
         1
1 Jisas Kraes ke rao mai pania ka woraworanifa iana o Deved. Mo Deved ke rao mai pania
         ka woraworanifa iana o Ebraham. E kaa ka segesegefa rainira ka mwane rafa iana o Jisas
         Kraes.
         2 O Ebraham ke apara ko Aesak. Mo Aesak ke apara ko Jekob. O Jekob ke aparara ko Jiuda
         mi esina.
         3 O Jiuda mika Tama karu apararaurua ko Peres mo Sera. O Peres ke apara ko Hesron,
         mo Hesron ke apara ko Ram.
         4 Mo Ram ke apara ko Aminatap, mo Aminatap ke apara ko Nasoni, mo Nasoni ke apara ko
         Salemon.
         5 Mo Salemon mika Rehab karu apara ko Boas. Mo Boas mika Ruti karu apara ko Opet. Mo
         Opet ke apara ko Jesi.
         6 Mo Jesi ke apara ko Deved, na arafa ni finua. O Deved ke apara ko Solomon, (hoi enana
         o Solomon ka kani iana o Iuraea inago).
         7 Mo Solomon ke apara ko Rehopoam, mo Rehopoam ke apara ko Apisa, mo Apisa ke apara
         ko Asa.
         8 Mo Asa ke apara ko Jehosafat, mo Jehosafat ke apara ko Jeroam, mo Jeroam ke apara
         ko Usaea.
         9 Mo Usaea ke apara ko Jotam, mo Jotam ke apara ko Ahas, mo Ahas ke apara ko Hesekaea.
         10 Mo Hesekaea ke apara ko Manase, mo Manase ke apara ko Amoni, mo Amoni ke apara ko
         Josaea.
         11 Mo Josaea ke apara ko Jehoiakin mi esina iga na mataina na mae i Babilon ne mai toraira
         na inuni i Israel i pasita ira.
         12 Hoi imurina mai na ai Israel na toraira i Babilon, mo Jehoiakin ke apara ko Sialtiel.
         Mo Sialtiel ke apara ko Serababel.
         13 Mo Sarababel ke apara ko Abiud, mo Abiud ke apara ko Elaeakim mo Elaeakim ke apara
         ko Aso.
         14 Mo Aso ke apara ko Sedok, mo Sedok ke apara ko Akim, mo Akim ke apara ko Eliud.
         15 Mo Eliud ke apara ko Eleasa, mo Eleasa ke apara ko Matan, mo Matan ke apara ko Jekob.
         16 Mo Jekob ke apara ko Josep, o wani iana ka Meri ne apara o Jisas na Mesaea.
         17 Hoi e faganega pania ko Ebraham ke taua mai o Deved ka woraworanifa ne tangafuru
         matara efai (14) na qaunga ni inuni. Make faganega pania ko Deved ke mai taua na mataina
         na mae i Babilon ne mai toraira na ai Israel ira, ka woraworanifa ne tangafuru matara
         efai (14) nikao na qaunga ni inuni, mina tana woraworanifa ne tangafuru matara efai
         (14) nikao ke faganega pania ka mataina ngai kana ke mai taua ka mataina na Mesaea
         ne wora.
         18 O Jisas Kraes ke wora mai manga kaa, a kere fefene na fauatana rainia ka Meri ka
         fagapaua tangaa ko Josep. E mamaunga naru auragi, mika Meri ke girara woi ne oqara
         rainia mwa ka Figona Apuna.
         19 O Josep kaa, ka mwane ne oto na taufa iana. Hoi ngaia kaa ke ma ni oqania ni fafagamaakia
         ka Meri i maata na inuni, make takosia woi ne kasia punufi.
         20 Hoi a mataina ne tako manga kaa ke, mina enjel iana na Arafa ke ura mai tangaa iga
         ka mataina ina maurutai iana, make woi, “Josep, igo kaa ki na woraworanifa iga o Deved
         na arafa ni finua, siana kui takotako rafa rai torai ana ka Meri rai kani iamu. A
         kare ne apapara ka Meri kana, ke nanafunia rainia ka ramwofa iana na Figona Apuna.
         21 Ina mataina ne apapara na kare mwane kana, mako fafauatana rainia ko Jisas, suria
         nga ngaia ke fafagatafira ka inuni panigi ka aerafa iata.”
         22 Hoi na arani mwarao ngai ge ke fagamworaia ka woita iana na Arafa na qani tamasia
         na maurukari rainigi.
         23 Ngaia ke tamasia ke woi manga kaa, “A kere fefene makumaku ke pagai apapara ka kere
         kare mwane, maka fafauatana rainia ko Imaniuel.” Imaniuel ka woita ne woi “O God ki
         afainigia.”
         24 Ua imurina o Josep ne rite mai, ngaia ke auragia ka Meri manga ne woisia na enjel
         iana na Arafa tangaa ia.
         25 Hoi ingaia ke marefa ni mauru afainia noga kani iana, make kafu taua mai ka mataina
         ne wora i karena kena. Ua mo Josep ke fauatana rainia ko Jisas.

1 A mataina o Jisas ne wora iga na finua i Betelehem ina provins i Jiudia, o Herod
         ne tao rai arafa ni finua. Iga na mataina ngai kena, tana mwane ni aruarufa ina apanana
         ne akau iga na arito na rao mai tangaa ki Jerusalem
         2 maka woi, “Ifai ke wora iga na kare ne taotao rai arafa tangara na Jiu kaa? Igami
         kami rea ka feegu ne akau ina mataina ne wora iga kena, makami rao mai tangai wogasia
         ana kaa.”
         3 A mataina o Herod na arafa ne rongoa na agua kena, ingaia ke fatami aera wau, afainira
         ka arani inuni i Jerusalem nikao.
         4 O Herod ke fagafakura ka arani mwane rafa iata na mwane ni raperapega mina arani
         fagausuri iga na Lo iana o Mosis make fagatera, “Ifai ke pagai worawora iga na Mesaea
         kaa?”
         5 Ngaira ka woi tangaa, “Ingaia ke pagai worawora i Betelehem, manga na maurukari ne
         qani segea ke woi ia,
         6 ‘A finua i Betelehem ina provins i Jiudia, nga igo ki tana finua rafa afainira na
         finua i Jiudia gena. Pania na finua iamu ke pagai arao mai ka arafa ne onoono i surira
         ka kare iaku manga na mwane ne onoono i surira na sip iana ira.’ ”
         7 Hoi o Herod ke onira punufi ka mwane ni aruarufa ira, make fagatera na mataina taa
         mwora kai rea inago na feegu kena.
         8 Ua e woi tangara, “Mui rao i Betelehem maka mu garia menamenai ka kare kana. Rao
         kamu rorogoia, maka mu mai wowoisia mai qai gigirara. Inau makau oqani raofa rai wogasia
         ana ki ngaia nikao.”
         9 Hoi ngaira na mwane ira ka rongoa fato ko Herod ne tamasi tangara, maka rao. Mina
         feegu na rea ia ke qainagota raorao make marape iga ka agua ne taotao iga na kare
         ia.
         10 Ngaira ka wagewage wau na rea na feegu kena.
         11 Ua, a mataina na mwane ira na qanu i ruma ia ka rea na kare ia afainia ke enana ka
         Meri, ngaira ka qogu rai uwa wato maka wogasia ka kare kena. Ngaira ka tawora fura
         ka mafatanifa iata na gol, mina frangginsens mina maa.
         12 Imurina na mataina kena, ingaira ka aporo i finua iata, make marefa nai aporo iga
         ka tara na rao mai iga ia, suria o God ke mira tamasi iga ka maurutangaa woi siana
         kai aporo ina tara na rao mai iga ia tangaa ko Herod.
         13 A mataina na mwane ni aruarufa ira na rao, mo Josep ke rea ka enjel iana na Arafa
         iga ka maurutangaa. Ua enjel ia ke woi, “Ui afaraga akau! Ui mafarufaru kui toraia
         ka kare kaa me enana tangaa ki Ijip! Mui ogaoga kana raorao makau kafu wowoi tangago
         rai aporofa, suria o Herod ke garia ka kare kaa rai nafuia ana.”
         14 Iga na qongiana kena, mo Josep ke afaraga akau make toraia kani iana mina kare ia
         tangaa ki Ijip,
         15 na oga raorao iga make mae ko Herod. Ua ngai ke ke fagamworaia ka taa ne woisia na
         maurukari ne tamasia na Arafa ke woi, “Au onia ki kareku ke furafura pania ki Ijip.”
         16 Ua a mataina o Herod ne girara woi na mwane ni aruarufa ira ka fagaparua, ingaia
         ke mangariaga wau. E mafata rainia ka tamasinga tangara ka kare iana rai nafuira ana
         ka arani kare mwane na ogaoga irarona kee fagarangia i Betelehem, na farisita ne erua
         kee na kere kare sisitai wau nikao. Agua ngai kena ke tanua ko Herod suria na mwane
         ni aruarufa ira ka fagagirara rainia ka mataina nga na feegu kana ke akau mai tangara.
         17 E kaa ka tamasinga iana na Arafa ke mwora, manga na maurukari o Jerimaea ne woisia
         ia,
         18 “I Rama ka ainangita ka rongoa mina angi ngerengere ana. Ka Resero ke angisira ki
         karena, make ngaroi nai fagakoro mangatana ana suria karena gena ka mae fato.”
         19 Imurina o Herod na arafa ni finua ne mae, mo Josep ke rea ka enjel iana na Arafa
         iga ka maurutanga ina mataina na ogaoga maunga i Ijip.
         20 Enjel ia ke woi, “Ui afaraga akau makui toraia ka kare kaa me enana aporo tangaa
         ki Israel. Ainuni na oqani nafuia ana ia ka mae noga.”
         21 Hoi o Josep ke afaraga akau make torairaurua tangaa ki Israel.
         22 Ua a mataina ne rongo woi Akelaus i karena o Herod ke arafa tangaa na provins i Jiudia,
         ngaia ke maagu rai rao ana kana. Hoi iga na maurutangaa, ngaia ka woi tangaa ni arao
         i provins i Galili,
         23 maka rao ka oga ngai kana ina finua i Nasaret. E kaa ke fagamworaia ka tamasinga
         iana na maurukari ne woi, “Ingaia ke woisia rainia ka ai Nasaret.”

1 Iga tana farisi mai o Jon ne fagamaanu apuna ke faganega rai tamasi ana ina finua
         tatara ina provins i Jiudia.
         2 Ingaia ke woi, “Mui riri aporo tangaa ko God. Arafanga i Heven ke suguia mwa noga
         ni rao mai kaa.”
         3 Ngaia o Jon kaa ke tatamasia na maurikari o Aesaea ne wowoi ia, “Ina finua tatara
         ki tana mwane ne etagai ke ngerengere, ‘Mui fagananaugamu tangaa ka Arafa. Mui tagarafia
         ka tara ki oto tangaa.’ ”
         4 O Jon kaa ke gafu rainia ka gafu na tagarafia rainia na furuna kamel. E fogosia i
         kaona ka fogofogosina, na tagarafia rainia ka gawona na puruka, mi ngaia ke ngaura
         ka site ora mina hani.
         5 Pania na arani inuni fato i Jerusalem tangaa na apanana fagaenani ina provins i Jiudia
         mina finua fato i rawona na wai i Jodan ka rao tangaa ko Jon.
         6 Ngaira ka rangari ka aerafa iata, make fagamaanu apunarira ina wai kena.
         7 Arani Farasi mina Satiusi maka rao mai rai maanu apuna ana. Ua mo Jon ke woi tangara,
         “Mu mangara na mwa ira ngaia na faiqagiqagi ira! Otai ke woi tangagamu, woi mu gawagawa
         pania ka fagaetangifa ne arao mai kana?
         8 Mui fagaqao rainigi ka taa mu tanui, woi igamu kamu mafata rai ka aerafa iamiu.
         9 Siana rai woisigamu ana woi igamu kena ki iga ka woraworanifa iana o Ebraham. Qai
         woi tangagamu, o God ke gira tanui ana ka fau gaa rai kare iana o Ebraham.
         10 A fagaetangifa iana na Arafa o God ke tao nanau mwa, manga na akisi ne tao nanau
         mwa i funana na apenagai rai tapia ana. Apenagai ne ma ni totonga guana koro make
         reteretea wato make kasia ina giu rai fanua ana.”
         11 Mo Jon ke woi nikao, “Inau kau fafagamaanu apunarigamu rainia ka wai rai fagaqao
         ana woi igamu kamu riri pania ka aerafa iamu, mi tana mwane ne arao mai imuriku kana
         ke tefariau, ne ma qai arari rai taura ana ka puuti iana. Ngaia ke pagai fafagamaanu
         apunarigamu rainia ka Figona Apuna mina giu.
         12 Ingaia ke taua i rimana ka foka make nanau rai taka rainia ana faitigi ka guana na
         witi pania ka gawona. Hoi make ruruguni faku ka witi igi ke nakanaka mina gawona igi
         ke fafanunu iga ka giu ne ma ni pagai maemae.”
         13 Ua o Jisas kina mataina kena, ke rao pania i provins i Galili make rao tangaa ka
         wai i Jodan rai maanu apuna ana pania ko Jon.
         14 Hoi mo Jon ke ngaroi make woi tangaa mai, “Ngaia inau ke araria nui fagamaanu apunariau.
         Nga no fea ko rao mai tangau kaa?”
         15 Ua mo Jisas ke aramia, ke woi “Nga ngatakena rao noga ngai ke, e ararigaurua fato
         naru tanua ka taa ne oqania ko God.” Hoi mo Jon ke kafu marumusia.
         16 Ua a mataina o Jisas ne maanu apuna make fura akau iga na wai kena, a wawaiaro kana
         ke tafatafa make rea ka Figona iana o God ne rao wato mai afuria, manga na kugau ne
         mai tagetage ia.
         17 Hoi mina ringina na Arafa o God ke woi, “Ngaia kaa ki kareku manimani, nau wagewage
         rainia.”

1 Ua a Figona Apuna ke toraia ko Jisas tangaa ka finua tatara rai ofongia ana ko Satan.
         2 Iga na mataina ngai kena, ngaia ke marefa ni ngau suria ka tangafuru i tangiana ne
         efai (40) mina tangafuru i qongiana ne fai, hoi mi ngaia ke magau.
         3 Ua, mo Satan ia ke rao mai tangaa ke woi, “Rao ki igo kaa ki Karena o God, makui
         tamasi tangara ka fau gaa kai tao rai purete.”
         4 Hoi mo Jisas ke woi, “A Segesegefa Apuna ke woi, ‘Marefa noga ka inuni nai gira tafi
         ana mwa rainia ka ngaufa. Nga na arani woita ne tamasi o God ngai ge.’ ”
         5 Imurina mai, mo Satan ia ke takua ko Jisas tangaa ka finua apuna make fagaurasia
         iga ka agua ne akau wau iga na Ruma ni Wogasifa.
         6 Make woi tangaa, “Rao ki igo kaa ki Karena o God, makui reke atara rao i gaa. A Segesegefa
         Apuna ke woi, ‘O God ke wowoi tangara ka enjel iana rainigo tangai apego ana i rumata
         ke marefa nu gagafarai ka uwamu iga ka fau.’ ”
         7 Hoi mo Jisas ke woi, “Aa, mina Segesegefa Apuna ke woi nikao, ‘Siana rai ofongia
         ana ko God na Arafa iamiu!’ ”
         8 Hoi imurina mai, mo Satan ia ke takua ke toraia ko Jisas karu akau iga ka apena fungana
         ne akau wau make fagarea rainigi ka arani finua rafa iga na ano kaa mina ruruguanifa
         iga.
         9 Make woi tangaa, “Au mamafata rai tangago ka arani mwarao gaa, manga no totopigai
         qau wato mako wowogasiau.”
         10 Hoi mo Jisas ke aramia aporo ke woi, “Rao kui rao o Satan! A Segesegefa Apuna ke
         woi, ‘Mui wowogasia mwa ko God na Arafa iamiu maka mui tatagara tangaa mwa ki ngaia.’
         ”
         11 Ua mo Satan ia ke rao pania ko Jisas mina enjel ka rao mai tangaa, ka mai tamania.
         12 A mataina o Jisas ne rongoa woi o Jon ka qani kasia ina peresin, ngaia ke rao tangaa
         i provins i Galili.
         13 Hoi woi ni wau oga sio mwa i Nasaret, minga ke wau rao tarai tangaa ki Kapanaum.
         A finua kaa ke fagarangia rao mwa ka wai i Galili ina agua iga i Sebulun mi Naftali.
         14 Ua ka tamasinga iana o God ke fagamworai ne qani woisia na maurukari o Aesaea ne
         woi ia,
         15 “Ainuni iga na mwako iana o Sebulun mo Naftali, mina inuni i rawona tara tangaa na
         asi mina apanana akau tarau na wai i Jodan, Mi iga i Galili, na inuni ne marefa na
         Jiu na oga iga,
         16 Ainuni na oga iga ka rotorotoaganifa ke gena, ka pagai rerea ka apena mawetana rafa.
         Kee ne manga na ogaoga iga ka maefa, mina mawetana kaa ke pagai sisinaira.”
         17 Ua faganega ina mataina kaa, mo Jisas ke tarofainia ka woita, woi, “Mui riri aporo
         tangaa ko God suria na arafanga i Heven ke fagarangi mai noga!”
         18 A mataina o Jisas ne taworagofa ina karingana na one i wai i Galili, ngaia ke rea
         ko wafai goana ne erua. Etagai ko Saemon na woisia nikao rainia ko Pita, mo Andru,
         ngairaurau gaa ka mwane ni afuasinga na kasia ka fugo iata ina wai kena.
         19 Ua o Jisas ke woi tangaraurua, “Muru rao mai afainiau! Nga inau kau fafagausurigamurua
         rai togo inuni ana, marefa ka siare.”
         20 Hoi ina mataina ngai kena, ngairaurua karu kasi sio ka fugo iataurua makaru rao afainia
         ko Jisas.
         21 Ua o Jisas ke taworagofa wau make rea ko Jemas mo Jon, i karena o Sebati. Ngairaura
         gena ki irarona na qauta afainia ke emataurua rai fagananaua ana ka fugo iata. Hoi
         o Jisas ke oniraurua rai rao afainia ana nikao.
         22 Ua ina mataina ngai kena, ngairaurua karu rao pania ka qauta kena me emataurua, makaru
         rao afainia ko Jisas.
         23 Hoi o Jisas ke rao ina provins i Galili, ke fagausuri irarona na agua ni fakunga
         iata na Jiu, make tamasia ka tarofa koro i rainia na arafanga iana o God, make fagakorofira
         ka arani inuni na ape aera mina riunga iata.
         24 Ua a tarofa rainia ka rongoa ne raofia fato ki Siria, mina inuni afainira na arani
         riunga mina ape aera ka toraira mai tangaa ko Jisas. Tana inuni gena ke qanufira ka
         ataro, mi tana inuni gena ka qekaqekaga, mi tana inuni ke mae ka warogini na apeta.
         Ua mo Jisas ke fagakorofira fato.
         25 Hoi apena fakunga rafa na inuni ka rao i suria ko Jisas pania ki provins i Galili,
         mina Tekapolis, pania i Jerusalem, mi ina provins i Jiudia mina tana apanana tarau
         na wai i Jodan.

1 Ua mataina o Jisas ne rea na fakunga ni inuni ira, ngaia ke akau irawona na fungana,
         make wau oga wato. Hoi mina rongoisuri iana ira ka rao mai tangaa.
         2 Mo Jisas ke faganega rai fagausurira ana.
         3 “O God ke onoono korofira ka inuni na fagawatofira mereata i maana. Ngaira gena ka
         arafanga i Heven ka nanafunia!
         4 O God ke onoono korofira ka inuni na faitakoi. E fafagakorora ka mangatata.
         5 O God ke onoono korofira ka inuni na fagamwarufira mereata. Ngaira gena ka pagai
         nanafunia ka ano kaa!
         6 O God ke onoono korofira ka inuni na oqania wau na ogafa ne oto, manga na inuni oqania
         ka ngaufa mina tonofa iata ira. Ngaira gena ke pagai wawatera ka faioqanifa iata!
         7 O God ke onoono korofira ka inuni na nafunia na takofa ni faitakoifa. Ngaira gena
         ke pagai tatakoira wau!
         8 O God ke onoono korofira ka inuni ne taragani na mangatata. Ngaira gena ka pagai
         rerea ko God!
         9 O God ke onoono korofira ka inuni na fafagamarapera tana inuni. Ngaira gena ke onira
         rai karena o God!
         10 O God ke onoono korofira ka inuni na fafagaerisira rainigi ka mwarao koro na tatanui.
         Ngaira gena ka nanafunia ka arafanga i Heven.
         11 O God ke onoono korofigamu ina mataina na inuni na tangatangaeramiu, a fafagaerisigamu,
         maka tamasi fagafagaparu rainigamu, suria namu arao isuriau.
         12 Mui wagewage, suria igamu kamu pagai nanafunia ka worimiu rafa i Heven. Ka mwarao
         gaa nikao maka tanui tangara nikao ka maurukari na oga mai inago ira.
         13 “Igamu kaa ke manga na solo tangaa na arani inuni ina ano kaa ia. Hoi make rao ka
         solo ke marefa ni mamarasiga, tanua fenaka ke mamarasiga aporo nikao? A mwarao mwa
         ne koro na tanua rainia, ka kasia rao mwa ka pupu afaafa rainia.
         14 Igamu kaa ke manga na mawetana tangaa na ano fagaenani kaa. Afinua na akea iga na
         fungana ke asa mwa ni tao punufi,
         15 mina inuni ke asa mwa ni tangaa ka laet maki wogia furia ka marogofu. A laet kena
         ka nanaka mwa iga ka uraurasina laet, tangai mawesia ana ka arani inuni irarona ruma
         kena.
         16 Mui fagamawesia ka laet iamiu, ka inuni kai gira regi ana ka arani mwarao koro no
         tatanui maka fafagaakausia ke Emamiu i Heven.
         17 “Ua siana kamu tako woi inau kaa, kau rao mai rai kasigi ana ka faifataninga iana
         o God mina fagausuringa iata na maurukari ira. Inau ke marefa qai rao mai rai fagaerisi
         ana, minga kau rao mai rai fagamworai ana mwa.
         18 Au woi mwora wau tangagamu, manga na wawaiaro kana mina ano kaa ne mai fatofato,
         marefa wau nga ka kere agua iga na Lo gaa nai fafagamarefaga, ke rao nga ke taua ka
         mataina na arani mwarao na segera iga gana ne mai worawora fato.
         19 Hoi ka fitangimiu igamu kena ne ngangaroitainia tana kere faifataninga gaa, mi ngaia
         ke fagausuringainia tangara tana inuni ka ngangaroitainia na kere faifataninga gaa
         nikao, ngaia kena ka inuni ne watowato wau nga iga ka arafanga i Heven. Ua make rao
         ka fitangimiu ke tautauwoita kamu fafagausuringainia tangara ki tana inuni, ngaia
         ke tefatefa iga ka arafanga i Heven.
         20 Au woi tangagamu wau, mui tautauwoita iana ko God, tefarira ka Farasi mina fagausuri
         iga na Lo iana o Mosis. Rao ke marefa, igamu kena ke marefa nga mu gira qanu ana irarona
         na arafanga i Heven.
         21 “Hoi mu girara ka faifataninga ne woi ia, ‘Siana kamu nafunafu piri.’ mina ‘Ani na
         inuni ne nafunafu piri maka totoraia tangai fagaetangi ana.’
         22 Hoi makau woi tangagamu wau, rao kamu mangariaga tangara ka goamiu, igamu ka totoraigamu
         tangai fagaetangifa ngaia. Rao kamu rorota ira ka goamiu, a totoraigamu tangai fagatamasigamu
         ana ina koti ngaia. Hoi rao kamu wowoisia ka goamu woi ngaia ka mwarao purua, igamu
         maki rarona fagaetangifa iga na giu ia.
         23 Ua rao kamu nanau rai mafata rainia ana na mafatanifa iamiu iga ka raperape, mako
         takosia ki tana goamu ne mangariaga tangagamu,
         24 ui naka wau ka mafatanifa iamiu kena, maka mu fagaotoa noga ka agua kena afainia
         ka goamu kena, maka mu kafu aporo mai rai suungia ana ka mafatanifa iamiu kena tangaa
         ko God.
         25 Ua manga tana inuni ne totoraigamu tangaa i kotifa rainia na agua mu qani tanu inago
         igi, mui fafagaotoa noga afainia mataina ne mamaunga rao mui taua na koti kena. Rao
         ke marefa, make totoraigo tangaa ka mwane ni fagatamasifa, mina mwane ni fagatamasifa
         ia ke kasigamu rao tangara ka auraroto, mingaira ka kasigamu irarona peresin.
         26 Au woi mwora wau tangagamu, marefa mu pagai furafura raorao maka mu fafagafatongia
         ka tawo tara ana ne mamaunga ia.
         27 “Hoi mu girara ka faifataninga ne woi ia, ‘Siana kamu rangaranga.’
         28 Hoi makau wowoi tangagamu wau, rao kamu onoono qao aera rainia ka fefene, igamu kena
         kamu qani tofea fato noga na fagausuringa ia nga.
         29 Rao ka maamiu iotomiu ke totoraigamu kamu tatanui ka agua aera, mui karangia fura
         maka mu kasia rao panigamu. E koro wau namu kasia ki tana apanana i apemiu panigamu,
         tefaria nga ka apemiu fato na kasia fato nga ina Hel.
         30 Rao ka rimamiu iotomiu ki totoraigamu kamu tatanui ka agua aera, mui retea rao panigamu,
         maka mu kasia rao! E koro wau namu kasia mwa ki tana apanana apemiu wato, tefaria
         nga ka apemiu fato na kasia fato nga ina Hel.
         31 “A qani fagausurigamu ka woi ia, ‘A mwane ne kasia kani iana ke segea nga ka pepa
         nai kasifa.’
         32 Hoi makau wowoi tangagamu wau, rao ke manga na mwane ne kasia kani iana minga ke
         marefa ni rangaranga, wani kaa ke nga ne watea na fefene kaa na agua ni rangafa ngaia
         mataina ne auragi aporo nikao, make watea nikao ka agua ni rangafa tangaa ko wani
         iana faoru ia.
         33 “Mu girara woi na arani mwane rafa inago ka woi tangara, ‘Siana rai fagataupusi ana
         rainia ka atana na Arafa o God, minga kamu fafaga mworaia nga ka mwarao mu wowoisia
         ia.’
         34 Hoi makau wowoi tangagamu, siana rai fagataupusi ana rainia ka atani wau mwa na mwarao!
         I Heven ka agua ne taotao iga na papa iana o God, ngaia ngai ke siana kamu fafagatapusi
         rainia i Heven.
         35 Hoi ano kaa nikao maka agua ne nakanaka iga na uwana, nga ngai ke siana rai fagatapusi
         ana rainia ka ano kaa. Mi Jerusalem nikao maka finua rafa iana na apena arafa ni finua,
         nga ngai ke siana rai fagatapusi ana rainia.
         36 Siana rai fagatapusi ana rainia ka qaumiu mereamiu, suria igamu ke asa mwa mu orisia
         ka furufuru i qaumiu gena ki aforo ki siki kee ni masusuri.
         37 E araria mu woi rao mwa, ‘Aa’ kee ne, ‘Marefa.’ Hoi tana mwarao rao nikao ne arao
         mai igi, ke arao mai pania ka ataro.
         38 “Hoi mu girara ka faifataninga ne woi ia, ‘Manga na agua na tanua rainia na maamiu
         maka oriorisia aporo nikao i maana, kee ne manga na agua na tanua rainia na riwomu
         maka oriorisia aporo nikao i riwona.’
         39 Hoi makau wowoi tangagamu, siana rai orisia ana aporo nikao tangaa ka inuni ne aera
         ia. Siana wau nga! A mataina na inuni ne fifitaria na parimiu i otomiu, mu naka nikao
         ki fitaria ka parimiu i mafamiu nikao.
         40 Rao ki tana inuni ke totoraigamu ina koti rai tawoa ana ka soti iamiu, mui mafata
         rainia wau ka tana gafu iamiu kena nikao.
         41 Hoi ke rao ka mwane rafa ke girugo rai toraia ana ka anga iana isuria ka kere mataina
         mwa, mui totoraia guru tefa wau nikao.
         42 Ke rao ka inuni ka nongigamu rai mwarao, maka mui mafata rai tangara. Ke rao ka inuni
         ke oqani ka tana mwarao panigamu noga suria mwa ka kere mataina mwa, maka mui tatakoira.
         43 “Mu qani rongora ka inuni na wowoi, ‘Mui oqaoqa koro tangara ka tana goamiu rao,
         maka mui mamaeronganira ka maerongamiu.’
         44 Hoi makau wowoi tangagamu, rai oqa koro ana tangara ka maerongamiu maka mui fafagarafe
         tangara ka inuni na tatanui na agua ne aera tangagamu,
         45 ki mwarao maki igamu nikao maka mu taotao rai karena o God Emamiu i Heven ia. Ngaia
         ke tanua ka arito ke akau tangara ka inuni na koro mina inuni na aera nikao. Make
         kasia mai ka rangi tangara ka inuni na tatanui na mwarao ne oto mina inuni na tatanui
         na aerafa.
         46 Rao kamu oqaoqa koro mwa tangara ka inuni na oqa koro tangagamu, o God ke marefa
         ni gira worigamu ana! Ainuni na tawotawo takis maka oqaoqa koro tangara ka goata.
         47 Rao kamu tamasi koro mwa tangara ka goamu, a mwarao purua mwa ngai kena! Ainuni marefa
         na Jiu maka gira tanui ana mwa ka agua gena!
         48 Hoi mui korokoro tefa wau nga, manga Emamiu o God i Heven, ne koro tefa wau ngaia.

1 “Ua mataina no tatanui na mwarao ne koro, siana rai fagaqao ana fura taragani. Rao
         kamu tanua, e asa mwa mu nafunia ka worimiu pania ke Emamiu i Heven.
         2 A mataina no mamafata tangara na inuni ne ma ni tonga nafuninga iata, siana kamu
         fafagaawaa ka taa namu tanua kena. Ngataketa na tautanu na inuni na oqani fagaqao
         ana ngai ke iga na agua ni fakunga mina irawoni na tara, maka woi nai rerera iga ka
         agua, suria na oqanira ka inuni woi nai kasira akau. Ua au wowoi mwora wau tangagamu,
         nga noga na worita ngai gena, ma nai pagai nanafunia ka worita pania ko God.
         3 Hoi a mataina namu mamafata tangara na inuni ne ma nai nafuni mwarao, siana ka gigirara
         na inuni.
         4 Hoi maka mu mamafata punufi. Emamiu ke girara mwa ka taa namu tanua punufi kena,
         mi ngaia ke pagai worigamu rainigi.
         5 “A mataina namu fafagarafe, siana rai tanu mangara ana na inuni na oqani fagaqao
         ana mwa tangara na inuni, na uraura akau rai fagarafenga iga na agua na fakufaku iga
         mina rawoni na tara. Ngaira ka tatanui woi na qao koro. Au wowoi mwora wau tangagamu,
         nga noga na worita ngai gena.
         6 Ua a mataina namu fafagarafe, mui qauqanu irarona na kaoqono i ruma kena, maka mu
         pupurupuru pusigamu wau. Mui fafagarafe tangaa ke Emamiu punufi. Ngaia kana ke girara
         mwa ka taa namu tanua punufi kena, make pagai worigamu rainia.
         7 A mataina namu fafagarafe, siana rai tamasi ana rai ka arani woita ma ni tonga takofa
         tangai, mangara na inuni ne marefa nai girara o God. Ngaira ka tako woi o God ke oqani
         rongora ana ka fagarafenga qorafu.
         8 Siana rai mangara ana ngaira. Emamiu o God ke qani girara ka faioqanifa iamiu maka
         mu kafu nongia rai gena.
         9 Ngatakena mui fafagarafe ke manga kaa, ‘Emaka i Heven, atamu ne apuna kai takotako
         fagafigaia.
         10 Naka ka arafanga iamu ki rao mai, ki mwarao maka arani inuni i ano kaa makai tautau
         woita iamu, manga na ani i Heven gena.
         11 Ui wategami mai ngaeka, ka ngaufa ne arari tangagami.
         12 Ui qono rainia ka aerafa iamami, manga igami nikao makami qono rainia ka aerafa iata
         tana inuni.
         13 Ui ura pusigami pania ka faiofongifa, makui taupusigami pania ka aerafa.’
         14 Rao kamu tawotawo panira ka aerafa iata na inuni na tanui na aerafa tangagamu, Emamiu
         i Heven make tawotawo panigamu ka aerafa iamiu.
         15 Hoi make rao ke marefa mu tawotawo panira ka aerafa iata tana inuni, Emamiu o God
         ke ma ni gira tawo panigamu ana ka aerafa iamiu.
         16 “Ua a mataina namu farifari, siana rai fagaqao aerisigamu mangara na inuni na fagafagaqao
         rainira ira, na tatanui ka apeta ka qaoqao aera. Au wowoi mwora wau tangagamu, ngaira
         nga noga na worita ngai gena.
         17 Mui surasurai ka qaumiu maka mu mamaanufi ka maamiu,
         18 maka inuni ke ma nai gira giraragamu ana. Nga mwa o God Emamiu ke rerea ka taa namu
         tanua punufi kena, make worigamu.
         19 “Ua, siana rai naka rurugua ana ina ano kaa! Agua na ane mina fegafegaraga ana ne
         gira fagaerisi ana, mina fanagoa ke gira qotagia ana make fafanagora,
         20 maka mui nakai ka rurugua iamiu i Heven, na agua ne marefa na ane mina fegafegaraga
         ana ni gira fagaerisi ana, mina fanagoa ke marefa rai gira qotagia ana rai fanagora
         ana.
         21 Nga na mangatamiu ke raorao mwa iga ka agua na rurugua iamiu namu nakanaka iga.
         22 Ngai gi na maamiu gena ke mangai na torara ni mawetana tangai na apemiu. A mataina
         ne korokoro fato, igamu kamu nanafunia ka mawetana namu oqaoqania.
         23 Hoi mina mataina na maamiu ne aera, arani mwarao ke rotorotoaga tangagamu. Rao ka
         mawetana iga igamu ke rotorotoaga, igamu kena ki iga ka rotofono.
         24 Hoi kigamu ke asa mwa mu tagara tangaraurua ka mwane rafa ne erua! Igamu kamu oqaoqania
         nga ke etagai tefaria ki tana ani mina tana ani kamu ngaroitainia. Igamu kamu takotako
         fagafigaia ki tana ani mina tana ani kamu tako purua mwa rainia. E asa mwa mu tagara
         tangaraurua faku ko God mina rurugua.
         25 Ngaia ngai ke nau wowoi tangagamu kaa, siana rai tako rafa ana rainia ka tafingamiu.
         Siana rai tako rafa ana rainia ka taa woi namu ngaua, mu totono, kee mu gafugafu rainia.
         Nga na maurifamu ke rafa wau tefaria ka ngaufa mina gafu.
         26 Mui rera ka manu ina wawaiaro gana! Ngaira gana ke marefa nai fasifasi makai opaopa
         ngaufa. Ngaira ke marefa nai nakanaka faku ka ngaufa. Make onoono i surira ko God
         i Heven ngai gana. Ngaia igamu ke rafa ka takofa rainigamu tefarira ka manu!
         27 Igamu ke asa mwa mu tako rafa maki tanugamu kamu oga qorafu!
         28 Marefa ni ararigamu mu takotako rafa rainigi ka gafu ni gafunga! Mui rera ka taritari
         na qaqa gana. Ngaira ke marefa nai tatagara tangai gafu iata.
         29 Hoi makau wowoi tangagamu, o Solomon ne nafuni na arani nafuninga iana ia make marefa
         ni gafugafu qao koro mangara na taritari gana.
         30 Nga o God ke mafata rai ka qao korofa tangai ka arani mwarao na qaqa taragani gana,
         manga na taotao mwa tangaa ki ngaeka maka kasira ina giu i gomafa. Ngaia o God ke
         gira tanui ana tefa wau nikao tangagamu! Nga ne fea ka fagauguringa iamiu tangaa o
         God ke mwarumwarusiga wau?
         31 Ngaia ngai ke, siana rai tako rafa ana maka mu fafagategamu mereamiu, ‘Ata kami ngaua,
         ataa kami totonomia mina ataa kami gafugafu rainia?’
         32 Ngaira mwa na inuni na ma nai girara o God ka takotako rafa wau rai ka mwarao gaa.
         Emamiu i Heven ke giraragamu woi namu oqani ka arani mwarao gaa.
         33 Hoi maka mui onoono mwa tangaa inago ka arafanga iana o God mina agua ne oto. Hoi
         mo God ke mafata rai ka arani mwarao gena tangagamu nikao.
         34 Siana rai tako rafa ana rainia ki gomafa. Nakai wau ka takofa rainia gomafa gena
         ki tao tangaa ki gomafa. Arani tangiana ke nafunia ka mwarao no takotako rafa rainia
         ne araria mwa tangaa mereana.

1 “Siana rai usui maata ana ka inuni, mo God ke ma ni gira usui maamiu ana nikao.
         2 O God make fagagetagamu nikao manga no fagagetarara tana inuni! Ngaia ke tangatangaeramiu
         manga namu tangatangaerata ka inuni.
         3 Igamu kamu gira regi ana mwa ka mwomwo i maata na goamiu, make marefa mu girara ka
         maworo gana na apenagai irarona na maamu kena.
         4 Manga marefa mui gira rea ana ka maworo gana na apenagai ne taotao irarona na maamiu
         gena, marefa ni araria mu tamasi tangara ka goamiu maka mu wowoi, ‘A goaku, Ui nakau
         qai tawoa ka mwomwo fura pania ka maamu.’
         5 Igamu kena kamu marefa wau ngai kena! Maakamu fagaqekaqekara wau. Mui tawoa noga
         inago ka maworo gana na apenagai kena pania ka maa_miu. Hoi maka mu kafu gira rea
         ana ngatakena mu tawoa na mwomwo pania na maana na goamiu.
         6 Siana rai watea ana tangaa ka aoo ka mwarao ne apuna ne nafunia o God. Ngaira ka
         pagai riri tangagamu maka gagagaraigamu. Siana rai kasi ana na guuni na fafaaga ne
         mwaromwarora tangara ka qoo. Ngaira gena ka pupuufa i mwako mwa rainigi.
         7 “Mui nonginongi maka mu gira tawoa ana ka taa mu nongia. Mui garigari, maka mu gira
         rogoia ana ka taa namu garia. Mui kokorekore, mina maana ruma ke gira tafatafa ana
         tangagamu.
         8 Arani inuni na nonginongi ka gira watera ana ka taa na nongia. Mina arani inuni na
         garigari ka gira rogoia ana. A maana ruma ke gira tafatafa ana tangara ka arani inuni
         na kokorekore.
         9 E asa mwa ka mwane ni mafata rainia na guana fau tangaa ki karena ne magau ne nongia
         ka ngaufa.
         10 Marefa ni gira watea ana ka mwaa ki karena ne nongia na siare.
         11 Manga namu aera manga ifai, igamu kamu girara kitakena nga namu mamafata rai mwarao
         koro ana tangara ki karemu gena. Hoi me Emamiu i Heven ke koro wau make nanau raorao
         mwa nikao rai mafata rai ana ka mwarao koro tangara ka inuni na nonginongi.
         12 Arani agua namu oqanira na inuni nai tanua tangagamu, mui tanua tangara. Nga na mwarao
         rafa na tamasi suri na Lo iata o Mosis mina arani maurukari ira ngai ge.
         13 “Mui qanu irarona na maana tara ne sisitai kaa. A maana tara tangaa na fagaetangifa
         kena ke aqaoqao make rako wau ka inuni na qanu irarona maka rao ina tara rafa kana.
         14 Hoi mina maana tara tangaa na tafinga kana, ke sisitai wau. Mina guata na inuni mwa
         ne ma nai rako ka rogoia kaa.
         15 “Mui fifinarura ka maurukari na fagafagaparu! Ngaira gena ka gafugafu ka qaoqao mangara
         na sip ira, hoi maka tanu mangara na aoo wasi ira irarona na mangatata gena rai nafuigamu
         ana.
         16 Mui girara mwa ki ngaira gena rai ka taa na tatanui. E asa mwa ka inuni ni fusi na
         guani na apenagai ni ngaufa iga ka mwani waro atani wau mwa.
         17 Apenagai koro ke kasikasi guani koro, mina apenagai aera ke kasikasi guani aera mwa.
         18 E asa mwa ka apenagai ni koro ni kasia ka guani aera mina apenagai aera ke asa mwa
         ni kasia ka guani koro.
         19 Arani apenagai na kasikasi na guani ne ma ni koro ka pagai tapia wato maka kasia
         rai fanua ana.
         20 Mu girara ka maurukari na fagafagaparu gaa rainigi ka taa na tatanui gena.
         21 “Marefa ka arani inuni na oniau woi na Arafa iata, kai gira qanu ana irarona na arafanga
         i Heven. Nga mwa na inuni na tautau woita iana Emaku i Heven ka gira qanufa.
         22 Iga na tangina ni fagaetangifa kana, e rakorako wau ka inuni na wowoi tangau, ‘Arafa!
         Arafa! Igami kami tamasi iga ka atamu, mi gaa na atamu kami gogofira ka ataro makami
         tatanui na arani fagaqaonga.’
         23 Hoi makau wowoi tangara, ‘Inau ke marefa qai giraragamu! Rao kamu fura paniau, na
         inuni aera igamu!’
         24 “Ainuni mwa ne rongora make tautau suri na arani fagausuringa iaku gaa, ke manga
         na mwane ne tako ne akea na ruma iana iga na fau nganganiaga ia.
         25 Arangi ke wato, amwaganu ke afe, mina roga ke rogasia ka ruma ia. Hoi make marefa
         wau nga ni aqoge suria na akea iga ka fau nganganiaga.
         26 Ua mina inuni ne rongora na fagausuringa iaku make marefa ni tautausuri, ke manga
         na mwane ne qeka ia ne akea na ruma iana iga na one mwa.
         27 A rangi ke wato afuria, a wai ke mwaganu mina roga ke nafuia ka ruma kena. Hoi aruma
         kena ke aqoge ne toritoringia aerisia fato wau nga.”
         28 Hoi a mataina o Jisas ne tamasi fato rao mwa, mina fakunga ni inuni gena ka panga
         rainia ka fagausuringa iana gena.
         29 Ngaia ke fagausurira make fagaqao rainia ka ramwofa, marefa ni mangara na fagausuri
         iga na Lo iana o Mosis.

1 Ua a mataina o Jisas ne wato mai pania na fungana, ngaia ka rao i suria ka apena
         fakunga rafa ni inuni gena.
         2 Hoi ina mataina ngai kena, a mwane ne tanua na lepa ke rao mai ke qogu rai uwa i
         matona o Jisas. Hoi make woi, “A mwane rafa, rao ki igo no oqaoqania, igo ko gira
         fagakorofiau ana.”
         3 Ua, o Jisas ke fatatagia rao ko wani ia, make woi, “Inau kau marumusigo mwa! Ua igo
         ko koro noga ngaia.” Ua, ina mataina ngai kena, mina riunga ia ke fato rao pania.
         4 Hoi o Jisas ke woi tangaa, “Siana ko wowoisia tangaa ki tana inuni rainia ka agua
         kaa, makui rao mwa kui fagarea ka apemu tangara ka mwane ni raperapega, woi igo ko
         koro noga. Hoi makui mafata rainia ka suu wogasifa iamu manga o Mosis ne tamasia,
         woi na arani inuni kai gigirara woi igo ko koro fato noga.”
         5 A mataina o Jisas ne rao iga na finua i Kapanaum, a mwane rafa ni faiarifatana ia
         ke akau mai tangaa make nongia ke woi,
         6 “A mwane rafa, a kare iaku ke risurisuga ke taotao mwa i finua make fafara aera ka
         apena.”
         7 O Jisas ke aramia, “Ua, au arao kau fafagakoroa.”
         8 Hoi mina mwane rafa ni faiarifatana ia ke woi, “A mwane rafa, inau ke marefa ni koro
         woi nui arao mai i ruma iaku. Ui mafata rainia mwa ka woita mina kare iaku kana ki
         koro rao.
         9 Inau nikao makau girara suria nau nafunira ka mwane rafa na wawateau na tamasinga,
         makau nafunira ka mwane irugufanaku nau tamasi tangara. Au wowoi tangaa rai rao ana,
         make arao. Au wowoi tangaa ki tana ani ni arao mai, make arao mai. Hoi makau wowoi
         tangaa ka kare iaku, ui tanua ka mwarao kaa, make tanua.”
         10 A mataina o Jisas ne rongoa na agua kena, ngaia ke panga rainia wau ka agua kana,
         make mera tamasi ka inuni na arao i suria gena, ke woi, “Au wowoi mwora wau tangagamu,
         inau ke marefa noga ka inuni i Israel qai rorogoia ka tana inuni ni nafunia na fagauguringa
         ni rafa manga o wani kaa!
         11 Ua rainia ka agua kaa, ka arani inuni ka pagai arao mai pania ka arani agua tangai
         mai ngau ana afainia ko Ebraham mo Aesak, mo Jekob irarona na arafanga i Heven.
         12 Hoi nga mwa na inuni na wora mai na ogaoga ina arafanga iana o God, ka pagai kasira
         fura irarona na rotorotoaganifa, nga ngai kena ka pagai angiangi make fafaingaaki
         ka riwota na faitakoi wau.”
         13 Ua o Jisas ke woi tangaa ka mwane rafa ia, “Ui aporo i finua ina mataina kaa. Nga
         na mwarao no tangamworani rainia kena, ke mworamwora tangago.” Mina kare iana na mwane
         rafa ia ke koro iga ka mataina kena.
         14 Ua mataina o Jisas ne rao wau i ruma iana o Pita, make rogoia wau ka fungaona o Pita
         ne matoro, ke taotao i qana, ne mafanafana.
         15 Hoi o Jisas ke fatata rao i rimana, mina mafanafana ia ke fato rao pania. Ua kani
         kaa ke afaraga akau make tawora ka ngaufa, ke watea ko Jisas.
         16 Hoi iga na manurafitana kena, arani inuni ne qanufira na ataro ka toraira mai tangaa
         ko Jisas. Nga mwa iga na woita iana ke gogofira fura na arani ataro aera gena, make
         fagakorofira ka arani inuni gena panira ka matoroa iata.
         17 Ua ngai ke, ke fagamworaia ka tamasinga iana o God, manga ne woisia na maurukari
         o Aesaea, “Ingaia ke fagafatongi ka riunga iaka make fafagakorofigia.”
         18 A mataina o Jisas ne rea na apena fakunga rafa ni inuni na rifuia gena, ngaia ke
         mera tamasi ka rongoisuri iana ira, ke woi, woi nai rao tarau ina wai i Galili.
         19 Hoi mina fagausuri iga na Lo iana o Mosis ke rao mai tangaa ko Jisas make woi, “A
         Fagausuri, inau kau oqani takugo ana ifai mwa no arao iga.”
         20 Ua o Jisas ke mea tamasi aporo, ke woi, “Arani aoo wasi mina manu ke tonga ogata
         mina roqota fato, minga mwa na Kare ni Inuni ke ma ni tonga agua ni nafunia.”
         21 Hoi mi tana rongoisuri ke woi tangaa ko Jisas, “A mwane rafa, ui nakau qai aporo
         noga qai oga afainia ke emaku ki mae, qai afunia, makau kafu arao surigo.”
         22 Ua o Jisas ke aramia, “Siana. Ui rao mai afainiau, makui nakara wau ka inuni ne marefa
         nai nafunia ka tafinga mwora kai afunia ka gafua iata gena.”
         23 Imurina mwa o Jisas ne tage ina qauta mina rongoisuri iana ira ka takua.
         24 Hoi mina apena tangiroqo rafa ke nafu i wai kena mina aroqo igi ke faganega rai akaukaufia
         ana ka qauta iata ira. Ua mo Jisas ke mauru mwa,
         25 mina rongoisuri ira ka rao ka fagaritea, ka woi, “Arafa, ui fagatafigia! Igia kaa
         ka kokoro ka maemae ngaia!”
         26 Hoi mo Jisas ke aramira aporo, “Efea kamu maagu wau kaa? A fagauguringa iamiu ke
         sisitai wau.” Ua make afaraga akau make tamasi tangaa ka roga mina aroqo igi kai marape
         wato. Mina roga ia ke marape mina asi ke piawaa wau.
         27 Hoi a mwane irarona na qauta ira ka panga wau maka woi, “Oe, otai ke kaa ke, ne tamasi
         rao mwa tangaraurua na roga mina auruqo gaa makaru rongoa kaa?”
         28 Ua imurina o Jisas ne mataro wau i tana apanana na wai kena, i finua i Kadara, a
         mwane ne erua ne qanufiraurua na ataro, karu rao worosia mai ko Jisas, ngairaurua
         gena karu rao mai panigi ka waqa na nakanaka gafua iga. Warua gaa karu qaomamagutaga
         wau, make tanura ka inuni ke ma nai arao iga ka tara kena.
         29 Hoi, o warua iraurua karu fagangere, “O Jisas i karena o God, ataa ko oqani tanua
         ana rainigamirua kaa? O fea, nga no rao mai noga ko fafagaetangigamirua naa? Make
         mamaunga rao na mataina kena.”
         30 Iga na agua ngai kena, ka meosigai qoo ka fafagangaura iga, fagatau rao pania ka
         agua ngai kena,
         31 mina ataro ira ka nongia ko Jisas, “Rao ke manga no mamaengigami fura, makui kasigami
         qanu rao mwa ina qoo gana!”
         32 Hoi mo Jisas ke woi tangara ka rao, maka fura panira ko warua iraurua maka qanufira
         ka qoo ira. Ua iga na mataina ngai kena, a meosigai qoo ira ka faigawasi, ka rao ina
         gagarafani i rawona na wai ia, ka wato, ka tono ka mae.
         33 Ainuni na fafagangaura na qoo ira ka tari ka ataa i finua maka tamasi ka arani mwarao
         na tanua tangaraurua o warua iraurua.
         34 Arani inuni i finua gena ka rao mai ka woi tangaa ko Jisas ni rao pania ka apanana
         iga na finua iata gena.

1 Ua o Jisas ke tage irarona na qauta ia make tarau aporo ina wai ia tangaa ka finua
         iana mereana.
         2 Tana inuni ka toraia mai ki tana mwane ne risurisuga ne taotao mwa iga ka qana. A
         mataina o Jisas ne rea ngatakena na fagaugurifa iata na inuni gaa, ngaia ke woi tangaa
         ko wani ne risurisuga ia, “A goaku, siana ko takotako rafa! Aerafa iamu kau tawora
         panigo.”
         3 Hoi tana fagausuri iga na Lo iana o Mosis ka faitamasi mereata, “O wani kaa ke tamasi
         aerisia ko God, suria ne woi ngaia ke gira tawora ana ka aerafa manga o God!”
         4 Hoi mo Jisas ke girara ka taa irarona na mangatata, make woi tangara, “Nga ne fea
         kamu nafunia na takofa ne aera kena?
         5 E mwataku rai tamasi ana tangaa ko wani kaa woi na aerafa iana ka tawo pania, maake
         asa rai woi tangaa ni afaraga akau maki taworagofa.
         6 Ua e kaa kau fafagaregamu rainia ka Kare ni Inuni ke nafunia ka ramwofa rai tawo
         panira ana ka aerafa ina ano kaa.” Hoi o Jisas ke tamasi tangaa ko wani ia, “Ui afaraga
         akau! Toraia ka qanamu, kui aporo i finua iamu.”
         7 Ua o wani ia ke afaraga akau make rao i finua.
         8 A mataina na fakunga ni inuni gena na rea na mwarao kena, ngaira ka panga wau maka
         fagaakausia ko God rainia ka ramwofa manga ngai ke ne mafata rainia tangara na inuni.
         9 Ua o Jisas ke rao nikao, make rea ka mwane ne tawotawo takis, na atana ko Matiu ne
         ogaoga iga ka agua na woria iga na takis. Hoi Jisas ke woi tangaa, “Ui rao mai afainiau.”
         Matiu ke afaraga akau make rao suria ko Jisas.
         10 Imurina mai mo Jisas mina rongoisuri iana ka ngau i ruma iana o Matiu. E rako wau
         ka mwane na tawotawo takis mi tana inuni aera ka ogaoga gena nikao.
         11 Mi tana Farasi ka fagatera ki tana rongoisuri iana o Jisas, “E fea ka Fagausuri iamiu
         kena ke ngau afainira na mwane na tawotawo takis mi tana inuni aera gena?”
         12 Hoi o Jisas ke rongora make aramira, “Ainuni na ape koro ke ma nai oqania ka dokta,
         nga mwa na inuni na matoro ka oqaoqania.
         13 Ngai ke nikao, inau ke ma qai rao mai tangai onira ana ka inuni koro rai rao isuriau
         ana. Au rao mai rai onira ana ka inuni aera. Hoi mui rao kai fagausurigamu rainia
         ka taa ne tamasia na Segesegefa Apuna ne woi, ‘Au oqanigamu namu nanafunia ka faitakoifa
         tangara ka inuni, marefa nga ka suu wogasifa iamiu qai oqania.’ ”
         14 Imuri mai, mi tana rongoisuri iana o Jon ne fagamaanu apuna ka rao mai ka fagatea
         ko Jisas, “E fea kigami mina Farasi gaa ka mi farifari, mina rongoisuri iamu ke ma
         nai farifari gaa?”
         15 Ua o Jisas ke aramira fainia ka tamasinga make woi, “A tamana na mwane ne auragi
         ia ke marefa ni apu tangara rai ngaufa na mataina ne ogaoga afainira. Hoi make pagai
         arao mai ka mataina na tawoa panira, maka kafu fafari nga.
         16 Ua ne marefa noga ka inuni ni taitai ni qonoqono ia ka matari gana na gafu faoru
         afainia ka qani gafu. A gafu faoru ia ke fafairumirumi make tatarisia rafa rao nikao
         ka gafu ia.
         17 E marefa ka inuni noga ni ringia na waen faoru ina qani mwarao na titi waen iga.
         A waen kena ke fungafunga make qoqotagia ka qani mwarao ni waen ia. Hoi mina waen
         ia ke fufufu aerisia mina mwarao na titi iga ia ke aera. A waen faoru ke araria nga
         na titia iga ka mwarao ni waen faoru. Hoi make korokoro ka mwarao ni waen ia mina
         waen ia nikao.”
         18 Iga na mataina o Jisas ne tamasi maunga kena, mi tana mwane rafa iata na Jiu ke rao
         mai ke qogu rai uwa i matona. Mo wani ia ke woi, “I kareku na kere fefene ke kafu
         mae rao mwa kaa! Ui rao mai kui fatatagia rainia ka rimamu, maki tafi aporo.”
         19 Ua o Jisas mina rongoisuri iana ka afaraga akau maka rao afainia ko wani ia.
         20 Hoi a fefene rafa ne qani tafa na oqana i suria na tangafuru i farisi ne etagai matara
         erua ke rao mai imurina o Jisas make fatatagia rao ka qotona gafu iana.
         21 Kani ia ke woi mwa mereana, “Manga nau fafataria rao mwa ka gafu iana, makau korokoro
         rao.”
         22 Hoi o Jisas ke apariri, make rea rao ka fefene rafa ia make woi tangaa, “Siana ko
         takotako rafa ana! Igo ko koro noga ngaia, suria na fagaugurifa iamu.” Iga na mataina
         ngai kena mina riunga ia ke fato rao pania kani ia.
         23 Ua a mataina o Jisas ne mataro i ruma iana na mwane rafa iata na Jiu ia, ngaia ke
         rera ka rurufa ni inuni na angiangi mina ani na aufiufi.
         24 Hoi make woi tangara, “Mui rao pania ka agua kaa! Suria na kere fefene kaa ke marefa
         ni mae ngai ke. Ngaia kaa ke mauru mwa ngai ke.” Arani inuni gena ka mamanatainia
         mwa ko Jisas.
         25 Hoi imurina na inuni ira na fura pania na ruma ia, mo Jisas ke qanu irarona ruma
         ia, ke kawiria ka rimana kere fefene ia. Minga ke afaraga akau.
         26 Ua atarofa rainia na agua kena ke raofia fato ka apanana na finua rafa kena.
         27 Hoi iga na mataina o Jisas ne tataworagofa ngai kena, a mwane ne erua naru guru karu
         taworagofa i suria makaru ngerengere, “Aorisina o Deved, ui takoigamirua!”
         28 Ua imurina o Jisas ne qanu i maana ruma kena, mo waru iraurua karu rao mai tangaa.
         Hoi make fagateraurua, “E fea, muru tangamworani nau gira fafagakorofigamurua ana?”
         Makaru aramia, karu woi, “Aa, na arafa.”
         29 Hoi o Jisas ke fatatagi ka maataurua, make woi, “Suria na fagauguringa iamurua, igamurua
         kamuru koro.”
         30 Ua ngai kena, ngairaurua karu gira onofa, mo Jisas ke woi tangaraurua nga, ke woi,
         “Siana kamuru tatamasia tangara ki tana inuni ka agua kana.”
         31 Hoi warua iraurua karu rao makaru tamasia tangara ka arani inuni iga tana apanana
         ina finua rafa kena.
         32 Iga na mataina ngai kena ko warua iraurua karu kafu furafura rao mwa, mi tana inuni
         ka toraia mai nikao ki tana mwane ne qiu, suria na ataro ke qanufia.
         33 Ua, imurina o Jisas ne gogofia fura na ataro ia, mo wani ia ke faganega rai tawatawa
         ana. A fakunga ni inuni gena ka panga wau maka tamasi ka wowoi, “Marefa wau ka taa
         noga manga kaa ni wora i Israel gaa!”
         34 Hoi mina Farasi ka woi, “Arafa iata na ataro ke watea na ramwofa rai gogofira ana
         na ataro gaa.”
         35 Ua o Jisas ke rao tangai ka arani finua rafa mina kere finua gena. Ngaia ke fagausuri
         iga ka agua ni fakunga, make tamasia ka tarofa koro i suria na arafanga iana o God.
         Hoi Jisas ke fagafatongi ka arani riunga mina matoroa.
         36 Ua a mataina ne rea na fakunga ni inuni gena, ngaia ke faitakoi wau tangara. Ainuni
         gena ka tako makira make marefa ko otai ni tatamanira, ngaira ka manga na sip ne ma
         ni tonga mwane ni onoono isuriara ira.
         37 Ngaia ke woi tangara ka rongoisuri iana, “Apena mwou rafa ne maua ke kaa, nga mwa
         na kere guata mwa na mwane tangaa na tagaranifa.
         38 Mui nongia ka Arafa ne nafunia na mwou kaa, ki kasira fura ka mwane ni tagaranifa
         rai torai ana mai ka ngaufa ne maua igi.”
         
            

         
      
   
      
         10
1 E kaa ko Jisas ke onira faku ka rongoisuri iana na tangafuru i mwane ne etagai matara
         erua, make mafata rai ka ramwofa tangara tangai gogofira ana ka ataro makai fafagakorofira
         ka inuni panira ka arani riunga mina matoroa.
         2 E gaa ka atata na tangafuru aposol ne etagai matara erua ira, nagonagona Saemon na
         girara woi o Pita, mo Andru na afaisina, mo Jemas, mo Jon i karetaurua o Sepati,
         3 mo Filip, Batolomiu, Tomasi, Matiu ne tawotawo takis ia, mo Jemas i karena o Alfias,
         mo Tatias nikao.
         4 Tana aposol nikao ko Saemon na mwane ne rurufa na oqani maengia ana kafamanu i Rom,
         mo Jiudas Iskariot ne kafu fafaganafu rainia ko Jisas ia.
         5 Ua o Jisas ke kasira fura ka mwane gaa afainia ka tamasinga, “Siana kamu arao iga
         ka finua iata na inuni marefa na Jiu mina finua iata na inuni i Samaria.
         6 Mu arao mwa tangara ka inuni i Israel, ngaira ka mangara na sip na tarupe ira.
         7 Mui rao, kamui tamasia ka arafanga i Heven ne suguia mwa ni mataro mai ngaia.
         8 Mui fagakorofira ka inuni na matoro, fagatafira ani na mae, fagakorofira ka ani na
         tanura na lepa maka mu gogofira fura ka ataro. Igamu kamu tawora purua ka arani agua
         pania ko God, hoi igamu maka mu mamafata purua nikao tangara ka inuni.
         9 Siana kamu taura na sirani afainigamu.
         10 Make siana kamu taua ki tana anga, kee tana soti ne tara rao nikao, kee tana na puut,
         kee na tana airiwato nikao. A mwane na tatagara ka arari rai mamafata rai ana tangara
         ka taa na oqani.
         11 Hoi manga mu arao iga na finua gena, mui garia ka inuni ne mamarumu rai tawogamu
         qanu ana i ruma iana, kamu ogaoga afainia mwa maka mu kafu arao nikao.
         12 A mataina mu arao tangaa na ruma, mui wawatera ka woita ni wagefa tangara.
         13 Manga na inuni i ruma kena ke oqaoqanigamu, mu nanakai wau ka woita ni wagefa iamiu
         tangara. Make manga na inuni i ruma kena ka ma ni korokoro tangagamu, maka mu arao
         pania.
         14 Rao ka inuni i ruma ne marefa nai oqaoqanigamu, ke marefa nai oqani rongogamu ana,
         mui arao pania ka finua iata kena, maka mu kangikangira ka rafu gani na uwamiu tangara,
         rai fagaqaonga tangara.
         15 Au wowoi mwora wau tangagamu, a Tangina ni Fagaetangifa kana, ke mwataku wau tangara
         ka finua i Sodom mi Komora tefaria rao ka finua ngai kena.
         16 “Ua inau kau kasigamu manga na sip ira na qaqanufira na rurufa ni aoo wasi. Hoi maka
         mui takotako menamenai nga mangara na mwaa ira, maka mui takotako taragani mwa mangara
         na kugau ira.
         17 Mui fifinarura ka inuni na totoraigamu ina kot, maka raramwosigamu ina agua na fakufaku
         iga.
         18 Hoi suria nga inau, ka aokeokegamu i matota na mwane rafa mina arafa ni finua rai
         tamasi ana ka tangamworanifa iamiu tangara mina ani ne marefa na Jiu.
         19 Ua manga tana inuni ka rakugamu, siana kamu takotako rafa rainia ka taa namu wowoisia
         kee ngatakena namu tamasi. Iga na mataina kena, ka Figona Apuna ke wawategamu ka taa
         namu tatamasia.
         20 Make marefa kigamu kamu tamasi kena. A Figona iana Emamiu ke tatamasia wau ka taa
         namu wowoisia.
         21 Ina mataina kena nikao, tana afarigoana ka pagai fafaganafu rainira ka maemae, tana
         mwane ka fafaganafu rainira ki kareta, mi kareta ka riri afurira ke emata me enata
         ka fafaganafunainira ka maemae.
         22 Arani inuni ka pagai mamaeronganigamu suria nga inau kaa. Hoi maka mu rao kamu gatagata
         tangau iga ka fagauguringa iamiu raorao make taua ka qotona, God ke fafagatafigamu.
         23 Ua manga na mataina na onoono aerisigamu i tana finua, mui gawagawa tangaa ki tana
         finua. Ua au woi mwora wau tangagamu, inau na Kare ni Inuni kau arao mai, make mamaunga
         mui araofia fato ka arani finua i Israel.
         24 A mataina na fafagaerisigamu, mui tatakosia woi na arani rongoisuri ke ma nai tefaria
         ka fagausuri iata, mina ani ni fagatagaranifa ke ma nai tefaria ka mwane rafa iata.
         25 E arari noga tangara ka rongoisuri nai mangara na fagausuri iata, mina ani ni fagatagaranifa
         nai mangara na mwane rafa iata. Ua e manga na inuni ne wowoisia rainiau na arafa iamiu,
         woi inau ko Belsebul, maka wowoisia aerisigamu tefaria wau mwa tangagamu.
         26 “Siana rai maagutainira ana! Arani mwarao ne aqa ka pagai rangarangafura, mina arani
         pupunufinga ka pagai gigirara.
         27 Ataa nau wowoisia wau iga na rotorotoagana, mui tatamasia fura iga ka mawetana, maka
         taa no rongora nau fanguruigamu rai, kamui tatamasi fura tangara ka inuni.
         28 Siana rai maagutainia ana ka inuni. A gira nafuia funuia ana mwa ka apemiu make ma
         nai gira nafuia funuia ana ka maurifamiu. Mui maagutainia ko God ne gira nafuia funuia
         ana na apemiu mina maurifamiu iga ka giu.
         29 Igamu kamu girara, woi na gira woriraurua ana ka kere manu ne erua rainia ka ratana
         sirani ne etagai. Nga mwa Emamiu ke girara ka arani manu ne etagai ne aaoo wato ina
         mwako.
         30 Mina arani furufurui i qaumiu nikao make girara fato ne efita.
         31 Ua nga ngai ke, siana kamu mamaagu! Igamu kaa ko God ke maigamu rafaera wau, tefarira
         ka arani kere manu fato.
         32 Ua rao kigamu kamu tatamasigamu tangara ki tana inuni woi igamu ka kare iaku, inau
         makau tamasigamu tangaa ke Emaku i Heven woi igamu ka kare iaku.
         33 Make rao kamu ngangaroitainiau i maata na inuni, inau kau ngangaroitainigamu i maana
         Emaku i Heven.
         34 “Siana kamu tako woi nau rao mai rai torai mai ana ka marapefa ina ano kaa! Au rao
         mai rai toraia mai ana ka fariwoa ana, marefa ka marapefa.
         35 Au rao mai rai tanua ana ka fariwoa i qaiawogana mwane afainira ke emata, a fefene
         afainira ke enata mina fefene afainia ka fungaona nikao.
         36 Nga na maerongamu nga ke pagai fafaganega irarona ruma iamiu mereamiu.
         37 Rao kamu oqa koro tangara ke emamiu, kee enamiu, kee i karemiu na kere mwane, kee
         i karemiu na kere fefene tefariau, igamu ke marefa ni araria namu taotao rai rongoisuri
         iaku.
         38 E rao ka fitangimiu ke marefa ni totoraia akau ka taotao woro iana, maki arao isuriau,
         ngaia ke marefa ni araria ni taotao rai rongoisuri iaku.
         39 Hoi otai ne manimania ka tafingana, ngaia ke kasia ngaia. Mo otai ne mamafata rainia
         tangau, ngaia ke rorogoia mwora nga.
         40 “Otai mwa ne kanakanasigamu, ngaia ke kanakanasiau nikao. Hoi mo otai ne kanakanasiau,
         make kanakanasia nikao ko otai ne kasiau mai kaa.
         41 Otai ne kanakanasia na maurukari, rainia mwa ngaia kena ka maurukari, ngaia ke pagai
         nanafunia ka worina mangara na maurukari ira. Otai mwa ne kanakanasia na mwane koro,
         rainia mwa ngaia ne koro kena, ke pagai nanafunia ka worina mangara na mwane koro
         ira.
         42 Hoi mo otai ne mamafata rainia na kere nongana wai magamagarisi tangara na kare iaku,
         ke mwora na pagai mamafata rainia ka worina.”

1 Ua imurina o Jisas ne fato rai tamasi tangara na tangafuru i rongoisuri matara erua
         iana gena, ngaia ke rao make faganega rai fagausurira ana mina tamasi tangara irarona
         na finua iata gena.
         2 Hoi o Jon ki rarona na peresin ina mataina ne rongora na taa o Kraes ne tanui make
         kasira ki tana kare iana
         3 rai fagatea ana ko Jisas, “Nga ngaia igo kaa ko otai mi onoono tangaa kaa, kee mi
         nanasia rao maunga ki tana mwane nikao?”
         4 Ua o Jisas ke aramira, “Mui aporo maka mu wowoi tangaa ko Jon rainigi ka taa mu rongora
         maka mu regi gaa.
         5 Ainuni na guru ka gira ono ana, mina ani na mwagimwagiruga ka gira taworagofa ana.
         Ainuni na tanura na lepa maka fagakorofira, ani na guguruga ka gira rongofa, ani na
         mae ka tafi aporo, mina ani ma nai nafuni na nafuninga ka rongoa ka tarofa koro.
         6 Arafa o God ke ono korosira ko otai ne marefa nai ngaroitainiau suria rainia ka taa
         nau tanui.”
         7 Hoi a mataina na kare iana o Jon na aporo, mo Jisas ke tamasia tangara ka arani inuni
         gena rainia ko Jon, “Ani taa na mwane kamu fura ina finua tatara rai rea ana ia? O
         wani ne manga na rau ne suru ke qorafu ne atani rorogasia raorao mwa na roga ia? Marefa
         nga. “Ani taa na mwane kamu fura ina finua tatara rai rea ana ia? O wani ne manga
         na raaua ne suru ke qorafu ne atani rorogasia raorao mwa na roga ia? Marefa nga.
         8 A taa kamu rao rai rea ana? E fea, mu oqani rea ana ka mwane ne gafu rai na gafu
         koro? A mwane ne gafugafu koro manga ngai kena ke gira oga ana i ruma iana na arafa
         ni finua ia.
         9 A taa kamu rea nga namu fura ia? Nga ngaia kana ka maurukari? Nga ngaia kana. Au
         wowoi tangagamu i ngaia kena ke tefaria rao nikao ka maurukari.
         10 Iga na Segesegefa Apuna ke tamasi isuria ko Jon, ‘Inau kau kasia wau ka kare iaku
         inagomu rai fagananaura ana ka mwarao tangagamu.’
         11 Au wowoi mwora wau tangagamu, o Jon ne fagamaanu apuna ke tefaria ka fitangita ne
         wora mai iga ka fefene, maake manga na fitangimiu igamu na inuni purua mwa iga na
         arafanga iana o God ngaia ke tefaria ko Jon.
         12 Hoi iga na mataina iana o Jon ne fagamaanu apuna ne tamasi ke mai taua na mataina
         kaa, ka inuni aera ka girugiru rafasira mwa mereata rai toraia ana ka arafanga i Heven.
         13 Ua arani segesegefa iata na maurukari mina Lo iana o Mosis ke qani tamasi ka taa
         ne pagai worawora iga na mataina iana o Jon kaa.
         14 A maurukari ka woi o Elaeja ke pagai arao mai, hoi make rao kamu mamarumu rai tangamworani
         ana, nga o Jon kaa ke Elaeja ne rao mai fato noga.
         15 Manga namu rongorongo maka mu fufu karinga!
         16 Igamu na inuni gaa kamu manga na kere kare na ogaoga iga na maket ia.
         17 Mu ngerengere rao tangara faitangai, ‘Mi ufira ka ufiufi gaa, make marefa mu gira
         maofa! Mi kiuria wau ka kiu ni afuninuni ana make marefa mu gira angifa!’
         18 Manga ngai kana ko Jon ne fagamaanu apuna ke fari. Hoi migamu kamu wowoi, ‘Wani ngaia
         ke tanua ka ataro ngaia!’
         19 Mi inau na Kare ni Inuni kau araorao rai ngaufa mina tonofa maka mu wowoi, ‘E ngau
         aera make tono rafaera wau! Ngaia kena mwa ke farigoata afainira ka mwane na tawotawo
         takis mina inuni na aera.’ Nga na agua ne oto na tatanui gena ke gira fagaqao ana
         rainia ka giraranifa ne oto iata.”
         20 Ua iga na finua o Jisas ne tanui na arani fagaqaonga iana, inuni iga na finua gena
         ke ma nai riri panigi ka aerafa iata tangaa ko God. Ua ngai kena, o Jisas ke mira
         tamasi ke woi,
         21 “Igamu na inuni i Korasin ki igamu kamu pagai rorogoia ka fafaranifa! Igamu na inuni
         i Betsaeda maka mu pagai rorogoia ka fafaranifa nikao! I manga na arani fagaqaonga
         ne wora i finua iamiu gaa, ki wora i Taea mi Saedon inago wau ia ka inuni irarona
         finua ne erua gena kai qani riri aporo tangaa ko God. Ngaira kai gafu rai ka gafu
         mataritari makai rafurafuira ka qauta rai rafu.
         22 Ua au woiwoi tangagamu wau, iga na Tangina ni Fagaetangifa kana, ka fagaetangifa
         iamiu ke rafarafa tefaria pania ka inuni i Taea mi Saedon.
         23 Igamu na inuni i Kapanaum, fea, mu tako woi igamu kena ka pagai fafagaarafagamu i
         Heven? Marefa ngaia. Igamu kena kamu watowato tangaa ki Hel. I manga na arani fagaqaonga
         gaa ki wora i Sodom, a finua ngai ke maki taotao maunga, taua ngaeka.
         24 Ua au wowoi tangagamu wau, iga na Tangina ni Fagaetangifa kana, ka fagaetangifa iamiu
         ke rafarafa tefaria pania ka inuni i Sodom.”
         25 Hoi iga na mataina ngai kena, o Jisas ke woi, “Emaku o God na Arafa i Heven mi na
         ano kaa, inau kau tangasigo no punufia ka arani mwarao gaa panira ka inuni na tako
         wau maka girara, mako fagaqao tangara ka inuni purua mwa gena.
         26 Aa Mama, nga na taa mwa ne qao koro iamu ngai kena.
         27 Emaku ke wateau ka ramwofa tangai na arani mwarao. Me Emaku mwa ke girarau, ki inau
         Karena, marefa ka tana inuni rao nikao. Nga mwa inau mina arani inuni nau oqani fagaqao
         tangara ana rainia Emaku, ka gigirara ke Emaku, marefa ka tana inuni rao nikao.
         28 Rao mai tangau manga namu mamaeaga rai torai ana ka arani totora figa makau wawategamu
         ka mamarofa.
         29 Rao mai suriau, qai fafagausurigamu suria inau kaa kau nafuni ka marapefa mina fagamwarufinga
         iga ka mangataku, hoi maka mu gira rogoia ana ka mamarofa tangara na maurifamiu.
         30 Hoi na tagaranifa nau woisia tangagamu rai tanua ana kaa ke ma ni qara, mina taa
         nau wategamu wau rai torai ana kena ke marefa ni figa.”

1 Ua iga tana Sabat ne etagai o Jisas mina rongoisuri iana ka taworagofa ina tara irawona
         na mwou ni wit . Hoi a rongoisuri iana ira ka magau, maka faganega rai qarogi ana
         ka wit gena ka ngaura.
         2 Hoi mi tana Farasi ka mia tamasi ko Jisas, “Ui rera, ka rongoisuri iamu gaa ka tanua
         na mwarao ne apu iga na tangiana apuna kaa!”
         3 Ua mo Jisas ke woi, “E fea, igamu kamu toma suria ka taa o Deved mina kare iana na
         magau maka tanua ia, naa?
         4 Ngaira ka qanu irarona na ruma iana o God, maka ngaura ka purete ne apuna ne araria
         mwa na mwane ni raperapega na ngaura. E apu tangaa ko Deved mina kare iana rai ngaura
         ana.
         5 Hoi, make fea, igamu kaa kamu tomania noga ka faifataninga iana o Mosis ne woi na
         mwane ni raperapega ke araria mwa na tatagara irarona na Ruma ni Wogasifa iga ka tangiana
         apuna, naa? Make marefa nai tofe qao rainia ka faifataninga rainia na tangiana apuna.
         6 Au wowoisia wau tangagamu, ka mwarao ne rafa tefaria rao nikao na Ruma ni Wogasifa
         ke e kaa.
         7 E fea ne marefa namu girara ka taa na Segesegefa Apuna ne woisia, ‘Au oqanigamu mu
         nanafunia ka faitakoifa tangara ki tana inuni, marefa ka suu wogasifa tangau?’ Manga
         mu girara ka taa ne tamasia kaa, ke siana mwa mu tamasi maata ka kare iaku gaa.
         8 Hoi nga inau na Kare ni Inuni ke arafa tangaa na tangiana apuna kena.”
         9 Hoi mo Jisas ke rao iga ka agua ni fakunga iata na Jiu.
         10 Ua ngai kena ka mwane ne etagai ke mae ka rimana. Ua tana Farasi ka oqani usui maana
         ana ko Jisas, maka fafagatea, “E fea, ne oto mwa rai fagakorofia ana ka inuni iga
         ka tangiana apuna?”
         11 Hoi o Jisas ke aramira, “I manga mu nafunia ka sip ne etagai maki watoatara irarona
         kiru iga ka tangiana apuna, efea, ne marefa mu gira ragaia fura ana?
         12 Aa nga na inuni ka tatakosira rafa tefarira rao ka sip, hoi nga ngai ke ne oto mwa
         rai tanua ana ka mwarao ne koro iga ka tangiana apuna.”
         13 Ua o Jisas ke woi tangaa ka mwane ne mae na rimana ia, “Tagarai fura rao ka rimamu.”
         Hoi mo wani ia ke tagarainia rao, mina rimana ia ke koro aporo manga i tana rimana
         ia.
         14 Hoi mina Farasi ira ka rao maka faganega rai takosia ana ka agua rai nafuia funuia
         ana ko Jisas.
         15 Ua a mataina ne girara woi na taa ke worawora ngai kena, ngaia ke rao pania ka agua
         kena. Mina apena rurufa ni inuni ka rao isuria. Mi ngaia ke fagakorofira fato panira
         ka arani matoroa iata.
         16 Make fagaapuapura woi siana kai wowoisa ki ngaia tangara ka inuni.
         17 Hoi ki ngai kena, ka tamasinga iana o God ke fagamworaia, manga na Aesaea na maurukari
         ne qani woisia,
         18 “Ingaia kena ka kare iaku nau ono sikifia! Au oqa koro tangaa, make qao koro iaku.
         Au wawatea ka Figona iaku, Mi ngaia ke tatarofainia ka otofa tangara ka arani finua
         rafa.
         19 Ngaia ke marefa ni fafaitogiri, kee ni ngerengere, kee ni tamasi kai rongoa ina rawona
         tara.
         20 Ngaia ke ma nai gira mera qarofai surasura ana ka inuni purua mwa, make nafunia ka
         faitakoifa tangara ka inuni na mwarumwarusiga. Ngaia ke tanua ka mworafa raorao maka
         taua ka mataina na arani mwarao ne otooto.
         21 Ua mina arani finua ka nanafuni takofa gatagata nga iga ki ngaia.”
         22 Ua tana inuni ka toraia mai ki tana mwane ne guru make marefa ni gira tamasi ana
         suria ngaia kena ke qanufia ka ataro. Hoi o Jisas ke fagakorofia ko wani ia, make
         kafu gira tamasi ana mina onofa.
         23 Ainuni gena ka rea ka agua kena, maka panga rainia wau maka fagate, “O Jisas kaa,
         ki karena o Deved ngai ke?”
         24 Hoi a mataina na Farasi na rongoa na agua kena, ngaira ka woi, “Ngaia kena ke gogogofira
         fura ka ataro iga ka ramwofa iana o Belsebul na arafa iata na ataro!”
         25 Ua o Jisas ke girara mwa ka taa na tatakosia kena, hoi make woi tangara, “Arafanga
         taa mwa na inuni na fafainafunafu faitangai iga, ke fatofato iga mwa ka aerafa. Mina
         finua, kee na afaikarena na fafainafunafu ka gira fagaerisira ana faitangai mwa.
         26 Hoi ki manga ni rao ka ataro ki mia fainafunafu mereana, e manga ifai ka arafanga
         iana ke taotao gatagata?
         27 Rao ki inau qai tatagara rainia ka ramwofa iana o Belsebul rai maengira ana ka ataro,
         hoi mina ramwofa iana otai ka tatagara rainia na rongoisuri iamiu gena rai gogofira
         fura ana na ataro gena? Ngaira na rongoisuri iamiu gena ka pagai tamasi maamiu rainigi
         ka agua namu tatamasi gena.
         28 Hoi mina mataina inau nau gogogofira fura na ataro iga na ramwofa iana na Figona
         iana o God, ke fagaqao rainia woi na arafanga iana o God ke qani rao mai noga tangagamu
         kaa.
         29 E tautanu fea ki tana inuni ke qanu irarona na ruma iana na mwane ne ramwo wau rai
         fanago ana ka mwarao iga, manga ngaia kena ke ma ni rakurakua inago na ramwo kena?
         Hoi make kafu gira tawora ana ka arani mwarao gena.
         30 Ua rao kigamu kena ke marefa ina apanana iaku, hoi nga igamu kena kamu maeronganiau.
         Manga igamu kena ke ma mu ruruguni faku afainiau iga na mauatagana kaa, nga igamu
         kamu tataka rainigi.
         31 -
         32 Au wowoi tangagamu wau, a taa ne aera no tanua kee no tatamasia, ko God ke gira tawo
         panigamu ana. Kee ne manga no wtamasi aerisia ka Kare ni Inuni, ke gira tawo panigamu
         ana ka agua kena. Hoi make manga no tamasi aerisia ka Figona apuna, igamu ke marefa
         wau nga ni pagai tawora panigamu, ina mataina kaa kee i tana mataina mai nikao.
         33 “Aa, apenagai koro ke gira kasi ana mwa ka guana koro, mina apenagai ne aera ke gira
         kasi ana mwa ka guana ne aera. Igo ko gigirara mwa ka apenagai rainia ka guana ne
         kasia.
         34 Igamu kena ke manga na mwaa ira, igamu kamu aera wau, tautanu fea kamu tatamasia
         na mwarao ne koro? A taa irarona mangatana inuni ke furafura mai ina a mataina ne
         tamasi.
         35 Ainuni na koro ka tatamasi fura ka mwarao koro panigi na mangatata, mina inuni na
         aera ka tatamasi fura ka mwarao ne aera panigi ka mangatata igi.
         36 Au wowoi tangagamu wau, iga na Tangina ni Fagaetangifa kana, ka arani inuni ka pagai
         mimigi ura ka tamasinga atani wau mwa iata maka fafakani tangaa ko God.
         37 Rao kamu tamasi ka mwarao ne koro, nga o God ke wowoisia wau tangagamu woi igamu
         kamu oto. Hoi make rao kamu tamasi ka mwarao ne aera, ngaia ke wowoi tangagamu woi
         namu aera.”
         38 Ua tana Farasi mina fagausuringa iga na Lo iana o Mosis ka woi, “A fagausuri, igami
         kami oqanigo nu fagaregami rainia ka fagaqaonga pania i Heven.”
         39 Hoi mo Jisas ke aramira aporo, “Igamu kena mu oqania ka fagaqaonga suria igamu kena
         kamu aera, make ma mu nafuni ka tangamworanifa! Hoi nga mwa na fagaqaonga mu pagai
         tawoa ka fagaqaonga rainia na maurukari o Jona.
         40 Ngaia ke tao irarona na oqana apena aiga rafa suria ka tangiana ne oru mina qongiana
         ne oru, hoi ngatakena nikao ka Kare ni Inuni ne taotao suria ka tangiana ne oru mina
         qongiana ne oru ina ano kaa.
         41 Iga na Tangina ni Fagaetangifa kana ka inuni i Ninive ka pagai uraura afainigamu
         maka tamasi maamiu suria ngaira ka riri aporo ina mataina o Jona ne tamasi tangara,
         hoi me e kaa ka apena mwarao rafa tefaria rao nikao ko Jona. Make ma mui riri aporo
         kaa.
         42 Hoi a fefene ne arafa i finua i Saut make pagai uraura nikao afainigamu ke tamasi
         maamiu. Ngaia ke taworagofa iga ka tara ne fagatau wau tangaa ko Solomon rai rongoa
         ana ka takofa iana, hoi me e kaa ka apena mwarao rafa tefaria rao nikao ko Solomon.
         Make ma mui rongorongo kaa.
         43 “A mataina na ataro na arao pania na inuni, ka arao raorao iga ka finua tatara gana
         rai garia ana ka agua rai mamarofa, make ma ni rorogoia ka agua,
         44 make wowoi, ‘Au aporo tangaa ka ruma iaku nau rao pania ia ngaia.’ Ua a mataina ne
         aporo wau kena make rorogoia ka agua ia ne qaranga, qaqao koro, maka fafagaotoa,
         45 ngaia ke arao mai make totoraia mai nikao ki tana ataro ne epiu na aera tefaria rao
         nikao ki ngaia mereana. Hoi ngaira ka arao mai maka tanua ka agua kena rai ruma iata,
         mina inuni ia ke wau qaqao getea wau nga tefaria ki inago. Igamu ina mataina kaa,
         maka mu manga ngai kana nikao.”
         46 Hoi a mataina o Jisas ne tatawatawa maunga tangara na inuni gena, me enana mina goana
         ka rao mai maka mai ura mwa i metara suria na oqani tamasi afainia ana.
         47 Ua mi tana inuni ke woi tangaa ko Jisas, “Enamu mina goamu ka uraura i metara gana,
         na oqani migo tamasi ana.”
         48 Hoi mo Jisas ke aramia, “Otai ke enaku mina goaku gena?”
         49 Ua make usuira rao ka rongoisuri iana ira make woi, “Ngaira enaku mina goaku ke e
         gaa ge!
         50 Otai ne tautau suria Emaku i Heven ka goaku na mwane kee na goaku na fefene me enaku.”

1 Iga na tangiana ngai kena, o Jisas ke rao pania ka ruma make fura ke rao i rawona
         na wai i Galili, make oga wato iga rai fagausuri ana.
         2 Apena rurufa ni inuni ka oga rifuia kena, hoi make oga mwa irarona na qauta, mina
         inuni gena ka ura mwa ina karingana one.
         3 Hoi make fagausurira rainigi ka arani mwarao ne tamasi iga ka tamasinga fagafiu.
         Ua make woi manga kaa, “A mwane ni fasinga ke rao ke fura iga ka mwou tangai taka
         rainigi ana ka guuni na wit.
         4 A mataina na mwane ni fasinga ia ne taka rainigi na guuni igi, mi tana guuni ke wowota
         i suria ka tara kena, mina manu ka mai ngaura.
         5 Tana guuni ka anuunuu wato iga ka kere mwako sisitai mwa ne tao na mwani guana fau
         iga kena, make mafarufaru mwa make faganega ke qaaqaa akau i suria na kere mwako iga
         kena, ke marefa ni anoga.
         6 Hoi a mataina na arito ne akau mai, mina aqaani na wit igi ke raesi ka arito ke mamauguga
         make maria suria marefa ni tonga wagawagarani ni rako na kere qaani na mwarao gena.
         7 Ua mi tana guuni ke wota i qaiawogata na masugua ni mwani waro make firigi ka mwarao
         gena ke ma nai wakaa koro.
         8 Hoi mi tana kere guuni ka wota wato iga ka mwako koro na ura koro iga make kasi guani
         ne tangarau (100), kee ne tangafuru ne eono (60), kee ne tangafuru ne oru (30) na
         tefaria rao ka guuni na taka rai igi.
         9 Rao ke tonga karingamu rai rongofa, ui rongorongo mai.”
         10 Ua, arongoisuri iana o Jisas ka rao mai tangaa maka fagatea, “E fea ko tatawatawa
         mwa iga na tamasinga fagafiu gaa?”
         11 Hoi mo Jisas ke aramira, “Inau kau fagagiraragamu rai ka mwarao punufi rainia na
         arafanga i Heven, hoi make marefa ni fagagirara tangara kai girara.
         12 Arani inuni na tawoa na korofa pania ko God, ko God ke gira mafata ana rafa tangara.
         Hoi mina inuni ne marefa nai tawoa na korofa pania ko God, ka kere taa na nafuni kena
         ko God ke tawora panira.
         13 Au tatawatawa iga ka tamasinga fagafiu tangara, suria na mataina na onoono make marefa
         nai reregi, mina mataina na rongorongo make marefa nai girara rongora ana, mina tako
         matafa ana rai.
         14 Ua ki ngai kena, ka tamasinga iana o God ke fagamworaia, manga na maurukari o Aesaea
         ne woisia, ‘Ainuni gaa ka rongorongo make marefa nai girara tako matafa ana. Ngaira
         gena ka onoono manga ifai, make marefa wau nai gira ono girara ana.
         15 Suria ngaira fato gena ka nafuni ka mangata ne marefa ni marumu! A karingata gena
         ke qono mina maata ka roqofi. Ngaira gena ke marefa nai gira onofa, kee na rongofa,
         kee nai nafunia ka giraranifa. Nga mwa na mwarao na tanua, kai riri mai tangau, makau
         fafagakorofira aporo nikao.’
         16 Hoi mo God ke ono korosigamu suria na maamiu ke onoono, mina karingamiu ke rongorongo!
         17 Inago wau ka arani maurukari mina inuni koro ka oqania wau nai rea ana ka taa mu
         rea kena, makai rongoa ka taa namu rongoa kena. Hoi makau wowoi mwora wau tangagamu,
         ngaira gaa ke marefa nai gira rea ana mina rongoa ana.
         18 “Hoi mui rongoa mai ka taa ke fagaarari suria na mwane ne fasifasi kaa.
         19 Aguuni ne wota iga na tara igi, ka inuni na rongora na tamasinga i rainia na arafanga
         iana o God, make marefa nai girara. Hoi mina ataro ka mai tawoa fura pania ka mangatata.
         20 Ani na guuni ne wota iga na mwako ne mwani fauga igi, ka inuni na rongora na tamasinga
         afainia na wagefa maka oqania wau.
         21 Hoi make marefa nai nafuni ka wagani ni wato rafa, make marefa nai gira tao qorafu
         ana. A mataina ne akau mai na ogafa ne qara, kee tana inuni ka fagaerisia suria na
         tamasinga rainia ka arafanga iana o God, mingaira ka gira kasi wau ana mwa.
         22 A guuni ne faiwowotafi iga na mwani waro ne mwani roqoroqoga, ka inuni na rongora
         na tamasinga, hoi maka fafaganega rai tako rafa rainigi ka arani faioqanifa iata tangai
         na ogafanata maka woi, nai nanafuni ka rurugua. Ua mina tamasinga igi ke roqo afuria
         make marefa ni gira kasi guani ana.
         23 A guuni ne wota iga na mwako koro igi, ka inuni na rongora na tamasinga maka tako
         matafa rainigi. Make fungu ke kasi guani rako wau, ke tatangarau (100), kee na tangafuru
         ne eono (60), kee na tangafuru ne oru (30) ina mataina na fasia kena.”
         24 Hoi mo Jisas ke tamasia tangara ka tamasinga fagafiu kaa, “Arafanga i Heven ke manga
         na taa ne wora iga na mataina na mwane ne fasifasi ne toko rainigi na guuni koro na
         wit ina mwou.
         25 Ua, maka mataina na arani inuni na mauru, mina maeronga ke rao mai, ke toko rainia
         nikao ka guuni na raaua ina mwou kena, make rao.
         26 A mataina ne qaaqaa akau mai na aguuni na witi igi, nai kasi guani ana, make faganega
         rai qaaqaa ana, mina kare iana na mwane ne fasifasi ia ke regi ka raaua igi ne qaaqaa
         akau mai nikao.
         27 Hoi a kare iana na mwane ne fasifasi ia ke rao, make fagate, ‘A mwane rafa, e tanu
         fea, ka mwani raaua gaa ka rao mai gaa? Igo ke marefa nui toko rai ka ritani koro
         na wit ina mwou kana?’
         28 Ua a mwane rafa ia ke aramira aporo, ‘A maeronga ke tanui na mwarao gana.’ Hoi maka
         fagatea nikao, ‘E fea, no oqanigami nami raragai akau ka raaua gana?’
         29 Make aramia rao, ‘Siana, rao kamu ragaragai ka raaua gana, maka mu ragai nikao ka
         wit gena.
         30 Mui nakai wau ka raaua gana tangaa ka mataina ni mauatagana na mwou kena. Makau kafu
         wowoi tangara ka kare iaku ka ruruguni ka raaua gena maka fogofogosi faku ka fafanunu.
         Hoi mina wit gena ka nanakai faku irarona ruma iaku na nanakai iga.’ ”
         31 Hoi o Jisas ke tamasia tangara ki tana tamasinga fagafiu nikao, “Arafanga i Heven
         ne manga na taa ne wora iga na mataina na mwane ne fasifasi na ritani na mastat irarona
         na mwou.
         32 Manga ne sisitai wau ka ritani na apenagai kena, mi ngaia ke qaqa ke rafarafa wau
         tefaria ki tana mwarao na fasia iga na mwou ne taotao rai mata nikao. A manu maka
         gira rao mai ana rai roqo ana iga ka arani gena.”
         33 Hoi o Jisas ke woi nikao, “Arafanga i Heven ke manga na taa ne wora iga na mataina
         na fefene ne aroa na kere iist iga na raguia fagaeoru na flaoa. Hoi mi imurina mai,
         make ragaia akau ke funga ka purupuru na flaoa igi.”
         34 Ua, a mataina ne tamasi tangara na inuni, o Jisas ke tamasi ka tamasinga fagafiu
         mwa tangara.
         35 Hoi ke fagamworaia ka woita iana na maurukari ne qani woisia ia, “Au tamasi fagafiu
         na mataina nau tamasi tangara, Au tatamasi tangara rai ka mwarao ne marefa ko otai
         ni qani girara wau faganega ina mataina o God ne tagarafia na ano kaa ke mai taua
         ngai ka.”
         36 Hoi, o Jisas ke rao panira ka inuni gena, make qanu irarona na ruma, mina rongoisuri
         iana ka rao mai tangaa maka woi, “Ui fakania tangagami ka tamasinga fagafiu isuria
         na masugua irarona na mwou iga na wit igi.”
         37 Hoi o Jisas ke aramira aporo, “A mwane ne toko rai na guuni koro igi, ka Kare ni
         Inuni.
         38 Nga na mwou kena ka ano kaa, mina guuni koro igi, ka inuni tangaa na arafanga iana
         na Arafa. Hoi mina ritani na raaua igi ki karena na Ataro.
         39 Mina maeronga ne toko rainigi na guuni na raaua gena, ka Ataro. A mataina ina mauatagana
         kena, ka qotona na ano kaa. Mina mwane na rurugunia na mauatagana mwou kena, ka enjel.
         40 A raaua gena ka ruruguni maka fofogosi faku ka fafanunu ina giu, hoi ngatakena ne
         worawora iga na qotona na ano kaa ngai kana.
         41 I Kare ni Inuni ne pagai kasira fura ka enjel iana, maka atera fura pania ka arafanga
         iana ka arani inuni na tatanui na mwarao ne aera, mina ani na tanura tana inuni tangara
         ka aerafa.
         42 Hoi make kasira ka inuni gena irarona na giu ne mafana tefa wau, maka angiangi make
         fafaingaki ka riwota.
         43 Hoi mina arani inuni na oto ka pagai mamawe manga na arito ia ina arafanga iana Emata.
         Rao ke tonga karingamiu, maka mu rongorongo menamenai!
         44 “Arafanga i Heven ke manga na taa ne wora tangaa tana inuni ne rogoia na romana na
         mwarao ne tao punufi irarona na mwou iana tana inuni make tapa ke afunia aporo. Ainuni
         manga ngai kana ke wawagewage make arao ke fafagaworingainia ka arani mwarao igi rai
         woria ana ka mwako kena.
         45 Arafanga i Heven ke manga na ataa ne wora tangaa tana mwane ne fafagawori, ne onoono
         tangai na guuni na fafaaga ne mwaromwarora ne qaoqao koro wau igi.
         46 Imurina mai ne rogoia na komana guuni na fafaaga ne mwaromwarora ia, mo wani ia ke
         rao, make fagaworingainia ka arani mwarao iana igi rai woria ana ka guuni na fafaaga
         ne mwaromwarora kena.
         47 “Arafanga i Heven ke manga na taa ne wora ina mataina na fugo na kasia irarona na
         wai maka togo ira ka arani siare faitigi.
         48 A mataina na fugo kena ne wonu, a oke qanu i one, mina mwane na afuasi ira ka oga
         wato tangai atea ana ka siare gena. Ngaira ka nanaka menamenai ka siare koro irarona
         anga, mina ani aera ka kasikasi rao.
         49 Ngatakena ne pagai worawora iga na qotona na ogafa. Enjel ka pagai arao mai rai atea
         ana ka inuni aera panira ka inuni na oto.
         50 Hoi mina inuni na aera ira ka pagai kasira irarona na giu ne wawatawata, ka angiangi
         make fafaingaki ka riwota.”
         51 Ua o Jisas ke fagatera ka rongoisuri iana rao ki ngaira ka tako matafa rai ka arani
         mwarao ne tamasi gena. Hoi maka woi, “Aa, mi tako matafa ngaia.”
         52 Hoi make woi tangara, “Arani inuni na fagausuri iga na Lo iana o Mosis na tao rai
         rongoisuri iga na arafanga i Heven, ke manga na mwane ne tawora fura na mwarao faoru
         mina qani mwarao nikao pania na ruma ne nanakai na mwarao koro iga igi.”
         53 A mataina o Jisas ne kafu fagafatongia rao mwa na tamasinga fagafiu ne woisi, ngaia
         ke rao wau panira.
         54 Ina mataina na rao mai tangaa ka finua iana mereana, ngaia ke fagausuri irarona na
         agua na fakufaku iga. Hoi mina inuni gena ka panga wau maka faifagate, “I fai ke tawoa
         iga na takofa mina ramwofa rai tanui ana na fagaqaonga gaa?
         55 Ngaia kaa ki karena na mwane ne rarapusi na tipa igi. Mi enana ka Mere, mo goana
         o Jemas, o Josep, o Saemon mo Jiudas.
         56 Kee ne marefa ka goana na fefene nai ogaoga maungara i finua iaka kaa? Ngaia ke manga
         ifai ke tatanui na arani mwarao gaa?”
         57 Ua inuni gena ka ngaroitainia suria na taa ne tanui gena. Hoi mo Jisas ke woi, “Arani
         inuni ka tako fagaakaufira ka maurukari, nga mwa na inuni ina finua iata mereata mina
         goana mereana ke marefa.”
         58 Hoi maki suria na inuni ke ma nai nafunia ka fagauguringa, o Jisas ke ma ni tanui
         ka arani fagaqaonga i finua ngai kena.

1 Iga na mataina ngai kena, o Herod na mwane rafa ke rongoa ka tarofa rainia ko Jisas.
         2 Make woi tangara ka kare iana, “Ngaia o Jon ne fagamaanu apuna ia ngai ke ne aporo
         mai pania na maefa make nafunia na ramwofa rai tanui ana na fagaqaonga gaa.”
         3 -
         4 Hoi iga na mataina ngai kena o Herod ke qani rakua ko Jon ke kasia irarona na peresin.
         E tanua ka agua kena, suria o Jon ke woi tangaa, “Marefa ni oto rai toraia ana ka
         Herodias, kani iana o goamu o Filip.”
         5 Hoi o Herod ke oqani nafuia funuia ana ko Jon. Hoi ainuni gena ka tako woi o Jon
         kaa, ke ka maurukari, mo Herod ke maagutainira, woi na taa kai tanua tangaa ki ngaia.
         6 Ua, ngaira ka fagaararia ka tangina na wora iga o Herod, mi karena ka Herodias ke
         mao tangara kai inuni na faku gena. Ngaia kena ke mao ke qao koro wau i maana o Herod.
         7 Hoi make fagatapusi tangaa kani ne mao ia woi ne wawatea ka taa mwa ne oqaoqani.
         8 Ua me enana kani ia ke mea tamasi rai woi tangaa ana ko Herod woi ni wawatea ka qauna
         o Jon ne fagamaanu apuna ina apira!
         9 Ua Herod na arafa ni finua kena ke faitakoi wau rainia ka taa ne woisia ia. Hoi make
         ma ni oqani fagaerisia ana ka taa ne fagataupusi i matota na arani inuni gena. Ua
         make mafata rainia ka woita tangaa ka mwane ne onoono i suria na peresin ia
         10 rai rao ana ina peresin tangai retea ana ka riona o Jon, kai watea kani ne mao ia.
         11 A toraia mai ka qauna o Jon ina apira, maka watea ka kere fefene sanau ia make toraia
         tangaa ke enana.
         12 Hoi a rongoisuri iana o Jon ka toraia ka apena ka afunia. Ua maka rao tangaa ko Jisas
         ka woisi tangaa ka taa ne wora gena.
         13 Imurina o Jisas ne rongoa o Jon, ngaia ke tage ke tarau ina wai i Galili rai rao
         ana iga ka agua ni oga getea ana iga. Hoi mina rurufa ni inuni ira ka rogoia, maka
         fatare isuria i finua gena.
         14 A mataina o Jisas ne wato pania na qauta ia, ngaia ke rera ka rurufa ni inuni ira.
         Ngaia ke faitakoi wau tangara make fagakorofira ka arani inuni ira na matoro.
         15 Iga na manurafitana kena, a rongoisuri ira ka rao mai tangaa ko Jisas maka woi, “Agua
         kaa ka finua tatara, make manurafi mai noga ngai ke. Ai kasira ka inuni gaa, kai aporo
         iga ka finua gana rai wori ngaura tangara.”
         16 Hoi o Jisas ke aramira aporo, “Marefa nai kasira aporo. Mui watera rai mwarao kai
         ngaura.”
         17 Hoi maka woi tangaa, “Igami kaa kami nafunia mwa ka kere purete ne erima mina kere
         guana na siare ne erua.”
         18 Ua o Jisas ke nongira rai ka ngaufa igi nai torai mai tangaa.
         19 Make woi tangara ka arani inuni ka faikoasi ina mwani raaua gena. Hoi o Jisas ke
         tawora ka purete ne erima mina kere siare ne erua ia. Ngaia ke ono akau tangaa ka
         wawaiaro kana make tangasia ko God. Ua make topitopira ka purete igi make watera tangara
         ka rongoisuri iana ira maka mafata rai tangara ka inuni ira.
         20 Ua imurina na arani inuni na ngau fato, ngaira ka masu wau, mina rongoisuri iana
         ira ka rugunia ka ngaufa na ngau kasi gena maka fagawonusia ka tangafuru i faini ne
         etagai matara erua.
         21 Ngai kena ka qera ni mwane ne erima (5,000) ka ngau gena, marefa nai tomanira ka
         fefene mina kere kare.
         22 Iga na mataina ngai kena o Jisas ke fagatagerira ka rongoisuri iana gena irarona
         na qauta, hoi maka tarau aporo ina wai ia. Ngaia ke oga raorao make kasira ka inuni
         ira ka rao.
         23 Hoi make kafu rao ke akau iga na fungana rai oga getea ana rai fagarafenga. E fiufiutainuni
         mai, mingaia ke oga mwa ngai kana.
         24 Ua, ina mataina ngai kena ka qauta ia ke fagatauria rao noga ka one, mina roga ke
         ramwo mai faisuara tangaa ka qauta ia make tanua ke atani ungiungia raorao mwa ka
         wai kena ne ururuqoga.
         25 Iga na maworoarotagana kena o Jisas ke taworagofa i wai ke rao mai tangara.
         26 Ua, a mataina na rongoisuri na rea ne taworagofa mai kena, ngaira ka maagu wau maka
         woi, “A nununa inuni ke kana!” Maka maagu ka faiawarasi wau.
         27 Hoi ina mataina kena mo Jisas ke tamasi mai tangara, ke woi, “Tako nganganiaga. Inau
         mwa ngai ke. Siana rai maagufa.”
         28 Hoi Pita ke aramia aporo make woi, “Arafa, rao ki igo mwora, makui oniau mai qai
         taworagofa wau tangago i wai kaa.”
         29 Hoi mo Jisas ke woi, “Ui rao mai.” Ua, o Pita ke wato mai pania ka qauta ia make
         taworagofa i wai ia tangaa rao ko Jisas.
         30 Hoi a mataina ne rea na rogaroga ne ramwo mai, ngaia ke maagu make faganega rai kokoro
         ana i wai kena. Ua make onia rao make woi, “Arafa, ui fagatafiau.”
         31 Ua, iga na mataina kena mo Jisas ke tagarainia fura ka rimana make taua ko Pita,
         make woi, “A fagauguringa iamu ke sisitai wau. E fea ko takoruaruaga?”
         32 Hoi a mataina naru akau irarona na qauta, mina roga ia ke marape rao.
         33 Ua mina a mwane ina qauta gena ka wogasia maka woi, “E mwora wau, igo kena ki Karena
         o God.”
         34 Hoi maka taraufia ka wai kena maka rao mai tangaa ka finua i Kenesaret.
         35 A mataina na inuni ngai gena ka ono girara o Jisas, maka kasi woita tangara ka arani
         inuni na oga ina arani finua ina apanana kena, maka toraira mai ka inuni na matoro
         ira tangaa.
         36 Ngaira ka nongia faitakoi tangaa woi nai fatatagia rao mwa ka gafu iana gena, hoi
         mo otai mwa ne fatatagia na gafu iana make korokoro rao.

1 Hoi iga na mataina nga kena, tana Farasi mina fagausuri iga na Lo iana o Mosis ka
         rao mai pania ki Jerusalem. Ngaira ka fagatea ko Jisas,
         2 “Nga ne fea ka rongoisuri iamu ke ma nai arao isuri na fagausuringa iata na iuramami
         na woisi tangagami gaa? Marefa nai usuusu ka rimata makai kafu ngaungau.”
         3 Ua o Jisas ke aramira, “E fea kamu tofea na Arafa maka mu rao suri na fagausuringa
         iamiu gena?
         4 Rainia na Arafa ke woi, ‘Mui takotako fagafigaira ke emamiu me enamiu’ make woi,
         ‘Ainuni ne tamasi aerisia emana me enana maka nanafuia funuia.’
         5 Hoi igamu kamu fagausurira ka inuni woi siana kai tatamanira ke emata me enata, minga
         ka woi, ‘Nga inau kau nafuni mwarao rai mafata rai ana tangagamu, makau mafata rai
         mwa tangaa ko God.’
         6 Minga kamu fafagausurira ka inuni woi siana kai takotako fagafigaira ke emata me
         enata. Igamu kena kamu tako purua rainia ka woita iana o God, kamu arao suri mwa ka
         taufa iamu mereamu.
         7 Igamu kena kamu fagaqekaqeka wau! A maurukari o Aesaea ke oto na mataina ne segera
         na woita iana o God ke woi,
         8 ‘Igamu fato kamu fagaakaufiau mwa iga ka woita iamiu, maake marefa wau nga mu takosiau.
         9 E marefa wau nga woi ni oto rai wogasiau ana, suria mu fafagausuringai na faifataninga
         iamiu gena, maka mu wowoisi woi na faifataninga iana o God.’ ”
         10 Hoi o Jisas ke onira faku ka fakunga ni inuni ira, make woi tangara, “Mui rongorongo,
         maka mui takotako matafa rainigi ka taa nau tatamasi wau gaa.
         11 Marefa ka ngaufa namu ngaura i faramiu gena, ni gira fagaerisigamu ana. Nga na woita
         aera ne furafura mai pania na faramiu gena ke fagaerisigamu i maana o God.”
         12 Ua mina rongoisuri iana o Jisas ira ka rao mai maka fagatea, “O fea, o girara woi
         na Farasi gaa ka oqa aera rainia ka taa no tamasi gena?”
         13 Hoi o Jisas ke aramira, “Arani fafasinga Emaku i Heven ne ma ni fasira, ke pagai
         ragaraga akau faiwagani.
         14 Mui rao panira ka Farasi gaa! Ngaira gaa ka mangara na inuni na guru na fafagaotora
         tana inuni na guru ira, ingaira fato nga maka pagai apuri irarona na kirukiru.”
         15 Ua o Pita ke tamasi aporo, “Ui fakani tangagia ka tamasinga fagafiu.”
         16 Hoi mo Jisas ke woi, “Hoi mamaunga mu gigirara ka taa nau tatamasia kaa ke?
         17 Marefa mu girara woi na ngaufa namu ngaura qanu i faramiu gena, ke watowato i oqamiu
         make furafura pania ka apemiu?
         18 Nga mwa na woita ne furafura mai pania na faramiu ke rao mai pania ka mangatamiu.
         Nga na mwarao ne fagaerisigamu i maana o God ngai ke.
         19 Rainia nga na mwarao ne furafura mai pania na mangatamiu, kamu nafunia ka takofa
         ne aera, nafunga, rangafa, tanui ana na agua ni oraoraga ana, fafanagoga ana, qaqanganifa
         mina tamasi aerisi ana na inuni.
         20 Ngai gi na mwarao ne tanugamu ke marefa namu oto i maana o God ngai ge. A ngaufa
         namu ngaura igi, mina rimamiu marefa mu usuusu igi, ke marefa ni gira tanugamu ana
         kamu aera i maana o God.”
         21 Ua, o Jisas ke rao pania ka agua kena, make rao tangaa ka agua ne taketake iga na
         finua i Taea mi Saedon.
         22 Iga na mataina ngai kena, mi tana fefene ne marefa na Jiu e kena, ke rao mai make
         ngengerengere, “Arafa i Karena o Deved, ui takoiau! I kareku na fefene ke qanufia
         ka ataro.”
         23 Hoi mo Jisas ke ma ni tamasia ka woita tangaa. Hoi mina rongoisuri iana ira ka rao
         mai tangaa ko Jisas ka woi tangaa, “Ui mea tamasi kani kaa ki aporo, ngaia ke rongo
         aeraaera kaa.”
         24 Ua o Jisas ke woi tangaa kani kaa, “Inau kaa ka kasiau mai mwa tangara ka inuni i
         Israel! Ngaira gaa ka mangara na rurufa ni sip na tarupe ira.”
         25 Hoi mina fefene ia ke rao mai fagarangia, make mai qogu rai uwa wato make nongia
         ko Jisas, “Arafa, ui tamaniau!”
         26 Hoi mo Jisas ke aramia, “E marefa ni oto rai tawoa ana ka ngaufa pania ka kere kare
         makai kasigi tangara ka aoo.”
         27 A fefene ia ke woi, “Arafa, e mwora wau ngai kena. A aoo make gira ngaura ana mwa
         ka mafufugani na ngaufa ne wotawota panigi na qea iana na mwane rafa iata gena.”
         28 Ua mo Jisas ke aramia rao, “Igo kaa ka fefene no nafunia na apena fagauguringa rafa.
         Ua makau wawatego ka taa no oqania kena.” Iga na mataina ngai kena mi karena na kere
         fefene ia ke koro rao nga.
         29 Hoi pania na agua kena, mo Jisas ke rao irawona na wai i Galili make agari akau iga
         ka fungana, make koa wato iga.
         30 Ua, ngai kena ka apena rurufa rafa ni inuni ka toraira mai ka arani inuni ne mae
         na uwata mina rimata, inuni na guru, mina inuni na qiu, mi tana inuni rao nikao. A
         mai fagaogasira sio fato i matona o Jisas, make fagakorofira fato.
         31 Rurufa ni inuni gena ka panga wau ina mataina na rea na inuni na qiu na gira tamasi
         ana aporo, mina ani ne mae na uwata mina rimata ira na koro aporo, mina ani na guru
         ka gira onofa nikao. A rurufa ni inuni gena ka fagaakausia ko God na Arafa iata na
         inuni i Israel.
         32 Ua, o Jisas ke onira faku ka rongoisuri iana make woi tangara, inau kau takoira wau
         ka inuni gaa. Nga na qani rao afainiau suria na tangiana ne oru ia ngai ge, marefa
         ka taa nai ngaua. Marefa qai oqanira qai kasira aporo magau, maka wau qagamamae i
         tara na aporo i finua iata gena.
         33 Hoi mina rongoisuri iana gena ka woi, “Agua kaa ke ka finua tatara ngai ke. Ifai
         ka rorogoia iga na ngaufa na fafagangaura rainira na rurufa rafa na inuni gaa?”
         34 Ua mo Jisas ke fagatera, “Ngaufa ne efita kamu nafunia kena?” Hoi ngaira ka woi tangaa,
         “A kere tarina na purete ne epiu mina kere guani na siare.”
         35 Imurina o Jisas ne woi tangara na inuni ka oga wato,
         36 ngaia ke tawoa ka tarina na purete ne epiu igi afainigi ka siare ira, make fagaapunarira.
         Hoi make topira make watera ka rongoisuri iana ira maka wotonira rai ka inuni ira.
         37 Arani inuni gena ka ngau raorao maka masu wau, maka ngau kasigi ka ngaufa igi, mina
         rongoisuri ira ka fagawonusia ka faini rafa ne epiu rainigi.
         38 Ngai kena ka qera ne efai mwa (4,000) na mwane ka ngau gena, ne marefa nai tomanira
         ka fefene mina kere kare.
         39 Hoi imurina mai na kasira ka inuni ira ka rao, mi ngaia ke tage ina qauta ia ke tarau
         aporo ina wai ia. Ngaia ke rao make goto qanu fagarangia ka finua i Makadan.

1 Ua i tana Farasi mina Satiusi ka rao mai tangaa ko Jisas maka mai oqani ofongia ana
         maka mai nongia rai fagaqaonga pania i Heven.
         2 Hoi ngaia ke woi tangara, “Rao kamu rerea ka wawaiaro kana ne tangitangi memeraga
         iga na manurafitani, igamu kamu wowoisia woi na tangiana i gomafa ke pagai tangitangi
         koro ngaia.
         3 Hoi make rao ka wawaiaro kana ke tangi memeraga make rorotoaga ina gomagomafatani,
         migamu kamu wowoi e pagai rangirangi ngaia. Igamu kamu girara woisia ana ka tangi
         kana ke pagai mamanga ifai no qoqoretainia na wawaiaro kana. Hoi make ma mu ono girara
         ka mwarao o God ne tanui iga na mataina kaa.
         4 Mu oqani ka fagaqaonga suria namu aera make marefa mu raronimwora! Nga mwa na fagaqaonga
         nau wawategamu ka taa ne wora tangaa o Jona ia.” Hoi mo Jisas ke rao panira.
         5 Ua arongoisuri ira ka qono rai rai torai ana ki tana purete ina mataina na taraufia
         na wai kena.
         6 Hoi mo Jisas ke mira tamasi, nai fifinarura ka iist iata na Farasi mina Satiusi.
         7 Ua mina rongoisuri ira ka tawatawaria ka mwarao kena maka faiwoisi mereata, “E woisia
         ka agua ka suria igia ke marefa nai torai mai na purete gaa.”
         8 Hoi mo Jisas kaa ke girara ka taa na tatakosia kena make woi, “Igamu kaa ke ma mu
         nafunia ka fagauguringa! E fea kamu tamasia woi ne ma ni tonga purete?
         9 E fea ne ma mu tako matafa? Mu qono rainia ka qera ni inuni ne erima (5,000) mina
         faini ni ngaufa ne tara rao mwa rainia na kere tarini na purete ne erima ia?
         10 Mina taa mwa ka qera ni inuni ne efai kaa (4,000) mina arani faini na ngaufa ne tara
         panigi na tarini ne epiu na purete igi?
         11 E fea marefa mu girara woi inau ke ma qai tatamasia tangagamu ka purete? Mu fifinarura
         ka iist iata na Farasi mina Satiusi!”
         12 Hoi mina rongoisuri ira ka kafu tako matafa rainia ka taa o Jisas ne tatamasia kena,
         marefa ni tatamasia ka iist na aroa rainia na purete, maka fagausuringa iata na Farasi
         mina Satiusi.
         13 Ua a mataina o Jisas mina rongoisuri iana na fagarangia ka finua i Sisaria Filipae,
         ngaia ke fagatera, “Ataa ka inuni nai woisiau rainiau na Kare ni Inuni?”
         14 Hoi mina rongoisuri ira ka aramia, “Tana inuni ka woi igo kena ko Jon ne fagamaanu
         apuna, kee wari o Elaeja, kee o Jerimaea, kee tana maurukari rao mwa.”
         15 Ua mo Jisas ke fagatera, “Hoi mo otai kamu woi inau?”
         16 Ua mo Saemon Pita ke ura akau make woi rao, “Igo kena ka Mesaea, i Karena o God na
         Arafa ne tafitafi.”
         17 Hoi o Jisas ke woi tangaa, “Saemon, i karena o Jon, o God ke ono korosigo! Igo ke
         ma nu girara ka agua kaa mereamu, agua ne fagarego rainia Emaku i Heven ngai ke.
         18 Ua au tamasi wau tangago, igo ko Pita, ne fagaarari suria na fau. Iga na fau kaa,
         kau akea iga ka siosi iaku, mina ramwofa iana na maefa ke ma ni gira ura pusia ana.
         19 Au wawatego ka ramwofa tangai tafangi ana mina purui ana ka tara tangara na inuni
         tangai rao ana tangaa na arafanga iana o God. Arafa i Heven ke fafagamarumungainia
         ka taa no fafagamarumungainia ina ano kaa. Hoi make uraura pusia ka taa no fafagaapua.”
         20 Ua o Jisas ke woi tangara ka rongoisuri iana ira siana kai tatamasia tangaa ki tana
         inuni woi ngaia kena ka Mesaea.
         21 Hoi pania na mataina ngai kena, Jisas ke faganega rai tamasi ana tangara ka rongoisuri
         iana suria ka taa na pagai tanua tangaa. Ngaia ke woi, “Inau kau arao nga tangaa ki
         Jerusalem. Nga ngai kana, ka mwane rafa ni finua, mwane rafa iata na mwane ni raperapega,
         mina fagausuri iga na Lo iana o Mosis ka pagai tanuau kau apeape mamasiaga rafaera
         wau. Inau ka nanafuiau kau maemae, hoi ina aoruta na tangiana mo God ke raragaiau
         aporo tangaa ka tafinga.”
         22 Ua o Pita ke toraia ko Jisas getea rao, make woi tangaa ni manapu rai tamasia ana
         ka agua kana. Ngaia ke woi, “Arafa, e mwora o God ke ma ni gira fagamarumungainia
         ana ki worawora ka mwarao kena tangago!”
         23 Hoi mo Jisas ke riri tangaa ko Pita make woi, “Satan, ui rao paniau! O ura pusiau
         iga ka agua nau arao iga ngaia suria na takofa iamu kena ko tako mangara na inuni
         mwa ira, marefa ni manga na takofa iana o God.”
         24 Ua mo Jisas ke woi tangara ka rongoisuri iana, “Rao ko otai ne oqani tao rai rongoisuri
         ana iaku, o qoqono rainigo mereamu. Mako raragaia akau ka taotao woro iamu mako arao
         isuriau.
         25 Rao ke manga no oqani manimani ana ka maurifamu, nga no fafagaerisia ngai kena. Make
         rao ko naka na maurifamu tangau, o gira rogoia ana.
         26 Ainuni wari ke gira nafuni ana ka arani mwarao ina ano kaa, maka mataina na inuni
         ia ne maemae arani mwarao ne nafunigi ke marefa ne pagai tatamania.
         27 Ua, a Kare ni Inuni ke pagai arao mai iga ka rarafana iana Emana afainira ka enjel
         tangai mafata rai ana ka worita na arani inuni rainigi ka taa na qani tanui.
         28 Au wowoi mwora wau tangagamu, tana mwane igamu namu uraura gaa ke marefa mu maemae
         maka mu rerea ka Kare ni Inuni ne arao mai afainia ka arafanga iana.”

1 Hoi imurina na tangiana ne eono mai nikao, mo Jisas ke toraia ko Pita mo wafarigoana
         o Jemas mo Jon afainia. Ngaira ka akau iga ka fungana ne akau wau rai oga getera ana.
         2 Ua inagota rao na rongoisuri ira maka rea ko Jisas ne orisi fato wau nga. A maana
         gana ke togatoga manga na arito ia, mina gafu iana gana ke siki afuru wau manga na
         arito ne sina ia.
         3 Iga na mataina ngai kena, mo Mosis mo Elaeja karu mimia tamasi ko Jisas.
         4 Hoi mo Pita ke woi tangaa ko Jisas, “Arafa, e koro tangagia na rao mai kaa! Naka
         kami akea ka rofu ne oru, etagai tangago, etagai tangaa ko Mosis, me etagai tangaa
         ko Elaeja.”
         5 Ua a mataina o Pita ne tamasi maunga, mina aroto siki ke rao afurira mai. Pania na
         roto kena ka rongoa ka ringina o God ne woi, “Ngaia kaa ki Kareku mereaku, nau wagewage
         rainia. Mui rongora ka taa ne wowoisi!”
         6 Hoi a mataina na rongoisuri ira na rongoa na ringiringi ia, ngaira ka maagu tefa
         wau, maka wato ka tao fatara nga ina mwako.
         7 Hoi mo Jisas ke rao mai tangara ke fatatagira. Ngaia ke woi tangara, “Mui afaraga
         akau maki siana kamu mamaagu!”
         8 Ua, a mataina na gaasi rao na maata, maka rea wau mwa ko Jisas.
         9 Hoi a mataina na tataworagofa wato pania na fungana ia, mo Jisas ke mira tamasi ka
         rongoisuri iana ira woi siana kai tatamasia tangara ka inuni ka taa na rea ia raorao,
         make taua rao ka mataina i Kare ni Inuni ne afafaraga pania na maefa.
         10 Ua, a rongoisuri ira ka fagatea ko Jisas, “Efea na fagausuri iga na Lo iana o Mosis
         ka tamasia woi o Elaeja ke arao mai nga inagona na Mesaea?”
         11 Hoi o Jisas ke woi tangara, “Ka tamasia rainia ko Elaeja woi ne arao mai rai fagananaura
         ana ka arani mwarao.
         12 E mwora nga, make qani rao fato mai noga. Hoi minga na inuni ke marefa nai ono girara,
         maka tanua aerisia mwa manga na faioqanifa iata. Ngaira gena maka pagai tanua nikao
         ka Kare ni Inuni ke apeape fafara.”
         13 Ua rongoisuri gena ka kafu girara woi o Jisas ke tatamasia mwa ko Jon ne fagamaanu
         apuna.
         14 Ua, o Jisas mina rongoisuri iana ira ka aporo tangara ka rurufa ni inuni ira. Hoi
         mina mwane ke mai qogu rai uwa i matona,
         15 make woi, “Arafa, ui takoia ki kareku kaa! Ngaia kaa ke nafunia ka ape aera ne mamaemaeo
         make raorao mwa ke apuri afuri ka giu, kee ne apuri irarona na wai.
         16 Au toraia ki kareku kaa tangara ka rongoisuri iamu, make marefa ka taa nai tanua
         rainia ki koro.”
         17 Ua, mo Jisas ke woi, “Igamu kaa ke marefa wau mu nafunia ka raronimworanifa! Inau
         kaa ke marefa qai ogaoga afainigamu qorafu! Mu fagamae apeku noga ngaia! Mui toraia
         mai ka kere mwane kena.”
         18 Hoi o Jisas ke tamasi raramwofaga tangaa ka ataro ne qanufia na kere mwane ia. Make
         fura pania make kafu koro rao.
         19 Imurina mai mina rongoisuri ira ka rao punufi tangaa ko Jisas maka fagatea, “Efea
         kigami kaa, ke marefa mi gira gogofia ana na ataro kaa?”
         20 -
         21 Hoi o Jisas ke aramira aporo ke woi, “Aa, suria ne marefa mu nafunia ka raronimworanifa!
         Ua makau wowoi mwora wau tangagamu, rao ka fagauguringa iamiu tangaa o God ke marefa
         ni gatagata, kee ne sisitai mwa manga na kere guuni na apenagai na mastat ia. Igamu
         kaa kamu gira tamasi tangaa ana ka fungana kana ke gira rao ana pania ka agua kaa
         tangaa ka agua e kana. Make gira wora ana. Marefa ka mwarao ni asa tangagamu.”
         22 Hoi a mataina o Jisas mina rongoisuri iana na faku mai ina provins i Galili, ngaia
         ke woi tangara, “Inau na Kare ni Inuni ka pagai mamafata rainia tangara ki tana inuni.
         23 Ka nanafuiau kau maemae. Hoi ki gaa na aoruta na tangina kau afafaraga aporo nau
         tafitafi.” Ua ka tamasinga kaa ke tanura ka rongoisuri gena ka faitakoi wau.
         24 Ua, a mataina o Jisas mi tana inuni na mataro i Kapanaum, mina mwane na tawotawo
         mafatanifa tangaa na Ruma ni Wogasifa ka rao mai tangaa ko Pita maka fagatea, “E fea,
         a Fagausuri iamiu kaa ke gira wori ana ka mafatanifa tangaa ka Ruma ni Wogasifa?”
         25 Ua o Pita ke aramira, “Aa, ngaia make woria.” Hoi make aporo i ruma, mo Jisas ke
         rao tangaa ko Pita make fagatea, “Oe Saemon, ataa ka takofa iamu? Otai ka Arafa ina
         ano kaa ne gira tawoa ana na takis pania? A gira tawo ana panira ka karena mereana,
         kee na mafuara?”
         26 Hoi o Pita ke aramia, “A mafuara mwa.” Ua o Jisas ke tamasi aporo, “Aa, nga mwa i
         kareta mereata ke marefa nai gira wori ana. Ngaia ngai ke, rao ke ma qai woriwori
         mafatanifa tangaa ka ruma apuna ne nafunia Emaku ia, make koro mwa.
         27 Hoi manga ne manga kana, igia ki siana kai fagaerisia ka takofa iata na inuni gena
         tangagia. Ua, ui rao kui kasia ka garo ni afuasinga iamu irarona na wai kana, mako
         fafagamwangangaria ka farana na siare no okea inago, mako rorogoia ka ratana sirani
         iga. Hoi mako woria rainia ka mafatanifa iakaurua.”

1 Iga na mataina ngai kena mina rongoisuri ira ka rao mai tangaa ko Jisas maka fagatea,
         “Otai ke rafa tefa wau nga irarona na arafanga i Heven?”
         2 Hoi o Jisas ke onia ka kere kare make fagaurasia ka kere kare ia i qaiawoagata.
         3 Hoi make woi, “Au wowoi mwora wau tangagamu, rao ke marefa mu orisi maka mu manga
         na kere kare, marefa wau nga mu qanu iga ka arafanga i Heven.
         4 Hoi make rao kamu fagamwarufigamu manga na kere kare kaa, nga nga igo ko rafa tefa
         wau nga ina arafanga i Heven.
         5 Ua, ka mataina no ono korosia na kere kare manga na kare kaa, suria no arao isuriau,
         nga no ono korosiau ngaia.
         6 O God ke pagai fafagaetangira ka inuni na totoraiara tana inuni na mwarumwarusiga
         na rao suriau noga gaa rai tanui ana nikao ka aerafa. Ngaira gaa na totoraira rai
         tanua na aerafa, ko God ke fafagaetangia tefa wau nga. A fagaetangifa kaa ke tefaria
         rao nikao ka inuni na rakua na fau ne figa i riona, ka kasia ina matawa roto!
         7 Apena aerafa rafa wau nga tangara na inuni ina ano kaa na tora ira na inuni ka tatanui
         na aerafa. Raorao mwa ka mwarao ngai ge ke worawora manga ngai ge nga, maka inuni
         ne tanua na agua ngai ke, ka aerafa ke pagai arao mai tangara.
         8 Hoi make rao ka rimamu, kee na uwamu ke tanugo tangaa na aerafa, ui retea ku kasi
         rao! E koro mwa tangago ne ma ni totonga rimamu ne erua mina uwamu ne erua, no qauqanu
         iga na tafinga i Heven, tefaria rai nafunia ana ka rimamu ne erua mina uwamu ne erua
         nu migi qanu iga ka giu ne ma ni pagai maemae kana.
         9 Rao ke manga na maamu ke tanua tangago ka aerafa, ui karangia fura rao panigo. E
         koro mwa tangago no qauqanu iga na tafinga afainia ka maamu ne etagai mwa, tefaria
         no nanafunia ka maamu ne erua ni kasigo qanu tangaa ka giu ina Hel kana.
         10 -
         11 “Siana rai ono qau wato ana rainira ka kere kare gaa! Au wowoi tangagamu wau na enjel
         iata ki Heven afainia ke Emaku.
         12 Naka qai fagategamu rainia ka agua kaa. Ataa ke tanua manga na mwane ke nafunia ka
         tangarau ne etagai (100) na sip, maki tarupe ka ani ne etagai? E nanakara sio ka tangafuru
         ne esiwa matara esiwa ia (99) ina fungana gena, make gaaria ka ani ne tarupe ia.
         13 Au woi mwora wau tangagamu, rao ko wani kena ke rorogoia, ngaia ke wawagewage rafa
         wau nga, tefaria ka wagefa iana tangaa na tangafuru ne esiwa matara esiwa na sip iana
         ne ma nai tarupe gena.
         14 Ngatakena nga Emaku i Heven ngai kana, marefa ni oqania ka kere kare gaa nai tarupe.
         15 “Manga tana kare iaku ne tanua ki tana mwarao ne aera tangago, ui rao ku woisia tangaa
         ka taa ne aera kena. Hoi maka muru fafagaotoa punufi mwa iqaiawogamurua. Rao ke rongogo,
         hoi nga no toraia aporo na goamu ia ngaia.
         16 Hoi make rao ke marefa ni oqani rongogo ana, ui torai ke etagai na inuni, kee ne
         erua afainigo. A Segesegefa Apuna ke fagausuringainia woi na arani faitogirifa ko
         tawoa ke erua, kee ne rakorako wau nikao ka inuni rai rea ana ka agua kena.
         17 Rao ka kare iaku kena ke ngaroi rongora ana, hoi mako tatamasia ka agua kena tangaa
         ka siosi. Rao ke ngaroi rai rongo ana ka siosi, kamu tanua manga na afuroto, kee ne
         manga na mwane ne tawotawo takis ia.
         18 “Au wowoi mwora wau tangagamu, ataa namu fafagamarumungainia ina ano kaa, o God ke
         fafagamarumungainia i Heven, hoi mina mwarao namu fafagaapua ina ano kaa, o God ke
         fafagaapua i Heven nikao.
         19 Au wowoi tangagamu wau, a mataina tana inuni igamurua namu fakufaku iga tana mwarao
         muru fagarafe tangaa Emaku i Heven, ke gira tanua ana tangagamurua.
         20 Suria erua, kee ne oru mwa na inuni na fakufaku iga na ataku, inau afainira.”
         21 Ua, o Pita ke rao mai tangaa ka Arafa make fagatea, “Fagaefita kau tawotawo panira
         na ginota na goaku na tanua na aerafa tangau? Fagaepiu ke fea ne arari mwa?”
         22 Hoi o Jisas ke aramia, “Marefa ke epiu rao mwa, maake tangafuru ne epiu matara epiu
         (77) na mataina!
         23 Nga na tamasinga kaa ke fafagarego rainia ngatakena na arafanga i Heven ne qaoqao.
         A tangiana ne etagai, ka arafa ni finua ke takosia rai onia ana ka kare iana rai fagatera
         ana rainigi ka taa na tawora pania.
         24 Hoi e taanua ka agua kaa, mi tana kare iana ke toraia mai ki tana mwane nikao ne
         tawoa na rurugua ne rafaera wau, na tangafurua ne erima na raunifagaro (50,000) na
         ratani na sirani.
         25 Ua, make marefa ka rurugua ni orisia aporo rainia ka taa ne tawoa ia. Hoi arafa ni
         finua ke woisia woi ni fagaworingainia ki ngaia, afainia kani iana, mi karena fato,
         mina arani mwarao ne nafuni gena, rai orisia aporo ka rurugua ne tawoa ia.
         26 Hoi mina kare iana ia ke qogu rai uwa wato make faganega rai nongia ana, ‘Ui nasiau,
         makau pagai oriorisia aporo ka arani rurugua nau tawoa ia!’
         27 Ua arafa ni finua ia ke takoia make naka wau mwa ke fura taragani. Ngaia ke woi tangaa
         ka kare iana ia woi siana ki oriorisia aporo ka rurugua ia.
         28 Hoi kare iana ia ke fura make rao wau make rogoia ki tana mwane ni tagaranifa ia
         ne tawoa pania ka tangarau (100) na ratana na sirani. Make roia ka riona rai konoa
         ana make wowoi tangaa, ‘Ui woria aporo mai ka taa no tawoa paniau ia!’
         29 Ua, o wani ia ke qogu rai uwa wato make faganega rai nongia ana nikao, ‘Ui nasiau,
         au pagai oriorisia aporo wau tangago.’
         30 Hoi mina kare iana ne rao inago ia, ke ngaroi rai nasia ana, make woisia ki tana
         mwane ia woi nai kasia irarona na peresin, raorao mwa make oriorisia aporo ka rurugua
         ne tawoa ia.
         31 Ua a mataina tana mwane na tatagara gena na rongoa na agua kena, ngaira ka ape rorofiaga
         rainia ki tana mwane ne kasia ina peresin ia. Hoi maka woi tangaa ka arafa ni finua
         ia rainia ka agua ne wora kena.
         32 Ua arafa ni finua ia ke onia qanu aporo ka kare iana inago ia make woi, ‘Igo kaa
         ka mwane no aera wau! A mataina no nongiau woi qai tatakoigo, makau woi tangago siana
         rai orisia aporo ana ka ratana sirani.
         33 E araria woi igo kui fafaitakoi nikao tangara ki tana inuni, manga inau nau tanua
         tangago ia!’
         34 Hoi arafa ni finua ia ke mangariaga tangaa ka kare iana ia make woisia woi nai fafagaetangia
         maki oriorisia aporo ka rurugua ne tawoa ia.
         35 Ua, ngatakena Emaku i Heven ne pagai tanugamu ngai kana, rao ke marefa mu tawora
         ka ginota na goamiu iga na mangatamiu fato nga.”

1 Ua a mataina o Jisas ne fagausuri fato, ngaia ke rao pania ki provins i Galili make
         rao tangaa ki tana agua ina provins i Jiudia ina apanana akau na wai i Jodan.
         2 Ngai kena, ka apena rurufa rafa ni inuni ka rao isuria, make fagakorofira ka matoroa
         iata na inuni gena.
         3 Hoi tana Farasi ke oqani ofongia ana ko Jisas. Ngaira ka rao mai tangaa maka fagatea,
         “Efea ne oto mwa tangaa ka mwane ni kasia kani iana rainia mwa ki tana takotakofa
         rao mwa naa?”
         4 Ua, o Jisas ke aramira, “Mu girara nga! A Segesegefa Apuna ia ke woi, woi na Arafa
         ke fagaworaia ka inuni inago wau ia, make tagarafia ka mwane mina fefene.
         5 Nga ngai ke a mwane ke gira rao ana pania ke emana me enana make auragia ka fefene
         iana. Ngairuarua karu mai taotao rai inuni ne etagai mwa.
         6 Ngairaurua ke marefa naru taotao rai inuni ne erua, makaru taotao rai inuni ne etagai
         mwa. Hoi ke siana ko otai ni taworaurua faitigi, na inuni na Arafa ne rakuraurua faku
         gena.”
         7 Ua a Farasi ka fagatea ko Jisas, “Nga ne fea ko Mosis ke mafata rainia iga na faifatanginga
         ne woi, a mwane ke gira kasi ana ka fefene iana manga ne mamafata rainia ka pepa ni
         kasifa?”
         8 Hoi o Jisas ke tamasia aporo, “O Mosis ne mafata rainia na faifataninga tangaa na
         mwane ne kasia kani iana kena suria igamu kena kamu mara rongo wau. Hoi maki inago
         wau, ka Arafa ke ma ni oqania nai tanua ka agua ngai ke.
         9 Ua, makau wowoi tangagamu wau, rao ka fefene iamiu ke marefa ni ranga, mako kasia,
         ko totoraira ki tana fefene, igo kena ke nga no ranga ngaia!”
         10 Hoi a rongoisuri ira ka woi, “Rao ke mangai ngai kena rainiraurua na mwane mina fefene,
         e araria mwa siana ka inuni nai auragi.”
         11 Ua, o Jisas ke woi tangara, “Marefa ka arani inuni nai gira ogaoga getera ana, ngaira
         mwa na inuni o God ke tatamanira ka gira oga getera ana.
         12 Tana inuni ke marefa nai gira auragifa suria ne wora qao aera. Mi tana inuni ke marefa
         nai gira auragifa suria tana inuni ka fagaerisi ka apeta. Tana inuni ke marefa nai
         auragi ka ogaoga mwa rainia ka arafanga i Heven. Ainuni na gira rongoa ana na fagausuringa
         kaa, ke araria ni tanua ka agua kaa.”
         13 Hoi tana inuni ka toraira mai ki kareta tangaa ko Jisas, ki nakai ka rimana afurira
         maki fagarafe tangara. Ua mina rongoisuri iana gena, ka susuraira.
         14 Ua, mo Jisas ke woi, “Mui nakara ka kere kare gena kai rao mai tangau, siana mwa
         kamu uraura pusira! Nga na inuni ne mangara na kere kare ira, ke arararira ka arafanga
         i Heven.”
         15 Imurina o Jisas ne nakai ka rimana afurira na kare gena make rao.
         16 Ua a mwane ke rao mai tangaa ko Jisas make fagatea, “A fagausuri, a mwarao koro taa
         kau tanua makau nanafunia ka tafinga fuu?”
         17 Hoi Jisas ke woi tangaa, “Nga ne fea ko fagateau rainia woi na taa ne koro kaa? Nga
         mwa o God ke koro. Rao ko oqania ka tafinga fuu, mako tautau woita iana ka faifataninga
         iana.”
         18 O wani ia ke fagate, “Ani taa ngai ge?” Hoi o Jisas ke aramia, “Siana kamu nafunafu
         piri. Siana kamu qaqagararanga. Siana kamu fafanago. Siana kamu qaqanga rainia ki
         tana inuni nikao.
         19 Mui takotako fagafigaira ke enamiu me emamiu. Mako oqaoqa koro tangara ka inuni nikao
         manga no oqa koro tangago igo mereamu.”
         20 Ua o wani ia ke woi, “Inau kau qani tau suri fato ka arani faifataninga gena. Ataa
         sio mwa ke marefasiau?”
         21 Hoi mo Jisas ke tamasi aporo tangaa ke woi, “Rao ko oqania wau nga nu koro, ui rao
         ku fagaworingainigi ka arani mwarao no nafuni, maku mafata rai ka rurugua tangara
         ka inuni ma ni tonga nafuninga iata, mako nafunia ka rogufanana i Heven. Hoi makui
         rao mai suriau.”
         22 A mataina na mwane faoru ia ne rongoa na agua kena, ngaia ke aera wau ka takofa iana,
         suria ngaia kena ka mwane ne nafuni rako wau na nafuninga.
         23 Hoi o Jisas ke woi tangara ka rongoisuri iana ira, “Au woi mwora wau tangagamu, e
         qara wau tangara ka inuni ni nafuni rurugua ni qanu iga ka arafanga i Heven.
         24 E mwora wau, ne mwataku mwa tangaa ka kamel rai siwa ana iga ka wararagana na nira
         na taitai gafu iga ia, tefaria ka mwane ne tonga rurugua iana ni qanu iga ka arafanga
         iana o God.”
         25 Hoi na mataina na rongoisurira na rongoa na agua kena, ngaira ka panga wau maka fagate,
         “Otai mwa ka tafitafi gaa?”
         26 Ua o Jisas ke ono rao tangara make woi, “Ainuni ke qara tangara, nga mwa o God ke
         mwataku tangaa ka arani mwarao.”
         27 Hoi o Pita ke tamasi aporo, “Igami ka kami nakai wau ka arani mwarao, makami rao
         surigo kaa! Ataa kami pagai nanafunia?”
         28 Hoi o Jisas ke aramia, “Aa igamu fato kena kamu arao suriau kaa. Hoi ina mataina
         o God ne fafagafaoruga na arani mwarao, inau na Karena ni Inuni kau taotao rai mwane
         rafa, makau wowoi mwora wau tangagamu, igamu nikao maka mu pagai taotao rai mwane
         rafa tangafurua ne etagai matara erua tangara ka tangafurua ne etagai matara erua
         na waro ni inuni i Israel ira nikao.
         29 Ua otai ne arao pania na finua iana mina goana na mwane mina fefene, kee emana me
         enana mi karena, kee na mwako iana rainiau, ke pagai nanafuni fagatangarau make matara
         wau nikao. Make nafunia ka tafinga fuu.
         30 Hoi mina arani inuni na qaqainago ina mataina kaa, ka pagai qaqaimuri, mina ani na
         qaqaimuri ina mataina kaa, ka pagai qaqainago.

1 “Arafanga i Heven ke manga na mwane nafunia ka mwou na grep ia. Iga na gomagomafatana
         ne etagai, o wani ia ke fura ke worira ka mwane ni tagaranifa iga ka mwou iana ia.
         2 Iga na murina na maarumu rai worira ana iga na maeta tangaa na tangiana ne etagai,
         ngaia ke kasira ka arao tangaa ka mwou iana ia.
         3 Iga na gomagomafatana ngai kena ne 9 kloko ngaia ke rera ki tana inuni na uraura
         purua mwa irarona na maket kena.
         4 Hoi ngaia ke woi tangara woi ngaia ke worira mwa ka maeta manga na rao ka tatagara
         iga na mwou kena,
         5 maka kafu rao. Ua iga na gupuna ritowangana kena mina 3 kloko nikao, ingaia ke aporo
         ina maket. Iga na mataina kena ngaia ke naka ka tamasinga afainira ki tana inuni na
         uraura purua rao mwa gena.
         6 Hoi imuri mai nikao, iga na 5 kloko iga na manurafatana kena wani ia ke aporo nikao
         make rogoira ki tana inuni na uraura mwa gena. Ingaia ke fagatera, ‘Nga mu qani ura
         purua i suria na tangiana kaa ia ngai ke, marefa ka mwarao mu tatanui?’
         7 Ngaira ka aramia rao, ‘Suria ne marefa ka inuni ni worigami.’ Hoi make woi tangara
         rai rao ana tangai tagaranifa i mwou iana.
         8 Iga na manurafitana kena, a mwane ne nafunia na mwou ia ke woi tangara ka mwane ne
         onoono i surira na mwane na tatagara ira, ke woi ‘Ui onira mai ka mwane ira kai tawoa
         ka maeta. Fafaganega afainira ka mwane ne worira imuri ngaira.’
         9 A mataina na mwane na tatagara ira na mataro mai, a mwane na qani worira iga na 5
         kloko ina manurafitana ira ka watera ka maeta tangaa na tangiana fagaenani kena.
         10 A mwane ne tatagara ne worira ngai inago ira ka tako woi na worira rafa tefarira
         ki tana mwane gena. Hoi maka mataina na watera iga gena make faiaworagi mwa,
         11 ngaira ka faganega rai faraungia ana ka mwane ne nafunia na mwou ia.
         12 Ingaira ka woi manga kaa, ‘Ngaira na mwane na kafu worira mwa ira ka tagara isuria
         mwa ka kere mataina aqouqou mwa. Hoi mako worira faiaworagi afainigami kaa, nga ngaigami
         kami tagara iga na arito ne mafana wau iga na tangiana fagaenani kaa!’
         13 Hoi a mwane ne nafunia na mwou ia ke aramira ki tana mwane, ‘A goaku, inau ke marefa
         qai fafagaparugamu. Inau kau worigo iga ka taa no marumusia.
         14 Mu mai tawoa ka faaga iamiu maka mui rao! Nga inau kau oqani rai worira ana ka mwane
         na tagara imuri ira ke fafaiaworagi mwa afainigamu.
         15 Inau ke fea, marefa qai nafunia ka ramwofa rai tanui ana ka taa rainia ka faaga iaku?
         Efea ko rafaiau rainia, woi qai mai mafata kena?’ ”
         16 Ua o Jisas ke woi, “Ngaia ngai ke, arani inuni na qaqainago ina mataina kaa, ka pagai
         qaqaimuri, mina ani na qaqaimuri ina mataina kaa, ka pagai qaqainago.”
         17 Hoi a mataina o Jisas ne arao tangaa i Jerusalem, ngaia ke takura ka rongoisuri iana
         na tangafuru ne etagai matara erua make mera tamasi punufi.
         18 “Igia kaa ka arao tangaa noga ki Jerusalem ngai ke, a agua na mafata rainia iga na
         Kare ni Inuni tangara na mwane rafa iata na mwane ni raperapega mina fagausuri iga
         na Lo iana o Mosis. Ngaira gena ka kafu tatamasia tangaa ka maefa,
         19 ua kafu kasia tangara ka inuni na mafuara, ka fafagamamana rainia. Ngaia ka raramwosia
         maka rapusia iga ka taotao woro. Hoi ka aoruta na tangiana make afafaraga aporo pania
         ka maefa.”
         20 Ua enataurua o Jemas mo Jon ke rao mai tangaa ko Jisas afainia ki karena ne erua.
         Ngaia ke mai qogu rai uwa wato make nongia rai tanua ana tangaa ka faioqanifa iana.
         21 Hoi o Jisas ke fagatea na taa ke oqania, mi kani ia ke woi, “A mataina ne taua mai
         na arafanga iamu, ui naka ki tana fitangitaurua i kareku gaa ki kokoa i rawomu i otomu
         mi tana ani ki mafamu.”
         22 Ua, o Jisas ke aramia, “Igamu kena ke marefa mui girara ka taa mu nongia kena. Efea,
         mu gira tono ana iga ka totono ni fafaranifa ne suguia mwa qai tono iga kaa?” Jemas
         mo Jon karu woi, “Aa, igamirua kamuru gira tonomia ana!”
         23 Hoi o Jisas ke woi tangara, “Muru gira tono ana mwa pania ka totono iaku. Maake marefa
         ki inau qai wowoisia ko otai ni kokoa i rawoku i otoku kee i mafaku.”
         24 A mataina na tangafuru i rongoisuri na rongoa na agua kena, ngaira ka mangariaga
         tangaraurua ko wafaigoana ne erua gena.
         25 Hoi mo Jisas ke onira faku ka rongoisuri iana ira make woi, “Mu girarara ka arafanga
         iata na inuni mafuara, ngaira ka oqani arafa ana tangara, mina mwane rafa iata ka
         ura tefarira ka inuni na onoono surira.
         26 Hoi maki siana kamu tautanu manga ngaira gana. Rao kamu oqani arafa ana, mu taotao
         rai inuni ne tatagara tangara na arani inuni.
         27 Mo otai na fitangimiu ne oqania ne uraura inago, ngaia ke araria nga ne taotao rai
         inuni ni tagaranifa mwa.
         28 Manga inau na Kare ni Inuni, ke marefa qai rao mai rai fagatagara ana tangau, maakau
         rao mai mwa kau tatagara tangara ka inuni, makau mafata rainia ka tafinga iaku tangai
         fagatafira ana ka inuni rako mwa.”
         29 A mataina o Jisas mina rongoisuri iana na arao pania i Jeriko, mina apena rurufa
         rafa ni inuni ka arao surira.
         30 A mwane ne erua naru guru karu oga irawona tara kena. Ua, ka mataina naru rongoa
         woi o Jisas ke arao mai ngai kena, ngairaurua karu ngere, “Arafa, i karena o Deved,
         nui takoigamirua!”
         31 Hoi mina inuni gena ka teworiraurua woi naru manapu, maakaru wau ngerengere rafa
         wau nga, “Arafa i kerena o Deved, nu takoigamirua!”
         32 A mataina o Jisas ne rongoraurua, ngaia ke ura gatagata make oniraurua ke fagateraurua,
         “Ataa kamuru oqaniau rai tanua ana tangagamurua kena?”
         33 Ngairaurua karu aramia, “Arafa, igamirua kaa kamuru oqani gaasi ana ka maamirua!”
         34 Jisas ke takoiraurua wau make fatatagi ka maataurua. Iga na mataina ngai kena makaru
         gira onofa, makaru rao suria.

1 A mataina o Jisas mina rongoisuri iana na rao mai fagarangia i Jerusalem, ngaia ke
         rao tangaa ki Betfeis ina fungana iga na mwani Olif make kasia ko warua iraurua ka
         qainago.
         2 Ngaia ke woi tangaraurua, “Mui arao irarona na finua kena maka mu rorogoia ka donki
         mina kere karena afainia. Muru rurupasiraurua ka donki ne erua gena, maka muru totorairaurua
         mai tangau.
         3 Rao ke manga tana inuni ke fafagategamurua, nga ne fea kamuru tanua manga ngai kena
         ke, maka muru wowoi tangaa wau, ‘Arafa iamami ke oqania!’ Ina mataina nga kena, make
         kafu fafagamarumungai wau tangagamurua ka donki gena.”
         4 Ua ngai ke ka tamasinga iana na Arafa ke fafagamworaia ka taa na maurukari na qani
         woisia,
         5 “Tamasia tangara ka inuni i Jerusalem, Arafa ni finua iamiu ke arao mai tangagamu!
         Ngaia ke fafagamwarufia make tatageria ka donki. Ngaia ke arao mai iga ka karena na
         donki.”
         6 Hoi mina rongoisuriraurua karu rao makaru tanua manga o Jisas ne woisia tangaraurua
         ia.
         7 Ngairaurua karu toraia mai ka donki mina karena ia maka kaangia ka gafu i gairitaurua.
         Hoi mo Jisas ke tage akau iga.
         8 Ua ngai kena, ka arani inuni gena ka kakangi ka gafu iata irarona na tara kena, mi
         tana inuni ka reteretera ka arani na apenagai ka nakai wato i tara kena.
         9 Tana inuni ka taworagofa inagona mi tana inuni ka rao isuria wau mwa. Ngaira gena
         ka ngengerengere ka wowoi, “Oo ee, Ai fagaakausia ka Kare iga na waro ni inuni iana
         o Deved. God ki onoono korosia ngaia ne arao mai iga na atana na Arafa. Ai fagaakausia
         ka Arafa i Heven i afaafa!”
         10 Hoi a mataina o Jisas ne qanu mai i Jerusalem, mina arani inuni irarona finua rafa
         kena ka koro iata wau maka fafagate, “Otai ke kaa ke?”
         11 Ua mina rurufa ni inuni gena ka aramira, “Nga o Jisas ngai kena, na maurukari ne
         arao mai pania ki Nasaret, iga na provins i Galili.”
         12 Ua o Jisas ke qanu irarona na Ruma ni Wogasifa make gogofira fura ka arani inuni
         na fafagaworingai mwarao maka woriwori. Ngaia ke ragai forora ka tebol iata na mwane
         na orisingai faaga iga gena make ragai forora ka papa iata na mwane na fafagaworingai
         ka kugau.
         13 Hoi make woi tangara, “A Segesegefa Apuna ke woi, ‘A ruma iaku ka ruma ni fagarafenga.’
         Migamu kamu riria ke tao rai agua ni aqafa iata na fanagoa.”
         14 Hoi ngai kena mina inuni na guru mina inuni ne mae tagapasi na uwata ka rao mai tangaa
         ko Jisas ina Ruma ni Wogasifa kena, mi ngaia ke fagakorofira.
         15 Ua mina mwane rafa iata na mwane ni raperapega mina fagausuri iga na Lo iana o Mosis
         ka mangariaga wau ina mataina na regi na fagaqaonga iana gena maka rongora na kere
         kare na ngerengere ka fafagaakausia ka Kare iga na waro ni inuni o Deved na Mwane
         Rafa.
         16 Ua a mwane rafa gena ka woi tangaa ko Jisas, ka woi, “Oe, rongora ka kere kare gaa
         na fafagaakausigo gena?” O Jisas ke aramira ke woi, “Au rongora. Make ma mui girara
         wari ka Segesegefa Apuna ne woi, ‘Arani kere kare mina kere kare faoru kai fafagaakausia
         ka Arafa.’ ”
         17 Hoi mo Jisas ke rao pania ka finua rafa kena, make fura ke rao tangaa ka finua i
         Betani, ke mauru iga.
         18 Hoi ina gomagomafatana, o Jisas ke qauqau aporo i Jerusalem make magau.
         19 E arao wau make rea ka apenagai na woisia na fig ne uraura i tara. Hoi e rao mai
         tangaa make rogoia mwa ka afani make marefa ni tonga guana. Ua, make mea tamasi ka
         apenagai kena, “Igo kaa ke marefa nu pagai gugua!” Mina mataina ngai kena mina apenagai
         ia ke maria nga.
         20 Hoi mina rongoisuri gena ka panga rainia wau ina mataina na rea rao na apenagai kena
         ne maria mafarufaru nga!
         21 Ua mo Jisas ke woi tangara, “Rao kamu nafunia na fagauguringa make marefa mu takotako
         ruaruaga, au wowoi mwora wau tangagamu, igamu maka mu gira tanua ana ka taa nau tanua
         tangaa na apenagai kaa, maka mu gira tanui ana ka taa ne tefa wau nga nikao, manga
         mu rao kamu memea tamasi ka fungana kaa, ki afafaraga ki watowato i asi, maka gira
         tanua ana mwa.
         22 Rao kamu nafunia na fagauguringa na mataina namu fafagarafe, gira taugamu ana mwa
         ka taa namu nongia kena.”
         23 Jisas ke qanu ina Ruma ni Wogasifa make fafagausuri, mina mwane rafa iata na mwane
         raperapega mina mwane rafa iata na inuni ka arao mai tangaa. Ngaira ka fagatea, “A
         ramwofa taa ko tatanui rai na mwarao gaa? Otai ke watego na ramwofa kaa?”
         24 Ua o Jisas ke aramira, “Au fafagategamu rainia ka fagatenga ne etagai. Rao kamu araramiau,
         makau kafu wowoisia wau ifai kau tawoa iga na ramwofa rai tanui ana na mwarao gaa.
         25 Otai ke watea o Jon na ramwofa rai fagamaanu apuna ana ia? Ngaia o God i Heven, kee
         tana inuni rao mwa?” Ngaira ka takosia ka agua maka faiwoisi mereata, “Marefa nai
         gira woi ana woi, ‘O God ke watea ko Jon ka ramwofa kana’, suria na rao ka wowoisia
         ka agua kena, Jisas ke fafagategia, ‘Efea igamu ke marefa namu tangamworani rainia
         ko Jon?’
         26 Tana mwarao nikao, marefa nai gira woi ana woi ‘Tana inuni mwa ke mafata rainia tangaa
         o Jon na ramwofa rai fagamaanu apuna ana’ suria na arani inuni gaa ka tako woi o Jon
         ka maurukari, makami maagutainira rainia ka taa nai tanua tangagia.”
         27 Ua maka woi tangaa ko Jisas, “Marefa mi girara.” Hoi mo Jisas ke woi, “Mi inau ke
         ma qai wowoisia wau ko otai ne wateau na ramwofa rai tanui ana na mwarao nau tatanui
         gaa.”
         28 Ua o Jisas ke woi, “Au tatamasia wau ka tamasinga suria na mwane ne nafunia i karena
         na mwane ne erua. Hoi maka mu kafu wowoisia mai ka taa ka takofa iamiu. Emataurua
         ia ke rao tangaa ki karena inago ia make woi tangaa, “Kareku, ui rao kui tagara i
         mwou ni grep ngaeka!”
         29 Karena ia ke woi marefa ni tanua, hoi make orisi mangatana ke kafu rao.
         30 Hoi o emataurua ia ke woi tangaa ki karena imuri ia ni rao ki tagara ina mwou iana
         ia. Ua make woi ka kere mwane ia, ngaia ke arao. Hoi maake marefa ni rao.
         31 Ani taa i karena gaa ke tau woita iana emataurua ia?” A mwane rafa iata na mwane
         raperapega mina tana mwane rafa gena ka woi, “A mwane inago kana.” Ua o Jisas ke woi
         tangara, “Au wowoi mwora wau tangagamu, a mwane na tawotawo takis mina fefene na aera,
         ka gira qainago qanu ana iga ka arafanga iana o God!
         32 A mataina o Jon ne fagamaanu apuna ne fafagaregamu ngatakena mu tatanui na mwarao
         ne oto, make ma mu tatangamworani rainia. Hoi mi ngaira na inuni aera gaa ka tangamworani
         rainia. Mi igamu kamu regi ka agua gaa, maake ma ni orisi ka mangatamiu kamu tangamworani.”
         33 Ua, o Jisas ke woi, “Mui rongoa ki tana tamasi fagafiu ana kaa. A mwane ne nafunia
         na mwako ke fasia ka grep. Ngaia ke qono rifuia, tagarafia ka agua rai garisi ana
         na grep igi, make akea nikao ka ruma ne akau tangara ka mwane na qoreqore iga. Hoi
         o wani ia ke fagaworingainia ka mwou ia make rao pania ka finua kena.
         34 Ua a mataina ne maua na mwou kena, mina mwane ne nafunia na mwou kena ke kasira ka
         kare iana tangai tawora ana ka wotowoto iana.
         35 Hoi mina mwane na woria na mwou ia ka roia ka kare iana na mwane rafa kena, ka raramwosia
         ke etagai, ka nafuia funuia ke etagai, maka roqoroqongia rai fau ki tana ani ke mae.
         36 Ua, make kasira ka mwane rako rao tefarira ka mwane rao inago ira nikao. Hoi mina
         mwane na worira na mwou ira ka tanua mwa ka agua manga na tanua rao noga ia.
         37 Imurina mai, mina mwane ne nafuia na mwou ia ke kasia ki karena mereana tangara ka
         mwane na worira na mwou ira, suria ne tako woi na takotako fagaakaufia.
         38 Hoi a mataina na rea mai i karena o wani ne nafunia na mwou ia, ngaira ka woi, ‘Oe,
         i tana mataina ke pagai nanafunia ka mwou kaa. Ai nafuia funuia! Makai nanafunia mereaka
         ka mwou kaa.’
         39 Ua, wanira ka roia ko wani ne rao mai ia, maka kasia afura pania ka mwou ia maka
         nafuia funuia.”
         40 Hoi mo Jisas ke fagatera ka mwane rafa iata na mwane ni raperapega mina mwane rafa
         ira, “A mataina na mwane ne nafunia na mwou kena ke arao mai, ataa ke tanua rainira
         na mwane na worira na mwou gena?”
         41 Ua maka aramia, “Ngaia ke pagai nananfuira aerisira wau nga. Make pagai fafagaworingainia
         ka mwou ia tangara ka inuni na gira mafata rai ana ka wotowoto iana iga ka mauanifa
         iana mwou kena.”
         42 Hoi o Jisas ke tamasi aporo tangara, “Mu girara ka taa ne woisia na Segesegefa Apuna
         ia, ‘Aau ngaira na mwane ni ake ruma ana gaa, na ngaroitainia ia, ke akau mai ke tao
         rai apena auu manimani rafa kena. O God ke tanua manga kaa, make koro mwora wau nga
         tangagami rai rere ana.’ “Mu girara ka taa ne woisia na Segesegefa Apuna ia, ‘A uu
         ngaira na mwane ni ake ruma ana gaa, na ngaroitainia ia, ke akau mai ke tao rai apena
         auu manimani rafa kena. O God ke tanua manga kaa, make koro mwora wau nga tangagami
         rai rerea ana.’
         43 Au wowoi tangagamu, arafanga iana o God ke pagai tawoa panigamu, ke mamafata rainia
         tangara ka inuni na tatanui na mwarao ne oqani.
         44 Hoi otai mwa ka fitangimiu ne tatapasu iga ka fau kana, ke apuri, ke qaqaqaro nga.
         Mina fitangimiu ne wotawota afuria na fau kana, ke pipiringira menamenarira wau nga
         nikao.”
         45 Ua, a mataina na mwane rafa ni mwane ni raperapega mina Farasi na rongora na tatamasinga
         gaa, ngaira ka girara woi o Jisas ke tamasi afurira.
         46 Hoi maka rapasia ki ngatakena nga rai rakua ana. Hoi maka maagu wau rai rakua ana
         ko Jisas, suria na inuni gena ka takosia woi ngaia kena ka maurukari.

1 O Jisas ke tamasia nikao ka tamasinga fagafiu rai fagausurira ana ka inuni.
         2 “Arafanga i Heven ke manga na taa ne wora na mataina na arafa ni finua ne tagarafia
         na ngaufa rafa tangaa na fagaauragifa iana i karena ia.
         3 Arafa ni finua ia ke kasira ka kare iana rai onira faku mai ana ka inuni ne qani
         kasi tamasinga tangara ira, mina inuni ira ka ngaroi.
         4 Ua e kasira ki tana kare iana nikao rai woi tangara ana ka inuni ira ka woi, “A ngaufa
         ia ke nanau fato noga! A puruka mina ani na rafa koro iana ka qani nafuira ke nanau
         fato noga. Arani mwarao ke nanau noga. Mui rao mai tangaa nga ka ngaufa kana.”
         5 Hoi mina inuni ke marefa nai oqani rongofa maka rao wau ka rao. Tana ani ka rao mwa
         tangai ka mwou iana mi tana ani ka rao tangai ka stoa iana.
         6 Hoi mi tana ani ka roira ka kare iana, ka mamaramwanegasira, maka nafuira funuira.
         7 Ngai kena ka arafa ni finua ia ke tanua ke mangariaga wau make kasira ka mae ni faiarifatana
         ka rao ka nafuira ka mwane na nafu ira maka fagaratafia ka finua rafa iata gena.
         8 Hoi make woi tangara ka kare iana gena, “A mataina noga tangaa na ngaufa ke kaa,
         mina inuni na woi tangara ke ma ni arari rai ngaua afainiau ana.
         9 Mui rao kamu fura i rawona na tara gena maka mu woi tangara mai ka inuni namu rorogoira
         wau, kai arao mai tangaa ka fagaauragifa kaa.”
         10 Ngaira ka fura i rawona na tara gena maka toraira mai ka inuni mwa na rogoira wau
         gena, inuni na koro mina inuni na aera nikao. Ua mina fagaauragifa ia ke wonusia wau
         ka inuni.
         11 Hoi a mataina na arafa ni finua ia ne rao ke rera na inuni na rao mai gena, ngaia
         ke rogoia ki tana inuni ne etagai ne ma ni gafu rainia ka gafu tangaa na fagaauragifa.
         12 Ua, arafa ni finua ia ke fagatea, “A goaku, igo ke marefa nu gafu rainia ka gafu
         tangaa na fagaauragifa kaa. E manga ifai ko qanu mai kaa?” Hoi mo wani ia ke marefa
         ka taa ni tamasia.
         13 Ua, mina arafa ni finua ia ke woi tangara ka kare iana ka rakurakura ka rimana mina
         uwana o wani ia maka kasia fura iga ka agua ne rotorotoaga. Nga ngai kena ka agua
         na inuni na angiangi make fafaingaki ka riwota.
         14 E rako wau ka inuni o God ne onira, hoi mina guata mwa na inuni ke ono sikifira.”
         15 Hoi tana Farasi ka rao ka faku rai katofia ana ka fagatenga ni fagaqeka ana ko Jisas,
         rai fagatamasi ana.
         16 Ngaira ka kasia ki tana kare iata mina kare iana o Herod rai woi tangaa ana, “A fagausuri,
         Mi girarago woi igo ko tamasi mwora wau, mako fagausurira ka inuni rai ka taa na Arafa
         ne oqania nai tatanui. Mako marefa nu maagutainira ka inuni rainigi ka woita na tatamasi
         aerisigo rai.
         17 Ui woisia mai tangagami ka takofa iamu, e arari mwa nami woria ka takis tangaa ka
         Mwane Rafa i Rom, kee ne marefa?”
         18 Ua, o Jisas ke girara ka takofa aera iata gena make woi, “E fea kamu oqani ofongiau
         ana kena? Mu fagaqekaqeka wau ngaia!
         19 Mui wateau ka ratana na sirani na woriwori rainigi ia.” Ngaira ka watea ka ratana
         na sirani.
         20 Make fagatera, “Otai ka nununa ki iga na ratana na sirani kaa?”
         21 Maka woi, “A Mwane Rafa i Rom ngai kena.” Hoi mo Jisas ke woi tangara, “Mu mafata
         rai ka taa ne nafunia na Mwane Rafa i Rom, maka mu mafata rai tangaa ka taa ne nafunia
         o God.”
         22 A taa ne aramira rainia ka panga rainia wau maka rao wau ka rao pania.
         23 Ua, na Sadiusi ke marefa nai tangamworani rainia woi na inuni ki afafaraga aporo
         tangaa ka tafinga imurina ne maemae. Hoi iga na tangiana kena maka rao mai tangaa
         ko Jisas maka woi tangaa.
         24 “A Fagausuri, o Mosis ke sege ke woi rao ka mwane ne auragi ke mae make marefa ni
         nafuni kare, a goana mereana ke araria mwa ne auragia ka nao kena. Ua ki karetaurua
         inago ke tatakosia woi i karena na goana ne mae ia.
         25 Tana mataina ka guana mwane ne epiu o wafaigoata ka ogaoga. Hoi mina mwane inago
         kana ke auragi make marefa ni nafuni kare, make mae, mi kani ia ke auragia ke esina
         mai imuri.
         26 A mwarao ne etagai mwa ke wora tangaa ka ruata na mwane kena mina aoruta na mwane
         ia raorao make wora tangara fato ka mwane ne epiu gena.
         27 Hoi imuri mai mina fefene ia ke mae.
         28 A mataina na Arafa ne raragaira na inuni pania na maefa, otai ko wani iana mwa nga
         kani kena? Ngaia kena ke auragira fato ko wafaigoana gena.”
         29 Ua, o Jisas ke aramira, “A takofa iamiu gena ke ma ni oto nga! Marefa mu girara ka
         taa na Segesegefa Apuna ne fagausuringainia, make marefa mu girara ka taa rainia na
         ramwofa iana na Arafa.
         30 Ina mataina na Arafa ne raragaira na inuni tangaa na tafinga, ingaira ka mangara
         na enjel i Heven ira, marefa nai auragi.
         31 Ua, inuni manga na afafaraga aporo tangaa na tafinga, Arafa ke tamasi tangagamu ina
         mataina ne wowoi ia,
         32 ‘Nga inau kaa ka Arafa o God ne wowogasia o Ebraham, Aesak, mo Jekob.’ Ngaia kena
         ke marefa ka Arafa iata na inuni na ogaoga ina maefa, maaka Arafa iata na inuni na
         tafitafi.”
         33 A fakunga ni inuni gena ka panga rainia wau na rongoa na fagausuringa iana o Jisas
         kena.
         34 Ua imurina o Jisas ne fagamunira na Sadusi gena, mina Farasi ka rongora maka faku
         mai.
         35 Tana mwane ngaira gena ka mwane na girara wau na faifataninga iata na Jiu. Hoi make
         oqani ofongia ana ko Jisas rainia ka fagatenga,
         36 make woi, “A Fagausuri, ataa ka apena faifataninga rafa ne tefa iga na arani faifataninga
         gaa?”
         37 Ua, mo Jisas ke aramia, “Mui kokomania ka Arafa iamiu o God, iga ka mangatamiu fagaenani,
         a maurifamiu, mina takofa iamiu fagaenani nikao.
         38 Ngaia nga na nagonagona mina apena faifataninga ne tefa ngai ke.
         39 Mina ruata na apena faifataninga rafa ne manga na faifataninga inago ia ke kaa make
         woi, ‘Ui kokomanira ki tana inuni manga igo no komanigo mereamu ia.’
         40 Arani faifataninga iana o Mosis mina segesegefa iata na maurukari ke rao fato mai
         panigi make tao iga ka faifataninga ne erua gaa.”
         41 Mataina na Farasi na ogaoga maungara gena, mo Jisas ke fagatera,
         42 “A taa ka takotakofa iamiu rainia na Mesaea kana? Woraworanifa taa ki ngaia kena?”
         Ngaira ka aramia, “Ngaia kena ki karena o Deved na arafa ni finua.”
         43 Ua, o Jisas ke tamasi aporo, “Make tanu fea ka Figona ke tanua ko Deved ke onia na
         Mesaea ke wowoi na arafa iana? O Deved ke woi,
         44 ‘Arafa ke woi tangaa ka arafa ni finua iaku, Rao mai kui mai oga i rawoku iotoku
         kaa raorao makau nanakara ka arani maerongamu irugufanana na ramwofa iamiu.’
         45 I manga o Deved ki onia ka Mesaea woi na Arafa iana, e tautanu fea ka Mesaea ki karena
         o Deved?”
         46 Ua marefa wau ka inuni ni gira mafata rainia ana na araminga tangaa o Jisas, maka
         maaki rai fagatea rainia ana ka fagatenga imurina mataina kaa nikao.
         
            

         
      
   
      
         23
1 Ua Jisas ke woi tangara ka rurufa ni inuni gena mina rongoisuri iana gena,
         2 “A Farasi mina fagausuri iga na Lo iana o Mosis gaa ka girara aerisi wau ka Lo iana
         o Mosis.
         3 Aa, mui tautau woita rai ka arani mwarao na fagausurigamu rai gena, maake siana kamu
         tautanu mangara ngaira gena. Imurina na wowoisia na mwarao maaka tatanui rao ki tana
         mwarao rao nikao.
         4 A woita iata tangagamu ka manga na totora ne figa wau ia, mi ngaira gena ke ma nai
         gira faitamani ana rai torai ana fainigamu.
         5 Arani mwarao na tatanui gena ka oqani fagaqao ana mwa i maata tana inuni. Ngaira
         ka tatanui ka fagaqaonga rafa rainigi ka Segesegefa Apuna na rakura i raeta mi apeapena
         na rimata, maka gafugafu rainia ka gafu ne qorafu.
         6 Ngaira gaa ka oqania wau nai ogaoga iga ka agua ni ogafa koro iga ka farunga mina
         ruma ni fakunga.
         7 Mina mataina na arao ina maket mi ngaira ka oqanira ka inuni woi nai tamasi koro
         tangara woi na fagausuri iata ki ngaira.
         8 Hoi ki igamu kena ka afaigoata ne ma ni araria nai onia ka fitangimiu woi na ‘Fagausuri’,
         mu nafunia ka Fagausuri ne etagai mwa.
         9 Siana rai onia ana ki tana inuni ina ano kaa woi ‘Emaka’, suria igamu fato kamu nafunia
         faku mwa ke Emamiu i Heven.
         10 Marefa ki tana fitangimiu nai onia rainia na ‘Mwane Rafa’ suria nga mwa na Mesaea
         ke onoono surigamu.
         11 Mo otai ne oqani tao rai inuni rafa ana ke araria ne taotao rai mwane ni fagatagarafa
         tangagamu.
         12 Rao ko kasigo mereamu akau i afaafa, tefarira ka inuni, God ke kasigo wato. Hoi make
         rao ko kasigo wato mereamu, o God ke kasigo akau.
         13 -
         14 Apena fagaetangifa rafa tangagamu kigamu na Farasi mina fagausuri iga na Lo iana
         o Mosis! Mu fagaqekaqekara wau! Mu puru pusira ka inuni pania ka arafanga i Heven.
         Marefa mu gira qanu mereamiu ana, maka mu ura pusira ka inuni rai qanufa kena.
         15 Apena fagaetangifa rafa tangagamu kigamu na Farasi mina fagausuri iga na Lo iana
         o Mosis! Mu fagaqekaqekara wau! Maka mu tagetage kamu arao i asi maka mu tataworagofa
         i finua rai toraira ana ka inuni rai rao isuri gamu ana. Hoi a mataina namu totoraira,
         nga namu tanura wau nga ka inuni gena ka aera tefarigamu, make ararira nga ka giu
         ina Hel manga igamu kena.
         16 Apena fagaetangifa rafa tangagamu kigamu! Mu qaqainagota ka inuni maakamu guru ngai
         kena. Hoi maka mu fagausuri woi na mwarao purua manga tana inuni ki fafagatapusi rainia
         ka Ruma ni Wogasifa, maka mu woi nga na mwarao rafa ke manga na inuni ne fafagatapusi
         rainia ka gol ina Ruma ni Wogasifa.
         17 Aqeka namu guru kigamu! Nga na taa ke rafa wau nga, a gol kana, kee na Ruma ni Wogasifa
         ke tanua ka gol ke apuna kena?
         18 Hoi mu fagausurira nikao woi na mwarao purua manga na inuni ke fafagatapusi rainia
         ka raperape, maka mu woi na mwarao rafa manga na inuni ke fafagatapusi rainia ka mafatanifa
         iga na raperape kena.
         19 Igamu kena kamu guru ngai kena! Nga na taa ke rafa wau nga, mafatanifa ina raperape
         kena, kee na raperape ke tanua na mafatanifa ke apuna kena?
         20 Otai na fafagatapusi rainia na raperape kena, ka arani mwarao iga gena nikao make
         fagatapusi rainigi.
         21 Mo otai ne fafagatapusi rainia na Ruma ni Wogasifa, make fagatapusi rainia ka Arafa
         ne ogaoga iga kena.
         22 Mo otai ne fagatapusi rainia ki Heven, make manga mwa ne fagatapusi tangaa ka papa
         ne ogaoga iga na Arafa, minga ngaia ne ogaoga iga kena.
         23 Apena fagaetangifa rafa tangagamu kigamu na Farasi mina fagausuri iga na Lo iana
         o Mosis! Mu fagaqekaqekara wau! Suria igamu kamu mafata rai menamenai ka kere agua
         na panii, manga na mint mina ruu, tangaa ko God, maka mu ngaroitainia ka apena mwarao
         rafa iga na Lo, manga na otofa mina faitakoifa, mina mworafa. Nga ngai gi na mwarao
         rafa ne araria namu tatanui ngai ge, afainigi ki tana kere mwarao rao nikao.
         24 Mu qaqainagota ka inuni maakamu guru maungagamu ngai kena. E manga namu onomia fagaenani
         wau na kamel, maaka mu tawora rao na kere putagaro panigi na ngaufa iamu igi!
         25 Apena fagaetangifa rafa tangagamu kigamu na Farasi mina fagausuri iga na Lo iana
         o Mosis! Mu fagaqekaqekara wau! Suria igamu kamu tatanani ka totono mina apira iamiu
         mwa i metara, mi irarona ke wonusifa ka aerafa ne mamaongaga ana.
         26 Igamu kena ka Farasi namu guru. Mui usuusura inago ka rarona totono iamiu gena, hoi
         make kafu qaoqao koro ka metara nikao.
         27 Apena fagaetangifa rafa tangagamu kigamu na Farasi mina fagausuri iga na Lo iana
         o Mosis! Mu fagaqekaqekara wau! Igamu kena ke manga na anoano na sementem ka susupurura
         siki igi. E qao koro i metara, mi raroni gana ke wonusi ka surita na inuni make qao
         aera wau.
         28 Ngatakena namu qao koro i metara tangara ka inuni, mi irarona na mangatamiu gena
         ka aerafa maka mu fagaqekaqeka wau.
         29 Apena fagaetangifa rafa tangagamu kigamu na Farasi mina fagausuri iga na Lo iana
         o Mosis! Mu fagaqekaqekara wau! Mu tatagarafi ka anoanota na maurukari maka mu fafagamafera
         wau ka anoanota na inuni na oto.
         30 Hoi maka mu woi, ‘Manga nami ogaoga inago wau, ka ke asa mwa nami nafunafu afainira
         ka mwane rafa iamami na nafuira funuira na maurukari ira.’
         31 Maake fagaqao woi nga igamu kena ki kareta na mwane na nafuira na maurukari.
         32 Ngaia ngai kena namu tatanui maunga gena mangara iuramiu na qani tanui igi.
         33 Igamu kena kamu fagaqekaqeka wau mangara na mwa ira. God ke fafagaetangigamu maka
         kasigamu iga ka Hel.
         34 Au kasira ka maurukari mina mwane na tako wau mina mwane na girara wau ka faifataninga
         iana o Mosis tangagamu, maakamu nanafuira funuira, kee mu rarapusira iga ka taotao
         woro, kee mu rararamwosira ina agua ni fakunga iamiu, kee mu gogogofira pania ka finua
         rafa iamiu gena.
         35 Nga ngai ke, God ke pagai fafagaetangigamu suria namu nafuira funuira ka inuni na
         oto, ne faganega afainia ka mwane ne oto o Ebol ke rao ke taua ko Sekaraea i karena
         o Barakaea, namu nafuia funuia ina Ruma ni Wogasifa i rawona na raperape.
         36 Au wowoi mwora wau tangagamu, a fagaetangifa tangaa na maefa iata na inuni gena ke
         pagai aforo afurigamu kigamu na inuni ngaeka.
         37 “Jerusalem, Jerusalem! A kare iamu ka nafuira funuira ka maurukari maka ariarifara
         ka mwane na kasira mai tangagamu. Inau kau oqania qai fakugamu manga na soki ne aqaqafira
         i karena ira rainia na gaparana igi. Maake marefa namu marumusiau.
         38 Hoi ka Ruma ni Wogasifa iamiu ka mwaraoni tangainia wau nga.
         39 Igamu ke marefa mu pagai rereau nikao, raorao maka mu wowoi, ‘O God ke ono korofia
         ka mwane ne arao mai iga na atana na Arafa.’ ”

1 Imurina o Jisas ne rao pania na Ruma ni Wogasifa make tataworagofa raorao, mina rongoisuri
         iana ira ka rao mai tangaa ka arangai tangaa ka arani ruma na taotao irarona agua
         iga na Ruma ni Wogasifa kena.
         2 Ua o Jisas ke woi tangara, “Mui regi ka ruma gaa. Au wowoi mwora wau tangagamu, ngai
         gi fato gaa ka pagai aera wau nga ngai ge! Marefa ki tana fau nai taotao faku i nanata
         gena.”
         3 Hoi imurina mai o Jisas ne ogaoga ina fungana iga na mwani Olif, mina rongoisuri
         iana ka rao mai tangaa punufi maka fagatea, “Inakaita ke pagai worawora na mwarao
         gaa? Ataa ke fafagaqao rainigo no mai taotao rai Mwane Rafa make fafagaqao rainia
         na qotona na ano kaa?”
         4 Ua o Jisas ke aramira, “Mui fifinarua, siana ka fafagaqekaqekagamu.
         5 E rakorako wau ka inuni na arao mai maka wowoi, ‘Nga inau kaa ka Mesaea,’ maka fafagaqekaqekara
         ka arani inuni.
         6 Mu pagai rongora ka fainafunafu ana, maki siana kamu mamaagu. Arani mwarao gaa ke
         qaqainago mai, make mamaunga ka qotona na ano kaa.
         7 Arani finua rafa mina arafanga ka pagai fafainafunafu mereata faitangai. Ainuni ke
         taura ka apena magaua rafa raorao, mi tana agua ka apena nunu rafa.
         8 Hoi a mwarao gaa ge ka faganegani mwa na fafarana, manga na fefene ne afaragasia
         na faranga ni kare.
         9 Suria nga inau, ka pagai mamaeronganigamu ka arani inuni gena. A pagai rakugamu rai
         fafagaetangigamu ana maka nanafuigamu funuigamu.
         10 E rakorako wau ka inuni na arao isuriau na kasikasi wau mwa rai rao ana isuriau maka
         fafagarigira maka mamaeronganira faitangai.
         11 Arani maurukari na fafagaparu ira ka pagai arao mai rai fagaqekaqekara ana ka arani
         inuni.
         12 Aerafa ke pagai araofia fato ka inuni, ke tanura ka marefa nai gira komanira ana
         ki tana inuni.
         13 Hoi make rao kamu gatagata iga ka fagauguringa iamiu, raorao make taua ka qotona,
         igamu kamu tafitafi.
         14 Ua, a tarofa koro rainia na arafanga iana o God kaa ka tatamasia tangara ka arani
         inuni gena, hoi mina qotona na ano kaa ke kafu taua mai.
         15 “Tana mataina, kamu pagai rerea ka mwarao ne ‘qaoqao mamaakiaga’ ina agua ne apuna
         ina ruma apuna, manga na maurukari o Daniel ne woisia ia. Arani inuni namu totomania
         na agua kaa kamu gigirara nga!
         16 Rao ki igamu kamu ogaoga ina provins i Jiudia ina mataina ngai kana, mui taritari
         tangai ka fungani.
         17 Rao ki igamu ki na gairina na ruma iamiu, siana rai wato ana tangaa ka rarona tangai
         tawoa ana ki tana mwarao.
         18 Rao ki igamu kamu fura ina mwou, siana rai aporo ana tangai tawoa ana ka tana gafu
         nikao.
         19 A mataina ne aera wau nga ngai kana tangara ka fefene na oqara mina fefene na sususura
         kareta.
         20 Mui fafagarafe tangaa ko God ki siana kamu gawagawa raorao iga ka tangi rogaroga
         kee ina tangina apuna.
         21 Suria na fafarana iga na tangiana gena ke aera wau nga, tefaria ka mamasiagana na
         inuni na fafatamia ne faganega pania ka mataina o God ne tagarafia na ano kaa, raorao
         make taua ngaeka. Make marefa ni pagai worawora manga ngai ke imuri mai.
         22 Rao ke manga o God ke marefa ni fafagaqouqou gani ka tangiana gana, marefa ko otai
         ni tafitafi ina mataina ngai kena. Hoi make suria na inuni o God ne qani ono sikifira,
         ngaia ke fafagaqouqou gani ka tangiana gana.
         23 Tana inuni ka gira woi ana, ‘Mesaea ke kaa!’ kee na wowoi, ‘Nga ngaia ke kana!’ Hoi
         maki siana rai raronimwora ana rainigi.
         24 Arani mwane na fafagaparu woi na Mesaea ka pagai arao mai, mina maurukari na fafagaparu
         nikao. Ngaira ka fafagaqao rai ka fagaqaonga riariaga rai ofoofongira ka inuni, maka
         rarapasi nikao rai fagaqeka ana ka inuni o God ne qani ono sikifira rai kare iana.
         25 Hoi makaau qani fafagafinarugamu wau ngai ke.
         26 Rao ka wowoi tangagamu woi na Mesaea ke fura ina finua tatara, siana rai rao ana
         ngai kana! Hoi make rao ka woi ne aqaqa ina agua punufi, siana rai tangamworani ana
         rainia.
         27 A raofa mai iana na Kare ni Inuni ke taragani wau, manga na marangaia na gira rea
         ana ia iga na agua ne akau iga na arito kana tangaa ka agua ne susu iga kana.
         28 Aporofa iaku ke marefa ka inuni ni qaoqaomarefasia, manga na kaka ne ma nai gira
         qaomarefasia ana na mwarao ne mae.
         29 “Imurina wau mwa na mataina aera gena, ‘Arito kana ke pagai rotorotoaga, mina fagaifa
         kana ke marefa ni pagai mamawe. A feegu gana minga ka pagai afasufasu, mina ramwofa
         ina wawaiaro gana ka guguguru faitigi panigi ka nanata.’
         30 Hoi mina fagaqaonga riariaga ka rerea ina wawaiaro kana, mi Kare ni Inuni ka rerea
         rao mwa. Arani inuni gena ina ano kaa ka mamaagu ka angiangi ina mataina na rerea
         na Kare ni Inuni ne arao mai iga na roto ina wawaiaro kana afainia ka ramwofa mina
         rarafana rafa.
         31 Iga na mataina na afuri ne angiangi make kasira ka enjel iana ka totoraira ka kare
         iana pania fato ka ano fagaenani kaa.
         32 “Mui gigirara ka fagausuringa rainia na apenagai na woisia na fig kaa. A mataina
         na ngongorini ne marawarawa make kasikasi afani mai, maka mu gigirara woi na mataina
         tangaa na mafana ana iga na arito ke fagarangi mai noga.
         33 Ua, a mataina namu reregi na arani mwarao ne woworaga gaa, nga namu gigirara woi
         na mataina ke suguia mwa ni rao mai.
         34 Au wowoi mwora wau tangagamu, tana inuni na tafitafi ina mataina kaa, ka tafitafi
         maungara mina mwarao gaa ke worawora mai.
         35 A wawaiaro kana mina ano kaa ke pagai fatofato mina woita iaku mwa ke taotao tarai.
         36 “Marefa ko otai ni girara na tangiana kee na mataina. Arani enjel i Heven make marefa
         nai girara. A Kare ni Inuni mereana nikao make marefa ni girara. Nga mwa Emana ke
         girara.
         37 A mataina na Kare ni Inuni na rerea, arani mwarao ke tautanu manga na mataina iana
         o Noa ia.
         38 Ainuni ka ngaungau farunga, maka totono, mina inuni ka auragi raorao make taua ka
         tangina na ruarua ne rao mai ia, mo Noa ke qanu irarona na apena faka rafa.
         39 Ngaira ke marefa wau nai girara woi na taa ki pagai worawora raorao mina ruarua ia
         ke arao mai make sinora fato wau nga. Ngatakena ne pagai worawora ina mataina na Kare
         ni Inuni ne aporo mai.
         40 A mwane ne erua ki rarona na mwou ne etagai mwa ina mataina ngai kana, hoi a mwane
         mwa ne etagai ke toraia, mi tana mwane ke kasia sio.
         41 Ina mataina ngai kana, a fefene ne erua karu ugainia na ngaufa, hoi mi tana fefene
         mwa ne etagai ka toraia mi tana ani ka kasia sio mwa.
         42 Hoi kamu fifinarua ka agua kaa! Igamu ke marefa mu girara ka mataina na Arafa iamiu
         ne arao mai.
         43 Ainuni na nafunia na ruma ke marefa nai girara ka mataina na fanagoa ne arao mai
         i ruma kena, hoi maka ogaoga finafinaru rai ura pusia ana woi siana ki papangia ka
         ruma kena rai qanufa.
         44 Mui nanau raorao mwa! Suria igamu ke marefa mu girara ka mataina nau aporo mai kana.
         45 “Ua, rao ka inuni ne girara, ngaira ka tautau woita iana na mwane rafa iana. Mina
         mwane rafa iata kena ke kasira rai ono surira ana ki tana mwane ni tagaranifa, rai
         mafata rai ngaufa ana tangara iga ka mataini tangara.
         46 A wagefa rafa tangara ka inuni gena manga na mwane rafa iata ke aporo mai make rorogoira
         na tatanui ka tagaranifa iata maungara.
         47 Mui girara, inuni manga ngai gena, ke onoono isuri ka arani mwarao iata na mwane
         rafa iata kena.
         48 Hoi make manga na inuni gena ka tako woi na mwane rafa iata kena ke marefa ni pagai
         aporo mai ne qorafu rao maunga,
         49 maka faganega rai raramwosira ana ki tana mwane ni tagaranifa gena, maka ngaungau
         maka totono afainira ka inuni na totono gena,
         50 rao ke manga ne worawora manga ngai kena, mina mwane rafa ia ke aporo mai mwa ina
         mataina marefa nai tatakosia ni aporo mai.
         51 Ainuni gena ka mwane rafa kena ke farafaratafitafi rainira make kasira fura afainira
         ki tana inuni na fafagaqekaqeka rai tagara ana tangaa ko God. Ngaira ka angiangi make
         fafaingaki ka riwota.

1 “Arafanga i Heven ke manga na taa ne wora iga na qongiana ne etagai na mataina na
         tangafuru i kere fefene na tawora ka laet iata maka rao tangai torai ana mai ka mwane
         ne auragi ia tangai fagaauragi ana rainia.
         2 Aguana fefene ne erima na qeka wau mi tana fefene ne erima ira ka tako wau.
         3 Hoi a fefene na qeka ira ka tawora ka laet iata, make marefa ka kerosin nai titira
         rainigi.
         4 Ua mina ani na tako wau ira ke tonga kerosin tangai ki iata.
         5 Hoi a mwane ne auragi ia ke marefa ni rao mai mafarufaru, mina kere fefene ira ka
         mamauruga wau ka maata maka mauru wau.
         6 Ua, iga na gupuna na qongiana kena, mi tana inuni ke fagangere, ‘A mwane ne auragi
         ia ke e kaa noga! Mui rao mai rai rea ana!’
         7 A mataina na kere fefene ira na rite, rai fagananaura ana ka fagamawe iata,
         8 mina ani na qeka ira ka woi tangara rao ka tamata ira, ‘Mui wategami rai kerosin
         tangagami! A fagamawe iamami gaa ke fato ka kerosin tangai.’
         9 Hoi mina kere fefene na tako ira ka woi, ‘Marefa ni ararigia fato ka kerosin nami
         nafuni gaa! Mui rao kamu wori tangagamu mereamiu.’
         10 A mataina na kere fefene na qeka ira na rao rai wori ana, hoi mina mwane ne auragi
         ia ke mataro mai. Ua, ani na fefene na nanau, ka rao ina fagaauragifa ia mina maana
         ruma iga kena ka puruia.
         11 Hoi imurina mai, mi tana fefene ira ka aporo mai maka ngengerengere, ‘A mwane rafa!
         A mwane rafa! Ui tafangia ka maana ruma kaa tangagami!’
         12 Ua mina mwane ne auragi ia ke woi tangara, ‘Au woi mwora wau tangagamu, inau ke marefa
         qai giraragamu!’
         13 Hoi nga ngai ke na rongoisuri iaku igamu, mu finaru raorao mwa suria marefa mu girara
         ka tangiana kena, mina mataina na arani mwarao gaa ne pagai worawora.
         14 “Arafanga i Heven ke manga nikao na taa ne wora iga na mwane ne rao fagatau make
         kasira ka kare iana ne oru ka ono isuria ka arani mwarao ne nafuni.
         15 O wani ia ke girara ka taa na fitangita faitigi na mwane ni tagaranifa gena na gira
         tanui ana. Ua, make mafata rainia ka qera ne erima (5,000) na sirani tangaa ka kare
         iana inago ia, mina qera ne erua (2,000) tangaa ka ruata na kare iana, mina qera ne
         etagai (1,000) tangaa ka aoruta na kare iana ia. Hoi make rao pania ka apapana na
         finua ngai kena.
         16 Hoi a mataina rao mwa ne rao na mwane rafa ia, mina mwane ni tagaranifa na watea
         na qera ne erima na sirani ia ke tagara rainia ke nafunia aporo ki tana qera ne erima
         mai nikao.
         17 Ua, mina ruata na mwane ia ke tanua nikao ka mwarao mwa ne tanua na mwane inago ia,
         make nafunia ka qera ne erua na sirani mai nikao.
         18 Hoi mina mwane ni tagaranifa afainia na qera ne etagai na sirani igi ke taparia ka
         kirukiru make afunia ka rurugua iana na mwane rafa iana ia irarona na mwako.
         19 I tana mataina mai nikao, mina mwane rafa iata na mwane ni tagaranifa ira ke aporo
         mai. Ngaia ke onira mai ka mwane ira make fagatera rainia ka taa ka tanui rainigi
         na rurugua igi.
         20 Ua, a mwane ne nafunia na qera ne erima ia, ke toraia mai, hoi make woi, ‘A mwane
         rafa, o wateau ka qera ne erima na sirani, hoi mina qera ne erima nau tagarafia mai
         nikao ke kaa.’
         21 A mwane rafa iana ia ke woi tangaa, ‘E koro wau ngaia. Igo kaa ka mwane ni tagaranifa
         koro mako tautau woita. Au kasigo ko ono suri ka kere mwarao mwa, hoi mina mataina
         kaa kau nanakago ko onoono suri ka mwarao rafa rao nikao. Ui rao mai kui mai wagewage
         afainiau!’
         22 Hoi nikao, ka mwane ni tagaranifa ne watea na qera ne erua na sirani igi ke rao mai
         make woi, ‘A mwane rafa, o wateau ka qera ne erua na sirani, hoi makau tagarafia mai
         ki tana qera ne erua nikao.’
         23 A mwane rafa iana ia ke woi tangaa rao, ‘E koro wau ngaia. Igo kaa ka mwane ni tagaranifa
         koro mako tautau woita. Au kasigo ko ono suria ka kere mwarao mwa, hoi mina mataina
         kaa kau nanakago ko onoono suri ka mwarao rafa rao nikao. Rao mai kui wagewage afainiau!’
         24 Hoi mina mwane ni tagaranifa na qani watea na qera ne etagai na sirani igi ke qanu
         mai make woi, ‘A mwane rafa, au girara woi igo kena ka mwane rafa ne qara tefa wau
         ka taufanamu gena. Igo kena ko taritari mai mwa tangai opa ana mina tagaranifa ke
         marefa.
         25 Inau kau maagutainigo wau makau fura kau punufia ka rurugua iamu irarona na mwako.
         Ngai gi ke gaa ka arani ratani na sirani iamu!’
         26 Ua, a mwane rafa iana ia ke woi tangaa, ‘Igo kaa ka maemaega make marefa ka taa nu
         koro rainia! Aa, no girara woi inau kau opaopa mwa ka taa ne marefa qai fasira.
         27 Igo kena ke araria mwa nu naka ka rurugua iaku ina bank, qai nafuni mwa ka kere matarani
         rainia ka sirani iaku gena.’
         28 Hoi mina mwane rafa ia ke woi, ‘Ua, a rurugua iamu ka tawoa panigo maka mamafata
         rainia tangaa ka mwane ni tagarafa ne nafunia na tangafuru qera na sirani ia (10,000)!
         29 Suria otai mwa na tatagara menamenai rai na mwarao na nafuni, kau pagai wawatera
         nikao ka nanafuni rako wau. Hoi mina inuni ne marefa nai tatagara rai na mwarao na
         nafuni, ke manga na kere mwarao mwa na nafuni ira makau tawora panira.
         30 Igo kaa ka mwane ni tagaranifa ne marefa ka taa nu koro rainia, maka pagai kasigo
         fura irarona na agua ne rotorotoaga na inuni na oga ka angiangi iga make fafaingaki
         ka riwota.’
         31 “A mataina na Kare ni Inuni ne arao mai manga na mwane rafa ia, afainira na arani
         enjel, ngaia ke ogaoga i afaafa iga ka romana papa iana.
         32 Arani inuni takutaku iga na ano kaa ka pagai fakufaku inagona, make atera manga na
         mwane ne onoono surira na sip ne atera na sip iana panira na kouti ira.
         33 Ngaia ke nanakara ka sip ina apanana i otona mina kouti ke kasira i mafana.
         34 Hoi mina arafa ni finua ia ke wowoi tangara ka ani iotona ira, ‘Emaku ke wagewagesigamu!
         Mui rao mai kamu nafunia ka arafanga ne qani fagananaua tangagamu ina mataina ne fagaworaia
         na ano kaa.
         35 A mataina nau magau, maka mu wateau ka mwarao kau ngaua, mina mataina ne mamata na
         rioku, maka mu wateau kau tono. A mataina nau manga na mafuara ia, maka mu kanakanasiau.
         36 A mataina nau rupa iga, maka mu wateau kau gafu. A mataina nau matoro maka mu ono
         suriau, mina mataina inau ina peresin, maka mu rao mai kamu reau.’
         37 Hoi mina inuni na oto i maana na Arafa ka pagai fafagate, ‘A mataina taa kami rego
         no magau makami watego rai ngaufa, kee ne mamata ka riomu makami watego na tonofa?
         38 A mataina taa ka mi rego no manga na mafuara ia makami kanakanasigo, kee no rupa
         makami fagagafugo?
         39 A mataina taa ko matoro kee no ogaoga ina peresin makami rao mai kami rego?’
         40 Hoi mina Arafa ni finua ia ke wowoi tangara, ‘Au wowoi mwora wau tangagamu, a taa
         mwa mu tanua tangara tana goaku na inuni purua mwa ira, nga mu tanui tangau ngaia.’
         41 Ua mina Arafa ni finua ia ke tamasi tangara ka ani i mafana ira, ‘Mui rao kamu wau
         rao paniau! Igamu kena ka fagaetangifa iana o God ke tao mwa tangagamu. Mui qanu irarona
         na giu ne marefa ni pagai maemae na fagananaua tangaa ka Ataro mina kare iana gana.
         42 Suria au magau make marefa wau woi mu wateau ka mwarao qai ngaua, make mamata ka
         rioku, make marefa wau mu wateau qai tono.
         43 Au manga na mafuara ia make marefa mu kanakanasiau, au rupa make marefa mu wateau
         ka gafu qai gafu rainia, au matoro makau ogaoga ina peresin make marefa mu rao mai
         kamu reau.’
         44 Hoi mina inuni ira ka fagatea, ‘Arafa, a mataina taa no magau, kee ne mamata na riomu,
         kee no manga na mafuara ia, kee no rupa, kee no matoro, kee no ogaoga ina peresin,
         make marefa nami tamanigo?’
         45 Ua mina Arafa ni finua ia ke wowoi tangara, ‘Au wowoi mwora wau tangagamu, a taa
         mwa ne marefa mu tanua tangara tana goaku na inuni purua mwa ira, nga ne marefa mu
         tanui tangau ngaia.’ ”
         46 Hoi mo Jisas ke woi, “Ainuni ngai gana ka pagai fafagaetangira tarai nga. Nga mwa
         na ani na oto i maana o God ka nanafunia ka tafinga tarai.”

1 A mataina o Jisas ne fagafatongi na fagausuringa iana gaa, ngaia ke woi tangara ka
         rongoisuri iana,
         2 “Igamu kamu girara woi na tangina mwa ne erua pania ka mataina kaa make taua rao
         ka tangiana ina ngaufa na Tefa Afarau. Ngaia na mataina na Kare ni Inuni na pagai
         mamafata rainia tangara ka maerongana maka rarapusia iga ka taotao woro.”
         3 Iga na mataina ngai kena, a mwane rafa iata mwane ni raperapega mina mwane rafa iata
         na inuni gena ka faku iga ka ruma iana o Kaeafas na qaunga na mwane ni raperapega.
         4 Ngaira ka oga rai takosia ana ngatakena na roroia o Jisas punufi, maka nanafuia funuia.
         5 Hoi maka woi, “Igia ki siana ka tanua iga na mataina na ngaufa rafa kaa, suria na
         inuni gaa ka fafainafunafu.”
         6 Ua iga na mataina o Jisas ne ogaoga ina finua i Betani, ke ngaungau iga ka ruma iana
         o Saemon ne tanua na lepa inago.
         7 Hoi mina fefene ke rao mai afainia ka qotore na waiwai ne akau rafa wau na maena
         make mai ririringia iga ka qauna o Jisas ne koa ke ngaungau.
         8 Hoi a mataina na rongoisuri iana na rea ka agua kena, ngaira ka mangariaga wau. Ngaira
         ka woi, “Nga ne fea ke fagaerisia na mwarao kana?
         9 E araria ni fagaworingainia ka waiwai kana tangai ka sirani rako, makai watera ka
         inuni ma ni tonga nafuninga iata.”
         10 Ua o Jisas ke girara ka agua kena make woi tangara, “Nga ne fea kamu oqani ura pusia
         ana kani kaa? Nga ne tanua na romana mwarao koro wau tangau ngai ke.
         11 Ainuni ma ni tonga nafuninga iata gena ka ogaoga fainigamu raorao mwa gena. Inau
         ke marefa qai ogaoga qorafu afainigamu.
         12 Kani kaa ke ringia ka waiwai afuria ka apeku rai fagananau ana rai afuniau ana.
         13 Au wowoi mwora wau tangagamu, ifai mwa na tarofa koro na tatamasia iga fato na ano
         fagaenani, maka tatamasi nikao ka mwarao ne tanua kani kaa tangau kaa, rai takosia
         ana kani kaa.”
         14 Ua o Jiudas Iskariot ki tana rongoisuri na tangafuru matara erua ia, ngaia ke rao
         tangara ka qauta na mwane ni raperapega.
         15 Make fagatera, “Efita kamu wawateau manga nau fafaganafu rainia ko Jisas?” Ngaira
         ka woria ko Jiudas rainia ka tangafurui ratana silva ne oru (30).
         16 Hoi na mataina ngai kena ngaia ke faganega nai gari ana ka mataina koro tangai faganafu
         rainia ana ko Jisas.
         17 Iga na nagonagona tangiana na ngaua na ngaufa ni Purete ne Manufi, arongoisuri iana
         o Jisas ka rao mai tangaa maka fagatea, “Ifai ko oqania na fafagananaua iga na ngaufa
         na Tefa Afarau?”
         18 Ua, o Jisas ke woi tangara tangai raofa tangaa ki tana mwane irarona na finua rafa
         kena maka woi tangaa, “A fagausuri iamami ke woi, ‘A mataina iaku ke rao mai noga!
         Inau kau oqani mera ngau ana ka rongoisuri iaku irarona ruma iamu rainia ka ngaufa
         na Tefa Afarau.’ ”
         19 Hoi ngaira ka tagarafia suria manga o Jisas ne woisia tangara ia, maka fagananaua
         ka ngaufa kena.
         20 -
         21 Hoi na mataina o Jisas ne ngaungau fainira na tangafuru ne etagai matara erua na
         rongoisuri iana gena iga na manurafitana kena, ngaia ke woi tangara, “Au wowoi mwora
         wau tangagamu, tana fitangimiu gaa ke pagai fafaganafu rainiau.”
         22 Hoi mina rongoisuri ira ka faitakoi wau, maka wowoi faitangai tangaa ko Jisas, “Arafa,
         igo kena ke manui tamasi afuriau!”
         23 Hoi make woi tangara, “Tana fitangimiu na mwane namu ngaungau afaniau kaa ke pagai
         fafaganafu rainiau.
         24 Na Kare ni Inuni ke pagai maemae manga na Segesegefa Apuna ne woisia. Hoi make pagai
         aera wau nga tangaa ko otai ne fafaganafu rainiau kaa! A mwane ngai ke ke koro wau
         siana ki qani wora mai.”
         25 Ua, o Jiudas ke woi, “Fagausuri, igo kena ke manui tamasi afuriau!” O Jisas ke tamasi
         aporo tangaa, “Ngaia ngai kena!”
         26 Iga na ngaufa kena Jisas ke tawoa ka purete i rimana. Ngaia ke fagarafe ke fagakausi,
         make topia. Hoi make mafata rainigi tangara ka rongoisuri iana ira make woi, “Mui
         tawoa ka purete kaa kamu ngaua, apeku ke kaa!”
         27 Hoi o Jisas ke tau akau ka totono na waen kena make fagarafe tangasia ko God, make
         mafata rainia tangara ka rongoisuri iana make woi, “Mui tawoa ka waen kaa maka mu
         totonomia,
         28 ngaia na gapuku ngai ke, mi afainia ko God ne tanua ka fakunga faoru. Riringia fura
         tangara ka arani inuni rai fagafatongi ana ka aerafa iata.
         29 Pania na mataina kaa ma qai pagai totonomia ka waen afainigamu raorao makau totonomia
         ka waen faoru afainigamu irarona na arafanga iana Emaku.”
         30 Hoi maka kiuria ka kiu maka fura ka rao tangaa ka fungana iga na mwani Olif.
         31 Ua, Jisas ke woi tangara ka rongoisuri ana, “Iga na qongiana kaa igamu fato kamu
         pagai ngangaroitainiau, manga na Segesegefa Apuna ne woisia, ‘Inau o God kau pagai
         nanafuira ka mwane na onoono surira na sip, mina arani sip gena ka pagai tatataka.’
         32 Hoi na murina nau afafaraga aporo, inau kau qaqainagomiu tangaa ki provins i Galili.”
         33 Ua, mo Pita ke woi, “Manga na arani mwane gaa ka ngangaroitainigo mi inau ke asa
         mwa qai rao panigo!”
         34 Hoi o Jisas ke tamasi aporo tangaa, “Au woi mwora wau tangago, imurina ne kafu angiangi
         na sooki mwane i qongi kaa, igo ko pagai fafagarigiau fagaeoru no tamasi ko wowoi
         manui girarau.”
         35 Hoi mo Pita ke woi, “E asa mwa qai woisia ka woita kena woi ma qai gigirarago, manga
         nau maemae nga afainigo.” Hoi mina arani rongoisuri ira maka tamasi manga ngai ke
         nikao.
         36 Ua, o Jisas ke takura ka rongoisuri iana tangaa ka agua na fauatana rainia i Getsemani.
         Mataina na rao wau gena make woi tangara, “Mui kokoa mwa iga, inau kau arao kau fafagarafe
         kana.”
         37 Ua, o Jisas ke takua ko Pita mo wafaigoana ne erua o Jemas mo Jon. Ngaia ke faitakoi
         make tako rafaera wau,
         38 make woi tangara, “Apena faitakoifa rafa ne tauau kaa, kau mamaesia. Mui ogaoga mwa
         iga, maka mu onoono afainiau.”
         39 Ua, o Jisas ke taworagofa wau sisitai make wau qogu rai uwa make qau tau wato make
         fagarafe, “Emaku, manga ne mwataku mwa maki siana ko tanua kau totonomia na totono
         ni fafaranifa kaa. Naka mai mwa suria ka faioqanifa iamu, marefa ka faioqanifa iaku.”
         40 Ngaia ke aporo mai, make mai rogoira ka rongoisuri iana ira na tao ka mauru. Hoi
         make woi tangaa ko Pita, “Efea, marefa mui gira ono fainiau ana mwa iga ka kere mataina
         sisitai?
         41 Mui onoono maka mu fafagarafe make marefa mu gira qanu ana iga ka faiofongifa. Mu
         marumu rai tanu ana ka mwarao ne oto mina apemiu gena ke mwarumwarusiga aera.”
         42 Hoi o Jisas ke rao nikao ke fagaruatania ka fagarafe ana make woi, “Emaku, rao ke
         manga nau fafara iga ka agua manga ngai ke, make koro mwa, naka mai mwa suria ka faioqanifa
         iamu.”
         43 Ua, o Jisas ke aporo mai make rogoira na mauru nikao, suria ngaira gena ka mamauruga
         wau.
         44 Ngaia ke rao panira make fagarafe mwa iga ka fagarafenga mwa ia nikao.
         45 Imurina mai mo Jisas ke aporo tangaa ka rongoisuri iana ira make woi, “Mu fea, mu
         mauru maungagamu maka mu mamaro, naa?” Mataina noga ke rao mai tangaa ka Kare ni Inuni,
         ka fafaganafu rainia tangara ka inuni aera.
         46 Mui afaraga akau! Kai arao. A mwane ne pagai fafaganafu rainiau, ngaia ke arao mai
         noga kaa.”
         47 Ua, a mataina o Jisas ne tamasi maunga, mo Jiudas na fitangita na tangafuru ne etagai
         matara erua na rongoisuri ira, ke rao mai afainia ka apena rurufa rafa na mwane na
         taura na naefe ni maasi ruarua ana mina supe. Ngaira gaa ka qani kasira mai ka qauta
         na mwane ni raperapega mina mwane rafa iata na inuni.
         48 Hoi o Jiudas ke qani woi tangara, “A mwane nau sisiginia nga ngaia kamu roroia.”
         49 Ua, o Jiudas ke taworagofa rao nga tangaa ko Jisas make woi, “I na, Fagausuri?” make
         siginia.
         50 Hoi mo Jisas ke tamasi aporo tangaa, “A goaku, Ui tanua ka mwarao no rao mai tangaa
         kena.” Mina mwane ira ka roia ko Jisas maka taua.
         51 Hoi mi tana rongoisuri ne etagai iana o Jisas ke okea fura ka naefe ne maasi ruarua
         iana make tafurua ka mwane ni tagarafa iana na qauta na mwane ni raperapega make risia
         ka karigana.
         52 Hoi mo Jisas ke woi tangaa, “Ui naka aporo ka naefe iamu kena, suria otai ne fafainafunafu
         rai naefe ne maasi ruarua ke pagai maemae rainia ka naefe ne maasi ruaura nikao.
         53 E fea, marefa mu girara manga qai nongia ke Emaku make gira kasia mai tangau ana
         ka qera ne tefaria tangafuru matara erua (12,000) na enjel ni faiarifatana?
         54 Hoi rao kau onira ka enjel, tau tanu fea ka tamasinga iga na Segesegefa Apuna rainia
         na fafaranifa iaku, ke mworamwora?”
         55 Ua, o Jisas ke woi tangara ka fakunga ni mwane ira, “Efea kamu rao mai rai tauau
         ana manga na fanagoa kaa? Iga na arani tangiana igi, kau fafagausuri raorao mwa irarona
         na Ruma ni Wogasifa, make marefa wau mu roiau.
         56 Hoi maka arani mwarao gaa ke worawora rai fagamworaia ana ka taa na segera ina Segesegefa
         Apuna.” Arani rongoisuri iana o Jisas ira ka rao pania maka gagawa wau ka rao.
         57 Ua, ka mwane na roia o Jisas ira ka torai rao tangaa ka ruma iana o Kaeafas na qaunga
         na mwane ni raperapega. Arani mwane rafa ni finua mina fagausuri iga na Lo iana o
         Mosis ka faku gena.
         58 Hoi mo Pita ke rao surira ne fagatau wau imurita make rao mai iga ka agua i qaiwogata
         na ruma iana na mwane ni raperapega ia. Ngaia ke qanu afainira ka mwane na onoono
         isuria na agua kena ke oga rai rea ana ka taa ne worawora.
         59 Ua a mwane rafa iata na mwane ni raperapega mina arani mwane rafa ira ka garia ki
         tana mwane rai tamasi fagafagaparu ana rainia ko Jisas ina koti kena, suria na oqania
         rai nafuia funuia ana ko Jisas.
         60 Rako aera wau ka mwane gena na tamasi fafagaparu make marefa wau nai rogoia ka agua
         nai rakua rainia. Imuri mai, mina mwane ne erua karu akau mai.
         61 Makaru woi, “O wani kaa ke woi ne totoringia wato ka Ruma ni Wogasifa iana o God,
         hoi maki irarona na tangiana ne oru make akea aporo.”
         62 Hoi mina qaunga na mwane ni raperapega ke ura akau make fagatea ko Jisas, “Efea ke
         marefa nu tamasi pusigo makui araramira na tamasinga na tatamasi wau gaa?”
         63 Ua mo Jisas ke marefa wau ni araramia aporo. Hoi make woi ka qaunga na mwane ni raperapega,
         “Ui onoono mai o God mako tatamasia mai ka mworanifa. Ui woi mai, efea nga igo kena
         ka Mesaea, i Karena o God mereana?”
         64 O Jisas ne aramia aporo, “Ngaia ngai kena, no woisia kena! Hoi makau wowoi tangagamu
         wau, E suguia mwa mu rea ka Kare ni Inuni ne ogaoga i rawona i otona na God faufugana,
         make arao mai iga ka parauru i Heven.”
         65 Ua mina qaunga na mwane ni raperapega ia ke tarisia ka gafu iana make woi, “Marefa
         mi oqania ki tana mwane ne mai tamasi fagagiraragami. Migami kami rongoa fato ne tamasi
         fagaerisia ko God.
         66 Ata ka takofa iamiu?” Ngaira ka arami ka woi, “Ngaia kaa ka tau fagauraurasia fato
         noga, make araria ne maemae!”
         67 Hoi maka misumisuria wau ka maana maka rupugia rainigi ka rimata, mi tana mwane ka
         fitaria,
         68 maka woi, “Woi igo ka Mesaea, maku woisia mai otai ke rupugigo kaa!”
         69 Ua mataina o Pita ne ogaoga maunga irarona na agua i qaiwogata na ruma gena, mina
         kere fefene ni tagaranifa ke rao mai tangaa make woi, “Nga igo ka maki afainia ko
         Jisas na mwane i Galili ia.”
         70 Hoi i maata na arani inuni gena, mo Pita ke woi, “Marefa ni manga ngai kena, inau
         ke marefa qai girara ka taa no tatamasia kena!”
         71 Ua mataina o Pita ne fura pania na maana ruma kena, mi tana kere fefene ni tagaranifa
         ke rea nikao, make woi tangara ka arani inuni gena, “O wani kaa maki afainia nikao
         o Jisas na mwane Nasaret ia.”
         72 Hoi nikao, mo Pita ke fagarigia, make tamasi nganganiaga nga ke woi, “Inau ke ma
         qai girara ko wani ngai kena!”
         73 Ua akere mataina rao mwa, mataina na inuni na fafaiurasi gena ka taworagofa tangaa
         ko Pita maka woi tangaa, “Igami kami girara woi igo kaa maki tana mwane afainira ira,
         suria igo kena mako tamasi mangara na inuni i Galili ira.”
         74 Hoi mo Pita ke faganega ke fagataupusi ke woi, “Inau ke ma qai girara ko wani kena!”
         Ua iga na mataina ngai kena, mina sooki mwane ke angi rao,
         75 mo Pita ke takosia ka taa o Jisas ne qani woisia tangaa ia, “E kafu angiangi ka sooki
         mwane mi igo ko tamasi fagaeoru woi ne marefa nu gigirarau.” Hoi mo Pita ke fura rao
         make angi aera wau.

1 Hoi iga tana gomagomafatana mina arani mwane rafa iata na mwane ni raperapega mina
         mwane rafa iata na inuni gena ka faku rai takosia ana woi o Jisas ke araria na nanafuia
         funuia.
         2 Ngaira ka rakua maka toraia fura tangaa ko Paelat na mwane rafa iga na finua kena.
         3 O Jiudas ne faganafu rainia ko Jisas, mina mataina ne rongoa woi o Jisas ka woisia
         ne maemae, ngaia ke faitakoi wau rainia ka agua ne tanua kana. Ngaia ke mafata rainia
         aporo ka tangafurui sirani ne oru (30) tangara ka mwane rafa iata na mwane ni raperapega
         mina mwane rafa iata na inuni gena.
         4 Make woi, “Inau kau tanua ka agua ma ni koro, nau mafata rainia ka mwane ne marefa
         wau nga na taa ni fagaerisia.” Ngaira ka aramia aporo ka woi tangaa, “Agua kaa ke
         marefa ka takoufa iamami, suria na apanana iamu mereamu.”
         5 Hoi o Jiudas ke kasi ka sirani igi irarona na Ruma ni Wogasifa kena make fura ke
         rao ke rigoia mereana.
         6 Ua, a mwane rafa iata na mwane ni raperapega ke tawoa ka sirani igi maka woi, “A
         sirani kaa ka woria rainia ka mwane nanafuia, hoi igia ke marefa ni araria na nanaka
         irarona Ruma ni Wogasifa.”
         7 Hoi maka faku ka takosia rai wori ana ka mwako iana tana mwane ne tatagarafi na koki
         rainigi na mwako. Ngaira ka oqania nai afunira iga ka inuni mafuara.
         8 Ngaia ngai ke na inuni na fauatana maunga na agua kena woi na “mwako ni gapu.”
         9 Ua ngai kena ke fagamworaia ka woita iana na maurukari o Jerimaea ne woi, “Ngaira
         ka tawoa ka tangafurui sirani ne eoru (30), na inuni Israel na fagamaea rainia ko
         wani ia,
         10 Ngaira ka woria rainia ka mwako iana na mwane ne tagarafi koki manga na Arafa o God
         ne woisia tangau.”
         11 Hoi o Jisas ka toraia inagona o Paelat na mwane rafa kena, maki ngaia ke fagatea,
         “Nga igo kaa ka arafa ni finua iata na Jiu?” Jisas ke aramia, “Ngaia kena mu woisi
         gena!”
         12 Mina mwane rafa iata na mwane ni raperapega mina mwane rafa iata na inuni gena ka
         usui maana, mi ngaia ke ma ni tamasia ka agua.
         13 Hoi mo Paelat ke fagatea, “Efea no rongora ka taa no tanui na woisi wau gaa?”
         14 Ua, mo Jisas ke ma ni tamasia ka woita mina mwane rafa ia ke panga rainia wau.
         15 Ua, iga na ngaufa rafa ni Tefa Afarau mina mwane rafa i finua kena ke raorao mwa
         ke kasira fura ka mwane na kasira iga na peresin na usuusu ira na inuni gena.
         16 Iga na mataina kena a mwane na girara wau na atana o Barabas ka purupusia ke ogaoga
         irarona na peresin.
         17 Ua na mataina na fakunga na inuni gena na rao mai faku, mo Paelat ke fagatera, “A
         mwane ne oga iga na peresin taa kamu oqania nau kasia fura? Mu oqania ko Barabas,
         kee o Jisas na fautana rainia na Mesaea?”
         18 O Paelat ke girara ka mwane rafa gena na toraia mai o Jisas tangaa kena suria ngaira
         ka rafaia mwa.
         19 Mataina o Paelat ne takosia rai fagatamasi ana, mi kani iana ke mafata rainia mai
         ka tamasinga tangaa. E woi, “Siana ko tanua na agua rainia ko wani kena. Mwane ne
         oto wau ngai kena. Suria inau kau nafunia ka maurutanga, maurutanga kena ke wateau
         ka apena takofa rafa i qongi.”
         20 Hoi mina mwane rafa iata na mwane ni raperapega mina mwane rafa iata na inuni gena
         ka fagaqanuqanu aoqata ka inuni gena nai nongia ko Barabas ki kasia fura makai nafuia
         ko Jisas.
         21 Hoi o Paelat ke fagatera aporo ka inuni ira, “Warua gaa ko otai ka mwane nau kasia
         fura wau?” Ainuni ira ka woi tangaa, “O Barabas!”
         22 Hoi mo Paelat ke fagatera nikao, “Mina ataa kau tanua rainia ko Jisas na fauatana
         rainia na Mesaea kaa?” Mina arani inuni gena, ka fagangere, “Rapusia iga ka taotao
         woro!”
         23 Hoi mo Paelat ke aramira, “Hoi mina aerafa taa ke tanua o wani kaa?” Na inuni gena
         na ngere rafa wau nga, “Rapusia iga ka taotao woro!”
         24 Ua, o Paelat ke ono wau make marefa ka taa ni gira tanua ana mina inuni ira ka faganega
         rai fainafunafu ana. Paelat ke apea ka wai make usuusu ka rimana i matota fato na
         inuni gena make woi, “Inau ke marefa ka taa qai tanua rai nafuia ana o wani kaa, ngaigamu
         mwa kamu tanua rainia na agua kaa!”
         25 Arani inuni ka woi, “Igami afainira i karemami kami tawoa ka agua rainia na maefa
         iana o wani kaa!”
         26 Hoi o Paelat ke kasia ko Barabas ke fura, make woi tangara ka mwane ni fainafunafu
         ana gena ka raramwosia ko Jisas maka rapusia iga ka taotao woro.
         27 Hoi a mwane ni fainafunafu ana iata na mwane rafa kena ka toraia ko Jisas irarona
         na agua ne kokoa iga na mwane rafa kena, maka wau toraira faku ka arani mwane ni fainafunafu
         ira.
         28 Ngaira ka rufaia ka gafu iana o Jisas, maka fagagafua rainia ka gafu memera,
         29 maka arigainia ka waro kakaru maka naka i qauna, maka watea ka mata i rimana iotona.
         Ngaira gena ka qoqogu rai uwa wato maka fafagamamana rainia, maka ngerengere, “Nga
         igo kaa ka Arafa ni finua iata na Jiu!”
         30 Hoi maka mimisuria, maka tawoa pania ka mata ia, maka oga ka aofia rainia ka qauna.
         31 Mataina na mwane ni fainafunafu gena na fato rai fagamamana rainia ko Jisas, ngaira
         ka tawoa fura ka gafu ia pania, maka fagagafua aporo rainia ka gafu iana mereana,
         maka toraia fura rai rapusia ana iga ka taotao woro.
         32 Iga na tara na arao wau iga kena, maka rogoia ka mwane i Saerin na atana ko Saemon,
         maka girua ni toraia ka taotao woro iana o Jisas.
         33 Hoi a mataina na rao mai iga ka agua na woisia rainia ki Golkota, ne fagaararia woi
         na agua manga na ‘Ratai Qauna,’
         34 ngaira ka watea ko Jisas ka waen na aroa afainia ka mwarao ne mafai. Hoi mo Jisas
         ke namia make ngaroi tonomia ana.
         35 A mataina na mwane ira ka rapusia ko Jisas iga ka taotao woro ia, ka foroa ka taesi
         rai girara ana ko otai ke tawoa na gafu iana kena.
         36 Hoi maka oga wato maka qoqoretainia.
         37 I afaafa akau i qauna ngaira ka naka ki tana fagaqaonga ne tamasia nga ne fea ka
         rapusia kena, na totomania manga kaa, “Ngaia ke kaa ko Jisas na arafa ni finua iata
         na Jiu.”
         38 Ua, ngaira na mwane ni fainafunafu ana gena ka rapusia ka fanagoa ne erua iga ka
         taotao woro iataurua, tana mwane ki otona o Jisas, mi tana mwane ki mafana.
         39 Ainuni na wau tefatefa maka tamasi aerisia wau o Jisas. Ngaira ka karikarigai qau
         maka
         40 ngerengere, “Ngaia igo ko woi no toritoringia na Ruma ni Wogasifa, mako akea aporo
         irarona na tangiana ne eoru ia! Rao ki igo ki Karena o God, makui fagatafigo mereamu,
         makui wato mai pania ka taotao woro kena!”
         41 Hoi mina mwane rafa iata na mwane ni raperapega, mina mwane rafa iata na inuni mina
         fagausuri iga Lo iana o Mosis, maka fafagamamana wau rainia ko Jisas nikao. Ngaira
         ka wowoi,
         42 ‘E fafagatafira ki tana inuni mingaia ke fea ma ni gira fagatafia ana mereana? Manga
         ngaia ka Mwane rafa na finua i Israel maki wato mai pania ka taotao woro kana! Hoi
         makami tatangamworani rainia.
         43 E woi ne fagauguria ko God, ua naka ko God ki fagatafia manga ne oqania. Ngaia make
         wowoi nikao woi ngaia ki Karena o God!”
         44 A fanagoa ne erua ira makaru wowoisi ka woita aera tangaa ko Jisas nikao.
         45 Iga na ritowagana kena, awawaiaro kana ke rotorotoaga raorao mwa, make akere ka arito.
         46 Iga na mataina ngai kena mo Jisas ke angi ke woi, “Eli, Eli, lema sabaktani” ne woi,
         “Emaku, Emaku, nga ne fea ko mwarao ni tangainiau mai kaa?”
         47 Hoi tana inuni na uraura gena ka rongoa ko Jisas maka woi, “Ngaia kena ke onia ko
         Elaeja.”
         48 Tana mwane ngaira gena ke tari, ke rao nga ina mataina ngai kena make tawoa ka rumu,
         make fagarufuisa iga ka waen ne mafai. Hoi make sugia iga ka mata make tagarainia
         akau tangaa ko Jisas ke tono.
         49 Tana inuni ka woi, “Naka, kai rea manga Elaeja ke arao mai ke fafagatafia.”
         50 Hoi Jisas ke angi awarawara nikao, make kafu mae.
         51 Iga na kere mataina ngai kena, mina gafu na kukua iga na Ruma ni Wogasifa ke matari,
         ke wora ka agua ne erua faganega i afaafa, ke qau wato. Mina mwako kena ke nunu, mina
         arani fau ke apapa faitigi.
         52 Anoano ka tafatafa mina arani kare iana na Arafa ka tafi aporo.
         53 Hoi imurina o Jisas ne afaraga aporo, arani inuni gena maka rao ka qanu iga ka finua
         rafa ne apuna, mina inuni ne rako ka rera.
         54 Ua, na mwane rafa iata na mwane na fainafunafu, afainira ka inuni na fafagatogoa
         o Jisas gena, ka fatamia ka nunu kena maka regi ka arani mwarao ne wora gena nikao.
         Ngaira ka maagu aera wau maka woi, “Wani kaa ki Karena o God ngai ke!”
         55 Arani fefene na rao mai afainira ko Jisas pania i provins i Galili rai mai tamani
         ana, ka ura fagatau maka qoreqore mai.
         56 Afainira na arani fefene gena, ka Meri Magdalin, ka Meri enana o Jemas mo Josep,
         me enana Jemas mo Jon.
         57 Hoi iga na manurafitana kena mi tana rongoisuri ne etagai ne nafuni rurugua wau na
         fauatana rainia ko Josep i Arimatia ke rao
         58 tangaa ko Paelat make nongia ka apena o Jisas. Ua, o Paelat ki fagamarumungainia
         ka apena o Jisas tangaa ko Josep.
         59 Josep ke toraia ka apena, make qaraqaraia rainia ka gafu ne siki wau.
         60 Make naka iga ka waqa iana mereana na qani putagia iga na fau rafa. Make marefa ni
         qani naka inuni noga iga. Ngaia ke purisia ka apena guana fau rafa make qono pusia
         rainia ka maana na waqa kena make rao pania.
         61 Iga na mataina kena ka Meri Magdalin mi tani ka Meri karu ogaoga mwa irawona rao
         na waqa kena.
         62 Hoi iga tana tangiana mai, na Sabbat, mina mwane rafa iata na mwane ni raperapega
         mina Farisi ka faku rao tangaa ko Paelat.
         63 Ngaira ka woi manga kaa, “A mwane rafa, mi takosia ka taa ne woisia na mwane ne fagafagaparu
         aera ia, na mataina ne tafitafi maunga ia, ‘Irarona tangiana ne eoru inau kau aporo
         mai pania ka maefa.’
         64 Ua, mi oqanigo no nanaka ka tamasinga rai ono suria menamenai ana ka waqa kana suria
         ka tangiana ne oru, e rao ke marefa mu tanua mina rongoisuri iana ka arao mai ka fafanagoa
         ka apena. Ngaira ka wowoi tangara ka inuni woi ngaia ke qani afaraga aporo pania ka
         maefa, e kaa nga na fagaparunga nga imuri ne aera wau nga, tefaria na ani inago ia.”
         65 Hoi o Paelat ke woi tangara, “Ua koro mwa, woi tangara ki tana mwane na fainafunafu
         ana gena kai rao, kai ono isuria ka waqa kana menamenai.”
         66 Ua, ngaira ka rao, maka puru afuria ka maana waqa kena maka kasira ka mwane ka onoono
         suria.

1 Ua, imurina na Sabbat make tangi maworoaro iga na Sate, ka Meri i Magdalin mi tani
         ka Meri karu rao rai rea ana ka waqa kena.
         2 Aru gapariraurua mina apena nunu rafa ke ngiungiua ka agua kena, suria na enjel iana
         na Arafa o God ke wato mai pania ki Heven make purisia rao ka fau kena make akau ke
         oga iga.
         3 Enjel kena ke mawe rafaera ka rarangana manga na marangaia ia, mina gafu iana make
         siki afuru wau manga na wafaa igi.
         4 Mwane na onoono suria na waqa kena ka gisigisi na maagu wau, maka apuri ka wato ka
         tao manga na inuni na mae ira.
         5 Hoi mina enjel ia ke woi tangara ka fefene ira, “Siana kamu mamaagu! Au girara woi
         igamu kena kamu garia ko Jisas na qani rapusia iga na taotao woro ia.
         6 Ngaia ke marefa igaa suria God ke qani ragaia aporo noga tangaa ka tafinga, manga
         o Jisas ne qani woisia ia. Rao mai kamu rea ka agua na naka iga na apena ia.
         7 Mui mafarufaru kamu rao tangara ka rongoisuri iana maka mu woi tangara ngaia ke qani
         afaraga aporo ne tafi, mi ngaia ke qainagomiu noga tangaa ki Galili. Mu kafu rerea
         ki ngaia. Nga na mwarao nau rao mai kau wowoisia wau tangagamu kaa ngai ke.”
         8 A fefene gena ka maagu maka wagewage wau maka mafarufaru ka rao pania na waqa kena
         maka tari ka rao rai woi tangara ka rongoisuri ira.
         9 Gaparira mwa mo Jisas ke tarafura make kanakanasira. Ngaira ka rao fagarangia wau
         maka taura wau ka uwana maka wogasia.
         10 Hoi Jisas ke woi tangara, “Siana rai maagufa! Mui rao maka mui woi tangara ka goaku
         kai rao i provins i Galili! Ngaira ka rereau ngai kana.”
         11 Mataina na fefene na tataworagofa wau maunga i tara kena, mi tana mwane na onoono
         suria na waqa ia ka rao ka qanu irarona finua rafa kena, maka woi tangara ka mwane
         rafa iata na mwane ni raperapega rainigi ka arani mwarao ne wora gena.
         12 Ua, a mwane rafa iata na mwane ni raperapega gena ka faku afainira ka mwane rafa
         iata na inuni gena ka takosia ka agua rai surugu fainia ka rurugua rafa tangara ka
         mwane na onoono suria na waqa ia.
         13 Ngaira ka woi tangara, “Woi tangara ka arani inuni, woi na rongoisuri iana o Jisas
         ka rao mai iga ka qongiana maka mai fanagoa ka apena mataina mu mauru.
         14 Manga na mwane rafa kena ke rongoa ka agua kena, igami kami tatamasia tangaa. Siana
         kamu takotako aera rainia ka agua kaa.”
         15 Ua, a mwane na onoono suria na waqa ia ka tawoa ka faaga ia maka tanua ka taa na
         woisi tangara. A tamasinga ngai ke ka tatamasia maunga i qaiawoata na Jiu.
         16 A tangafuru ne etagai matara etagai na rongoisuri iana o Jisas ka rao tangaa ka fungana
         ina provins i Galili, iga na agua o Jisas ne woi tangara nai arao iga.
         17 Ngaira ka rea maka wogasia, mi tana ani ka takoruaruaga.
         18 Ua o Jisas ke rao mai tangara make woi, “God ke qani wateau ka arani ramwofa i Heven
         mina ano kaa!
         19 Mui rao tangara ka inuni iga na arani finua rai fagausurira ana kai taotao rai rongoisuri
         iaku. Fafagamaanu apunarira iga ka atana o Mama, mina Karena mina Figona Apuna,
         20 maka mu fafagausurira rai ka tautausuri ka arani mwarao nau woisi tangagamu igi.
         Hoi inau ki afainigamu raorao mwa, raorao make taua ka fagafatongina na ano kaa.”MakMakMakMakMak

1 E kaa ka segesegefa rainia na tarofa koro rainia ko Jisas Kraes, karena o God.
         2 -
         3 A tarofa koro kaa, ke faganega manga o Aesaea na maurukari, ne segea ina puka iana,
         “God ke woi, ‘Au kasia wau ka mwane ni tamasinga rai fagaoto ana ka tara ki nanau
         tangago. Wani kena ke tamasi ngerengere i finua tatara tangara ka inuni, ke wowoi,
         Mui fagananaugamu tangaa ka Arafa. Mui tagarafia ka tara ki oto tangaa.’”
         4 Hoi o Jon ne fagamaanu apuna ke rao mai ina finua tatara make woi tangara ka arani
         inuni, “Mui riri aporo tangaa ko God, kamui maanu apuna, mako God ke tawotawo kasigi
         panigamu ka aerafa iamiu.”
         5 Panira na arani inuni ina provins i Jiudia mi Jerusalem a rurufa ni inuni ka rao
         tangaa ko Jon, maka woisi ka tamasinga faitakoifa rainigi ka aerafa iata, make fafagamaanu
         apunara ko Jon ina wai i Jodan.
         6 Jon kaa, ke gafu rainia ka gafu na fauria rainia na furuna kamel. E fogosia rainia
         ka gawona puruka make ngaura ka site ora mina hani.
         7 Jon ke woi tangara ka inuni, “Ani na mwane ne tefariau ke pagai arao mai. Mi inau
         ke marefa ni arariau rai tao rai mwane ni tagaranifa iana rai rufai ana ka puuti iana.
         8 Au fagamaanu apunarigamu rainia ka wai, mi ngaia ke fafagamaanu apunarigamu rainia
         ka Figona Apuna.”
         9 Iga na mataina kena Jisas ke rao pania ki Nasaret ina provins i Galili, mo Jon ke
         fagamaanu apunaria i wai i Jodan.
         10 A mataina ne akau mai o Jisas pania na wai, e rea ka wawaiaro ne tatafatafa mina
         Figona Apuna ke wato afuria manga na kugau ne mai tagetage ia.
         11 A ringina inuni pania i Heven ke woi, “Igo ki kareku koro mereaku, makau wagewage
         rainigo.”
         12 Ina mataina kena a Figona iana o God ke toraia ko Jisas ina finua tatara.
         13 E oga kena suria ka tangafurui tangiana ne efai pupu (40) mina mataina kena o Satan
         ke ofongia. O Jisas ke oga afainira ka mwani wasi, mina enjel ka rao mai rai tamaniana.
         14 Imurina o Jon na roia, Jisas ke rao ina provins i Galili make tamasia ka tarofa koro
         ne rao mai pania ko God.
         15 E woi, “Eka, ka mataina koro tangaa na arafanga iana o God, ne fagarangi mai noga.
         Mui riri aporo mai tangaa ko God maka mui tangamworani rainia ka tarofa koro!”
         16 A mataina o Jisas ne taworagofa ke arao ina karingana aone ina wai rafa i Galili,
         make rea ko Saemon mo o goana Andru, a mwane ni afuasinga makaru kasia ka fugo ina
         wai kena.
         17 Jisas ke woi tangaraurua, “Muru rao mai suriau. Qai fagausurigamurua rai tora inuni
         ana, marefa ka siare.”
         18 Hoi ngairaurua karu kasi sio ka fugo iataurua makaru rao suria.
         19 Jisas ke taworagofa make reraurua ko Jemas mo Jon, karena o Sepedi. Aru ogaoga ina
         qauta, karu qonoqonoi ka fugo iata.
         20 Jisas ke woi tangaraurua karu takua. Aru rao pania ke emataurua ina qauta ia afainira
         ka kare iata makaru takua.
         21 O Jisas mina rongoisuri iana ka rao i finua i Kapanaum. Hoi tana tangiana apuna muri
         mai, make rao ke qanu iga ka agua ni fakunga iata na Jiu, make fagausuri.
         22 Arani inuni ka panga rainia ka fagausuringa iana, ne fagausuri afainia ka ramwofa
         ne marefa ni manga na fagausuri iga na Lo iana o Mosis.
         23 Ua, a mwane ne qanufia na ataro ke qanufia ka agua ni fakunga ia make ngere,
         24 “Jisas na mwane i Nasaret, ataa ko oqani tanua ana rainigami? O rao mai rai fagaerisigami
         ana?Au girarago ko otai ki igo, igo kena ka kare iana o God no Apuna.”
         25 Jisas ke mea tamasi ke woi tangaa, “Ui manapu makui fura mai pania ko wani kena!”
         26 Ataro ia ke ngiungiua, make ngere make fura pania.
         27 Arani inuni ka panga wau maka fafaiwoisi mereata, “Ataa ke kaa? E qao manga tana
         fagausuringa faoru ne tefa! Ataro minga ke tautau woita iana.”
         28 A tarofa rainia ko Jisas ke mafarufaru ke rao ofu ana ka arani finua ina provins
         i Galili.
         29 A mataina o Jisas ne fura mai pania na ruma ni fakunga ia afainia ko Jemas mo Jon,
         ngaira ka oto rao i ruma iataurua o Saemon mo Andru.
         30 A mataina ngaira taua na ruma kena, o Jisas ka fagarongoa rainia ka fungaona o Saemon
         ne mafanafana ne matoro ke taotao i qana.
         31 O Jisas ke qanu make fagakorofia pania ka matoro iana make kawiria afaraga. A mafanafana
         ana iga na matoro ia ke fato pania make fagangaura kai inuni i ruma kena.
         32 Iga na manurafitana kena ne suu na arito, arani inuni na ape aera mina ani ne qanufira
         na ataro ka toraira mai tangaa ko Jisas.
         33 Nga na finua fato kena ka faku mai rifuia ka maana ruma ia.
         34 Mo Jisas ke fagakorofira ka inuni ne tanura na arani ape aera ne aera tefa wau gena
         make gogofira nikao ka arani ataro ne rako aera, make marefa ni fagamwatakura rai
         tamasinga suria na ataro gena ka girara ki ngaia kena.
         35 Gomagomafa aera ne tangi mai Jisas ke rite akau make rao iga ka agua ne magamagafuruaga
         make fagarafe.
         36 Saemon mina tamana ira ka garia.
         37 Mataina na rogoia, maka woi, “Arani inuni ka garigo!”
         38 Jisas ke aramira, “Ai rao ina finua fagarangi ki araria qai tamasia ka tarofa koro
         tangara ka inuni gena. Ngaia na agua nau rao mai tangaa ngai kena.
         39 Hoi o Jisas ke rao iga ka agua ni fakunga iata na Jiu ina arani finua i Galili ka
         tawatawa make gogofira ka ataro ka fura pania inuni.”
         40 A mwane ne tanua na lepa ke rao mai tangaa ko Jisas make qogu rai uwa inagona make
         nongia, “Igo ko nafunia ka ramwofa rai fagakorofiau ana, manga no oqania.”
         41 Jisas ke takoia ka mwane kena, make fatatagia rao, make woi, “Au oqania. Ina mataina
         kaa, ko korokoro.”
         42 Ina mataina kena, mwarao ne tanua o wani ia ke fato rao pania.
         43 Imurina na agua ne tanua tangaa wani ia, Jisas ke fagaapuapua, e woi tangaa,
         44 “Siana ko wowoisia tangaa tana inuni rainia na agua kaa, mako rao mwa ko fagaqao
         mereamu rainigo tangaa ka mwane ni raperapega woi igo ko koro. Hoi imuri mako kafu
         totoraia ka matania iamu rao tangaa ka Ruma ni Wogasifa, takena nga o Mosis ne qani
         tamasi mai ia, ki mwarao maka arani inuni kai gigirara woi na mwarao ne tanugo kena
         ke fato noga panigo.”
         45 O wani ia ke tamasia rafaera make tamasia tangara ka inuni rako aera, ke tanua ko
         Jisas ke marefa ni pagai arao ina matonga ni inuni irarona finua. E ogaoga taragani
         wau pania ka finua minga ka arao mai ka inuni tangaa pania ka arani agua.

1 Ua Jisas ke aporo mai i Kapanaum. Imurina mai tana tangiani mina inuni gena ka rongoa
         woi ne ogaoga i finua kena.
         2 Hoi ainuni na rako aera ka rao mai i ruma kena make marefa ka agua ni urafa iga i
         maana ruma ia. Jisas ke fafagausuri maunga
         3 mina guana mwane ne efai ka rao mai, a toraia ka mwane ne risu iga ka qana.
         4 Mina fakunga ni inuni ia, ke qara tangara rai toraia ana tangaa ko Jisas, maka tafa
         kurua wato ka gairina ruma ia, i aworana akau Jisas. Ina mataina na tafakurua fato,
         ngaira ka kunia wato ka mwane ia afainia ka qanana ia ne tao iga ia.
         5 A mataina o Jisas ne rea na tangamworanifa iata, e woi tangaa ka mwane ne risu ia,
         “A goaku, aerafa iamu ka tawo panigo.”
         6 Tana fagausuri iga na Lo iana o Mosis ka fafaiogasi gena, maka oga ka tako,
         7 “E fea ke woisia na agua manga ngai kana? E tako wari woi ngaia ko God. Nga o God
         mwa ke gira tawora ana ka aerafa.”
         8 Ina mataina ngai kena o Jisas ke girara ka agua na takosia ia make woi tangara, “E
         fea kamu takosi na agua manga ngaia gena?
         9 E mwataku mwa rai woi ana, ‘A goaku, au tawo kasigi ka aerafa iamu.’ Marefa ko otai
         ni rea woi qai nafunia ka ramwofa rai tanui ana ka tafarafa ia. E qara wau rai woi
         ana, ‘Ura akau, kui toraia ka qanamu maku rao,’ suria na arani inuni ka gira rea ana
         ki inau nafunia ka ramwofa rai tanui ana ka mwarao gaa.
         10 Au fafagaregamu rainia woi na Kare ni Inuni ke nafunia ka ramwofa rai tawora ana
         ka aerafa ana i ano kaa.” Hoi o Jisas ke woi tangaa ko wani ia,
         11 “Afaraga! Kui tawoa ka qanamu, kui aporo i finua.”
         12 O wani ia ke afaraga akau, make tawoa ka qanana ke fura. Mina inuni gena ka qoretainia
         maka panga, maka fagaakausia ko God maka woi, “Marefa nai rea noga ka agua manga ngai
         kena!”
         13 O Jisas ke rao fagaetagai nikao ina raona wai Galili. Apena rurufa ni inuni rafa
         ka mai faku rifuia, make fagausurira.
         14 A mataina ne taworagofa ke arao wau, make rea ko Livae, i karena o Alfias. O Livae
         ke ogaoga iga ka agua ni wori takis ana, mo Jisas ke woi tangaa, “Ui rao mai afainiau.”
         Hoi ne afaraga akau make takua ko Jisas.
         15 Imurina mai, Jisas mina rongoisuri iana ka ngaungau i ruma iana o Livae. Ngaia fato
         na mwane na tawotawo takis mi tana inuni aera ka mai rao suria ko Jisas, ki ngaira
         nikao afainira iga ka ngaufa kena.
         16 Tana fagausuri iga na Lo iana o Mosis gena, na Farasi nikao, ka rea ko Jisas ne ngaungau
         afainira ka inuni aera mina mwane na tatawotawo takis. Hoi maka fagatera ka rongoisuri
         iana gena, “E fea ke ngaungau afainira na mwane na tatawotawo takis mina inuni aera
         gena?”
         17 Jisas ke rongora make aramira ke woi, “Ainuni na koro ke marefa nai oqania ka toketa,
         minga ka inuni na ape aera mwa. Marefa qai mai garira ka inuni na koro kai mai arao
         i suriau, makau mai garira mwa ka inuni aera.”
         18 Rongoisuri iana o Jon ne fagamaanu apuna mina rongoisuri iata na Farasi ka fari iga
         mataina kena. Tana inuni ka rao mai ka fagatea ko Jisas, “E fea, ka rongoisuri iana
         o Jon mina ani iata na Farasi ka farifari iga, mina rongoisuri iamu ke marefa wau?”
         19 Jisas ke aramira, “A tamana na mwane ne auragi ia ke marefa ni apu tangara rai ngaufa
         na mataina ne ogaoga afainira.
         20 Hoi make pagai taua ka mataina na totoraia panira iga na mwane ne auragi ia, mi ngaira
         kafu farifari.
         21 Marefa ka inuni ataia ni qonoqonoia na qani gafu rainia na matari gana na gafu faoru.
         A gafu faoru ia ke rurunguaga make tatarisia rafa rao ka qani gafu ia.
         22 Marefa ka inuni ni riringia na waen faoru ina qani mwarao ni waen. A waen faoru ia
         ke fungafunga make qoqotagia ka qani mwarao ni waen ia ke fafagaerisia ka waen ia.
         A waen faoru ka titia iga ka mwarao ni waen faoru.” Hoi e araria mwa ka rongoisuri
         iana o Jisas rai ngaufa ina mataina na ogaoga afainia.
         23 A tangiana apuna ne etagai Jisas mina rongoisuri iana ka taworagofa ka arao irarona
         mwou ni wit. A rongoisuri iana ka fuuri ka guani igi na mataina na arao gena.
         24 Tana Farasi ka fagatea ko Jisas, “E fea ka rongoisuri iamu ka fuuri wit iga na Tangiana
         Apuna kaa? Marefa ni araria nai tanua ka agua ngai kena!”
         25 Jisas ke aramira aporo, “E marefa mui tomania ka agua ne tanua o Deved, ngaia mina
         tamana ira ka magau maka oqani ngaufa?
         26 Iga na mataina iana o Apaeata na qaunga ni mwane ni raperapega, Deved qanu i rofu
         iana o God make ngaua ka purete apuna na mwane ni raperapega mwa ke araria na ngaua.
         E watera nikao ka tamana ira.”
         27 Jisas ke tamasi fato ke woi, “Ainuni ke marefa nai fagaworaia tangaa mwa ka fagakorofia
         ana na Tangiana Apuna. A Tangiana Apuna ka fagaworaia raia watera ana ka korofa ka
         inuni. “Ainuni ke marefa nai fagaworaia tangaa mwa ka fagakorofia ana na Tangiana
         Apuna. A Tangiana Apuna ka fagaworaia rai watera ana ka korofa ka inuni.
         28 Hoi na Kare ni Inuni ngaia ke arafa tangaa na Tangiana Apuna.”

1 A ruata na mataina o Jisas ne rao nikao ina agua ni fakunga, a mwane ne mae na rimana
         ke ogaoga kena.
         2 Ngaira na Farasi ka oqani sufia ana ko Jisas woi ngaia ke tanua ka agua marefa ni
         oto, maka nanaua mwa ko Jisas woi ni fagakorofia iga ka Tangiana Apuna.
         3 O Jisas ke woi tangaa ko wani ia woi ni ura akau ina agua ne araria woi na arani
         inuni kai rerea.
         4 Make fagatera, “E fea, ataa ke oqani igia na Lo iaka rai tanu ana iga na Tangiana
         Apuna kaa? E araria nai fagatafia ana ka inuni kee nai fagaerisia?” Make marefa ka
         inuni ni mea tamasi.
         5 O Jisas ke mangariaga ina mataina ne kerefira na inuni ira, minga ke takoira nikao
         suria na tora getera wau. Make woi tangaa ko wani ia, “Tagarainia ka rimamu.” E tanua
         ka agua ia make koro ka rimana ne aera ia.
         6 Ngaira na Farasi ka rao, maka faganega rai takosia ana ka agua afainira ka tamana
         o Herod rai nafuia funuia ana ko Jisas.
         7 Jisas ke toraira ka rongoisuri iana ka wato i wai. Ngaira fato na inuni ka rao i
         suria pania i provins i Galili mi Jiudia,
         8 mi pania ki Jerusalem. Tana inuni ka rao pania ki provins i Itumia, mi tana finua
         nikao irawona wai i Jodan na apanana ne akau iga na arito. A rao mai pania nikao ka
         finua i Taea mi Saeton. A rurufa ni inuni gaa rao mai, suria na rongora ka fagaqaonga
         ne tanui o Jisas.
         9 Hoi make woi tangara ka rongoisuri iana, rai fagananau ana ka qauta rai guru fagataurira
         ana maka togoria ka inuni gena.
         10 Imurina o Jisas ne fagakorofira na arani inuni, tana inuni nikao ne tanura na ape
         aera ka faipuripuri rai fatatagia ana ko Jisas.
         11 A mataina na inuni ne qanufira na ataro gena na rea o Jisas, minga ka apuri wato
         ina mwako maka ngerengere, “Igo ki Karena o God.”
         12 Hoi mo Jisas ke fagaapuapura woi siana kai wowoisia.
         13 Jisas ke woi tangara ka rongoisuri iana woi nai fura ina fungana afainia, maka fura.
         14 Make ono sikifira kaa ka tangafurui mwane ne etagai matara erua ka tao rai aposol,
         ke araria woi ngaira afainia. E oqania nikao woi ni kasira fura rai tawatawa ana
         15 mina raga ataro ana.
         16 Saemon ka tamata na tangafurui mwane ne etagai matara erua ia, mo Jisas ke fauatana
         rai o Pita.
         17 Tana mwane nikao ko Jemas mo Jon i karena o Sepedi ne erua. Jisas ke fauatataurua
         rai o Bonatis, ararona tamasinga kena “A gugurufia.”
         18 Andru, Filip, Batolomiu, Matiu, Tomasi, Jemas karena Alfias mo Tatias, ngaira nikao
         ka aposol. Tana mwane nikao, ko Saemon na tamata na mwane na oqani fagafatongiana
         na kafamanu i Rom pania Jiudia,
         19 mo Jiudas Iskariot, ngaia na mwane imuri mai ke mafata rainia ko Jisas tangara ka
         maerongana.
         20 Jisas ke aporo nikao i finua, mina apena fakunga rafa ka rao mai nikao tangaa, make
         marefa ni mwataku tangaa rai ngaufa.
         21 A mataina na goana o Jisas na rongoa na mwarao kena, a takosia woi ne qeka maka rao
         rai toraia ana.
         22 Tana fagausuri iga na Lo iana o Mosis na rao mai pania ki Jerusalem, ka woi, “O wani
         ka ke nafunia ka ramwofa iana o Belsebul, a mwane rafa iata na ataro! Ngaia ke gogofira
         nikao ka ataro afainia ka ramwofa iana Belsebul.”
         23 O Jisas ke woi tangara ka inuni gena woi nai fakurifuia, make woi, “Mu girara Satan
         ke marefa gira gogofira ana ka ataro.
         24 Ainuni iga kafamanu ne etagai na fafainafunafu mereata marefa ni gira ura qorafu
         ana.
         25 Mina inuni iga na finua ne etagai na fafainafunafu mereata ke marefa nai gira tora
         qorafu ana.
         26 Hoi manga o Satan memera fainafunafu ka ataro iana mereana, arafanga iana ke aera
         fato noga.
         27 Maka nikao, marefa ka inuni ni gira qotagia ana na ruma iana na mwane ne ramwo tefa
         kena, maki qanu ki fanago ka nafungina iana, e araria ne rakurakua noga ko wani kena
         make kafu tawora ka mwarao koro iana gena.
         28 Au woi mwora wau tangagamu, manga otai mwa ne wowoisi kee ne tatanui na mwarao ne
         aera, ke gira tawora ana panira, manga ne aera manga ifai minga ki taa kena noga.
         29 Mako otai mwa ne tamasi aerisia na Figona Apuna, marefa ne gira tawo ana ka agua
         ngai kena panira. Aerafa ngai kena ke taotao tarai afainira.”
         30 Jisas ke woi manga kaa, suria na inuni gena ka wowoi, woi o Jisas ke nafunia ka ataro
         afainia.
         31 Enana o Jisas mi esina ka rao mai ka ura i metara, maka kasia ki tana inuni woi ni
         rao ki woi tangaa ki fura mai tangara.
         32 A rurufa ni inuni na oga rifuia o Jisas gena ka fagarongoa, “Enamu mi esimu, mika
         esimu ki metara gaa na oqani rego ana.”
         33 Jisas ke fagatera, “Otai ke enaku mo otai ko goaku?”
         34 Hoi make onoira rao ka inuni na oga rifuia ia ke woi tangara, “Enaku mina goaku ke
         e gaa.
         35 Otai ne tautau woita iana o God, ngaia kena ka goaku mika goaku, me enaku.”

1 A mataina imurina mai o Jisas ne fafagausuri i rawona wai Galili, apena rurufa rafa
         na inuni ke faku mai. A rako aera wau ka inuni, mo Jisas ke rao ke oga ina qauta irarona
         wai ia, mina inuni ira ka faiurasi ina karingana aone ia.
         2 E tawatawa ke fagausurira rainigi ka agua ne rako aera. E kaa ki tana agua ne fagausurira
         rainia, make woi,
         3 “Mui rongo mai! A mwane ne fasifasi ke rao rai toko rainigi ana ka guna i mwao iana.
         4 A mataina na mwane ia ne toko rainigi na guna igi, tana guuni ka wota i tara, mina
         manu ke mai topira ke ngaura.
         5 Tana guuni ka wota iga ka mwani fau iga na kere mwako sisitai mwa. Hoi minga ke waka
         akau mina mwako ia ke marefa ni upupuga,
         6 mina mataina na arito ne akau mai, afani na mwarao igi ke mamauguga make maria, suria
         ne marefa ni wagawagaraga.
         7 Tana guuni ke akau iga ka mwani waro kakaru make nafui ka mwani waro igi. Ke marefa
         ni kasi guani.
         8 Mina guuni marefa ni rako ke wota iga ka mwako koro ne akau koro ke gugua ke kasi
         ka guani na tangafuru ne eoru (30), kee na tangafurua ne eono (60), kee na tangarau
         (100) make matara wau pania na taa na fasia ia.”
         9 Hoi o Jisas ke woi, “Mui rongora ka agua gaa, manga ne tonga karingamiu.”
         10 A mataina o Jisas i afainira mwa na rongoisuri iana na tangafuru ne etagai matara
         erua mi tana inuni nikao, a fagatea rainigi ka tamasinga gaa.
         11 Make aramira, “Au tatamasi wau ka agua pupunufi rainia na arafanga iana o God tangagamu,
         mi tangara na inuni getera au tatawatawa mwa tangara.
         12 Au tanua suria na maurukari ke qani tamasia mai, ‘Ainuni gaa ka pagai garigari ka
         garigari make marefa nai reregi, a fufukaringa manga ifai make asa mwa nai tako matafa,
         Make rao ka gigirara, a riri tangaa o God, make tawotawo panira ka aerafa iata.’ ”
         13 Jisas ke woi tangara, “E rao ke marefa mui tako matafa rainigi ka tamasinga gaa,
         ne marefa mui pagai gigirara ki tana tamasinga nikao.
         14 Ata ne kasigi na mwane ne fasifasi ia ka tamasinga rainia na arafanga iana o God.
         15 A guuni ne wota i tara ke fagaqao rainia ka inuni na rongoa na tamasinga, mo Satan
         ke arao, make tawoa panira.
         16 A guuni ne wota ina mwani fau, ke fagaqao rainia ka inuni na rongora menamenai aera
         maka wagewage aera rai tawora ana ka tamasinga gena ina mataina ngai kena.
         17 Make marefa ni wagawagaraga irarona maurifata, hoi ki make marefa ni tao qorafu afainira.
         A mataina na ogafanata na rorogoia ne qaraqara, suria na tamasinga iana o God ke tanura
         ka rorogoia ka agua aera, minga ka mafarufaru aera wau rai kasigi ana ka arani mwarao
         igi.
         18 A guuni ne wota ina mwani waro kakaru ke fagaqao rainia ka inuni na rongoa na tamasinga
         ia,
         19 minga ka takotako rafaera rainia ka ogafa ina mataina kaa. E fagaqekara ka takosia
         na rurugua mina nafunia ana na arani mwarao. Ka tamasi ngaia ke marefa ni waka make
         marefa ni kasia ka guana.
         20 A guuni ne wota ina mwako koro ia, ke fagaqao rainia ka inuni na rongoa maka wagewage
         rainia ka tamasinga ia, ne mafata rai mai gaa, ke kasigi ka guani na tangafuru ne
         eoru (30), kee na tangafuru ne eono (60), kee na tangarau (100).”
         21 Jisas ke woi nikao, “Marefa ni araria nai tangaa ka laet makai qoqofia rainia ka
         apira, kee nai nanaka irugufanana qea. Marefa nga! Mu nanaka rainia ke mamawe iga
         ka uraurasina laet.
         22 Arani mwarao ne pupunufi ne pagai fafagaqao rainia iga ka matongani inuni. Arani
         mwarao punufi ne pagai rangaranga mawe.
         23 A karingamiu ki igaa, maka mui rongo!
         24 Mui rongoa menemenai aera ka agua mu rongoa kaa! Agua no tanua tangara tana inuni,
         ko God ke pagai tanua aporo tangago, make pagai tefatefa wau tangago.
         25 Ainuni ne togoani nafuninga ka pagai wawatea rai mwarao nikao. Mina inuni marefa
         nai togoani nafuninga ka kere taa na nafunia ka tawora panira ka kere nafuninga iata.”
         26 O Jisas ke woi nikao, “Arafanga iana o God ke manga na mwane ne fasira na guna i
         mwou iana ia.
         27 A mwane ia ke mauru qongi make rite akau ke arao, raorao iga ka tangiana. Mina guuni
         na mwarao igi ke qaqaqa, make marefa ni girara ki takena.
         28 Nga na mwako ke tanua na guna mwarao gena ke waka ke akau gena, ke kasi takana make
         gugua kena.
         29 Ke taua ka mataina ne maua iga mina mwarao ia ke mata, mo wani ne fasifasi ia ke
         risirisira rai naef.”
         30 Iga na fagafatongina o Jisas ke woi, “E manga ifai, ka arafanga iana o God? A tamasinga
         taa kau tatamasia rai fakania ana tangagamu?
         31 E manga na guna mastat na fasia ina mwako ia. A kere guna mwarao sisitai aera iga
         na finua i ano kaa,
         32 maka fasia wato, e akau rafa tefa ka arani mwarao i mwou. E kasikasi arana ne araria
         na manu na taotao mamaru irugufanana.”
         33 Jisas ke tawatawaria ki ngaia fato na tamasinga ina mataina ne mera tamasi na inuni,
         make fagausurira mwa rainigi ka taa na takotako matafa rainigi.
         34 Jisas ke tawatawa tangara iga mwa ka tamatamasinga maka mataina ngaia getea afainira
         na rongoisuri iana e rurufaia ka arani agua tangara.
         35 Iga na manurafitana ngai kena o Jisas ke woi tangara ka rongoisuri iana, “Ai rao
         tarau ina apanana ne akau iga na arito kana.”
         36 Hoi ka rongoisuri ira ka tage ina qauta kena afainia ko Jisas ka rao panira ka inuni
         gena. Mi tana qauta nikao ka rao surira.
         37 A gaparira mwa mina roga ke afaragasira irarona wai ia. Aroqo ke akaukaufira ke fagani
         kokoro rao mwa.
         38 Jisas ke tao ke urunga iga ka piro, make tao ke mauru ina murina qauta ia. A rongoisuri
         iana ka fagaritea, maka woi tangaa, “A Fagausuri, marefa nui tako rafa rainigia na
         sugui kokoro mwa kaa?”
         39 Jisas ke afaraga akau ke tamasi ramwofa tangaa ka roga ke marape mina asi aera ke
         piawaa. A roga ia ke marape mina arani mwarao ke marape.
         40 Jisas ke fagatera ka rongoisuri iana, “E fea kamu maagu? E fea marefa mui nafunia
         ka tangamworanifa?”
         41 Ngaira ka maagu tefaria ki inago maka faiwoisi mereata, “Otai ke kaa? E mea tamasi
         na tangi ka minga ke rongoa ke tau woita iana kaa!”

1 Jisas mina rongoisuri iana ka taraufia ka wai rafa i Galili ka mataro rao i tana
         apanana na wai kena, fagarangia ka finua i Kerasa.
         2 A mataina ne wato pania na qauta ia, a mwane ne qanufia na ataro ke tari farufaru
         ke rao mai tangaa pania ka waqa na totongira iga na gafua, ina agua ne ogaoga iga
         ia.
         3 -
         4 E marefa ko otai ni gira qaroa ana ko wani kena nikao, rainia ka seni minga ke marefa
         suria raorao mwa ka rakurakua rainia ka seni mina aeani tangai na uwana, minga ke
         mwomwoisi wau ka seni make qaroqarogi wau ka ani tangai na uwana igi nikao. Marefa
         ko otai ni gira taua nganganiaga ana.
         5 Iga na qongiana mina tangiana wani kena ke ogaoga mwa ina anoano kee ina fungani
         gana, ke ngerengere make taritaria mereana rainigi ka fau.
         6 -
         8 A mataina na mwane kena ne rea o Jisas fagatau rao maunga make tari rao tangaa make
         qogu rai uwa. O Jisas ke woi tangaa ka ataro ia woi ni fura pania. Mo wani ia ke ngere,
         “Jisas, karena o God i Heven, a taa ko oqani tangau? Ui woi mwora tangau iga ka atana
         o God woi marefa nui fafagaqao maaku!”
         9 Jisas ke fagatea, “Otai ka atamu?” O wani ia ke aramia ke woi, “Ataku ke rako, suria
         nau nafunira ka ataro na rako wau.”
         10 Hoi make nongia ko Jisas woi siana ke mamaengira kai arao pania.
         11 Mi iga na rawona fungana kena a meosigai qoo ka ura ka ngaungau iga.
         12 Hoi mina ataro ira ka nongia ko Jisas, “Ui kasigami kami fura kami qanufira ka qoo
         gana!”
         13 Jisas ke fagamarumungainira ka rao ka ataro ira ka fura pania ko wani ia maka qanufira
         ka qoo ira. A meosigai qoo ne arari na qera ne erua (2,000) na qoo ka faitari ka wato
         ina wai ia maka wato irarona maka tono ka mae.
         14 A mwane na onoono surira na qoo ira ka tari ka rao i finua mina ani na rao i mwou
         ka fagarongo rainia ka agua kana. Hoi ainuni ka fura mai rai rea ana ka agua kena.
         15 A mataina na inuni ira na rao mai tangaa o Jisas, maka rea ko wani ia ne wonusia
         na ataro inago ia, ne ogaoga kena ne gafu, make nafunia ka takofa ne koro, maka maagu.
         16 Arani inuni na rea na agua kena ka tamasia ka agua rainia na mwane kena mina qoo
         aera.
         17 Hoi ngaira na inuni gena ka nongia ko Jisas woi ni rao pania ka finua iata.
         18 A mataina o Jisas ne tagetage ina qauta ia, o wani ia ke nongia woi ni takua,
         19 mo Jisas ke marefa ni oqania, make woi tangaa, “Ui aporo tangara ka goamu, kui woisia
         tangara ka mwarao o God ne tanua tangago, minga takena nga na korofa iana tangago.”
         20 Hoi o wani ia ke rao suri fato ka arani finua i Tekapolis make tamasia tangara ka
         arani inuni ki takena nga na taa o Jisas ne tanua tangaa. Arani inuni na rongoa na
         agua ne tanua tangaa o Jisas kena ka panga.
         21 Jisas ke tage nikao ina qauta make tarau ina wai rafa i Galili. Hoi mataina ne uraura
         ina karingana aone, a rurufa rafa na inuni ka faku mai rifuia.
         22 A mwane ne onoono suria na agua ni fakunga iata na Jiu ke rao mai nikao. Atana ko
         Jaeras, maka mataina ne rea o Jisas, make rao tangaa. Ke qogu rai uwa i uwana o Jisas,
         23 make nongia rai tamania ana. E woi, “Kareku ke sugui mae! Ui takoiau kui mai fatatagia,
         ki koro aporo.”
         24 Jisas ke takua ko Jaeras. Ngaia fato na inuni ka rao suria ko Jisas maka fakuria.
         25 Iga na fakuga kena ka fefene ne tafa na oqana suria na tangafuru i farisi ne etagai
         matara erua.
         26 Fefene kena ne rao tangara fato ka arani toketa ne rako aera wau, make marefa ka
         agua nai tanua rainia, maka fagafafara apena mwa. Make fagafatongi nikao ka faaga
         iana tangara, make marefa ni pagai koro, minga ke wau aerataga mwa ke rao.
         27 -
         28 A fefene ia ke rongoa ko Jisas, make kari mai imurina ina qaiawogata na rurufa ni
         inuni ia make fatatagia rao mwa ka gafu iana make tako mereana mwa ke woi, “E manga
         qai fatatagia rao mwa ka gafu iana, makau korokoro.”
         29 Hoi ka mataina ne fatatagia na gafu iana make mamata ka gapu ia pania, make girara
         woi ne koro.
         30 Iga na mataina ngai kena o Jisas ke fatamia ka ramwofa ne fura pania. E riri mai
         tangara ka inuni ira make fagatera, “Otai ke fatatagi na gafu iaku gaa?”
         31 A rongoisuri iana ka woi tangaa, “Ono rao ka inuni na aruru surigo raorao gena! Rako
         wau ka inuni ne gira fatatagigo ana!”
         32 Mo Jisas ke apariri rai rea ana ko otai ne fatatagia.
         33 A fefene ia ke girara ka agua ne tarafua ia. E rao mai minga ke gigisigisi ne maagu
         wau make mai qogu rai uwa inagona o Jisas. Make tamasia tangaa ka agua kena.
         34 Jisas ke woi tangaa ka fefene ia, “Igo ko koro noga suria rainia ka tangamworanifa
         iamu. God ki watego ka marapefa. Igo ko koro, ke marefa nui pagai fafafara.”
         35 A mataina o Jisas ne tamasi maunga, tana mwane ka rao mai pania ka ruma iana o Jaeras,
         maka woi, “Siana rai rao mai ana rai fagaosi apena ka fagausuri kaa, suria karemu
         ke mae fato noga.”
         36 Jisas ke rongoa ka agua na woisia kena, make woi tangaa ko Jaeras, “Siana rai tako
         rafa aera ana, ui tangamworani mwa.”
         37 Jisas ke marefa ni oqania ka inuni ni takua, o Pita mwa mo wafaiesina, o Jemas mo
         Jon.
         38 Ngaira ka aporo i finua afainia ko Jaeras maka rera ka inuni na angiangi maka rongo
         rafaera.
         39 Hoi o Jisas ke qanu i ruma make woi tangara, “Siana kamu angiangi manga kaa, ke qau
         mwa ke arao kaa. A kere fefene kena ke marefa ni mae. E mauru mwa ngai kena.”
         40 Mina inuni ira ka mamanatainia ko Jisas. Imurina o Jisas ne kasira fura i metara
         pania ka ruma ia, e toraia ke emana na kere fefene ia me enana mina rongoisuri iana
         ne eoru maka rao ina agua ne taotao iga.
         41 -
         42 E fatata i rimana na kere fefene ia make woi, “Talitha koum!” ne woi, “A kere fefene,
         ui afaraga!” A kere fefene ia ke afaraga akau make tawotaworagofa raorao. Ngaia kaa
         ka farisina na tangafuru ne etagai matara erua. Arani inuni ka panga wau.
         43 Mo Jisas ke woi tangara woi siana kai wowoisia tangaa ki tana inuni rainia ka fagakorofinga
         kena, make woi “Watea ka mwarao ki ngaua.”

1 Jisas ke rao pania finua iana Jaeras make aporo i finua iana i Nasaret afainira ka
         rongoisuri iana.
         2 Tana tangiana mai iga na tangiana apuna ke rao ke fagausuri ina agua ni fakunga iata
         na Jiu. Ngaia fato na inuni na rongoa ka panga maka fagate, “E tanu fea ke tatanui
         na arani agua gaa? Ifai ke tawoa iga na giraranifa mina ramwofa rai tagarafi ana na
         agua ne qao riariaga gaa?
         3 Ngaia kena ki karena ka Mere, a mwane tangai manirana mwa. Rainia Jemas, Josep, Jiudas
         mo Saemon ka goana, me esina na fefene ka ogaoga afainigia i finua iaka kaa.” Hoi
         ainuni ira ka ngaroitainia.
         4 Mo Jisas ke woi, “Arani inuni ka tako fagafigaira rainia ka maurukari, marefa mwa
         ka inuni i finua iata mereata mina goata mina ani na mira wora sio mwa.”
         5 O Jisas ke marefa ni gira tanui ana ka agua ni qao riariaga iga ka agua kena, mina
         fagakorofira ana mwa ka guata na inuni rai fatatagira ana.
         6 E panga rainira wau ka inuni gena marefa nai tangamworani gena. Jisas ke fagausuri
         ina arani kere qogona fagarangia sio mwa.
         7 Make kafu onira fakura ka aposol iana, tangafuru ne etagai matara erua, make kasira
         ka fura ka rao, wairaa erua naru arao faku afainia ka ramwofa ni raga ataro ana.
         8 E woi tangara, “Mu gira tau airiwato ana. Maki siana rai tau anga ana, kee na ngaufa,
         kee na faaga.
         9 E koro mwa rai naka i uwamiu ka puuti maki siana kamu tautau gafu rai orisi ana.
         10 A mataina ne rao ka onigamu qanu i ruma mui ogaoga raorao kena, ki taua ka mataina
         mu furafura pania na finua kena.
         11 I manga tana a finua ke marefa nai onigamu qanu iga, kee nai fufufu karinga tangai
         ka tamasinga iamiu, maka mui furafura pania, maka mui kangikangira wau ka rafu i uwamiu,
         rai fagaqao ana rainia tangara woi God ke pagai fafagaetangira.”
         12 Hoi aposol ira ka rao ka tatawatawa tangara ka inuni woi nai riri tangaa ko God.
         13 A ragaira ka ataro na rako aera wau, maka fagakorofira ka inuni na rako aera ne tanura
         na ape aera, rainia ka oel iga na olif na tarofira rainira.
         14 O Herod na mwane rafa ni finua ke rongoa nikao ka taa rainia ko Jisas. Tana inuni
         ka takosia woi o Jon ne fagamaanu apuna, ne tafi aporo pania na maefa, make nafunia
         ka ramwofa rai tanui ana ka arani fagaqaonga.
         15 Tana inuni ka woi, woi na Elaeja, kee tana maurukari na qani oga mai inago.
         16 Mo Herod ne rongoa na agua rainia ko Jisas kaa, ke woi, “Jon ngai kena! Au woisia
         ka retea worosia na riona ia, mina mataina ka ke tafi aporo.”
         17 -
         18 Hoi, Filip ke auragia inago ka Herodias, mo Herod o goana mereana ke mai raua ka
         inuni iana o goana ia, Filip. Hoi Jon ke woi tangaa ko Herod, “E marefa ni koro tangago
         nui toraia ka inuni iana ogoamu.” Hoi rai tanua ana na agua ni koro rainia na mangatana
         ka Herodias, Herod ke roia ko Jon ke kasia ina peresin.
         19 Ka Herodias ke mangariaga tangaa ko Jon ke oqania rai nafuia ana ki mae, make asa
         tangaa rai tanua ana
         20 suria o Herod ke ono suria mwa. E maagutainia suria e girara woi o Jon ka mwane koro
         make apuna. E manga ngai kena, Herod ke marefa ni tako matafa rainia ka agua ne woisia
         o Jon kaa, minga ke wagewage mwa rai karinga ana. Raorao mwa make tanua ka agua kena.
         21 Imurina mai ka Herodias ke mwataku tangaa i mataina o Herod ne tanua na ngaufa rafa
         rainia na mataina ne wora make nongira ka mwane rafa iana, a mwane rafa ni fainafunafu
         ana iana mina mwane rafa i Galili.
         22 Karena ka Herodias na fefene ke qanu mai ke mai mao tangaa ko Herod mina mwane na
         faku mai ira. E tanua ka agua na oqania aerisia wau. Make woi ko Herod, “A taa no
         nongia paniau, minga kau wawatego.
         23 Au fagatapusi wau tangago. Au wawatego ka taa mwa no nongia, manga tana apanana na
         arafanga iaku manga no oqaoqania.”
         24 A kere fefene ia ke rao ke fagatea ke enana, “A taa ko takosia ne araria qai nongia?”
         Enana ke aramia, “A qauna o Jon ne fagamaanu apuna!”
         25 A kere fefene ia ke mafarufaru ke aporo tangaa ko Herod ke woi tangaa, “Ina mataina
         nga ka nau oqania ka qauna o Jon ne fagamaanu apuna iga ka apira!”
         26 A mwane rafa o Herod ke faitakoi rafa wau rainia ka taa ne woisia, make marefa ni
         oqania woi ni fafagaerisia ka taa ne qani woisia kena inagota na mwane na faku mai
         gena.
         27 Hoi ne mafata rainia ka tamasinga tangara ka mwane na onoono isuria kai retea worosia
         na riona Jon ina peresin.
         28 A mwane ia ke naka ka qauna ia ina apira make toraia ka kere fefene. Make watea ke
         enana.
         29 A mataina na kare iana o Jon na rongoa woi na nafuia, a toraia ka apena ka naka ina
         waqa.
         30 Imurina na aposol na aporo mai tangaa o Jisas, a tamasia tangaa ka arani agua na
         tanui maka fagausuri rainigi.
         31 Make rako ka inuni na arao mai maka arao ke marefa ni tonga mataina tangara ko Jisas
         mina aposol rai ngaufa. Hoi o Jisas ke woi, “Ai rao tangaa ka agua ne araria woi nai
         oga getegia kai mamaro.”
         32 A rao ina qauta ka rao ina agua ne araria woi nai oga getera iga.
         33 Mina inuni rako ka rera maka takosia rao ka agua na arao iga kena. Hoi na arani inuni
         pania arani finua ka tari ka qainago ka mataro kena.
         34 A mataina o Jisas ne wato pania na qauta ia, e rea ka apena rurufa rafa ni inuni
         ke qao manga na sip ne marefa na mwane ni onoono i surira ia. Make takoira ka inuni
         gena make faganega ke fagausurira rainigi ka agua rako wau.
         35 Iga na manurafitana ngai kena ka rongoisuri iana o Jisas ka mai woi tangaa, “Agua
         kaa ke manga na feeru ia, make qongi noga.
         36 Nakara wau ka inuni gaa, kai rao, ke araria woi nai rao i mwou, mi finua ne fagarangi
         kai woria mwarao kai ngaua.”
         37 Jisas ke woi, “Mui watera ka mwarao kai ngaua.” Hoi a rongoisuri iana ira ka woi,
         “Aigii, manga ifai ki igia ka wawatera rai ngaufa? Manga woi na maemu iga na farisi
         ne etagai, make marefa wau ni arari rai woria ana ka ngaufa ni arararira fato.”
         38 Hoi o Jisas ke woi, “A purete ne efita ki afainigamu? Rao kamui ono.” A rogoia maka
         woi, “Kere purete ne erima mina kere siare ne erua.”
         39 Jisas ke woi tangara ka rongoisuri iana kai woi tangara ka inuni ira kai oga wato,
         ina mwani raua.
         40 A oga wato ina rurufa ni tangarau (100) mina tangafurua ne erima (50).
         41 Jisas ke tawoa ka purete ne erima ia mina siare ne erua ia. E ono akau i Heven make
         fagaapunari ka ngaufa. Make topia ka purete make watera ka rongoisuri iana rai watera
         ana ka inuni ira, make mafata rainia ka siare ne erua ia, ke araria na arani inuni
         ke ngaungau.
         42 Imurina na arani inuni na ngau ka masu,
         43 a rongoisuri iana o Jisas ka rugunia ka mafufugana ngaufa ke wonu ka tangafuru ne
         etagai matara erua na faini na purete mina siare.
         44 A qera ne erima (5,000) na mwane ka ngaua na ngaufa ia afainira ka fefene mina kare
         nikao.
         45 Ina mataina nga kena o Jisas ke tanura ka rongoisuri iana ka tage ina qauta ka tarau
         i Betsaeda. Mi ngaia ke oga ke kasira ka inuni gena ka rao.
         46 Make kafu fagaomira make akau ina rawona fungana rai fagarafenga.
         47 Iga na manurafitana kena ke oga mwa kena getea, mina qauta ia ki tana agua ina gupuna
         wai ia.
         48 Hoi e rera ka rongoisuri iana ira ne asafira ka farutangaa suria na mia faisuara
         ka roga. Iga na maworoarotagana Jisas ke rao tangara, e taworagofa i wai ke rao rai
         tefia ana ka qauta ia.
         49 Mina rongoisuri ira ka rea ko Jisas ne taworagofa i wai, maka kato woi na nununa
         na inuni, maka faingere.
         50 Ngaira fato ka rea maka maagu wau, maka iga na mataina ngai kena ke woi, “Siana rai
         tako rafa ana mina maagufa. Inau mwa o Jisas.”
         51 Make tage ina qauta ia afainira, mina roga ia ke fato rao. A rongoisuri iana ka panga
         wau.
         52 A takofa iata ke aqouqou wau, ke marefa nai tako matafa rainia ka agua rainia na
         purete ia.
         53 Jisas mina rongoisuri iana ka taraufia ka wai ka rao ka mea qanu ka qauta ia mamata
         fagarangia ka finua i Kenesaret.
         54 A mataina na wato pania na qauta ia, inuni ira ka ono girara ko Jisas,
         55 maka tari rifuia ka apanana na finua ngai kena rai toraira ana mai tangaa ka goata
         na ape aera iga ka qana. A totoraira mai tangaa ina arani mataina na rongoa ifai ne
         ogaoga iga.
         56 Iga na arani finua mina mwou na fasi iga mina na maket ne arao iga o Jisas, inuni
         gena ka totoraira mai ka inuni na ape aera tangaa. A nongia woi nai fatatagi mwa ka
         gafu iana. Ainuni gena ka fatatagi ka qotona gafu iana maka koro rao.

1 Tana Farasi mi tana fagausuri iga na Lo iana o Mosis pania i Jerusalem ka rao mai
         ka ura rifuia ko Jisas.
         2 A rea ki tana rongoisuri iana ke marefa nai tanani ka rimata minga ka ngau.
         3 A Jiu afainira ka tana Farasi ka rao suri ka fagausuringa iata iurata inago mai noga.
         Raorao mwa ka tatanani ka rimata maka kafu ngaungau.
         4 Marefa ko otai ngaura na mwarao na worira ina maket minga ka tatanani noga. Arao
         suri nikao ka fagausuringa rako aera, manga na tanani ana na totono mina mwarao ni
         wai, mina apira.
         5 Hoi tana inuni iga na Farasi mina Fagausuri ka fagatea ko Jisas, “E fea ka rongoisuri
         iamu ke marefa nai rao i suria na fagausuringa inago mai? E fea, ke marefa nai tatanani
         na rimata makai kafu ngaungau?”
         6 Jisas ke aramira, “Igamu kamu fagakoromaamiu wau! A maurukari Aesaea ke oto ne segea
         woi o God ke woi, ‘Igamu fato kamu fafagaakausiau rainia mwa ka tawatawanifa, minga
         ke marefa mui tatakosiau.
         7 A mwarao purua mwa ka wogasiau ana mu tanua kena, mataina mu fafagausuringainia na
         agua ne tanua mwa na inuni.’
         8 Mu tora getegamu panigi ka faifataninga ne nakai mai o God, maka mu taura ka agua
         na fagausuri rainigi na inuni.
         9 Mu girara wau ka agua rai ngaroitainigi ana ka faifataninga ne nakai mai o God, ke
         araria woi mui arao i suri ka fagausuringa iamiu mereamiu!
         10 E fea, Mosis ke marefa ni woi tangagamu rai tako fagafigaira ana ke emamiu me enamiu?
         Manga ifai, e woi tangagamu woi mui nanafuira funuira ka ani na aroaroafurigamu emata
         me enata?
         11 Maka mui fafagausurira kai inuni woi siana kai tatamanira ke emata me enata. Mu woi
         na mwarao namu nafuni gena ka mafata rai tangaa ko God.
         12 Marefa mui fagamwatakura ka inuni gena rai tamanira ana ke emata me enata,
         13 maka marefa namu rao suri ka woita iana o God ne nakai tangagamu, maka mu rao suri
         ka fagausuringa iamiu mereamiu. Mu tanui ki ngai gi fato na agua ne aera manga ngai
         gena.”
         14 Jisas ke onira faku ka inuni ira nikao make woi, “Mui rongorongo menamenai aera maka
         mui ofongia kamui tako matafa ka taa nau woisia kaa.
         15 -
         16 A ngaufa mu nakai i faramiu ke marefa ni taanugamu kamui aera woi igamu ke marefa
         ni ararigamu mui wowogasia ko God. A woita aera ne furafura mai i faramiu ki nga na
         agua ne tanugamu kamu aera.”
         17 Imurina o Jisas mina rongoisuri iana na rao panira na inuni ira ka rao ka qanu i
         ruma, a fagatea na taa ka rarona tamasinga kena.
         18 Ngaia ke aramira, “Mu fea! Igamu kamu qekaqekaga mangara na inuni gena nikao. A mwarao
         ne arao mai, make mai qanuqanu i farana na inuni, ke marefa ni gira fagaerisia ana
         ka inuni ina maana o God.
         19 Marefa ni qanu i mangatamiu, minga ki aoqamiu, minga ke kafu furafura pania ka apemiu.”
         A mataina o Jisas ne woisia na agua kaa, ki ngaia ke woisia woi na arani ngaufa ke
         araria mwa na ngaua.
         20 Hoi o Jisas ke woi, “A taa ne fura mai pania na mangatamiu ka agua ne tanugamu kamu
         aera. Aerafa ne furafura mai pania na mangatamiu ke fafagaerisigamu.
         21 Aerafa ne furafura mai pania ka mangatamiu, ka takofa aera, tanui ana na agua ni
         oraoraga ana, fanagoa, nafunga,
         22 qagararanga ana, patoto, mamaongoga, qaqanganifa, agua ne qao aera, fairafai, faimaerongai
         ana, qaqaeaganifa, mina qekaqekaga ana.
         23 Arani mwarao gaa ka rao mai pania ka mangatamiu, ki nga na agua gaa ke tanugamu ke
         marefa ni araria rai wogasia ana ko God.”
         24 Jisas ke rao iga ka agua fagarangia na finua i Taea, make oga iga i ruma iana tana
         inuni. Marefa ni oqania woi na inuni kai girara woi ngaia ke kena, minga ka rogoia
         mwa.
         25 A fefene ne qanufia na ataro i karena ke rongoa ka agua ne ogaoga iga o Jisas. Make
         rao tangaa ke qogu rai uwa wato i uwana.
         26 A fefene kena ka Grik make wora i Siria na agua na woisia woi i Fonisia. Make nongia
         ko Jisas woi ni ragaia ka ataro kena pania ki karena.
         27 Mako Jisas ke woi, “A fafagangaura inago ka kere kare! Marefa ni araria nai tawora
         ki taa ngaufa kai fafagangaura rainira ka aoo.”
         28 A fefene ia ke aramia ke woi, “Mwane rafa, aoo maka ka girara ngaura ana mwa ka mafufugani
         na ngaufa na fafagawotari na ka kare pania na qea.”
         29 Jisas ke aramia aporo ke woi, “E mwora ngai kena! Ui rao ina mataina kaa. Ataro ia
         ke fura pania ki karemu.”
         30 A mataina na fefene kena ne mataro wau i finua, e rogoia ki karena wau ki karena
         ne taotao i qana. Ataro ia ke fura pania.
         31 Jisas ke rao pania ka apanana i Taea make rao ina apanana i Saeton make rao irawona
         wai rafa i Galili, e qanu i provins i Tekapolis.
         32 Tana inuni ka toraia mai tangaa ka mwane ne guguruga make marefa ni tamasi. A nongia
         ko Jisas woi ni fatatagia mwa.
         33 O Jisas na toraia panira na fakunga ia, make fusugi ka karingana o wani ia rainigi
         ka kakauna. Make misu, make naka i meana o wani ia.
         34 Jisas ke ata akau tangaa ki Heven, make manawasua make woi tangaa ko wani ia, ke
         woi “Efata!” e woi, “Ui tafatafa!”
         35 Ina mataina nga kena o wani ia ke rongorongo, make mwataku ne tamasi menamenai ana.
         36 Jisas ke woi tangara ka inuni ira woi siana kai tatamasia raorao ka agua ne tanua
         kena. Hoi maka memera tamasi wau minga ka tarofainia mwa ka agua kena,
         37 maka panga wau maka woi “Arani mwarao ne tanui gaa ke koro! Minga ke fagakorofira
         ka inuni marefa nai rongo makai tamasi.”

1 Murina tana tangiana mai nikao, apena rurufa rafa ni inuni ka faku rifuia ko Jisas.
         Marefa nai nafunia ngaufa rai ngaura ana. Hoi Jisas ke onira faku ka rongoisuri iana
         make woi,
         2 “Au takoira ka inuni gaa. A oga afainiau i suria ka tangiana ne oru, make marefa
         ka mwarao nai ngaua.
         3 Finua iata tana inuni ke tao fagatauria ka agua kaa. E rao kau kasira ka arao magau,
         wari na qaqaga mamae i tara na aporo i finua.”
         4 A rongoisuri iana ira ka woi, “A finua kaa ke manga na feeru ia. I fai ka rorogoia
         iga na ngaufa ne arararia na rufufa rafa ni inuni kaa?”
         5 Jisas ke fagatera na ngaufa ne efita kamu nafunia, maka aramia aporo ka woi, “A kere
         purete ne epiu.”
         6 Imurina o Jisas ke woi tangara ka rurufa ni inuni ira ka oga wato. E tawoa ka purete
         ne epiu igi, make fagaapunari. Hoi make topitopira make mafata rai tangara ka rongoisuri
         iana ira, ka mafata rai tangara ka inuni ira.
         7 Mina kere siare marefa ni rako nikao ki afainira, murina o Jisas ne fagaapunari na
         siare igi, e woi tangara ka rongoisuri iana ira ka mafata rai tangara ka inuni ira.
         8 -
         9 Rurufa na mwane ne araria na qera ne efai (4,000) ka ngau ka ngaufa ia maka masu,
         mina taa na ani ne tara rao ka fagawonusira rainia ka faini rafa ne epiu. Imurina
         nga na mataina o Jisas ne kasira na inuni ira ka rao.
         10 E rao ke tage iga ka qauta afainira ka rongoisuri iana maka tarau iga ka agua i Dalmanuta.
         11 Tana Farasi ka rao mai maka faganega faitorgiri afainia ko Jisas. Ngaia oqania woi
         nai ofongi, maka nongi, woi ni tanua ka fagaqaonga pania ki Heven.
         12 Jisas ke manawasua make woi tangara, “Nga ne fea, kamu oqania raorao mwa woi namui
         reregi na fagaqaonga gaa? Au woi mwora wau tangagamu, e marefa ka fagaqanga qai pagai
         tanua tangagamu kamu rerea!”
         13 Make rao panira. Hoi ne tage nikao ina qauta make tarau tangaa ka apanana i wai ia.
         14 A rongoisuri iana ka qono rainia rai tau purete ana, maka taua mwa ke etagai afainira
         ina qauta.
         15 Jisas ke fagananaura, ke woi “Mui onoono. Mui onoono menamenai aera rainia ka iist
         iata na Farasi mi iana o Herod.”
         16 A rongoisuri iana ka faitamasi mereata ka woi, “Wari ne woisia ka agua kena suria
         marefa nai tau purete.”
         17 Jisas ke girara ka agua na takosia kena make fagatera, “A taa kamu tatamasia rainia
         woi marefa nai nafuni purete? E fea mamaunga mui takotako matafa, takofa iamiu gena
         ke qono mau ngai?
         18 E guru ka maamiu make guguruga ka karingamiu? Marefa mui takosia
         19 afaini ne efita ke wonu rainia na ngaufa ne tara rao ina mataina nau fagangaua na
         qera ne erima (5,000) nau fagangaua ia?” A rongoisuri iana ka aramia ka woi “Aa, A
         faini na tangafurua ne etagai matara erua ke wonu.”
         20 Jisas ke fagatera nikao, “Me efita na faini na ngaufa na tara kamu rugunia na mataina
         nau topia na purete tangara na qera ne efai ia?” Aramia ka woi, “E epiu.”
         21 Hoi o Jisas ke woi tangara, “E fea, mamaunga mui takotako matafa rainigi ka agua
         gaa?”
         22 A mataina o Jisas mina rongoisuri iana na arao i Betsaeda, tana inuni ka toraia mai
         ka mwane ne guru tangaa maka nongia rafaera woi ni fatatagia ko wani ia.
         23 Jisas ke fatata i rimana make toraia fura pania ka qogona, make misu i maana wani
         ia. E fatatagia ko wani ia make fagatea e fea tana mwarao ke girara regi ana.
         24 O wani ia ke ono akau make woi, “Au rera ka inuni, maka qao manga na apenagai na
         tataworagofa raorao.”
         25 Make fatata i maana o wani ia, ki na mataina ka ko wani ia ke qore. A maana ke koro,
         make regi ka arani mwarao menamenai aera.
         26 Jisas ke woi tangaa ko wani ia, “Ui aporo i finua ina mataina kaa, maki siana ko
         arao i Betsaeda.”
         27 Jisas mina rongoisuri iana ka rao suria ka finua rako ne fagarangia na finua rafa
         i Sisaria Filipae. A mataina na arao wau kena, make fagatera, “Ainuni gena ko otai
         ka woisiau rainia?”
         28 A rongoisuri iana ka aramia aporo, “Tana inuni ka woi woi o Jon ne fagamaanu apuna
         ki igo, kee o Elaeja. Tana inuni ka woi woi igo ki tana maurukari.”
         29 Hoi Jisas ke fagatera, “Mi igamu kamu woi fea rainiau?” O Pita ke woi, “Igo kena
         ka Mesaea!”
         30 Jisas ke fagaapuapura ka rongoisuri iana woi siana kai wowoisia tangaa ki tana inuni.
         31 Jisas ke faganega rai tamasi ana tangara ka rongoisuri iana ka agua ne pagai tatarafua.
         E woi, “Tana mwane rafa iata na Jiu, mina qauta na mwane ni raperapega, mina fagausuri
         iga na Lo iana o Mosis ke tanua ka Kare ni Inuni ke fafara rafaera. A pagai ngangaroitainia
         maka nanafuia, maka tangiana ne eoru ke tafitafi aporo.”
         32 Hoi o Jisas ke rufaia menamenai aera ka rarona agua ne tatamasia kena. Pita ke toraia
         ko Jisas fura make tamasi raramwofa woi siana tamasi manga ngai kena,
         33 maka mataina o Jisas ne riri ke rera na rongoisuri iana, make tamasi raramwofa tangaa
         ko Pita. E woi tangaa, “Satan igo, ui rao paniau. Igo kena ko takotako manga na arani
         inuni gena marefa ni manga o God.”
         34 Jisas ke woi tangara ka rurufa ni inuni mina rongoisuri iana woi nai guru fagarangia,
         make woi, “Manga otai na fitangimiu na oqani rao i suriau ana, siana rai takosigo
         meremiu ana, maka mui tawoa ka taotao woro iamiu, maka mui arao mai suriau.
         35 E rao ke manga mu oqani manimania ana ka ogafanamiu, ka ogafa ngaia ke pagai fafagaerisigo.
         Make manga mu mamafata rai mai ka ogafanamiu tangau, mi tangaa ka tarofa koro kaa,
         igamu kamu rorogoia ka tafinga.
         36 Hoi manga no nanafuni na arani mwarao ina ano kaa, mako qoqono rainia na tafinga
         fuu rainia na agua gaa, efea, a mwarao gena ke girara tamanigo ana?
         37 Ata ko girara tanua ana ko tawoa aporo na maurifamu?
         38 Siana rai maakitainiau ana mina tamasinga iaku afainira ka inuni marefa nai tangamworani,
         maka aera! E rao ko mamaakitainiau inau na Kare ni Inuni, inau makau mamaakitainigo
         ina mataina nau arao mai iga na rarafana Emaku afainira ka enjel apuna.”

1 “Au woi mwora wau tangagamu, ki tana inuni na uraura gaa ke marefa nai maemae minga
         ka rerea ka arafanga iana o God ne arao mai afainia ka ramwofa.”
         2 Tangiana ne eono imurina mai Jisas ke toraia ko Pita, o Jemas mo Jon ka takua. A
         fura iga ka fungana ne akau, ne araria na ogaoga getera iga. O Jisas ke orisi ka qaofanana
         i maata na rongoisuri iana ira,
         3 mina gafu iana ke siki afuru wau tefaria ka gafu nai wasia ke siki, marefa ko otai
         ina ano kaa ni girara wasi ana na gafu ki siki manga kaa.
         4 Hoi o Mosis mo Elaeja ke e gana naru memea tamasi ko Jisas.
         5 Pita ke woi tangaa ko Jisas, “A Fagausuri, e koro aera woi igia ke e kaa. Igami kami
         akea ka rofu ne oru, etagai tangago, etagai tangaa ko Mosis, me etagai tangaa ko Elaeja.”
         6 Mo Pita mina tamana ira ka maagu wau, make marefa ni girara ka taa ne tatamasia kena.
         7 A nununa na aroto ke mai gafuira. A ringiringi ke tamasi mai irarona na roto ia ke
         woi, “Eka ki kareku, makau komania. Mui rongoa ka taa ne wowoisia gena.”
         8 Ina mataina nga kena a rongoisuri ira ka ono raorao, maka rea mwa ko Jisas.
         9 A mataina o Jisas mina rongoisuri iana na watowato mai ina fungana ia, e woi tangara
         woi siana ka wowoisia na agua rainia agua na rea ia, ke rao ke taua na mataina na
         Kare ni Inuni ne afaraga aporo pania na maefa.
         10 Hoi ngaira ka rongoa maaki maka inuni nai fagakaringa rao nikao, maki ngaira ka qaga
         tatako mwa rainia ka taa ka rarona woita iana tangara gena ne wowoisia iga na “afaraga
         aporo pania na maefa kaa.”
         11 A rongoisuri gaa fagatea ko Jisas, maka woi, “E fea, na fagausuri iga na Lo iana
         o Mosis ka woisia, woi o Elaeja ke qaqainago mai mina Mesaea ke kafu arao mai, naa?”
         12 O Jisas ke aramira ke woi, “Elaeja ke arao mai rai fagananau ana ka arani mwarao.
         Make e fea, na woisia ka Segesegefa Apuna ke woi nikao woi na Kare ni Inuni ke fafafara
         tefa wau maka ngangaroitainia, naa?
         13 Au tamasi taragani wau ko Elaeja ke rao fato mai noga, mina inuni ka tanua ka agua
         rainia manga na oqania, manga na Segesegefa Apuna ne qani woisia woi na tanua ia.”
         14 A mataina na rongoisuri iana o Jisas ne eoru mi ngaia na aporo wato mai, a rea ka
         rurufa rafa ni inuni rifuira ka rongoisuri iana. Fagausuri iga na Lo iana o Mosis
         ka memera faitogiri afainira ka rongoisuri gena.
         15 A rurufa ni inuni ira ka rea ko Jisas maka panga rainia mina ka arani inuni ka mafarufaru
         ka rao tangaa ko Jisas maka tamasi fagakorofa.
         16 Jisas ke fagate, “A taa kamu fafaitogiri rainia kena?”
         17 Tana inuni iga na rurufa ia ke aramia ke woi, “A fagausuri, au toraia mai ki kareku
         na kere mwane tangago. Ataro ke tanua ke marefa ni tamasi.
         18 Arani mataina na ataro kana ne mai wawatofia kareku kaa, e kasia wato ina mwako make
         tanua ke furafura i farana ka futofuto make garagara rugufai ka riwona minga ke farafara.
         Minga ke oraga ka apena. Au nongira ka rongoisuri iamu woi nai ragaia ka ataro kana
         pania, make marefa nai girara tanua ana.”
         19 Jisas ke woi, “Aigii, Igamu kaa, ke marefa wau namui nafunia ka tangamworanifa! Au
         ogaoga qorafu manga ifai afainigamu? E fea kau mai rogoia na agua ka afainigamu? Toraia
         mai ka kere mwane kena tangau.”
         20 A toraia mai ka kere mwane ia. A mataina ne rea o Jisas na ataro kana e tanua ka
         kare ia ke maemaeo. E apuri wato ke apuripuri minga ke fura i farana ka futofuto.
         21 Jisas ke fagatea ke emana na kere mwane ia, “E qorafu manga ifai ke tanu manga kaa?”
         O wani ia ke aramia aporo ke woi, “E faganega na mataina ne sisitai aera.
         22 Ataro kena ke katofia rai nafuia funuia ana ke toraia ina giu mi i wai. Ui oqa koro
         kui takoigami kui tamanigami manga no girara tanu ana!”
         23 Jisas ke aramia, “E fea ko woi ‘manga no girara tanua ana?’ Arani mwarao ke mwataku
         tangaa ko otai ne tangamworani!”
         24 Ina mataina nga kena emana na kere mwane ia ke fagangere, “Au tangamworani, ui tamaniau,
         au tako anumwanumwa.”
         25 A mataina o Jisas ne rea na fakunga ne rako mai ke tamasi raramwofaga tangaa ka ataro
         ia ne tanua na kere mwane ia ke marefa ni tamasi miki rongorongo. Make woi, “Au woi
         tangago wau nui fura mai pania ko wani kena. Siana ko fafagaosi apena nikao.”
         26 Ataro ia ke gaparia ke ngere make tanua ka kere mwane ia ke tata fato ka apena. Make
         fura pania. A kere mwane ia ke qao manga ne mae ia, mina guana inuni gena kato woi
         mwa ne mae.
         27 Mo Jisas ke fatata i rimana make tamania ke ura akau.
         28 Imurina o Jisas mina rongoisuri iana na aporo i finua ka oga getera, maka fagatea,
         “E fea ke marefa ni mwataku tangagami rai ragaia ana na ataro kana?”
         29 Jisas ke aramira, “A fagarafenga mwa ke gira ragaia ana ka ataro manga ngai kena.”
         30 Jisas ke rao afainira ka rongoisuri iana ka rao irarona provins i Galili, make marefa
         ni oqania ki tana inuni rai girara ana,
         31 suria ne fafagausurira ka rongoisuri iana woi ngaia na Kare ni Inuni ka mamafata
         rainia tangara ka inuni na nanafuia funuia, make tafitafi aporo mai ina na aoruta
         na tangina.
         32 Ngaira na rongoisuri iana ke marefa nai tako matafa rainia ka rarona agua ne tatamasia
         o Jisas kena, maka maagu rai fagatea ana.
         33 Jisas mina rongoisuri iana ka rao i ruma iana i Kapanaum. Imurina na qanu i ruma,
         Jisas ke fagatera, “A taa kamu fafaitogiri rainia i tara ia?”
         34 A fafaitogiri rainia woi otai ke tefa i fitangita, maka ngaroi nai aramia ana.
         35 Imurina o Jisas ne oga wato make woi tangara ka tangafurua ne etagai matara erua
         na rongoisuri iana woi nai faku rifuia make woi, “E rao kamu oqania ka agua ni tako
         fagafigaigamu ana, mui taotao rai inuni purua mwa kamui tatagara tangara ka arani
         inuni fato!”
         36 Hoi o Jisas ke fagaurasia ka kere kare fagarangia. E taroroia ka kere kare ia make
         woi,
         37 “A mataina mu wagewagesia kamu onia qanu na kere kare suria rainiau, nga mu oniau
         qanu nikao ngaia. Mina mataina mu wagewagesiau kamu oniau qanu nga namu onia qanu
         ngaia na ani ne kasiau mai ka ngaia.”
         38 Jon ke woi, “A Fagausuri, mi rea ka mwane ne ragaraga ataro iga ka atamu panira ka
         inuni. Make marefa ka tamaka, maka mi woi tangaa ke marape.”
         39 Jisas ke woi tangara ka rongoisuri iana, “Siana rai fagamarape ana. Marefa ko otai
         ne tatanui na mwarao ne qao riariaga iga na ataku ni riri mai ki wowoisia na agua
         aera rainiau.
         40 Otai ne marefa ni tanua na agua rainigia ki ngaia kena ka tamaka.
         41 Au woi mwora wau tangagamu, otai nai inuni ne wawategamu na kaokao na wai suria mu
         nafuniau, suria woi igamu ka kare iaku, ngaia kena ke pagai wawatea ko God ka worina.
         42 “O God ke pagai fafagaetangira ka inuni na totoraiara tana inuni na mwarumwarusiga
         na rao suriau noga gaa rai tanui ana nikao ka aerafa. Ngaira gaa na totoraira rai
         tanua na aerafa, ko God ke fafagaetangia tefa wau nga. A fagaetangifa kaa ke tefaria
         rao nikao ka inuni na rakua na fau ne figa i riona, ka kasia ina matawa roto!
         43 -
         44 Ke manga na rimamu ke fafagaerisia raronimworanifa iamu, ui retea rao. E koro woi
         igo kui arao tangaa ka tafinga afainia ka rimamu ne etagai tefia rao manga ne tonga
         rimamu ne erua ko arao ina giu ina Hel ne marefa ni pagai maemae.
         45 -
         46 E manga na uwamu ke fafagaerisia ka raronimworanifa iamu, ui retea. E koro woi igo
         kui rao tangaa ka tafinga afainia ka uwamu ne etagai pania ka uwamu ne erua maka kasigo
         ina Hel.
         47 Manga na maamu ke fafagaerisia ka raronimworanifa iamu, ui asiria panigo. E koro
         tangago nui arao tangaa ka arafanga iana o God afainia ka maamu ne etagai pania ka
         maamu ne erua maka kasigo ina Hel.
         48 A mwaamwaa iga na agua kena ke marefa nai pagai maemae, mina giu ke ma ni pagai maemae
         nikao.
         49 Arani inuni ka pagai fafagataraganisira irarona giu.
         50 A soro ke koro, maka rao ke fafagamarefaga ka marasigafanana, e tautanu fea ke mamarasiga
         aporo nikao? Mui nafunia ka ogafa iga na marapefa afainigamu fairifui fato, manga
         na korofa iga na soro koro.”

1 A mataina o Jisas ne rao, e rao ina provins i Jiudia make rao i tana apanana na wai
         i Jodan. Tana rurufa rafa ni inuni ke rao mai tangaa nikao, mina raorao mwa ia, e
         fagausurira.
         2 Tana Farasi ka katofia ofongia ana ko Jisas, maka akau mai tangaa maka fagate ne
         fea e koro mwa tangaa ka mwane rai fariwoa ana pania kani iana.
         3 Jisas ke fagatera, “A taa ke woisia na Lo iana o Mosis rainia na agua ngai kena?”
         4 Ngaira ka aramia ka woi, “Mosis ke fagamwatakua tangaa ka mwane rai segea ana ka
         pepa ni kasifa rai sege ana make kafu kasia ka inuni iana.”
         5 Jisas ke aramira, “O Mosis ke wategamu ka fagausuringa ngai kena suria igamu ke marefa
         mu oqani rao suria ana ka fagausuringa iana o God.
         6 Mi iga na faganegana God ke tagarafiraurua ka mwane mina fefene.
         7 Ngaia ngai ke a mwane ke arao pania ke emana me enana make auragi.
         8 Aru koa faku, makaru tao rai inuni ne etagai mwa. Hoi karu marefa woi na inuni ne
         erua, minga ke etagai.
         9 Ke marefa ko otai ni wowoeraurua faitigi suria o God ke fagafakuraurua gena.”
         10 A mataina o Jisas mina rongoisuri iana na aporo mai i ruma, a fagatea rainia ka agua
         ne woisia ia.
         11 Make woi tangara, “A mwane ne kasia na fefene iana make auragia tana fefene nikao,
         ngaia ke ranga fainia kani ia.
         12 A fefene ne kasia na a mwane iana make auragi nikao, ngaia ke ranga fainia ko wania.”
         13 Tana inuni ka tora ira mai ki kareta tangaa ko Jisas ki woi ni fagaapunarira ni fatatagira,
         mina rongoisura iana ka fagaapuapura woi siana ka fafagaosi apena.
         14 A mataina ne rea o Jisas na agua kena, make tamasi raramwofaga, ke woi, “Mui nakara
         wau ka kere kare gena kai rao mai tangau. Siana rai fagamakukura aporo ana. Ainuni
         tautanu mangara na kere kare gaa ke araria ka arafanga iana o God.
         15 Au woi mwora wau tangagamu, marefa mui girara qanu ana iga ka arafanga iana o God,
         manga mu tawoa manga na kere kare gaa.”
         16 Hoi o Jisas ke ragaira ka kere kare ira make fatatagira ke fagaapunarira.
         17 A mataina o Jisas ne taworagofa ke watowato i tara, a mwane ke tari mai tangaa, make
         qogu rai uwa, make fagatea, “A fagausuri koro, ata kau tanua kau tawoa na tafinga
         fuu?”
         18 Jisas ke aramia aporo, “E fea ko woisiau woi nau koro? Nga o God mwa ke koro.
         19 Mu girara fato noga ka faifataninga, Siana kamu nafunafu piri. Siana kamu qaqagararanga.
         Siana kamu fanago. Siana kamu tatamasia ka agua marefa ni mwora rainia ki tana inuni
         nikao. Mui takotako fagafigaira ke emamiu me enamiu.”
         20 O wani ia ke aramia aporo ke woi, “A Fagausuri, au taura ka faifataninga gena faganega
         mai pania ka mataina nau kere kere mwane.”
         21 Jisas ke qoretainia menamenai aera ko wani ia, make oqaniaerisia wau make woi, “A
         mwarao ne etagai ke araria no tanua, rao kui fagaworingai ka arani mwarao no nafuni,
         makui mafata rai tangara ka inuni ne marefa nai nafuni faaga, mako nanafunia ka faaga
         rafa i Heven. Mako kafu takuau.”
         22 O wani ia ke rongoa ko Jisas ne woisia na agua kena, make rao, marefa ni koro ka
         mangatana make faitakoi suria ne tefa ka faaga iana.
         23 Jisas ke ono rifurifu make woi tangara ka rongoisuri iana, “E asa tangara ka inuni
         na nafuni rurugua rai qanu ana iga ka agua ni arafanga iana o God!”
         24 A rongoisurira ka gaparira rai rongoa ana ka agua kena. Hoi o Jisas ke woi tangara
         nikao, “E qara wau rai qanu ana iga arafanga iana o God!
         25 Nga na agua mwora ke e kaa, e asa tangaa ka kamel ni qanu iga ka warara iga na nira
         ni tai gafu ana, make asa wau tangaa ka mwane ne togoani rurugua rai qanu ana iga
         ka arafanga iana o God.”
         26 A rongoisuri iana o Jisas ka panga aera wau, maka faifagate mereata, “E tautanu fea
         ka inuni ke rorogoia na tafinga fuu?”
         27 Jisas ke ono ira make woi, “Tana mwarao marefa nai girara tanui ana ka inuni, mo
         God ke girara tanui ana mwa ka arani mwarao.”
         28 Pita ke aramia, “Hoi, mi rao panigi ka arani mwarao rai rao i surigo ana!”
         29 Jisas ke woi tangaa, “Au woi mwora wau tangagamu, ko otai ne arao pania na finua
         iana, kee na mwane ne mera wora, kee na fefene ne mera wora, kee enana me emana mi
         karena, kee na mwako iana rainiau mi rainia tarofa koro,
         30 ke pagai tawoa ka mwarao. Mi iga na ano kaa awawatera fagatangarau ka ruma mina mwane
         mina fefene na mera wora me enata mi kareta, mina mwako, make manga na tatau fagaqaomata
         iga ka raronimworanifa iaka rainiau. Hoi ka pagai nanafunia ka tafinga fuu ina ano
         ne pagai arao mai,
         31 maka inuni na qainago ina mataina kaa na pagai qaqai muri, mina arani inuni na qai
         muri ina mataina kaa, ka pagai qaqainago.”
         32 Ngaira rongoisuri iana ira ka takou a mataina o Jisas ne toraira tangaa i Jerusalem,
         mi tana ani na arao i suria ka maagu. O Jisas ke toraira nikao ka rongoisuri iana
         tangafuru ne etagai matara erua ka rao getera make woi tangara rainia na agua ne pagai
         tatarafua, ne woi,
         33 “Igia kaa, ka rarao i Jerusalem. Tana inuni ka mamafata rainia na Kare ni Inuni tangara
         ka mwane rafa ni mwane ni raperapega mina fagausuri iga na Lo iana o Mosis, maka wowoisia
         ke maemae maka mamafata rainia tangara ka mafuara,
         34 ka pagai fafagamamana rainia, maka misumisuria. A raramwosia maka nanafuia funuia.
         Mi iga na aoruta tangiana ke tafitafi aporo.”
         35 O Jemas mo Jon, karena o Sepedi, karu rao mai tangaa ko Jisas makaru woi, “A fagausuri,
         o girara tanua ana ka agua koro tangagamirua?”
         36 Jisas ke fagateraurua rainia a taa karu oqania.
         37 Makaru aramia, “A mataina no rao ko mwane rafa tangaa ka arani inuni, ui oqaoqa koro,
         ki tana mwane ki ogaoga i otomu mi tana mwane ki mafamu.”
         38 O Jisas ke woi tangaraurua, “Marefa muru girara ka agua muru nongia kena! E fea,
         muru gira tono ana mwa iga ka kaokao ni fafarana nau totono iga kaa, ke muru gira
         maanu apuna ana manga inau nau pagai maamaanu apuna?”
         39 O Jemas mo Jon karu aramia karu woi, “Aa, igamirua kamuru girara tanua ana mwa!”
         Hoi o Jisas ke aramiraurua, “Aa, muru pagai tonofa iga ka kaokao nau totono iga, maka
         muru maamaanu apuna manga inau nau tanua.
         40 Make marefa ki inau qai wowoi otai ke ogaoga i otoku mi i mafaku. Nga o God ke tanua
         na agua ngai kena.”
         41 A mataina na tangafuru ne etagai na rongoisuri ne rongoa na agua ngai kena, maka
         mangariaga tangaraurua ko Jemas mo Jon suria na fairafai tangaraurua.
         42 Mo Jisas ke onira ka faku mai ka rongoisuri iana ira, make woi, “Mu girara ki ngaira
         na mafuara na woisira mereata rai mwane ni finua na oqania fagaqao ana rainia woi
         ngaira ka nafunia ka ramwofa tefarira na inuni i finua gena, mina mwane rafa tefa
         iata ka nafunia ka ramwofa ne tefa iata tangara ka inuni na arafa tangara,
         43 miki siana kamu tautanu manga ngaira gana. E manga mui oqaoqania woi mui tefa, mui
         taotao mwa rai mwane ni tagaranifa tangara ka arani inuni,
         44 maka mui oqani tefa wau ana, mui tatagara purua tangara ka arani inuni.
         45 A Kare ni Inuni ke marefa ni rao mai ki arafa tangara ka inuni na tatagara purua,
         maka mwane ni tagaranifa mwa ne mafata rainia na manawana rai fagatafi ira ana na
         inuni rako.”
         46 Jisas mina rongoisuri iana ka mataro fato noga i Jeriko, mina mataina ka arao, apena
         rurufa rafa ni inuni ka rao surira. A mwane ne guru ne nononginongi atana ko Batimaeas
         i karena o Timeas ke oga i rawona tara.
         47 A mataina ne rongoa woi o Jisas pania i Nasaret, maka ngere, “Jisas, Karena o Deved,
         ui takoiau.”
         48 Ngaira fato na inuni ka tamasi raramwofaga tangaa ni manapu, minga ke ngere rafa
         aera, “Karena o Deved, nui takoiau.”
         49 Jisas ke marape make woi, “Onia ki rao mai!” A onia ka mwane ne guru ia maka woi,
         “Siana rai maagufa. Rao mai. E onigo.”
         50 O wani ia ke kasia rao ka gafu ne roqo rainia ia make afaraga akau minga ke tari
         tangaa ko Jisas.
         51 Jisas ke fagatea, “A taa ko oqania qai tanua tangago?” A mwane guru ia ke aramia
         ke woi, “A Fagausuri, au oqania qai ono.”
         52 Jisas ke woi tangaa, “Ui rao! A maamu ke koro fato noga rainia na tangamworanifa
         iamu.” Ina mataina ngai kena o wani ia ke ono, make rao suria ka tara fainia ko Jisas.

1 Jisas mina rongoisuri iana ka taua ki Betfeis mi Betani fagarangia ka fungana iga
         na mwani Olif. A mataina na fagarangia i Jerusalem, Jisas ke kasia ka guana mwane
         ne erua karu qainagota.
         2 E woi tangaraurua, “Muru rao ina finua kere wau kana. A mataina nga muru qau qanu
         wau, muru rorogoia ka kere donki ne mamaunga nai tatageria. Muru rurufaia maka muru
         totoraia mai.
         3 Ko otai ne fafagategamurua ‘E fea kamuru rurufa ia kena?’ maka muru wowoi nga na
         arafa ke oqania mai maka mi totoraia aporo mai.”
         4 A rongoisuri iraurua karu rao makaru rogoia ka donki na rakua fagarangia ka maana
         ruma ne maia mai na tara. A mataina naru rurufaia,
         5 tana inuni na uraura gena ka fagate, “E fea kamuru rurufaia na donki kena?”
         6 Aru woisia tangara ka agua ne woisia o Jisas, mina mwane ira ka naka wau karu toraia.
         7 A rongoisuri iraurua karu toraia ka donki ia tangaa ko Jisas, maka nakai ki tana
         gafu iata, make tageria ko Jisas.
         8 Ngaia fato na inuni ka kangi ka gafu i tara, mi tana inuni ka tapi arani na apenagai
         i qai mwou.
         9 Inagona o Jisas mi murina, ka inuni ka arao minga ka ngerengere, “Oo ee! Ai fagaakausia!
         God ki ono korofia ka mwane ne rao mai iga na atana na Arafa!
         10 God ki ono korofia ka mwane ke pagai taotao rai Arafa ni finua manga iuraka o Deved.
         Oo ee! Ai fagaakausia ko God i afaafa.”
         11 O Jisas ke rao i Jerusalem, e qanu iga ka Ruma ni Wogasifa make farefareria ka arani
         mwarao irarona gena, maake suria ne manurafi noga, make aporo rao i Betani afainira
         ka rongoisuri na tangafuru ne etagai matara erua.
         12 A mataina o Jisas mina rongoisuri iana na rao pania i Betani ne tangi mai, make magau.
         13 Kere fagatau rao o Jisas ke rea ka apenagai na fauatana rainia na fig ne suru ka
         qauna, make rao ke rea woi na guana ki iga. Make marefa ka guana iga, suria ne marefa
         ka mataina iana rai gugua ana.
         14 Hoi o Jisas ke woi tangaa ka apenagai ia, “Marefa ka inuni ni pagai ngaua na guana
         apenagai kaa!” A rongoisuri iana ka rongoa ne woisia ka woita kena.
         15 Imurina o Jisas mina rongoisuri iana na taua i Jerusalem, e qanu i Ruma ni Wogasifa
         make gogofira ka arani inuni na fafagawori maka woriwori. Make wogiwogira ka qea iata
         na inuni na fafagaorisi ngai faaga mana qoroqorongi iata na ani na fafagaworingai
         kugau.
         16 Jisas ke marefa ni oqania ka inuni ni totora mwarao afarau irarona Ruma ni Wogasifa.
         17 Make fagausurira ka inuni ke woi, “A Segesegefa Apuna ke woi, ‘A ruma iaku ke araria
         na wowoisia woi na Ruma ni Fagarafenga tangara fato na arani inuni.’ Migamu kamu tanua
         rai ruma ni aqafa iata na fanagoa!”
         18 A mwane rafa iata na mwane ni raperapega mina fagausuri iga na Lo iana o Mosis ka
         rongoa ka agua ne woisia o Jisas maka garia ka tara tangai nafuia ana ki mae, maka
         maagutainia, suria na inuni ira ka panga rainia wau ka fagausuringa iana.
         19 Iga na manurafitana ngai kena Jisas mina rongoisuri iana ka fura pania ki Jerusalem.
         20 Tana tangiana ina gomagomafatana na rongoisuri na taworagofa ka mai tefaria ka apenagai
         na fauatana na fig, a rea ka apenagai ia ne maria, a wagani mina apena fato.
         21 Pita ke takosia ka agua ne woisia o Jisas tangaa na apenagai ia make woi, “A fagausuri,
         ui ono rao! Apenagai no qani tamasi aerisia ia ke maria noga.”
         22 Jisas ke woi tangara ka rongoisuri iana, “Mui tangamworani rainia ko God!
         23 Au woi mwora wau tangagamu, e rao kamu tatangamworani rainia ko God, make marefa
         mui takotako ruaruaga, mu girara woi tangaa ana mwa ka fungana kana ki afaraga akau
         ki futaga i asi, make tanua.
         24 Arani mwarao mu nongia iga na fagarafenga kamu tawoa, manga namu tatangamworani.
         25 -
         26 A mataina mu uraura akau rai fagarafenga, mui tawotawo kasigi ka agua na tatanui
         na inuni tangagamu. Ua make emamiu i Heven ke tawotawo kasigi panigamu ka aerafa iamiu.”
         27 Jisas mina rongoisuri iana ka aporo i Jerusalem, mina mataina ne taworagofa ke arao
         ina Ruma ni Wogasifa, ngaira na mwane rafa iata na mwane ni raperapega, mina tana
         mwane rafa iata na Jiu mina fagausuri iga na Lo iana o Mosis ka rao mai tangaa.
         28 Ngaira ka fagate, “Agua taa ko nafunia rai tanui ana na mwarao ina Ruma ni Wogasifa?
         Otai ke watego na ramwofa?”
         29 Jisas ke aramira, “Au nafunia ka agua ne etagai togo rai fagategamu ana rainia. E
         rao kamu oriorisia mai, makau kafu tatamasia wau ifai kau tawoa iga na agua nau girara
         tanui ana mwa na agua gaa.
         30 Otai ke watea o Jon na ramwofa rai maanu apuna ana? E fea o God i Heven ke tana inuni
         mauri mwa?”
         31 A takosia maka faitogiri mereata, “Rao ka woi o God ke mafata rainia na ramwofa tangaa
         o Jon, Jisas ke girara woi ana fea ke marefa mu tangamworani rainia ko Jon.
         32 Tana agua nikao, ainuni gaa ka takosia woi o Jon ne fagamaanu apuna ka maurukari.
         Hoi ke marefa nai girara woi ana na agua ne rao mai pania na inuni mauri mwa ke watea
         o Jon na ramwofa rai maanu apuna ana.” A maagutainira ka inuni gena,
         33 maka woi tangaa ko Jisas, “Marefa mi girara.” Jisas ke aramira, “Ua, make marefa
         qai wowoisia wau tangagamu ko otai ne wateau na ramwofa rai tanui ana na agua nau
         tatanui gaa.”

1 Hoi o Jisas ke tamasia nikao ka tamasinga tangara na inuni gena. “A mwane ne fasifasi
         mwou kena, ke fasia ka mwou ni grep, make tagarafia ka para rifuia, make tagarafia
         ka agua ni rosia ana ka guani na grep igi. E akea nikao ka ruma ne akau rai ono suria
         ana ka mwou kena. Ke mafata rainia ka mwou ia rai woriworia ana make rao pania ka
         finua ia.
         2 A mataina ne maua na guani na grep igi, e kasia ka kare iana ia, rai tawoa ana ka
         wotowoto iana rainia ka maeni na grep igi.
         3 A mwane na mafata rainia tangara na mwou ia ka roia ka kare iana ia. A raramwosia
         maka kasia ke taurafe ke aporo.
         4 O wani ne nafunia na mwou ia ke kasia ki tana kare iana, mina mwane ira ka aofia
         ka qauna maka tau fagaqao maana wau.
         5 Hoi o wani ia ke kasia ki tana kare iana nikao, maka nafuia ke mae. Hoi wani ia ke
         kasira ka arani kare iana ira faisuri mwa. A raramwosira ki tana mwane maka nafuira
         ka mae ki tana mwane.
         6 O wani ne nafunia na mwou ia ke tonga karena na mwane ne etagai mwa ne oqania tefa
         wau. Imurina mai, e kasia ki karena na mwane ia tangara ka mwane na onoono suria na
         mwou ia, suria ne takosia woi na takotako fagafigaia.
         7 Minga ka woi mereata, ‘Tana tangiana ke nanafunia ka mwou kaa. Ai nafuia funuia!
         Ke manga ngai ke maka nanafunia ka mwou ka mereaka.’
         8 Hoi maka roia ki karena na mwane ne nafunia na mwou ia maka nafuia ke mae, maka kasia
         fura ka apena pania ka mwou ia.”
         9 Jisas ke fagatera, “Ata, kamu takosia ne tanua na mwane ne nafunia na mwou ia? Au
         wowoisia wau ka agua ne tanua. E arao mai ke nanafuira funuira ka mwane na onoono
         suria na mwou kena make wawatera ka mwou ia ka inuni getera.
         10 E mwora igamu kamu girara ka Segesegefa Apuna ne woi, ‘Aguana fau ngaira na mwane
         ni ake ruma ana gaa, na ngaroitainia ira, ke akau mai ke tao rai apena fau manimani.
         11 O God ke tanua manga kaa, maka igami kami papanga rainia wau.’ ”
         12 A mwane rafa ira ka girara woi o Jisas ke tatamasira, maka oqani roia ana, minga
         ka maagutainira ka inuni gena, maka naka wau maka rao.
         13 Tana Farasi ka faku afainira ka tamana o Herod, maka kasira ki tana mwane ka rao
         rai fagaqekaqeka ana ko Jisas woi ni woisia ka agua marefa ni oto.
         14 A rao tangaa, maka woi, “A fagausuri mi girara woi igo ko tatamasia ka agua mwora
         marefa nui tako rafa rainia ka takofa iata na inuni gena. Marefa nui tako rafa rainira
         ka mwane rafa gena mako fagausingainia mwa na mworafa rainia ka faioqanifa iana o
         God tangara ka inuni. Woisia mai tangagami, e fea, e araria woi igia ka woria ka takis
         tangaa ka mwane rafa ina kafamanu kee marefa?”
         15 Jisas ke girara ka agua na katofia gena, make woi, “E fea kamu katofi ofongiau ana?
         Mui wateau ka ratana sirani.”
         16 A toraia mai tangaa ka ratana sirani na silifa, make fagate, “Otai ka nununa mina
         atana ki iga kaa?” Ngaira ka aramia ka woi, “Nununa mina atana mwane rafa i Rom.”
         17 Hoi o Jisas ke woi tangara, “Mui watea ka mwane rafa ina kafamanu ka taa ne nafunia
         maka mui watea ko God ka ani iana o God.” A mwane ira ka panga rainia ko Jisas.
         18 A Satiusi ke marefa nai tangamworani woi na inuni kai tafitafi aporo imurina maefa.
         Hoi tana fitangita ka rao mai tangaa ko Jisas maka woi,
         19 “A fagausuri, Mosis ke segea woi na mwane ne auragi ke maemae make marefa ni apara
         kare, a mwane ne mea wora ke auragia ka nao ia. I kare taurua na mwane inago ka tatakosia
         wowoi i karena goana ne mae ia.
         20 Iga na mataina ne etagai ka mwane ne epiu ka wora. A mwane inago ke auragi, make
         mae minga ke marefa ni apara kare.
         21 A ruata na mwane ke auragia ka nao ia, ki ngaia nikao minga ke mae marefa ni apara
         kare. Nga na agua mwa ne etagai ke wora tangaa na aoruta na goata kena.
         22 Hoi imuri, ka agua kena ke tarafura fato ko wafai goana ne epiu ia. Hoi imuri ke
         mae ka fefene ia.
         23 E fea, a mataina o God ne ragaira afaraga na inuni pania na maefa, ko otai ka inuni
         ana kani ngai kana? Suria, ne auragira fato ka mwane ne epiu ia wafai goana ira.”
         24 Jisas ke aramira, “A takofa iamiu gena ke ma ni oto. Marefa mui girara ka fagausuringa
         iga na Segesegefa Apuna, make marefa mui girara ki tana agua rainia ka ramwofa iana
         o God.
         25 A mataina o God ne ragaira afaraga aporo na inuni iga na tafinga, ngaira ke marefa
         nai auragi. Ngaira ke manga na enjel i Heven ira.
         26 Mu girara menamenai wau rainira ka inuni na afaraga aporo pania na maefa. Mu girara
         ka tamasinga rainia ko Mosis mina kere apenagai ne rata ia, God ke woi, ‘Inau ko God
         na wowogasia o Ebraham, Aesak, mo Jekob.’
         27 Ngaia kena ke marefa ko God iata na ani na mae mwa, minga ka ani na tafi aporo. Igamu
         na Satiusi ke marefa mu oto.”
         28 Tana fitangita na Fagausuri na Lo iana o Mosis e akau mai na mataina o Jisas mina
         Satiusi na fafaitogiri, a mataina ne rongoa, o Jisas ne mafata rainia na aramifa koro,
         make fagatea, “Ani taa na faifataninga ke tefa wau?”
         29 Jisas ke aramia, “Ani ne tefa wau ke woi, ‘Mui rongoa, Igamu na inuni Israel, mu
         nafunia mwa ka Arafa ne etagai togo, o God.
         30 Mui kokomania iga ka maurifamiu, mangatamiu, takofa iamiu, mina arani ramwofa iamiu
         fato.’
         31 A ruata na faifataninga ne tefa wau nikao ke woi, ‘Mui kokomanira ka inuni manga
         mu kokomanigamu mereamiu kena.’ Marefa ki tana faifataninga ni tefiraurua na ani gaa.”
         32 O wania ke aramia, “A fagausuri, igo ke oto aera ka agua no woisia woi o God ne etagai
         mwa.
         33 E mwora nikao woi igia kai kokomania ko God i mangataka, mina takofa iaka, mina ramwofa
         iaka fato, makai kokomanira ka inuni manga na kokomanigia mereaka. Faifataninga gaa
         karu tefaria fato ka arani mafatanifa mina suu wogasi ana ne araria na tatanui.”
         34 A mataina o Jisas ne rea o wania ia ne mafata rainia na araminga, ni tako matafa
         ana make woi tangaa, “Igo ko marefa nui fagatauria ka arafanga iana o God.” Imurina
         na agua kaa, marefa ko otai ni katofi fagate ana o Jisas rainia ki tana agua.
         35 A mataina o Jisas ne fafagausuri ina Ruma ni Wogasifa, make woi, “A fea ka fagausuri
         iga na Lo iana o Mosis ke woi, woi na Mesaea ke arao mai pania ka woraworanifa o Deved
         na Arafa ni finua?
         36 Nga na Figona Apuna ke tanua ko Deved ke woi, ‘God ke woi tangaa ka Arafa iaku, Ui
         nafunia ka ramwofa afainiau makui oga i otoku, ke taua ka mataina nau nanakara na
         maerongamu ina rugufanana uwamu.’
         37 E rao ko Deved ko wowoisia woi na Mesaea ka Arafa iana, e tau tanu fea ka mwane ne
         worawora iga na waro ni inuni o Deved kena ke onia rai mwane rafa iana?” Apena rurufa
         rafa ni inuni ke koro iata rai rongoa ana ko Jisas ne fafagausuri.
         38 Jisas ke fafagausuri, ke woi, “Mui onoono menamenai wau rainira ka Fagausuringa iga
         na Lo iana o Mosis! A oqania mwa rai tanu raorao ana iga ka gafu qorafu makai tamasi
         fagaakausira ina maket.
         39 Mataina arao tangai na ruma ni fakunga mi tangai na ngaufa rafa, ngaira ka atera
         raorao mwa ka agua koro ni koafa,
         40 maka fafagaqekaqekara ka nao ka fafanago ka ruma iata, maka fafagarafe qorafu wau
         rai qaqaeaga ana mwa. O God ke pagai fafagaitangira tefa wau.”
         41 Jisas ke ogaoga ina Ruma ni Wogasifa fagarangia ka bokisi ni kasi faaga ana make
         qoqoretainira ka inuni na mai kasikasi na mafatanifa iata. E rea woi na inuni na togoani
         rurugua ka kasi faaga rako.
         42 Imuri tatarai, a nao ke nafunia ka kere sirani ne erua mwa make kasia irarona na
         bokisi ia.
         43 Jisas ke woi tangara ka rongoisuri iana rai faku mai ana tangaa, make woi, “Au wowoi
         mwora wau tangagamu rainia ka nao kana. Ke kasi rafa tefarira fato ka inuni gana.
         44 Arani inuni ka kasi ka taa marefa nai oqani rafaera. Mi ngaia ke marefa wau make
         kasi ka arani faaga ne nafunia. Ina mataina kaa ke marefa ka faaga ni ngaungau rainia.”

1 A mataina o Jisas ne fura pania na Ruma ni Wogasifa, a fitangita na rongoisuri iana
         ira ke woi tangaa, “Fagausuri, regi rao ka fau ne qao koro aera wau gana mina komani
         na ruma gana!”
         2 Jisas ke orisi aporo, “Igo ko regi ka arani ruma rafa gana. A totoringia, make marefa
         ka guana fau ne etagai ni taotao i nanana.”
         3 Imuri mai o Jisas ke oga ina fungana iga na mwani rai Olif make ono tarau iga na
         Ruma ni Wogasifa. Pita, Jemas, Jon mo Andru ka rao mai punufi tangaa,
         4 maka fagate, “A mataina taa ke mworamwora rai totoringia ana na ruma kena? A taa
         ke fafagaqao rainia woi na mataina kena ka agua gena ne mai mworamwora?”
         5 Jisas ke aramira, “Mui onoono menamenai wau, siana ka inuni ne fafagaqekaqekagamu.
         6 Ainuni na rako ka arao ka woiwoi ngaira ka Mesaea maka fafagaqekaqekara ka tana inuni
         nikao.
         7 A mataina namu rongoa na tamasinga rainia na fainafunafu ana mina fagafagaparu ana
         rai na fainafunafu ana, siana rai maagufa. Apena fainafunafu ana ke pagai arao mai
         mwora, make mamaunga ka qotona na mataina.
         8 Arani inuni fato ina finua rafa ka fafainafunafu afainira ki tana inuni ina tana
         finua rafa. E nununu iga ka arani agua, mina inuni ka maesi magaua, maki nga na fagarangia
         noga ka mataina ni gagawana ngai kena.
         9 Mui onoono menamenai wau! A pagai totoraigamu ina kot maka raramwosigamu rai gue
         ina agua ni fakunga iata. Maki rainia inau, igamu kamu uraura inagota na mwane rafa
         ni finua rai tamasia ana ka tangamworanifa iamiu,
         10 maka mataina ne mamaunga mai na qotona mataina, a tarofa koro ka tatarofainia tangara
         ka arani inuni.
         11 A mataina na roroigamu siana rai tako rafa ana rainia ka agua mu tatamasia, o God
         ke wawategamu ka taa mu tatamasia na mataina tangaa ne arao mai, make marefa ki igamu
         kamu tamasi. A tamasinga iamiu ke arao mai pania ka Figona Apuna.
         12 Afari goani na mwane mina fefene ka mamafata rainira ka goata fairifui, ka nanafuira
         funuira. Emata me enata ka mamafata rainira ki kareta mereata mi kareta ka riri afurira
         ke emata me enata ka nanafuira funuira nikao.
         13 Arani inuni ka mamaeronganigamu rainiau. Make rao kamu tautau woita kamu raronimwora
         ke rao ke taua ka qotona, igamu kamu tafitafi.
         14 “Tana tangiana kamu pagai rerea ka tafe nununa ina Ruma ni Wogasifa iata Jiu ina
         agua marefa araria namu rerea iga. Arani inuni ne totomania na agua ka ki ofoofongia
         ki gigirara! Ua, manga otai mwa ina provins i Jiudia iga na mataina kena, maki gawagawa
         tangai ka fungani.
         15 Manga otai mwa ki ina gairina ruma iamiu, siana rai qanufa i ruma rai tawoa ana ka
         taa.
         16 Manga otai mwa ki mwou, siana rai aporo ana tangaa ka gafu ni ape iana.
         17 E qao manga na apena agua aera rafa wau tangara na fefene na oqara, maka susura kareta.
         18 Mui fagarafe ki siana ka arao mai iga ka mataina ni maratoa.
         19 E rako wau ka mataina ni fafaranifa ina ano kaa, fafaranifa gena ke aera tefa wau
         marefa ki tana fafaranifa manga gaa nikao.
         20 I manga na Arafa ki siana ki tanua ka agua ki aqouqou, marefa ko otai ni tafi ki
         ogaoga. Maki rainia na ani ne ono sikifira mina ani ne nafunira, e tanua ka agua kena
         ke aqouqou.
         21 I manga tana inuni kai woi, ‘Eka ka Mesaea!’ kee ‘Ngaia ke e kana!’ siana rai tangamworani
         ana rainia.
         22 A mesaea na qaqangara mina maurukari na qaqangara ka pagai arao mai, ka tatagarafi
         ka agua ne qao riariaga. Ngaira ka pagai ofofongia rai fagaqekaqekara ana ka ani ne
         ono sikifira o God.
         23 Ngaia ngai ke nau wowoisi wau na arani agua gaa ina mataina kaa, maka mui onoono
         menamenai wau!
         24 “Iga na tangiana ngai gena, imurina rao mwa na mataina ni fafaranifa, Arito ke rotorotoaga,
         mina fagaifa ke marefa ni pagai mamawe.
         25 A feegu ke wotawota, mina mwarao ina wawaiaro ke gigisigisi.
         26 Hoi maka pagai rerea ka Kare ni Inuni ne arao mai iga roto afainia ka apena ramwofa
         rafa mina rara.
         27 E kasira ka enjel ka totoraira ka inuni ne ono sikifira panira ka arani finua fato
         i ano kaa.
         28 “Mui gigirara ka agua rainia na apenagai na Fig. A mataina na arani ne papasu, make
         kasikasi afani, mui gigirara woi na mataina ni mafananifa ke fagarangi noga.
         29 Hoi ka mataina mu ririgi na arani agua gaa ne arao mai, maka mu gigirara woi na mataina
         iana na Kare ni Inuni kena ke sugui rao mai mwa.
         30 Makau wowoisia mwora wau tangagamu, inuni ma nai tangamworani ka tafitafi maungara
         na mataina na agua gaa ne arao mai.
         31 A wawaiaro mina ano kaa ke pagai mamarefa rao, mina woita iaku ke taotao tarai.
         32 “Marefa ko otai ni girara na tangiana mina mataina. A enjel i Heven ke marefa nai
         girara, mi Karena mereana make marefa ni girara, ngaia mwa emana ke girara.
         33 Igamu kamui onoono menamenai wau maka mui nanau! Marefa mui girara ka mataina ne
         arao mai.
         34 E manga na mataina na mwane ne arao iga na kere mataina make nakara na kare iana
         ka onoono i suri na arani mwarao igi. E tamasi tangara fato rainigi ka taa na tatanui,
         make wowoi tangara ka mwane na onoono i suri gena, woi nai ono suri menamenai.
         35 Hoi kamui onoono menamenai wau! Marefa mui girara ka mataina ne aporo mai na mwane
         rafa i ruma. Wari manurafi, kee gupuni qongi, kee maworoaro, kee gomagomafa.
         36 Make manga ne arao mai mafarufaru aera, siana ke rorogoigamu mai namu mauru.
         37 Au tamasia tangaa ka arani inuni kaa, ka agua nau tamasia wau tangagamu kaa. Mui
         onoono menamenai wau!”

1 A tangiana ne erua maunga tangaa na ngaufa rafa na woisia na Tefa Afarau mina ngaufa
         rafa rainia na Perete Manufinufi. A mwane rafa iata na mwane ni raperapega mina fagausuri
         iga na Lo iana o Mosis ka katofia ka agua rai roia ana punufi ko Jisas kai nafuia
         funuia,
         2 maka faiwoisi, “Siana ka tanua iga ka ngaufa rafa kaa, maka fainafunafu ka inuni
         gaa.”
         3 Jisas ke ngaungau i Betani i ruma iana o Saemon, ne tanua na lepa inago, mina fefene
         ke qanu mai ne taua na qotore na waiwai ne sigini mamaki wau. A mataina ne tafangia,
         make ringia i qauna o Jisas ka waiwai ia.
         4 Agua kaa ke tanura ki tana inuni gena ka mangariaga, maka woi “E fea ke fagaerisia
         kena?
         5 E araria woi nai fagaworingainia rainia ka tangarau ne eoru (300) na rurugua na silifa
         kai wawatara ka inuni marefa nai togoani faaga.” Hoi maka kafu susuraia ka fefene
         ia.
         6 Mo Jisas ke woi, “Naka wau! Siana rai fara woisia ana! E tanua ka agua ne qao koro
         wau tangau.
         7 Ainuni marefa nai togoani nafuninga raorao mwa ka ogaoga afainigamu. Ki ina mataina
         mu oqaoqania, minga kamu girara mafata ana mwa tangara. Mi inau ke marefa qai ogaoga
         afainigamu raorao mwa.
         8 E tanua ka arani agua ne araria na tanua ne ringia na waiwai i qauku rai fagananauau
         ana rai afuniau ana.
         9 Au woi mwora wau tangagamu, ki ifai na tatamasia iga na tarofa koro iga na finua
         fato i ano kaa, inuni ka tatakosia ka agua ne tanua kaa, maka tatamasia tangara ki
         tana inuni nikao.”
         10 Jiudas Iskariot ka fitangita na rongoisuri na tangafuru ne etagai matara erua. E
         rao tangara ka mwane rafa iata na mwane ni raperapega make woi ne tatamanira ka roroia
         ko Jisas.
         11 A wagewage wau na rongoa na agua kena, maka woi na woria. Hoi o Jiudas ke garia ka
         tara koro rai fafaganafu rainia ana ko Jisas.
         12 Anegana tangiana iga na ngaufa rafa rainia na Purete Manufinufi, mina karena sip
         tangaa na Tefa Afarau ka nafuia funuia. A rongoisuri iana o Jisas ka fagatea, “I fai
         ko oqania mi fagananaua ana na ngaufa rafa na Tefa Afarau?”
         13 Jisas ke woi tangaraurua ka guana mwane ne erua na rongoisuri iana, “Muru rao i finua
         rafa kena, maka muru rorogoia ka mwane ne totoraia na mwarao ni wai, maka muru arao
         suria.
         14 Ka mataina ne qauqanu i ruma, muru wowoi tangaa ka mwane i ruma kena, ‘A fagausuri
         iamami ke oqani girara ana ka agua i ruma iamu ne araria ni ngaua iga na Tefa Afarau
         afainira ka rongoisuri iana.’
         15 A mwane i ruma kena ke totoraigamurua akau i tana agua i afaafa i ruma kena make
         fafagaregamurua rainia ka agua rafa ne qani nanau tangagamurua, maka muru fafagananaua
         ka ngaufa ngai kena.”
         16 A rongoisuri ne erua karu rao i finua, karu rogoia ka arani mwarao manga o Jisas
         ne woisia tangaraurua, makaru fagananaua ka ngaufa rafa na Tefa Afarau.
         17 -
         18 A mataina o Jisas mina rongoisuri tangafuru ne etagai matara erua na ngaungau faku
         afainia iga ka manurafitana kena, e woi tangara, “Au woi mwora wau tangagamu, a mwane
         ne faganafu rainiau tangara na maerongaku ke ngaungau afainiau kaa.”
         19 Agua kaa ke tanura ka rongoisuri ka faitakoi, ani noga na mwane ni wowoi tangaa ko
         Jisas, “Marefa ki inau, naa?”
         20 E aramira ke woi, “A fitangimiu igamu na tangafuru i mwane ne etagai matara erua
         ne ngaungau afainiau ina apira kaa.
         21 A Kare ni Inuni ke maemae manga na Segesegefa Apuna ne qani woisia ia, make pagai
         aera wau tangaa ki ngaia na mwane ne mamafata rainiau. A mwane kena ke koro wau woi
         siana ki qani wora mai.”
         22 A mataina na ngaungau, mo Jisas ke tawoa ka purete i rimana. E fagarafe tangasia
         ko God, make topia, make watera ka rongoisuri iana make woi, “Mui tawoa, apeku ke
         kaa.”
         23 Jisas ke tawoa ka totono na waen make fagarafe tangaisia ko God, make watera ka rongoisuri
         iana, ngaira ka tono fato
         24 make woi, “Eka ka gapuku na ringia fura tangara na inuni rako, mi afainia ko God
         ke tanua ka fakunga faoru.
         25 Au woi mwora wau tangagamu, pania na mataina ka marefa qai pagai totono waen, ke
         taua na mataina nau totonomia na waen faoru ina agua ni arafanga iana o God,”
         26 maka kiuria ka kiu apuna maka fura ina fungana iga na mwani Olif.
         27 Jisas ke woi tangara ka rongoisuri iana, “Igamu fato kamu arao paniau, manga na Segesegefa
         Apuna ne woi, ‘Au tatafurua wato ka ono isuri sip, mina sip ka tataka,’
         28 maki imurina nau tafitafi aporo, au qaqainagomiu i Galili.”
         29 Pita ke tamasi, “E manga na arani mwane gaa ka arao panigo, mi inau mwa ke marefa!”
         30 Jisas ke aramia, “Au woi mwora wau tangagamu, qongi kaa, ke mamaunga ni angiangi
         ka sooki fagaerua, mi igo ko wowoi fagaeoru woi marefa nui girarau.”
         31 Mo Pita ke tamasi ramworamwo aporo make woi, “E asa mwa qai fagarigigo, au maemae
         nga afainigo!” Arani tamana ira minga ka woi manga ngai kena.
         32 Jisas ke takura ka rongoisuri iana tangaa ka agua na fauatana i Kesemeni, make woi
         tangara, “Mui oga sio iga na mataina nau fafagarafe.”
         33 Jisas ke toraia ko Pita, Jemas, mo Jon. E faitakoi make tako rafaera
         34 make woi tangara, “Au faitakoi rafaera kau fatamia manga nau mae noga ia. Mui oga
         iga maka mui onoono afainiau.”
         35 -
         36 Jisas ke taworagofa sisitai rao, make qogu rai uwa wato ina mwako make fagarafe,
         “Mama, manga ne mwataku, siana ko tanua na agua ka tangau! Mama, A taa ni wau mwa
         na mwarao ko girara tanui ana. Siana rai tanuau ana qai fafafara. Makui tanua ka agua
         no oqani tanua ana, marefa ka taa nau oqania.”
         37 O Jisas ke aporo mai ke rogoira na rongoisuri na mauru. E woi tangaa ko Saemon Pita,
         “E fea no mauru? E fea ne marefa nui girara ono sisitai ana na kere mataina aqouqou?
         38 Mui onoono mwa maka mui fagarafe ke marefa namu tatanui ka agua ni aera. Mu oqani
         tanua ana ka agua koro maka mu mwarumwarusiga.”
         39 Jisas ke aporo make fagarafe ka fagarafenga mwa ia,
         40 maka mataina ne aporo mai tangara ka rongoisuri, e rogoira na mauru maungara. Marefa
         nai girara onofa, make marefa nai girara ka taa nai wowoisia.
         41 Aoruta ne aporo mai o Jisas tangara na rongoisuri iana, make woi, “E fea, mu mauru
         maungagamu maka mu mamaro? E arari noga ngai kena! A mataina tangaa na Kare ni Inuni
         ke rao mai noga rai mafata rainia noga tangara ka inuni aera.
         42 Mui afaraga! Kai arao. A mwane ne mamafata rainiau ke rao mai noga kaa.”
         43 Jisas ke tamasi maunga, na mataina o Jiudas na mwane ne mamafata rainia ke rao mai.
         Ngaia ka tamata na tangafurua ne etagai matara erua na rongoisuriaira, mina rurufa
         ni mwane na tangaru rai naef ne maasi ruarua ana mina qauqau ka rao mai. A kasira
         mai ka mwane rafa iata na mwane ni raperapega, a mwane rafa iata na Jiu mina fagausuri
         iga na Lo iana o Mosis.
         44 Jiudas ke qani mera tamasi inago rao, “Mu roroia ka mwane nau kanakanasia kau sisiginia,
         maka mu rakua nganganiaga maka mu totoraia.”
         45 Jiudas ke taworagofa rao tangaa ko Jisas make woi, “A Fagausuri!” Hoi o Jiudas ke
         siginia,
         46 mina mwane ira ka roia ko Jisas.
         47 Tana mwane ne uraura kena ke okea fura ka naef ne maasi ruarua, make tapia tafia
         ka karingana na kare iana na qauta na mwane ni raperapega.
         48 Jisas ke woi tangara ka rurufa, “E fea kamu tau naef ne maasi ruarua mai mina qauqau
         rai roiau ana manga na fanagoa kaa?
         49 Arani tangiana kau ogaoga afainigamu, makau fagausuri ina Ruma ni Wogasifa make marefa
         mui roiau, maka agua ne woisia na Segesegefa Apuna ke mai mworamwora.”
         50 Arani rongoisuri iana o Jisas ka gawa ka rao pania.
         51 Tana tamata ka kere mwane sanau ne gafu rainia ka gafu mwa, maka mataina na mwane
         ira na roia,
         52 e kasia ka gafu ia make gawa qaqaupurigana mwa.
         53 Jisas ka toraia tangaa ka qauta na mwane ni raperapega. Hoi ngaira na mwane rafa
         iata na mwane ni raperapega, mina mwane rafa iata na kafamanu mina fagausuri iga na
         Lo iana o Mosis ka faku fato.
         54 Pita ke arao i surira kere fagatau rao, ke mataro wau iga ka agua i qaiwogata na
         ruma iana na qauta na mwane ni raperapega, e oga wato afainira ka mwane na onoono
         i suria na ruma kena ke rarangia i rawona giu.
         55 Ngaira na mwane rafa iata na mwane ni raperapega mina Kaonsol fato kena ka garia
         woi na rogoia ki tana inuni ni sufia na agua rainia ko Jisas ne araria woi nai nanafuia
         funuia rainia, make marefa nai rogoia ka inuni rai sufia ana.
         56 Ngaia fato na inuni ka qaqangara rainia ko Jisas, make marefa ni faku ka agua na
         woisi.
         57 Imuri tatarai, tana mwane ka ura akau ka qaqanga rainia. A woi,
         58 “Mi rongoa ne woi ne qogea wato ka Ruma ni Wogasifa na akea kaa, make woi nikao woi
         na tangiana ne eoru make akea ka ani marefa ka inuni ni tatamania.”
         59 Make manga ngai kena, mina tamasinga iataurua ke marefa ni rao faku.
         60 A qauta na mwane ni raperapega ke ura akau irarona Kaonsol make fagatea ko Jisas,
         “E fea ke marefa nui woisia na agua rai tamanigo ana mereamu? Marefa nui rongora ka
         agua na sufigo rainigi gena?”
         61 Mo Jisas ke manamanapuaga mwa marefa ka taa ni woisia. A qauta na mwane ni raperapega
         ke fagatea rainia ki tana agua “E fea, igo ka Mesaea, karena o God ne tefa?”
         62 O Jisas ke aramia, ke woi, “Aa, nga inau ngai kena! Mu sugui rea ka Kare ni Inuni
         ne oga iga na arani ramwofa ina apanana i otona o God Faufugana Ramwofa, ne arao mai
         iga ka parauru i Heven.”
         63 Ina mataina ngai kena ka qauta na mwane ni raperapega ke tarisia faitigi ka gafu
         iana make ngere ke woi, “Ma mi oqani ki tana tamasinga panira ki tana inuni nikao.
         64 Mu rongoa ne woi, woi ngaia ko God! A taa kamu takosia?” Ngaira ke faku ka takofa
         iata woi nai nafuia funuia.
         65 Tana inuni ka misumisuria ko Jisas. A qarai ka maana, a rupugia rainigi ka rimata,
         maka woi, “Woisia mai tangagami otai ke rupugigo kaa!” Hoi ngaira na mwane na onoono
         suria na agua ira ka toraia ko Jisas maka raramwosia.
         66 A mataina o Pita ne uraura iga ka agua i qaiwogata na ruma igi, a kere fefene ne
         tatagara tangaa na qauta na mwane ni raperapega ke rao mai
         67 make rea ko Pita ne rarangia i rawona giu, make qoretainia make woi, “Igo ki afainia
         ko Jisas i Nasaret ia!”
         68 Pita ke aramia, “E marefa ni mwora! Marefa qai girara ka agua no wowoisia kena. Marefa
         qai tako matafa rainia ka rarona na agua kena.” E fura rao ina maana para, mina sooki
         ke angi.
         69 A kere fefene ia ke rea nikao ko Pita make woi tangara ka inuni na uraura gena, “O
         wani kaa ka tamata!”
         70 Pita ke aramia, “Marefa, Inau ke marefa!” A kere mataina imuri mai tana inuni ka
         tamasi rao nga i maana o Pita, “Igo mwora ka tamata. Igo kaa, ka ai Galili!”
         71 Ina mataina kaa ko Pita ke fagatapusi, “E marefa aera wau qai girara ka mwane kena
         namu tatamasia kena.”
         72 Ina mataina nga kena ka sooki ke angi na ruata na mataina kaa, mo Pita ke takosia
         ko Jisas ne woi tangaa, “Mamaunga ni angiangi fagaerua ka sooki, minga ko wowoi fagaeoru
         woi marefa nui girarau.” Hoi o Pita ke rogu ka oqana make angi.

1 Gomagomafatana aera iga tana tangiana, arani mwane rafa iata na mwane ni raperapega,
         mina arani mwane rafa iata na inuni, mina arani fagausuri iga na Lo iana o Mosis ka
         faku afainira ka arani mwane iana Kaonsol iata na Jiu. A rakua ko Jisas maka toraia
         tangaa ko Paelate,
         2 make fagatea, “Fea, Igo ka Arafa ni finua iata na Jiu?” O Jisas ke aramia, ke woi,
         “Nga takena nga na woita iamu ngai gena.”
         3 A mwane rafa iata na mwane ni raperapega ka sufia ko Jisas rai ni ngai gi fato na
         agua ia.
         4 Hoi o Paelate ke fagatea nikao, “Marefa ka agua nui nafunia rai woisia ana? Marefa
         nui rongora ka agua aera na woisigo rainigi no tanui gena?”
         5 Mo Jisas ke marefa ni aramia, mo Paelate ke panga.
         6 Raorao mwa iga na mataina na ngaufa ina Tefa Afarau, inuni ka usuia ki tana peresin
         woi ni furafura, mo Paelate ke kasia ke furafura.
         7 Iga na mataina ngai kena a peresin na atana ko Barabas, ngaia mi tana tamana ka roira
         rainigi ka nafunga na tanui iga na fainafunafu ana iata afainia na kafamanu i Rom.
         8 A rurufa ni inuni ka mai nongia ko Paelate woi ni kasia fura ki tana peresin ki oga
         taragani, manga ne taanua raorao mwa ia.
         9 Paelate ke fagatera, “Mu oqania qai kasia fura ka Arafa ni finua iata na Jiu?”
         10 Paelate ke girara woi na mwane rafa iata na mwane ni raperapega ka toraia mai ko
         Jisas tangaa suria na fairafai,
         11 maka mwane rafa iata na mwane ni raperapega ka rugufai woita tangara ka rurufa ia
         woi nai nongia ki kasia fura ko Barabas.
         12 Hoi o Paelate ke fagatera ka rurufa ia, “Ua taa kamu oqaniau nau tanua rainia ko
         wani ka namu woisia na Arafa ni finua iata na Jiu?”
         13 A faingere ka woi, “Rapusia ina taotao woro!”
         14 Paelate ke fagatera, “Maka aerafa taa ke tanua?” A ngere rafa tefa wau, “Rapusia
         ina taotao woro!”
         15 Paelate ke oqania rai tanua ana ka agua nai wagewage rainia na inuni ira, make kasia
         fura ko Barabas ke oga taragani, make woi tangara ka mwane ni fainafunafu ana iana
         ka raramwosia ko Jisas rainia ka gue maka rapusia ina taotao woro.
         16 A mwane ni fainafunafu ana ira ka toraia ko Jisas ke qanu ina agua taragani fato
         irarona ruma rafa iana o Paelate, maka onira fakura ka tamata.
         17 A fagagafua rainia ka gafu memera manga na arafa ni finua ia, mi qauna ka naka iga
         ka roqoroqo ni qau na tagarafia rainia na waro kakaru.
         18 A fagamamana rainia ko Jisas maka ngere, “Igo kaa, ka Arafa ni finua iata na Jiu!”
         19 maka tafuru i qauna rainia ka mata, maka misumisuria maka qogu rai uwa maka fagamamana
         rai wogasia ana.
         20 A mataina na mwane ni fainafunafu ana na fagamamana fato rainia ko Jisas, a rufaia
         ka gafu memera ia, maka fagagafua aporo rainigi ka gafu iana maka toraia rai rapusia
         ana ina taotao woro.
         21 Saemon ka mwane i Saerini na emana ko Aleksanda mo Rufasi, make qauqanu mai tangaa
         ka finua kena, maka girua ka mwane ni fainafunafu ana gena ke toraia ka taotao woro
         iana o Jisas.
         22 A mwane ni fainafunafu ana ira ka toraia ko Jisas tangaa ki Kolkota. Kolkota ne fafagatakosigia
         woi, “Agua ni ratai qauta.”
         23 Ngaira ka watea ka tana waen na aroa fainia ka marasini ne fafagafatongia na fafarana,
         make marefa ni oqani tonomia ana.
         24 A rapusia ko Jisas iga ka taotao woro maka foroa ka taesi rai rogoia ana otai ke
         tawora na gafu iana.
         25 A mataina kena ke taua ka naen kloko gomagomafa na mataina na rapusia ina taotao
         woro.
         26 Ngaira ka segea ka kere qafita na papa rai fagaqao ana rainigi ka agua na woisi woi
         ne tanui aerisi maka segea manga kaa, “Eka ka arafa ni finua iata na Jiu,” maka rapusia
         ina qauna taotao woro iana.
         27 -
         28 A mwane ni fainafunafu ana ira ka rapusiraurua nikao ka mararongo ne erua, tana mwane
         ki otona o Jisas mi tana mwane ki mafana.
         29 Ainuni na mai arao ka woisi ka aeratagani na agua rainia ko Jisas. A karikarigai
         qau maka ngerengere, “Hehe, mi mamanatainigo. Hoi igo ko woi no qogeqogea wato ka
         Ruma ni Wogasifa mako akea aporo iga ka tangiana ne oru.
         30 Ui fagatafigo mereamu makui wato mai pania ka taotao woro kena!”
         31 Tana fitangita na mwane rafa iata na mwane ni raperapega mina fagausuri iga na Lo
         iana o Mosis ka fagamamana rainia nikao ko Jisas. A woi mereata fairifui, “E fagatafira
         ka inuni make marefa ni girara fagatafia ana mereana.
         32 Manga ngaia ka Mesaea, na Arafa ni finua iata na inuni Israel, maki wato mai pania
         ka taotao woro! Maka rerea, maka tatangamworani rainia.” A guana mwane ne erua na
         mararongo, karu woisia ka agua aera nikao rainia ko Jisas.
         33 Mataina na arito ne gupufarafara mina rotorotoaga ana ke rao, ke taua ka tri kloko.
         34 Hoi ki iga na mataina kena o Jisas ke ngere, “Eloi, Eloi, lema sapaktani?” mangara
         ngaira na Jiu, ke woi, “God iaku, God iaku, e fea ko rao paniau?”
         35 Tana inuni na uraura gena ka rongoa ko Jisas maka woi, “E onia ko Elaeja.”
         36 Tana mwane ke tari ke rao ke tawoa ka rumu, make fagarufusia rainia ka waen ne mafai,
         maka sugia iga ka mata make tagarainia akau tangaa ko Jisas ke tono, make woi, “Naka
         kai nanasi kai rea ne arao mai ko Elaeja, ke tawoa wato!”
         37 Jisas ke ngere make mae.
         38 Ina mataina kena a gafu rafa ne kuku pusia na agua apuna tefa ina Ruma ni Wogasifa
         ke matari i afaafa ke wato ke siki tafa.
         39 A mwane rafa ni fainafunafu ana iata na Rom ke uraura i matona o Jisas. A mataina
         na mwane rafa kena ne rea na maefa iana o Jisas, make woi, “O wani ka ki karena o
         God mwora.”
         40 -
         41 Tana aguata na fefene, ka Mere Magdalin mika Mere enataurua o Josep mina kere mwane
         na woisia o Jemas, mika Salome nikao ki tana fefene na tamata gena. Fefene gaa ka
         rao suria raorao ko Jisas maka tatamania na mataina ne ogaoga maunga i Galili, maka
         takua mai tangaa ki Jerusalem. A fefene ira ka ura fagatau rao maka kafu onoono mai
         mwa tangaa ko Jisas.
         42 A mataina kena ka manurafitana inagona na tangiana apuna, mina inuni na Jiu ka nanau
         tangaa ka tangiana apuna kena.
         43 A mwane na atana o Josep pania i Arimatia ke susu ka oqana ke nongia ko Paelate rainia
         ka apena o Jisas. Josep ka mwane rafa na tako fagafigaia iga ka Kaonsol iata na Jiu,
         ki ngaia nikao minga ke nanasia ka arafanga iana o God ne pagai arao mai.
         44 Paelate ke panga ne rongoa woi o Jisas ke mae fato noga, make onia ka mwane rafa
         ni fainafunafu ana rai rogoia ana o Jisas ke fea, ne qani mae.
         45 Imurina na mwane rafa ia ne woi tangaa, Paelate ke woisia tangaa ko Josep woi ni
         toraia ka apena o Jisas.
         46 Josep ke woria ka gafu, make owosia ka apena pania ka taotao woro, maka qaraia rainia
         ka gafu ia, maka tongia iga ka waqa ne garua pania na apena fau rafa, maka purisia
         ka apena fau aqaqa rafa ke puruia rainia ka maana waqa ia.
         47 Ka Mere Magdalin mika Mere enana o Josep karu qoretainia karu rea ka agua na naka
         iga na apena ia.

1 Imurina na Sabbat, ka Meri Magdalin, ka Salome mika Meri enana o Jemas, a worira
         ka waiwai rai ringi ana i apena o Jisas, suria na taufa iata na Jiu.
         2 Gomagomafatana ina Sate, a mataina na arito ne raqoa faoru akau, maka arao ina waqa
         ia.
         3 A mataina na arao wau i tara, a faifagate, “Otai ke pupurisia na fau pania na maana
         waqa ia tangagia kaa?”
         4 maka mataina na mataro wau, a rea ka apena fau rafaera ia na qani gurua rao fato
         noga.
         5 A fefene ira ka qanu i waqa ia, mina apanana i otota ka kere mwane faoru ne gafu
         siki ne ogaoga kena, maka maagu.
         6 O wani ia ke woi, “Siana rai maagufa! Igamu kena kamu garia ko Jisas pania i Nasaret,
         na rapusia ina taotao woro ia. God ke fagatafia aporo, make marefa kaa. Mu girara
         rea ana mwa ka agua na naka iga na apena.
         7 Rao kamui woisia tangaa ko Pita mina arani rongoisuri ira, woi ne qaqainagomiu ina
         provins i Galili. Mu rorogoia kana, manga ne qani woisia wau ia.”
         8 A mataina na fefene gena na tari pania na waqa ia, a takou maka gigisigisi. A maagu
         wau nga, ke marefa nai tamasia tangaa ko otai rainia na agua na rea gena.
         9 A gomagomafatana ina Sate, imurina o Jisas ne tafi aporo, e fagaqao mereana tangaa
         ka Meri Magdalin. Inago ke ragaia pania ka ataro ne epiu.
         10 E rao ke fagarongora ka tamana o Jisas ira na angiangi maka ape rorofiaga ira.
         11 E mwora woi na rongoa ko Jisas woi ne tafi mika Meri ke rea, minga ke marefa nai
         tangamworani rainia.
         12 Imurina mai, Jisas ke fagaqao mereana iga ka qaofa getea tangaraurua ka rongoisuri
         ne erua, iga ka mataina naru gupu i tara.
         13 Hoi mataina na rongoisuri ne erua gaa naru aporo mai makaru mai tamasia ka agua ne
         tauraurua ina mataina kena, mina tana inuni ke marefa nai tangamworani nikao.
         14 Imurina mai, Jisas ke fagaqao mereana rainia tangara ka tangafurua ne etagai matara
         etagai na rongoisuri iana ira, na mataina na ngaungau. E tamasi raramwofaga suria
         na tora getera wau ke marefa nai tangamworani rainira ka ani na rea ne tafi aporo.
         15 Hoi make woi tangara, “Rao kamui tarofainia ka tarofa koro tangara ka arani inuni
         fato ina ano kaa.
         16 Otai ne tatangamworani make maanu apuna ke fafagatafia ko God, mo otai ne ma ni tangamworani
         ko God ke usuusu i maata.
         17 Arani inuni na tangamworani rainiau ka girara tanui ana mwa ka agua ne qao koro aera.
         Ka tamasi rainigi ka tamasinga faoru ne ma nai girara mai inago maka iga na ataku
         ka girara raga ataro ana mwa.
         18 A girara roia ana mwa ka mwaa na mamaesi, kee manga na totono fagapere rainigi ka
         mwarao ni maefa, make marefa nai girara maesia ana. A fafatatagira ka inuni na matoro,
         maka fafagakorofira aporo.”
         19 Imurina na Arafa o Jisas ne woisi na agua gaa tangara na rongoisuri, o God ke toraia
         aporo akau i Heven, ke koa wato iotona o God,
         20 mina rongoisurira ka rao ka tarofainia ka tarofa koro ina arani finua. Arafa ki afainira,
         mina agua na tanui ne qao riariaga, ke fagamwora ia woi na tamasinga iata ke mwora.LukLukLukLukLuk

1 Hoi e rako wau ka inuni na ofongia rai segera ana ka mwarao ne tanui noga o God ke
         taotao afainigia gaa.
         2 Ka inuni inago na regi mereata mina ani na taraofainia, ngaira ka tamasia tangagami
         nikao.
         3 Hoi, mwane rafa o Tiofilas, mi inau nikao makau garia menamenai ka arani agua kena
         pania ka anegana, makau takoisia woi ne koro tangai segea ana menamenai ka mwarao
         tangago.
         4 Ua, au sege tangago rai fagagirarago ana woi ka arani fagausuringa no rongora ke
         mwora fato.
         5 Iga na mataina o Herod ne arafa ina provins i Jiudia kena, ko Sekaraea ka mwane ni
         raperape. O Sekaraea ki iga ka qauta na mwane ni raperapega iga o Apija, mi kani iana
         nikao ka Elisabet make wora iga ka waro ni inuni iga Eron na mwane ni raperapega.
         6 O God ke wagewage rainiraurua tefa wau rainia ka ogafa koro iataurua iga ka rao suria
         ana na arani tamasinga iana.
         7 Ngairaurua ke ma naru nafuni kare suria ka Elisabet ke gamara, mo Sekaraea ke mwamwaerafaga
         mika Elisabet ke gagaimauaga.
         8 Hoi iga na tangiana ne etagai o Sekaraea mina tamana ira ka tatagarafi ka tagaranifa
         iata na mwane ni raperapega.
         9 Ua, ngaira ka poroa ka daes rai rogoia ana ka mwane rai qanu ana irarona ruma ni
         wowogasi ana na Arafa rai fanua ana ka mangate, manga na tanua raorao mwa. Iga na
         tangiana kena ka usuia ko Sekaraea,
         10 mina mataina ne qanu mina mangate ia ka fanua, ka fakunga ni inuni ka uraura i metera
         rai fagarafenga.
         11 Hoi iga na mataina kena enjel iana na Arafa ke rao mai tangaa o Sekaraea make ura
         ina apanana i otona na raperape ni mangate kena.
         12 Ua, o Sekaraea ke gaparia make maagu wau iga ka mataina ne rea na enjel kena.
         13 Maake tamasi ka enjel ia ke woi tangaa ko Sekaraea, “Siana rai maagufa, o Sekaraea.
         God ke rongoa fato noga ka fagarafenga iamu, mi kani iamu ka Elisabet ke apapara wau
         tangago ka kere kare mwane, mako fafauatana rainia ko Jon.
         14 Ua worafa iana kena ki igo wawagewage wau, mina arani inuni ka kokoro iata nikao
         rainia.
         15 Karemu kena ka apena mwane rafa ni tagaranifa iana na Arafa, ma ni pagai totono ka
         waen ke tana tonofa manga ngai ge. A ramwofa iana na Figona Apuna ke taotao afainia
         faganega iga ka mataina ne worawora mai kena.
         16 O Jon ke totoraira aporo fato ka arani inuni Israel tangaa ka Arafa o God iata.
         17 Ua ngaia ke tatagara ke qaqainagona ka Arafa iga ka figona mina ramwofa manga na
         maurukari o Elaeja ne nafunia, rai ririra aporo ana ke emata rai takosira ana ki kareta,
         make ririra aporo ka inuni ma nai tautau woita rai oga otooto ana. Hoi o Jon ke fafagananaura
         ka kare iana na Arafa rai nasia ana ne arao mai.”
         18 Ua o Sekaraea ke woi tangaa ka enjel ia, “Ua e manga ifai kau gigirara woi na agua
         kena ke mworamwora tangau, suria inau kau mwamwaerafaga mina kani iaku ke gagaimauaga.”
         19 Ua mina enjel ia ke aramia aporo ke woi, “Inau kaa ka enjel Gebriel na kare iana
         o God, e kasiau mai rai fagarongogo ana rainia ka tarofa koro kaa.
         20 Migo ka tamasinga iaku kaa ke marefa nu tangamworani rainia, hoi ke manui pagai tamasi
         raorao make taua ka tangiana ne mworamwora na agua kaa.”
         21 Hoi mina fakunga ni inuni metara gena ka nasia ko Sekaraea maka tako makira rainia
         ka arirofanana irarona na Ruma ni Wogasifa kena.
         22 Mataina o Sekaraea ne fura aporo mai, ma ni pagai tamasi mina arani inuni ira ka
         ono girara woi ne rea ki tana mwarao ina Ruma ni Wogasifa kena, hoi make fafagaarari
         mwa rainia ka rimana tangara.
         23 Ua mataina o Sekaraea ne tora fagarafenga fato irarona Ruma ni Wogasifa kena, ngaia
         ke aporo i ruma iana.
         24 Murina mai mwa, mi kani iana ia ke oqara make oga mwa i ruma suria ka fagaifa ne
         rima.
         25 Ua make tamasi ke woi, “Arafa ke tamaniau. Ina mataina kaa, ke koro tangau mina arani
         maakifa iaku ina matonga ni inuni ke fafagafatongia paniau.”
         26 Hoi iga na onota na fagaifa ne oqara ka Elisabet, God ke kasia ka enjel Gebriel ke
         rao ina provins i Galili, tangaa ka kere finua i Nasaret,
         27 afainia ka tamasinga tangaa na fefene makumaku na fauatana rai ka Meri. Ngaia kena
         ka woisia woi ne auragia ko Josep, mo Josep kaa ki iga ka woraworanifa iga o Deved.
         28 Ua enjel ia ke rao mai tangaa ka Meri make woi tangaa, “Marapefa ki afainigo, mina
         Arafa ki afainigo nikao, ne ono fagakorofigo kena.”
         29 Hoi a tamasinga iana na enjel ia ke tanua ka Meri ke tako rafa wau, make takou rainia
         ka tamasinga kena.
         30 Ua enjel ia ke tamasi tangaa ke woi, “Ka Meri, siana rai maagufa. O God ke wagewage
         tefa wau rainigo.
         31 Igo ko pagai oqara, mako apapara ka kere kare mwane, mako fafauatana rainia ko Jisas.
         32 Ngaia kena e taotao rai mwane rafa, maka onia rainia Karena o God ne Tefa i afaafa.
         Ua ngaia na Arafa o God ke fafagarafa, manga iurana o Deved.
         33 Ngaia ka arafa tarai tangara ka inuni Israel, mina arafanga iana ma ni tonga qotona.”
         34 Hoi ka Meri ke woi tangaa ka enjel ia, “E manga ifai tangau ngai ke, suria inau kaa
         ka fefene makumaku ngai ke.”
         35 Ua enjel ia ke aramia ke woi, “Figona Apuna ke arao mai afurigo, mina ramwofa iana
         o God ke mamamarungigo. Hoi suria na agua ngai ke, ka kere kare kena ke apuna, maka
         fafauatana rainia ‘Karena o God.’
         36 Ui takosia ki ka goamu Elisabet ne gagaimauaga, make gamara ia, ngaia kena ki ina
         mataina kaa, ka fagaifana noga ne ono.
         37 Suria ne marefa wau nga ki tana mwarao ni qara tangaa o God rai tanua ana.”
         38 Ua ka Meri ke woi “Inau kaa ka fefene ni tagaranifa mwa iana na Arafa. E koro mwa,
         nakai ka mwarao no woisi mai gena ki mwora tangau.” Mina enjel ia ke rao pania.
         39 Hoi ina kere mataina imuri mai, ka Meri ke fagananau make mafarufaru ke rao ina finua
         ne tao iga na fungana ina provins i Jiudia.
         40 Meri ke rao make qanu i ruma iana o Sekaraea, make tamasi fagakorofia ka Elisabet.
         41 Mataina Elisabet ne rongoa na tamasi fagakorofinga iana ka Meri, kere kare ia ke
         pungusurai i oqana ka Elisabet. Mina Figona Apuna ke wonusia ka Elisabet,
         42 make tamasi rafa, ke woi, “God ke ono fagakorofigo tefarira fato ki tana fefene rao
         nikao, make ono fagakorofia ka kere kare no apapara mai kena.
         43 Inau kau panga rainia wau. Manga ifai ke enana na Arafa iaku ne rao mai tangau kaa?
         44 Mataina nau rongoa na tamasi fagakorofinga iamu, mina kere kare i oqaku kaa ke pungusurai
         suria ne wagewage.
         45 Hoi ka wagefa tangago suria no tangamworani rainia na tamasinga iana na Arafa ne
         fafagamworaia tangago kena.”
         46 Hoi ka Meri ke woi manga kaa, “Inau kau fagaakausia ka Arafa.
         47 Iga na figona iaku, kau wagewage wau nga tangaa ka God iaku ne fagatafiau.
         48 Inau ka inuni ni tagaranifa iana mwa, maake takoiau. Faganega iga na mataina kaa,
         ka arani inuni ka woi, woi ne ono fagakorofiau.
         49 Suria o God na Faufugana ke tanua na apena mwarao rafa tangau kaa, mina atana ke
         apuna.
         50 Ngaia ke faitakoi tangara ka arani qaunga ni inuni na takotako fagafigaia.
         51 Iga na ramwofa iana, ke tanui ka apeni na mwarao rafa, make taka rainira ka inuni
         na katokatofira iga na takofa iata.
         52 Ngaia ke kasira wato ka arafa panigi ka arafanga iata, make taura akau ka inuni purua.
         53 Ngaia ke fagamasura rainira ka mwarao koro, ka inuni na magau, make kasira ka taurafe
         ka rao ka ani ne tonga nafuninga iata.
         54 Ngaia ke tamanira ka inuni i Israel na kare iana. Ngaia ke marefa ni qono rainia
         rai takoira ana
         55 ko Ebraham mina woraworanifa iana tarai, manga ne qani surua tangara i iuraka inago
         wau noga ia.”
         56 Iga na mataina kena ka Meri ke ogasia ka fagaifa ne eoru afainia ka Elisabet. Mi
         murina mai, make kafu aporo i finua iana nikao.
         57 E kaa ke taua mai ka mataina iana Elisabet rai apara ana, make apara ka kere kare
         mwane.
         58 Ainuni i finua gena mina goana ira ka rongoa ki takena na oqa korofa rafa iana o
         God tangaa maka wagewage wau afainia.
         59 Iga na waruta na tangiana iana na kere kare ia, arani inuni ira ka faku suria ka
         fara fagagirara ana iana na kere kare mwane ia. Mina mataina kena nikao maka oqania
         rai fauatana ana rainia ka atana emana ia o Sekaraea.
         60 Hoia make woi ke enana ia, “Marefa, Fafauatana rainia ko Jon.”
         61 Ua mina inuni ira ka woi tangaa ka Elisabet, “Oe, igo kena ke marefa ko otai nai
         fauatana rainia ko Jon iga na waro ni inuni iamu.”
         62 Ua ngaira ka fagaarari tangaa ke emana kena rai fagatea ana otai ka fafauatana rainia
         na kere kare kena.
         63 Hoi o Sekaraea ke fagaarari tangara, woi nai watea ki tana mwarao rai sege ana iga,
         ngaia ke sege manga kaa, “Atana ko Jon” mina mataina kena ka inuni ira ka panga rainia
         wau.
         64 Iga na mataina nga kena mo Sekaraea ke kafu tamasi iga, make faganega rai fagaakausia
         ana ko God.
         65 Mina arani inuni na oga gena ka maagu wau, mina tamasinga rainia na arani agua gena
         ke rao ofu ana fato ka arani finua gena ina fungani ina provins i Jiudia.
         66 Mina arani inuni na rongoa na agua kaa, ngaira ka tako makira wau maka woi, “Kere
         kare kaa ke rafarafa akau make manga ifai?” Ngaira ka tamasi manga ngai ke suria na
         ramwofa iana o God ke afainia na kere kare kana.
         67 Hoi o Sekaraea, emana o Jon, ke wonusia ka Figona Apuna, make tamasia fura ka woita
         iana o God, ke woi,
         68 “Igia kai fafagaakausia ka Arafa, God iata na inuni Israel, suria ne arao mai tangara
         ka kare iana make fafagataraganisira.
         69 Ngaia ke mafata rainia mai tangagia ka mwane ne nafunia na ramwofa rai fagatafigia
         ana, mo wani kaa kee ke rao mai pania ka waro ni inuni o Deved.
         70 Manga ne qani tamasia tangara na maurukari apuna iana inago noga ia,
         71 Ngaia ke fafagatafigia panira ka maerongaka mina ramwofa iata na inuni na maeronganigia.
         72 Ngaia ke woi, woi ne fafagaqao rainia ka faitakoifa iana tangara ki iuraka nikao,
         ingaia ke tatakosia maunga ka fagataupusinga apuna iana ia.
         73 Ngaia o God ke suru tangaa ki iuraka o Ebraham,
         74 make suru rai fagatafigia ana pania ka maerongaka make fagamwatakugia ke ma nai mamaagu
         rai tagara ana tangaa.
         75 Hoi ki mwarao maki igia kai apuna makai otooto wau i maana o God, iga ka arani tangiana
         iga na ogafanaka.”
         76 Ua o Sekaraea ke woi nikao, “Igo, i kareku, ka pagai onigo rai maurukari iana o God
         ne Tefa i afaafa. Igo ko qaqainagona ka Arafa tangai fagananaura ana ka arani mwarao
         tangaa.
         77 Mako fafagarongora ka kare iana woi ngaira ke fafagatafira, make tawotawo kasi ka
         aerafa iata.
         78 Suria o God iaka ke oqa koro wau tangagia, ke rao mai tangagia manga na arito ne
         akau ina wawaiaro ia,
         79 make mamawesira ka inuni na ogaoga iga na rotorotoaganifa mina mamarugana na maefa,
         make totoraigia iga ka tara ni marepefa.”
         80 Hoi a kare ia ke rafa ke tao rai mwane mina takofa iana ke nganganiaga wau nga nikao,
         make rao ke oga iga ka finua tatara raorao, make taua ka mataina ni tamasi tangara
         na inuni i Israel.
         
            

         
      
   
      
         2
1 Ina mataina kaa, Mwane Rafa i Rom, Okastas ke mafata rainia ka tamasinga rai segera
         ana ka atata na arani inuni rai girara ana ka inuni ne efita na ogaoga gena.
         2 E kaa ka anegana na segera ana na atata na inuni, mina mataina kena o Kuirinias na
         mwane ne tagara irugufanana Okastas, ke ono suria ka finua rafa i Siria.
         3 Ua arani inuni ira ka aporo faitigi i qogona iata tangai segera ana ka atata.
         4 Hoia, o Josep ke rao pania ki Nasaret ina provins i Galili, tangaa ki Betelehem ina
         provins i Jiudia, a qogona inago iana Mwane Rafa o Deved. O Josep ke rao kena suria
         ngaia ke wora iga ka woraworanifa iana o Deved.
         5 Meri ka woisia woi ne auragia ko Josep, hoi ke rao afainia i Betelehem rai segea
         ana ka atana, mi ngaia kena ke suguia mwa ni apara.
         6 Aru ogaoga gena make taua mai ka mataina ni aparafa iana ka Meri.
         7 Ngaia ke apara ka kare inago iana, a kere kare mwane, e roqofia rai gafu make fagataofia
         iga ka agua ni ngaufa iata na puruka, suria marefa ka agua naru ogaoga iga ina ruma
         ni mamarofa kena.
         8 Hoi a mwane i finua gena ka ogaoga i mwou rai ono surira na ka rurufa ni sip iata,
         iga na qongiana kena.
         9 A gagaparira mwa mina enjel iana na Arafa ke ura fainira mina rarafanana na Arafa
         ke rao afurira, mi ngaira ka maagu ka gigisigisi.
         10 Enjel kena ke woi, “Siana rai maagufa! Au toraia mai tangagamu ka tarofa koro ne
         mafata rainia na wagefa ne tefa tangara na inuni.
         11 Ua i finua iana o Deved ngaeka kaa, o Fagatafi iamiu ke wora Kraes na Arafa.
         12 Hoi e kaa ki ngatakena na fagagiraranifa tangagamu, igamu kamu rorogoia ka kere kare
         na roqofia rai gafu maka fagataofia iga ka agua ni ngaufa iata na puruka.”
         13 Rao ka ono wau mina apena rurufa rafa ni enjel i afaafa ka rao mai ka faku afainia
         ka enjel ia, mi ngaira ka fagaakausia ko God manga kaa,
         14 “Ai fagaakausia ko God ne Tefa i afaafa, Mi ina ano kaa, arani inuni o God ne oqa
         koro tangara, naka kai oga iga ka marapefa.”
         15 Ina mataina na enjel ira na rao panira ka aporo i afaafa, a mwane na ono suri sip
         ira ka tamasi tangara fairifui maka woi, “Kaia nai mafarufaru kai rao i Betelehem,
         kai rea ka mwarao ne wora kaa, ngaia na Arafa ne tamasia tangagia kaa.”
         16 Hoi ngaira ka mafarufaru ka rao maka rogoia ka Meri mo Josep, maka rea ka kere kare
         ne taotao iga ka agua ni ngaufa iata na puruka.
         17 Mataina na mwane ira na rea na kere kare mwane ia, ngaira ka fagatataraua ka tamasinga
         na enjel ne tamasia tangara rainia na kere kare ia.
         18 Hoi arani inuni ka rongo maka panga rainia ka taa na tamasia na mwane na ono suri
         sip gena,
         19 hoi ka Meri ke nakai ka arani agua gena mwa i mangatana mereana, make tatakosia ka
         taa ka raroni na mwarao gaa.
         20 A mwane na ono suri sip ira ka aporo, iga ka kiu fagaakausia ana o God rainigi ka
         arani mwarao na rongora maka regi manga na enjel ne tamasia tangara ira.
         21 Iga na waruta na tangiana iana na kere kare ia, iga ka mataina rai fara fagagirara
         ana, ngaia ka fautana rai o Jisas. E kaa ka ata ne qani mai woisia na enjel tangaa
         ka Meri, mataina mamaunga ni oqara ia.
         22 Ua e kaa ke taua mai ka mataina tangaraurua o Josep mika Meri ne arariraurua nga
         naru fafagataraganisia ka Meri, isuria ngatakena nga na Lo iana o Mosis ne woisia.
         Hoi ngairaurua karu toraia i Jerusalem ka kere kare ia rai mafata rainia na tangaa
         ko God,
         23 manga na Lo iana Arafa ne segea sio ke woi ia, “Arani kere kare mwane ne worawora
         inago ka mamafata rainia tangaa ka Arafa.”
         24 Makaru rao karu su wogasi manga na Lo iana o Arafa ne woi ia, “Mui totoraia mai ka
         kugau ne erua, kee na karena pugoe ne erua.”
         25 Iga na mataina kena ka mwane ne etagai na fauatana rai o Simion ke oga i Jerusalem.
         Ngaia kaa, ka ogafanana ke oto wau nga i maana o God, make fafagarafe raorao mwa nikao,
         make nanasia ka mataina o God ne fafagatafira na inuni i Israel nikao. Mo wani kaa
         ka Figona Apuna ki afainia nikao,
         26 mina Figona Apuna ia ke fagagirara woi ngaia ke marefa ni pagai maemae make rao ke
         taua ka mataina ne rerea iga na Mesaea, na Arafa ne suru rai kasia mai ana ia.
         27 Hoi a Figona Apuna ia ke toraia ko Simion ke rao ke qanu irarona Ruma ni Wogasifa.
         Mina mataina kena nikao me enana me emana o Jisas ia, karu totoraia qanu irarona Ruma
         ni Wogasifa rai tanui ana ka taa na Lo ne woisia na tanua rainia.
         28 Hoi o Simion ke ragaia ka kere kare ia i rimana make fagaakausia ko God ke woi,
         29 “Arafa God, suru ana iamu ke wora fato noga ina mataina kaa. Hoi ki igo ko gira nakau
         mai ana, ki inau na mwane ni taraganifa iamu rai mae ana ina mataina kaa, suria iga
         na takotakofa iaku ki na mataina kaa kau wawagewage wau.
         30 Inau kau rea menamenai rainigi ka maaku mereaku, ka taa no tanua rai fagatafira ana
         ka inuni.
         31 Maki nga igo ko fagananaua kaa, ka arani inuni kai onoono girara.
         32 Ngaia ke manga na mawetana ne fafagaqao rainigo tangara na inuni marefa na Jiu, mina
         fagaakausinga tangara ka inuni i Israel, na kare iamu.”
         33 Iga na mataina kena, ke enana me emana o Jisas, karu panga rai wau nga ka agua ne
         tamasi o Simion rainia na kere kare kena.
         34 Hoi o Simion ke fagaapunarira, make woi tangaa ka Meri, enana kere kare ia, e woi,
         “Ainuni rako i Israel ke fafafara suria ngaira ka tangamworani iga ka kere kare kaa,
         mingaira nikao ka afafaraga aporo nikao pania ka maefa. Suria nga na fagaqaonga iana
         o God ne rako na inuni na kafu tatamasia aerisia ngai ke.
         35 Ki mwarao maka arani mwarao pupunufi iga na takofa iata ki ranga mawe fura. Mi igo
         kena, ko pagai fafaitakoi tefa wau nga nikao.”
         36 Mika ana na maurukari, i karena o Faniuel iga na qaunga ni inuni o Asa, ngaia ka
         nao make gagaimauga tefa wau. Mataina ne kere fefene maunga, ngaia ke auragi make
         oga fainia ko wani iana suria ka farisi ne epiu.
         37 Imurina na maefa iana o wani iana, ngaia ke oga rai nao make taua noga ka farisina
         na tangafuru ne ewaru matara efai (84). Ngaia ke ma ni arao pania ka Ruma ni Wogasifa,
         maki iga na tangiana mina qongiana ngaia ke wogasi make farifari make fafagarafe raorao
         mwa.
         38 Iga na kere mataina kaa, ki kani kaa ke rao mai make tamasi fagakorokoro tangaa ko
         God, make tamasia ka agua rainia na kere kare kena tangara ka arani inuni na nanasia
         o God rai fagataraganisira ana na inuni i Jerusalem.
         39 Mataina ka Meri mo Josep naru tanui fato na arani agua ngatakena nga na Lo iana o
         God ne qani tamasia tangaraurua, ngairaurua karu aporo i finua iataurua i Nasaret.
         40 Mina kare ia ke rafa akau make ramwo ka apena, mina takofa iana ke gatagata. Mo God
         ke oqa koro tangaa nikao.
         41 -
         42 Iga na arani farisi, ke enana me emana o Jisas karu arao tatarau mwa i Jerusalem
         tangaa ka tangiana rafa na woisia na Tefa Afarau. Mina mataina o Jisas ne taua na
         farisina na tangafuru ne etagai matara erua, ngaira ka rao i Jerusalem tangaa ka tangiana
         rafa kena, manga na arao tatarau mwa tangaa ia.
         43 Mataina na tangiana rafa ia ne fato, arani inuni ira ka faganega rai qau aporo ana
         i finua iata, mina kere mwane o Jisas ke oga aporo i Jerusalem, me enana me emana
         ia ke marefa naru girara woi ni oga aporo wau paniraurua.
         44 Ngairaurua karu tako mwa woi ne takura aporo ka tamana, hoi ka mataina na rao suria
         na tangiana fagaenani kena, minga karu kafu faganega rai gari tangaa ana afainira
         ka goata mina tamana ira.
         45 Hoi ki ngairaurua ke marefa naru rogoia, makaru qau aporo i Jerusalem karu gari tangaa
         kena nikao.
         46 Iga na aoruta na tangiana, minga karu kafu rogoia irarona na Ruma ni Wogasifa ia,
         ne ogaoga afainira ka fagausuri iga na Lo iana o Mosis, ne rongora ka tawatawanifa
         iata make fafagatera rai fagatenga nikao.
         47 Ua ani na inuni na rongoa ka panga rainia wau ka giraranifa iana mina araminga iana
         gena.
         48 Ua, mataina enana me emana ia naru ono rao, karu rea, ngairaurua karu panga rainia
         wau. Hoi enana ia ke woi tangaa, “Kareku, efea ko tanu manga kaa tangagamirua kaa?
         Tanugamirua kamuru tako rafa rainigo, maki nga namuru qani garigo ngai ke.”
         49 -
         50 Ua, o Jisas ke woi tangaraurua, “Nga ne fea kamuru gariau kaa? Marefa muru girarau
         woi inau kau kokoa i ruma iana Emaku?” Ngairaurua ke marefa naru tako matafa rainia
         ka araminga iana kena.
         51 Hoi o Jisas ke aporo afainiraurua i Nasaret make tau woita iataurua ke tanui ka taa
         naru woisi tangaa. Me enana ia ke naka mwa i mangatana ka arani mwarao igi.
         52 Ua mataina o Jisas ne rafa akau make nafunia ka giraranifa, mo God ke oqa koro wau
         tangaa mina inuni nikao.

1 Irarona tangafuru i farisi ne etagai matara erima iga mataina o Taebirias ke arafa
         suria iga na finua i Rom, mataina kena ko Pontias Paelat ka mwane rafa ne ono i suria
         na provins i Jiudia, mo Herod Antipas ke ono i suria na provins i Galili, mo goana
         o Filip ke ono i suria ki Iturea mi Trakonaetis, mo Lisanias ke ono i suria ki Abilin.
         2 A qauta na mwane ni raperapega iga na mataina kena ko Anas mo Kaeafas. A mataina
         kena o God ke mafata rainia ka tamasinga tangaa ko Jon i karena o Sekaraea, mataina
         ne ogaoga maunga irarona finua tatara.
         3 Hoi o Jon ke raofi fato ka arani finua akerena na wai rafa i Jodan rai tarofainia
         ana ka woita iana o God tangara ka inuni gena, make woi tangara, “Mui riri panigi
         ka arani aerafa iamiu, maka mui maanu apuna, ki ngaia o God maki tawora panigamu ka
         arani aerafa iamiu.”
         4 Aesaea na maurukari ne qani segea mai irarona Segesegefa Apuna, ke woi manga kaa,
         “Tana inuni ke tamasi rafa iga ka finua tatara kena, ke wowoi manga kaa, Mui tagarafia
         ka tara karia ka Arafa, rai fagananaugamu ana. Maka mui manirani ka kere tara ki oto
         tangaa nikao.
         5 Mui fagawonusi ka arani marawai maka mui tapari ki wato ka fungani ne akau gena mina
         kere fungani gena nikao. Mui fagaotora ka arani tara ma ni oto gena mina tara ne ma
         ni fatara kamui fagafatarara ki qao koro.
         6 Suria na arani inuni ka pagai rerea ki ngatakena o God ne fafagatafira ka inuni gena.
         ”
         7 Fakunga ni inuni na rao mai tangaa o Jon rai fagamaanu apunarira ana, maake woi tangara,
         “Igamu kena ke manga na mwaa ira. E fea, igamu kamu takosi gawa pania ana ka fagaitangifa
         ne pagai kasia mai o God kena?
         8 Mui tatanui ka agua koro rai fagaqao ana rainigamu woi igamu kamu riri mwora panigi
         ka arani agua aera iamiu. Siana kamu wowoi o God ke ma ni fafagaetangigamu suria woi
         igamu kena ka waro ni inuni iga Ebraham. Au woi tangagamu wau, God ke girara tagarafira
         ana mwa ka fau gana rai tao ana rai karena o Ebraham.
         9 O God ke nanau fato noga rai tapira wato ana ka arani apenagai ma ni gugua koro gena,
         ke ka kasigi na giu.”
         10 Ainuni gena ka fagatea ko Jon, “E rao ke manga ngai kena ataa mwa ke araria mi tanua?”
         11 O Jon ke aramira ke woi, “E manga otai ne nafunia na soti ne erua, e mamafata rainia
         ka ani ne etagai tangaa ka ani ma ni tonga soti iana, mo otai ne totonga ina ngaufa,
         ke mamafata tangara ka inuni ma ni tonga ngaufa iata.”
         12 Tana inuni na tawotawo takis ka rao mai tangaa ko Jon rai fagamaanu apunarira ana.
         Ngaira ka fagatea ko Jon, “Fagausuri, migami kami fefea, ataa ke araria mi tanua?”
         13 O Jon ke woi tangara, “Mu tawora ka takis menamenai panira ka inuni.”
         14 Hoi tana mwane ni faiarifatana ira ka fagatea ko Jon, “Mi igami kami fefea ata ke
         araria mi tanua?” O Jon ke aramira ke woi, “Siana rai girura ana ka inuni nai worigo
         ana nai rurugua, maka mui wagewage mwa rainia ka mwarao na worigamu rainigi gena.”
         15 Arani inuni ira ka nanau rafa wau, maka takosia i mangatata woi ngaia o Jon wari
         ka Mesaea.
         16 Hoi o Jon ke woi tangara, “Inau kau fagamaanu apunarigamu rainia ka wai mwa, mina
         mwane ne nafunia na ramwofa tefariau rao ke pagai arao mai, inau minga ke ma qai arari
         rai rupasia ana ka puti i uwana gena. Ngaia ke fafagamaanu apunarigamu rainia ka Figona
         Apuna afainia ka giu.
         17 Ngaia ke girara fagagetara ana, manga na mwane ne atea na guana wit pania na gawona
         ia. Ngaia ke ruruguni faku ka wit gena make nanakai i ruma iana, maake fafanunu ka
         gawoni igi iga ka giu ne ma ni girara mae ana.”
         18 E rako wau ka arani agua o Jon ne tarofainia ka tarofa koro tangara na inuni gena,
         make tamasi gatagata tangara rai orisi ana ka taufa iata.
         19 Mataina kena mo Jon ke tamasi raramwofaga tangaa ka arafa o Herod suria ne auragia
         ka Herodias na inuni iana o goana mereana, make tamasi ramwofaga nikao rai ka arani
         agua aera ne tanui o Herod.
         20 Hoi mo Herod ke tanua nikao ka agua ma ni koro, iga ka roia ana o Jon ke kasia ina
         peresin.
         21 Mataina o Jon ne fagamaanu apunarira na arani inuni, ngaia ke fagamaanu apunaria
         ko Jisas nikao. Mataina ngai kena o Jisas ke fagarafe mina wawaiaro ke tafatafa,
         22 mina Figona Apuna ke wato afuria o Jisas kena, ke qao manga na pugoe ia. Mina ringina
         o God ne wato mai pania i Heven ke tamasi mai tangaa ko Jisas, ke woi, “Nga igo kena
         ka kare manimani iaku. Au wagewage rainigo.”
         23 Jisas mwarao manga na farisina na tangafuru ne eoru ia (30), make anega rai fagausuri
         ana. Mi iga na takofa iata na inuni gena ka takosia woi o Jisas ki karena o Josep,
         mo Josep ki karena Heli
         24 mo Heli ki karena Matati, mo Matati ki karena Livae, mo Livae ki karena Meleki, mo
         Meleki ki karena Janae, mo Janae ki karena Josep,
         25 mo Josep ki karena Matataeas, mo Matataeas ki karena Amos, mo Amos ki karena Nahum,
         mo Nahum ki karena Esili, mo Esili ki karena Nagae,
         26 mo Nagae ki karena Mata, mo Mata ki karena Matataeas, mo Matataeas ki karena Semein,
         mo Semein ki karena Josep, mo Josep ki karena Jiuda,
         27 Mo Jiuda ki karena Joanan, mo Joanan ki karena Resa, mo Resa ki karena Serupapel,
         mo Serupapel ki karena Sealtiel, mo Sealtiel ki karena Neri,
         28 mo Neri ki karena Meliki, mo Meliki ki karena Ati, mo Ati ki karena Kosam, mo Kosam
         ki karena Elmatam, mo Elmatam ki karena Ere,
         29 mo Ere ki karena Josua, mo Josua ki karena Eliesa, mo Eliesa ki karena Jorim, mo
         Jorim ki karena Matat, mo Mata ki karena Livae,
         30 Mo Livae ki karena Simion, mo Simion ki karena Jiuda, mo Jiuda ki karena Josep, mo
         Josep ki karena Jonam, mo Jonam ki karena Eliakim,
         31 mo Eliakim ki karena Melea, mo Melea ki karena Mena, mo Mena ki karena Matata, mo
         Matata ki karena Natan, mo Natan ki karena Deved,
         32 mo Deved ki karena Jesi, mo Jesi ki karena Oped, mo Oped ki karena Boas, mo Boas
         ki karena Salamon, mo Salamon ki karena Nason,
         33 Mo Nason ki karena Aminatap, mo Aminatap ki karena Atamin, mo Atamin ki karena Ani,
         mo Ani ki karena Hesron, mo Hesron ki karena Peres, mo Peres ki karena Jiuda,
         34 mo Jiuda ki karena Jekob, mo Jekob ki karena Aesak, mo Aesak ki karena Ebraham, mo
         Ebraham ki karena Tera, mo Tera ki karena Naho,
         35 mo Naho ki karena Seruk, mo Seruk ki karena Reu, mo Reu ki karena Pelek, mo Pelek
         ki karena Epa, mo Epa ki karena Sela,
         36 Mo Sela ki karena Kenan, mo Kenan ki karena Afakat, mo Afakat ki karena Sem, mo Sem
         ki karena Noa, mo Noa ki karena Lamek,
         37 mo Lamek ki karena Metusala, mo Metusala ki karena Inok, mo Inok ki karena Jaret,
         mo Jaret ki karena Mahalaliel, mo Mahalaliel ki karena Kenan,
         38 mo Kenan ki karena Enos, mo Enos ki karena Set mo Set ki karena Adam, mo Adam ki
         karena o God.

1 Ua Jisas ke rao pania ki Jodan mina Figona Apuna ki afainia. A Figona Apuna kena
         ke toraia ko Jisas tangaa ka finua tatara.
         2 Iga na tangafuru i tangiana ne efai pupu (40), ngaia ke qanu iga ka faiofongifa pania
         ka Ataro make marefa ni ngau. Hoi mingaia ke magau aera wau.
         3 Ua, mina Ataro ia ke rao mai tangaa, ke woi, “Rao ki igo kaa ki karena o God, maku
         tamasi tangara ka fau gaa ki tao rai purete.”
         4 Hoi mo Jisas ke woi, “A Segesegefa Apuna ke woi, ‘Marefa noga ka inuni nai oga fagauguria
         mwa ka ngaufa.’ ”
         5 Ua, mina Ataro ia ke takua ko Jisas tangaa ka agua ne akau wau make fagaurasia ke
         regi ka arani arafanga ina ano kaa.
         6 -
         7 Ua mina Ataro ia ke woi, “Arani arafanga mina arani mwarao koro gaa ke wateau ko
         God. Au girara wate ana ko otai nau oqania. Rao ko wowogasiau, au wawatego ka arani
         mwarao gaa tangago.”
         8 Mo Jisas ke aramia, ke woi, “A Segesegefa Apuna ke woi, ‘Mui wowogasia ko God na
         Arafa iamiu mingaia togo mwa kamu tatagara tangaa nikao.’ ”
         9 Ua imurina na agua kaa, mina Ataro ke toraia ko Jisas tangaa ki Jerusalem nikao,
         make fagaurasia iga ka agua ne akau wau iga ka Ruma ni Wogasifa. Mina Ataro ia ke
         woi tangaa ko Jisas nikao, “E rao ke mwora woi igo ki karena o God, makui fagareke
         wato iga.
         10 Suria na Segesegefa Apuna ke woi manga kaa, woi o God ke memera tamasi ka arani enjel
         iana rai mai ono surigo menamenai ana,
         11 maka apego i rimata ka taugo, ki mwarao maki siana kui gagafarai ka uwamu iga ka
         fau.”
         12 Mo Jisas ke woi tangaa ka Ataro ia, “Segesegefa Apuna ke woi nikao, ‘Igamu ke marefa
         ni ararigamu namu fafagaofongia ka Arafa o God iamiu.’ ”
         13 Hoi imurina mai na Ataro ia ne ofongia fato ko Jisas iga na agua gaa, ngaia ke rao
         pania rai nasi ana ki tana mataina nikao rai ofongi ana.
         14 Jisas ke qau aporo ina provins i Galili nikao, mina ramwofa iana Figona Apuna ki
         afainia. Hoi mina tarofana ke rao ofusia fato ka arani finua ina provins kena.
         15 Mo Jisas ke fagausurira ka inuni ira iga ka ruma ni fakunga iata gena, mina inuni
         ira ka fagaakausia.
         16 Hoi o Jisas ke rao i Nasaret, na agua ne oga ke rafa iga. Iga na Tangiana Apuna,
         ngaia ke rao iga ka ruma ni fakunga manga ne tanua raorao mwa ia. Iga na mataina kana,
         ngaia ke ura akau rai tomania ana ka Segesegefa Apuna,
         17 minga ka watea ka segesegefa iana o Aesaea na maurukari. Ngaia ke iria ka pepa na
         ariari ia make rea ka agua ne totomania iga ne woi manga kaa,
         18 ‘Figona Apuna iana o God ki afainiau suria ne ono sikifiau rai tarofainia ana ka
         tarofa koro tangara ka inuni ne aera. Ngaia ke kasiau rai tarofainia ana ka taraganifa
         tangara ka inuni na rakura, mi inau tafangiana ka maata na inuni na guru, woi ngaira
         kai onoono nikao, mina fagataraganisira ka ani na inuni na oga iga na rugufana ramwofa
         iata tani inuni,
         19 rai tamasia fura nikao, woi ne taua noga ka mataina o God ne tatamanira ka arani
         kare iana.’
         20 Hoi o Jisas ke aria aporo ka pepa ariari ia make watea aporo ka mwane na tatagara
         iga na ruma ni fakunga ia make oga wato rai fagausurira ana. Mina arani inuni irarona
         na ruma ni fakunga ia ka qore rapurapu tangaa ko Jisas.
         21 Hoi o Jisas ke woi tangara, “Ngaeka ka tawatawanifa iga na Segesegefa Apuna nau tomania
         wau tangagamu kamu rongoa kaa, ke mai mwora ngae ka.”
         22 Hoi arani inuni ira ka kasia akau maka panga rainia wau ka tawatawanifa iana gena
         ne rongo koro wau. Ngaira ka woi, “Mako wani kaa kee, ki karena mwa o Josep ia ngai
         ke.”
         23 Hoi o Jisas ke woi tangara, “Wari igamu kamu girara woisia ana tangau ka tamasinga
         ne woi ia, ‘Dokta, ui fagakorofigo mereamu. Mina arani mwarao nami rongora no tanui
         i Kapanaum igi, ke koro wau nui tanui irarona finua iamu mereamu kaa nikao.’
         24 Maakau wowoisia mwora wau tangagamu, ‘A maurukari ke marefa nai oqani wagewagesia
         ana i finua iana mereana.’
         25 Ua, au wowoi tangagamu wau, iga na mataina iana o Elaeja inago, ki iga na farisi
         ne eoru mina fagaifa ne eono ke marefa ni rangi suria, mina apena magaufa rafa wau
         ke rao ofu ana fato ka arani finua igi. Mina mataina kena ke rako wau ka nao na ogaoga
         i Israel.
         26 Mo God ke marefa woi ni kasia ko Elaeja ki rao tangara ka fitangita nai inuni gena,
         maake kasia mwa ke rao ke tamania ki tana nao marefa na Jiu ne oga fagatau iga na
         kere finua i Sarefat, i Saedon.
         27 Mi iga nikao na mataina iana maurukari o Elaeja, ke rako wau ka inuni Israel na nafunia
         na matoroa na lepa, maake marefa ka fitangita na inuni gena ni fagakorofira panira
         ka apeaera iata ira, nga togo mwa o Neman na mwane i finua i Siria.”
         28 Mataina na arani inuni ina ruma ni fakunga ia na rongoa Jisas ne woisia na agua kaa,
         ngaira ka mangariaga wau nga,
         29 maka faiafaragasi, ka pupurisia ka mea fura pania ka finua ia, ka toraia ka mea akau
         iga ka fungana na sugua rai finua ia. Ngaira ka takosia woi nai purisia wato iga ka
         rawona na fungana ia.
         30 Mo Jisas ke wau rao iga ka guputa na rurufa ni inuni ira mwa make wau rao.
         31 Hoi murina na agua na tanua rainia kaa, o Jisas ke rao tangaa ka finua i Kapanaum
         ina provins i Galili. Iga na tangiana apuna kena o Jisas ke faganega rai fagausurira
         ana ka inuni gena irarona na ruma ni fakunga ia.
         32 Hoi mina inuni ira ka panga rainia wau ka fagausuringa iana gena, suria na tawatawanifa
         iana gena ke fagaqao mai menamenai wau woi ngaia ke nafunia ka ramwofa.
         33 Ua a mwane ne qanufia na ataro aera ke ogaoga irarona na ruma ni fakunga ia. Hoi
         ngaia ke fagangere rafaera wau ke woi,
         34 “Jisas i Nasaret, a taa ko qani tanugami ana rainia kaa? Wari igo kena ko rao mai
         rai fagaerisigami ana mwa. Inau kaa, kau qani girarago fato wau noga, igo kena ka
         Mwane Apuna iana o God!”
         35 Hoi o Jisas ke mafata rainia ka tamasinga ne nganganiaga wau tangaa ka ataro ia,
         ke woi tangaa, “Ui manapu rao makui fura nga pania ko wani kena.” Ataro ia ke kafu
         kaworainia ko wania ke wato ke mwagata ina guputa na inuni ira make fura wau ke rao
         pania, marefa woi ni fagaerisia.
         36 Hoi ainuni ira ka panga rainia wau maka faitamasi mereata ka woi, “A fagausuringa
         taa ke e kaa? Wani kaa ke mafata rai tamasinga iga ka ramwofa tangara ka ataro maka
         arao nga.”
         37 Mina tarofana o Jisas ke rao ofu ana fato ka arani finua ina provins i Galili.
         38 Hoi o Jisas ke rao pania ka ruma ni fakunga ia, make rao i ruma iana o Saemon. Iga
         na mataina kena ka fungaona o Saemon ke matoro ne mafanafana. Ngaira ka nongia ko
         Jisas woi ni tamania ki kani ia.
         39 Hoi o Jisas ke rao make ura irawona kani ia, make tamasi raramwofaga tangaa ka mafanafananifa
         ia woi ni fato pania, make fato wau nga. Hoi ngaia ke kafu afaraga akau make fagananaua
         ka ngaufa tangara.
         40 Mataina na arito ne rao ni suu ana, ainuni ira ka toraira mai tangaa ko Jisas ka
         arani inuni na nafuni na ape aera afainira. Jisas ke fagakorofira ne fatatagira rao
         mwa rainia ka rimana.
         41 Mi tana agua nikao, ka ataro ira ka fura panira ka arani inuni gena minga ka ngerengere,
         ka wowoi, “Igo kena ki Karena o God.” Mo Jisas ke tamasi raramwofaga tangara ka ataro
         ke woi siana kai tamasi, suria na qani girara fato noga woi o Jisas ka Mesaea.
         42 Iga na gomagomafatana kena, o Jisas ke rao pania ka finua ia make rao iga ka agua
         rai oga ana getea, mina inuni ira ke ma nai rea, maka faganega rai gari tangaa ana.
         Mataina na rogoia, ngaira ka ofongia rai taua aporo ana woi siana ki arao panira.
         43 Mo Jisas ke woi tangara, “Marefa, inau ke araria nau arao kau tatamasia fura ka tarofa
         koro rainia ka arafanga iana o God tangara ki tana finua gena nikao, suria na agua
         o God ne kasia mai rai tanua ana kaa ngai ke.”
         44 Hoi ki ngaia ke araorao mwa iga ka arani ruma ni fakunga i Jiudia gena rai tarofainia
         ana ka tarofa koro.

1 Iga na mataina ne etagai, o Jisas ke uraura ina rawona na wai rafa i Genasaret. Mina
         fakunga ni inuni ka rao mai ka rifuia, inuni gena ka faiguruguru wau rai rao ana tangaa
         ko Jisas, rai rongoa ana ka woita iana o God.
         2 Iga na mataina kena nikao, ko Jisas ke reraurua ka qauta ne erua na gururaurua akau
         ina rawona na wai rafa kena nikao. Ua, mwane ni afuasinga iraurua karu rao panigi
         ka qauta iraurua, makaru tora ka fugo igi rai manirani ana.
         3 Mina mataina kena ko Jisas ke rao ke tage iga ki tana qauta iraurua, ani na qauta
         ne nafunia o Saemon. Hoi make nongia ko Saemon woi ni farutaia futaga rao sisitai
         pania ka one kena. Mataina kena ko Jisas ke oga irarona na qauta ia make fagausurira
         ka inuni na fakuria mai gena.
         4 Hoi mataina o Jisas ne tawatawa fato tangara na inuni ira, make woi tangaa ko Saemon
         manga kaa nikao, “Ui farutaia ka qauta kena rao iga ka agua ni kokoro makui kasia
         wato ka fugo gena, maku togo siare.”
         5 Ua mo Saemon ke woi, “Arafa, iga na qongiana fagaenani ia, kami ofo makira wau maake
         marefa wau nga ka siare nami togoia. Mako woi manga ngai kena tangau, e koro mwa,
         au kasia wato ka fugo kaa nikao.”
         6 Hoi mataina na kasi wato na fugo igi, e rako wau ka siare na mai togo, a wonu ka
         fugo igi ka fanimwomwou.
         7 Hoi ngaira ka fagaarari rao tangara ka mwane iga tana qauta ira rai rao mai ka tamanira
         ana. Hoi tana qauta ia ke rao mai tangara maka fagawonusiraurua fato wau, arutangiraurua
         rai siare raorao makaru fani kokoro.
         8 Ua mataina o Saemon Pita ne rea na agua kena ngaia ke qogu rai uwa wato inagona o
         Jisas, make woi manga kaa, “Arafa nui rao paniau, suria inau kaa ka mwane nau aera.”
         9 Ua ngaia ke woi manga ngai kena, suria ngaia mina mwane na tatagara afainia gena,
         ka panga rainia wau ka meosigai siare na togoia kena.
         10 Hoi i karena ne erua o Sebedi, o Jemas mo Jon, naru tatagara afainia ko Saemon kena,
         ngairaurua makaru panga rainia wau nikao ko Jisas. Ua Jisas ke woi tangaa ko Saemon
         manga kaa, “Siana ko mamaagu. Faganega ina mataina kaa ki igo ko totogo ira ka inuni.”
         11 Ua arani mwane ira ka gururaurua qanu i one ka qauta iraurua, maka kasi fato wau
         nga ka arani mwarao maka rao suria ko Jisas.
         12 Ua iga na mataina o Jisas ne ogaoga iga tana finua kena, a mwane ne etagai ne tanua
         na lepa ne garoa ka apena, ngaia ke ono rao ke rea ko Jisas make rao mai make taoaqa
         inagona o Jisas make nongia wau ko Jisas, ke woi, “Arafa manga no marumusiau, makui
         tagarafiau qai koro aporo nikao.”
         13 Hoi o Jisas ke fatatagia ko wani ia make woi, “Aa, nau marumu mwa. Ui koro aporo!”
         Hoi ki iga na mataina mwa kena mina lepa ia ke fato rao pania ko wani ia.
         14 Mo Jisas ke tamasi fagakakanua ke woi tangaa manga kaa, “Siana ka inuni no tatamasia
         tangaa rainia na agua kaa makui rao tangaa mwa ka mwane raperapega rai fagaregi ana
         ka apemu mako kafu arao ko tanua ka suu wogasifa manga o Mosis ne qani tamasi mai
         ia, ki mwarao maka inuni kai gigirara woi igo ke fato panigo ka ape aera ne tanugo
         ia.”
         15 Hoi manga ne woi pusira mina tarofa rainia ko Jisas ke rao ofu ana wau nga ka arani
         finua gena, mina inuni na rako tefa wau ka rao mai tangaa ko Jisas, suria na oqani
         rongoa ana ka tawatawanifa iana, mina fagakorofira ana panigi na ape aera iata nikao.
         16 Hoi mo Jisas kaa, ke raorao mwa ke arao getea iga ka agua ne magamagafuruaga rai
         fagarafe ana iga nikao.
         17 Ua iga na mataina ne etagai nikao, ko Jisas ke fagausurira ka inuni gena. A tana
         Farasi mina fagausuri iga na Lo iana o Mosis nikao ka kokoa gena, mingaira gena ka
         rao mai panigi ka arani finua ina provins i Galili, mina provins i Jiudia, mi Jerusalem.
         Mina ramwofa ni fagakorofinga iana o God ki afainia ko Jisas rai fagafatongi ana ka
         ape aera iata na inuni gena nikao.
         18 Iga na mataina kena ka mwane ka toraia mai iga ka qea ka mwane ne risurisuga, oqani
         toraia ana, kai qirutainia inagona o Jisas.
         19 Make suria na farifogofogo wau ka inuni, ngaira ke marefa ka qaiawoa ni ararira nai
         meatara qanu ana iga. Hoi ngaira ka toraia ka mia akau ina gairina ruma ia, maka tafakurua
         ka warara ka kunia ke wato qaiwogata na inuni, ke tao inagona o Jisas.
         20 Hoi mataina o Jisas ne qao girara na tangamworanifa iata, ngaia ke woi tangaa, “Goaku
         koro igo, arani aerafa iamu ka tawora fato noga.”
         21 Ua iga na mataina kena, ka arani Farasi mina fagausuri iga na Lo iana o Mosis ka
         faitamasi ka woi, “O wani kaa ke tamasi aerisia o God! Ngaia togo mwa o God ke gira
         tawo ana ka aerafa iata na inuni.”
         22 O Jisas ke qani girara ka takofa iata gena, hoi make woi tangara, “E tanu fea kamu
         tako manga ngai kena i mangatamiu gena?
         23 Ua, e mwataku mwa rai woi tangaa ana ko wani kaa, ‘Arani aerafa iamu ka tawo fato
         noga panigo.’ Kee ne fea? Qara aera wau rai woi ana, ‘Ui afaraga kui taworagofa, kui
         rao nga ina mataina kaa.’
         24 Hoi mataina kaa kau kafu fafagaqao mwora wau nga tangagamu, woi inau kaa, ka Kare
         ni Inuni mwora, nau nafunia na ramwofa ina ano kaa rai tawo ana na arani aerafa.”
         Hoi Jisas ke woi tangaa ko wani ia, “Afaraga akau! Makui tawoa ka qanamu kui aporo
         i ruma iamu.”
         25 Iga na mataina kena ko wani ia ke afaraga akau inagota fato na inuni ira, make rumia
         ka qanana ne taofia ia make aporo i ruma iana iga ka fagaakausia ana ko God.
         26 Ua arani inuni ira ka panga tefa wau maka tamasi fagaakausia ko God nikao, maka maagu
         wau nikao, ka woi, “Oe, igia ka rea ka agua ne qao getea ngaeka!”
         27 Hoi murina mai, mo Jisas ke fura pania ka ruma make rea ka mwane na fautana rai o
         Livae. Tagaranifa iana o wani kena rai tawo takis ana mwa, ngaia ke ogaoga iga ka
         agua ne tatagara iga rai tawo takis ana. O Jisas ke woi tangaa, “Ui rao mai suriau.”
         28 Mataina ngai kena mo Livae ke kasi wau mwa ka arani mwarao igi make rao suria ko
         Jisas.
         29 Hoi o Livae ke tagarafia ka apena farunga rafa i ruma iana tangaa ko Jisas. Mi afainira
         ka ani na inuni na nongira ka rao mai gena, e rako wau nikao ka mwane na tawotawo
         takis mi tana inuni rao nikao na faku mai.
         30 Hoi mi tana Farasi gena mi tana fagausuri iga na Lo iana o Mosis ira, ka farau wau
         maka woi manga kaa tangara ka rongoisuri ana o Jisas ira, “Nga ne tanu fea ngai ke,
         namu ngaungau maka mu totono afainira na mwane na tawotawo takis mina inuni aera gaa?”
         31 O Jisas ke aramira ke woi tangara, “Mu girara woi na inuni na ape koro ke marefa
         nai oqania ka inuni ni fagakorofinga, maaki nga mwa na ani na inuni na matoro ka oqania
         ka inuni ni fagakorofinga.
         32 Hoi ka raofa iaku mai kaa, ke marefa qai rao mai rai onira ana ka inuni na oto rai
         tako orisi ana, maakau rao mai rai onira ana ka inuni aera rai riri ana panigi ka
         aerafa iata.”
         33 Hoi maka woi tangaa ko Jisas, “Arani rongoisuri iana o Jon ka gira fari ana maka
         fafagarafe, mina rongoisuri iata na Farasi maka tanua ka agua manga ngai kena nikao,
         hoi mina rongoisuri iamu ka ngaungau maka totono mwa, nga ne tanu fea ngai ke?”
         34 Ua o Jisas ke aramira, “Arani inuni na ogaoga iga na fagauragifa ira, ke ma ni ararira
         nai farifari maake ararira na fafagangaura iga ka mataina na mwane ne pagai auragi
         ne ogaoga afainira gena.
         35 Hoi mi murina mai maka totoraia panira, maka kafu farifari iga ka mataina ngai gena.”
         36 Hoi mo Jisas ke tamasi nununa tangara, ka tamasinga ne rao manga kaa, “Marefa ni
         araria mui tawora ka gafu faoru iamiu, kamui tatarisia ka kere agua rai taia ana pusia
         ka agua ne matari iga na qani gafu iamiu. Manga ngai kena ko fafagaerisia purua mwa
         ka gafu faoru iamiu kena, mina matari gana gafu faoru ia nikao ke ma ni qao faku afainia
         ka qani gafu ia nikao.
         37 Ua tana mwarao nikao, ke marefa nai gira ringia ana ka waen faoru irarona na qani
         mwarao na titi waen iga, suria na mataina na waen faoru ia ne fungafunga make raqoa
         ka mwarao ia. Ke matari mina nongana na waen ia ke fufufu taragani.
         38 Hoi kamui fafagawonusia ka waen faoru iga ka mwarao faoru ne gatagata tangai waen.
         39 Hoi tana mwarao nikao, inuni ne totono fato na qani waen ke oqani tonomia ana ka
         qani waen ia. Ngaira ke marefa nai oqani tono ana ka waen faoru, minga kai wowoi,
         ‘Nga na qani waen ia, ke tono koro tefa wau.’ ”
         
            

         
      
   
      
         6
1 Iga na Sabat ne etagai Jisas mina rongosuri iana ka taworagofa ina qaiawogani na
         mwou na fasi wit iga. Ina mataina kena, ka rogoisuri iana ka fuuri ka guani na wit
         igi maka kutai ke rao ka gawoni panigi ka guuni maka ngaura.
         2 Tana inuni na Farasi ka fagatea, “E tanu fea kamu tagara kamu furi na wit iga na
         Sabat na tangina na Lo ne woi pusia kaa?”
         3 Ua o Jisas ke woi manga kaa tangara, “E fea marefa mui tomania ka agua rainia na
         mwane rafa o Deved ne tanua mataina i ngaia mina kare iana na magau ira?
         4 Mataina kena ko Deved ke qanu irarona ruma iana o God, make ngaura ka purete na fagaapunari,
         make watera nikao ka kare iana ira. Maaki na Lo na fagausuringainia ka girara woi,
         ‘Nga mwa na mwane na raperapega ka girara ngaura ana mwa ka purete gena.’ ”
         5 Ua o Jisas ke woi tangara manga kaa nikao, “Ngai inau na Kare ni Inuni kaa, ka Arafa
         tangaa na Sabat.”
         6 Ua tana tangiana iga na Sabat nikao o Jisas ke rao ke qanu iga ka ruma ni fakunga
         rai fagausurira ana ka inuni. Mi rarona ruma ni fakunga kena, ki tana mwane ke kokoa
         iga kena, wani kena ka rimana iotona ke mae.
         7 Mina Farasi ira mina fagausuri iga na Lo iana o Mosis ka ono rapurapu rainia ko Jisas
         rai rogoi ana manga ne fafagakorofia ko wae kena iga ka Sabat kena nikao, makai usuia
         rainia.
         8 Mo Jisas ke girara mwa ka takofa iata gena nikao. Hoi ngaia ke woi tangaa ko wani
         ne mae na rimana ia, “Ui afaraga akau makui taworagofa mai inagomami.” Hoi o wani
         ia ke afaraga akau make ura inagota.
         9 Mo Jisas ke woi tangara manga gaa ka Farasi ira mina fagausuri iga na Lo iana o Mosis,
         “Au fafagategamu wau, a taa ka Lo iaka ne fagamaarumungainia rai tanua ana iga na
         tangina iga na Sabat kaa, rai tamanira ka inuni, ke rai fagaerisira ana? Rai fagatafira
         ana ka inuni, ke rai nafuira ana?”
         10 Murina mai, e ono rao tangara ka arani inuni ira make woi tangaa ko wani ia, “Ui
         otoa ka rimamu kena.” Mina mataina ia o wani ia ne fagaotoa ana na rimana ia, make
         koro aporo mai.
         11 Ngaira ka mangariaga wau, maka tamasi fairifui rainia ka agua na pagai tanua rainia
         ko Jisas nikao.
         12 Iga na mataina kena ko Jisas ke rao iga ka fungana tangai fagarafe ana, mina qongiana
         fagaenani kena ke oga rai fagarafe ana mwa tangaa ko God.
         13 Tangi mai gomagomafa, make onira faku mai ka rongoisuri iana make ono sikifira ka
         tangafurui mwane matara erua, make onira rai aposol.
         14 Nga na mwane na tangafuru matara erua ira ke gaa, o Saemon, ngaia ka fauatana nikao
         rainia ko Pita, mina Andru ngaia kaa goana o Pita, mo Jemas, Jon, Filip, Batolomiu,
         15 Matiu, Tomas, mo Jemas i karena o Alfias, mo Saemon ne faku afainira na rurufa na
         oqani fagafatongia na kafamanu i Rom ia,
         16 o Jiudas i karena o Jemas, mo Jiudas Iskariot, ngaia kena ki murina mai ke faganafu
         rainia ko Jisas tangara ka maerongana.
         17 Mataina o Jisas afainira na aposol iana ira na wato mai, ngaira ka mai ura afainira
         ka apena rurufa rafa na rongoisuri iana, iga na agua ne fatara. Mina apena fakunga
         ni inuni ngaira nikao ka rao mai panigi ka arani finua fato i Jiudia mi pania ki Jerusalem
         mi panigi ka finua ne tao futaga ina apanana tangai na asi i Taea mi Saedon.
         18 Mina arani inuni gena ka rao mai, suri ngaira ka oqani rongoa ana o Jisas, maka oqania
         woi ni fagakorora panigi ka ape aera iata nikao. Ani ne qanufira na ataro ke tau fagaqaomata
         wau, mo Jisas ke fagakorora nikao.
         19 Mina arani inuni gena ka rapasia rai fatatagi ana ko Jisas suria na ramwofa ne arao
         mai pania i ngaia ke fafagakorora aporo panigi ka arani ape aera iata.
         20 Jisas ke ono rao ke rera ka rongoisuri iana ira, make woi tangara, “God ki ono korosigamu,
         kigamu na inuni ma ni tonga nafuninga iamiu, suria na arafanga iana o God kamui tawoa
         fato noga.
         21 God ki ono korosigamu, kigamu na inuni namu magau, suria na ogafanamiu ke pagai tau
         ka faioqanifa iamiu. God ki ono korosigamu, kigamu na inuni namu angi faitakoi ina
         mataina kaa, suria murina mai kamu pagai mamana qaqaega nikao.
         22 God ki ono korosigamu, kigamu. Tana inuni na pagai mamaeronganigamu, maka ma nai
         oqaoqanigamu, maka sususuraigamu suria namu arao suriau ki inau na Kare ni Inuni.
         23 Mataina na agua gaa ne mai worawora tangagamu kamu reregi, mui wawagewage mwa maka
         mui maomao nikao, suria na worimiu ke taotao karigamu i Heven. Iurata na inuni na
         maeronganigamu maka tanui ka agua manga ngai gena nikao tangara ka maurukari inago
         mai noga.
         24 Maaki igamu na inuni ne tonga rurugua iamiu ina mataina kaa, kamu pagai rorogoia
         ka fafaranifa, suria igamu kena kamu tawoa fato noga mai ka ogafa koro iamiu.
         25 Migamu na inuni namu ngaungau menamenai ina mataina kaa, kamu pagai rorogoia ka fafaranifa,
         suria namu pagai magau wau. Migamu na inuni namu mamana ina mataina kaa, kamu pagai
         rorogoia ka fafaranifa, suria namu fafaitakoi wau maka mu angiangi nikao.
         26 Igamu na inuni na tatangasigamu gena, kamu rao faku mwa afainira ka maurukari na
         fagafagaparu inago, suria na tangasira purua mwa nikao. Make igamu kamu pagai rorogoia
         ka fafaranifa afainira nikao.
         27 “Ua, au woi tangagamu wau kigamu na ani na inuni namu fufukaringa tangai na tamasinga
         iaku gaa, Mui kokomanira ka maerongamiu, maka mui tatanui ka agua koro tangara ka
         inuni ma nai oqaoqanigamu.
         28 Nongia ko God ki fafagakorofira ka ani na inuni na kukuasigamu, maka mui fafagarafe
         tangara ka inuni na tanugamu aerisigamu.
         29 Ke manga na tana inuni ke fita mai i parimu, ui aforo tangaa ki fitaria ki tana apanana
         parimu nikao. E manga na tana inuni ke tawoa ka gafu iamu, ui fafagamaarumungainia
         ki tawoa ka soti iamu kena nikao.
         30 E rao ka tana inuni ke nongia ka mwarao panigo, ui tatamania rainia ka faioqanifa
         iana kena. Ke manga na tana inuni gena ka tawoa ka nafuninga iamu, siana rai giru
         ana rai mafata rainia aporo mai ana tangago.
         31 Ui tanua tangara ka inuni manga ngatakena nga no oqania nai tanua tangago.
         32 E manga igamu kamu oqaoqa koro tangara ka ani na inuni na oqa koro tangagamu, e tanu
         fea ko God ke takotako fagaakausigo? Suria na inuni aera nikao maka oqa koro tangara
         ko otai na oqa koro tangara.
         33 Mi manga igamu kamu tatamanira mwa ka inuni na tatamanigamu nga, e tanu fea ko God
         ke takotako fagaakausigo? Suria na inuni aera na parongata maka tanui manga ngai kena
         nikao.
         34 E rao kamu mamafata togo mwa rai rurugua tangara ka inuni namu takosira woi na pagai
         orisi aporo mai tangagamu, tanu fea ko God ke takotako fagaakausigo? Suria na inuni
         aera maka gira mafata rai rurugua ana tangara ka inuni aera na girara woi na pagai
         orisi aporo tangara nikao.
         35 Ua igamu kamu kokomanira ka maerongamiu, maka mui tanua ka agua koro tangara nikao.
         Mina nafuninga iamiu kamui mamafata tangara ka inuni nikao, siana ki iga na takofa
         woi na inuni ira kai pagai oriorisia aporo mai tangago nikao. E rao kamu mafata manga
         kaa, ka worimiu ke tefatefa wau, mi igamu kamu taotao nai karena o God ne Tefa i afaafa.
         Suria o God ke koro tangara ka inuni na ma nai koro tangaa mina inuni aera.
         36 Mui tatakoira, manga Emamiu ne takoira fato nikao na arani inuni.”
         37 O Jisas ke woi nikao, “Siana rai fagagetara ana ka inuni, mako God ke marefa ni fagagetagamu.
         Siana kamu wowoi na inuni kai fagaetangira, mako God ke marefa ni fafagaetangigamu
         nikao. Mui tawotawo ka agua aera iata na inuni, mo God make tawotawo panigamu ka aerafa
         iamiu nikao.
         38 Mui mamafata, mo God ki mamafata tangagamu nikao. Igamu kamu pagai tawora ka maemiu
         ne tefaria na mafatangaa iamiu gena. Rao kamu mamafata, igamu nikao make mamafata
         fagaararia aporo mai tangagamu suria ke efita namu mafata rai rao gena.”
         39 Ua o Jisas ke tamasi fagafiu tangara nikao, “E fea ka mwane ne guru, e girara urua
         ana menamenai ka tamana guru nikao? E marefa wari! E rao ke urua, aru apuri fato irarona
         kiru.
         40 Hoi a mwane ne sukuru, ma ni gigirara tefaria ana ka fagausuri iana ia. Ua ka mataina
         ne sukuru koro, make kafu taotao manga mwa na fagausuri iana ia.
         41 Nikao, e tanu fea ko ono tarafua rao na kere mwomwo i maana o goamu kena, migo ke
         ma nu fatamia na maworogana na apenagai ne taotao i maamu mereamu kena?
         42 Mi manga ifai ko woi tangaa o goamu kena, ‘O goaku, nakau qai ufia panigo ka kere
         mwomwo i maamu kena,’ migo ke manui gira rea ana na maworogana na apenagai ne taotao
         i maamu mereamu kena. Igo kena, ka mwane no fafagaqekaqeka mwa! Igo ke araria woi
         nui tawoa fura ka maworogana na apenagai i maamu kena ki taraganisigo noga inago.
         Mi murina mai migo ko onoono menamenai mako gira tamania ana rai fagafatongia ana
         pania ka kere mwomwo i maana o goamu kena.
         43 “Apenagai koro ke ma ni girara gugua ana ki kasia ka guana aera, mina apenagai ne
         aera ke ma ni gira gugua ana ki kasia ka guana koro.
         44 Hoi ka arani apenagai, ka gira ono girara ana rainigi ka guani na kasigi gena. Ua
         ki igia ke marefa nai gira rogoi ana ka guani na apenagai na fig mina guani na grep
         iga ka atani wau mwa na mwani waro kakaru gena.
         45 Ngai kena nikao inuni ne nafunia na takofa koro i mangatana, ngaia kena ke gira tanui
         ana ka agua koro. Hoi mina inuni ne nafunia na takofa aera i mangatana, ke gira tanui
         ana ka agua aera. Nga na mwarao ne tatamasia na inuni ka mwarao ne fura mai pania
         na taa ne wonusia na mangatana gena.
         46 Ke tanu fea kamu oniau kamu woi, ‘Arafa, ngai igo ka Arafa iamami’ maake marefa namu
         tautau woita iaku?
         47 A fitangimiu ne arao mai suriau make fufukaringa tangaa na woita iaku make tatanu
         iga na ogafa iana, ki inau kau fafagaregamu rainia ki ngatakena na qaofanana na inuni
         kena.
         48 Ngaia kena ke manga na mwane ne akea ka ruma iana. Nagoagona, e tapa ke wato ke taua
         ka mwani fau make kasi ka auu iana igi make kafu afunira ka nganganiaga make akea
         na ruma iana ia. Mataina na apena rangi rafa ne rao mai, mina mwaganu ia ke rao mai,
         ke takea ka ruma ia, mina auu i ruma igi ke ma ni mwangiu. Suria o wani ia ke manirania
         ka ruma ia ke nganganiaga wau.
         49 Mo otai nai inuni ne rongoa na tamasinga iaku make ma ni arao suria, ke manga na
         mwane ne akea na ruma iana ia maake ma ni tapa tarani ka auu iana. Hoi ka mataina
         na mwaganu ia ne rao mai, ke takea qogea ka ruma ia, ke taka rainia fato wau nga ka
         ruma ia.”

1 Mataina o Jisas ne tamasi fato na arani agua tangara nai inuni gena, ngaia ke rao
         i Kapanaum.
         2 Mataina ngai kana, mwane rafa ni fainafunafu ana i Rom ke oqania wau ka kare iana.
         A kare iana ia ke matoro rafaera wau ke fagani mae.
         3 Mataina mwane rafa ia ne rongoa woi o Jisas ke rao mai, ngaia ke kasira ki tana mwane
         rafa iata na Jiu ira ke rao ka nongia ko Jisas, woi ni rao mai ki fagakorofia ka kare
         iana ia.
         4 Ngaira ka rao tangaa ko Jisas maka nongia, ka woi, “E araria mwa no tatamania ka
         mwane rafa i Rom kana,
         5 suria ngaia ke komanigia, igia na Jiu, mi ngaia mereana nikao make mafata rai rurugua
         rai akea ana na ruma ni fakunga tangagia kaa.”
         6 Hoi o Jisas ke rao afainira ka mwane rafa ira. Mataina na rao fagarangia wau na ruma
         iana na mwane rafa i Rom ia, mwane rafa kena ke kasira ki tana goana koro ira ka rao
         ke woi tangaa ko Jisas, “Arafa, siana ko takotako rafa, woi ma ni ararigo nui qau
         qanu mai irarona ruma iaku kaa,
         7 suria inau kau takosia woi marefa qai arari rai rao mai ana tangago. Ui mafata rainia
         mai mwa ka tamasinga, make korokoro aporo ka kare iaku kaa.
         8 Igo ko girara woi inau kaa maka mwane nau tatagara nikao ina rugufanata na Mwane
         Rafa i Rom. Makau nafunira ka mwane ni faiarifatana nau onoono i surira nikao. Ua
         ka mataina nau memea tamasi na mwane ni faiarifatana ia, kau wowoi, ‘Ui rao i gana!’
         make arao. Ke manga qai mea tamasi ki tana mwane qai woi tangaa, ‘Ui rao mai iga!’
         make arao mai. Mina mataina nau memea tamasi iga na kare iaku ia, kau woi tangaa,
         ‘Ui tagarafia ka tagarafa kaa!’ make tanua mwa.”
         9 Mataina o Jisas ne rongoa na agua ne woisia o wani ia, ngaia ke panga rainia wau,
         make riri aporo rao tangara ka inuni na arao afainia ira make woi tangara, “Au wowoi
         tangagamu wau, marefa ke etagai na inuni Israel qai rea ni nafunia na tangamworanifa
         ne tefa manga wani kaa.”
         10 Hoi na goana koro na mwane rafa ia na aporo i ruma iana, maka rogoia wau ka kare
         iana ia ne fato noga pania ka matoroa iana ia.
         11 Iga na tangiana ngai gena, mo Jisas mina rongoisuri iana ka rao tangaa ka finua i
         Neini. Mina mataina kena nikao ke rako wau ka inuni na rao afainira.
         12 Mataina na suguia mwa nai matarofia wau na maana para tangaa qanu na finua kena,
         ngaira ka tarafua ka apena rurufa ni inuni, na fura mai pania ka finua kena, toraia
         mai ka kere mwane ne mae fato noga. Kere mwane ne mae kena, ka kare etagai iana nao
         i finua kena.
         13 Mataina na Arafa ne ono rao ke rea na nao ia, ngaia ke faitakoi wau, make woi tangaa,
         “Siana rai angifa.”
         14 Mataina kena ko Jisas ke taworagofa mai make fatatagia ka raqoraqo na totoraia iga
         na kere mwane ne mae ia, mina inuni ira ka ura nganganiaga. Mataina kena mo Jisas
         ke woi, “Kere mwane igo, au woi tangago wau, ui afaraga akau.”
         15 A mwane ne mae ia ke oga akau make faganega rai tamasifa nikao. Mo Jisas ke kasia
         arao ka kere mwane kena tangaa ke enana ia.
         16 Hoi arani inuni ira ka maagu wau maka fagaakausia mwa ko God, maka woi manga kaa,
         “Maurukari ne tefa wau ke mai ogaoga fainigia kaa. God ke rao mai noga rai fagatafigia
         ana na kare iana!”
         17 Mina tamasinga rainia na mwarao o Jisas ne tanua kena ka tarofainia suria ka arani
         finua gana nikao.
         18 Ua, rongoisuri iana o Jon ne fagamaanu apuna ka tawatawaria tangaa ka arani agua
         o Jisas ne tanui. Hoi o Jon ke oniraurua mai ka rongoisuri iana ne erua
         19 rai kasiraurua ana rai rao ka fagatea ana ka Arafa, “E fea, nga igo ka mwane ne kasigo
         mai o God ne qani surua mai woi ne pagai kasia mai ia, ke tana mwane kami nanasia
         rao nikao ne pagai arao mai?”
         20 Mataina naru matarofia o Jisas, aru woi tangaa, “O Jon ne fagamaanu apuna ke kasigamirua
         mai rai fagatego ana kaa, ‘E fea ngai igo kaa, ka mwane o God ne qani surua woi ne
         pagai kasia mai ia, ke tana mwane kami nanasia rao nikao ne pagai arao mai?’ ”
         21 Mina mataina kena nikao, mo Jisas ke fagakorofira ka inuni na rako wau na nafuni
         na ape aera afainira, mina fafara ana, mina ani na inuni ne qanufira na ataro make
         ragaira fura panira, mina ani na inuni na guru maka ono aporo nikao.
         22 Hoi o Jisas ke woi tangaraurua ka rongoisuri ne erua iana o Jon manga kaa, “Muru
         aporo maka muru fagakaringa ko Jon rainigi ka arani agua namuru regi, mina taa muru
         rongora gaa. Suria ani na inuni na guru, ngaira ka ono aporo mina ani na risurisuga,
         ke nganganiaga ka uwata ka taworagofa noga gaa, mina ani na inuni ne garoa na apeta
         ke mawo ka garoa iata nikao, mina inuni na guguruga ka rongo, mina ani na mae ka tafi
         aporo. Mina tarofa koro ke tarofainia tangara ka inuni na aera.
         23 God ke ono korosira ka inuni ne marefa nai ngaroitainiau.”
         24 Mataina na rongoisuri ne erua iana o Jon ne fagamaanu apuna ia, naru aporo tangaa
         o Jon, mo Jisas ke faganega rai tamasia ana ko Jon tangara ka inuni na faku mai ira,
         make woi, “E fea, mataina mu rao irarona finua tatara ia, otai kamu rao kamu rerea?
         Mu rao kamu rerea ka mwane ne manga na raua ne rogarogasia ia suria ne atani orisi
         mwa na takofa iana?
         25 Kee ne fea, ataa kamu rao rai rea ana ia? A mwane ne gafu rainia na gafu ne qao koro
         tefa wau? Marefa! Mui girara ani na inuni na gafugafu manga ngai gena, make tonga
         nafuninga iata, ka inuni na ogaoga ina ruma iana na arafa ni finua.
         26 Kee ne fea, ataa kamu rao kamu rea? Tana maurukari? Aa, ne mwora ngaia. Mako Jon
         kena ke tefarira nikao ki tana maurukari inago rao noga.
         27 Mi ngaia o Jon kaa, ko God ne qani tamasi mai irarona na Segesegefa Apuna, ke woi
         manga kaa ia, ‘Au pagai kasia ka mwane ni tora tamasinga ana iaku, ke qaqainagomu.
         Mi ngaia kena ke fafagananaua ka tara karigo nikao.’
         28 Makau wowoi tangagamu wau, o Jon ke tefaria ko otai na inuni ne wora mai ina ano
         kaa, maake manga otai na inuni purua mwa iga na arafanga iana o God, ki ngaia kena
         ke tefaria rao nikao ko Jon.”
         29 Mina mataina kena, ka arani inuni mina mwane na tawotawo takis nikao, na rongora
         na tamasinga gena, ka takosia woi na taufa iana o God ke oto wau make fagamaanu apunarira
         ko Jon.
         30 Hoi mi ngaira na Farasi, mina fagausuri iga na Lo iana o Mosis ke ma nai oqani tanui
         ana ka agua o God ne oqanira nai tatanui make marefa ni fagamaanu apunarira ko Jon.
         31 Mo Jisas ke woi nikao, “E fea kigamu na inuni na mataina kaa, igamu kamu manga ifai?
         32 Makau wowoi tangagamu wau igamu kaa ka agua iamiu gena ke manga na kere kare na ogaoga
         ina maket ira, na ngerengere faitangai ka wowoi, ‘Igamu kena ka mataina nami ufiufi
         tangagamu make marefa namu gira mao ana. Mina mataina mi kikiuri na kiu faitakoi,
         migamu ke marefa wau namu angiangi.’
         33 Ua mataina o Jon ne fagamaanu apuna ne rao mai i gaa, ngaia ke ma ni gira ngau purete
         ana, make ma ni gira tono waen ana. Mi igamu kaa kamu woi, ‘O wani kaa ki tana ataro
         ke qanufia kaa.’
         34 Ua mina mataina inau na Kare ni Inuni nau rao mai i gaa, kau ngaungau makau totono,
         migamu kamu woi nikao, ‘Mui rea rao, ko wani kaa ke ngaungau make totono rafaera.
         Make memera farigoata ka mwane na tawotawo takis gena mina inuni aera nikao.’
         35 Hoi mina inuni na arao suria na takofa koro iana o God, ka fafagaqao rainia ka takofa
         koro kena woi ne oto wau.”
         36 Ua a Farasi ne etagai ke nongia ko Jisas woi ni rao ki ngau afainia i ruma iana.
         Hoi o Jisas ke qanu irarona ruma iana o wani ia, maka wau oga wato, maka tora ngaufa
         mai tangara ka ngau.
         37 Irarona finua kena, ka fefene ne etagai iga kena ka ogafanana ke ma ni oto, ke rongoa
         woi o Jisas ke ngaungau afainia ka tana Farasi ia i ruma iana, make toraia mai ka
         qotore ne akau rafa wau na maena, ne wonu rainia na nongana wai ne sigini koro wau.
         38 Ua kani ia ke rao mai ke ura imurina Jisas, make angi iga ka faitakoifa, make kutai
         ka uwana Jisas rainia ka tawoni na maana make tarofi rainigi ka furufuru i qauna gena.
         Minga ke siginia ka uwana o Jisas, make ringia afuria ka uwana rainia ka wai ne sigini
         koro ia nikao.
         39 Mataina kena, ka Farasi ne nongia o Jisas ke rao mai ia, ke rea ka agua ne tanui
         kani kena nikao, make takosia sio mereana mwa, “E manga o wani kaa ka maurukari mwora
         kaa, ki onoono girara mwa ki kani kaa ne fatatagia kaa. Suria kani kaa, ka fefene
         ne atani wau mwa iga na ogafanana.”
         40 Hoi mo Jisas ke mea tamasi, ke woi tangaa, “Saemon, au nafunia ka agua ne etagai
         rai tamasia ana tangago.” Hoi mo Saemon ke woi, “Ataa ko oqani woisia ana tangau kena,
         na fagausuri?”
         41 Hoi Jisas ke woi, “Mwane ne erua karu tawo rurugua pania ka mwane rafa ne tonga anga
         ni faaga iana makaru woi, woi naru pagai orisi aporo tangaa. Mwane ne etagai ke tawoa
         ka tangarau ne erima pupu (500) mi tana mwane ka tangafuru mwa ne erima (50).
         42 Hoi waruairaurua ke asafiraurua rai orisi aporo ana ka rurugua naru tawora igi, mina
         mwane rafa ia ke woi tangaraurua woi siana rai orisi ana aporo tangaa ka rurugua naru
         tawora pania gena. Hoi ka ani taa na mwane ke oqania tefa wau ka mwane rafa kena?”
         43 Hoi o Saemon ke woi, “Inau kau takosia woi na ani na mwane ne tawo tefa rao kena,
         make woi na mwane rafa ia woi siana ke takotako rafa rai orisia aporo ana kena.” Jisas
         ke woi, “Ataa no woisi kena ke mwora wau.”
         44 Hoi o Jisas ke riri rao tangaa ka fefene kena, make woi tangaa ko Saemon, “Ui rea
         rao kani kaa. Mataina nau qanu mai irarona ruma iamu kaa, ke marefa ka wai nui wateau
         qai usuusura rai ka uwaku. Mi kani kaa ke usuusura ka uwaku rainia ka wai ne afe mai
         i maana, make tarofi ke riki rai ka furufuru i qauna.
         45 Mi igo ke manui siginiau, hoi mi ngaia ka mataina nau qanu mai i ruma kaa ia ke mamaunga
         ni fatofato rai siginia ana ka uwaku.
         46 Nikao ki igo ke marefa wau nui ringia i qauku ka oel, mi kani kaa ke ringia ka wai
         ne sigini koro wau ne akau wau na maena i uwaku.
         47 Hoi kau wowoi tangago wau o God ke tawo kasi pania ka arani aerafa iana, ngaia ngai
         ke ne fagaqao rainia na faikomanifa ne tefa wau kaa. Hoi mo otai nai inuni o God ne
         tawora na kere aerafa iana, ka faikomanifa sisitai mwa tangaa.”
         48 Ua o Jisas ke mea tamasi ki kani ia, ke woi, “Arani aerafa iamu ka tawora panigo.”
         49 Ua mina arani inuni na ngaungau afainia ia, ka faitamasi mereata ka woi, “Mwane taa
         ke e kaa woi ne gira tawora ana na aerafa iata tana inuni gaa?”
         50 Mo Jisas ke woi tangaa ki kani ia, “God ke fagatafigo suria na tangamworanifa iamu.
         Ui rao iga ka marapefa.”

         2 Hoi tana tangiana nikao, Jisas ke rao iga ka arani finua rafa mina kere finua fato
         ina provins i Galili rai tarofainia ana ka tarofa koro rainia na arafanga iana o God.
         Mina tangafuru matara erua na rongoisuri ira mina tana fefene nikao ka rao mai afainia
         kena. Tana fefene gaa ke raga ataro panira, mi tana fefene gaa ke fagafatongi panira
         ka ape aera iata ira. Tana fitangita na fefene gaa, ka Meri Magdalin ia, ngaia na
         fefene o Jisas ne ragaia pania na ataro ne epiu ia ngai ke.
         3 Mi tana fefene nikao ka Joana, kani iana o Kusa na mwane ne onoono suria na tagarafa
         ina ruma iana o Herod. Mi tana fefene ki ka Susana, afainia ka meosigai fefene nikao.
         Arani fefene gana, ka tatamanira rainigi ka arani nafuninga iata.
         4 Hoi e rako wau ka inuni na rao mai panigi na arani finua gena, ka faku rifuia ko
         Jisas. Hoi ina mataina kena mo Jisas ke tamasi fagafiu rainia ka tawatawanifa kaa,
         5 “Iga na mataina ne etagai ki tana mwane ke rao ke fasi guuna na wit i mwou iana.
         Mataina o wani ia ne tokorai na guuni na wit igi, tana ani ka wota sio mwa i tara
         mina inuni ka rao mai maka puuri mina manu ka mai ngaura nikao.
         6 Mi tana guuni na wit igi ka wota iga ka mwani fau, mataina na awaka rai akau ana
         maka mamauguga ka mae, suria na kere mwako kena ke mamata wau.
         7 Mi tana guuni ka wota iga ka mwani waro kakaru. Mina mwani waro kakaru ira ka akau
         afainigi ka guuni na wit igi nikao, make marefa nai gira akau ana.
         8 Mi tana guuni ka wota iga ka mwako koro, ka waga ka akau koro wau maka kasi guani
         na tangarau ne etagai (100) faitigi.” Hoi mo Jisas ke fagafatongia ka tawatawanifa
         kaa ke woi, “Arani inuni ne tonga karingata makai rongorongo menamenai wau.”
         9 Hoi ngaira na rongoisuri iana o Jisas ka fagatea ka ataa ka rarona tawatawanifa kena.
         10 Ua mo Jisas ke woi, “A giraranifa rainia na agua mwora ne punufi iga arafanga iana
         o God, kau qani fakafakania fato wau noga tangagamu ia. Mi tana inuni kau tamasi fagafiu
         tangaraa, ka qoreqore rapurapu manga ifai make ma nai gira ono girara ana. Maki manga
         na rongora menamenai aera wau make asa mwa nai tako matafa.”
         11 Hoi o Jisas ke woi nikao, “Eka ka rarona tamasi fagafiu ia, a guuni na wit igi ka
         woita iana o God.
         12 Ua ka arani guuni na wit ne wota i tara igi, ke manga na inuni na rongoa na woita
         iana o God ia, mo Satan ke rao mai make tawoa fura ka woita ia panira ka mangatata
         na inuni ira woi siana kai tatangamworani rainia ko God maki fafagatafira nikao.
         13 Mina arani guuni ne wota iga na kere mwako iga na mwani fau ia, ke manga na inuni
         na rongoa na woita ia, maka tawoa afainia inago ka wagefa, make marefa mwa ni wato
         ki tao nganganiaga i mangatata. Ngaira ka tangamworanifa iata ki iga ka kere mataina
         sisitai mwa, hoi ka mataina na faiofongifa ne rao mai tangara, mingaira ka kasikasi
         wau nga.
         14 Mina guuni ne wota iga na mwani waro kakaru igi, ke manga na ani na inuni na rongoa
         na woita ia, maaka tako rafaera mwa rai ka arani mwarao, maka oqani wau ka arani nafuninga
         iga na ano kaa, mina arani mwarao ni wagefa. Hoi ka woita ia ke marefa ni gira gugua
         ana.
         15 Mina arani guuni ne wota iga na mwako koro igi, ke mangara na inuni na rongoa na
         woita ia, maka naka nganganiaga i mangatata ne koro make oto wau. Hoi ka fagagatagata
         maka nafunia ka guguanifa ne koro wau.
         16 “Marefa noga ka inuni ni tangaa na laet maki qofia rainia ka apira, kee ni naka ina
         rugufana na qana. Maake araria ne nanaka iga ka agua ne araria ne gira mawesia fato
         ana ka rarona ruma kena, ki mwarao ka inuni na qau qaunu mai irarona ruma kena makai
         rerea ka mawetagana kena.
         17 Hoi ke manga ngai kena nikao tangai ka arani mwarao ne tao punufi iga na mataina
         kaa, ka pagai gigirara fato.
         18 Hoi suria ne manga ngai kena, ke ararigamu namui rongorongo menamenai wau nga, suria
         na arani inuni na nafunia fato noga na giraranifa i pasita, ko God ke mamafata wau
         nikao tangai ka giraranifa. Ua ka fitangimiu ne marefa ni nafuni na giraranifa rai
         na mwarao gaa, ka kere giraranifa ne takosia woi ne nafuni ia minga, ka pagai tawoa
         pania nikao.”
         19 Hoi iga na mataina kena ke enana mina goana o Jisas ka rao mai rai rea ana, make
         marefa nai gira rao fagarangi ana suria rainia ka meosigai inuni na faku rifuia gena.
         20 Ua mina tana inuni ira ka fagarongoa ko Jisas, “Enamu mo goamu ira ka uraura i metara
         gaa. Ngaira ka oqani rego ana.”
         21 Hoi mo Jisas ke woi tangara, “Nga enaku mina goaku ka ani na inuni na rongoa na woita
         iana o God maka arao suria.”
         22 Ua tana tangiana nikao, o Jisas mina rongoisuri iana ira ka tage iga ka qauta make
         woi tangara, “Kaia kai tarau ina apanana na wai rafa kaa.” Hoi ngaira ka tage ka rao.
         23 Ua a mataina na tage ka rao gena, mo Jisas ke tao sio ke mauru. Mataina na rao woro
         i wai rafa ia, mina apena roga rafa ke rogasira mina qauta ia ke faganega ke wonu
         ana rai nonganonga raorao maka fani kokoro.
         24 Hoi mina rongoisuri iana ira ka fagaritea ka woi tangaa, “Arafa, Arafa, igia kaa
         ke suguia mwa nai mae.” Ua o Jisas ke rite, ke afaraga akau make tamasi raramwofaga
         tangaraurua ka roga rafa ia mina asi aera ia. Mina mataina kena ka roga rafa ia ke
         marape mina asi aera ia ke wato, ke piawa wau.
         25 Mo Jisas ke fagatera ka rongoisurira, “Mu fea, fai nga na tangamworanifa iamiu?”
         Mi ngaira ka maagu maka panga wau maka fagatera fairifui ka woi, “Oe, a mwane taa
         ke e kaa kee? Meraurua tamasi rao mwa ka roga mina asi ia makaru rongoa karu rao suria
         ka tamasinga iana.”
         26 Hoi o Jisas mina rongoisuri iana ka tage, ka tarau ina apanana wai rafa i Galili,
         maka rao ka goto qanu i finua Keresa, a finua kaa ke tao tarau ina apanana wai rafa
         ia.
         27 Ua, mataina o Jisas ne ura qanu wau i one kena, make tarafua wau ka mwane i finua
         kena ne qanufia na ataro aera. Hoi qorafu mai noga ko wani kaa, ke marefa ka gafu
         i apena make ma ni pagai ogaoga i ruma, maake ogaoga mwa iga ka waqa na totongira
         iga na gafua.
         28 -
         29 Mina arani mataina ka ataro ia ke ramworamwo i apena o wani ia. Ua manga na roroia
         ka rakura faku ka rimana mina uwana gena rainia ka sen, maka kasia ka mwane ka onoono
         suria make gira mwoisia ana mwa ka seni gena. Mina ataro ia ke totoraia ke rao ke
         ogaoga wau iga ka finua tatara gana. Hoi mataina ne rea o Jisas, make angi awarawara
         ke rao make qogu rai uwa wato inagona o Jisas. Mo Jisas ke mea tamasi ka ataro aera
         ia woi ni fura pania ko wani ia. Hoi o wani ia ke fagangere rafa wau ke woi, “Ei Jisas,
         i karena o God i afaafa, o fea, a taa ko oqani tanua ana rainiau? Au nongigo wau,
         siana ko tautau fagaqao maaku.”
         30 Ua, o Jisas ke fagatea, “Ua otai ka atamu kena?” Hoi mo wani ia ke woi, “Ataku ke
         rako.” Ngaia ke woisia manga ngai kena suria ne rako wau ka ataro na qanufia ka ogaoga
         fainia gena.
         31 Hoi ngaira ka nongia wau ko Jisas woi siana ke mamaengira fura kai watowato iga ka
         kokoro.
         32 Hoi fagarangia na agua kena ka meosigai qoo ka uraura iga gena, a fafagangaura ina
         rawona fungana kena. Hoi ataro ira ka nongia ko Jisas woi ni kasira kai rao kai qanufira
         ka meosigai qoo ira, hoi ngaia ke fagamaarumungainira ka rao.
         33 Hoi ataro ira ka fura pania ko wani ia maka rao ka qanufira ka qoo ira. Mina meosigai
         qoo ira ka faitari ka wato ina rawona fungana ia, ka fairekefi, ka wato irarona wai
         rafa ia, ka faitonofi ka mae.
         34 Mina arani mwane na onoono surira na qoo ira ka rea ka agua kena, maka faitari ka
         rao maka mafata rainia ka tamasinga iga ka finua rafa ia mina arani kere finua gena
         nikao.
         35 Hoi ainuni ira ka rao mai rai rea ana ka agua ne wora kena. Mataina na inuni ira
         na matarofia mai o Jisas, ngaira ka rea ko wani ne fura pania na ataro ia. E wato,
         ke oga inagona o Jisas, afainigi ka gafu i apena mina takofa iana ke koro. Hoi mataina
         na rea ka agua kaa, ngaira ka kone.
         36 Mi ngaira na inuni na qani rea fato noga takena nga Jisas ne fagakorofia o wani ia,
         ka rao maka fagakaringa rainia tangara ka inuni.
         37 Ua iga na mataina kena, ka arani inuni na ogaoga ina apanana finua i Keresa ia, ka
         nongia ko Jisas woi ni rao panira, suria ngaira ka maagu ke mworani iata wau nga.
         Hoi o Jisas ke tage aporo irarona qauta ia, make rao panira ka inuni ira,
         38 mo wani na raga ataro pania ia ke nongia ko Jisas ke woi, “Inau kau oqani rao afainigo
         ana.” Mo Jisas ke fagaapuapu pusia ko wani ia ke woi tangaa,
         39 “Ui aporo i finua iamu makui fagarongora ka arani inuni rainia ka taa o God ne tanua
         rainigo.” Hoi wani ia ke rao suri fato ka arani finua igi, make tamasi tangara ka
         inuni ira rainia ka agua takena nga o Jisas ne tanua tangaa ia.
         40 Hoi mataina o Jisas ne aporo ke taua tana apanana wai rafa ia nikao, rako wau ka
         inuni na wagewage rai rea ana, ka mai nasia.
         41 Iga na mataina kena, tana mwane na fautana o Jaeras ke rao mai tangaa nikao. O wani
         kaa ki tana mwane rafa iga na ruma ni fakunga i finua kena. Ngaia ke rao mai make
         qogu rai uwa wato inagona o Jisas, make nongia woi ni rao afainia i ruma iana.
         42 O wani kaa ke manga kaa, suria kere fefene i karena ne matoro ia, ke suguia mwa ni
         mae. Kere fefene kaa, ka farisina tangafuru matara erua, ngaia noga na kare ne tagai
         iana o Jaeras ngai kena. Ua, o Jisas ke anega rai raofa nikao afainira, ke rako wau
         ka inuni na rao mai ka ura rifuia.
         43 Mi afainira na fakunga ni inuni gena ka fefene ne fara na oqana ke ogaoga afainira
         gena, e tafarai gapu ka oqana suria ka tangafurui farisi matara erua. Ua e fagafatongi
         ka rurugua iana tangara ka dokta, minga ke marefa ka fitangita ni fagafatongia pania
         na ape aera iana kena.
         44 Hoi kani ia ke taworagofa mai murina o Jisas, make fataria ka qotona gafu iana o
         Jisas, mina ape aera iana ia ke fato rao nga pania.
         45 Hoi o Jisas ke fagatera, “Otai ke fatariau kaa?” Arani inuni ira ka fagarigi fato,
         mo Pita ke woi, “Arafa, meosigai inuni ka rifuigo gaa, ngaira ka faiguruguru rai rao
         mai ana tangago gena.”
         46 Ua mo Jisas ke woi, “Tana inuni ke fatariau kaa suria nau fatamia ka ramwofa ni fagakorofinga
         iaku ne fura paniau.”
         47 Ua kani ia ke girara mereana woi ma ni gira punufi ana noga, make gisigisi wau, ke
         rao mai make qogu rai uwa inagona o Jisas. Ua inagota na arani inuni ira, kania ke
         rangaria fura tangaa ko Jisas ki takena nga ne fataria na qotona gafu iana ia, mina
         mataina nga kena mina ape aera iana ia ke fato.
         48 Hoi o Jisas ke woi tangaa, “Ua kaigo, nga na tangamworanifa iamu ke tanugo ko koro
         aporo nikao kena. Ua, ui rao iga ka marapefa.”
         49 Ua mataina o Jisas ne tatawatawa maunga, mi tana inuni ke rao pania ka ruma iana
         mwane rafa ina ruma ni fakunga, make woi tangaa ko Jaeras, “A kere fefene i karemu
         ia ke mae fato noga, siana rai fagamakomwogania ana ka fagausuri kaa.”
         50 Hoia mo Jisas ke rongoa make woi tangaa ko Jaeras, “Siana rai tako rafa ana. Ui tangamworani
         mwa, make korokoro ka kere fefene kena.”
         51 Ua ka mataina o Jisas ne rao ke taua na ruma iana o Jaeras, ke woi pusira fato ka
         inuni ira mako otai ni qauqanu afainia irarona na ruma ia. Ngaira mwa o Pita, o Jon
         mo Jemas afainia ke enana me emana na kare ia ke oqanira ko Jisas na qauqanu afainia
         irarona na ruma ia.
         52 Ua arani inuni na fafaiurasi metara ira ka fafaiangisi maka faitakoi wau rainia ka
         kere fefene ia. Hoi mo Jisas ke woi tangara, “Manapu rai angifa, kere fefene kaa ke
         marefa ni mae ngai ke, minga ke mauru mwa.”
         53 Mina inuni ira ka mamanatainia ko Jisas suria na qani girara woi na kere fefene ia
         ke mae fato noga.
         54 Hoi mo Jisas ke fatata i rimana na kere fefene ia, make woi tangaa, “Kere fefene
         igo, ui afaraga akau.”
         55 Hoi a manawana ke aporo mai, make afaraga akau. Mo Jisas ke woi tangara ka inuni
         ira woi nai watea rai ngaufa ki ngau.
         56 Hoi enana me emana na kere fefene ia karu panga rainia wau. Mo Jisas ke tamasi tangaraurua
         woi siana kai wowoisia tangara ka inuni rainia ka agua na rea kaa.

1 Hoi, o Jisas ke onira faku mai ka rongoisuri iana, make watera ka ramwofa mina nganganiaganifa
         rai raga ataro ana mina fagakorofira na inuni panigi ka ape aera iata.
         2 Hoi, make kasira ka rao tangai tarofaini ana ka arafanga iana o God mi tangai fagafatongi
         ana ka ape aera iata na inuni.
         3 Make woi tangara nikao, “Marefa ki tana mwarao rao nikao namu totora fainigamu iga
         na raofa kena, mwarao manga na airuwato ia, kee na anga, ngaufa, kee na faaga, maka
         mu gira taua na mwa ka gafu ne etagai togo marefa ka ruata rao nikao.
         4 Manga na inuni i finua gena ka wagewagesigamu, mui ogaoga mwa iga ka ruma kena, rao
         ke taua ka mataina namu furafura pania na finua kena nikao.
         5 Make manga mu qauqanu iga ka finua make ma nai oqaoqanigamu rai oga afainigamu ana,
         mui kangaikangaira ka mwako panigi ka uwamiu maka mu arao pania ka finua kena. Agua
         kaa ke manga na fagaqaonga tangara, woi na fagaitangifa ke arao mai tangara.”
         6 Hoi ngaira ka fura maka rao suri ka arani kere finua rai tarofainia ana ka tarofa
         koro tangara ka arani inuni, mina fagakorofira ana ka inuni panigi ka ape aera iata.
         7 Ua iga na mataina mwane rafa o Herod ne rongoa na tamasinga rainigi na arani mwarao
         ne tanui o Jisas igi, ngaia ke takou wau, suria tana inuni ka woi, woi o Jon ne fagamaanu
         apuna ia ne tafi aporo nikao.
         8 Mi tana inuni ka woi nikao, woi na maurukari o Elaeja ke aporo mai nikao. Mi tana
         inuni ka woi nikao, woi na maurukari na mae fato noga ira ke tafi aporo nikao kena.
         9 Ua mo Herod ke woi, “Jon kena, ki ngai inau kau retea worosia na riona ia. Hoi, ko
         otai ka mwane nau rongoa na tawatawanifa rainia kaa?” Hoi mo Herod ke rapasia wau
         ka mataina ni rea noga iga ko Jisas.
         10 Hoi, mataina na tangafuru matara erua na aposol na aporo mai tangaa o Jisas nikao,
         mi ngaira ka tamasi tangaa ka arani agua na tanui. Ua o Jisas ke oqanira rai rao getea
         ana afainira, maka rao ka taua ka finua i Betsaeda.
         11 Mina mataina na rurufa ni inuni ira na rongoa maka rao surira. Mo Jisas ke wagewage
         rai rera ana ka inuni gena, make tawatawaria tangara ki takena na agua rainia na arafanga
         iana o God, make fagakorofira ka ani na inuni na nafunia na ape aera afainira nikao.
         12 Mataina na arito ne anega rai sufa, tangafuru matara erua na rongoisuru iana o Jisas
         ira ka rao mai tangaa maka woi, “Ui kasira ka inuni gaa kai rao iga ka arani kere
         finua mina arani ruma ne fagarangira, ki mwarao makai rao kai rogoi ngaufa mina agua
         tangara rai marufa. Suria na agua na ogaoga iga kaa ke marefa ka ruma iga.”
         13 Hoi, mo Jisas ke woi tangara, nga igamu ke araria mu wawatera ka ngaufa tangara.
         Hoi, mina rongoisuri ira ka woi, “Makigami kami nafunia mwa ka purete ne erima mina
         guana siare ne erua togo mwa. E fea no oqanigami rai rao ana ka worira ana ka ngaufa
         ne araria na rurufa ni inuni kaa?”
         14 Suria iga na mataina kena mwarao manga na qera ne erima na mwane (5,000) ka ogaoga
         gena. Hoi o Jisas ke woi tangara ka rongoisuri iana ira, “Ua mui woi tangara ka inuni
         gena kai oga wato iga ka fakunga na tangafuru ne erima (50).”
         15 Hoi, ka rongoisuri ira ka tagarafira ka inuni ira suria ki takena nga o Jisas ne
         tamasi tangara ira, maka fagaogasira ka inuni ira iga ka ogaogata.
         16 Mo Jisas ke tawoa ka purete ne erima mina siare ne erua ia, make ono akau i Heven,
         make fagarafe fagakorofi tangaa ko God, make topitopira, ke watera ka rongoisuri iana
         ira rai woto rai ana tangara ka inuni ira.
         17 Mina arani inuni ira ka ngau maka faimasufi wau. Mina rongoisuri iana ira ka fagawonusi
         ka faini na tangafuru matara erua rainigi ka ngaufa na ngau kasigi igi.
         18 Ua iga na mataina ne etagai, o Jisas ke oga getea rai fagarafe ana, mina rongoisuri
         iana ka rao mai tangaa. Make fagatera, “Otai ki gaa na takofa iata na inuni gaa nai
         woisiau rainia?”
         19 Mina rongoisurira ka woi tangaa, “Tana inuni gaa ka woi, igo kena ko Jon ne fagamaanu
         apuna. Mi tana inuni gaa ka woi, woi igo kena ko Elaeja na maurukari ia. Mi tana inuni
         gaa ka woi nikao, woi igo tana maurukari na mae fato noga ia ne tafi aporo mai nikao.”
         20 Ua mo Jisas ke fagatera, “Mi igamu ke manga ifai, otai kamu takosiau rainia?” O Pita
         ke woi, “Nga igo kena ka Mesaea ne kasia mai o God.”
         21 Ua o Jisas ke fafagakakanura ka rongoisuri ira woi siana kai tatamasia ka agua kaa
         tangara ka inuni.
         22 Hoi, o Jisas ke woi tangara ka rongoisuri iana nikao, “Inau na Kare ni Inuni kaa,
         kau pagai fafara tefa wau. Mina arani mwane rafa mina qauta na mwane ni raperapega,
         mina fagausuri iga na Lo iana o Mosis gena nikao, ka ngangaroitainiau, maka nanafuiau
         funuiau nikao. Hoi iga na aoruta na tangiana kau pagai tafitafi aporo pania ka maefa.”
         23 Ua o Jisas ke tawatawa manga kaa tangara ka arani inuni gena, “Manga na fitangimiu
         ke oqani rao suriau ana, ngaia ki siana rai takosi ana mereana, make araria ne taua
         akau ka taotao woro iana na arani tangiana, make arao suriau.
         24 Hoi, ke manga no oqani tau nganganiaga ana suria nga na maurifamu, nga no fafagaerisia
         ngaia. Make rao ko mafata rainia ka maurifamu tangau, nga no gira tawoa ana aporo
         ngaia.
         25 Manga no nafunia fato ka arani mwarao iga na ano kaa, maako kasia wau ka maurifamu,
         ke manga ifai?
         26 Hoi ke manga na fitangimiu ke mamaakitainiau afaini ka fagausuringa iaku gaa, ua
         ki inau na Kare ni Inuni makau mamaakitainia nikao, ina mataina nau aporo mai afainia
         na rarafanga iaku mina rarafana iana Emaku mina arani enjel apuna.
         27 Hoi, makau wowoi mwora wau tangagamu, tana na inuni igamu namu uraura kaa kee, ke
         mamaunga mui maemae, maka mu gira rea ana mwa ka arafanga iana o God.”
         28 Hoi mwarao manga na wiki ne etagai ne tefa, Jisas ke toraia ko Pita mo Jon mo Jemas
         afainia, maka akau iga ki tana fungana ne etagai rai fagarafe ana.
         29 Mataina o Jisas ne fafagarafe iga kena mina qaofanana ke orisi iga, mina gafu iana
         ke siki afuru wau nikao.
         30 Iga na kere mataina kena mina mwane ne erua karu rao mai, karu ura, karu tatawatwa
         afainia. Mwane ne erua gena ko Mosis mo Elaeja.
         31 Hoi, ngairaurua makaru togatoga wau, makarua memea tawatawa ko Jisas rainigi ka arani
         agua rainigi na maefa iana i Jerusalem.
         32 Ua o Pita mina tamana iraurua karu mauru wau, mina mataina na rite iga, maka rea
         ko Jisas ne togatoga wau, maka rea ka mwane ne erua naru uraura afainia nikao.
         33 Hoi ka mataina o warua iraurua naru faganega rai rao pania ana ko Jisas, o Pita ke
         woi tangaa ko Jisas, “Arafa, e koro wau kigami nami ogaoga kaa, nakagami kami akea
         wau ka kere rofu ne oru, etagai tangago, etagai tangaa ko Mosis me etagai tangaa o
         Elaeja.” Hoi mo Pita ke tamasi mara qeka iga ka agua kaa.
         34 Ua ka mataina o Pita ne tatawatawa maunga, mina roto ke waga mai, ke mai qofira wau
         nga. Mina rongoisuri ne eoru ira ka kone wau ina mataina na rea iga na roto ne rao
         mai ke qofira gena.
         35 Mina ringi na God ke fura mai pania ka roto ia ke woi, “Ngaia kaa, ki kareku mwora
         nau ono sikifia, mui rongoa.”
         36 Hoi, mataina na ringi na o God ia ne fato, ngaira ka rea mwa ko Jisas ne ura i tagai
         ana. Mi iga na mataina kena ki ngaira na rongoisuri ira ka punufia ka agua kaa, make
         marefa ki tana inuni nai tamasia tangara ka taa na rea, ina mataina kena.
         37 Hoi, iga tana tangiana nikao, mataina o Jisas afainira na rongoisuri ana ne eoru
         ira na wato mai pania na fungana ia, ngaira ka tarafura wato mai ka meosigai inuni
         na faku gena.
         38 Iga na mataina kena ki tana mwane iga na fakunga ni inuni ira, ke fagangere ke woi,
         “Fagausuri, au nongigo wau nui tamania ka kere kare mwane i kareku kaa, suria ngaia
         togo kaa ka kere kare nau nafunia.
         39 Raorao mwa ka ataro ke qaqanufia kaa ke tanua ke awarawara wau make ramworamwo ke
         atani fafaikaworai wau mwa mina futofuto ke furafura mai pania ka farana kena nikao.
         Mina ataro kena nikao, ke marefa ni gira rao pani ana, e tautau fagaqao maana raorao
         mwa.
         40 Hoi, au nongira ka rongoisuri iamu woi nai ragaia pania make asafira wau rai tanua
         ana.”
         41 Ua o Jisas ke woi, “Oe igamu na inuni ina mataina kaa, ka taufa iamiu gaa ke aerataga
         wau, mu marefa aera wau nga rai tangamworani ana rainia ko God nikao? Fagaefita nga
         ke araria nau ogaoga afainigamu?” Hoi o Jisas ke woi tangaa ka mwane kena, “Toraia
         mai iga ki karemu kena.”
         42 Ua mataina na kere mwane ia na toraia mai iga na agua ne uraura iga o Jisas ia, ataro
         ia ke ramwo i apena na kere mwane ia, make kaworainia ke wato ina mwako, ke ramworamwo
         ke atani fafaikaworai wau mwa. Hoi, o Jisas ke tamasi ramwofaga tangaa ka ataro ia
         ni marape, make fagakorifia aporo ka kere mwane ia. Make mafata rainia aporo ka kere
         mwane ia tangaa ke emana nikao.
         43 Mina arani inuni ira ka panga rainia wau ka apena ramwofa rafa iana o God. Hoi mataina
         kena ka arani inuni ira ka panga rainia ka arani mwarao ne tanui o Jisas igi, mi ngaia
         ke mera tawatawa manga kaa ka rongoisuri iana ira,
         44 “Mu rongorongo menamenai wau rainia ka taa nau kafu tatamasi wau tangagamu ina mataina
         kaa. Inau na Kare ni Inuni, ka pagai mamafata rainiau ina qaqana rimata na ani na
         inuni na maeronganiau.”
         45 Mi ngaira ke marefa wau nai girara ka taa o Jisas ne tatamasia tangara gena, suria
         na raroni na agua gena ke punufi wau nga panira, ke tanura ke marefa nai gira tako
         matafa na menamenai rainigi. Hoi, ngaira ka maagu nikao rai fagatea na ko Jisas rainigi
         ka raroni na tawatawanifa iana gena.
         46 Iga na mataina kena, ngaira na rongoisuri ira ka faganega rai faitewori mereata ana,
         rainia woi otai ke pagai taotao rai mwane rafa i ngaira gena.
         47 Ua mo Jisas ke girara mwa ka takotakofa iata gena, make kawiria ka kere kare, ke
         mai fagaurasia fagarangi ia.
         48 Make tawatawa tangara, ke woi, “Ua fitangimiu ne arao suriau make oqaoqa koro tangaa
         na kere kare kaa, ki ngaia nikao make oqaoqa koro tangau. Mina fitangimiu ne oqaoqa
         koro tangau, ki ngaia make oqaoqa koro tangaa ko God ne kasiau mai kaa nikao. Hoi
         ke manga ngai kena nikao, otai igamu namu fafagawatofigamu mereamiu, ki ngaia kena
         ke manga na inuni rafa ia tangagamu.”
         49 Ua o Jon ke woi, “Arafa, mi tarafua ki tana mwane ne tatagara iga ka atamu rai raga
         ataro ana panira ka inuni. Hoi, o wae kena ke marefa iga ka kere rurufa iaka kaa,
         makami woi pusia siana ke pagai tanua ka agua kena nikao.”
         50 Hoi, mo Jisas ke woi tangara, “Siana kamu wowoi pusia, suria otai ne marefa ni tanugamu
         aerisigamu, ki ngaia ka tamamiu koro.”
         51 Ua e kaa ke sugui taua mwa ka mataina o Jisas na totoraia akau i Heven, mo Jisas
         ke tatakotako rai rao ana i Jerusalem make rao.
         52 Hoi, make kasira ka mwane ni tora tamasinga ka qainagona. Ngaira ka rao ka taua ki
         tana finua ina provins i Samaria rai fagananaua ana ka ruma ne mai mauru iga o Jisas.
         53 Mina arani inuni i finua ira, ke marefa wau nga nai oqania rao ni arao mai i finua
         iata ira, suria na rogoia woi ngaia ke akau i Jerusalem.
         54 Hoi, a mataina na rongoisuri ne erua ia, Jemas mo Jon naru ono rogoia na agua kena,
         aru fagatea ko Jisas, “E fea na Arafa, igo ko oqanigamirua muru woi tangaa ka giu
         ki wato mai pania ki Heven ki nafuira ka inuni gaa?”
         55 Ua mo Jisas ke apariri make tamasi raramwofaga tangaraurua.
         56 Hoi, maka rao tangaa ki tana finua nikao.
         57 Hoi mataina na arao suria na tara ia, mi tana mwane ia ke woi tangaa ko Jisas, “Inau
         kau arao surigo ifai mwa no arao iga.”
         58 Ua mo Jisas ke woi tangaa ko wani ia, “Aoo wasi ka nafunia ka agua iata mereata tangai
         maurufa. Mina manu ke tonga roqaota nikao. Mi inau na Kare ni Inuni, ke marefa wau
         nga ka agua qai mamaro iga.”
         59 Mi muri mai, mo Jisas ke woi tangaa ki tana mwane nikao woi ni rao suria. Mo wani
         ia ke woi, “Ui nakau mai qai aporo, qai afunia noga ke emaku.”
         60 Hoi, o Jisas ke woi tangaa ko wani ia, “Nakara wau ka inuni ne ma nai nafunia na
         tafinga mwora kai afunira ka ani na mae. Ua migo kena ke ararigo mwa no arao nga tangai
         tarofainia ana ka arafanga iana o God.”
         61 Mi tana mwane ia ke woi nikao, “Ua Arafa, au pagai arao surigo, makui nakau mai noga
         qai aporo rai fagaomira noga ka inuni irarona ruma iaku.”
         62 Mo Jisas ke woi tangaa, “Manga na mwane ne taua na tatapa rai rao ka mwaru ana, maake
         wau aporo mai mwa, ngaia kena ke marefa nga ni araria rai tagara ana iga ka apanana
         iga na arafanga iana o God.”

1 Hoi murina mai Arafa ke ono sikifira ka mwane na tangafuru ne epiu matara erua (72),
         weraerua naru takutaku make kasira ka qainagona suri ka arani finua rafa gena, mina
         arani agua ne arao tangai gena nikao.
         2 Make woi tangara, “E rako wau nga ka ngaufa ne maua ke nanau fato noga i mwou rai
         opari ana, mina inuni ni tagaranifa ke marefa wau nga nai rako. Hoi kigamu ke araria
         nga mu nongia ka Arafa ne nafunia na mwou kena, ki kasia mai ki tana inuni nai tagaranifa.
         3 Ua, mui rao. Au kasigamu kena ke manga na karena na sip na fagararoiara na aoo wasi
         ira.
         4 Ua igamu ke marefa nga ni arari namu totoraia ka puria, kee na anga, kee na slipa
         afainigamu. Siana kamui uraura aporo nikao rai tawatawa afainira ana ko otai mwa na
         inuni namu tatarafua i tara.
         5 Hoi ka mataina namu qauqanu irarona ruma, nagonagona tamasinga iamiu ke manga kaa,
         ‘Naka ka marapefa iana o God ki taotao afainigamu.’
         6 Ua, e rao ka inuni na ogaoga iga na marapefa i ruma kena, mui tatamanira rai oga
         ana iga ka marapefa. Maake rao ka inuni ke ma nai ogaoga iga ka marapefa i ruma kena,
         ma mui gira tamanira ana.
         7 Migamu kamu ogaoga ina ruma ne etagai mwa, marefa nga namui atani qanufi ruma raorao
         mwa nikao. Mui ngaungau maka mui totonomi ka taa mwa na mamafata rai tangagamu, suria
         na inuni ne tatagara, ngaia ke araria nga ne tawoa ka maena.
         8 Hoi, mataina namu qauqanu iga tana finua, mina inuni gena ka oqanigamu wau rai oga
         afainira ana, igamu ke araria nga namu ngaura ka mwarao mwa na wawategamu.
         9 Mu fagakorofira ka arani inuni na matoro ka ogaoga i finua kena, maka mu tamasi tangara
         ka arani inuni gena manga kaa, ‘Arafanga iana o God tangagamu ke suguia mwa ni rao
         mai.’
         10 Maake manga namu qauqanu i finua kena make ma nai oqaoqanigamu, maki siana kamu ogaoga
         afainira, maka mu arao ina gupuna qogona maka mu wowoi,
         11 “Manga na rafu gana na finua kaa ne puru ina rugufanani na uwamami, makami tatafura
         furigamu wau rai fagagiragamu ana woi igamu ke ma mui oto, maka mui gigirara menamenai
         nga, arafanga iana o God tangagamu ke suguia mwa ni rao mai.”
         12 Hoi makau wowoi tangagamu wau, iga na fagafatongina tangi, fagaetangifa tangara na
         inuni i finua kena ke rafarafa tefaria rao nikao ka fagaetangifa iata na inuni finua
         i Sodom.”
         13 Hoi, o Jisas ke woi nikao, “Igamu na inuni i Korasin kamu pagai rorogoia ka fafaranifa.
         Igamu na inuni i Betsaeda, kamu pagai rorogoia ka fafaranifa nikao! Ua i manga na
         arani fagaqaonga na tanui tangagamu gena, ke woi nai tanui tangara ka inuni i Taea
         mi Saedon, ka kai qani oga afainigi ka gafu ni faitakoifa iata makai supurura rai
         ka rafu, rai fagaqao ana woi ngaira gena ka riri panigi ka aerafa iata.
         14 Maki iga na tangiana ni fagaetangifa kana, ka apena fafaranifa rafa tangagamu tefarira
         ka inuni i Taea mi Saedon.
         15 Mi tangagamu, igamu na inuni i Kapanaum! E fea mu takosigamu woi o God ke taugamu
         akau i afaafa? Marefa wau! Mu pagai watowato fato ina agua ni maefa.”
         16 Mo Jisas ke woi tangara ka rongoisuri iana, “Otai mwa na inuni ne rongogamu, ki ngaia
         make rongoau. Ua, mo otai ne ngaroitainigamu, ki ngaia make ngaroitainiau nikao, mo
         otai ne ngaroitainiau, ki ngaia kena make ngaroitainia ko otai ne kasiau mai kaa nikao.”
         17 Hoi mataina na mwane na tangafuru ne epiu matara erua ira (72) na taua aporo mai
         o Jisas, ngaira ka wagewage tefa wau, maka woi tangaa ko Jisas, “Arafa, ataro maka
         tau woita iamami ina mataina mi tamasi iga na atamu.”
         18 Ua, mo Jisas ke woi tangara, “Au qani rea fato noga ko Satan ne wato mai pania ki
         Heven manga na marangaia ne wato mai iga na afaafana kana ia.
         19 Hoi, inau kau qani wategamu fato noga ka ramwofa, rai puurira ana ka mwa mina kerekere
         matanga. Makau wategamu ka ramwofa ne rafa tefaria wau nga na ramwofa iana na maerongamiu
         o Satan nikao. Make marefa ka mwarao ni gira fagaerisigamu ana.
         20 Hoi, marefa ni ararigamu namu wawagewage rainira ka ataro na tautau woita iamiu gena,
         make ararigamu mui wagewage suria na atamiu ka qani segera fato noga i Heven.”
         21 Hoi, iga na mataina kena, a Figona Apuna ke tanua ko Jisas ke wagewage wau nga, make
         woi manga kaa, “Au fagaakausigo Emaku, Arafa tangaa i Heven mina ano kaa, suria igo
         ko punufi ka giraranifa gaa panira ka inuni na girara tefa wau nga, mako fagaqao rainigi
         ka giraranifa gena tangara ka inuni na mangara na kere kare ira. Ua, e mwora wau Emaku,
         ngatakena nga igo no oqania ni worawora ngai ke.”
         22 Hoi o Jisas ke woi nikao, “Emaku ke naka ka arani mwarao ina qaqani na rimaku. Mi
         ngaia mwa o Mama ke girara ki Karena, hoi nga mwa i Karena ke girara ke Emana. I Karena
         ke gira fagaqao ana rainia ke Emana tangara ka inuni ne ono sikifira, mi ngaira gena
         ka girara nikao ke Emana.”
         23 Hoi o Jisas ke apa riri rao tangara ka rongoisuri iana ira make woi tangara manga
         kaa, “Ua igamu kamu gira wagewage ana, suria igamu kamu regi ka arani agua ina mataina
         kaa.
         24 Makau wowoi tangagamu, inago wau ka rako wau ka maurukari mina mwane rafa na oqania
         wau nga nai regi ana ka taa namu regi gaa, make marefa nga nai regi, maka oqani aerisia
         wau nga rai rongora ana ka taa namu rongora gena nikao, make asafira rai rongora ana.”
         25 Hoi iga na mataina ne tangai nikao, ki tana fagausuri iga na Lo iana o Mosis ke ura
         akau make ofongia ko Jisas. Ua make fagatea, “O Fagausuri, taa ke araria nga nau tanua
         makau kafu gira taua ana ka tafinga fuu?”
         26 Ua o Jisas ke woi, “Ataa ke taotao iga na Lo, mina ataa ka takotakofa iamu rainia?”
         27 Hoi o wani ia ke woi, “Mui kokomania ka Arafa na God iamiu, iga ka mangatamiu fagaenani,
         a maurifamiu, a ramwofa iamiu mina takofa iamiu fagaenani nikao, maka mui kokomanira
         nikao ka tana inuni rao manga namu kokomanigamu mereamiu.”
         28 Ua o Jisas ke woi, “Aa, ne mwora wau nga ka agua no woisia kena, e rao ko tanui ka
         mwarao gaa mako kafu nanafunia ka tafinga fuu.”
         29 Hoi mo wani ia ke oqani fagaqao ana rainia mereana woi ngaia kena ka mwane ne oto
         wau, make fagatea ko Jisas manga kaa nikao, “Ua otai ki tana inuni rao nikao ne araria
         nau kokomanira gaa?”
         30 Ua o Jisas ke woi manga kaa, “Ua a mwane ne etagai ke rao pania ki Jerusalem make
         qauqau wato tangaa ki Jeriko. Mataina ne tawaragofa ke rao wau kena, mina tana mwane
         na fafanago ka roia i tara, maka rupasi ka gafu iana maka nafuia maka gawa pania.
         Mataina o wani ia ne qagamamae iga mina fanagoa ira na gawa pania kena.
         31 Ua murina mai mwa mi tana mwane ni raperapega ke tawaragofa ke rao mai suria ka tara
         ia, hoi mataina ne ono rao ke rea o wani ia, ngaia ke topa ke rao i tana apanana tara
         ia.
         32 Hoi a Livaet nikao ke rao mai, ke ono rao ke rea o wani ia ne taotao kena, ngaia
         ke topa ke tawaragofa ke wau rao i tana apanana tara ia nikao.
         33 Hoi imuritaurua o warua gaa, ki tana mwane i Samaria ke rao mai ke taua ko wani ne
         taotao irawona tara ia. Ua ina mataina ne ono rao ke rea o wani ia, ngaia ke faitakoi
         tefa wau nga rainia.
         34 Hoi e rao tangaa ko wani ia make ringia furia ka mwamwariaga i apena igi, ka oel
         mina waen, make qara pusi wau. Hoi e ragaia akau make fagaefuria iga ka gairina donki
         iana ia, make toraia, ke mea rao, ke kasia iga ka ruma ni fagamamaro ana rai ono suria
         ana iga.
         35 Iga tana tangiana nikao, mo wani ia ke toraia mai ka ratana sirani ne erua make mai
         watea ka mwane ne onoono suria na ruma ia, make woi tangaa, ‘Ui onoono suria ko wani
         kaa, e rao ke taua ka mataina nau aporo mai iga nikao, makau kafu orisi aporo tangago
         ka arani mwarao no wori rai tangaa o wani kaa!’ ”
         36 Hoi o Jisas ke woi nikao, “E manga ifai, iga ka takofa iamu, otai na mwane ne eoru
         gaa ke fagaqao rainia na farigoata ana tangaa na mwane na nafuia na fanagoa ira?”
         37 Hoi mina fagausuri iga na Lo iana o Mosis ia ke woi, “Ani na mwane ne takoia make
         oqa koro tangaa kena.” Ua o Jisas ke woi tangaa, “Igo makui kokomanira ki tana inuni
         nikao manga ngaia kena.”
         38 Hoi mataina o Jisas mina rongoisuri iana ira na rao, ngaira ka rao mai ka taua ki
         tana finua, tana fefene na fauatana rainia ka Mata ke ogaoga iga. Hoi kani ia ke nongia
         ko Jisas woi ni rao mai i ruma iana.
         39 Ua kani kaa ke tonga ka goana na fefene na fauatana rainia ka Meri. Hoi ka Meri kaa
         ke rao mai make wato ke koa inagona na Arafa, make fufukaringa mwa tangai ka tawatawanifa
         iana o Jisas igi.
         40 Hoi mika Mata ke tako rafaera wau suria ne nafunia ka mwarao ne rako aera wau rai
         fagananaua tangaa, hoi ke rao make woi tangaa ko Jisas, “Arafa! E fea ne marefa wau
         nga nui tako rafa mai rainiau, suria ka goaku ke mwarao ni tangainiau mai kau tatanui
         geteau na arani tagaranifa gaa? Ui mea tamasi ki rao mai ki tamaniau.”
         41 Hoi mina Arafa ke woi, “Mata, Mata, igo kena ko tako rafaera wau nga, mina takofanamu
         rai na arani mwarao gaa ke rafa tefa wau nikao.
         42 E araria mwa nui takosia ka mwarao mwa ne etagai togo. Ngaia ka Meri kaa ke ono girara
         na mwarao koro ne tanua kaa, marefa ko otai ni gira ura pusi ana pania.”

1 Iga na mataina ne etagai o Jisas ne fagarafe fato, tana rongoisuri iana ke woi tangaa,
         “Arafa, ui fagausurigami rai fagarafe ana, manga o Jon ne fagamaanu apuna ke fagausurira
         ka rongoisuri iana ira.”
         2 Hoi o Jisas ke woi, “Mataina namu fafagarafe kamu tamasi manga kaa, Emaka, atamu
         ne apuna kai takotako fagafigaia, Naka ka arafanga iamu ki rao mai.
         3 Ui wategami mai ngaeka, ka ngaufa ne arari tangagami.
         4 Ui qono rainia ka aerafa iamami, manga igami nikao makami qono rainia ka aerafa iata
         tana inuni. Ui ura pusigami pania ka faiofongifa.”
         5 Hoi o Jisas ke woi tangara nikao, “I manga ni tonga tamamu koro, makui rao kui taua
         ka ruma iana iga ka gupuna qongiana, makui fagaritea kui woi tangaa, ‘A tamaku koro
         igo. Ui wateau ka purete ne oru,
         6 suria tana tamaku koro ne rao mai pania tana finua, ke kafu tauau mai mwa i ruma
         iaku, make marefa wau nga ni tonga ngaufa qai wawatea ki ngaua.’
         7 Hoi mina a mwane i ruma ia ke woi, ‘Oe waigo, siana rai fagaosi apeku ana. Maana
         ruma iaku kaa ke purupuru fato noga, mi inau mi kareku kami mauru noga. E qara wau
         nga tangau rai afaraga wau ka watego ana ka mwarao no oqani paniau gena.’
         8 Hoi kau wowoi tangagamu wau, aa e mwora o wani ia ka goamu make asa mwa ni afaraga
         ki watego ka arani mwarao tangago, maake rao ko nonginongi mwa, ngaia ke gira afaraga
         ka watego ana ka arani mwarao no oqani pania igi.
         9 Hoi kau tamasi wau tangagamu nikao, igamu ke araria nga mui nongia ko God, make wawategamu.
         Mui garia, maka mu rorogoia. Mui kokorekore, make tatafatafa tangagamu.
         10 Suria na fitangimiu ne nongia o God rainia na mwarao taa ne oqania, mo God ke mamafata
         tangaa, mina fitangimiu ne garia, ke kafu rogoia, mina fitangimiu ne kokorekore, ke
         kafu tatafangia ka maana ruma tangaa.
         11 Hoi ke manga ifai, kigamu emata na kere kare, mangai karemu ki nongigo rai siare,
         efea no wawatea ka mwaa?
         12 Kee ni nongigo rainia ka aoruna soki, efea no gira watea ana ka kerekere matanga?
         13 Manga namu aera, migamu kamu gira watera ana maungara ki karemiu ka mwarao koro.
         Hoi ke emamiu i Heven ke marumu mwa rai mafata rainia ana ka Figona Apuna tangara
         ka arani inuni na nongia.”
         14 Iga na tana mataina nikao, ko Jisas ke ragaia ka ataro ne tanua tana mwane ke marefa
         ni tamasi. Hoi mataina na ataro ia ne fura pania ko wani ia, minga ke gira kafu tamasi
         ana nikao. Hoi e rako wau ka inuni na faku mai gena, ngaira ka panga rainia wau.
         15 Mi tana inuni gena ka woi, “Belsebul, mwane rafa iata na ataro, ngaia ngai ke ne
         watea na ramwofa o wani kaa ke gira ragaira ana ka ataro.”
         16 Hoi tana inuni, ngaira ka oqani fagaqekaqeka ana ko Jisas, hoi ngaira ka nongia rai
         tanua ana ka fagaqaonga ne etagai rai fagaqao ana manga ngaia kena ke rao mai mwora
         nga pania ko God.
         17 Ua mo Jisas ke girara mwa ka takotakofa iata gena, make tamasi aporo tangara manga
         kaa, “E rao ka inuni iga na finua ne etagai ka fainafunafu mereata mwa, finua kena
         ka fafagaerisia wau nga. Make manga ifai ka afaikarena kai fafainafunafu mereata mwa,
         ngaira gena ke marefa nai pagai ogaoga menamenai nikao.
         18 Hoi ke rao ka agua mwa iana o Satan, ngaira kai fainafunafu mereata mwa, ke tau tanu
         fea ka agua manga ngai kena ke totora qorafu nikao? Au tamasia ka agua kaa tangagamu,
         suria namu woisiau woi inau kau raga ataro iga ka ramwofa iana o Belsebul.
         19 Hoi manga ne mwora woi o Belsebul ke wateau na ramwofa kau ragaraga ataro rainia
         kaa, mo otai ke watera na ramwofa na kare iamu rai ragaraga ataro gena? Marefa ka
         Belsebul nga. Hoi ka kare iamu na ragaraga ka ataro gena ke fafagaqao rainigamu woi
         igamu kena ke marefa mui oto.
         20 Ua inau kaa, kau ragaraga ataro mwa iga ka ramwofa iana o God. Hoi ka agua kaa, ke
         fagaqao mai woi na arafanga iana o God ke rao mai tangagamu fato noga.
         21 E rao ki manga tana mwane ne ramwo wau ke tonga arani mwarao ni fainafunafu ana iana,
         make ono suria ka ruma iana ia, wari na nafuninga iana igi ke taotao koro mwa,
         22 maka mataina na mwane ne raramwoaga nikao ne memea fainafunafu o wani ia, ngaia ke
         nanafuia, make tawora pania ka arani mwarao ni fainafunafu ana igi ne nafuni ke ogaoga
         fagauguri igi. Make kafu fafagatonganira ka goana koro ira rainigi ka arani mwarao
         igi.
         23 Ua ko otai ne marefa ni arao isuriau ki ngaia ke ma ni oqaniau, mo otai ne marefa
         ni tatamaniau rai toraira ana na inuni tangaa o God, ki ngaia kena rai taka rainira
         ana ka inuni ira mwa.”
         24 Hoi o Jisas ke woi nikao, “Mataina na ataro aera ne furafura pania na inuni ia, make
         arao suri ka arani finua tatara igi, rai gari ana ka agua ne gira oga ana iga, make
         rao ke marefa wau nga ni rorogoia ka agua, make kafu wowoi manga kaa, ‘Wari ne arariau
         nga qai qau aporo tangaa ka ruma iaku iga na mwane nau rao pania ia.’
         25 Ua ka mataina na ataro ia ne aporo mai iga ke taua o wani ia, ngaia ke rogoia woi
         o wani ia ke taraganisia wau manga na ruma na sinoa maka fagaotora noga na arani mwarao
         iga igi.
         26 Hoi ngaia ke mai fura aporo make rao ke toraia mai ka ataro ne epiu nikao, ani na
         aerataga tefaria rao nikao ngaia mereana ia, ngaira ka rao maka qanufia ko wani ia
         ka tao afainia. Hoi iga na mataina kena, mo wani kaa, ke aerataga tefaria wau nga
         ka mataina inago rao.”
         27 Hoi mataina o Jisas ne tamasia fato na agua kena, ki tana fefene ne uraura afainia
         na fakunga ni inuni ira ngaia ke fagangere ke woi manga kaa, “Ua God ki fagakoroa
         ka fefene ne aparago make susugo kena.”
         28 Hoi o Jisas ke woi, “Nga na fagakorofinga iana o God ne tefa tangara ka ani na inuni
         na rongoa na tawatawanifa iana maka arao isuria.”
         29 Hoi mataina na meosigai inuni ira na faku mai nikao, o Jisas ke woi, “Igamu na arani
         inuni na mataina kaa, ka taufa iamiu gaa ke aerataga wau nga. Mu nonginongi mwa rai
         regi ana ka fagaqaonga. Make marefa ke etagai na fagaqaonga gana nai pagai fafagaregamu
         rainigi, maki ngaia noga na fagaqaonga namu gira rea ana ka ani rainia ko Jona.
         30 Suria o Jona ke manga tana fagaqaonga rainia ka arani inuni i Niniva, hoi ki takena
         mwa nikao ki inau na Kare ni Inuni, ki manga na fagaqaonga tangara na inuni ina mataina
         kaa.
         31 Hoi iga na mataina o God ne pagai fafagagetara na arani inuni, ngaia na Kuin i Seba
         ke pagai rangarangarigamu ka inuni ina mataina kaa, suria ngaia ke oga iga ka finua
         ne fagatau wau, make rao mai rai rongo ana ka tawatawanifa ni giraranifa iana mwane
         rafa o Solomon. Makau tatamasia wau tangagamu, ki tana mwane ne rafa tefaria o Solomon
         nikao, ngaia noga ke kaa, maake marefa mui rongoa!
         32 Hoi ke manga kaa nikao, mataina ngaia o God ne pagai fafagagetara na arani inuni,
         ngaira na arani inuni i Niniva ka pagai uraura akau rai rangarigamu ana woi igamu
         ina mataina kaa, kamu aerataga wau nga. Suria na mataina o Jona ne tamasia fura na
         tawatawanifa iana o God tangara, ngaira ka riri panigi ka arani aerafa iata igi. Makau
         tatamasia wau tangagamu ki tana mwane ne rafa tefaria o Jona, ngaia noga ke kaa, maake
         marefa mui rongoa!”
         33 “Marefa noga ka inuni ni tangaa na laet maki punufia kee ni qofia rainia ka apira,
         make araria ne nanaka iga ka uraurasina laet, ki mwarao maka inuni kai rerea ka mamawetana
         mataina nai qau qanu mai irarona ruma ia.
         34 Hoi ka maata na inuni ki manga na mawetana tangaa na apeta igi. Ua ka mataina na
         maata ne korokoro wau, apeta fato gana ke wowonusi ka mawetana nikao. Mina mataina
         na maata ne aera, ka apeta fato ke rotorotoaga.
         35 Hoi maka mui reraa menamenai nikao, woi na mawetana afainigamu ke marefa ka rotorotoaganifa.
         36 Hoi e rao ka apemiu ke wowonusi ka mawetana marefa wau nga ki tana kere agua i apemu
         iga na rotorotoganifa. Tanugo ko qaoqao koro tefa wau nga, manga na laet ne mawesigo
         mai ia.”
         37 Hoi mataina o Jisas ne mera tamasi fato, tana Farasi ke nongia rai rao ka ngau afainia
         ana i ruma iana. Hoi o Jisas ke rao afainia make koa sio rai ngaufa.
         38 Mina Farasi ia ke panga rainia ko Jisas marefa noga ni wasira ka rimana maki kafu
         ngaungau .
         39 Hoi Arafa ke woi tangaa, “Igamu na Farasi gana kamu tako rafa wau rai manirani ana
         mwa ka gairini na kaokao mina apira iamiu gena, mi raroni na mangatamiu gana ke wonusia
         mwa ka mamaongoga ana mina aerafa nikao.
         40 Igamu kena kamu qeka wau nga. E fea ma mui girara woi o God ke tagarafia fato ka
         apanana i metara mina rarona nikao?
         41 Hoi migamu ke ararigamu nga namu wawatera ka taa namu nafuni tangara ka inuni ma
         ni tonga nafuninga iata. E rao kamu tatanui manga ngai gena, mina arani mwarao namu
         tanui ke qaoqao koro wau i maana o God.
         42 Apena fagaetangifa rafa tangagamu kigamu na Farasi, igamu kamu mafata rai menamenai
         ka kere agua na panii, manga na mint mina ruu, tangaa ko God, maka mu fagaparua ka
         inuni make mamu kokomania ko God. E oto tangagamu rai mafata rai ana ka panii iamiu
         tangaa ko God, hoi make ararigamu namu mafata tangaa ko God, maka mu tatamanira ka
         inuni.
         43 Apena fagaetangifa rafa tangagamu kigamu na Farasi, suria na mataina namu qauqanu
         iga na ruma ni fakunga, mu oqaoqania wau rai koa ana iga ka agua inago. A mataina
         mu qaqareqare kamu arao iga na agua ni maket gena, mu oqaoqanira wau ka inuni rai
         fagaakausigamu ana.
         44 Apena fagaetangifa rafa tangagamu kigamu na Farasi, igamu kena ke manga na anoano
         ne marefa nai nakai na giraranifa rainigi ira, hoi ka mataina na inuni na tawaragofa
         mai marefa nai onoono girara igi maka mai pupu afaafa rainigi .”
         45 Hoi tana mwane na fagausuri iga na Lo iana o Mosis ia ke woi, “O Fagausuri, mataina
         no tawatawa manga ngai kena, igo ko tamasi fagaerisigami wau nga nikao.”
         46 Hoi o Jisas ke woi, “Apena fagaetangifa rafa tangagamu kigamu na fagausuri iga na
         lo nikao suria igamu ke rako wau ka lo namu wawataera ne fagaqarasira na inuni rai
         rao suria ana. Maake marefa wau mu kere tatamanira rao.
         47 Igamu maka Apena fagaetangifa rafa tangagamu suria namu tanui ka romani na mwarao
         iga ka anoanota na maurukari, ngaira iuramiu gena na nafuira funuira inago wau noga.
         48 Hoi igamu kamu rangarigamu mai mereamiu ka taufa iamiu, suria iuramiu inago mai noga
         ka nafuia funuira ka maurukari maka mu tagarafi ka anoanota gena nikao.
         49 Hoi rainia na agua kena, nga ka giraranifa iana o God ne woi ia, “Au pagai kasira
         mai ka maurukari mina mwane na toratora tamasinga iaku tangara ka arani inuni. Hoi
         maka pagai nanafuira funuira ki tana ani ngaira gana, maka pagai tautau fagaqaomata
         ki tana ani nikao.”
         50 Hoi suria ne manga ngai kena, igamu na arani inuni ka pagai fafagaetangigamu rainia
         ka arani maurukari namu nafuira funuira iga na mataina ne faganega ke tagarafia na
         ano kaa.
         51 Ua pania ka nafunga na tanua rainia ko Ebol ke rao ke taua o Sekaraea, ani na mwane
         na nafuia funuia irawona raperape i ruma apuna iana o God. Hoi makau wowoi tangagamu
         mwora wau ki igamu na inuni na mataina kaa, o God ke pagai fafagaetangigamu rainia
         ka maefa iata na arani maurukari.
         52 Ua maka apena fagaetangifa rafa tangagamu kigamu na fagausuri iga na Lo iana o Mosis,
         suria ngaigamu kamu punufia ka giraranifa rainia ko God. Mi igamu mereamiu make marefa
         ka giraranifa rainia. Maaka mu ura pusira ki tana inuni na oqani girara ana.”
         53 Hoi mataina o Jisas ne rao pania na agua ia, arani fagausuri iga na Lo iana o Mosis,
         mina arani Farasi ira ka rao nikao rai tamasi fagaerisi ana ko Jisas nikao, make rako
         wau ka mwarao na fagatea rainia.
         54 Ngaira ka ofongia rai fagaqekaqeka ana ko Jisas, mina rogoi ana woi na mwarao ne
         tamasi gana ka qaqaganifa mwa.

1 Iga na mataina ne etagai, aqera ni inuni ka faku mai rifuia ko Jisas, raorao make
         wonu ke afarenga ka fafaipuripuri. Hoi nagonagona o Jisas ke mera tamasi ka rongoisuri
         iana ira ke woi tangara, “Mui onoono menamenai wau rainia ka iist iata na Farasi,
         ngaira ka gira aerisia ka fagaqekaqekara ana na inuni.
         2 Hoi arani mwarao na inuni ne qoqofia ka pagai rorogoi, mina arani mwarao na pupunufi
         ina mataina gaa ka pagai gigirara nikao.
         3 Ua arani mwarao namu tatamasia ina rotorotoaganifa kena, maka pagai rongora iga ka
         tangiana. Mina ataa namu fafanguri irarona ruma ke pagai tatamasia rafa i metara nikao.
         4 “A goaku igamu, au tamasi wau tangagamu, siana rai maagutainia ana ka ani na inuni
         ne nanafuia mwa na ape kaa, mi iga na murina mai ke marefa wau nai pagai gira fagafara
         apemu ana nikao.
         5 Hoi makau fafagaregamu rainia kaa ani taa na inuni ngai ne araria namu mamaagutainia
         kaa. Igamu ke araria nga namu mamaagutainia ko God, ngaia na ani ne gira nafunia na
         apemiu, make nafunia ka ramwofa rai kasigamu i Hel . Nga kau wowoi tangagamu wau,
         ngaia togo o God ke ararigamu namu mamaagutainia.
         6 Hoi, ki igamu kamu girara, kikito ne erima maka fagaworingainia rainia ka kere ratana
         na seleni ne erua. Make manga ne manga ngai kena, mo God ke tatakoira ka kikito ira.
         7 Ua kamu gigirara nikao, arani furufuru gani na qaumiu gena, mo God ke girara fato.
         Hoi ki siana kamui mamaagu, suria ngaigamu kamu rafa wau tangaa ko God tefarira ka
         arani kikito.”
         8 “Ua au wowoi tangagamu wau, manga na fitangimiu ne tatarofainiau tangara na arani
         inuni, mi inau na Kare ni Inuni kau pagai tatamasia tangara ka enjel iana o God woi
         nau nafunigamu.
         9 Hoi, mina fitangimiu ka tatarofainiau tangara ka inuni woi na ngaroitainiau, au pagai
         ngangaroitainira i maata na enjel iana o God nikao.
         10 Hoi, e rao ka fitangimiu ne tamasi aerisiau ki inau na Kare ni Inuni, God ke gira
         tawo ana mwa pania ka aerafa kena. Make rao ka fitangimiu ke tamasi aerisia ka Figona
         Apuna, ko God ke marefa wau nga ni gira tawo ana pania ka aerafa ngaia kena.
         11 Hoi, igamu ka pagai totoraigamu ka fafagatamasigamu i ruma ni fagafakunga, mi inagota
         na primia mi tana mwane rafa na onoono surigamu gana maki iga na mataina kena, siana
         rai tako rafa ana rainia ka taa ne araria namu wowoisia,
         12 suria nga na Figona Apuna ke kafu fafagausurigamu rainia ka taa namu tatamasia kena.”
         13 Ua tana mwane ne uraura iga na fakunga ni inuni ira, ke woi tangaa ko Jisas, “Fagausuri,
         ui woi tangaa ko goaku, ki woto menamenai rainigi tangagamirua ka arani mwarao ne
         mae panigi emamirua gana, ki mwarao maki watea ka apanana iaku.”
         14 Hoi, o Jisas ke woi tangaa, “Waigo! Marefa nga qai nafunia ka ramwofa rai fagageta
         ana ka agua iamurua kena, mi rai woto rai ana ka arani mwarao ina qaiawogamurua nikao.”
         15 Mo Jisas ke tawatawa ke woi manga ka tangara ka arani inuni gaa, “Hoi, mui onoono
         menamenai wau, ma ni koro namu nafunia ka atani wau mwa na takotakofa ni mamaongoga
         ana, suria na ogafa mwora iana na inuni ke marefa ni taotao iga ka arani nafuninga
         iana gana.”
         16 Mo Jisas ke tamasi fagafiu ke woi manga kaa nikao, “Iga na mataina ne etagai ka mwane
         ne tonga nafuninga iana, ka fafasinga iana igi ka mamauriga wau.
         17 Hoi mo wani ia ke tako mereana ke woi, ‘Ataa ke araria nga nau tanua? Suria ne marefa
         ka agua ni araria qai nakanaka iga na arani ngaufa iaku gaa.’
         18 Hoi make takosia mereana, ke woi, ‘Nga na mwarao nau tanua ke kaa, au sisika rainia
         ka qani ruma ni ngaufa kaa, makau akea ka ruma rafa rao nikao. Muri makau kafu tawora
         ka arani ngaufa afainigi ki tana nafuninga iaku gena nikao, makau nakanaka fagaetagai
         irarona ruma kena.
         19 Hoi makau kafu wowoi tangau mereaku, ‘Inau kaa kau kafu nafuni ka arani mwarao koro
         ne araria ne tawoau suria ka farisi rako wau. Hoi iga na mataina kaa, kau kafu ogaoga
         menamenai wau nga, marefa ka oqa suanifa nikao. Au gira ngaufa, tonofa mina ogaoga
         wagewage ana mwa.’ ’
         20 Ua mo God ke woi tangaa ko wani ia, ‘Igo kena ka mwane no qeka wau. Iga na qongiana
         nga kaa, ko maemae! Hoi ko otai ko takosia ne kafu tawora na arani mwarao igo no kirura
         mereamu tangago gena?’
         21 Hoi ka tamasi fagafiu kaa ke fagaqao tangagamu kigamu na ani na inuni namu manimanira
         na arani nafuninga tangagamu meremiu mwa, mi iga na apanana iana o God ki ngaia ke
         marefa wau nga ni tonga mwarao iana.”
         22 Hoi o Jisas ke woi manga kaa tangara ka rongoisuri iana ira, “Au tatamasia wau tangagamu
         ngai ke, woi igamu ke ma ni ararigamu nga namu tatakou rainia ka ataa ne araria namu
         ngaua rai fagatafigamu ana. Ua marefa wau nga ni ararigamu rai takou ana nikao rainia
         ka gafu pusi na apemiu.
         23 Suria nga na maurifa kaa, ka mwarao ne rafa tefaria na ngaufa mina apemiu ke rafa
         tefaria ka gafu.
         24 Hoi iga na nagonagona ke araria namui takosira ka pugoe gana. Ngaira gena ke marefa
         nai fasifasi ngaufa i mwou, ke marefa ka tora ngaufa mai ana i mwou, make marefa nikao
         nai nafunia ka ruma rai naka ngaufana tangara iga. Make manga ne manga ngai gena mo
         God ke gira fagangaura ana maungara gena. Ua igamu kena, ki ngaigamu ka rafa tefa
         i maana o God tefaria ka pugoe gana.
         25 Hoi ke manga igamu kamu oqaoqasua rainia ka ogafanamiu, mi igamu ke asa mwa namui
         tanua ka ogafanamiu ki kere tao qorafu rao nikao.
         26 E rao ke qarasigamu rai tanui ana ka kere agua manga ngai ge, hoi ke tautanu fea
         kamu oqaoqasua wau nga rainia ki tana mwarao rao nikao gena?
         27 Igamu kamu takosira rao ka mafe na qaqa gena. Ngaira gena ke marefa nai makomwoaga
         rai tagarafi ana ka atani wau na gafu tangara. Makau wowoi tangagamu wau, arani mafe
         gena ka qao koro wau tefaria ka arani nafuninga iana na mwane rafa o Solomon mina
         arani gafu koro iana ne gafugafu rainigi gena.
         28 Hoi ka arani mafe na atani waka raorao mwa gena, a taotao suria mwa ka kere mataina
         sisitai mwa, mi murina mai inuni ira ka ragaraga ka kasikasi iga ka giu. Make manga
         ngai gena, mo God ke gira fafagagafugamu ana. Tangamworanifa iamiu gena ke sisitai
         aera wau nga!
         29 Hoi igamu ki siana rai ono tangaa ana ka ngaufa mina tonofa, igamu ki siana rai oqasua
         ana rainigi ka mwarao gena.
         30 Hoi ka afuroto ina ano kaa, ki ngaira gena ka oqasua tatarau rai ka arani mwarao
         manga ngai gena. Hoi migamu kena ke Emamu ke qani girara fato wau noga ka arani mwarao
         namu oqani gena.
         31 Ua ki igamu ke araria nga namui tatakosia tatarau mwa ka arafanga iana o God, ngaia
         make pagai mamafata rainia mai ka arani mwarao gena tangagamu nikao.”
         32 Hoi mo Jisas ke woi nikao, “Igamu ki siana rai maagufa, kere rurufa iaku, me Emamiu
         ke wawagewage mwa rai wategamu ana ka arafanga iana.
         33 Hoi igamu ke ararigamu nga namu fafagaworingai ka arani nafuninga iamiu gena, make
         araria namu wawatera ka arani rurugua tangara ka ani na inuni ma ni tonga nafuninga
         iata gena, maka mu fafauri mereamu tangagamu ka puria ma ni gira warawarafuga ana
         iga na agua kaa, ki igamu kamu fakua ka arani nafuniga iamiu i Heven, agua ma ni pagai
         fatofato. Mi ngai i Heven kena ka agua marefa na mwane ni mai gira fanago ana iga,
         make marefa ka kokorosi ni gira fagaerisi ana na arani mwarao gena.
         34 Suria na agua kena ka nafuninga mina takofa iamiu ke taotao iga.”
         35 Hoi o Jisas ke woi nikao, “Igamu ke ararigamu nga namu ogaoga nanau raorao mwa, manga
         na mwane ne tangaa na laet iana make fagananaura fato na arani gafu iana igi.
         36 Igamu ke arari namu mangara na mwane ni tagaranifa nanasia na aporofa iana mai na
         mwane rafa iata ira pania na farunga ni fagauragifa ia, ka mataina ne arao mai ke
         kokorekore iga na maana ruma ia, mi ngaira ki na mataina nga kena, ka gira tafa tarana
         ana iga.
         37 Ua ngaira na mwane ni tagaranifa ira ka wawagewage tefa wau mataina na mwane rafa
         iata ira, ngaia ne aporo mai make rorogoira woi ngaira ka nanaua fato noga. Makau
         wowoi mwora wau, ngaia na mwane rafa ia, ke fafagananaua mereana make wowoi tangara
         ka oga wato fatara make tatagarafia ka farunga tangara.
         38 Koro mwa tangara na mwane ni tagaranifa ira mataina na mwane rafa iata ira ngaia
         ne rorogoira mai na nanau kare ia fato noga, manga ne aporo mai iga ka gupuna na qongiana,
         kee na maworoaro tagana ne rotorotoaga maunga.
         39 Hoi mui girara nikao, e rao ka awanuna na ruma ia, ngaia ke girara ka mataina na
         fanagoa ia, ne pagai arao mai i gaa ngaia ke uraura pusia ko wani ia ke marefa ni
         pagai mai qaqanu irarona ruma iana ia.
         40 Hoi kigamu make ararigamu nga namu nanau raorao mwa nikao, suria inau ka Kare ni
         Inuni kau pagai aporo mai iga ka mataina igamu ne marefa nga namui girara.”
         41 Ua o Pita ke woi, “Arafa, efea ka tamasi fagafiu iamu kaa ke rao afurigami mwa, kee
         no tamasi afurira fato ka arani inuni na faku mai gaa?”
         42 Hoi mina Arafa ke woi manga kaa, “Rao ka mwane ni tagaranifa ke nafunia ka takofa,
         make tautau woita iana ka arafa. Ngaia o wani ngaia, ka mwane rafa iana ia ke nanaka
         rai mwane rafa rai ono surira ana ka tana mwane ni tagaranifa iana ira, mwarao ngaia
         kafu mafata rainia ka ngaufa iga ka mataina tangaa.
         43 Koro mwa tangaa na mwane ni tagaranifa kaa, mataina na mwane rafa iana ne aporo mai
         make rerea ne tatanui ka tagarafa koro iana.
         44 Aa, au wowoi mwora wau tangagamu ka agua ne mwora, ngaia na mwane rafa iana ia kafu
         kasia rai ono i suri ana ka arani nafuninga iana igi.
         45 Make rao ka mwane ni tagaranifa ia ke tako geta ke woi, ‘Mwane rafa iaka kaa ke asa
         mwa ni aporo mai mafarufaru.’ Hoi, ngaia ke nanafunia mwa ka mwane mina fefene ne
         tagaranifa ira, make mea oga mwa ka ngaufa mina tono ka qekana mwa.
         46 Hoi ke kakangiaga mwa, mina arafa iana ia, ngaia ke aporo mai iga tangina mina mataina
         ngaia o wani ia ne marefa wau nga ni nanaua iga. Hoi arafa ia ke kafu fagaetangia
         ko wani ia make kasia faku afainira ka arani inuni na marefa nai tangamworani.
         47 Hoi otai na inuni tagaranifa ira ne girara na taa na arafa iana ne oqanira ne tanua
         make ma ni fagananaua mereana rai tanu ana, ki ngaia ka nanafunia ka apena fagaetangifa
         rafa.
         48 Mina ani na inuni ni tagaranifa ne marefa nai girara na taa na arafa iata ne oqanira
         rai tanui ana, ke marefa nai fafagaetangira rafa rainia ka agua aera na tanua ia.
         Hoi ko otai na taura na mwarao rako pania ko God, ngaia ke araria nga ne mamafata
         rai ka arani mwarao igi nikao. Mina ani na inuni o God ne watera na arani tagaranifa
         rai tanu ana, ngaira gena araria na tatagara menamenai.”
         49 Hoi o Jisas ke woi nikao, “Inau kaa, kau toraia mai ka giu tangaa ka ano kaa. Makau
         oqani aerisia rai tangaa ana ka giu kaa ki wawata menamenai.
         50 Hoi a pagai nanakau iga ka apena ofongifa rafa, makau pagai fafafara tefa wau make
         taua ka mataina ke fatofato.
         51 Igamu kamu takosiau woi nau toraia mai ka ogafa koro tangaa ka finua i ano kaa? Marefa
         wau! Hoi au rao mai kaa, rai sika rainia ana ka inuni.
         52 Hoi ke faganega ina mataina kaa, ka afai kareta ne erima iga na ruma ne etagai ka
         pagai fafariwoa rainiau. Ainuni ne eoru ira memeraura faimangari ka inuni ne erua
         ia, mina inuni ne erua ia afainira ka inuni ne eoru ira.
         53 A emata ke pagai fafainafunafu afainia ka kere mwane karena ia, me enata ira afainia
         ka kere fefene i karena ia. Mika faifungaona iraurua makaru pagai fafainafunafu mereata
         mwa rainiau nikao.”
         54 Hoi o Jisas ke tawatawa manga ka tangara ka inuni ira nikao, “Mataina namu rerea
         na roto ne fakua iga na apanana ne susu iga na arito kena, mi igamu kamu wowoi rao
         nga, “Oe ne pagai rangirangi ngai ke!” Hoi ke taotao raorao make kafu rangirangi mai.
         55 Mina mataina na roga ne wawafuru mai ina apanana i saot, mi igamu kamu wowoi kaa,
         “Oe ne pagai mafana wau ngai ke!” Raorao make mafana mwora mai nga.
         56 Ua igamu kena kamu fagaqekaqeka wau. Mu gira ono girara ana aerisi ka arani mwarao
         iga na ano kaa mina afaafana kena nikao. Hoi ne efea ki igamu marefaera wau ngai rai
         ono girara ana na arani agua ne qau ke rao iga na mataina kaa.
         57 Manga ifai ngai ke igamu ne marefa nga namui tako matafa rainigi na agua ne oto ne
         araria namu tatanui gaa?
         58 Ua mataina na fitangimiu ne arao afainia na maerongamiu ina kot, ui ofofongia rai
         fagaotoa mafarufaru ana ka agua kena afainia. Marefa ni koro rai totoraigo ana inagona
         mwane ni fagatamasi ana, kai mamafata rainigo rao ina qaqana rimata na peresin.
         59 Makau wowoi tangagamu wau, e rao ke manga ngai kena nga no kafu fagaqaqarasia rai
         fura ana pania ka peresin ia, ogaoga raorao make taua ka mataina igo no mamafata rainia
         na fagafatongina nga na kaoni iamu ia.”

1 Iga na mataina kena, ki tana inuni ka rao mai ka fagarongoa ko Jisas rainia ka inuni
         ina provins i Galili, ngaia o Paelat ne nafuira mataina ingaira na mafata rai na suu
         wogasifa tangaa o God.
         2 Ua Jisas ke woi, “Fea mui kato woi na agua na mae rai gena, ke fagaqao rainira woi
         ngaira gena ka inuni aera tefaria tana inuni ina provins i Galili gena?
         3 Marefa, makau woi tangagamu wau, e rao ke ma mui riri panigi ka aerafa iamiu igamu
         fato kamu maemae nikao.
         4 E manga ifai ka tangafuru matara ewaru (18) na inuni na mae iga na mataina na ruma
         ne akau i Saeloam ne aqoge afurira ira? E fea mu kato woi ngaira gena ka inuni ne
         aera wau tefarira ki tana inuni i Jerusalem gena?
         5 E marefa wari, makau wowoi tangagamu wau, e rao ke ma mui riri panigi ka aerafa iamiu
         kigamu maka mu maemae nikao.”
         6 Ua o Jisas ke tawatawaria tangara, “Hoi amwane ne nafunia ka apenagai na fig irarona
         mwou ni grep iana. Iga na mataina ne etagai ko wani ia ke rao rai fusia ana ka guana
         na fig ia, make rao wau ke rogoia ma ni gugua.
         7 Hoi wani ia ke woi tangaa ka mwane ne onoono suria na mwou iana ia, ‘Eka ka oruta
         na farisi na fig ne ura purua suria marefa ni gugua iga, koro wari woi nui tapia rao,
         ma ni koro woi ni ngaua purua ka mwako koro kaa.’
         8 Mo wani ne onoono suria na mwou kena ke woi, ‘Mwane rafa, ui naka wau ki ura isuria
         rao noga ki tana farisi ne etagai nikao, qai fagamaarumua ka mwako rifuia makau kasikasi
         menamena afuria tangaa.
         9 Ke manga ngai kena wari, ki na farisi faoru ke kafu gugua iga. Make rao ke ma ni
         gugua iga makau kafu tapia wato iga.’”
         10 Iga na Sabat ne etagai, o Jisas ke fagausurira ka inuni irarona ruma ni fakunga.
         11 Iga na mataina kena ka fefene ne qanufia na ataro, ke ape aerisia i suria ka tangafurui
         farisi matara ewaru mina gairina ke kosu, ke ma ni gira ura otooto ana rainia.
         12 Ua ka mataina o Jisas ne rea kani ia, ngaia ke onia mai make woi tangaa, “Igo ko
         koro noga.”
         13 Make fatatagia rao kani ia, ke ura otooto akau make fagaakausia ko God.
         14 Mataina na mwane rafa ne onoono suria na ruma ni fakunga, ne rea o Jisas ne fagakorofia
         aporo kani ia iga na Sabat kena, ngaia ke mangariaga wau, make woi tangara ka inuni
         ira, “Tangiana ne eono ka gira tagarafi ana ka tagaranifa iaka, hoi ke manga no oqania
         ko otai na inuni ni fafagafatongi na ape aera iamiu gena, makui rao mai mwa iga ka
         tangini manga ngai ge. Maki siana kamu arao mai iga ka Sabat ne apu.”
         15 Ua Arafa ke arami ke woi tangaa, “Igo kena, ko girara wau ka qaqanganifa! E fea,
         e marefanga ki tana fitangimiu ni gira rufaia ana na puruka iana kee na donki iana
         ki toraia ki tono wai iga ka Sabat?
         16 Ki kani kaa ke wora iga ka waro ni inuni iga iuraka ia o Ebraham, mina Satan ke rakua
         isuria na tangafurui farisi matara ewaru kaa. Hoi ke fea, ne oto rai fagataraganisia
         ana iga ka Sabat naa?”
         17 Mataina o Jisas ne tamasia tangara manga ngai ke, arani maerongana ka maaki wau,
         mina arani inuni ka wagewage wau rainigi ka romani na agua ne tanui o Jisas.
         18 Ua o Jisas ke woi manga kaa, “Arafanga iana o God, ki manga ifai? Agua manga ifai
         kau gira fagaqao ana rainia kamui rea menamenai?
         19 Arafanga iana o God ke qao manga na kere guuna na apenagai ne fasia na inuni irarona
         mwou ia. Ua mataina na guuna ia ne waka ke akau, e tao rai apenagai rafa wau, ka arani
         maanu ka mai roqoroqo iga ka arani na mata ia.”
         20 Mo Jisas ke woi nikao, “Agua ataa nikao kau gira tanua ana rai fagagiraragamu ana
         rao rainia na arafanga iana o God kena?
         21 E qao manga na kere nganga na iist ne raguia kani ia ke aroa afainia na paeke fagaenani
         na flaoa ia. Murina mai mwa, mina iist ia ke tanua ka flaoa ia ke funga ke tao rai
         apena flaoa rafa wau.”
         22 Hoi mataina o Jisas ne tawaragofa tangaa i Jerusalem, ke rao mai make fagausuri iga
         ka kere finua gena mina finua rafa.
         23 Ua mwane ne etagai ke fagatea, “E fea na Arafa tana inuni mwa ke fafagatafira o God
         igaa?” Ua o Jisas ke aramia ke woi manga kaa,
         24 “Mu kamu ofofongigamu rai qanu ana iga ka kere maana ruma ne sisitai aera wau kena,
         suria nau wowoi tangagamu wau, e rakorako wau ka inuni na ofofongia rai qanufa, make
         asaasa tangara rai qanufa iga.
         25 Imuri, mataina na mwane ne nafunia na ruma ia ne uraura akau ke pupuruia na maana
         ruma ia, igamu kamu uraura mwa i metara, maka mu kokorekore, maka mu nonginongi manga
         kaa, ‘Arafa, o gira tafa taramami ana?’ Make araramigamu ke wowoi manga kaa, ‘Inau
         ke ma qai giraragamu.’
         26 Ua migamu kamu wowoi manga kaa nikao, ‘O giraragami suria igami kami ngaungau afainigo
         ia makami tonotono afainigo ia, mako fagausurigami rarona finua iamami nikao.’
         27 Mo wani ia ke wowoi manga ka nikao, ‘Marefa qai giraragamu make marefa qai girara
         ka agua mu rao mai gaa. Rao kamui rao paniau suria na agua iamiu ke aerataga wau!’
         28 Igamu mu pagai angiangi wau maka mu pagai fafaitakoi tefa wau, mataina namu rerea
         o Ebraham mo Aesak mo Jekob afainira ka arani maurukari inago mai noga na ogaoga iga
         na arafanga iana o God. Migamu kena ka mamaengigamu fura pania ka agua kena.
         29 Mina arani inuni na rao mai panigi na arani finua i ano kaa, ngaira ka pagai arao
         faku mai ka ngaua ka farunga iga na arafanga iana o God.
         30 Hoi, otai na inuni purua ina mataina kaa, ngaira ka pagai akau koro mai, mina inuni
         rafa ina mataina kaa, ki ngaira ka pagai taotao rai inuni purua mwa.”
         31 Iga na mataina mwa kena, tana Farasi ka rao mai tangaa ko Jisas maka woi tangaa,
         “E koro wau wari nui rao, kui taura ki tana finua gena nikao, suria o Herod ke oqani
         nafuigo funuigo ana.”
         32 Ua o Jisas ke woi, “Mui rao tangaa ka kere aoo kena maka mui woi tangaa manga kaa,
         ‘Ngaeka mi gomafa kau raragaira ka ataro panira ka inuni, makau fafagakorofira aporo
         ka inuni panigi ka ape aera ne taura nikao, makau kafu fafagafatongia ka tagaranifa
         iaku ina aoruta na tangiana.’
         33 Maki ngaeka mi gomafa, mi tana tangiana rao nikao, ne araria nau kafu arao i Jerusalem,
         suria ne marefa ni koro rai nafuia funui ana ka maurukari iga ka finua getea, maki
         Jerusalem mwa.
         34 Jerusalem, Jerusalem, ngai igo ko nafuira ka mae na arani maurukari ira, mi nga igo
         ko roqoroqo ngaira rai fau ka mae, na mwane ni tora tamasinga tangago ira nikao. E
         rao ka mataina nau oqanigamu wau woi mui arao mai tangau qai ono surigamu manga na
         soki ne aqaqafira karena ira. Mi igamu kamu maemaegasia wau.
         35 Mui ono mai, o God ke pagai arao pania ka finua iamiu mina ruma iamiu ke qaranga,
         makau wowoi tangagamu wau, ma mu pagai rereau nikao tana mataina igamu fato namu tamasi
         kamu wowoi manga kaa, ‘Fagaakausia ka mwane ne rao mai iga na atana na Arafa!’ ”

1 Iga na tangina ne etagai iga na Sabat, o Jisas ke rao ke ngau i ruma iana tana mwane
         rafa iata na Farasi. Mi iga na mataina kena, ka arani inuni gena ka ono i suria mwa
         ko Jisas.
         2 Iga na mataina kena, ka mwane ne aua na rimana mina uwana gena ke oga fagarangia
         rao ko Jisas.
         3 Hoi o Jisas ke fagatera noga ka Farasi mina fagausuri iga na Lo iana o Mosis manga
         gaa, “Efea Lo iaka ke fagamaarumungainigia rai fagafatongi ana ka ape aera iata na
         inuni iga ka Sabat ke marefa?”
         4 Ua mina arani mwane gena, marefa ko otai ni tamasi aporo tangaa ko Jisas. Hoi o Jisas
         ke fatatagia rao ka mwane ne matoro ia, mina ape aera ke fato pania ko wani ia nikao.
         Muri mai make kafu kasia ko wani ia ke rao.
         5 O Jisas ke fagatera ka mwane gena manga kaa nikao, “I manga ifai, woi karemu, kena
         puruka iamu, karu puatara karu wato irarona wai karukaru iga na tangina iga na Sabat
         kena, o gira rao ka okea na akau ana iga ka tangina kena, ke manga ifai ka takofa
         iamiu?”
         6 Ua mataina kena ka mwane ira ke marefa ke etagai ni awaga na farana ki mea tamasi
         o Jisas, mana manapuaga fato.
         7 Ua iga na mataina kena, o Jisas ke ono girara ki tana inuni na rao mai tangaa na
         ngaufa ia, ngaira gena ka onoono mwa tangai ka nanata na inuni rafa nai oga iga. Hoi
         o Jisas ke regi ka agua gaa, make tawatawaria tangara ka tamatamasinga kaa,
         8 “Mataina na inuni ne nongigo ko arao tangaa na ngaufa iga na fagauragifa iana, siana
         rai fagaogasigo mereamu ana iga ka agua koro, rea wau maka tana inuni ne rafa tefarigo
         rao ka onia mai tangaa na ngaufa kena nikao.
         9 Rao ke manga ngai kena, mwane rafa ne taua na ngaufa ke rao mai tangago, make wowoi
         tangago, ‘Ua naka ka mwane rafa kaa ki koa i gaa, kui koa i gaa ki igo.’ Hoi igo ko
         mamaaki wau, mataina na gurugo ka fafagaogasigo murita fato na arani inuni gena.
         10 Maka taa ne araria no tanua ke manga kaa, arani mataina na nongigo tangaa na ngaufa,
         rao wau kui koa fatara sio mwa noga. Mataina na mwane rafa na taua na farunga ia ne
         arao mai, make kafu woiwoi tangago, ‘A goaku koro igo, nanamu ke kaa, rao mai kui
         koa iga ka agua koro kaa.’ Ua ina mataina kena, mina arani inuni na faku mai tangaa
         na farunga ia kafu onoono girara e kaa woi na mwane rafa na taua na farunga kena ke
         ono fagaakausigo.
         11 Hoi manga ngai kena mwa nikao, e rao ka fitangimiu ke fafagaakausia mereana mwa,
         o God ke pagai fafagawatofia, maaka fitangimiu ke fafagawatofia mereana, God ke pagai
         fafagaakausia nikao.”
         12 Mo Jisas ke mea tamasi ka mwane ne taua na ngaufa ia manga kaa, “Ua mataina no taua
         na ngaufa, siana ko onira ka goamu koro, ani no mera wora ira, ani na inuni iga mwa
         na waro iamu, mina na inuni na togo ani nafuninga kai arao mai tangaa ka ngaufa no
         tanua nikao. Suria ngaira gena gira tau farungana rai orisia aporo ana ka farunga
         no fagangaura rainira ira,
         13 maka mataina no tautau farunga e araria nui nongira ka inuni ma ni tonga nafuninga
         iata, inuni na risurisuga, mina inuni ma ni tataworagofa koro, inuni na guru,
         14 mo God ki fagakorofigo. Ngaira na inuni mangaga ke ma nai gira orisia aporo ana,
         hoi o God ke pagai oriorisia aporo tangago, mataina na inuni na oto na ogafanata na
         tafitafi aporo nikao pania na maefa.”
         15 Murina o Jisas ne tawatawa fato, mwane ne etagai na onia tangaa na farunga ia ke
         woi, “Apena wagefa rafa tangara ka inuni na faku iga na farunga rafa iga na arafanga
         iana o God i Heven.”
         16 O Jisas ke woi tangaa ko wani ia, “Mwane rafa ne etagai ke taua ka apena farunga
         rafa, make nongira ka arani inuni woi nai rao mai tangaa ka farunga kena.
         17 Mataina na arani mwarao ne nanau fato, ua ngaia ke kasia ka kare iana ia ke rao tangara
         ka inuni nai fagarongora rainia na farunga ia make woi tangara, ‘Mui rao mai na mataina
         kaa suria na arani mwarao ke nanau fato noga.’
         18 Make ngaira ke rako ka atani wau mwa na agua na woisi rai fagamakukura ana rai rao
         mai ana. Anegana ke woi, ‘Oe, inau kau kafu woria mwa ka mwako, hoi ke araria woi
         nau rao noga kau rerea noga. Hoi, inau kau faitakoi rafaera wau ma qai arao wau tangaa
         ka farunga kena.’
         19 Tana mwane ke woi nikao, “Inau kau kafu woria mwa ka tangafuru i puruka ne etagai,
         kau arao noga kau mamarainira rao. Hoi kau faitakoi rafaera ngaia, marefa qai arao
         wau.”
         20 Mi tana mwane ke woi nikao, ‘Inau ka kau kafu auragi rao mwa nikao ngai ke, ke qara
         wau tangau rai rao wau ana.’
         21 Ua ka mataina kare iana ne aporo mai ke fagarongoa rai na arani agua na woisi na
         inuni ne rao ke rera ira, mwane rafa iana ia ke mangariaga wau, make woi tangaa manga
         kaa kare iana ia, ‘Ui rao nga mafarufaru ina mataina kaa i tara rafa mina kere tara
         sisitai tangai na finua gena, ko rorogoira ka inuni ma ni tonga nafuninga iata, ani
         ne risuriuaga, ani na guru mina ani na inuni ne mae na uwata.’
         22 Ua mataina kare iana mwane rafa ne aporo mai, e woi tangaa, ‘Mwane rafa, taa no woisia
         mai tangau ia kau tanua fato noga, make mamaunga ni wonuwonu ka agua iga na ngaufa
         igi.’
         23 Ua mwane rafa ia ke woi nikao, ‘Ui rao suri ka tara imurini na finua gena mina kere
         tara ina mwani qai mwou gena, makui toraira mai ka arani inuni gena, kai fagawonusia
         ka ruma iaku kaa.
         24 Ua makau wowoi tangago wau, marefa ka fitangita na inuni nau kasi tamasinga tangara
         inago ira nai pagai ngaua na farunga iaku.’ ”
         25 Mataina ne etagai e rako ke tefa wau ka inuni na rao afainia ko Jisas. Ua o Jisas
         ke riri aporo make tamasi manga kaa tangara,
         26 “Fitangimiu ne oqani tao ana rai rongoisuri ana iaku, ngaia ke araria ne kokomaniau
         nikao tefaria ka faikomanifa iana tangaa emana me enana, mina inuni iana, mi karena,
         goana na mwane mina goana na fefene, mina maurifana mereana nikao.
         27 Mina fitangimiu ma ni marumu rai torai ana na taotao woro iana rai rao i suriau ana,
         inuni ngaia ke qara tangaa rai tao ana rai rongoisuri iaku.
         28 E manga na fitangamiu ke oqani tagarafia ana ka ruma afaafa iana, nagonagona e oga
         noga rai takosi ana efita na sirani ke arari ne tatagarafia fagaofua rainia na ruma
         iana kena. Nga manga ngai kena ke gira ono girara ana ne nafunia ka sirani ne arari
         mwa rai fagaofu ana ka ruma iana kena.
         29 Ua e rao ke ma ni tanua manga ngai kena, ke manga ne fafagaurasi fato ka auu iana
         tangaa na ruma kena, make qara tangaa rai fagaofu ana ka ruma kena, mina arani inuni
         ka rerea, maka pagai tamasi fagaerisia ka woiwoi manga kaa,
         30 ‘Oe o waeka ke faganega rai tagarafi ana ka ruma kaa make tao raorao make ma ni gira
         fagaofu ana kaa.’
         31 Ua e manga na arafa ni finua ni nafunia tangafurui qera (10,000) na mwane ni faiarifatana
         iana, ngaia ke oqani rao ana rai mea fainafunafu ana ki tana arafa ni finua ne nafunia
         na tangafurui qera ne erua (20,000) na mwane ni fainafunafu ana iana, ua make araria
         woi ni koa noga ki takosia menamenai manga ifai nganganiaganifa iana ke arari mwa
         rai ura tefarira ana tana arafa ni finua kena.
         32 E rao ke takosi woi na nganganiaganifa iana ke ma ni arari, make araria woi ni kasia
         ka tamasinga afainia ki tana mwane kai mea qainago, mataina tana arafa ni finua kena
         ne fagatau maunga kena, i mwarao maki fagaotora ka arani agua i qai awogataurua, ki
         mwarao maki siana karu fafainafunafu.
         33 Hoi kigamu ka nagonagona maka mui takotako menamenai aera nikao. Suria na fitangimiu
         ma ni mamarumu rai fagamarefagara ana na arani mwarao ne nafuni, ngaia kena e qara
         wau rai mai tao ana rai rongoisuri iaku.”
         34 Mo Jisas ke woi manga kaa nikao, “Sol ka roma na mwarao, make rao fafagamarefaga
         ka ramwofa iana, e qara wau rai koro aporo ana nikao.
         35 Make ma ni pagai arari rai tanu ana rainia ki tana mwarao rao nikao, manga no aroa
         fainia ka mwako irarona mwou, o aroa rai karangi ana iga ka mwomwo ne gira kakagana
         rai tanu ana ka mwako kena rai koro aporo nikao. E araria mwa rai kasi ana. Hoi ka
         faitangimiu ne tonga karingana ngaia ke araria ne rongoa menamenai wau ka tamasinga
         kaa.”

1 Ua arani mwane rai tawotawo takis ana mina arani inuni aera, ngaira ka rao mai tangaa
         ko Jisas rai mai fufu karinga na tangai ka tawatawanifa iana.
         2 Mina arani Farasi mina arani fagausuri iga na Lo iana o Mosis, ngaira ka faganega
         rai tamasi fagaerisia ana ko Jisas ka woi, “O wani kaa ke goanira wau ka inuni aera
         make ngaungau afainira nikao.”
         3 Hoi o Jisas ke tawatawari tangara ka tamatamasinga kaa,
         4 “I manga na fitangimiu igamu kena ki nafunia ka tangarau (100) na sip, mina ani ne
         etagai ki marefa, taa ke tanua wani ia rainia ne etagai ne marefa ia? Ngaia ke arao
         panira ka tangafuru ne esiwa matara esiwa (99) na sip ira na agua na ura ka ngaungau
         iga ia, make rao ke garia ka ani na sip ne tarupe ia, garia raorao make rao ke rogoia.
         5 Mina mataina ne rorogoia ngaia ke wawagewage wau, make roroia ke nanaka i gaparana,
         6 make totorai aporo mai i ruma iana. Murina mai make onira faku mai arani goana koro
         mina ani na inuni na oga fagarangia, make woi tangara, ‘Mui faku mai kamu wagewage
         afainiau suria na sip ne tarupe ia kau rogoia noga.’ ”
         7 Makau wowoi tangagamu wau, “Apena wagefa rafa iata ki Heven tangaa ka ani na inuni
         aera ne ririri aporo tangaa o God, tefaria ka inuni na tangafuru ne esiwa matara esiwa
         (99) na oto tatarau ne ma nai gira riri aporo ana tangaa o God.”
         8 Mo Jisas ke tawatawa ke woi nikao, “Kee ni manga na fefene ni nafunia na tangafurui
         ratana na rurugua, maki marefa ka ratana ne etagai. Ataa ke tanua? Ngaia ke tangaa
         ka mamawe make sinoa ka ruma iana ia, garigari menamenai wau iga ka arani agua irarona
         ruma ia, garigari tangaa raorao make rorogoia.
         9 Mina mataina ne rogoia ngaia ke onira ka arani goana koro ira mina inuni na oga kerena
         gena, make woi tangara, ‘Mui faku mai kamu wagewage afainiau suria mu girara aratana
         sirani nau fagatarupe ia kau rogoia aporo.’
         10 Ua makau wowoi tangagamu wau, arani enjel iana o God ka wawagewage tefa nikao, mataina
         ani na inuni aera ne takotako orisi aporo.”
         11 Mo Jisas ke tawatawa ke woi nikao, “Mataina ne etagai tana mwane ke tonga i karena
         ne erua na kere mwane.
         12 Ua kere mwane imuri ia ke tamasi manga kaa tangaa ke emana ia, “Emaku, ui wateau
         nga na mataina kaa ki tana apanana nafuninga iamu woi nau tawoa mataina no maemae
         iga ia.” Hoi ke emana ia ke woto rai ka arani nafuninga iana igi tangaraurua ki karena
         iraurua.
         13 Ma ni qorafu wau, kere mwane imuri ia ke fagafakua ka arani nafuninga iana igi, make
         rao iga ka finua fagatau wau make atani wau mwa rai ka rurugua iana igi iga ka atani
         wau mwa na ogafa.
         14 Mataina ne fagaerisi fato na arani rurugua iana igi, mataina kena ka apena magaua
         rafa ke taua ka finua kena, mina kere mwane ia ke marefa wau ka taa woi ni nafunia
         nikao.
         15 Hoi ngaia ke rao ke nongi tagaranifa pania ki tana mwane i finua kena. Ua o wani
         ia ke kasia ka kere mwane ia ke rao rai ono surira ana ka qoo iana, iga ka agua ne
         kasira ka uraura iga.
         16 Ua kere mwane ia ke oqani ngaura ana wau ki taa ngaufa na qoo gena, make marefa wau
         ka fitangita na inuni ni oqani watea ana rai mwarao.
         17 Hoi e tako raorao make aporo ka takofa iana tangaa ka finua iana ne rao pania ia,
         make tako manga kaa, “Aigii! Arani mwane ni tagaranifa iana emaku ira ka ngangaufaga
         wau, mi inau kaa kau sugui magau mae mwa kaa.
         18 E qao manga wari qai rao pania ka finua kaa, ma qai aporo tangaa ke emaku ia, makau
         wowoi tangaa manga kaa, ‘Emaku, taa nau tanua kaa, ma ni qao koro i maamu mi maana
         o God nikao.
         19 Kina mataina kaa, ma ni ararigo woi nui oniau rai karemu, mako totoraiau qanu wau
         mwa rai mwane ni tagaranifa iamu mwa.’ ”
         20 Hoi ngaia ke ura akau, make aporo tangaa ke emana ia. Ua mataina ne tataworagofa
         fagatau aera mai maunga, me emana ia ke qani ataia rao, ke faitakoi tefa wau tangaa
         ki karena ia. Hoi make tari worosia rao, ke taroroia make siginia.
         21 Ua o wani ia ke mea tamasi manga kaa ke emana ia, ‘Ua emaku taa nau tanua kaa, ma
         ni koro i maamu mi maana o God nikao. Ki na mataina kaa ke ma qai araria nui oniau
         rai karemu.’
         22 Ua me emana ia ke ngere rao tangara ka kare iana ira, ke woi tangara manga kaa, ‘Mui
         Mafarufaru! Kamui toraia mai nga ka gafu koro, kamui fagagafua rainia maka mui suwa
         rainia ka ringi i kakauna maka mui fagaputia rai ka puti i uwana nikao.
         23 Maka mui rao kamui nafuia ka karena puruka ne rafa koro iana ia, ki mwarao makai
         taua ka farunga rafa, rai tanua ka mataina ka rai tangiana ni wagefa iaka.
         24 Suria i kareku kena kau takosia ne mae fato noga, makau rea ne tafi aporo mai nikao
         kena. Ngaia kena ke tarupe, maka rogoia aporo kena.’ Hoi ngaira ka faganega rai ngaufa
         maka wagewage faku.
         25 Iga na mataina kena, ka kere mwane rao inago ia ke mamaunga mai mwou. Ka mataina
         ne qau aporo mai, ke fagarangia na ruma iata ia, ke rongoa ka kiufa mina maofa.
         26 Hoi make onia ki tana mwane ni tagaranifa ke fagatea, ‘Ataa kamu tanua kena?’
         27 Ua mwane ni tagaranifa ia ke aramia ke woi, ‘Agua ka rainia ke esimu ia ne aporo
         mai. Me emamu ke nafuia ka karena puruka koro ia suria na kere mwane kaa ia ke aporo
         mai make tafi koro mwa nikao.’
         28 Mataina na mwane inago ia ne rongoa na agua kaa, e mangariaga wau, make ma ni oqani
         qanufa tangara irarona ruma kena. Hoi emana ke rao mai tangaa, ke nongia.
         29 Mina kere mwane inago ia ke woi tangaa ke emana, ‘Ui rego sio noga! Arani farisi
         kau makomwoaga tatarau rainigo mina arani mataina kau tautau woita iamu makau tatanui
         ka arani mwarao no woisi tangau rai tanui ana make marefa wau ka mataina rao, woi
         nui wateau iga tana mwarao koro manga na karena nanikoti rai taua ana ka kere ngaufa
         afainira ka tamaku koro gaa make marefa nikao.
         30 Mi karemu kaa ke fagaerisi ka arani rurugua iamu rainira ka aoraora, mina mataina
         ne rao ke aporo mai i gaa, migo ko kafu nafuia iga ka karena puruka koro iamu ia!’
         31 Ua emana ke woi tangaa, ‘Kareku, igo ko ogaoga afainiau tatarau mwa, mina arani mwarao
         nau nafuni gaa, ka nafuninga iamu ngai ge.
         32 Maki igami ke araria woi mi tautau farunga, kami ngaungau makami wawagewage rainia
         ke esimu ne tarupe panigia, maka takosia ne mae fato noga ia, ki na mataina kaa ke
         tafi aporo mai make tarupe maka rogoia aporo.’ ”

1 Ua o Jisas ke mera tamasi ka rongoisuri iana manga kaa nikao, “Iga na mataina ne
         etagai mwane ni rurugua ke nafunia ka mwane ni tagaranifa ne ono suri ka arani nafuningai
         iana gena. Make fagarongoa ka mwane ni rurugua, woi na kare iana ne onoono suri na
         nafuninga iana igi ke fagaerisi.
         2 Hoi a mwane ni rurugua ia, ke onia ka kare iana ia ke rao mai make woi tangaa, ‘E
         manga ifai ka tamasinga nau rongogo rainia kaa? Ui woisia mai tangau ataa ko tanua.
         Hoi igo ke marefa nui pagai tatagara tangau nikao.’
         3 Ua, mo wani ia ke takosia manga kaa, ‘Taa kau tanua mataina mwane rafa kena ne fafagafatongiau
         pania na tagaranifa iaku kena? Suria inau kaa ke marefa qai ramworamwo rai tanui ana
         ka tagaranifa ne figa, makau mamaaki rai nongifa tatarau.
         4 Hoi au girara ka taa ne arariau nau tanua. Ua mataina nau fatofato pania na tagaranifa
         iaku, makau nafunira maungara ka goaku koro na gira oniau qanu ana irarona ruma iata.’
         5 Hoi o wani ia ke onira fato ka arani inuni na kaoni pania na mwane rafa iana ia,
         make fagatea ka tana mwane inago, ‘Efita ko kaonimu pania na mwane rafa iaku ia?’
         6 Mo wani ia ke woi, ‘Inau kau tawoa ka tangarau ne etagai (100) na potere na nongana
         na olif.’ Hoi a mwane ni ono surifa ke woi, ‘E manga ngai kena makui tawoa ka pepa
         ni kaonifa, makui oga sio ina mataina kaa, kui orisi aporo rainia mwa ka tangafuru
         ne erima mwa (50) na qotere.’
         7 Hoi make fagatea ki tana mwane nikao, ‘Mi igo ke efita ka kaonimu?’ Ua mo wani ia
         ke woi, ‘Inau kau tawoa ka qera ne etagai (1,000) na faini na wit.’ Hoi a mwane ni
         ono surifa ke woi, ‘Ua tawoa ka pepa ni kaonifa iamiu ia, makui orisi mai mwa rainia
         ka faini na tangarau ne ewaru mwa (800).’
         8 Ua imurina mai mwa mina mwane rafa iana o wani ia ne tagara fagaqekaqeka aera ia,
         ke girara imuri, make fagaakausia wau suria ne girara tefa wau ki ngatakena ne onoono
         suria mereana, suria na arani inuni ina ano kaa, ngaira ka girara tefa wau ki ngatakena
         ono suri ana na arani tagaranifa iata, tefarira rao ka ani na inuni na nafunia na
         mawetana.”
         9 Hoi kau wowoi tangagamu wau, “Igamu kamui tatagara rai ka arani nafuninga iamiu iga
         na ano kaa rai tamanira ana ki tana inuni, hoi a mataina ne fatofato na ruruguanifa
         igi, mo God ke onigo qanu iga ka finua ne marefa ni pagai fatofato ia.
         10 Ka fitangimiu igamu nai inuni na tangamworani rainigamu rai ono suri ana na kere
         mwarao sisitai gena, nikao ka gira tangamworani ana rainigamu rai ono suri ana ka
         apeni na mwarao rafa nikao. Mina fitangimiu ma nai tangamworani rainia rai ono suria
         ana na kere mwarao sisitai kena, ke marefa nai tangamworani rafaera wau rainigamu
         rai ono suria ana ka apena mwarao rafa gena nikao.
         11 Hoi ki manga ma nai tangamworani rainigo rai ono suri ana kaa ka nafuninga iga na
         ano kaa, ke tautanu fea ko God ke tatangamworani rainigo rai ono suria ana na nafuninga
         mwora?
         12 I manga ma nai tangamworani rafaera rainigo rai ono suri ana ka nafuninga iana tana
         inuni, ke tautanu fea ko God ke wawatego na mwarao tangago mereamu?
         13 Marefa noga ka mwane ni tagaranifa ni tagara tangaraurua na arafa ne erua faitigi.
         Oqaoqania ki tana ani mina tana ani ke mamarefa, ke tautau woita iana ki tana ani
         mi tana ani ke mamarefa. E marefa nui gira tagara ana fagaetagai ana tangaa ko God
         mina rurugua.”
         14 Ngaira na Farasi ka oqani wau ka faaga. Ka mataina na rongoa na fagausuringa iana
         o Jisas, mi ngaira ka fafagamamana rainia.
         15 Hoi mo Jisas ke woi tangara, “Oe, Igamu kena kamu tanugamu woi namu qaoqao koro,
         mo God ke regi ka mangatamiu. Arani mwarao na takosi na inuni woi ne rafa tangara
         ka mwarao purua mwa iana o God.”
         16 “Rao ke taua na mataina iana o Jon ne fagamaanu apuna, ngaira na arani inuni ka rongoa
         ka Lo iana o Mosis mina Segesegefa iata na maurukari. Hoi faganega pania ko Jon ne
         fagamaanu apuna, ne tamasia na tarofa koro rainia na arafanga iana o God, arani inuni
         ka rapasira wau rai qanufa irarona na arafanga kena.
         17 Heven mina ano kaa ke gira marefa ana, maake qara wau rainia ka kere agua sisitai
         iga na Lo rai marefa ana.
         18 Ua manga tana mwane ki kasia ki kani iana maki auragia ki tana fefene nikao, ko wani
         ngaia ke ranga ngaia. Mi manga tana mwane ki auragia ka fefene ne kasia o wani ia,
         ko wani ngaia ke ranga nikao ngaia.”
         19 “A guana mwane ne etagai ne tonga rurugua iana tefa wau ke gafugafu tatarau mwa rainigi
         ka gafu ne akau tefa wau na maeni, mina arani tangiana gena ke ngaura ka romani na
         ngaufa wau.
         20 Ua mina guana mwane ne etagai ne nononongi, atana ko Lasarus ngaia make ogaoga kena
         nikao, mina apena ke wonusia ka garoa. Arani mataina ke kokoa tatarau i metara iana
         wani ne tonga rurugua iana tefa wau ia.
         21 Mi ngaia kena ke oqania aerisia wau rai ngaura ana ka mamafugani na ngaufa ne wotawota
         pania na qea iana o wani ne tonga rurugua iana kena. Mina arani mataina ka aoo ka
         arao mai ka naminamira ka garoa iana gena.
         22 I ngatakena raorao mwa make mae rao mina arani enjel ka rao mai ka toraia rao ka
         fagaogasia afainia ko Ebraham i Heven. Mi ngatakena o wani ne tonga rurugua iana ia,
         ngaia ke mae nikao, ka afunia.
         23 Ua wani ia ke fafara wau iga ka agua iga na agiu ia, ke ono akau, minga ke rea ko
         Ebraham ne oga fagatau wau afainia ko Lasarus ne koa irawona.
         24 Hoi make onia ko Ebraham ke woi tangaa, ‘Emaku o Ebraham inau kau fafara wau irarona
         na giu kaa i mwarao makui kasia mai ko Lasarus ki rao mai ki fagarufusia ka kakauna
         rainia ka wai maki mai tongia mai i meaku ki rufu ki magamagarisi rao noga, suria
         inau kaa ki iga ka apena fafaranifa rafa iga ka giu kaa.’
         25 Mo Ebraham ke woi, ‘Kareku, igo ko girara menamenai wau, mataina no tafitafi maungago
         ki igo ko nafuni ka arani mwarao koro, mo Lasarus ki iga na mataina kena ngaia ke
         nafuni ka mwarao ma ni qao koro. Maki na mataina kaa ki ngaia ke oga wagewage iga
         ka ogafa koro, migo ko ogaoga iga ka fafaranifa.
         26 Mi tana agua nikao, ka apena marawai rafa ke tao ina qaiawogakaurua kaa, hoi ke asafigami
         wau rai rao tarau ana wau tangagamu iga ka apanana mu kokoa iga kena.’
         27 Mo wani ia ke woi nikao, ‘E manga kena mwa, makau nongigo mwa Ebraham, ui kasia mwa
         ko Lasarus ki aporo tangaa ka ruma iana emaku.
         28 Suria nga ngai kana kau nafunia ka goaku na mwane ne rima, i mwarao maki mera tamasi,
         ki ngaira maki siana kai mae, kai arao mai iga ka agua ni fafaranifa kaa.’
         29 Mo Ebraham ke woi tangaa, ‘O goamu na guana mwane ne erima gena ka nafunia ko Mosis
         mina maurukari rai mera tamasi ana, hoi ki nakara wau ko goamu gena, ki ngaira mereata
         kai fufukaringa tangai ka taa na tatamasi tangara gena.’
         30 Ua wani ia ke tamasi ke woi nikao, ‘E manga ngai kena wari, emaku Ebraham, ke mamaunga
         wari ni arari! Maka inuni ni tafitafi aporo pania na maefa ki aporo tangara ki memera
         tamasi, hoi makai kafu rongoa kai takotako orisi panigi ka aerafa iata.’
         31 Mo Ebraham ke woi tangaa, ‘E rao ke ma nai tatangamworani rainigi ka tamasinga iata
         o Mosis mina arani maurukari gena, make qara tangara rai tangamworani ana nikao rainia
         ka ani na inuni ne maemae ke tafitafi aporo nikao.’ ”

1 Ua o Jisas ke tawatawa manga kaa tangara ka rongoisuri iana ira nikao, “Arani mwarao
         ne tanua na inuni ke wotawota iga na aerafa, ke pagai worawora mai. Mo God ke pagai
         fafagaetangira ka inuni na totoraira tana inuni na mwarumwarusiga na rao suriau noga
         gaa rai tanui ana nikao ka aerafa.
         2 A fagaetangifa kaa ke tetefaria rao nikao ka inuni na rakua na fau ne figa i riona,
         ka kasia ina matawa roto!
         3 Ngaia ngai ke, mui onoono menamenai rainigi ka taa mu tatanui. Ua, e manga o goamu
         ke tanua ka agua aera tangago, mui fafagaotoa mwa. Make manga ne orisia ka takofa
         iana, ua makui tawoa ka aerafa ne tanua tangago ia.
         4 E manga ne tanua ka agua aera tangago fagaepiu iga ka tangi iana ne etagai, mi fagaepiu
         ke aporo mai tangago, make woi tangago, ‘Inau kau orisia noga ka takofa iaku ina mataina
         kaa.’ Ua, qoqono rai ka agua ne tanui tangago igi nikao.”
         5 Arani rongoisuri ira ka woi tangaa ka Arafa rainia ka agua kaa, “Ui tanui ka tangamworanifa
         iamami gaa ki rafa wau nikao.”
         6 Make aramira, “Manga mu nanafunia ka tangamworanifa ne sisitai manga na guuna na
         mastat ia, maka mui gira mea tamasi ana ka apenagai rafa kaa manga kaa, ‘Ui ragaigo
         akau mereamu, makui rao kui fasigo mereamu irarona asi kena’ make gira rongogamu ana
         mwa.
         7 Manga etagai igamu kena ki nafunia ka mwane ni tagaranifa ni tatagara i mwou, mina
         ono suria na sip nikao. Ua mataina ne aporo mai i ruma pania na mwou, a mwane rafa
         iana ia ke marefa ni wowoi tangaa mai, ‘Rao mai kui oga sio, kui ngau.’
         8 A mwane rafa ia ke wowoi mwa tangaa manga kaa, ‘Nagonagona ui fagananaura noga qangaufa
         makui gafu menamenai, makui kafu totora mai ki qangaufa mi qatonofa. Mina mataina
         nau ngaungau fato migo ko kafu ngaungau mako totono nikao.’
         9 Mina mwane rafa ia ke marefa ni tangasia tangaa ka mwane ni tagaranifa iana ia, suria
         ne tatagarafi mwa ka faioqanifa iana na mwane rafa ia.
         10 Hoi, kina mataina kaa, kigamu maka mui tautanu manga ngai kena nikao. Mataina mu
         tatagarafi na arani mwarao o God ne woisi tangagamu rai tanui ana, e ararigamu mu
         wowoi manga kaa, ‘Igami ka inuni ni tagaranifa mwa, hoi ke ma ni ararira rai fagaakausigami
         ana.’ ”
         11 Mataina o Jisas ne taworagofa ke rao rai taua ana i Jerusalem, ngaia ke rao mai ke
         taua ka taketake pusia ina provins i Samaria mi Galili.
         12 Mataina ne rao fagarangia tana kere finua kena, mwane na tangafuru ne tanura na lepa
         ka rao mai ka tarafua. Hoi ngaira ka ura fagatau,
         13 maka fagangere rafa wau tangaa ko Jisas ka woi manga kaa tangaa, “Jisas na Arafa,
         Ui takoigami.”
         14 Ua mataina o Jisas ne ono rao ke rera, e tamasi ke woi tangara, “Mui rao inago tangaa
         ka mwane raperapega ki reregi noga ka apemiu.” Ina mataina na arao maungara gena,
         mina apeta ke koro aporo.
         15 Ua mataina na fitangita na mwane ira ne ono girara woi na ape aera ne taua ke fato
         pania, ngaia ke aporo tangaa ko Jisas make ngere fagaakausia ko God.
         16 Make rao mai ke mai tao aqa wato inagona o Jisas make tamasi fagakorofia. Ua wani
         kaa kee, ka mwane ina provins i Samaria.
         17 Ua o Jisas ke woi, “Guana mwane na tangafuru ne etagai kau fagakorofira panira na
         ape aera iata ira.
         18 Minga ne tanu fea ko wani kaa na mafuara, ngaia togo ne aporo mai ke tamasi fagakorofia
         o God kaa?”
         19 Hoi o Jisas ke woi tangaa ko wani ia, “Ui afaraga akau makui rao ina mataina kaa.
         Nga na tangamworanifa iamu ke fato panigo na ape aera iamu kena.”
         20 Hoi tana Farasi ka fagatea ko Jisas, efea mataina taa ngai ke ne arao mai na arafanga
         iana o God kaa? Ua o Jisas ke aramira ke woi, “Arafanga iana o God ke ma ni tanu manga
         na mwarao no oga ko qoqoretainia rao rai maamu ia.
         21 Make marefa ko otai ni gira woi ana, ‘Ngaia noga ke e kaa!’ kee ‘Ngaia ke kana!’
         marefa wau! Suria ngaia ke taotao afainigamu noga kena.”
         22 Ua o Jisas ke mera tamasi ka rongoisuri iana ke woi manga kaa, “Iga na mataina ne
         pagai arao mai, igamu kamu pagai oqaoqania aerisia wau rai reau ana, ki inau na Kare
         ni Inuni, make qara wau tangagamu rai reau ana.
         23 Mi tana inuni ka tamasi manga kaa tangagamu, ‘Ngaia ke kana!’ kee ‘Ngaia noga ke
         e kaa!’ make siana rai rao ka gari tangau ana.
         24 Suria na mataina inau na Kare ni Inuni nau aporo mai ka raofa iaku mai ka arani inuni
         ka pagai rereau manga na rerea na marangaia ne mamawe iga na afaafana kana ia,
         25 maka nagonagona ka atautau fagaqao maaku noga, mina inuni na mataina gaa ke ma nai
         oqaoqaniau nikao.
         26 Ua ka taa ne wora tangara na inuni iga na mataina iana o Noa, ke pagai worawora iga
         ka mataina inau na Kare ni Inuni nau aporo mai nikao.
         27 Ina mataina iana o Noa, arani inuni kaa ngaungau mwa maka totono mina mwane mina
         fefene ka auragi, raorao make taua ka tangina ngaia o Noa ne tage iga na apena faka
         rafa ia. Ua, ka apena mwaganu rafa ke rao mai mina arani inuni fato ina ano kaa ka
         tono ka mae wau.
         28 Make manga ngai kena nikao ki iga ka mataina iana o Lot. Arani inuni ka ngaungau
         maka totono, woriwori maka fafagawori, fasifasi maka akera ka ruma iata.
         29 Maki iga na tangiana ngaia o Lot ke gawa pania ki Sodom, agiu fainia na fau manga
         salfa ke wawata, wota mai pania ka wawaiaro kana make nafuira fato ka mae.
         30 Hoi ke pagai manga ngai kena nikao ka tangi inau na Kare ni Inuni nau pagai worawora
         mai.
         31 Ua iga na tangiana ngai ke, ko otai na inuni ne furafura pania na ruma iana, siana
         ke pagai aporo qanu irarona ruma iana rai tawora ana ka nafuninga iana nikao, maki
         kafu gawagawa. Manga ngai kena rainia nikao, ka mwane ne tagara i mwou iana, siana
         ke tatakosi ke aporo i ruma iana rai tawora ana ka nafuninga ne taotao irarona ruma
         iana gena nikao, maki kafu gawagawa.
         32 Ua mui tatakosia ki kani iana o Lot ia.
         33 Ko otai na fitangimiu ne oqani fagatafia mereana ana, ke pagai fafagatarupea. Mo
         otai na fitangimiu ne fafagatarupea na manawana, ki ngaia ke pagai fafagatafia.
         34 Ua makau wowoi tangagamu wau, iga na qongiana kaa, ka inuni ne erua karu taotao faku
         iga ka qana ne etagai, maka mai totoraia ke etagai, me etagai ke taotao aporo sio.
         35 -
         36 Mina fefene ne erua karu tagara faku rai tagarafi ana ka flaoa, tana ani ka totoraia
         mi tana ani ke ogaoga aporo sio mwa.”
         37 Ua mina rongoisurira ka fagatea manga kaa ko Jisas, “Arafa ifai ke worawora iga na
         agua gaa?” O Jisas, ke woi tangara, “Ifai ne taotao iga na mwarao ne mae, ka rangoru
         ka gagafa rifuia mwa.”

1 Hoi o Jisas ke tamasi fagafiu tangara ka rongoisuri iana rai fagausurira ana, woi
         ngaira kai fafagarafe raorao mwa ki mwarao maki siana kai takotako mwarumwarusiga.
         2 Ua o Jisas ke woi manga kaa, “Iga na finua ne etagai ne nafunia ka mwane rafa ni
         fagakoti iana, ngaia kena ke marefa wau woi ni tako fagafigaia sisitai rao ko God,
         make ma ni tako fagafigaira ka inuni gena nikao.
         3 Ki finua kena ki tana nao ke ogaoga iga nikao, ngaia ke arao mai tatarau tangaa ka
         mwane rafa ni fagakoti ana ia, make fagatea ke woi tangaa, ‘Au nongigo nui tamaniau
         kui fagaotoa tangau ka ogafa ma ni oto afainira na inuni na maeronganiau gaa.’
         4 Qorafu aera mai ka mwane rafa ni fagakoti iana ia ke marefa ka agua ni tanua rainia
         nai nongifa iana na nao ia. Maki muri mai, make takosia mereana ke woi, ‘Oe! Inau
         ke marefa wau woi qai tako fagafigaia sisitai rao ko God, make marefa qai tako fagafigaia
         ka inuni gena nikao,
         5 suria na afiurao kaa ke fagaosia apeku e araria woi qai fagaotoa ka agua ma ni oto
         ne nafunia kena, suria ne marefa qai oqania rai fagaosia apeku ana rai rao mai ana
         raorao mwa.’ ”
         6 Mina Arafa ke tawatawa ke woi nikao, “Ua igamu kamu rongoa mai ka taa na mwane rafa
         ni fagakoti ana ne paronga aera, ne woisia kaa.
         7 Ua kamu tako manga ifai, woi o God ma ni gira fagaotora ana ka ogafa ma ni oto nafuni
         na inuni ne ono sikifira, maka angiangi tatarau tangaa? Kee ne fea, ne arigurigu rai
         tamanira ana?
         8 Ua makau wowoi tangagamu wau, ngaia ke mafarufaru wau rai tamanira ana rai fagaotora
         ana ka koafa ma ni oto na nafuni nikao. Make efea, mataina na Kare ni Inuni ne aporo
         mai, tana inuni ina ano kaa ka nafunia ka tangamworanifa rainia?”
         9 Ua o Jisas ke tamasi fagafiu tangara ka inuni na takosira mereata woi na oto wau
         na ogafa iata, maka ono qao aerisira ka arani inuni nikao. Hoi o Jisas ke tawatawa
         ke woi tangara,
         10 “Iga na mataina ne etagai, a guana mwane ne erua karu qanu irarona Ruma ni Wogasifa
         rai fagarafe ana. Mwane ne etagai ka Farasi mi tana mwane, ka mwane ni tawo takis
         ana.
         11 Ua, a Farasi ia ke ura akau ina gupuna Ruma ni Wogasifa ia, make fagarafe ke woi
         manga kaa, ‘God, au tangasigo tefa wau suria inau kaa, ke marefa qai manga tana inuni
         na mamamangoga, paronga aera, mina qagararanga ana. Makau tangasigo tefa wau suria
         inau ke marefa qai manga na ani na mwane tawotawo rurugua tangaa na takis, ne uraura
         kena nikao.
         12 Hoi makau farifari suria ka tangiana ne erua iga ka arani wik. Makau mamafata rainia
         raorao mwa, ki tangafuruta na apanana na nafuninga iaku tangago.’
         13 Ua mina ani na mwane ne tawotawo takis ia ke ura fagatau rao, ma ni ono akau ana
         i Heven make qaotou wato mwa. Make fita ina aparagaimatona rai fagaqao ana woi ngaia
         ke faitakoi tefa, make fagarafe ke woi manga kaa, ‘God, nui takoiau, inau kaa ka inuni
         aera.’ ”
         14 Mo Jisas ke woi tangara nikao, “Makau wowoi tangagamu wau, a mwane ne tawotawo takis,
         ngaia ke tanua ka agua ne oto i maana o God make aporo i ruma iana, mina Farasi ia
         ke marefa ni tanua ka agua koro tangaa ko God. Suria otai na fitangimiu ne kasia akau
         mereana, o God ke ma ni takotako rafa rainia, mina fitangimiu ne fafagamwarufia mereana,
         ko God ke takotako fagafigaia.”
         15 Ua ainuni ira ka toraira mai ka kere kare sisitai tangaa ko Jisas rai nakai ka rimana
         afurira ana. Mataina kena ka rongoisurira ka rea ka agua na tanua na inuni gena, maka
         susura ira.
         16 Mo Jisas ke onira ka kere kare ira rai rao mai ana tangaa, make woi, “Mui nakara
         ka kere kare gaa kai rao mai tangau, siana rai fagamakukura ana wau paniau. Suria
         na arafanga iana o God tangara ka inuni na agua iata ke manga na kere kare gaa.
         17 Makau wowoi mwora wau tangagamu, otai na inuni ma ni tawoa manga na kere kare gaa,
         na arafanga iana o God, ngaia ke marefa ni pagai qaqanu iga.”
         18 Ua tana mwane rafa iana Jiu, ke fagatea ko Jisas, “Fagausuri koro igo! Taa ke araria
         nau tanua, makau nanafunia na tafinga fuu?”
         19 Ua mo Jisas ke woi tangaa, “E tanu fea ko woisiau woi inau kau koro tefa wau? Ngaia
         togo o God ke koro tefa wau.
         20 Ua igo ko girara fato noga ka arani Lo ne woi, Siana kamu qaqagararanga, Siana kamu
         nafunafu piri, Siana kamu mea faitogiri ka inuni iga ka agua ni qaqanganifa, Ui takotako
         fagaakaufira ke emamu me enamu.”
         21 Hoi, mo wani ia ke tawatawa ke woi, “Faganega nau kere mwane, ka arani faifataninga
         gaa kau taura, marefa ke etagai qai fagamarefa gaa.”
         22 Ua mataina kena, Jisas ke woi tangaa ko wani ia, “Mwarao ne etagai togo ke araria
         no tanua. Ui rao makui fagaworingai ka arani nafuninga iamu, mako mamafata rai ka
         magafuruni na nafuninga iamu gena tangara ka ani na inuni ma ni tonga nafuninga iata.
         Pania na agua kaa, ko pagai tongatonga nafuninga iamu nikao i Heven. Makui rao mai
         suriau.”
         23 Hoi mo wani kaa ka mwane ne tonga nafuninga iana wau, hoi ka mataina ne rongoa na
         tamasinga kena, e ape rorofiaga wau.
         24 Jisas ke ono rao ke rea ko wani ia ne faitakoi wau, hoi make woi, “Qara wau nga tangara
         ka inuni ne tonga nafuninga iata nai qanu ana iga ka arafanga iana o God.
         25 Mui gigirara menamenai wau, ka kamel ke asa tangaa rai siwa ana iga ka kere warara
         iga na kere nira rai tai gafu ana ia, ua make qara tefa wau tangaa ka inuni ne tonga
         nafuninga ia ni qanu iga ka arafanga iana o God nikao.”
         26 Ua ani na inuni na rongoa na tamasinga gena, ka woi manga gaa, “E manga ngai kena,
         ko otai mwa ka gira fagatafi ana?”
         27 Ua mo Jisas ke aramira ke woi tangara, “Arani mwarao ne qarasia na inuni rai tanua
         ana gaa, ko God ke mwataku mwa tangaa rai tanu ana.”
         28 Mataina kena o Pita ke woi tangaa ko Jisas, “Hoi, igami kami qani rao panigi ka arani
         nafuninga iamami, makami arao surigo raorao kaa.”
         29 Hoi o Jisas ke woi tangara, “Au wowoi mwora wau tangagamu, otai na fitangimiu ne
         tako fagafigaia na arafanga iana o God ke tanua ke qono rainia na ruma iana, ke mi
         kani iana, goana, me enana me emana, mi karena,
         30 ngaira ka pagai taura ka nafuninga ne tefa wau iga ka mataina kaa, mi iga na ano
         faoru ne taua na tafinga fuu.”
         31 Mataina kena ko Jisas afainira na rongoisuri iana tangafuru matara erua ira, ngaira
         mwa ka tagai taku ka rao gena, make woi tangara manga kaa, “Igia kaa, ka arao tangaa
         ki Jerusalem ina mataina kaa, mi ngaia kena ka arani agua ngaira na maurukari na qani
         segera rainiau inau ka Kare ni Inuni, kamu reregi ne mworamwora fato iga.
         32 Ua ngaira ka mamafata rainiau rao rimata na inuni na afuroto, ka fafagamaamana rainiau,
         tamasi aerisiau, mimisuriau.
         33 Ngaira ka raramwosiau, nanafuiau, maki iga na aoruta na tangiana kau tafitafi aporo
         nikao.”
         34 Hoi ka rongoisuri iana ira ke ma nai tako fagagara rainia ka taa ne tatamasia tangara
         gena. Suria na rarona tamasinga kena ke punufi panira, ngaira ke marefa wau nai girara
         ka taa o Jisas ne tatamasia tangara gena.
         35 Ua mataina o Jisas ne rao fagarangia mai na finua i Jeriko, mwane ne etagai ne guru
         ke ogaoga irawona tara kena, e nonginongi rurugua panira ka inuni gena.
         36 O wani ia ke rongoa na meosigai inuni ka mai taworagofa ka tefatefa gena, hoi make
         fagatera taa ke mwarao kaa.
         37 Ua mina inuni ira ka woi tangaa, “Oe Jisas na mwane i Nasareti ia ke rao mai kaa.”
         38 Hoi o wani ia ke fagangere ke woi, “Jisas, i Karena o Deved, ui takoiau!”
         39 Ainuni na ura fagarangi ia ka susuraia, maka woi tangaa manapu rao. Maake fagangere
         rafa akau ke woi nikao, “I karena na arafa o Deved, ui takoiau mai!”
         40 Ua o Jisas ke ura aporo make woi tangara ka inuni gena rai torai mai ana ko wani
         ia tangaa. Mataina o wani ia ne taworagofa fagarangi mai, Jisas ke fagatea,
         41 “Taa ko oqania nau tanua tangago?” Ua wani ia ke woi tangaa ko Jisas, “Arafa, Au
         oqanigo nui tagarafi ka maaku ne guru gaa ki mwarao ma qai ono aporo nikao.”
         42 Hoi o Jisas ke woi tangaa, “Ua, ui ono rao! Tangamworanifa iamu ke tanugo ko korokoro
         aporo kaa.”
         43 Kina mataina nga kena, mina maana o wani ia ke ono menamenai rao, make rao suria
         ko Jisas, ke ngerengere fagaakausia ko God. Mina mataina na inuni ira na rea na agua
         kena, ngaira maka fagaakausia ko God nikao.

1 Ua o Jisas ke rao ke qanu i finua i Jeriko.
         2 Irarona finua kena ka mwane na woisia rai o Sakias ke ogaoga i gaa, ngaia kena ka
         mwane rafa iata na mwane na tawotawo takis, make togoani rurugua nikao.
         3 Ua make oqani ono girara ana aerisia wau ko Jisas make suria ne aqouqou wau mina
         na inuni ka faku rifuia ko Jisas, ngaia ke ma ni gira ono rao ka re ana, make rapariariaga
         makira wau rai re ana ko Jisas.
         4 Hoi make tari ke qainagota ka inuni gena, make fane iga ka apenagai na Sikamo, ki
         mwarao maki mwataku tangaa rai rea ana ko Jisas mataina ne tefatefa iga kena.
         5 Mataina o Jisas ne mataro mai na agua kana, ngaia ke ono akau, make woi tangaa ko
         Sakias, “Sakias, Ui wato mai nga tangau na mataina kaa, suria ngaeka ki inau kau ogaoga
         fainigo i ruma iamu.”
         6 Hoi o Sakias ke mafarufaru ke wato pania ka apenagai ia fainira ka apena wagefa rafa.
         Make toraia ko Jisas ke mea rao i ruma iana.
         7 Ua mataina na inuni na rea na agua kena, ngaira ka faganega rai faarau, ka woi, “Ono
         rao kamui rea, ko wani ia ke rao afainia na mwane ma ni oto na taufa iana ke ogaoga
         i ruma iana kena.”
         8 Hoi o Sakias ke afaraga akau make mea tamasi ka Arafa manga kaa, “Ono mai na Arafa.
         Au mamafata rai ki tana apanana na nafuninga iaku gaa tangara ka inuni ma ni tonga
         nafuninga iata. Mina inuni nau fagaqekara rai na nafuninga iata ira, kau worira aporo
         fagaefai wau nikao ke efita nau tawo pania ira.”
         9 Ua o Jisas ke woi tangaa, “Ngaeka o God ke fafagatafira ka inuni irarona ruma kaa,
         suria wani kaa, ngaia ke wora iga ka waro ni inuni o Ebraham nikao.
         10 Ki inau na Kare ni Inuni kau rao mai rai garira ana ka ani na inuni na tarupe rai
         fagatafira ana.”
         11 Ua mataina o Jisas ne suguia mwa ni taua mai i Jerusalem, mina inuni ira ka takosia
         woi na arafanga iana o God ke suguia mwa ni mataro mai. Hoi ka mataina na inuni gena
         na rongoa maunga na tamasinga iana o Jisas, ngaia ke tamasi fagafiu tangara nikao
         12 ke woi, “Mwane ne etagai ke wora iga ka qaunga ni inuni rafa, hoi make fagananau
         rai rao ana tangaa ka finua fagatau, rai nongia ana woi ni tawoa ka arafanga iana,
         ka mataina ni aporo i finua iana maki ngaia ki arafa ni finua nikao.
         13 Hoi imurina ne arao, e onira fakura ka mwane ni tagaranifa iana tangafuru ne etagai
         pupu, make woto fitangita rainigi ka anga na rurugua. Hoi make woi tangara, ‘Ua mataina
         nau kokoa fagatau maunga mui ofofongigamu kamui tatagara furia nikao ka rurugua nau
         wategamu gaa. Kamui rorogoia ka matarani.’
         14 Ua mina inuni i finua iana mereana ia ke ma ni oqania, maka kasia ka mwane ni tora
         tamasinga ke qai murina ke rao ke woi tangaa ka arafa ni finua ia, ‘Igami ke ma mi
         oqania ko wani kena ni mai arafa tangagami.’
         15 Ua wani ia ka kasi rai mwane rafa fato make aporo mai i finua. Iga na mataina kena
         ke kasia ka tamasinga tangara ka mwane ni tagaranifa iana ira, woi nai rao mai tangaa,
         suria e oqani rogoi ana panira efita na rurugua ka kasi afuri na rurugua ne watera
         sio make rao panira ira.
         16 Ua nagonagona mwane ni tagaranifa ia ke rao mai tangaa make woi tangaa manga kaa,
         ‘Mwane rafa, na tangafuru ne etagai nikao kau tarafua kau kasia furia akau na rurugua
         no wateau ia.’
         17 Ua mina mwane rafa iana ia ke woi tangaa, ‘Ua igo ko koro tefa. Hoi igo kena nikao
         ka mwane koro ni tagaranifa. Igo ko ono suri menamenai wau ka tagaranifa na watego
         ko onoono suri gena. Hoi ke manga ngai kena, au kasigo, ko onoono suri ka finua rafa
         na tangafuru ne etagai pupu.’
         18 Hoi aruata na mwane ni tagaranifa ia ke rao mai make woi, ‘Mwane rafa, na erima nikao
         kau tarafua kau kasia furia akau na rurugua no wateau ia.’
         19 Ua mwane rafa iana ia ke woi tangaa, ‘Ua, manga ngai kena maki igo ko onoono suria
         ka finua rafa ne erima gena nikao.’
         20 Hoi mi tana mwane ni tagaranifa ke rao mai nikao make woi, ‘Mwane rafa, e kaa ka
         rurugua iamu ia. Au qaraia mwa rai gafu makau punufia rao mwa ke tao.
         21 Suria no girara nau maagutainigo wau rainia, suria igo kena a mwane ne fagakato aera
         na agua iamu. Nafuninga iata na inuni mako tawora panira, fafasinga iata na inuni
         ma ko opari nikao.’
         22 Arafa ni finua ia ke woi tangaa, ‘Fauna mwane aera iga ki igo kena. Taa no woisi
         i faramu gena, ki igo ko fagaqao maamu mereamu mwa ngai kena. O girarau menamenai
         wau woi inau ka mwane ne tau asa na taufa naku, nafuninga iata na inuni makau tawora
         panira, mina fafasinga iata na inuni makau opari nikao.
         23 Ko tanu fea aera ke manui naka na rurugua iaku ina ruma ni fau kena? Ka aporo fai
         iaku mai, ka qai totogo ana mai ka rurugua iaku kena afainia ka maana nai kasia afuri
         akau nikao.’
         24 Hoi make woi tangara ki tana mwane ni tagaranifa na uraura gena, ‘Tora pania ka rurugua
         gena, maka mui watea ka mwane ni tagaranifa ne nafunia na rurugua na tangafuru ne
         etagai gena.’
         25 Mina mwane ni tagaranifa iana ira ka woi tangaa, ‘Mwane rafa, ngaia kena ke tonga
         tangafurui rurugua ne etagai iana noga!’
         26 Mina arafa ni finua ia ke woi tangara aporo, ‘Otai na ani na inuni ne tonga nafuninga
         iata noga ka wawatera guru wau nikao, mo otai na inuni ma ni tonga nafuninga sisite
         aera i pasita maka tawora panira.
         27 Hoi, ina mataina nga ka ani na inuni na tanuau rai maerongata, ka ngaroitainiau rai
         arafa ni finua iata, kamui toraira mai iga kau ogaoga maka mu nanafuira funuira.’
         ”
         28 Hoi o Jisas ke woisia ka agua fato tangara make qainagota ke arao i Jerusalem.
         29 Ua mataina na rao mai fagarangia i Betfeis mi Betani iga na fungana iga na mwani
         Olif, ngaia ke kasiraurua ka rongoisuri iana ne erua karu qainagota
         30 afainigi na tamasinga gaa, “Qainago kamuru rao tangaa ka finua kena. Mataina muru
         qauqanu wau i finua kena, muru rorogoia ka donki na rakua ke uraura, donki kena ke
         maunga ka inuni ni tatageria, muru wau rurupasia maka muru totoraia mai kaa.
         31 Ua e rao ki tana inuni ke fafagategamurua namuru rurupasia kena, muru wowoi ngaia
         na Arafa ke oqania kaa.”
         32 Hoi ka mataina naru rao wau karu taua na finua ia, ngairaurua karu rea ka arani mwarao
         manga ne woisi tangaraurua o Jisas igi.
         33 Hoi mataina naru rurupasia na donki ia, mina mwane ne nafunia ia ke rao mai make
         fagateraurua, “Efea kamuru rupasia na donki kaa?”
         34 Ngairaurua karu woi tangaa aporo, “Ngaia na Arafa ke oqania kaa.”
         35 Ua makaru toraia ka donki ia ka mea rao tangaa ko Jisas. Hoi ka qofia ka gairina
         donki rainia ka gafu iata, maka ragaia ko Jisas ka fagatageria.
         36 Hoi mataina ne tage ke arao wau kena, mina inuni ka kakangi ka gafu isuria ka tara
         kena.
         37 Mataina ne rao fagarangia wau i Jerusalem, iga na tara ne watowato tangaa na fungana
         iga na mwani Olif, arurufa ni inuni na rongoisuri iana ira ka faganega rai tamasi
         tangasia tangaa ko God, maka ngerengere fagaakausia rai ka arani agua ne qao riariaga
         ne tanui ka regi rai maata. Ngere ka wowoi,
         38 “God ki ono korofia ka Mwane Rafa ne rao mai iga na atana na Arafa kaa! Marapefa
         i Heven mina rara tangaa o God.”
         39 Hoi mi tana inuni na Farasi afainira na fakunga ni inuni ira ke mea tewo ko Jisas,
         woi tangaa, “Fagausuri, Ui mera tewo ka rongisuri iamu gaa kai manapu.”
         40 Ua Jisas ke woi tangara aporo, “Au wowoi tangagamu wau, e rao kau fafagamanapura
         ka rongoisuri iaku gaa, hoi mina fau gena ka fafaganega rai ngerengere ana nikao.”
         41 Ua mataina o Jisas ne rao mai fagarangi ia na finua kena, make ono rao ke rea i Jerusalem
         ngaia ke angisia wau.
         42 Make woi, “Iga na tangina ngaeka kare iamu ke ma nai girara ka agua taa ke totoraia
         mai tangara na marapefa. Na mataina kaa, ka punufia panira ke ma nai gira rea ana.
         43 Jerusalem, mataina ke pagai arao tangagamu, mina na maerongamiu na pagai afi pusigamu.
         Mwane ni faiarifatana ka pagai ririfuigamu maka aqaqa pusigamu iga ka arani agua.
         44 Ngaira ka fafagaerisia ka finua kena maka nanafuira ka inuni gena nikao. Make marefa
         etagai na guana fau ni pagai taotao ina nana, suria ma mui ono tarafua ka mataina
         o God ne arao mai rai fagatafigamu ana.”
         45 Ua mataina o Jisas ne qanu irarona Ruma ni Wogasifa, ngaia ke faganega rai maengira
         ana ka inuni na fafagaworingai na mwarao iata.
         46 Hoi make woi tangara, “Iga na Segesegefa Apuna ke woi, ‘Aruma iaku ka agua mwa ni
         fagarafenga!’ migamu kamu mai orisia rai ‘agua ni aqafa iana fanagoa.’ ”
         47 Ua iga na arani tangaiana ko Jisas ke fafagausuri raorao mwa irarona Ruma ni Wogasifa.
         Hoi mina qaunga na mwane raperapega, fagausuri iga na Lo iana o Mosis, mina mwane
         rafa iata na inuni gena ka oqani aerisia rai nafui ana ko Jisas.
         48 Make asafira, marefa ni mwataku tangaa ka agua rai rogoi ana rai nafui ana, suria
         na arani inuni gena ka tau ringina wau ko Jisas, ma wau nai oqani fagamarefa gana
         ka tawatawanifa iana.

1 Ua iga na tangiana ne etagai mataina o Jisas irarona Ruma ni Wogasifa, ne fafagausurira
         na inuni ira make tatarofainia ka tarofa koro nikao, qaunga na mwane raperapega, fagausuri
         iga na lo, afainira ka mwane rafa nikao ka rao mai,
         2 maka fagatea ko Jisas, “Ui woisia mai noga tangagami, ramwofa manga ifai ko nafunia
         ko tatanui rai na agua gaa? Otai ke watego na ramwofa kena?”
         3 Jisas ke aramira ke woi tangara, “Ua mataina nau fafagategamu rainia ka fagatenga
         mui woisia mai tangau.
         4 E manga ifai o God, kee na inuni mauri mwa ka mafata rainia ka ramwofa tangaa o Jon
         ne fagamaanu apuna kena?”
         5 Hoi ngaira ka anega rai faitogiri mereata ana, ‘Taa ngai ke na wowoisia kaa? Rao
         ka wowoi ne rao mai pania ko God, ke wowoi tangagia nikao, ‘Ke efea ngai ke ma mu
         tangamworani rainia ko Jon kaa?’
         6 Maka rao nikao ka wowoi ne rao mai pania ka inuni, ka fakunga ni inuni gaa ka ariarifagia
         rai fau nikao, suria ngaira ka tako nganganiaga woi o Jon ka maurukari.’
         7 Hoi ngaira ka aramia ka woi tangaa, “Marefa mi girara ifai ke rao pania kena.”
         8 Ua Jisas ke woi tangara, “Hoi ki inau nikao make marefa qai wowoisia wau tangagamu
         otai ngai ke ne wateau mai na ramwofa rai tanui ana na agua gaa.”
         9 Hoi o Jisas ke tamasia tangara ka inuni gena ka tamatamasinga kaa, “Iga tana mataina
         tana mwane ke fasia ka mwou ni grep iana. Ua make mafata rainia tangara ka mwane ne
         worira rai ono suri tangaa, make rao ke oga fagatau wau, e oga qorafu wau.
         10 Ua mataina na mwou ni grep igi ne maua, mo wania ke kasia ka kare iana ia ke rao
         tangara ka mwane na onoono suria na mwou ia, rai tawoa panira ana ki tana grep tangaa
         ka mwane na mwou iana ia. Mina mwane na onoono suria na mwou ia ka nafuia ka kare
         iana ia make kasia aporo marefa ka grep nai watea.
         11 Hoi mina mwane rafa ia ke kasia ki tana kare iana nikao, mina mwane na onoono suria
         na mwou ia, ka nafuia nikao maka tau mamaramwanega wau rainia, maka fagamaakia wau,
         maka kafu kasia aporo magafuru mwa, marefa ka mwarao nai watea nikao.
         12 Ua make kasia ka aoruta na kare iana ia ke rao nikao, hoi a mwane na onoono suri
         na mwou ia ka nafuia ke tonga mwamwariaga i apena maka kasia fura ke tao irawona mwou
         kena.
         13 Hoi mina mwane ne nafunia ka mwou kaa ke woi, ‘Ua taa ngai ke nau tanua kaa? Qai
         kasia wari ki kareku koro kaa ki rao tangaa wari, ki ngaia ka wari ka gira tako fagafigaia
         ana.’
         14 Mataina na mwane na onoono suria na mwou ia na ono mai ka rea, ngaira ka faingufi
         ka woi, ‘Tana mataina wari ki karena mereana ke pagai nanafunia ka mwou kaa, ai nafuia!
         Hoi maki igia ka nanafunia ka mwou kaa.’
         15 Hoi ngaira ka roia ka kasia fura maka nafuia funuia ka kere mwane ia.” Hoi o Jisas
         ke fagatera ka inuni ira, “Ua ka taa kamu takosia na mwane ne nafunia na mwou ia ne
         araria ne tanua?
         16 Ua kau wowoisia wau menamenai tangagamu, ngaia ke arao mai make nanafuira funuira
         ka arani mwane fato ira, make mafata rainia ka mwou ia tangara ki tana mwane.” Mataina
         na inuni ira na rongoa na agua kaa, ngaira ka woi, “Marefa wau, rainia ne marefa ni
         gira manga ngai kena ana.”
         17 Mo Jisas ke ono rao tangara make woi tangara, “Ua ataa ka rarona na agua na Segesegefa
         Apuna ne tamasi fagatogo ana tangagia ne wowoi kaa, ‘Agua na fau ngaira na mwane ni
         ake ruma ana gaa, na ngaroitainia ira, ke akau mai ke tao rai apena fau manimani.’
         18 Hoi ka fitangimiu ne tatapasu iga ka fau kana, ke apuri, ke qaqaqaro nga. Mina fitangimiu
         ne wotawota afuria na fau kana, ke pipiringira menamenarira wau nga nikao.”
         19 Ua fagausuri iga na Lo iana o Mosis mina qaunga na mwane raperapega ka ofongia rai
         roia ana ko Jisas iga na mataina kena, suria na girara woi ne tamasi afurira, mataina
         ne tamasia na tamatamasinga kena, make ma nai tanua suria na maagutainira ka inuni
         gena.
         20 Ua maerongana o Jisas ngaira ka maia wau, hoi maka kasira ka mwane na gira fagakoro
         maa ni inuni ana, ngaira ka rao tangaa ko Jisas rai farifariri ana woi ni tamasi ka
         agua ma ni oto kai roroia tangara ka mwane rafa i Rom.
         21 Mwane na farifaringia o Jisas gaa ka woi tangaa, “Fagausurigo, mi girara woi na taa
         no woisia kena mina fafagausuringainia kena e mwora rainia ka taa o God ne oqanira
         na inuni nai tanua. Make marefa woi nui tako rafa rainia ka atani wau mwa na takofa
         iana na inuni, mako tamasi oto wau nga.
         22 Makui woisia mai tangagami, fea ne oto mwa tangagami mi woria ka takis tangaa ka
         Mwane rafa i Rom, ke marefa?”
         23 Ua, o Jisas ke qani girara woi na mwane gena ka oqani fagaqekaqeka ana mwa, hoi make
         woi tangara,
         24 “Mui toraia mai ka ratana sirani kena qai rea. Otai ka nununa mina atana kina sirani
         kaa?” Ngaira ka aramia ka woi, “Mwane rafa i Rom.”
         25 Hoi o Jisas ke woi tangara, “Ua manga ngai kena, watea ka Mwane rafa i Rom ka taa
         ne nafunia, maka mui watea ko God ka taa ne nafunia ngaia.”
         26 Hoi a maerongana o Jisas ira ke marefa ka agua ni aera nai rogoia pania ko Jisas
         iga na tawatawanifa iana i matota na arani inuni fato ira. Hoi ngaira ka panga rainia
         mwa ka araminga iana o Jisas ne mafata rainia aporo tangara gena make marefa ka agua
         nai woisia.
         27 Hoi tana Satiusi ke marefa nai tangamworani rafaera rainia ka inuni woi na mataina
         na maemae ka gira tafi aporo ana. Hoi tana fitangita ka rao mai tangaa ko Jisas
         28 maka woi tangaa, “Ua o Fagausuri igo, Mosis ke segea ke woi tangagami iga ka Lo nami
         arao suria kaa, manga na mwane ki mae pania kani iana, make marefa naru apara kare,
         ko goana o wania ke auragia ka nao ia. Hoi ka mataina naru apara kare, ka kare ia
         ka tatakosi woi i karena o goana ne mae ia.
         29 Hoi iga na mataina wafari goana ne epiu ka ogaoga na mataina kena. Mwane inago ia
         ke auragi make ma ni apara kare, make mae.
         30 Mwane isuria ia ke auragia ka nao ia, hoi make ma naru apara kare make mae nikao.
         31 Aoruta na mwane ia ki takena mwa nikao. Ua wafaisina ne epiu ira ka auragia fato
         kani ia maka ma nai apara kare maka mae.
         32 Hoi mi kani ia ke mae murita o wafari goana ira.
         33 Hoi ka mataina o God ne fagatafira aporo pania na maefa, ka fefene kaa ko otai ke
         auragia? Suria ngaira fato wafai goana ne epiu ira ka auragia kena.”
         34 Ua o Jisas ke aramira ke woi, “Igia na inuni ina ano kaa ka girara auragifa.
         35 Hoi mina inuni na arari rai tafi aporo ana ka wau tafitafi iga ka mataina ne arao
         mai kena, ke marefa nai girara auragi ana,
         36 kee nai maemae. Ngaira gena ka mangara na enjel ira, maka taotao rai karena o God,
         suria ngaira ka tafi aporo fato noga.
         37 Hoi ko Mosis ke fagaqao menamenai wau woi na inuni ka tafitafi aporo. Ua make woi
         iga na segesegefa fagatogoana na kere apenagai ne rata ia ke woisia ka Arafa woi,
         “O God iana o Ebraham, Aesak, mo Jekob.”
         38 Hoi ka Arafa o God kana ko God iata na inuni na tafitafi, marefa ka inuni na oga
         iga na maefa. Ua ki iga na apanana iana o God ka arani inuni ka tafi mwa ngai ke.”
         39 Tana fagausuri tangai na Lo iana o Mosis ke woi, “A Fagausuri, igo ko mamafata rainia
         ka araminga koro!”
         40 Hoi ngai kena make marefa ko otai ni fagatea rao nikao na fagatenga.
         41 Imuri mai mo Jisas ke fagatera, “Nga ne fea kamu woi na Mesaea ke worawora iga ka
         waro ni inuni iana o Deved?
         42 Iga na puka iga na Samu ko Deved ke woi mereana, “Arafa o God ke woi tangaa ka Arafa
         iaku manga kaa, ‘Ui mai koa ina apanana iotoku kaa,
         43 raorao makau tanura ka maerongamu kaa ke mangara na agua no nanaka igaa na uwamu
         igi.’ ”
         44 O Deved kaa ke tamasi fagatogoana ka Mesaea manga na Arafa iana ngai ke, hoi ke tautanu
         fea ka Mesaea ke taotao rai karena?”
         45 A mataina na arani inuni na rongoa o Jisas, ngaia ke woi tangara ka rongoisuri iana,
         46 “Mui onoono menamenai rainira ka fagausuri iga na Lo iana o Mosis gana! Ngaira gaa
         ka oqaoqania wau nai gafugafu rai ka gafu qorafu makai araorao, maka oqaoqania woi
         nai tamasi fagaakaufira ina agua ni maket ana, maka oqaoqania nga nai kokoa iga ka
         agua koro iga na ruma ni fakunga ira. Hoi maka oqaoqania woi na ogaoga iga ka agua
         koro nga iga na farunga nikao.
         47 Hoi mi ngaira gaa ka fafagaqekaqekara ka nao rainigi ka ruma iata, maka wowoisi ka
         fagarafenga ne qorafu wau woi nai rerera. Ngaira fato na fagausuri gaa ka fagaetangifa
         tangara ke rafarafa wau!”

1 Ua o Jisas ke fagatogora ka inuni ne tonga rurugua iata ira na kasi irarona bokisi
         na kasikasi iga na mafatanifa igi.
         2 Hoi make rea nikao ka nao ne kasia ka kere ratana na faaga ne erua togo.
         3 Ua o Jisas ke woi tangara ka inuni gena, “Au wowoi mwora wau tangagamu, nao kaa mafatanifa
         iana kaa ke tefarira fato wau ka mafatanifa iata na arani inuni gaa.
         4 Rainia tana inuni na mai mafata gaa ka mafata rai mwa ki tana apanani na nafuninga
         iata mwa, mina nao kaa ke mafata rainia fato mai nga ka taa ne nafunia ke taotao i
         pasina.”
         5 Ua tana rongoisuri iana ka tatamasia ka qao korofanana na guana fau na akea rainia
         na Ruma ni Wogasifa kena mi rainigi ka mafatanifa na mafata rai ka fagamafea rainia
         na Ruma ni Wogasifa kena nikao. O Jisas ke woi,
         6 “Arani fau namu regi gaa ke pagai guguguru fato panigi ka agua na taotao iga, maka
         kasikasi wato.”
         7 Hoi ainuni ira ka fagatea, “O fagausuri igo, fea, mataina taa ka arani agua gaa ne
         pagai worawora kami reregi? Ua e tautanu fea kami gigirara na mataina na arani agua
         gaa woi suguia mwa ni mataro mai?”
         8 Jisas ke aramira ke woi tangara, “Hoi rainia na mataina kena, siana rai qeka isurira
         ana ka arani inuni na arao mai maka tamasi iga na ataku, ka wowoi manga kaa, ‘Nga
         inau kaa, ko Kraes!’ mina ‘Hoi nga na mataina noga ke kaa.’ Hoi make siana kamu arao
         isurira.
         9 Ua ka mataina namu rongora na agua rainia na fainafunafu mina agua rainia na inuni
         na tanua tangaa na kafamanu iata siana kamu mamaagu. Ka arani agua gaa ka fafagainago
         mai, hoi make marefa woi nga na qotona na ano kaa ngai kena.
         10 Iga na mataina kena, tana finua ka memea fainafunafu ki tana finua, mina tana arafanga
         ka memea fainafunafu ki tana arafanga nikao.
         11 Ua mina apeni na nunu rafa ke arao mai, mina apena magaua na rafa, mina arani aeratagani
         wau na ape aera ke pagai taura ka arani inuni ina arani finua nikao. Hoi mina atani
         wau mwa na mwarao ne qaoqao mamaagutaga ka pagai reregi iga ka afaafana kana nikao.
         12 Ua make inago na arani agua gaa ne kafu arao mai, igamu ka pagai roroigamu maka fafagaetangigamu.
         Hoi maka totoraigamu ka fafagatamasigamu rarona ruma ni fakunga, hoi maka kasigamu
         irarona na ruma ni tagara puru ana nikao. Rainia inau, ngaira ka fafagatamasigamu
         i maata na mwane rafa ni finua mina mwane rafa ina kafamanu.
         13 Hoi ki nga i mataina kaa kamu gira tamasi fura ana ka tarofa koro tangara.
         14 Ua mina mwarao mwa ne etagai kamui tatakosia, igamu siana kamu takotako rafaera rainigi
         ka agua woi namui tatamasi rai ura pusigamu ana rainigi.
         15 Suria nga inau kau wawategamu ka taa namu wowosia mina takofa koro tangagamu, ki
         mwarao maki siana ka fitangita na maerongamui gena kai araramigamu aporo rai ka tamasinga
         iamiu, kee nai tamasi qau wato rainigamu nikao.
         16 Hoi kigamu ke enamiu me emamiu, mina goamiu namu mera wora, mina waro ni inuni igamu,
         mina goamiu koro, ka pagai fafaganafu rainigamu tangara ka maerongamiu maki ngaira
         ka nanafuira funuira ki tana inuni igamu gena nikao.
         17 Ua mina arani inuni ka pagai mamaeronganigamu, suria rainiau mwa.
         18 Make koro mwa manga ngai kena marefa ke etagai na furufurui qaumiu ni pagai mamarefa.
         19 Ua igamu kamu rorogoi ka tafinga manga namu mworamwora tangau.”
         20 “Mataina mu rerea na mwane ni faiarifatana na uraura rifuia i Jerusalem, mu gigirara
         ne fagarangi noga ka mataina ni fagaerisi ana i Jerusalem.
         21 Hoi ki na mataina kena ka inuni na ogaoga ina provins i Jiudia kai gagawasia akau
         ka fungani rafa gena. Ua ka inuni na ogaoga i Jerusalem makai gawagawa pania. Hoi
         mina inuni na oga rifuia na finua kena siana ka arao mai irarona finua rafa gena nikao.
         22 Suria mataina kena ka mataina iana na Arafa rai fagaetangira ana na arani inuni gena
         rai fagamworai ana ka arani agua iga na Segesegefa Apuna ne qani tamasia.
         23 Hoi ke pagai qaraqara wau tangara ka fefene na oqara mina ani na sususu kare maungara.
         Ua apena faitakoifa rafa ke taura ka arani inuni rarona finua kena, mina mangariaga
         iana na Arafa ke taura nikao.
         24 Hoi ki tana inuni gena ka pagai nanafuira funuira rainia ka naefe ne maasi ruarua,
         mi tana na inuni ka roroira maka totoraira tangaa ka finua getigi. Ua mina inuni marefa
         woi ngaira gena ka Jiu, ka tatanui ka arani mwarao gaa maka onoono suria ki Jerusalem
         raorao make taua ka fagafatongina mataina iata.”
         25 “Hoi tana fagaqaonga ke pagai fagaqao mai iga ka arito, fagaifa mina arani feegu
         fato. Hoi mina arani finua fato ina ano kaa, arani inuni ngaira ka mamaagu tefa wau
         rainia ka rongo rafa ana i asi rainigi ka aroqonga. Arani inuni ka atani wau mwa ka
         takofa iata.
         26 Hoi mina arani inuni fato ka qaqaga mamae rainia ka maagufa rainigi ka agua ne worawora
         ina ano kaa, suria arani mwarao ne tao nganganiaga iga na afaafana kena ke pagai kakangi
         fato nikao.
         27 Ua mi muri mai ka ngaira ka pagai rere ka Kare ni Inuni ne pagai arao mai iga ka
         parauru, afainia ka fagaqaonga na ramwofa ne tefa na Arafa.
         28 Hoi ka mataina na arani agua ne fafaganega rai wowora ana mai, mui uraura maka mu
         onoono akau, suria Arafa ke suguia mwa nai fagataraganisigamu ana.”
         29 Hoi murina o Jisas ke tamasi fagafiu tangara ke woi manga kaa, “Nagonagona kamui
         tatakosia ka agua rainigi na mata na fig kena mi tana mata rao nikao gena.
         30 Ua mataina ne toritori make fafaganega aporo rai kasi afani ana nikao, mu girara
         menamenai wau woi na mataina ni mafana ana ke sugui rao mai mwa.
         31 Hoi ngatakena mwa nikao ka mataina namu reregi na arani agua ne arao mai ke worawora
         gaa mui gigirara wau ka arafanga iana o God ke suguia mwa ni rao mai.
         32 Hoi makau wowoi mwora wau tangagamu, inuni na mataina gaa ka tafitafi maungara make
         mai worawora ka arani agua gaa.
         33 Ua afaafana kana afainia ka ano kaa ke pagai fatofato mina woita iaku ke ma ni pagai
         fatofato.”
         34 “Mui onoono menamenai wau, siana rai tako rafa ana rainigi ka ngaufa mina tonofa,
         kee rai tako rafa ana rainia ka ogafanamiu. Rao kamu takotako rafa manga ngai kena,
         mina Tangina ni Fagaetangifa kana ke fafagakangigamu
         35 manga na qasu ia. Suria na tangiana kena ke taura fato ka arani inuni fato na ano
         kaa.
         36 Ua kigamu fato kamui onoono menamenai wau, maka mui fafagarafe tatarau kamui nanafunia
         ka ramwofa rai rao panigi ana ka arani agua gaa ne arao mai, maka mu fafagarafe ki
         mwa rao maka Kare ni Inuni ke wawagewage rainigamu.”
         37 Ua iga na arani tangiani, Jisas ke fafagausurira ka inuni tatarau mwa iga ka Ruma
         ni Wogasifa. Hoi mi iga na arani manurafitana ko Jisas ke furafura ke arao ke ogaoga
         iga ka fungana iga na mwani Olif.
         38 Hoi ki iga na arani gomagomafatana aera wau, ka arani inuni ka mamafogo mai tangaa
         ka Ruma ni Wogasifa kena rai rongo ana ka tawatawanifa iana o Jisas.

1 Hoi e kaa ke fagarangi mai noga ka mataina tangaa na tangiana rafa tangaa na ngaufa
         tangaa na Purete Manufi, na woisia rainia na Tefa Afarau.
         2 Hoi mina arani mwane rafa ni mwane ni raperapega mina arani fagausuri iga na Lo iana
         o Mosis ka ofongia wau rai takosi ana ki ngatakena na agua ne araria nai nafuia funuia
         ana ko Jisas, maki ngaira ka maagutainira ka inuni gena.
         3 Ua iga na mataina kena, ko Satan ke qanufia ko Jiudas, tana atana ko Iskariot, ngaia
         kena ki tana mwane na tangafuru ne etagai matara erua na rongoisuri ana o Jisas ia.
         4 Hoi o Jiudas ke rao tangara ka mwane rafa ni mwane raperapega ira mina arani mwane
         rafa na onoono suria na Ruma ni Wogasifa ia, make tamasia tangara ka agua rainia ki
         ngatakena ne girara ne fafaganafu tangara rainia ko Jisas.
         5 Hoi i ngaira ka wagewage tefa wau, maka woi tangaa woi na wawatea rai faaga.
         6 Hoi o Jiudas ke mangata faku afainira, make ofongia rai takosia ana ka agua ngatakena
         ni mwataku ki faganafu rainia ko Jisas tangara, mataina na arani inuni ne marefa nai
         ogaoga afainia.
         7 Ua ataua mai ka anegana na tangiana rafa tangaa na ngaufa tangaa na Purete Manufi.
         Hoi ki iga na tangina kena ka inuni ka nanafuira ka kere kareta na sip tangaa ka ngaufa
         na Tefa Afarau.
         8 Hoi o Jisas ke kasiraurua ko Pita mo Jon make woi tangaraurua, “Muru rao maka muru
         fagananaua ka ngaufa na Tefa Afarau kai ngaua.”
         9 Ua ngairaurua karu fagatea, “Ifai ko oqanigamirua na muru fafagananau iga na ngaufa
         kena.”
         10 Hoi o Jisas ke woi tangaraurua, “Mataina namuru qauqaunu irarona finua rafa kena,
         kamuru tatarafua ka mwane ne totoraia na qotere rafa na wai, maka muru arao isuria
         tangaa ka ruma ne rao ke qauqaunu iga.
         11 Hoi maka muru memea tamasi ka mwane ne nafunia na ruma kena manga kaa, ‘Ua, a Fagausuri
         ke fagatego mai, ‘Ifai nga na kaoqono nau ngaua iga na ngaufa na Tefa Afarau ia afainira
         na rongoisuri iaku?’ ’
         12 Ua ki ngaia wani kena ka fafagarea tangagamurua rainia ka apena kaoqono rafa i afaafa
         ne taotao fato noga iga ka arani mwarao. Hoi ki nga na agua kena kamuru fafagananaugi
         iga na ngaufa tangagia.”
         13 Hoi ngairaurua karu rao wau makaru regi ka arani mwarao ne tao noga ke taotao manga
         takena o Jisas ne qani woisi tangaraurua igi. Hoi ki ngairaurua karu fagananaugi ka
         ngaufa tangaa na Tefa Afarau.
         14 Hoi mataina ne taua mai na mataina ni ngaufa, mo Jisas ke rao ke koa afainira ka
         aposol iana.
         15 Hoi mo Jisas ke mera tamasi ke woi, “Inau kau oqania wau rai ngaua ana ka ngaufa
         na Tefa Afarau kaa afainigamu maki kafu taua ka mataina nau fafafara iga.
         16 Hoi makau wowoi tangagamu wau, marefa qai pagai ngaua ka ngaufa na Tefa Afarau nikao
         ke rao ke taua ka mataina na fafagamworaia iga na arafanga iana o God.”
         17 Ngaia ke taua ka totono na waen make tangasia ko God, make woi tangara, “Mui tawoa
         ka totono na waen kaa, kamui woto rainia tangagamu fairifui.
         18 Hoi makau wowoi tangagamu wau, pania na mataina kaa ke qaurao ke marefa ka waen qai
         pagai totono, e rao ke taua ka mataina na arafanga iana o God ne arao mai.”
         19 Hoi ke tawoa ka purete make tangasia ko God, e topia, ke watera, make woi, “Eka ka
         apeku na mafata rainia tangagamu. Mui ngaua rai tatakosiau ana rainia.”
         20 Hoi ki takena mwa nikao, mataina na ngaua fato ngaia ke tawoa ka totono na waen make
         woi tangara, “Ua e kaa ka gapuku. E ringia fura tangagamu, mi afainia ko God ne tanua
         ka fakunga faoru.
         21 Hoi, nga na mwane ne fafaganafu rainiau ki nga ka tagai koa ka ngaungau ina qea ni
         ngaufa kaa.
         22 Hoi mi inau na Kare ni Inuni kau maemae iga ki takena o God ne qani woisia fato noga,
         mina mwane ne mamafata rainiau tangara na maerongaku gaa, ngaia ke pagai rorogoia
         ka fafaranifa!”
         23 Hoi ngaira na rongoisuri ira ka faganega rai fagatera ana fairifui, otai iqaiawogata
         ke tanua na agua kaa.
         24 Imuri mai ngaira na rongoisuri ira ka faganega rai faitogiri ana mereata otai iqaiawogata
         ka mwane rafa tangara fato.
         25 Ua o Jisas ke woi tangara manga kaa, “Mwane rafa iata na afuroto ka nafunia ka ramwofa
         ne tefarira na inuni na onoono surira. Mi ngaira na arafa gaa ka fauatata mereata
         rai “Ainuni na Mafata wau.”
         26 Hoi igamu ki siana rai tanu manga ngai kena ana. Ua ka fitangimiu ne taotao rai mwane
         rafa tangagamu, ngaia ke araria ni manga na kere kare ia tangagamu fato, mina ani
         ne totoraigamu, ngaia kena ki manga na mwane ni tagaranifa mwa ia tangagamu.
         27 Efea, otai ka mwane rafa o warua gena, ani na mwane ne oga mwa ke ngaungau kena,
         kee na mwane ne totora ngaufa mai kena? Ua igamu kamu girara fato noga woi nga na
         mwane ne oga mwa ke ngaungau kena ka mwane rafa. Mi inau kaa kau oga fainigamu manga
         na mwane ni tagaranifa ia.
         28 Arani mataina ne qaraqara tangau migamu kamu kokoa raorao mwa afainiau.
         29 Hoi ke manga ngai kena makau wawategamu ka ramwofa rai ono surira ana ka inuni, manga
         emaku ne wateau na ramwofa tangau kaa.
         30 Migamu kamu pagai ngaungau maka mu totono afainiau iga ka arafanga iaku. Hoi migamu
         kamu pagai taotao rai mwane rafa tangaa ka tangafuru matara erua na waro ni inuni
         Israel rai ono surira ana.”
         31 Mo Jisas ke woi, “Saemon! Saemon! Satan ke nongia ko God rai ofongigamu ana fato,
         manga na inuni ne kasi faitigi na guuni panigi na gawoni igi.
         32 Maki inau kau fafagarafe tangago o Saemon, ki mwarao maki siana kui fafagamarefaga
         ka raronimworanifa iamu. Ua ka mataina no ririri aporo mai, igo kui fafagagatanira
         ka goamu gena.”
         33 Hoi mo Pita ke woi, “Arafa, inau kau nanau mwa rai rao afainigo ana ina peresin,
         mina mae ana afainigo nikao.”
         34 Ua o Jisas ke aramia ke woi tangaa, “Au wowoi tangago wau o Pita i qongi kaa ne kafu
         angiangi ka sooki, igo ko fafagarigiau fagaeoru woi manui girarau.”
         35 Hoi o Jisas ke woi tangara nikao, “Mataina ne fato wau noga ia nau kasigamu rao ia,
         kau woi pusigamu rai tau ana ka puria, anga mina puti. Efea arani mwarao gaa kamu
         aqouqou rainigi ina mataina kena?” Hoi ngaira ka woi tangaa, “Marefa.”
         36 Ua o Jisas ke woi tangara, “Ua ina mataina kaa ki manga na fitangimiu ne tonga puria
         iana kee na anga iana maki taua afainia. Hoi manga na fitangimiu ke ma ni tonga naefe
         ne maasi ruarua iana, ki mwarao ki fafagaworingainia ka gafu qorafu iana rai wori
         ana ka ani ana.
         37 Ua au wowoi tangagamu wau, na Segesegefa Apuna ke woi, ‘Ainuni ka woisia, woi o wani
         kaa ka aoraora.’ Ata na segea rainiau ke mai mwora wau.”
         38 Ua mina rongoisuri ira ka woi, “Arafa, Ui rea. Naefe ne masi ruarua ne erua ke kaa.”
         Jisas ke aramira ke woi, “Nga ne arari rao noga ngai kena.”
         39 Hoi o Jisas ke rao pania ka finua rafa ia make rao tangaa ka fungana iga na mwani
         Olif, manga takena raorao mwa ia. Ua iga na mataina kena ka rongoisuri ira ka rao
         afainia nikao.
         40 Hoi ka mataina na taua wau na agua kena ngaia ke woi tangara, “Mui fafagarafe, ki
         mwarao maki siana ka agua ni arao mai rai ofongigamu ana.”
         41 Ua make taworagofa sisitai rao panira make qogu rai uwa wato, make fagarafe,
         42 “Mama, e rao ka faioqanifa iamu, makui tawoa rao ka kaokao ni fafaranifa kaa paniau.
         Ua makui tanua mwa ka taa ia na faioqanifa iamu, marefa ka taa iga na faioqanifa iaku.”
         43 Ua mina enjel i Heven ke fagaqao mai tangaa ko Jisas rai fagagatani ana.
         44 Hoi ngaia ke faitakoi tefa wau, make fagarafe wau nga, mina qaqaniteaga ne usuusu
         wato ina mwako pania na apena ke manga na gapu igi.
         45 Hoi imurina ne fagafatongia na fagarafenga iana, ngaia ke afaraga akau make aporo
         tangara ka rongoisuri ana ira, make rao rogoira wau na mauru, suria na fagaurafu wau
         rainira na faitakoifa iata.
         46 Hoi Jisas ke woi tangara, “E tanu fea kamu mauru maunga kaa? Mui afaraga akau maka
         mui fagarafe, ki mwarao maki siana kamui qauqanu iga ka faiofongifa.”
         47 Hoi a mataina o Jisas ne ura ke tamasi maunga mina apena rurufa rafa ni inuni ka
         mataro mai. Hoi ki nga na mwane ne fagaotora mai gena ko Jiudas ingaia kena ki tana
         mwane na tangafuru matara erua na rongoisuri iana ira. Ngaia ke rao mai tangaa ko
         Jisas rai sigini ana.
         48 Hoi mo Jisas ke woi tangaa, “E fea o Jiudas, igo ko rao mai rai siginiau ana? Nga
         na faisigini ana ko fafaganafu rainiau na Kare ni Inuni kaa?”
         49 Hoi mataina na rongoisuri iana ira na ono girara na agua na tanua tangaa o Jisas
         kena, ngaira ka woi, “Efea na Arafa, mi memera fainafunafu ka inuni gaa rainia ka
         naefe ne maasi ruarua gaa?”
         50 Mina fitangita na rongoisuri ira ka tawoa ka naef, make tapurua retea rainia ka karingana
         iotona na kare iana na qauta na mwane ni raperapega ia.
         51 Hoi mo Jisas ke woi, “E arari noga ngai kena!” Hoi e fatatagia ka karingana o wani
         ia make koro aporo.
         52 Hoi o Jisas ke woi tangara ka mwane rafa ni mwane raperapega ira, mina mwane na onoono
         suria na Ruma ni Wogasifa ia, mi tana mwane rafa rao nikao gena na rao mai rai roia
         ana, make woi, “E fea mu takosiau woi na mwane ni faiarifatana ki inau, kamu torai
         mai na naefe ni maasi ruarua ana mina qauata tangau kaa?
         53 Hoi inau ki afainigamu raorao mwa iga ka arani tangiana irarona na Ruma ni Wogasifa,
         make marefa wau mui takosi rai roiau ana. Hoi ke kaa ka mataina iamiu, na mataina
         na rotorotoaganifa ne ramwo wau.”
         54 Hoi ngaira ka roia ko Jisas maka toraia ka mea rao i ruma iana qauta na mwane ni
         raperapega, mo Pita ke arao mai surira mwa ne kasi mataina tangara.
         55 Ua tana inuni ka tutua ka giu iga ka agua i qaiwogata na ruma igi, mo Pita ke rao
         mai ke oga sio afainira ka inuni na oga rifuia na giu ia.
         56 Hoi a mataina na oga ke rarangira gena, mina kere fefene ni tagaranifa, ke qore rapurapu
         rainia make woi, “O wani kaa maki afainia ko Jisas ia nikao.”
         57 Hoi o Pita ke fagarigi ke woi, “Kaigo, wani ngai kena ke marefa wau nga qai girara.”
         58 Hoi ma ni qorafu wau mi tana ani nikao ke ono girara ko Pita make woi tangaa, “Igo,
         mako takura raorao mwa nikao ira.” Mo Pita ke aramia ke woi, “Oe Waigo, inau ke marefa
         afainira.”
         59 Ua qorafu rao sisitai mi tana mwane ke raramworia ke woi, “E mwora wau nga o wani
         kaa maki afainia ko Jisas ia, suria ngaia kaa ka mwane ina provins i Galili nikao.”
         60 Hoi mo Pita ke woi, “Oe Waigo, marefa wau qai girara ka taa no tatamasia kena.” Hoi
         ki iga na kere mataina ne tamasi maunga iga kena, mina soki mwane ke angi.
         61 Hoi ki iga na mataina kena ka Arafa ke apariri make ono rapurapu rao tangaa ko Pita,
         mo Pita ke takosia aporo ka tamasinga iana Arafa ne woi tangaa manga kaa ia, “Ua mataina
         na soki mwane ne mamaunga ni angiangi ne qongiqongi maunga igo ko tamasi fagaeoru
         woi manui girarau.”
         62 Hoi o Pita ke fura i metara make angi faitakoi wau.
         63 Ua iga na mataina kena nikao ka mwane na roia o Jisas ira ka faganega rai fagamamana
         ana rainia, maka rararamwosia wau nikao.
         64 Hoi maka raku pusi ka maana maka fagafagatea, “Ua a maurukari igo, ui woisia mai
         tangagami otai ke rupugigo kena?”
         65 Hoi ngaia ke rako wau ka arani agua na tamasi fagaerisia wau rainia nikao.
         66 Hoi e tangi mai, mina arani mwane rafa iata na mwane raperapega mina arani fagausuringa
         iga na Lo iana o Mosis mi tana mwane rafa rao gena nikao ngaira ka rao ka faku fato.
         Hoi mi tana mwane ka toraia ko Jisas ka mea rao mai tangara ka kaonsol ira.
         67 Hoi maka fagatea, “Hoi manga igo kena ka Mesaea, makui woisia mai tangagami nga.”
         Ua o Jisas ke mera tamasi manga kaa, “E rao kau araramigamu, ke ma mui tatangamworani
         rainiau.
         68 Ke manga nau fafagategamu, ke marefa namui mamarumu rai aramiau ana.
         69 Hoi faganega ina mataina kaa, ki inau na Kare ni Inuni kau pagai ogaoga ina apanana
         iotona o God na faufugana.”
         70 Hoi ngaira fato ka fagatea nikao, “Ua, ngai igo ki Karena o God?” Ua, mo Jisas ke
         woi tangara, “Ngaia ngai kena, mu tatamasia mai mereamiu kena.”
         71 Hoi ngaira ka woi, “Ua, e arari rao noga ngai ke. Hoi ke marefa nai garigari tana
         inuni rao nikao rai tamasi fagaerisi ana. Igia mereaka ka rongo fato rao noga ka taa
         ne woisia mai kena.”

1 Hoi arani mwane rafa iga na Kaonsol ira ka afaraga akau maka toraia ko Jisas tangaa
         ko Paelat.
         2 Hoi mina mwane gena ke rako wau ka arani agua na faganega rai tamasi fagaerisi ana
         rainia ko Jisas, ka wowoi, “Ua igami kami rea ko wani kaa e tanua ka agua ma ni oto
         tangara ka inuni nami onoono surira gaa. E woi tangara woi siana kai woria ka takis
         tangaa ka arafa ni finua i Rom. Ua mi tana agua nikao, ke woisia mereana woi ngaia
         kaa ko Mesaea na arafa ni finua nikao.”
         3 Ua o Paelat ke fagatea ko Jisas, “E fea nga igo kena ka arafa ni finua iata na Jiu?”
         Hoi o Jisas ke aramia ke woi tangaa, “Ngaia ko wowoisia mereamu kena.”
         4 Hoi murina mai ko Paelat ke tawatawa manga kaa tangara ka mwane rafa ni mwane raperapega
         ira mina inuni na faku mai gena, “Ua inau ke marefa wau nga ka taa qai rogoia ni tanua
         o wani kaa ne araria qai fafagaetangia rainia.”
         5 Hoi maki ngaira ka tamasi raramwofaga ka woi manga kaa nikao, “Ngaia ke fagaqanuqanu
         oqata fato na arani inuni ina arani finua i Jiuda rainigi ka fagausuringa iana. Ngaia
         ke faganega ina provins i Galili ke tatarau ke mai taua na finua kaa.”
         6 Ua mataina o Paelat ne rongoa na agua kaa, ngaia ke fagatera, “E manga ifai, o wani
         kaa ka mwane i Galili?”
         7 Ua ka mataina o Paelat ne rongoa woi o Jisas ke rao mai pania ka agua o Herod ne
         arafa ke ono suria, ngaia ke kasia ke rao tangaa ko Herod. Suria iga na mataina kena,
         o Herod ke oga i Jerusalem nikao.
         8 O Herod ke wagewage wau rai rea ana ko Jisas, suria ne qorafu wau mai ngaia ke rongoa
         ka tawatawanifa rainia ko Jisas, make oqania wau nga rai rea ana. Hoi make oqania
         wau nikao rai rea ana ko Jisas ne tatanui na mwarao ne qao riariaga ne tatanui gena.
         9 Hoi make fagatea ko Jisas rai ka fagatenga ne rako wau, mo Jisas ke marefa ka agua
         ni aramia ki tamasi aporo tangaa.
         10 Ua ina mataina kena nikao, ka mwane rafa ni mwane raperapega mina fagausuri iga na
         Lo iana o Mosis ka ura fagarangiraurua, ngaira ka togiria wau.
         11 Hoi o Herod mina mwane ni faiarifatana iana, ngaira ka faganega rai fagamamana ana
         rainia ko Jisas, maka tamasi qau wato wau rainia nikao. Murina mai, mi ngaira ka fagagafua
         rainia ka romana gafu manga na gafu iana na arafa ni finua ia, maka kasia ke aporo
         tangaa ko Paelat nikao.
         12 Ua inago wau noga, ko Herod mo Paelat ngairaurua karu faimaerongai wau, mina mataina
         kaa, karu faganega rai farigoata koro ana.
         13 Ua Paelat ke onira mai ka mwane rafa ni mwane raperapega mi tana mwane rafa iata
         na Jiu, afainira ka arani inuni nikao rai faku mai ana iga ka agua ne etagai,
         14 make mera tamasi manga kaa, “Ua igamu kamu toraia mai ko wani kaa tangau, maka mu
         woisia woi ne tora paririra ka inuni pania ka arafa ni finua i Rom. Ua maka fagatea
         rai ki tana fagatenga iamiu igi, make marefa wau nga ka agua qai rogoia ni tanua aerisia
         manga takena namu wowoisia ia.
         15 Hoi ko Herod make ma ni rogoia nikao, ka agua ni aera woi o wani kaa ni tanua. Hoi
         ki ngaia ngai ke ne kasia poro mai tangagia kaa. Wani kaa ke marefa ka agua aera ni
         tanua ne araria woi nai nanafuia funuia rainia.

         17 Hoi makau wowoi tangara rai ramwosia ana mwa, muri mai makau kasia wau ke arao.”
         18 Hoi mina arani inuni fato na faku ka uraura gena, ka fagangere ka wowoi, “Nafuia
         funuia! Makui kasia fura ko Barabas tangagami!”
         19 Hoi o Barabas ke oga irarona na peresin kena, suria ngaia kena ka mwane ne tanua
         na apena fainafunafu ana rafa i Jerusalem tangaa na kafamanu make nafu ira ki tana
         inuni ka mae nikao.
         20 Hoi mo Paelat ke oqania wau woi ni kasia ko Jisas ki rao, make mera tamasi ka inuni
         ira nikao.
         21 Minga ka fagangere mai ka woi nikao “Rapusia ina taotao woro!”
         22 Ua na oruta na mataina nikao, o Paelat ke mera tamasi manga kaa ka inuni ira, “Make
         manga ifai ngai ke, agua manga ifai ke tanua aerisia? Ua inau ke marefa wau ka agua
         aera qai rogoia ni tanua ni araria ni maemae rainia. Hoi kau woi tangara ka raramwosia
         mwa, maka kasia wau ke rao.”
         23 Hoi mina inuni ira ka fafagangere rafa wau, woi nai nafuia funuia ko Jisas.
         24 O Paelat ke tau ringita ka inuni ira make tanua tangara ka nongifa iata ira.
         25 Make kasia fura ko Barabas, ngaia na mwane na oqania na inuni ira. Ngaia kaa ke ogaoga
         ina peresin suria ne tanua ka apena fainafunafu ana rafa tangaa ka kafamanu, make
         nafuira ki tana inuni ka mae. Hoi make mafata rainia ko Jisas i rimata rai tanua ana
         ka taa na oqani tanui ana rainia.
         26 Ua mataina na mwane ni faiarifatana ira na toraia o Jisas ka mea rao, a roia ka mwane
         na atana o Saemon na mwane Saerin, wani kaa ke qauqanu mai i Jerusalem pania ki tana
         agua. Ua ngaira ka naka ka taotao woro i gaparana, maka girua woi ni toraia imurina
         o Jisas.
         27 Apena rurufa rafa na inuni ka rao suria ko Jisas, afainira tana fefene gena ka faitakoi
         maka angisia wau ko Jisas nikao.
         28 Ua o Jisas ke apariri rao ke rera make woi tangara, “Igamu na fefene i Jerusalem,
         siana kamu angiangisiau, maka mui angisigamu mereamiu mwa, mi tangara ki karemiu.
         29 Suria na mataina ne aera ne kafu arao mai maka mu kafu wowoi, ‘Korofa tangara ka
         fefene na gamara, ne marefa nai giri sususu kere kare ana.’
         30 Ua iga na mataina kena nikao, ngaira na inuni ka pagai ngerengere ka nongia ka fungani
         gena ka wowoi, ‘Mui maopa afurigami mai!’ Maka pagai ngerengere ka wowoi nikao, ‘Kere
         funganigamiu mui matopi mai kamui afunigami wau.’
         31 Manga ngaira na tanua na agua tangau kaa, ki nga inau kaa ke manga na ario ne mauria
         ngai ke, ka taa ne aera wau ne pagai worawora tangagamu, igamu na inuni ne manga na
         ario ne maria ia?”
         32 Ua ngaira na mwane ni faiarifatana ira ka torairaurua ka mwane naru fafanago rai
         nafuiraurua ana afainia ko Jisas.
         33 Hoi mataina na taua wau na agua na fauatana “Agua ni ratai qauta,” ngaira na mwane
         ni faiarifatana ira ka rapusia ko Jisas ina taotao woro ngai kena afainiraurua ka
         fanagoa iraurua nikao. Etagai ka fagaurasia ina apanana i otona, mi etagai ki mafana.
         34 Hoi mo Jisas ke woi, “Emaku, ui tawoa panira ka arani agua na tatanui gena, suria
         ma nai tako matafa rai ka agua na tanui gena.” Hoi imurina mai ngaira na mwane ni
         faiarifatana ira, ngaira ka woanira rainigi ka gafu iana igi tangara rainia ka daes
         na foroa.
         35 Ua a mataina na inuni na ura ka qoreqore gena, mina mwane rafa iata na Jiu ka fafagamamana
         wau rainia ko Jisas, maka wowoi, “Ngaia kena ke fagatafira fato noga ki tana inuni.
         Hoi ke manga ngaia kena ke mwora woi o Mesaea, ngaia ne ono sikifia o God, maki tanua
         ki takena ne girara rai fagatafia ana mereana.”
         36 Hoi ngaira na mwane ni faiarifatana ira, maka fafagamamana wau rainia ko Jisas maka
         toraia mai tangaa ka waen ne mafai wau,
         37 maka woi tangaa, “E rao ka arafa ni finua iata na Jiu ki igo, makui fagatafigo mereamu.”
         38 Hoi qauna akau ka fagaqaonga na naka iga kaa ka segesegefa ne woi, “E kaa ka arafa
         ni finua iata na Jiu.”
         39 Hoi a mwane ne etagai na fanagoa ne kukuku nikao ina taotao woro ia, ke tamasi aerisia
         ko Jisas ke woi, “Rao ki igo ka Mesaea, makui fagatafigo mereamu makui fagatafigamirua
         nikao.”
         40 Mi tana fanagoa ia ke susuraia ke woi tangaa ko wani ia, “E fea manui tako fagafigaia
         ko God? Igia fato kaa ka nafunia ka fagaetangifa mwa ne etagai.
         41 Ua agua na fagaetangigaurua rainia kaa, ke oto wau suria na fagaetangigaurua rainigi
         ka arani agua aera naru tanui. Mi ngaia kaa ke marefa wau ka kere agua aera ni tanui.”
         42 Ua make tamasi manga kaa tangaa ko Jisas, “Jisas mataina no taotao rai arafa ni finua
         makui tatakosiau.”
         43 Hoi o Jisas ke woi tangaa manga kaa ko wani ia, “Au wowoi mwora wau tangago, ngaeka
         igo ko ogaoga afainiau i Heven.”
         44 Hoi mataina kena ka arito ke sugui fagagupu mwa, mina rotorotoaganifa ke rao ofu
         ana fato nga ka arani finua gena, ke rao ke taua ka arito ne pane iga na tri kloko,
         45 suria na arito ia ke fato rai sinafa. Mi irarona Ruma ni Wogasifa ia, ka gafu rafa
         ne kukuku ia ke matari na gupuna ke wato ke siki tafa.
         46 Hoi mo Jisas ke awarawara ke woi, “Emaku, Au nakau mereaku ina qaqana rimamu.” Make
         mae.
         47 Hoi ka mataina na mwane rafa iata na mwane ni faiarifatana ira, ne qoretainia na
         agua kena, ngaia ke fagaakausia ko God, make woi, “E mwora wau o wani kaa, mwane ne
         etagai togo ne koro ke tefa wau.”
         48 Hoi arani inuni na faku ka qoqoretainigi na taa na tanua rainigi o Jisas kena, ka
         ono rao ka regi ka agua gena maka fita ina aparagaimatota rai fagaqao ana woi ngaira
         ka faitakoi mwora wau, maka riri ka aporo i ruma iata.
         49 Hoi mina arani inuni na girara koro wau o Jisas, afainira ka fefene na rao afainia
         mai faganega pania i Galili, ngaira ka ura gumwatai wau maka qoreqoretai mwa ka arani
         agua gena.

         51 Ua iga na mataina kena mwane ne etagai na atana ko Josep, ne rao pania na finua ne
         etagai ina provins i Jiudia na fauatana rainia i Arimatia. Ngaia kena ka mwane ne
         koro wau mina ogafanana ke oto wau, ngaia kena ke nanasia mwa ka arafanga iana o God
         ne pagai arao mai. Ngaia kena ki tana mwane iga na Kaonsol nikao, mina mangatana ke
         ma ni faku afainigi ka arani agua na tanua rainia ko Jisas ia.
         52 Ua Josep ke rao tangaa ko Paelat make nongia ka apena o Jisas pania, hoi make fagamaarumungainia.
         53 Hoi murina mai o Josep ke rao ke tawoa wato ka apena o Jisas pania ka taotao woro
         ia, make qaraia rainia ka gafu siki. Make tongia iga ka rarona kere waqa na garua
         iga ka fau rafa. Kere waqa kaa ke mamaunga ka inuni nai nanaka iga.
         54 Ua iga na tangina kena, ka tangina tangai fagananaura ana ka arani mwarao tangaa
         na tangina iga na Sabat, hoi mina Sabat kena ke suguia mwa ni faganega.
         55 Hoi mina arani fefene na faganega mai ina provins i Galili afainia ko Jisas gena,
         ngaira ka takua ko Josep maka rea ka waqa kena, mina atakena na nanaka na apena o
         Jisas nikao.
         56 Hoi muri mai ka fefene ira ka aporo i ruma ka fagananaura ka mangate mina waiwai
         ne sigini koro wau rai nakai ana i apena o Jisas. Ua iga na Sabat ngaira ka mamaro,
         rainia na rao suria ki takena na Lo ne wowoisia nai arao suria.

1 Iga na gomagomafatana iga na Sate, a fefene ira ka rao iga ka waqa ia, ka torai ka
         mangate na fagananaura.
         2 Mataina na matarofia wau na waqa ia, ngaira ka ono rao maka rea ka fau ia na purisia
         pania noga na maana waqa ia, mina waqa ia ke tafatafa fato noga.
         3 Hoi ngaira ka rao wau maka qanu irarona na waqa ia, mina apena na Arafa iata o Jisas
         ke marefa nai rogoia.
         4 Mina mataina kena ngaira ka takou wau rainia ka agua kena. Kakangiaga rainia ka mwane
         ne erua naru uraura irawota. Gafu iataurua gena ke totogatoga wau.
         5 Hoi na mataina kena, ka fefene kaa maagu wau, maka faiqautofi wato fato. Mo warua
         iraurua karu woi tangara, “Nga ne tanu fea kamu mai garia na mwane ne tafi fato noga
         kena iga na agua iga na inuni na mae gaa?
         6 Ngaia ke marefa igaa. God ke fagatafia aporo. Igamu kamu takosia ka agua ne tamasia
         wau tangagamu mataina ne ogaoga maunga ina provins i Galili ia, ke woi,
         7 ‘Ngaira ka pagai mamafata rainia ka Kare ni Inuni ina qaqana rimata na inuni na nanafunia
         na aerafa rai rapusia ana rai maefa iga ka taotao woro. Miga na aoruta na tangiana
         imurina mai kau tafitafi aporo nikao.’ ”
         8 Hoi ngaira na fefene ira ka kafu takosia aporo ka tawatawanifa o Jisas ne qani tamasia
         tangara ira.
         9 Hoi ngaira ka aporo mai pania ka waqa ia, tangara ka tangafuru ne etagai matara etagai
         na rongoisuri ana ira mi tana inuni na ogaoga afainira gena nikao, ka tamasi tangara
         ka arani agua gena.
         10 Hoi ngaira na fefene na tamasi na agua gena tangara na aposol gena, ki ka Meri Magdalin,
         Joana, Meri enana o Jemas, mi tana fefene nikao.
         11 Hoi ngaira na aposol ira ke marefa wau nga nai tangamworani rainigi ka tawatawanifa
         iata na fefene ira, suria ngaira ka tako woi mwa na fefene ngaira ka atani tamasi
         wau mwa.
         12 Hoi mo Pita ke afaraga akau make tari ke rao tangaa ka waqa ia. Mataina ne taua wau
         na waqa ia, ngaia ke mwaoro wato ke ono qanu irarona na waqa ia, make regi rao mwa
         ka gafu ne taotao, make marefa rao nikao ki tana mwarao rao nikao ni rea. Hoi ngaia
         ke rao pania ka agua ia, make panga rainia wau ka arani agua ne regi gena.
         13 Hoi iga na tangiana mwa kena nikao, ka rongoisuri ana ne erua karu taworagofa tangaa
         ka finua na woisia Emeas, fagataufanana tangaa i Jerusalem ka mwarao manga tagafuru
         ne etagai na kilomita ia.
         14 Ua ka mataina naru taworagofa karu arao gena, makaru tawatawari ka agua rainia ko
         Jisas gena.
         15 Hoi ka mataina naru tawatawa karu arao gena, mo Jisas mereana ke rao mai fagarangiraurua,
         make taworagofa afainiraurua.
         16 Ua a rongoisuriraurua karu rea ko Jisas, make marefa wau nga naru girara rao.
         17 Mataina kena ko Jisas ke meraurua tamasi ke woi manga kaa “Ataa kamuru tamasia, mataina
         muru taworagofa kamuru arao mai i tara kena ia?” Ua mataina kena ngairaurua karu faitakoi
         wau, makaru uraura makuku aporo mai.
         18 Hoi tana mwane, o warua gena atana ko Kleopas, ke mea tamasi ko Jisas ke woi, “Oe
         au panga wau, e rako wau ka mwane na rao mai pania Jerusalem ina mataina kaa. Hoi
         nga igo togo mwa ka mwane ne marefa wau nga nu girara na arani agua na tanui iga na
         tangiani ne fato rao ge.”
         19 Hoi ki iga na mataina kena, o Jisas ke fagateraurua, “Agua manga ifai ngai kena?”
         Ua ngairaurua karu woi, “Agua na tanua rainia ko Jisas i Nasareti ia. Wani kaa tana
         fitangita na maurukari ira, mina arani tagaranifa iana, mina tawatawanifa iana, ke
         koro tefa wau i maana o God, mi maata fato na arani inuni nikao.
         20 Mina arani mwane rafa ni mwane raperapega mina mwane rafa iaka ira, ka mafata rainia
         ko Jisas ina qaqana rimata na mwane rafa i Rom, ngaira ka fagatamasia, ka woi ne araria
         na nanafui funuia, maka toraia ka rapusia iga ka taotao woro.
         21 Hoi mi iga na takofa iamami, kami takosia woi nga na mwane kaa, ka mwane ne rao mai
         tangai fagataraganisira ana na inuni i Israel. Ua ko girara ngaeka kaa, ka aoruta
         na tangiana murina agua na tanua rainia kaa.
         22 Ua mi tana fefene iga na rurufa iamami gaa ka tanugami kami panga rainia wau nikao.
         Iga na mafogofogo tana wau ngaeka ia, ka rao iga ka kere waqa na tongia iga na mwane
         ira,
         23 make marefa wau nga nai rea ka apena irarona na waqa kena. Hoi ngaira ka aporo mai
         ka fagakaringagami, woi ngaira ka rera ki tana enjel na woi tangara woi o Jisas ke
         tafi aporo noga nikao.
         24 Hoi murina mai, mi tana mwane igami iga na rurufa iamami ira, ka rao nikao tangaa
         ka waqa ia, maka regi ka arani agua ne tao manga takena na fefene gaa na mai tamasi
         tangagami igi. Make marefa mwa nai rea ki ngaia.”
         25 Ua o Jisas ke meraurua tamasi manga kaa, “Efea ma mu tako matafa, e arigurigu wau
         ka takofa iamurua rai tangamworani ana rainia ka arani agua ngaira na maurukari na
         qani tamasia fato mai noga igi.
         26 Ua igamurua ke ararigamurua woi muru girara fato mai noga, woi na Mesaea ka nagonagona
         ke fafara, make kafu tawoa ka fagaqaonga ne tefa iga na ramwofa iana.”
         27 Hoi mo Jisas ke faganega rai tamasi fakani ana tangaraurua rainia ka taa na qani
         sege rainia ngaia iga na rarona na Segesegefa Apuna, faganega mai iga na arani Puka
         iana o Mosis mina arani Puka iata na maurukari.
         28 Hoi iga na mataina kena, ngairaurua karu rao mai fagarangia noga ka finua naru arao
         tangaa ia, mo Jisas ke qao manga ne oqani kasiraurua ana gena, make arao nikao.
         29 Hoi mi ngairaurua karu tamasi rafa tangaa, karu woi manga kaa “Ui oga sio noga, suria
         ne rao tangai manurafitana noga ngai ke make sugui qongi mwa nikao.” Hoi o Jisas ke
         marumu make qanu i ruma, make oga afainiraurua.
         30 Ua mataina na ogasi ngaufa, ko Jisas ke tawoa ka purete make tangasia ko God, make
         topia ke fagatonganiraurua rainia.
         31 Hoi mina mataina kena, ka maataurua ke kafu ono, makaru kafu ono girara woi o Jisas
         ke kana. Mi iga na kere mataina kena mwa, ngaia ke marefa rao paniraurua, ke ma naru
         rea.
         32 Hoi ngairaurua karu woi manga kaa, “Mataina ne memegaurua tawatawa i tara ia, ngaia
         ke tamasi fakafakania ka arani agua iga na Segesegefa Apuna igi, migaurua karu rongoa
         menamenai wau, make tanugaurua karu wagewage rainia.”
         33 Hoi mataina kena karu suru afaraga makaru mafarufaru karu aporo i Jerusalem nikao.
         Ua ki finua ngai kena, karu rogoira iga ka rongoisuri iana na tangafuru ne etagai
         matara etagai na mwane, mi tana fakufaku nga ni inuni nikao,
         34 ngaira gena ka tawatawa ka woi, “E mwora wau na Arafa iaka ke tafi aporo mai nikao.
         Ngaia ke fagaqao mereana tangaa ko Saemon.”
         35 Murina mai, ngairaurua naru arao rai tarofainia ana na arani agua ne wora tangaraurua
         mataina naru tatawaragofa karu arao i tara ia, mi ngatakena naru kafu ono girara na
         Arafa mataina ne topia iga na purete ia.
         36 Hoi mataina naru tatawatawa maunga afainira na tamataurua ira, o Jisas ke ura mai
         ina guputa, make woi tangara, “A marapefa ki afainigamu.”
         37 Ua iga na mataina kena, ngaira ka gagaparira, maka maagu wau, suria na tako ka woi
         mwa woi na rea ka nununa inuni.
         38 Ua o Jisas ke woi tangara, “E tanu fea kamu maagu wau manga kaa ke? E tanu fea kamu
         tako ruaruaga mwa kaa?
         39 Ua mui regi mai ka rimaku ne erua gaa, mina uwaku ne erua gaa. Nga inau mwa ia ngai
         ke! Mui fatatagiau mai, ki mwarao maka mui girara mereamiu. A nununa inuni ke marefa
         ka surina mina fisigona manga namu rea afainiau mai nau nafuni kau mimigi ura gaa.”
         40 Ua murina ke fagaqao rainia ka aoregani na rimana mina uwana tangara.
         41 Ngaira ka wagewage wau, make mangara ne manga ngai kana, mingaira ke mamaunga mwa
         nai tatangamworani rainia, mo Jisas ke fagatera, “Efea ne tonga mwarao namu ngaua?”
         42 Hoi ngaira ka watea ka maworogana siare ne etagai na fanua fato noga.
         43 Ngaia ke tawoa make ngaua i maata na rongoisuri ira.
         44 Hoi o Jisas ke woi tangara, “Mataina nau ogaoga maunga afainigamu ia, inau kau qani
         tamasia wau tangagamu ka arani agua ne sege rainiau rai iga na Lo iana o Mosis, Puka
         iata na Maurukari, miga na Puka iga na Samu, woi na agua gaa ke pagai mai mworamwora.”
         45 Hoi ngaia ke tamanira rai tako matafana rainia ka Segesegefa Apuna.
         46 Ngaia ke woi tangara, “Ua na Segesegefa Apuna ke woi, ngaia na Mesaea ke araria ne
         maemae, mi iga na aoruta na tangiana ke kafu tafitafi aporo pania ka maefa.
         47 Ua miga na atana, ka tamasinga rainia na tako orisia ana mina tawora ana na aerafa
         ka pagai tatamasia tangara ka arani finua i ano kaa, ne fafaganega mai pania ki Jerusalem.
         48 Ngaigamu ke ararigamu namu arao rai tarofainia ka arani agua gaa tangaa ka arani
         inuni.
         49 Hoi inau kau pagai kasia mai tangagamu ka taa ngaia emaku ne qani surua fato noga
         mai, maka mu ogaoga mwa i finua rafa ia ke rao ke taua ka mataina na ramwofa pania
         i Heven ne arao mai ke taugamu.”
         50 Hoi mataina o Jisas ne toraira na rongoisuri ana ira ka rao ka fagafagarangia ka
         kere finua i Betani, mingaia ke tagarai ka rimana make fagaapunarira.
         51 Hoi mataina ne fafagaapunarira maunga mingaia ke rao panira, e toraia ko God ke akau
         i Heven.
         52 Mina rongoisuri ana ira ngaira ka fagarafe fagaakausia, maka aporo i Jerusalem afainia
         ka apena wagefa rafa wau.
         53 Mi iga na arani tangiana mwa, ka rao ka qanu ka ogaoga irarona Ruma ni Wogasifa rai
         fagaakausia ana mwa ko God.JonJonJonJonJon

1 Inago wau noga, ka inuni ke qani taotao fato noga, atana ka Woita. Ngaia ke qani
         tao mai afainia ko God, mi ngaia na Woita kena ko God.
         2 Inago wau noga ka Woita kena ke qani tao mai afainia ko God.
         3 Rainia ngaia na Woita kena ko God ne fagaworai na arani mwarao fato, marefa ka mwarao
         ni wora getea.
         4 Ingaia na Woita kana ka qaurungana na tafinga, mi ngaia na tafinga kena ke mawesira
         ka arani inuni .
         5 A Mawetana kena ke mawesia ka agua ne rotorotoaga, mina rotorotoaganifa ia ke marefa
         ni gira tefaria ana .
         6 God ke kasia mai ka mwane na fauatana rainia ko Jon ne fagamaanu apuna.
         7 Ngaia ke rao mai tangai tarofainia ana ka Mawetana tangara ka arani inuni, woi nai
         rongoa ka tamasinga kaa, makai tatangamworani rainia.
         8 Ingaia mereana kena ke marefa ka Mawetana make rao mai mwa ke tamasi fagatogoana
         ka Mawetana kena.
         9 Nga na mworana na Mawetana ngai ke, a Mawetana ne rao mai tangaa na ano kaa rai mai
         mawesira ana ka arani inuni fato.
         10 Rainia ngaia na Woita kena ko God ke fagaworaia ka ano kaa, mina Woita ia ke qani
         oga fato noga ina ano kaa, hoi mina ainuni ina ano kaa ke marefa nai ono girara.
         11 Ngaia ke rao mai tangara ka goana, make marefa nai oqania.
         12 Mi tana inuni na oqania maka tangamworani rainia ka atana. Hoi ngaia ke watera ka
         ramwofa rai tao ana rai i karena o God.
         13 Ngaira ka tao rai karena o God iga ka ramwofa iana, marefa nai wora mai manga i karena
         o God suria na takofa inuni kee pania na apena na mwane mina fefene.
         14 Hoi nga na Woita ia, ke mai tao rai inuni, make mai oga afainigami kaa. Igami kami
         rea ka rarafa iana ne watea Emana rainia ngaia kena ka kare manimani iana ne etagai
         togo. Ngaia ke koro wau tangara make mwora wau.
         15 Jon ke tamasi fagatogoana, ke ngere ke woi, “E kaa, ki ngaia na ani nau qani tamasia
         wau tangagamu ia. Ngaia ke qaqai muriku mai, maki ngaia kena ka ani ne tefariau rao
         nikao, suria nga ngaia ke qani oga mai, makau kafu wora.”
         16 Ngaia ke koro tefa wau, make mamafata tangagia fato raorao mwa.
         17 God ke nakai mai ka Lo tangara ka inuni iga ko Mosis. Hoi mina korofa iana o God
         mina mworafa ke rao mai iga ko Jisas Kraes.
         18 Marefa ko otai na inuni ni rea noga o God, ngaia togo mwa na Kare manimani iana ne
         etagai, ke qani oga afainia ke Emana. Ngaia kena ke mai fagaqao rainia ko God.
         19 Mataina ne etagai, a mwane rafa iata na Jiu na ogaoga i Jerusalem ka kasira ki tana
         mwane ni raperapega, mi tana mwane rafa iata na Livaet tangaa ko Jon, woi nai fagatea,
         “Otai ki igo?”
         20 Hoi o Jon ke marefa ni maagu rai aramira ana ka mwane gena, make tamasia fura mai
         tangara ke woi, “Inau ke marefa ka Mesaea.”
         21 Ngaira ka fagatea nikao, ka woi, “Hoi mo otai mwa ki igo? Nga igo ko Elaeja na maurukari?”
         O Jon ke aramira aporo, ke woi, “Marefa. Inau ke marefa ko Elaeja.” Ngaira ka fagatea
         nikao, “Nga igo ka maurukari nami nasia kaa?” Mo Jon ke woi, “Marefa.”
         22 Hoi ngaira ka woi, “Ui woisigo mai tangagami otai ki igo, kami aporo maka mi totoraia
         aporo ka woita tangara ka inuni na kasigami mai gaa. Ui woisigo otai ki igo.”
         23 Jon ke aramira iga na tamasinga iana na maurukari o Aesaea ke woi, “Nga inau kaa
         ka inuni ne ngerengere ina finua tatara ne wowoi ia, ‘Mui fagaotoa ka tara tangaa
         ka Arafa, ki arao iga!’ ”
         24 Hoi a Farasi na kasira
         25 ka rao ka fagatea ko Jon, ka woi, “Manga woi igo ke marefa ka Mesaea, kee o Elaeja,
         kee marefa ka maurukari nami nananasia kaa, make tanu fea ko fafagamaanu apuna kena?”
         26 Ua, o Jon ke aramira aporo nikao, ke woi, “Inau kaa kau fafagamaanu apuna mwa rainia
         ka wai, mi afainigamu ne uraura kena ka mwane ne marefa mu girara.
         27 Ngaia ke qaqai muriku mai, mi inau kaa ka inuni purua mwa ne marefa wau qai arari
         rai rupasi ana rao ka puuti iana.”
         28 Arani mwarao fato ngai ge ke wora fato i Betani, ina apanana ne akau iga na arito
         ina wai Jodan, ina agua ne fafagamaanu apuna iga o Jon kena.
         29 Tana tangiana mai nikao, o Jon ke rea rao ko Jisas ne arao mai tangaa, make woi,
         “Qao ki ngaia ke arao mai kana! A karena na Sip iana o God, ne maemae rai tawo panira
         ana ka aerafa iata na inuni ina ano kaa!
         30 Ngaia ngai kana ka ani nau qani tamasi nununa wau tangagamu ia, ina mataina nau wowoi
         ia, “Tana mwane ne qaqai muriku mai, ke tetefariau rao nikao, suria nga ngaia ke qani
         ogaoga mai makau kafu wora.”
         31 Inau, make marefa qai girara woi na ani taa na mwane ki ngaia, makau fafagamaanu
         apuna mwa rainia ka wai rai fagagirara ana ka inuni i Israel kai onoono girara ki
         ngaia.”
         32 O Jon ke mafata rainia ka tamasinga iana tangara ka inuni ira, e woi, “Inau kau rea
         ka Figona Apuna ne wato mai pania ka wawaiaro kana manga na kugau ia, make mai tageria.
         33 Inau make ma qai girara woi na mwane taa ke kena, minga o God ne kasiau kau rao kau
         fagamaanu apuna rainia na wai, ke kafu wowoisia tangau ke, ne woi, ‘Igo ko pagai rerea
         ka Figona Apuna ne watowato mai afuria ki tana mwane, ke taotao afainia. Nga ngaia
         kena ka ani ne fafagamaanu apuna rainia na Figona Apuna.’
         34 Inau kau qani rea, makau wowoisia wau tangagamu, ngaia ngai kena ki karena o God.”
         35 Tana tangiana mai nikao, o Jon ke oga kena nikao afainiraurua ka rongoisuri iana
         ne erua.
         36 A mataina o Jon ne rea rao ko Jisas ne arao, make woi tangaraurua, “Qao ki ngaia
         na karena Sip iana o God ke kana!”
         37 Mataina na rongoisuri ne erua naru rongoa ne tamasi manga ngai ke, ngairaurua karu
         rao karu takua ko Jisas.
         38 Jisas ke riri aporo mai, make reraurua, make fagateraurua ke woi, “Ataa kamuru garia
         kaa?” Ngairaurua karu aramia, makaru woi, “Rabae, ifai ko ogaoga iga kaa?” (A woita
         na “rabae” ke minim na “mwane ni fagausuringa.”)
         39 Ua o Jisas ke woi, “Muru rao mai, kamuru rea mereamurua.” A mataina ngai kena ka
         arito ke pane noga. Hoi ngairaurua karu takua, maka rao ina agua ne ogaoga iga, makaru
         oga fainia i suria ka tangiana ngai kena.
         40 Fitangitaurua o warua naru rongoa o Jon makaru rao suria o Jisas gena, ko Andru na
         goana o Saemon Pita.
         41 Andru ke rao otooto rao tangaa ko goana ia, make woi tangaa, “Igamirua kamuru rogoia
         ka Mesaea.” (A woita na “Mesaea” ke minim na “Kraes.”)
         42 Hoi Andru ke toraia ko Saemon tangaa ko Jisas. O Jisas ke ura ke qoretainia, make
         woi, “Igo ko Saemon i karena o Jon. A pagai fafauatamu rai o Kefas.” (A ataa ngai
         ke ke minim o Pita, na fau.)
         43 Hoi tana tangiana mai nikao, mo Jisas ke tako rai rao ana ina provins i Galili. Ngaia
         ke rogoia ko Filip, make woi tangaa, “Ui arao mai suriau!”
         44 Hoi o Filip kaa ka finua iana ki Betsaeda, a finua naru ogaoga iga o Andru mo Pita.
         45 Imuri mai mo Filip ke rao ke rogoia ko Nataniel, make woi tangaa, “Igami kami rogoia
         ka mwane o Mosis ne segea iga na puka ni Lo ia, mina maurukari na qani sege fagatogoana
         ia. Ngaia kena ko Jisas, i karena o Josef i Nasaret.”
         46 Hoi o Nataniel ke woi, “I naa. E marefa wau ka mwarao koro ni rao mai pania i Nasaret!”
         Hoi mo Filip ke aramia aporo rao, ke woi, “Ui rao mai kui rea mereamu!”
         47 O Jisas ke rea mai ko Nataniel ne arao mai tangaa, make tamasi ke woi, “E kana ka
         mwane mwora ne wora mai iga na waro ni inuni Israel! A mwane ne marefa ni gira qaqanga
         ana.”
         48 Nataniel ke fagatea ko Jisas, “E tanu fea ko girarau kaa?” Jisas ke aramia aporo,
         ke woi, “Inau kau rego ina mataina no ogaoga iga na mamarugana na apenagai na woisia
         na fig ia, make kafu onigo wau o Filipi ia.”
         49 Hoi Nataniel ke aramia aporo rao nikao, make woi tangaa, “Rabae, igo kena ki karena
         o God! Igo kena ka Arafa ni Finua i Israel!”
         50 Hoi o Jisas ke woi, “Efea, Igo ko tangamworani suria mwa woi inau kau woi tangago
         kaa, woi inau kau rego ina mataina no ogaoga ina mamarugana na apenagai na fig ia?
         Hoi igo ko pagai reregi ka apeni na mwarao rafaera wau tefaria ka ani ngai ke!
         51 Au woi mwora wau tangagamu, nau woi tangagamu wau igamu kamu pagai rerea ka wawaiaro
         kana ne tatafatafa, mina enjel iana o God kai akau, makai watowato mai tangau, ki
         inau na Kare ni Inuni.”

1 Imurina na tangiana ne eoru ne tefa, fagaauragifa ka taua i finua i Kena ina provins
         i Galili. Enana o Jisas minga ke e kena,
         2 hoi mo Jisas mina rongoisuri iana maka nongira tangaa ka fagaauragifa kena nikao.
         3 Hoi a mataina ne fato na waen panira na inuni ira, me enana o Jisas ke mai woi tangaa
         rainia, ke woi, “A waen igi ke fato panira ka inuni ira.”
         4 Hoi o Jisas ke tamasi tangaa, “Nana, Siana ko mai giruau woi qai tanua ka mwarao
         suria ne mamaunga ka mataina iaku ni arao mai rai fagaqao ana rainia ka ramwofa iaku.”
         5 Kani ia ke woi tangara ka inuni na tatagara iga na ngaufa kena, “Mui tatanui nga
         ka mwarao ne wowoisi tangagamu.”
         6 Iga na ngaufa kena ka nakai ka fau na garura tangai wai, na ani ne ono, tangai wasira
         ana rainira ka inuni gena, manga na kastom iata na Jiu. A fau na garura ka titi wai
         iga gena ke araria na titia iga ka ararina na tangafuru ne erua (20) kee ne eoru (30)
         na galon.
         7 Hoi o Jisas ke woi tangara ka inuni na tatagara gena, “Mui fagawonusi ka fau na garura
         gena rainigi ka wai.” Ainuni ira ka ape afuri raorao ka mwarao igi make akau ke wonu
         menamenai wau nga.
         8 Hoi ngaia ke woi tangara, “Mui apea ka nongana wai kena, maka mui toraia rao tangaa
         ka mwane iga na qauna na ngaufa rafa kaa.” Ingaira ka toraia rao tangaa ko wani ia,
         9 make tono maraka ka wai ne orisi rai waen ia. Hoi ngaia ke ma ni girara ifai ke rao
         mai gaa na waen kena, nga mwa na inuni na tatagara gena ka girara. Hoi make onia mai
         ka mwane ne auragi faoru ia,
         10 make woi tangaa, “Inago ki igia ka mamafata rainia raorao mwa ka waen koro tangara
         ka inuni. Hoi ke rao ke manga na totono ka qekaqeka minga ka kafu watera imuri ki
         tana waen rao. Migo ko manimania raorao mwa ka waen koro kaa make taua noga na mataina
         kaa ke!”
         11 Ani ngai ke na fagaqaonga iana o Jisas ke tanua i Kena i Galili. Nga na faganegana
         na fagaqaonga iana o Jisas ngai ke ne tanua rai fagaqao ana rainia ka rarafa iana,
         mina rongoisuri iana ka tangamworani rainia.
         12 Imurina mai na arani mwarao gaa mo Jisas, me enana, mina goana, mina rongoisuri iana
         ka wato i Kapanaum, maka oga ngai kana suri ka tangiana ne afaritama.
         13 E suguia mwa ni taua rao ka tangina rafa iga na Tefa Afarau iata na Jiu, mo Jisas
         mina rongoisuri iana ka akau i Jerusalem.
         14 Hoi a mataina na mataro wau o Jisas ke rogoira wau ka mwane i rawona na Ruma ni Wogasifa
         ia na fafagaworingainigi na puruka, sip, mina kugau, make rogoira wau nikao ka mwane
         na fafagaorisingainigi na sirani na kokoa iga na qea iata.
         15 Hoi o Jisas ke firigia ka waro tangai mwarao ne ramwosi rainia, make maengira ka
         arani inuni ka fura pania ka agua iga na Ruma ni Wogasifa ia, afainigi ka sip mina
         puruka iata, make forora aqaa wato fato ka qea iata na mwane na fafagaorisingai sirani
         ira, make sikirai ka ratani na sirani iata.
         16 Make riri rao tangara ka mwane na fafagaworingai na kugau ira, make woi, “Mui mera
         fura ka mwarao gaa! Siana kamu tanua na Ruma iana Emaku kaa rai agua ni maket ana
         iamiu.”
         17 Hoi mina a rongoisuri iana ka kafu takosia aporo ka tamasinga iga na Segesegefa Apuna,
         ne woi ia, “A takofa rafa rainia na Ruma iamu ke fufunuiau kaa.”
         18 A mwane rafa iata na Jiu ka fagatea ko Jisas, ka woi, “A fagaqaonga taa ko gira tanua
         ana, kami gigirara woi igo ko nafuni na ramwofa rai maengira ana na inuni gaa?”
         19 Ngaia ke aramira aporo make woi, “Manga mui totoringia wato ka Ruma ni Wogasifa kena,
         mi iga na tangiana ne eoru inau kau ragaia aporo akau iga.”
         20 A mwane rafa ira ka woi tangaa, “Wari igo ko raragaia aporo akau iga ka tangiana
         ne eoru no woisia kena naa? A Ruma ngai kana ka tagarafia i suria ka tangafurui farisi
         ne efai matara eono (46).”
         21 A Ruma ni Wogasifa ne tamasi nununa o Jisas kaa ke tatamasia ka apena mwa mereana.
         22 Hoi ka mataina ne afaraga aporo pania na maefa, a rongoisuri iana ira ka kafu takosia
         aporo ka tamasinga ngaia ne woisi, maka kafu tangamworani rainigi ka tamasinga iga
         na Segesegefa Apuna mina taa ne woisi o Jisas.
         23 A mataina o Jisas ne oga i Jerusalem suria na tangina rafa iga na Tefa Afarau ana
         ia, arani inuni ka tangamworani rainia, suria na regi ka fagaqaonga ne tanui gena.
         24 Mo Jisas ke marefa ni fagaugurira, suria ngaia ke qani girarara menamenai wau ka
         mangatata na inuni gena.
         25 Fenaka ne marefa ko otai ni woisia tangaa ka inuni gena, mi ngaia mereana ke qani
         girara menamenai wau ka mangatata.

1 A mwane ne etagai iga na Farasi, na atana ko Nikodimas. Ngaia kena ka mwane rafa
         iata na Jiu.
         2 Tana qongiana ne etagai, make rao mai tangaa ko Jisas, make woi tangaa, “Rabae, igami
         kami girara woi igo ka mwane ni fagausuringa ne kasigo mai o God, suria ne marefa
         ki tana inuni woi ni girara tanui ana na fagaqaonga no tatanui gena manga woi o God
         ke marefa afainia.”
         3 Jisas ke aramia aporo, make woi tangaa, “Au woi mwora wau tangago, marefa wau ke
         etagai na inuni woi ni gira qanu ana ina arafanga iana o God, manga woi ngaia ke marefa
         ni worawora faoru aporo.”
         4 Nikodimas ke fagatea aporo, ke woi, “Manga ifai ka inuni ne rafa noga ke worawora
         faoru aporo? Marefa wau nga ni girara qanu aporo ana nikao i oqana enana, maki worawora
         mai nikao ina aruata na worafa!”
         5 O Jisas ke woi, “Au woi mwora wau tangago, marefa wau ko otai na inuni woi ni gira
         oga ana ina Arafaga iana o God, manga woi ngaia ke marefa ni worawora iga ka wai mina
         Figona Apuna.
         6 Suria na kere kare ka wora mwa pania ka fefene, hoi mina inuni ka wora mai rai karena
         o God iga ka Figona Apuna.
         7 Siana ko pangapanga nau wowoi tangago wau kaa, ‘Igamu fato kena, kamui worawora faoru
         aporo.’
         8 A roga ke gira roga ana mwa iga ka agua ne oqania. O gira rongoa ana mwa ka awawana,
         make marefa nui girara mwa woi ifai ke arao mai pania kena, mi ifai ke arao iga kena.
         Ngatakena nikao marefa nui girara ki ngatakena na inuni ne worawora faoru aporo rainia
         na Figona Apuna.”
         9 Hoi mo Nikodimas ke fagatea nikao, “Nga ne tau tanu fea?”
         10 Jisas ke aramia aporo, ke woi, “Nga igo ka mwane rafa ni fagausuringa iata na inuni
         Israel, make tanu fea ke marefa nui girara na rarona na agua kaa?
         11 Au woi mwora wau tangago, igami kami tatamasi ka mwarao nami girara, maka mi tatamasi
         ka mwarao na mi qani regi. Hoi make marefaera wau nga woi namu oqania na mwarao nami
         tatamasi gaa.
         12 Igamu ke marefa mui tangamworani rainiau ina mataina nau tamasi wau tangagamu na
         mwarao ina ano kaa, make manga ifai kamu gira tangamworani ana rainiau ina mataina
         nau tatamasi wau tangagamu na mwarao i Heven?
         13 Marefa wau ki tana inuni woi ni gira akau ana i Heven tangai girara ana, nga inau
         mwa na Kare ni Inuni ne wato mai pania i Heven kau girara.
         14 Mataina o Mosis afainira na Jiu na ogaoga iga na finua tatara, Mosis ke tawoa ka
         mwaa na tagarafia rainia na kapa, make naka akau iga ka auu na fagaurasia. Iga na
         agua manga ngai kana nikao ki ngaira ka pagai naka akau ka Kare ni Inuni,
         15 ka arani inuni na tangamworani rainia ingaia ka nanafunia ka tafinga fuu.
         16 O God ke komanira tefa ka inuni ina ano kaa, nga ngai ke ne mafata rainia mai na
         kare manimani iana ne etagai, woi otai ne tatangamworani rainia ke marefa ni maemae
         make nanafunia ka tafinga fuu.
         17 O God ke marefa ni kasia mai ki Karena ina ano kaa rai mai tangatangaerata ana ka
         inuni, maake kasia mai tangai fagatafira ana ka inuni.
         18 Arani inuni na tangamworani rainia i karena, ko God ke marefa ni tangatangaerata,
         mina inuni ne marefa nai tangamworani rainia i Karena ke tangatangaerata suria ne
         marefa nai tangamworani rainia ka Kare manimani ne etagai iana o God.
         19 Ngatakena nga o God ne fafagagetara na inuni ngai ke. I Karena o God ke rao mai ina
         ano kaa ke manga na mawetana ia, mina inuni ka ngaroitainia. Ngaira ka manga na inuni
         iga na agua ne rotorotoaga maka tatanui ka mwarao ne aera wau nga.
         20 Ainuni na tatanui na aerafa ke marefa nai oqania ka mawetana. Marefa nai oqani rao
         ana iga ka mawetana fagaraia maka aerafa iata ke ranga mawe.
         21 Hoi mo otai ne tatanui na agua mwora, ngaia ke arao tangaa ka mawetana. Mina mawetana
         kena ke fafagaqao rainia ka mwarao o God ne tanua iga na inuni kena.”
         22 Imuri mai, mo Jisas mina rongoisuri iana ka rao ka oga ina provins i Jiudia suria
         ka kere mataina, make fagamaanu apunaria ka inuni.
         23 Jon nikao minga ke fagamaanu apuna i finua i Aenon, a finua ne fagarangia mwa i Salim,
         suria na agua ne rako iga ka wai mina ainuni na rako wau ka rao mai tangai fagamaanu
         apunarira ana.
         24 (Mataina ngai ke ko Jon ke mamaunga nai kasia qanu ina peresin.)
         25 Tana mwane na rongoisuri iana o Jon ne fagamaanu apuna ka mea faitogiri ki tana mwane
         iga na Jiu, rainia ka wasira ana na ape menamenai maka kafu fafagarafe.
         26 Hoi mina rongoisuri iani o Jon ka rao tangaa maka woi, “Rabae, o girara ka mwane
         ne oga afainigo ina apanana tarau na wai i Jodan ia? O wani no qani tamasia tangara
         na inuni ira, ki ngaia ke fafagamaanu apunarira nikao na inuni gana, mina arani inuni
         ka arao nikao tangaa gana.”
         27 Hoi o Jon ke woi tangara, “Aa, e rao ko God ke ma ni watea ka ramwofa rai tanui ana,
         ngaia ke marefa ni gira tanui ana ka mwarao gena.
         28 Igamu kamu qani rongoa nau woisia ia, ‘Inau ke marefa ka Mesaea, hoi nga o God ke
         kasiau mai inago rai fagananaua ana ka tara tangaa.’
         29 Mui takosia ka mwane ne auragia na fefene. A fefene kena ki kani iana na mwane kena.
         Hoi ki inau ke manga na goana na mwane kena, nau rao mai rai nasia ka rongoa ana.
         Hoi ki ina mataina ne mataro mai ke totoraia kani iana kena, kau rongoa ka ringina
         makau wawagewage wau.
         30 Ngaia kana ke mai rafarafa, hoi mi inau kau mai watowato rao mwa.
         31 Hoi ka inuni ne rao mai pania i Heven ke tefarira wau nga ka arani inuni. Ainuni
         iga na ano kaa ki tangaa mwa ka ano kaa, make gira tamasi ana mwa ka mwarao ina ano
         kaa. Hoi mina ainuni ne rao mai pania i Heven ke tefarira wau nga ka arani inuni.
         32 Ainuni kena ke tatamasi ka mwarao ne rongora make regi, hoi mina inuni ke ma nai
         oqani rongora ana ka woita iana.
         33 Hoi ka inuni na rongora na woita iana ka fagaqao woi o God ke mwora.
         34 A mwane o God ne kasia mai ke mai tamasia ka woita iana o God, make watea nga ka
         ramwofa iana na Figona Apuna fagaenani tangaa.
         35 Emana ke oqa koro wau tangaa ki karena, make watea ka ramwofa tangai arafa ana tangai
         ka arani mwarao.
         36 Ainuni ne tatangamworani iga i Karena o God ke tafitafi tarai, hoi mo otai ne ngangaroitainia
         ka inuni kena ke ma ni tawoa ka tafinga faoru, suria o God ke mangariaga tangaa tarai.”

1 A Farasi ka rongoa woi o Jisas ke rako wau ka inuni ne tanura ka rao suria, tefaria
         wau ko Jon ne fagamaanu apuna, make rako wau ka ani ne fagamaanu apunarira.
         2 Mako Jisas mereana ke marefa ni fagamaanu apunarira ki tana inuni, nga mwa na rongoisuri
         iana ka tanua na agua kena.
         3 Mataina o Jisas ne girara woi na Farasi ka rongora ka tamasinga ngai ge, ngaia ke
         rao pania na provins i Jiudia, make aporo nikao ina provins i Galili.
         4 Iga na raofa iana kena, ngaia ke qau qanu noga ina provins i Samaria.
         5 Ngaia ke qanu nikao iga ka finua i Saeka irarona na provins i Samaria. A finua kena
         ke tao fagarangia mwa ka kere mwako o Jakob ne watea i karena o Josep.
         6 Iga na agua kena ka kere wai karukaru ne taparia o Jakob ke taotao maunga iga kena.
         Hoi o Jisas ke rao, make oga irawona na wai karukaru ia, suria ne mamaeaga wau rainia
         na raofa iana kena. Mataina kena ka gupuna ritowangana ngai kana,
         7 -
         8 mina rongoisuri iana ira ka qani rao i finua ia, rai wori ngaufa ana tangara. Hoi
         a fefene ne etagai na ai Samaria ke rao mai rai mai tora wai ana. Mo Jisas ke mea
         tamasi rao ka fefene ia, ke woi tangaa, “Ui wateau ka wai qai tono.”
         9 Ua kani ia ke woi tangaa, “Sei, igo kena ka Jiu, mi inau kaa ka fefene na ai Samaria,
         mako mai nongiau rai wai, woi nui tono kena!” (A Jiu ke marefa nai gira faku afainira
         ana ka ai Samaria.)
         10 Jisas ke aramia aporo kani ia, “Igo kena ke marefa nui ono girara ka mwarao o God
         ne oqani watego ana, make marefa nui ono girarau nikao nau nongigo rai wai qai tono
         kaa. Manga nui girara, kui nongiau qai watego ka wai ni tafinga.”
         11 Kani ia ke woi, “Mwane rafa, a wai karukaru kaa ke wato wau, migo kena nikao make
         marefa ni tonga mwarao nui apea akau mai rainia. Ifai ko apea rao iga na wai ni tafinga
         kena?
         12 A wai karukaru kaa ki ngaia iuraka o Jekob ke mafata rainia tangagia kaa. Ingaia
         mina arani karena ira mina arani sip, mina arani puruka iana ka totono iga ka wai
         kaa. O katofigo woi igo kena ko rafa tefaria ko Jekob naa?”
         13 Jisas ke woi tangaa kani ia, “Manga na inuni ka totonomia ka wai kaa manga ifai,
         make pagai mamata aporo ka riona,
         14 hoi mina inuni ne totonomia na wai nau wawatea ke marefa wau ni gira mamata ana ka
         riota. A wai nau mamafata rainia kaa ke pagai afeafe irarona na inuni kena raorao
         mwa, make wawatea nikao ka tafinga fuu.”
         15 Kani ia ke woi tangaa, “A Mwane Rafa, ui wateau ka wai no woisia kena! Ki mwarao,
         maki siana ki mamata aporo ka rioku, maki siana qai pagai aporo mai i gaa, qai totora
         wai nikao.”
         16 Jisas ke woi tangaa aporo, “Ui rao, kui onia mai ko wani iamu, maka muru aporo mai.”
         17 Hoi kani ia ke woi, “Inau kaa ke marefa ni tonga o wani iaku.” Mo Jisas ke woi, “O
         woi mwora ngai kena woi ma ni tonga o wani iamu.
         18 Igo kena ko qani auragira mai inago ka mwane ne rima, mina mwane no memea oga ina
         mataina kaa ke marefa ko wani iamu mwora. Hoi ka agua no woisia tangau kena, ke mwora
         wau.”
         19 Kani ia ke woi, “A mwane rafa, nga nau kafu girarago rao ngai ke, woi igo kaa ki
         tana maurukari.
         20 Inago ki iuramami na ai Samaria ka wowogasia ko God ina fungana kana, mi igamu na
         Jiu kamu woi nga i Jerusalem noga ka agua na wowogasia iga ko God.”
         21 Jisas ke woi tangaa kani ia, “Kaigo, ui tangamworani rainiau. E pagai arao mai ka
         mataina ne marefa mui pagai wogasi iga na fungana kaa, kee i Jerusalem iga na mataina
         namu wowogasia Emaka.
         22 Igamu na ai Samaria ke marefa mui girara menamenai ko otai namu wowogasia kena. Hoi
         mi igami na Jiu kami girara ko otai nami wowogasia, suria nga panigami na Jiu ke rao
         mai na ani ne fafagatafira na inuni.
         23 Hoi iga na mataina ne rao mai, ka inuni ka wowogasia mwora ke Emaka iga ka ramwofa
         iana na Figona Apuna. Ngaira na inuni manga ngai ge ke Emaka ne oqanira nai wowogasia.
         Nga ina mataina ngai kana ki ngaia noga ke kaa.
         24 O God ka Figona, mina inuni na wowogasia kai wowogasia iga mworafa mi iga na Figona
         Apuna.”
         25 Kani ia ke woi tangaa ko Jisas, “Inau kau girara woi na Mesaea na woisia o Kraes
         ke pagai rao mai, ka mataina ne arao mai, ki ngaia ke kafu fafakani tangagami ka arani
         mwarao.”
         26 Hoi o Jisas ke woi, “Nga inau nau tamasi afainigo kaa ko wani ngaia.”
         27 Hoi a mataina ngai kana, mina rongoisuri iana ira ka aporo mai pania ka finua ia,
         maka mai panga rainia wau ko Jisas, suria na mai rogoia ne memea tamasi na fefene
         ia. Maake marefa ki tana fitangita na mwane gena, woi ni fagatea, “I naa, ataa ko
         oqania?” kee ni fagatea, “Nga ne fea ko mea tamasi na fefene kaa?”
         28 Ua a fefene ia ke rao pania sio ka mwarao tangai wai iana ia, make aporo i finua,
         make woi tangara ka inuni ira,
         29 “Mui rao mai kamu rea ka mwane kana. E woisi tangau fato ka arani mwarao nau qani
         tanui. Ngaia wari na Mesaea ia ngai kana?”
         30 Hoi ainuni ira ka fura pania ka finua ia, maka rao ka rea ko Jisas.
         31 Ina mataina ngai kena, mina rongoisuri iana ira ka nongia ko Jisas, ka woi, “Rabae,
         ui ngau rao noga!”
         32 Ua mi ngaia ke woi tangara, “A ngaufa iaku nau ngaua, ki igamu kena ke marefa mui
         girara.”
         33 A rongoisuri iana ira ka faifagati mereata, ka woi, “Mu rea mwa maki tana inuni ke
         watea noga rai ngaufa?”
         34 Mo Jisas ke woi tangara, “Nga na ngaufa iaku nau oqania, qai tautau woita iana ka
         ani ne kasiau mai kaa makau fafagafatongia ka tagaranifa ne mafata rainia mai tangau
         kau tatagarafia kaa.
         35 Raorao mwa ka inuni ka wowoi, ‘A fagaifa mwa ne efai pania na mataina na fasifasi
         iga make taua rao ka mataina na opaopa iga.’ Hoi makau wowoi tangagamu wau, mui rerea
         menamenai noga ka mwou kena, a ngaufa gena ke qani maua fato noga, ne araria noga
         namui opaoparia!
         36 Ainuni ne opaoparia na ngaufa kena ke tawoa ka maena iga ka tagaranifa iana, make
         opaoparia ka ngaufa na tafinga fuu. Hoi ka inuni ne fasifasi, mina inuni ne opaopa,
         karu wawagewage faku wau nga.
         37 A tamasinga ne woi ia, ‘Ainuni ne etagai ke fasifasi, mi tana inuni ke opaoparia.’
         Ka woita ngaia ke mwora noga kaa.
         38 Inau kau kasigamu rai oparia ana ka mwou ne marefa mu tagarafia kena. Ainuni getera
         ka tagarafia kena, migamu kamu tawoa rao mwa ka mwarao ne wora iga na mwakomwoaganifa
         iata.”
         39 E rako wau ka ai Samaria na ogaoga i finua kena, na tangamworani rainia ko Jisas
         suria na woita iana na fefene ia ne woi, “E woisi tangau fato ka arani mwarao nau
         qani tanui.”
         40 Hoi mataina na inuni ira na rao tangaa ko Jisas, ngaira ka nongia woi ni oga afainira
         rao noga, mi ngaia ke oga kena i suria ka tangiana ne erua.
         41 Hoi rainigi na tamasinga iana, e rako wau ka inuni gena na tangamworani rainia ko
         Jisas,
         42 maka woi tangaa ka fefene ia, “Ina mataina kaa, ki igami kami tangamworani noga rainia,
         marefa woi suria ka mwarao no woisi igi, maki suria igami mereamami kami rongoa ki
         ngaia, maka mi girara nga woi ngaia kana ka Fagatafi tangaa na inuni ina ano kaa.”
         43 Imurina mai ne oga suria na tangiana ne erua i finua ia, o Jisas ke rao nikao tangaa
         ki ina provins i Galili.
         44 Rainia ko Jisas mereana ke qani woisia, “A maurukari ka takotako fagafigaira, nga
         mwa i finua iata mereata ke marefa.”
         45 Mataina ne mataro wau kena, ainuni i finua gena ka kanakanasia. Ngaira ka qani rao
         i Jerusalem tangaa ka tangina rafa iga na Tefa Afarau ia, maka qani regi ka arani
         mwarao ne tanui ina mataina ngaia.
         46 Hoi o Jisas ke aporo mai tangaa ka finua i Kena i Galili, na finua ne orisia iga
         na wai ke tao rai waen ia. Mataina ne ogaoga i finua kena, mi tana mwane rafa ne etagai
         i finua i Kapanaum, ne tatagara tangaa na arafa ni finua, ki karena na kere mwane
         ke matoro rafaera wau.
         47 Hoi ka mataina ne rongoa woi o Jisas ke arao mai pania na provins i Jiudia, ne arao
         mai tangaa na provins i Galili, mina mwane rafa ia ke afaraga ke rao tangaa make nongia
         woi ni arao mai afainia i Kapanaum ki fagakorofia ki karena ne suguia mwa ni mae.
         48 Hoi o Jisas ke woi tangaa, “Igamu kamu oqani regi ana ka fagaqaonga mina agua ni
         takoufa, maka mu kafu tatangamworani.”
         49 Mina mwane rafa ia ke woi nikao, “A mwane rafa igo, ui rao mai afainiau make kafu
         maemae ki kareku.”
         50 Hoi o Jisas ke woi, “Ui aporo, i karemu ia ke korokoro rao mwa!” Ua a mwane rafa
         ia ke tangamworani rainia ka tamasinga iana ia, make aporo.
         51 Hoi e tangi mai na mataina ne qau ke arao wau kena, mina kare iana ka rao worosia
         mai ka fagarongoa woi i karena ke koro noga.
         52 A mwane rafa ia ke fagatera aporo, ke woi, “Mataina taa ke faganega rai koro aporo
         ana iga kareku kena?” Kare iana ira ka woi tangaa, “I ritowa i nanora ia ke faganega
         ke gawaa rao iga pania na mafanafana ana ia.”
         53 Hoi emana na kere mwane ia, ke girara rao nga woi na mataina ne woi tangaa iga o
         Jisas ia ngai kana ne woi tangaa ia, “I karemu ia ke korokoro rao mwa.” Hoi imurina
         na agua ngai ke, a mwane rafa ia mina arani inuni na ogaoga i ruma iana ira ka tangamworani
         rainia ko Jisas.
         54 Ani kaa na fagaqaonga ko Jisas ke tanua na mataina ne rao pania na provins i Jiudia
         tangaa na provins i Galili. Ani ngai ke ka ruata na fagaqaonga ne tanua ina provins
         i Galili.

1 Imuri mai, mo Jisas ke akau i Jerusalem, suria na tangina rafa iata na Jiu.
         2 A finua i Jerusalem kena, ki tana qiroqiro rafa na wai, ke taotao iga kena. E tao
         aworana mwa ka maana na para na woisia rainia na ‘Maana tangara na Sip.’ A qiroqiro
         na wai kena ka apena na apapa rafa ne erima ke tao rifuia. Iga na tamasinga i finua
         kena ka woisia i Betesda.
         3 -
         4 E rako wau ke tefa ka inuni ne tanura na atani wau mwa na ape aera na taotao ina
         apapa gena. Tana inuni gena ka guru, tana inuni gena ke mae tagapasi ka apeta, tana
         inuni gena ke mae ki tana uwata.
         5 Hoi tana mwane ne taotao i ruma kena, ka mwane ne ape aera ke taua ka tangafurui
         farisi ne eoru matara ewaru (38).
         6 Jisas ke wau rea ne taotao, make ono girara woi na mwane kena ke qani tao qorafu
         wau, hoi make woi tangaa, “O fea oqania nui koro?”
         7 A mwane ne matoro ia ke aramia make woi, “A mwane rafa, inau kaa ke marefa ka inuni
         ni totoraiau wato iga na qiroqiro kana ina mataina na wai kena na aroarongaia kena.
         Nga na mataina nau oga kau raparapa mi tana inuni ka mai qaqainago wau.”
         8 Ua o Jisas ke woi tangaa ko wani ia, “Ui afaraga, kui tawoa ka qanamu, makui taworagofa
         rao.”
         9 Mataina ngai kana, mo wani ia ke koro nga, hoi make afaraga akau, make tawora ka
         qanana, make taworagofa wau ke rao. Tangiana ngai ke ka Sabat.
         10 Hoi a mwane rafa iata na Jiu ira ka woi tangaa ka mwane ne fagakorofia aporo o Jisas
         ia, “Tangiana ngaeka kaa ka Sabat, hoi ka lo iaka ke apu tangago rai torai ana iga
         ka qanamu.”
         11 Hoi o wani ia ke aramira aporo, “Ingaia na mwane ne fagakorofiau kaa ke woi tangau,
         ‘Ui tawoa akau ka qanamu makui taworagofa.’ ”
         12 Ngaira ka fagatea aporo, “Otai ka mwane ne woisia wau tangago nui tawoa akau na qanamu
         makui taworagofa kena?”
         13 A mwane ne fagakorofia o Jisas ia, ke marefa nikao woi ni girara, woi otai ke fagakorofia
         kena, suria ne rako wau ka inuni ina agua ngai kena, mo Jisas ke tari osi wau ke rao.
         14 Hoi imurina mai nikao, mo Jisas ke tarafua ko wani ia irarona na Ruma ni Wogasifa,
         make woi tangaa, “Ui rego sio ina mataina kaa ko koro noga. Hoi ki siana ko tatanui
         nikao ka agua iga na aerafa, rea wau maka agua ne aera wau nga ke wora tangago nikao.”
         15 Hoi o wani ia ke rao, make woi tangara ka mwane rafa iata na Jiu ira, “Nga o Jisas
         ke fagakorofiau kaa.”
         16 Hoi ngaira ka faganega rai tamasi aerisia ana ko Jisas, suria ne fagakorofia ko wani
         kena iga ka Sabat.
         17 O Jisas ke aramira aporo ka mwane rafa ira, make woi tangara, “Emaku ke tatagara
         maunga, hoi ki inau nikao minga kau tatagara.”
         18 Tamasinga ne tanua o Jisas kaa, ka mataina na mwane rafa iata na Jiu ira na rongoa,
         ka oqania nga woi nai nafuia ko Jisas ki mae nga rainia. Marefa woi suria mwa ne tanua
         na agua iga na Sabat kena, maki suria ngaia ne tamasi ke wowoi o God ke Emana. Iga
         na agua ngai ke, nga ne woi ngaia kena mo God karu tagai faiaworagi mwa.
         19 Jisas ke mera tamasi aporo ka mwane rafa iata na Jiu ira, “Au wowoi mwora wau tangagamu,
         inau i Karena o God ke marefa qai tanui mereaku ka mwarao suria ka takofa iaku mereaku.
         Inau kau gira tanui ana mwa ka mwarao nau reregi ne tatanui Emaku. A mwarao ne tanui
         Emaku, inau nikao minga kau tatanui.
         20 Rainia Emaku ke komaniau tefa wau ki inau i Karena, make fagareau fato rainigi ka
         mwarao ngaia mereana ne tanui make pagai fafagareau nikao rai ka mwarao rafa wau,
         migamu kamu pagai papanga rainigi wau.
         21 Manga nikao Emaku ne raragaira aporo ka inuni na mae, make watera na tafinga, hoi
         ki takena nga ki inau i Karena o God kaa, au wawatera ka tafinga ka inuni nau oqanira.
         22 Emaku mereaku ke marefa ni fafagagetara ka inuni, hoi make wateau ka ramwofa ki inau
         i Karena rai fagagetara ana ka inuni.
         23 Emaku ne tanua ka agua kaa ki mwarao maka ainuni kai takotako fagaakaufia ki inau
         i Karena, manga na takotako fagaakaufia Emaku. Otai na inuni ne marefa ni takotako
         fagaakaufiau, ke marefa ni takotako fagaakaufia ke Emaku ne kasiau mai kaa.
         24 Au woi mwora wau tangagamu, otai na inuni ne rongoa na woita iaku, make tatangamworani
         rainia ko God ne kasiau mai kaa, ainuni ngai kena ke nanafunia ka tafinga fuu. O God
         ke marefa ni fafagaetangira ka inuni gena, suria ngaira gena ka tarau noga pania ka
         maefa tangaa ka tafinga.
         25 Au woi mwora wau tangagamu, ina mataina ne arao mai, nga na mataina kena ki ngaia
         fato noga ke kaa, na inuni na mae ira na pagai rongoa ka ringiku i Karena o God, mina
         inuni gena ka rongoau, ka arao suriau maka tafitafi.
         26 Ngaia Emaku ke nafunia ka ramwofa rai mafata rainia ana ka tafinga, hoi mingaia ke
         watea ki inau i Karena ka ramwofa rai mafata rainia ana ka tafinga.
         27 Ngaia ke qani wateau ki Karena ka ramwofa, woi inau qai gira fagagetara ana ka inuni,
         suria inau ka Kare ni Inuni.
         28 Siana kamu papanga rainia na agua kaa, e pagai taua ka mataina na arani inuni na
         taotao iga na anoano gana ka pagai rongoa ka ringiku,
         29 maka pagai furafura mai panigi ka anoanota gena. Ainuni na tanui na agua koro ka
         tafitafi, mo otai na inuni na tanui na agua aera ke fafagaetangira.
         30 Inau ke marefa qai gira tanua ana ka mwarao suria ka mangataku mereaku. Au fafagagetara
         ka inuni suria mwa ka woita iana Emaku, hoi ka fagagetanifa iaku ke oto wau nga, suria
         ne marefa qai oqani fagagetara ana suria ka faioqanifa iaku, makau fafagagetara mwa
         suria ka faioqanifa iana na ani ne kasiau mai kaa.
         31 Rao ki inau kau tatamasiau mwa mereaku tangara ka inuni, marefa nai gira tangamworani
         ana rainigi ka woita iaku.
         32 Hoi inau kau nafunia ki tana inuni ne tamasi na mwarao rainiau mereaku. Makau girara
         ka mwarao ne wowoisi rainiau gena ne mwora wau.
         33 Igamu kena, kamu qani kasira ka kare iamiu ka rao tangaa ko Jon ne fagamaanu apuna
         ka mea tamasi, maka agua ne tamasi tangara o Jon, ka agua mwora rainiau.
         34 Inau kaa ke marefa qai fafagauguria ki tana inuni ni tatamasia ka mwarao koro rainiau,
         makau woisia mwa ka woita iana o Jon ki tatamanigamu kamu nanafunia ka tafinga faoru.
         35 Jon ke manga na laet ne mawe koro wau ia, maki suria mwa na kere mataina aqouqou
         mi igamu kamu wagewagesia wau.
         36 Hoi ka mwarao nau tatanui gaa ke tefari wau nga ka mwarao o Jon ne woisi. A fagaqaonga
         nau tataniu gaa kau tanui iga ka ramwofa iana Emaku ne kasiau mai kaa. Mina fagaqaonga
         nau tataniu gaa ke fagaqao woi Emaku ke kasiau mai kaa.
         37 Emaku ne kasiau mai kaa ke tamasi noga ka mwarao koro rainiau. Hoi ki igamu kena
         ke marefa wau namu rongoa ka ringina, make marefa wau namu regi noga ka maana.
         38 Igamu kena, ke marefa wau ka woita iana ni tao ina mangatamiu, suria igamu kena ke
         marefa wau mu gira tangamworani ana rainiau na mwane ne kasiau mai kaa.
         39 Igamu kamu totomania raorao mwa ka Segesegefa Apuna kena, woi igamu kamu pagai rorogoia
         iga ka tafinga fuu, maaka Segesegefa Apuna kena ki nga inau ke tatamasiau mwa kena!
         40 Maka fenaka manga ngai kena, mi igamu ke marefa mu oqania rai rao mai ana tangau
         woi namui tawoa ka tafinga kaa.
         41 Inau ke ma qai oqani ka woita koro panira ka inuni rainiau,
         42 suria inau kau giraragamu, woi igamu ke marefa mu oqa koro tangaa ko God i mangatamiu.
         43 Inau kaa, kau rao mai iga ka atana Emaku, mi igamu kamu ngaroitainiau kena. Maki
         manga tana inuni ki rao mai iga ka atana mereana, ka ki igamu kamu oqania wau.
         44 Igamu kamu oqanira woi na inuni kai fafagaakausigamu, mi igamu mwa ke marefa mui
         ofongia woi o God mereana ki fafagaakausigamu kena. Nga ngai ke, ne asa wau namu tangamworani
         rainiau kaa.
         45 Siana kamu tatakosia, woi inau kau tangatangaeramiu i maana Emaku. Marefa ngaia.
         Nga o Mosis na mwane namu tako woi ne tatamanigamu ki ngaia ke pagai tangatangangaeramiu.
         46 Manga igamu kamu tangamworani rainia ko Mosis, igamu maka mu tangamworani rainiau,
         suria nga ngaia ke sege fagatogoaku kaa.
         47 Maki suria igamu ke marefa mu tangamworani rai ka agua ne segera o Mosis, make tau
         tanu fea kamu tangamworani rainigi na woita iaku?”
         
            

         
      
   
      
         6
1 Imuri mai, mo Jisas mina rongoisuri iana ka tarau i tana apanana na rawona na wai
         i Galili, i tana atana na wai kena ki Taebirias.
         2 Apena fakunga rafa na inuni ka arao suria ina mataina ngai kena, rainia ngaira na
         qani regi ka fagaqaonga rafa ne tanui rai fagakorofira ana ka inuni na matoro.
         3 Jisas ke akau iga ka kere fungana, make koa afainira ka rongoisuri iana ira ngai
         kana.
         4 Ina mataina ngai kana, ka tangina rafa iata na Jiu na woisia rainia na Tefa Afarau
         ke fagarangi mai noga.
         5 Jisas ke ono rao, make rea ka apena fakunga rafa na inuni na arao mai tangaa, hoi
         make woi tangaa ko Filip, “Ifai ka gira wori ana iga na ngaufa ne arararia na arani
         inuni gaa?”
         6 Ngaia ke fagatea ka agua kaa, rainia ne oqani ofongia ana ko Filip, suria ngaia ke
         qani girara ka mwarao ne pagai tanua.
         7 Hoi o Filip ke aramia aporo, “Ei! Manga woi igia ke tonga tangarau ne erua (200)
         na sirani iaka, nai woria rainia na ngaufa, make marefa wau ni arararira ka inuni
         ne rako tefa gaa nai fafaitopitopi rainia.”
         8 Tana fitangita na rongoisuri iana ira ko Andru na goana o Saemon Pita ke woi tangaa
         ko Jisas,
         9 “Tana kere mwane ke e kaa, ne nafunia ka kere purete ne erima na tagarafi rai na
         bali, mina kere guana siare ne erua, maake ma ni arararira ka ngaufa kaa ka arani
         inuni gaa.”
         10 Hoi o Jisas ke woi tangara ka rongoisuri iana ira, “Mui woi tangara ka inuni gaa,
         kai wato kai oga fatara.” Agua kena ka mwani raua ki iga kena, mina inuni ira ka wato
         ka oga iga. Ainuni gaa ke rako tefa wau, e rao ke taua nga ka qera ne erima (5,000)
         na mwane.
         11 Jisas ke tawoa ka kere guana na purete ne erima ia, make tamasi tangasi tangaa ko
         God rainigi, make wotonira ka arani inuni ira. Ngatakena mwa nikao ne tanua na kere
         guana na siare ne erua ia. Arani inuni ira ka ngau raorao mwa maka masu wau.
         12 Mataina na arani inuni ira na ngau ka masu, Jisas ke woi tangara rongoisuri iana
         ira, “Mui rugunia faku ka ngaufa na ngau kasigi gaa, marefa ni koro woi nai fafagaerisi
         ka ngaufa gaa.”
         13 Hoi arongoisuri iana ira ka rugunia faku ka ngaufa igi, maka fagawonusi rainigi ka
         faini na tangafuru ne etagai matara erua. Nga ngai gi na ngaufa na ngau kasigi na
         purete ne erima ina mataina na inuni ira na ngau fato ngai ge.
         14 Mataina na inuni ira na rea na fagaqaonga ne tanua ia, ngaira ka woi, “E mwora wau,
         o wani kaa wari ka maurukari na nanasia woi ne arao mai ina ano kaa ia ngai ke!”
         15 Iga na mataina ngai kena o Jisas ke qani girara rao ka takofa iata na inuni gena
         woi na oqani girua ana ki tao rai Arafa ni finua. Hoi make rao panira ke oga getea
         iga ka fungana ia.
         16 Mataina ne manurafi mai, a rongoisuri iana ira ka wato i wai ia.
         17 Make qongi mai, mo Jisas ke mamaunga woi ni arao mai tangara. Hoi maka rao ka tage
         iga ka qauta iata, ka rao tarau i wai ia tangaa ki Kapanaum.
         18 Pania na mataina ngai kana, apena roga rafa ke taura irarona na wai ia, ke tanua
         ka wai ia ke aera wau.
         19 Mataina na rongoisuri iana ira na faruta ka fagatauria rao na one, ngaira ka rea
         ko Jisas ne taworagofa ke arao mai i wai ia, ke mai fagarangia ka qauta ia mina rongoisuri
         iana ira ka maagu wau.
         20 Hoi mo Jisas ke mira tamasi mai, “Ei, siana kamu mamaagu. Inau ngai ke!”
         21 Hoi mi ngaira ka kafu oqania woi ni tage iga ka qauta ia. Hoi ka gaparira mwa minga
         ka goto qanu ina agua na arao tangaa ia.
         22 Tana tangiana mai nikao, afakunga na inuni na oga aporo wau irawona na wai ia ka
         girara woi na qauta mwa ne etagai ke tao kena, maka girara woi o Jisas ke marefa ni
         tage afainira ka rongoisuri iana ira maka tage mwa ka rao getera.
         23 Hoi tana qauta i Taebirias ka goto mai iga ka agua o Jisas ne tamasi tangasi tangaa
         o God iga rainigi na ngaufa ne fagangaura rainira na inuni ira.
         24 Hoi a mataina na fakunga ni inuni ira ne ma nai rea ko Jisas afainira ka rongoisuri
         iana, ngaira ka tageri ka qauta igi maka tarau i Kapanaum, arao tangai gari ana ko
         Jisas.
         25 Mataina na inuni ira na rao ka rogoia o Jisas ina apanana tarau na wai ia, maka woi,
         “Rabae, ina mataina taa ko rao mai kaa?”
         26 Hoi o Jisas ke aramira aporo ka inuni ira, “Au wowoi mwora wau tangagamu, igamu kena
         ke ma mu gariau suria namu regi ka fagaqaonga gaa, maka mu gariau suria namu ngau
         kamu masu rainia ka purete ia.
         27 Siana rai mwakomwoaga ana rai ka ngaufa ne kakaga mafarufaru rao mwa gena, minga
         kamui mwakomwoaga tangaa ka ngaufa ne taotao tarai make wawategamu na tafinga fuu.
         Hoi inau na Kare ni Inuni kau pagai wawategamu ka ani ngai ke na ngaufa, suria o God
         Emaku ke qani usuiau rai tanu ana.”
         28 Hoi maka fagatea ko Jisas, “Agua ataa ko God ne oqania tangagami rai tanua ana?”
         29 Jisas ke aramira, ke woi nikao, “Nga na mwarao o God ne oqania ke manga kaa, igamu
         kamu tatangamworani rainiau na mwane o God ne kasiau mai kaa.”
         30 Hoi ainuni ira ka woi, “Ani taa na fagaqaonga ko pagai tanua, kami rerea maka mi
         tatangamworani rainigo? Ataa ko pagai tanua?
         31 Iuraka ira ka ngaua ka ngaufa iga ka finua tatara, manga na Segesegefa Apuna ne woisia
         ia, ‘Ngaia ke watera ka ngaufa pania i Heven ka ngaua.’ ”
         32 Jisas ke woi tangara, “Au woi mwora wau tangagamu, o Mosis ke marefa ni wategamu
         ka ngaufa pania i Heven, nga Emaku ke wawategamu na ngaufa mwora pania i Heven.
         33 Suria na ngaufa iana o God ki inau na ani inau nau wato mai pania i Heven, ne mai
         wawatera ka tafinga tangara ka inuni ina ano kaa.”
         34 Ngaira na inuni ira ka nongia ko Jisas, “A mwane rafa, ui wategami ka ngaufa kena
         tatarau mwa.”
         35 Hoi o Jisas ke tamasi tangara, “Nga inau ka ngaufa ni tafinga, otai na inuni ne arao
         mai tangau make tatangamworani rainiau, marefa ni pagai magau make marefa ni pagai
         mamata ka riona.
         36 Hoi makau wowoi tangagamu wau, fenaka namu qani reau minga ke marefa namu tangamworani
         rainiau.
         37 Arani inuni ne mafata rainira Emaku tangau ira ka arao mai tangau, make marefa qai
         gira maengira ana.
         38 Rainia inau kau wato mai pania ki Heven, make marefa qai mai tanua ka faioqanifa
         iaku mereaku, minga kau mai tanua ka faioqanifa iana Emaku ne kasiau mai kaa.
         39 Hoi ki ngaia na faioqanifa iana Emaku ne kasiau mai kaa, woi siana qai fafagatarupea
         ka fitangita na inuni ne mafata rainira mai tangau ira. Minga qai raragaira afaraga
         fato iga ka fagafatongina na ano kaa.
         40 Emaku ke oqanira ka arani inuni na onoono girarau woi i Karena, maka tatangamworani
         rainiau ka nanafunia ka tafinga fuu. Mi inau kau pagai raragaira afaraga iga ka fagafatongina
         na ano kaa.”
         41 Iga na mataina ngai kena ka mwane rafa iata na Jiu ira ka faganega rai togiria ana
         suria ne woi ngaia ka ngaufa ne wato mai pania i Heven.
         42 Hoi ainuni ira ka woi, “O wani kaa, ko Jisas ngai ke, i karena o Josep. Igia ka girara
         fato noga ke emana me enana. Hoi ki nga ne fea ngai ke ne wowoi, woi ngaia ke wato
         mai pania i Heven kaa?”
         43 Hoi o Jisas ke aramira aporo, “Oe, siana rai faitogiri ana mereamui kena!
         44 Nga Emaku ke kasiau mai kaa. Rao ke Emaku ke fagaotoa ka inuni tangau mai, ainuni
         ngai kana ke gira rao mai ana tangau. Hoi mi inau kau pagai raragaia afaraga akau
         ka inuni kena pania ka maefa iga ka fagafatongina na ano kaa.
         45 A tamasinga na maurukari na qani segea ke woi, ‘Nga o God ke fafagausurira ka arani
         inuni.’ Otai wau mwa ne rongoa menamenai o God Emaku, ki ngaia ke arao mai tangau.
         46 Marefa ke etagai na inuni ni rea o God Emaku, nga inau mwa na ani nau rao mai pania,
         kau rea.
         47 Au woi mwora wau tangagamu, ainuni ne tatangamworani rainiau ke nanafunia ka tafinga
         fuu.
         48 Nga inau kaa ka ngaufa ne mamafata rainia na tafinga.
         49 Fenaka iuramiu ka ngaura ka manna iga na feeru ia, minga ka mae.
         50 Hoi maka ngaufa ne wato mai pania i Heven kaa ke, ka inuni ne ngaua ke marefa ni
         gira mae ana.
         51 Nga inau ka ngaufa ni tafinga ne wato mai pania i Heven! Rao ko otai ne ngaua na
         ngaufa ngai ke ke pagai tafitafi tarai. Nga na ngaufa ngai ke ka apeku. Au mafata
         rainiau mereaku rai fagatafira ana ka inuni ina ano kaa.”
         52 A mwane rafa iata na Jiu gena ka mangariaga maka faitogiri mereata ka woi, “E tanu
         fea ko wani kaa ke mafata rainia na fisigona na apena ka ngaua kaa?”
         53 Hoi o Jisas ke woi tangara ka inuni ira, “Au woi mwora wau tangagamu, e rao ke marefa
         mui ngaua ka apeku, make marefa mui totonomia ka gapuku na Kare ni Inuni, igamu kena
         ke marefa mui pagai nanafunia ka tafinga mwora.
         54 Otai ne ngaua na apeku make totonomia na gapuku, ngaia ke nanafunia ka tafinga fuu,
         makau pagai raragai afaraga akau iga ka fagafatongina na ano kaa.
         55 Nga na apeku ka ngaufa mwora, mina gapuku ka tonofa mwora.
         56 Ainuni ne ngaua na apeku make totonomia na gapuku, ngaia ke ogaoga afainiau, mi inau
         kau ogaoga afainia.
         57 Nga Emaku ne kasiau mai kaa, ke mamafata rainia ka tafinga tangau. Ngatakena nikao
         inau kau mamafata rainia ka tafinga tangaa ko otai ne ngauau.
         58 Hoi ki ngaia ke kaa ka ngaufa ne wato mai pania i Heven. Ngaia ke marefa ni manga
         na manna na ngaua iuramiu ira, maka mae ira. Ko otai na inuni ne ngaua na ngaufa ngai
         ke, ngaia ke tafitafi tarai.”
         59 Jisas ke tamasia ka fagausuringa ngai ge iga na ruma ni fakunga i Kapanaum.
         60 Rako wau ka tefa ka rongoisuri iana o Jisas, na rongoa na tamasinga ngai ke, maka
         woi, “A fagausuringa ngai ke ke qara tefa wau rai tako matafa ana rainia. Marefa ko
         otai ne oqani rongoa ana.”
         61 Hoi o Jisas ke girara mereana mwa woi ngaira gena ka fafaitogiri mereata rainia ka
         fagausuringa ngai ke. Hoi make fagatera, ke woi, “Efea! Nga na afagausuringa kaa ke
         tanugamu ke marefa namui oqani rao ana suriau ka naa?
         62 E manga ifai manga mu rereau na Kare ni Inuni ne akau aporo tangaa na agua ne oga
         mai iga inago ia?
         63 Ngaia mwa na Figona Apuna ke mamafata rainia ka tafinga, marefa iga ka ramwofa iana
         na inuni. Nga na woita nau woisi wau tangagamu igi ke rao mai pania ka Figona Apuna
         ne mafata rainia na tafinga.
         64 Hoi tana fitangimiu gena ke marefa nai tangamworani.” Jisas ke qani girara fato mai
         inago ko otai na inuni ne marefa nai tatangamworani mina ani na mwane ne pagai fafaganafu
         rainia.
         65 Hoi o Jisas ke woi nikao, “Ngaia nga nau woisia tangagamu na agau kaa ia. Rao ke
         Emaku ke marefa ni tatamanigamu, marefa mu gira rao mai ana tangau.”
         66 Iga na mataina ngai kana, e rako wau ka rongoisuri iana na arao suria gena na rao
         pania make marefa nai oqani rao suria ana.
         67 Hoi o Jisas ke fagatera ka rongoisuri iana na tangafurui mwane ne etagai matara erua
         ira, ke woi, “Mi igamu kamu fea? Mu oqani rao ana nikao?”
         68 Hoi o Saemon Pita ke woi, “Arafa, mako otai sio mwa kami arao tangaa? Nga igo ko
         nafunia ka woita rainia na tafinga fuu.
         69 Maka mi tangamworani rainigo maka mi girara woi nga igo kena ka ani no Apuna no rao
         mai pania ko God.”
         70 Hoi o Jisas ke woi tangara, “Inau kau usuigamu na tangafurui mwane ne etagai matara
         erua. Maka fenaka ne manga ngai kena, maki tana fitangimiu igamu kena, ke manga na
         ataro ia!”
         71 Ngaia ke tamasi suria ko Jiudas i karena o Saemon Iskariot. Fenaka, woi o Jiudas
         ki tana fitangita na tangafurui mwane ne etagai matara erua ira, maki nga ngaia ke
         fafaganafu rainia ko Jisas.

1 Imuri mai, Jisas ke raofia ka provins i Galili, marefa ni oqani rao ana ina provins
         i Jiudia suria na mwane rafa iata na Jiu gena ka oqani nafuia ana ki mae.
         2 Iga na mataina ngai kana ke sugui mwa ni taua rao ka tangina rafa, na woisia na Tangina
         Rafa iga na Rofu.
         3 Hoi mina goana o Jisas ira ka woi tangaa, “Ei, ui rao ina provins i Jiudia ina mataina
         nga kaa, ka inuni na rao surigo ira, makai regi ka tagaranifa nui tatanui!
         4 Manga otai ne oqania na inuni nai gigirara, ma ni araria ni pupunufia mereana ka
         ramwofa iana. Ui fagaqao rainia ka ramwofa iamu tangara ka inuni ina ano kaa.”
         5 Ingaira mereata na goana o Jisas gena, make marefa nai tangamworani rainia.
         6 Jisas ke aramira aporo ke woi, “E mamaunga ni taua ka mataina iaku tangai fagaqao
         ana tangara ka inuni. Migamu kamu tako woi qai fafagaqao rai ka mwarao ina mataina
         namu oqania kena.
         7 Ainuni iga ano kaa ke marefa nai gira maeronganigamu ana, minga ki inau mwa ka mamaeronganiau
         suria nau tatamasia woi na taufanata ke aera.
         8 Mui rao tangaa ka tangina rafa kana. Inau ke marefa qai arao iga, suria ne mamaunga
         ne taua ka mataina iaku.”
         9 Mataina o Jisas ne mera tamasi fato rao manga ngai ke, make oga aporo sio ina provins
         i Galili.
         10 Imurita na goana o Jisas ira na rao fato tangaa na tangina rafa ia, mo Jisas ke rao
         nikao, make marefa ni rao mawe minga ke rao aqaqa wau ke rao.
         11 A mwane rafa iata na Jiu ka onoono tangaa ko Jisas iga ka tangina rafa ia, minga
         ka fafagate ka wowoi “Ifai ngaia o wani ke?”
         12 Iga na fakunga ni inuni gena ka faifafangori wau rainia ko Jisas ka wowoi ki tana
         inuni, “Ingaia kana ka mwane koro,” mi tana inuni ka wowoi, “E marefa. O wani ngai
         kana ke fafagaqekaqekara mwa ka inuni.”
         13 Hoi mina ainuni ira ka maagutainira ka mwane rafa iata make marefa nai tamasi mawe.
         14 Hoi a mataina ne rao ke taua nga na gupuna na tangina rafa ia, mo Jisas ke rao irawona
         na Ruma ni Wogasifa ia, make faganega rai fagausurira ana ka inuni.
         15 A mwane rafa iata na Jiu ira ka pangaa wau, maka woi, “E tanu fea ko wani kaa ke
         girara tefa wau kaa, make marefa ni sukuru kana?”
         16 Hoi o Jisas ke aramira, “Agua nau fagausurira rainia na inuni gaa, ke marefa ka fagausuri
         nga iaku mereaku, minga ka fagausuringa ne rao mai pania ko God ne kasiau mai kaa.
         17 Hoi ainuni ne oqani rao suri ana na mwarao God ne oqani ka inuni kena ke gigirara
         woi na mwarao nau woisi gaa ke rao mai pania ko God, make girara woi na fagausuringa
         gaa ke marefa ki inau mereaku.
         18 Otai ne fafagausuri iga na takofa iana mereana, ke oqania mwa ni fafagaakaufia mereana.
         Hoi mina ani ne oqani fagaakaufia ana ko God ne kasiau mai kaa, ke tamasi mwora raorao
         mwa make marefa ni gira qaqanga ana.
         19 Nga o Mosis ke mafata rainia ka Lo tangagamu, make marefa wau mu arao suria. Nga
         ne fea, kamu oqani nafuiau funuiau ana kaa?”
         20 Ainuni na faku ira ka woi, “Igo kena ke qanufigo ka ataro. Nga otai ke oqani nafuigo
         funuigo ana?”
         21 Hoi o Jisas ke aramira, “Inau kau fagaregamu mwa rainia ka fagaqaonga ne etagai iga
         ka Sabat, maka mu panga rainia wau nau tagarafia iga na tangiana apuna kena.
         22 Hoi ki igamu kamu oga kamu farafara fagagirara i karemiu na kere kare mwane iga na
         tangiana apuna kena, manga o Mosis ne woi tangagamu ia. Make marefa ki ngaia o Mosis
         ke faganega ia, maki ngaira mwa iuramiu.
         23 Mu fara fagagirara ki karemiu na kere mwane iga ka Sabat kena rai rao suria ana ka
         Lo iana o Mosis. Hoi ke fea kamu mangariaga tangau nau fagakorofia tana inuni iga
         na Sabat kaa?
         24 Siana rai fagagetara ana ka inuni rai ka mwarao na tataniu namu reregi, hoi maaka
         mui ono girara ka mwarao mwora na tataniu gena, maka mui kafu fagagetara otooto.”
         25 Hoi tana inuni i Jerusalem ka wowoi, “Nga ngaia kaa ka mwane rafa ira na oqania rai
         nafunia funuia ana ia.
         26 Hoi mui rea, e tamasi tangara na arani inuni, make marefa wau ka mwane rafa nai mea
         tamasi rao. Wari na mwane rafa gena ka takosia woi na Mesaea ngai ke.
         27 Hoi maka Mesaea ne arao mai kana ke ma nai girara ka finua ni rao mai pania, hoi
         mo wani kaa ka girara ka finua ne rao mai pania.”
         28 Ua o Jisas ke fafagausuri iga na Ruma ni Wogasifa ia, make tamasi rafa wau, “E fea,
         mu girarau maka mu girara ki ifai nau rao mai iga naa? Maki inau kaa ke ma qai rao
         mai suria ka takofa iaku mereaku. Nga o wani ne kasiau mai kaa ke mwora wau, make
         ma mu girara kena.
         29 Hoi ki inau kau girara ki ngaia suria nau fura mai pania, make kasiau mai kaa.”
         30 Hoi ka inuni gena ka oqani roia ana ko Jisas. Hoi make marefa wau ko otai ni gira
         roia ana, suria ne mamaunga ni taua ka mataina ni maefa iana.
         31 Hoi ke rako wau ka inuni iga na fakunga kena na tangamworani rainia ki ngaia maka
         wowoi, “Arani fagaqaonga ne tatanui o wani kaa ke mangai na arani mwarao na woisi
         ne tatanui na Mesaea ne arao mai ia!”
         32 Hoi a mataina na Farasi na rongora na inuni gena na tatamasia ko Jisas, ngaira ka
         faku afainia ka mwane rafa iata na mwane ni raperapega gena maka kasira ka mwane na
         onoono suria na Ruma ni Wogasifa kena rai roia ana ki ngaia.
         33 Hoi mo Jisas ke woi tangara, “Au kere ogaoga qorafu afainigamu, makau kafu aporo
         tangaa ko wani ne kasiau mai kaa.
         34 Mu pagai gariau, maake ma mu gira rogoiau ana suria ma mu gira rao ana iga ka agua
         nau arao iga kana.”
         35 Hoi mina mwane rafa ira ka fagatera sio mwa fairifui, “Nga ifai ke arao iga panigia
         ke ma nai rorogoia kana? Efea ne arao tangara ka goaka na ogaoga ina finua iata na
         Grik gana? E rao ke fafagausurira ka ai Gris?
         36 Ngaia ke woi, igia ke ma nai gira rogoia ana suria na ma nai gira rao ana iga ka
         agua ne arao iga kana. Nga na taa ke tatamasia kana?”
         37 A fagafatongina na tangiana tangaa na tangina rafa ia, mo Jisas ke ura akau make
         tamasi rafa, ke woi, “Rao ke mamata ka riomiu, maka mui rao mai tangau kamu tono!
         38 Manga na Segesegefa Apuna ne woisia na inuni na tatangamworani rainiau, ‘A wai afeafe
         ne mauri ke afeafe fura mai pania raorao mwa.’ ”
         39 O Jisas ne tamasi kaa ke tamasi suria ka Figona Apuna ne arao mai tangara ka arani
         inuni na tangamworani. Iga na mataina ngai ke o God ke mamaunga ni kasia mai ka Figona
         Apuna, suria o Jisas ke mamaunga ni aporo akau i Heven.
         40 Hoi a mataina na rongoa ne woisia ka agua kaa, ngaira ka woi, “O wani kaa ka maurukari
         na nanasia ia ngai ke.”
         41 Tana inuni ka woi, “Ngaia kaa ka Mesaea,” mi tani ka woi, “Aa maaka Mesaea ke ma
         ni arao mai pania ka provins i Galili!
         42 A Segesegefa Apuna ke woisia woi na Mesaea ke worawora mai iga ka woraworanifa iana
         o Deved, make worawora i Betelehem, na qogona ne wora iga o Deved na arafa ni finua.”
         43 Hoi ainuni gena ka fariwoa suria ne ma nai faku iga ka takofa iata rainia ko Jisas.
         44 Tana inuni gena ka oqani roia ana, maake marefa ko otai ni tanua rainia ka agua.
         45 Hoi a mwane na onoono suria na Ruma ni Wogasifa ia ka aporo mai tangara ka mwane
         rafa iata na mwane ni raperapega mina Farasi ira, maka fagatera, “Efea ke ma mu toraia
         mai kaa?”
         46 Hoi maka woi, “Sei, Marefa ko otai nami rongoa noga ni tamasi manga ngai kana!”
         47 Hoi mina Farasi ira ka woi, “Rea wau maka mu tangamworani nikao rainia ki ngaia!
         48 Marefa wau ki tana Farasi kee na mwane rafa iaka gaa ni gira tangamworani ana rainia,
         49 hoi nga mwa na inuni gaa ne marefa wau nai girara na Lo iana o Mosis kaa ka tangamworani
         rainia. Ua ko God ke fafagaetangira ngaia.”
         50 Hoi o Nikodemas na mwane rafa ne qani mea tamasi o Jisas ia, ke tamasi tangara,
         51 “Maki iga na Lo iaka, ke woi manga kaa ia, e asa mwa nai fagatamasia inago ka inuni
         make mamaunga nai gigirara ka mwarao aera ne qani tanua kena.”
         52 Hoi maka woi tangaa, “Igo nikao maka mwane no rao mai pania i Galili naa? O garigari
         menamenai iga ka Segesegefa Apuna, mako gira rea ana ne marefa ka maurukari woi ni
         arao mai pania ki Galili.”
         53 Hoi a fakunga ia ke fato rao mwa mina arani inuni ira ka aporo i finua iata.

1 Murita na arani inuni na aporo fato i finua iata, Jisas ke akau ina fungana iga na
         Mwani Olif.
         2 Tana gomagomafatana iga tana tangiana mai nikao, mo Jisas ke aporo ina Ruma ni Wogasifa
         ia. Arani inuni fato ka fakuria mai ina mataina ngai kena. Hoi mo Jisas ke oga wato,
         make faganega rai fagausurira ana ka inuni ira.
         3 A fagausuri iga na lo mina Farasi ka toraia mai ka fefene na rogoia ne ranga, maka
         mai fagaurasia i maata na arani inuni fato.
         4 Maka woi tangaa ko Jisas, “Rabae, a fefene kaa ka rogoia ne ranga afainia ka mwane.
         5 Iga na Lo iana o Mosis ke woi manga kaa, a fefene ne rangaranga, igia ka arifarifa
         rai fau ke maemae. Hoi ataa ka takofa iamu?”
         6 Ngaira ka fagatea manga kaa ko Jisas rainia na oqania woi nai katofia ka agua rai
         mea faitogiri ana afainia. Hoi mo Jisas ke mwaoro wato mwa, ke segesege ina qauoneone
         rainia ka kakauna.
         7 Ngaira ka oga rai fagatea ana, minga ke ono akau tangara make woi, “A fitangimiu
         ne marefa ni tanui na agua ni aera, maki arifa kani kaa inago rainia ka guana fau.”
         8 Mo Jisas ke mwaoro aporo wato ke segesege nikao ina qauoneone ia.
         9 Hoi a mataina na rongoa ne tamasi manga ke, ngaira ka faganega ka rao. Ngaira na
         mwane rafa ira ka qainago nga ka rao. Hoi minga mwa o Jisas ke oga sio getea afainia
         ka fefene ne uraura maunga ia.
         10 Hoi mo Jisas ke ura otooto nikao, make fagatea ka fefene ia, “Mina arani inuni ira
         ki ifai, na mauaka? Marefa ki tana fitangita ni oga sio, ki usuusu i maamu?”
         11 A fefene ia ke woi, “Mwane rafa igo, marefa wau ka inuni ni usu i maaku.” Ua o Jisas
         ke woi tangaa, “Hoi inau nikao make marefa qai usuusu i maamu. Ui rao maki siana ka
         aerafa nui tatanui nikao.”
         12 Jisas ke mera tamasi nikao, ka inuni ira, “Nga inau kaa kau mawesira ka inuni ina
         ano kaa. Otai ne arao suriau ke ogaoga iga ka mawetana rai girara ana ka tara ni tafinga,
         make marefa ni gira tapasu ana iga ka rotorotoaganifa.”
         13 A Farasi ira ka woi tangaa, “Igo mwa mereamu ko tatamasi mwa na mwarao gena. Ka mwarao
         no tatamasi gena ke ma ni gatagata rai tangamworani ana rai.”
         14 Jisas ke aramira aporo, make woi tangara, “E manga inau kau tatamasi ka mwarao rainiau
         mereaku maka mwarao nau woisi gaa ke gatagata rai tangamworani ana rai, suria inau
         kau girara ka agua nau rao mai pania mina agua nau arao tangaa. Hoi migamu ke marefa
         mu girara ka agua nau rao mai pania mina agua nau arao tangaa.
         15 Igamu kamu togiriau suria mwa ka takofa iata na inuni. Mi inau ke marefa qai mai
         totogirira ka inuni.
         16 E rao ke manga inau kau fafagageta, maka fagagetanifa iaku ke mwora, suria ne marefa
         ki inau geteau ngai ke, maki ngaia Emaku ne kasiau mai ki afainiau kaa.
         17 Agua kaa ka segea fato noga iga ka lo iamiu. A mataina na guana mwane ne erua naru
         rerea na mwarao karu wowoisia ka mwarao naru woisia kena, ke mwora ngaia.
         18 Inau kau tatamasia ka agua rainiau mereaku me Emaku ne kasiau mai kaa ke tatamasi
         ka agua rainiau.”
         19 Ngaira ka fagatea nikao ko Jisas, “Ifai nga emamu?” O Jisas ke aramira aporo rao,
         make woi tangara, “Igamu kena, ke marefa mu girarau, make marefa mu girara nikao ke
         Emaku. Make rao kamu gigirarau, Emaku nikao minga kamu gigirara.”
         20 Jisas ke tamasi ka agua gaa iga ka mataina ne fagausurira na inuni irarona na Ruma
         ni Wogasifa, i aworana na bokisi ni kasi sirani iana. Iga na mataina ngai kana, ke
         marefa wau ka inuni ni gira roia ana, suria ne mamaunga ni taua ka mataina rai nafuia
         ana.
         21 Jisas ke woi tangara nikao, “Inau kau pagai arao, maka mu pagai gariau. Igamu kamu
         tanua ka aerafa raorao mwa, maka mu pagai maemae. Make marefa wau namu gira rao ana
         iga ka agua nau arao iga kana.”
         22 Hoi ngai kana, mina mwane rafa iata na Jiu ira ka woi, “Ngaia ke woi, woi igia ke
         marefa wau nai gira rao ana iga ka agua ne arao iga. E woi ngaia ke pagai nanafuia
         mereana wari naa?”
         23 O Jisas ke woi tangara, “Igamu kamu rao mai pania ka ano kaa, mi inau kau rao mai
         pania ki afaafa. Igamu kamu rao mai pania ka ano kaa, mi inau ke marefa qai rao mai
         pania ka ano kaa.
         24 Hoi nga ngai ke nau wowoi tangagamu kaa, woi igamu kamu maemae afainigi ka aerafa
         iamiu. Rao ki igamu ke ma mu tangamworani rainiau woi Nga inau ke kaa, maka mu maemae
         afainigi ka aerafa iamiu.”
         25 Ngaira na inuni ira ka fagatea, ka woi, “Otai ki igo?” O Jisas ke aramira aporo ke
         woi, “Nga inau kaa, kau qani woisia fato wau noga ia.
         26 Au gira woisi ana ka woita rai tangatangaeramiu ana rainigi. Hoi makau rongora mwa
         ka woita mwora iana na inuni ne kasiau mai kaa, makau tatamasi wau mwa ka woita iana
         tangara ka inuni ina ano kaa.”
         27 Ngaira ke marefa nai tako matafa rainia woi ngaia kana ke tatamasia tangara ke Emana.
         28 Hoi mo Jisas ke woi tangara ka inuni ira, “A mataina namu tauau akau na Kare ni Inuni,
         maka mu kafu gigirara woi Nga inau ke kaa. Hoi maka mu gigirara woi inau kaa ke marefa
         qai tatanui ka mwarao mereaku, makau wowoisi mwa ka mwarao ne fagausuringai tangau
         Emaku rai woisi ana.
         29 Ngaia na ani ne kasiau mai kaa ki ngaia afainiau raorao mwa kaa. E marefa ni gira
         mwarao ni tanganiau ana, suri inau kau tatanui raorao mwa ka faioqanifa iana.”
         30 A meona inuni na rongoa o Jisas ne tamasi na agua gaa, ka tangamworani rainia.
         31 Hoi o Jisas ke woi tangara ka Jiu na tangamworani rainia ia, “E rao ke manga mu taura
         ka fagausuringa iaku, igamu ka rongoisuri iaku mwora ngaia.
         32 Igamu kamu pagai gigirara ka agua mwora mina agua mwora kena ke pagai fafagataraganisigamu.”
         33 Hoi ainuni ira ka woi tangaa ko Jisas, “Igami kaa ka aorisina o Ebraham. Igami kaa
         ke marefa wau noga ka mataina woi ni fagatagarafigami purua noga ka inuni, nga ne
         fea ko woi kena, e pagai tataraganisigami ngaia?”
         34 Jisas ke aramira aporo rao nikao, “Au woi mwora wau tangagamu, ainuni ne tatanui
         na aerafa ke ogaoga ina mamarugana na aerafa maunga.
         35 Ainuni ne wora pania emana ke nafunia ka ramwofa rai oga afainia ana tarai, hoi mina
         ainuni ne tatagara purua ke marefa.
         36 Ua ke rao ki inau i Karena o God ke fafagataraganisigamu, igamu kamu tataragani wau
         nga.
         37 Inau kau giraragamu woi igamu kena ka aorisina o Ebraham, minga kamu rapasi nafuiau
         funuiau ana kena suria igamu ke marefa mu oqani rongora ana ka fagausuringa iaku.
         38 Inau kaa, kau tatamasia ka mwarao ne fagareau rainigi Emaku, mi igamu kena kamu tatanui
         mwa ka mwarao na woisi tangagamu emamiu.”
         39 Ngaira ka aramia ko Jisas, maka woi tangaa, “Sei, nga Ebraham ka mwane rafa iamami!”
         Hoi o Jisas ke woi tangara aporo, “Rao ki igamu ka aorisina mwora Ebraham, maka mui
         tatanui ka agua manga ne tatanui ngaia ia.
         40 Arani agua nau tatamasia gaa ka agua mwora nau rongoa pania ko God. Hoi maka mu rorogiau
         rai nafuiau funuiau ana kena. Hoi mo Ebraham ke marefa wau ni tanui ka agua manga
         ngai ge!
         41 Igamu kena kamu tatanui ka agua manga emamiu na tatanui igi.” Ngaira ka aramia aporo
         nikao, ka woi, “Igami kaa ke marefa ka kare afiurao ngai ke. Nga o God ke emamami.”
         42 Hoi Jisas ke woi tangara, “Manga woi emamamiu mwora ko God, ka ki igamu kamu oqaniau,
         suria inau kau rao mai pania ko God, mina mataina kaa ki inau kau rao mai kaa. Inau
         ke marefa qai rao mai suria ka takofa iaku mereaku, nga ngaia ke kasiau mai kaa.
         43 Manga ifai ke marefa mui tako matafa rainigi na agua nau wowoisi gaa? Suria igamu
         ke marefa mui oqani rongora ana ka woita iaku.
         44 Emamiu ka Ataro mi igamu kena ki karena maka mu tatanui ka faioqanifa iana. Faganega
         inago ke mai taua na mataina kaa ki ingaia ke nanafuira ka inuni ka maemae. E marefa
         wau nga ni oqani rao suri ana ka agua mwora, suria ne marefa ka mworanifa afainia.
         Ngaia ke qaqangaerisia mina arani tamasinga iana ka qaqanganifa, mi ngaia ke emata
         na arani inuni na qaqangara.
         45 Mi inau kaa, kau wowoisia wau tangagamu ka agua mwora, nga ngai ke ne marefa mu gira
         tangamworani ana rainiau kaa.
         46 Efea, otai ka fitangimiu ne gira fagaqao rainia ana woi inau kau tanui na agua ne
         aera? Hoi ke rao kau tamasi ka agua ne mwora, make fea ke marefa mui tangamworani
         rainiau kena?
         47 A kare iana o God ka rongora ka tamasinga iana, mi igamu kena ke marefa ka kare iana
         o God, nga ngai kena igamu ne marefa mui gira rongoa ana kena.”
         48 A mwane rafa iata na Jiu ira ka woi tangaa ko Jisas, “E mwora ka agua nami woisigo
         rainia woi igo ke marefa ka Jiu, maaka mwane ina provins i Samaria, mina ataro ke
         qanufigo, naa?”
         49 O Jisas aramira ke woi, “Inau ke marefa ni qanufiau ka ataro. Inau kau tako fagafigaia
         ke Emaku, mi igamu ke marefa mu tako fagafigaiau.
         50 Inau ke marefa qai kasikasiau akau mereaku. Hoi minga Emaku ke oqanira na inuni nai
         kasiau akau kaa, mi ngaia ka ani ne fafagagetara na inuni.
         51 Au woi mwora wau tangagamu, otai ne tautau suri na woita iaku, ngaia ke marefa ni
         pagai maemae.”
         52 A mwane rafa iata na Jiu ira ka woi tangaa, “Ua nga mi kafu girarago woi na ataro
         ke qanufigo ngai ke, suria Ebraham ke mae mina maurukari ira nikao, hoi mi igo ko
         woi otai na inuni ne tautau suria na woita iamu, ngaia ke marefa ni pagai maemae.
         53 Efea igo kena ko woi no rafa tefaria ko Ebraham ngai ke, naa? Ebraham na mwane rafa
         iamami ke qani mae mina maurukari nikao. Mo otai ki igo no tamasi manga ngai kena
         ke?”
         54 Hoi o Jisas ke woi tangara aporo, “E rao ke manga inau kau kasikasiau akau mereaku,
         ka agua ngai ke ka mwarao purua mwa. Ngaia Emaku namu woisia rai o God iamiu, ke fafagaakausiau.
         55 Igamu ke marefa mui girara ki ngaia, nga mwa inau kau girara. Make manga nau wowoi
         inau ke marefa qai girara, ua nga inau ka mwane nau qaqaqangau manga igamu kena. Minga
         kau girara ki ngaia, makau tau suri ka woita iana.
         56 Emamiu Ebraham ke wagewage wau suria ne takosia woi ne rerea ka tangina iaku ne arao
         mai kana. Hoi ke rea ka tangiana kana make wagewage wau.”
         57 Hoi maka woi tangaa, “Sei, igo kena ke mamaunga ni taua ka tangafuru ne erima (50)
         ka farisimu, mako rea fea ko Ebraham?”
         58 Jisas ke woi tangara, “Au woi mwora wau tangagamu, inago ne kafu wora o Ebraham,
         nga inau kau qani ogaoga!”
         59 Mataina ne woisia na agua kaa o Jisas, ngaira ka tawora ka guani na fau tangai ariarifa
         ana rainigi. Hoi mo Jisas ke rao aqaaqa wau, ke rao pania ka Ruma ni Wogasifa ia.

1 Mataina o Jisas ne arao wau, make rea ka mwane ne wora mai minga ke guru tapuru.
         2 A rongoisuri iana ira ka fagatea ko Jisas, ka woi tangaa, “Rabae, otai ka aerafa
         iana ke tanua na mwane kaa, ke guru tapuru kaa? Aerafa iana mereana, kee na aerafa
         iataurua enana me emana?”
         3 Ua o Jisas ke aramira aporo, “Marefa, Agurufa iana kena ke marefa ka aerafa iana
         mereana, kee na aerafa iataurua emana me enana. Ingaia kena ke guru ki mwarao maka
         ainuni kai rerea ka ramwofa iana o God na tatagarafia rainia.
         4 -
         5 Mataina nau ogaoga maungau ina ano kaa, inau kau mawesira ka inuni ina ano kaa. Mataina
         ne tangitangi maunga kaa, igia kai tatanui ka tagaranifa iana o God ne kasiau mai
         kaa. A qongiana ke suguia mwa ni rao mai, make marefa ko otai ni gira tagara ana iga
         na rotofono.”
         6 Murina o Jisas ne woisia fato rao na agua kaa, ngaia ke misu wato ina mwako, make
         aroa ke piapiaga, make purui rao i maana o wani ia.
         7 Make woi tangaa ko wani ia, “Ui rao kui mamaanu ina qiroqiro na wai i Saeloam.” (A
         woita i Saeloam kaa ke minim ‘Qanu mai.’) Hoi o wani ia ke rao, make mamaanu ina wai
         kena. Hoi a mataina ne rao pania na wai ia, o wani ia ke gira ono aporo ana.
         8 Ainuni i finua iana mina inuni na qani rea ne qaqaganonongi aera ia, ka rea ko wani
         ne guru ia, maka faifagati rainia, ka woi, “Ngaia wari ngai ke naa ko wani ne guru
         ne oga ke nongira na inuni ira?”
         9 Tana inuni ka woi, “Ngaia ngai kena!” Mi tana inuni ka woi nikao, “Marefa wari ngaia
         ngai kana, make qao manga i ngaia ia.” Hoi ngaia mereana o wani ia ke woi tangara,
         “Nga inau ia ngai ke.”
         10 Ainuni ira ka fagatea ko wani ia, “Make tanu fea ko ono aporo kena?”
         11 Ngaia ke aramira aporo ka inuni ira ke woi tangara, “A mwane na woisia rainia ko
         Jisas ngai ke, ne aroa ka mwako, make purui rainigi na maaku gaa, make woi tangau
         woi qai rao i Saeloam, qai mamaanu iga. Ua makau rao, kau mamaanu, makau gira ono
         ana aporo kaa.”
         12 Ainuni ira ka fagatea nikao ko wani ia, “Ifai ngaia o wani kena?” Ngaia ke woi, “Marefa
         qai girara.”
         13 Ainuni ira ka toraia ka mea rao ka mwane ne guru ia tangara ka Farasi.
         14 A mataina o Jisas ne aroa na mwako make fagakorofia na maana o wani kaa, ka Sabat.
         15 Hoi a Farasi ira ka fagatea nikao ko wani ia ne manga ifai ke ono aporo kena. O wani
         ia ke woi tangara, “Ngaia ke purui rai mwako i maaku, makau mamaanu, makau kafu onoono
         kaa.”
         16 Tana fitangita na Farasi ira ka woi, “O wani kana ke marefa ni rao mai pania ko God,
         suria ngaia ke marefa ni tau suri ka lo rainia na Sabat.” Mi tana ani ka woi, “Maake
         manga ifai ka inuni ne aera ke tatanui na fagaqaonga manga ngai ge?” Hoi a Farasi
         ira ke marefa ni faku ka takofa iata rainia ko Jisas.
         17 Hoi maka fagatea rao nikao ko wani ia, “Igo ko woi, woi ne tafangi ka maamu. Hoi
         ka ataa ka takofa iamu rainia?” Ngaia ke aramira aporo ke woi, “Ngaia kana ka maurukari.”
         18 A mwane rafa iata na Jiu ira ke marefa nai tangamworani woi o wani ngai ke ki guru
         inago maki ono aporo nikao. Hoi maka rao, ka oniraurua ke enana me emana,
         19 maka fagateraurua, “Efea, nga i karemurua ke kaa naa? Igamurua kamuru woi ne wora
         mai make guru, make kafu tanu fea ke ono aporo nikao kaa?”
         20 Hoi ngairaurua karu woi, “Igamirua kamuru girara woi i karemirua mwora ngai ke, maka
         muru girara nikao woi ne wora mai make qani guru.
         21 Make marefa mwa muru girara ne tanu fea ke ono aporo nikao kena, make marefa muru
         girara nikao woi otai ke tanui na maana ke ono aporo gena! Mui fagatea. E rafa noga
         ngai kena ke gira tamasi ana mereana.”
         22 Hoi enana me emana o wani ia karu tamasi manga kaa suria naru maagutainira ka mwane
         rafa gena. Ngaira na mwane rafa gena ke qani faku ka takofa iata noga, woi na inuni
         ne wowoi o Jisas ka Mesaea, ngaira ka kasia fura pania ka ruma ni fakunga.
         23 Nga ngai ke ngairaurua naru woi tangara ge, “E rafa noga. Mui fagatea mereana.”
         24 A mwane rafa iata na Jiu ira ka onia aporo nikao ko wani ne qani guru ia, maka woi
         tangaa, “Ui fagamworamwora tangaa ko God woi igo ko tatamasia ka agua mwora! Igami
         kami girara woi o wani ne fagakorofigo ia ka mwane ne aera.”
         25 Hoi o wani ia ke aramira aporo, “Marefa wau qai girara ko wani kena woi na mwane
         ne aera. Nga na mwarao mwa nau girara, ki inau kau qani guru, maki ina mataina kaa
         kau ono aporo nikao.”
         26 Ua maka fagatea nikao, “Ataa ke tanugo rainia o wani kena ko ono aporo nikao kena?”
         27 O wani ia ke woi tangara, “Ingaia nga nau qani woisi fato wau noga ia, make ma mu
         oqani rongoau ana. Nga ne fea kamu oqani rongoa ana aporo nikao kena? Mwa wari igamu
         kena minga kamu oqani mai tao ana rai rongoisuri iana naa?”
         28 Hoi ngaira ka rotaia ko wani ia, maka woi, “Nga igo mwa ka rongoisuri iana o wani
         ngaia! Mi igami kaa ka rongoisuri iana o Mosis.
         29 Igami kami girara woi nga o Mosis ka mwane ne memea tamasi o God, mina ani na mwane
         ngai kena ke marefa mi girara, make marefa mi girara ka agua ne rao mai pania kena!”
         30 Hoi o wani ia ke woi, “Oe, Au panga wau ngaia. Ma mu girara ka agua ne rao mai pania,
         maki nga ngaia ke tanuau kau ono aporo nikao kaa!
         31 Igia ka girara woi o God ke marefa ni gira rongora ana ka inuni na aera, make rongora
         mwa ka inuni na takotako fagafigaia maka arao suria ka faioqanifa iana.
         32 Marefa wau ka inuni ni gira tanua ana ka inuni ne wora mai make guru ki ono aporo
         nikao.
         33 Manga na mwane ne ma ni rao mai pania ko God, ka ke asa mwa ni tanui ka mwarao manga
         gaa.”
         34 Ngaira ka aramia ka woi, “Igo kena ka mwane ne aera raorao mwa na taufa iamu iga
         na mataina no wora mai. Ma ni ararigo nui fagausurigami.” Hoi maka maengia fura pania
         ka ruma ni fakunga ia.
         35 Mataina o Jisas ne rongora na mwane rafa ira na maengia fura o wani ia, hoi ngaia
         ke rao ke rea ko wani ia make fagetea, “Efea, igo ko tangamworani rainia ka Kare ni
         Inuni?”
         36 O wani ke woi tangaa ko Jisas, “Mwane rafa, Ui woisia mai tangau, otai ngai kena,
         ki mwarao maki inau nikao minga qai tatangamworani rainia.”
         37 Jisas ke woi tangaa, “Nga ko qani rea fato noga kaa. Nga ngaia ke memego tamasi ina
         mataina kaa.”
         38 O wani ia ke woi tangaa, “Arafa, au tangamworani rainigo ngaia” make qogu rai uwa
         wato i matona.
         39 Jisas ke woi tangaa nikao, “Inau kaa kau rao mai ina ano kaa rai fagagetara ana ka
         inuni, ki mwarao maka ainuni na guru ira kai onoono mina ainuni na onoono ira kai
         guruguru nikao.”
         40 Tana Farasi na ogaoga afainia kena ka rongoa ka woita iana igi maka fagatea, “Efea
         igami kaa nikao minga kami guru naa?”
         41 Hoi o Jisas ke woi tangara, “E rao ki igamu kamu guru, kaa ke marefa ka taufanamiu
         ni aera. Hoi maki suria namu wowoi igamu kamu onoono kena, ki nga ne fagaqao woi igamu
         kamu aera maungagamu ngai kena.”

1 Jisas ke woi, “Au woi mwora wau tangagamu, manga na mwane ne marefa ni qanu ina maana
         na qono ni sip maake fane qanu mai mwa i tana agua gena, ngaia kena ka fanagoa mina
         maeronga.
         2 Mina mwane ne qauqanu iga na maana oto na qono kena, ngaia kena ka mwane mwora ne
         onoono surira na sip gena.
         3 A mwane ne onoono suria na maana na qono ni sip ia, ke gira tafangia ana tangaa ke
         qauqanu, mina sip gena ka rongorongo girara ka ringina. Ngaia ke onira ka atata make
         qaqainagota ke memera fura.
         4 A mataina ne memera fura, ngaia ke qaqainagota, mina sip gena ka arao i suria, rainia
         na rongo girara ka ringina.
         5 E rao ke manga na inuni getea ne ma nai girara ke arao mai, ngaira na sip gena ka
         gawagawa pania make ma nai arao suria, rainia ne marefa nai rongo girara ka ringina.”
         6 Jisas ke tamasia tangara ka fagafiunga kaa, minga ke marefa wau nai tako matafa rainia
         ka mwarao ne tamasi suria kena.
         7 Hoi o Jisas ke woi tangara nikao, “Au woi mwora wau tangagamu, nga inau ka maana
         na qono tangaa na sip gaa.
         8 Ainuni na qainagoku mai ira, ka fanagoa ngaira mina maeronga. A sip gena ke marefa
         nai oqani rongora ana.
         9 Nga inau ka maana na qono. Ko otai na inuni ne qauqanu mai iga inau, ngaia ke tafitafi.
         Ngaia na inuni ngai kena ke gira qanu mai ana make gira fura ana tangai gari ngaufa
         ana.
         10 Mina mwane ni fanagoa ke arao mai mwa tangai fanago ana, nafunga mina fagaerisira
         ana mwa. Hoi mi inau kaa kau rao mai woi ngaira kai nanafunia ka tafinga, na tafinga
         ne wonusia na mwarao koro.
         11 Nga inau kaa, ka mwane koro ni ono surira ana na sip, nau fagamarumungainiau rai
         mae ana tangara.
         12 Mina mwane na woria woi ni mai onoono surira na sip gaa ne marefa ni nafunira, ka
         mwane ngaia ke gira gawa panira ana mwa iga ka mataina ne rerea na aoo wasi ne arao
         mai. Hoi ka aoo wasi ia ke gogofira make tatakarainira ka meosigai sip ira.
         13 A mwane na woria kena ke gira gawa panira ana mwa ka sip gena, suria ngaia kena ka
         mwane ne tatagara tangai sirani mwa, make marefa ni gira tako rafa ana rainira ka
         sip gena.
         14 -
         15 Nga inau ka mwane koro tangai ono surira ana na sip, makau fagamarumungainiau rai
         mae ana tangara, tangai fagatafira ana ka sip iaku. Ngaira ka girarau wau, mi inau
         kau girarara wau nikao. Hoi ki ngatakena nga Emaku ne girarau, mi inau nikao kau girara
         ki ngaia.
         16 Au nafunira nikao ki tana sip ne mamaungara nai qauqanu mai irarona na qono kaa,
         makau pagai totoraira qanu mai nikao. Ngaira ka pagai rongorongo girara ka ringiku
         maka mai taotao rai rurufa ne etagai togo, mina mwane ne etagai mwa ke onoono surira
         fato.
         17 Emaku ke komaniau tefa wau, suria inau kau fagamarumungainiau rai mae ana, makau
         gira tafi aporo ana nikao.
         18 Marefa ka inuni ni gira nafuiau ana qai mae, suria nga inau kau nafunia ka ramwofa
         rai fagamarumungainiau ana rai mae ana, mina tafi aporo ana. Nga na agua Emaku ne
         woisiau tangau nau tanua ngai ke.”
         19 Hoi mina Jiu ira ke ma ni faku ka takofa iata rainigi ka tamasinga iana igi.
         20 E rako wau ka fitangita na inuni ira na woi, “O wani kaa ke qanufia ka ataro ngai
         ke, make qekaqekaga noga. Siana kamu rongoa.”
         21 Mi tana inuni ira ka woi, “A mwane ne qanufia na ataro ke marefa ni gira tamasi ana
         manga ngai ke! Mina Ataro ke marefa ni gira tanui ana ka inuni na guru kai gira ono
         ana aporo.”
         22 Hoi iga na fagaifa ni magamagarisi ana, ainuni i Jerusalem ka taua ka tangina rafa
         ni fagaararia ana ka fagaapunari ana na Ruma ni Wogasifa.
         23 Jisas ke taworagofa ke rao ina apaapa iana o Solomon ina Ruma ni Wogasifa ia.
         24 A mwane rafa iata na Jiu ka faku rifuia mai, maka ka woi tangaa, “Oe, o tanugami
         kami nanasi qorafu aera wau noga ngai ke! Ui woisia mai tangagami ka agua mwora ni
         oto, a Mesaea ki igo kaa naa?”
         25 Hoi o Jisas ke aramira aporo, “Nga kau qani woisia fato noga tangagamu ia, minga
         ke marefa mu gira tangamworani ana rainiau kena. Nga na fagaqaonga nau tatanui iga
         na ramwofa iana atana Emaku igi ke fagaqao rainia ko otai ki inau.
         26 Hoi igamu ke marefa mu tangamworani, suria igamu kena ke marefa ka sip iaku.
         27 A sip iaku ka rongoa ka ringiku, maka arao suriau. Inau kau girara.
         28 Inau kau mafata rainia tangara ka tafinga fuu, mi ngaira ke marefa nai pagai maemae,
         make marefa nikao ko otai na inuni ni gira tawora fura ana pania ka rimaku.
         29 Emaku ne mafata rai tangau mai gaa ke ramwo tefa wau, make marefa ko otai ni gira
         tawora fura ana pania ka rimana emaku.
         30 Emaku mi inau ke etagai mwa.”
         31 Hoi a Jiu ira ka ruguni fau nikao tangai arifa ana ko Jisas rainigi ki mae.
         32 Mo Jisas ke aramira, “E rako wau ka fagaqaonga rafa nau tanui iga na ramwofa iana
         Emaku namu qani regi. Hoi ka ani taa na fagaqaonga gaa, kamu oqani ariari fau ana
         rainia qai mae kena?”
         33 A Jiu ira ka aramia aporo ko Jisas manga kaa, “Igami kaa ke marefa mi oqani ariarifago
         ana kui mae rainigi ka fagaqaonga no tanui gena, minga no tamasi qaqangago i maana
         o God ngai ke, nami oqani ariarifago ana kaa, rainia igo kena ka inuni purua mwa mako
         woisigo woi o God kena!”
         34 Jisas ke aramira aporo nikao, “A mwarao gaa ka segera iga ka lo iamiu, woi o God
         ke tamasi manga kaa, ‘Igamu kamu mangara na God ia.’
         35 Igia fato kaa ka girara woi na agua ne woisia na Segesegefa Apuna ke mwora. O God
         ke woi tangara woi ngaira gena ka manga o God mereana ia.
         36 Hoi make manga ifai, ki igamu kena kamu woisiau, woi inau kau tamasi fagaerisia ko
         God, ina mataina nau woisia, woi inau ki Karena o God? Suria inau kaa, ki ngaia Emaku
         ke usuiau mai make kasiau mai ina ano kaa.
         37 Rao ka tagaranifa nau tatanui gaa ke marefa ka tagaranifa iana Emaku, marefa ni araria
         mui tatangamworani rainiau.
         38 Fenaka nau tatanui ka tagaranifa iana Emaku maake ma mu tangamworani rainiau. Hoi
         ke araria woi igamu kamu tatangamworani mwa rainigi ka fagaqaonga iaku, ki mwarao
         maka mu gigirara woi Emaku ki afainiau, mi inau ki afainia ke Emaku.”
         39 Hoi ngaira ka ofongia nikao ko Jisas rai roia ana, maake ke rao wau ke rao panira.
         40 Imurina na agua kaa, ngaia ke taraua aporo i tana apanana na wai i Jodan, make rao
         ke oga iga ka agua ne fagamaanu apunarira iga na inuni o Jon inago ia.
         41 E rako wau ka inuni na rao mai tangaa ko Jisas, maka fafaitamasi mereata, “O Jon
         ke marefa wau ni tanui ka fagaqaonga, hoi mina arani agua ne tamasi rainia ko wani
         kaa ke mwora wau gaa!”
         42 Hoi e rako wau ka inuni na tangamworani rainia ko Jisas iga na agua kena.

1 Hoi aguana na mwane ne etagai, na woisia rainia ko Lasaros ke matoro. Ngaia ke oga
         i finua na woisia rai Betani afainia ka goana na fefene ne erua, ka Meri mika Mata.
         2 Ka Meri kaa ki nga ngaia nga ne ringia afuria na oel ne sigini koro tefa wau ina
         uwana o Jisas ia, make tarofia rainia na furufuru i qauna ia.
         3 Ka faigoana gaa, karu kasia ka tamasinga tangaa ko Jisas, karu woi tangaa, “Arafa,
         a tamamu koro ia ke matoro.”
         4 Mataina o Jisas ne rongoa na tamasinga kaa, ngaia ke woi, “Ape aera iana kena ke
         marefa ka mwarao woi ni mamaesia ngai kena, maka mwarao ne wora noga manga ngai kena
         rai fagaqao ana rainia ka ramwofa iana o God, make tanura ka inuni ka onoono girara,
         woi inau i Karena o God minga kau nafunia ka ramwofa manga ngaia nikao.”
         5 O Jisas ke komanira tefa wau ka afaigoana gaa, ka Mata, ka Meri mo Lasaros.
         6 A mataina o Jisas ne rongoa na tamasinga rainia na matoroa iana o Lasaros, ngaia
         ke oga isuria ka tangiana ne erua nikao.
         7 Imurina mai minga ke woi tangara ka rongoisuri iana ira, “Kaia, kai aporo tangaa
         ki Jiudia.”
         8 A rongoisuri iana ira ka mea tamasi aporo ko Jisas, “Rabae, ina mataina ne fato rao
         ia, ka mwane rafa iata na Jiu i finua kena ka katofi ariarifago ana rai a fau kui
         mae ia. Minga ko takotako nikao rai aporo ana kena naa?”
         9 Jisas ke aramira aporo ke woi, “E fea, a tangiana ne etagai kamu girara ne qorafu
         wau, naa? Hoi ka inuni ne tataworagofa iga na tangiana ke marefa ni gira tapasu ana,
         suria na mawetana ngai kena.
         10 Mina inuni ne arao iga na qongiana, ngaia ke gira tapasu ana, suria ne rotorotoaga.”
         11 Mataina o Jisas ne tamasi fato rao, make fagarongora menamenai nikao, “A tamaka o
         Lasaros ke mauru fato noga ngaia, makau arao kau fafagaritea.”
         12 Hoi a rongoisuri iana ira ka woi tangaa, “Arafa, manga woi ngaia ke mauru, make pagai
         riterite aporo ngai kana.”
         13 Ua o Jisas ke tamasi suria ka maefa iana o Lasaros, mina rongoisuri iana ira ka kato
         mwa woi ne tamasi suria ne mauru mwa.
         14 Hoi o Jisas ke kafu rangaria rao make woi, “O Lasaros ke mae fato noga.
         15 Maki rainia na korofa tangagamu makau wagewage mwa woi inau ke marefa qai oga afainia,
         suria na agua kaa ke tatamanigamu kamu tatangamworani rainiau. Kaia, kai rao tangaa.”
         16 Hoi o Tomas na onia rainia na Kare Papa, ke woi tangara ka tamana ira, “Igia fato
         kai takua, kai tagai maemae afainia.”
         17 Mataina o Jisas ne mataro wau i Betani, ngaia ke rongoa woi nga na faita na tangiana
         ne tao suria na apena o Lasaros ina waqa ngai kana.
         18 Betani kaa ke marefa ni fagatauria ki Jerusalem, maka ararina mwa na kilomita ne
         oru.
         19 Arako wau ka inuni na rao mai rai mai tamaniraurua ana ka Mata mika Meri, suria na
         goataurua ne mae kena.
         20 Hoi ka mataina ka Mata ne rongoa woi o Jisas ke mataro mai noga, ngaia ke rao worosia,
         mika Meri ke oga mwa i ruma.
         21 Ka Mata ke woi tangaa ko Jisas, “Arafa, manga woi igo kui qani ogaoga i gaa, ka ko
         goaku kaa ke ma ni mae,
         22 maka fenaka manga ngai kena, mi inau kau girara woi na taa no nongia pania ko God
         make gira watego ana.”
         23 Hoi o Jisas ke woi tangaa ka Mata, “A goamu kena ke pagai tafitafi aporo.”
         24 Mika Mata ke woi tangaa, “Au girara woi ngaia ke pagai tafitafi aporo iga ka fagafatongina
         na ano kaa.”
         25 Jisas ke woi tangaa, “Nga inau kaa, kau raragaira afaraga aporo ka inuni ka tafitafi.
         Otai ne tangamworani rainiau, fenaka ne maemae, ngaia ke pagai tafitafi tarai.
         26 Mina inuni ne tafitafi maunga, make tatangamworani rainiau, marefa ni gira mae ana.
         Efea, no tangamworani rainia ka agua kaa naa?”
         27 Ngaia ke aramia ko Jisas, “Aa na Arafa, Au tangamworani woi igo kena ka Mesaea, i
         Karena o God. Nga igo kena, ko God ne qani kasigo mai tangaa na ano kaa.”
         28 Hoi ka mataina ka Mata ne tamasi fato rao, ngaia ke aporo i ruma, make rao ke mea
         tamasi getea mwa ka goana ia, ke woi, “Ka Meri, a Rabae ia ke rao mai fato noga, make
         nongigo rai rao ana tangaa.”
         29 Mataina ka Meri ne rongoa rao manga ngai ke, ngaia ke suru afaraga akau farufaru,
         make rao tangaa ko Jisas.
         30 Hoi o Jisas ke mamaunga ni wagawaga mai i finua, ngaia ke maunga iga ka agua ne rao
         worosia iga ka Mata ia.
         31 Ainuni ina provins i Jiudia na ogaoga fainia ka Meri rai tamania ana ira, ka rea
         ne suru afaraga akau farufaru ke fura ia, maka rao suria, rainia na takosia woi mwa
         ne rao ke angiangi ina waqa ia.
         32 Hoi a mataina ka Meri ne mataro rao iga na agua ne ogaoga iga o Jisas ia, ngaia ke
         rea wau, make qogu rai uwa wato i uwana, make woi tangaa, “Arafa, manga woi igo kui
         qani ogaoga iga, ka ko goaku kaa ke ma ni mae.”
         33 Jisas ke rea rao kani ia ne angiangi, make rera rao nikao ka inuni na rao mai afainia
         na angiangi, make rogu wau ka oqana,
         34 make fagatera, “Ifai ngaia na agua namu tongia iga?” Ainuni ira ka aramia ko Jisas,
         “Arafa, rao mai kui rea.”
         35 O Jisas ke angi.
         36 Hoi ainuni ina provins i Jiudia ira ka woi sio mwa mereata, “Mui rea rao ko Jisas
         ke oqania wau ko wani kaa.”
         37 Mi tana fitangita na inuni ira ka farau ka woi, “O wani kaa ke tanui ka maana tana
         mwane ne guru ke ono ia, maake efea ke ma ni fagakorofia o Lasaros, ki ma ni mae kaa?”
         38 Jisas ke mataro wau ina waqa ia, make rogu wau nikao ka oqana. A waqa kena ka puruia
         rainia ka apena na aguana fau rafa,
         39 mo Jisas ke mera tamasi ka inuni ira, “Mui purisia rao ka fau kena!” Mika Mata ke
         woi tangaa ko Jisas, “Ei Arafa, a gafua kena ke sigini noga ngaia, suria na tangiana
         ne efai ke tao suria noga kena!”
         40 Hoi o Jisas ke tamasi tangaa, “Efea? Marefa qai woisia wau ngaia? E rao ko tatangamworani,
         o rerea ka rarafa iana o God.”
         41 Ainuni ira ka purisia rao ka fau ia, mo Jisas ke ono akau, make fagarafe, “Mama,
         au tangasigo, suria no qani rongoau fato noga.
         42 Inau kau qani girara, woi igo ko rongoau raorao mwa. Hoi makau woisia ka agua kaa
         rai tamanira ana ka inuni na uraura gaa kai tatangamworani woi nga igo ko kasiau mai
         kaa.”
         43 Mataina o Jisas ne tamasi fato rao, ngaia ke ngere rafa wau ke woi, “Lasaros, ui
         fura mai!”
         44 O wani ne mae ia ke fura mai, mina rimana mina uwana gena ka rakura maunga rainia
         ka matarigani na gafu, mina maana ka qaraia maunga rainia ka gafu. Hoi o Jisas ke
         woi tangara, “Mui rufai rao ka gafu gena pania ko wani kena ki taragani.”
         45 E rako wau ka inuni ina provins i Jiudia na watongia ka Meri ina mataina gena, na
         rea na agua ne tanua o Jisas kaa, maka tangamworani rainia.
         46 Mi tana fitangitaa na inuni gena ka rao tangara ka Farasi, maka tamasia tangara ka
         agua ne tanua ia.
         47 Hoi a Farasi ira mina mwane rafa iata na mwane ni raperapega ira ka onira faku mai
         ki tana mwane rafa iata na Jiu. Ngaira ka woi, “Agua taa ka tanua rainia ko wani kaa?
         Atani wau mwa na fagaqaonga ke tatanui o wani kaa.
         48 Hoi ke rao ka nanaka wau ke tatanui mwa ka mwarao gaa, arani inuni gaa ka tatangamworani
         rainia. Ka agua kaa ke gira tanura ana ka mwane rafa iga na kafamanu i Rom ka arao
         mai ka fafagaerisia ka Ruma ni Wogasifa iaka kaa maka wawatera ki tana inuni ka onoono
         surira ka kare iaka gaa.”
         49 Tana fitangita na mwane rafa gena na atana ko Kaeafas, ngaia kena ka qauta na mwane
         ni raperapega ina mataina ngai kena, ke tamasi ke woi, “Warua, igamu kena ke ma mu
         girara.
         50 E koro tefa ni mae mwa ka mwane ne etagai tangara ka arani inuni fato gaa, ki mwarao
         maka arani inuni ke ma nai maemae.”
         51 A tamasinga ne woisia kaa, ke marefa woi na takotakofa iana mereana o Kaeafas. Hoi
         minga o God ke woisia tangaa o Kaeafas suria ngaia kena ka qauta na mwane ni raperapega
         iga na farisi ngai kena, make qani tamasia rao inago rainia ko Jisas ne maemae tangara
         ka arani Jiu fato.
         52 Make marefa woi tangara mwa ki ngaira gena, minga ke maemae tangara ka arani karena
         o God na qani tataka ira, rai faku mangara na inuni ne etagai ira.
         53 Faganega pania na tangiana ngai kana, a mwane rafa iata na Jiu ira ka katofia ka
         agua woi nai nafuia ko Jisas ki mae.
         54 Hoi rainia na agua kaa, o Jisas ke marefa ni afarofaro i maata na ai Jiudia, minga
         ke rao afainira ka rongoisuri iana ira panira, maka rao tangaa ki Ifrem ne fagarangia
         rao ka finua tatara, maka oga iga.
         55 Ina mataina ngai kena, tangina rafa iata na Jiu na Tefa Afarau ke fagarangi mai noga,
         mina arani inuni ka rao mai panigi ka agua ne fagarangi gena tangaa ki Jerusalem rai
         fagataraganisira ana, make kafu taua mai ka tangina rafa kana.
         56 Ngaira ka gari tangaa ko Jisas, maka faku rao irawona na Ruma ni Wogasifa ia, maka
         faifageti, ka woi, “Ataa ka takofa iamiu? Ngaia ke pagai arao mai tangaa ka tangina
         rafa kaa, kee ne marefa?”
         57 Ngaira ka tamasi manga kaa, suria na mwane rafa iata na mwane ni raperapega mina
         Farasi gena, ka naka ka woita tangara ka inuni gena rainia ko Jisas, ka woi, “Manga
         otai ne girara ifai ki iga o Jisas, maki mai wowoisia tangagami.” Ngaira ka woisa
         ka agua kaa suria na oqani roia ana.

1 Tangiana ne eono ke taotao rao maunga make kafu taua rao ka tangina rafa na Tefa
         Afarau, mo Jisas ke mataro i finua i Betani na finua iana o Lasaros, ani na mwane
         o Jisas ne fagatafia aporo pania na maefa ia.
         2 Ngaira na inuni i finua gena ka fagananaua ka ngaufa tangaa ko Jisas. Ka Mata nikao
         minga ke wowoto rai ngaufa kena, mo Lasaros minga ki afainira na inuni na kokoa afainia
         ko Jisas kena.
         3 Mataina kena, ka Meri ke toraia mai ka potere na oel purua mwa ne sigini koro make
         akau rafaera wau nikao ka maena . Ka Meri ke riringia ka oel ia afuria ka uwana o
         Jisas, make tarofi rai ka furufuru i qauna, mina rarona na ruma kana ke sigini rafa
         wau rainia ka oel ia.
         4 Hoi o Jiudas Iskariot na fitangita na rongoisuri ira ki ngaia nikao ke e kena. Ngaia
         ka mwane ne fafaganafu rainia ko Jisas ia. Mo Judas ke woi,
         5 “Sei, oel kena ke araria ni fagaworingainia tangai sirani rai watera ana ka inuni
         ne ma ni tonga nafuninga iata. A maena na oel kena ke araria ka maena na mwane ne
         tatagara iga na farisi ne etagai.”
         6 Ngaia o Jiudas ne woisia na agua kaa ke marefa woi suria ne takoira ka inuni ne marefa
         ni tonga nafuninga iata, maki suria mwa ngaia kena ka mwane ne fafanago. Nga ngaia
         kena nikao make onoono suria na anga ni sirani iata na rongoisuri gena, maake tawotawora
         raorao mwa ka sirani gena tangaa mereana.
         7 Mo Jisas ke woi, “Ei, ui naka wau mereana! Nga ngaia kaa ke araria ne manimania na
         oel kaa tangaa ka tangiana na afuafuniau iga.
         8 Ainuni ne marefa ni tonga nafuninga iata gena ka ogaoga raorao mwa afainigamu, mi
         inau ke marefa qai pagai ogaoga afainigamu tarai.”
         9 E rako wau ka Jiu na faku i Jerusalem gena na rongoa woi o Jisas ke ogaoga i Betani.
         Hoi ingaira ka rao tangaa ka finua kena. E marefa nai arao mwa tangai rea ana ko Jisas,
         minga ka oqani rea ana ko Lasaros nikao ne ragaia aporo o Jisas pania na maefa ia.
         10 Hoi a mwane rafa iata na mwane ni raperapega ira ka takosia ka agua rai nafuia ana
         ko Lasaros ki mae nikao,
         11 suria na mataina na Jiu na rea o Lasaros ne tafi aporo ia, e rako wau ka inuni na
         rao panira na mwane rafa iata na mwane ni raperapega gena, maka tangamworani rainia
         ko Jisas.
         12 Tana tangiana mai nikao, mo Jisas ke rao pania ki Betani make arao tangaa ki Jerusalem.
         Apena fakunga rafa ni inuni na rao mai tangaa na tangina rafa iga na Tefa Afarau ia,
         ka rongoa woi o Jisas ke arao mai i Jerusalem.
         13 Hoi ngaira ka rao maka retera ka afani na pam, maka taura ka migi rao rai ura worosia
         ana ko Jisas. Hoi inuni ira ka ngengerengere, ka wowoi, “Oo ee! Ai fagaakausia ko
         God! God, ui ono korofia ko wani ne rao mai iga na atamu kana! God, ui ono korofia
         ka Arafa iata na ai Israel kaa!”
         14 Jisas ke rogoia ka kere donki, make oga i gairina, manga na Segesegefa Apuna ne woi
         ia,
         15 “Igamu na inuni i Saeon, ki siana kamu mamaagu! Arafa iamiu ke tage mai iga na kere
         donki ia.”
         16 Hoi mina rongoisuri ana ira ke marefa nai tako matafa rainigi ka woita gaa. Hoi mi
         murina o Jisas ne tafi aporo pania na maefa make akau i Heven, minga ka kafu girara
         ka woita iga na Segesegefa Apuna ne woi ainuni ka fafagaakausia ki ngaia manga na
         Arafa ni finua ia.
         17 Hoi afakunga ni inuni na takua o Jisas ira ka tarofainia tangara ka inuni, woi nga
         o Jisas ne onia o Lasaros ke fura mai pania na waqa ia, make ragaia aporo pania na
         maefa ia ngai ke.
         18 Hoi e rako wau ka inuni na rongora na fakunga na inuni ira woi o Jisas ke fagaqao
         rai ka fagaqaonga kaa, hoi maka rao rai rea ana.
         19 A Farasi ira ka faitamasi mereata sio mwa ka woi, “Mui rea rao, ne qara tangagia
         noga ngaia! Arani inuni ina ano kaa ka arao suria noga gena!”
         20 Tana inuni na Grik nikao, minga ka akau i Jerusalem rai wogasi ana iga na tangiana
         rafa kena.
         21 Ngaira ka rao mai tangaa ko Filip na mwane ne rao mai pania i Betsaeda ina provins
         i Galili, maka woi tangaa, “A mwane rafa, igami kaa kami oqani rea ana ko Jisas.”
         22 O Filip ke rao make fagarongoa ko Andru, makaru rao fato karu woi tangaa ko Jisas.
         23 Ua Jisas ke woi tangaraurua, “E kaa ke rao mai tangaa noga ka mataina inau na Kare
         ni Inuni, nau akau aporo i Heven.
         24 Au woi mwora wau tangagamurua, manga na guuna ne etagai na wit ke wotawota ina mwako,
         make orisi, a guuna kena ke wakawaka akau, make kasikasi guani rako aera wau. Hoi
         make manga na guuna na wit kena ke marefa ni wotawota ina mwako, ki orisi, nga ne
         taotao mwa getea ngaia.
         25 Otai mwa na inuni ne oqaoqania rafa wau na maurifana mereana ina ano kaa ke pagai
         maemae. Hoi mo otai mwa na inuni ne ma ni oqaoqania rafa na maurifana i ano kaa, ke
         pagai tawoa ka tafinga fuu.
         26 Ainuni ne oqania ne tatagara tangau ki arao suriau nga, mina ani ne arao suriau ke
         ogaoga iga ka agua nau ogaoga iga. Me Emaku ke takotako fagafigaia ki ngaia.”
         27 Hoi o Jisas ke woi, “Ina mataina kaa ke marefa ni koro ka takofa iaku rainia ka fafaranifa
         ne arao mai kaa. Ataa kau wowoisia tangaa Emaku? Au wowoi, ‘Emaku, ui fagatafiau pania
         ka fafaranifa kaa.’ Marefa. Suria nga na agua ngai ke kau rao mai tangaa iga ina ano
         kaa.
         28 Emaku, ui fagaqao rainia ka ramwofa rafa iamu mereamu.” Ina mataina ngai kana, mina
         tamasinga ke wato mai pania ki Heven, ke woi, “Inau kau qani fagaqao noga rainia ka
         ramwofa rafa iaku, makau pagai fafagaqao rainia nikao.”
         29 Afakunga ni inuni na uraura gena ka rongoa ka tamasinga ia, maka tako woi mwa na
         gugurufia, mi tana inuni ka woi mwa na enjel ne tamasi mai tangaa.
         30 Hoi mo Jisas ke woi tangara, “A tamasinga ia ke marefa woi ni tatamaniau, maake tatamanigamu.
         31 Nga na mataina tangaa noga o God ne fagagetara na inuni ina ano kaa ngai ke, make
         mamaengia ko Satan na mwane rafa ina ano kaa ia.
         32 A mataina na raragaiau akau pania na ano kaa, inau kau pagai totoraira mai ka arani
         inuni tangau.”
         33 Jisas ke tamasia ka agua kaa rai fagaqao ana rainia ki ngatakena ne maemae.
         34 Ainuni ira ka aramia aporo ko Jisas, ka woi, “A Lo ke woi, na Mesaea kaa ke marefa
         ni pagai maemae, make tanu fea ko wowoi na Kare ni Inuni ka raragaia akau kena? Otai
         ngai ke na Kare ni Inuni kaa?”
         35 Hoi o Jisas ke aramira, “A kere mataina aqouqou mwa ka mawetana ne mamawesigamu rao
         mwa. Hoi ke araria nga namu arao iga na mataina na mawetana ne taotao afainigamu maunga
         kaa, marefa ni koro ka qongiana ni taugamu, suria na inuni ne arao iga na rotorotoaganifa
         ke marefa ni girara woi ifai ke arao iga kana.
         36 Mui tatangamworani rainia ka mawetana kaa, mataina ne taotao maunga afainigamu kena,
         ki igamu kamu mai taotao rai ainuni iga na mawetana ia.” Imurina o Jisas ne tamasi
         fato make rao ke fagaqafia mereana panira ka inuni ira.
         37 Fenaka ngaia ke qani tanui ka fagaqaonga ngai ge ka regi ka inuni, minga ke marefa
         nai tangamworani rainia.
         38 Agua ngai ke, ke wora mai rai fagamworai ana ka tamasinga iana na maurukari o Aesaea,
         ne woi ia, “Arafa, otai ka tatangamworani rainigi na woita nami tatamasi gaa? Otai
         mwa ke onoono girara na ramwofa iana na Arafa?”
         39 Ainuni gaa ke marefa noga nai gira tangamworani ana, suria na Aesaea ke woi fato
         noga ia,
         40 “God ke tanura ka guru, woi siana kai onoono menamenai. Ngaia ke fagaqono oqaata,
         woi siana kai takotako menamenai, ki siana kai ririri mai tangaa, ke tanura kai korokoro.”
         41 Aesaea ke tamasi ke woi manga kaa, suria ne rea fato noga ka rarafa iana o Jisas,
         make tamasi fagatogo ana kaa.
         42 A fenaka ne manga ngai kana, minga ke rako wau ka mwane rafa iata na Jiu na tangamworani
         rainia ko Jisas, maki suria mwa ngaira na maagutainira ka Farasi, ngaira ke marefa
         woi nai tamasi mawe, suria ngaira ka takosia woi na rongora maka kasira fura pania
         ka ruma ni fakunga.
         43 Ngaira gaa ka oqania wau nga woi na inuni kai takotako fagaakaufira, mi ngaira woi
         o God ni takotako fagaakausira ke marefa wau nga.
         44 Jisas ke tamasi rafa wau ke woi, “Otai wau mwa ne tatangamworani rainiau, ke marefa
         ni tatangamworani rainiau ki inau mwa, minga ke tatangamworani rainia nikao ka ani
         na inuni ne kasiau mai kaa.
         45 Otai wau mwa ne rereau, ka ani na inuni ne kasiau mai kaa minga ke rerea nikao.
         46 Inau kau rao mai ina ano kaa manga na mawetana ia, ko otai wau mwa na inuni ne tatangamworani
         rainiau ke marefa ni gira oga ana mwa iga ka rotorotoaganifa.
         47 Mo otai wau mwa na inuni ne rongora na woita iaku make marefa ni arao suri, inau
         ke marefa qai fafagaetangira, suria inau nau rao mai ina ano kaa ke marefa qai rao
         mai tangai mai fagaetangira ana ka inuni ina ano kaa, minga kau rao mai rai fagatafira
         ana mwa.
         48 Otai wau mwa na inuni ne ngangaroitaniau make marefa ni mamarumusi na tamasinga iaku,
         ka ani ngaia na inuni ka pagai usuusu i maata. Nga na woita nau tatamasi igi ka pagai
         usuusu i maata rai iga ka fagafatongina na ano kaa!
         49 Hoi inau kaa ke marefa qai tatamasi ka tamasinga iaku mereaku. Nga Emaku ne kasiau
         mai kaa ke woisi tangau na woita nau tatamasi gaa.
         50 Hoi inau kau girara woi na mwarao ne tamasi gena ke totoraira ka inuni tangaa ka
         tafinga fuu. Hoi ka mwarao nau woisi gaa ki ngai gi na mwarao Emaku ne qani woisi
         tangau, woi qai tatamasi.”

1 A tangina ne etagai make kafu taua rao na tangina rafa iga na Tefa Afarau. O Jisas
         ke girara woi na mataina iana noga rai rao ana pania ka ano kaa, ne aporo tangaa ke
         Emana. Ngaia ke oqa koro wau raorao mwa tangara ka kare iana ina ano kaa, na ani na
         rao suria, ke fagaqao woi ne oqa koro wau raorao make taua ka mataina ne mae iga.
         2 A mataina na ngaungau iga na manurafitana, mina Ataro ke qani naka ka takotakofa
         irarona mangatana o Jiudas i karena o Saemon Iskariot, woi ni fafaganafu rainia ko
         Jisas.
         3 Jisas ke qani girara woi Emana ke qani mafata rai ka arani mwarao i rimana fato noga.
         Ngaia ke qani girara woi ngaia mereana ke rao mai pania ko God, make qani girara woi
         ne pagai aporo tangaa.
         4 Hoi ka mataina na ngaungau, mo Jisas ke afaraga akau, make tarasia fura rao ka gafu
         qorafu rafa iana ia, make rakua ka taol i kaona.
         5 Ngaia ke ringia ka wai iga ka apira, make faganega rai wasira ana ka uwata na rongoisuri
         iana ira, minga ke tatarofi ka uwata rainia ka taol ne rakua i kaona ia.
         6 A mataina ne mai matarofia o Saemon Pita, mo Pita ke woi tangaa, “Efea na Arafa,
         o mai wasira ka uwaku ngai ge naa?”
         7 Jisas ke aramia, “I ngaeka ki igo ke mamaunga nui takotako matafa rainia ka mwarao
         nau tanua kaa. Hoi imurina mai minga ko kafu takotako matafa rainia.”
         8 Hoi o Pita ke woi tangaa, “Marefa nui mai wasira ka uwaku, marefa ngaia!” O Jisas
         ke woi tangaa aporo, “Manga ne marefa qai wasira ka uwamu, igo ke marefa ka kare iaku.”
         9 Ua, mo Saemon Pita ke woi tangaa aporo, “Ei na Arafa, siana ko wasira mwa na uwaku
         gena, minga kui wasira nikao ka rimaku, makui tanania nikao ka qauku.”
         10 O Jisas ke aramia ke woi, “Ainuni ne qani mamaanu fato noga ke qao koro fato noga
         ngaia. Marefa ni gira wasira ana aporo ka apena, nga mwa na uwana ka gira wasira ana.
         Igamu kena, kamu qao koro fato noga, maake marefa woi igamu fato.”
         11 O Jisas ke qani girara fato noga ko otai ne pagai fafaganafu rainia. Nga ngai ke
         ne wowoi marefa ki ngaira fato nai qao koro.
         12 Mataina o Jisas ne wasira fato na uwata na rongoisuri iana ira, ngaia ke gafu aporo
         rainia ka gafu iana ia, make aporo ke oga i nanana ia, make fagatera, “Mu fea, igamu
         kamu tako matafa rainia ka agua nau tanua tangagamu kaa, naa?
         13 Igamu kamu woisiau rai ‘Fagausuri’ mina ‘Arafa’, make oto wau manga namu woisiau
         manga ngai ke, suria ne mwora ngai kena.
         14 Manga inau ka Arafa iamiu mina Fagausuri, nau wasira fato rao na uwamiu gena, ke
         araria igamu maka mu wasira ka uwata tana fitangimiu.
         15 Inau kau naka ka tara tangagamu, hoi ki igamu maka mu arao suria nikao ka agua kaa,
         rai tamanira ana ka inuni.
         16 Au woi mwora wau tangagamu, ainuni ni tagaranifa ke ma ni gira ura tefaria ana ka
         mwane rafa iana, mina ainuni ni tora tamasinga ana nikao ke ma ni gira ura tefaria
         ana na ani na mwane rafa ne kasia ke arao kena.
         17 Igamu kamu girara fato noga ka agua ngai ke. Hoi manga woi igamu kamu tatanui, o
         God ke onoono korofigamu.
         18 Inau kaa ke marefa qai woi igamu fato kamu arao suri ka woita gaa. Inau kau girara
         fato ka inuni nau qani usuira ira. Hoi ke e kaa ke fagamworaia ka Segesegefa Apuna
         ne woi ia, “A mwane ne ngaungau afainiau kaa ke riri afuriau aporo mai mwa.”
         19 Ina mataina kaa, kau wowoisia wau tangagamu make kafu worawora, ki mwarao maka mu
         tatangamworani rainiau, woi Nga inau ke kaa.
         20 Au woi mwora wau tangagamu, ‘Otai wau mwa na inuni ne oqaoqanira na inuni nau kasira
         mai, ki inau nikao maka oqaoqaniau, maka oqaoqania ka inuni ne kasiau mai kaa.’ ”
         21 Mataina o Jisas ne tamasi fato rao, ngaia ke faitakoi tefa wau, make tamasi, ke woi,
         “Au woi mwora wau tangagamu, tana fitangaimiu kaa ke fafaganafu rainiau.”
         22 A rongoisuri iana ira ka faiqoretai mereata na takou, suria ngaira ke marefa na girara,
         ko otai ne woisia o Jisas kena.
         23 E oga irawona o Jisas ka rongoisuri ne etagai o Jisas ne komania wau nga.
         24 Hoi Saemon Pita ke rengasi maa rao tangaa ka rongisuri ia, woi ni fagatea ko Jisas,
         na ani taa na mwane ngai kana ne woiwoisia kana.
         25 Hoi a rongoisuri ia ke mwaoro rao tangaa ko Jisas, make fagatea, “Nga otai ngai kena
         na Arafa no wowoisia kena?”
         26 Jisas ke aramia aporo rao, make woi, “Inau kau tatanania ka purete iga ka apira makau
         kafu wawatea. Nga na mwane ke ngaia.” Hoi ingaia ke tawoa ka matopigana na purete
         ia make tanania wato make watea rao ko Jiudas i karena o Saemon Iskariot.
         27 Mataina o Jiudas ne tawoa na purete ia, mo Satan ke qanufia. Mo Jisas ke woi tangaa,
         “Ui tanua mafarufaru nga ka mwarao no oqani tanua ana kena.”
         28 A mwane na koa ka ngaungau ira ke marefa wau nai girara rao nga ne fea ko Jisas ke
         woi manga kana tangaa kee.
         29 Jiudas kaa, ki ngaia ka mwane ne onoono suria na anga ni sirani iata. Hoi mi tana
         rongoisuri ira ka kato woi o Jisas ke woi tangaa ke rao ke worira ki tana mwarao tangaa
         na farunga ia, kee ne woi tangaa woi ni wawatera ki tana mwarao ka inuni marefa na
         rurugua iata.
         30 O Jiudas ke tawoa ka purete ia, minga ke mafarufaru ke fura wau ke rao. Iga na mataina
         kena ka qongiana.
         31 Mataina o Jiudas ne fura fato noga, o Jisas ke woi, “Ina mataina kaa, inau na Kare
         ni Inuni ka kasiau akau, mo God ka kasia akau rainiau nikao.
         32 E rao ke manga o God ka kasia akau rainiau, mo God ke pagai kasiau akau nikao, make
         kasiau akau ina mataina nga kaa.
         33 Kareku igamu, inau ke marefa qai ogaoga qorafu afainigamu. Manga nau qani woisia
         fato noga tangara na mwane rafa iata na Jiu ira, makau wowoisia wau nikao tangagamu
         kaa, ‘Igamu kamu pagai gariau, make marefa mui gira rao ana iga ka agua nau arao iga.’
         34 Inau kau mafata rainia ka fagausuringa faoru tangagamu. Mui oqaoqanigamu fairifui.
         Manga inau nau oqanigamu nikao ia, ki igamu nikao minga kamu oqaoqanigamu fairifui.
         35 Arani inuni ka pagai gigiragamu woi igamu ka rongoisuri iaku, manga namu oqaoqanigamu
         fairifui.”
         36 Saemon Pita ke fagatea ko Jisas ke woi, “Arafa, ifai ko arao iga kena?” Jisas ke
         aramia aporo ke woi, “Igo ke marefa nui gira rao suriau ana iga ka agua nau arao iga
         kaa, imuri minga ko kafu gira rao suriau ana.”
         37 O Pita ke fagatea aporo, “Arafa, nga ne efea ke marefa qai gira rao surigo ana ina
         mataina kaa? Inau kau nanau rai mae ana tangago!”
         38 Jisas ke aramia aporo ke woi, “Efea, no nanau mwora nga rai mae ana tangau naa? Au
         woi mwora wau tangago, a sooki ke kafu angiangi imuri, migo ko pagai fafagarigiau
         fagaeoru woi igo ke marefa nui girarau.”
         
            

         
      
   
      
         14
1 Jisas ke mera tamasi ka rongoisuri iana, “Siana kamu takotako rafaera wau. Mu tangamworani
         rainia ko God, hoi mui tangamworani nikao rainiau ki inau.
         2 Aruma iana Emaku ne tonga kaoqono iga ke rako wau, maake rao ka agua kaa ke marefa
         ni mwora, marefa qai gira woisia ana wau tangagamu. Hoi kau arao makau fafagananaua
         ka agua kana tangagamu.
         3 Suria nau arao kau fafagananaua na agua kana tangagamu fato, makau pagai aporo mai
         rai toraigamu ana, kamu ogaoga afainiau ina agua nau ogaoga iga kana.
         4 Igamu kamu girara fato noga ka tara tangaa na agua nau arao tangaa kana.”
         5 Hoi o Tomas ke woi tangaa ko Jisas, “Arafa, igami ke marefa mi girara ka agua no
         arao iga kena. Hoi ke manga ifai kami gigirara na tara rai tau ana na agua kana?”
         6 Jisas ke woi tangaa aporo, “Nga inau ka tara mina mworafa mina tafinga, e marefa
         wau ka tara ni rao ki taua Emaka nga mwa iga ki inau.
         7 Ina mataina kaa, kamu girarau noga, maka mu pagai gigirara ke Emaku nikao. Hoi ke
         faganega ina mataina kaa ki igamu kamu girara maka mu rea nikao.”
         8 Filip ke tamasi tangaa ko Jisas, “Arafa, ngaia noga ngai ke ka agua nami oqania,
         nui fagaregami rainia ke Emamu kena tangagami.”
         9 Hoi o Jisas ke aramia aporo ke woi, “Efea o Filip, mamaunga nui gigirarau, suria
         inau kau oga qorafu wau mai noga afainigamu? Otai wau mwa na inuni ne rereau ke rea
         nikao ke Emaku. Hoi ke nga ne fea ko woi nikao qai fagaregamu rainia Emaku kena?
         10 E fea o Filip mamaunga nui tatangamworani naa, woi inau kau ogaoga afainia ke Emaku,
         me Emaku ke ogaoga afainiau naa? A woita nau tatamasi tangagamu gaa ke marefa ka takofa
         iaku mereaku. Nga Emaku ne ogaoga afainiau kaa, ke tatanui na tagaranifa iana gaa.
         11 Ka mataina nau wowoi, woi inau kau ogaoga afainia Emaku kaa, me Emaka ki afainiau,
         igamu kamui tatangamworani rainia ka taa nau tatamasia, make rao ke marefa, igamu
         kamui tatangamworani suria igamu kamu regi fato noga ka fagaqaonga nau tanui gaa.
         12 Au woi mwora wau tangagamu, ainuni wau mwa ne tatangamworani rainiau ke pagai tatanui
         ka fagaqaonga nau tatanui gaa. Aa, e pagai tatanui wau nikao ka fagaqaonga ne rafa
         tefari wau nikao na ani gaa, suria inau kau arao tangaa ke Emaku.
         13 Makau tatanui ka taa manga namu nongira iga na ataku, woi inau i Karena qai kasia
         akau ke Emaku.
         14 Aa, manga woi igamu kamu nongiau rai mwarao iga ka ataku, mi inau kau pagai tanua.”
         15 Mo Jisas ke woi, “Manga woi igamu kamu oqaniau mwora, mui taura ka faifataninga iaku
         gaa.
         16 Inau kau nongia ke Emaku, ngaia ke kasia mai ka ani ne Tatamanigamu, make ogaoga
         afainigamu tarai nga.
         17 Ngaia na Figona Apuna ke gira fagaqao ana rai ka mwarao ne mwora. Ainuni na tanui
         na taufa iga na ano kaa ke marefa nai oqania suria ne marefa nai ono girara make marefa
         nai girara. Hoi mi igamu kamu girara, suria ingaia ki afainigamu make pagai ogaoga
         afainigamu.
         18 Mataina nau arao, inau ke marefa qai mwarao ni tangainigamu kamu ogaoga getegamu
         wau nga. Inau kau pagai aporo mai tangagamu.
         19 E suguia mwa ni taua ka mataina na inuni iga na ano kaa ne marefa nai pagai rereau,
         hoi mi igamu kamu pagai rereau. Hoi suria inau kau pagai tafitafi aporo, igamu nikao
         maka mu tafitafi.
         20 Iga na tangiana ngai kena ne arao mai, mi igamu kamu pagai gigirara woi inau kau
         ogaoga afainia ke Emaku, mi igamu kamu ogaoga afainiau manga inau nau oga afainigamu
         ia.
         21 Otai wau mwa na inuni ne rongora make taura na faifataninga iaku, ka ani ngaia na
         inuni ke oqaniau. Emaku ke pagai oqaoqanira ka inuni na oqaoqaniau. Inau nikao makau
         pagai oqaoqania makau fafagaqao mereaku tangaa ki ngaia.”
         22 Hoi o Jiudas, (marefa ko Jiudas Iskariot ia), ke fagatea ko Jisas, “Arafa, nga ne
         manga ifai ko oqani fagaqao ana mereamu tangagami kena, mina inuni iga na ano kaa
         ke marefa kena?”
         23 Jisas ke aramia aporo rao, ke woi, “Otai nai inuni ne oqaniau, ngaia ke taura ka
         fagausuringa iaku. Emaku ke pagai oqaoqania, me Emaku mi inau kamuru arao mai tangaa
         kamuru ogaoga afainia tarai nga.
         24 Otai wau mwa na inuni ne marefa ni oqaoqaniau, ngaia ke marefa ni pagai taura ka
         fagausuringa iaku. Ka fagausuringa namu rongora igi ke marefa ka woita iaku mereaku,
         minga ka woita ne rao mai pania ke Emaku ne kasiau mai ia.
         25 Arani mwarao gaa, kau qani woisi fato noga tangagamu, ina mataina inau maunga afainigamu
         kaa.
         26 A Figona Apuna, na ani ne Tatamanigamu ke pagai kasia mai Emaku iga na ataku ke pagai
         fafagausurigamu rainigi ka arani mwarao make fafagatakosigamu rainigi ka arani mwarao
         nau qani tamasi fato noga tangagamu igi.
         27 Au tanugamu kamu nanafunia ka marapefa. A marapefa nau nafunia kaa kau mamafata rainia
         tangagamu. A marapefa nau mamafata rainia ke ma ni manga na mwarao na inuni iga na
         ano kaa ne mamafata rainia. Hoi siana kamui takotako rafaera wau, maka mui mamaagu.
         28 Igamu kamu rongoa fato noga nau tamasia woi nau pagai arao panigamu, makau pagai
         aporo mai nikao tangagamu. Make manga namu oqaniau, igamu kamu wawagewage wau woi
         inau kau arao tangaa ke Emaku, suria ngaia kana ke rafa wau nga tefariau.
         29 Au tamasi ka arani mwarao gaa tangagamu ina mataina kaa makau kafu arao panigamu,
         ki mwarao maka mataina nau arao maka mu tatangamworani.
         30 Marefa qai gira tamasi qorafu ana afainigamu, suria o Satan na mwane rafa iata na
         inuni iga ano kaa ke arao mai noga kana. Ngaia kana ke marefa ni nafunia ka ramwofa
         ni tefariau,
         31 hoi maka ainuni ina ano kaa kai gigirara nga woi inau kau oqania tefa wau ke Emaku
         makau tatanui nga na arani mwarao ne wowoisi tangau gaa. Ua sei, kaia nai arao.”

1 Jisas ke tamasi ke woi nikao, “Nga inau ka funi apena mwora na waro na grep ia, me
         Emaku ke onoono suria na mwou kena.
         2 Hoi nga migamu ka arani ne rato mai tangau. Ngaia ke retera rao ka arani ne marefa
         ni gira kasi guani ana, make retera aqouqou ka arani ne gira kasi guani ana igi ke
         tataragani, ki mwarao maki gugua rako wau nikao.
         3 Hoi afagausuringa iaku nau qani wategamu igi ke qani fagataraganisigamu fato noga.
         4 Mui ratorato afainiau raorao mwa, mi inau kau pagai ratorato afainigamu nikao. Arana
         ke marefa ni gira kasi guani ana manga ne ma ni ratorato afainia na funi apena ia.
         Hoi ki igamu make manga ngai kana nikao manga igamu ke marefa mu ratorato afainiau
         make marefa namu gira kasi guani ana mereamiu.
         5 Nga inau ka funi apena, mi igamu kena ke manga na arani igi. Otai wau mwa ne ratorato
         afainiau, mi inau makau ratorato afainia, ngaia ke manga na arana ne fungufungu wau
         ia. Hoi ke rao ke marefa mu ratorato afainiau, marefa ka mwarao mui gira tanu ana.
         6 Otai wau mwa na inuni, ne marefa ni ratorato afainiau, ke manga na arana na kasia
         fura make maria ia. Arani gena ka totorai, maka kasikasi iga ka giu, ka fafanunu.
         7 Manga igamu kamu ratorato afainiau mina fagausuringa iaku kamu tatakosi raorao mwa,
         maka mu gira nongia ana ka mwarao namu oqani, mo God ke gira wategamu ana.
         8 Mataina igamu namu kasikasi guani rako igamu kamu fagaqao woi igamu ka rongoisuri
         iaku, maka mu fafagaqao rainia na apena ramwofa rafa iana Emaku.
         9 Inau kau oqanigamu wau, manga Emaku ne oqaniau wau ia. Hoi ki igamu kamui ratorato
         afainiau mwa ki inau qai oqaoqanigamu raorao mwa.
         10 Manga woi igamu, kamu taura raorao mwa ka faifataninga iaku, igamu kamu ratorato
         afainiau ki inau qai oqaoqanigamu, manga inau nau taura noga na faifataninga iana
         Emaku gaa, make oqaniniau kaa.
         11 Arani mwarao nau woisi wau gaa woi igamu kamu wawagewage wau, manga inau nikao kaa.
         12 A faifataninga iaku ke manga kaa, ‘Mui oqaoqanigamu fairifui, manga inau nau oqanigamu
         kaa.’
         13 Manga otai mwa ne oqania na goana, make mae rai fagatafia ana, ngaia nga na faioqanifa
         iana ke rafa wau nga tefaria ka faioqanifa iata tana inuni.
         14 Nga igamu kaa ka goaku, manga namu tatanui na mwarao nau wowoisi tangagamu.
         15 Inau ke marefa qai wowoisigamu rai inuni ni tagarafa mwa tangau, suria na inuni ni
         tagarafa ke marefa ni girara ka mwarao ne tatanui na mwane rafa iana igi. Minga kau
         wowoisigamu mwa rai goaku suria nau qani woisi fato noga tangagamu ka arani mwarao
         Emaku ne woisi tangau.
         16 Igamu ke marefa mui usuiau, nga inau mwa kau usuigamu, makau kasigamu kamu rao woi
         namu kasikasi guani rako ne gira tao tarai ana. Hoi manga mu tanua ka agua kaa, me
         Emaku ke pagai wawategamu ka taa mwa namu nongia iga na ataku.
         17 Nga na faifataninga iaku tangagamu ke kaa, ‘Mui oqaoqa koro tangagamu fairifui.’
         ”
         18 Jisas ke woi, “Manga na inuni iga na ano kaa ka mamaeronganigamu, minga kamu tatakosia
         nga woi inau nikao maka maeronganiau inago.
         19 Manga mu ogaoga mangara na inuni iga na ano kaa, hoi ngaira ka oqaoqanigamu wau manga
         na goata ira. Hoi ngaira ka maeronganigamu suria nau qani usuigamu fato noga panira
         woi siana kamu ogaoga manga ngaira.
         20 Hoi mui tatakosi ka mwarao nau woisi wau tangagamu gaa, ‘Ainuni ni tagarafa ke marefa
         ni gira tefaria ana ka mwane rafa iana.’ Manga na rongora ka woita iaku, igamu minga
         ka rongora ka woita iamiu nikao. Manga na inuni ka mamaeronganiau, igamu nikao maka
         pagai mamaeronganigamu.
         21 Ngaira ka tatanui ka agua gaa tangagamu suria igamu kamu tangamworani rainiau, make
         marefa nai girara ko otai ne kasiau mai kaa.
         22 I manga siana qai rao mai ina ano kaa rai tamasi ana tangara, ka ki ngaira ke asa
         mwa nai ono girara ka aerafa iata gena. Hoi kina mataina kaa ke marefa ka agua nai
         gira woisi ana rainigi na aerafa iata.
         23 Otai wau mwa na inuni ne mamaeronganiau ke mamaerongania ke Emaku nikao.
         24 I manga woi siana qai tanui ka tagaranifa iaku i qaiawogata, ka ki ngaira ke asa
         mwa nai ono girara ka aerafa iata gena. E marefa ki tana inuni ni fagaqao rainia na
         ramwofa manga kaa tangara inago. Hoi kina mataina kaa, ka qani regi fato noga ka fagaqaonga
         nau tanui, maaka maeronganigamirua ke Emaku mi inau.
         25 A mwarao ngai ge ke fagamworai ka Lo iata, manga ne woi ia, ‘Ngaira ka atani maeronganiau
         purua mwa.’
         26 Au pagai kasia mai ka ani ne Tatamanigamu, ngaia ka Figona Apuna ne gira fagaqao
         ana rai ka mwarao ne mwora. Ngaia ke arao mai pania ke Emaku rai mai tamasiau ana.
         27 Mi igamu nikao, minga kamui tatamasiau, suria nga igamu kamu qani oga afainiau iga
         na faganegana na tagarafa iaku.
         
            

         
      
   
      
         16
1 Inau kau tamasi tangagamu ka agua gaa, woi igamu ki siana kamiu kasia ka tangamworanifa
         iamiu.
         2 Ainuni ka pagai kasigamu fura pania ka ruma ni fakunga iata. Mi tana mataina ne pagai
         arao mai ka nanafuigamu funuigamu ka inuni, ngaira ka kato woi na tanua na tagaranifa
         tangaa o God ngai kana.
         3 Ngaira ka pagai tataniu ka agua manga ngai ge, suria ngaira ke marefa nai girara
         ke Emaku, make marefa nai girarau ki inau.
         4 Hoi ka agua nau wowoisi tangagamu gaa, ka mataina ni arao mai kai tatanui na agua
         manga gaa tangagamu mi igamu kamu tatakosia woi inau kau qani woisi fato noga tangagamu.
         “Inau ke marefa qai woisi ka agua gaa tangagamu inago ia, suria inau kau ogaoga afainigamu.
         5 Hoi ina mataina kaa, ki inau kau arao tangaa ka ani ne kasiau mai ia, make marefa
         wau ki tana fitangimiu ni fagateau mai, ifai kau arao iga kaa.
         6 Suria na agua nau woisia wau tangagamu igi ke tanugamu kamu faitakoi tefa wau.
         7 Hoi au woi mwora wau tangagamu, nga na korofa tangagamu ngai ke inau nau arao panigamu
         kaa, suria manga marefa qai arao ka ani ne Tatamanigamu ia ke marefa ni pagai arao
         mai tangagamu. Hoi ke manga nau arao inau kau pagai kasia mai tangagamu.
         8 Hoi ka mataina ne arao mai i gaa, ngaia ke pagai mai fafagaqao mamawega rainia tangara
         ka inuni iga na ano kaa, woi otai ke tanua na aerafa, mo otai ke tanui na taufa ne
         oto, mo otai ko God ne fafagaetangia.
         9 Ngaia ke fafagaqao tangara woi ngaira ka tanui ka aerafa suria ne marefa nai tangamworani
         rainiau ki inau.
         10 Ngaia ke fafagaqao tangara ka taufa ne oto, suria inau kau arao tangaa ke Emaku,
         mi igamu ke marefa mu pagai rereau nikao.
         11 Ngaia ke fafagaqao woi ngaira ka nafunia ka takofa ne aera rainia ko otai ko God
         ne pagai fafagaetangira, suria o Satan na mwane rafa iata na inuni iga ano kaa ia
         ko God ke qani usui maana fato noga.
         12 Inau kau nafuni ka mwarao ne rako wau rai tamasi ana tangagamu, make qao manga ne
         asaasa tangagamu rai tangamworani ana rai ina mataina kaa.
         13 Hoi ka mataina na Figona Apuna ne gira fagaqao ana rai ka mwarao ne mwora, ne arao
         mai ingaia ke pagai totoraigamu iga ka arani mwarao mwora. Ingaia ke marefa ni pagai
         tatamasi ka mwarao suria ka takofa iana mereana, minga ke tatamasi mwa ka mwarao ne
         rongora pania ko God, make tatamasi tangagamu ka mwarao ne pagai arao mai.
         14 Ingaia ke kasiau akau, suria ingaia ke wowoisi ka mwarao nau qani woisi tangagamu
         igi.
         15 A arani mwarao fato ne nafuni Emaku, ka mwarao iaku fato. Nga ngai ke nau wowoi kaa,
         woi na Figona Apuna ke pagai tawora ka mwarao nau wowoisi make mai tatamasi tangagamu.
         16 Jisas ke woi nikao, “Iga na kere mataina aqouqou mwa, igamu ke marefa mu pagai rereau,
         make marefa ni qorafu aera wau nikao minga kamu rereau aporo nikao.”
         17 Tana rongoisuri iana ira ka faifagate fairifui mereata ka woi, “Ataa ke woisia manga
         kaa tangagia kaa? A kere mataina aqouqou mwa, igamu ke marefa mu pagai rereau, make
         marefa ni qorafu aera wau nikao minga kamu rereau aporo nikao. Make woi ne arao tangaa
         ke Emana.”
         18 Hoi ngaira ka woi nikao, “Igami ke ma mi girara ka tamasinga ne woisia kaa, ‘Na kere
         mataina aqouqou mwa.’ Igia ke marefa nai girara ka tamasinga kaa.”
         19 Jisas ke qani girara woi ngaira ka oqani fagatea ana. Hoi make woi tangara, “Inau
         kau woi, ‘Iga na kere mataina aqouqou mwa, igamu ke marefa mu pagai rereau, make marefa
         ni qorafu aera wau nikao minga kamu rereau aporo nikao.’ E fea nga na mwarao namu
         fafaifagate fairifuia rainia ia ngai ke naa?
         20 Au woi mwora wau tangagamu, igamu kamu pagai fafaitakoi, maka mu angiangi maramara
         wau, mina inuni iga na ano kaa ka pagai wawagewage wau. Igamu kamu pagai fafaitakoi,
         maaka faitakoifa iamiu ke orisi mwa iga ka wagefa.
         21 A mataina na fefene ne rikiriki na gairina rai aparanifa, ke fafara wau, hoi ka mataina
         na kere kare ia ne worawora fato, mi kani ia ke qoqono rainia wau ka fafaranifa iana
         ia make wawagewage wau suria na kere kare ia ke wora fato mai noga.
         22 Nga ngatakena na takofa iamiu ngai ke, igamu kamu fafaitakoi wau ina mataina kaa,
         hoi maki inau kau pagai reregamu nikao, mi igamu kena kamu pagai wawagewage wau. Marefa
         ko otai ni gira tanugamu ana ke ma mu wawagewage.
         23 Iga na mataina ngai kana, igamu ke marefa ka mwarao namui pagai nongia paniau, au
         woi mwora wau tangagamu, nga Emaku ke pagai wawategamu ka mwarao mwa namu nongia pania
         iga na ataku.
         24 Ina mataina kaa ke mamaunga namu nonginongi iga ka ataku. Hoi kamui nongia ke Emaku
         make wawategamu ka mwarao, kamu wagewage wau nga.
         25 Arani mwarao nau tamasi wau tangagamu gaa, kau tatamasi iga ka fagafiunga. A mataina
         ne pagai arao mai ke marefa qai pagai tamasi iga ka fagafiunga, minga kau tatamasia
         otooto wau nga ke Emaku.
         26 Iga na mataina ngai kana, igamu kamu pagai nongia ke Emaku iga ka ataku. Mi inau
         ke marefa, woi qai nongia nikao tangagamu.
         27 Emaku mereana ke oqanigamu ia suria igamu kamu oqaniau, maka mu tangamworani woi
         inau kau rao mai pania ko God.
         28 Inau kau rao mai pania ke Emaku makau rao mai ina ano kaa. Hoi ki na mataina kaa
         kau arao pania ka ano kaa kau aporo tangaa ke Emaku.”
         29 Hoi mina rongoisuri iana ira ka woi, “Aa, igo ko tamasi otooto wau ina mataina kaa,
         marefa wau nui tamasi fagafiu.
         30 Ina mataina kaa, kami girara noga woi igo ko girara fato ka arani mwarao. Fenaka
         tana inuni ke marefa ni fagatego rainia ka mwarao, migo ko qani girara fato noga ka
         takofa iana. Agua gaa ke tanugami kami tangamworani woi igo ko rao mai pania ko God.”
         31 Hoi o Jisas ke aramira, “Efea igamu kamu tangamworani noga ina mataina kaa naa?
         32 E suguia mwa noga ka mataina namu tataka faitigi paniau tangai ka finua iamiu mereamiu.
         Mi inau mwa geteau kau kafu ogaoga, maake marefa ki inau mwa geteau make Emaku afainiau.
         33 Arani mwarao nau wowoisi wau tangagamu gaa, woi igamu kamu nanafunia ka marapefa.
         Mataina igamu namu ogaoga ina ano kaa, igamu kamu rorogoia ne qaraqara wau tangagamu.
         Hoi maka mui gatagata, suria na ramwofa iaku ke tefaria fato noga ka mwane rafa iata
         na inuni ina ano kaa.”

1 Mataina o Jisas ne tamasi fato na arani mwarao gaa, ngaia ke ata akau i Heven make
         fagarafe, “Mama, a mataina ia ke rao mai noga kaa. Ui kasiau akau ki inau i Karemu,
         ki inau nikao qai kasigo akau.
         2 Ngatakena nga igo no wateau na ramwofa rai ono surira ana na arani inuni gaa, ka
         arani inuni no mamafata rainira mai gaa qai wawatera ka tafinga fuu.
         3 Nga na tafinga fuu, kai gigirarago nga, igo togo ko God mwora makai gigirara nikao
         ki inau, o Jisas Kraes no kasiau mai ia.
         4 Inau kau fagaqao noga rainia ka rarafamu tangara ka inuni ina ano kaa rai fagafatongi
         ana ka tagaranifa no mafata rai mai tangau rai tanui ana igi.
         5 Mama, ui kasiau akau i maamu ina mataina kaa, makui mafata rainia ka rarafa naru
         nafunia faku noga inago ia maka kafu tatagarifia na ano kaa ia.
         6 “Inau kau woisi fato ka arani mwarao rainigo tangara ka arani inuni no mafata rainira
         fura mai tangau panira na inuni iga na ano kaa ira. Ngaira ka kare iamu mako mafata
         rainira mai tangau rai ono surira ana. Ngaira ka rao suri ka woita iamu nau woisi
         tangara.
         7 Ina mataina kaa, ngaira ka girara noga woi na arani mwarao no mafata rai mai tangau
         igi ka mwarao ne rao mai panigo.
         8 Inau kau mafata rainia tangara ka tamasinga no mafata rainia mai tangau ia, maka
         marumusia wau. Ngaira ka girara mwora woi inau kau rao mai panigo, maka tangamworani
         woi igo ko kasiau mai.
         9 Inau kau fagarafe tangara ki ngaira. Marefa qai fagarafe tangara ka inuni iga na
         ano kaa, minga kau fagarafe tangara ka ani na inuni no mafata rainira mai tangau no
         nafunira ira.
         10 Arani mwarao nau nafuni ka mwarao iamu, mina arani mwarao no nafuni igo ka mwarao
         iaku fato, mina rarafa iaku ke fafagaqao noga tangara ka inuni gaa.
         11 Ina mataina kaa, inau kau arao mai noga tangago. Marefa qai ogaoga afainira na inuni
         iga na ano kaa, nga mwa ngaira ka ogaoga afainira na inuni iga na ano kaa. O Mama
         no Apuna, ui onoono surira menamenai rainia ka ramwofa iga na atamu no qani mafata
         rainia mai tangau ia, ki ngaira kai mai taotao rai inuni ne etagai manga igo mi inau
         naru tao rai inuni ne etagai kaa.
         12 Mataina inau nau ogaoga maunga afainira, au ono surira menamenai rainia ka ramwofa
         iga na atamu no qani mafata rainia tangau ia. Inau kau ura pusira ki ngaira, make
         marefa woi ne etagai na fitangita ni tarupe panira, nga mwa na ani na mwane no woisia
         fato noga ia, rai fagamworaia ana ka Segesegefa Apuna.
         13 Hoi ki ina mataina kaa, kau arao mai noga tangago. Au tatamasi fato ka mwarao gaa
         ina mataina nau ogaoga ina ano kaa, ki tanura ki ngaira kai wawagewage manga inau
         nau wagewage kaa.
         14 Inau kau mafata rai ka woita iamu tangara mina inuni iga na ano kaa ira ka maeronganira,
         suria ne ma nai rao suria ka taufa ina ano kaa, manga mwa inau nikao ne marefa qai
         rao suria na taufa ina ano kaa ia.
         15 Marefa qai nongigo woi nui tawora fura panira ka inuni iga na ano kaa, makau nongigo
         mwa woi nui uraura pusira pania ka Ataro.
         16 Ngaira ke ma nai rao suria ka taufa ina ano kaa, manga inau nikao ne marefa qai rao
         suria na taufa ina ano kaa.
         17 A woita iamu gena ke mwora wau. Ui fagaapunarira rainia ka woita iamu ne mwora gena.
         18 Inau kau kasira ka furafura tangara ka inuni iga na ano kaa, manga igo no qani kasiau
         mai tangara na inuni iga na ano kaa ia.
         19 Inau kau fagaapunariau mereaku tangago kaa, ki ngaira nikao minga kai fafagaapunarira
         mwora nga tangago nikao.
         20 “Inau ke marefa qai fagarafe tangara mwa ki ngaira na tangamworani gaa, makau fagarafe
         nikao tangara ka inuni na tatangamworani rainiau suria na woita iata gena.
         21 Mama, au fagarafe woi ngaira kai mai taotao rai inuni ne etagai mwa, manga igo afainiau
         mi inau afainigo. Ingaira gana kai mai taotao afainigaurua, ki mwarao maka inuni ina
         ano kaa kai tatangamworani woi nga igo ko kasiau mai kaa.
         22 Inau kau watera ka ramwofa no wateau mai ia, ki ngaira kai mai taotao rai inuni ne
         etagai manga igaurua mwa kaa.
         23 Inau kau oga afainira, mi igo ki afainiau, ki tanura kai mai taotao rai inuni ne
         etagai mwa. Nakara ki ngaira kai mai tao rai inuni ne etagai, mina inuni iga na ano
         kaa kai girara woi nga igo ko kasiau mai kaa. Mina ainuni ina ano kaa kai girara woi
         igo ko oqanira ka inuni gena manga igo no oqaniau.
         24 Mama, inau kau oqanira ka inuni no mafata rainira mai tangau gaa woi nai ogaoga afainiau
         iga ka agua nau ogaoga iga, kai rerea ka rarafa iaku. Nga na rarafa iaku kaa ko qani
         wateau suria no oqaniau wau inago maka kafu tatagarafia na ano kaa ia.
         25 Mama, igo ko oto wau! Ainuni iga na ano kaa ke marefa nai girarago, mi inau mwa kau
         girarago, mi ngaira na rongoisuri gaa ka girara woi nga igo ko kasiau mai kaa.
         26 Inau kau fagaqao rainigo tangara, makau fafagaqao rainigo raorao mwa, ki mwarao makai
         oqaoqanira ka inuni manga igo no oqaniau ia makau oga afainira ira.”

1 Mataina o Jisas ne fagarafe fato, ngaia ke takura ka rongoisuri iana ka fura, maka
         taworagofa tarai tangaa ki tana apanana na maraa wai i Kidron. A mwani olif ki iga
         ka agua ngai kena, mo Jisas mina rongoisuri iana ka qanu iga.
         2 Hoi o Jiudas na ani na mwane ne fafaganafu rainia ko Jisas ia, ke girara ka agua
         ngai kana suria o Jisas ke fakufaku raorao mwa ngai kana afainira ka rongoisuri iana
         ira.
         3 Hoi o Jiudas make rao i mwani olif ia ke takura mai ka fakunga na mwane ni faiarifatana.
         Make takura ka mwane na kasira mai na mwane rafa iata na mwane ni raperapega mina
         Farasi. Ngaira gena ka torai ka laet mina mangate ne mawesira, maka tangaru ka rao
         mai.
         4 Jisas ke qani girara fato noga ka arani agua ne arao mai tangaa, ke mai tatarafua,
         make fagatera ke woi, “Otai kamu garia kena?”
         5 Ngaira ka aramia aporo mai ka woi, “Igami kaa, kami garia ko Jisas na mwane i Nasaret.”
         Mo Jisas ke woi, “Nga inau ke kaa.” Hoi o Jiudas, na ani na mwane ne fafaganafu rainia
         ko Jisas ia ke uraura afainira nikao gena.
         6 A mataina o Jisas ne woi, “Nga inau ke kaa,” ngaira na mwane ira ka ura sugarai aporo,
         maka apuri wato.
         7 Jisas ke fagatera nikao ke woi, “Otai kamu garia kaa?” Ngaira ka aramia aporo mai
         nikao ka woi, “Igami kaa, kami garia ko Jisas na mwane i Nasaret.”
         8 Hoi o Jisas ke aramira aporo nikao, ke woi, “Inau kau qani woi tangagamu wau fato
         noga ia, Nga inau ke kaa. Ke rao ke manga inau kamu gariau kena, maka mui kasira ka
         rongoisuri iaku gaa kai arao.”
         9 Jisas ke woisia ka agua kaa, woi na mwarao ne woisi igi maki mai mworamwora, “Mama,
         Inau ke marefa wau qai fagatarupea ka fitangita ne etagai na inuni no mafata rainira
         mai tangau ira.”
         10 Saemon Pita ke nafunia ka naefe ne masi ruarua, ke tarasia fura make retea tafia
         rao ka karingana i otona kare iana na qauta na mwane ni raperapega ia. Atana na mwane
         ni tagarafa kena ko Malakasi.
         11 Jisas ke woi tangaa ko Pita, “Ui naka aporo ka naefe iamu kena inanana! Efea? Marefa
         nui girara woi inau qai totonomia ka kaokao ni fafaranifa ne mafata rainia tangau
         Emaku kaa naa?”
         12 Ina mataina ngai kana, ka fakunga na mwane ni faiarifatana, afainia ka mwane rafa
         iata, mina mwane na kasira mai na mwane rafa iata na Jiu, ka roia ko Jisas maka rakua,
         13 maka toraia inago tangaa ko Anas, o fungaona ko Kaeafas na qauta na mwane ni raperapega
         iga na farisi ngai kana.
         14 Ngaia o Kaeafas kaa, ke woi tangara na Jiu, woi e koro tefa ni mae mwa ka mwane ne
         etagai tangara ka arani inuni fato gaa, ki mwarao maka arani inuni ke ma nai maemae.
         15 Saemon Pita mi tana rongoisuri karu rao suria ko Jisas. Tana rongoisuri kena ka mwane
         ne girara koro wau na qauta na mwane ni raperapega kena. Hoi ngaia ke qanu afainia
         ko Jisas iga ka agua i qaiwogata na ruma iana na qauta na mwane ni raperapega ia.
         16 Mo Pita ke oga wau mwa i metara ina maana para ia. Tana rongoisuria ia ke fura aporo
         mai make mea tamasi ka fefene ne uraura i maana para ia, make toraia qanu ko Pita.
         17 A fefene ia ke woi tangaa ko Pita, “Ei, nga igo kaa ki tana fitangita na rongoisuri
         iana o wani kaa!” Mo Pita ke woi, “Marefa, Inau ke marefa!”
         18 Mataina ngai kana ke magamagarisi wau, mina mwane ni tagaranifa ira mina mwane na
         kasira mai na mwane rafa iata na Jiu ira ka tutua ka giu, ka ura rifiua ke rarangira.
         O Pita minga ke uraura nikao afainira gena ke rarangia.
         19 Hoi a qauta na mwane ni raperapega ia ke fagatea ko Jisas rainira ka rongoisuri iana
         ira, make fagatea nikao rainigi ka fagausuringa iana.
         20 Jisas ke aramia aporo, “Inau kau tamasi raorao mwa i metara taragani tangara ka arani
         inuni. Au fafagausuri raorao mwa iga ka ruma ni fakunga mi iga ka Ruma ni Wogasifa,
         na agua na fakufaku mai iga na Jiu. Inau ke marefa wau ka agua qai tamasia punufi
         rao.
         21 Efea ko fagateau kena? Ui fagatera ka inuni na rongora na agua nau tamasia tangara.
         Ngaira ka girara ka agua nau tamasi.”
         22 A mataina o Jisas ne tamasi manga kaa, tana mwane ne onoono suria na Ruma ni Wogasifa
         ne uraura kena, ke fitapusi ka maana o Jisas, make woi tangaa, “Ei, nga no fea ko
         tamasi manga kena tangaa na qauta na mwane ni raperapega kaa?”
         23 Hoi mo Jisas ke mea tamasi rao, “Manga inau qai tamasia ka agua marefa ni koro, makui
         tamasia ka agua kena tangara ka inuni gaa. Make manga na agua nau tamasia kaa ke oto,
         maki nga ne fea ko fitariau kaa?”
         24 Hoi Anas ke kasia ko Jisas ke rao tangaa ka qauta iata na mwane ni raperapega ia
         o Kaeafas, maka rakua maunga.
         25 Saemon Pita ke uraura maunga afainira ka inuni ira ke ura ke rarangia, maka woi tangaa
         nikao, “Efea, igo kaa ki tana fitangita na rongoisuri iana o wani kaa naa?” Mo Pita
         ke fagarigia make woi, “Marefa, Inau ke marefa!”
         26 Tana fitangita na mwane ni tagaranifa iana na qauta na mwane ni raperapega ia na
         goana o wani ne retea tafia rao na karingana o Pita ia, ke woi tangaa mai ko Pita,
         “Inau kau takosia woi nga igo kena nikao, minga kau rego afainia ko Jisas ina mwani
         olif ia naa?”
         27 Mo Pita ke fagarigia nikao. Iga na mataina ngai kena mina sooki ke angi rao.
         28 Iga na gomagomafatana aera maunga, a mwane rafa iata na Jiu ka toraia ka mea rao
         ko Jisas pania ka ruma iana o Kaeafas, maka toraia tangaa ka ruma rafa iana na mwane
         i Rom ne Primia i Israel. Mataina ngai kena, ka mwane rafa iata na Jiu ka ura taragani
         wau mwa i metara, suria i ngaira ka oqania ni tataraganisira wau nga kai gira ngau
         ana ka ngaufa na woisia rainia na Tefa Afarau ia.
         29 Hoi o Paelat ke fura mai, make mai fagatera, “A taa ngai ke namu fafagatamasia rainia
         ko wani kaa ke?”
         30 Hoi ngaira ka aramia aporo maka woi, “O wani kena ki manga woi siana ka agua ni tanua
         ki aera kaa ke asa mwa mi gira toraia ana mai tangago.”
         31 Paelat ke woi tangara nikao, “Nga igamu mereamiu, kamu totoraia maka mu rao kamu
         fafagageta suria ki ngatakena na Lo iamiu mereamiu.” Ingaira na Jiu ira ka aramia
         aporo rao, “Igami kaa ke marefa wau nami gira woisia ana ki tana inuni kai nanafuia
         funuia.”
         32 Agua ngai ke ke wora mai manga ngai ke, rai fagamworaia ana ka taa ne woisia fato
         noga o Jisas, mataina ne tamasia ngatakena nga ne maemae ia.
         33 O Paelat ke qanu aporo irarona ruma rafa iana ia, make onia ko Jisas make fagatea,
         “Efea, nga igo kaa ka arafa ni finua iata na Jiu naa?”
         34 Hoi mo Jisas ke fagatea aporo rao, “Efea, igo mereamu ko takosia rai fagateau ana
         rainia na agua kaa, kee tana inuni ka tamasiau tangago kaa?”
         35 Paelat ke aramia aporo ke woi, “Ei, Igo kena ko takosia woi inau kaa ka Jiu naa?
         Ngaira na inuni i apemu mereamu mina mwane rafa iata na mwane ni raperapega iamu gaa
         ngai ge na mafata rainigo mai tangau kaa. A taa ke aera no tanua ke?”
         36 Jisas ke aramia aporo nikao ke woi, “Arafanga iaku ke marefa ka arafanga tangaa na
         ano kaa. I manga woi na arafanga iaku ki manga ngai ke, ka mwa ka kare iaku kai fainafunafu
         pusiau panira ka mwane rafa iata na Jiu ira. Make marefa, arafanga iaku ke marefa
         ka arafanga tangaa na agua kaa!”
         37 Hoi o Paelat ke fagatea ko Jisas, “Igo kena ka arafa ni finua naa?” Mo Jisas ke aramia,
         “Aa, ngaia ko woisia mai kena. Inau kau wora makau rao tangara ka inuni ina ano kaa
         rai tamasia ana ka agua mwora. Ainuni ne oqani rao suria ana na mworafa ke rongoau
         ki inau.”
         38 O Paelat ke fagatea aporo nikao, “Maka ataa ka mworafa kena?” Imuri mai mo Paelat
         ke aporo fura nikao tangara ka mwane rafa iata na Jiu ira, make mera tamasi, “Inau
         ke marefa wau qai rogoia ka agua ni aera woi ni tanua o wani kaa.
         39 Iga na kastom namu nafunia, ke raorao mwa iga na tangina rafa ina Tefa Afarau ki
         inau kau gira kasia fura ana ka mwane ne etagai namu oqania pania ka peresin. Efea
         namu oqaniau nau kasia fura tangagamu ka mwane na woisia na arafa ni finua iata na
         Jiu?”
         40 Ingaira ka aramia aporo rao mwa afainia ka ngerefa ka woi, “Marefa ki ngaia! Igami
         kami oqania ko Barabas!” (Ingaia o Barabas kaa ki tana maeronga.)
         
            

         
      
   
      
         19
1 Hoi o Paelat ke woi tangara ka mwane ni faiarifatana ka raramwosia ko Jisas.
         2 A mwane ni faiarifatana ira ka fagamamana rainia ko Jisas maka arigainia ka waro
         kakaru maka naka i qauna, maka fagagafua rainia ka gafu memera ne qorafu.
         3 Ngaira ka arao oria mai mwa tangaa, maka wowoi, “Nga igo kaa ka arafa ni finua iata
         na Jiu!” Maka fifitaqaria.
         4 O Paelat ke fura mai nikao, make woi tangara ka inuni ira, “Mui ono mai, inau kau
         toraia fura mai tangagamu, woi namui girara, woi inau ke marefa wau qai rogoia ka
         agua rai usu maana ana rainia ko wani kaa.”
         5 Hoi o Jisas ke fura mai, na naka i qauna ka waro kakaru mina gafu qorafu ne memeraga
         na fagagafua rainia ia. O Paelat ke woi tangara ka inuni ira, “Mui rea, ngaia ke kaa
         ko wani ke!”
         6 Mataina na mwane rafa iata na mwane ni raperapega mina mwane na onoono suria na Ruma
         ni Wogasifa ira na rea o Jisas, ngaira ka fagangere rafaera wau ka woi, “Rapusia ina
         taotao woro! Rapusia ina taotao woro!” O Paelat ke woi tangara, “Nga igamu kamu toraia
         kamu rao kamu rapusia ina taotao woro, mi inau mwa ke marefa ka agua qai rogoia rai
         usu maana rainia ko wani kaa.”
         7 Ngaira na Jiu ira ka woi, “Igami kami nafunia ka Lo ne woisia woi o wani kaa ke araria
         ne maemae, suria ingaia kaa ke wowoisia mereana woi i karena o God.”
         8 Mataina o Paelat ne rongoa woi ngaia ke woi i karena o God, ngaia ke kafu maagu wau
         nga nikao.
         9 Make aporo qanu irarona ruma rafa ia, make fagatea ko Jisas, “Igo kaa ka mwane ifai?”
         Mo Jisas ke marefa ka agua ni woisia.
         10 Hoi o Paelat ke woi tangaa nikao, “E fea, manui oqani meau tamasi ana naa? Ui tatakosia,
         nga inau kaa kau nafunia na ramwofa tangai kasigo fura ana ko tataragani, makau nafunia
         nikao ka ramwofa rai rapusigo ana iga ka taotao woro.”
         11 Jisas ke aramia aporo, “Igo ko nafunia ka ramwofa kena tefariau suria nga o God mwa
         ke mafata rainia tangago kena. Hoi mi ngaia mwa na mwane ne mafata rainiau mai tangago
         kena, ki nga o wani ne tanua na apena agua rafa ne aera wau ke.”
         12 Mataina o Paelat ne rongoa na agua kaa, ngaia ke garia ka agua rai kasia fura ana
         ko Jisas ki taragani. Mina Jiu ira ka ngere aporo ka woi, “Otai na inuni ne wowoi,
         woi ngaia ka arafa ni finua, ngaia kena ke marefa ka tamana na arafa iga na kafamanu!
         Ke manga no kasia fura ke tataragani ko wani kena, igo ka maerongana o Sisa, na arafa
         iga na kafamanu!”
         13 Mataina o Paelat ne rongora fato na tamasinga gena, ngaia ke toraia ko Jisas ke mea
         fura i metara. Mo Paelat ke rao ke koa sio iga ka agua ni ogafa tangaa na fagagetanifa.
         Agua kana ka agua na fauatana rai “Fau afetafeta,” maka woisia rai “Gabata” iga na
         tamasinga i finua kena.
         14 Mataina ngai kena, ke suguia mwa ni ritowa, mataina ni fagananau ana tangaa na ngaufa
         iga na tangina rafa na Tefa Afarau. Mo Paelat ke woi tangara ka Jiu ira, “Nga na arafa
         ni finua iamiu ke kaa!”
         15 Mataina ngai kana, ngaira na inuni ira ka ngere aporo ka woi, “Toraia! Nafuia! Rapusia
         iga ka taotao woro!” O Paelat ke fagatera, “Efea, mu oqaniau woi qai rapusia iga ka
         taotao woro ka arafa ni finua iamiu kaa naa?” A mwane rafa iata na mwane ni raperapega
         ira ka aramia aporo ka woi, “Nga mwa na arafa ni finua iamami ka arafa ni finua i
         Rom ia!”
         16 Hoi mo Paelat ke mafata rainia ko Jisas tangara ka mwane ni faiarifatana tangai rapusi
         ana iga ka taotao woro. Hoi ngaira ka toraia ko Jisas.
         17 Ngaia ke fura mai, make toraia ka taotao woro iana, ke rao tangaa ka agua na woisia
         Na Rataiqau, na agua na woisia rainia ki “Kolkota,” iga na tamasinga i finua kena.
         18 Ngai ke, ngaira ka rapusia ko Jisas iga ka taotao woro, afainiraurua ka aguana na
         mwane ne erua, tana mwane ki otona mi tana mwane ki mafana mina taotao woro iana o
         Jisas ke ura nga ina guputaurua.
         19 O Paelat ke segea ka qafitana na papa, ke sege ke woi, “Jisas i Nasaret, arafa ni
         finua iata na Jiu,” maka rapusia ina taotao woro iana o Jisas.
         20 Rako aera wau ka inuni iga na Jiu, na rea, maka totomania ka tamasinga kana, suria
         na agua na rapusia iga o Jisas ina taotao woro kana, ke tao fagarangia mwa ki Jerusalem.
         A tamasinga kena ka segea iga ka tamasinga i finua kena mina tamasinga iata na Rom
         mina tamasinga iata na Grik.
         21 A mwane rafa iata na mwane ni raperapega ira ka woi tangaa ko Paelat, “Siana ko segea
         ko wowoi kena, woi o wani kaa ka arafa ni finua iata na Jiu, minga kui segea kui woi
         manga kaa, ngaia mereana o wani kaa ke woi, ngaia ka arafa ni finua iata na Jiu.”
         22 O Paelat ke aramira, “Ataa nau segea, nga ngaia rao noga ngaia.”
         23 Mataina na mwane ni faiarifatana ira na rapusia fato ko Jisas ina taotao woro, ngaira
         ka tawora ka gafu iana, maka nakai iga ka wotowoto ne fai, ne ararira na mwane ni
         faiarifatana ira, maka tawoa nikao ka gafu qorafu iana, na tagarafia mwa iga ka matari
         gana rafa ne etagai, ne marefa wau nai ratoa.
         24 Hoi a mwane ni faiarifatana ira ka faitamasi mereata ka woi, “Ei! Siana kai tatarisia
         ka gafu kaa makai poroa mwa ka taisi, kai girara ko otai ke tawoa.” Agua kaa ke akau
         mai manga kaa rai fagamworaia ana ka Segesegefa Apuna ne woi ia, “Ngaira ka woto rai
         ka gafu iaku tangara mereata. Maka poro taisi tangaa ka gafu iaku.” Nga na agua na
         tanua na mwane ni faiarifatana ira ngai ke.
         25 Ainuni na ura fagarangia na taotao woro iana o Jisas gena, ke enana o Jisas, mika
         goana enana kena, ka Meri na inuni iana o Klopas, mika Meri Magdalin.
         26 Jisas ke reraurua rao ke enana ia mina rongoisuri ne etagai o Jisas ne komania wau
         ngaia naru uraura gena, hoi make woi tangaa mai ke enana ia, “Fefene igo, nga o wani
         kena ki karemu.”
         27 Make woi tangaa mai nikao ka rongoisuri iana ia, “A fefene kena ke enamu.” E faganega
         pania na mataina ngai kana, ka rongoisuri ia ke toraia ke enana o Jisas ia, make mea
         rao i ruma iana ke ono suria iga.
         28 Murina na agua kaa, o Jisas ke girara woi na arani tagarafa iana ke ofu fato. Hoi
         make woi tangara “Inau ke mamata ka rioku.” Ngaia ke woisia ka agua kaa rai fagamworai
         ana ka Segesegefa Apuna.
         29 Mataina ngai kana, ka apira ne wonu wau rainia na waen ne mafai wau ke taotao kena.
         Ingaira ka faganomia ka rumu irarona na waen ia, maka sugia iga ka ate na hisop maka
         tagarainia akau tangaa i wirifarana.
         30 Mataina o Jisas ne tonomia fato na waen ia, make woi, “Nga ne fato ngai ke.” Mo Jisas
         ke topigainia wato ka qauna, make fura ka manawana.
         31 Iga na tangiana kena ka Jiu ka fafagananau tangaa ka Sabat apuna. Ngaira ke ma nai
         oqania ka apeta ni taotao mwa iga ka taotao woro iga ka Sabat apuna kena. Hoi maka
         nongia ko Paelat woi na mwane ni faiarifatana kai qarogi ka uwata na mwane na rapusira
         iga na taotao woro gena, kai mae mafarufaru, makai tawora wato ka apeta panigi ka
         taotao woro igi.
         32 Hoi a mwane ni faiarifatana ira, ka rao, maka qarogi ka uwana tana mwane na rapusia
         afainia ko Jisas ia, maka rao ka qarogi nikao ka uwana na aruata na mwane ia.
         33 Hoi ka mataina na rao mai rai qarogi ana nikao na uwana o Jisas, mi ngaira ka rea
         woi ne mae fato noga, make marefa nai qarogi ka uwana.
         34 Mi tana mwane ni faiarifatana ira ke rupugia rai aora ka iraworawona o Jisas. Hoi
         mina gapu mina wai ke afe mai.
         35 Nga inau nau regi na ataa ne wora tangaa o Jisas kau tamasi na agua gaa, woi igamu
         nikao minga kamu tatangamworani. A mwarao nau woisi gaa ke mwora wau, mina ainuni
         ka girara woi nau tamasi mwora wau.
         36 Arani mwarao gaa, ke wora mai manga gaa, rai fagamworaia ana ka Segesegefa Apuna,
         ne woi ia, “Marefa wau ki tana surina ni pagai qaroqaro.”
         37 Mi tana Segesegefa Apuna ke woi, “Ainuni ka pagai qoqoretainia ko wani na rupugia
         ia.”
         38 Murina mai, mo Josep na mwane i Arimatia, ke rao make nongia ko Paelat rainia ka
         apena o Jisas. Josep kaa ka mwane nikao ne arao suria o Jisas, make arao suria punufi
         mwa, suria ne maagutainira wau ka mwane rafa iata na Jiu. Hoi o Paelat ke fagamarumungainia
         ka apena o Jisas tangaa ko Josef make rao ke toraia.
         39 Nikodimas ne rao iga na qongiana tangai rea ana o Jisas inago ia, ki afainia ko Josep,
         make taura afainia ka nongana na mer na aroa afainia na ngangana alo. Afigafanani
         na mwarao gaa ke taua ka tangafuru ne eoru (30) na kilo.
         40 Ngairaurua o warua gaa, karu toraia ka apena o Jisas, makaru rao karu qaraia rainia
         ka matarigani na gafu ne siki afainigi ka waiwai igi. Nga ngatakena na kastom iata
         na Jiu rai fafagananaura ana ka apeta na inuni na mae maka kafu nanaka iga ka waqa.
         41 Agua na rapusia iga o Jisas ina taotao woro kena ka mwani apenagai ke taotao iga
         kena, mi iga na agua nikao kena ka waqa faoru ke taotao iga kena ne mamaunga rao nai
         nanakara iga ka inuni.
         42 Mataina ngai kana, ka tangiana iata na Jiu na fafagananaura iga na mwarao tangaa
         na Sabat, maki suria na waqa kana ke tao fagarangi mwa, ngairaurua karu toraia ka
         apena o Jisas karu naka irarona na waqa ia.

1 Iga na maworoarotagana iga na Sate, mataina ngai kana ne rotorotoaga maunga, mika
         Meri Magdalin ke rao tangaa ka waqa ia, make rea ka fau aqaqa na puruia rainia na
         maana na waqa ia, na purisia rao pania.
         2 Hoi make tari ke rao tangaa ko Saemon Pita mi tana rongoisuri, na ani na mwane o
         Jisas ne komania wau ia, make woi tangaraurua, “Oe apena na Arafa ka toraia ka inuni
         pania ka waqa ia, make marefa mi girara ka agua na toraia ka naka iga!”
         3 Mo Pita mi tana rongoisuri ia, karu tari karu rao tangaa ka waqa ia.
         4 Ingairaurua fato karu tari faku mwa makaru rao, mi tana rongoisuri ia ke tari ke
         tefaria ko Pita, make rao ke matarofia inago ka waqa ia.
         5 O wani ia ke mwaoro wato mwa, ke ono qanu make regi mwa ka matarigani na gafu igi
         ne taotao, mi ngaia ke marefa ni qanu irarona na waqa ia.
         6 Saemon Pita ke tari ke qaimuri mai, ka mataina ne matarofia mai na maana na waqa
         ia, minga ke mai qanu irarona. Ngaia ke regi mwa ka matarigani na gafu ne taotao gena
         7 mina gafu na qaraia rainia na qauna o Jisas ia. E marefa ni tao faku fai ka matarigani
         na gafu igi minga ka rumia ke tao getea rao.
         8 Imuri mai mo wani ne matarofia inago nga na waqa ia ke kafu qanu nikao, ke regi ka
         mwarao igi make tangamworani.
         9 Ingaira ke mamaungara nai takotako matafa rainia ka Segesegefa Apuna ne woi ia woi
         ngaia ne afafaraga aporo nga pania na maefa ia.
         10 Murina mai, mina rongoisuri ne erua iraurua karu aporo i ruma.
         11 Ka Meri Magdalin ke ura i metara ina maana na waqa ia, make ura ke angiangi. Ngaia
         ke mwaoro wato make ono qanu irarona na waqa ia,
         12 make reraurua ka enjel ne erua naru gafu rainigi na gafu ne siki wau. Ngairaurua
         karu wato karu oga ina agua ne tao iga na apena o Jisas ia. Tana enjel ke oga i qaurungana,
         mi tana enjel ke oga i wosugana.
         13 Enjel ne erua iraurua karu fagatea ka Meri, “Kaigo, nga ne fea ko angiangi kena?”
         Kani ia ke aramiraurua aporo ke woi, “Apena na Arafa iaku ka toraia na inuni gaa,
         make marefa qai girara ifai ka rao ka naka iga!”
         14 A mataina ne tamasi rao manga ngai ke, minga ke riri aporo rao, make rea wau mwa
         ko Jisas ne uraura, maake marefa ni ono girara woi o Jisas.
         15 Jisas ke fagatea ke woi, “Kaigo, ataa ko angiangisia kena? Otai ko garia kena?” Ka
         Meri ke woi mwa woi na mwane ne onoono suria na mwani apenagai ia make woi tangaa,
         “A mwane rafa igo, rao ki igo ko toraia kaa, makui woisia mai tangau ka agua no rao
         ko naka iga, qai rao qai toraia.”
         16 Jisas ke woi tangaa, “Meri!” Hoi ka Meri ke apariri rao tangaa, make woi tangaa,
         “Rabae!” Iga na tamasinga i finua kena ka woita ngai ke ke woi na “Fagausuri.”
         17 Jisas ke woi aporo tangaa, “Siana ko fafatatagiau mai, suria inau kaa ke mamaunga
         qai aporo tangaa ke Emaku. Makui aporo mwa tangara ka goaku ira, makui woisiau tangara,
         woi inau kau aporo tangaa ke Emaku me Emamiu nikao igamu, o God iaku mo God iamiu
         nikao igamu.”
         18 Hoi ka Meri Magdalin ke aporo, make rao ke woi tangara ka rongoisuri ira, woi ngaia
         ke rea ka Arafa, make tamasi tangara ka agua ne tamasi o Jisas tangaa.
         19 Iga na mataina ne fiufiutai inuni maunga iga na Sate, ngaira fato na rongoisuri ira
         ka faku irarona na ruma ne etagai maka purui menamenai ka maana na ruma igi pusira,
         suria na maagutainira ka mwane rafa iata na Jiu. A gaparira mwa ka mwane ira mo Jisas
         ke mai ura nga ina guputa! Make woi tangara, “A marapefa afainigamu!”
         20 Mataina ne woi manga kaa fato tangara make fagarera rai tangara ka rimana mina raworawona.
         A rongoisuri ira ka rea ka Arafa iata maka wagewage wau.
         21 Jisas ke woi tangara nikao, “A marapefa afainigamu! Manga Emaku ne kasiau mai kaa,
         inau nikao makau kasigamu ki igamu.”
         22 Mataina ne woi manga kaa fato make ufi rogaroga rao tangara make woi, “Mui nafunia
         ka Figona Apuna.
         23 Otai na inuni namu qoqono rai ka aerafa iana, mo God ke qoqono rai ka aerafa iana
         nikao. Otai na inuni ne marefa miu qoqono rai ka aerafa iana, mo God minga ke marefa
         ni qoqono rai ka aerafa iana nikao.”
         24 Nga tana fitangita na rongoisuri gaa ko Tomas na wowoisia nikao rainia na ‘Kare papa’
         ia, make marefa ni ogaoga afainira ina mataina o Jisas ne rao mai tangara ia.
         25 Hoi tana rongoisuri ira ka fagarongoa, “Igami kami rea ka Arafa!” Mo Tomas ke woi
         tangara, “Inau ke marefa qai pagai tatangamworani, e rao ki inau kau reregi ka aoreni
         na nira i rimana makau fafatagi, makau fafatagia ka aorena i raworawona, makau kafu
         tatangamworani.”
         26 Imurina mai na wik ne etagai mina rongoisuri ira ka faku nikao i ruma ia, mo Tomas
         ki afainira gena. Fenakai ka maana ruma gena ka purui menamenai, mo Jisas ke rao mai
         ke ura akau ina guputa make woi tangara, “A marapefa afainigamu!”
         27 Murina mai minga ke woi tangaa ko Tomas, “Ui fatatagi mai, makui regi mai ka rimaku
         ne erua gaa, makui tagarainia mai ka rimamu kui fatatagi mai ka raworawoku. Ui fagafatongia
         panigo ka takoruaruaganifa, makui tangamworani mwa!”
         28 Mo Tomas ke aramia aporo ke woi, “Nga igo ka Arafa iaku mo God iaku!”
         29 Hoi o Jisas ke woi tangaa, “Efea, o tangamworani suria no reau naa? O God ke ono
         korosira ka inuni marefa nai reau minga ka tangamworani mwa!”
         30 Jisas ke rako wau ka fagaqaonga ne tanui, na rongoisuri iana na regi, make marefa
         nai segera ina puka kaa.
         31 Maaka mwarao nau segera gaa woi igamu kamui tatangamworani woi o Jisas ka Mesaea,
         i Karena o God, maka mu tatangamworani rainia ki mwarao maka mui tafitafi tarai iga
         ka atana.

1 Muri mai nikao, mo Jisas ke fagaqao mereana nikao tangara ka rongoisuri ana ira ina
         rawona wai i Taebirias. Hoi ke wora manga kaa,
         2 o Saemon Pita, mo Tomas na ani na mwane na woisia rai kare papa ia, mo Nataniel pania
         i Kena ina provins i Galili, mi karena ne erua o Sebedi, mi tana rongisuri ne erua
         nikao, ngaira ka faku ka ogaoga ina mataina ngai kena.
         3 Saemon Pita ke woi tangara, “Inau kau arao kau afuafuasi ngaia.” Mina mwane ira ka
         woi tangaa, “Igami nikao maka mi oqani takugo ana.” Hoi ngaira ka rao ka tage irarona
         na qauta, ka rao ka afuasi. Iga na qongiana ngai kena, ke marefa wau ka siare nai
         togoia.
         4 Iga na gomagomafatana ne tangi kakafuaga maunga, mo Jisas ke uraura noga ina karingana
         one kena, mina rongoisuri ira ke marefa wau nai ono girara woi o Jisas ke kena.
         5 Jisas ke ngere rao ke woi tangara, “Mu fea warua, a siare kamu togoi naa?” A mwane
         ira ka aramia aporo ka woi, “Marefa wau ngaia waa.”
         6 Jisas ke woi tangara, “Mui kasia wato ka fugo iamiu kena iga ka apanana i otomiu
         iga na qauta kena, maka mui togoi siare.” Hoi a mwane ira ka kasia wato ka fugo ia,
         make marefa wau nai gira oke akau ana aporo irarona na qauta ia suria na rako wau
         ka siare na togoira.
         7 Ani na rongoisuri ne komania o Jisas ia, ke woi tangaa ko Pita, “Oe Arafa ke kana!”
         Nga na mataina ne rongoa rao o Saemon Pita woi na Arafa ke kana, mi ngaia ke rumia
         akau ka soti qorafu iana ia, suria ne marefa ni gafu fato rai ka gafu iana. Make reke
         wato ke arasi tangaa.
         8 A tana rongoisuri ira ka okea ka fugo ne wonu wau rai siare ia ka mea qanu mai i
         one iga ka qauta ia. Ingaira gena ke marefa nai fagatauria futaga ka one, a mwarao
         mwa manga na tafangana na tangafuru ne erima ia (50).
         9 Mataina na qanu mai ka mataro i one, mi ngaira ka regi ka aoruni na giu ne tarau
         maunga iga na siare mina purete ke taotao afainigi nikao gena.
         10 Mo Jisas ke woi tangara, “Mui tora mai ki tana siare namu kafu togoi gena.”
         11 Hoi o Saemon Pita ke fane akau irarona qauta ia, make okea qanu mai ka fugo ia i
         one ne wonu wau rai apeta na siare rafa. A siare na togoi na mwane gena ke taua nga
         ka waroiga na tangafuru ne etagai matara erima (15), matara ka aguana ne eoru (3).
         E rako wau ka siare minga ke marefa wau ni mwomwou ka fugo kena.
         12 Jisas ke woi tangara, “Rao mai kai ngau.” Make marefa wau ki tana fitangita na rongoisuri
         ira woi nai fagatea rao, woi otai ki ngaia, suria na girara fato noga woi na Arafa
         ki ngaia.
         13 Hoi o Jisas ke tawora ka purete make watera, make watera ka siare nikao.
         14 E kaa ke, ki nga na aoruta na mataina o Jisas ne fagaqao mereana tangara na rongoisuri
         ana ira, imurina na mataina ne afaraga aporo pania na maefa.
         15 Mataina ngaira na ngau fato rao, mo Jisas ke fagatea ko Saemon Pita, ke woi, “Saemon,
         i karena o Jon, efea igo kena ko oqaniau tefa wau tefarira ki tana rongoisuri gaa
         naa?” O Pita ke woi, “Aa na Arafa, igo ko girara woi inau kau komanigo.” Hoi o Jisas
         ke woi tangaa, “Ui fafagangaura ka kere kareta na sip iaku gaa.”
         16 Jisas ke fagaruata nikao ka fagatenga iana tangaa ko Pita, ke woi, “Saemon i karena
         o Jon, igo kena ko oqaniau naa?” O Pita ke aramia aporo ke woi nikao, “Aa na Arafa,
         igo ko qani girara noga, inau kaa kau komanigo.” Hoi o Jisas ke woi tangaa nikao,
         “Ui onoono surira menamenai ka sip iaku gaa.”
         17 O Jisas ke fagaorutaga nikao ka fagatea ana o Pita, ke woi, “Saemon i karena o Jon,
         efea igo kena ko komaniau naa?” Hoi ina mataina ngai kana, ko Pita ke fatami aerisi
         wau ka apena, suria o Jisas ne fagatea fagaeoru nga ke woi, “Ofea no komaniau naa?”
         Hoi Pita ke woi, “Arafa igo ko qani girara fato ka arani mwarao, mako girarau noga
         woi inau kau komanigo.” Hoi o Jisas ke woi tangaa rao, “Ui fafagangaura ka sip iaku
         gaa.
         18 Au woi mwora wau tangago, mataina no kerekere mwane maungago, igo ko fafagagafugo
         mereamu, mi igo mereamu nikao ko arao ifai manga no oqani raofa iga. Mina mataina
         no mwamwamwaerafaga iga, o tatagarai fura ka rimamu mi tana inuni ka fafagagafugo,
         maka urugo tangaa ka agua marefa nui oqani raofa iga.”
         19 Iga na tamasinga ngai ke, ko Jisas ke naka ka agua rainia na tarana o Pita ne pagai
         maemae iga, ke kasia akau ko God. Mo Jisas ke woi tangaa rao, “Ui rao mai suriau.”
         20 Pita ke kerefi aporo wau minga ke rea ki tana rongoisuri ia imurina, ani na mwane
         ne komania tefa wau o Jisas ia. Nga o wani ngai ke ngaia ne koa fagarangia wau o Jisas
         ina mataina iga na ngaufa ia ke mwaoro rao ke fagatea ia, “Arafa otai ke pagai fafaganafu
         rainigo ia?”
         21 Mataina o Pita ne rea o wania, minga ke fagatea ko Jisas, “Arafa, mo wani kaa ke
         manga ifai?”
         22 Jisas ke woi tangaa aporo, “I manga inau qai oqania ni tafitafi ke rao ke taua ka
         mataina nau aporo mai iga, make marefa na agua iamu ngai ke. Ui rao mai mwa suriau.”
         23 Tana tamasinga ke faganega ke rao ina qaiawogata na arani goana ira. Ngaira ka wowoi,
         woi na ani kaa na rongoisuri ke marefa ni gira maefa. Mo Jisas ke marefa ni woisia,
         woi o wani kaa ke marefa ni gira maefa, minga ke woi mwa, “I manga inau qai oqania
         ni tafitafi ke rao ke taua ka mataina nau aporo mai iga, make marefa ka agua iamu
         ngai ke.”
         24 Nga na ani ngai ke na rongoisuri nga ngaia ke tamasi na arani agua gaa, make segera.
         Igia fato ka girara woi na arani agua ne woisi gaa ke mwora wau.
         25 E rako wau ka mwarao o Jisas ne tanui. Manga na arani mwarao ne tanui gaa kai segera
         fato, inau kau takosia woi na arani puka na segera rainigi ke marefa nai araria fato
         ka ano kaa.AposolAposolAposolAposolAposol
         
            

         
      
   
      
         Aposol
12345678910111213141516171819202122232425262728
   
      
         1
1 Hoi agoaku koro o Tiofilas, iga na tana puka nau qani segea fato noga, inau kau qani
         tamasia wau tangago rainia ka arani agua o Jisas ne qani tanua make fagausuringai
         tangara ka inuni, raorao
         2 make taua ka tangiana na toraia aporo tangaa ki Heven nikao. Hoi inagona rao make
         kafu aporo i Heven, ngaia ke tawatawa iga ka ramwofa iana Figona Apuna make fagausurira
         ka arani aposol ne ono sikifira ira.
         3 Imurina o Jisas ne ape mamasiaga make mae fato noga, irarona tangafurui tangiana
         ne efai ia (40) ngaia ke rako wau ka arani agua ne fagaqao menamenai woi ngaia ke
         tafi aporo mwora pania ka maefa, make fagaqao mereana tangara ka aposol ira, make
         tamasia tangara ka agua rainia ka arafanga iana o God.
         4 Mina mataina ne etagai ngaia o Jisas ne ngau afainira na aposol gaa, ngaia ke tamasi
         fagakakanura, ke woi manga kaa, “Siana kamui rao pania ki Jerusalem, igamu ke araria
         nga namu nanasia noga ka agua Emaku ne qani surua wau tangagamu ia, manga inau nau
         qani tamasia fato wau noga tangagamu ia nikao.
         5 Ua o Jon ke fagamaanu apuna mwa rainia ka wai, migamu ka fafagamaanu apunarigamu
         iga ka Figona Apuna.”
         6 Hoi iga na mataina ngaira na aposol na faku maunga afainia ko Jisas, ngaira ka fagatea,
         “Efea na Arafa, nga ne taua na mataina igo no kafu fafagaurasia na arafa ni finua
         i Israel nikao ngai ke?”
         7 Ua mo Jisas ke aramira ke woi tangara, “Nga Emaku ke nafunia ka ramwofa rai nakai
         ana ka mataini gena, marefa ni ararigamu woi namui gigirara ka mataini gena.
         8 Hoi nga na mataina na Figona Apuna ne watowato mai ke taotao afainigamu, maka mu
         kafu nanafunia ka ramwofa rai tarofainigi ana rainiau i Jerusalem mi iga tana finua
         i Jiudia, mi iga ka provins i Samaria ke rao ke taua ka arani finua iga na ano kaa.”
         9 Hoi ki murina ne tamasi fato manga kaa, ngaira ka rea ko Jisas ne akau ina afaafana
         kena, raorao make punufia ka roto mingaira ke marefa nai gira rea ana.
         10 Ua mataina o Jisas ne akau, mi ngaira ka onoono akau maungara ina afaafana kena,
         minga ka gaparira mwa mina mwane ne erua naru gafu rainigi na gafu siki karu rao mai
         maka ura afainira.
         11 Makaru woi tangara manga kaa, “Oe a mwane i Galili igamu ke fea kamu ura mwa maka
         mu fagatogoa akau na afaafana kana? Ngaia o Jisas kana, ne toraia panigamu, ke aporo
         i Heven kana, ngaia ke pagai aporo mai nikao manga mwa namu rea ne rao ia.”
         12 Hoi imurina na agua kaa, arani aposol ira ka rao pania ka fungana iga na mwani Olif,
         maka aporo nikao tangaa ki Jerusalem marefa woi ni fagatau aera wau, mwarao manga
         na kilomita ne etagai mwa ia.
         13 Hoi a mataina ngaira na taua wau i Jerusalem, ngaira ka otomia rao ka kaoqono ia
         iga na ruma i afaafa na fakufaku raorao mwa iga ia. Hoi ngaira na mwane gaa ka atata
         ke gaa, o Pita, o Jon, o Jemas mo Andru, o Filip mo Tomas, o Batolomiu mo Matiu, o
         Jemas i karena o Alfias mo Saemon na mwane iga na rurufa na oqania rai maengira ana
         ka arani mwane i Rom ira, mi ngaia Jiudas i karena o Jemas.
         14 Ngaira fato afainira ki tana fefene nikao, mika Meri enana o Jisas mi esina na mwane
         nikao o Jisas ira. Ngaira gena ke raorao mwa ka fakufaku rai fagarafe ana.
         15 Iga na tangiana ne etagai mina mwarao manga tangarau ne etagai mina tangafuru ne
         erua (120) na inuni na tangamworani ira ka faku iga ka agua ni fakunga iata ia, mo
         Pita ke ura akau make tawatawa tangara,
         16 ke woi manga kaa, “Hoi arani agoaku fato igamu, a Segesegefa Apuna kaa ngaia na Figona
         Apuna ke watea na ramwofa na mwane rafa o Deved ke qani tamasia mai, ke araria nga
         ne mai mworamwora, manga ngatakena igia na rea fato noga ina mataina kaa. Hoi ka tamasinga
         kaa, rainia ko Jiudas, ani na mwane ne toraira na rurufa ni mwane na rakua o Jisas
         ia,
         17 ngaia ki tana mwane iga na rurufa iamami inago wau noga ia, ne tagara afainigami
         kaa.”
         18 (Ua o Jiudas ke woria ka mwako rainia ka rurugua na woria rainia na agua aera ne
         tanua ia, make apuri ke wato, ke mwagata, ke mwatakara na oqana ke fufura fato na
         auna oqana ia.
         19 Hoi arani inuni fato i Jerusalem ka rongoa ka tamasinga rainia na agua kaa, minga
         na tamasinga iata, ka fauatana ka agua kena rainia “Akeldama” irarona na woita kaa
         ka Mwou ni Gapu.)
         20 Ua mo Pita ke tawatawa ke woi nikao, “Iga na puka iga na Sam ke woi manga kaa, “Aruma
         iana ke araria nga ne qaranga, siana nga ki tana fitangita ki ogaoga iga.” Ua tana
         tamasinga nikao ke woi, “Tana inuni rao nikao ki taua ka tagaranifa iana kaa.”
         21 -
         22 Hoi igami kami oqania ki tana inuni rao nikao ni tatamanigia rai tarofaini ana woi
         ngaia o Jisas ke tafi aporo nikao pania ka maefa. Ua a mwane kaa, ke araria nga ka
         fitangita na ani na mwane ne ogaoga fainigia iga na arani mataina na arao afainia
         ko Jisas ia, faganega mai pania ka mataina o Jon ne fagamaanu apunaria o Jisas na
         Arafa iaka, raorao make mai taua ka mataina o Jisas ne aporo nikao i Heven.”
         23 Hoi ngaira ka takosiraurua ka mwane ne erua, o Josep Barsabas tana mataina ka onia
         rainia ko Jastas, mi tana mwane ko Mataeas.
         24 Muri mai, mi ngaira fato ka fagarafe ka woi manga kaa, “Arafa igo ko qani girara
         fato mai noga ka takofa iata na arani mwane gaa, hoi kui fagaregami rainia ko otai
         na fitangitaurua o waru gaa ko ono sikifia,
         25 rai tau ana na tagaranifa kaa manga na aposol ia, rai orisia ana ko Jiudas, ngaia
         ne fato pania na tagaranifa kaa, make rao tangaa na finua iana mwora.”
         26 Muri mai maka poroa ka daes, mo Mataeas ke tawoa. Hoi ngaia Mataeas ke tao rai tana
         mwane iga na tangafuru ne etagai matara erua na aposol ira.

1 Ua iga na tangiana rafa iga na Pentekos, arani inuni na tangamworani rainia ko Jisas
         ngaira fato ka faku iga ka agua ne etagai.
         2 Hoi gaparira mwa mina rongo rafa ana pania na afaafana kena, ne manga na apena roga
         rafa ne afaraga ia mina rongo rafa ana ia ke rao mai make rao ofu ana fato ka ruma
         na ogaoga iga ia.
         3 Hoi ngaira ka rea ka kere mwarao ne manga na watawata na giu ia ne rao mai ke mwatakara
         furira ka arani inuni gena.
         4 Mina arani inuni fato ira, ke wonusira ka Figona Apuna maka faganega rai tamasi ana
         iga ka atani wau mwa na tamasinga suria ki takena nga na tawatawanifa ngaia na Figona
         Apuna ne mafata mai tangara.
         5 Hoi mina mataina kena i Jerusalem, ke rako wau nga ka inuni na Jiu na rao mai ka
         ogaoga gena, ngaira gena ka inuni ni fagarafenga, ngaira gaa ka oga mai iga ka arani
         finua fato iga na ano kaa.
         6 Hoi a mataina na rongoa na rongo rafa ana kana, ngaira ka rao faku mai, mina arani
         inuni ira ka panga rainira wau, suria na rongora ka tamasi iga ka tamasinga iata mereata.
         7 Hoi ngaira ka panga wau maka takou, maka tamasi ka woi manga kaa, “Oe, arani inuni
         na tamasi gaa, ka inuni mwa i Galili!
         8 Hoi ke nga ne tanu fea ngai ke igami kaa maka mi gira rongora ana mwa na arani tamasinga
         fiufiutaga iga ana tamasinga iamami mereamami mwa gaa?
         9 Suria tana inuni igami gaa kami rao mai panigi ka finua gaa, Patia, Midia, Elam,
         Mesopotemia, Jiudia, Kapadosia, Pontas mi Esia,
         10 mi Frijia, Pamfilia, Ijip mi tana apana i Libia fagarangia mwa na finua Saerin. Mi
         tana inuni igami gaa, ka oga mai iga ka finua rafa i Rom,
         11 mi tana ani igami gaa ka oga mai i Kiriti mi Arabia. Tana ani igami gaa ka wora mai
         rai Jiu mina tana ani ka tao mwa rai Jiu. Minga ka rongora maungara ka arani tawatawanifa
         iga na tamasinga iamami rainigi na apeni na mwarao rafa ngaia o God ne qani tanui
         fato noga gaa!”
         12 Make suria ngaira ka panga wau maka marefaera wau nga nai girara na taa ke qao manga
         kaa, maka faifagate mereata mwa ka woi, “Ataa ke qao manga kaa ke?”
         13 Hoi mi tana inuni ira ka fafagamamana mwa rainira ka ani na tangamworani rainia na
         Arafa ira ka woi na tono ka qeka.
         14 Ua o Pita ke ura akau afainira ka tangafurui aposol matara etagai ira, make tamasi
         rafa tangara ka inuni na faku mai ira make woi, “Igamu na arani Jiu mina arani inuni
         fato namu ogaoga i Jerusalem, mui rongorongo menamenai aera wau iga ka tawatawanifa
         nau tatamasia wau tangagamu kaa.
         15 Hoi igamu kamu takosira ka inuni gaa woi mwa na tono ka qeka, make marefa, suria
         nga ne kafu akau rao mwa na arito kana ngai ke.
         16 Mina maurukari o Joel ke qani tamasia mai inago ka agua rainia na taa namu rea ngaeka,
         17 ‘God ke woi, ‘Iga na mataina tangaa na qotona na ano kaa ne fafagarangi mai, inau
         kau kasia wato mai ka Figona iaku ke mai taotao afainira ka arani inuni fato, mina
         arani kere kare mwane iamiu mina kere kare fefene i karemiu gena, ka tatamasi ka woita
         nau wawatera. Mina arani kare mwane faoru iamiu gena ka reregi ka maurutanga gaa,
         mina mwaerafa iamiu gena ka maumaurutai mwa.
         18 Aa, iga na mataina kena, kau pagai kasia wato mai ka Figona iaku rai oga ana fainigamu,
         igamu na mwane mina fefene ani namu tatagara tangau, ka tatamasi ka woita pania ko
         God.
         19 Hoi makau pagai tanua ka wawaiaro i afaafa kana, ka agua ne qaoqao riariaga mina
         agua ni panga rai ana iga ka ano kaa. Gapu mina giu mina apena roqoroqo rafa ka pagai
         reregi.
         20 Arito ke pagai aforo ke rotoroto, mina fagaifa ke pagai orisi ke memeraga manga mwa
         na gapu ia. Mina Tangiana Rafa iana na Arafa kana ke kafu arao mai. Tangiana Rafa
         ke tefa wau, make koro ke tefa wau nikao.
         21 Mina arani inuni na nongia na Arafa, ka tafitafi.’ ’
         22 Igamu na arani inuni i Israel kamu rongorongo menamenai aera rainia ka agua kaa.
         Jisas kaa, ka mwane i Nasaret, mo God mereana ke fagaqao mai tangagamu rainia kaa,
         woi ngaia ke kasia mai kana. Hoi ki igamu mereamiu mwa kamu girara fato noga woi o
         God ke fafagaqao rainia ka agua kaa, mataina ne kasia mai iga o Jisas rai mai tanui
         ana na arani agua ne qao riariaga, takouganifa mina arani fagaqaonga. Hoi ka arani
         agua gaa kamu girara fato noga.
         23 Hoi o God ke qani rao suri ka takotakofa iana manga takena nga ne qani takosia fato
         mai noga ia, ngaia ke fafagamarumungainia ko Jisas tangagamu, kamu rakua. Hoi kamu
         totoraia maka mu mamafata rainia tangara ka inuni aera ka nanafuia funuia iga ka taotao
         woro.
         24 Hoi ngaia o God ke ragaia afaraga pania ka maefa rai fagataraganisia pania ka fafaranifa
         iga na maefa, suria ne asa wau nga ka maefa rai taua aporo ana ko Jisas.
         25 Suria o Deved ke qani tamasia ka agua rainia ko Jisas ke woi, ‘Inau kau rea ka Arafa
         ne qainagoku raorao mwa iga ka arani mataina, suria ngaia ke ogaoga fagarangiau, ke
         marefa ka mwarao ni gira aerafaga ana tangau.
         26 Suria rainigi na agua gaa, inau kau wagewage wau ki nga na tawatawanifa iaku gaa
         ke fagaqao rainia ka wagefa iaku, ke manga nau pagai maemae, makau ogaoga iga ka takofa
         nganganiaga raorao mwa.
         27 Suria igo na Arafa marefa nui gira mwarao ni tangainia ana ka maurifaku iga ka anoanoku
         mataina nau maemae iga. Igo ke marefa wau nui gira mwarao ni tangainia ana ka apena
         na mwane apuna iamu ki tao ki kakaga iga ka anoanona.
         28 Igo ko qani fagareau rainia ka arani agua ni tafinga, igo ko tanuau kau pagai wagewage
         tefa wau iga ka mataina no ogaoga fainiau.’
         29 Ua arani goaku igamu, au oqania rai fakafakania ana wau tangagamu ka agua rainia
         ko Deved na arafa ni finua iaka. Ngaia ke mae ka qani afunia wau, mina anoanona ke
         taotao maunga ke taua ngaeka i finua iaka kaa.
         30 Hoi ngaia o Deved kaa ki tana maurukari nikao, mi ngaia ke girara menamenai aera
         woi o God ke qani suru tangaa, ne marefa ni gira fagamarefagana. Ngaia o God ke qani
         woi tangaa ka arafa ni finua o Deved pania ki sinamapu na ogaoga iga kena, ki tana
         tangiana ka mwane iga ke pagai onoono sikifia ke taotao rai arafa ni finua.
         31 Hoi o Deved ke girara mwa ka agua kaa, woi ne pagai worawora, hoi ngaia ke tamasia
         tangara woi na Mesaea ke pagai afafaraga aporo pania ka maefa, ke ma ni taotao ngai
         kena, make woi nikao woi o God ke marefa ni pagai mwarao ni tangainia wau ka apena
         ki tao ki kakaga irarona na anoano.
         32 Ua ki nga o Jisas kaa, ko God ne fafagatafi aporo pania na maefa kaa, igami fato
         kaa kami rea rai maamami mereamami ka agua kaa.
         33 Hoi ngaia o Jisas ke akau ke oga ina apanana i otona o God, make nafunia ka Figona
         Apuna pania ke Emana, manga ne qani tamasia fato noga tangaa ia. Make mafata rainia
         mai ka Figona ia iga na agua namu rea maka mu rongoa ina mataina kaa.
         34 Suria ngaia mereana o Deved ke marefa woi ni akau maumaurina i Heven, make rangaria
         mai ke woi manga kaa, ‘O God ke tamasi tangaa ka Arafa iaku make woi tangaa, ‘Ui rao
         mai kui koa ina apanana i otoku kaa.
         35 Raorao make taua ka mataina nau nanakara na arani maerongamu iga ka rugufanana ramwofa
         iga na arafanga iamu.’ ’
         36 Hoi igamu fato na arani inuni i Israel ke araria nga namu gigirara menamenai aera
         nga, woi ngaia o Jisas kaa, ki igamu namu rapusia ke mae iga na taotao woro ia, mi
         ngaia o God ke tanua ke taotao rai Arafa mina Mesaea.”
         37 Hoi a mataina na inuni ira na rongoa na tawatawanifa kaa, ngaira ka ape rorofiaga
         wau, maka fagatea ko Pita mi tana aposol ira, “Arani goamami igamu a taa kami tanua?”
         38 Mo Pita ke aramira ke woi, “Igamu ke ararigamu nga mu riri panigi ka arani aerafa
         iamiu, make ararigamu nga na fafagamaanu apunagamu iga ka atana o Jisas Kraes, ki
         ngaia o God maki qoqono rai ka aerafa iamiu, maka mu nanafunia ka Figona Apuna ne
         wawategamu.
         39 Suria o God ke suru tangagamu, mi tangara fato ki karemiu mina arani inuni mina inuni
         na ogaoga iga na arani finua fagatau rao gena nikao.”
         40 Hoi arani agua gaa ko Pita ke qani tamasi fato noga tangara, e fagakakanura ke woi
         tangara manga kaa, “Mui onoono surigamu menamenai wau nga pania ka fagaetangifa tangara
         na qaunga ni inuni faoru na fagaqekara gaa.”
         41 Ua iga na tangiana kena, ka mwarao manga na qera ne eoru (3,000) na inuni na tangamworani
         rainia na tawatawanifa iana o Pita igi ka maanu apuna fato wau.
         42 Mi ngaira ka finasura iga ka arani mataina gena rai oga ka rongora ana ka arani fagausuringa
         iata na aposol ira, mina tamanira ana kai fakufaku, rai tagai ngaua faku ana ka purete,
         mi tangai fagarafe faku ana.
         43 Ua arani agua ne qao riariaga mina arani fagaqaonga na tanui na aposol ira ke tanura
         ka arani inuni ira ka panga wau.
         44 Mina arani inuni na tangamworani rainia ko Jisas ira ka fakufaku raorao mwa, maka
         woani ka arani nafuninga iata igi afainira ki tana inuni ma ni tonga nafuninga iata
         gena.
         45 Ngaira ka fagaworingai ka arani mwarao manimani iata mi tana nafuninga iata gena
         nikao, maka mafata rainigi rao ka arani rurugua igi rai tamanira ana ka inuni ma ni
         tonga nafuninga iata.
         46 Iga na arani tangiana ka fakufaku raorao mwa irarona Ruma ni Wogasifa iana o God
         kena rai wogasifa. Ngaira ka takutaku rainira rai ngau faku ana iga ka arani ruma
         gena rai ngau apuna ana, mina woto rai faku ana ka ngaufa iata afainia ka wagefa mwora
         nga.
         47 Mi iga na arani mataina ka fafagaakausia mwa ko God, mina arani inuni ina finua rafa
         kaa ka koro tangara. Mi iga na arani tangiana mwa, ko God ke totoraira qanu mai ka
         arani inuni afainira ka inuni na qani tangamworani.

1 Iga na tangiana ne etagai iga na mataina ni fagarafenga mataina kena ka arito ke
         papaneaga noga, o Pita mo Jon karu taworagofa karu akau tangaa ka Ruma ni Wogasifa.
         2 Mataina naru rao wau kena, makaru tarafua wau ka mwane ne wora mai make risurisuga
         ne ogaoga irawona na maana para qanu tangaa na Ruma ni Wogasifa ia na fauatana rainia
         ka Romana Maana Para. Iga na arani tangiana, ka goana ira ka raragaia mai raorao mwa
         rai kasi ana kena rai nongi rurugua ana panira ka inuni na arao mai tangaa na Ruma
         ni Wogasifa ia.
         3 Hoi a mataina ne reraurua o Pita mo Jon naru rao fagarangi mai rai qanu ana irarona
         na Ruma ni Wogasifa ia, mo wani ia ke nongiraurua rainia ka rurugua.
         4 Ngairaurua karu fagatogoa rao ko wani ia, make woi ko Pita tangaa, “Ui ono mai noga
         iga!”
         5 Hoi o wani ia ke onoiraurua rao, suria ne tako woi mwa naru wawatea rai rurugua.
         6 Mo Pita ke woi tangaa, “Inau kaa ke marefa wau ka rurugua. Maki tana mwarao mwa kau
         nafunia rai watego ana. Au wowoi tangago wau, iga na atana o Jisas Kraes i Nasaret,
         ui afaraga akau makui taworagofa kui rao.”
         7 Mo Pita ke kawi i rimana iotona o wani ia, make tamania ke kawiria afaraga. Iga na
         mataina kena mo wani ia ke nganganiaga aporo ka poponigaofa iana mina perena uwana
         igi,
         8 ke kafu igo akau ke ura, make taworagofa ke takuraurua ka tagai rao ka qanu irarona
         na Ruma ni Wogasifa ia. Ngaia ne taworagofa ke arao kena make igooigoo akau, make
         fafagaakausia ko God.
         9 Ua mataina na arani inuni ira na ono rao ka rea o wani ia ne taworagofa maka rongoa
         ne fafagaakausia ko God,
         10 ngaira ka ono girara ka woi, nga o waeka ke raorao mwa ne ogaoga ina rawona na Romana
         Maana para rai nonginongi rurugua ana ia. Hoi arani inuni ira ka panga rainia wau
         make marefa ka mwarao nai wowoisia nikao rainia ki takena ne wora mai tangaa o wani
         kena.
         11 Ua o wani ia ke tau nganganiaga wau nga fainiraurua ko Pita mo Jon, hoi ka arani
         inuni ira ka panga wau maka tari ka rao mai tangara. Ngaira gaa ka ogaoga iga ka apaapa
         na Ruma ni Wogasifa ia na fauatana rainia “Apaapa iana o Solomon.”
         12 Hoi a mataina o Pita ne rea na agua kaa, ngaia ke tawatawa ke woi manga kaa tangara,
         “Arani inuni i Israel nga ne tanu fea ngai ke namu panga rainia wau na agua kaa ke,
         minga ne fea nikao kamu ono rapurapu mwa rainigamirua kaa, woi namuru tanua ko wani
         kaa ke taworagofa iga ka ramwofa kee na apunafa iamirua mereamirua? Marefa wau.
         13 Hoi ngaia o God iata iuraka, mo God iana Ebraham mo Aesak mo Jekob ke qani taua akau
         na atana o Jisas na mwane ni tagaranifa iana. Hoi nga igamu ki inago wau noga ia,
         kamu qani mafata rainia ko Jisas tangara na mwane rafa ira rai nafuia funuia ana.
         Ua ki na mataina ngaia ko Paelat ke oqani fagataraganisia ana, mi igamu kamu ngaroitainia
         ia.
         14 Hoi ki ngaia o Jisas kaa ke apuna tefa wau make oto i maana o God nikao, mi igamu
         ke marefaera wau nga namui oqania rao. Hoi minga igamu kamu nongia o Paelat rai kasia
         fura ana tangagamu na mwane ne nafunafu inuni ira.
         15 Hoi ki nga na mwane ne gira wategia ana na tafinga mwora, kamu nafuia funuia kena.
         Hoi mo God ke fafagatafia aporo pania ka maefa, mina agua kaa ki igamirua kamuru rea
         mereamirua.
         16 Suria na tangamworanifa iamirua rainia ka atana o Jisas, nga na atana o Jisas ke
         mafata rainia na nganganiaganifa tangaa o waeka namu rea maka mu girara fato noga
         kena. Nga na tangamworanifa iga o Jisas kamu rea o waeka na fagakorofia ka apena kaa.
         17 Ua goaku igamu, au girara woi na mwane rafa iamiu, migamu ke marefa wau nga namui
         girara ka apena mwarao rafa namu tanua rainia ko Jisas.
         18 Hoi mi iga na mataina ne fato wau noga, o God ke qani tamasia tangara ka maurukari
         ka tarofainia woi na Mesaea iana ke araria nga ne fafara manga ngaia kena. Hoi o God
         ke tanua ka tawatawanifa ke mai mwora.
         19 Hoi igamu kamu takotako orisi, maka mui riri tangaa ko God, hoi ngaia ke kafu tatarofi
         panigamu ka arani aerafa iamiu.
         20 Hoi a mataina kena ke pagai arao mai, ka mataina ngaia na Arafa ne kafu fafagamamaro
         apemu, make kafu kasia mai ko Jisas tangagamu, ngaia na Mesaea ne qani ono sikifia
         o God tangagamu.
         21 Hoi o Jisas ke ogaoga wau mwa noga i Heven, ke rao nga ke taua ka mataina ngaia o
         God ne fafagafaorua iga na arani mwarao iga na rarona ano kaa, manga ne qani surua
         fato mai noga tangara na maurukari apuna ira.
         22 Suria o Mosis make qani tawatawa ke woi manga kaa, “Ngaia na Arafa na God iamiu ke
         pagai onoono sikifia ka fitangimiu ke taotao rai maurukari tangagamu, takena nga ne
         ono sikifiau kaa, hoi kamu rongora ka arani agua ngaia ne pagai tatamasia tangagamu.
         23 Hoi ka fitangimiu ne marefa ni oqani rongo ana na maurukari kena ke fafagafatongia
         panira ka arani kare iana gena.”
         24 Aa, ne mwora ke tefa wau! Faganega mai iga na mataina iana o Samiuel mina arani maurukari
         na tarofainia iga na tawatawanifa iana o God gaa, ngaira ka qani tamasia fato noga
         tangagamu ka arani agua rainia ko Jisas ne mai woworaga ina mataina gaa.
         25 Hoi nga igamu ko God ne tamasi tangara na arani maurukari rai tamasi tangagamu ana.
         Mataina o God ne tamasi faku afainira iuramiu, ngaia ke tamasi faku tangagamu nikao.
         Hoi o God ke suru manga kaa tangaa ko Ebraham, “Rainia na fitangimiu ne worawora mai
         pania na qaunga ni inuni no onoono i suria kena, ngaia ke pagai tanura ka arani inuni
         i ano kaa ka pagai wawagewage tefa wau.”
         26 Hoi o God ke ono sikifia ka mwane ni tagaranifa iana make kasia ke qainago mai tangagamu.
         Ki mwarao maki ngaia ke fafagakorogamu wau, rai ririgamu ana panigi ka aerafa iamiu
         gena.”

1 Ua mataina o Pita mo Jon naru tatawatawa maunga tangara ka inuni ira, tana mwane
         ni raperapega ira afainia na mwane rafa iata na mwane na tatagara iga na Ruma ni Wogasifa
         ia mi tana Sadiusi ka matarofiraurua mai.
         2 Ua mwane gaa ka mangariaga wau tangara ka aposol iraurua, suria ngairaurua karu fafagausurira
         ka inuni gena woi o Jisas ke afaraga aporo pania ka maefa. Hoi ka tawatawanifa kaa
         ke fagaqao mai rainia woi na ani na inuni na qani mae fato noga ira, ka pagai tafitafi
         aporo nikao imurina na maefa iata.
         3 Hoi iga na mataina kena ke manurafi fato mai noga, hoi ngaira ka roiraurua maka kasiraurua
         irarona peresin, raorao make taua mai ki tana gomagomafatana.
         4 Make rako wau ka inuni na rongoa na tawatawanifa iataurua, maka tangamworani rainia.
         Ua ani na inuni na tangamworani ira ke rao ke taua ka mwarao manga na qera ne erima
         ia (5,000) iga ka mataina kena.
         5 Iga tana tangiana mai nikao, mina arani mwane rafa na onoono surira na Jiu afainira
         ki tana mwane rafa ira mina fagausuri iga na Lo iana o Mosis ira ka faku ka tawatawa
         i Jerusalem.
         6 Qauta na mwane ni raperapega o Anas mo Kaeafas, mo Jon, mo Aleksanda mi tana mwane
         na goana iga na mwane rafa iata na mwane raperapega ira ki ngaira maka faku afainira
         gena nikao.
         7 Ngaira ka torairaurua mai ka aposol iraurua ka mai fagaurasiraurua ina guputa, maka
         fagateraurua, “Manga ifai kamuru tanua na agua kaa? A ramwofa taa kamuru nafunia,
         kee otai ka atana kamuru tagara rainia kaa?”
         8 Hoi o Pita ne wonusia na Figona Apuna ia ke aramira manga kaa, “Igamu na mwane rafa
         iata na Jiu mi igamu tana mwane rafa.
         9 Ngaeka ki igamu kamu oqani fagatamasigamirua ana rainia ka agua koro namuru tanua
         rainia ko wani ne risurisuga ia, maka mu oqani girara manga ifai ngai ke namuru tanua
         ke koro aporo kaa.
         10 Hoi kau oqania rai tamasia wau ana tangagamu mina tamasi ana tangara ka arani inuni
         fato Israel nikao rainia ka mwane ne uraura inagomiu ina mataina kaa ke, ngaia ke
         qani koro aporo fato noga iga ka ramwofa iga na atana o Jisas Kraes na mwane i Nasaret.
         Ngaia kaa, ka mwane namu nafuia ke mae iga na taotao woro ia, mo God ke fagatafia
         aporo nikao.
         11 Mi ngaia o Jisas kaa, ka Segesegefa Apuna ke tawatawaria ke woi manga kaa ia, “Aa
         aguana fau namu ngangaroi_tainia kena ki tana mataina ke pagai taotao rai apena fau
         manimanirafa tangagia fato.”
         12 Hoi ki ngaia togo mwa o Jisas ke nafunia ka ramwofa rai fagatafigia ana, suria o
         God ke marefa ni mamafata rainia mai ki tana inuni rao nikao iga na ano kaa rai fagatafigia
         ana.”
         13 Hoi arani mwane iga na Kaonsol ira ka panga rai rea ana ki takena o Pita mo Jon ne
         susu wau ka oqataurua, mi ngaira ka giraraurua woi na mwane purua mwa, make marefa
         naru sukuru nikao. Hoi ngaira na mwane rafa ira ka kafu girararaurua woi ngairaurua
         gena karu takua raorao mwa ko Jisas.
         14 Hoi a mataina ngaira na rea ko wani ia ne fagakorofia na Arafa ne uraura afainiraurua,
         ngaira ke marefa ka mwarao nai pagai wowoisia.
         15 Hoi ngaira ka woi tangara ka fura pania ka kaoqono iata na Kaonsol mi ngaira mereata
         ka kafu oga aporo ka tawatawaria ka agua rainiraurua.
         16 Hoi maka woi manga gaa, “Oe warua igamu, a taa ke araria na tanua rainiraurua o warua
         gaa? Suria na arani inuni i Jerusalem ka qani giraraurua fato noga ko warua gaa rainia
         ka agua ne qao riariaga naru tanua fato mai noga ia, make qara aera rai woi ana woi
         na agua kaa ke marefa ni mwora.
         17 Hoi rea wau maka agua kaa ke taura fato noga ka arani inuni gena, ua igia ke araria
         nga nai wowoi pusiraurua siana karu pagai tatamasia ka agua rainia ko Jisas tangara
         ka inuni gena nikao.”
         18 Hoi ngaira ka oniraurua aporo qanu mai nikao, maka tamasi raramwofaga tangaraurua
         ka woi siana karu pagai fafagausurira ka arani inuni gena rainia ka atana o Jisas
         nikao.
         19 Ua mo Pita mo Jon karu aramira karu woi manga kaa, “Igamu ke ararigamu namu fafagageta
         menamenai, ani taa ke oto i maana o God, rai tau woita iamiu ana kee rai tau woita
         iana o God?
         20 Hoi ke marefa muru gira funifunira ana ka mwarao rainia na agua namuru regi maka
         muru rongora gaa.”
         21 -
         22 Ua a mwane rafa ira ke marefa ka agua nai rogoia ne araria woi nai fafagaetangiraurua
         rainia ko Pita mo Jon. Hoi ngaira ka susurairaurua fato maka kafu kasiraurua karu
         rao. Ua a mwane ne risurisuga o God ne fagakorofia ia ka farisina ke tefaria ka tangafuru
         ne efai pupu (40), mina arani inuni ira ka fagaakausia ko God rainia ka mwarao ne
         tanua kena.
         23 Iga na mataina o Pita mo Jon na kasiraurua fura, ngairaurua karu aporo makaru fagakaringara
         ki tana tamata ira rainigi ka arani agua ngaira na mwane rafa iata na mwane ni raperapega
         ira mi tana mwane rafa ira na woisi tangaraurua.
         24 Hoi a mataina na arani inuni na tangamworani rainia na Arafa ira na rongora na agua
         gaa, ngaira ka fagarafe faku maka woi, “Arafa, igo ko fagaworia i Heven mina ano kaa
         mina asi mina arani mwarao irarona fato gaa.
         25 Mi iga na Figona Apuna ko mea tamasi ki iuramami o Deved ngaia na mwane ni tagaranifa
         iamu ia, ngaia ke woi, “E tanu fea ka arani afuroto ka suragaera gena? E tanu fea
         ka arani inuni ka takosi atani wau mwa na agua ni qekafa gana?
         26 Arani arafa ni finua iga na ano kaa ki ngaira ka nanau mwa rai fainafunafu ana mina
         arani mwane rafa na onoono suria na arani inuni iga na ano kaa, ki ngaira ka faku
         rainira rai fainafunafu ana afainia ka Arafa mina Mesaea iana.”
         27 Hoi e mwora wau, o Herod Antipas mo Pontias Paelat ngairaurua karu faku afainira
         ka arani afuroto mina arani inuni i Israel nikao, maka mea ura faisuara ko Jisas.
         Ngaia ka mwane apuna ni tatagara tangago, no ono sikifia ke mai tao rai na Mesaea
         kaa.
         28 Ua ngaira ka faku rainira rai tanui ana ka arani agua takena nga igo no oqani iga
         na ramwofa iamu mina faioqanifa iamu no qani takosia fato mai noga ne pagai mai worawora
         gaa.
         29 Hoi Arafa, ina mataina kaa ke ararigo nga nui onoono menamenai wau nga, rainia ki
         takena nga na mwane rafa gaa na raramworigami gaa. Igo ke ararigo nga nui tatamanigami
         ki igami na mwane ni tagaranifa iamu, ki mwarao maki susu ka mangatangamami rai tarofainia
         ana ka woita iamu kaa.
         30 Ua igo ke ararigo nga no fafagaqao mai nga rainia ka ramwofa iamu ni fagakorora ana
         nikao ka inuni ne tonga ape aera iata, me ararigo nga no tatanui ka arani agua ne
         qaoqao riariaga, mina ani fagaqaonga nikao rai woworaga ana iga ka atana o Jisas,
         ngaia kaa ka mwane apuna ne tatagara tangago.”
         31 Hoi a mataina na inuni ira na fagarafe fato, a ruma na faku rainira iga ia ke mwangiungiu,
         mina arani inuni ira ke wonusira ka Figona Apuna, mi muri mai ngaira ke susuka mangatata
         rai tarofaini ana ka woita iana God.
         32 Ua ina mataina kena ka inuni na tangamworani ira ka faku mwa ka mangatata, make marefa
         ko otai ni takosia woi na arani mwarao ne nafunigi tangaa mereana mwa. Marefa wau
         ka arani mwarao na nafunigi, ka woto rai tangara ki ngaira fato nga.
         33 Mina aposol ira ka raramwofaga wau rai tarofainia ana tangara ka tawatawanifa rainia
         ko Jisas na Arafa, ngaia ne tafi aporo pania na maefa. Mo God ke ono korofira fato
         wau nga.
         34 Hoi marefa wau ka fitangita na inuni gena woi ni aqouqousia rao tana mwarao, suria
         otai na nafuni mwako, kee na ruma, ngaira ka fagaworingai. Hoi ka rurugua igi ka tawora
         35 ka mafata rai tangara ka aposol ira, mi ngaira ka kafu woto rai tangara ka inuni
         i suria ke efita ne araria na nanafunia.
         36 Hoi tana mwane ne etagai ne oga mai iga na marau i Saepras, ngaia kena ke wora mai
         iga ka waro ni inuni iana na Livae. Atana ko Josep mina aposol ira ka fauatana rainia
         ko Banabas nikao, ne fagaararia woi na “Mwane ni Fagagatanira ka inuni.”
         37 Hoi ngaia make fagaworingainia ka kere mwako ne nafunia, make toraia ka rurugua igi
         ke mafata rainigi tangara ka aposol ira.

1 Hoi a mataina kena ko Ananaeas mi kani iana ka Safaera, karu fagaworingainia ka kere
         mwako iataurua nikao.
         2 Ngairaurua karu faioqani fato rai taua aporo ana ki tana apanana na rurugua ia tangaraurua,
         makaru toraia ki tana apanana tangara ka aposol ira.
         3 Mataina kena ko Pita ke woi tangaa ko Ananaeas, “Ananaeas e manga ifai ko fagamwatakua
         o Satan ke qanu iga na mangatamu ke tanugo ko fagaparua na Figona Apuna kena, mako
         taua aporo tana apanana na rurugua na woria tangago rainia na kere mwako iamu ia kena?
         4 Hoi amwako kena ka nafuninga iamu ngai kena mako kafu fafagaworingainia kena, ka
         rurugua na woria rainia kena maka rurugua iamu maunga. Ka taa ke tanugo ko tanua na
         agua ni fagaqekaqeka na kaa? Igo kena ke marefa nui fagaparura ka inuni mako fagaparua
         ko God!”
         5 Mataina o Ananaeas ne rongoa rao na agua ia, ngaia ke apuri ke wato ke mwagata make
         mae, mina arani inuni na rongoa na agua rainia ko Ananaeas ka maagu wau.
         6 Mi tana kere mwane ka qanu mai maka qaraia ka gafua ia, maka torai ka mea fura ka
         rao ka funia.
         7 Ma ni qorafu rao, maka Safaera ke qanu mai i ruma ia, make marefa wau ni girara ka
         agua rainia ko wani iana ia.
         8 Ua o Pita ke fagatea, “Ui woisia mai tangau, ngaia noga na rurugua namuru fagaworingainia
         rainia na kere mwako iamurua ke kaa?” Hoi kani ia ke aramia ke woi, “Aa, ngaia rao
         noga ngai kena.”
         9 Hoi o Pita ke woi, “E tanu fea ko aramia o wani iamu kamuru naka na faiofongifa tangaa
         na Figona iana na Arafa kaa? Ui ono rao na kere mwane na toraia na inuni iamu ka rao
         ka funia, ka aporo mai noga ka uraura ina maana ruma kena, ngaira gena maka totoraigo
         rao nikao.”
         10 Marangaia rao mwa mi kani ia ke apuri ke wato ke mwagata inagona o Pita make mae
         rao nikao. Mina kere mwane ira ka qanu mai irarona ruma ia maka rea woi kani kena
         ke mae fato noga, maka toraia ka rao ka afunia irawona na anoanona o wani iana ia.
         11 Hoi arani inuni fato iga na siosi afainira tana inuni gena rao nikao na rongoa na
         mwarao ne wora kena, ngaira ka tako fagaakausia wau ka Arafa.
         12 Ua e rako wau ka agua ne qao riariaga mina agua ni takouganifa na tanui na aposol
         ira tangara na inuni ira. Arani inuni na tangamworani gena ka fakufaku raorao mwa
         ina Apaapa iana Solomon ina Ruma ni Wogasifa.
         13 Hoi e mangara tana inuni na tamasi fagaakaufira ke gena, maka maagu rai fakurira
         ana rao.
         14 Maake rako ke tefa wau nga ka mwane mina fefene na tangamworani rainia na Arafa,
         na rao mai ka faku afainira.
         15 Suria na mwarao rafa na tanui na aposol gena, ka inuni ira ka toraira mai ka inuni
         na matoro iga na qanata na fagataofira suria mwa ka rawona tara kena, ngaira ka takosia
         woi na mataina o Pita ni mai tataworagofa ki mamamarusira rao mina matoroa iata ki
         fatofato rao nga panira.
         16 Hoi e rako wau ka inuni iga na kere finua ne tao rifuia i Jerusalem gena na faku
         mai nikao, ngaira ka toraira mai ka ani na matoro mina ani na inuni ne mamarungira
         na ataro. Ua mina arani inuni ira ka koro aporo panigi ka ape aera iata igi.
         17 Ua na mataina kena, ka qauta na mwane ni raperapega mina ani na mwane na tatagara
         fainia ira iga ka rurufa iata na Sadiusi ka rafaira wau ka aposol ira.
         18 Hoi ngaira ka rakura maka kasira irarona na peresin.
         19 Hoi e qongi mai mi tana enjel iana na Arafa ke rao mai make tafangia ka maana peresin
         ia make toraira fura i metara ka aposol ira,
         20 make woi, “Mui rao maka mui qauqanu irarona na Ruma ni Wogasifa kana kamu ura iga,
         maka mu tamasia tangara ka inuni fato gena ka arani mwarao iga na tafinga faoru kaa.”
         21 Hoi ngaira na aposol ira ka tau woita, ka qanu irarona na Ruma ni Wogasifa ia i fagafogo
         aera maunga, maka fagausurira ka inuni gena. Ua mina qauta na mwane ni raperapega
         ira, mina ani na mwane na tatagara afainia ira, ka onira faku mai ka arani mwane rafa
         Israel tangaa ka fakunga rafa ni tawatawanifa iata na Kaonsol rafa iata. Ngaira ka
         kasira ki tana mwane rafa rai rao ana rai toraira ana ka aposol pania ka peresin.
         22 Maaka mataina na mataro wau ina peresin na mwane rafa ira ke marefa nai rogoira ka
         aposol ira. Ua maka aporo ka fagarongo rainira maka woi,
         23 “E purupuru nganganiaga mwa ka peresin kana, mina mwane na onoono suria ira ka uraura
         mwa i maana peresin ia, kami tafangia qanu wau make marefa wau nga ka inuni nami rogoia
         wau gena.”
         24 Hoi a mwane rafa iata na mwane na tatagara iga na Ruma ni Wogasifa mina mwane rafa
         iata na mwane ni raperapega ira ka rongoa ka tamasinga ne aporo mai kena, make marefa
         wau nga ka agua nai takosia rainia nikao.
         25 Iga na mataina kena, mi tana inuni ke qanu mai make woi tangara, “A mwane namu kasira
         ina peresin ira ki na mataina kaa, ki ngaira ka fafagausurira na inuni irarona na
         Ruma ni Wogasifa kana.”
         26 Hoi mina mwane rafa iata na mwane na tatagara iga na Ruma ni Wogasifa ia ke rao afainira
         ka kare iana ka toraira aporo mai ka aposol ira. Marefa woi nai raramworira, suria
         na maagutainira ka inuni gena nai ariarifara rai fau.
         27 Mataina na aposol ira na toraira mai ka fagaurasira inagota na Kaonsol ira, qauta
         na mwane ni raperapega ke woi tangara,
         28 “Mi tamasi nganganiaga wau tangagamu woi siana kamu fafagausuri iga ka atana o Jisas,
         maka mui ono rao, ataa kamu tanua kaa! Igamu kaa, kamu fagausuri ofu ana ka arani
         finua i Jerusalem, maka mu oqani sufigami ana rainia ka maefa iana nikao.”
         29 Ua o Pita mina tana aposol ira ka aramira ka woi, “Igami kami tautau woita iana nga
         ko God, marefa ka inuni.
         30 A God iata iuraka ira, ke ragaia afaraga aporo ko Jisas pania na maefa, a mwane namu
         nafuia funia iga na taotao woro ia.
         31 Ngaia o God kaa, ke fagarafa ke fagaogasia ina apanana iotona ia rai Arafa mina mwane
         ne fagatafigia, ki mwarao maka arani inuni i Israel kai riri tangaa ko God, mina aerafa
         iata gena ki tatarofi panira.
         32 Igami kami regi rai maamami ka agua gena ne mwora, mina Figona Apuna ke fagaqao ne
         mwora nikao. Hoi mo God ke gira mafata rai ana ka Figona Apuna tangara ka ani na inuni
         na tautau woita iana.”
         33 Hoi a mataina na arani mwane rafa iga na Kaonsol ira, na rongora na arani tawatawanifa
         gaa, ngaira ka mangariaga wau nga, maka oqani nafuira funuira ana ka aposol ira.
         34 Hoi mina mwane ne etagai iga na Kaonsol ia, ke afaraga akau ke ura ke tawatawa, ngaia
         ka atana ko Gamaliel, ngaia kaa tana mwane iga na rurufa iata na Farasi, mi ngaia
         kaa ki tana mwane ne fagausuri iga na lo, ka arani inuni gena ka takotako fagafigaia
         wau ko wani kaa. Ngaia ke woi nai toraira fura rao noga sisitai pania ka kaoqono kena.
         35 Muri make woi tangara ka mwane rafa iga na Kaonsol ira, “Arani mwane fato Israel,
         mui tatakosia menamenai ka taa namu oqani tanua ana tangara na mwane gaa.
         36 Ua igamu kamu takosia ki tana farasi inago wau ia o Tiudas, ngaia ne rao mai make
         woisia mereana woi ngaia kena ki tana mwane rafa ia, mina mwarao manga na mwane tangarau
         ne efai ira (400) ka faku afainia. Mina mwane rafa iga na kafamanu ka nafuia funuia,
         mina arani tamana ira ka faitatakafi rao. Marefa ka taa ne pagai wora nikao.
         37 Hoi imurina mai ngaia, mo Jiudas na mwane i Galili, ki iga na mataina tangaa na sensis,
         make qainagota ka meosigai inuni rai tofe ana ka kafamanu, mi ngaia ka nafuia funuia
         nikao, mina arani inuni na rao isuria ia ka tataka faitigi pania.
         38 Hoi kau wowoi tangagamu wau menamenai, siana kamu tanua na agua rainira na mwane
         manga ngai gena. Mui nakara wau, e rao ke manga na takofa na takosia gena ka tagarafa
         iata mwa na inuni make marefa ke taa ni pagai worawora.
         39 Make rao ko God ke ura imurina na agua kena, marefa ka inuni ni gira fagamakukura
         ana, a mwarao namu tanua kena kamu oqani mea ura faisuara ana ko God ngai kena.” Arani
         mwane fato iga na Kaonsol ira ka faiarami fato rainia ka agua ne woisi o Gamaliel.
         40 Hoi ngaira ka onira qanu aporo mai ka aposol ira nikao, maka raramwosira, maka tamasi
         rafa tangara, ka woi siana kai pagai tatamasia ka agua rainia na atana o Jisas. Hoi
         maka kafu kasira wau ka rao.
         41 Hoi ngaira na aposol ira ka fura pania ka ruma iata na Kaonsol ia, maka wagewage
         wau suria o God ke qani fagaqao tangara woi ngaira ke koro ne araria nga na tautau
         mamaramwanegasira rainia ka atana o Jisas.
         42 Iga na arani tangiana ngaira ka fafagausurira ka arani inuni ira irarona na Ruma
         ni Wogasifa mi rarona ruma iata mereata nikao, ngaira ke marefa woi nai marape rai
         fagausuringainia ana mina tarofainia ana woi ngaia o Jisas kaa ka Mesaea.

1 Iga na mataina kena, ke rako wau kani na inuni na tangamworani ka rao suria na Arafa
         nikao. Ua ki ngaira na Jiu na gira tamasi ana iga na tamasifa iata na Grik ira, ngaira
         ka faganega rai faraungira ana ka ani na gira tamasi ana iga na tamasinga mwora iata
         na Jiu. Ngaira ka woi manga kaa, “Iga na arani tangiana kamu tatamanira raorao mwa
         ka fefene na nao, mina fefene na nao na tatamasi iga na Grik ke marefa namu tatamanira
         menamenai.”
         2 Hoi tangafuru na aposol matara erua ira ka onira faku mai ka arani inuni na arao
         suria na Arafa ira maka woi tangara manga kaa, “E rao kami mwaraonitangainia wau ka
         tagaranifa rainia na tarofainia ana na woita iana o God kaa, maka mi onoono suri mwa
         ka ngaufa tangara na nao gaa, ke marefa nga ni oto nikao ngai ke.
         3 Hoi ka goaku igamu, e koro namui ono sikifia ka mwane koro ne epiu panigamu, mwane
         namu girara ne tonga takofa iata mina mwane na Figona Apuna ni taotao raorao mwa afainira
         nikao. Hoi ki igami kami kafu mamafata rainia ka tagaranifa kaa ina aqaqana rimata
         rai ono isuria ana ka tagaranifa kaa tangagamu.
         4 Ua mi igami kami kafu onoono tangaa mwa ka fagarafenga mina tarofainia ana mwa ka
         woita iana o God.”
         5 Hoi a mataina kena, ka arani inuni ira ka wagewage wau afainia ka tawatawanifa iata
         ira. Hoi maka ono sikifia ko Stivin na mwane ne nganganiaga iga na tangamworanifa
         iana mina Figona Apuna ke taotao raorao mwa afainia nikao, maka ono sikifia ko Filip,
         o Prokoras, o Nikano, o Timo, o Pamenas mo Nikolas. Ua o Nikolas kaa, ka mwane ne
         oga i finua i Antiok inago mai ke oga mwa suri ka taufa iata na Jiu.
         6 Hoi ngaira na mwane ne epiu gaa ka toraira mai ka fagaurasira inagota na aposol ira,
         mina aposol ira ka fatata i qauta ka fagarafe tangara.
         7 Hoi ka woita iana o God ka tarofainia ke rao ofu ana ke taura ka arani finua gena,
         mina inuni i Jerusalem ke rako wau nikao ka inuni na tangamworani ka rao suria na
         Arafa, make rako wau ka mwane ni raperapega na tangamworani rainia ko Jisas.
         8 Hoi a mataina kena, o God ke wagewage wau rainia ko Stivin, make mafata rainia tangaa
         ka ramwofa ne tefa wau, rai tanui ana ka agua ne qao riariaga mina fagaqaonga afainira
         ka inuni gena.
         9 Mi tana mwane gena ka faganega rai mea faitogiri ana ko Stivin, a mwane gaa ka mwane
         rafa iga na ruma ni fakunga na fauatana rainia “Ruma ni Fakunga iata na Inuni ne Taraganisira
         .” Ua mwane gaa, ngaira ka oga mai i finua gaa, Saerin, mi Aleksandria, mi iga ka
         provins ne erua i Silisia, mi Esia. Ngaira ka faimangari afainia ko Stivin,
         10 mina Figona Apuna ke watea ko Stivin ka giraranifa ne tefa wau rai tamasi ana rainia,
         make asafira ka mwane ira rai tewo qau wato ana rainia ko Stivin.
         11 Hoi ngaira ka nongira ki tana mwane rai fagaqekaqeka ana rainia ko Stivin, ka woi,
         “Igami kami rongoa ko wani kaa, ne tamasi aerisia ko Mosis mo God.”
         12 Hoi maka ririra ka inuni mina mwane rafa iata ira mina fagausuri iga na Lo ira ka
         mea faitogiri ko Stivin. Ngaira ka rakua ko Stivin maka purisia ka mea rao ka fagaurasia
         inagota na mwane rafa iga na Kaonsol.
         13 Hoi ngaira ka toraira mai ki tana mwane rai tamasi fagaqekaqeka rainia ko Stivin,
         ka woi, “Ua o wani kaa ke tamasi aerisia raorao mwa ka Ruma ni Wogasifa kaa mina Lo
         iana o Mosis.
         14 Ua mi rongoa ne tawatawa ke woi, ngaia, o Jisas i Nasaret ke pagai fafagaerisia ka
         Ruma ni Wogasifa kaa make pagai oriorisia ka taufa iga na ogafa iaka ne wategia o
         Mosis.”
         15 Hoi mina arani mwane rafa iga na Kaonsol ira ka fagatogoa mwa ko Stivin, maka rea
         ka qaofanana na maana ke manga na enjel ia.

1 Hoi a qauta na mwane ni raperapega ia ke fagatea ko Stivin, “Efea agua mwora ka tatamasia
         na inuni gaa rainigo kaa?”
         2 Ua mo Stivin ke aramia ke woi, “A goaku me emaku igamu, mui rongoau mai menamenai
         nga. Ua mataina iuraka ia o Ebraham ne mamaunga ni arao i Haran, make ogaoga maunga
         ina provins i Mesapotamia, ngaia na God ne mawe araraga wau ke fagaqao mereana tangaa
         ko Ebraham.
         3 Hoi ngaia o God ke woi tangaa, “Ui rao pania ka finua iamu mina arani goamu, makui
         rao tangaa ka mwako nau fafagarego rainia kana.”
         4 Hoi Ebraham ke rao pania ka finua rafa i Kaldia make rao ke oga i Haran. Hoi murina
         emana ne mae, ngaia ke rao make oga ina mwako namu ogaoga iga kaa.
         5 Iga na mataina kena, ko God ke marefa wau mwa ni watea ko Ebraham woi na kere agua
         na mwako. Hoi mo God ke suru tangaa woi ngaia mina woraworanifa iana ki muri make
         kafu wawatera ka mwako kena ka nanafunia. E mamaunga ko Ebraham ni nafuni kare, mo
         God ke suru tangaa woi na ani na kare ne worawora iga na woraworanifa iana ngaia ka
         kafu nanafunia ka mwako kena.
         6 Ua mo God ke woi tangaa woi ngaira na kare na worawora mai pania, ngaira ka kafu
         ogaoga iga ka finua ni mafuara gena. Mi ngaira na inuni na awanuna na finua kena ka
         pagai fafagatagarafira funuira maka pagai tautau fagaqao maata nikao. Ua ka agua kaa
         ke totoraia isurira ka tangarau farisi ne efai pupu (400).
         7 Hoi mo God ke woi nikao, “Inau kau pagai fafagaetangira ka inuni na fafagatagarafira
         gana. Hoi imuri mai mi ngaira ka pagai arao mai rai wogasiau ana i finua kaa.”
         8 Ua o God ke woi tangaa ko Ebraham, “Arani kere mwane ka farafara fagagirara, rai
         fagaqao ana woi igamu kamu faiarami faku afainiau.” Hoi Ebraham emana o Aesak ke fara
         fagagirara ko Aesak mataina ne taua rao mwa na tangaiana ne ewaru imurina na worafa
         iana. Mo Aesak ke fara fagagirara ki karena o Jekob nikao, mo Jekob ke fara fagagirara
         ki karena na mwane na tangafuru matara erua ira nikao.
         9 Ngaira gaa ki iuraka na mwane na tangafuru matara erua ira. Hoi ngaira i karena o
         Jekob gaa ka rafaia o Josep na goata ia, ka fagaworingainia rai mwane ni tagaranifa
         purua tangaa ki Ijip. Mo God ki afainia raorao mwa ko Josep,
         10 make fagatafia pania ka arani ogafa aera ne tarafu igi. Mo God ke watea ka giraranifa
         ne tefa wau make tanua ka arafa ni finua Ijip ke fagaarafa wau. Hoi ka arafa ni finua
         ia ke iusuia ko Josep rai mwane rafa tangaa ki Ijip mina ono suri ana ka arani nafuninga
         iana nikao.
         11 Ua raorao maki iga na mataina ne etagai ka apena magaua rafa ke taura ka arani finua
         fato Ijip mina finua i Kenan nikao. Hoi amagaua kana, ke fagaqarasira wau ka inuni
         rai rao ana, mi iuraka nikao make marefa ka ngaufa ni arari tangara kai ngaura nikao.
         12 Hoi a mataina o Jekob ne rongoa woi Ijip ke ngangaufaga wau, ngaia ke kasira ki karena
         ira iga ka nagonagona ka rao ka taua ki Ijip.
         13 Iga na ruata na raofa iata, mo Josep ke fagakaringara ke woi, ‘Nga inau kaa, ko goamiu
         mwora ia.’ Mina arafa ni finua Ijip ke rongoa ka agua rainira emana mina goana o Josep
         ira nikao.
         14 Hoi o Josep ke kasia ka tamasinga tangaa ke emana ia o Jekob, afainira ka arani goana
         fato ira woi nai rao mai Ijip tangaa. Ua a goana o Josep gena afainira ki kareta ke
         taua ka tangafuru ne epiu matara erima (75).
         15 Hoi o Jekob ke rao ke oga Ijip afainira ki karena ira raorao maka mae sio ngai kana.
         16 Ngaira ka mae gana maka toraira aporo ka apeta ka tongira i Sekem, iga ka kere waqa
         ne woria o Ebraham pania i karena o Hamo rainia na rurugua.
         17 Hoi e kaa ke sugui taua mwa noga ka mataina o God ne fafagamworaia iga na mwarao
         ne surua tangaa o Ebraham. Iga na mataina kaa ki igia i Ijip ke suru mwa maka arao.
         18 Iga na mataina kena, ka mwane getea ke tao rai arafa ni finua i Ijip, make marefa
         wau ni girara woi o Josep ka mwane ne qani tamanira mai.
         19 Ngaia ke fagaqekaqekara wau ki iuraka ira, make mamaramwanegasira wau nikao, make
         girura woi nai kasira ki kareta kai oga getera ki mwarao makai maemae.
         20 Hoi ina mataina kena ko Mosis ke wora mai, make tao rai romana kere mwane. Iga na
         fagaifa ne eoru ka ono suria mwa irarona ruma.
         21 Hoi iga na mataina kena ngaira ka girura woi nai rao kai kasia ko Mosis, maka togonia
         iga ka afaini maka kasia iga ka wai afeafe mina kere fefene i karena na arafa ni finua
         ia ke rao make rogoia, make toraia rai i karena.
         22 Hoi o Mosis ka watea ka romana sukurufa Ijip, ngaia ke tefa wau iga ka apanana iga
         na tawatawanifa mina tagaranifa.
         23 Ua mataina o Mosis na farisina na tangafuru ne efai pupu (40), ngaia ke oqani rao
         ka rera ana ka inuni finua iana mereana i Israel.
         24 Iga na tangiana ne etagai mo Mosis ke rea ki tana mwane Ijip ne nafuia wau ka mwane
         Israel. Hoi o Mosis ke tamania ka mwane i finua iana ia, ke orisia aporo tangaa ka
         agua ne tanua na mwane Ijip ia, make nafuia funia ko wani ia.
         25 Hoi mo Mosis ke kato woi mwa, woi na inuni i Israel ka kafu girara woi o God ke kasia
         mai rai fagatafira ana, maake marefa wau nga nai girara.
         26 Hoi e tangi mai nikao, mo Mosis ke rea ka mwane ne erua i finua iana mwa naru fainafunafu,
         make ofongia rai fagamaraperaurua ana, make woi tangaraurua, “Warua igamurua, igamurua
         kena ka mwane iga na finua ne etagai mwa, minga ne fea kamuru faiperepere mwa mereamurua
         kena?”
         27 Hoi mi tana mwane ne oqani nafuia ana tana mwane ia ke purisia rao ko Mosis make
         woi, “Otai ke kasigo rai mwane rafa rai fagaotogami ana kaa?
         28 Oqani nafuiau ana manga no nafuia funuia noga na mwane Ijip i nanora ia?”
         29 Ua mataina o Mosis ne rongoa na agua kena ngaia ke gawa ke rao ke oga wau i finua
         i Midian, ke oga mara mafuara raorao make auragi kena ke tonga i karena ne erua na
         kere mwane.
         30 Iga na tangafurui farisi ne efai (40) ne tefa mina enjel ke fagaqao mereana tangaa
         ko Mosis iga ka watawata na giu ina kere apenagai irarona finua tatara fagarangia
         mwa ka fungana i Saenae.
         31 Hoi a mataina o Mosis ne rea iga na agua kena, ngaia ke panga make oqania ni guru
         fagarangi rai rea menamenai ana, minga ke rongoa ka ringina na Arafa ne mea tamasi
         ke woi,
         32 “Nga inau na God na wowogasia iuramiu ira, God iana o Ebraham, o Aesak, mo Jekob.”
         Mo Mosis ke gisigisi wau ne maagu make ma ni oqani onoia ana ka kere apenagai ia.
         33 Hoi mina Arafa ke woi tangaa, “Ui tawora rao ka sandol i uwamu gena, suria na agua
         no urarua iga kena ka agua ne apuna wau nga.
         34 Suria inau kau qani rea fato noga ki takena nga na tau fagaqao maata na kare iaku
         i Ijip ira. Hoi ki inau kau rongora kai ainangita iata minga nau wato mai rai toraira
         ana fura ngai ge. Ua ki na mataina kaa kau kasigo aporo Ijip.”
         35 Hoi ki ngaia o Mosis kaa, ka ngaroitainia na inuni ira ka woi, “Otai ke kasigo rai
         mwane rafa rai fagaotogami ana kaa?” Mi ngaia o God ke kasia mai na enjel ne rea o
         Mosis iga na kere apenagai ne rata ia. Mo God ke kasia mai ka enjel ia rai tamasi
         ana tangaa ko Mosis rai fagatafira ana ka inuni Israel mina tao ana rai mwane rafa
         iata nikao.
         36 Hoi o Mosis ke toraira fura ka inuni Israel pania ki Ijip make tanui ka arani fagaqaonga
         mina mwarao ne qao riariaga, mi iga ka Asi ne memera mi rarona finua tatara, ke toraira
         suria ka tangafurui farisi ne efai pupu (40).
         37 Ua ngaia o Mosis kaa ngaia, ne mera tamasi na inuni Israel gaa ke woi tangara manga
         kaa ira, “God ke kafu onoono sikifia ka fitangimiu rai tao ana rai maurukari, manga
         ne ono sikifiau kaa.”
         38 Hoi ngaia o Mosis faku afainira ka inuni Israel, ki rarona finua tatara, make mea
         tamasi ka enjel ina fungana i Saenae, make rao ke tawoa na tamasinga iana o God ne
         nafunia na tafinga ne mafata rainia mai tangagia kaa.
         39 Hoi mi iuraka ira ke marefa nai oqani tau woita iana ana ko Mosis. Ngaira ka ngaroitainia
         ko Mosis maka oqani qau aporo ana Ijip.
         40 Hoi maka woi tangaa ko Eron manga kaa, “Eron, Ui tagarafia ka nunuta tana god tangagami,
         ki mwarao maki qaqainagomami, suria o Mosis ne toraigami fura pania Ijip kaa, ke marefa
         nami girara ka taa ne tanua kaa!”
         41 Iga na mataina kena ka tagarafia ka nununa na mwarao na wowogasia ne qao manga na
         puruka ia, maka susu wogasina, maka tanua ka apena farunga rafa rai wagewage ana rainia
         ka mwarao na tagarafia mereata sio mwa ia.
         42 Hoi mo God ke murisigaira aporo ka inuni ira, make nakara wau ka wogasira ka feegu
         iga na afaafana kena, suria na qani tamasia mai iga ka puka iata na maurukari, na
         woi, ‘Igamu fato na arani inuni Israel, irarona na tangafurui farisi ne efai pupu
         (40) namu ogaoga irarona finua tatara, e fea igamu kamu susu wogasi tangau, maka mu
         mamafata rai ka mafatanifa tangau?
         43 Hoi iga na arani mataini kamu totoraia ka rofu iana na god Molok mina mwarao na topaia
         rai feegu iana na god Refan. Hoi ki ngaira gaa ka nunuta na mwarao purua namu tagarafira
         kamu wowogasira gena. Hoi ki suria na agua kaa, inau kau kafu mamaengigamu fura ina
         apanana rao na finua i Babilon.’
         44 Hoi a mataina iuraka gaa na ogaoga maungara irarona na finua tatara ia, raorao mwa
         ka totoraia ka rofu kaa rai fagaqao ana rainia woi o God ki afainira tarai mwa. Ngaira
         ka tagarafia ka rofu kena takena nga o God ne woisia, mi takena o Mosis ne rea ia.
         45 Ua muri mai maka kafu watera ki iuraka ira, maka kafu toraia afainira mataina ngaira
         na rao afainia iga o Josua ia. Ngaira ka toraia ka rofu ia afainira mataina ngaira
         na tawoa na mwako panira na afuroto o God ne maengira ka rao panigi igi. Hoi iuraka,
         ka tagara raorao mwa iga ka rofu, make taua mai ka mataina iana o Deved na arafa ni
         finua kaa.
         46 Ua o God ke wagewage tefa wau nga rainia ko Deved. Hoi mo Deved ke nongia ko God
         woi ni naka mai ki akea ka ruma, ki mwarao maka God iana Jekob ki ogaoga iga rai wogasi
         ana.
         47 Hoi manga ne manga ngai kena, mi muri na mai, ko Solomon ke kafu akea ka ruma kaa
         tangaa ko God.
         48 Ua mo God i afaafa ke marefa ni woi ni ogaoga iga ka ruma na akea na inuni. E manga
         tana maurikari ne qani woisia mai ia,
         49 Arafa ke woi manga kaa, ‘A papa ni arafanga iaku rai koa ana iga ki Heven mina pupu
         ni uwaku ka ano kaa. Mina ruma taa kamu pagai akea tangau kena? Mi fai kamu pagai
         tatagarafia tangau rai fagamamaro ana iga?
         50 Hoi ke efea ka arani mwarao gaa, e marefa qai tagarafi ki wora i rimaku ngai ge?’
         51 Oe igamu gena kamu mararongo aera wau nga. Mangatamiu gena ke mangara na afuroto
         ira, ne marefaera nai oqani rongora ana ke woita iana o God. Iga na arani mataina
         gaa, kamu uraura pusia tarai mwa ka Figona Apuna mangara iuramiu na tanui fato noga
         igi.
         52 Nga na arani maurukari inago ira, ki ngaira iuramiu gaa ka tau fagaqao maata ira.
         Mi ngaira ka nafuira funuira na maurukari iana o God na ani na mwane na rao mai rai
         tamasi fagananau ana na raofa mai iana na Mwane ne Oto wau ia. Kigamu nikao maka mu
         mafata rainia rao o wani kaa ina aqaqana na rimata na maerongana ka nafuia funuia
         ia.
         53 Mi ngaira na enjel ka mafata rainia tangagamu na Lo iana o God kaa, migamu ke marefa
         nga namu rongora gaa.”
         54 Ua mataina na mwane rafa iga na Kaonsol ira na rongora na tawatawanifa iana o Stivin,
         ngaira ka mangariaga aera wau maka garamumu tangaa.
         55 Mo Stivin ne wonusia na Figona Apuna kena ke fagatogoa akau ka wawaiaro, make rea
         ka apena fagaqaonga rafa iana o God i Heven, make rea ko Jisas ne ura ina apanana
         iotona o God.
         56 Hoi o Stivin ke woi tangara manga kaa, “Ua mui ono mai noga! Inau kau rea ki Heven
         ne tafatafa makau rea ka Kare ni Inuni ne uraura ina apanana iotona o God.”
         57 Hoi a mataina o Stivin ne tawatawa rao kena, mina mwane rafa iga na Kaonsol ira ka
         qonoi fato ka karingata pania, maka fagangere rafa wau, mina mataina kena ka arani
         inuni ira ka faitari ka rao tangaa ko Stivin,
         58 maka aoke ratarata rainia ka mea fura pania ka finua rafa ia, maka arifarifa rai
         fau. Mi ngaira na mwane na tamasi aerisia o Stivin ira, ngaira ka kasigisio ka soti
         iata i uwana na kere mwane na fauatana rainia ko Sol.
         59 Ua mataina na arifarifa rai fau o Stivin kena, make fagangere ke woi, “Arafa o Jisas,
         Ui tawoa wau ka maurifaku.”
         60 Make qogurai uwa wato ke fagarafe ke woi, “Arafa siana rai orisia aporo ana tangara
         ka aerafa iata gaa.” Hoi a mataina ne woisia fura na agua kaa, make apuri wato ke
         mae.

1 Hoi o Sol nikao make oqania nai arifa ana ko Stivin rai fau ia. Hoi iga na tangiana
         ne mae iga o Stivin, arani mwane rafa ka faganega rai fagaerisi ana ka siosi i Jerusalem.
         Nga mwa na aposol ke marefa mina arani inuni ka tataka suria ki Jiudia mi Samaria.
         2 Hoi mi tana inuni na fafagarafesia o God, ka afunia ko Stivin ka angisia wau maka
         takoia tefa wau.
         3 Hoi mo Sol ina mataina kena ke faganega noga rai mamaragasia ana ka siosi. Hoi ngaia
         ke rao suri ka arani ruma ke rakura ka mwane mina fefene na tangamworani rainia na
         Arafa ke kasira ina peresin.
         4 Hoi ani na inuni na tangamworani rainia na Arafa na gawa pania i Jerusalem ka tataka
         suri ka arani finua igi, ka tarofainia ka woita iana o God iga ka finua na taura igi.
         5 Ua ki ngaia o Filip ke rao i Samaria rai tamasia ana tangara ka inuni gena ka agua
         rainia ko Kraes.
         6 Hoi a mataina na rongoa na tawatawanifa iana o Filip maka regi ka agua ne qao riariaga
         ne tanui, ngaira ka marape wau ka oga ka rongoa.
         7 Hoi meosigai inuni ne qanufira na ataro make ragaira panira, mina ataro ira ka faingere
         ka fura panira ka inuni ira. Mina arani inuni na risurisuga ka fagakorofira aporo
         nikao.
         8 Hoi a mataina kena, ka arani inuni finua rafa kena ka wagewage wau rainigi ka agua
         ne tanui o Filip gena.
         9 Hoi tana mataina ka mwane na fauatana rainia ko Saemon, ne ogaoga i finua i Samaria.
         Ua o wani kena ke tanura ka inuni i Samaria ka panga rainia wau rainigi ka aruaruafa
         iana gena. E tawatawa qaqaeaga wau ke wowoi, woi ngaia mwa ka mwane rafa nikao.
         10 Arani mwane rafa mina inuni sio mwa maka faku mai rai rongoa ana ne tatawatawa kena.
         Hoi maka woi manga gaa, “O wani kaa ke nafunia ka ramwofa ne tefa na woisia rainia
         na Faufugana Ramwofa iana o God.”
         11 Hoi ainuni ira ka rao ka fakufaku afainia raorao mwa, suria rainigi ka atani wau
         mwa na aruarufa ne tatanui gena.
         12 Mina mataina na inuni gena ka tangamworani rainia ko Filip ne tawatawaria na tarofa
         koro rainia ko Jisas Kraes mina arafanga iana o God, arani mwane mina fefene ira ka
         fagamaanu apunarira fato wau nga.
         13 Hoi ki ngaia o Saemon kaa make tangamworani ka fagamaanu apunaria nikao. Hoi raorao
         mwa ke ogaoga fagarangia ko Filip, suria ne papanga rai wau ka arani agua ne qao riariaga
         mina fagaqaonga ne tatanui gena.
         14 Ua ngaira na aposol i Jerusalem ira ka kasia ko Pita mo Jon karu rao i Samaria suria
         na rongora ka tamasinga woi na inuni gena ka tangamworani iga ka woita iana o God.
         15 Hoi ka mataina na aposol iraurua naru matarofira wau na inuni na tangamworani ira,
         ngairaurua karu fagarafe tangara rai nafunia ana ka Figona Apuna.
         16 Iga na mataina kena, fenakara tana inuni ka fagamaanu apunarira iga ka atana na Arafa
         o Jisas, mina Figona Apuna ke mamaunga nai nanafunia ka inuni i Samaria.
         17 Hoi o Pita mo Jon karu fatata i qauta na inuni ira, mina Figona Apuna ke kafu wato
         afurira ke oga afainira.
         18 Hoi a mataina o Saemon ne rea woi o God ke mafata rainia ka Figona Apuna tangara
         ka inuni gena mataina na aposol ira na fatata i qauta ira, hoi ngaia ke toraia mai
         ka rurugua tangaraurua make woi
         19 tangaraurua, “Muru wateau ka ramwofa kaa nikao, ki mwarao maka fitangita na inuni
         gaa qai fafatata i qauta mina Figona Apuna ki watowato afuria nikao.”
         20 Ua mo Pita ke susuraia ke woi, “Igo kena ke araria nui rao kui mae wau ina Hel afainigi
         ka rurugua iamu gena, suria no kato mwa woi na rurugua iamu kena ka gira woria ana
         rainia ka mafatanifa iana o God kaa.
         21 Ua igo ko marefa aera wau nga nui qauqanu mai iga ka tagaranifa iana o God kaa, suria
         na takotakofa iamu kena ke marefa wau nga ni oto i maana o God.
         22 Hoi igo kui riri pania ka aerafa iamu kena, makui fafagarafesia mwa ka Arafa ki mwarao
         maki qono rainia ka takofa aera iamu gena.
         23 Suria nau ono girara, igo kena ka mwane no fairafai aera wau, mina aerafa ke rakurakugo
         wau nga kena.”
         24 Ua o Saemon ke woi tangaraurua ko Pita mo Jon, “Au oqanigamurua namuru fagarafe tangaa
         ka Arafa, ki mwarao maka arani agua namuru tamasi mai tangau gena, siana ki pagai
         takeau.”
         25 Hoi imurina o Pita mo Jon naru fagafatongi na tawatawanifa iataurua mina tamasinga
         rainia na Arafa, ngairaurua karu qau aporo i Jerusalem makaru tatarofainia ka tarofa
         koro suri ka arani kere finua ina provins i Samaria gena.
         26 Ua tana mataina nikao, tana enjel iana na Arafa ke mai fagakaringa ko Filip, make
         woi tangaa, “Ui rao ina apanana i Sout iga na tara kaa ne faganega i Jerusalem ke
         araofia ka feeru, ke watowato tangaa ka finua i Gasa.”
         27 Ua mo Filip ke taworagofa ke wato i suria ka tara ia, make rea ki tana mwane rafa
         i finua Itiopia . O wani kaa ki tana mwane rafa ne onoono suria na rurugua iana Kandasi,
         na fefene rafa ne arafa ni finua Itiopia. Mataina o wani kaa ne wogasia fato o God
         i Jerusalem,
         28 ngaia ke tage iga ka kere qea ne okea na hos ke qau aporo i finua iana. Hoi amataina
         ne tage ke arao wau kena minga ke gasia ka puka ne segea o Aesaea na maurukari make
         totomania.
         29 Mina Figona Apuna ke woi tangaa ko Filip, “Ui afaro kui taua ka kere qea ne okea
         na hos kana, mako tataworagofa ko guruguru fagarangia rao.”
         30 Hoi o Filip ke tari ke taua ko wani ia ke guru fagarangia wau, minga ke rongoa ne
         totomania ka puka ne segea o Aesaea na maurukari ia. Hoi make fagatea, “Efea, o tako
         matafa mwa rainia ka taa no totomania kena?”
         31 Ua a mwane rafa ia ke aramia ke woi tangaa, “E tautanu fea kau takotako matafa rainia
         minga ke marefa na inuni ni fakafakania tangau kaa?” Hoi a mwane rafa ia ke nongia
         ko Filip woi ni fane akau ki oga afainia.
         32 Ua e kaa ka segesegefa iga na puka ne totomania na mwane rafa ia, “Ngaia ke manga
         na sip na urua rai nafuia ana ia. Hoi make manga na karena na sip na tatapurua na
         furufuru i apena, minga ke marefa wau nga ka ainangita ni tanua ia, make marefa wau
         nga ka woita ni pagai woisia mai.
         33 Ngaira ka fagamaakia wau, make marefa ko otai ni uraura pusia. Make marefa wau ki
         karena woi otai ni gira tamasira ana, Suria na ogafa iana iga na ano kaa ke rao fato
         noga.”
         34 Hoi a mwane rafa ia ke fagatea ko Filip, “Ui woisia mai tangau, otai ngai ke na maurukari
         kaa ne tamasi fagatogo ana kaa? E tatamasia mereana mwa ngai ke, kee ne tamasi fagatogo
         ana ki tana inuni rao nikao?”
         35 Hoi o Filip ke anega rai tawatawaria ana tangaa ka mwane rafa ia ka kere tatara iga
         na Segesegefa Apuna ia, make fakafakania tangaa ka tarofa koro rainia ko Jisas.
         36 Ua mataina naru tage karu arao wau suria na tara ia, minga karu rao fagarangia ka
         wai.
         37 Mina mwane rafa ia ke woi, “Oe ui ono rao a wai ke kana. A taa ke manimaniau panigo
         ke marefa nui fagamaanu apunariau nga ina mataina kaa ke?”
         38 Mina mwane rafa ia ke woi tangaa ko wani ne okera na hos ira, woi ni fagamaraperaurua
         ka hos iraurua. O wani ia ke fagamaraperaurua ka hos iraurua, makaru agari wato karu
         rao irarona na wai ia, make fagamaanu apunaria ka mwane rafa ia ko Filip.
         39 Ua mataina naru fagafato karu agari akau mai pania na wai ia, mina Figona Apuna iana
         na Arafa ke mea gapafuru wau ke mea arao ko Filip, mina mwane rafa ia ke ma ni pagai
         rea rao nikao make nafunia mwa ka wagefa ne tefa wau nga make wau tage ke rao.
         40 Hoi o Filip ke kafu waga mai i finua i Asotas, make rao suri ka arani kere finua
         gena rai tarofainia ana ko Jisas tangara ka inuni gena, raorao make taua ka finua
         rafa i Sisaria.

1 Iga na mataina kena, o Sol ke fagamaagusira rai nafuira ana ka ani na arao suria
         na Arafa, make rao tangaa ka qauta na mwane ni raperapega,
         2 make nongia woi ni segera ka leta ne gira watera ana na mwane na fakufaku mai iga
         na ruma ni fakunga gena i finua i Damaskas, rai fagatakosira ana woi ne araria ko
         Sol ne garigari tangara ka mwane kee na fefene na arao suria na taufa iana o Kraes,
         make rakura rai toraira ana tangaa ki Jerusalem.
         3 Hoi a mataina o Sol ne rao mai fagarangia na finua i Damaskas, ngaia ke kakangiaga
         wau rainia ka mawetana pania na wawaiaro kena ne togaria.
         4 Hoi ngaia ke apuri wato ke aqafi oqa ke tao ina mwako ia, minga ke rongoa ka ringiringi
         ne tamasi ke woi tangaa, “Sol, Sol, efea ko oga tangai tau fagaqao maaku ana mwa kaa?”
         5 Hoi o Sol ke fagate, “Otai ki igo kena, na Arafa?” Mina ringiringi ia ke aramia ke
         woi, “Nga inau, o Jisas no oga tangai fagaqao maaku ana ia ngai ke.
         6 Hoi ui afaraga akau kui rao i finua rafa kena, nga ngai kena ka kafu wowoisia wau
         tangago ka taa no tanua.”
         7 Ua ka arani mwane fato na takua o Sol ira ka ura makuku fato, maka takou faitigi
         wau nga, maka aromuniaga fato wau nga. Ngaira maka rongoa ka tamasinga ia nikao, make
         marefa mwa nai rea ka inuni.
         8 Ua o Sol ke afaraga akau pania ka mwako, mina mataina ne gasi na maana rai onofa,
         maake marefa wau nga ni pagai onoono rao. Hoi maka urua mwa ka fagaotoa ka rao i Damaskas.
         9 Iga na tangiana ne oru, ngaia ke marefa wau nga ki tana mwarao woi ni pagai rerea,
         make marefa ni pagai ngaungau kee ni totono wai.
         10 Hoi a mwane ne raronimwora ke ogaoga i finua i Damaskas iga na mataina ngai kena,
         atana ko Ananaeas. Hoi o Ananaeas ke rea ka maurutanga mina Arafa ke mea tamasi ke
         woi tangaa, “Ananaeas!” Ngaia ke aramia ke woi, “Arafa, inau ke kaa.”
         11 Ua Arafa ke woi tangaa, “Ui fagananau, makui rao nga i ruma iana o Jiudas iga na
         Tara Oto, mako fafagate tangaa ka mwane ne rao mai pania na finua i Tasas, atana ko
         Sol. Hoi ina mataina kaa, ke mea oga mwa ka fagarafenga.
         12 Iga na maurutanga iana ne rea, ke qani rea fato noga ka mwane na fauatana rainia
         ko Ananaeas ne qanu mai tangaa make mai fata i qauna rai fagaono ia ana aporo.”
         13 Ananaeas ke aramia ke woi, “Arafa, inau kau qani rongora fato noga panira ka inuni
         ka arani agua rainia ko wani kana mina arani mamaramwaneganifa iana tangara na inuni
         na apuna tangaa o God i Jerusalem.
         14 Hoi ka raofa mai ana i Damaskas kaa, rai rakura ana ka ani na inuni na wowogasigo
         gaa, ki ngaira na qauta na mwane ni raperapega ka watea ko Sol ka ramwofa rai tanua
         ana kena.”
         15 Hoi Arafa ke woi tangaa, “Ui rao, suria ngaia kena kau ono sikifia rai tagara ana
         tangau, rai fagagirara ana ka ataku tangara ka afuroto, mina arafa ni finua iata,
         mina arani inuni fato i Israel.
         16 Hoi ki inau mereaku kau kafu fafagaqao rainia tangaa ka ape mamasiaganifa rafa suria
         ne tatarofainia ka ataku.”
         17 Hoi Ananaeas ke rao, ke qanu i ruma ia make fatata i qauna o Sol, make woi, “Goaku
         o Sol, Arafa ne kasiau mai kaa ko Jisas mereana, ngaia ke fagaqao mereana tangago
         i tara mataina no arao mai kaa ia. Ngaia ke kasiau mai rai mai fagaono igo aporo ana,
         mina Figona Apuna ki wowonusigo nikao.”
         18 Iga na mataina mwa kena, mina mwarao manga na aunafina na siare igi ke wota wato
         panigi ka maana o Sol, minga ke kafu gira onofa aporo ana nikao. Ngaia ke afaraga
         akau maka fagamaanu apunaria.
         19 Imurina mai make kafu ngau mina ramwofa iana ke aporo. Ua o Sol ke oga isuria ka
         tangiana rako rao afainira ka ani na rao suria na Arafa i Damaskas.
         20 Ngaia ke kafu qanu iga ka rarona ruma ni fakunga gena make faganega rai tarofainia
         ana tangara ko Jisas, woi ngaia ki karena o God.
         21 Hoi arani inuni na rongoa na tawatawanifa iana gena, ka panga rainia wau, maka woi,
         “Nga o wani kaa ke tatanui na arani agua aera tangara na inuni na fafagarafesia o
         Jisas i Jerusalem ia! Hoi ka raofa mai iana kaa ke efea, rai mai rakura ana ka inuni
         gaa rai toraira aporo ana tangara ka mwane rafa iata na mwane ni raperapega?”
         22 Mina nganganiaganifa iga na tawatawanifa iana o Sol ke raramwofaga wau nga, minga
         ke fagaqono oqata ka Jiu i Damaskas suria ne fagaqao menamenai wau nga tangara woi
         o Jisas ka Mesaea.
         23 Ua murina na tangi rako ne tefa, tana Jiu ka faku rainia rai tamasia ana ki takena
         nga na nanafuia funuia o Sol.
         24 Iga na arani tangiana, mina qongiana, ngaira ka nanasia raorao mwa iga ka arani maana
         para rafa ne rifuia na finua kena, rai nafuia funuia ana. Mo Sol ke qani rongoa fato
         noga ka tamatasinga rainia na takotakofa iata gena.
         25 Iga na qongiana ne etagai, mina rongoisuri iana o Sol ira ka togonia iga ka qasu
         maka kuunia ke wato i metara iga ka warara iga na para rafa ia.
         26 Ua mataina o Sol ne taua aporo i Jerusalem, ngaia ke ofongia rai faku afainira ana
         ka ani na arao suria o Jisas, maka maagutainia suria marefa wau nga nai tangamworani
         woi ngaia kena ki tana ani ne rao suria na Arafa.
         27 Hoi mo Banabas ke rao mai make tamania, ke toraia rao tangara ka aposol. Ua ngaia
         ke kafu fakafakania tangara ki takena nga o Sol ne rea na Arafa ia i tara make tamasi
         tangaa ia. Mo Banabas ke fagarongora nikao rainia ki takena nga o Sol ne nganganiaga
         nga rai tarofainia ana na atana o Jisas i Damaskas.
         28 Hoi o Sol ke oga afainira make rao ofuna ana fato ka arani finua i Jerusalem, ne
         nganganiaga nga rai tarofainia ana ka atana na Arafa.
         29 Ngaia ke tatawatawa make fafaitogiri wau afainira ka Jiu, na tamasi mara Grik gena,
         mi ngaira ka ofongia nikao rai nafuia funuia ana.
         30 Hoi a mataina na ani na rao suria na Arafa ira na rongora na agua gaa, ngaira ka
         toraia ko Sol ka mea wato i finua i Sisaria, maka kasia ke rao i finua rafa i Tasas.
         31 Hoi iga na mataina kena, mina inuni ina siosi ina provins i Jiudia, i Galili mi Samaria
         ka kafu oga marape wau, maka takotako fagaakausia raorao mwa ka Arafa. Mina Figona
         Apuna ke kafu tamanira wau ka inuni gena, make kafu fagagatanira ka siosi ke akau
         raramwofaga mai, make kafu rako wau ka inuni na tangamworani.
         32 Hoi o Pita ke rao iga ka arani finua. Iga na mataina ne etagai make rao tangara ka
         inuni na apuna tangaa o God na ogaoga i Lida.
         33 Ua nga i finua kena, ke tarafua iga ka mwane ne risurisuga na atana ko Aenias. Ngaia
         ke tao mwa i qana suria ka farisi ne ewaru, marefa ni pagai afafaraga akau.
         34 Hoi o Pita ke woi tangaa, “Aenias, o Jisas Kraes ke fagakorofigo aporo. Ui afaraga
         akau makui fagaotora ka qanamu.” Hoi iga na mataina ngai kena mo Aenias ke afaraga
         ke ura.
         35 Hoi arani inuni na ogaoga i Lida mi Saron ka rea ko Aenias maka riri tangaa ka Arafa.
         36 Ua iga na finua i Jopa ki tana fefene na arao suria na Arafa ka ogaoga iga kena,
         atana ka Tapita mina ai Grik ka fauatana rainia ka Dokas . Iga na arani mataina iga
         na ogafanana ke tatanui mwa ka agua koro make tatamanira ka inuni marefa ni tonga
         nafuninga iata.
         37 Iga na mataina o Pita ne ogaoga i Lida mika Dokas ke matoro wau make mae. Hoi ainuni
         gena ka manufia ka apena maka toraia akau ka fagataofia iga ka kaoqono i afaafa iga
         na ruma rafa kena.
         38 Ua i Jopa ke marefa ni fagatauria ki Lida, mina mataina na ani na rao suria na Arafa
         i Jopa na rongoa woi o Pita ki Lida, ngaira ka kasia ka mwane ne erua karu rao tangaa
         afainia ka tamasinga, ngairaurua karu matarofia ko Pita makaru woi tangaa, “Mi oqanigo
         wau nga ina mataina kaa, nui mafarufaru mai kui taugami.”
         39 Ua o Pita ke fagaotora ka taufa iana ke nanau make takuraurua. Mataina na mataro
         minga ka torai akau tangaa ka ruma ne taotao iga na gafua ia. Ua arani nao ka angiangisia
         maka fafagaqao rai ka gafu ka Dokas ne taira tangara iga na mataina ne tafitafi maunga
         iga.
         40 Ua mataina o Pita ne qanu iga na ruma ne taotao iga na gafua ia, ngaia ke woi tangara
         ka arani inuni ira ka fura fato pania ka gafua ia, make qogurai uwa wato, make fagarafe
         make woi tangaa, “Tapita, ui afaraga akau!” Ngaia ke gasi mai ka maana, make rea ko
         Pita, minga ke afaraga akau ke oga.
         41 Mo Pita ke kawiria afaraga akau ke ura. Hoi o Pita ke onira fakura mai ka ani na
         rao suria na Arafa ira mina nao ira, make fagaqao rainia ka Dokas tangara ne fagatafia
         aporo ia.
         42 Hoi atarofa rainia na agua kaa, ke rao ofu ana fato ki Jopa, mina inuni ka rako tefa
         wau ka tangamworani rainia ka Arafa.
         43 Ua o Pita ke oga i Jopa iga ka tangiana ne rako rao afainia ko Saemon, na mwane ne
         mamanirani na gawota na puruka igi.

1 Iga na finua i Sisaria ki tana mwane na woisia o Konilias ke ogaoga iga kena. Hoi
         ngaia kaa, ka mwane rafa iata na mwane ni faiarifatana i Rom na woisia rainira na,
         “Rurufa Itali.”
         2 Ngaia kaa, ka mwane ne oqania wau na Arafa, mi ngaia mina kare iana irarona ruma
         gena ka takotako fagaakausia ko God. Ngaia ke tanua ka apena faitamanifa rafa tangara
         ka inuni ma ni tonga nafuninga iata, make raramwofaga wau rai fagarafesia ana ko God
         nikao.
         3 Iga na mataina ne etagai iga na akerefana na arito, mo Konilias ke rea ka maurutanga.
         Ngaia ke rea menamenai wau nga ka enjel iana o God ne qanu mai irarona na ruma iana
         ia make woi tangaa, “Konilias.”
         4 Ngaia ke fagatogoa mwa ka enjel ia iga ka maagufa make woi, “Ataa ngai kena na mwane
         rafa igo?” Hoi mina enjel ia ke woi tangaa aporo, “O God ke qani rongora fato noga
         ka arani fagarafenga iamu, make qani regi wau ka faitamanifa iamu no tanua tangara
         na inuni ma ni tonga nafuninga iata ira.
         5 Hoi ina mataina nga kaa, ko kasira ki tana mwane ka arao i Jopa tangaa rai toraia
         ana ka mwane na fauatana rainia ko Saemon Pita.
         6 Ngaia ke ogaoga i ruma iana na mwane ne manirani na gawota na puruka ira na atana
         ko Saemon.”
         7 Hoi mina enjel ne memea tamasi ia ke rao pania. Mo Konilias ke oniraurua ka mwane
         ni tagaranifa iana mina mwane ni faiarifatana iana ne etagai ne oqania wau ka Arafa.
         8 Hoi o Konilias ke tamasia fato tangara ko wairae eoru ira ka agua gena make kafu
         kasira ka rao i Jopa.
         9 Hoi tana tangiana mai nikao, ne fagaagupu iga na arito kena mina mwane ne eoru ira
         ka rao mai fagarangia noga ki Jopa. Hoi mo Pita ke agari ina gairina ruma ia rai fagarafe
         nga,
         10 raorao make magau wau nga. Hoi a mataina na fafagananaura maunga na ngaufa tangaa,
         minga ke aforo getigi wau ka apena make rea ki tana mwarao.
         11 Ngaia ke rea ki Heven ne tafatafa mina mwarao ne watowato mai kena, ke manga na gafu
         rafa na kangia ia. Hoi aqaofanana na kunia ke watowato mai kena, ka tau fagatongani
         ka qotoni ka taua fagaotoa ke wato mai kena.
         12 Ua irarona gafu kena ka atani wau mwa na mwarao ne tonga uwata ne fai, a mwaa mina
         manu wasi nikao.
         13 Hoi mo Pita ke rongoa ka ringina na Arafa ne woi, “O Pita, ui afaraga akau makui
         nafu kui ngau.”
         14 Ua mo Pita ke woi, “Marefa na Arafa! Suria ne marefa mai noga ka mataina woi qai
         ngaura iga na mwarao ni qao aera manga gaa, rainia ne marefa nga ni qao araria rai
         ngaura ana.”
         15 Hoi mina ringiringi ne rongoa ke tamasi nikao tangaa ke woi, “Siana rai gitagitara
         ana ka mwarao o God ne fagaqao korora fato noga gena.”
         16 Ua fagaeoru nga ke manga ngai ke, maka kafu toraia aporo akau i Heven ka gafu ia.
         17 Hoi a mataina o Pita ne tatakosia maunga na maurutanga iana ia. Mi iga na mataina
         kena ka mwane ne eoru ne kasira o Konilias tangaa ia ka mataro mai, maka rao mai tangaa
         ka ruma iana o Saemon. Hoi ngaira ka ura panegai wau metara fura iga na maana para
         ia,
         18 maka ngere ka fafagate, “Efea tana mwane na woisia rai o Saemon Pita ke kena?”
         19 Ua mo Pita kina mataina kena, ke oga ke tatakosia ki takena nga na rarona maurutanga
         iana ia, mina Figona Apuna ke woi tangaa, “Saemon, mwane ne eoru ka garigo gaa.
         20 Ua siana rai tako anumwanumwa ana. Ui wato kui takura, suria nga inau kau kasira
         mai gena.”
         21 Hoi o Pita ke wato mai tangara make woi, “Nga inau ke kaa na mwane namu garia ia.
         Ataa kamu oqania?”
         22 Ngaira ka aramia aporo ka woi, “Nga na mwane rafa iata na mwane ni faiarifatana i
         Rom ko Konilias ke kasigami mai kaa. Ngaia kaa, ka mwane ne oto wau, make wowogasia
         tarai mwa ko God, mina arani inuni na Jiu gena ka tako fagafigaia wau nga nikao. Ngaia
         ke rao mai tangaa ki tana enjel iana o God, make woi tangaa woi ni garigo, makui rao
         mai tangaa i ruma iana. Hoi ki mwarao maki ngaia ki rongoa nikao ka taa no tatamasia
         tangaa kena.”
         23 Ua o Pita ke nongira ka mwane ira woi nai qanu mai noga i ruma. Hoi ngaira ka mauru
         ke tangi mai, mo Pita ke fagananaura ka taufa iana, make rao afainira ka mwane ne
         eoru ira, mi tana ani na rao suria na Arafa i Jopa maka rao afainira gena nikao.
         24 Iga tana tangiana mai nikao maka mataro i Sisaria, nga i finua kena ko Konilias ke
         nasia iga ko Pita, make onira faku mai ka goana mina tamana koro gena.
         25 Ua mataina o Pita ne mataro mai i ruma ia, mo Konilias ke rao worosia mai make qogurai
         uwa wato inagona make oqani wogasia ana.
         26 Mo Pita ke kawiria afaraga make woi tangaa, “Ui ura akau. Inau kaa ka inuni manga
         mwa igamu kena.”
         27 Hoi o Pita ke mea tawatawa ko Konilias mataina naru taworagofa karu qauqanu irarona
         na ruma ia. Mo Pita ke qanu wau make rera ka inuni na rako wau na faku irarona ruma
         ia.
         28 Hoi make woi tangara, “Igamu kamu girara fato noga ka ogafanamami igami na Jiu, igami
         kami fagaapugami rai faku afainira ana ka mafuara mina goanira ana. Hoi ko God ke
         fagareau woi ngaia ke marefa ni takosira woi tana inuni kai qao aera kee ne ma nai
         arari.
         29 Hoi ka mataina no kasira wau na mwane rai wau toraiau ana mai kaa, kau marumu mwa
         rai raofa mai ana, marefa woi qai ngaroi. Hoi makau oqani girara ana ataa ko oqania
         paniau ko kasira o wairae eoru gaa ka rao tangau ka toraiau mai kaa?”
         30 Hoi Konilias ke woi, “Iga na tangiana ne efai ne fato kau fagarafe i ruma iaku iga
         ka akerefana arito, minga kau kakangi rainia ka mwane ne gafu rai na gafu siki afuru
         wau ne mai ura inagoku.
         31 Make woi, ‘Konilias, God ke rongoa fato noga ka fagarafenga iamu, make ono girarago
         noga rainigi ka faitamanifa iamu tangara ka inuni ma ni tonga nafuninga iata.
         32 Ui kasira ki tana inuni kai rao i Jopa rai woi tangaa ana ka mwane na woisia rainia
         ko Saemon tana atana nikao ko Pita, rai rao mai ana. Ngaia ke ogaoga i ruma iana o
         Saemon, a mwane ne manimanirani na gawota na puruka igi, na ruma iana ke tao akerena
         ka asi.’
         33 Hoi ki nga ngai ke nau kasira na mwane ka rao wau tangago kena, ke koro wau nga ko
         rao mai kaa. Ua ki ina mataina kaa, mi girara woi o God ki afainigami noga kaa, kami
         faku mai rai oga nasigo ana rai rongora ana ka agua na Arafa ne watego rai tarofainia
         ana.”
         34 Hoi o Pita ke faganega rai tawatawa ana, “Ua inau kina mataina kaa, kau kafu girara
         ne mwora wau nga, ki takena nga o God ne takosira na inuni gaa ke tagaenani mwa.
         35 Ua otai mwa ne wowogasia, make tatanui na agua ne oto, ka waro ni inuni taa mwa ki
         iamiu, minga ngaia ke oqaoqanira.
         36 Hoi mu girara fato noga ka tamasinga ke kasia tangara na inuni Israel, woi nai tatamasia
         ka tarofa koro rainia na marapefa iga o Jisas Kraes ngaia na Arafa iaka fato.
         37 Ua igamu kamu girara ka apena agua rafa ne wora iga na arani finua Israel igi, e
         faganega i Galili imurina o Jon ne fagamaanu apuna ne tarofainia na tamasinga rainia
         na fagamaanu apuna ana.
         38 Hoi igamu kamu girara ka agua rainia ko Jisas i Nasaret mi takena nga o God ne mafata
         rainia na Figona Apuna mina ramwofa tangaa. Ngaia ke rao suri ka arani finua, e tanui
         ka agua koro, make fagakorofira ka inuni na oga iga na mamarugana na ramwofa iana
         na ataro, e tanui ka agua gena suria o God ki afainia.
         39 Nga igami kaa, kami regi na arani mwarao ne tanui rarona Israel mi Jerusalem igi.
         Hoi mi ngaira ka nafuia iga na taotao woro ia.
         40 Hoi mo God ke ragaia afaraga aporo pania ka maefa imurina na tangiana ne oru, mi
         ngaia ke tanua ke fagaqao mereana tangagami nikao.
         41 Marefa woi tangara fato ka arani inuni, maki tangara mwa ka ani na fafaitamani o
         God ne qani ono sikifira ka taotao noga gena ki nga igami ka ani ma mi ngau maka tono
         afainia imurina ne afaraga aporo pania na maefa.
         42 Hoi ngaia ke fagaramworigami rai tarofainia ana tangara ka inuni maka mi tatamasia
         menamenai woi nga ngaia togo ko God ne usuia ko Jisas rai fagagetara ana na inuni
         na tafitafi mina ani na mae fato noga.
         43 Hoi arani maurukari fato ka tamasia ka agua rainia nikao ka woi na arani inuni na
         tangamworani iga ngaia, ke tawora panira ka aerafa iata iga ka atana.”
         44 Hoi a mataina o Pita ne tatawatawa maunga mina Figona Apuna ke wato mai afurira ka
         inuni na rongoa na tawatawanifa iana gena.
         45 Hoi na Jiu na tangamworani na rao pania i Jopa afainia ko Pita ka panga rainia wau
         ki takena nga o God ne mafata rainia na Figona Apuna iana, afurira na inuni marefa
         na Jiu gena.
         46 Suria ngaira ka rongora ka tamasinga iga ka tamasinga ne rongo fiufiutaga, maka fafagaakausia
         ko God. Hoi mo Pita ke tawatawa ke woi,
         47 “Ua inuni gaa ke taura ka Figona Apuna manga ne taugia ia. Ke marefa ko otai ni gira
         fagamakukugia ana rai fagamaanu apunarira ana.”
         48 Hoi o Pita ke mera tamasi rai fagamaanu apunarira ana iga ka atana o Jisas Kraes.
         Hoi maka nongia woi ni oga sio afainira suria ka kere tangiana rao mwa.

1 Ngaira na aposol mina ani na rao suria na Arafa na ogaoga ina provins i Jiudia, ka
         rongoa woi ngaira na inuni marefa na Jiu maka tangamworani rainia ka woita iana o
         God nikao.
         2 Hoi a mataina o Pita ne taua i Jerusalem, ngaira na Jiu na tau nganganiaga na taufa
         ni fara fagagiraranifa ia ka mea faitogiri wau ko Pita
         3 maka woi tangaa, “Igo kena ko rao i ruma iata na inuni marefa na Jiu ne marefa nai
         fara fagagirara mako ngau afainira.”
         4 Hoi mo Pita ke faganega rai tafaria ana tangara ki takena na arani agua gaa ne faganega,
         make woi,
         5 “Iga na mataina inau i Jopa, kau fafagarafe make aforo getigi wau ka apeku makau
         rea ki tana mwarao. Au rea ka mwarao ne qao manga na apena gafu siki rafa ia, na kunia
         ke watowato mai pania ki Heven, au rea kena na taura ka qotoni faitigi gena ka fagaotoa
         ke watowato mai tangau.
         6 Au fagatogoa ka rarona minga kau rea ka mwarao ne tonga uwata ne fai, a mwaa mina
         manu wasi.
         7 Hoi makau rongoa ka ringiringi ne woi tangau, ‘O Pita, ui afaraga makui nafu kui
         ngau.’
         8 Ua makau aramia, kau woi, “Marefa ngaia na Arafa! Suria ne marefa noga qai ngaura
         ka mwarao ni qao aera, rainia ne marefa nga ni qao araria rai ngaura ana.”
         9 Mina ringiringi pania i Heven ia ke woi nikao, “Arani mwarao o God ne woisi ne koro
         mwa, siana ko tatakosi woi na mwarao gena ke qao aera.”
         10 Hoi fagaeoru nga kau rea na agua kaa, mina arani mwarao igi ka tora aporo fato akau
         i Heven.
         11 Iga na mataina kena mina mwane ne eoru na kasira tangau pania i Sisaria ka matarofiau
         mai i ruma nau ogaoga iga ia.
         12 Ua mina Figona Apuna ke woi tangau, rai rao afainira ana, siana rai ono qau wato
         ana rainira. Hoi na inuni ne ono gaa na arao suria na Arafa ka takuau kami rao i Sisaria.
         Tagaegami fato nga kami qanu i ruma iana o Konilias.
         13 Hoi ngaia ke tamasia tangagami ki takena nga ne rea na enjel ne rao mai irarona ruma
         iana ke woi tangaa, “Ui kasia ki tana inuni ki rao i Jopa ki toraia mai ka mwane na
         woisia o Saemon tana atana ko Pita.
         14 Ua ngaia ke kafu tatamasia wau tangago ka woita takena nga ne gira fagatafigamu ana
         na arani inuni na ogaoga i ruma iamu.”
         15 Hoi au faganega ka tawatawanifa iaku, mina Figona Apuna ke wato mai afurira manga
         ne wato afurigia mai iga na nagonagona ia.
         16 Hoi makau kafu takosia aporo ka woita iana na Arafa ne woi ia, ‘Jon ke fagamaanu
         apuna mwa rainia ka wai, migamu ka fafagamaanu apunarigamu iga ka Figona Apuna.’
         17 Hoi o God ke mafata rainia ka Figona Apuna tangara, manga ne mafata rainia noga tangagia,
         iga na mataina na tangamworani iga na Arafa o Jisas Kraes ia, hoi ma ni arariau qai
         uraura pusia ko God, siwa!”
         18 Hoi a mataina na rongora na tawatawanifa iana gena, ngaira ka fato rao nga rai fafarau
         ana maka fagaakausia mwa ko God ka woi, “Hoi o God ke mafata rainia tangara nikao
         ka ainuni marefa ka Jiu ka mataina rai tako orisi ana mina taua ana ka tafinga.”
         19 Ua tana ani na rao suria na Arafa ka tataka suria rainia ka faimaerongai na tanua
         iga na mataina kena na nanafuia iga o Stivin ia, ngaira ka rao iga ka finua fagatau
         manga ina provins i Fonisia, a marau i Saepras mina finua rafa i Antiok, maka tamasia
         mwa tangara ka Jiu gena rainia ka woita iana o God.
         20 Hoi mi tana ani na rao suria na Arafa pania i Saepras mina provins i Saerin ka rao
         i Antiok maka tamasi tangara ka Grik, ka tamasia tangara ka tarofa koro rainia na
         Arafa o Jisas.
         21 Hoi mina ramwofa iana na Arafa ki afainira mina inuni na rako wau nga ka tangamworani
         maka riri tangaa ka Arafa.
         22 Hoi ka tamasinga rainia na agua kaa ke taua ki Jerusalem nikao, maka kasia ko Banabas
         ke rao i Antiok.
         23 Ua mataina o Banabas ne mataro ngaia ke rea ki takena nga o God ne koro tangara ka
         inuni gena, make wagewage wau make nongira woi nai mworamwora tangaa ka Arafa afainigi
         ka mangatata fato wau nga.
         24 Ua o Banabas ka mwane ne koro wau nga ina fagauguringa iana ne wonusia ka Figona
         Apuna. E rako wau ka inuni gaa na tora ira mai tangaa na Arafa.
         25 Hoi o Banabas ke rao i Tasas rai garia ana ko Sol.
         26 Ua mataina ne rogoia, ngaia ke toraia aporo tangaa ki Antiok. Iga na farisi fagaenani
         kena ngairaurua gena karu fakufaku afainira raorao mwa ka inuni ina siosi makaru fafagausurira
         ka apena rurufa rafa na inuni. Hoi nga i finua i Antiok ka faganega rai onira ana
         na ani na rao suria na Arafa ira rainia na ataa na ‘Kristin’ kaa.
         27 Iga na mataina mwa kena, tana maurukari ka rao wato mai pania ki Jerusalem tangaa
         ki Antiok.
         28 Hoi fitangita na mwane gena na woisia rainia ko Agabas, ke ura akau iga na ramwofa
         iana na Figona Apuna make tamasi fagananau ke woi na apena magaua rafa ke suguia mwa
         ni taua ka finua ina ano kaa. E arao mai iga ka mataina o Klodias ne Arafa ni finua
         maunga i Rom.
         29 Hoi ka ani na rao suria na Arafa i Antiok ira ka tako matafa rainia ke efita na fitangita
         na gira kasi ana, rai tatamanira ana ka goata na ogaoga i Jiudia.
         30 Hoi ngaira ka tanua ka agua kaa, maka mafata rai ka rurugua iata afainiraurua ko
         Banabas mo Sol tangara ka mwane rafa iga na siosi i Jerusalem.

1 Iga na mataina kena, ka arafa ni finua o Herod Agripa, ke faganega rai tau fagaqao
         maata ana ki tana inuni iga na siosi.
         2 Ngaia ke woi tangara ka mwane ni faiarifatana ira ka nafuia funuia rainia ka naefe
         ne maasi ruarua ko Jemas esina o Jon ia.
         3 Hoi make rea woi na mwane rafa iata na Jiu ka oqania wau ka agua kaa, ngaia ke woisia
         ka rakua nikao ko Pita. Agua kaa, ka tanua iga ka mataina iga na ngaufa rafa iga na
         Purete Manufi.
         4 Hoi a mataina na rakua o Pita ka kasia ina peresin, Herod ke naka i rimata na mwane
         ni faiarifatana ne efai iga ka rurufa ne efai na tanua rai ono isuria ana. Herod ke
         oqani fagakotia ana ko Pita i maata fato na arani inuni, imurina rao mwa na tangiana
         rafa kena.
         5 Hoi ngaira ka ono isuria wau nga ko Pita ina peresin, mina inuni iga na siosi ka
         fafagarafe rao mwa tangaa ko God rai tamani ana ko Pita.
         6 Iga na qongiana inago rao make kafu taua mai ka tangiana o Herod ne takosia woi ne
         fafagakotia iga o Pita, ngaia ke mauru qore wau nga ina qaiawogataurua na mwane ni
         faiarifatana ne erua. Ngaia ka rakua rainia ka seni ne erua, mi tana mwane ne erua
         na onoono i suria gena ka uraura ina maana na peresin kena.
         7 Hoi gaparira mwa mina enjel iana na Arafa ke rao mai tangaa ke mai ura afainia mina
         mawetana iana ke mawesia ka rarona na peresin ia. Hoi enjel ia ke fusu panea ko Pita,
         make woi, “Ui rite mafarufaru! Afaraga akau.” Iga na mataina kena mina seni igi ke
         wota panigi ka rimana.
         8 Hoi enjel ke woi tangaa, “Ui fogosia nganganiaga ka fogofogosimu makui suwarai ka
         sandol iamu.” Pita ke tanui ka taa ne woisi tangaa na enjel ia. Mina enjel ia ke woi
         nikao, “Ui gafu rainia ka gafu iamu kena makui rao mai afainiau.”
         9 Ua o Pita ke rao suria karu fura pania ka peresin ia. Hoi ngaia ke marefa wau nga
         ni girara woi na agua ne tanua na enjel ka agua mwora, make kato woi mwa ne maurutai.
         10 Hoi ngairaurua karu mai taworagofa tefarira ka rugufa na mwane ne erua na onoono
         suria ia. Fagafatongina karu taua ka maana rafa na peresin ia na tagarafaia rainia
         na aeani ia, ne mai arao tangaa na finua ia. Hoi make tafatafa mereana, minga karu
         wau rao karu fura. Hoi a mataina naru taworagofa karu watowato i suria na tara ia,
         minga ke kafu qao tangaa mwa ka enjel ne marefa rao pania.
         11 Iga na mataina kena mo Pita ke kafu ono girara ka agua ne wora tangaa ia make woi,
         “Ina mataina kaa kau girara woi ne mwora wau nga! Arafa ke kasia mai ka enjel iana
         rai mai fagatafiau ana pania ko Herod, panigi ka arani agua ngaira na mwane rafa iata
         Jiu na takosi rai tanua ana tangau.”
         12 Hoi a mataina ne ono girara fato na agua kaa, ngaia ke rao i ruma iana ka Meri, enana
         o Jon Mak. E rako wau nga ka inuni na faku i ruma kena, rai fagarafe ana tangaa ko
         God rai tamani ana ko Pita.
         13 Mo Pita ke korekore ina maana na para ia, mina kere fefene ne tatagara i ruma kena
         na atana ka Roda ke fura mai rai rongoa ana.
         14 Make rongo girara ka ringina o Pita ne tamasi mai kena, make wagewage wau nga make
         qono rainia rai tafangia ana ka maana na para ia. Ngaia ke tari aporo irarona na ruma
         ia make fagangere ke woi, “O Pita ke uraura i metara kana!”
         15 Hoi maka woi tangaa, “Igo kena ko qekaqekaga!” Mi ngaia ke ramwo wau woi ne mwora.
         Hoi ngaira ka aramia ka woi, “Ua a nununa wari ngai kena.”
         16 Hoi mo Pita ke marefa ni marape rai korekore ana ina maana na para ia. Ua mataina
         na tafangia wau maka ono togo ana wau, maka panga rainia wau nga.
         17 Hoi ngaia ke fagaapuapu tangara woi nai manapu, ki fakafakania tangara ki takena
         nga na Arafa ne toraia fura pania na peresin. Ua make woi tangara, “Mui tatamasia
         ka agua kaa tangaa ko Jemas mina arani goaka fato ira.” Hoi make riri wau ke rao i
         tana agua.
         18 E gomagomafa mai mina mwane na onoono suria na peresin ira ka qaga tatakou wau nga
         suria o Pita ke marefa.
         19 Hoi o Herod ke mafata rainia ka tamasinga tangara ka mwane ni faiarifatana ira rai
         gari ana ko Pita, make marefa wau nga nai rogoia. Ua make fagatamasira ka mwane na
         onoono suria ina peresin ira fato make woisira woi nai nafuira funuira. Murina na
         agua kaa, mo Herod ke rao pania ki Jiudia make rao ke oga i Sisaria.
         20 Hoi o Herod ke mangariaga wau nga tangaraurua ka finua ne erua i Taea mi Saedon.
         Ua mina arani mwane rafa i finua iraurua ka faku rainira rai rao ka rea ana ko Herod
         suria nga na finua o Herod ne onoono suriraurua gena ka tawoa iga na ngaufa tangara
         gena. Nagonagona ka foroa ka mangatana o Blastas, ngaia kaa ka mwane rafa i ruma iana
         o Herod. Hoi imuri mai maka rao ka nongia ko Herod woi siana ki pagai mangariaga tangara
         nikao,
         21 maka naka ki tana tangiana rai faku afainia ana. Ua o Herod ke gafu rai ka gafu ni
         arafanga iana rai oga ana iga ka romana sea ni fagakoti ana iana make tamasia ka romana
         tawatawanifa tangara ka inuni ira.
         22 Ngaira ka faingere ka woi, “Wani kaa ke tatawatawa manga na god ia, marefa ni tawatawa
         mara inuni.”
         23 Hoi e gaparia mwa mina enjel iana na Arafa ke nafuia suria ne marefa ni tako fagaakaufia
         ko God, mina kere mwamwa ka ngaua raorao ko Herod make mae.
         24 Hoi ke rako ke tefa wau nga ka inuni na rongoa na woita iana o God maka tangamworani
         rainia.
         25 Hoi o Banabas mo Sol karu fagafatongi ka tagaranifa iataurua makaru aporo i Jerusalem,
         makaru toraia ko Jon Mak afainiraurua.

1 Iga na mataina kena ka siosi i Antiok ke nafunira ki tana maurukari mina fagausuri
         nikao, Banabas, Simion (na fauatana rainia ko Masusuri), Lusias pania i Saerin, Manaen
         (ani na mwane na fagarafa afainia na mwane rafa o Herod Antipas) mo Sol.
         2 Hoi a mataina ngaira na fari maka wowogasia na Arafa, mina Figona Apuna ke woi tangara,
         “Mui ono sikifiraurua ko Banabas mo Sol karu tagarafi ka tagaranifa nau ono sikifiraurua
         tangai.”
         3 Hoi ngaira ka fafari maka fagarafe. Hoi maka fagarafe ka tagarai rima furiraurua
         rai fagaapunariraurua maka kasiraurua karu rao tangaa ka tagaranifa iataurua.
         4 Hoi murina na Figona Apuna ne kasiraurua karu rao o Banabas mo Sol, ngairaurua karu
         wato i Selusia makaru tage pania ka finua kena tangaa ka marau i Saeparas.
         5 Mataina na mataro i Salamis, ngairaurua karu tarofainia ka woita iana o God iraroni
         na ruma ni fakunga iata na Jiu. Ngairaurua karu toraia ko Jon Mak rai tamaniraurua
         ana.
         6 Hoi ngaira ka rao tarai tangaa ki Pafos, na finua ne tao ina qotona marau Saepras,
         nga ngai kena maka tarafua iga ka mwane na fauatana o Ba_Jisas. Ngaia kaa, ka maurukari
         ne marefa ni mwora, ne girara wau ka farikua ana.
         7 Ngaia kaa, ka kare iana na Primia ina marau kena, atana ko Sejias Polas, mwane ne
         girara tefa wau. Hoi a Primia kaa ke oqania tefa wau nga rai rongoa ana ka woita iana
         o God, hoi make kasia ka tamasinga tangaa ko Banabas mo Sol woi naru rao mai tangaa.
         8 Hoi mo wani ne fafarikua ia o Elaemas (na ata iata na Grik) ke ngaroitainiraurua
         wau nga, make ofongia ke manimania ka Primia ia pania ka raronimworanifa iga na Arafa.
         9 Hoi mo Sol na fauatana rai o Pol nikao, ne wonusia na Figona Apuna ke fagatogoa mwa
         ko Elaemas,
         10 make woi tangaa, “I karena na Ataro mwora ke igo kena! Suria na arani agua koro ko
         ono qao aerisi gaa. Igo ke wonusigo ka atani wau mwa na agua ni fagaqekaqeka ana,
         mi iga na arani mataina ko foroforoa wau ka tamasinga mwora iana na Arafa, rai rongo
         manga na tamasinga ne marefa ni mwora igi.
         11 Hoi ina mataina kaa, ka fagaetangifa iana na Arafa ke watowato afurigo, ke fafagagurugurugo
         ko guruguru qorafu wau ke marefa nui pagai rerea ka arito.” Iga na mataina ngai kena,
         ka asuasu ne masusuri ke mai gafui ka maana ne erua igi. Hoi make fafatata, ke rapasia
         rai rogoi ana ka inuni woi ni urua.
         12 Hoi a mataina na Primia ne regi na agua gaa, ngaia ke panga rainigi wau make kafu
         tangamworani rainia ka fagausuringa iana na Arafa.
         13 Ua o Pol mina tamana ira ka tage pania ki Pafos, ka rao ina provins i Pamfilia, maka
         rao ka goto qanu i finua i Peka, mo Jon Mak ke rao panira ke aporo i Jerusalem.
         14 Ngaira ka rao nikao maka mataro i Antiok ina provins i Pisidia, mi iga na Sapat maka
         qanu ka faikoasi irarona ruma ni fakunga iata na Jiu.
         15 Hoi imurina na tomatomanifa iga na puka iga na Lo iana Mosis mina Segesegefa iata
         na maurukari, a mwane rafa ina ruma ni fakunga ia ka woi tangaraurua, “A goaku, manga
         muru nafunia ka tamasinga koro rai tamanira ana ka takofa iata na inuni gaa, maka
         mi oqanigamurua wau nga muru tamasia fura tangara nga ina mataina kaa.”
         16 Hoi o Pol ke ura akau make fagaarari rainia ka rimana tangara ka inuni ira woi nai
         manapu kai rongoa, hoi make faganega ke tawatawa, ke woi manga kaa, “Mui rongoau mai,
         ki igamu fato na inuni Israel mina arani inuni ne marefa na Jiu namu wowogasia o God.
         17 Ngaia na God iata na inuni Israel gaa, ke ono sikifira ki iuraka inago ira, make
         fagarakosira na waro ni inuni gena mataina na ogaoga mangara na mafuara i finua rafa
         Ijip ia. Mi iga na ramwofa iana ne tefa wau nga ke toraira fura pania na tagara purua
         ina finua rafa Ijip.
         18 Mi iga na tangafurui farisi ne efai (40) na rao suria irarona finua tatara mo God
         ke ono surira menamenai wau maunga.
         19 Ngaia ke kamarira wau nga ka waro ni inuni ne epiu na oga i finua rafa i Kenan, make
         watera ka inuni Israel rainia ka finua kena ne faganafunira.
         20 Arani agua gaa ke wora iga ka tangarau ne efai mina tangafuru ne erima (450) na farasi.
         Hoi, imuri na agua gaa, minga ke tanura ka inuni gena ke tonga mwane rafa iata, ka
         fagaotora raorao mwa make mai taua ka mataina iana na maurukari o Samuel.
         21 Iga na mataina kena, mina inuni ira ka nongia ko Samuel woi ni ono sikifia tangara
         ka arafa ni finua, mo God ke watera ko Sol i karena o Kish, pania na waro ni inuni
         iana o Benjamin ke tao rai arafa ni finua iata, i suria ka tangafurui farisi ne efai
         pupu (40).
         22 Murina o God ne fagafatongia o Sol pania na arafa ni finua, ngaia ke kasia ko Deved
         ke tao rai arafa ni finua tangara. Agua koro o God ne tamasia rainia ko Deved ke kaa,
         e woi manga kaa, “Inau kau ono rogoia ko Deved i karena o Jesi, ngaia kaa, ka mwane
         nau oqania funu wau nga, make gira tanui ana ka arani mwarao nau oqania ne tatanui.”
         23 Hoi ki ngaia o Jisas, ka waro ni inuni iga o Deved kaa, ko God ne suru tangaa woi
         na Fagatafi iata na inuni Israel.
         24 Ua nagonagona o Jisas ne kafu faganega na tagaranifa iana, Jon ke tamasi fato tangara
         ka inuni i Israel woi nai riri panigi ka aerafa iata makai maanu apuna.
         25 Hoi a mataina o Jon ne suguia mwa ni fagafatongia na tagaranifa iana, ngaia ke woi
         tangara ka inuni gena, ‘Otai kamu takosiau rainia? Inau kaa ke marefa ka mwane namu
         nanasia kena, maka mui ono rao, ngaia ke arao mai suriau kaa. Inau kaa make marefa
         wau nga qai arari rai rupasi ana ka puti i uwana.’
         26 Goaku koro igamu, na waro ni inuni iana o Ebraham fato, mi igamu na arani inuni marefa
         na Jiu namu wowogasia o God, ua God ke wategia fato ka tamasinga rainia ka fagatafinga.
         27 Ainuni na ogaoga i Jerusalem, mina mwane rafa iata ngaira ke marefa nai girara woi
         ngaia kaa mina arani woita iata na maurukari na totomani raorao mwa iga na arani Sapat
         igi, minga ke marefa wau nga woi nai tako matafa rainigi nikao. Minga ka fagamworaia
         nga ka woita iata na maurukari ira, maka mea faitogiri ko Jisas.
         28 Hoi manga ne marefa ka agua mwora nai rogoia na inuni i Jerusalem mina mwane rafa
         iata, maaka nongia ko Pilate woi nai nafuia funuia ko Jisas.
         29 Hoi muri na fagaofura na arani agua gaa, takena na Segesegefa Apuna ne qani tamasia
         ia, ngaira ka tawoa wato ka apena pania ka taotao woro maka tongia iga ka waqa.
         30 Hoi mo God ke fagatafia aporo pania ka maefa,
         31 make rako wau ka tangiana ne fagaqao mereana tangara ka ani na arao afainia ira pania
         Galili tangaa ki Jerusalem. Hoi ina mataina gaa ki ngaira ka inuni na tatamasia na
         mwarao na regi rainia ko Jisas tangara ka inuni Israel.
         32 Hoi igami noga ke e kaa rai tarofainia ana tangagamu ka tarofa koro, ngaia o God
         ke surua tangara iuraka ira ngai ke woi nai tanua,
         33 ngaia ke tanua fato noga ina mataina kaa tangagia, manga na ruata na Sam ne segea
         ke woi, ‘Igo ki kareku, ngaeka kau tao rai Emamiu.’
         34 Hoi o God ke woisia, ‘Au wawatego ka surunga apuna mwora wau nau qani woisi tangaa
         o Deved igi.’ make ragaia afaraga aporo ko Jisas pania ka maefa, mina apena ke marefa
         ni pagai kakaga.
         35 Manga ne woisia mwora iga tana Sam ia nikao, ‘Igo ke marefa nui fagamarumungainia
         ka kare iamu ne apuna ki kakaga.’
         36 Suria o Deved ke tagara tangaa ko God iga ka mataina iana mereana, hoi make mae,
         maka afunia i rawona mwako iana iurana mina apena ke kakaga.
         37 Mi ngaia ka mwane o God ne ragaia afaraga pania na maefa, ka apena ke marefa ni kakaga.
         38 Hoi agoaku, au oqanigamu namu girara menamenai woi ngaia o Jisas kaa ke gira tora
         panigamu ana ka arani aerafa iamu.
         39 Mo otai wau mwa ne tangamworani rainia ngaia, ngaira ka ogaoga otooto afainia ko
         God, mina Lo iana o Mosis ke marefa ni gira fagataraganisigamu ana panigi ka aerafa
         iamiu.
         40 Mui onoono isurigamu iga ka agua na maurukari na tatamasi igi, ki siana ki takegamu.
         41 ‘Mui ono mai, igamu na ani namu fafagamamana rainigi na agua o God ne tatanui. Mui
         papanga rainia maka mui maemae! Suria na tagarafa nau tanua ngaeka kaa ka mwarao ne
         marefa woi namui tatangamworani rainia manga tana inuni ke fakafakania tangagamu.’
         ”
         42 Hoi a mataina o Pol mo Banabas naru fura pania na ruma ni fakunga ia, ainuni ira
         ka nongiraurua woi naru aporo mai nikao ina Sapat imuri, rai tamasi ana tangara ka
         agua na qani tamasi fato noga tangara ira.
         43 Mataina na inuni ira na tataka, e rako wau ka Jiu mina ani ne marefa na Jiu na raronimwora
         na rao suria o Pol mo Banabas, karu tamasi afainira maka nongira woi nai nganganiaga
         iga ka raronimworanifa iata suria o God ke koro wau tangara.
         44 Iga na Sapat ia mina arani inuni i finua ira ka faku fato mai rai rongoa ana ka woita
         rainia na Arafa. Ainuni ma nai rako ke marefa nai rao mai.
         45 Hoi fairafai ana ke wonusira ka Jiu na mataina na rera na rurufa ni inuni ira, ngaira
         ka tamasi fagaaerisi ka tawatawanifa iana o Pol woi marefa ni mwora make marefa nai
         tako fagafigaia.
         46 Mo Pol mo Banabas ke susu wau nga ka mangatataurua rai tamasi ana, karu woi, “Nga
         igamu ke ararigamu woi namu rongoa inago nga ka woita iana o God. Maki suria igamu
         kamu ngaroitainia, maka mu takosigamu woi marefa namu arari rai tau ana ka tafinga
         fuu, maka mi nakagamu wau maka mi rao mwa tangara ka inuni marefa na Jiu.
         47 Suria na faifataninga ne wategia na Arafa ke manga kaa, ‘Inau kau tanugamu rai mawetana
         tangara na inuni marefa na Jiu, rai toraia mai ana ka fagatafinga tangaa ka ano kaa
         fato.’ ”
         48 Mataina na inuni ne marefa na Jiu na rongoa na agua kaa, ngaira ka wagewage wau maka
         woi, woi na woita rainia na Arafa ke koro ke tefa wau nga, mina ani na inuni ne ono
         sikifira fato noga o God rai nafuni ana na tafinga fuu kaa, ka tangamworani gena.
         49 Hoi awoita rainia na Arafa ke rao ofu ana fato ka arani finua igi.
         50 Mina mwane rafa iata na Jiu ira ka watera rai woita ka mwane rafa afainira ka fefene
         rafa i finua gena na wowogasia o God, rai riri pania ana ko Pol mo Banabas. Mi ngaira
         ka tanura ka inuni gena ka tau fagaqao maataurua maka maengiraurua pania ka agua iata
         gena nikao.
         51 Hoi ngairaurua karu kangikangira ka rafu i uwataurua suria naru ngaroitainira, makaru
         rao panira i Aekoniam.
         52 Hoi mina arani inuni na arao suria na Arafa i Antiok i Pisidia ka wagewage wau make
         wonusira ka Figona Apuna.

1 Hoi iga na finua i Aekoniam, o Pol mo Banabas karu rao makaru qanu rarona ruma ni
         fakunga iata na Jiu, makaru tamasia fura ka tamasinga kaa manga naru tanua raorao
         mwa ia. E rako wau ka Jiu mina inuni marefa na Jiu na tangamworani rainia na Arafa.
         2 Mina Jiu ne ma nai tau woita ira ka faganega rai fagaqanuqanu oqata ana ka tana inuni
         marefa na Jiu ira rai tanura ana kai mangariaga tangara ka inuni na tagamworani fato
         noga gena.
         3 Hoi o Pol mo Banabas karu oga qorafu i Aekoniam, ngairaurua ke susu wau nga ka mangatataurua
         rai tamasia ana ka agua rainia na Arafa, mina Arafa ke mafata rainia tangaraurua ka
         nganganiaganifa rai tanui ana ka agua ne qao riariaga mina agua ni takouganifa. Mi
         iga na agua manga gaa ka Arafa ke fagaqao tangara ka inuni gena woi na tamasinga rainia
         na faikomanifa ne tefa tangara ke mwora wau.
         4 Hoi mina arani inuni i finua ira ka fariwoa iga ka rurufa ne erua, tana inuni ira
         ka faku afainira ka Jiu mi tana inuni ki afainira ka aposol.
         5 Hoi afuroto mina Jiu ka faku afainira ka mwane rafa iata ira, maka kato nga rai tau
         fagaqao maata ana maka ariarifaraurua rai fau ko Pol mo Banabas woi naru mae.
         6 Ngairaurua karu rongo i tarofana ka tamasinga rainiraurua, makaru gawa karu rao ina
         provins i Likaonia. Makaru rao i finua i Listra mi Debe mi tana kere finua rao gena
         nikao.
         7 Nga ngai gena karu tarofainia na tarofa koro tangara ka inuni gena.
         8 Ua i finua i Listra ka mwane ne etagai ne ogaoga iga kena, ke wora risurisuga make
         mwagimwagiruga ka uwana ke marefa ni gira taworagofa ana.
         9 Mataina o Pol ne tatawatawa iga minga ke oga mwa make rongoi i suri ka woita iana
         igi. Hoi o Pol ke qore rapurapu mwa rainia ko wani ia make ono girara woi ne nafunia
         ka raronimworanifa woi na mwarao ne tanua kena ke gira fato pania ana mwa.
         10 Hoi o Pol ke fagangere rafa ke woi, “Ui ura akau!” Wani ia ke igoo akau ke ura make
         tawotaworagofa raorao.
         11 Mataina na inuni ira na rea na mwarao ne tanua o Pol ia, ngaira ka anega ka fagangere
         maka tamasi iga ka tamasinga iata na inuni i Likaonia ka woi, “Oe! Arafa ira karu
         tao rai inuni karu wato mai tangagia gaa.”
         12 Hoi ngaira ka fauatana ko Banabas rainia ko Sus, mo Pol ka fauatana rainia ko Hemis
         suria ngaia kena ka mwane ni tawatawanifa.
         13 Hoi a ruma ni wogasifa iana na god Sus ke tao fura pania ka finua ia, mina mwane
         ni raperapega iga ina ruma ni wogasifa ia ke totora mai ka puruka na manirania wau
         afainigi ka mafe, make totoraira mai i maana ruma ia, suria ngaia afainira na rurufa
         ni inuni ira ka oqani suu wogasi ana tangaa ko Banabas mo Pol.
         14 Ua mataina o Banabas mo Pol naru rongo girara na agua na tanua na inuni ira, ngairaurua
         karu tarisi ka gafui iataurua rai fagaqao ana woi naru ngaroi, makaru tari karu qanu
         ina guputa na rurufa ni inuni ira, makaru fagangere tangara karu woi,
         15 “Oe! Nga ne tanu fea kamu tanua na agua ne manga ngai kena? Igamirua kaa, ka inuni
         mwa manga igamu kena! Ua araofa iamirua mai kaa tangai tarofainia ana mwa ka tarofa
         koro, rai ririgamu ana panigi ka mwarao purua gaa, kamu rao mai tangaa ko God ne tafitafi,
         suria ngaia ke fagaworaia ka afaafana kana, mina ano kaa, mina asi afai ka arani mwarao
         iga gena.
         16 Inago wau noga, ke nakara wau ka inuni iga na arani finua ka rao suri mwa ka agua
         iata mereata.
         17 Make manga ne manga ngai kena, mina arani mataina mwa ke fafagaqao mereana rai ka
         agua koro ne tatanui gena. Hoi ngaia ke mamafata rainia na rangi pania na afaafana
         tangagamu kena, make mafata rainia na guguanifa tangai na fafasinga, make mafata rai
         tangagamu ka ngaufa, make fagawonusia na mangatamiu rainia na wagefa gena nikao.”
         18 Manga o Banabas mo Pol karu woisi ka woita gena, minga iraurua karu rogoia woi ne
         asafiraurua rai ura pusira ana ka inuni ira rai suu wogasi ana tangaraurua.
         19 Hoi murina na agua kaa, tana mwane rafa iata na Jiu na rao mai pania i Antiok i Pisidia
         mi Aekoniam, ngaira maka fagaqanuqanu oqata ka inuni Listra, rai ariarifa ana rai
         fau ko Pol ki qoe mae, maka oke ratarata rainia ka mea fura pania ka finua ia, maka
         kato woi ne mae fato noga,
         20 mina mataina na ani na tangamworani na rao mai ka faku rifuia, ngaia ke afaraga akau
         ke ura make taworagofa ke aporo qanu irarona na finua ia nikao. Tana tangaiana mai
         nikao, mo Banabas mi ngaia karu rao i Debe.
         21 Hoi o Pol mo Banabas karu tarofainia ka tarofa koro i Debe, makaru fagausurira ka
         inuni rako na arao suria na Arafa gena, makaru kafu aporo i Listra mi Aekoniam mi
         Antiok i Pisidia.
         22 Ngairaurua karu tawatawa afainira ka ani na rao suria na Arafa ira karu fagagatanira,
         makaru nongira woi nai taua mwora ka raronimworanifa iata ki nganganiaga, makaru woi
         nikao manga kaa, “Igia ke araria na fafafara wau nga maka kafu qauqanu iga ka arafanga
         iana o God.”
         23 Iga na arani siosi ngairaurua karu ono sikifira ka mwane rafa. Hoi ngaira ka fagarafe
         maka farifari, woi na Arafa ki onoono surira ka inuni na tangamworani rainia.
         24 Hoi a mataina naru mai taworagofa tefaria na provins i Pisidia, ngairaurua karu qau
         wato tangaa ka provins i Pamfilia nikao.
         25 Hoi ngairaurua karu tarofainia ka tarofa koro i Peka, hoi makaru kafu qau wato tangaa
         ki Atalia,
         26 pania ngai kena makaru tage karu aporo i Antiok i Siria nikao. Nga na siosi i finua
         kaa, ka mafata rainiraurua rao iga ka faikomanifa iana o God ne tefa, karu tagarafia
         raorao mwa ka tagarafa kaa makaru kafu fagafatongia.
         27 Mataina naru mataro mai i Antiok ngairaurua karu fagafakura ka inuni fato iga na
         siosi, makaru fagarongora rai ka arani agua fato o God ne tanui afainiraurua, mi takena
         nga ne tafangia na tara ni tangamworanifa tangara na inuni ne marefa na Jiu.
         28 Ngairaurua karu oga qorafu afainira ka ani na tangamworani gena.

1 Hoi tana mwane i Jiudia, ngaira ka rao mai ka taua ki Antiok, maka faganega rai fagausurira
         ana ka inuni na tangamworani ka woi, “E rao ke marefa namu fara fagagiraragamu manga
         na kastom iana o Mosis ne woisia tangagamu nga namu tanua ia, God ke marefa wau nga
         ni gira fagatafigamu ana.”
         2 Hoi agua kaa, ke tanuraurua ko Pol mo Banabas karu nafunia ka apena faitogiri ana
         rafa afainira. Hoi a siosi i Antiok ke kasira ko Pol mo Banabas mina tana inuni woi
         nai rao i Jerusalem kai rera rainia ka aposol ira mina mwane rafa ira rainia ka agua
         kaa.
         3 Hoi ngaira na inuni ina siosi ka kasira ka rao ira, ka wau taworagofa tefaria ki
         Fonisia mi Samaria. Ua ngaira ka tamasi fato nga ki takena nga na arani inuni marefa
         na Jiu na takosi orisi ana kai riri tangaa ko Jisas. Tamasinga gaa ke fagakoro mangatata
         wau nga ka arani inuni na tangamworani iga o God.
         4 Hoi a mataina na mataro wau i Jerusalem, arani inuni iga na siosi ka kanakanasira
         wau nga, ka aposol ira mina mwane rafa ira. A mwane i Antiok ka tamasia tangara na
         arani agua takena nga o God ne tanui afainira.
         5 Ua mi tana inuni na raronimwora iga na apanana iata na Farasi na tangamworani rainia
         na Arafa ka ura akau maka woi manga kaa, “Ngaira gaa ke araria na fafagarongora kai
         fara fagagirara mina rao suri ana na Lo iana o Mosis nikao.”
         6 Hoi ngaira na aposol ira mina mwane rafa ira ka faku ka takosia ka fagatenga kaa.
         7 Ua ngaira tawatawaria qorafu ka agua kaa, ke ronga ko Pita ke ura make woi manga
         kaa, “Goaku koro igamu, mu girara nga o God ke ono sikifiau panigamu rai tarofainia
         ana ka tarofa koro tangara ka inuni marefa na Jiu kai rongoa makai tatangamworani
         rainia.
         8 Mo God ne ono girara na mangatata na inuni, ke fagaqao rainia ka faioqanifa iana
         tangara ka ani marefa na Jiu iga ka mafatanga rainia na Figona Apuna tangara, manga
         ne tanua tangagia nikao ia.
         9 Hoi o God marefa ka agua ni rao getea ni tanua ina qaiawogaka afainira, ngaia ke
         fagataraganisi ka maurifata suria ngaira ka tangamworani.
         10 Hoi ke nga ne fea kamu oqania rai ofongi ana o God kena? Marefa ni koro woi namu
         tanura ka ani na rao suria na Arafa rai tau ana ka Lo kaa, mangara iuraka, ki igia
         make marefa wau nga nai gira arao suria ana.
         11 Hoi mi igia kaa, ka tangamworani woi o God ke fafagatafigia suria rainia ka apena
         faikomanifa rafa iana na Arafa iaka o Jisas, manga ne gira fagatafira ana ka ani marefa
         na Jiu nikao!”
         12 Hoi a tawatawanifa kaa ke fagamanapura wau nga ka rurufa ia, maka oga mwa ka fufu
         karinga rainia ka agua o Pol mo Banabas naru tawatawari tangara rainigi na agua ne
         qao riariaga mina agua ni takouganifa takena o God ne tanui tangaraurua rai tanui
         ana ina qaiawogata na ani marefa na Jiu gena.
         13 Mataina naru tawatawa fato, o Jemas ke tamasi ke woi manga kaa, “Goaku igamu, mu
         fufukaringa mai noga tangau.
         14 Hoi o Saemon Pita ke fakafakania menamenai wau nga tangagia, ki takena nga o God
         ne fagaqao rainia na faikomanifa iana inago tangara na ani marefa na Jiu, mataina
         ne ono sikifira iga tana inuni panira rai mai tao ana rai kare iana.
         15 Hoi mina tawatawanifa iata na maurukari ke oto afainia wau nga ka agua kaa nikao,
         manga na segea ka woi ia,
         16 ‘Imurina na agua ngai ke ki inau na Arafa kau pagai aporo mai, makau tatagarafia
         aporo ka ruma iana o Deved ne qani afogefoge make aera wau kaa. Inau kau fafagaurasia
         aporo nikao suria na fagaerisia kena.
         17 Hoi ki nga na agua ngai ke ka arani inuni ina ano kaa ka gariau mai iga. Ngaia ngai
         ke na inuni marefa na Jiu, nau qani ono sikifira ka tao rai kare iaku gaa.
         18 Nga ngai ke ka tamasinga iana na Arafa ne qani woisia tangara ka inuni rai girara
         ana ka mwarao kaa.’
         19 Iga na takofa iaku, ki siana ka tanua ka agua ne asaasa tangara ka inuni ne marefa
         na Jiu na kafu arao suria o God.
         20 Hoi nga mwa na mwarao na tanua, kai segea nga ka leta tangara kai woi, siana kai
         ngaura ka atani wau mwa na ngaufa na suu wogasi tangara ana nunuta na mwarao na wowogasira,
         mina tanui ana ka agua ni oraoraga ana. Hoi maki siana kai ngaura ka mwarao na ririgoira
         ka maemae, mina ngaura ana ka gaputa.
         21 Suria inago wau, arani finua rafa ka nafunira ka mwane na gira tamasia ana na Lo
         iana o Mosis. Nga iga na arani Sabat fato ka gira tomania ana irarona na ruma ni fakunga.”
         22 Hoi aposol mi tana mwane rafa afainira ka arani inuni ina siosi, ka faku ka takofa
         iata rai ono sikifira ana ka mwane ne erua ngaira gena, rai kasiraurua ana tangaa
         ki Antiok afainia ko Pol mo Banabas. Hoi ka usuia ko Saelas mo Jiudas na fauatana
         nikao rainia ko Barsabas. Warua ngai ge ka mwane na tako fagaakaufiraurua.
         23 Hoi maka kasia ka leta afainiraurua ne woi, “Igami na aposol mina mwane rafa ina
         siosi na goamiu, kami kasia wau ka tamasinga ni wagefa tangagamu ki igamu na kare
         iana Arafa ne marefa na Jiu namu ogaoga i Antiok, Siria mi Silisia.
         24 Igami kami qani rongoa woi tana mwane igami gaa ka qani taugamu wau maka tanui ka
         agua ma ni koro nai fagaera oqamiu ana rainigi ka mwarao na tamasi. Hoi ki igami ke
         marefa nami woisi tangara nai tatanui wau ka agua gena.
         25 Ua ki igami fato kami qani faku iga ka takofa iamami rai ono sikifia ana ka mwane
         ne erua maka mi kasiraurua wau tangagamu. Ngairaurua karu arao wau afainiraurua ka
         goamami koro o Banabas mo Pol.
         26 Ani na mwane na mafata rai na manawata iga na tagarafa iata iga na atana na Arafa
         iaka o Jisas Kraes.
         27 Hoi igami kami kasiraurua wau tangagamu ko Saelas mo Jiudas rai wau megamu tamasi
         ana rainigi ka arani mwarao nami qani segera wau igi.
         28 Rainia ne koro wau tangaa ka Figona Apuna mi tangagami, woi siana rai fagafigaigamu
         ana rai ka atani wau mwa na mwarao. Igami kami woisi tangagamu mwa manga kaa,
         29 igamu ki siana kamu ngaura ka ngaufa na mafata rai tangara na nunuta na mwarao na
         wogasira gena. Siana kamu ngaura ka gaputa, mina ani na ririgoira. Siana kamu tanui
         na agua ni oraoraga ana. Manga namu arao suri ka agua gaa igamu kamu ogaoga menamenai.
         Ngaia noga ngai ke.”
         30 Hoi a siosi ke kasira ka mwane ira maka rao ka taua ki Antiok, ngaira ka fagafakura
         ka arani inuni maka kafu mafata rainia ka leta ia.
         31 Ainuni ira ka tomania ka leta ia fato maka wagewage wau suria na tamasinga iga gena
         ke fagagatanira wau.
         32 Ngairaurua o Jiudas mo Saelas na maurukari gena makaru mira tamasi wau tangai watera
         ana ka ramwofa mina fagagatanifa.
         33 Imuri mai naru oga raorao makaru aporo tangara ka inuni na kasiraurua mai ira, mina
         inuni na girara na Arafa i Antiok gena ka tamasi koro wau tangaraurua.
         34 -
         35 Ua o Pol mo Banabas karu oga wau mwa i Antiok, ngairaurua mi tana inuni na rako rao
         nikao ka oga nga ka fagausuri mwa maka tarofainia ka woita rainia na Arafa.
         36 Tana tangiani mai nikao, mo Pol ke woi tangaa ko Banabas, “Oe, igia kaa kai rao noga
         suri ka arani finua rafa fato na tamasia iga na woita iana o God ia kai watongira
         noga ka arani inuni kai rera na manga ifai noga ngai ge.”
         37 O Banabas ke oqani toraia ana ko Jon Mak ki takuraurua.
         38 Hoi mo Pol ke takosia ka mataina ne marefa ni fagaofua na tagaranifa afainiraurua
         ke aporo paniraurua i Pamfilia ia, make woi marefa ni oto tangai takua ana.
         39 A mwane ira ka faitogiri raorao mwa maka fariwoa sio mwa mereata. O Banabas ke toraia
         ko Mak karu tawoa ka faka makaru rao tangaa ka marau i Saepras.
         40 Hoi mo Pol ke usuia ko Saelas tangai takua ana. Arani inuni na girara na Arafa ka
         fagarafe tangaraurua, maka mafata rainiraurua i rimana na Arafa iga na apena korofa
         rafa.
         41 Ngairaurua karu rao suria fato ka provins i Siria mina provins i Silisia, tangai
         fagagatanira ana ka siosi gena.

1 Hoi o Pol mo Saelas karu rao karu taua ka finua i Debe, muri makaru kafu rao i finua
         Listra nikao. Ua a rongoisuri ne ogaoga kena ka atana ko Timoti, enana ka Jiu ne rao
         suria na Arafa, hoi me emana ka mwane i Gris.
         2 Hoi arani inuni na arao suria na Arafa i Listra mi Aekoniam ka tamasi fagaakausia
         wau nga ko Timoti.
         3 Ua o Pol ke oqani toraia ana ko Timoti afainia, hoi ngaia ke fara fagagirara. Ngaia
         ke tanua ka agua ngai ke, suria arani Jiu na ogaoga i finua gena ka girara woi emana
         o Timoti ka mwane i Gris.
         4 Hoi a mataina na taworagofa ka ririfuia na finua igi minga ka tawatawari tangara
         ka ani na rao suria na Arafa gena ka faifatanginga ne araria nai arao suri takena
         nga na aposol mina mwane rafa i Jerusalem.
         5 Hoi arani inuni iga na siosi ka akau raramwofaga mai iga ka raronimworanifa iata
         nikao mina arani tangiana ke rako wau ka inuni faoru na qaqanufira, maka suru mwa
         maka arao.
         6 Hoi ngairaurua karu taworagofa rifuia ka arani finua ina provins ne erua i Fraekia
         mi Galesia, suria na Figona Apuna ke marefa ni fagamarumungainiraurua rai tarofainia
         ana ka tarofa koro ina provins i Esia.
         7 Hoi a mataina na taua na apanana finua Maesia, ngaira ka ofongia wau rai rao ka qanu
         ana nikao ina provins i Bitinia, mina Figona Apuna iana o Jisas ke ura pusira.
         8 Hoi maka wau taworagofa tefaria nikao ki Maesia maka wato tangaa ki Troas.
         9 Ua o Pol ke rea iga ka maurutanga ka mwane i Masedonia woi ne rao ke ura make nongi
         wau nga ke woi manga kaa, “Mi oqanigo wau nga nui rao mai tangagami i Masedonia kui
         tamanigami.”
         10 Hoi a mataina o Pol ne rea fato na maurutanga ia, igami kami fagananau kami rao i
         Masedonia, suria mi takosia woi o God ke onigami rai rao ka tarofainia ana ka tarofa
         koro kaa tangara ka inuni i Masedonia.
         11 Hoi igami kami tage iga ka faka maka mi rao pania ki Troas maka mi rao otooto rao
         tangaa ka marau i Samotres. Ua ke tangi mai maka mi rao nikao, pania ka marau ia kami
         rao nikao ina finua i Niapolis.
         12 Hoi kami faganega ngai kena maka mi qanu nikao ina finua i Filipae ina distrik kena
         ina provins i Masedonia. Ainuni i Rom ka qani tagarafia ka finua kena. Ua mi ogasia
         ka tangiana rako i finua kena.
         13 Hoi tangiana iga na Sapat maka mi taworagofa pania ka finua ia, maka mi wato iga
         ka rawona tana wai afeafe, mi rea maka mi tako mwa woi na agua ni fagarafenga iata
         na Jiu. Igami kami rera ki tana fefene na ogaoga fato noga kena, maka mi oga sio kami
         tawatawa afainira.
         14 Ua nga tana fefene na oga ka rongogami gena, ka Lidia pania i Taeataera, tagaranifa
         iana rai fagaworingai ana ka gafu memera ne akau wau na maeni. Ngaia kaa ka fefene
         ne wowogasia nikao na Arafa o God, mina Arafa ke tafangia ka mangatana tangai fufu
         karinga tangai ka mwarao o Pol ne tatamasi gena.
         15 Ua ngaia mina arani inuni na ogaoga i ruma iana ira ka fagamaanu apunarira fato wau
         nga. Hoi make nongigami ke woi, “Rao mai kamu oga i ruma iaku, manga namu takosiau
         woi inau kau tangamworani mwora iga ka Arafa.” Hoi ngaia ke giru rafasigami nga woi
         nami takua.
         16 Hoi a tangiana ne etagai, nami rao tangaa ka agua ni fagarafenga, maka mi tarafua
         ki tana kere fefene ne tatagara purua ne qanufia na ataro, e tanua ke girara wau rai
         tamasi ana rao ka mwarao ne mamaungai ni mai worawora. Hoi a mwane rafa iana ira ke
         rako wau nga ka rurugua na tawoa rainia na agua ngai ke.
         17 Ua a kere fefene ia ke rao suria ko Pol afainigami, make fagangere ke wowoi manga
         kaa, “Ngaira gaa ka mwane ni tagaranifa iana o God ne Tefa i afaafa! Ngaira gaa ka
         gira tamasia wau ana tangagamu ki takena nga o God ne fafagatafigamu!”
         18 Ua tangiana ne rako wau ka kere fefene kaa ke oga mwa rai woisia ana ka agua kaa,
         raorao mwa mo Pol ke maeaga wau rai rongoa ana. Hoi ke apa riri aporo mai tangaa make
         woi manga kaa tangaa ka ataro ia, “Iga na atana o Jisas Kraes kau woi tangago wau,
         ui fura mai pania ka kere fefene kena!” Mina mataina ngai kena mina ataro ia ke rao
         pania nga ka kere fefene ia.
         19 Hoi a mataina na mwane rafa iana na kere fefene ia na ono tarafua woi na agua ni
         tawo rurugu ana iata ira ke fato rao nga, ngaira ka rakuraurua ko Pol mo Saelas, maka
         okeraurua ka rao inagota na mwane rafa ira iga ka agua ni fagakoti iata.
         20 Ua ngaira ka torairaurua mai inagota na Mwane Rafa i Rom maka woi tangara, “Mwane
         gaa ge ka Jiu, ngairaurua karu mai tau qao aera irarona na finua iamami kaa.
         21 Hoi ngairaurua karu fagausuringainia tangagami rai tanui ana ka agua ne woi pusia
         panigami igami na inuni i Rom.”
         22 Hoi arani inuni na faku gena ira ka tamanira ka mera ura faisuara, mina Mwane Rafa
         ira ka tarisi ka gafu iataurua o Pol mo Saelas, maka woisiraurua ka raramwosiraurua
         nikao.
         23 Hoi a mataina o Pol mo Saelas na raramwosiraurua fato, ngaira ka kasiraurua irarona
         na peresin, make meatewo ka mwane rafa ne onoono isuriraurua ia, woi ni onoono suriraurua
         menamenai wau nga.
         24 Ua rainia na agua kaa, ngaia ke kasiraurua iga ka kere kaoqono irarona qanu wau nga
         na peresin kena, make rakura ka uwataurua nganganiaga wau nga nikao ina qaiawogataurua
         na apena papa figafiga rafa ne erua.
         25 Hoi e gupu farafara ka qongiana, mo Pol mo Saelas karu fagarafe makaru kiuri ka kiu
         rai fagaakausia ana ko God mina mwane na kasira irarona na peresin ira ka fufu karinga
         wau tangaraurua.
         26 Ua ka kakangiaga mwa mina apena nunu rafa wau nga ke mai ngiua ka mwako iga na agua
         iga na peresin ia. Hoi a mataina ngai kena mina arani maana ruma igi ke tafatafa,
         mina seni i uwata na arani mwane irarona na peresin ira ka pasi ke wota panigi ka
         rimata mina uwata.
         27 Hoi a mataina na mwane rafa iga na peresin ia ne rite akau, ngaia ke ono wau mina
         arani maana ruma igi ke tafatafa fato wau nga, make kato woi mwa na arani inuni ina
         peresin ira ka gagawa fato wau nga, hoi make tarasia akau ka naefe ne masi ruarua
         iana ia, make fani nafuia funuia mereana.
         28 Ua mo Pol ke fagangere rafa wau tangaa ke woi, “Siana rai fagaperego mereamu ana!
         Igami fato ke kaa.”
         29 Hoi a mwane rafa ia ke fagangere ke nongia ka laet, make rao ke qanu irarona na peresin
         ia. Ua make qogurai uwa wato inagotaurua o Pol mo Saelas rainia ne maagu ke gigisigisi
         wau nga.
         30 Hoi ngaia ke torairaurua ke meraurau fura, make fagateraurua, “Mwane Rafa igamurua,
         ata ke araria qai tanua ki mwarao mako God maki fafagatafiau?”
         31 Ua ngairaurua karu woi tangaa “Ui tatangamworani nga rainia ka Arafa o Jisas, ki
         mwarao mako God ke fafagatafigo afainira ka arani inuni na ogaoga i ruma iamu ira.”
         32 Hoi makaru tamasia tangaa ka woita rainia na Arafa, mi tangara ka arani inuni irarona
         na ruma iana ia nikao.
         33 Ua qongiqongi maunga, mina mwane rafa ia ke torairaurua ke maanufira ka arani mwamwaringa
         i apetaurua. Mi iga na mataina ngai kena, ki ngaia afainira karena fato ira, ka fagamaanu
         apunarira fato wau nga nikao.
         34 Ua ngaia mi karena fato ira ke wonusira wau nga ka wagefa, suria ngaia ki na mataina
         kena ke kafu tangamworani nga rainia ko God. Hoi ngaia ke torairaurua ko Pol mo Saelas
         ke meraurua akau irarona ruma iana make wateraurua ka ngaufa karu ngaura.
         35 Hoi e tangi mai iga ki tana gomagomafatana, mina mwane rafa i Filipae ka kasia ka
         tamasinga afainira ka purisi rai woi tangaa ana ka mwane rafa iga na peresin ia, ki
         kasira ka mwane gena kai rao.
         36 Hoi a mwane rafa iga na peresin ia ke rao make fagarongoa ko Pol ke woi, “Ua a mwane
         rafa i finua gaa ka kasia mai tangau ka tamasinga ne raramwofaga wau nga ka woi, qai
         kasigamu fura pania ka peresin. Hoi igamurua kamuru gira raofa mwa ina mataina kaa,
         raofa koro afainigamurua.”
         37 Hoi mo Pol ke woi tangara ka purisi ira, “Hoi igamirua ke marefa nai rogoia ka agua
         namuru tanua, minga ka raramwosigamirua iga ka matonga ni inuni, migamurua kaa ka
         mwane mwora i Rom nikao! Hoi maka mu kasigamirua irarona peresin nikao kaa. Mina mataina
         kaa, kamu oqani kasi fagaqafigamirua ana nikao. Marefa wau nga ka mwarao ni manga
         ngai kena! Ai rao mai mereata nga iga kai toraigamirua fura.”
         38 Hoi a purisi ira ka rao, ka fagarongoa ka mwane rafa i finua rainigi ka tamasinga
         gaa, mina mataina ngaira na rongoa woi o Pol mo Saelas ka mwane mwora i Rom, ngaira
         ka maagu wau nga.
         39 Hoi ngaira ka rao maka tamasi faitakoi tangaraurua irarona na peresin ia, maka torairaurua
         fura maka kasiraurua karu rao pania ka finua ia.
         40 Hoi a mataina o Pol mo Saelas naru fura pania na peresin ia, ngairaurua karu rao
         i ruma iana ka Lidia. Ua ngairaurua karu rogoira ka ani na rao suria na Arafa ira,
         makaru tamasi fagagatanira fato, makaru kafu rao pania ka finua ia.

1 Hoi ngaira ka taworagofa ka qanu i finua i Amfipolis mi Apolonia maka rao tangaa
         ki Tesalonaeka, nga ngai kana ka ruma ni fakunga iata na Jiu ki iga.
         2 Ua agua iana o Pol tarai mwa ke arao tangai ka ruma ni fakunga. Iga na mataina ne
         ogaoga kena, ki iga na Sapat ne eoru ke toma pania ka Segesegefa Apuna make tawatawaria
         afainira ka inuni gena.
         3 E fakafakania tangara ka Segesegefa Apuna kena make fagaqao tangara ka inuni gena
         woi na rarona na tamasinga iga na Segesegefa Apuna kena ka Mesaea ke apeape mamasiaga
         ke maemae make afafaraga aporo pania ka maefa. Ua o Pol ke woi tangara manga kaa,
         “Ngaia o Jisas nau tatamasia wau kaa ka Mesaea kaa.”
         4 Hoi tana inuni gena ka tangamworani iga ka tawatawanifa iana o Pol tangara gena maka
         pane afainiraurua ko Pol mo Saelas, afainira nikao ka apena rurufa rafa wau nga na
         inuni marefa na Jiu mina fefene rafa i finua gena.
         5 Hoi ka mwane rafa iata na Jiu ira ka rafaia ko Pol, maka rao ka toraira faku mai
         ka mwane na mamamaramwanega pania ka agua ni fagawori ana ia. Ua ngaira ka faganega
         ka faimangari ana iga ka finua ia, maka rao ka qanufia ka ruma iana o Jason, ka garia
         ko Pol mo Saelas woi nai torairaurua fura mai tangara ka inuni gena.
         6 Ua make marefa nai rogoiraurua, maka roia ko Jason mi tana ani na arao suria na Arafa
         ira, maka toraira tangara ka mwane rafa i finua gena maka fagangere ka wowoi, “O Pol
         mo Saelas gaa karu fagaerisia wau ka arani finua gena! Hoi ki na mataina kaa karu
         rao mai i finua kaa,
         7 mo Jason ke torairaurua ke ono suriraurua irarona ruma iana. Ngaira ka tofea wau
         nga ka arani lo iana o Sisa na Mwane Rafa i kafamanu, suria na woisi woi na mwane
         na fauatana o Jisas ka Arafa ni finua.”
         8 Ua tamasinga gaa ka fagatakouganira wau nga ka rurufa ni inuni ira mina arani mwane
         rafa i finua gena.
         9 Hoi a mwane rafa ira ka woi tangaa ko Jason mina ani na rao suria na Arafa ira ka
         mamafata rainia nga ke efita na rurugua na woisia tangara gena, maka kafu kasira fura
         ka arao.
         10 Hoi a mataina ne qongi mai, mina ani na rao suria na Arafa i Tesalonaeka ka kasiraurua
         ko Pol mo Saelas karu rao tangaa ki Beria. Ua mataina naru mataro wau kena, ngairaurua
         karu rao karu qanu irarona ruma ni fakunga iata na Jiu.
         11 Ua ainuni gena ka marumu wau nga rai rongo ana ka tawatawanifa iana o Pol, tefarira
         rao ka inuni Tesalonaeka. Ua ngaira gena ka marumusia wau nga rai oga ka fufu karinga
         ana tangai ka mwarao ne tatamasi o Pol gena, mi iga na arani tangaiana ka inuni i
         Beria ka totomania tarai mwa ka Segesegefa Apuna rai rogoi ana ka fagausuringa ne
         tamasi o Pol gena ke mwora.
         12 Hoi arani inuni fato gena ka tangamworani wau nga rainia ka Arafa, afainira ka fefene
         rafa i Gris mina tana mwane rako nikao i Gris.
         13 Ua mataina na arani Jiu i Tesalonaeka na rongoa woi o Pol ke tamasi tangara ka inuni
         Beria ka woita iana o God, ngaira ka rao mai kena maka tamasi fagamangarira ka inuni
         gena, woi nai faku kai rongoaera pusia.
         14 Ina mataina nga kena, ka ani na rao suria na Arafa ira ka kasia wau ko Pol ke rao
         ke wato i finua i one, mo Saelas mo Timoti karu oga aporo sio i Beria.
         15 Ua a mwane na toraia o Pol ira, ka tage ka rao afainia ka mia goto i Atene. Hoi ngaira
         ka aporo mai Beria afainia ka tamasinga iana o Pol tangaraurua ko Saelas mo Timoti
         woi naru mafarufaru karu takua aporo ko Pol.
         16 Mataina o Pol ne nanasiraurua o Saelas mo Timoti i Atene, ngaia ke takou wau nga
         rainia ne regi ka mwarao na tafe nunuta na wowogasira na rako tefa wau nga i finua
         kena.
         17 Hoi ki na ruma ni fakunga iata na Jiu ngaia ke tawatawa afainira ka Jiu mina ani
         ne marefa na Jiu na fafagarafesia o God. Arani tangiana make tamasi tangara nikao
         ka inuni ina maket.
         18 Ka inuni na rao suria na fagausuringa iana o Epikuro mi tana mwane na rao suria na
         fagausuringa iana o Seno gena, ngaira ka mia faitogiri nikao. Tana ani ka fagate manga
         kaa, “Nga na taa ke oqania na mafuara kaa rai woisia ana kaa?” Mi tana inuni ka woi,
         “Ngaia ke tatamasira ki tana god iata na mafuara.” Ngaira ka wowosia ka agua kaa,
         suria o Pol ke tatarofainia ka agua rainia ko Jisas mina afaraga aporo ana iana.
         19 Hoi ngaira ka toraia ko Pol tangaa ka kaonsol na fauatana Ariopakus, maka woi manga
         kaa, “Igami kami oqania woi nami girara ka fagausuringa faoru no tatamasia kena.
         20 Igo ko toraia mai ka takofa faoru nami kafu rongora, kami oqania no tatamasia tangagami
         ka taa no tamasi suri kena.”
         21 Ngaira ka woisia ka agua kaa suria na arani inuni i Atene mina mafuara na rao mai,
         ka mai oga rai rongo ana mwa mina tawatawari ana na arani mwarao faoru.
         22 Hoi o Pol ke rao ke ura inagota na mwane iga na kaonsol i Ariopakus make woi, “Igamu
         na inuni i Atene! Inau kau regamu mu fagarapera wau nga ka god iamiu iga ka arani
         tangiani gaa.
         23 Suria na mataina nau raofia na finua iamiu, makau regi ka agua namu wowogasira iga
         na god. Inau kau tarafua nikao ka raperape mu segea iga na tamasinga ne woi, ‘Tangaa
         o God ne marefa nai girara.’ Nga na mwarao igamu namu wowogasia ne marefa namu girara,
         kau mai tatamasia wau tangagamu kaa.
         24 Hoi ngaia na God ngai ke, ke fagaworaia na ano kaa mina arani mwarao fato irarona
         gaa, ngaia ka Arafa i afaafa mi finua i ano kaa, mi ngaia ke marefa woi ni ogaoga
         iga ka ruma na tagarafia na inuni.
         25 Ua mi ngaia ke ma ni nanasia ki tana mwarao woi na inuni kai wawatea rainia woi na
         tagara tangaa, suria ngaia mereana ke mafata rainia na tafinga, make fagamauri na
         arani mwarao, make watera na inuni fato na arani mwarao na oqani woi nai tafitafi
         rainigi.
         26 God ke fagaworaia inago ka mwane ne etagai, mi pania na mwane ngai ke, ngaia ke fagaworaira
         na atani wau mwa na inuni gaa, make tanura ka oga ofu ana fato wau nga ka ano kaa.
         Ngaia ke qani nakai mai inago ka arani agua tangai oga ana iga, make naka mai ka mataina
         tangara.
         27 Ua ngaia ke fagaofura ka arani agua gaa woi igia ka pagai garia, maka pagai tatarafua,
         suria o God ke marefa ni fagataurigia.
         28 Manga tana inuni ne woi ia, ‘Iga na ramwofa iana, igia ka tafitafi, maka raorao maka
         ogaoga kaa.’ Manga tana inuni pasimiu na segea na woiwoita ka woi manga gaa ira, ‘Igia
         fato nikao ki karena.’
         29 Suria igia ki karena, siana ka tatakosia woi o God ke manga na nunuta mwarao purua
         ira, na inuni na mamanira ka katokatofi ka tagarafi rainigi na gol kee na silfa kee
         na fau igi.
         30 Inago ko God ke marape afainira mwa ka inuni, suria ngaira ke marefa nai girara,
         mi ngaeka ke nongira nga ka inuni iga na arani agua, rai tako orisi ana panigi ka
         agua aera iata.
         31 Rainia ngaia ke qani naka fato noga ka tangiana ne pagai fafagagetara iga na inuni
         fato ina ano kaa, afainia ka takofa ne oto wau nga, iga ko Jisas ne qani ono sikifia
         tangara. O God ke ragaia ko Jisas pania ka maefa make fagaqao woi o Jisas ke nafunia
         ka ramwofa rai fagagetara ana ka arani inuni ina ano kaa.”
         32 Ua mataina ngaira na rongoa o Pol ne tamasia na agua rainia na tafinga aporo pania
         na maefa, tana inuni ira ka tanua ka fagamamana rainia, mi tana inuni ira ka woi,
         “Igami kami oqanigo nui tawatawaria aporo nikao ka agua kena.”
         33 Hoi o Pol ke fura ke rao pania ka kaonsol,
         34 mi tana inuni ka pane afainia ko Pol maka tangamworani rainia ka Arafa. Iga na inuni
         gena ko Daeonisias, a mwane iga na kaonsol iga Ariopakus kaa, mika Damarisi mi tana
         inuni nikao.

1 Hoi murina mai, o Pol ke rao pania ki Atene, make rao tangaa ki Korint.
         2 Ua nga ngai kana, make tarafua iga ka Jiu na fauatana rainia ko Akuila, ngaia kaa
         ke wora i Pontas, ngaia mi kani iana ka Prisila karu kafu rao mai mwa pania ki Itali,
         suria na mwane rafa iga na kafamanu i Rom, atana ko Klodias, ke maengira fato wau
         nga ka Jiu pania ki Rom, mo Pol ke rao ke reraurua.
         3 Ngaia ke oga afainiraurua, make tagara afainiraurua, suria ngaia ke tatagarafi rofu,
         manga ngairaurua naru tatanui gena.
         4 Iga na arani Sapat, ngaia ke tamasi raramwofaga tarai mwa i ruma ni fakunga iata
         na Jiu, ne tawatawa tangara ka Jiu mina inuni na Grik rai tangamworani ana rainia
         ko Jisas.
         5 Hoi a mataina o Saelas mo Timoti naru mataro mai pania i Masedonia, o Pol ke fato
         rai tagara maeni rurugu ana, make tarofainia mwa ka tamasinga rainia ko Jisas na Mesaea
         tangara ka inuni na Jiu.
         6 Hoi ngaira ka tofea ko Pol maka tamasi aerisia wau nga nikao. O Pol ke tamasi raramwofaga
         tangara, ke kangira ka rafu pania ka gafu iana, make woi tangara manga kaa, “Manga
         namu maemae, ke marefa ko otai namu susufia, agua iamiu mereamiu, inau ke marefa namu
         susufiau. Hoi faganega pania ngaeka, ki inau kau rao kau tatarofainia ka tarofa koro
         tangara mwa ka inuni marefa na Jiu.”
         7 Hoi ngaia ke rao pania na ruma ni fakunga ia, make rao ke oga i pasina o Titias Jastas
         ne tao fagarangi mwa. Ngaia kaa ke gira wogasia ana nikao ko God.
         8 O Krispas, na mwane rafa iga na ruma ni fakunga ia, ke tangamworani iga ka Arafa,
         ngaia mina arani inuni na ogaoga i ruma iana ira, mi tana inuni na rako wau i Korint
         ka rongoa ka tamasinga iana, ka raronimwora maka fagamaanu apunarira fato wau nga
         nikao.
         9 Hoi iga na qongiana ne etagai mo Pol ke maurutai, make rea ka Arafa woi ne woi tangaa,
         “Siana ko mamaagu. Ui ramwo nga, kui tamasi, siana ko manapu,
         10 suria inau kau ogaoga afainigo. E asa mwa ka inuni ni pagai aerisigo, suria na inuni
         rako irarona na finua rafa kaa, ka kare iaku.”
         11 Hoi o Pol ke ogasia kena ka farisi ne etagai mina fagaifa ne ono, ke fagausuringainia
         ka woita iana God tangara ka inuni gena.
         12 Ua mataina o Galio ne tao rai Primia ina provins i Akaea, arani Jiu ka faku mai,
         maka roia ko Pol ka toraia ina kot i pasina o Galio.
         13 Ngaira ka woi manga kaa, “Primia, wani kaa ke fafagausurira ka inuni woi nai wowogasia
         ko God iga ka taufa iga na Lo iamami ne ura pusia ia.”
         14 Mataina o Pol ne oqani tamasi ana, o Galio ke woi tangara ka Jiu manga kaa, “Manga
         na agua kaa ki fagapiropiroga, kee ni tanua ka aerafa rafa wau nga, kaa ki arariau
         mwa qai marape qai rongo surigamu.
         15 Maake suria igamu kamu faitogiri mwa rainigi ka tamasinga, mina atata na inuni, mina
         Lo iamiu mereamu mwa, igamu mereamiu kamu fafagaotora, mi inau ke marefa qai oqani
         fagaotora ana ka mwarao ngai gena!”
         16 Hoi ngaia ke maengira ka fura pania ka ruma ni fagakoti ana ia.
         17 Ua ngaira fato wau nga ka roia ko Sositene na mwane rafa iga na ruma ni fakunga ia
         maka raramwosia ina maana fura wau na ruma ni fagakoti ana ia. Mo Galio ke nakara
         wau mwa.
         18 Ua o Pol ke oga i Korint suria ka tangiani rako afainira ka inuni na rao suria na
         Arafa gena, ngaia ke rao panira, make tage afainiraurua ka Prisila mo Akuila maka
         rao i Siria. E kafu tagetage, ngaia ke goro furitainia ka qauna i Senggria suria ne
         fagataupusi tangaa ko God.
         19 Ngaira ka mataro Efesas, hoi nga ngai kana mo Pol ke rao paniraurua iga ka Prisila
         mo Akuila. Ngaia ke rao ke qanu irarona na ruma ni fakunga make mera tamasi ka Jiu.
         20 Ngaira ka nongia woi ni oga qorafu rao afainira noga, maake ngaroi.
         21 Hoi make kafu arao panira, ngaia ke woi tangara, “Manga iga na faioqanifa iana o
         God tangau, inau kau pagai aporo mai tangagamu nikao.” Hoi make tage ke rao pania
         ki Efesas.
         22 Ua mataina ne mataro mai i Sisaria, ngaia ke qau akau i Jerusalem, make tamasi wagewage
         tangara ka siosi kena, make kafu wato i Antiok.
         23 Ngaia ke oga sisitai kena, make kafu rao. Ngaia ke watongira ka finua ina apanana
         i Galesia mi Frijia make fagagatanira ka rongoisuri iana na Arafa.
         24 Ua tana Jiu na fauatana o Apolos ke rao mai i Efesas, ngaia kaa ke wora mai i finua
         i Aleksandria. Ngaia kaa, ka mwane ne tako wau mina mwane ni tamasinga nikao. Ngaia
         ke girara koro wau nga ka Segesegefa Apuna.
         25 Ngaia ka fagausuringainia tangara ka fagausuringa rainia na Arafa. Ngaia ka mwane
         ne marumu wau rai tamasi ana ko Jisas, make oto wau iga ka fagausuringa iana rainia
         nikao. Hoi maake girara mwa ka fagamaanu apuna ana woi o Jon ne fagaqao rainia ia.
         26 Ngaia ke susu wau nga ka mangatana rai tamasi ana, ne faganega ke tamasi tangara
         na inuni irarona na ruma ni fakunga iata na Jiu ia. Mataina ka Prisila mo Akuila naru
         rongoa, ngairaurua karu mea rao i ruma iataurua, makaru fakafakania menamenai wau
         tangaa ka taufa mwora rai girara ana o God.
         27 Mataina o Apolos ne takosia woi ne arao i Akaea, hoi ngaira na ani na rao suria na
         Arafa i Efesas gena ka tatamania ka segea ka leta tangara ka inuni i Akaea, maka fagakakanura
         rao woi nai rerea kai onia ko Apolos i pasita. Mataina ne mataro wau, ngaia ke tamanira
         rafa wau nga ka ani o God ne fagaqao rainia na korofa iana tangara rai tangamworani
         ana rainia.
         28 Hoi ngaia ke qanu iga ka faitogiri ana afainira ka Jiu, mi i maata fato na inuni
         ngaia ke tamasi iga ka Segesegefa Apuna rai fagagirara ana woi o Jisas ka Mesaea.

1 Hoi a mataina na Apolos ne ogaoga maunga i finua i Korint, o Pol ke rao suria ka
         tara iga na fungana, ke raorao make taua ka finua rafa i Efesas. Ngai kena make tarafura
         ki tana ani na rao suria na Arafa,
         2 minga ke fagatera ke woi, “Efea na Figona Apuna ke rao mai afurigamu ina mataina
         namu tangamworani ia?” Ua maka aramia aporo ka woi tangaa, “Igami kaa ke marefa wau
         nga nami rongoa ka agua rainia na Figona Apuna kena.”
         3 Hoi mo Pol ke fagatera nikao, “Ua e manga ifai ka fagamaanu apunarigamu ana ia?”
         Ngaira ka aramia aporo ka woi, “Afagamaanu apuna ana iana o Jon ne fagamaanu apuna.”
         4 Hoi o Pol ke woi tangara, “Jon ke fagamaanu apunarira mwa ka ani na inuni na riri
         panigi na aerafa iata. Hoi make woi tangara ka inuni i Israel nai tangamworani ana
         rainia ka mwane ne kafu qaqai murina mai, nga wani kaa ke ko Jisas.”
         5 Ua mataina na inuni ira na rongoa na agua kana, ngaira ka kafu fagamaanu apunarira
         iga ka atana na Arafa o Jisas.
         6 Hoi o Pol ke fatata i qauta mina Figona Apuna ke wato afurira, mina inuni ira ka
         tamasi rai ka tamasinga ne rongo fiufiutaga maka tamasi fura ka woita pania ko God
         nikao.
         7 Ua mwarao manga na tangafuru matara erua na mwane ngaira ke wora tangara na agua
         kaa.
         8 Hoi o Pol ke rao ke qanu ina ruma ni fakunga iata na Jiu, ngaia ke nganganiaga nga
         rai tamasi ana make taura ka tawatawanifa afainira ka inuni gena suria ka fagaifa
         ne eoru rai forora ana ka takofa iata rai fagagirara ana rainia ka arafanga iana God.
         9 Hoi mi tana inuni gena ke qono wau nga ka qauta, make marefa nai oqani tangamworani
         ana rainia ka tawatawanifa kena. Ua maka faganega rai woisi ana ka agua aera rainia
         ka Taufa iana na Arafa i maata fato na arani rurufa ni inuni ira. Hoi o Pol ke rao
         panira ka inuni ira make toraira afainia ka ani na rao suria na Arafa nikao. Mi iga
         na arani tangiana ke taura ka tawatawanifa rainia na Taufa iana na Arafa afainira
         ka inuni gena iga ka ruma ni sukurufa iana o Tiranas.
         10 Ua agua kaa ke rao suria nga ka farisi ne erua, raorao mwa mina arani inuni na Jiu
         mina Grik na ogaoga ina provins i Esia ka rongoa ka woita rainia na Arafa.
         11 Ua o God ke watea ka ramwofa ko Pol rai tanui ana ka agua ne qao riariaga ne tefa
         wau.
         12 Ua manga na gafu ne fofogotainia i qauna o Pol mina gafu ni tagaranifa iana gena,
         e rao ka totora tangara ka inuni na matoro, mina matoroa iata igi ke fatofato panira,
         mina ataro ne qanufira ira ka furafura panira nikao.
         13 Hoi tana mwane na Jiu ira ke raoraofira ka inuni gena rai raga ataro ana iga ka atana
         na Arafa o Jisas, panira ka inuni ne tanura na ataro. Ngaira ka wowoi tangara ka ataro
         ira manga kaa, “Iga na atana o Jisas, o Pol ne tatarofainia kaa, au woi tangago wau
         nga nui fura mai.”
         14 Hoi iga na mataina ne etagai ki karena ne epiu na qauta na mwane ni raperape ia na
         atana ko Seva, ka ofongia rai tanua ana ka agua kaa nikao.
         15 Ua mina ataro ia ke woi tangara manga kaa, “Inau kau girara ko Jisas makau girara
         ko Pol kena nikao, mo otai ngai kena igamu kena?”
         16 Ua mina ani na mwane na ataro aera ne ogaoga afainia ke afaraga akau make igoofira
         rao ka mwane ira ke mera fainafunafu, raorao make ramwo tefarira. Hoi arani mwane
         ira ke mwamwariaga ka apeta mina gafu iata ke mataritari wau nga, hoi maka gawa qaqaupurigata
         ka rao pania ka ruma ia.
         17 Ua mataina na tamasinga rainia na agua kaa ne taura na Jiu mina Grik na ogaoga i
         Efesas, ngaira ka maagu wau nga, maka tako fagafigaia ka atana na Arafa o Jisas.
         18 Hoi rako wau ka inuni na tangamworani, na rangari fura i maata na arani inuni na
         agua ni farikuasi ana na tatanui inago.
         19 Hoi a mwane na tanui na agua ni farikua ana, ka tora faku mai ka puka iata maka fanunu
         fato i maata na arani inuni ira. Mina mataina na tomania na maeni na puka igi ke taua
         ka tangafuru qera ne erima (50,000) na rurugua.
         20 Suria rainigi na apena na agua rafa manga ne wora gaa, ka tamasinga rainia na Arafa
         ke taura ka finua ne rako wau make raramwofaga wau.
         21 Hoi a mataina na agua gaa ne wora fato mai noga, Pol ke nafunia ka takofa i mangatana,
         rai rao ana iga ka provins ne erua gena i Masedonia mi Akaea, make tako rai rao ka
         taua ana ki Jerusalem nikao. Ua make woi manga kaa, “A mataina nau taura fato na finua
         gena, makau kafu arao kau taua ka finua rafa i Rom nikao.”
         22 Ua make kasiraurua ka mwane ne erua naru tatamania ia, o Timoti mo Erastus, tangaa
         ki Masedonia, mi ngaia ke oga qorafu sisitai mwa ina provins i Esia.
         23 Hoi iga na mataina kena nikao, mina apena faimangari ana rafa ke akau mai, suria
         iga na tangamworani ana iga na Taufa iana na Arafa.
         24 Hoi a mwane ne etagai ne ogaoga i Efesas na atana ko Demitrias na tagaranifa iana
         rai tafe nununa na god na fauatana ka Atemis fainia ka raperape iana rainia ka silfa.
         Ua a mwane na tatagara afainia iga na tagarafa kena ka tawoa ka apena na rurugua rafa.
         25 Ua o Demitrias ke onira faku mai ka arani mwane na tatagara afainia ia, mi afainira
         ki tana mwane na tatagarafia na tagaranifa faku mwa gena, make woi tangara manga kaa,
         “Oe a waru igamu, mu girara woi igia kaa ka arani mataina kaa ka nafunia ka apena
         rurugua rafa rainia ka tagaranifa iaka gaa.
         26 Hoi igamu kamu rea maka mu rongoa mereamiu fato noga ka mwarao o Pol ne tanua kaa.
         Ngaia ke woi manga kaa, ‘Ani na god na tagarafira na inuni mereata gana ke marefa
         nai mwora.’ Hoi tawatawanifa iana o Pol kaa, ke ririra fato ka takotakofa iata na
         inuni i Efesas mina provins fato i Esia nikao.
         27 Ua e rao ke marefa nai onoono menamenai, ainuni ka fafaganega rai tamasi aerisia
         ana na tagaranifa iaka kaa. Mi tana agua nikao, ka ruma rai wogasia ana iga na god
         ka Atemis kaa ka inuni ke marefa nai pagai takotako fagafigaia nikao. Hoi ka arani
         inuni iga na provins i Esia mina arani finua fato i ano kaa, ngaira na wowogasia na
         god kaa. Ua ki nga na tamasinga iana o Pol gaa, ke gira fagaerisia ana na mwora nga
         ka apena atana rafa kena!”
         28 Ua a mataina na mwane ira na rongoa na tamasinga ia, ngaira ka mangariaga wau nga
         maka faganega rai faingere ana ka woi manga kaa, “Nga na Atemis i Efesas ke tefa wau
         nga.”
         29 Hoi a faingere ana ia ke ofua fato ka rarona agua irarona na finua rafa ia. Hoi mina
         arani inuni ira ka faitari ka rao maka roiraurua ko Gaius mo Aristakas na mwane i
         Masedonia naru takua mai o Pol. Hoi arani inuni ira ka faitari tangaa ka agua ni fakunga
         i finua ia.
         30 Ua o Pol ke oqani rao ana tangara ka inuni ira rai tamasi mereana ana afainira nikao
         mina ani na rao suria na Arafa gena ke ma nai fagamarumungainia.
         31 Ingaira nikao na mwane rafa na tatagara ina provins gena, maka girara ko Pol maka
         kasi tamasinga tangaa ka nongia woi siana ki arao iga ka agua na fakufaku iga kena.
         32 Ina mataina kena tana inuni na faku mai gena ka awarasia ka mwarao ne etagai, mi
         tana inuni ka awarasia ki tana mwarao rao nikao. Ngaira fato gena ka qonoqonoga wau
         nga make rako wau ka inuni ne marefa nai girara na taa ka rao mai tangaa kena.
         33 Ngaira na Jiu gena ka ngusu rainia ki tana fitangita gena ke akau rao inagota fato,
         atana mwane kena ko Aleksanda, maka fagangere ka watea ka tamasinga tangaa. Hoi ngaia
         ke fagaarari mai tangara woi nai manapu, kai rongoa, suria ne oqani arami ana ka woita
         iata.
         34 Ua mataina na ono girara o wani ia woi na Jiu, mi ngaira fato nga maka faingere ka
         wowoi, “Nga na Atemis i Efesas nga ke tefa!” A ngere suria ka mwarao manga na aoa
         ne erua ia.
         35 A mwane ne onoono isuria na finua rafa kena ke fagamanapura ka inuni ira make woi
         tangara, “Igamu na inuni i Efesas! Arani inuni ina ano kaa ke girara fato woi na finua
         rafa i Efesas ke onoono suria ka ruma ni wogasifa iana apena god ka Atemis, maka girara
         nikao woi igia ka onoono suria na fau apuna ne qani wota wato mai i afaafa kana.
         36 E asa wau ko otai ni woisia woi na agua kaa ke ma ni mwora. Hoi kamu manamanapuaga
         mwa, siana kamu pagai tatanui ka agua ni qekafa.
         37 Nga igamu kamu torairaurua mai o warua gaa, hoi make marefa naru fanagora ki tana
         mwarao irarona na ruma ni wogasifa iaka kaa, make marefa naru tamasi aerisia ka god
         iaka kaa.
         38 Rao ko Demitrias mina mwane na tagai tatagara ka nafunia ka mwarao rai fagaerisia
         ana ki tana inuni, ka gira toraia ana mwa ina kot ki ngaia kena. Nga ngaira ka girara
         na kot ke e kena, maka qani girarara noga ka mwane na fafagatamasi gena.
         39 Hoi make rao kamu nafunia ki tana mwarao rai tamasia ana, igia ka fafagaotoa nga
         iga ka mataina ni fakunga iata na kaonsol i finua kaa.
         40 Manga igia ke marefa nai onoono menamenai, a kafamanu iata na inuni i Rom ke fagaerisigia
         suria na qani faimangari ngaeka ke, make marefa ka woita nai gira tamasia ana rainia
         na mwarao na tanua kaa.”
         41 Imurina na mwane rafa ina finua rafa kena ne tamasi manga ngai ke ke fato, e woi
         tangara ka arani inuni ira ka rao pania ka agua ia.

1 Hoi a mataina ne fato na faimangari ana ia, o Pol ke onira faku mai ka arani inuni
         na arao suria na Arafa ira, make tawatawa tangara rai fagagatania ka takofa iata nikao.
         Hoi e mera tawatawa fato make fagaomira ke rao i Masedonia.
         2 Ua ngaia ke rao ofu ana fato wau nga ki Masedonia. Hoi make rako wau nga ka ani na
         rao suria na Arafa i finua gena ne tawatawa afainira rai fagagatani ana ka mangatata
         nikao. Hoi imuri make kafu rao ke taua ka provins i Gris.
         3 Afagaifa ne eoru ke ogasia i finua kena. Hoi a mataina o Pol ne nanau rai tage ana
         iga ka faka ka rao ina provins i Siria, minga ke rongoa woi na mwane rafa iata na
         Jiu ka nafunia ka takotakofa rai nafuia funuia ana, hoi make orisi takofa nikao ke
         taworagofa ke aporo i Masedonia.
         4 Hoi a mwane ne takura ko Sopata i karena o Piras pania i Beria, Aristakas afainia
         ko Sekandas pania i Tesalonaeka, o Gaius pania i Debe, o Tikikas afainia ko Trofimas
         pania na provins i Esia, mo Timoti nikao.
         5 Hoi ngaira ka qainagomami ka nasigami i Troas.
         6 Hoi igami kami oga mwa i Filipae ke fato nga ka tangiana rafa tangaa na Purete Manufi.
         Ua igami ka tangiana ne erima kami rao suria iga ka faka, maka mi kafu taura ka mwane
         ira i Troas, hoi maka mi ogasia nikao ka wik ne etagai mwa i finua kena.
         7 Ua iga na Sate, igami kami faku rai fagarafe ana mina ngau faku ana nikao. Hoi o
         Pol ke tawatawa tangara ka inuni gena, raorao mwa make gupu farafara ka qongiana,
         suria ne girara woi ne tangitangi mai make arao panira.
         8 Hoi e rako wau nga ka laet na tangara ke mamawe irarona na ruma i afaafa nami faku
         kami tatawatawa iga kena.
         9 Hoi tana kere mwane na atana ko Iutikas ke oga iga ki tana windo iga na ruma ia,
         mataina ne tawatawa kena, mo Iutikas ke mauru wau nga make apuri pania ka windo ia
         ke wato ke mwagata ina mwako. Hoi a ruma kena, ka ruma ne eoru na ratoa ke akau. Hoi
         a mataina na inuni ira na rao ka rea na kere mwane ia, ka ragaia akau minga ke mae
         fato noga.
         10 Hoi o Pol ke wato make mwaoro ke roia ka kere mwane ia, make woi manga kaa, “Siana
         rai tako rafa ana, a kere mwane kaa ke tafi noga!”
         11 Hoi iga na mataina kena ko Pol ke aporo akau nikao, make topia ka purete ia, maka
         mi tagai ngaua faku. Hoi o Pol ke tawatawa qorafu wau nga afainira raorao make akausira
         ka arito, make kafu rao panira.
         12 Hoi ngaira ka toraia ka kere mwane ne tafi ia i ruma iata afainia ka apena wagefa
         rafa wau nga.
         13 Hoi o Pol ke oqani taworagofa ana i tara tangaa ka finua i Asos. Hoi igami kami tage
         iga ka faka kami qainago kami taua ki Asos maka mi kafu fafairogoi nikao ngai kana.
         14 Ua mataina nami fairogoi i Asos, minga ke tage afainigami kami rao i Mitilini.
         15 Hoi mi tage pania ka finua kena, ki tana tangiana maka mi rao fagarangia ka marau
         i Kios. Mi tana tangiana nikao minga kami taua ka marau i Samos. Mi tana tangiana
         nikao maka mi kafu taua iga ka finua i Maelitas.
         16 Hoi o Pol ke takosia woi iga na tagefa iana ke marefa ni taua ki Efesas, maka rao
         tefaria, suria ne marefa ni oqania ni ogaogasia ka mataina rako ina provins i Esia.
         Ngaia ke oqani mafarufaru ka taua ana ki Jerusalem, suria ne oqani mataro rao ka ogana
         ana kena make kafu taua ka tangiana iga na Pentekos.
         17 Ua mataina o Pol ne mataro i Maelitas, ngaia ke kasia ka tamasinga tangara ka mwane
         rafa iga na siosi i Efesas woi nai rao mai tangaa.
         18 Hoi a mataina na taua mai, ngaia ke woi tangara manga kaa, “Igamu kamu girara menamenai
         wau nga ka taufa iaku iga ka arani mataina nau ogaoga afainigamu ia, faganega iga
         ka anegana tangiana nau mataro mai ina provins i Esia.
         19 Hoi afainia na arani fagamwarufinga mina ainangita, inau kau tagara tangaa ka Arafa
         ia, iga na mataina kena kau tarafua woi ne qara wau nga tangau, suria na Jiu ka oqani
         nafuiau funuiau ana.
         20 Ua igamu kamu girara menamenai wau nga, woi na arani agua ni tamanigamu ana kau tamasia
         wau fato noga makau fagausuringainigi fato wau noga tangagamu i matonga ni inuni mi
         rarona ruma iamiu nikao, marefa ka agua qai oqani punufia ana panigamu.
         21 Hoi inau kau tamasi fagakakanura wau nga ka Jiu mina Grik, woi nai riri panigi ka
         agua aera iata, makai riri tangaa nga ko God makai raronimwora rainia ka Arafa iaka
         o Jisas.
         22 Hoi iga na tau woita iana ana na Figona Apuna iga na mataina kaa, inau kau arao i
         Jerusalem, maka raofa iaku kena ke ke marefa nga qai girara ka taa kai tanua tangau
         na inuni gena.
         23 Ua nga na giraranifa iaku mwa, ka arani finua nau taua ka Figona Apuna ke fagakakanuau
         fato noga woi na inuni gena ka tautau fagaqao maaku maka kasiau ina peresin.
         24 Iga na giraranifa iaku, ka manawaku ka mwarao purua mwa, minga na mwarao ne tefa
         wau nga tangau rai fagaofua ana menamenai wau nga ka tagaranifa iana na Arafa iaka
         o Jisas ne wateau rai tanua ana kaa. Hoi ki nga na tagaranifa kaa, rai tarofainia
         ana na tarofa koro rainia na apena faikomanifa rafa iana o God kaa.
         25 Hoi inau kau raofigamu fato wau nga rai tarofainia ana tangagamu ka arafanga iana
         o God. Ua makau girara marefa ka fitangimiu ni pagai reregi ka maaku tana mataina
         nikao.
         26 Hoi ki iga na tangiana ngaeka, kau tatamasia menamenai wau nga tangagamu, e rao ka
         fitangimiu ke fafagatarupea mereana, siana rai sufiau ana, apanana iana getea wau
         mwa ngaia,
         27 suria inau ke marefa qai qani maagu mai rai tamasia ana tangagamu ka arani mwarao
         o God ne oqanigamu namu gigirara.
         28 Hoi kamu onoono isurigamu mereamiu, mi tangara nikao ka arani inuni na Figona Apuna
         ne mafata rainira tangagamu rai ono isurira ana gena. Ua e ararigamu nga namu ogaoga
         manga na mwane na onoono suri sip ira, kamu onoono suria koro ka siosi iana o God,
         ne worira rainia na gapuna i Karena mereana.
         29 Suria nau girara menamenai wau nga, imurina nau arao panigamu, ka inuni na fafagaqekaqeka
         ka rao mai rai ofongia ana rai fagaerisira ana ka inuni iga na siosi.
         30 Hoi tana mwane mwa pania na rurufa iamiu mereamiu mwa gena, na pagai fafagaqekaqekara
         na ani na rao suria na Arafa rainigi ka fagausuringa ne marefa ni mwora rai rao surira
         ana.
         31 Hoi kamu onoono menamenai wau nga. Siana kamu qoqono rainia, maka mu tatakosia, ki
         iga na tangiana mina qongiana iga na farisi ne eoru gena kau fagafinarugamu fato wau
         nga afainia ka arani ainangita.
         32 Hoi ina mataina kaa, kau nakagamu nga i rimana o God mina takosia ana ka tamasinga
         rainia na korofa iana. Ua ngaia ke gira fagagatanigamu ana make gira wategamu ana
         ka romani na mwarao ne qani woisi tangagamu mina arani inuni na apuna tangaa ko God.
         33 Hoi inau ke marefa wau noga ka mataina woi qai oqani tawora ana ka sirani kee na
         gafu iata tana inuni.
         34 Ua igamu mereamiu kamu girara nikao woi nga na rimaku mereaku gaa, kau tagarafi ke
         wora na arani mwarao nau oqani gaa makau wawatera tangara tana goaku koro rao nikao
         gena.
         35 Ua iga na arani tagaranifa iaku gaa, inau kau fagaqao tangagamu woi raorao mwa ki
         igia kai tatagara raramwofaga, ki mwarao makai tatamanira ka inuni na mwarumwarusiga.
         Mi igia ke araria nai tatakosia ka tawatawanifa iana Arafa iaka o Jisas ne woi manga
         kaa ia, ‘Ainuni na mamafata ke nafunia ka apena wagefa rafa tefarira rao ka inuni
         na tawotawo mwarao mwa gena.’ ”
         36 Hoi a mataina o Pol ne tamasia fato na agua kaa, ngaia ke qogura uwa wato afainira
         fato ka inuni ira make fagarafe.
         37 Ua arani inuni ira ka faiangisi fato wau nga maka roia, ka siginia rai fagaomia ana.
         38 Ngaira ka faitakoi wau nga, suria ne woi tangara woi ma nai pagai rerea nikao, maka
         rao afainia ka kasia ina faka.

1 Hoi mi fagaomira fato maka mi tage kami rao otooto tangaa ka marau i Kous, tangi
         mai maka mi taua ka marau i Rodis, pania ki Rodis maka mi rao tangaa ki Patara.
         2 Hoi iga na finua ngai ke, maka mi rogoia ki tana faka ne fafagananau tangaa ka provins
         i Fonisia, hoi maka mi tageria kami rao.
         3 Ua mi mai rao makami rea ka marau i Saepras i mafamami, mi tefaria kami rao tangaa
         ka provins i Siria. Mi qanu i finua i Taea, suria na faka ke kakasigi ka taringa i
         finua kena.
         4 Hoi mi rogoira ki tana ani na rao suria na Arafa gena maka mi ogasia afainira ka
         wik ne etagai. Iga na ramwofa iana na Figona Apuna ngaira ka fagakakanua ko Pol woi
         siana ki aporo i Jerusalem.
         5 Hoi taua mai ka qotona na ogafa iamami afainira, mina arani mwane fato afainira na
         inuni iata, afainira ki kareta ka takugami kami fura pania ka finua ia, kami wato
         i one kami tagai fagarafe faku iga, maka mi kafu tage kami rao panira nikao.
         6 Hoi kami fagaomira maka mi tage kami rao, mi ngaira ka aporo i finua nikao.
         7 Hoi a faka ia ke toraigami nikao kami rao pania ki Taea, raorao maka mi taua ka finua
         i Tolemes, hoi mi qanu kami rera ka ani na rao suria na Arafa gena, maka mi ogasia
         afainira ka tangiana ne etagai.
         8 Hoi ke tangi mai nikao, maka mi tage pania kami rao tangaa ka finua rafa i Sisaria.
         Ua ngai kena maka mi qanu kami oga i ruma iana o Filip, ngaia kaa, ka mwane ne tatarofainia
         na tarofa koro. Hoi ngaia kaa, ka fitangita na mwane ne epiu na qani ono sikifia fato
         mai noga i Jerusalem ira.
         9 Ua ngaia kaa, ke tonga i karena na fefene ne efai ne ma nai auragi na gira tamasia
         ana na woita pania ko God nikao.
         10 Hoi igami kami ogasia ka tangiana rako rao nikao i Sisaria mina tana maurukari na
         atana ko Agabas ke rao mai tangagami pania ki Jiudia.
         11 Hoi ngaia ke rupasia ka fogofogosina o Pol, make rakuraurua faku ka uwana mina rimana
         igi, make woi manga kaa, “A Figona Apuna ke woi manga kaa, awanuna na fogofogo kaa,
         ki takena nga na rakua na Jiu i Jerusalem ke kaa, maka mafata rainia tangara ka inuni
         marefa na Jiu.”
         12 Hoi a mataina na rongoa na agua kaa, igami mina ani na rao suria na Arafa i finua
         kena kami rogia wau mwa ko Pol woi siana ki akau i Jerusalem.
         13 Ua mo Pol ke megami tamasi ke woi, “E fea kamu angi kamu tanuau kau faitakoi kaa?
         Hoi inau kau nanau mwa tangara rai rakuau ana, makau nanau mwa rai mae ana i Jerusalem
         iga ka apanana iana Arafa o Jisas.”
         14 Hoi igami ke qarasigami rai orisia ana ka takofa iana ia, maka mi manapusia wau mwa,
         maka mi woi mwa, “Nga mwa na agua na Arafa ne oqania ke gira fagamworaia ana.”
         15 Hoi taua mai ka qotona na ogafa iamami kena, maka mi fagananaura ka taufa iamami,
         maka mi akau i Jerusalem.
         16 Hoi tana ani i Sisaria na rao suria na Arafa ka rao afainigami rai toraigami ana
         tangaa ka ruma mi ogaoga iga. Ua a ruma ngai ke, ka ruma iana Nason, ngaia kaa, ka
         mwane i Saepras, na qani rao suria na Arafa mai inago.
         17 Hoi a mataina nami mataro wau i Jerusalem, mina arani inuni na arao suria na Arafa
         ira ka regami maka wagewage wau nga.
         18 Ua e tangi mai mo Pol ke takugami rai rao ka rea ana ko Jemas mina arani mwane rafa
         fato na ogaoga gena.
         19 Hoi o Pol ke tamasi koro tangara, make tawatawari fura tangara ka arani agua o God
         ne tanui ina qaiawogata na inuni marefa na Jiu iga na tagaranifa iana.
         20 Hoi a mataina na rongoa fato na tawatawanifa iana o Pol, ngaira fato ka fagaakausia
         ko God, maka woi tangaa ko Pol, “A goamami, igo ko gira rea ana ka qera na Jiu na
         rao suria na Arafa ira, ngaira ka rao suria wau nga ka Lo iana o Mosis.
         21 Hoi mina tamasinga rainigo kaa ka qani rongoa fato noga ka arani Jiu na oga afainira
         na inuni marefa na Jiu i finua iata rai riri ana pania ka Lo iana o Mosis, mako woi
         tangara nikao woi siana kai fara fagagirara ki kareta na kere mwane make siana kai
         arao suri ka taufa iaka igia na Jiu.
         22 Hoi ataa ka tanua? Suria ngaira ka pagai rongogo woi igo ke kaa noga.
         23 Hoi ui arao suria ka woita nami wowoisia wau tangago kaa. Hoi a mwane ne efai ka
         ogaoga afainigia noga kaa, ngaira ka suru fato noga tangaa ko God.
         24 Hoi o arao afainira kamu fakufaku rai fagataraganisigamu ana i maana o God, maka
         mui worira ka suu wogasifa iata gena nikao, make kafu mwataku tangara rai goroi ana
         ka qauta. Ua rainia na agua kaa, ka arani inuni ka kafu gigirara woi na atani wau
         mwa na agua na tamasigo rainia ia ke marefa ni mwora, mi igo ko oga isuria ki takena
         na Lo iana o Mosis.
         25 Ua tangara na inuni ne marefa na Jiu na tangamworani, igami kami segea ka leta kami
         kasia wau tangara kami fagarongora wau, woi siana kai ngaura ka atani wau mwa na ngaufa
         na suu wogasi tangara ana nunuta na mwarao na wowogasira, kee na atani wau mwa na
         mwarao na ririgoira, kee na ngaura ka gaputa, make siana rai tanui ana ka agua ni
         oraoraga ana.”
         26 Hoi a tangiana tangai tanua ana iga na fagataraganisifa ia, mo Pol ke toraira ka
         mwane ira afainia. Hoi ngaia ke qanu irarona na Ruma ni Wogasifa ia, make mafata rainia
         ka tamasinga rainia ki takena nga na tangiana ne efita ke rao suria na mataina ni
         fagataraganisifa kena make kafu fatofato, mina mataina ne etaetagai ngaira na mamafata
         rainia na suu wogasifa iata nikao.
         27 Hoi tangiana ne epiu ia ke suguia mwa ni fato, mi tana inuni na Jiu ira pania na
         provins i Esia ka ono tarafua ko Pol irarona na Ruma ni Wogasifa ia. Hoi ngaira ka
         fagaparaparara ka rurufa ni inuni ira maka roia ko Pol.
         28 Hoi ngaira ka faingere ka woi, “Mwane Israel! Rao mai kamu tamanigami! Ua nga o wani
         kaa ke rao suri na arani finua gaa ke tamasi aerisi na inuni Israel mina Lo iana o
         Mosis mina Ruma ni Wogasifa, make toraira mai nikao ki tana mwane na marefa na Jiu
         irarona na Ruma ni Wogasifa kaa, make maraerisia wau nga ka agua apuna kaa.”
         29 Hoi ngaira ka woisia ka agua kaa, suria na rea ko Trofimas pania i Efesas afainia
         ko Pol irarona finua kena, maka kato mwa o Pol ke toraia qanu irarona Ruma ni Wogasifa
         ia.
         30 Hoi arani inuni fato i finua ira ka mangariaga wau nga, maka faitari tangaa ko Pol,
         maka roia ka oke ratarata rainia ka mea fura pania ka Ruma ni Wogasifa ia, maka purui
         fato ka arani maana ruma igi nikao.
         31 Hoi fakunga ni inuni ira ka rogia nga rai nafuia funuia ana ko Pol. Ua mataina kena
         mina tamasinga ka kasia ke rao tangaa ka mwane rafa iata na mwane ni faiarifatana
         iata na mwane i Rom woi na apena faimangari ana ki Jerusalem.
         32 Mataina nga kena ka mwane rafa iata na mwane ni faiarifatana ira, ke toraira ki tana
         mwane rafa mina mwane ni faiarifatana ira ka mafarufaru ka wato tangaa ka fakunga
         ni inuni ira. Hoi ainuni ira ka marape rai tafurua ana ko Pol mataina na rea mai na
         mwane rafa ia afainira na mwane ni faiarifatana ira.
         33 Ua a mwane rafa iata na mwane ni faiarifatana ira ke rao make roia ko Pol, make woisia
         ka rakua rainia ka seni ne erua. Hoi make fagatera, “Otai ko wani kaa ke, mina taa
         ke tanua?”
         34 Hoi tana inuni ira ka ngengere fainia mai ka mwarao ne etagai mwa, mi tana inuni
         ira ka ngengere fainia mai ki tana mwarao getea nikao. Hoi a mwane rafa iata na mwane
         ni faiarifatana ira ke fagaqarasia wau nga rai tawoa ana ka tamasinga mwora, hoi make
         woi tangara ka mwane ni faiarifatana ira woi nai toraia i ruma iata.
         35 Hoi a mataina na taua na agua na agaria akau tangaa na ruma ia maka ragaia ko Pol
         ka toraia, suria na fakunga ni inuni ira ka tau qao getera wau nga.
         36 Hoi ngaira ka rao mai surira maka tamasi ka wowoi, “Nafuia! Nafuia nga!”
         37 Ua mataina na mwane ni faiarifatana ira na nanau rai torai ana ko Pol rao tangaa
         na ruma iata, ngaia ke mea tamasi ka mwane rafa iata, ke woi, “E fea, au gira woisia
         ana wau ka agua tangago?” Hoi a mwane rafa iata ia ke woi tangaa, “Oe, Igo ko gira
         tamasi mara Grik ana.
         38 Hoi igo kaa, ke marefa ka mwane Ijip, ani na mwane ne faitogiri noga afainia na kafamanu
         i Rom na mataina ne fato rao noga ia, make toraira na qera ne efai (4,000) na mwane
         ni faiarifatana ke mera fura ka qanu irarona na finua tatara ia, naa?”
         39 Pol ke aramia ke woi, “Marefa ngaia. Inau kaa, ka Jiu nau wora ina finua i Tasus
         na provins i Silisia, a mwane mwora iga na finua rafa kena. E fea, mu gira nakau mai
         ana qai mera tawatawa ka inuni gaa?”
         40 Ua a mwane rafa ia ka fagamwarungainia, mo o Pol ke ura iga ka puupuu akau ia, make
         fagaarari munimuni tangara ka inuni ira rainigi ka rimana, mataina kena mina inuni
         ira ka manamanapuaga, mo Pol ke tamasi tangara iga ka tamasinga i finua kena.

1 “A goaku na mwane, mina mwane rafa rao inagoku igamu, inau kau mai ura inagomiu rai
         mai tamasi pusiau ana mereaku, mui rongoau menamenai nga.”
         2 Hoi a mataina na rongoa ne tamasi tangara iga na tamasinga i finua kena, ngaira ka
         aromuniaga fato wau nga mo Pol ke tamasi mwa make rao,
         3 “Inau kaa, ka Jiu, nau wora irarona na finua i Tasus ina provins i Silisia, maki
         nga i Jerusalem ka agua nau rafa iga make fagasukuruau iga ko Kamaliel. Hoi inau ka
         fataniau rainigi ki takena na taura ana na Lo na mafata rai mai iuraka gaa, makau
         mafata rainiau mwora nga tangaa ko God, manga igamu kena.
         4 Hoi nga inau kau tau fagaqao maata na inuni na rao suria na Taufa kaa, tangai ka
         maefa iata ira, makau roira na mwane mina fefene kau kasira irarona na peresin.
         5 Ua a qauta na mwane ni raperapaga mina kaonsol ni mwane rafa ira ka kafu girara woi
         nau tawatawa mwora. Hoi a wateau ka leta na segera fato tangara na arani goaku na
         Jiu i Damaskas, hoi au rao kena rai roira ana ka inuni gaa rai rakura ana rainia ka
         seni rai toraira aporo mai tangaa ki Jerusalem rai fagaetangira ana.
         6 “Hoi a mataina na arao wau kena minga kau fagafagarangia ki Damaskas, na mwarao manga
         na gupuna na ritowangana ia, mina mawetana ne mawe wau nga ne wato mai pania na wawaiaro
         kena ke fagakangiau wau nga ne mai rifuiau.
         7 Hoi au apuri wato kau tao ina mwako minga kau rongoa ka ringina na inuni ne meau
         tamasi ke woi manga kaa, ‘Sol Sol! E tanu fea ko tau fagaqao maaku wau nga kaa?’
         8 Hoi minga kau fagatea, ‘Otai ki igo kena na Arafa?’ Hoi minga ke aramiau ke woi,
         ‘Inau o Jisas i Nasaret, nga inau ko tau fagaqao maaku wau kaa.’
         9 Hoi a mwane na takuau ira ka rea mwa ka mawetana, make marefa nai rongoa ka ringina
         na inuni ne tamasi afainiau ia.
         10 Ua makau fagatea, ‘Arafa, ataa ke araria nau tanua?’ Ua mina Arafa ke woi tangau
         manga kaa, ‘Ui afaraga akau, makui rao kui qanu i Damaskas, nga ngai kena kau kafu
         tatamasia tangago ka arani mwarao o God ne oqanigo wau nga no tanua.’
         11 Hoi ina mataina kena au guru wau nga suria nau rea ka mawetana. Ua mina auraku ira
         ka kawiriau ka fagaotoau, kami rao kami qanu i Damaskas.
         12 Hoi a mwane na fautana Ananaeas ke ogaoga kena, ngaia ke tangamworani rainia ko God
         make taua ka Lo iana o Mosis. Hoi ngaira na Jiu i finua kena ka tako fagafigaia wau.
         13 Hoi e rao mai ke ura iraworawoku make woi tangau, ‘Sol na goaku, ui gasi mai ka maamu
         gena, kui ono rao.’ Ua iga na mataina ngai kena minga kau ono rao makau rea.
         14 Ua make woi tangau manga kaa, ‘Ngaia na God iata iuraka ia, ke ono sikifigo tangai
         girara ana ka faioqanifa iana, tangai rea ana ka Mwane ne Oto, mako rongoa na ringina
         o wani kena.
         15 Hoi rainia na agua kaa, ki nga igo ko uraura nanau rai tamasi ana tangara ka arani
         inuni ka mwarao no rea mako rongoa.
         16 Hoi ataa ko arigurigu tangaa kena? Ui afaraga akau, kui maanu apuna makai manufi
         ki taraganisigo panigo ka aerafa iamu iga ka fagarafenga iga ka atana na Arafa.’
         17 “Hoi inau kau aporo i Jerusalem nikao, ua mataina nau fagarafe irarona na Ruma ni
         Wogasifa minga kau rea ka romana maurutanga wau,
         18 mi iga na mwarao nau qoretainia kena, kau rea ka Arafa ne mai woi tangau, ‘Mafarufaru
         kui rao pania nga ki Jerusalem, suria na inuni gaa ke marefa nai oqani rongoa ana
         ka tamasinga rainiau no toraia mai kena.’
         19 Hoi inau kau aramia kau woi manga kaa, ‘Arafa, ngaira gena ka girara menamenai wau
         woi nga inau kaa kau qaqanufi na ruma ni fakunga kau roroira na inuni makau nanafuira
         na ani na inuni na tangamworani rainigo ira.
         20 Ua mataina na mwane ni tagaranifa iamu ia o Stivin na nafuia funuia ia ki inau makau
         uraura kena nikao. Au rera nai maaku ka mwane na nafuia ia minga inau kaa kau ono
         suri na gafu iata na mwane na nafuia ia nikao.’
         21 Hoi Arafa ke woi tangau, ‘Ui rao, suria nga inau kau kasigo fagatau wau nga tangara
         ka inuni ne marefa na Jiu.’ ”
         22 Hoi ainuni ira ka fufu karinga ka rongoa ko Pol, raorao make tamasia fura ka agua
         kaa, hoi maka faganega rai faingere ana ka woi, “Fagafurasia mai kai nafuia! Marefa
         ni araria ni tafitafi!”
         23 Hoi suria ngaira ka mangariaga, ka faingere, ka karigai ka gafu iata, maka ragu rafu
         ka kasi ina qaiawoa.
         24 Ua a mwane rafa i Rom ke mera tamasi ka kare iana ira tangai toraia ana ko Pol iga
         ka ruma iata, make woi tangara woi nai ramwosia rainia ka waro rai rogoi ana nga ne
         tanu fea ka Jiu na fafaingere manga kaa rainia kana.
         25 Ua ka mataina na rakua rai raramwosia ana, o Pol ke woi tangaa ka tana mwane rafa
         ne uraura kena, “E fea, iga na lo, ke fagamarumungaiania ka inuni mwora i Rom tangai
         raramwosia ana, make mamaunga nai fafagakoti ia?”
         26 Ua a mataina ne rongoa na agua kaa, ngaia ke rao tangaa ka mwane rafa ni faiarifatana
         ia make fagatea, “Taa ko tanua kaa? A mwane mwora i Rom ke kana ke!”
         27 Hoi a Mwane Rafa ni faiarifatana ia ke rao tangaa ko Pol, make fagatea, “Woisia mai
         nga tangau, mwane mwora i Rom ki igo kaa?” Ua o Pol ke aramia aporo ke woi, “Aa, Nga
         ngaia kena!”
         28 Hoi a mwane rafa ia ke woi manga kaa nikao, “Nga inau kaa kau woria ka apena rurugua
         rafa nga tangaa ka kafamanu.” Hoi mo Pol ke aramia, “Hoi inau kaa, makau wora irugufanana
         i Rom.”
         29 Hoi iga na mataina nga kena mina mwane na fafagatea o Pol ia, ka ura makuku aporo
         fato pania mina mwane rafa ia ke maagu wau nga suria ne kafu girara woi o Pol ka mwane
         i finua mwora i Rom, minga ke rakurakua fato noga rainia na seni kena.
         30 Hoi a mwane rafa ia ke oqani girara menamenai ana nga na taa ka Jiu na fafaitogiri
         afainia ko Pol kaa, hoi tana tangiana, make rufai ka seni na rakua rainia ko Pol ia,
         make mera tamasi ka mwane rafa iata na mwane ni raperapega mina tana mwane rafa rai
         faku mai ana. Hoi make toraia mai ko Pol ke fagaurasia inagota.

1 Ua o Pol ke fagatogora mwa ka kaonsol ni mwane ira make woi tangara, “Goaku igamu!
         Takofa iaku ke taragani menamenai wau, iga na ogafa iaku i maana o God ke oto ke tefa
         wau nga ke taua ngaeka.”
         2 Ua Ananaeas na qauta na mwane ni raperapega ia ke mera tamasi ka mwane na ura fagarangia
         o Pol ia woi nai fita pusia ka farana.
         3 Mo Pol ke woi tangara nikao manga kaa, “God make fifitarigo nikao, ki igo kena ko
         manga na afii na supuru siki rainia ia, mu oga mwa rai fagakoti ana suria ka Lo iana
         o Mosis, mi igo mako tofea ka Lo ia, no woi tangara na mwane gaa woi nai fitariau
         gaa.”
         4 Hoi a mwane na ura fagarangia o Pol ia ka woi tangaa, “Igo kena ko tamasi fagaerisia
         ka qauta na mwane ni raperapega iana o God!”
         5 Ua o Pol ke aramira ke woi, “Agoaku igamu, marefa wau nga qai girara woi ngaia kena
         ka qauta na mwane ni raperapega. A Segesegefa Apuna ke woi, siana rai tamasi fagaerisira
         ana ka mwane rafa iata na inuni.”
         6 Hoi a mataina o Pol ne rera woi tana mwane iga na rurufa gena ka Sadiusi mina tana
         ani ka Farasi, make fagangere rafa wau nga ke woi manga kaa irarona na kaonsol ni
         mwane rafa ira, “A goaku igamu, inau kaa ka Farasi, i karena na Farasi. Hoi inau ka
         fagakotiau kaa, suria nau tangamworani woi na inuni na maemae ka pagai tafitafi aporo.”
         7 Hoi a mataina ne tamasia fura na agua kaa, mina Farasi mina Sadiusi ira ka faganega
         rai faitewotewo ana, raorao maka fariwoa.
         8 Ngaira na Sadiusi gaa ka woi na inuni ke marefa nai gira afaraga aporo ana pania
         ka maefa, make marefa ka enjel mina ataro nikao, hoi mina Farasi ka tangamworani rainigi.
         9 Mina faingere ia ke rongo rafa rao nikao, mi tana fagausuria iga na Lo ira na pane
         afainira na Farasi ira ka afaraga akau ka tamasi raramwofaga wau ka woi, “Igami ke
         marefa mi rogoia pania ko wani kaa, ka agua ne aera ni tanua! Wari nga na nununa inuni
         kee na enjel ke tamasi mwora tangaa kaa.”
         10 Hoi faitewotewo ana ia ke rongo mamaagutaga wau nga, hoi a mwane rafa ni faiarifatana
         ia ke tako rafa rainia ko Pol tanua nai oke tafitafi rainia ka inuni ira. Hoi ke mera
         tamasi ka mwane ni faiarifatana iana ira nai wato kai qanufira ka rurufa ia, kai toraia
         panira ko Pol, kai toraia iga ka ruma iata.
         11 Ua iga na qongiana kena, ka Arafa ke mai ura iraworawona o Pol make woi tangaa, “Ui
         nafunia mwa ka nganganiaganifa! Nga igo ko tatarofainiau irarona na finua i Jerusalem
         kaa, mako tanua mwa ka agua kena nikao irarona na finua i Rom nikao.”
         12 Hoi tana gomagomafatana mai nikao, tana Jiu ka faku rai tanua ana ka takofa ne etagai.
         Ua ngaira ka fagatapusi woi ngaira ke marefa nai ngaungau makai totono raorao mwa
         make taua ka mataina na nanafuia funuia iga o Pol.
         13 Ua a mwane na faku ka takosia na agua kaa, ka tangafuru ne efai ke matara wau nikao
         (40+).
         14 Hoi ngaira ka rao tangaa ka mwane rafa iata na mwane ni raperapega ira mi tana mwane
         rafa rao nikao, maka woi, “Igami kaa kami tawoa ka fagatapusi ana ne nganganiaga wau
         nga, marefa ka mwarao nami pagai ngaua raorao maka mi nanafuia funuia nga ko Pol.
         15 Hoi ki na mataina nga kaa, ki igamu mina kaonsol ni mwane rafa gena kamu kasia ka
         woita tangaa ka mwane rafa ni faiarifatana iata i Rom tangai toraia wato mai ana ko
         Pol, rai fafagaparua ana woi namu tawora pania ka otofana tamasinga. Hoi mi igami
         kami qani nanau rai nafuia ana make kafu mataro mai kaa.”
         16 Ua me epuna o Pol ke rongoa ka takofa kena, hoi make rao ke qanu ina ruma iata na
         mwane ni faiarifatana ia make fagarongoa ko Pol.
         17 Hoi o Pol ke onia ki tana mwane rafa kena make woi tangaa, “Ui toraia ka kere mwane
         kaa tangara ka mwane rafa iamu, ngaia ke nafunia ki tana mwarao tangai fagarongoa
         ana.”
         18 Ua make toraia ko wani ia tangaa ka mwane rafa ia, make woi, “O Pol, tana mwane ina
         peresin ke woi tangau kau toraia mai tangago ko wani kaa suria ne nafunia ka mwarao
         rai tamasia ana tangago.”
         19 Hoi a mwane rafa ia ke kawiria rao ka kere mwane ia, makaru riri rao geteraurua,
         mina mwane rafa ia ke fagatea, “A taa ko oqani woisia ana tangau kaa?”
         20 Hoi a kere mwane ia ke woi, “Arani mwane rafa iata na Jiu ka faiarami rai nongigo
         ana rai toraia ana mai ko Pol ina kaonsol i gomafa kana. Ngaira ka qaqangara tangago
         ka wowoi ngaira ka oqania ki ngaia ni rao mai mereana ki tatamasia ki tana mwarao
         nikao rainia ngaia mereana.
         21 Hoi maki siana ko arao suria na tamasinga iata, suria na ararina tangafuru ne efai
         (40) na mwane ngaira ka qani tanua ka fagatapusinga ka woi ma nai pagai ngaungau kee
         nai totono ka mwarao raorao make taua ka mataina na nanafuia funuia o Pol ke maemae.
         Ngaira ka nanau noga rai nasia ana i rawona tara. Ngaira ka nanasi mwa rai rongoa
         ana ka woita iamu noga.”
         22 Hoi a mwane rafa ia ke tamasi tangaa ka kere mwane ia make woi, “Siana ko tatamasia
         tangaa ki tana inuni woi no qani mai tamasia na agua ngai ke tangau,” make kasia ka
         kere mwane ia ke rao.
         23 Ua a mwane rafa ia ke onia ka mwane rafa ne erua iana, make woi tangaraurua, “Igamurua
         kamuru fafagananaura ka tangarau ne erua (200) na mwane ni faiarifatana rai rao ana
         i Sisaria ina mataina ne kafu rotoroto faoru rao mwa, maka muru fafagananaura ka tangafuru
         ne epiu (70) na mwane ni faiarifatana na gira tage ana ina gairita na hos, mina tangarau
         ne erua (200) na mwane ni faiarifatana na gira fainafunafu ana rainigi na aora.
         24 Hoi maka muru fafagananaura ki tana hos nikao, ki mwarao mako Pol ki tagetage iga
         ki arao. Muru onoono suria menamenai wau nga ki ngaia raorao maka muru taua ko Filiks
         na Primia iga na provins kena.”
         25 Ua mina mwane rafa ia ke segea ka leta ne woi manga kaa,
         26 “Inau o Klodias Laesias kau sege wau tangago o Filiks na Primia iga na provins kena.
         Inau kau tamasi koro wau tangago kaa.
         27 O wani kaa, ka roia ka Jiu, maka fagani nafuia funuia ki mae. Hoi makau rao mai afainira
         na mwane ni faiarifatana iaku kami fagatafia panira mai kaa, suria nau rongoa woi
         na mwane i Rom ngai ke.
         28 Hoi kau oqani girara ana nga ne fea ngai ke na Jiu ka mea faitogiri wau kaa, hoi
         makau toraia tangara inagota na kaonsol iata gaa.
         29 Hoi kau rogoia na mea faitogiri wau nga iga mwa ka mwarao iga na Lo iata na Jiu mwa
         ngai kana, make ma nai fagageta nga iga ka mwarao ne araria na kasia ina peresin kee
         ne araria na nanafuia funuia rainia.
         30 Ua ka mataina nau rongoa woi na takosia ka agua rai nafuia funuia ana, makau mafarufaru
         kau kasia mai tangago kaa. Hoi kau woisia wau tangara ka mwane rafa iata na Jiu woi
         ngaira ke araria na totoraia mai ka agua kaa tangago.”
         31 Ua na mwane ni faiarifatana ira ka rao suria ka agua ne woisia na mwane rafa ia tangara.
         Iga na qongiana ngai kena, ka toraia ko Pol raorao maka taua ka finua rafa i Antipatris.
         32 Iga tana tangiana mai, tana mwane ni faiarifatana na taworagofa mai mwa ka aporo
         i finua iata. Mina mwane ni faiarifatana na tage iga na hos ka toraia ko Pol ka mea
         rao nikao.
         33 A mataro wau i Sisaria, maka mafata rainia ka leta ia tangaa ko Filiks na Primia
         iga na provins kena, maka kasia wau ko Pol tangaa wau nikao.
         34 A Primia iga na provins ia ke tomania fato ka leta ia make fagatea ko Pol, “Igo kaa
         ka mwane ifai ngai ke?” Hoi ka mataina ne rongo girara woi o Pol na mwane i Silisia,
         35 ngaia ke woi, “Ina mataina na arao mai na mwane na memego faitogiri gena, makau kafu
         rongogo no tamasi.” Ua make woi tangara ki tana mwane ni faiarifatana ka kasia ko
         Pol irarona peresin iga na ruma rafa kena ne qani akea o Herod na arafa ni finua kena
         inago wau noga ia.

1 Ua tangiana ne erima imurina mai o Ananaeas na qauta na mwane ni raperapega ia ngaia
         ke rao i Sisaria afainia ki tana mwane rafa mo Tertullus, a mwane ne girara wau nga
         na lo. Ngaira ka ura inagona na Primia o Filiks maka mafata rai ka faitogirifa iata
         rainia ko Pol.
         2 Hoi o Pol ka toraia qanu mai, mo Tertullus ke faganega rai fagakoti ana ko Pol ke
         tamasi manga kaa, “O Filiks, na Mwane rafa no tefa! Iga na giraranifa iamu iga na
         mwane rafa iamu, ko toraigami iga ka ogafa koro ne qorafu wau nga.
         3 Hoi iga na arani mataina igami kami tangasigo wau nga rai ka agua gaa, maka mi wagewagesigo
         wau nikao.
         4 Hoi marefa qai oqani tawoa ana ka apena mataina rafa iamu, hoi makau nongigo wau
         mwa iga ka oqa korofa iamu mina rongorongofa iamu tangaa ka kere aqouqougana tawatawanifa
         iamami kaa.
         5 Hoi igami kami rogoia ko wani kaa na mwane ni faitogiri ana, make faganega na faimangari
         ana tangara na arani Jiu fato iga na ano kaa ira, mi ngaia kaa nikao ka mwane rafa
         iga na rurufa na woisira na Nasarin ira.
         6 Hoi ngaia ke oqani fagaerisia ana ka Ruma ni Wogasifa nikao, maka mi roia kaa rai
         fagakotia ana suria ka Lo iamami mereamami.
         7 Mo Laesias na mwane rafa iata na mwane ni faiarifatana ira ke qanu mai afainia ka
         ramwofa iana, make mai toraia ke rao panigami.
         8 Hoi Laesias ke woi tangagami kami rao mai tangago kaa. Manga no fafagatea ko Pol,
         ko gira rogoia ana mereamu woi na agua nau woisi gaa ke mwora wau.”
         9 Hoi arani mwane rafa na Jiu gena ka faku iga ka tamasinga maka woi arani agua gaa
         ke mwora wau nga.
         10 Hoi Primia o Filiks ke fagaarari tangaa ko Pol tangai tawatawana, mo Pol ke woi manga
         kaa, “Inau kau girara woi igo ko fagatamasi ofu ana fato wau nga ka finua kaa suria
         ka farisi ne rako wau noga, hoi inau kau wagewage wau nga tangai tamasi pusiau ana
         mereaku inagomu.
         11 Hoi manga no kafu rogoia mereamu, marefa ni qorafu aera, mwarao manga na tangafurui
         tangiana ne etagai matara erua ia kau akau tangai wogasi ana i Jerusalem.
         12 Hoi arani Jiu ka girara ne marefa wau nga qai faitogiri afainia ka fitangita gena
         irarona na Ruma ni Wogasifa ia, ngaira ka girarau woi ne marefa wau nga qai fafagaqanuqanu
         oqata irarona na ruma ni fakunga gena, kee ifai wau mwa irarona finua rafa i Jerusalem
         kena.
         13 Hoi ngaira ka agua na woisia rainiau gena ke marefa ni gira watego ana ka agua mwora
         iga ka tamasinga na tanui rainiau igi.
         14 Ua inau kau rarangaria ka agua wau tangago, inau kau rao suria ka taufa iana Arafa
         rai wowogasia ana ko God iata iuraka ira. Ainuni ngai ge ka woi na rurufa iamami ke
         ma ni mwora. Hoi makau tangamworani nikao iga ka arani mwarao na segera iga na puka
         iga na Lo iana o Mosis mi iga na Puka iata na Maurukari.
         15 Makau nafunia nikao ka tako nganganiaganifa iga ko God, mangara nikao na mwane rafa
         ira na tangamworani ira, woi na arani inuni ngaira fato na inuni koro mina inuni aera,
         ka pagai tafitafi aporo pania ka maefa.
         16 Hoi ki inau kau ofongia tatarau mwa tangai nafuni ana mwa ka takofa ne taragani i
         maana o God mina arani inuni.
         17 Hoi a farisi ne rako sisitai kau rao pania Jerusalem, makau aporo mai nikao kaa tangai
         mafata rai ana ka faaga tangara ki tana inuni na Jiu gena ne marefa nai togoani rurugua,
         mi tangai suu wogasi ana rai.
         18 Hoi au fagataraganisiau mereaku fato makau mamafata rai ka suu wogasifa, mi ngaira
         ka reau irarona na Ruma ni Wogasifa ia. Hoi marefa ka fakunga ni inuni afainiau gana
         make marefa ka inuni nai rorongo aera nikao.
         19 Hoi mi tana Jiu pania na provins i Esia ke gana, ngaira mereata ke araria na arao
         mai tangago maka tamasi ka tamasinga iata manga ngaira ka nafunia ka agua rainiau.
         20 Hoi ke rao ka Jiu kaa rogoia ka mwarao ne aera nau tanu iga na mataina nau ura i
         matota na mwane rafa iata i Jerusalem, hoi make araria nai woisia tangago.
         21 Nga na mwarao ne etagai togo kau tanua ina mataina nau ura inagota na mwane rafa
         ira, au fagangere kau woi, ‘Inau kamu fagatamasiau ngaeka rainia ka tangamworanifa
         iaku woi na inuni na mae ka pagai tafitafi aporo pania ka maefa.’ ”
         22 Hoi ngaia o Filiks ke rongoa fato noga ka ‘Taufa iana na Arafa’, make fagafatongia
         rao mwa ka fagakoti ana ia. Hoi ngaia ke woi tangara, “Au kafu tatakosia ka fagatamasinga
         iamu kaa, mataina na mwane rafa iata na mwane ni faiarifatana ia o Laesias ne mataro
         mai kaa.”
         23 Hoi ngaia ke mea tamasi ka mwane rafa ne onoono isuria o Pol ia woi ni onoono suria
         mwa, make siana rai tau suria rafa ana naka wau ka aurana koro kai arao mai, kai wawatea
         ka taa ne oqani.
         24 Hoi tana tangiana imurina mai, o Filiks ke takua mai kani iana ka Drusila, kani kaa
         ka Jiu. Ngairaurua karu rao tangaa ka agua ne ogaoga iga o Pol, makaru kasia ka tamasinga
         tangaa ko Pol woi ni rao mai, minga ngairaurua karu fufukaringa wau tangaa mataina
         ngaia ne tatamasia ngatakena na inuni ne tangamworani rainia ko Kraes Jisas.
         25 Ua o Pol ke woisia tangaraurua ka agua rainia na korofa, mina agua rai tau surigia
         ana otooto mereaka, make woi o God ke pagai fafagagetara ka arani inuni. Filiks ke
         maagu wau nga make woi manga kaa, “E arari noga ngaia, i fato rao. Au pagai onigo
         aporo mai nikao ina mataina ne tataraganisiau. O gira raofa ina mataina kaa.”
         26 Ua iga na mataina mwa kena ngaia ke onia raorao mwa make mai tatawatawa afainia,
         suria ngaia ke oqania woi o Pol ki watea rai rurugua ki mwarao maki fagataraganisia.
         27 Hoi murina farisi ne erua ne tefa, mo Porsius Festus ke orisia ko Filiks ke tao rai
         Primia. Hoi o Pol ke ogaoga mwa irarona peresin, suria o Filiks ke oqanira ka Jiu
         woi nai oqaoqania.
         
            

         
      
   
      
         25
1 Hoi tangiana ne eoru imurina mai na mataina o Festus ne mataro mai irarona na provins
         ia, ngaia ke rao pania ki Sisaria tangaa ki Jerusalem.
         2 Hoi nga ngai kana, ka mwane rafa iata na mwane ni raperapega ira mina mwane rafa
         iata na Jiu ira ka torai mai ka tamasinga iata rainia ko Pol. Ua ngaira ka rao mai
         maka nongia ko Festus,
         3 woi ni fafagamarumungainia ki kasia ko Pol ki arao i Jerusalem, suria ngaira gena
         ka fagaofua fato noga ka takofa rai nafuia funuia ana ko Pol, iga ka mataina ne tataworagofa
         mai kena.
         4 Hoi Festus ke aramira ke woi manga kaa, “Pol, ke ogaoga rao noga i Sisaria, mi inau
         ke marefa ni qorafu, makau pagai arao kena nikao.
         5 Ua koro mwa manga ngai kena maka mwane rafa iamiu mwa kai takuau kami arao i Sisaria,
         kai memea tewo ko wani kana, manga ngaia ke tanui ka agua ma ni koro.”
         6 Hoi o Festus ke ogasia afainira ki tana tangiana ne ewaru kee wari na tangafuru i
         tangiana ne etagai, make kafu rao tangaa ki Sisaria. Iga tana tangiana mai nikao minga
         ke rao ke oga iga ka agua ni fagakoti ana, maka nongia ko Pol woi nai toraia qanu
         mai.
         7 Hoi a mataina o Pol ne mataro mai, ani na mwane rafa iata na Jiu na rao mai pania
         i Jerusalem ka ura rifuia, maka faganega rai tamasi fagaerisia ana ko Pol, make marefa
         ni gira watea ana ka agua mwora iga ka tamasinga na tanui rainia igi.
         8 Hoi mo Pol ke tamasi pusia mereana ke woi, “Ua inau ke marefa ka agua ni aera qai
         tanua rainia na Lo iata na Jiu, kee na Ruma ni Wogasifa, kee na Mwane Rafa i Rom.”
         9 Hoi o Festus ke oqani oqa koro ana tangara ka Jiu, hoi make fagatea ko Pol, “E fea,
         igo ko marumu tangai rao ana mwa i Jerusalem, qai fagakotigo i gana?”
         10 Ua o Pol ke aramia ke woi, “Au uraura noga inagona na kot iana na Mwane Rafa i Rom
         ngai ke, ne araria ne fafagatamasiau. Igo ko girara menamenai wau nga, inau ke marefa
         ka agua ni aera woi qai tanua tangara na Jiu.
         11 Ua e rao kau tofea ka Lo kee nau tanua ka agua ma ni oto ne araria namu nanafuiau
         funuiau rainia, inau ke marefa qai gira nongi ka gawa pania ana. Hoi makau nongia
         mwa ka Mwane Rafa i Rom, rao ka tamasinga rainiau gaa ke marefa ni mwora, marefa ko
         otai ni gira mafata rainiau ana rao tangara.”
         12 Hoi inago maka kafu mamafata rainia ka takofa rainia ko Pol, o Festus ke mera tawatawa
         ka mwane rafa na fafagaotoa ia, make aramia ko Pol ke woi, “Ua, o nongia ka Mwane
         Rafa i Rom ngai kena, ui arao nga tangaa ki ngaia!”
         13 Hoi tana mataina mai imurina arafa ni finua Agripa mi ka Benis karu rao mai i Sisaria,
         aru afarofaro mai mwa rai rea ana ko Festus.
         14 Hoi ngairaurua karu ogasia afainia ka tangiana rako rao, mo Festus ke fakafakania
         tangaa ka Arafa ni finua ia ka agua rainia ko Pol ke woi, “O Filiks ke kasia ka inuni
         ne etagai ke ogaoga maunga irarona na peresin kana,
         15 mina mataina nau rao i Jerusalem, a mwane rafa iata na mwane ni raperapaga mina mwane
         rafa iata na Jiu ira ka torai mai ka tamasinga, maka mai nongiau rai nafuia funuia
         ana.
         16 Hoi makau woisia tangara ka agua rainia i Rom, e marefa nui gira mafata rainia ana
         purua ka inuni na fafagatamasia rai ka agua aera woi ne tanui igi, inagonagona ka
         memera tamasi ka inuni na memera faitogiri ira, rai nafuni ana ka mataina tangaa ni
         tamasi pusia mereana nikao.
         17 Mataina na mataro mai gaa, hoi inau kau mafarufaru wau nga, iga tana tangiana mai
         nikao makau rao kau oga iga ka agua ni tamasifa ia minga kau woi tangara nga woi nai
         toraia qanu ko wani ia.
         18 Hoi ngaira ka ura akau make marefa ka agua ni aera nai tamasia rainia ko Pol, manga
         nau takosira woi na tatamasia rainia na agua ne aera ne tanui.
         19 Hoi arani faitogiri ana iata afainia gena ki rainia mwa na taufa iata mereata mwa,
         mi rainia ka mwane ne mae na fauatana o Jisas, mo Pol ke woisia woi ngaia ke tafi
         aporo nikao.
         20 Hoi inau ke marefa wau qai tako girara, takena qai tawoa na tamasinga iga na agua
         gaa, hoi makau nongia ko Pol manga ne marumu tangai rao ana i Jerusalem, rai fagakoti
         ana nikao i gana.
         21 Ua mo Pol ke nongia ka Mwane Rafa i Rom tangai ono suria ana mwa. Hoi kau mafata
         rainia ka tamasinga tangai ono suria ana ke rao ke taua ka mataina nau gira kasia
         ana rao tangaa na Mwane Rafa i Rom.”
         22 Hoi Agripa ke woi tangaa ko Festus, “Inau kaa kau oqania mereaku rai rongo isuria
         ana ko wani kaa.” Ua o Festus ke aramia ke woi, “I gomafa ko kafu rongorongo isuria
         ki igo.”
         23 Hoi tana tangiana mai nikao mo Agripa mika Benis karu rao mai, mina inuni ira ka
         tako fagaakausiraurua wau nga maka fagamaferaurua, maka mai qanu irarona na ruma rafa
         ni fakunga ia afainira ka mwane rafa iata na mwane ni faiarifatana mi tana mwane rafa
         irarona na finua kena. Ua o Festus ke mafata rainia ka tamasinga mina mwane ni faiarifatana
         ira ka toraia qanu mai ko Pol.
         24 Hoi o Festus ke woi, “Arafa ni finua Agripa mi igamu fato afainigami kaa, mu rea
         ko wani kaa ke, arani mwane rafa iata na Jiu i Jerusalem mi finua kaa ka torai mai
         ka faraungai iata tangau gaa. Ngaira ka faingere ka woi, wani kaa ke marefa ni pagai
         ogaoga qorafu.
         25 Hoi mi inau ke marefa qai rogoia ka agua ni aera ni tanua, ne araria nai nanafuia
         funuia rainia. Hoi e rao ki ngaia mereana ke nongi rai kasi ana tangaa ka Mwane Rafa
         i Rom. Ua inau kau nafunia ka takofa nai kasia ana nikao.
         26 Maake mamaunga ka agua ni mwora rainia ko wani kaa tangai sege ana tangaa ka Mwane
         Rafa i Rom. Hoi nga ngai ke nau toraia mai tangagamu kaa ke, tefa wau nga tangago
         ki igo na mwane rafa o Agripa, hoi ki mwarao maki murina na fafarisuria na agua rainia,
         makau nafunia noga ka agua nau segea.
         27 Au takoisia ka agua kaa suria ne marefa ni oto tangai kasia ana tangaa ka Mwane Rafa
         i Rom, manga marefa nai nafunia na tamasinga rainia.”

1 Hoi Agripa ke woi tangaa ko Pol, “Ina mataina kaa ki igo ko gira tamasi ana mwa iga
         ka apanana iamu mereamu.” Pol ke otoa fura ka rimana make tamasi pusia mereana ke
         woi manga kaa,
         2 “Arafa ni finua Agripa, ua ngaeka kau wagewage wau woi inau kau tamasi pusiau mereaku
         inagomu, panigi ka arani agua na arani Jiu na tamasi aerisiau rainigi.
         3 Ua agua gaa ke mwora tefa wau nga suria igo ko girara menamenai wau nga ka taufa
         mina faitogirifa iaka na Jiu, hoi kau nongigo rai marape ana tangai fufukaringa ana
         tangau.
         4 Hoi arani Jiu ka girara menanenai wau nga ki takena nga na ogafa iaku faganega nau
         kerekere mwane. Ngaira gena ka anegana na ogafa iaku i finua iaku mereaku mi Jerusalem
         ka girara menamenai wau nga.
         5 Hoi ngaira gena ke qorafu mai noga ka girarau menamenai wau nga, ke rao ka marumu
         mwa rai rangari ana, woi iga na anega nga na ogafa iaku, ki inau kaa ka mwane iga
         na rurufa iata na Farasi na rao suria wau nga na Lo.
         6 Mina mataina kaa kau mai ura inagomu tangai fagakotiau ana, suria inau kau tako nganganiaga
         iga ka mwarao o God ne surua tangara iuraka na fato ira.
         7 Arani inuni iga na qaunga ni inuni iaka na tangafuru matara erua ira ka tako ngananiaga
         nga woi na taua ka mwarao o God ne surua tangara, manga ngaira na wowogasia o God
         iga na tangiana mina qongiana kena. Agripa, suria nga na tako nganganiganifa iga na
         agua kaa, nga ngai ke na mwane rafa iata na Jiu na memeau tamasi rainia kaa.
         8 Nga ne fea ki igamu kamu tako ruaruaga woi God ke marefa ni gira fagatafira aporo
         ana ka ani na mae?
         9 Hoi inago inau mereaku makau takosia rai fagaerisira ka inuni na tangamworani iga
         na atana o Jisas i Nasaret.
         10 Hoi nga na agua nau tanui i Jerusalem ngai ge. Ngaira na mwane rafa ni mwane ni raperapega
         ka fagaramworiau kau rakura na arani inuni na apuna tangaa o God kau kasira irarona
         na peresin ira, mina mataina na woisira woi na nanafuira funuira mi nau kau oqania
         fainira nikao.
         11 Hoi arani mataina mwa kau fafagaetangira irarona na arani ruma ni fakunga, makau
         rapasira tangai fagarigia ana ka raronimworanifa iata iga o Jisas. Hoi nga na suraganifa
         iaku tangara ke tanua wau nga kau rao i finua fagatau kau gari tangara gena.
         12 Agripa, nga na agua kaa, ka mwane rafa iata na mwane ni raperapega ira ka fagaramworiau
         maka wateau na tamasinga tangaa i Damaskas ia.
         13 Ua a mwane rafa no tefa igo, nga i tara ne fagarangia i Damaskas, iga na gupuna ritowagana
         makau rea na mawetana ne mawe araraga wau nga ne mawe tefaria na arito ne sina pania
         mai na wawaiaro kana ne mai rifuiau mi afainira ka mwane na takuau ira nikao.
         14 Hoi igami fato nga kami apuri wato kami tao ina mwako, minga kau rongoa ka ringiringi
         ne meau tamasi iga ka tamasinga iata na Jiu ke woi manga kaa, ‘Sol, Sol, fea ko tau
         fagaqao maaku kaa? Igo kena ko fagaperego mereamu mwa rai fairupurupu afainiau ana.’
         15 Hoi minga kau fagate kau woi, ‘Otai ki igo kena, na Arafa?’ Mina Arafa ke woi, tangau,
         ‘Inau o Jisas no tau fagaqao maaku ia ngai ke.
         16 Ui afaraga akau. Inau kau fagaqao mereaku tangago kaa, tangai ono sikifigo ana rai
         mwane ni tagaranifa iaku. Igo kui tawatawaria tangara nga ki tana inuni ka mwarao
         no rea paniau ngaeka, mina mwarao nau pagai fafagarego rainia iga na mataina ne pagai
         arao mai nikao.
         17 Inau kau fafagatafigo ke marefa nai nanafuigo ka Jiu mina ani marefa na Jiu nau kasigo
         rao tangara.
         18 Hoi nga igo ko kafu tatafangi ka maata mako ririra panira ka rotorotoaganifa tangaa
         ka mawetana, mi pania ka ramwofa iana o Satan tangaa ko God. Hoi ki nga na raronimworanifa
         iata rainiau, ka aerafa iata ko God ke gira qono rai ana panira, maka gira taua ana
         nikao ka agua iata afainira ka inuni apuna o God ne qani ono sikifira fato noga.’
         19 Ua a mwane rafa o Agripa, ki inau ke marefa qai gira tofea ana ka mwarao nau rea
         pania i Heven.
         20 Ua nagonagona kau tatarofainia ka tarofa koro i Damaskas mi irarona na finua i Jerusalem
         mi rarona na arani finua i Jiudia, mi tangara ka arani inuni ne marefa na Jiu nikao.
         Inau kau tarofainia ka tarofa koro tangara rai tako orisi ana panigi ka aerafa iata
         makai riri tangaa ko God, makai tanui ka arani agua ne fafagaqao rainira woi ngaira
         ka riri mwora wau nga.
         21 Suria nga nau tawatawari na agua gaa, tana Jiu na roiau irarona na Ruma ni Wogasifa,
         ka oqani nafuiau funuiau ana kaa.
         22 Hoi pania na mataina ne fato ke mai taua na tangiana ngaeka o God ke tamaniau, hoi
         kau ura kaa rai tamasi mwora ana tangara ka arani inuni fato. Ua ka woita nau woisi
         gaa ke tagaenani afai mwa ka agua na maurukari mo Mosis na woisi ne pagai worawora.
         23 Au woisia tangara woi na Mesaea ke ape mamasiaga make mae mi ngaia togo ka nagonagota
         na inuni tangai tafi aporo ana pania na maefa. Ua ngaia ke manga na mawetana. Mi ngaia
         ke fagaqao tangara ka Jiu mina inuni marefa na Jiu woi ngaira ka gira tafi aporo ana
         nikao.”
         24 Ua mataina o Pol ne tamasi pusia mereana maunga, hoi mo Festus ke ngerea ke woi manga
         kaa, “Pol, igo kena ka takofa iamu ke marefa ni oto nga! Nga na giraranifa iamu ne
         tefa ke tanugo ko qeka kena.”
         25 Hoi o Pol ke aramia ke woi, “Mwane rafa no tefa, takofa iaku kaa ke mwora wau nga
         make oto wau nga nikao.
         26 Arafa ni finua Agripa, tawatawanifa tangago kaa, ke marefa wau nga ka agua qai purufia
         panigo suria na arani agua gaa ko girara fato noga. Ua ka agua kaa ke marefa nai gira
         punufi ana iga ka agua marefa nai girara, hoi inau kau tamasi menamenai wau tangago.”
         27 Ua o Pol ke woi tangaa ko Agripa, “Inau kau girara woi igo kena ko raronimwora rai
         ka taa na segera na maurukari ira.”
         28 Hoi Agripa ke woi tangaa ko Pol, “E fea, iga na kere mataina aqouqou mwa kaa, ko
         takosigo woi no gira tanu ana kau tangamworani rainia ko Kraes?”
         29 Hoi o Pol ke aramia ke woi, “Manga na mataina kaa ke aqouqou kee ne qorafu, mina
         fagarafenga iaku tangaa o God woi igo mina arani inuni fato namu rongoau ngaeka ke
         kamu pagai manga inau kaa nikao, maake marefa mwa ka rakugamu ana rainia ka seni kaa!”
         30 Hoi Agripa na Arafa ni finua, mo Festus na Primia ia, mika Benis, mina arani inuni
         fato ira ka afaraga akau,
         31 maki murina maka kafu tataka ka faitamasi ka woi, “Wani kaa, ke marefa ka agua ni
         aera ni tanua ne araria woi nai nanafuia funuia rainia, kee rai kasia rainia ana ina
         peresin.”
         32 Hoi Agripa ke woi tangaa ko Festus, “Maake suria wani kaa ke nongia ka Mwane Rafa
         i Rom, ke marefa nai gira kasia taragani fura ana.”

1 Hoi a mwane rafa ira ka takosia tangagami woi mi rao tangaa i Itali, maka fagakaringa
         ka mwane rafa iata na mwane ni faiarifatana ira na fauatana rainia ko Jiulias tangai
         ono suri ana ko Pol mi tana mwane na kasira ina peresin ira. O Jiulias ki tana mwane
         iga na romana rurufa na mwane ni faiarifatana iata na Mwane Rafa i Rom.
         2 Ua igami kami tageria ka faka pania i Adramitiam, ne nanau rai rao ana tangai ka
         finua ne qauqanu iga ina provins i Esia. Hoi maka mi tage, mo Aristakas na mwane pania
         i Tesalonaeka ina provins i Masedonia ki afainigami kena nikao.
         3 Hoi e tangi mai migami kami mataro i Saedon. O Jiulias ke oqa koro wau nga tangaa
         ko Pol make fagamarumugainia ke qanu ke rera ka tamana koro tangai wate ana ka mwarao
         ne oqani.
         4 Ua igami kami rao pania ka agua kena, make suria na roga ke ramworigami wau nga,
         igami kami rifui i tana apanana na marau i Saepras ne marape iga na roga.
         5 Igami kami tage kami rao suria ka asi puru tangaa ki Silisia mi Pamfilia, maka mi
         arao mai i Maera ina finua i Laesia.
         6 Hoi nga ngai kena mina mwane rafa ia ke rogoia ka faka ne rao mai pania i Aleksandria
         ne arao tangaa ki Itali, hoi makami tage iga.
         7 Suria na roga ia ke rogasigami wau nga, igami kami arigurigu wau nga, tangini ne
         rako rao kami rao suri maka mi mataro i finua i Nidus. Igami ke marefa mi gira rao
         ana nikao suria na roga ia ke roga wau nga ke marefa ka mataina ni kasia tangaa rai
         rao ana nikao, hoi maka mi gawa kami wato kami aqa irawona marau i Krit, tetefaria
         ki Salmoni.
         8 Hoi igami ke qarasigami wau nga, maka mi rifu mwa suria ka marau ia kami rao mai
         maka mi taua ka agua na woisia na ‘Sugu Koro’, marefa ni fagatau pania ka finua i
         Lasia.
         9 Hoi iga na mataina kena ka tangiana ne rako wau ka tefa fato noga mina Tangiana Apuna
         ni Faringa ke qani tefa. Minga makami taua noga ka mataina aera rai rao ana iga ka
         asi puru. Hoi o Pol ke fagakanukanura ka mwane ira ke woi tangara,
         10 “Mwane igamu, au rea rao kaa, ka raofa iaka pania e kaa, tangai rao na agua na arao
         tangai gaa ke qara wau nga ka arani mwarao, agua kaa ke fafagaerisia ka faka kaa mina
         taringa, mina manawata na inuni ke mamarefa nikao.”
         11 Mo Jiulias ke marefa ni tangamworani iga ka tawatawanifa iana o Pol, make tangamworani
         mwa iga ka tawatawanifa iataurua na awanuna na faka ia mina mwane rafa ne totoraia
         ira.
         12 Hoi a sugu kena ki iga na mataina iga na magamagarisi ana, ke aera wau nga tangai
         funana iga, hoi ke rako wau nga ka ani na oqania woi nai raga funa kai rao, ngaira
         ka tako woi na gira taua ana ki Finiks ina marau i Krit. Ngaira ka oqani funa ana
         mwa ka tare i sugu kena ne matoria na agua ne susu iga na arito.
         13 Hoi a mataina na mwane ira na fatamia na roga ia ne faganega rai ufiufi ana mai ina
         apanana i kerefutaga, ngaira ka tako rai rao ana isuri ka takofa iata ira, a okea
         akau ka funa iata ira maka rifu suria mwa ka marau i Krit.
         14 Mina apena roga rafa wau nga ke rao mai pania ka apanana qanu ne rogasira, na fauatana
         “Na Maratafa” ne roga qau wato mai pania ka marau ia.
         15 Hoi a roga ia ke rogasia ka faka ia. A faka ia ke fagaqarasia wau nga ne nagoria
         na roga ia, maka naka wau ka faka ia ke tare ke rao suria mwa ka roga ia.
         16 Hoi a mataina mi taua na apanana ne ofia na kere marau i Kaoda, igami kami rogoia
         ne qarasigami wau nga kena rai okea akau ana kina qauta na faka ia, ne okea ia.
         17 Hoi maka okea akau ka qauta ia irarona na faka ia maka rakua nganganiaga wau nga
         ke tao irarona na faka ia. Ngaira ka maagu wau nga rai akaufia ana ka one ina apanana
         i Libia, hoi ngaira ka rumia wato ka sero iata ira maka tare suria mwa ka roga ia.
         18 Hoi e tangi mai mina roga rafa ia ke marefa ni marape, ngaira ka faganega rai kasi
         afarau ana ka taringa irarona faka ia.
         19 Hoi iga na aoruta na tangiana minga ka rurugai ki tana mwarao ni tagaranifa irarona
         na faka ia ka kasia afarau nikao.
         20 Hoi tangiana rako rao ke marefa mi rea ka maana na arito kee na feegu, mina roga
         ia ke nafunafu maunga. Hoi fagafatongina na takofa iamami, kami tako anumwanumwa wau
         nga woi nami maemae.
         21 Ua a mwane ira ka rao qorafu wau nga make marefa nai ngau. O Pol ke ura akau inagota
         make woi tangara, “Mwane igamu, e ararigamu namu qani fufukaringa tangau, ki siana
         kai rao pania ki Krit, kaa ka mwarao na fafagaerisi maka fagamarefara gaa ki apu mwa.
         22 Maki ina mataina kaa, kau nongigamu wau. Mui takotako nganganiaga! Marefa ke etagai
         igamu ni maemae, nga mwa na faka kaa, ke aera ngaia.
         23 Rainia ina qongi ka Arafa nau nafunia kaa makau wowogasia kaa, ke kasia mai ka enjel
         tangau,
         24 make woi tangau, ‘Siana rai maagufa o Pol! Igo ka fafagakotigo ka Mwane Rafa i Rom,
         mi iga na oqa korofa iana o God, ke fafagatafira ka arani inuni na tagetage raorao
         afainigo gena.’
         25 Hoi a mwane igamu, mui takotako nganganiaga! Inau kau tangamworani rainia ko God
         manga ne meau tamasi ia.
         26 Igia kaa, ke rorogasigia qanu i one.”
         27 Hoi iga na tangafuru qongiana matara efai (14), a roga ia ke rogasigami maunga kami
         atani araorao mwa ina asi i Mediterenian. Mwarao manga na gupuna qongiana, mina mwane
         ira ka kato woi mwa nami fagarangia ka marau.
         28 Hoi ngaira ka fagakoroa ke wato ka waro tangai rogoia ana ka kokorofanana na asi
         ia, maka rogoia woi na kokorofanana kena ke taua ka tafangana na tangafuru ne erua
         pupu (20). Imurina mai maka fagaararia nikao maka rogoia ka kokorofanana na asi ke
         taua ka tafangana na tangafuru ne etagai matara erima mwa (15).
         29 Ua ngaira ka maagu wau nga woi na faka ia ke iugirainia iga ka mwani fau, hoi maka
         kasia ka funa ne efai murina na faka ia rai fagafigaia ana, maka fagarafe woi nai
         rea rao ka tangiana.
         30 Hoi mina mwane na tatagara ina faka ira ka oqani gawa ana pania ka faka ia, hoi maka
         kunia ka qauta ia, ka fagaparu woi, woi nai kasia ki tana funa inagona faka ia.
         31 Mo Pol ke woi tangaa ko Jiulias na mwane rafa iata na mwane ni faiarifatana ira mi
         ngaira na mwane ni faiarifatana ira, “E rao ka mwane na tatagara irarona na faka kaa
         ka arao pania ka faka, igamu ke marefa namu gira tafi ana.”
         32 Hoi a mwane ni faiarifatana ira ka retea ka waro na rakua rainia na qauta ia, ke
         wota wato wau i asi.
         33 Hoi a mataina kena ke sugusuguia mwa ni tangi, mo Pol ke woi tangara ka arani mwane
         fato ira woi nai ngaura ki tana ngaufa igi, make woi, “Iga na tangafurui tangiana
         matara efai (14) kamu nanasi suria noga kaa, mi iga na arani tangiana kaa, ke marefa
         wau nga ka mwarao namu ngaua nikao.
         34 Ua kau woi tangagamu kamu ngaura ka ngaufa gaa rai fagagatanigamu ana, ki siana kamu
         maemae. Igamu ke asa mwa ka mwarao ni gigirara fagaerisigamu ana.”
         35 Hoi a mataina o Pol ne tamasia fato na agua kaa, ngaia ke tawoa ki tana purete, make
         fagarafe tangasia ko God inagota fato na arani mwane ira, make topitopira fato maka
         faganega rai ngaufa.
         36 Hoi ngaira ka tako nganganiaga wau nga, maka tagai ngaura faku ka ngaufa igi.
         37 Ua ingaira fato irarona faka kena, ka taua akau ka tangarau ne erua mina tangafuru
         ne epiu matara ono (276) na inuni.
         38 Hoi a mataina na inuni ira na ngau fato ka masu, ngaira ka kasi afarau fato i asi
         ka taringa na wit igi rai fagamafa ana ka faka kena.
         39 Hoi a tangiana ke arao mai mina mwane na tatagara ina faka gena ke marefa nai girara
         ka marau kena, maka kafu ono matafa rainia ka sugu woi ne nafunia ka one iga, maka
         takosia woi ni mwataku makai fagaraofia qanu mwa ka faka ia rai fagagurufia ana igaa.
         40 Hoi ngaira ka retera ka waro na rakura rainigi na funa igi ka tao wau mwa i asi puru
         kena, maka fagagumwara ka waro na rakura rainia na qafitana papa rafa ne tao imurina
         na faka ia rai fagaotoa ana ia. Hoi ngaira ka okea akau ka sero inagona faka ia, maka
         fagaotoa mwa ka faka ia ke qanu i one ia.
         41 Hoi a faka ia ke akaufia ka marae ia, ke susu ka nagona nganganiaga wau nga marefa
         ni pagai mwakutakuta, mina murina ne awa futaga i asi tangaa ka apena aroqonga rafa
         ke karakarangia wau nga.
         42 Hoi a mwane ni faiarifatana ira ka nafunia ka takotakofa rai nafuira funuira ana
         ka mwane na rakura ira, fagaraira maka arasi ka qanu maka gawa.
         43 Ua mo Jiulias ke oqani fagatafia ana ko Pol, hoi make woi pusira panira ka agua kena
         rai tanua ana. Hoi make woi tangara ka inuni ina faka ia na gira arasi ana woi nai
         reke kai arasi kai qanu i one.
         44 Make woi tangara ki tana inuni kai tare iga ka papa mina apapagani na faka ia. Hoi
         ki takena nga, igami nami qanu i one ngai ke, mi igami fato kami tafi.

1 Hoi a mataina nami mataro menamenai qanu wau i one ia, minga kami kafu girara woi
         na marau kena ki Molta.
         2 Ua ainuni mwora irarona na finua kena ka goanigami koro wau nga, maka tamanigami
         ka tutua ka apena giu rafa, suria e kena ke rangi make magamagarisi nikao.
         3 Ua mataina o Pol ne ruguni faku mai na ario ke tutua rainia na giu ia mina a mwaa
         ke mafanasia ka giu ia, ke angofia fura mai ka rimana o Pol make garaia.
         4 Hoi ainuni i finua gena ka rea ka mwaa ia ne kuku i rimana o Pol maka faiwoisi, ka
         woi manga kaa, “Wani kaa ke wari ka mwane ne nanafunafu inuni, ke manga ne tafi mai
         noga pania ka asi ngai ke mina god Kangatoa ke qarua aporo, ke nanafuia funuia.”
         5 Hoi mo Pol ke karigainia ka mwaa ia i rimana ke wato irarona na giu ia, marefa wau
         nga ni mwamwariaga ko Pol.
         6 Hoi ngaira ka nanasia mwa woi ni aua ka apena, kee ni apuri ki maemae. Ua ngaira
         ka nanasi qorafu wau nga tangaa ko Pol, make marefa wau ka mwarao ni wora tangaa.
         Hoi ke orisi ka takofa iata maka woi manga kaa, “Ngaia kaa ka god.”
         7 Ua agua kena ke marefa ni fagatauria ka mwou iana na arafa ina marau kena na fautana
         rainia ko Pablias. Ngaia ke wagewagesigami wau make oqa koro wau nga tangagami, kami
         oga i suria ka tangina ne eoru nga.
         8 Hoi iga na mataina kena, ke emana o Pablias ke tao mwa i qana ne mafanafana raorao
         mwa afainia ka fegataigapu ana. Hoi o Pol ke qanu tangaa make fatatagia rao make fagarafe
         tangaa mina ape aera iana ke fato pania.
         9 Hoi a mataina na agua kaa ne wora, ka arani inuni fato ina marau kena ka toraiara
         mai ka inuni na matoro tangaa ko Pol maka koro fato wau nga.
         10 Hoi ngaira ke rako wau nga ka mafatanifa na wategami, mi iga na mataina nami tagetage
         iga maka mai rutangi tangagami ki tana mwarao ne araria ne taugami suria na raofa
         iamami gena.
         11 Ua murina fagaifa ne eoru nami ogasia kena, igami kami tageria ka faka ne rao mai
         pania i Aleksandria na fauatana rainia, “Na god ne erua ne papa” ne mai tao mwa iga
         ka mataina iga na magamagarisi ana ina marau nami ogaoga iga kena.
         12 Hoi mi mataro iga ka finua i Saerakius makami ogasia kena ka tangiana ne oru.
         13 Ua pania ngai kena maka mi tage kami rao kami mataro ina apanana na finua i Rejium.
         Ua e tangi mai mina roga ia ke faganega rai roga ana nikao pania ki murimami, mi murina
         na tangiana ne erua maka mi mataro mai i finua Piutiolae.
         14 Hoi mi rogoira ki tana inuni na rao i suria na Arafa gena ka nongigami woi nami ogasia
         ka wik ne etagai afainira nikao. Tana wiki mai migami kami rao tangaa ka finua rafa
         i Rom.
         15 Hoi tana inuni i Rom na arao suria na Arafa ka rongogami maka arao mai tangagami
         ina agua ni Fagawori ana i Apias, mi ‘Ruma ni Fagamamaro ana ne Oru.’ Mataina o Pol
         ne ono rao ke rera, ngaia ke tangasia ko God make tako nganganiaga wau nga nikao.
         16 Hoi a mataina nami mataro i Rom, a mwane rafa i finua kena ke fagamarumungainia ko
         Pol ke oga getea mwa mi tana mwane ni faiarifitana ke ono suria.
         17 Hoi imurina tangiana ne eoru ne fato mo Pol ke nongira ka mwane rafa iata na Jiu
         rai faku ka tawatawa afainira ana. Ua mataina na faku mai tangaa, mo Pol ke woi tangara,
         “A goaku igamu, inau kaa ke marefa wau nga maka agua qai tanua aerisira rainia na
         inuni irarona na finua iaka gaa ke qai tofea ka taufa iaka na fagatataraua iuraka
         wato mai tangagia gaa, minga ka rakuau i Jerusalem maka kafu kasiau mai i rimata na
         inuni i Rom kaa.
         18 Hoi ngaira ka fagafagateau fato maka rogoiau woi marefa ka agua aera qai tanua ne
         araria nai nanafuiau funuiau rainia. Hoi maka oqani kasiau ana fura.
         19 Ua a mwane rafa iata na Jiu gena na ngaroitainia ka agua kaa, ngaira ka giruau woi
         qai nongia ka Mwane Rafa i Rom rai fagakotiau ana nikao. Make marefa wau nga maka
         tamasinga ni aera qai woisira rainia na inuni irarona finua iaku.
         20 Hoi ki nga na agua gaa ka rakurakuau rainia na seni kaa, makau nongi rai regamu ana
         kai faku kai tagai tawatawaria kaa. Inau kaa kau tanuau manga na mwane na kasia iga
         na peresin ia, suria nau tangamworani iga ka Mesaea, na ani na mwane na tangamworani
         rainia igia na ai Israel ne arao mai rai fagatafigia ana.”
         21 Hoi ngaira ka woi manga kaa tangaa, “Igami ke marefa wau nga ka leta rainigo ni rao
         mai pania i Jiudia woi nai torigigo, kee na goaka na mwane ni rao mai gana, make marefa
         wau nga maka tamasinga rainigo woi nai toraia mai tangagami kee nai woisia ka agua
         rainigo,
         22 maka mi oqani rongo ana mwa ka takotakofa iamu, suria nami girara iga na arani agua
         ka inuni ka tamasi aerisia wau nga ka rurufa na arao suria o Jisas kena.”
         23 Hoi ngaira ka surua ka mataina afainia ko Pol. Iga na tangiana kena apena fakunga
         rafa ni inuni ka rao mai tangaa ko Pol i ruma ne ogaoga iga ia. Hoi ke faganega pania
         na gomagomafatana raorao make manurafi ko Pol ne tawatawa ke fakafakania ka tamasinga
         rainia ka arafanga iana o God. Hoi ngaia ke tamasi fura ka tamasinga suria ko Jisas
         ne tao iga na Lo iana o Mosis mina arani segesegefa iata na maurukari, make rapasira
         rai tanura ana rai tangamworani iga ko Jisas na Mesaea.
         24 Hoi tana inuni gena ka raronimwora rai ka tawatawanifa iana gena, mi tana inuni ke
         marefa nai raronimwora rainia.
         25 Hoi a mataina na inuni ira ne marefa ni faku na takofa iata, ngaira ka faganega rai
         rao faitigi ana, hoi mo Pol ke woisia tangara ka agua manga kaa, Figona Apuna ke tamasi
         mwora wau nga iga ko Aesaea na maurukari ia
         26 ne woi tangara iuraka ira manga kaa, “Ui rao makui woi tangara ka inuni gena, Mu
         rongorongo manga ifai, make asa mwa namui girara, Mu onoono manga ifai, make asa mwa
         namui rea.
         27 Suria na mangata na inuni gaa ke qono wau nga. Ngaira ke qono wau nga ka karingata,
         maka piringi takura wau nga ka maata nikao. Ngaira gena ke ma nai gira ono ana, make
         ma nai gira rongofa kee nai gira girara ana. Make woi manga kaa ko God, rao ka riri
         aporo mai tangau makau fafagakorofira.”
         28 -
         29 Hoi o Pol ke fagafatongia ka tawatawanifa iana ke woi, “Au wowoisia wau tangagamu
         kamu gigirara, God ke qani kasia fato noga ka tamasinga rainia na fagatafinga iana
         tangara ka inuni marefa na Jiu nikao. Nga ngaira ka pagai rongoa!”
         30 Ua iga na farisi ne erua o Pol ke ogasia irarona na ruma ne woriworia kena, mi iga
         na arani mataina ka inuni ka arao mai tangaa rai rea ana, mi ngaia ke onira qanu mwa.
         31 Ua ngaia ke nganganiaga nga rai tarofainia ana ka arafanga iana o God mina fagausuringainia
         ana na Arafa o Jisas Kraes, make marefa ko otai ni gira ura pusi ana.RomRomRomRomRom

1 Inau o Pol na kare iana o Kraes Jisas. O God ke ono sikifiau rai aposol, make fagatorau
         tangai tarofainia ana ka tarofa koro iana.
         2 A tarofa koro kaa, God ke qani fagatapusi rainia inago mai tangara ka maurukari iana
         iga ka segea wato irarona na Segesegefa Apuna.
         3 A tarofa koro kaa ki rainia ka Karena, Arafa iaka o Jisas Kraes mi nga i takena ne
         tao rai ape ni inuni, ngaia ke wora manga na aorisina o Deved,
         4 Mi ngaia ka mwane apuna iana o God suria o God ke fagatafia aporo iga ka ramwofa
         iana ne tefa, rai fagaqao ana rainia woi i ngaia ka Karena.
         5 Suria ngaia, suria o God ke oqanira ka inuni fato nai takotako fagafigaia ko Jisas
         Kraes, o God ke koro tangagami, ke ono sikifigami rai aposol tangai totoraira ana
         mai ka inuni iga na arani finua tangai raronimwora ana mina tau woita ana.
         6 Igamu nikao na inuni i Rom mo God ke ategamu tangai kare iana o Jisas Kraes manga
         ngai ke.
         7 Hoi a leta nau segea wau kaa tangagamu fato kigamu na inuni i Rom ne oqanigamu tefa
         o God make ono sikifigamu tangai inuni na apuna ana tangaa. Inau kau nongiraurua o
         God Emaka mo Jisas Kraes na Arafa iaka karu korokoro tangagamu makaru wategamu ka
         marapefa.
         8 Inagonagona, iga Jisas Kraes au mafata rainia ka tangasifa iaku tangaa ko God rainigamu
         fato, suria na tarofa rainia na raronimworanifa iamiu iga o God, ke taua fato noga
         ka arani finua.
         9 O God ke girara woi nau tatakosigamu tatarau mwa iga ka fagarafenga iaku, o God nau
         tatagara tangaa afainia ka maurifaku fato, iga na tarofainia ana na tarofa koro rainia
         i Karena.
         10 Au fagarafe tangaa ko God manga ne oto iga na takofa iana, ngaia ki fafagamwatakua
         tangau nai taugamu ana.
         11 Au oqania nai regamu ana, qai tatamanigamu kamu taura ki tana mafatanga pania na
         Figona Apuna, ki nganganiaga ka raronimworanifa iamiu.
         12 A rarona na agua nau tatamasia kaa woi na raronimworanifa iaku ki tatamanigamu mina
         raronimworanifa iamiu ki tatamaniau.
         13 A goaku igamu, au oqanigamu mu gigirara woi fagaerako noga kau takosia rai mai regamu
         ana, make tana mwarao ke taotao pusiau raorao mwa rai tanua ana. Au tamanira ka inuni
         ne marefa na Jiu rai raronimwora ana rainia ko Kraes, makau oqani tanua ana ka agua
         kaa i finua iamiu nikao.
         14 Ke araria inau kau tatarofainia nga fato nga tangara ka arani inuni, ani na oga ina
         taon, ani na oga i toro, ani na tako matafa mina ani ne qeka.
         15 Ngaia ngai ke nau oqani tarofainia ana na tarofa koro kaa tangagamu igamu na ani
         namu ogaoga i Rom kaa nikao.
         16 Inau marefa wau qai fatami mamaakiga rainia ka tarofa koro kaa, suria nga na ramwofa
         iana o God ngai ke tangai fagatafira ana ka inuni na raronimwora rainia. Inago ki
         ngaira na Jiu ka rongoa ka agua kaa, mi imuri mai ka inuni marefa na Jiu ka rongoa
         nikao.
         17 Suria na tarofa koro kaa ke fafagaqao rainia nga i takena o God ne nanakara na inuni
         ka ogaoga otooto afainia. Nga na agua kaa ke fafaganega afainia ka raronimworanifa
         make fatofato afainia ka raronimworanifa. Manga ne tamasia fato noga na Segesegefa
         Apuna ia ke woi, “Ainuni na ogaoga otooto afainia ko God iga na raronimworanifa, ngaira
         ka nanafunia ka tafinga.”
         18 O God ke fagaqao mai pania ki Heven woi ne mangaringari tangara ka arani aerafa mina
         aoraoraganifa iata na inuni na tanui ke ura pusia ka tamasinga mwora rai girara ana.
         19 Ngaira ka girara ka giraranifa rainia ko God, suria o God mereana ke fagaqao rainia
         tangara.
         20 Marefa nai gira rea ana ko God, tefa wau nikao ka ramwofa iana mina taufanana. Mina
         mataina God ne fagaworaia ano kaa, arani mwarao ne tanui ke fagaqao rainia ka taufa
         iana, ki mwarao ka arani inuni ki gira mwataku ana tangara rai tako matafa ana rainia
         ka taufa iana. Hoi marefa ko otai ni gira fagarigi ana woi ngaia marefa ni tako matafa
         rainia ka taufa iana o God.
         21 A girara mwa ko God, make marefa nai takotako fagaakausia kee nai mafata rai ka tangasifa
         iata tangaa. A takofa iata ke qao mara qeka, mina mangatata ke tao iga ka rotorotoaganifa.
         22 A woi mereata woi na girara wau, maka qeka wau.
         23 Marefa nai wowogasia ko God na rara na tafinga tarai, maka wogasi mwa ka mwarao na
         tagarafi ke qao manga na inuni ne ma nai tafitafi tarai, mina manu, mina mwaa, mina
         arani mwarao manga na uwani ne efai ira.
         24 Ngaia ngai ke o God ne nakara wau ka rao suri na takofa ne aera irarona maurifata
         gena, ngaira ka tanui ka atani wau mwa ka aerafa fainira ka apeta fairifui.
         25 Ngaira ke marefa noga nai tangamworani rainia na tangamworanifa mwora rainia ko God
         ia maka orisia iga ka tamasinga ni qaqanganifa. Ngaira ka oga tangai wogasira ana
         ka arani mwarao o God ne fagaworai, maka qono rainia ki ngaia o God ne fagaworai na
         arani mwarao gaa. Ngaia o God ke araria na inuni gaa nai fafagaakausia tatarau mwa.
         Amen.
         26 Suria nga rainigi na agua gaa o God ke nakara wau tangai tanui ana ka mwarao ne aera
         wau nga suria ka takofa ne aera iata. Ngaira nikao na fefene gena maka mauru atani
         wau mwa afainira mereata.
         27 Ngaira na mwane gena maka manga ngai gena nikao, a kasigi wau ka agua iga na mauru
         mwora ana afainira na fefene maka oqani mauru atani wau ana mwa afainira mereata.
         Ngaira na mwane gaa ka tanui ka mwarao ne aera tangara mereata. Nga na rogufanani
         ko God ke fafagaetangira isuri ka mwarao aera na tatanui gaa.
         28 Suria na inuni gena ka ngaroi rai oga ka takosia ana i mangatata ka giraranifa mwora
         rainia ko God, make nakara wau mwa ko God ka rao suria ka takofa ne aera iata mereata.
         Suria nga rainigi na agua gaa, ngaira ka taniu ka mwarao ma ni ararira na inuni ni
         tatanui.
         29 E wonusira ka arani aerafa, maka oqani tawora ana ka arani mwarao tangara mereata,
         maka fafagaerisira ka inuni, maka fafairaroni, maka nanafuira ki tana inuni, maka
         fafaitogiri mwa, maka fafagaqekaqekara ka arani inuni, maka tatakosi tatarau ka agua
         ne aera rainira tana inuni, maka tamatamasi aera punufi rainira.
         30 Ngaira ka maerongania ko God, maka fagaerisia ka atana tana inuni, maka qaqaqaeaga,
         maka kasikasira akau mereata mwa. Ngaira ka gira takosi ana ka anita mwa na tara rai
         tanui ana na mwarao ne aera, make ma nai tautau woita iata ke enata me emata.
         31 Ngaira ke ma nai nafunia ka takofa ne koro, maka fafagaqekaqeka mwa, make ma nai
         korokoro tangara ki tana inuni makai tatakoira.
         32 Ngaira ka girara fato noga ka woita mwora iana o God ne woi ngaira na inuni na tatanui
         na agua manga ngai gena ke araria nai mae mwa. E manga ngai kena mi ngaira ka oga
         tangai tanui ana ka mwarao manga ngai ge, maka wawagewage wau rainira ki tana inuni
         na tatanui na mwarao manga ngai gena.

1 Igamu na inuni mu usuusu i maata tana inuni gena, ke marefa wau ka taa mu gira fura
         ana iga. Mataina igamu mu fafagagetara tana inuni nga, mu fafaganafu mereamiu mwa
         rainigamu ngai kena, suria igamu maka mu tatanui nikao ka mwarao manga ngaira na tatanui
         gena.
         2 Igia ka girara o God ke oto wau rai fagagetara ana ka inuni na tatanui na agua manga
         ngai gena.
         3 Hoi mi igamu namu tatanui na agua manga ngaira gena ke manga ifai? Mu takosia woi
         o God ke marefa ni fafagaetangigamu naa?
         4 Efea, mu tako qau wato rainia ka parongana taufa iana o God, ngaia ke koro tefa wau,
         make ma ni mangariaga mafarufaru make maramarapeaga isurigia mwa? Igamu ke ma mu ono
         girara woi o God ke koro tefa wau tangagamu, suria ne oqanigamu mui tako orisi.
         5 Mi igamu kena ke marefa wau mu rongorongo, kamu orisi ka takofa iamiu. Hoi igamu
         kamu tanui ka fagaetangifa iamiu ke akau rafa mai nikao, ne mai taugamu iga ka tangiana
         o God ne fagaqao rainia na mangariaga iana make fafagagetara menamenai wau ka arani
         inuni fato.
         6 Suria o God ke mamafata rainia ka maeta na arani inuni isuri ka arani mwarao na tatanui.
         7 Ani na inuni na tataniu mwa na tagaranifa ne korokoro, maka oqania ko God rai fagaakausira
         ana, maki takotako fagafigaira, maki wawatera ka tafinga marefa ni tonga qotona, ngaira
         na inuni gaa ko God ke mamafata rainia tangara ka tafinga fuu.
         8 Hoi ngaira na inuni na tatakosira mereata mwa, maka ngangaroitainia na agua ne mwora,
         maka oqania mwa na ogafa ne aera, ngaira na inuni ngai ge ka tatarafua ka mangariaga
         iana o God mina fagaetangifa iana.
         9 Arani inuni na tanua na arani agua ne aera, ngaira ka tatarafua ka ogafa ne aera,
         mina fafaranifa. Agua kaa ke taura ka Jiu, mina inuni marefa na Jiu nikao.
         10 Hoi mina inuni na tatanui na agua ne otooto ko God ke fafagaakausira make takotako
         fagafigaira make mamafata rainia tangara ka marapefa. Agua kaa ke taura ka Jiu, mina
         inuni marefa na Jiu nikao,
         11 suria o God ke marefa ni fafaitamani tagapasi.
         12 Arani inuni ma nai girara na Lo iana o Mosis maka tatanui na agua ne aera, o God
         ke pagai fafagaetangira suri ka aerafa iata. Mina arani inuni na nafunia na Lo iana
         o Mosis, maka tatanui na agua ne aera nikao, mo God ke pagai fafagaetangira rainia
         ka Lo ia.
         13 Ngaira na inuni na tanua na taa ne tamasia na Lo kena ka oto i maana o God, marefa
         ki ngaira na inuni na rongoa mwa make marefa na mwarao nai tanua rainia gena.
         14 Rao ka inuni ma nai nafunia na Lo iana o Mosis, maka tatanui suri ka takofa iata
         ka mwarao manga ne tamasia na Lo kena, ka takofa iata gena ke manga na Lo ia tangara
         mereata.
         15 A mwarao na tatanui gena ke fagaqao rainia woi na taa ne tamasia na Lo kena ke taotao
         mwa i mangatata. A takofa iata gaa ke fagaqao rainira, woi na parongata ke oto, kee
         ne marefa wari.
         16 Hoi rainia na tarofa koro nau tatamasia kaa ki ngatakena na tangiana iga o God rainia
         ko Jisas Kraes, ne pagai fafagageta fato na arani takofa iata na arani inuni ne taotao
         punufi maungai ngai ke.
         17 Manga ifai tangagamu na inuni namu onigamu rai Jiu? Mu fagauguria woi namu tafitafi
         suria namu nafunia ka Lo, maka mu tawatawarasigamu woi na kare iana o God ki igamu.
         18 Mu girara ka taa o God ne oqanigamu mu tatanui, make fagausurigamu ka Lo rainia ka
         ogafa ne oto.
         19 Mu takosia woi igamu kamu fafagaotora ka inuni na guru, maka mu manga na mawetana
         ia tangara ka ani iga na rotorotoaga ana.
         20 Mu takosia kamu gira fagausurira ana ka inuni na qeka, mina ani ne ma nai girara,
         nga na Lo ke tonga takofa iga mina mworanifa.
         21 Hoi mu fafagausurira ki tana inuni mi igamu mereamiu ke marefa mu fagausurigamu kena.
         Igamu kamu tatawatawa kamu wowoi siana rai fanago ana. Ke manga ifai igamu nikao maka
         mu fafanago, naa?
         22 Mu fagausuri kamu woi, “Siana kamu qaqagararanga” mi igamu ke fea, ma mui qaqagararanga?
         Mu ngaroitainira ka nunuta na mwarao na wogasira mi igamu ke fea, ma mui fafanago
         irarona raperape apuna iata?
         23 Mu tawatawarasigamu woi mu nafunia ka Lo iana o God, mi igamu kamu fea? Ma mui fafagaerisia
         ka atana o God namu tofea na Lo iana kena.
         24 A Segesegefa Apuna ke woi, “Suria rainigamu na Jiu, ngaira na inuni marefa na Jiu
         ira ka tamasi aerisia ko God.”
         25 Manga mu tautau woita iana ka Lo kena, ka fara fagagiraragamu ana kena ke mworamwora
         tangagamu, make manga mu tofea ka Lo kena ka fara fagagiraragamu ia ke tanu mwa manga
         na mwarao purua ia.
         26 Ainuni ma nai fara fagagirarara make tautau woita isuria ka tamasinga iga na Lo kena,
         ki ngaira ka taotao mwa manga na inuni na fara fagagirara ira i maana na Arafa.
         27 Hoi mi igamu na Jiu kamu pagai usuusu maamiu ka inuni marefa na Jiu suria ngaira
         ke ma nai fara fagagirara maka tau woita isuria ka tamasinga iga na Lo, mi igamu kamu
         nafunia ka Lo, maaka fara fagagiraragamu make ma mui tau woita isuria ka tamasinga
         iga na Lo kena.
         28 Ainuni ke ma nai taotao rai Jiu mwora manga na fara fagagirara ana kena ki iga ka
         apena i metara mwa.
         29 Nga na Jiu mwora ka inuni na Jiu irarona mangatana, ngaia ka fara fagagirara ana
         kena ki rarona maurifana. E kaa ka tagaranifa iana na Figona Apuna iana o God, marefa
         ki iga na Lo na segea kena. Ainuni manga ngai ge ka nafunia ka fagaakaufinga pania
         ko God, marefa ka inuni.

1 A taa ki koro tefa iga na inuni ni wora mai rai Jiu? Kee na taa ka korofana fara
         fagagirara ana?
         2 A mwarao ne erua gaa karu koro fato iga ka arani agua. Inago mworamwora ki ngaira
         na Jiu ke taura ka tamasinga iana o God.
         3 Maka taa manga tana fitangita ke ma nai raronimwora? Efea, a mwarao kaa ke tanua
         ko God ke ma ni mworamwora?
         4 Marefa wau nga! Manga na arani inuni ka qaqaqangara, mo o God ke mworamwora tatarau
         mwa. Manga na Segesegefa Apuna ne woisia noga rainia ko God ia, “Igo ko fafagaqao
         rainia ka mworanifa mataina no tamasi, Mina inuni na fafagatewoteworigamu ira kamu
         pagai tetefarira.”
         5 Make manga na oga qao aera ana iaka, ke fafagaqao taragani rainia ka ogafa otooto
         ana iana o God, efea, igia ka gira woi ana woi o God ke ma ni oto mataina ingaia ne
         fafagaetangigia iga? (A taa ka fafagageta mara qeka rainia ke.)
         6 Marefa wau! Manga o God ke ma ni fafagagetara ka inuni ina ano kaa ke manga ifai
         rainia?
         7 Tana inuni ki toge ki woi, ‘Manga na ogafa ni qaqanganifa iaku ke fafagaqao rainia
         ka ogafa mwora iana o God, make fafagaakausia, ke manga ifai ke fafagaetangiau rainigi
         na aerafa iaku gaa?’
         8 Efea ke ma nai woi mwa, ‘Nakagia kai tanui ka taufa ne aera, mwarao maki rao mai
         ka agua ni koro.’ Tana inuni ka fafagaparu rainigami, woi nga igami kami woisia na
         agua kaa. Make koro mwa, suria o God ke pagai fafagaetangira rainigi.
         9 A taa kai woisia? Igia na Jiu ka koro tefa rao panira ka inuni marefa na Jiu? Marefa
         wau! Igia ka rea fato noga woi na Jiu mina inuni marefa na Jiu ka faiaworagi mwa,
         ngaira fato kina rugufanana ramwofa iga na aerafa.
         10 Manga na segea iga na Segesegefa Apuna, ke woi ia, “Marefa wau nga ka inuni ni oto,
         woi etagai mwa make marefa,
         11 Marefa wau ke etagai ni tako matafa, marefa wau ke etagai ni garigari tangaa ko God,
         12 Arani inuni ka riri pania, ngaira fato ka tao rai mwarao purua, Marefa wau ka inuni
         ni koro na taufa iana, marefa wau nga ke etagai.
         13 A tawatawanifa iata na inuni gaa ke marefa qai oqani suria ne manga mwa na gafua
         ne mapu ia, Mina meata ke gira tamasi qaqanganifa mwa. A woita iata ke gira nafuia
         ana ka inuni,
         14 mina farata ke wonusia ka rotafa.
         15 A maafarufaru wau ka rao tangai nafunga.
         16 Iga na agua na arao iga ka fafagaerisira ka inuni maka fafagafafara apeta.
         17 Marefa wau nai girara ka ogafa iga na marapefa.
         18 Make ma nai takotako fagafigaia ko God.”
         19 Hoi igia ka girara woi na taa mwa ne tamasia na Lo kena, ke tamasia mwa tangara ka
         Jiu woi nai arao suria nga. Ki mwarao maki siana ka inuni ni fafagarigia woi ngaira
         ke marefa ka inuni ni aera. Hoi mo God ke fafagaqao woi na arani inuni ka nafunia
         ka aerafa.
         20 Rao ke manga na inuni gena ka arao suria mwa ka Lo, ngaira gena ke marefa nai oto
         i maana o God, suria na Lo ia ke fagaqao rainigi ka aerafa iaka igi.
         21 Mi ina mataina kaa o God ke fagaqao noga rainia ka tara ni oga otooto ana afainia,
         manga na Lo iana o Mosis mina Maurukari ka tatamasia mai ia, a tara ni oga otooto
         ana kaa ke marefa woi nai arao suria ka Lo.
         22 Ainuni na fagauguri iga o Jisas Kraes ka oga otooto i maana o God. Agua kaa ke mafata
         rainia tangara ka inuni na Jiu mina inuni marefa na Jiu.
         23 Igia fato ka aera maka fagatau wau pania ka taufa koro iana o God.
         24 Hoi mo God ke oqa koro tangagia rainia ko Kraes Jisas, make mai nakagia ka oto afainia
         make fagataraganisigia panigi ka aerafa iaka.
         25 O God ke kasia mai ko Kraes tangai suu wogasifa iaka. Hoi rainia na gapuna ne afe
         iga na maefa iana ia, ngaia ke fafagataraganisi ka aerafa iaka, na inuni na fafagauguria.
         O God ke tanua ka mwarao kaa tangai fagaqao ana woi ngaia ke oto, suria inago mai
         noga ingaia ke maramarapeaga, make naka wau noga ka aerafa iata na arani inuni.
         26 Mina mataina kaa, ngaia ke qore tangai ka aerafa iata, tangai fagaqao ana rainia
         ka oga otooto ana iana, mi ngaia mwa nikao ke nanakara otooto na arani inuni na fafagauguri
         iga o Jisas.
         27 A taa kai qaqaqaeaga rainia? Marefa wau! Suria ne marefa nai arao isuria ka Lo, marefa
         nai gira qaqaqaeaga ana. Igia ka fafagauguria mwa.
         28 Igia ka rea woi na inuni ke ogaoga otooto afainia ko God iga mwa ka raronimworanifa
         iaka, marefa mwa ki iga na tanui ana na taa ne tamasia na Lo ia.
         29 Ke manga ifai o God kaa ka God iata mwa na Jiu? Marefa! Ngaia nikao kena maka God
         iata na inuni marefa na Jiu.
         30 Suria o God mwa ne etagai ngai kena. Hoi na arani inuni na raronimwora rainia, manga
         ngaira ka Jiu, kee na inuni marefa na Jiu, maka ogaoga afainia iga mwa ka raronimworanifa
         iata.
         31 Make manga ngai kena ki igia ka fea, fafagafatongia ka Lo ia? Marefa! Suria igia
         nga na kafu fafaganganganiaga wau ngai kena.

1 A taa kai woisia igia rainia iuraka o Ebraham woi ni rogoia iga na mwarao kaa?
         2 I manga o Ebraham ki tanui ka mwarao ni koro maki mai oto tangaa i maana o God, ke
         araria ne tamasi qaqaqaeaga tangaa, maake marefa ni araria ni tamasi qaqaeaga i maana
         o God.
         3 A Segesegefa Apuna ke woi, “O God ke marumusia ko Ebraham, suria Ebraham ke fagauguria
         ko God.”
         4 Mataina na woria na inuni ne tatagara, ka maena kena ke marefa ka mafatanifa tangaa,
         suria na maena kena ka woria isuria mwa ka tagaranifa iana.
         5 Hoi maki igo ke marefa nui gira tanu ana o God ke marumusigo suria rainigi ka agua
         no tanui, ngaia ke marumusira ka inuni aera suria na tangamworani rainia.
         6 Irarona na Segesegefa Apuna ke tamasira iga o Deved na inuni na wagewagesira ira,
         ani na inuni ne marefa nai tatagara tangaa ko God, make marumusira mwa. O Deved ke
         woi ia,
         7 “Wagefa tangara ka ani na inuni o God ne qono rainia na aerafa iata.
         8 Wagefa tangara ka inuni marefa ni tatakosi na aerafa na Arafa iata.”
         9 Efea, a tara iga na wagefa kaa ki tangara mwa ka ani na Jiu, kee i tangara nikao
         ka ani marefa na Jiu? Suria igia ka rea ka Segesegefa Apuna ne woi ia, “O God ke naka
         ko Ebraham ke oto i maana suria o Ebraham ke tangamworani rainia.”
         10 Mataina taa ke ono girara iga woi na mwane ne oto ia? Mataina na fara fagagirara
         fato noga ngaia, kee ne mamaunga? O God ke tanua ka agua kaa mataina ne mamaunga nai
         farafara fagagirara.
         11 Ngaia kena ka kafu fara fagagirara imuri mai. E kaa ke fagaqao rainia woi o God ke
         naka ko Ebraham ne oto i maana suria ka tangamworanifa iana, maka kafu fara fagagirara
         imuri mai. Hoi o Ebraham ke ura rai emata fato na arani inuni marefa na Jiu mo God
         ke nakara ka oto i maana suria ka tangamworanifa iata.
         12 Ngaia Ebraham kena nikao ke emata na ani na fara fagagirara maka tangamworanifa rainia,
         manga iuraka o Ebraham ne tangamworani maka kafu fara fagagirara imuri mai.
         13 Mataina o God ne fagatapusi tangaa o Ebraham woi ingaia mina aorisina ka nanafunia
         ka ano kaa, ke tanua manga ngai kena marefa isuria ko Ebraham ki tau woita iga ka
         Lo, maki suria mwa ngaia ke tangamworani rainia, mo God ke marumusia.
         14 Suria woi ni manga na mwarao koro iana o God ki tangara ka ani na arao suria na Lo
         mwa, ka tangamworanifa mina fagatapusinga kena ka mwarao purua fato.
         15 O God ke mangariaga mataina igia na tofea na Lo iana kena. Maki manga marefa ka Lo,
         ke marefa nikao ka tofenga iga na Lo kena.
         16 Ngaia ngai ke na fagatapusinga kaa ke rao mai iga ka tangamworanifa kaa, rainia na
         agua kaa ke mafata rainia purua mwa ko God. Mina fagataupusinga ia ke taura fato ka
         arani inuni iurata fato o Ebraham. Marefa mwa tangara ka ani na nafunia na Lo, maki
         tangara ka ani na tangamworani rainia ko God, manga o Ebraham ia, suria o Ebraham
         kena ke emaka igia fato.
         17 Manga na Segesegefa Apuna ne woi ia, “Au tanugo rai emata na arani waro ni inuni.”
         A fagataupusinga kaa ke tangaa ko Ebraham suria ngaia kena ke tangamworani rainia
         ko God ne fagatafira aporo na inuni na mae, make tamasi rao mwa mina mwarao ke wora.
         18 O God ke woi tangaa ko Ebraham, “Aorisimu ka pagai rakorako wau.” E asa tangaa ko
         Ebraham, make tangamworani ke nanasi mwa, hoi imuri mai make tao rai emata fato na
         waro ni inuni na rako wau.
         19 Ngaia kena ke sugui taua mwa ka farisina na tangarau ne etagai (100), make marefa
         ni gira aparafa noga mika kani iana ka Sera ke ma ni gira aparafa noga nikao, minga
         ke marefa ni mwarumwarusiga ka tangamworanifa iana.
         20 A tangamworanifa iana ke ma ni fagamarefaga, mo God ke faganganganiaga ka tangamworanifa
         iana. Hoi Ebraham ke fagaakausia wau rainia.
         21 Ngaia ke girara woi o God ke gira tanui ana mwa ka mwarao ne fagatapusi rainia.
         22 Ngaia ngai ke o God ke marumusia wau ko Ebraham,
         23 manga na Segesegefa Apuna ne qani woisia ia. Hoi ka Segesegefa kaa ke marefa tangaa
         ki ngaia mwa mereana.
         24 A woita gaa ka segera nikao tangagia, igia na ani o God ne marumusigia suria na tangamworanifa
         iaka rainia ko God, ne ragaia afaraga na Arafa iaka o Jisas pania na maefa.
         25 God ke mafata rainia ko Jisas ke mae suria igia ka tanui ka agua ne aera, make ragaia
         afaraga aporo tangai fagaqao ana woi o God ke marumusigia.

1 Suria igia ka tangamworani rainigi ka mwarao ne tanui na Arafa iaka o Jisas Kraes,
         igia ka oto i maana o God, maka faku aporo afainia iga ka marapefa.
         2 Rainia iga na tangamworanifa, Kraes ke toraigia rai girara ana ka oqa korofa iana,
         nai ogaoga iga kaa. Hoi igia ka wawagewage wau suria igia ka pagai ogaoga fainia ko
         God i Heven.
         3 Mina tana mwarao nikao, igia ka wawagewage suria na fafaranifa iaka ia, ke tanugia
         ka maramarapeaga.
         4 Mina maramarapeaganifa ke tanui ka mangataka ke akau mai ke korokoro, hoi ki igia
         kai takotako nganganiaga wau nga.
         5 A tako nganganiaga ana kaa ke marefa nai nanasi purua mwa rainia, suria o God ke
         mafata rainia tangagia ka Figona Apuna iana tangai fagaqao ana rainia tangagia ka
         faikomanifa rafa iana.
         6 Hoi iga na mataina ne atea o God, o Kraes ke mae tangagia mataina na aera maungagia,
         make ma nai gira tamanigia mereaka ana.
         7 E qara wau ki tana inuni ni mae tangaa na inuni koro, wari tana inuni ke gira mae
         ana mwa tangaa ka inuni ne oto wau.
         8 Mina faikomanifa iana o God ne fagaqao rainia tangagia ia ke manga kaa, mataina igia
         na aera maungagia, mo Kraes ke mai mae tangagia.
         9 O God ke marumusigia rainia ka gapuna Kraes ne afe ia, migia ka girara nikao ne marefa
         ni pagai fafagaetangigia.
         10 Inago igia ka maerongana o God, maaki iga na maefa iana Karena, igia ka naku aporo
         afainigia. Hoi ke nga ne taragani wau ngai ke, Kraes ke gira fagatafigi ana pania
         ka fagaetangifa suria ne tafi aporo mo God ke qani taugia aporo rai goana.
         11 Tana mwarao nikao, igia ka wawagewage rainia ko God suria na Arafa iaka o Jisas Kraes
         ia ne fagafakugia aporo fainia ko God.
         12 Aerafa ke rao mai na ano kaa iga ka mwane etagai mwa. Hoi ka aerafa ia ke toraia
         mai ka maefa tangagia. Hoi suria arani inuni ka aera, ngaira fato ka maemae.
         13 Aerafa ke tao fato noga ina ano kaa mina Lo ke kafu mataro mai. Hoi mataina ne mamaunga
         mai na Lo, o God ke marefa ni takosi ka aerafa igi.
         14 Make faganega ina mataina iana o Adam ke mai taua o Mosis ka arani inuni ka maemae
         mwa, mi ngaira ke ma nai aera manga o Adam ne tofea na woita iana o God ke aera kena.
         Adam kena nikao ke manga mwa o Kraes ne rao mai murina mai ia.
         15 Maaki ingairaurua gena ke ma naru faiaworagi, suria na mafatanga purua iana o God
         ke ma ni manga na aerafa iana o Adam. E mwora woi ne rako wau ka inuni na mae isuria
         ka aerafa iana o Adam, minga na apena mwarao rafa ke nikao ke kaa, Jisas Kraes mereana
         ke toraia mai na mafatanga purua rainia na oqa korofa iana o God tangara ka inuni
         rako wau nikao.
         16 Hoi a rogufanana na aerafa iana o Adam ke rao getea nga pania ka rogufanana na mafatanga
         rainia na oqa korofa iana o God. Suria na aerafa iana na mwane mwa ne etagai Adam
         kena, ke totoraigia rao tangaa ka fagaetangifa, hoi fenaka ne manga ngai kena mi igia
         ke rako wau ka aerafa na tanui, mina mafatanga rainia na oqa korofa iana o God ke
         fafagamwatakugia ka otooto i maana.
         17 Aa ne mwora, a maefa ke taura fato ka arani inuni isuria na aerafa iana o Adam. Mina
         rogufanana tagaranifa iana o Jisas Kraes tangagia ke tefa wau, suria God ke oqa koro
         wau tangagia make marumusigia suria o Jisas ke mae tangagia. Hoi igia nikao maka pagai
         ogaoga afainia ko Kraes maka pagai onoono isuri afainia.
         18 Hoi o God ke araria ne fafagaetangira ka arani inuni suria ka aerafa ne etagai iana
         Adam ia. Manga ngai kena nikao, pania na mwarao koro ne etagai ne tanua o Jisas ia,
         ko God ke marumusigia make wawategia ka tafinga fuu.
         19 Me manga nikao na arani inuni ka aera isuria ka rogufana tofenga iana na mwane ne
         etagai Adam kena. Manga nikao ngai kena, mo God ke mamarumusira ka arani inuni isuria
         mwa ka rogufana tau woita ana iana na mwane ne etagai togo Jisas kaa.
         20 God ke watea ka Lo tangaa ko Mosis kena, woi ngaira gena kai gigirara ngaira ka aera
         wau nga. Mataina na arani inuni na tataniu na arani agua aera, mina oqa korofa iana
         o God ke rafa wau tangara.
         21 Hoi inago ka gigirara ka aerafa maka maemae. Imuri mai maka gigirara woi nga na oqa
         korofa iana o God ia ke mamarumusigia rainia maka tafitafi tarai, rainia nikao ka
         mwarao koro ne tanua na Arafa iaka o Jisas Kraes ia.

1 Tana inuni wari ka wowoi, “Ai aera tatarau mwa, ko God maki fafagaoria ka oqa korofa
         iana.”
         2 Marefa ni araria nai tanua ka agua manga kaa! Igia kaa, ka tanu manga mwa na mae
         fato noga ia, ka tautanu fea maka fato noga pania na aerafa kaa.
         3 E ararigamu namu girara menamenai wau woi nga na mataina na maanu apuna ia, ka qanu
         ka faku afainia ko Kraes Jisas ia, ke tanu mwa manga na mae afainia ia nikao.
         4 Iga na maanu apuna ana iaka kena ka afunigia afainia, ka fato noga pania ka aerafa
         manga na inuni ne mae ke fato noga pania na aerafa ia, maka ogaoga mwa iga ka tafinga
         faoru manga o Kraes ne ragaia afaraga aporo o God Emaka rainia na apena ramwofa rafa
         iana pania na maefa ia.
         5 Rainia igia ka faku afainia iga ka maefa iana kaa, igia nikao maka fakufaku afainia
         iga ka afaraga aporo ana iana kena.
         6 Inago ia, ke nga na ogafa aera iaka ke arafa wau tangagia, manga na inuni ni tagaranifa
         iana ia. Hoi igia ka girara woi nga ina mataina kaa, ka ogafa aera iaka igi ka nafui
         afainia ko Kraes iga ka taotao woro iana ia, ke fagafatongi wau nga ka mwarao na oqani
         rao suria ana wau nga inago igi.
         7 Igia ka girara fato noga woi na inuni ne mae fato noga kena ke tataragani pania ka
         ramwofa iga na aerafa.
         8 Hoi ki igia na mae afainia ko Kraes, ka tangamworani woi na tafitafi nikao afainia.
         9 Igia ka girara woi o Kraes ke afaraga aporo pania ka maefa make marefa ni pagai maemae
         nikao. A maefa ke marefa noga ni arafa tefaria.
         10 Mataina o Kraes ne mae ia, ke rao fato nga pania ka aerafa iga na ano kaa igi, make
         tafitafi mwa i maana o God.
         11 Manga ngai kena nikao, ki igia nikao make marefa nai arao suri ka faioqanifa ne aera
         igi, manga na inuni na mae fato noga ne marefa ni gira rao suri ana igi, mina mataina
         kaa igia ka oga iga ka tafinga faoru rai tagara ana tangaa ko God, suria na faku noga
         afainia ko Kraes Jisas.
         12 Siana kui tanua ka faioqanifa ne aera iamiu ki arafa tangai na apemiu. Apeka gaa
         ke pagai maemae, hoi siana rai rao suri ana ka faioqanifa ne aera gena.
         13 Siana kamui tanua ki tana apanani na apemiu tangaa ka aerafa, maaka mui mafata rainigamu
         mwa tangaa ko God mangara na inuni na toraigamu mai pania na maefa tangaa na tafinga,
         maka mui mafata rainigamu fato nga tangaa rai tanui ana ka agua ne oto.
         14 A faioqanifa ne aera igi ki siana ki arafa tangagamu, suria igamu kena ke marefa
         mu oga irugufanana na Lo iana o Mosis, maka mu oga irugufanana mwa na oqa korofa iana
         o God.
         15 Hoi ki igia ina mataina kaa ki na rugufanana noga na oqa korofa iana o God, hoi tana
         inuni wari ka wowoi, “Ai oga tangai tanui ana mwa ka aerafa, suria igia kaa ke marefa
         noga nai kokoa irugufana na Lo iana o Mosis ngaia.” Marefa, marefa ni oto!
         16 Igamu kena ke marefa mu girara? Ina mataina namu nakagamu mereamiu irugufanata tana
         inuni ira kamu tautau woita iata, igamu kamu tatagara mwa tangara. Rao kamu nakagamu
         mereamiu irugufanata na faioqanifa ne aera iamiu, ki nga namu rao faitigi noga tarai
         pania ko God ngaia. Rao kamu mafata rainigamu tangai tau woita iana ana o God, ka
         rogufanana kamu ogaoga otooto wau nga.
         17 Inago ia kamu oga rai inuni ni tagara ana mwa tangaa na faioqanifa ne aera. Mina
         mataina kaa, kau tangasia wau ko God rainia igamu kamu tau woita wau rai ka fagausuringa
         na naka wato noga tangagamu igi.
         18 Hoi ki igamu ina mataina kaa, ka fagataraganisigamu pania ka faioqanifa ne aera,
         kamu tao noga rai ainuni nga ni oga otooto ana.
         19 Inau kau tamasi rai fagatake ana rai ka tamasinga gaa suria igamu kena ke asa wau
         namu tako matafa rainia. Inago kamu fagamarumungai ki tana apanani na apemiu rai tagara
         ana isuri ka faioqanifa ne aera iamiu. Mina mataina kaa, e araria nga namu nakai fato
         wau nga ka arani apanani na apemiu rai tagara ana nga tangaa ko God, ki mwarao maka
         mu apuna fato nga tangaa.
         20 Mataina namu oga maungagamu irugufanana faioqanifa ne aera iamiu igi, mu gira atani
         wau ana mwa.
         21 Igamu kena kamu maaki wau rai ka mwarao namu qani tanui igi, a rogufanana ki nga
         namu rao tangaa ka maefa ngai kena.
         22 Hoi ki na mataina kaa, ka fagataraganisigamu noga pania ka faioqanifa ne aera igi,
         migamu ka inuni ni tagara ana noga iana o God. Nga na rogufanana na agua kaa, ke fafagaapunarigamu,
         make totoraigamu ina tafinga fuu.
         23 A maena na aerafa ka maefa, mina mafatanga purua iga na oqa korofa iana o God ka
         tafinga fuu ne arao mai pania ko Kraes Jisas na Arafa iaka.

1 A goaku igamu, e ararigamu mwa mu tako matafa rainia ka mwarao nau tatamasia kaa,
         suria igamu kena kamu girara fato noga ka Lo. A Lo ke arafa tangaa ka inuni iga mwa
         ka mataina na tafitafi maunga.
         2 A fagaararinga ke kaa, manga na fefene ki auragi mo wani iana ki tafitafi maunga,
         ka lo iga na auragifa ke tanu manga ne rakua ia ki kani kena afainia ko wani iana
         kena. Make manga o wani iana kena ke mae fato noga, ki kani kena ke taragani noga
         pania ka lo iga na auragifa ne rakuraurua ia.
         3 Hoi ke manga kani kena ki auragia ki tana mwane mo wani iana kena ki tafitafi maunga,
         ki kani kena nga ne qagararanga fato noga ngai kena. Make manga o wani iana kena ke
         mae fato noga mi kani kena ki auragia ki tana mwane, ki kani kena ke taragani mwa
         pania ka lo iga na auragifa make marefa ni qaqagararanga ngai kena.
         4 Hoi ke manga ngai ke nikao, ki tangagamu na goaku, suria iga na fakunga iamiu afainia
         na maefa iana o Kraes igamu nikao maka mu mae fato noga, maka mu fagataraganisigamu
         pania ka Lo. O Kraes ne tafi aporo pania na maefa ki nakagamu kamui tatagara tangaa
         ko God.
         5 Mataina igia na oga suria na oqanifa tangai na apeka, a Lo ke fagaapurui ka arani
         takofa aera iaka, ka mai fagaqao rai iga ka taufa iaka. Nga na qotona na agua na tanui
         gaa ka maefa mwa tangagia.
         6 A Lo ke marefa noga ni arafa tangagia, igia ka mangara na inuni na mae ira, ke ma
         ni nafunia ka ramwofa tefarigia. A tara faoru ni tagara ana tangaa o God ina mataina
         kaa ki iga ka tau woita iana ana na Figona Apuna, marefa noga ki iga ka qani tara
         iga na tau woita iana ana na Lo na segea kena.
         7 Hoi ka taa kai woisia? A Lo kena ka mwarao ne aera? Marefa ni manga ngai kena suria
         nga na Lo ngai ke ne fagagirarau rainia na aerafa kaa. Afagaararinga ke kaa, manga
         siana ka Lo ni woi “Siana kamui wawanasi ka mwarao iata tana inuni,” ka ke asa mwa
         qai girara ka mwarao manga ngai gena.
         8 Nga na aerafa ngai ke ne tagara iga na faifataninga kaa, woi inau kau nafuni takofa
         ne aera. Maaki siana ka faifataninga kaa, ka aerafa kena ke na mwarao ne mae mwa ke
         taotao.
         9 Inago ne mamaunga qai gigirara na Lo, ki inau kau tafi mwa mi iga na mataina nau
         mai girara na Lo, ka aerafa ke mai tafi mi inau kau mae.
         10 Hoi ka faifataninga ne ariria ne totoraiau tangaa na tafinga ia, ke toraiau rao mwa
         tangaa ka maefa.
         11 Aerafa ne tagara iga ka faifataninga kena ke fagaqekau make nafuiau funuiau.
         12 Hoi ka Lo kena ke apuna mina faifataninga kena ke apuna, aru oto mwa karu taotao
         makaru koro wau.
         13 Maka taa ka rarona na agua kaa? Nga na mwarao ne koro kena ngai ke ne mai tanua tangau
         na maefa kaa? Marefa ni manga ngai kena! Nga na aerafa ne tagara iga na mwarao ne
         koro kaa, ke tanua na maefa tangau kaa. Kai ono girara nga ka aerafa ka mwarao ne
         aerataga wau nga.
         14 Igia ka girara woi na Lo kaa, ka Lo iana o God, mi inau kaa ka inuni mwa, makau oga
         mwa irugufanana na ramwofa iana na aerafa.
         15 Marefa qai girara ka taa nau tatanui, suria ne marefa qai tatanui ka taa nau oqani
         tanui ana, makau tatanui mwa ka taa marefa qai oqani tanui ana.
         16 Nga nau tatanui na taa ne marefa qai oqani tanui ana gaa, ke fagaqao rao nga woi
         na Lo kaa ke oto wau nga.
         17 Hoi ke marefa ki inau mwora ngai ke qai tatanui na mwarao gaa, maaki nga na aerafa
         ne taotao i apeku kaa ke tatanui gaa.
         18 Au girara woi na faioqanifa iaku mereaku ke aera, marefa ni koro. Manga woi inau
         qai oqani taniu ana ka mwarao ni koro, make asa tangau.
         19 Inau ke marefa qai tatanui ka mwarao koro nau oqani tanui ana, makau oga tangai tanui
         ana mwa ka mwarao aera ne marefa qai oqani tanui ana.
         20 Manga inau qai tatanui ka mwarao ne marefa qai oqani tanui ana, ke marefa ki nga
         inau mwora ngai ke qai tatanui gena, maaki ngaia na aerafa ne taotao i apeku kaa ngai
         ke ne tatanui gaa.
         21 Hoi kau rogoia manga kaa i maurifaku, mataina nau oqani taniu ana na mwarao ne koro
         makau tatanui mwa ka mwarao ne aera.
         22 Irarona mwora nga na mangataku au marumusia wau nga ka Lo iana o God.
         23 Mi inau kau rogoia ki tana taufa iga na apeku ia, a taufa kena ke mimia fainafunafu
         ka takofa iaku, e giruau woi qai arao suri ka aerafa ne arafa i apeku.
         24 Inau nga nau aerataga wau noga ngai ke! Otai ke fafagatafiau pania na apeku ne totoraiau
         tangaa na maefa kaa?
         25 Ai fagakorokoro tangaa ko God ne fafagatafiau iga na Arafa iaka o Jisas Kraes. Hoi
         ki inau mereaku iga na mangataku kau arao suri ka Lo iana o God, mina faioqanifa iaku
         mereaku ne aera gaa ke giruau qai arao suri ka taufa iga na aerafa.

1 Hoi ke manga ngai kena, ka inuni na oga iga na fakunga afainia ko Kraes Jisas, ke
         marefa noga ko God ni wowoi woi na inuni gena ka aera.
         2 Suria na tara koro iana na Figona Apuna ne wategia na tafinga iga na fakunga afainia
         ko Kraes Jisas ke fafagataraganisira noga pania ka tara aera iga na aerafa mina maefa.
         3 Lo ke marefa ni nafunia ka ramwofa tangai fagafatongi ana ka aerafa iaka, suria igia
         kaa, ke marefa nai gira tau woita ana iana ka lo. Hoi mi ngaia mwa o God ke tanua
         ka agua kaa mataina ne kasia mai karena ke mai wora rai ape ni ainuni na gira tanui
         ana na aerafa igi. Ki ngaia ke kasia mai ki karena manga na suu wogasifa ia tangai
         fagaetangi ana ka aerafa. Ngai ke, mi takena nikao ne fagafatongia na aerafa ngai
         ke.
         4 O God ke tanua ka agua kaa, kai fafagamworai nga ka rarona mwora na tamasinga iga
         na Lo tangagia ki igia mwa na inuni na arao isuria na tara iana na Figona Apuna, mi
         igia na ani ne ma nai arao isuria na taa ne oqania na aerafa iga na apeka.
         5 Otai na ogaoga isuria na taa ne tamasia tangara na aerafa iga na apeta, ka nakai
         nga ka takofa iata isuria ka taa ne oqania na apeta. Mo otai na ogaoga isuria na taa
         ne tamasia tangara na Figona Apuna, ka nakai nga ka takofa iata isuria ka taa ne oqania
         na Figona Apuna.
         6 Manga no takotako rai rao isuria ana na taa ne oqania na aerafa iga na ape, ka rogufana
         ki iga ka maefa, manga no takotako rai rao isuria ana na taa ne oqania na Figona Apuna,
         ka rogufana ki iga ka tafinga mina marapefa.
         7 Mataina na inuni na takotako rao isuria na mwarao ne oqania na aerafa iga na apeta,
         ki ngaira gena ka taotao rai maerongana o God, suria ne marefa wau nga nai gira tau
         woita iana ana ka lo iana kena, make mwora, suria ne qara wau nga tangara rai tanua
         ana.
         8 Ainuni na arao isuria na taa ne oqania na aerafa iga na apeta, ko God ke ma ni wawagewage
         rainira.
         9 Mi igamu kena ke marefa noga mu ogaoga isuria ka taa ne oqania na aerafa iga na apemiu,
         maaka mu ogaoga isuria mwa ka taa ne oqania na Figona Apuna, ke manga, na Figona Apuna
         iana o God ke ogaoga mwora afainigamu. Otai wau mwa ne marefa ni nafunia na Figona
         Apuna iana o Kraes ke marefa ni fakufaku afainia ko Kraes.
         10 Apemiu gena ke maemae ngai gi, isuria ka aerafa iamiu, maaki manga woi o Kraes ke
         ogaoga afainigamu, ka Figona Apuna kena ke tanugamu kamu tafitafi, suria o God ke
         regamu namu oto fato noga i maana.
         11 Manga na Figona Apuna iana o God ne ragaia afaraga Jisas aporo pania ka maefa, ne
         taotao afainigamu, hoi ngaia God nikao make pagai raragaigamu afaraga aporo pania
         ka maefa rainia ka ramwofa iga na Figona Apuna iana ne taotao afainigamu.
         12 Hoi, na goaku igamu, igia kaa ke tonga mwarao ne ararigia nai tanua nga tangaa o
         God. Hoi ka mwarao na tanua kena woi igia ki siana kai arao isuria ka taa ne oqania
         na aerafa iga na apeka.
         13 Rao ke manga igamu kamu arao isuria ka taa ne oqania na aerafa iraroni na apemiu,
         ki igamu kena kamu maemae, maake manga namu arao isuria ka mwarao ne oqania ka Figona
         Apuna, kamu nanafui funui ka taufa aera iraroni na apemiu, ki igamu kena kamu tafitafi.
         14 Ainuni ne fafagaotora mwa na Figona Apuna iana o God, ke ngaira gena ki karena o
         God.
         15 Suria na Figona Apuna iana o God ne wategamu fato noga kena ke ma ni tanugamu kamu
         mamaagutainia na faifataninga, make tanugamu mwa kamu ogaoga mwa rai karena o God.
         Mi rainia nikao na ramwofa iana na Figona Apuna kena, igia ka ngerengere fura tangaa
         ko God ka wowoi “Mama! Emaku!”
         16 A Figona Apuna iana o God ke mai fakufaku mereana afainia ka maurifaka rai tamasia
         ana fura, woi igia kaa ki karena o God.
         17 Manga igia na qani tao mai rai karena o God fato noga kaa, nga igia ka nanafuni mwora
         wau nga ka arani mwarao koro ne manimanira tangaa na kare iana, mi igia ka tawoa mwora
         wau nga afainia ko Kraes ka taa o God ne manimania tangaa. Rao ki igia ka fafara afainia
         ko Kraes, ki igia nikao maka wategia afainia ka romana tafinga iana.
         18 Inau kau girara menamenai wau, woi na fafaranifa iaka ina mataina kaa, ka mwarao
         purura mwa, marefa wau nga nai gira fagatakea ana afainia ka romana tafinga ne pagai
         worawora tangagia.
         19 Arani mwarao na fagaworai ka oga mwa ka nananaua rao ka mataina ngaia o God ne fafagaqao
         rainia ko otai ngai ge i karena gaa.
         20 Suria na arani mwarao na fagaworai gaa ka faimwataka rai, marefa isuria woi ingaira
         mereata kai oqania ni manga ngai kena, maki suria mwa ngatakena o God ne oqania,
         21 woi iga na tangiana ne etagai ka arani mwarao ne fagawora igi ka pagai taotao menamenai
         aporo panigi ka arani mwarao ne fafagaerisi igi, maka mai tawoa ka ogafa ne taragani
         wau nga rai karena o God.
         22 Igia ka girara woi ne raorao ke mai taua na mataina kaa, ka arani mwarao na fagaworai
         gaa, ka awarawara rafa wau isuria na fafara tefa wau, manga na fefene ne riki na gairina
         ia.
         23 Maake marefa ki ngaira mwa na mwarao na fagaworai gena kai gegege gaa. Igia nikao
         na ani na nafunia na Figona Apuna manga na anegana mafatanga iana o God igi maka gegege
         iraroni na mangataka mereaka, maka nananaua rao ko God rai taugia ana rai karena make
         fafagataraganisi fato wau nga ka apeka.
         24 Suria nga iga na tako nganganiaga ana ki igia na nafunia na tafinga kena, maki manga
         nai rea fato noga ka taa na tako nganganiaga rao tangaa kena ke marefa ki ngaia mwora
         nga na tako nganganiaga ana ngai kena, suria otai igia ki tako nganganiaga rao tangaa
         na mwarao nai rea fato noga?
         25 Maki manga woi nai tako nganganiaga rao tangaa ka taa ne ma nai rea, ki igia ka oga
         marape mwa ka nananaua rao.
         26 Iga na tara nikao manga ngai kena ka Figona Apuna ke mai tatamanigia, isuria ka mwarumwarusiga
         ana iaka. Igia ke ma nai girara ngatakena nai fafagarafe, hoi nga na Figona Apuna
         kena mereana ke mimia tamasi ko God tangagia ka woita ne ma nai girara tamasia ana
         mereaka.
         27 Mo God ne girara fato na arani mwarao irarona mangataka gana, ke girara rao ka takotakofa
         iana na Figona Apuna kena, suria na Figona Apuna kena ke fafagarafe tangara ka arani
         inuni na apuna tangaa o God, takena nga ne oqania.
         28 Igia ka girara woi iga na arani agua ne taugia, o God ke tatagara tangaa ka korofa
         iata na inuni na kokomania ko God. Ngaira gena ka inuni ne usuira o God suria na katofa
         iana.
         29 God ke qani girara fato noga ka ani ne usuusuira, ke nakara ka mai tao manga i Karena
         ia. Ki Karena kena ki mai taotao rai kare inago tangara na arani kare.
         30 Hoi ki ngaira na inuni o God ne nakara rao getera inago ira, ki ngaia ke atera, mina
         inuni ne atera gena ki ngaia ke fafagaotora i maana, mi ngaia ke tongania afainira
         ka romana tafinga.
         31 Iga na ono tarafua ana na arani mwarao gaa, ka taa kai gira woisia ana?I manga o
         God ki tangagia, ko otai ke tatanui na agua rainigia?
         32 O God ke ma ni ruia aporo panigia ki karena mereana, maake mafata rainia mai mwa
         tangagia. Hoi ki ngaia ne tanua na agua kaa ke fea, ma ni gira mafata rainia ana purua
         mai nikao tangagia ka arani mwarao?
         33 Otai ke totogirira na kare iana o God ne qani atera gena? Ngaia o God mereana make
         tamasia woi ngaira gena ka oto fato noga i maana.
         34 Ke tana inuni ke gira togirira ana woi ingaira ka aera? Marefa wau nga! O Kraes Jisas
         ne mae make tafi aporo ia ke oga irawona rimana iotona o God ke fafagarafe rao tangaa
         o God tangagia.
         35 Otai ke gira tawogia ana rao pania na faikomanifa iana o Kraes? E fea, aogafa iga
         na fafaranifa ke gira tanua ana, kee na ogafa ne qara, kee na tau fagaqao aerisigia
         ana, kee na magaua, kee na ogafa marefa iga na nafuninga, kee na perenga, kee na maefa?
         36 A Segesegefa Apuna ke qani woisia manga kaa ia, “Suria no nafunigami, Arani tangiana
         kaa ka inuni gaa na oqani nafuigami funuigami ana mwa. A takoisigami mwa manga na
         sip na nanafuia ia.”
         37 Mi igia ki siana kai osiosi kai kasikasi wau isuria ka agua manga ngai gena, rainia
         ko Kraes ne komanigia tefa ke tatamanigia ka uraura tefari ka agua manga ngai ge.
         38 Inau kau girara menamenai wau, woi ne marefa wau nga ka mwarao ni gira tawogia fura
         rao ana pania na faikomanifa iana o God. Marefa wau ka mwarao manga na tafinga ia,
         kee na maefa, marefa ka mwarao manga na enjel ira, kee na ataro, mi tana ramwofa rao
         nikao, marefa wau ka mwarao woi ni taotao ina mataina kaa, kee na mataina ne mamaunga
         rao kana,
         39 marefa ka ramwofa woi manga i afaafa noga kana, kee na finua rugufanana i ano kaa,
         marefa menamenai wau nga woi na fitangita na mwarao na fagaworai gaa na mwataku rai
         tawogia ana fura rao pania na faikomanifa iana o God ne wategia iga o Kraes Jisas
         na Arafa iaka.

1 Inau kaa kau wowoi mwora, ko Kraes ke nafuniau, make marefa qai qaqaqangau. A Figona
         Apuna ne arafa iga na takofa iaku kaa make rea mai afainiau woi na mwarao nau tatamasia
         kaa ke mwora.
         2 Inau kau faitakoi wau, mina takofa iaku tangara na Jiu ke rafa wau
         3 Ngaira gena ka goaku mereaku. Au fagafunu mwa woi, tangaa na korofa iata ki inau
         mereaku qai tawoau fura rao pania ko Kraes mi inau mereaku nikao qai tao rai maerongana
         o God.
         4 A kare iana o God ngai gena, e taura rai karena, make fagaqao rainia tangara ka romana
         tafinga, e tamasi faku afainira make watera ka lo, ngaira mereata ka girara ka wogasifa
         mwora maka taura ka arani suru iana o God.
         5 Ngaira gena ka wora mai panira ki iurata inago ne tonga na atata ira, mo Kraes ne
         mai wora iga na ape ni inuni ia. Naka ko God ne arafa tangai na arani mwarao kai fagaakausia
         tarai. Amen.
         6 Inau kaa ke marefa qai wowoi ngai ke woi o God ke marefa ni fagamworaia ka suru iana,
         suria marefa ki ngaira fato nga na inuni i Israel gena ka kare iana o God.
         7 Marefa ki ngaira fato nga nikao na aorisina o Ebraham gena ka kare iana o God. O
         God ke woi tangaa ko Ebraham, “Nga iga o Aesak ke totonga aorisimu manga nau qani
         suru tangago ia.”
         8 Nga na rarona agua kaa ke manga kaa, e marefa ki ngaira fato nga na kare na wora
         mai manga arani kere kare ira ki karena o God, ngaira mwa na arani kere kare na wora
         mai isuria mwa na suru iana o Ebraham ki karena mwora o God.
         9 Mi iga na suru iana o God ia ke woi manga kaa, “Iga na mataina nau naka wau kaa kau
         aporo mai mika Sera ke apapara ka kere kare mwane.”
         10 Hoi ke ma ni fato mwa kaa, suria na kere kare mwane ne erua ne apararaurua ka Rebeka
         kena ke emataurua, ka mwane mwa ne etagai, iuraka o Aesak ia.
         11 -
         12 Mataina ne mamaungaraurua naru worawora, ke naru tatanui na taa ne aera ke ne koro
         mo God ke qani fagarongoa ka Rebeka woi i karena na mwane ne worawora inago kena ke
         mai fafagaarafa ka mwane ne wora imuri ia. O God ke tanua ka mwarao kaa rai fagaqao
         ana woi ingaia ke arao suri ka katofa iana, marefa woi suria ka taa woi naru tanui
         o warua gena.
         13 Takosia rao ka woita iana na Arafa iga na Segesegefa Apuna ne woi ia, “Nga o Jekob
         kau oqania, mo Iso kau ngaroitainia.”
         14 Hoi ka taa ka wowoisia igia, e fea, a taa ne tanua o God kena ke ma ni oto? Marefa
         wau ni manga ngai kena!
         15 Suria ngaia ke woi tangaa ko Mosis manga kaa, “Inau kau tatakoia mwa ko otai nau
         oqani takoia ana. Makau tatamania mwa ko otai nau oqani tamania ana.”
         16 Arani mwarao gaa ke tatagarafi mwa isuria ka faitakoifa iana o God, marefa woi suria
         ka taa woi na inuni nai oqani ke ne tatanui.
         17 Iga na Segesegefa Apuna ia, ka Arafa ke woi tangaa ko Fero, “Au nakago ko tao rai
         Arafa ni finua i Ijip rai fagarego ana rainia ka ramwofa iaku, ka arani inuni ina
         ano kaa ki fafagaakausia ka ataku.”
         18 Hoi ka arani mwarao gaa ke tatagarafi i suria mwa ka taa o God ne takosia rai tanua
         ana. E tatakoira ko otai ne oqani takoira ana, make tanura ki tana inuni ke marefa
         nai rongorongo.
         19 Tana fitangimiu wari ki woi tangau mai manga kaa, “Rao ke mwora manga ngai ke make
         tanu fea ko God ke rorogoia woi na inuni ka aera? Marefa wau nga ko otai ni gira togiria
         ana o God.”
         20 Mako otai ki igo na goaku ko araramia aporo o God? A koki na tagarafia rainia na
         mwako ia ke asa mwa ni fagatea ko wani ne tagarafia kena, “Nga ne fea ko tagarafiau
         manga kaa?”
         21 Nga mwa o wani ne tagarafia na koki gena ke oto tangaa rai tagarafia ana pania ka
         mwako kena rainia ka koki ne erua, etagai kena ki tangaa mwa ka tana mataina mwa,
         tanani tangai iga ka arani tangiana.
         22 Agua rainia nikao manga ngai kena make mwora iga ka taa ne tanua o God, e oqani fagaqao
         ana rainia ka mangariaga iana make oqani fagagirara ana rainia ka ramwofa iana, e
         maramarapeaga mwa rai tangara ka inuni na tatanui na agua ni mangariaga tangaa gena
         mina ani ne araria ne kakamarira fato wau nga.
         23 Make oqania nikao ni fagaqao rainia fato nga ka arani ramwofa iana tangagia, igia
         na ani ne takoigia make fagananaua tangagia na romana tafinga rai tawoa ana ia.
         24 Nga igia ko God ke ono sikifigia panira ka inuni na onira rai Jiu, kee na inuni marefa
         na Jiu.
         25 Manga ne tamasia iga na Segesegefa iana o Hosea ia, “Ainuni marefa qai nafunira inago
         ira, inau kau onira rai kare iaku. Ainuni marefa qai komanira inago ira, inau kau
         onira rai ainuni nau kokomanira.
         26 Mi iga na agua na woi tangara iga, ‘Igamu kena marefa ka kare iaku.’ E kena ka onira
         rai karena o God tafi tarai.”
         27 O Aesaea nikao make tamasia ka agua rainia na inuni i Israel ke woi, “I manga woi
         nai inuni gena kai rako tefa wau manga na guna aone i rawona asi igi, mi tana fitangita
         mwa ka rorogoia ka tafinga.
         28 Suria ne ma ni qorafu rafaera wau mo God ke fafagagetara ka arani inuni.”
         29 Manga o Aesaea ne qani woisi inago ia, “Manga woi siana ka Arafa na faufugana ramwofa
         ni fagatafira ki tana waro ni inuni iaka kaa, kai fato wau nga manga na inuni i Sodom
         mi Komora ira.”
         30 Hoi igia ka woi manga kaa, woi na inuni marefa na Jiu ne ma nai rapasia rai nakara
         otooto ana afainia ko God, ka nakara ka oto afainia iga ka raronimworanifa iata.
         31 Mi ngaira na Jiu na garia na Lo ni nakara otooto ana afainia ko God ke marefa nai
         rogoia.
         32 Nga ne fea ke marefa nai rogoia na Lo ni nakara otooto ana? Suria ngaira ke ma nai
         fagauguria ko God, maaka fagauguria mwa ka mwarao na tanui. Hoi ngaira ka tapasu iga
         ka fau ni tapasu ana
         33 ne woisia na Segesegefa Apuna ia, “Mu rea, Inau kau naka i Jerusalem ka fau ne tanura
         na inuni ka tatapasu. A fau ne tanura ka apuri. Mo otai mwa ne raronimwora rainia
         ke asa mwa ni maaki.”

1 A goaku igamu, inau kaa kau fagafunu wau woi na goaku mereaku na Jiu kai rorogoia
         ka tafinga mi iga nikao na fagarafenga iaku tangaa o God, makau oqania ni manga ngai
         kena.
         2 Ainuni gena kau girarara menamenai wau na mafata rainira mereata wau nga tangaa ko
         God, maaka mafata rainira ana kena ke marefa iga ka mworana giraranifa rainia.
         3 E ma nai girara ka tara ni nakara otooto ana na inuni afainia ko God, maaka katofi
         tanui ana mwa ka tara iata mereata, hoi ngaira ka ngaroitainia ko God ni fafagaotoa
         tangara kai mai kokoa otooto i maana.
         4 Ngaia o Kraes mereana ke fafagafatongia na tara iga na Lo kena, ka arani inuni na
         tangamworani ke nanakara ka mai otooto i maana o God.
         5 O Mosis ke tamasia ki ngatakena na Lo ne nanakara na inuni ka otooto i maana o God
         ke manga kaa, “Otai mwa ne tautau woita rainia na faifataninga iga na Lo ke tafitafi.”
         6 Hoi minga na taa ne tamasia na inuni na nafunia na fagauguringa ne oto i maana o
         God ke marefa nai gira fagate ana, “Otai ke akau i Heven rai toraia ana wato mai o
         Kraes?”
         7 Make marefa nai gira fagate ana, “Otai ke gira wato ana ina finua iata na inuni na
         mae rai fagatafia ana o Kraes aporo?”
         8 Hoi nga na taa ne tamasia kena ke e kaa, “A tamasinga iana o God ke fagarangigo wau,
         nga ki na wirifaramu mi rarona mangatamu.” Hoi ngaia ngai ke ka tamasinga iga na tangamworanifa
         mi tatarofainia kaa.
         9 Rao ko rangaria fura woi o Jisas ka Arafa mako raronimwora woi o God ke ragaia afaraga
         aporo pania ka maefa, igo ko rorogoia ka tafinga.
         10 Mu raronimwora i mangatamiu, hoi o God ke fafagaotogamu i maana, maka mu tatamasia
         fura i faramiu, ngaia ke fafagatafigamu.
         11 A Segesegefa Apuna ke woi manga kaa, “Otai wau mwa ne raronimwora rainia ke asa ni
         maaki.”
         12 E marefa wau nga ko otai ni qao getea manga ngaia ka Jiu kee na inuni marefa na Jiu
         suria o God ka Arafa mwa ne etagai, mi ngaia nikao kena ka Arafa iata fato na arani
         inuni, make ono korofira tefa wau ka arani inuni na onia.
         13 Manga na Segesegefa Apuna ne woi ia, “Arani inuni na onioni tangaa na Arafa rai tamanira
         ana, ke fafagatafira.”
         14 Make tautanu fea ka onia rai tamanira ana manga ngaira ke ma nai raronimwora? Make
         tautanu fea ka raronimwora manga ne ma nai rongoa na tamasinga rainia? Make tautanu
         fea ka rongoa na tamasinga rainia manga ne ma nai tarofainia tangara?
         15 Make tautanu fea ka tamasinga kena ka tatarofainia manga na inuni ni tarofainia ana
         ke ma nai kasira kai rao? Manga na Segesegefa Apuna ne woi ia, “E qao koro wau ka
         raofa iata mai na inuni na toraia mai na tarofa koro.”
         16 Hoi, make marefa ki ngaira fato nga gena kai tawoa na tarofa koro kena, o Aesaea
         mereana ke woi, “Arafa, otai ke raronimwora rainia na tamasinga iaka?”
         17 Hoi ka tangamworanifa ke arao mai pania ka tamasinga kena na rongorongo fato noga,
         mina tamasinga kena ke arao mai iga ka tarofainia ana o Kraes.
         18 Mi inau kau fafagate, “Efea, ne mwora woi ngaira ke ma nai rongoa ka tamasinga kena?”
         Ngaira ka rongoa fato noga, manga ne woisia na Segesegefa Apuna ia, “A tamasinga iata
         ka tarofainia fato noga tangara ka arani inuni ina ano kaa. Tamasinga iata ke taua
         fato noga ka arani finua ina ano kaa.”
         19 Mi inau kau fafagate nikao, e fea, ainuni i Israel gena ke ma nai ono girara ka tamasinga
         kena? O Mosis mereana ke aramia ka fagatenga kaa mataina ne segea wato na woita iana
         na Arafa ne woi ia, “Inau kau tanura ka inuni i Israel ka fafaikekesi rainira ka inuni
         marefa wau nai rongorongora na atata, Inau kau tanura ka mangariaga rainira ka inuni
         marefa wau nai girara na taa.”
         20 O Aesaea nikao make ma ni mamakuga ke tamasi wau rainia ka tamasinga iana o God manga
         kaa, “Ainuni marefa wau nai gariau ka rogoiau. Au fagaqao mereaku tangara ka ani ne
         marefa nai fafagate tangau.”
         21 Mina agua rainira na inuni i Israel ke woi manga kaa, “Arani tangiana kau onira mai
         ka inuni ne ma ni rongorongo, maka togeaga.”

1 Hoi inau kau fagatea nikao, e fea, o God ke ngaroitainira ka kare iana mereana? Marefa
         wau! Nga inau mereaku kaa maka ai Israel, aorisina o Ebraham mina qaunga ni inuni
         iana o Benjamin.
         2 O God ke marefa ni ngaroitainira ka kare iana ne qani atera mai inago wau noga kena.
         Igamu kamu girara fato noga ka tamatamasinga rainia ko Elaeja iga na Segesegefa Apuna
         ne fagarafe tangaa o God rainia na inuni i Israel ne woi manga kaa ia,
         3 “Arafa ngaira ka nafuira fato wau nga ka maurukari iamu maka taka rainigi ka raperape
         iamu. Nga inau etagai togo kau ogaoga maunga kaa, mi nga inau kaa ka katofi nafuiau
         ana nikao.”
         4 O God ke aramia aporo manga kaa, “Inau kau nafunira maunga ka qera ni mwane ne epiu
         (7,000) ne ma nai wogasia o god Baal ma ni mwora kena.”
         5 Nga ne manga ngai kena nikao kina mataina kaa. Tana inuni na ogaoga maungara ina
         mataina kaa ko God ke atera suria ka apena faikomanifa rafa iana.
         6 Ngaia ne onoono sikifia na inuni ki iga mwa ka faikomanifa rafa iana, marefa isurira
         ka taa woi ngaira na tatanui, suria manga ni ono sikifira mwa rainigi ka tagaranifa
         koro iata, ka faikomanifa rafa iana kena ke ma ni mwora.
         7 Hoi ke manga kaa, ngaira na inuni i Israel gena ke ma nai rogoia ka taa na garia
         kena. Ngaira gena ka togeaga wau mina tana inuni ne qani atera o God gena mwa ka rogoia.
         8 Manga na Segesegefa Apuna ne tamasia, “O God ke tanura ke ma ni matafa ka takofa
         iata. E mai taua ina mataina kaa ke ma ni onoono ka maata make ma ni rongorongo ka
         karingata.”
         9 O Deved make woi nikao, “Nakara kai roira iga ka tou rainigi ka ngaufa rafa iata!
         Ui qarua aporo rainigi ka tofenga iata.
         10 Nakara ki guru ka maata ki siana kai onoono, nakara kai fafara wau nga iga ka arani
         ogafa iga na fafaranifa.”
         11 Hoi inau kau fagate nikao, mataina ngaira na Jiu na tapasu ka apuri gena, e fea,
         ingaira ka aera tarai nga? Marefa wau! Suria na aerafa iata gena ka fagatafinga kena
         ke mai taura nikao ka inuni marefa na Jiu, rai tanura ana ka Jiu gena kai fafaikekesi
         rainira.
         12 Nga isuria na aerafa iata na Jiu gena ka apena korofa rafa ke rao mai tangaa ka arani
         inuni ina ano kaa. Aerafa iata na Jiu gena ke toraia mai ka apena korofa rafa tangaa
         ka arani inuni marefa na Jiu, ka watowato rao mi tani ka akau mai. Hoi aporo ana mai
         iata na Jiu gena tangaa o God ka apena korofa rafa iga ke tefatefa wau nga tangaa
         ka arani inuni.
         13 Mataina kaa kau tamasi tangagamu kigamu na inuni marefa na Jiu. Inau kau fagaakaufia
         wau ka tagarafa iaku, e kaa inau nau aposol rai tagara ana tangagamu igamu na inuni
         marefa na Jiu kena.
         14 Qao manga nau tanura ka goaku mereaku gena ka fafaikekesi ngaira, mwarao maki tana
         fitangita kai mai rogoia ka tafinga.
         15 Suria na mataina o God ne ngaroi tamanira ana na Jiu gena ke mai tanura rai goana
         ki tana inuni rao nikao ina ano kaa. Hoi ke manga ifai iga ka mataina na Jiu gena
         na aporo mai tangaa o God? A tautanu manga na inuni na mae maka tafi aporo ira.
         16 Manga na matopigana nikao na purete kena ka mafata rainia tangaa ko God, maki ngaia
         fagaenani na purete kena make nafunia nikao, hoi ke manga na wagana apenagai kena
         ke apuna ngaia fato na apena kena make apuna nikao.
         17 Tana arani na apenagai na fauatana rainia na olif kena ka qarogia rao mina arana
         wasi na olif kena ka mai ratoa rao iga ka agua na qarogia rao pania kena. Igamu na
         inuni marefa na Jiu gena kamu manga na arani na wasi na olif kena, hoi kina mataina
         kaa kamu mai tawora ka mwarao ne koro wau nga ne araria ne arao mai tangara na Jiu
         gena.
         18 Hoi igamu ki siana kamu onoono qau wato rainira ka arani na apenagai na qarogi rao
         gena, suria igamu kena ke marefa mu mamafata rainia ka tafinga tangaa ka wagana na
         olif kena, nga na wagana na olif kena ke mamafata rainia na tafinga tangagamu kena.
         19 Ua igamu wari kamu pagai tako kamu wowoi, “Arani igi ka qarogi rao noga ngai gi.
         Mi igami ka ratogami qanu i nanata ira.”
         20 Aa, e mwora. Ingaira gana ka qarogi rao ngai gana suria ingaira gana ke marefa nai
         nafunia ka tangamworanifa. Igamu kamu rato rao i nanana na apenagai na olif kena suria
         na tangamworanifa iamiu. Hoi e araria mu maagutainia mwa, siana rai qaqaeaga ana.
         21 I manga o God ki qarogi rao ka arani na olif ia, igamu ke marefa ni tanua ka agua
         manga ngai kena nikao tangagamu ki nanakagamu wau naa?
         22 Hoi, kamu rea ki ngatakena na korofa iana o God mina raramwofaga iana. I ngaia o
         God ke raramwofaga tangara ka ani na inuni na totora getera, mi igamu ke korokoro
         tangagamu ki ngaia, e manga namu fafagauguria mwa tatarau ka korofa iana, ki ngaia
         nikao minga ke korokoro mwa tatarau tangagamu. Make rao ke marefa kigamu nikao minga
         ka qaqarogigamu ka kasigamu rao nikao.
         23 Ua e manga na Jiu ira ki faganega aporo rai nafunia ana ka tangamworanifa, nga na
         mai taotao aporo nikao rai arani na apena olif ia ngaia. Ingaia o God ke nafunia ka
         ramwofa rai nakara ana aporo.
         24 Igamu na inuni ne marefa na Jiu kamu manga na arana na wasi na olif ia na qarogia
         rao pania na apena ka ratoa aporo iga na apena olif mwora ia. Ingaira na Jiu ke mangara
         na olif mwora ira, ingaia o God ke mwataku mwa tangaa rai ratora ana aporo ka arani
         na qaro panigi na apeni igi ke ratorato aporo nikao.
         25 A goaku igamu, inau ke marefa qai oqanigamu ki igamu na inuni ne marefa na Jiu namu
         qaqaqaeaga rainigamu mereamiu. Hoi kau tatamasia wau tangagamu ka agua ne tao punufi
         maunga ne wora noga tangara na inuni Israel ira. Tana inuni gena ka togeaga wau nga
         maka oga manga gana raorao make taua mai ka mataina namu qauqanu fato mai kigamu na
         inuni ne marefa na Jiu.
         26 Nga na mataina ngai ke ko God ke fafagatafira fato ka arani inuni Israel, manga na
         Segesegefa Apuna ne woisia ia, “A Fagatafi ke pagai arao mai pania ki Sion tangai
         mai fagataraganisira ana ka arani aorisina Jekob panigi ka arani agua aera na tanui.
         27 Ina mataina inau nau tawora panira iga na aerafa iata, inau kau pagai tanua ka fagatapusinga
         kaa afainira.”
         28 Ingaira na Jiu gena na tofea na tarofa koro gena, nga na tao noga manga na maerongana
         o God ira ngai gena. Hoi ka agua ngai ke ka inuni marefa na Jiu ira make tamanira.
         Mingaia o God ne usuira na Jiu gaa, ingaira gena nikao maka tamana o God, suria ne
         qani suru tangara o wauwata ira.
         29 O God ke marefa ni tawora aporo ka korofa ne mafata rai noga igi make ma ni qono
         rainira ka inuni ne usuira ira.
         30 Inago ia ki nga igamu na inuni ne marefa na Jiu kamu ngaroitainia ko God ia. Hoi
         kina mataina kaa, mina inuni Israel ira ka kafu ngaroitainia nikao ko God, ingaia
         ngai ke o God ne takoigamu wau ke.
         31 Hoi faitakoifa na fagaqao rainia tangagamu ia ki ngaira nikao maka pagai fafaitakoi.
         32 God ke nakara wau ka arani inuni ka tofe mwa, ki mwarao maki pagai tatakoira fato
         wau nga.
         33 Otai ka inuni ne gira fagaarari ana na rurugua iana o God mina giraranifa iana mina
         takotakofa iana? Otai ke gira tako matafa ana rainigi na katofa iana kee ne fafakani
         na taufa iana?
         34 “Efea tana inuni wari ke girara ka mangatana na Arafa ke fafagaotoa wari?
         35 Efea tana inuni wari ka mafata rainigi ka tana mwarao tangaa na Arafa ki pagai orisi
         aporo wari?”
         36 Arani mwarao ke arao mai pania ko God, make tagarafi ka arani mwarao rainia ki ngaia
         mereana, mina arani mwarao igi ki pagai aporo tangaa ki ngaia. Igia kai fagaakausia
         ka Arafa tarai tarai! Amen.

1 A goaku koro igamu, o God ke koro wau nga. Ki inau kau nongigamu ki igamu woi namu
         mamafata rainigi ka apemiu tangaa ko God manga na suu wogasifa ne mauri ia, i tataragani
         wau nga maki mamarumusia. Nga na tara menamenai tangai tagara ana tangaa o God ngai
         ke.
         2 Siana kamu mangara na inuni iga na ano kaa ira, maaka mu nanaka wau tangaa ko God
         ki orisigamu rai orisi ana faoru ka takofa iamiu. Imuri mai mi igamu kamu pagai gigirara
         ka faioqanifa iana o God, woi ne koro make oto wau, make wawagewage wau rainigi.
         3 Inau kau ono girara ki ngatakena na korofa iana o God tangau, hoi inau kau wowoi
         tangagamu wau, siana kamu takotako rai kasikasigamu akau ana. Mui tatanui ka takofa
         iamiu ki araria mwa ka tangamworanifa iamiu ne mafata rai tangagamu o God igi.
         4 Igia kaa ke rako wau ka arani kere agua iga na ape mwa ne etagai, ani iana noga na
         kere agua ni tatagarafia na ani ana mereana.
         5 Ngatakena igia fato ka ngai ke. Igia kaa, ka rako wau, igia kaa ka apanana nikao
         iga na apena o Kraes na faku faitangai mai.
         6 Igia kaa ka nafuni mafatanifa faitigi ne mafata rai tangagia o God na tatagara rainigi.
         E rao ke manga o God ke mafata rainia tangaa ki tana inuni ka woita iana qai tatamasi,
         ngaira kai tanua nga suria ka tangamworanifa na nafunia ira.
         7 E rao ke manga igia ka gira tagara ana tangara ki tana inuni, ai tatagara nga, kee
         manga na fafagausuri makai tanua nga.
         8 E rao ke manga igia ka gira tamasi rai fagagatanira ana ka inuni, igia kai tamasi
         fagagatanira nga, kee ne rao ke manga igia ka gira mafata ana, ai mamafata wau nga.
         E rao ke manga igia ka inuni ni qainago ana, ai tanua nga kai mamanirania. Kee ne
         rao ke manga igia ka korokoro tangagia fairifui, igia kai tanua nga iga ka wagefa.
         9 Igamu kamu fafaioqani mwora nga tangagamu faitangai, mui ngangaroitainia ka arani
         mwarao ne aera maka mu tautau nganganiaga nga iga ka arani taufa ne korokoro.
         10 Igamu kamu oqaoqanigamu faitangai mangara o wafari goani ira, maka mu takotako fagafigaigamu
         fairifui nga.
         11 Siana nga maka mui maemaega, mui mamarumu nga kamui tatagara tangaa ka Arafa.
         12 Mui nanaka ka tako fagaetagai ana iamiu ki tanugamu kamui wawagewage. A mataina ne
         arao mai tangagamu na arani agua tangai fagaerisigamu ana maka mui marape mwa, maki
         siana kamu fatofato rai fagarafe ana.
         13 Mu wowoto rainigi nga ka mwarao namu nafuni gena afainira ka kare iana o God, ina
         mataina ne marefasira iga, maka mui kanakanasira ka inuni na arao mai i ruma iamiu.
         14 Igamu kamui nongia ko God ki korokoro tangara ka inuni na tanugamu aerisigamu. Mui
         nongia ki korokoro tangara mwa, siana ki fagaerisira.
         15 A mataina na fitangimiu na wawagewage, mi igamu nikao kamu wawagewage afainira. Hoi
         ka mataina na fafaitakoi mi igamu nikao kamu fafaitakoi.
         16 Mui kokoa menamenai faku. Siana kamu qaqaeaga minga kamu mamarumu mwa kamu tatagarafi
         ka tagaranifa wau mwa. Siana kamu qaqaqaeaga kamu wowoi namu girara wau.
         17 Siana kamui orisi aporo tangara ka inuni na tatanui na agua aera tangagamu, maka
         mui ofofongia mwa ka mwarao ne oto i maata na arani inuni,
         18 maka mui mamanirania kamui kokoa iga ka marapefa afainira ka arani inuni.
         19 A goaku koro igamu, siana rai takosia ana ka agua igi. Mui nakai wau tangaa ko God
         ki orisi aporo tangara ka inuni ira. Irarona na Segesegefa Apuna ke woi iga na Arafa
         ia, “Nga inau kau orisi aporo na agua igi makau riri aporo tangara.”
         20 A Segesegefa Apuna ke woi nikao ia, “E rao ke manga na maerongamiu ira ka magau,
         mui watera ka ngaufa kai ngaua. Kee ne rao ke mamata ka roita, mui watera kai tono.
         Rainia mu tanua ka agua manga kena tangara, ki ngaira gena ka pagai mamaaki wau ngaia.”
         21 Siana kamu tanua na aerafa ki rarafasigamu, maka mu naka mwa ka korofa ki tetefaria
         ka aerafa ia.

1 Arani inuni kai tautau woita iata ka mwane rafa iana kafamanu na onoonosurira ira.
         Ingaia mwa o God ke gira mafata rainia ana na ramwofa tangaa ka mwane rafa gaa make
         ono sikifira rai mwane rafa ni onosuri ana.
         2 Ainuni na tofea na kafamanu ka tofea nikao ko God ne tagarafia ia nikao, ki ngaira
         gena ka pagai fafagaetangira.
         3 Ingaira na mwane rafa ira ka fafagamaagusira ka inuni na tatanui na agua ne aera
         igi, marefa mwa ka inuni na kokoa menemenai ira. Igia kaa, ke marefa ni araria nai
         mamaagutainia ka kafamanu, ingaira gana ka wawagewage wau rainigamu manga mu tatanui
         na mwarao ne otooto.
         4 Ingaira fato gana ka mwane ni tagaranifa iana o God, ki ngaira gana ka tatanui ka
         tagaranifa iata rai tamanigamu ana mwa. E rao ke manga namu tanua na mwarao ne marefa
         ni koro, igamu ke araria namu mamaagu rainia, suria na mwane rafa ira ka nafuni ka
         otofana rai fagaetangigamu ana rainia ka agua kena. Ingaira gana ka mwane ni tagaranifa
         iana o God na mai fafagaqao rainia ngatakena na mangariaganifa iana o God tangara
         na inuni na aoraoraga na fafagaetangaira.
         5 Igamu kamu tau woita iata na mwane rafa suria igamu kena kamu maagutainia ka fagaetangifa,
         maka mu tautau woita suria ne araria nga namu tanua ka agua ne otooto.
         6 Igamu nikao make araria namu worira nga ka takesi iamiu. A mwane rafa iana kafamanu
         gana ka mwane ni tagaranifa iana o God, ki nga na tagaranifa iata ngai ge rai onosuri
         ana ka agua manga ngai ge.
         7 Mu takotako fagafigaira maka mu tautau woita iata maka mu worira ka arani takisi
         mina fii ne araria namu worira.
         8 Mui naka mwa ka faioqanifa ki manga mwa nga na kaoni iamiu mwa ne etagai togo ia!
         E rao ki manga mu fafaioqani faitangai, nga mu rao suri wau na mwarao ne woisi na
         Lo igi ngaia.
         9 Iga na Lo ia ke rako wau ka agua ne woisi igi, tana ani ke woi manga kaa ia, “Mui
         mworamwora iga ka auragifa. Siana kamu nanafuia funuia ka inuni. Siana kamu fafanago.
         Siana rai wanasi ana ka nafuninga iata na tana fitangimiu.” Maka arani faifataninga
         gaa fai nikao ki tana ani ke qanu fato iga ka Lo ne woi ia, “Mui fafaioqani faitangai
         tangagamu manga igo mereamu no oqaoqanigo wau ia.”
         10 Ainuni ne fafaioqani kaa, ke marefa ni pagai fafagaerisira aporo ka tana inuni ia.
         Hoi nga na faioqanifa tangara tana inuni ka tara rai rao suria ana Lo iana o God.
         11 Igamu kamu girara fato noga ka mataina na ogaoga iga kaa, ke araria nga na ogaoga
         menemenai ngaia. Mu rite, suria na mataina tangai fagatafigia ana ke fagarangi mai
         noga tefaria rao ka mataina na kafu faganega rao mwa rai tangamworani ana rainia na
         Arafa ia.
         12 A qongiana kaa ke fatofato rao noga kaa mina tangiana ke suguia mwa ni rao mai kaa.
         Igia kaa kai fato rao nga rai koa ana mangara na inuni iga na rotorotoaganifa ira,
         kai nanau kai kokoa iga ka mawetana.
         13 Hoi mui kokoa menamenai mangara na inuni na kokoa iga na tangiana ira. Siana rai
         rao ana tangai ka farunga marefa ni koro, kee nai tono kai qekaqeka, siana kamu nafuni
         mangata aera kee na tanui na agua ni oraoraga ana, siana kai fafaitewotewo, kee nai
         fafairafai.
         14 Mui naka ka Arafa o Jisas Kraes ki fagarangi wau tangagamu manga na gafu namu gafugafu
         rai gena, make marefa mu arao suri ka takofa ne takosi na apemiu mereamiu mwa gena.

1 Mui wagewagesira ka arani inuni na arao isuria na Arafa. Ani na mwarumwarusiga iga
         na tangamworanifa maka mu wagewagesira nikao. Siana rai tangatangaerata ana, woi ingaira
         gena ke marefa nai tangamworani faku afainigamu.
         2 A tana inuni ka takosia ne koro mwa na ngaura ka arani mwarao ni ngaufa mina inuni
         ne mwarumwarusiga na tangamworanifa ka ngaroi rai ngaua ana ka fisigona.
         3 Igamu ki siana rai tangatangaerata ana ki tana inuni woi ngaira gena ka ngaungau
         kee na ngaroitainia mwa. Imurini na arani mwarao gaa ko God ke wagewagesira fato nga.
         4 Mu katofia woi otai kigamu kamu tangatangaerata na kare iata na tana inuni gaa? Ingaia
         mwa na mwane rafa iata ira ke gira woisi ana na agua na tanua gena ne otooto, mina
         Arafa ia ke pagai tatamanira nga woi i ngaira gena ka tatanui ka agua ne oto.
         5 Tana guata na inuni na kare iana na Arafa ira ka takosia woi na tangiana ne etagai
         ia ke tefa wau panigi ka tana tangiani igi rao, mina tana inuni ka takosi ka arani
         tangiani gaa ke faiaworagi mwa. Nga igamu mereamiu ke araria namu tatakosia i mangatamiu.
         6 Ainuni wau mwa na takosia na tangiana ne etagai ne tefa wau panigi na tana tangianigi
         rao gena ka tanua rai tako fagafigaia ana rainia ka Arafa ira, mina inuni wau mwa
         na ngaroi rai ngaura ana ka fisigona ira ka tamasi korokoro tangaa ko God, tautanu
         manga nikao ngaira na inuni na ngaura na arani mwarao ni ngaufa igi.
         7 Igia kaa ke marefa ka inuni ni tafitafi tangaa ingaia mereana, marefa nikao ka inuni
         ni maemae tangaa mereana.
         8 Ke rao ke manga na tafitafi nga na Arafa ka tafitafi tangaa ia, kee ne rao ke manga
         na maemae nga na Arafa ka maemae tangaa ia. Ke rao ke manga na tafitafi kee na maemae
         mina Arafa ke nafunigia maunga.
         9 Agua kaa ke tanu manga kaa suria o Jisas ke mae make afaraga aporo ne tafi. Hoi ingaia
         ke tao rai Arafa tangara na inuni na mae fato noga mina Arafa tangara na inuni na
         tafitafi maungara.
         10 Nga mu fea kamu tangatangaerata na tana inuni na arao suria na Arafa gaa? Nga mu
         fea kamu onoono qau wato mwa rainira gena? Igia fato kaa ko God ke pagai fafagagetagia
         fato iga ka tangiana ne pagai arao mai.
         11 Irarona na Segesegefa Apuna ia ke woi iga o God ia, “Inau kaa, ka God nau tafitafi,
         arani inuni ka pagai mai qoqogurai uwa wato maka fafagaakausia ka ataku!”
         12 Igia fato kaa, ka ania noga na inuni ni wowoisi mereana tangaa o God na arani mwarao
         na tanui.
         13 Igia kaa kai fato nga rai oga ka tangatangaerata ana ki tana inuni gaa. Make marefa
         ni araria nai fafagaerisi ka tangamworanifa iata tana inuni.
         14 Arafa o Jisas ke fagaqao noga tangau kau girara woi o God ke tanui ka arani ngaufa
         ke koro na ngaura. Make rao ke manga igamu kamu tatakosia woi ne marefa ni araria
         nai ngaua, hoi nga igamu meremiu ngaia mu naka ke marefa ni araria mu ngaua ia.
         15 E rao ke manga mu fafagaerisira ki tana inuni rainigi ka ngaufa namu ngaura gena,
         afaioqanifa ia ke marefa ni taotao afainigamu ngaia. Siana kamu tanua na ngaufa namu
         ngaua ke watowato i oqamiu kena ki tanugamu kamu fafagaerisira tana inuni ne mae tangara
         nikao o Kraes gena.
         16 Siana kamu tanua tana inuni ka tamasi fagaerisira rainia na mwarao ne oto mwa kena.
         17 Arafanga iana o God ke marefa woi nga nai koa mwa kai ngaungau makai koa mwa kai
         totono makai arao iga, maka tatanui ka mwarao ne oto, maka kokoa iga ka marapefa maka
         wawagewage mwora nga. Arani mwarao gaa ke rao mai panigi ka Figona Apuna.
         18 Ainuni ne rao ke tatagara manga ngai ke tangaa o Kraes, ko God ke wawagewage rainia
         mina inuni ka takotako rafa wau rainia.
         19 Igia ke araria nai ofongia kai oga iga ka marapefa mina tangamworanifa iaka ke araria
         nai tamanigia faitangai rainigi ki nganganiaga.
         20 Siana kamu tanua na ngaufa namu ngaura gena ki fafagaerisi na mwarao ne tagarafi
         o God. Arani ngaufa namu ngaura gena ke koro mwa namu ngaura, minga na mwarao mwa
         ne aera ke, ki siana rai toraira ana tana inuni kai tatanui ka aerafa rainia ka ngaufa
         namu ngaura gena.
         21 Make marefa ni araria nai ngaura ka fisigoni na ngaufa make marefa ni araria nai
         totono waen manga ne totoraira tana inuni kai apuri iga ka aerafa. Make marefa nikao
         ni koro nai tatanui ka agua ne totoraira na inuni na arao isuria o Kraes ira kai apuri
         iga ka aerafa.
         22 Ata mwa namu tangamworani rainigi na arani mwarao gaa igi ngaia mwa o God mi igamu
         kamuru gigirara maka mu mai marape sio, igamu kena kamu wagewage wau manga na mwarao
         namu tatanui gena ka tanugamu ke marefa namu takotako fagaerua.
         23 Make rao ke manga igamu nikao maka mu takotako fagaerua rainigi ka ngaufa namu ngaura
         igi nikao, nga ne marefa ni oto isuria na tangamworanifa iamiu ngaia. Hoi igamu kamu
         girara noga woi na agua kena ke marefa ni oto, suria na taa ne marefa ni otooto isuria
         na tangamworanifa iamiu ia ki nga na aerafa noga ngaia.

1 E rao ki manga na tangamworanifa iaka ke nganganiaga, make araria na marape surira
         mwa ka kare iana na Arafa na arao suria ne mwarumwarusiga na tangamworanifa iata ira.
         E araria na taufa iaka ki tana inuni nikao makai wagewagesia, siana ki igia mwa mereaka.
         2 Igia kaa ke araria na tatakosia ka taa ne koro tangara kai ofofongia kai tatamanira
         rainia kai wagewagesia.
         3 Rainia ko Kraes nikao make marefa ni tanui ka agua ni wagewagesia mereana rainigi,
         make manga mwa na Segesegefa Apuna ne woi ia, “Ainuni na tamasi aerisigo ira ki inau
         nikao ngaira maka tamasi aerisiau ira.”
         4 A Segesegefa Apuna na segea mai kaa tangai fagauisurigia ana mi tangai fagagatanigia
         ana kai nanafunia ka tako nganganiaganifa.
         5 Ingaia o God etagai ana ke tanugia ka marape maka wawagewage. Inau kau fagarafe woi
         ingaia ki pagai tatamanigamu kamu kokoa iga ka marapefa tangagamu faitangai, manga
         igamu namu arao isuria o Kraes Jisas ia.
         6 Imuri mai migamu na inuni fato kamu kasia akau ko God Emana na Arafa iaka o Jisas
         ia.
         7 Mui takotako fagafigaia ko God kamui mamarumusigamu faitangai, manga ingaia o Kraes
         ne marumusigamu nikao igamu ia.
         8 Au woi tangagamu wau, o Jisas ne rao mai ia ke tanu mwa manga na inuni ni tagaranifa
         iata na Jiu ira, tangai fagaqao ana tangara rainia ka agua ne qani naka sio o God
         tangara iurata ira. Kraes nikao make rao mai,
         9 ki mwarao maki ngaira nikao na inuni marefa na Jiu ira makai kasia akau nga nikao
         ko God rainia ne koro wau tangara ira. Nga ne tanu mwa nikao manga na Segesegefa Apuna
         ne woi ia, “Inau kau pagai wowoisigo tangara ka arani inuni, makau pagai kiukiu fagaakausia
         ka atamu.”
         10 A Segesegefa Apuna ke woi nikao tangara na inuni marefa na Jiu ira, “Mui rao mai
         kamui wagewage afainira fato ka arani kare iana o God.”
         11 A Segesegefa Apuna ia ke woi aporo nikao, “Arani inuni marefa na Jiu, mui fagaakausia
         ka Arafa. Igamu fato na arani inuni, kamu rao mai kamu mai wogasia.”
         12 O Aesaea nikao ke woi ia, “A tana mwane ne etagai iga na waro ni inuni iga o Jesi
         ke pagai mai taotao rai mwane ni ono isuri ana tangara ka inuni marefa na Jiu. Mingaira
         nikao ka gira fagauguri ana woi ne tatamanira.”
         13 O God ke gira tanu ana na tangamworanifa ia ka fafagauguria rainia. Inau kau fagarafe
         woi ni gira mafata rainia ana tangagamu ka wagefa mina marapefa mataina na tatangamworani
         rainia, mina ramwofa iana Figona Apuna ke fafagaramwori ka tangamworanifa iamiu kamu
         fafagauguria tatarau mwa ko God.
         14 A goaku igamu, inau kaa kau giraragamu wau woi igamu kena kamu koro wau maka mu nafuni
         ka arani giraranifa ne araria igamu namu fafagausuringainia tangagamu faitangai.
         15 Inau kaa, ko God ke koro wau tangau! Ngaia ngai ke nau tatamasi wau tana agua gaa
         tangai fagatakosigamu ana rainigi.
         16 O God ke usuiau tangai mwane ni tagaranifa iana o Kraes Jisas kau tatagarafira ka
         inuni marefa na Jiu makau tatarofainia ka woita iana o God manga na mwane ne raperape
         ia. Ki mwarao maka Figona Apuna ki fafagaapunarira ka inuni marefa na Jiu ira kai
         mai taotao rai wogasifa ne apuna make wagewagesia.
         17 Iga na fakunga iaku afainia ko Kraes Jisas kaa, ki inau kau qaqaeaga wau rainia ka
         tagaranifa nau tanua tangaa o God kaa.
         18 Nga mwa na mwarao nau tatamasi gaa ko Kraes ne fafagamwatakua tangau rai tamasi ana
         mina taniu ana rai tanura ana ka inuni marefa na Jiu kai tautau woita iana ko God.
         19 Hoi makau tatamasia ko Kraes ngatakena ne tataniu na fagaqaonga iga na ramwofa iana
         na Figona Apuna. Au tamasia ka tarofa koro rainia ko Kraes kaa, faganega pania ki
         Jerusalem ke raorao make tau ki Iririkum.
         20 Ua ki inau kau oqani tamasi ana wau tangara ka inuni ne ma nai rongoa noga o Kraes.
         Inau ke marefa qai oqani tagara ana iga ka agua na qani tagara fato noga iga.
         21 E manga ngai ke, suria na Segesegefa Apuna ne woi ia, “Arani inuni ne ma nai qani
         tamasia tangara noga kai rongoa, ka pagai rerea, Mina inuni ne ma nai rongoa noga,
         ka pagai gigirara.”
         22 Nga na tagarafa iaku gaa ke ura pusiau ke ma qai rao mai rai regamu ana kaa.
         23 Hoi kina mataina kaa kau fagafatongi noga ka tagaranifa iaku iga na arani agua igi.
         Iga na arani farisi gaa ki inau kau oqani rao mai rai regamu ana.
         24 Ua ki inau kau oqani wau regamu ana ina mataina nau arao tangaa i Spen. Inau kau
         oqani wau oga sisitai ana, qai wagewage afainigamu. Hoi kau girara nga igamu kamu
         kasiau kau arao i Spen.
         25 -
         26 Ina mataina kaa kau arao noga tangaa ki Jerusalem ngai ke rai mafata rainia ana ka
         sirani iata na inuni na apuna tangaa o God i Masedonia mi Akaea na fakua tangara na
         inuni na apuna tangaa o God ne ma ni tonga nafuninga iata.
         27 Ngaira mereata ka oqani tanua ana na agua kaa. Hoi ka woto rai ana na sirani iata
         afainia na Jiu gaa ke manga na orisi aporo mwa ka mwarao iata na Jiu, suria na Jiu
         ka qani woto rai ka mwarao koro iata ne rao mai pania ko God, tangara ka inuni marefa
         na Jiu.
         28 Imurina nau mamafata rainia menamenai na sirani kaa, makau wau reregamu makau wau
         arao tangaa ki Spen.
         29 Hoi kau girara, nau mataro wau i Rom, au mimigi rao wau ka arani korofa iana o Kraes.
         30 A goaku igamu, iga na ramwofa iana na Arafa o Jisas Kraes mina faikomanifa ne rao
         mai pania na Figona Apuna, au nongigamu namu fafagarafe afainiau, maka mu fafagarafe
         tangau.
         31 Mu fafagarafe tangaa ko God ki ura pusiau panira ka inuni ma nai tangamworani i Jiudia
         ki siana kai fafagaerisiau, maka mu fagarafe nikao woi na inuni na apuna tangaa o
         God i Jerusalem kai wawagewage rainia ka mwarao nau tanua kana.
         32 Mu nongia ko God qai arao wau tangagamu qai wau wawagewage wau, mina mamaro ana afainigamu.
         33 Au fagarafe tangaa ko God ni wategia ka marapefa, ki ogaoga afainigamu fato. Amen.

1 Inau kau oqani woisi ana wau tangagamu ka fefene na goaka ia ka Fibi, ingaia kena
         ke tatagarafira ka inuni ina siosi i Senseria.
         2 Igamu na inuni na apuna tangaa o God, kamui kanakanasia menamenai ka fefene kaa,
         mi ngaia kena nikao ka kare iana o God. A taa wau mwa ne oqaoqania maka mu tatamania
         rainia, suria kani ngai ke make qani tatamanira na inuni na rako wau mi inau nikao.
         3 Mui mamafata rainia ka tamasinga iga na wagefa iaku tangaa ka Prisila mo Akuila,
         suria ingairaurua mi inau kami tagai tatagara faku tangaa o Kraes Jisas ia.
         4 Ngairaurua nikao makaru fani mae rai tamaniau ana. Inau kau wagewage wau rainiraurua,
         marefa ki inau mwa maka arani siosi iata na inuni marefa na Jiu ira maka wagewage
         wau nikao.
         5 Tamasinga iga na wagefa tangara ka siosi na fakufaku iga na ruma iataurua ira. A
         romana tamaku nikao o Epaenetus ia maka tamasinga iga na wagefa tangaa, rainia ingaia
         kena ka mwane nga inago ne nafunia na tangamworanifa rainia ko Jisas Kraes ina provins
         i Esia.
         6 Ka Meri nikao ne oga ke mwakomwoaga rainigamu ia maka mu mamafata rainia nikao tangaa
         kani kena na woita iga na wagefa tangaa.
         7 A goaku iraurua nikao maka mu mamafata rainia nikao ka tamasinga iga na wagefa tangaraurua
         Andronikus mika Junias, ngairaurua nikao gena makau oga afainiau irarona na peresin
         ia. Arani aposol maka tako fagafigairaurua wau, mingairaurua gaa nikao karu tao rai
         raoisuri iana o Kraes inago mi inau kau kafu tao rai raoisuri iana imuri.
         8 A tamasinga iga na wagefa iaku tangaa na goaku koro o Amplitus, ingaia make nafunia
         ka tangamworanifa iga o Kraes.
         9 A tamasinga iga na wagefa tangaa ko Obanas, ingaia kena nikao maka tamaka na tagai
         tatagara faku tangaa o Kraes ia. Mina romana tamaku koro nikao o Stakis maka mu mamafata
         rainia nikao ka tamasinga iga na wagefa tangaa.
         10 A tamasinga iga na wagefa tangaa ko Apelis, ingaia kena make qani fagaqao noga woi
         ngaia make arao suria ko Kraes. Aristobiulas mi karena ira nikao maka mu mamafata
         rainia nikao ka tamasinga iga na wagefa tangara.
         11 A tamasinga iga na wagefa tangaa ka goaku o Herodion, mi tangara nikao na goana mi
         karena o Nasisas na arao isuria o Kraes ira.
         12 A tamasinga iga na wagefa tangaraurua ka Traefina mika Traefosa, ngairaurua na fefene
         ngai ge makaru mwakomwoaga wau rai tagara ana tangaa ka Arafa. Hoi mina romana tamaku
         ia nikao ka Pesis maka mu mamafata rainia nikao ka tamasinga iga na wagefa tangaa
         suria ingaia kena nikao make mwakomwoaga rafa wau kena tangaa na Arafa.
         13 A tamasinga iga na wagefa tangaa ko Rufas. Ingaia kena ka romana mwane ne arao suria
         na Arafa nikao, tamasinga iga na wagefa maka mu mamafata rainia nikao tangaa ke enana
         suria na fefene ngai kena ke tanu wau manga enaku ia.
         14 A tamasinga iga na wagefa tangaa ko Asinkritasi, mo Filegon, mo Hemes, mo Patrobas,
         mo Hemas mina ani na inuni na tangamworani rainia ko Kraes na ogaoga afainira gena.
         15 A tamasinga iga na wagefa tangaa ko Filologus mika Julia mo Nereus mika goana na
         fefene, mo Olimpas mina arani inuni na apuna tangaa o God na kokoa afainira gena.
         16 Mui kanakanasigamu fairifui manga iga na kastom iaka, namu sisiginigamu mangara mwa
         na afarigoata ira. Arani siosi fato iana o Kraes ngai ge na kasi wau na tamasinga
         iga na wagefa tangagamu gaa.
         17 A goaku igamu, au wowoi tangagamu wau menamenai mu fifinarura ka inuni na tatanui
         na agua marefa ni koro maka tanua na siosi ke fafariwoa rainia ne marefa nai taura
         na agua na fafagausuringainigi tangagamu gaa. Siana kamu kokoa afainira.
         18 Ainuni na tautanu manga ngai gana ka oqani tagarafira ana mwa mereata mina Arafa
         o Kraes woi nai tagara tangaa ke marefa. Ngaira gana ka tatakosi rao mwa ka romani
         na woita maka tatamasi tangara ka inuni na tako magafuru ira ka fafagaqekaqekara rainigi.
         19 Arani inuni ka rongogamu fato noga, woi igamu kena maka mu tautau woita iana ka Arafa.
         Mi inau kau wagewage wau rainigamu, namu tatanui na agua manga ngai ge. Inau kau oqanigamu
         woi mui takotako purua rai ka mwarao ni aera mina mwarao woi ni korokoro kamu takotako
         matafa rai.
         20 Imuri mo God ne mamafata rainia na marapefa ia ke wawategamu ka ramwofa rai fagaerisia
         ana nga ko Satan. Au fafagarafe woi na Arafa o Jisas ki korokoro tangagamu.
         21 A tamaku nami tagai tatagara faku ka kasigi wau na tamasinga iga na wagefa iata gaa,
         o Timoti mo Lusias mo Jason, mo Sosipata na goaku ngai ge.
         22 Inau nikao o Tosius makau kasi wau na tamasinga iga na wagefa gaa. Nga inau kau segea
         na leta kaa.
         23 -
         24 O Gaius make kanakanasiau wau mina siosi ne faku i ruma iana, ngaia make kasi wau
         na tamasinga iga na wagefa iana gaa. O Erastus, a mwane ne onoono isuri na sirani
         iana finua rafa kaa mina goaka nikao o Kotus karu kasi wau nikao na tamasinga iga
         na wagefa iataurua nikao gaa.
         25 Ai mafata rainia ka fagaakausinga iaka tangaa ko God, ingaia mwa ngaia kena ke gira
         fagaurasigamu ana nganganiaga iga na tangamworanifa iamiu i suria na tarofa koro nau
         tatamasia wau rainia ko Jisas Kraes ia. A rangarifa rainia na mwarao ne qani tao punufi
         wau noga mai inago igi.
         26 Hoi kina mataina kaa ki ngaia o God ne tafi tarai ia ke fagaregia fato noga rainia
         ka tamasinga iata na maurukari na segera igi. Make woi tangagia nikao woi nai tatamasia
         fura ka woita gaa ki mwarao maka arani finua kai tatangamworani rainia makai tautau
         woita iana.
         27 Hoi, rainia Jisas Kraes, igia ka gira fagaakausia ana tarai ke ngaia ne etagai o
         God ne girara wau. Amen.1 Korint1 Korint1 Korint1 Korint1 Korint

1 Pania inau o Pol, God ke qani ono sikifiau rai aposol iana o Kraes Jisas. Inau afainia
         ka goaka o Sositenes, ngaia nikao make arao suria na Arafa.
         2 Tangaa ka siosi iana o God i Korint. Kraes Jisas ke ono sikifigamu rai kare iana
         maka mu wogasi igaa ka atana, manga igia mina arani inuni na woisia woi o Kraes na
         Arafa iata nikao ira.
         3 Au fagarafe woi o God emaka mina Arafa o Jisas Kraes ki koro tangagamu, mwarao maka
         mui ogaoga igaa ka marapefa.
         4 Inau kau tatangasia raorao mwa ko God iaku rainigamu, suria ngaia ke mafata rainia
         ka korofa iana tangagamu, kigamu na ani mu faku afainia ko Kraes Jisas.
         5 Pania na agua ngai ke, God ke faganafunigamu rai ka arani mwarao, make gura wau nikao
         ka giraranifa mina tawatawanifa iamiu.
         6 Suria na arani fagausuringa iamami rainia ko Jisas Kraes ke qani nganganiaga wau
         i maurifamiu.
         7 Hoi nga ngai ke God ke wategamu ka arani mafatanifa koro tangagamu, minga kamu nanasia
         ka aporofa iana na Arafa iaka o Jisas Kraes kena.
         8 Ngaia nikao ke tatamanigamu kamu ogaoga nganganiaga raorao mwa make taua ka fagafatongina
         na ano kaa, maka mu ogaoga menamenai raorao mwa nikao make taua ka tangiana ne aporo
         mai na Arafa iaka o Jisas Kraes.
         9 God ke mworamwora raorao mwa tangagamu, mi ngaia ke ono sikifigamu kamu faku afainia
         ki Karena, o Jisas Kraes na Arafa iaka ia.
         10 A goaku koro igamu, namu arao suria o Jisas Kraes na Arafa iaka, inau kau nongigamu
         nga woi mu nafunia ka mangataka faku faitangai. Siana kamu totora faitigi, maaki faku
         ka mangatamiu igaa ka takotakofa iamiu.
         11 A goaku igamu, tana fitangita na inuni i ruma iana ka Kloui ka fagarongoau woi igamu
         kamu fafaitogiri sio mwa mereamiu.
         12 A mwarao nau woisia kaa ke manga kaa, tanani igamu kamu wowoi, “Inau kau arao suria
         ko Pol,” mi tanani ke wowoi, “Inau kau arao suria ko Apolos,” mi tanani ke wowoi,
         “Inau kau arao suria ko Pita,” mi tanani ke wowoi, “Inau kau arao suria ko Kraes.”
         13 Nga igamu kamu taka rainia ka apena o Kraes. Nga o Pol ke mae ka nafuia tangagamu?
         Fea igamu kamu maanu apuna igaa ka atana o Pol? Marefa wau nga.
         14 Inau kau tamasi tangasia ko God, suria ne marefa qai fagamaanuapunaria ki tana fitangimiu,
         nga mwa o Krispas mo Gaius.
         15 Nga ngai ke ne asa ki tana fitangamiu woi ni wowoi ni maanu apuna igaa ka ataku.
         16 Ua, inau kau fagamaanuapunarira ko Stefinasi mi karena fato, make marefa qai takosia
         woi qai fagamaanuapunarira ki tana inuni rao nikao.
         17 O Kraes ke marefa ni kasiau mai woi qai fafagamaanuapuna mwa, make ke kasiau mai
         nga woi qai tatarofainia ka tarofa koro. Marefa qai gira tamasi ana mangara na inuni
         na girara wau ira, make manga nau tamasi mangai ke, ka maefa iana Kraes igaa na taotao
         woro ia ke manga mwa na mwarao purua ia.
         18 Ainuni na rao nai tarupe ana noga pania ko God, ka takosia woi na tarofa rainia na
         taotao woro kena ka tamasinga mwa ni qekaqekaga ana. Mi tangagia na inuni na tafitafi
         kaa, ka ramwofa iana o God tangai fagatafigi ana.
         19 A Segesegefa Apuna ke woi, “Inau kau fafagaerisi wau ka tako matafanifa iata na inuni
         ne matafa na qauta, Makau fafagaqonoqonora ka giraranifa iata na inuni na girara wau.”
         20 Hoi manga ifai ka inuni ne matafa na qauta mina inuni na girara wau na puka, mina
         arani inuni na girara tefa iga na ano kaa? God ke qani fagaqao rainia woi na tako
         matafa ana iata na inuni ina ano kaa ke manga mwa na tamasinga ni fagaqekaqekaga ana
         ia.
         21 God ke tako matafa wau nga, ke fagaqarasira ka inuni igaa na ano kaa rai tako matafana
         rainia ki ngaia igaa ka takotakofa iata. Ngaira ka tako woi na tamasinga iamami ke
         rongo qekaqekaga, hoi o God ke fagatafira ka ani na raronimwora rainia.
         22 Ainuni na Jiu ka oqani regi ana mwa ka fagaqaonga, mina inuni na Grik ka oqani rongora
         ana mwa ka tamasinga ni tako matafa ana.
         23 Hoi igia kaa, ka tarofainia mwa ka maefa iana o Kraes igaa na taotao woro. Arani
         Jiu ke marefa nai oqania ka tamasinga ngai ke, mina inuni marefa na Jiu ka takosia
         manga mwa na tamasinga ni qeka ana ia.
         24 Hoi mi igia na inuni o God ne qani ono sikifigia, inuni na Jiu mina ani marefa na
         Jiu nikao, ka girara woi na tamasinga ngai ke rainia ko Kraes ka ramwofa mina giraranifa
         iana o God tangagia.
         25 Suria na takofa iana o God woi ne qao manga na takofa ni qeka, ki ngaia ke tefarigi
         wau nga ka giraranifa iata na inuni. Mina takofa iana o God ne qao manga ne mwarumwarusiga
         ka ramwofa ne tefari nga ka ramwofa iata na inuni.
         26 A goaku koro igamu, mui takosia ki ngatakena igamu, mataina o God ne ono sikifigamu.
         Igaa na onofanana na inuni, e rako wau ka fitangimiu ne marefa nai tako matafa ana,
         makai nafuni ramwofa, makai tao rai mwane rafa nikao.
         27 Hoi ko God ke ono sikifira ka inuni woi marefa nai nafunia na takofa nai fagamaakira
         ana ka inuni na tako matafa. Ngaia ke ono sikifira ka ani na woi na mwarumwarusiga
         igaa na ano kaa nai fagamaakira ana ka inuni na nafuni ramwofa.
         28 God ke ono sikifia ka ani na inuni woi na ono qau wato rainira, maka qao rufira,
         maka tako mara mwarao purua nainira, rai fagafatongira ana ka mwarao na tako rafa
         rainigi.
         29 Nga ngai ke ne marefa ka inuni ni gira qaqaeaga ana i maana o God.
         30 God ke fagafakugamu fainia ko Kraes Jisas, make kasia mai rai mwane ni tako matafa
         ana iaka. Mo Kraes ke fagaotogia, make fagaapunarigia, make worigia fura panira ka
         aerafa iaka.
         31 Hoi nga ngai ke na Segesegefa Apuna ne woisia woi na inuni ne oqani tamasi qaqaeaga
         ana, maki tamasi qaqaeaga mwa rainia ka Arafa.

1 A goaku igamu, igaa na mataina nau rao wau kau tamasia tangagamu na woita mwora iana
         o God ne qani tao punufi, inau ke marefa qai tamasi rainigi ka woita ni qaqaeaganifa
         mina girarafa.
         2 Ina mataina nau ogaoga afainigamu, inau kau oqani tamasia ana mwa ko Jisas Kraes
         na rapusia igaa na taotao woro.
         3 Mataina nau rao wau tangagamu ia kau mwarumwarusiga wau nga, makau gisigisi wau suria
         nau maagu.
         4 A fagausuringa mina tarofa koro nau tamasia tangagamu ke marefa qai tanua manga na
         mwane ne tako matafa wau nga make girara tawatawa ana. Makau tamasia mwa rai fagaqao
         ana mwa rainia ka ramwofa iana na Figona Apuna iana o God.
         5 Hoi ki igaa na agua ngai ke, igamu kamu nafunia ka fagauguringa suria mwa ka ramwofa
         iana o God, marefa ka girarafa iana na inuni.
         6 E mwora, igami kami tamasi ka woita ni takofa tangara ka inuni na oga suria o God.
         Hoi marefa ka woita ni takofa ina ano kaa, kee marefa ni manga na giraranifa iata
         na arafa ni finua na pagai fatofato rao mwa igi.
         7 Awoita ni takofa nami tamasi gaa, ka katofa iana o God ne qani fagaaqafia ke tao
         mataina na ano kaa ne mamaunga ni fafaganega. Nga na agua ngai ke ka tara tangagia
         rai taua ana o God i Heven.
         8 Marefa wau ka fitangita na arafa ni finua ina ano kaa woi nai girara ka woita ni
         takofa ngai ke, manga woi ngaira kai qani girara kaa, ke asa mwa nai rapusia ka Arafa
         i Heven ki mae ina taotao woro.
         9 Hoi ke manga na Segesegefa Apuna ne qani woisia ia, “Nga na mwarao o God ne fagananaua
         tangara na inuni na oqania ngaia, ke tefaria ka mwarao na regi rai maata, kee nai
         rongora rai karingata. Make marefa ni gira qanu ana irarona mangatata!”
         10 God ke fagaqao rainigi ka takofa punufi iana tangagia rainia ka Figona Apuna iana,
         nga na Figona Apuna ke rorogoi na arani mwarao, ke manga na mwarao ne tao punufi wau
         nga i mangatana o God.
         11 Ainuni mereana mwa ke girara ka mwarao ne taotao irarona mangatana. Ngatakena nikao
         na Figona Apuna iana o God make girara ka mangatana o God.
         12 Hoi, ngaia ngai ke a Figona Apuna na nafunia kaa, ke marefa ka mwarao iana na ano
         kaa, maaka Figona Apuna iana o God ne kasia mai ni fafagagiraragia rainigi ka mwarao
         ne qani wategia o God.
         13 Arani woita nami tatamasi ke fagausurigami rai ka Figona Apuna, marefa takotakofa
         iana na inuni. Hoi ka Figona ngai ke ke tatamanigami rai fagausurira ana ka inuni
         na nafunia na Figona.
         14 Nga ngai ke inuni ne marefa ni nafunia na Figona iana o God, ke asa ni marumusi ka
         mafatanifa pania na Figona Apuna, suria na agua ngai ge ke qao qekaqekaga tangara.
         Ngaira ke marefa nai tako matafa rai.
         15 Mo otai ne nafunia na Figona Apuna, ngaia ke gira ono girara ana ka arani mwarao,
         make asa ki tana inuni ni usu maana rainia ki tana mwarao.
         16 Suria na Segesegefa Apuna ke woi, “Marefa ka inuni ni girara na mangatana na Arafa,
         make marefa ka inuni ni araria ni fafagausuria rainia ki tana mwarao.” Hoi mi igia
         ka nafunia ka mangata manga o Kraes ia.

1 Hoi a goaku igamu, inau ke marefa qai tamasi tangagamu manga nau tamasi tangara na
         inuni na nafunia na Figona Apuna. Makau tamasi tangagamu mwa manga na inuni ne marefa
         ni nganganiaga na tangamworanifa iamiu ia. Igamu kena ke mangara na kere kare ira
         igaa ka tangamworanifa iamiu igaa o Kraes.
         2 Ua ki inau kau wategamu mwa ka nogani na susu mangara na kere kare ira, marefa ka
         ngaufa ni gatagata, suria ne marefa ni ararigamu. Hoi migamu ke mamaunga mu nanau
         rai tawoa ana ngaufa nganganiaga,
         3 suria na taufanamiu ke manga na inuni marefa nai girara na Arafa ira. Afairafai ana
         mina faitogiri ana manga namu tanui gena ke fagaqao woi igamu ke marefa namu arao
         suria ka Figona, maka mu arao suri maunga ka taufa iata na inuni ina ano kaa.
         4 Tana fitangimiu ka wowoi, “Inau kau arao suria ko Pol,” mi tana ani ka wowoi, “Inau
         kau arao suria ko Apolos.” Igaa na takofa manga ngai ke, igamu nga mu arao suria maunga
         mangara na inuni ina ano kaa ngai kena.
         5 Mui tatakosia menamenai. Apolos mi inau o Pol kaa, igamirua fato kamuru tatagara
         mwa tangaa ko God, migamirua kamuru oqani tamanigamu ana igaa ka tangamworanifa iamiu.
         Nga na Arafa mwa ke usuira ka arani mwane tangai ka tagaranifa iata.
         6 Inau ke manga na mwane nau fasia na ritana, mo Apolos ke manga na mwane ne mamaanufira
         rai wai ia. Hoi mo God ke tanua ke waka ke akau.
         7 Nga na apena mwarao rafa nga ko God ne tanua ke waka ke akau, marefa ka mwane ne
         fasia mina mwane ne mamaanufi rai wai ia.
         8 Hoi, a mwane ne fasia na ritana mina mwane ne mamaanufi rai wai, ngairaurua karu
         faiaworagi mwa. Nga o God ke pagai woriraurua rainia ka tagarafa naru tanui.
         9 Suria igamirua kamuru tagara faku mwa tangaa ko God, migamu kamu manga na mwou iana
         ia mina ruma iana o God nikao.
         10 God ke ono korosiau make nakau kau tao rai ngasirawo rai akefa, nau qani naka ka
         funaoto ni ruma, mi tana mwane getea ke akeake iga. Arani fitangika ke araria ne tatakosia
         menamenai nga ki ngatakena ne akea,
         11 suria ngaia o Kraes ke qani tao manga funaoto ni ruma, marefa ko otai ni gira orisia
         ana rainia na ani getea rao nikao.
         12 -
         13 Mataina na inuni na akea na ruma igaa na funaoto kena, ka giu ke pagai ofongi igaa
         ka tangina ni fagaetangifa kana. Hoi mina arani inuni ka pagai gigirara woi ne tatagara
         rainigi ka gol mina silva mina romana fau, mi tana inuni ka akeake rainigi ka apenagai,
         faingi ka aoo, mina wareware.
         14 Igia ka pagai worigia, rao ke manga na mwarao na ake rai gena ke marefa ni arofu
         ina giu.
         15 Hoi make manga ne arofu igaa ka giu, igia ke marefa nai nanafuni ka arani mwarao.
         Mi igia mwa ka tafitafi, manga na inuni na okea fura pania na giu ia.
         16 Igamu kamu qani girara woi igamu ka Ruma ni Wogasifa iana o God, mina Figona Apuna
         iana o God ke ogaoga iraromiu.
         17 Hoi otai ne fafagaerisia na Ruma ni Wogasifa iana o God, God ke pagai fafagaerisia
         ka inuni kena. A Ruma ni Wogasifa iana o God kena ke apuna, migamu kena ka Ruma ni
         Wogasifa iana o God.
         18 Siana kamu fafagaqekagamu mereamiu! Rao ki tana fitangimiu ke takosia woi ngaia ke
         tako matafa rai ka mwarao ina ano kaa, ke araria nga namu mangara na qeka ira, maka
         mu kafu nafunia ka tako matafa ana mwora.
         19 Suria na tako matafa igaa na ano kaa, ke regi ko God manga na mwarao purua mwa igi.
         A Segesegefa Apuna ke woi ia, “God ke pagai ririra aporo tangara mereata ka takofa
         iata na inuni na girara wau ira.”
         20 Mina Segesegefa Apuna ke woi nikao, “Arafa ke girara woi na takofa iata na inuni
         na tako matafa ka mwarao purua mwa.”
         21 Hoi ki siana kamu kasikasia akau ki tana inuni, rainigi na mwarao ne tanui. Arani
         mwarao gaa kamu nafuni ngai ge.
         22 O Pol, Apolos, mo Pita, kamu nafunira. E mwora, arani mwarao kamu nafuni ina ano
         kaa, tafinga, maefa, mataina kaa afainia ka mataina maunga mai, arani mwarao gaa ki
         tangagamu.
         23 Igamu ke nafunigamu ko Kraes, mo Kraes ke nafunia ko God.

1 Igamu ke araria nga woi mui takosigami woi igami kaa ka mwane ni tagarafa iana o
         Kraes, nami tatarofainia mwa ka tamasinga iana o God rainia na fagatafinga ne aqa
         ke taotao maunga kena.
         2 Hoi, a mwane ne tatagara manga ngai ke ke araria ni tatagara menamenai nga tangaa
         ka mwane rafa iana kena.
         3 Inau ke marefa qai tako rafa wau manga namu tatamasiau, kee na fafagatamasiau. Inau
         minga ke marefa qai gira tamasiau ana nikao mereaku.
         4 Igaa na takofa iaku, kau girara woi inau kau taragani. Hoi make marefa woi inau qai
         oto wau nga. Ngaia mwa na Arafa ke gigirara ka mwarao ne tanuau rainia.
         5 Ngaia ngai ke ma ni araria nu usuusu i maata na inuni, maka mu nasia mwa ka Arafa
         ne arao mai rai fagagetara ana ka inuni. Nga ngaia ke fafaqao rainigi fura mawe ka
         mwarao ne punufi igaa na rotorotoaganifa. Make tatanui ka mwarao i mangatata na inuni
         ke rangaranga mawe. Hoi nga o God ke kafu fafagaakausira ka arani inuni faitigi.
         6 A goaku, inau kau qani tamasia mai, kau fagatake rainigamirua ko Apolos mi inau,
         rai fagausurigamu ana kamui gigirara menamenai nga ka girara ana ka woita gaa, “Mui
         arao suria nga ka faifataninga.” Nga ngai ke nau oqanigamu siana kamu wowoi tana fitangimirua
         ke koro tefaria ki tana ani.
         7 Nga otai ke kasigamu kamu tao rai romata na inuni gena? A mwarao taa kamu nafuni
         ne marefa ni qani wategamu mai o God? Hoita, manga na mwarao mu nafuni, maki siana
         kamu rarasigamu rainigi.
         8 Fea igamu kamu qani nafuni ka arani mwarao mu oqani? Fea mu nafuni rurugua wau nga
         rai ka arani mwarao? Manga ifai, igamu kamu tao rai arafa tefarigami? Marefa wau nga!
         Koro wau ngaia namu tao rai arafa kena, ki igami nikao minga kami nanafunia faku ka
         arafanga iamiu!
         9 Suria inau kau rea ko God ke nakagami ki igami na aposol kami qai muri tatarai nga
         mangara na inuni na nanau rai nafuira ana ira. Igaa ka matonga ni enjel mina inuni
         ina ano kaa rai qoretainigami ana.
         10 Igami, kami qao mara qeka, tangaa mwa ko Kraes. Hoi mo Kraes ke tanugamu kamu nafunia
         ka takofa. Migami kami mwarumwarusiga maka maeronganigami, migamu kamu raramwofaga
         maka tako fagafigaigamu.
         11 Ina mataina kaa, igami kami magau wau, make mamata wau ka riomami, make marefa ka
         mwarao mi gafugafu rai, nga mwa na gafu mataritari. Igami ka maeronganigami wau make
         marefa ka agua mi ogaoga iga.
         12 Igami kami tatagara wau rainigi ka rimamami. Mataina na tamasi aerisigami minga kami
         tamasi koro mwa tangara, mataina raramwosigami minga kami marapesira wau mwa.
         13 Mataina na tamasi aerisigami, migami kami aramira aporo mwa rai ka woita koro. Ainuni
         ka takosigami manga igami ka mwomwo mina puniga ira ina ano kaa.
         14 Inau ke marefa qai sege tangagamu manga ngai ke rai fagamaakigamu ana. Marefa! Inau
         kau oqa koro tangagamu mangara i kareku mwora ira.
         15 Fenaka woi mu nafunira ka tangafuru ne etagai na qera (10,000) nai inuni nai fagausurigamu
         rainia ko Kraes, mi inau mwa ke emamiu ne etagai. Igamu kamu tao rai kareku na mataina
         nau tamasia tangagamu na tarofa koro rainia ko Kraes Jisas.
         16 Ua, au nongigamu nga woi mui manga inau kaa.
         17 Hoi nga ngai ke nau kasia wau o Timoti kaa, a mwane nau komania manga kareku koro
         ia, ne tanui na tagaranifa koro tangaa na Arafa. Ngaia o Timoti ke wowoisia tangagamu
         ka taufa iaku nau arao suria o Kraes Jisas, mina taufa iaku ke faiaworagi fainia mwa
         ka fagausuringa iaku nikao, nau tatamasi suri na arani siosi igaa na finua gaa igi.
         18 Tana fitangimiu ka kato ka woi mwa woi ne marefa qai pagai arao wau tangagamu, ka
         tamasi qaqaeaga wau.
         19 Rao ka Arafa ke fafagamarumungainiau, au taugamu wau i tana mataina rao mwa. Makau
         kafu wau rerera ka inuni na qaqaeaga manga na nafunia na ramwofa gena.
         20 Suria, na arafanga iana o God ke marefa woi na tamasifa purua mwa, minga ka ramwofa.
         21 E fegua, ataa kamu oqania nau tanua tangagamu ina mataina nau arao wau? Mu oqania
         nau raramwosigamu, kee nau korokoro makau marapesigamu mwa?

1 Inau kau qani rongoa woi tana fitangimiu ke tanua ka agua ni oraoraga ana. A woisia
         tangau ngaia woi ne auragia mwa ki kani iana emana. A afuroto nikao minga ka girara
         woi marefa nai tanua ka agua ngai kena.
         2 Hoi e araria nga ni aera ka oqamiu, minga kamu qaqaeaga mwa rainia kena. Hoi ke araria
         namui maengia fura panigamu ka mwane ne tanua na agua aera kena.
         3 E mwora woi inau kau oga fagatau panigamu, maki igaa na takofa iaku, inau ki afainigamu
         mwa. Au usuia maana fato noga ko wani ngai kena, manga mwa nau qani ogaoga afainigamu
         ia.
         4 Mataina namu fakufaku igaa na atana na Arafa iaka o Jisas, mi inau ka takofa iaku
         ki afainigamu mina ramwofa iana na Arafa iaka o Jisas ke taotao afainigamu nikao.
         5 Igamu kamu mamafata rainia nga ko wani kena tangaa ko Satan tangai fagaerisi ana
         ka apena, mina maurifana mwa ke tafitafi ina mataina ne aporo mai igaa na Arafa.
         6 Siana kamu qaqaeaga kena! Fea, ma mu girara woi na kere ngangana na iist ke gira
         funga ana rainia ka apira na flaoa?
         7 Mui kasia fura nga panigamu ka qani iist kena! Maka mu tataragani manga na purete
         faoru, ne marefa ni tonga iist igaa ia, hoi ki ngatakena nga igamu ngai kana. Nga
         o Kraes ka karena Sip iaka tangaa na Tefa Afarau na qani nafuia funuia ia.
         8 Mataina na fafagaararia na tangiana rafa kena, siana ka purete afainia ka qani iist,
         (ne woisia igaa na gino mina aerafa). Minga ka purete mwa ne marefa igaa na iist,
         (ne woisia igia ka taragani maka wowoi mwora nga).
         9 Igaa na leta nau qani segea wau tangagamu ia, inau kau qani woi tangagamu woi siana
         kamu fakufaku afainira na aoraora.
         10 Hoi, inau ke marefa qai tamasi afuria ka inuni igaa na ano kaa. Ngaira na aoraora
         gena, ka mamaongo, maka fafanago maka wowogasira na nunuta na mwarao mwa. Manga namu
         takosi rao ana panira ka inuni aera gena, make asa wau mui rao pania ka ano kaa.
         11 Makau tatamasia tangagamu, ki igamu ki siana kamu fafaitora afainira ka inuni na
         tamasira woi na goamiu igaa na tangamworanifa, minga ka tatanui ka agua ma ni oto
         fainira ki tana inuni, maka mamaongoga, maka wowogasira ka nunuta na mwarao, maka
         tatamasira aerisira ki tana inuni, maka totono ka qekaqeka, maka fafagaparura ka inuni
         ka tawora ka mwarao iata. Siana rai ngau ana afainira.
         12 Ataa ki inau kau usui maata na inuni marefa igani na siosi? E araria mwa nai usui
         maata ka inuni irarona siosi.
         13 Ngaia o God ke fagagetara na inuni na marefa igaa na siosi gaa, mina Segesegefa Apuna
         ke woi ia, “Mui maengia fura ka mwane ne aera kena pania ka rurufa iamiu.”

1 A mataina tana fitangimiu ne togiria na tamana ke ma ni araria ne totoraia tangaa
         ka koti iata na afuroto, maki totoraia mwa tangara ka inuni na apuna tangaa o God
         kai fafagaoto tangaa.
         2 Marefa mui girara woi na inuni na apuna tangaa o God ka pagai fafagagetara ka inuni
         ina ano kaa? Manga kana, make fea ke marefa mui fagaotora na kere agua sisitai mwa
         i qaiawogamiu gena?
         3 Fea, marefa mui girara woi nga igia nikao ka pagai fafagagetara na arani enjel? Hoi,
         ke rao ke manga kana, igia maka gira fafagagetara ana mwa ka kere agua sisitai ina
         ogafa iaka ngaeka gaa.
         4 Manga ifai ka mataina ne akau mai na faitogiri ana manga ngai gena, kamu totora mwa
         tangara na mwane ne marefa panigamu ina siosi?
         5 Au woi manga ngai ke rai fagamaakigamu ana! Fea, e marefa ki tana mwane ni tako matafa
         ni ogaoga fainigamu ina siosi gena, ki fafagaotora na faitogiri ana iamiu?
         6 Hoi ki tana fitangimiu ke toraia sio mwa ki tana tamana make toraia tangara ka afuroto
         ka rongosuria ka faitogirifa iataurua!
         7 A mataina namu totoraigamu fai tangai ina koti, ke fagaqao mai nga rainigamu woi
         igamu fato kena kamu aera fato noga ngai kena. Manga na fafagaera oqamiu make koro
         mwa, ke manga na fagapiropiroga ka sirani make koro mwa, siana kamu fafagatamasigamu
         faitangai.
         8 Hoi migamu meremiu kamu fafagaera oqata, maka mu fafagapiropiroga ka sirani iata
         na goamiu.
         9 Igamu kamu girara fato noga, woi na inuni na tatanui na agua aera ke marefa nai nanafunia
         ka arafanga iana o God. Hoi kamu fifinarura! Suria marefa ka inuni na tatanui na agua
         aera fainira tana ani, mina inuni na wowogasira na nunuta na mwarao, mina inuni ne
         marefa nai mwora igaa na auragifa, mina mwane na tatanui na agua aera mereata sio
         mwa,
         10 mina inuni na fafanago, na inuni na mamaongoga, na inuni na gira tono ana ka qekaqeka,
         mina inuni na tatamasi qao aerisira tana inuni, mina inuni na fafagaparura na inuni
         ka tawora na mwarao iata, ngaira na inuni manga ngai ge ke asa fagaetagai nai nafunia
         ka arafanga iana o God.
         11 Inago ki tana fitangimiu ka tautanu manga ngai gana. Hoi ki na mataina kaa igaa na
         atana na Arafa iaka o Jisas Kraes, mi igaa na ramwofa iana na Figona Apuna iana o
         God, ke usuusugamu make fagaapunarigamu make fagaotogamu kamu oto i maana o God kena.
         12 Tana fitangimiu wari ka woi, “Igami kami gira tatanui ana mwa ka atani wau mwa na
         mwarao.” Aa ne mwora ngai kena, hoi make marefa woi na arani mwarao ki gira tamanigia
         ana. Ua, ki inau kau ngaroi wau qai naka ki tana mwarao ki arafa tangau.
         13 Tana inuni nikao ka wowoi, “A ngaufa ka mwarao ni tamania ana na apeka mina apeka
         ki tangaa ka ngaufa.” Aa ne mwora ngai kena, maako God ke pagai fafagafatongiraurua
         mwa. Marefa ni araria nai tatanui ka agua ni oraoraga ana. Igia kai naka mwa ka apeka
         rai tagara ana mwa tangaa o God, rainia ngaia ke onoono suria kena.
         14 God ke ragaia afaraga aporo noga ka Arafa iaka pania na maefa rainia ka ramwofa iana,
         mi igia nikao ke pagai raragaigia afaraga aporo pania ka maefa.
         15 Marefa mui girara woi na apemiu gena ki tana apanana na apena o Kraes? Marefa qai
         gira toraia ana ka apanana na apena o Kraes rai faku ana afainia ka ani ne qaqagararanga.
         16 Mu qani girara woi na inuni ne faku afainia na ani ne qagararanga kena, ngairaurua
         karu tao rai ape ne etagai mwa. A Segesegefa Apuna ke woi manga kaa ia, “Ngairaurua
         gena karu mai taotao rai inuni ne etagai mwa.”
         17 Mina inuni ne fakufaku afainia na Arafa, ka figona iataurua make fakufaku nikao.
         18 Siana kamu tatanui na agua ni oraoraga ana! Ainuni na tanui na aerafa manga ngai
         ge nga na fagaerisi na apeta ngaia, mina tana aerafa ke marefa ni gira fagaerisi ana
         ka apeta manga gana.
         19 Igamu kamu qani girara woi na apemiu ka ruma apuna iana na Figona Apuna, ne ogaoga
         iga. God ke qani mafata rainia mai ka Figona Apuna ke mai kokoa i apemiu. Igamu ke
         marefa mu nafunigamu mereamiu.
         20 O God ke qani worigamu rafa wau rainia ka maemiu, ke araria nga namu fafagaakaufia
         rai ka apemiu.

1 Hoi, au oqani aramigi ana ka fagatenga mu fagategi mai ina leta iamiu ia. Mu woi,
         “A mwane ki siana ki auragi?”
         2 E koro woi na arani mwane ki tonga kani iana mereana, mina arani fefene ki tonga
         wani iana mereana rai ura pusia ana ka ogafa aera.
         3 A mwane ne auragi ke mimia mauru nga ki kani iana mina fefene ke mimia mauru nga
         ko wani iana.
         4 Suria na apena fefene ke nafunia ko wani iana, marefa ki ngaia mereana mwa. Mina
         apena mwane ke nafunia ki kani iana, marefa ki ngaia mereana mwa.
         5 Siana kigamurua na inuni muru auragi kena muru manimania na apemurua fairifui. Nga
         mwa marefa muru mauru faitigi suria ka kere mataina sisitai mwa tangaa ka fagarafenga,
         maka muru kafu mauru faku aporo nikao mataina tana fitangimurua ne oqaoqania. Marefa
         ni koro ko Satan ni arao mai ki mai ofofongigamurua suria ne asa rai tau surigamuru
         ana.
         6 Au segea rao mwa ka agua kani ngai ke tangagamu, marefa woi ni manga na tamasinga
         tangagamu rai rao suri ana.
         7 Inau kau oqania woi igamu fato kamu oga mwa manga inau kani, maake suria mwa o God
         ne wategia ka wotowoto faitigi. Tana inuni ka nafuni ka ani ngai ge, mina tana inuni
         ka nafuni ka ani getegi na wotowoto.
         8 Hoi, e kani ka woita iaku tangara ka inuni marefa nai auragi mina fefene na nao.
         E araria mwa mui oga nga getegamu manga inau kani.
         9 Make manga ne qara tangagamu nai oga getegamu ana, ua e ararigamu mwa mui auragi,
         suria na auragifa ke koro tefaria manga mu oqaoqani mauru faku ana ia.
         10 Ua, au oqani woisi ana tangara ka inuni na auragi fato noga, manga na woita na Arafa
         mereana ne woisia mai ia. A fefene ke siana ke arao pania ko wani iana.
         11 Hoi ke rao ke arao pania, ngaia ke araria mwa ni ogaoga mwa getea nga, kee ni aporo
         tangaa ko wani iana. Mina mwane ke siana ki kasia ki kani iana.
         12 Nga mwa inau mereaku kau tamasia tangagamu na agua kani, marefa ka woita iana na
         Arafa. Manga tana mwane ni girara na Arafa ke qani auragia fato noga ka fefene marefa
         ni girara na Arafa, mina fefene kena ki oqani oga ana maunga afainia, ko wani iana
         kena ki siana ki kasia.
         13 Ua, manga tana fefene ni girara na Arafa ki qani auragia fato noga ka mwane marefa
         ni girara na Arafa, mina mwane kena ki oqani oga ana maunga afainia, ka fefene iana
         kena ki siana ki kasia.
         14 Suria o wani iana ne afuroto ia ko God ke fagaapunaria rainia na kani iana kena ne
         girara na Arafa ia. Afefene ne afuroto ia ko God ke fagaapunaria rainia na wani iana
         kena ne girara na Arafa ia. (Rao ko God ke ma ni fagaapunariraurua, i karetaurua make
         ma nai apuna.) Hoi ko God ke qani fagaapunarira ki karetauraurua gena nikao.
         15 Hoi, manga tana fitangitaurua ke marefa ni girara na Arafa make oqania woi ne arao
         pania ka inuni iana ia, koro mwa. Igo ke marefa nai rakugo afainia maunga ka inuni
         kena. God ke oqanigia woi nai ogaoga igaa ka marapefa.
         16 Hoi, igo na fefene no girara na Arafa ko totoraia ko wani iamiu wari rai tangamworani
         ana, hoi mi igo na mwane no girara na Arafa ko totoraia kani iamiu wari rai tangamworani
         ana nikao.
         17 Au fagausuri ngai ka agua gaa tangara ka arani inuni na tangamworani. God ke qani
         usugia rai rao suri ana ka ogafa na Arafa ne wategia mai.
         18 Rao ko God ke usuira ka Jiu, siana ke ogaoga mangara na inuni ne marefa na Jiu. Rao
         ko God ke usuira ka inuni marefa na Jiu, siana ke ogaoga mangara na Jiu ira.
         19 Fenakara woi na inuni kena ka Jiu, kee inuni kena ke marefa ka Jiu, ngairaurua gena
         karu faiaworagi mwa i maana o God. Nga na apena mwarao rafa nga ka tau woita iani
         ana na faifataninga iana o God.
         20 Igamu fato na inuni ke araria nga namu ogaoga nga manga namu qani ogaoga ia igaa
         na mataina o God ne onigamu kena.
         21 Igamu na inuni namu tatagara purua, siana ko takotako aera rainia, maake manga no
         gira fagataraganisigo ana, mako tanua manga kena.
         22 Ainuni ne tao rai inuni na tagara purua mataina na Arafa ne onira, ngaira ka taragani
         mwa i maana na Arafa. Mina arani inuni na taragani mwa ina mataina o Kraes ne onira,
         ngaira ka mai tao rai inuni ni tagara ana mwa purua tangaa.
         23 God ke qani worigamu rainia ka maemiu ne rafa tefa wau. Siana kamu mai taotao rai
         inuni na tagara purua tangara tana inuni.
         24 Mu oga nga manga na mataina o God ne onigamu ia.
         25 Hoi, rainira na inuni marefa nai auragi, inau ke marefa qai nafunia ka woita pania
         na Arafa, makau tatamasia wau mwa ka takotakofa iaku mereaku, ki igamu kamu fafagauguriau
         suria na Arafa ke oqaniau ke kasiau mai kaa.
         26 Igia kaa ka qanufi noga ka mataini ne qara, hoi ke koro wau mu ogaoga manga namu
         oga ina mataina kaa.
         27 Manga igamu kamu auragi fato noga, mui mimira oga mwa. Siana ko takotako nui kasia.
         Make rao ke manga marefa mui auragi, siana ko rarapasia nui auragi.
         28 Marefa ni aera ka auragifa manga igamu ke marefa mu auragi mai inago. Hoi nga mwa
         otai na auragi ka pagai nanafuni ka takofa rafa wau tangara, nga ngai ke nau oqani
         ura pusigamu ana panigi gaa.
         29 A goaku igamu a mwarao nau woisia kaa ke manga kaa, aporofa iana na Arafa ke fagarangi
         mai noga. Hoi ke marefa ni rafaera manga namu auragi kee ne marefa.
         30 E faiaworagi mwa manga namu angiangi kee mu mamana. Ani na woriwori mwarao, ka ogaoga
         mwa manga marefa nai nafunigi ka mwarao na worira gena.
         31 Mina ani na arumasi na arani mwarao nai tanui ana ina ano kaa, ka ogaoga mwa manga
         marefa ka mwarao nai tanua ia, suria na ano kaa na ogaoga igaa kaa, ke suguia mwa
         ni fato.
         32 Inau kau oqanigamu woi mu taragani panigi ka arani takofa. A mwane marefa ni auragi
         ke takotako rafa rai oga ana suria ka mangatana na Arafa.
         33 Mina mwane ne auragi fato noga ke takotako rafa wau rainigi ka mwarao ina ano kaa,
         suria ngaia ke oqani fagakoro mangatana ana kani iana.
         34 Manga ngai ke, ngaia ke tauruarua. Akere fefene, kee na fefene rafa ne marefa o wani
         iana, ke takotako rafa rai oga ana suria ka mangatana na Arafa, make oqania fato nga
         ni mamafata rainia fato nga ka apena afainia ka mangatana ki qaqao koro tangaa ka
         Arafa. Mina fefene ne auragi fato noga ke takotako rafa mwa rainigi ka mwarao ina
         ano kaa, suria ngaia ke oqani fagakoro oqana ana mwa ko wani iana.
         35 Inau kau woi manga kaa, suria nau oqania qai tamanigamu, ki siana ki qaraqara tangagamu.
         Au oqanigamu woi mui ogaoga menamenai maka mu mamafata rainigamu mereamiu fato nga
         tangaa ka Arafa.
         36 Hoi, manga tana mwane mina fefene sanau karu marumu noga rai auragi ana, mo wani
         kena ke tatakosia raorao mwa ka auragifa iataurua, e koro mwa naru auragi. Agua ngai
         ke ke marefa ni aera.
         37 Make manga i ngaia mereana ne qani takosia gatagata nga woi ne marefa ni auragi,
         koro mwa manga ne gira tau suria ana mereana.
         38 Koro mwa tangai auragifa, make koro tefa wau manga marefa nui auragi.
         39 Afefene ne auragi ke marefa ni taragani ina mataina o wani iana ne tafitafi maunga,
         make manga ne maemae ko wani iana, ngaia ke kafu tataraganisia ke kafu gira auragi
         aporo ana, hoi maka mwane mwa ki arao suria na Arafa.
         40 Maake manga ne kokoa getea mwa make wawagewage wau nga. Nga na takofa iaku ngai ke
         makau tangamworani nikao woi inau kau nafunia ka Figona iana o God.

1 Igaa na leta iamiu kamu fagateau rainia ka ngaufa na wogasi rainigi tangara na nunuta
         na mwarao. Tana inuni ka woi, “Igia fato ka nafunia ka giraranifa.” Hoi, e mwora,
         maka giraranifa ke gira tanua ana mwa ka inuni ke qaqaqaeaga mwa rainia. Mina ogafa
         igaa na oqa korofa ke gira tamanigia ana.
         2 Manga na inuni ne tatakosia woi ngaia ke qani girara wau, ngaia ke marefa ni girara
         nga menamenai.
         3 Mo God ke qani girara ka inuni ne oqaoqa koro tangaa.
         4 Hoi, rai ngaura ana na ngaufa na wogasi rainigi tangara na nunuta na mwarao na wowogasira,
         igia ka qani girara woi na nunuta na mwarao na wowogasira gena ke marefa ni mwora
         makai tafitafi, maka girara mwa woi nga o God ki ngaia mwa tagaina togo.
         5 Manga ne rako wau ka atani wau mwa na mwarao na fauatana woi o god ira, mi taa ani
         ka fauatana woi na arafa i afaafa ina wawaiaro mi ano kaa. Make marefa ki tana mwarao
         ngai ge ni mwora.
         6 Igia ka nafunia ko God ne etagai togo, mi ngaia mwa ke Emaka fato. Ngaia ke fagaworai
         na arani mwarao, maka ogaoga suria kaa. Nga mwa o Jisas Kraes ka Arafa iaka. God ke
         fagaworaia ka arani mwarao rainia ki ngaia make mafata rainia ka tafinga tangagia.
         7 Marefa ki igia fato kai girara na arani mwarao gaa. E mwora tana inuni ka qani wowogasira
         ka nunuta na mwarao igaa ka mataina inago. Hoi, ka mataina ngaira na ngaura na ngaufa
         manga ngai ge, mi ngaira ka tatakosia maunga woi na ngaufa iana na nunuta na mwarao.
         Atakofa iata ke mwarumwarusiga, maka woi ne fafagaerisira.
         8 Angaufa ke asa ni toraigia fagarangi tangaa ko God. Manga marefa nai ngaua make koro
         mwa, hoi manga nai ngaua make koro mwa.
         9 Siana kamu tanua ki tana inuni ne mwarumwarusiga na takofa iana, ke tanua na aerafa
         gaa rainia na mwarao igamu ne araria mu ngaura.
         10 Manga na onoono rogoigo no oga ko ngaungau ina raperape iata na nunuta na mwarao
         gena, ke ne manga namu totoraira rai ngaura ana ka ngaufa gena nikao.
         11 A giraranifa iamiu ke gira fagaerisira ana ka goamiu ne marefa ni gatagata na tangamworanifa
         iata, ne mae tangara o Jisas Kraes ia.
         12 Mataina namu fafagaerisira na goamiu ne marefa nai gatagata na tangamworanifa iata
         ira, kigamu nikao maka mu tanua ka agua ma ni oto tangaa ko Kraes.
         13 Hoi e rao ka fisigona na mwarao nau ngaura ke fagaerisira ka goaku ka apuri, marefa
         qai ngaura aporo ka ngaufa gena, ki mwarao maki siana qai pagai fafagaerisia ki apuri
         nikao.
         
            

         
      
   
      
         9
1 Inau kau qani taragani. Inau ka aposol. Inau kau qani rea ka Arafa makau fagaotogamu
         kamu tangamworani rainia ki ngaia.
         2 Fenaka woi tana inuni ka takosia woi inau ke marefa ka aposol, migamu kamu girarau
         woi inau ka mworana na aposol suria ka tafinga faoru iamiu ke fagaqao rainiau woi
         na aposol ki inau.
         3 Hoi, manga na inuni ka totogiriau, inau kau gira woi tangara ana manga kaa.
         4 Igaa na tagaranifa iaku mo Banabas kaa, ke oto mwa namuru gira nongira ana ka inuni
         ka tatamanigamirua rainia ka ngaufa mina tonofa.
         5 Make oto mwa nikao, manga igami kami auragira ka fefene na girara na Arafa, kami
         takura raorao igaa na raofa iamami, mangara tana aposol, mi esina na Arafa, mo Pita
         nikao na takura na inuni iata gana.
         6 Kee ne fea? Igamu kamu takosia woi o Banabas mi inau mwa kaa wari kamuru tatagara
         nga ina tana tagaranifa tangai na ogafanamirua.
         7 A mwane igaa na mae ke marefa nai worira mereata ka maeta. Mina mwane ni tatagara
         i mwou ke gira ngaura ana mwa ka guani na fafasinga iana mina mwane ne nafunira na
         kouti nikao ke gira tonomi ana nikao ka nongani na susuta na kouti iana.
         8 A fagaararinga ngai ge, ke marefa qai takosi rao mwa mereaku, makau tawoa pania ka
         fagausuringa iana o Mosis nikao.
         9 Mosis ke segea manga kaa, “Siana kamu rakua ka farana puruka na mataina namu fafagatagarafia
         nai puri qatori ana na guuni na ngaufa panigi ka gawoni.” Hoi, fea o God ke tako rafa
         rainia mwa ka puruka?
         10 Marefa. Ngaia ke tamasi fagatogoamami ngai kana. E mwora, afaifataninga ngai ke ka
         segea rai girara ana woi a mwane na fikiru mina ani na gagarasi na ngaufa ka gira
         ngau ana mwa ina mauatagana kena.
         11 A mataina muru tatamasia wau na tarofa koro igaa na ramwofa iana Figona Apuna, e
         tanu manga namuru fasira igi ka guuni. Make araria muru tawora ka mwarao panigamu.
         12 Rao ki tana inuni ke oto mwa rai tawora ana ka mwarao manga ngai ge panigamu, ua
         igamirua make oto wau nga mwora nai tawora ana. Fenaka ne oto tangagamirua migamirua
         ke marefa muru tawora. Fenaka na arani mwarao ke qara tangagamirua migamirua kamuru
         marape mwa, suria igamirua ke marefa muru oqania woi tana mwarao ki taotao pusia ka
         tarofa koro rainia ko Kraes.
         13 Igamu kamu qani girara woi na inuni na tagara igaa na ruma apuna iana o God, ngaira
         ka gira ngaura ana mwa ka ngaufa ina ruma apuna, mina inuni na susu mwarao igaa na
         raperape ka gira ngaura ana mwa ka ngaufa na wogasi rainigi.
         14 E faiworagi mwa manga na Arafa ne qani woisi, woi na inuni na tatarofainia na tarofa
         koro ke araria nga na tawoa ka maeta rainia ka tagarafa iata.
         15 Manga ne oto manga ngai ke, minga ke marefa qai sege woi qai tawoa ka mwarao panigamu.
         Koro wau mwa tangau qai magau qai mae make rao mai ka inuni ka tamasi afuriau rainia
         ka ngaufa.
         16 Atagaranifa iaku rai tarofainia ana na tarofa koro ka mwarao ne marefa ni araria
         qai qaqaeaga rainia, suria na tagarafa o God ne woisia tangau make aera wau nga tangau
         manga ne marefa qai tanua.
         17 Hoi, manga woi inau mereaku mwa qai usuia ka tagaranifa ngai ke kaa, ki araria qai
         nanasia ka maeku. Mi nga ke marefa woi inau qai usui kaa, atagaranifa o God ne ono
         sikifiau nga tangaa, woi qai tatagarafia.
         18 Aworiku ke manga ifai? Ngaia ke manga kaa, inau kau tatarofainia ka tarofa koro purua
         mwa tangara ka arani inuni make marefa woi qai fagatakouganira nai mwarao tangaa ka
         tagaranifa iaku kaa.
         19 Inau kaa ka mwane ne marefa ka inuni qai tagara irugufanana, makau nakau mereaku
         nga rai mwane ni tagaranifa purua iata na arani inuni nai toraira ana nga ka inuni
         rako tangaa ko Kraes.
         20 Mataina nau tagara i pasita na Jiu, inau kau oga mangara na Jiu rai toraira ana tangaa
         ko Kraes. Ngaira ka oga irugufanana na Lo iana o Mosis, mi inau mwa ke marefa. Hoi
         makau oga igaa ka Lo ira rai toraira ana.
         21 Igaa na mataina nau tagara i pasita na inuni ne marefa na Jiu, inau kau oga nga mangara
         ngaira make marefa qai rao suri ka faifataninga iata na Jiu, nai toraira ana ka inuni
         marefa na Jiu tangaa ko Kraes. Marefa woi inau qai ngaroitainia ka faifataninga iana
         o God, maki inau kau rao suria nga ki iana o Kraes.
         22 Mataina nau oga fainira na inuni ne marefa ni nganganiaga na tangamworanifa iata,
         inau kau oga nga nikao mangara ngaira nai toraira ana tangaa ko Kraes. Ua kau qani
         oga usuri ka taufanata na arani inuni woi qai fagatafira ki tana fitangita rainigi
         ka ani mwa na agua ni mwataku.
         23 Inau kau tanui fato ka arani mwarao manga ngai ge tangaa ka tarofa koro ki qau ki
         rao maki wawateau nikao ki inau ka korofa rainia.
         24 Igamu kamu qani girara fato noga, woi igaa na tari faingiungiu ana ka mwane rako
         aera ka taritari fagaetagai, maka ani mwa ne etagai ke tefatefa ke tawoa ka mwarao.
         Hoi mui taritari nga kamui tefatefa, kamui tawoa ka mwarao!
         25 Ainuni na oqani tefa ana igaa na taritarifa ka fafagaqaora rai arari ana ka apeta,
         ki ngaira ka katokato woi nai tawoa ka roqoroqo ni qau ne marefa ni pagai taotao qorafu.
         Mi igia ka taritari nga ka tefatefa, nai tawoa ana ka roqoroqo ni qau ne taotao tarai
         nga.
         26 Ngai ke, inau kau taritari otooto tangaa ka agua ni fagafatonga nai tefa ana. Makau
         manga nikao na mwane ni fairupurupu ana ne marefa qai oqania ni atara ka rimaku ina
         qaiawoa!
         27 Inau kau fagamwanesia mwora nga ka apeku, rai tanui ana ka mwarao nau oqani raorao
         mwa. Fagaraia makau tarofainia ka tarofa koro kaa tangara ki tana inuni, mi inau mereaku
         ke ma qai arari.

1 A goaku igamu, inau kau oqani fagatakosigamu ana rao mwa rainia ka inuni rafa iaka
         na rao suria o Mosis ira. Ngaira fato ka tafi ina mamarugana na roto, maka taworaofa
         menamenai mwa igaa ka asi.
         2 Ngaira ke mangara na fagamaanu apunarira ira igaa ka roto mina asi, maka tao fato
         rainia ka kare iana o Mosis.
         3 Ngaira fato ka ngaua ka ngaufa ne watera o God,
         4 maka tonomia ka wai ne watera o God ne fura mai pania na fau rafa mwora ne takura
         raorao gena. Afau rafa mwora ngai kena, ki ngaia o Kraes mereana.
         5 Fenaka ne manga kana, e rako wau ki tana fitangita, God ne marefa nga ni wagewage
         rainira. Ki ngaira ka mae ka atani tao faitaka rai raorao mwa ka apeta suria ka feeru
         tatara.
         6 Hoi, arani mwarao manga ngai ge ka fagaqaonga tangai fagausurigia ana, woi igia ki
         siana kai pagai tanua ka agua aera manga ngaira gana.
         7 Mi igia nikao ki siana kai pagai wogasi nunuta na mwarao mangara ngaira ira. Suria
         na Segesegefa Apuna ke woi manga kaa rainira, “Ainuni ka oga wato ka ngau maka tono
         mi muri ka afaraga ka atani wau mwa.”
         8 Tana inuni ngaira gena ka tanui ka agua ni oraoraga ana, maka mae na tangafuru ne
         erua matara eoru na qera (23,000) ni inuni igaa mwa ka tangiana ne etagai ia. Siana
         kamui tatanui na agua manga ngai gana.
         9 Siana kamui ofofongia na Arafa mangara tana fitangita ngaira ira. Imuri mina mwaa
         ke garaira, ka mae fato ira.
         10 Maki siana nikao kamu fafaarau mangara tana fitangita na tanua na agua manga kana,
         ke funuira fato na enjel ni maefa ia.
         11 Hoi arani mwarao ne taura na inuni rafa iaka ngai gana, ka fagausuringa tangagia.
         A mwarao gaa ka segera sio nai fagatakosigia ana rainigi, suria igia kaa, ke suguia
         taua ka fagafatongina na mataina kaa.
         12 Ainuni ne takosia woi ngaia ke uraura gatagata igaa na faiofongifa, ke araria ne
         onoono menamenai nga, fagaraia make wota mwa.
         13 Arani faiofongifa ne qani taugamu igi, ka mwarao tangai tau ana na ani mwa na inuni.
         Hoi nga o God mwa kamu fafagauguria ke naka na tara fura tangagamu igaa na faiofongifa,
         ki mwarao maki siana ka faiofongifa ni tetefaria ka ramwofa iamiu.
         14 Hoi, a goaku igamu mui naka wau nga ka wogasira ana na nunuta na mwarao.
         15 Inau kaa kau tamasi tangagamu na inuni mu takotako rai fafagagetagi mereamiu ana
         ka mwarao nau woisi gaa.
         16 Fea, akaokao igia na tono igaa maka nongia o God ni fagaapunaria, ki igia ke fakugia
         afainia ka gapuna o Kraes naa? Mina purete igia na topia na mataina na ngaua, ki igia
         ke fakugia afainia ka apena o Kraes nikao.
         17 Nga mwa na purete ne etagai togo kena, mi igia na rako wau igaa na ape kaa ka tao
         nai ape ne etagai suria na tonga faitigi mwa rainia ka purete ne etagai kena.
         18 Mui takosira rao noga ka ai Israel ira. Mataina na ngaura na mwarao na suu wogasi
         rai ina raperape tangaa o God kena, ki ngaira nikao maka fakufaku afainia ko God.
         19 Kee ne fea, nga wari na nunuta na mwarao na wogasira mina ngaufa ni tau wogasira
         na nunuta na mwarao, karu rafaera?
         20 Marefa! A mwarao nau wowoisia kaa ke manga kaa, a mwarao na wogasi rainigi ina raperape
         iata na nunuta na mwarao gena, ki tangara ka ataro, mi tangaa ko God ke marefa. Ke
         marefa qai oqanigamu woi mui pagai fakufaku afainira ka ataro.
         21 Rao ko otai ne totono igaa na kaokao iana na Arafa, ngaia ke marefa ni araria ni
         totono nikao igaa ki iata ataro. Hoi mo otai ne ngaungau rai wogasia ana na Arafa,
         ngaia ke marefa ni araria ni ngaungau nikao igaa ki iata na ataro.
         22 Igia ka tanua ka Arafa ke rarafaigia manga na tanua ka agua ngai ke. E fea, igia
         ka woi mwa woi igia ka ramwo tefaria ki ngaia na Arafa?
         23 Hoi, e mwora woi, “Igia ka gira tanui ana ka arani mwarao,” make marefa ki ngai gi
         fato nga gena ni koro, maki gira tamanigia ana.
         24 Hoi, fagaraia maki tana inuni ke takosia mwa ki ngaia mereana. Igia ke araria mwa
         na tatakosira ki tana inuni getera rao kai tatamanira.
         25 Igamu ke araria mwa, mu ngaura ka fisigoni na mwarao na fafagaworingainigi ina maket,
         make siana rai faifagate ana ifai ka torai mai igaa kena, mako oga ko takotako rafa
         rainia.
         26 Suria na Segesegefa Apuna ke woi, “Ano kaa mina arani mwarao igaa ke nafuni ka Arafa.”
         27 Rao ki tana inuni marefa ni girara na Arafa ke garigamu nai rao ka ngau ana i ruma
         iana, migamu kamu marumu kamu arao, e araria mwa mu ngaungau ka mwarao ne wategamu.
         Siana kamu paronga rainigi kamu fafagate ifai ka tora mai iga.
         28 -
         29 Hoi maka rao ka woi tangagamu rainigi ka ngaufa gena woi na wowogasi nunuta na mwarao
         rainigi, siana kamu ngaura. Marefa qai woi na takotakofa iamiu, maka takofa iana tana
         inuni. Atakotakofa iana tana inuni getea ke marefa ni gira ura pusiau ana pania ka
         mwarao ne araria mwa nau tanua kena!
         30 Rao ki inau kau tamasi tangasia ko God rainia ka ngaufa iaku, marefa ni oto woi tana
         inuni ki wowoisiau rainia woi na aerafa kau tanua kana!
         31 Hoi, igaa na mwarao namu ngaura, kee mu totono, kee mu tatanui rai fagaakaufia ana
         o God.
         32 Igamu kamu ogaoga mwa suria ka taufa ne marefa mui fafagaerisi ka takofa iata tana
         inuni, mangara na Jiu, kee na Grik, kee tana inuni rao nikao ina siosi iana o God.
         33 Inau makau ofofongia raorao mwa rai koro ana tangara ka arani inuni fato. Marefa
         qai tatakosiau mwa mereaku, suria nau oqania woi na arani inuni nikao maki gira fagatafira
         ana ko God.
         
            

         
      
   
      
         11
1 Mui arao suri nga ka taufa iaku, suria inau nikao makau arao suria ka taufa iana
         o Kraes.
         2 Inau kau tamasi fagaakaufigamu na goaku igamu, suria igamu kamu tatakosiau tarai,
         maka mu rao suri ka fagausuringa nau qani fagataraura tangagamu igi.
         3 Makau oqanigamu, namui girara nga menamenai woi o Kraes ka qauta na arani mwane,
         mina mwane ka qauna kani iana, hoi mo God ka qauna o Kraes.
         4 Ma ni koro manga na mwane ke qoqofia ka qauna igaa ka mataina i ngaia ne fafagarafe,
         kee ne tamasi fura ka tamasinga pania ko God, suria ne qoqofia na qauna kena ki ngaia
         ke fagawatofia ko Kraes na qauna.
         5 Make manga na fefene ke ma ni qoqofia ka qauna igaa ka mataina i ngaia ne fafagarafe,
         kee ne tamasi fura ka tamasinga pania ko God, ngaia ke fagawatofia ko wani iana nikao.
         Mi ngaia ke faiaworagi mwa afainia ka fefene ne goro furia na qauna.
         6 Afefene ke araria ni qoqofia ka qauna. E qao maakitaga tangaa ka fefene ni goro afuritainia
         ka qauna kee ni tapurua. Make manga ne ngaroi ni qofia ana ka qauna, maki tatapurua
         mwa ka qauna.
         7 A mwane ke marefa ni araria ni qoqofia ka qauna, suria ngaia ke tora nununa ko God
         make fafagaqao rainia ka ramwofa iana o God. Mina fefene ka fafagaqao rainia ka ramwofa
         iana mwane iana.
         8 Suria na mataina o God ne tagarafia na mwane ia, ke marefa ni tagarafia pania ka
         apena fefene, minga ke tagarafia ka fefene pania ka apena mwane.
         9 Mo God nikao ke marefa ni tagarafia mai ka mwane tangaa mai ka fefene, nga mwa na
         fefene ke kafu tagarafia rao mwa tangaa ka mwane, woi ni tatamania.
         10 Rainia na agua kaa, ka fefene ke ararira nga na qoqofira ka qauta tangai fagaqao
         ana woi i ngaira ki rugufanata o wani iata. Mi tangara nikao na enjel nai rerea.
         11 Mi igaa na ogafa iaka igaa na apanana iana na Arafa, afefene ke ogaoga fagauguria
         ka mwane, mina mwane ke ogaoga fagauguria ka fefene.
         12 Suria igaa ngatakena nga o God ne qani fagaworaia na fefene pania na apena mwane,
         hoi mina arani mwane ka worawora mai i apena na fefene. Mi ngaia o God ke fagaworai
         ka arani mwarao fato nga.
         13 Igamu mereamiu kamu tatakosia nga menamenai, manga ne oto mwa, woi na fefene ki siana
         ki qoqofia ka qauna, ki fafagarafe tangaa ko God.
         14 E fagaqao tangagia woi na mwane ne surusuru gagafu na qauna ke marefa ni qao koro.
         15 Mina fefene ne surusuru na qauna ke qao koro tefa, suria o God ke watea rai qoqofia
         ana ka qauna.
         16 Manga tana inuni ke oqani faitogiri ana rainia ka agua kaa, maki igami mina arani
         siosi iana o God fato gaa ke marefa mi gira faitogiri ana.
         17 Hoi, igaa na mwarao nau oqani woisi wau ana gaa, inau ke marefa qai tamasi fagaakaufigamu,
         suria igaa na fakunga iamiu tangai na fagarafenga ke aera wau tangagamu.
         18 Nagonagona, inau kau qani rongoa woi igamu kamu fariwoa faitigi sio mwa mereamiu,
         mataina igamu namu faku tangaa na fagarafenga. Makau tangamworani woi tana agua gaa
         ke mwora.
         19 Ma ni marefa igamu kamu fariwoa faitigi sio mwa mereamiu, hoi make mwataku mwa rai
         rea ana otai ka ani na mwora i maana o God.
         20 Mataina namu fakufaku mai tangaa na ngaufa apuna iana na Arafa, marefa wau nga woi
         ni wagewagesigamu ka Arafa.
         21 Suria na arani fitangimiu kamu qani ngaura getegamu rao inago, maka kafu rao mai
         ka arani inuni. Tana inuni ka magau, mi tana ani ka tono rao mwa maka qeka.
         22 Efea igamu ke marefa ni tonga ruma iamiu mereamiu, namu ngaungau maka mu totono iga?
         Kee ne fea, mui ono aerisia ka siosi iana o God maka mu oqani fagamaakira ana ka inuni
         ne marefa na ngaufa iata naa? Igaa na agua ngai ke, ka taa kamu tatakosi nau wowoisigamu
         rainia? Mu woi mwa nau pagai tamasi fagaakaufigamu? Marefa wau nga!
         23 Rainia inau kau qani tamasia fato noga tangagamu, ka mwarao na Arafa ne qani tanua.
         A mwarao ngai ke ke rao mai pania ka Arafa mereana. Igaa na qongiana na faganafu rainia
         igaa ia, Arafa o Jisas ke tawoa ka purete,
         24 ke tamasi fagakorofia ko God rainia, ke topia, make woi, “E kaa ka apeku, nau mafata
         rainia tangagamu. Mui ngaua maka mu tatakosiau raorao mwa rainia.”
         25 Ngatakena mwa, imuri mai na ngaufa kena, ngaia ke tawoa ka kaokao ke tanua manga
         ngaia nikao make woi, “E kaa ka gapuku tangai fagamworaia ana ka fakunga faoru iana
         o God afainigamu. Arani mataina namu totonomia, mu tatakosiau raorao mwa rainia.”
         26 Ngai ke ka fagaqaonga rainia woi igaa na arani mataina namu ngaua na purete ngai
         ke maka mu totono igaa na kaokao ngai ke, igamu kamu tatamasia fura ka maefa iana
         na Arafa raorao make aporo mai.
         27 Manga na inuni ne ngaua na purete iana na Arafa, make totono igaa na kaokao iana
         afainigi na taufa marefa ni oto, ngaia ke fagaerisia ka apena mina gapuna na Arafa.
         28 Ngaia ngai ke ne araria nga, woi na arani inuni ki qoqoretainia menamenai nga ka
         mangatana mereana, make kafu ngaungau make totono ina kaokao kena.
         29 Rao ke marefa mu ono girara menamenai, woi igamu ka apena na Arafa, igamu kamu garigamu
         tangagamu mereamiu ka fagaetangifa iana o God igaa ka mataina namu ngaungau ia mina
         mataina namu totono na kaokao.
         30 Ngaia ngai ke tana ani na rako wau nga na fitangimiu na matoro, maka mwarumwarusiga
         gena, mi tana ani ka mae.
         31 Rao ki igia ka qoreqore noga igaa ka mangataka, God ke marefa ni gira fagaetangigia
         ana.
         32 Hoi mataina na Arafa ne fafagagetagia make fagaetangia, ngaia ke tanua ka agua ngai
         ke rai ura pusigia ana ka fafagaetangigi ana afainira ka arani inuni ina ano kaa.
         33 Hoi a goaku koro igamu, e araria mwa mu nasira kamu fakufaku fagaetagai maka mu kafu
         ngaungau.
         34 Rao ki tana fitangimiu ka magau wau, mu gira ngau ana mwa i ruma iamiu. Hoi mina
         fagaetangifa ke ma ni gira rao afurigamu ana igaa ka mataina namu fakufaku kena. Imurina
         nau mataro, makau kafu fafagausurigamu rai ki tana mwarao namu fagatera igi.
         
            

         
      
   
      
         12
1 Hoi, a goaku igamu, igamu kamu fagateau rainigi ka mafatanifa pania na Figona Apuna.
         Au oqanigamu mu gigirara menamenai.
         2 Mu qani girara igaa na mataina namu afuroto maungagamu, mu tonga surira ka nunuta
         na mwarao ka toraigamu fura tangai ka agua ne aera.
         3 Ngaia ngai ke, nau oqanigamu mu girara menamenai, woi rao kigamu kamu arao suria
         ka Figona Apuna, mu gira woi ana, “O Jisas ka Arafa!” make marefa namu tamasi aerisia
         woi, “O Jisas ke aera!”
         4 Amafatanifa pania na Figona Apuna ke rako wau, maka Figona mwa ne etagai ke woto
         rainigi gena.
         5 E rako wau ka tarani na tagaranifa tangaa na Arafa, minga ka Arafa mwa ke etagai
         togo.
         6 Igia ka nafuni ka giraranifa faifaitigi tangai tagaranifa rainigi maka God mwa ne
         etagai ke mafata rainia na giraranifa gena tangai tanui ana ka tagaranifa gena.
         7 Figona Apuna ke wategia ka romana tara rai tamanigia ana fairifui.
         8 A Figona Apuna ke watea ki tana inuni ka woita ni takofa, make watea ki tana inuni
         ka woita ni giraranifa, hoi mina arani mafatanifa gaa ke rao mai pania ka Figona ne
         etagai mwa.
         9 Tangara tana inuni ka Figona ke watera ka apena fagaugurifa rafa, kee na ramwofa
         rai fagakorofira ana ka inuni na matoro.
         10 A Figona Apuna ke watea ki tana inuni ka ramwofa ke tatanui ka agua ni qao riariaga
         ana. Mi tana fitangita ka gira tamasia ana ka tamasinga pania ko God, mi tana inuni
         ka gira ono girara ana ka figona mwora mina ataro. Ngaia ke watea ki tana inuni ka
         giraranifa ke tamasi igaa ka tamasinga ne rongo getegi, mi tana ani ka giraranifa
         ne fafakani ka tamasinga gena.
         11 Arani mwarao gaa, ke rao mai pania ka Figona Apuna mwa ne etagai make watera ka arani
         inuni ka wotowoto faifaitigi manga na Figona ne oqania ia.
         12 Apena na inuni ke tonga arani apanani, minga ka apena ne etagai togo. O Kraes nikao
         ke manga ngai kana, arani apapani gena ke fairatorato rai apena ne etagai mwa.
         13 Igia fato wau nga na Jiu mina inuni marefa na Jiu, ainuni na tatagara purua mina
         inuni taragani, nga na Figona Apuna ke fagamaanuapunarigia make tanugia ka tao manga
         tana apanana apena o Kraes ia. Hoi igia fato ka tono faku igaa ka Figona mwa ne etagai.
         14 Hoi ka apeka na inuni ke marefa ka mwarao mwa ne etagai, ngaia ke nafuni ka mwani
         kere agua faitigi.
         15 Manga na uwaka ki woi, “Suria inau ke marefa qai manga na rimaka, inau ke marefa
         ki tana agua na apeku kena.” Fea, auwaka kena ke marefa ki tana agua na apeka kena?
         16 Manga na karingaka ki woi, “Suria inau ke marefa qai manga na maaka, inau ke marefa
         ki tana agua na apeka kena.” Fea, akaringaka kena ke marefa ki tana agua na apena
         kena?
         17 Manga na apena fagaenani ki manga mwa na maaka, manga ifai ke rongoa na mwarao? Maki
         manga woi ni tonga karingaka mwa, manga ifai ka sisiginia na mwarao?
         18 Hoi nga mwa o God ke nakai ka mwani kere agua i apeka na inuni suria ngatakena ngaia
         ne oqania.
         19 I manga na mwani kere agua i apeka gaa ki etagai mwa, ke manga ifai ka apeka?
         20 E mwora, apeka na inuni ke tonga mwani kere agua faitigi iga, maka apeka mwa ke etagai
         togo.
         21 Ngaia ngai ke na maaka ke asa mwa ni woi tangaa ka rimaka, “Inau ke marefa qai oqanigo.”
         Mina qauna nikao ke asa mwa ni woi tangaa ka uwaka, “Inau ke marefa qai oqanigo.”
         22 E asa wau nga, suria igia ka oqania wau ki tana agua i apeka ne ma ni raramwofaga
         gena.
         23 Mi igia kai onoono suri menamenai ka agua i apeka na ono qau wato rai, mina tana
         agua i apeka na pupunufi kai fafagagafura,
         24 mi tana agua i apeka ne koro mwa gena ke marefa nai pupunufi. O God mereana ke ratora
         faku ka agua i apeka gaa tangai tako rafa ana ka mwani kere agua ira.
         25 Ngai ke ka mwani kere agua i apeka na inuni ke asa ni fariwoawoa sio mwa mereana,
         maka gira faikorokoro ana mwa menamenai faku.
         26 Rao ki tana agua i apeka ki mamasiaga, mina apeka fato make mamasiaga nikao. Make
         rao ka ono fagaakaufia ki tana agua i apeka, mina apeka fato maka wagewage.
         27 Hoi, igamu fato nga kamu manga na apena faku o Kraes ia, mina arani fitangimiu ki
         tana agua na apena.
         28 Mi igaa na siosi, o God ke qani nakara ka inuni igaa ka tagarafa iata, nagonagona
         ka aposol, mina ruata mai ka maurukari, mina aoruta mai ka inuni ni fagausuringa,
         imuri mai ka inuni na tatanui na agua ne qao riariaga, maka mai rao wau ka inuni na
         gira fagakorora ana na ani na matoro, mina ani ni faitamanifa, mina ani ni fagaotora
         ana na inuni, mina ani na tamasi igaa na tamasinga ne rongo getegi.
         29 Marefa ki ngaira fato nga kai tao rai aposol, kee na maurukari, kee na inuni ni fagausuringa.
         Marefa ki ngaira fato nga nikao kai gira tanui ana ka agua ni qao riariaga,
         30 makai fafagakorofira ka inuni na matoro, kee na tamasi igaa ka tamasinga ne rongo
         getegi, kee nai girara fakani ana na girarani na tamasinga ngai gena.
         31 Hoi, kamui oqani nga ka mafatanifa ne koro tefa gaa. Mi inau kau fafagaregamu rainia
         ka romana tara ne koro tefa wau nga.

1 I manga qai gira tamasi ana rai ka tamasifa iata na inuni faitigi, mina enjel nikao,
         mina oqa korofa ke ma qai nafunia tangara ki tana inuni, atamasifa iaku ke manga mwa
         na aawaawana na gogo mina belo ne aawaawa purua ia.
         2 I manga qai gira tamasi ana fura ka tamasinga pania ko God, makau gira tako matafa
         ana rainigi ka arani mwarao punufi, makau nafuni ka arani giraranifa, makau nafunia
         ka apena raronimworanifa rafa rai gurura ana ka fungana gana, mi inau ke ma qai nafunia
         ka oqa korofa tangara ki tana inuni, inau kau manga na mwarao purua mwa ia.
         3 I manga qai woto rai purua ka arani nafuniga iaku tangara ka inuni marefa nai togoani
         rurugua makai fagamarumungainiau kai fanua ka apeku, mi inau ke ma qai nafunia ka
         oqa korofa tangara ki tana inuni, inau kau tagara purua mwa.
         4 Ainuni na nanafunia na oqaoqa korofa, kai ogaoga marape, makai korokoro nga. Marefa
         nai fafairafai, makai tako fagaakaufira mereata, makai qaqaeaga.
         5 Aoqa korofa ke gira tanugamu ana ke marefa mui susuraga, mina maongo ana, make marefa
         mui mangaringari rafaera farufaru. Aoqa korofa ke gira tanugamu ana kamu qoqono rai
         wau ka aerafa na tatanui tangagamu tana inuni.
         6 Rao ka oqa korofa ki afainigamu, igamu ke marefa mui gira wagewagesia ana ka mwarao
         aera. Make gira tamanigamu ana mwa kamu wagewagesia ka mwarao igaa na mworanifa.
         7 Aoqa korofa ke gira tamanigamu ana rai faitamani ana, maka mu fafagauguri koro rainia
         ko God, make gira tamanigamu ana kamu takotako nganganiaga, maka mu fagagatagata.
         8 Aoqa korofa ina mangatamu ke ma ni gira fato ana. Nga mwa na tamasinga pania ko God
         ka pagai fatofato. Mina tamasifa iata na inuni ke pagai fatofato. Mina giraranifa
         ke fatofato nikao.
         9 Igami ke marefa mi girara ka arani mwarao, mina woita iana o God nami tamasia ke
         marefa mi fagaofua.
         10 Igaa na qotona ka mwarao ma nai fagaofura gena ke mamarefa rao mwa, mina mwarao ne
         koro wau ka pagai wora mai.
         11 Mataina na sisitai maunga, atamasifa iaka mina girarafa iaka mina takofa iaka ke
         mangara na kare. Mina mataina na tao rai inuni rafa kaa, ai kasi wau ka taufa iata
         na kere kare.
         12 Igaa na mataina kaa, igia ka gira rea ana ko God manga igia na ono igaa na airoiro
         ma ni marawa ia, hoi miga na mataina mai, igia ka onoono togotogo nga rainia ki ngaia
         o God mereana. Mataina kaa igia ka giraranifa iaka ke sistai mwa, mi muri mai ka pagai
         girara wau nga, manga na giraranifa iana o God rainigia.
         13 Ua, a mwarao ne eoru gaa ka tao tarai, afagauguringa, atako gatagata ana mina oqa
         korofa. Hoi minga na oqa korofa ke tefa wau nga tangara.
         
            

         
      
   
      
         14
1 E araria namu naka ka oqa korofa ki tefa wau nga tangagamu. E ararigamu namu oqani
         nga ka mafatanifa ne rao mai pania na Figona Apuna, tefa wau nga ka mafatanifa rai
         tamasi ana na woita iana o God.
         2 Otai na inuni ne tamasi igaa na tamasinga ne rongo getegi, ngaia ke marefa ni tamasi
         rao tangara ka inuni, make tamasi tangaa mwa ko God. Marefa ki tana inuni ni girara
         na tamasinga gena, suria na figona ke tamasi na mwarao ne tao punufi gena.
         3 Hoi inuni ne tatamasia na woita pania ko God, ke tamasi rai tamanira ana tana inuni
         gena. Ngaia ke fafagagatani ka takofa iata make fafagakoro mangatata.
         4 Otai na inuni ne tamasi rainigi na tamasinga ne rongo getegi, ngaia ke tatamania
         sio mwa mereana. Hoi mina inuni na tatamasia na woita pania ko God, ke tatamanira
         fato nga ka arani inuni ina siosi gena.
         5 Inau kau oqanigamu fato mui tatamasi ka tamasinga ne rongo getegi, maka mwarao nau
         oqania rafa wau nga woi igamu kamu tatamasia ka tamasinga pania ko God. E mwora nga
         na tamasia ana na woita iana o God ke koro wau nga tefaria ka tamasi ana rai ka tamasinga
         getegi. Manga tana inuni ne girara ke fafagakani na tamasinga gena, tangai tamanira
         ana fato ka inuni ina siosi gena.
         6 A goaku igamu, manga qai tamasi igaa ka tamasinga ne rongo getegi igaa ka mataina
         nau tamasi tangagamu, ke fea nau tamanigamu ngai kena? Marefa wau nga! Manga ifai
         kau tatamanigamu? Nga mwa nau tatamasia tangagamu ka mwarao ne qani fagareau rainigi
         o God, kee nau wawategamu ka takofa, kee nau tatamasia ka tamasinga pania ko God,
         kee na fagausuringa.
         7 Rao ka aiafa na ufira gaa mina ukulele na koringi gaa kai angi aera, tautanu fea
         kamu rongorongo girara na kiu kena?
         8 Rao ka mwane ne ufia na afuri kena ke ma ni ufia menamenai, e asa ka mwane nai nanaua
         na faiarifa tangaa.
         9 Igamu nikao make manga ngai ke, e asa ka inuni ni rongo girara na mwarao namu woisi,
         manga mu tamasi igaa na tamasinga ne rongo getegi gena. Atamasifa iamu ke arao purua
         mwa!
         10 A tamasinga iata na inuni ina ano kaa ke rako wau, maka rao faitigi, maka arani tamasinga
         gaa ka nafuni takofa rai.
         11 Make rao ki tana inuni ki tamasi tangau igaa ka tamasinga iana, mi nau ke marefa
         qai rongo girara, igamirua kamuru mafuara faitangai.
         12 Rao kamu oqania ka mafatanifa pania na Figona Apuna, ua mui tatagarai nga rainigi
         ka mafatanifa ni tatamanira fato na inuni ina siosi kai akau mai nganganiaga.
         13 Ua, inuni ne tamasi igaa na tamasinga ne rongo getegi, ke araria nga ni nongia ko
         God ki wawatea ka girarafa ni fakania ana ka tamasinga aigi tangara ka inuni gena.
         14 Manga qai fagarafe igaa ka tamasinga ne rongo getegi, figona iaku ke fafagarafe mwora
         nga, mina mangataku mwa ke tako purupuru.
         15 Hoi, ata qai tanua? Inau ke araria qai fafagarafe igaa ka figona iaku, makau fafagarafe
         igaa ka mangataku nikao, makau kiukiu igaa ka figona iaku, makau kiukiu igaa ka mangataku
         nikao.
         16 Manga tana inuni ki fafagarafe afainigamu gena, igaa ka mataina mu fafagaakaufia
         o God afainia na figona iamiu, ke tautanu fea ke wowoi, “Amen” make marefa ni girara
         na tamasinga iamiu kena.
         17 Fenaka na fagarafenga iamiu tangaa o God ke koro wau nga, make asa woi ni tamania
         ka inuni ngai kena.
         18 Inau kau tangasia ko God rainia nau gira tamasi ana igaa ka tamasinga ne rongo getegi
         tefaria ka arani fitangimiu,
         19 maaki igaa mwa na woita ni takofa ke gira faitamani ana ina siosi. Ngaia ngai ke
         na woita mwa ne erima na rongorongo girara nau tamasi rai ina siosi gaa, ke koro wau
         tefaria ka tangafuru i qera (10,000) na woita igaa na tamasinga ne ma nai girara tana
         inuni.
         20 Goaku igamu, siana kamu takotako mangara na kere kare ira, maka mui mangara na inuni
         rafa ira igaa ka takofa iamiu. Mina apanana igaa na aerafanga mwa, ke ararigamu namu
         mangara na kere kare ira.
         21 Igaa na Segesegefa Apuna ka Arafa ke woi, “Inau kau kasira ka mafuara na tamasi rai
         na woita ne rongo getigi tangai tamasi ana tangara ka kare iaku. Aa, Fenaka na tamasi
         tangara igaa ka tamasinga ne rongo getigi, maake marefa wau nga nai rongoau nikao.”
         22 A tamasinga ne rongo getegi, ka fagaqaonga tangara ka inuni ne marefa nai tangamworani,
         marefa ka ani na tangamworani. Mina inuni ne tatamasi na tamasinga pania ko God ke
         tatamanira ka inuni na tangamworani, marefa ka ani ne ma ni tangamworani.
         23 Manga na inuni fato ina siosi gena kai tamasi igaa ka tamasinga ne rongo getegi faitigi,
         mi tana inuni kee na inuni ne marefa nai tangamworani, kai qanu mai afainigamu, ke
         fea, marefa nai wowoisigamu woi mu qekaqeka?
         24 Make manga igamu fato kamu tatamasia ka tamasinga pania ko God, mi tana inuni mina
         inuni ne marefa nai tangamworani, kai qanu mai afainigamu, ngaira ka rongora ka mwarao
         mu woisi gena, mingaira ka onoono girara mwa mereata woi ngaira ka inuni aera. A tamasinga
         gena ke kafu fafagagetara tangara,
         25 mina arani mwarao punufi i mangatata ke rangaranga mawe mi ngaira ka susurai uga
         wato, maka totopigai qau wato tangaa ko God ka wowoi, “E mwora wau nga, o God ke ogaoga
         afainira na inuni gaa.”
         26 Hoi, goaku igamu, mataina mu fakufaku tangaa na fagarafenga, igamu fato kamu fafaitamani.
         Tana ani kai kiukiu, mi tana ani kai fafagausurigamu, mi tana ani kai tatamasia fura
         ka mwarao ne qani fagarera rai o God igi, mi tana ani kai tamasi rai ka tamasinga
         ne rongo getegi, mina tana ani nikao kai fafakania ka tamasinga gena.
         27 Mataina na inuni na tamasi rainia na tamasinga ne rongo getegi faitigi igi, ka inuni
         ne erua mwa kee ne eoru kai tamasi rai na tamasinga ne rongo getegi gena. Ngaira gena
         ke araria tana inuni noga ni tamasi, mi muri mai maka kafu fafakania ka tamasinga
         kena.
         28 Rao ke marefa ka inuni ni gira fafakania ana na tamasinga ngai kena, ua ainuni ne
         tamasi rainigi na tamasinga ne rongo getegi ia ki manapu rao nga, maki tamasi tangaa
         sio mwa ki ngaia mo God.
         29 Ainuni ne erua kee ne eoru mwa make araria mwa na tatamasi ka tamasinga pania ko
         God, mi tana inuni gena kai rongoronga menamenai wau nga rai ka mwarao na wowoisi
         gena.
         30 Rao kamu ogaoga mo God ke watea ki tana inuni ki tana woita, ainuni ne tamasi ina
         mataina ngai ke ke araria nga ne manapu make nanaka ka inuni kena ke tamasi noga.
         31 Mui tamasi faioriorisi tangara ka inuni kai takotako matafa makai takotako nganganiaga.
         32 Ainuni na gira tamasia ana na tamasinga pania ko God ke gira manapu ana, ke nanasia
         rao noga.
         33 Suria o God ke oqanigia ka arani mwarao nai tatanui igaa ka oga otooto ana mina marapefa.
         Ngatakena ngai ke igaa na arani siosi iata na inuni na apuna tangaa o God.
         34 Afefene ke araria nai manapu mwa igaa ka fakunga ina siosi gena. Ngaira ke marefa
         ni araria nai tamasi, makai manapu mwa kai rongoa ka fagausuri kena, manga na faifataninga
         iana o Moses ne woisia ia.
         35 Rao ki ngaira ka oqani girara ana ki tana mwarao, maka fafagatera ko wani iata i
         ruma iata, suria ne marefa ni oto ka fefene ni tamasi igaa ka fakunga ina siosi.
         36 Kee ne fea, igamu kamu takosia woi na woita iana o God kaa ke rao mai panigamu? E
         fea, mu kato mwa woi nga igamu mwa ke rao mai tangagamu kaa?
         37 Rao ki tana inuni ka takosia woi ngaira ka maurukari, kee na takosia woi ngaira ke
         nafunia ka Figona Apuna, make araria nga na gigirara woi na mwarao nau segera gaa
         ka woita iana na Arafa.
         38 Hoi ngaia ngai ke siana rai rongora ana ko otai ma nai oqani rongora ana na mwarao
         nau segera gaa.
         39 A goaku igamu, mui oqaoqani nga rai tamasia ana ka tamasinga pania ko God, siana
         kamu uraura pusira na ani na tamasi rai na tamasinga ne rongo getegi gena.
         40 Arani mwarao kamui tatanui menamenai nga maki otooto wau nga.

1 A goaku igamu, inau kau oqani fagatakosigamu ana rainia ka tarofa koro nau qani tarofainia
         tangagamu, kamu tangamworani rainia maka mu fagauguria kena.
         2 Igamu kamu tafitafi rainia ka tarofa koro nau qani tamasi mai noga tangagamu ia,
         manga namu ferefere gatagata nga rainia. Make rao ke marefa atangamworanifa iamiu
         ka mwarao purua mwa.
         3 Inau kau qani rongoa ka romana tamasifa makau tamasi tangagamu igi, make manga kaa,
         O Kraes ke mae rai ka aerafa iaka manga na Segesegefa Apuna ne woisia.
         4 Ngaia ka afunia, mi igaa na tangiana ne eoru ngaia ke afaraga aporo igaa ka tafinga,
         manga na Segesegefa Apuna ne woisia nikao ia.
         5 Ngaia ke fagaqao rainia mereana tangaa ko Pita, mi muri mai ki tangara ka tangafuru
         matara erua na rongoisuri iana nikao.
         6 Mi murita mai ke fagaqao rainia nikao mereana tangara ka kare iana na tangarau ne
         erima ia make matara wau nikao (500+) igaa mwa ka mataina ne etagai. E rako wau ka
         fitangita na tafitafi maungara mi tana ani ka qani mae wau.
         7 Ngaia ke fagaqao rainia mereana tangaa ko Jemas, mi muri mai ke fagaqao rainia mereana
         nikao tangara ka arani aposol ira.
         8 Imurita mai ngaira fato, ngaia ke fagaqao mereana tangau, fenaka woi inau ka mwane
         nau wora igaa ka mataina getea.
         9 Inau kaa ka mwane nau wato wau nga panira tana aposol gena, make ma ni araria nai
         oniau rai aposol suria nau maeronganira ka inuni ina siosi iana o God.
         10 Make suria mwa o God ke koro nga tangau, nga ngai ke nau oga manga kaa ina mataina
         kaa. Akorofa iana o God ke marefa ni rao purua tangau. Inau kau qani tagara rafa wau
         tefarira ki tana aposol gena, maake marefa ka takofa iaku mereaku rai tagara ana manga
         kaa, minga ka korofa iana o God mwa ne qani taotao afainiau kaa ke fagakanukanuau
         rai na tagaranifa gaa.
         11 Hoi ke manga woi nau tatarofainia ka tarofa koro ki inau, kee tana inuni, migamu
         fato kamu qani tangamworani noga rainia kena.
         12 Arani mataina kami tatamasia woi o Kraes ke afaraga pania ka maefa, ke manga ifai
         ki tana fitangimiu ka wowoi na inuni ne mae ke asa nai tafi aporo?
         13 Rao ki ngaira ke ma nai gira afaraga aporo ana, kaa ko Kraes nikao make marefa ni
         tafi aporo nga.
         14 Make manga woi o Kraes ki siana ki tafi aporo kaa ki igami kami tatamasia purua mwa,
         migamu kamu tangamworani rainia purua mwa.
         15 Mi tana mwarao nikao, ke fagaqao rainigami woi mi qaqaqangagami rainia ko God, suria
         igami kami qani tamasia woi o God ke fagatafia ko Kraes pania ka maefa.
         16 Hoi ke rao ka inuni na mae noga ke marefa nai gira tafi aporo ana, ko God nikao make
         marefa ni fagatafia aporo nikao ko Kraes.
         17 Maki manga ni marefa ko God ni fagatafia ko Kraes kaa, atangamworanifa iamiu ki rao
         purua migamu kamu ogaoga maungagamu igaa ka aerafa iamiu.
         18 Maki manga ni marefa ko God ni fagatafia ko Kraes kaa, ka inuni na tangamworani rainia
         ko Kraes maka kafu mae, ka tarupe wau nga.
         19 I manga na fagaugurifa iaka rainia ko Kraes ki tangaa mwa ka mataina kaa, igia kaa
         ka aera wau nga tefaria rao ki tana inuni igaa na ano kaa ira.
         20 Hoi o Kraes ke qani afaraga aporo pania ka maefa! Ki ngai kana ke fagaqao rainia
         woi na inuni na mae maka pagai afafaraga aporo ka tafitafi.
         21 Ua ka maefa ka mwarao ne toraia mai na Adam, hoi ki ngatakena nikao na afaraga aporo
         ana ke rao mai suria mwa ko Kraes.
         22 Ainuni fato ka maemae suria na marausuria ko Adam, mina inuni na faku afainia ko
         Kraes ka tafitafi aporo,
         23 maka arani fitangita ka arao suria mwa ka mataina iata. Ngaia o Kraes ke tafi inago
         tarata. Mina mataina ne aporo mai, ka arani kare iana ira nikao maka tafitafi aporo
         fato nikao.
         24 Hoi ka mataina ne taua ka qotona na ano kaa mo Kraes ke kakamarira fato ka arani
         maerongana mina ataro, make wawatea ka arafanga iana tangaa ko God Emana.
         25 Suria ngaia o Kraes ke arafa raorao mwa make taua ka mataina ne tetefararira fato
         ka arani maerongana,
         26 minga na fagafatongina na maeraongana ne tetefararia ka maefa.
         27 A Segesegefa Apuna ke woi o God ke nakai ka arani mwarao fato irugufanana o Kraes.
         Mi ngai mereana o God mwa ke marefa ni oga irugufanana, suria i ngaia o God ke nakai
         ka arani mwarao irugufanana o Kraes.
         28 Mataina na arani mwarao na tao irugufanana o Kraes i Karena o God, ngaia mereana
         nikao maki na rugufanana o God ne nakai na arani mwarao fato irugufanana i Karena
         kena. Ngaia mina arani mwarao fato ki rugufanana fato o God.
         29 Hoi, rao ka inuni ke ma ni gira afaraga aporo, ata ka tanua na inuni na fafagamaanu
         apuna ka tatamanira rainia tangara na ani na mae fato noga ira? Nga ne fea ka fagamaanu
         apunarira?
         30 Manga ni mwora woi na inuni na mae ke ma nai tafitafi aporo kaa, ka taa kami totongofi
         raorao mwa tangaa na perenga?
         31 Mina arani tangiana ka fagani nanafuigami funuigami mwa! Inau kau tamasi manga ngai
         ke suria nau wagewage rainigamu, rainia ki igia na faku afainia na Arafa iaka o Kraes
         Jisas kaa.
         32 Inau kau mira fainafunafu fato noga ka mwarao wasi i Efesas. Maki manga na fainafunafu
         ana kena ki arao suria mwa ka takofa iaku mereaku, ka fainafunafu ana kena ke marefa
         ni gira tamaniau ana mwa. Manga woi na inuni na mae fato noga ira ke marefa nai gira
         tafi aporo ana, naka mwa kai arao suria ka takofa ngai kena, “Nakagia kai ngaungau
         mwa makai totono mwa. Suria igia ka maemae i tana tangiana.”
         33 Hoi siana ka fafagaqekaqekagamu. Igamu kamu rongora fato noga, “A taufa iata na inuni
         aera ke gira fagaerisi ana mwa ka tamana.”
         34 Mui tako menamenai kamui orisi ka taufa aera iamiu. E araria mu maaki suria tana
         fitangimiu ke marefa wau nai girara ko God.
         35 Tana inuni ka fagate manga kaa, “Manga ifai ka inuni na mae ka gira tafi aporo ana?
         Apeta ke pagai qaoqao manga ifai?”
         36 Fagate mara qeka mwa. Mataina namu fasira na ritana mwarao ke maemae inago make kafu
         qaqa ke akau pania ka mwako.
         37 Aguuni na wit mi tana ritana na tana mwarao ke qao faitigi na mataina na qaa akau.
         38 Suria ngaia o God ke fagamauria na ritana ia ke qaa, make tonga apena manga ngatakena
         ngaia o God ne oqanira.
         39 Hoi, mina apeta nikao na mwarao gena ke marefa nai qao faku. Apeta na inuni ke qao
         getea mina apeta na mwarao ne tonga uwata ne efai ke qao getea, mina apeta na manu
         ke qao getea, mina apeta na siare ke qao getea nikao.
         40 Mi ngatakena ne qao na apeta na mwarao ina ano kaa ngai ge, mina arani mwarao ina
         wawaiaro gana. Arani mwarao ka qao faitigi fato.
         41 Arito ke ma ni manga na fagaifa, mina fagaifa ke ma ni manga na feegu mina arani
         feegu ka qao getera faitigi.
         42 Mataina na inuni na mae na tafitafi aporo, ke pagai mamanga kana nikao. Apena na
         afuafunia ia ke gira kakaga ana, mina apena ne tafitafi aporo ia ke taotao tarai.
         43 Nga na ape ne qaoqao mwamwakiaga make mwarumwarusiga kena, ke pagai ramworamwo tefa
         wau make qaoqao koro wau.
         44 Igia ka nafunia ka apeka namigi wora mai, maka pagai nafuni ka ape ne qaoqao koro
         wau tangaa i Heven. Apeka namigi wora gena ke pagai orisi igaa ka ape ne qaoqao koro
         wau tangaa i Heven.
         45 Rainia na Segesegefa Apuna ke woi, “God ke fagaworaia inago ka mwane o Adam ke tao
         nai inuni mauri.” Mo Jisas, na woisia Adam ke qai muri mai, ke fafagamaurigia rainia
         ka Figona.
         46 A mwane afainia na ape ne wora mai ke qainago mai, mi murina mai ka mwane afainia
         na ape tangaa i Heven ke kafu rao mai.
         47 Adam na mwane ne qainago mai ka fagaworaia pania ka mwako ina ano kaa, mina ruata
         na mwane ke rao mai pania ki Heven.
         48 Apeta na inuni i ano kaa ke qao manga na apena na mwane ne wora pania na mwako ia.
         Mina apeta na ani i Heven ke manga na apena na mwane ne rao mai pania i Heven.
         49 Mataina kaa ki igia ka manga mwa na mwane ne wora mai pania na mwako ia, hoi ki ngatakena
         mwa nikao igia maka pagai manga na ani na mwane ne rao mai pania i Heven.
         50 A goaku, au oqania mu gigirara woi na apeka ne nafuni ka fisigona mina gapu ke gira
         kakaga ana, ke fagaqao woi ne asa ni nafunia ka arafanga iana o God ne pagai taotao
         tarai.
         51 Mui rongorongo! Qai woisia tangagamu ki tana mwarao ne punufi panira na inuni ma
         nai tangamworani. E asa woi igia fato kai mae, maaki igia fato ka pagai orisi ka qaoqao
         getegia
         52 ne marangaia rao mwa, manga no piringi maa ia. Suria na mataina ne angiangi na afuri,
         ainuni na mae ka tafitafi aporo, mi igia fato ka orisi wau nga ke ma nai pagai maemae
         nikao.
         53 Rainia na apeka ne maemae make kakaga ke orisi nga nai ape ma ni gira maemae ana
         make ma ni gira kakaga ana.
         54 Apeka na nafuni gaa ke mwarumwarusiga make gira mae ana. Hoi make gira orisi ana
         nga igaa ka ape ne taotao tarai. Hoi fafagamworaia ka Segesegefa Apuna ne woi, “A
         maefa ke fato suria Jisas ke tefaria!
         55 Amaefa ke ma ni tonga ka ramwofa rai tefarigia ana, make ma ni gira fagaerisigia
         ana.”
         56 A maefa ke gira fagaerisira ana ka inuni na tanua na aerafa, mina Lo ke mafata rainia
         ka ramwofa tangaa ka aerafa.
         57 Hoi ka tamasi tangasia ko God ne toraigia ka tefa igaa na ramwofa iana na Arafa iaka
         o Jisas Kraes!
         58 Ua na goaku koro igamu, mui uraura nganganiaga, siana kamu konekone. Mui tatagara
         raorao mwa tangaa ka Arafa, suria namu girara woi na arani mwarao namu tatanui tangaa
         gena ke marefa ka tagaranifa purua.

1 Hoi au oqani tamasi sisitai ana rainia ka sirani rai tamanira ana kare iana o God,
         inau kau oqanigamu namu tanua manga ngatakena nau qani tamasia tangara na inuni ina
         siosi i Galesia.
         2 Ina arani Sate ka arani fitangimiu ke nakanaka nga kasigi ki tana sirani, ngaia ke
         tawora araria ne efita ne nafunia ina mataina ngai kana, maka mu nakanaka rao ke taotao
         mwa. Nga manga ngai kana ke marefa mui kafu oga kamu fakufaku sirani ina mataina nau
         taugamu mai.
         3 Mataina nau mai taugamu, igamu kamu onoono sikifira ka mwane na mimia rao na mafatanga
         iamiu tangaa ki Jerusalem, mi inau kau wawatera ka leta rai fagaqao ana woi igamu
         maka mu kasira ka rao.
         4 Rao ke arariau, woi inau nikao kau arao, ua ki ngaira ka takuau.
         5 Inau kau arao mai tangagamu imurina na raofa iaku i Masidonia, kau tako gatagata
         nga rai regamu ana,
         6 au ogaoga sisitai afainigamu mwa, kee nau ogaoga suria ka fagaifa ne eoru igaa na
         asi ne aera kaa, migamu kamu tatamaniau kau ururuia ka raofa iaku tangaa ki tana agua
         nau arao igaa nikao.
         7 Rao ka faioqanifa iana na Arafa, makau arao mai imuri kau ogaoga noga qorafu sisitai
         afainigamu. Ma ni koro qai arao mai ina mataina kaa qai ogaoga purua sio mwa panigamu
         igaa ka kere mataina mwa.
         8 Inau kau tako woi nau ogaoga kaa i Efesas raorao make taua ka tangina rafa ina Pentekos.
         9 Rainia ina mataina kaa ka romana mataina koro tangau ni tagara ana iga, hoi make
         rako ka inuni nikao na uraura pusiau.
         10 Manga o Timoti ke arao mai ke taugamu, mui kanakanasia nga menamenai suria ngaia
         nikao ke tagara tangaa ka Arafa manga inau kaa.
         11 Siana ki tana inuni ni qaoqao rufia, makau oqanigamu nga mu tatamania ke ururuia
         menamenai ka raofa iana, ki aporo mai tangau afainira ki tana inuni na arao suria
         na Arafa. A mataina ne arao mai, mu kasia afainia ka korofa iamiu tangaa.
         12 Hoi, mina goaka o Apolos, inau kau qani fagakanukanua fagaerako woi ngaia ki takura
         ki tana goaka ina siosi kai reregamu, make woi, ne mamaunga ka mataina iana ngaia.
         Manga ne totonga mataina tangaa imuri, make kafu arao mai.
         13 Mui onoono menamenai. Mu nganganiaga nga igaa ka tangamworanifa iamiu. Mu ramworamwo
         nga, maka mu ogaoga gatagata.
         14 Mu fagaqao nga rainia ka oqa korofa iamiu igaa ka arani mwarao mu tatanui.
         15 Mu qani girara ko Stefanas mi goana ira, ngaira nga ka inuni ina provins i Akaea
         na riri inago tangaa na Arafa, maka mafata rainira mereata nga ka tagara tarai tangaa
         ka inuni na apuna tangaa o God. Goaku igamu, inau kau nongigamu nganganiaga nga,
         16 mu tautau woita iata ka mwane rafa mangara ngaira maka mu tanua nikao tangara ki
         tana mwane na tatagara afainigamu.
         17 Inau kau wagewage wau suria o Stefanas mo Fotunetas mo Akaikas kau rera gaa. Ngaira
         ne eoru gaa ka rao mai rainigamu.
         18 Ngaira ka tanuau kau wagewage, manga igamu na tanugamu kamu wagewage nikao. Ke araria
         nga mu tamasi wagewagesira ka inuni manga gaa.
         19 Arani inuni ina siosi ina apanana i Esia ka kasia wau tangagamu ka tamasinga igaa
         na wagefa. O Akuila mika Prisila mina arani inuni fato ina siosi na fakufaku raorao
         mwa rai fagarafenga i ruma iataurua ka kasia wau tangagamu ka tamasinga igaa na wagefa,
         igaa ka atana na Arafa.
         20 A goaka fato ina siosi na ogaoga gaa ka kasia wau tangagamu ka tamasinga igaa na
         wagefa. Mui kanakanasigamu fairifui manga igaa na kastom iaka, namu sisiginigamu mangara
         mwa na afarigoata ira.
         21 Inau mereaku kau sege kaa, INAU O POL.
         22 Ainuni marefa ni oqaoqania na Arafa, ko God ki fafagaetangira! Arafa iamami, ui rao
         mai!
         23 Inau kau fagarafe tangaa ko Jisas na Arafa woi ni koro tangagamu.
         24 Inau kau oqa koro tangagamu fato ki igamu na kare iana o Kraes Jisas. Amen.2 Korint2 Korint2 Korint2 Korint2 Korint

1 Inau o Pol na mwane ne tanuau o God rai aposol iana o Kraes Jisas. Inau mo Timoti
         na goaka, kamuru sege tangagamu, na siosi iana o God i Korint afainira ka inuni na
         apuna tangaa o God na ogaoga ina arani finua i Akaea.
         2 Au fagarafe woi o God emaka mina Arafa o Jisas Kraes ki koro tangagamu, mwarao maka
         mui ogaoga igaa ka marapefa.
         3 Ai fagaakausia ko God Emana na Arafa iaka o Jisas Kraes, ngaia ke faitakoi tangara
         ka inuni mina God ne fafagakoro mangatata na inuni,
         4 ne fafagakoro mangataka igaa na arani mataina aera iaka. Hoi suria o God ke fagakoro
         mangataka, ki igia kai fafagakoro mangatata ka inuni ne taura na mataina aera.
         5 Igami kami fafara wau manga ngaia o Kraes ia, minga mwa o God ke mafata rainia na
         faitamaninga tangagami suria mi faku afainia ko Kraes.
         6 Suria mi rorogoi ne qaraqara tangagami, mo God ke gira fagakoro mangatamiu ana, make
         fafagatafigamu. Hoi igaa na mataina o God ne fafagakoro mangatamami, migami makami
         gira fagakoro mangatamiu ana nikao, maka mu gira marape ana mwa igaa ka ape mamasiaganifa
         manga igami nikao kaa.
         7 Mina tangamworanifa iamami ke nganganiaga rainigamu, suria mi girara woi igamu kamu
         ape mamasiaga afainigami, hoi ki igamu nikao mo God ke fafagakoro mangatamiu manga
         ne fagakoro mangatamami nikao.
         8 Arani goaku, mi oqanigamu mu girara ka mataina ne qara mi tarafua ina provins i Esia.
         Arani mwarao gana ke qara aera wau tangagami, raorao maka mi takosia woi igami kami
         maemae.
         9 Mi fatami girara ka arani mataina woi igami kami pagai maemae, hoi maka agua ngai
         kena ke wora tangagami ki siana kami fafagaugurigami mereamami, maaka mi fafagauguria
         ko God ne gira ragaira aporo ana na inuni pania ka maefa.
         10 God ke fagatafigami ina mataina mi fagani mae ia, make fafagatafigami nikao. Igaa
         ngaia kami fagauguri togotogo rainia, ne fafagatafigami tatarau,
         11 maka mu tamanigami rai fagarafenga. Ki mwarao maka inuni rako ka pagai tamasi tangasia
         ko God suria ne fagatafigami pania ka maefa igaa ka aramifa igaa na fagarafenga iata.
         12 Mi tamasi kasigami akau suria na takofa iamami ke fagaqao woi igami kaa ke marefa
         mi susukasuka, maka mi rao suria mwora nga ka taufa iana o God. A mataina nami ogaoga
         ina ano kaa mi qani tanui manga ngaia kaa mai, mina mataina mi ogaoga afainigamu kaa
         maka mi tanua ka agua gaa tefa wau nikao. Igami ke marefa mi arao suria ka takotakofa
         iana na inuni ina ano kaa, hoi maka mi arao suria mwa ka takofa koro iana o God tangagami.
         13 Hoi maka mi sege wau tangagamu rainigi ka mwarao namu gira tomani ana mina tako matafa
         ana rai. Au tangamworani woi
         14 ma mu giraragami menamenai, maaka mi girara woi igamu kamu pagai gigiraragami menamenai.
         Hoi mina mataina na Arafa o Jisas ne aporo mai, igamu kamu pagai tamasi fagaakaufigami
         mi igami kami gira tamasi fagaakaufigamu ana nikao.
         15 Au tako nganganiaga woi igamu kamu tatakosia ka tagarafa iamami tangagamu ke oto,
         makau takosia qai rao wau qai regamu nikao, kigamu kamu nanafunia ka wagefa igaa ka
         ruata na raofa iaku wau tangagamu.
         16 Au takosia rai rao wau ka regamu ana mataina nau wau arao i Masedonia makau mai reregamu
         nikao mataina nau aporo mai, maka mu kafu kasiau kau arao tangaa ki Jiudia.
         17 Manga ifai? Mu tako woi nau tamasi purua mwa ngai kee suria ne marefa qai rao suri
         ka takotakofa iaku? Marefa. Inau ke marefa qai tako fairuagai. E rao kau oqania kau
         woi “Aa” e asa mwa qai orisi takofa qai woi tangagamu “Marefa.”
         18 Au tamasi mwora ngai kee manga o God ne tamasi mwora raorao mwa ia, mina mwarao nau
         woisi wau gaa ke marefa qai woi “Aa” make “Marefa” tangagamu fagaetagai.
         19 Inau afainia ko Saelas mo Timoti ki igami eoru mi tarofainia ki Karena o God, o Jisas
         Kraes. O God ne ma ni tako fairuagai rainia ko Jisas woi Karena, make wowoi “Aa” raorao
         mwa.
         20 Arani surufa iana o God, ko Kraes ke fagamworai. Nga ngai kee na wowoi kaa “Aa, Amen”
         igaa na atana kaa nai fagaakausia ana ko God.
         21 Hoi ko God ke fagagatanigia faku rai ura gatagata ana afainia ko Kraes, mi ngaia
         o God mereana ke ategia make wategia ka ramwofa kaa rai tagara ana,
         22 make naka ka Figona Apuna iana rai fagaqaonga iana manga kaa rai fagaqao ana woi
         igia ke nafunigia, mina Figona Apuna iana ke tao i maurifaka rai fagaqao woi na arani
         surufa iana ke fafagamworai igaa ki igia.
         23 God ke girara ka mwarao nau wowoisi rao gaa ke mwora, suria ne girara ka mangataku.
         Marefa qai aporo wau i Korint, suria ne marefa qai oqani fagaqarasia ana tangagamu.
         24 Marefa mi oqani ura tefari ana ka tangamworanifa iamiu, suria mi girara ka agua mu
         ura gatagata igaa kena igaa ka fagauguringa iamiu tangaa ko God, makami oqani tagara
         afainigamu ana kamu gira oga wagewage ana igaa ka tangamworanifa iamiu.

1 Hoi au takosia ka raofa iaku ke marefa qai wau fafagaerisi mangatamiu.
         2 Manga nau fafagaera mangatamiu, ko otai ke fafagawage apeku? Hoi ki nga igamu ka
         inuni namu fafagawage apeku.
         3 Nga ngai kee nau sege wau tangagamu kaa, suria ne marefa qai oqania mu fafagaera
         mangataku ina mataina nau arao tangagamu. Nga igamu ka inuni namu fafagawage apeku.
         Au tangamworani manga nau wawagewage, mi igamu nikao maka mu wawagewage.
         4 Mataina nau qani sege wau tangagamu ia, ke aera ka mangataku, au faitakoi wau makau
         angi. Marefa qai fafagaera mangatamiu, maakau oqani fagagiraragamu ana kamui gigirara
         ka oqa korofa rafa iaku tangagamu fato.
         5 Hoi ani na mwane ne tanugamu kamu fatami aera ke marefa ni tanuau qai fatami aera
         geteau. Marefa qai oqani tamasia rafa ana ko wani kena. Hoi ki ngaigamu fato ke fagaerisigamu
         kena.
         6 Nga ne arari rao noga ngai kana rainia ne rako wau ka inuni na fagaetangia noga rai
         ka aerafa ne tanua kena.
         7 Ua kina mataina kaa ke koro tangagamu nga namu qoqono rai ka aerafa iana ki mwarao
         maki korokoro aporo ka mangatana, ma ni koro ni fafaitakoi ki rurumakaka wau nga tarai.
         8 Au nongigamu, mu fagagirarara rainia ka oqa korofa iamiu tangaa.
         9 Au sege wau suria nau oqania mwa qai rogoia ne fea mu tautau woita igaa ka arani
         mwarao.
         10 Otai mwa mu qoqono rainia na aerafa iana, mi inau nikao makau qoqono rainia ka aerafa
         iana, manga na aerafa ke taotao maunga ni qono rai ana. Au qono rainia ka aerafa ina
         apanana iana o Kraes suria nau oqani tamanigamu ana.
         11 Manga ngai kee, ko Satan ke marefa ni gira ura tefarigia ana, suria igia ka qani
         girara fato ka takotakofa aera iana.
         12 Hoi, a mataina nau taua i Troas rai tarofainia ana ka tarofa koro iana o Kraes makau
         rogoia ka Arafa ne naka ka tara tangau,
         13 minga ke marefa qai nafunia ka marapefa i mangataku, suria ne marefa qai rogoia ka
         tamaku o Taetas igana, makau fagaomira rao mwa ka inuni i Troas makau rao tarai i
         Masedonia.
         14 Maaka mi fagakorokoro wau tangaa ko God! Ngaia ke tamanigami afainia ko Kraes ne
         tefaria ka mae kaa ina arani agua ne toraigami rao igaa. God ke usuigami ni tamasia
         ana ka tarofa rainia ko Kraes ki rao ki taura ka arani agua, ke manga na waiwai sigini
         ia.
         15 Igami ke manga na mangate ne sigini koro wau ia ne suungia o Kraes tangaa o God,
         ne tataka tangara na inuni na Arafa ne fafagatafira mina inuni na tarupe pania ko
         God.
         16 Tangara ka inuni na tarupe pania ko God ka mangate kaa ke sigini aera, make toraia
         mai ka maefa tangara. Hoi mina ainuni ne fafagatafira o God, ka mangate kaa ke sigini
         koro wau, ke toraia mai ka tafinga tangara. Hoi ka mwane taa ke araria na tagarafa
         kaa?
         17 Igami ke marefa mi mangara tana inuni na mamaongoga ira na tatamasia na woita iana
         o God suria na oqani tawo rurugua ana mwa. Nga o God mereana ke usuigami, maka mi
         tamasi mwora raorao mwa i maana o God. Mi tatamasia ka woita iana suria igami ka mwane
         ni tagaranifa iana o Kraes.

1 Manga ifai? Mi rongo manga mi kasikasigami akau nikao? Marefa. Igami ke marefa mi
         mangara tana inuni, na oqania nga na leta rai fagagirara ana woi ngaira mwora ka mwane
         iana o God ni tagarafa. Igami ke marefa mi oqani ka mwarao manga na leta panigamu,
         kee panira ki tana inuni tangagamu.
         2 Nga igamu ke manga na leta ne fafagaqao rainigi na taufanamami, na segea i maurifamami
         tangara ka arani inuni nai totomania makai gigirara.
         3 E oto wau suria nga o Kraes mereana ke segea na woita. Nga igamu kamu fagaqao mai
         woi na tagaranifa iamami gaa ke mwora. A leta kaa, ko Kraes ke marefa ni segea rainia
         ka supuru ina fau ne afetafeta, maake segea rainia ka Figona iana o God ne tafitafi
         ina mangatana na inuni.
         4 Mi tako togotogo woi igami ka mwane ni tagarafa iana mwora, suria o Kraes ke faganganinganira
         ka tangamworanifa iamami tangaa ko God.
         5 Igami mereamami kaa ke marefa mi nafunia ki tana mwarao rao, kami wowoi nga igami
         kami araria nga ka tagarafa kaa, mako God mereana ke tanugami kami araria na tagarafa
         kaa.
         6 Nga o God mereana ke tagarafigami kami araria na tagarafa kaa rai tarofainia ana
         ka fakunga faoru. A fakunga faoru tangagia kaa ke marefa ka mwarao iana na Lo na qani
         segea ke taotao maaka mwarao iana na Figona Apuna, suria na Lo na segea ke tanura
         ka inuni ka maemae, mina Figona Apuna ke mamafata rainia ka tafinga.
         7 Hoi na Lo iana o God ka segera igaa ka fau afetafeta, nga na Lo gena ke fagaqao rainigi
         ka ramwofa iana o God, ne tanui ka maana o Mosis ke togatoga. Suria na maana ne togatoga
         kena, ka inuni i Israel ke marefa nai gira ono togotogo ana i maana, hoi imurina make
         kafu togatoga sisitai mwa. Nga igi na Lo ne segera o Mosis ke fagaqao woi na arani
         inuni ka maemae.
         8 Fenaka o God ke qani fagaqao rainia ka rarafana i maana o Mosis ia, mina tagaranifa
         iana Figona Apuna ke qao koro tefaria ka tagarafa iana na Lo.
         9 Manga o God ke fagaqao rainia ka rarafana igaa na Lo ne usui maata na inuni, make
         fagaqao rainia ka rarafana ne tefa wau rainia na tagarafa ni fagaotora ana na inuni.
         10 Hoi ka qao korofanana na Lo ke fato noga suria na tagarafa iana Figona Apuna ke qao
         koro tefa wau nga.
         11 Mataina na Lo ne rao mai ke qao koro, hoi mina ramwofa iana ke wato rao mwa. A tagarafa
         iana na Figona Apuna ke qao koro wau nga make taotao tarai.
         12 Nga ngai kee, igami ke nganganiaga ka takofa iamami make susu ka oqamami.
         13 Marefa mi manga o Mosis ne qofigi na maana panira na inuni i Israel woi siana kai
         qoreqore togotogo rainia ka rarafana ne fatofato rao kena.
         14 Hoi, ainuni i Israel gena ke qono taku ka mangatata. Nga ngai kaa ne mai taua na
         mataina kaa, na inuni na totomania na puka igaa na Lo make tanu manga na gafu na naka
         pusi na maata ira. Hoi ke rao ka inuni ne fakufaku afainia ko Kraes, o God ke gagaia
         pania ka gafu kena.
         15 Ki ngaeka kaa, arani mataina na totomania na Lo iana o Mosis mina inuni Israel gena
         ka qofi ka mangatata.
         16 Hoi mina mataina taa mwa na inuni ne ririri tangaa na Arafa, mo God ke gagaia ka
         gafu pania ka maana.
         17 Hoi, ka Arafa kaa ka Figona Apuna, mina mataina na Figona Apuna ne ogaoga i maurifaka,
         igia ka gira taragani ana wau nga.
         18 Igia na arani inuni ne marefa na mwarao ni pusi na maaka, igia ka fafagaqao rainia
         ka rarafana na Figona Apuna iana na Arafa, mi ngaia ke fafagaqao rainia ka ramwofa
         iana ne tefa irarona maurifaka, ke oriorisigia ka qaqao manga ngaia nikao.

1 God ke koro wau tangagami ke wategami na tagarafa kaa, nga ngai kaa ne marefa mi
         nanaka wau kaa.
         2 Igami ke marefa mi tatanui ka aerafa mina agua ni maakia na fafagaqafi igi. Miki
         igami ke marefa mi pagai susukasuka, kee marefa mi foroforoa ka woita iana o God.
         Marefa ngaia. Igami kami tatamasia raorao mwa ka mworana woita ki mwarao mo God mina
         ainuni kai gira ono girara ana ka tagaranifa iamami.
         3 Manga na tarofa koro mi tamasia kaa ke aqa, make aqa mwa tangara ka inuni na tarupe.
         4 Nga na Ataro igaa na ano kaa ke fagagurugurura ka takofa iata na inuni ne ma nai
         tangamworani igaa na Arafa. Nga ngai kee ne marefa nai gira ono girara ana ka mawetana
         iana na tarofa koro, na rarafana o Kraes. Mo Kraes kaa ke manga wau nga o God ia.
         5 Igami kaa ke marefa mi tatarofainigami mereamami, maaka mi tatarofainia mwa woi ngaia
         o Jisas Kraes ka Arafa. Mi igami kaa ka mwane ni tagarafa iamiu suria igami kami arao
         suria ko Jisas kaa.
         6 O God ke woi, “Naka ka mawetana ki sina igaa ka rotorotoaganifa kana!” Nga ngaia
         ke mafata rainia na mawetana tangai na maurifamami gaa, make tanugami kami ono girara
         ka rarafana o God ne sina mai i maana o Kraes.
         7 Hoi ki igami ke manga na potere o God ne fagawonusi rai na rarafana mina ramwofa
         iana. E kaa ke fagaqao woi na mwarao ngai gee ke marefa ki igami mereamami, maaki
         nga mwa igaa ka ramwofa iana o God.
         8 Igami kami tatarafua raorao mwa ka qaiawoa ne asaasa make ma ni fagaerisigami, make
         maka mwarao mi gira tanua ana maake marefa ni watowato ka takofa iamami.
         9 A tautau fagaqao maamami maake marefa ni gira mwarao ni tangainigami ana ka Arafa,
         a nanafuigami maake marefa nai gira fagaerisigami ana wau nga.
         10 Arani mataina, kami apeape mamasiaga manga o Jisas ne qani ape mamasiaga ne mae ia,
         mina tafingana o Jisas nikao ki gira fagaqao ana i apemami.
         11 Hoi ki igami kaa ki na arani mataina ka oqani nafu funuigami ana rainia mwa ka apanana
         iana o Jisas, mina tafingana ki fagaqao mai i apemami ne gira mae ana gaa.
         12 Nga ngai kee, ne woi na amaefa tangagami raorao mwa, ki mwarao maki igamu kamu tafitafi
         igaa ko God.
         13 A Segesegefa Apuna ke woi, “Au tamasi manga kaa suria nau tangamworani.” Igami makami
         tangamworani manga ke nikao, hoi ki igami nikao maka mi tamasi kaa suria nami tangamworani,
         14 suria mi girara ko God ne qani ragaia afaraga na Arafa o Jisas pania na maefa, ke
         pagai raragaigami afaraga manga o Jisas, make totoraigami mi igamu tangaa ka finua
         iana.
         15 Arani mwarao gaa tangaa ka korofa iamiu, ka mataina na korofa iana o God ne rao ke
         taura na inuni rako gena ki tanura ka inuni kai tamasi fagakorokoro makai fafagaakaufia
         ka Arafa o God.
         16 Nga o God ne gira ragaia aporo ana na inuni, nga ngai kee ne marefa mi gira naka
         ana wau na tagarafa kaa, manga na apemami ke mwarumwarusiga gogogo ke qau ke watowato,
         mina maurifamami ke faoru raorao mwa igaa ka arani tangiana.
         17 Raorao mwa kami apeape mamasiaga ina mataina kaa, maaka ape mamasiaga ana iamami
         gaa ke tatamanigami rai nafunia ana ka tafinga koro afainia ko God i Heven tarai tarai.
         A mwarao koro gaa ke rafa tefaria ka fafaranifa gaa.
         18 Ki igami kami qore togotogo rao tangai ka mwarao ne marefa nai gira regi ana make
         marefa ka mwarao nai reregia, suria na mwarao na reregi gaa tangaa rao mwa ka kere
         mataina sisitai mwa, e pagai fatofato, mina mwarao marefa nai reregi gaa ka mwarao
         ne taotao tarai.

1 Hoi igia ka nafunia ka ape ne manga na rofu na gira toringi ana maka girara ka mataina
         na apeka ne maemae, igia ka gira rao ana i afaafa ka ogaoga igaa ka ape faoru o God
         ne wawategia. Marefa ka inuni ke tagarafia na ape faoru kaa, nga mwa o God ke tatagarafi
         na mwarao gaa ke taotao tarai tarai.
         2 Mataina kaa ka apeka ke osiosiga wau maka oqani oga ana igaa ka ape faoru i afaafa.
         3 Suria na mataina na ogaoga igaa na ape faoru kana, ka maurifaka ke manga na mwane
         ne gafu rai na gafu koro ia, ke marefa ni rurupa tori.
         4 Mataina na ogaoga igaa na ape ina ano kaa, igia ka gegege suria na mamaeaga maake
         marefa nai oqani rao pania ka ape kaa. Marefa. Igia ka oqania mwa ka ape i Heven ni
         mai qofigia fato wau, ka ape faoru igaa na tafinga ki orisia fato wau nga ka ape ne
         gira maefa gaa.
         5 Hoi ngaia o God ke tagarafigia tangai oga tarai ana make mafata rainia ka Figona
         Apuna tangagia rai fagagiraragia ana woi na mwarao ka pagai arao mai imuri.
         6 Hoi nga ngai kee igia ka takotako nganganiaga raorao mwa. Hoi ki igia ka girara ka
         mataina na ogaoga maunga igaa na apeka, igia ka fagatau wau pania ka Arafa i afaafa.
         7 Ki igia kaa ka ogaoga suria ka fagauguringa iaka, marefa ka mwarao nai reregi rai
         maaka.
         8 Igia ka tako nganganiaga, maka oqania nai rao pania ka ape ina ano kaa makai oga
         afainia ka Arafa,
         9 maka apena mwarao rafa ke manga kaa, manga igia ka ogaoga ina ano kaa kee i Heven
         igaa, ka oqania mwa nai fafagakoro mangatana ka Arafa tatarau mwa.
         10 Ki igia fato ka rao ka uraura i matona o Kraes ke fafagagaragia mereana make worigia
         ki igia fato, surigi ka arani mwarao na tanui i maurifaka ina ano kaa, manga ne aera
         kee ne koro.
         11 Suria igami kami maagutainia ka Arafa, mi rarapasira ka inuni nai tatangamworani
         rainia kaa. God ke giraragami menamenai wau, makau oqanigamu woi mu giraragami menamenai
         wau nga.
         12 Igami ke marefa mi kasikasigami akau woi mui reregigami ngai kee, maaka mi oqani
         fagaqaosigamu rainigi ka mwarao mi tanui, kigamu kamu qaqaeaga rainigami, ki manga
         mu nafunia ka mwarao ni tamasia ana tangara ka inuni na tamasi qaeqaeaga rainia na
         ape i metara ne qao koro wau kaa, make marefa nai tako rafa rainigi ka mangatata.
         13 E fea? Manga na inuni ka woi igami kami qeka, miki tangaa mwa igaa ka apanana iana
         na Arafa. Manga igami kigaa ka takotakofa koro, miki tangaa mwa ka korofa iamiu.
         14 Nga na oqa korofa iana o Kraes ngai kee ne taugami kami manga kaa, ko Kraes tagaina
         mwa ke orisigia ki igia fato make mae, kamu ono girara igia fato ki rarona na maefa
         iana kaa.
         15 Kraes ke mae tangara ka arani inuni fato, ki igia na inuni mauri ki siana kai arao
         suri na takotakofa iaka mereaka, makai arao suria ka mangatana na mwane ne mae tangagia
         make afaraga aporo kaa.
         16 Ua ki na mataina kaa ke marefa mi fafagagarara ka inuni suria ka takotakofa ina ano
         kaa. Inago, mi fagagara ko Kraes suria ka takotakofa kaa, kina mataina kaa ke marefa
         mi tanua manga ngai kana noga.
         17 Hoi mina na inuni ne fakufaku afainia ko Kraes, God ke oriorisia ke faoru aporo.
         Arani mwarao inago ke fatofato mina mwarao faoru ke arao mai.
         18 Arani agua gaa ko God ke tanui tangagia. E toraigia aporo mai tangaa rainia ka agua
         ne tanua o Kraes, make wategami na tagarafa kaa rai toraira ana ka inuni nai aporo
         mai ana tangaa ko God.
         19 God ke tagarafira ka arani inuni ina ano kaa tangai aporo mai ana tangaa, rainia
         ka maefanana o Kraes, make qono rai wau ka aerafa iata, make fagaugurigami rai tarofania
         ana ki ngatakena nga na inuni na fafaikorokoro afainia nikao.
         20 Nga igami kaa kami tamasi rainia ko Kraes, hoi make manga o God mereana ne onira
         na inuni. Igami kaa kami ura rai tamasi ana mwa tangaa ko Kraes ngai kee, woi igamu
         kamu naka ko God ki riririgamu kamu aporo mai tangaa ki ngaia nikao.
         21 God ke tanua ko Kraes na mwane marefa ni aerafaga ke qanufia ka aerafa tangagia,
         ki igia ka fakufaku afainia ko Kraes kai akau mai kai otooto i maana o God.

1 Igami kami tagara faku afainia ko God, kami fagakanukanugamu, siana kamui takotako
         purua rainia na korofa iana o God ne wategamu kena,
         2 suria ne woi, “E taua ka mataina iaku nau korokoro tangagamu, kau rongogamu, mina
         tangiana tangaa na fagatafinga, kau tatamanigamu.” Mui rongoa! Au woi tangagamu wau,
         nga noga na mataina kaa ka mataina o God ne koro tangagamu, nga ngai kee noga ka tangiana
         o God ne fafagatafigamu.
         3 Igami ke marefa mi oqani fagaera mangatata ana ka inuni, rea wau maka tangatangaera
         ana ka tagarafa iamami tangaa ko God.
         4 Maaka igaa na arani mwarao nami tatanui, kami fagaqao rainia woi igami ka kare iana
         o God mwora wau nga, suria mi marumu mwa ni qanufi ana ka aerafa, arani fafaranifa
         mina arani mataina ne qaraqara gaa,
         5 igaa na raramwosigami ana, a kasigami ina peresin, a rurufa na inuni ka gogogofigami,
         maka mi tagara rafa wau, marefa mi mauru igaa ka qongiani mina ngaufa.
         6 Taufananami ki igaa na taraganifa, maka mi girara ko God, ma mi gira mangariaga ana
         farufaru, maka mi koro tangara ka inuni, mi nafunia ka Figona Apuna maka mi oqa koro
         mwora nga.
         7 Mi tatamasia ka mworana woita maka mi nafunia ka ramwofa iana o God. Mi taura i rimamami
         otomami mi mafamami ka mwarao ni fainafunafu ana igaa na otofa ina taufanamami.
         8 Tana inuni ka tako fagaakaufigami, mi tana inuni ka ono qau wato rainigami, tana
         inuni ka tamasi kasigami akau mi tana ani ka tamasi fagaerisigami. Tana inuni ka tanugami
         manga na mwane ni sukasukanifa, mi igami kami tatamasia raorao mwa ka mworanifa.
         9 A giraragami menamenai wau maaka tanugami manga na ma nai giraragami ia. A tako woi
         mi magafuru, maka mi mauri kami ogaoga kaa. A nafuigami make marefa nai nafuigami
         kami mae.
         10 Manga mi fafaitakoi wau, minga kami wawagewage wau ina arani mataina, marefa ni tonga
         nafuninga iamami minga kami fagaarafara kai inuni rako wau igaa na apanana iana Arafa,
         marefa ni tonga mwarao iamami maaki nga igami kami nafuni ka arani mwarao igaa na
         apanana iana Arafa.
         11 Hoi na goamami i Korint, nga na arani mwarao kami tamasi mawe tangagamu gaa, maka
         mi fagaqao rainia suria mi oqa koro tangagamu wau.
         12 Igamu kamu regigami nami oqa koro tangagamu, mi nga igamu ke marefa mi rea na oqa
         korofa iamiu tangagami kaa.
         13 Au migamu tamasi manga i kareku ia ngai kee. Igamu kamui fagaqao rainia ka mangata
         koro mi fagaqaosigamu rainia ia, ki igamu kamu fagaqao mai woi igamu kamu oqa koro
         tangagami mwora.
         14 Siana kamui fakufaku afainira ka inuni ne ma nai tangamworani. Manga ifai a korofa
         ke gira faku afainia ana ka aerafa? Fea, a mwawetana ke gira faku afainia ana ka rotorotoaganifa,
         naa?
         15 E asa mwa ko Kraes ni arao faku ka mangatana afainia ko Satan, make ma ni araria
         ka mwane ne tangamworani ki gira nafunia ana ka mangata faku afainia ka inuni ne ma
         nai tangamworani.
         16 E asa mwa ka nunuta na mwarao purua na wogasira nai taotao igaa na Ruma ni Wogasifa
         iana o God, naa? Nga igia kaa ka Ruma ni Wogasifa iana o God ne tafi. Manga o God
         mereana ne woi, “Inau kau ogaoga afainira ka kare iaku, makau afarofaro afainira.
         Nga inau kau taotao rai God iata, mi ngaira ka taotao rai kare iaku.”
         17 Mina Arafa ke woi, “Mui nakara wau ka inuni getera gena, maka mui siki fura panira.
         Siana kamu fakugamu afainigi na mwarao ne marefa ni koro gena, makau aganarigamu.
         18 Inau kau taotao rai emamiu, mi igamu kamu taotao rai kareku na mwane mina fefene.
         Nga inau o God na faufugana kau woisia na agua kaa.”

1 A goaku koro, suria o God ke tamasia ka mwarao gaa tangagia, igia ke araria nai fagataraganisigia,
         kai oga mai panigi ka aerafaga ne fagaerisi na apeka mina mangataka gaa, suria igia
         kai tako fagafigaia ko God, kai arao suria mwora nga ka agua ne apuna.
         2 Mui naka ka kere qaiawoa tangagami i maurifamiu gena! Igami ke marefa mi tanua ki
         tana mwarao ni aerisia ki tana inuni. Mi igami ke marefa mi kakatofira ki tana inuni
         kai tatanui na agua ne aera, kee mi fagaqekara ka inuni rai tawora ana ka mwarao iata.
         3 Marefa qai woisia ka mwarao kaa nai tangatangaeramiu ana, marefa. Au qani woi tangagamu
         fato noga ia, igami kami oqa koro wau tangagamu, manga nami tafitafi kee nami maemae
         maki igia ka faku mwa.
         4 Hoi igamu kamu fagagatagata apeku. Au tangamworani rainigamu, makau qaqaeaga wau
         rainigamu. Fenaka na aerafa ke taugami, inau kau wagewage wau.
         5 Mataina inago rao mi rao mai i Masidonia, marefa wau ka mamarofa tangagami rainia
         ne rako wau ka aerafa ina arani agua, ainuni ka fafaisurasura fainigami wau raorao
         maka mi maagu mereamami rao mwa.
         6 Mo God ne fafagagatagatanira na inuni ne watowato na maurifata, ke fagagatagatanigami
         rainia ka raofa mai iana o Taetas.
         7 Marefa ka raofa mai iana mwa kami wagewage rainia, maka tarofa rainia woi namu koro
         tangaa. E woi tangagami woi igamu kamu oqania wau rai reau ana, mina faitakoifa rainia
         na aerafa iamiu, minga takena mu nanau rai ura pusiau ana, ki inau kau amani wagewage
         rafa wau.
         8 Au takoigamu ngaia. Ina mataina nau qani segea wau na leta tangagamu ia, au tanugamu
         kamu fatami aera rainia. Igamu kamu fatami aera suria rao mwa ka kere mataina sisitai
         mwa, hoi mi inau ke marefa qai fatami aera rainia.
         9 Hoi ki inau kau wagewage wau, marefa qai wagewage suria nau fagaera mangatamiu, miki
         suria mwa na faitakoifa iamiu gena ke totoraigamu rao ke orisi ka mangatamiu, mu ogaoga
         faitakoi suria ngatakena o God ne oqania tangagamu. Hoi ka leta iaku kaa ke marefa
         ni fafagaerisigamu.
         10 Mataina namu fafaitakoi rainigi na aerafa iamiu igaa na faioqanifa iana o God, igamu
         kamu riri pania ka aerafa iamiu. Mo God ke fafagatafigamu, make ma mu gira maaki ana
         igaa ka taufa faoru iamiu. Hoi maake manga namu fafaitakoi igaa na takofa iamiu mereamiu,
         make ma mu gira tawo ana ka tafinga, maka mu maemae.
         11 Mui rea ka agua ne wora tangagamu kaa, na mataina mu fafaitakoi igaa na faioqanifa
         iana o God, nga ngai kee mu marumu rai tanui ana ka mwarao, maka mu rarapasia kamu
         fagaotora ka mwarao ne aera. Igamu kamu panga rainia ka aerafa iata tana inuni, maka
         mu tako rafa rainia ko God, migamu kamu oqani ka fagaetangira ana ka inuni na tanui
         na aerafa gena. Mu faitakoi tangau, maka mu oqania nga rai tamaniau ana. Igaa na arani
         mwarao gaa ke fagaqao woi igamu ke marefa mu qanu igaa ka aerafaga kena.
         12 Mataina nau segea wau na leta ia, marefa qai sege suria nai takosia ana mwa ko wani
         ne tanua na aerafa tangaa tana inuni, kee o wani na tanua ke aera tangaa kena, make
         manga kaa, au sege wau tangagamu, woi namu nafunia ka takotakofa gatagata igaa ka
         apanana iana o God rai tau woita iamami ana.
         13 Rainigi ka arani mwarao gaa igami kami wagewage wau. Tana mwarao nikao ne fagawage
         apemami, ki ngatakena nami rea na wagefa iana o Taetas, suria na maurifana ke koro
         rainia mu tamania.
         14 Au tamasi qaqaeaga tangaa ko Taetus rainigamu woi na taufa iamiu ke koro wau, hoi
         namu fagamworaia ngaia. Manga na tamasi qaqaeagana iamami rainigamu kamu fagamworai
         noga gena, ua arani mwarao nami tamasi tangagamu ke mwora wau nga.
         15 Taetus ke oqa koro wau tangagamu suria ne takosia namu tautau woita iana maka mu
         tako fagaakaufia afainia ka maagufa, maka mu onoono suria koro na mataina ne rao wau
         tangagamu.
         16 Inau kau wagewage wau rainia nau fagaugurigamu wau nga.

1 Hoi, na goaku igamu, mi oqania mui girara ka korofa o God ne mafata rainia tangara
         na siosi ina provins i Masedonia tangara tana inuni.
         2 Apena faiofongifa rafa na qani qanufi, make ma ni tonga nafuninga iata, maaka wagewage
         mwa maka gira mafata ana rai tamanira ka inuni.
         3 Au woisia wau mwora woi ngaira ka mafata rai ka arani mwarao na takosi rai mafata
         rai ana, minga ka mafata rai nga tefaria ki ngatakena mafatanifa iata. Nga ngaira
         mereata
         4 ka nongigami rafa wau, woi igami kami nanakara wau ki ngaira nikao makai gira tamanira
         ana ka inuni na apuna tangaa o God irarona finua i Jiudia.
         5 Igami kami panga rainia wau rainigi na mwarao na matafa rai, maka mafata rainira
         mereata inago tangaa ko God, mi muri mai maka mafata rainira mereata tangagami rai
         tau suria ana ka faioqanifa iana o God.
         6 Igami kami fagakanukanua ko Taetus na mwane ne anega na tagarafa ni fakua ana na
         rurugua, ki tagara mwa ki arao rai tamanigamu ana ki fagaofua ka tagarafa kena.
         7 Igamu kamu tanui ka mwarao koro aera wau, maka mu mwora wau igaa ka tangamworanifa,
         maka mu tamasi koro wau, maka mu girara tefa wau, maka mu oqani rai tamanira ki tana
         inuni, maka mu komanigami tefa wau. Hoi maka mui mamafata rafa wau nikao tangara ka
         inuni i Jiudia.
         8 Inau ke marefa qai girugamu woi mui arao suria, makau oqania mwa qai tamasi rai fagatakegamu
         ana afainira ka inuni i Masidonia rai ofongia ana ka faikomanifa iamiu ke mwora.
         9 Igamu kamu qani girara woi ne koro rai arao suria ana ka korofa iana na Arafa iaka
         o Jisas Kraes, e arafanga manga ngai kana, make tanua mereana ke marefa ka nafuninga
         iana tangagamu na inuni, rai fagarafagamu ana rainia ka mwatareafanana.
         10 A takotakofa iaku ke manga kana, e koro tangagamu manga namu fafagafatongia ka agua
         namu qani anega ina farisi ne fato. Nga igamu kamu anega kamu katofia ka agua kaa,
         mi nga igamu kamu anega rai tanu ana nikao.
         11 Hoi mui fafagafatongia ka tagarafa kaa. Nga igamu kamu aganaria rai tanu ana, hoi
         mui fafagafatongia rai mafata ana suria ki ngatakena na mwarao namu nafuni.
         12 Manga igamu kamu marumu rai mafata ana, o God ke wawagewage wau rai ka mwarao namu
         nafuni namu mamafata rai gena, marefa ni gira tako qao aera ana rainia ka mwarao ne
         marefa mu nafuni rai mafata rai ana.
         13 Takotakofa iaku ke marefa qai fafagaqarasia tangagamu mina tatamanira ana ki tana
         inuni, marefa. Au oqania woi na inuni kai ogaoga afaiworagi mwa.
         14 Ina mataina kaa kamu nafuni ka mwarao ne rako wau, ke koro wau manga mui tamanira
         ka inuni marefa nai nafuni mwarao rako. Ka mataina mu aqouqou rai ki tana mwarao mi
         ngaira ka nanafuni rako, ka gira tamanigamu ana. Nga na mangamangata manga kani ka
         inuni ka gira oga afaiaworagi ana.
         15 Manga na Segesegefa Apuna ne woi ia, “Ainuni ne ruguni rako mai na ngaufa, ngaia
         ke marefa ni gira nafuni matara rao. Mina ainuni ne opaopa mai sisitai mwa na ngaufa,
         ngaia ke marefa ni gira aqouqou ana.”
         16 Mi tamasi korokoro tangaa ko God rainia ne naka ka takotakofa manga nau nafunia kaa
         i mangatana o Taetus rai tamanigamu ana.
         17 Marefa ni marumusia mwa ka nongifa iamami, maka faioqanifa iana mereana mina marumufa
         iana rai regamu ana,
         18 maka mi kasia wau nikao ka goaka afainia ko Taetus. Igaa na arani siosi ngaira ka
         fagaakaufia, suria ngaia nikao make tatarofainia ka tarofa koro.
         19 Tana mwarao nikao ka siosi ka usu atea ki ngaia ne takugami rai torai ana ka rurugua
         na fakua ia. Mi tagarafia ka tagarafa kaa rai fagaakaufia ana ka Arafa, mina fagaqao
         ana woi igami kami oqani tamanira ana ka goaka.
         20 Mi ono suria ka mafatanga iata gaa menamenai nami rao kaa rai ura pusia ana ka woita
         aera ni akau mai panira ka inuni.
         21 Hoi kigami kami onoono suria menamena nga, rai tanua ana ki otooto i maana na Arafa
         mi maata na inuni nikao.
         22 Maka mi kasia wau nikao ki tana goamami afainiraurua. A mwane nami ofongia rainigi
         na arani tagarafa, maka mi girara woi ngaia ke marumu wau rai tamanigamu ana ina mataina
         kaa suria ne fagaugurigamu.
         23 Mu girara ko Taetus, ngaia ka tamaku ne tatagara afainiau rai tamanigamu ana, mi
         tana goaka iraurua ka mwane na kasiaraurua mai na siosi gaa na taufanataurua ke fagaakaufia
         ka atana o Kraes.
         24 Hoi ki igamu kamu kokomanira ka mwane ne eoru gena, i maata fato na inuni ina siosi,
         rai fagaqao ana woi ne ararigami rai qaqaeaga ana rainigamu.

1 Marefa qai oqani sege wau ana rainia ka rurugua namu fakua tangara na inuni na apuna
         tangaa o God.
         2 Suria nau girara ka marumufa iamiu ni faitamani ana makau kasikasigamu akau tangara
         ka inuni i Masidonia, makau woi tangara, e anega ina farisi ne fato ke mai taua na
         mataina kaa, igamu na inuni i Akaea kamu nanau mwa ni faitamani ana, mina marumufa
         iamiu ke watera ki tana inuni ka apena takotakofa rafa ni mafata ana.
         3 Nga ngai kee nau fagatora wau o Timoti mina mwane ne erua afainia, ki siana kami
         tamasi purua mwa, mataina mi kasigamu akau igaa na agua manga gaa. Maki manga nau
         woisia ia ki igamu kamui nanau ngatakena igamu kamu mamafata.
         4 Ki manga tana inuni i Masidonia ka arao mai afainiau ka rorogoigamu woi ne marefa
         mui nanau, maka mi mamaaki suria mi nafunia ka tangamworanifa rainigamu, migamu nikao
         maka mu mamaaki wau.
         5 Nga ngai kee nau takosia woi ne araria qai fagatorara ka goaka wera eoru gaa kai
         qainago wau tangagamu, kai tanua ka fagananaufa rainia ka mafatanga mu qani woisia
         woi mu pagai fakua ia, mi muri kau kafu matarofigamu wau. Hoi ka mafatanifa iamiu
         ne nanau fato noga, ke fafagaqao rainia woi igamu kamu mafata suria ka faioqanifa
         iamiu mereamiu, make marefa woi mi qonasigamu.
         6 Mui tatakosia ka mwarao kaa, ‘Otai ne fasifasi sisitai, ke opaoparia ka mauatagana
         sisitai, mo otai ne fasifasi farisi rafa, ke opaoparia ka mauatagana rako.’
         7 Ainuni ke araria ne mamafata ngatakena ne takosia mereana ne mamafata. Siana ka qoqonasigamu
         maka mu kafu mamafata, suria o God ke kokomanira ka inuni na mamafata fainia na mangamangata
         koro.
         8 Ko God ke gira wategamu ana ka arani mwarao tangagamu, igaa ka arani mwarao ina arani
         mataina, kamu nanafunia ka arani mwarao mu oqani gena, maka mu gira mafata ana tangara
         ka arani tagarafa koro kaa.
         9 Manga na Segesegefa Apuna ne woi ia, “Ainuni ne fafagagofia na mafatanga iana tangara
         na inuni ne marefa na agata, ka otofa iana ke tao tarai tarai.”
         10 Mo God ne mafata rai fafasinga ni fasi ana, mina ngaufa ni ngaura ana ke mamafata
         tangagamu make wawategamu rafa wau ka mauatagana, hoi ki igamu maka mu gira mamafata
         ana tangara ka inuni ne marefa na agata. Hoi mo God ke tanua ka tagarafa koro iamiu
         ne oto ke rafarafa tefa wau.
         11 God ke mamafata tangagamu ina arani mataina, ke totonga nafuninga iamiu kamu mamafata
         tatarau ina arani mataina, ka inuni kai gira tamasi tangasia ana ko God rainigi ka
         mafatanga iamiu nami pagai wawatera gaa.
         12 Hoi ka tagarafa koro namu tanua kaa ke tatamanira mwora nga ka awanuna o God, make
         tanura nikao ka pagai tamasi tangasia wau nga ko God.
         13 Ka tagarafa koro iamiu kaa ke fagaqao rainigamu tangara ka arani inuni, ka tamasi
         tangasia ko God rainigamu suria mu rao suria ka woita iamiu rainia na tarofa koro
         iana o Kraes kaa, maka mu koro wau ni tamanira ana, mina tamanira ana ki tana inuni
         rao nikao.
         14 Ngaira ka gira fagarafe tangagamu ana maka gira takosigamu ana rainia ka korofa rafa
         iana o God ne fagaqaosigamu rainia kani.
         15 Igia kai tamasi kasia akau ko God rainia ka mafatanga iana ne wategia ne tefaria
         rao nikao ka mwarao na gira fakania ana.

1 Tana inuni igamu gena ka woi, “Mataina o Pol ne arao panigia ke tamasi raramwofaga
         wau tangagia, hoi mina mataina ne arao mai tangagia ngaia ke qoqonunuaga.” Mui rongo
         mai. O Kraes ka mwane ne koro make marefa ni gira mangariaga mafarufaru ana. Inau
         kau arao suria mwa ka taufa iana makau nongigamu kaa.
         2 siana kamu qoqonasiau woi inau qai tamasi raramwofaga tangagamu ina mataina nau arao
         mai kau taugamu, maki tangara ki tana inuni na wowoi igami kami arao suria ka taufa
         ina ano kaa.
         3 E mwora igami kami ogaoga ina ano kaa, maake marefa mi oqani arao suri ana ka taufa
         iata inuni ina ano kaa igaa na fainafunafu ana.
         4 A mwarao na fafainafunafu rainigi gaa, ke marefa ka mwarao ni fainafunafu ana ina
         ano kaa, maka mwarao ni fainafunafu ana igaa na ramwofa iana o God, ngai gi gaa rai
         fogera ana wato ka para ura iana ataro.
         5 Igami kami fafagamunira ka arani tamasinga qaqaeagana iata na inuni na tamasi aerisia
         na giraranifa rainia ko God kaa, maka mi gira orisia ana ka takotakofa iata kai arao
         suria ka mangatana o Kraes,
         6 maka mataina mu fafagaqao rainia woi igamu kamu tautau woita iana o Kraes, mi igami
         kami nanau mwa rai fagaetangi ana ko otai ne tofega.
         7 Igamu kena ke araria mu onoono girara menamenai ka mwarao namu regi, manga tana inuni
         ke tako woi ngaia ka kare iana o Kraes, ngaia ke araria ni tako girara nikao, suria
         igami maka kare iana o Kraes nikao.
         8 Ngaia na Arafa ke ono sikifigami rai tamanigamu ana igaa ka tangamworanifa iamiu,
         miki marefa rai fagaerisia ana ka tangamworanifa iamiu. Make manga nau tamasi rarasiau
         tangagamu rainia mwa ka ramwofa kaa, inau ke asa mwa qai maaki rainia.
         9 Marefa qai oqani fagamaagusigamu ana rainigi ka woita igaa na leta iaku gaa.
         10 Suria tana inuni ka woi na segesegefa iana o Pol gaa ke raramwofaga wau, make manga
         ne uraura sugugia ia, mina mataina ne mai ogaoga afainigia ke qoqonuaga mina woita
         iana gana ka mwarao purua mwa.
         11 Ainuni manga ngai gena ke araria nai tako girara woi, a mwarao nami tamasi igaa na
         leta nami segera tangagamu na mataina nami ogaoga fagataurigamu, mina mwarao nami
         tanui na mataina nami ogaoga afainigamu ka agua ngai ge ke faiaworagi mwa.
         12 Ki igami ke marefa mi oqani ategami mereamami kee na fagafakugami ana mereamami afainira
         ki tana inuni na wowoisira mereata maka gira fagatakera ana mereata sio mwa, ka giraranifa
         ke marefa afainira.
         13 Igami ke marefa mi gira tamasi rarasigami ana rainia ka mwarao marefa mi tanui. Mi
         tamasi rarasigami mwa rainia ka tagaranifa iana o God ne fagatoragami ni tagarafia
         ana kaa, ka tagarafa rai tamanigamu ana.
         14 Rao ki igami ke marefa mi qani rao mai tangagamu, igami kami tawatawa rarasigami
         mwa. Make ma ni manga kana, suria mi qani rao wau kami taugamu afainia ka tarofa koro
         iana o Kraes.
         15 Igami ke marefa mi gira tamasi rarasigami ana rainigi ka tagarafa iata tana inuni,
         manga nami tanui mereamami. Hoi maka mi oqania mwa woi na tangamworanifa iamiu ki
         rafa ki nganganiaga, ke tanugami kami gira tamanira ana ki tana inuni i finua iamiu
         gena kai tatangamworani nikao.
         16 Kami gira tarofainia ana ka tarofa koro tangara ka inuni fura wau panigamu gena,
         suria marefa mi oqani tamasi rarasigami ana rainia ka tagarafa na qani fagaofura tana
         inuni.
         17 A Segesegefa Apuna ke woi, “Naka ko otai ne tamasi qaqaeaga kena ki tamasi qaqaeaga
         mwa igaa ka mwarao na Arafa ne qani tanui.”
         18 Hoi o God ke ma ni oqania ka inuni ne kasikasia akau mereana, maaka ainuni na Arafa
         mereana ne kasia akau.

1 Koro mwa mui nakau qai tamasi rao manga na qeka ia sisitai rao mwa.
         2 Inau kaa kau faikekesi rainigamu ngai kee, manga o God ne faikekesi rainigamu kana,
         makau wonoigamu tangaa ka mwane ne etagai ni auragia ana, ngaia ko Kraes, ki inau
         qai mamafata rainigamu tangaa manga na kare weru ia.
         3 Maaki inau kaa kau tako aera sisitai rainigamu ngai kee, rea mwa maka fagaqekaqekara
         ka mangatamiu, kamu kasi ka mangamangata koro iamiu ne taragani gena mina oqa koro
         ana iamiu tangaa o Kraes. Ma ni koro ne manga na mataina na mwaa aera ne sukaia ka
         Ivi rainia na woita ni sukasuka ana iana igi.
         4 Mu fagamarumungainira ki tana inuni na arao mai ka tatarofainia tangaagamu na Jisas
         getea rao pania ko Jisas mi tarofainia kaa, mina nafunia ka figona getea rao pania
         na Figona Apuna namu qani nafunia kena, kee na tarofa getea pania na tarofa koro namu
         qani rongoa kena.
         5 Inau kau girara woi na arani mwane namu woisira woi na “aposol koro” gena, ki ngaira
         ke ma nai rafa tefariau.
         6 Manga ne marefa qai gira tamasi menamenai ana, maka apanana igaa na tarofa koro kau
         girara tefa wau, ka arani mataina kami fafagaqao rainia ka giraranifa iamami ke taragani
         tangagamu kigamu.
         7 Inau ke marefa qai nongigamu rai woriku mataina nau tatamasia na tarofa koro iana
         o God tangagamu. Agua ngai kee, kau kasiau wato mereaku makau fagaakaufigamu kigamu.
         E fea, mu woi mwa nau tanua ka aerafa ngai kee?
         8 Miki tana siosi gaa ka woriau rai tagara ana i qaiawogamiu, make manga nau fanago
         panira gaa rai tamanigamu ana,
         9 maka mataina nau aqouqou rai mwarao ina mataina nau ogaoga afainigamu kaa, ke marefa
         qai fagatakougania ki tana inuni igamu, suria na goaka na rao mai pania i Masidonia
         ka mafata tangaau rainigi na arani mwarao fato nau oqani. Inago ki inau ke ma qai
         fagatakouganigamu, mina mataina ne arao mai kana make marefa.
         10 Hoi au tamasi mwora ngai kee igaa ka tamasinga iana o Kraes nau nafunia mwora kaa,
         marefa ki tana inuni irarona provins i Akaea ni uraura pusiau rai tamasi qaqaeaga
         ana kaa woi inau ke marefa qai tawoa ka rurugua panira.
         11 Manga ifai? Au tamasi manga kaa suria ne marefa qai oqa koro tangaagamu? Marefa!
         O God ke girarau woi inau kau oqa koro wau tangagamu.
         12 Inau kau tarofainia ka tarofa koro ne ma ni woriau, manga nau tanua raorao mwa ia.
         Hoi ka inuni gena ke marefa nai gira qaqaeaga ana rai tanui ka mwarao manga igami
         nami tatanui.
         13 A mwane ngai gena ke marefa ka aposol mwora, ngaira gena ka mwane na susukasuka rainigi
         ka tagarafa iata, maka rarapasira mereata nai qaoqao mangara na aposol iana mwora
         o Kraes ira.
         14 Hoi, ka mwarao ngai kee ka mwarao ne marefa ni araria nai papanga rainia suria o
         Satan make tanua mereana ke qaoqao manga na enjel igaa na maweta ia.
         15 Ke marefa nai papanga rainia, manga na kare iana ka tanura mereata ka qaoqao manga
         na mwane igaa na otofana ira, maki ina qotona ngaira ka fafagaetangira rainigi ka
         mwarao na tatanui gena.
         16 Au oqania qai woisia wau nikao, suria tana inuni ka woi nau qeka. Inau ke marefa
         ka qeka, hoi make manga namu woi manga kana, makau oqania mui rongoau, kamu nakau
         qai tamasi manga na qeka ia rao sisitai nikao.
         17 Igaa na tawatawa rasiau ana kaa, inau ke marefa qai tamasi manga ngatakena na Arafa
         ne oqaniau qai tamasi, makau tamasi manga mwa na qeka ia ngai kee.
         18 Miki suria mwa tana inuni ka tamasi kasira akau igaa ka mangamangata koro inago kaa,
         ki inau nikao makau tamasi manga ngai kana.
         19 Fenaka mu tako woi igamu kamu girara wau, maka mu gira rongora ana ka inuni na qeka
         gena.
         20 E mwora wau, igamu kamu marapesira, manga na atani okegamu raorao mwa, kee na fafagaqekagamu,
         kee na sukasukaigamu, kee na tamasi qau wato rainigamu, kee na fififita qarigamu.
         21 Au maaki wau, suria igami kami mwarumwarusiga wau rai tatanui ana ka agua manga ngai
         gana. Hoi au tamasi rarasiau rainigi ki tana mwarao tana inuni gaa na tamasi rarasira
         rainigi gaa, manga nau tamasi manga nai inuni na qeka, makau tako gatagata ni tamasi
         manga kaa ana.
         22 Ngaira ka wowoi, ngaira gana ka ai Hibru, mi inau nikao. Ngaira ka wowoi na inuni
         Israel ki ngaira, mi inau kaa nikao. Ngaira ka wowoi na waro ni inuni igaa o Ebraham
         ki ngaira, mi inau kaa nikao.
         23 Ngaira ka wowoi ngaira gana ka kare iana o Kraes, nga inau kaa ka kare iana mwora
         o Kraes. Nga inau kaa kau tagara rafa wau tefarira, a kasiau ina peresin tana mataini,
         a raramwosi aerisia wau, nga inau kaa kau fagani maemae raorao mwa ina arani mataina.
         Ngaia ngai kee nau rongo manga na mwane ne qeka kaa.
         24 Fagaerima ka mwane rafa iata na Jiu ka woisia ka raramwosiau, a ramwosiau fagatangafuru
         ne eoru matara esiwa (39).
         25 Fagaeoru ka mwane rafa iata na Rom ka woisia ka raramwosiau rainia ka mata, fagaetagai
         ka arifarifau rai fau, fagaeoru kau kokoro igaa ka faka, fagaetagai kau tare irarona
         na asi suria ka qongiana mina tangiana igaa ina awoa tatara.
         26 Igaa na arani raofa iaku gaa, au fagani mae igaa ka wai afeafe, maka fagani nafuiau
         ka fanagoa. Au fagani mae i rimata na Jiu, makau fagani mae i rimata na inuni marefa
         na Jiu. Au fagani mae ina finua rafa igi, mina mwani qai mwou mi i asi kana nikao,
         makau fagani mae i rimata na mwane na gogoaniau suka gena.
         27 Au tagara rafa wau, au tagara raorao miki tana mataini ke marefa qai nanafunia ka
         mataina ni maurufa. Au fafatamia ka magaua mina mamata ana ka rioku miki raorao mwa
         ke marefa qai ngaungau miki qai totono. Au marato wau makau aqouqou rai gafu.
         28 Tana mwarao nikao, ki ina arani tangiana kaa kau tatakosira raorao mwa ka arani siosi.
         29 Mataina tana inuni ne watowato igaa na maurifana, inau nikao make watowato ka maurifaku,
         mataina tana inuni na totoraira na inuni na tangamworani tangai aerafa, inau kau mangariaga
         wau.
         30 E fea mui oqaniau qai tamasi qaqaeaga? Hoi makau tatamasia ka mwarao ne fagaqao rainiau
         woi inau kau mwarumwarusiga.
         31 O God ne Emana na Arafa iaka o Jisas, na fafagaakaufia tarai tarai kaa, ke girarau
         inau ke marefa qai sukasuka.
         32 Irarona i Damaskas, tana mwane rafa i rufagana arafa ni finua o Aretas ke oqani roiau
         ana, make kasira ka kare iana ka ono suria ka arani maana para ne rifuia na finua
         rafa kena.
         33 Hoi mi tana inuni na tangamworani ka tamaniau, maka togoniau igaa ka qasu maka kuuniau
         wato i metara igaa ka warara igaa na para rafa kena, makau gawa kau rao pania.

1 Inau kau tamasi qaqaeaga manga kaa, manga ne marefa ka korofa ni wawategia, makau
         tatamasia ka maurutaifa iaku mina mwarao ne punufi ne fagareau rainia na Arafa.
         2 Au girara ki tana kare iana na Arafa ne akau ina aoruta i Heven ina qaiawoa i afaafa
         noga, e akau ina tangafuru i farisi matara efai (14) ne fato wau. Marefa qai girara
         wari na apena ke rao kaa, kee wari na maurutaifa iana, ngaia mwa o God ke girara.
         3 Au wowoisia rao nikao, au girara o wani kana ke akau i Heven i afaafa noga, make
         marefa qai girara menamenai wari na apena ke rao kaa, kee wari na maurutaifa, nga
         o God mwa ke girara.
         4 Ngai kana kee ke oga ke rongora ka mwarao ne tefaria rao nikao ka mwarao na gira
         fakania ana, make apuna wau nikao tangaa ka inuni ni tamasi usu rainigi.
         5 Ki inau kau gira tamasi kasia akau ana ko wani kaa, make marefa qai kasiau akau ki
         inau mereaku, makau tatamasia mwa woi inau kaa ka mwane nau mwarumwarusiga wau.
         6 Manga nau oqani tamasi rarasiau ana, marefa qai tamasi ka agua ni sukasukanifa manga
         na qeka ia, maakau tatamasia mwa ka mworanifa. Marefa qai tatamasi ka mwarao nau rongora
         i Heven, suria marefa qai oqania ki tana inuni ni takotako fagaakaufiau rainia ka
         maurutanga kana, makau oqanira nai takosi mwa ka mwarao nau tanui mina woita nau tamasi.
         7 Hoi a mwarao ne sugiau kaa ke manga na sutana mori ia, a mwarao kaa ka enjel iana
         o Satan ni fagamakukuau ana. A mwarao kaa ke tanuau ke marefa qai rararasiau rafa
         wau kaa rainigi ka apena mwarao rafa inagoka rao gana, ne fagaqaosiau rainigi o God
         gaa.
         8 Au nongia wau nga ka Arafa fagaeoru rainia ka mwarao kaa ni tawoa rao paniau,
         9 maake woi tangaau, “Marefa. Nga na korofa iaku ki ngaia ka arani mwarao no oqani
         gena suria na ramwofa iaku ke rafarafa wau manga namu mwarumwarusiga.” Hoi makau wagewage
         rai tamasi qaqaeaga ana rainia ka mwarumwarusigafanaku kaa, ka ramwofa iana o Kraes
         ki ogaoga afainiau.
         10 Nga ngai kee, suria mwa na apanana iana o Kraes, au nafunia ka mwarumwarusiga ana
         i maurifaku, a tamasi aerisiau kai inuni makau tatarafu ka mwarao ne qara, mina inuni
         ka fafagaetangiau, mina arani mwarao ne asaasa wau, mi inau kau oga wagewage igaa
         ka mwarao gaa, suria nga na mataina nau mwarumwarusiga, ki nga na mataina nau nanafunia
         na ramwofa iana o Kraes.
         11 Au tanuau manga na qeka ia mereaku, nga igamu kamu gusu rainiau tangaa kaa, nga igamu
         ke araria mu tamasi gusu rainiau rainia ka tagarafa koro nau tanua gaa, fenaka inau
         ke manga na mwarao purua ia, maka mwane namu woisira rai ‘aposol koro’ gena ke ma
         nai tefariau.
         12 Au fagaworai ka fagaqaonga mina mwarao ne qao riariaga i qaiawogamiu fainia ka apena
         fagagatagataganifa, ke fagaqao rainia mwora woi inau ka aposol.
         13 Nga ngai kee nau tamanigamu manga nau tanua tangara tana siosi gaa, maka mwarao ne
         etagai ne ma qai tanua tangagamu ke marefa qai fagatakougamu rai rurugua. Qaimiu!
         Rao kamu takosia woi nau tanua ka mwarao ne aera, au nongigamu mu qono rainia wau.
         14 Hoi inau kau nanau rai regamu ana nikao, igaa ka aoruta na raofa wau iaku, make marefa
         qai fafagatakouganigamu, suria na mwarao nau oqania mwa ki igamu kena, marefa qai
         oqania ka nafuninga iamiu gena. Ki igaa na arani mwarao gaa, ka kere kare ke marefa
         nai gira garitainira ana tangara ke enana me emana, make enana me emana karu gira
         garitainira ana tangara ki kareta.
         15 Ki inau kau wagewage rafa wau rai mafata rai ka nafuninga iaku tangagamu mina mafata
         rainiau ana rai tamanigamu ana. Manga na oqa korofa iaku ke rafa wau tangagamu, ke
         fea igamu kamu oqa koro tangaau sisitai rao mwa?
         16 Manga ne manga ngai kee, hoi make ma qai fagatakouganigamu, maaki tana inuni ka woi
         inau kau fafagaqekaqekagamu rainigi ka woita ni sukasukanifa.
         17 E fea? Au sukaigamu rainigi ka rurugua iamiu rainia ka mwane nau kasia wau ia?
         18 Au nongia ko Taetas ni arao wau, makau kasia mai afainia ki tana goaka. Kee mu woi
         o Taetas ke sukaigamu rainigi ka rurugua iamiu? Tangagamu kamu girara, igamirua o
         Taetas kamuru nafunia ka mangamangata ne etagai mina takotakofa ne etagai igaa na
         tagarafa kaa.
         19 Wari mu qani tako mai woi igami kami segera na mwarao gaa igi ki woi ni fafagaqao
         woi igami kami oto wau naa? Marefa! Mi tamasi manga ngatakena o Kraes ne oqanigami
         i matona o God. Arani mwarao nami tatanui gaa, na goaku igamu, kami fagaofura ni tamanigamu
         ana.
         20 Suria inau kau tako aera wau rainia na mataina nau arao wau, makau rorogoigamu wau
         marefa ki ngatakena nau oqaoqanigamu, maka mu reregiau, marefa ki ngatakena mu oqaniau
         qai qaoqao. Au tako aera wau suria na faisurasura ana wari ki qaiawogamiu, mina faikekesi
         ana, mina mangaringari farufaru ana, mina takosigamu ana mwa mereamiu, mina tamasira
         aerisira ki tana inuni, maka mu tamatamasira ka inuni, mina qaqaeaga ana mina arani
         mwarao ke marefa ni rao igaa ka otomigana.
         21 Au tako rafa wau ngai kee, rea wau maka mataina nau aporo wau, mo God iaku ke fafagamaakiau
         i maamiu, makau tatakoira ka inuni na qani tanui na aerafa, make ma nai riri panigi
         na taufa aera gena. Ngaira ka qaqaga tatanu, maka tanu mangara na aoo ira.
         
            

         
      
   
      
         13
1 E kaa nga na aoruta nau arao wau kau taugamu ngai kee. Make manga na Segesegefa Apuna
         ne woi ia, “Mataina tana inuni ne tatamasia rao tana inuni ke fafagamworaia rainia
         ka tamani tamasinga ne erua me eoru.”
         2 Igaa na ruata na raofa wau iaku ia, kau qani tamasi fagafinarura ko otai mwa ne marefa
         ni marape ni tanui ana na aerafa. Mina mataina inau ne marefa afainigamu kena ki inau
         kau fafagaruatani woisia wau ana. Inau ke ma qai gira takoira ana ka ani na qani tanui
         inago na aerafa ira, afainira ka ani na tanui ina mataina kaa.
         3 Au tanua ka agua kaa suria mu oqania ka fagaqaonga ni fagaqao woi o Kraes ke tamasi
         tangagamu igaa na woita iaku gaa. Ngaia ke fagaqao rainia ka ramwofa iana make marefa
         ni gira mwarumwarusiga ana.
         4 Fenaka ne mwarumwarusiga wau ina mataina na rapusia igaa na taotaoworo, miki ngaia
         kina mataina kaa ke oga igaa ka ramwofa iana o God. Igami nami faku afainia ko Kraes,
         maka mi mwarumwarusiga, maaka mi pagai ogaoga afainia igaa ka ramwofa iana o God rai
         fagaotogamu ana.
         5 Mui ofofongigamu mereamiu kamui rogoia manga igamu kamu mwora igaa ka tangamworanifa
         iamiu. Igamu kamu gigirara woi o Kraes Jisas ki afainigamu, nga mwa ne marefa mu tangamworani
         rainia ki ngaia.
         6 Au tangamworani mu gira girara ana woi igami kami tangamworani nga rainia ki ngaia.
         7 Hoi igami kami fagarafe tangaa ko God woi igamu ki siana kamu tatanui ka aerafa.
         Marefa mi takosia woi na inuni kai reregami woi mi oto. Marefa. Maka mi oqanigamu
         rai tanui ana ka mwarao koro, fenakara tana inuni ka tako woi igami ke marefa ka aposol
         mwora.
         8 Marefa mi gira tanua ana ka mwarao rai fagaerisia ana ka mworanifa, maka mi gira
         tamania ana mwa ka mworanifa ki qau mwa ki arao.
         9 Fenaka igami kami mwarumwarusiga, minga kami wawagewage mwa suria igamu kamu nganganiaga
         igaa ka tangamworanifa iamiu, maka mi fagarafe woi igamu kamu mworamwora igaa ka tangamworanifa
         iamiu.
         10 Nga ngai kee nau segera wau na mwarao gaa, ina mataina nau mamaunga afainigamu. Hoi
         ka mataina nau taugamu wau ma qai oqani tangatangaeramiu ana rainia na ramwofa ne
         wateau na Arafa kaa, suria na ramwofa kaa rai tamanigamu rai tangamworani ana, maake
         marefa rai fagaerisigamu ana.
         11 A goaku, nga na fagafatongina woita iaku ngai kee. Mui fufukaringa tangai ka mwarao
         nau woisi gaa, maka mui rarapasia kamu akau mai menamenai nga. Mui ofongia kamui ogaoga
         igaa ka mangamangata ne etagai, maka mui oga igaa ka marapefa. Hoi ki igaa na agua
         kaa ko God, ne wategia na faikomanifa mina marapefa, ki ogaoga afainigamu.
         12 Mui kanakanasigamu fairifui manga igaa na kastom iaka, namu sisiginigamu mangara
         mwa na afarigoata ira. Arani inuni na apuna tangaa o God ka kasi wau ka tamasinga
         koro iata tangagamu.
         13 Naka ka korofa iana Arafa o Jisas Kraes, mina oqa korofa iana o God, mina fakunga
         iana na Figona Apuna ki afainigamu fato.GalesiaGalesiaGalesiaGalesiaGalesia

1 Inau Pol na aposol kau segesege wau tangagamu kaa. Marefa ki tana inuni ni ono sikifiau
         rai aposol, ngairaurua mwa o Jisas Kraes mo God o Mama ne ragaia akau ko Jisas pania
         na maefa.
         2 Inau mina goaku fato e gaa kami oqania woi na ogafa koro afainigamu ki igamu na rurufa
         ni inuni ina provins i Galesia, namu rao suria o Jisas Kraes.
         3 Au fagarafe woi o God emaka mina Arafa o Jisas Kraes karu koro tangagamu, mwarao
         maka mui ogaoga iga ka marapefa.
         4 Ngaia o Kraes ke tau woita iana ko God Emaka, ke mafata rainia mereana ke mae tangai
         ka aerafa iaka make fagatafigia pania ka mataina aera kaa.
         5 Ai fagaakausia ko God rainia ka rarafa ana tarai tarai. Amen.
         6 Au panga rainigamu namu riri farufaru wau pania o God kena, rainia ngaia ke ono sikifigamu
         kena, suria na oqa korofa iana o Kraes tangagamu, maka mu tangamworani rainia ka tarofa
         koro getea kena,
         7 minga na agua mwora ka tarofa koro ne etagai togo kaa. Maki tana inuni mwa ka tanua
         na agua aera tangagamu kena ka katofi ririgamu ana pania ka tarofa koro rainia ko
         Kraes.
         8 Make araria woi o God ki fafagaetangira fato ko otai na inuni na tatamasia na tarofa
         koro getea pania na tarofa koro iamami tangagamu! Manga na tamamami kee na enjel pania
         i Heven.
         9 Igami kami woisia noga inago, makau wowoisia nikao. Au oqania ko God ne fafagaetangia
         ko otai mwa ne tatamasia na tarofa koro getea pania na tarofa koro namu tangamworani
         fato noga rainia ia.
         10 Marefa qai katofia woi qai tanua ka agua ni korokoro i mangatata na inuni. Au oqania
         woi qai tanua ka agua ni koro i mangatana o God. E fea, igamu kamu takosiau woi inau
         kau oqania rai tanua ana ka agua ni qao koro i maata na inuni? I manga woi inau qai
         tanua ka agua ngai ke, inau ke marefa ka kare iana o Kraes.
         11 A goaku, inau kau oqania qai woisia wau tangagamu ka tarofa koro nau tatamasia kaa,
         ke ma ni rao mai pania ka inuni.
         12 Marefa ki tana inuni woi ni wateau ka tarofa koro, make marefa nikao tana inuni woi
         ni fagausuriau rainia. Ngaia mwa o Jisas Kraes ke wateau ina mataina ne fagaqao mereana
         tangau.
         13 Igamu kamu qani girara ki takena nga na ogafa iaku manga na Jiu ia. Au tau mamaramwanega
         rainia ka siosi iana o God, makau ofongia rai fagaerisia ana.
         14 Inau kau tefarira fato ka Jiu na ani na farisita manga inau kaa, suria nau rao suri
         fato ka arani ogafa naka na wategia iuraka.
         15 Mako God ke takoiau tefa, make ono sikifiau, mataina nau taotao maunga i oqana enaku.
         Make takosia
         16 rai fagaqao ana tangau rainia ki Karena, suria ne oqaniau qai tatamasia ka tarofa
         koro tangara ka inuni marefa na Jiu. Marefa qai tamasia ka agua kaa afainia ki tana
         inuni.
         17 Mi inau ke marefa qai tamasi afainira ka mwane i Jerusalem na mai tao rai aposol
         inagoku. Minga kau oto rao i Arabia, mi murina mai au aporo i finua rafa Damaskas.
         18 Imurina na farisi ne eoru kau rao tangaa ko Pita i Jerusalem, makau oga afainia suria
         ka tangafurui i tangiana matara erima (15).
         19 Inau ke marefa qai rea ki tana aposol getea. Inau kau rea mwa ko Jemas, esina na
         Arafa.
         20 Mi maana o God au fagatapusi, woi inau kau tamasi mwora.
         21 Imurina mai au rao ina provins i Siria mi Silisia.
         22 Ina mataina ngai kena ka inuni ina siosi ina provins i Jiudia ke marefa nai reau.
         23 Nga na rongoa mwa, woi na mwane ne katofi fagaerisira ana inago ira, make rapasia
         rai fagafatongia ana ka tarofa koro ia, maki ina mataina kaa ke tatamasia ka tamasinga
         ngaia!
         24 Ngaira ka fagaakausia ko God rainia ka agua ne tanua tangau.

1 Imurina na tangafurui farisi matara efai (14) inau kau aporo nikao i Jerusalem afainia
         ko Banabas, makau toraia nikao afainiau ko Taetas.
         2 Inau kau rao, suria ko God ne oqaniau, woi qai arao. Mataina nau mira tamasi punufi
         na mwane rafa iga na siosi, inau kau tamasia menamenai aera tangara ka tarofa koro
         nau tamasia tangara ka inuni ne marefa na Jiu. Iga na tagarafa iaku inago mina mataina
         kaa inau ke marefa qai oqania woi qai tagara purua mwa.
         3 Hoi, Taetas ke rao i Jerusalem afainiau. Ngaia kena ka Grik, minga ke marefa nai
         girua rai fara fagagirara ana.
         4 Mi rao kana suria tana inuni na katofi fagaparu ana woi na rao suria ka Arafa, ka
         qanufigami punufi, minga ka katofi gafia mwa ka ogafa ne taragani iamami. Arao mai
         rai fagaerisia ana mwa panigami ka ogafa ne taragani ne wategami o Kraes Jisas, maka
         katofigami rai tagara purua ana tangara.
         5 Ua igami kami oqania woi na tawatawanifa rainia na tarofa koro ne mwora ki taotao
         afainigamu, nga ngai ke mi uraura pusira tarai mwa gaa.
         6 Marefa qai tako rafaera wau rainia ko otai na mwane rafa ne tefa iga na siosi, suria
         o God ke marefa ni girara fagagetara ana ka qaofanata na inuni. Hoi ngaira na mwane
         rafa, ka inuni ka tako fagafigaira wau, ngaira ke marefa wau nai wowoisi tangau qai
         tatanui ki tana mwarao ni qao getigi,
         7 maka ono girara woi o God ke kasiau mai afainia ka tarofa koro tangara ka inuni marefa
         na Jiu make kasia ko Pita afainia ka tamasinga mwa ne etagai kaa tangara ka Jiu.
         8 God ke qani kasia ko Pita ke rao tangara ka Jiu, mi inau ke kasiau mai kau tamasi
         tangara ka inuni marefa na Jiu.
         9 Jemas, Pita mo Jon ka ono girara woi o God ke qani mafata rainia tangau ka tamasinga
         rainia na oqa korofa iana. Mina mwane gaa ka takosira woi na mwane rafa ina siosi,
         maka marumusigamirua ko Banabas mi inau, rainia woi igamirua kamuru tatagara afainira
         ka inuni marefa na Jiu, mi ngaira ka tatagara afainira ka Jiu.
         10 A nongigamirua mwa rai takosira ana ka inuni marefa ni tonga nafuninga iata, minga
         na agua nau marumusia wau rai tanua ana ngai ke.
         11 -
         14 Hoi ina mataina o Pita ne rao mai i Antiok ke ngaungau afainira ka inuni ne marefa
         na Jiu. Hoi o Jemas ke kasira ki tana Jiu na tangamworani ka rao. O Pita ke maagutainira
         ka Jiu make fato rai ngau afainira ka inuni marefa na Jiu. Tana inuni nikao ina siosi
         i finua kena, ngaira afainira iga ka agua marefa ni oto. Mo Banabas nikao maka tanua
         ke rao surira iga ka agua ne aera kena. Ina mataina nau rea ne marefa ni rao suria
         na tarofa koro, au susura ira suria na agua na tanua ke marefa ni oto. Au tamasi i
         maana o Pita mi maata fato na arani inuni ira, hoi makau woi manga kaa, “O Pita, igo
         kena ka Jiu, mako oga mangara na inuni ne marefa na Jiu gena, ke tanu fea ko girura
         na inuni marefa na Jiu woi nai ogaoga mangara na Jiu?
         15 E mwora woi igia ka wora mai mangara na Jiu make marefa nai aera mangara na inuni
         ne marefa na Jiu gena.
         16 Igia ka girara, woi na inuni ke korokoro make otooto i maana o God, suria mwa ka
         tangamworanifa rainia ko Jisas Kraes. Marefa kai ainuni ni girara tanua ana na agua
         ni qaqao koro i maana o God ni arao suria na fagausuringa iata na Jiu. Hoi kigia ka
         naka ka raronimworanifa iaka iga ko Kraes Jisas, mo God ke kafu fagaotogia suria ka
         tangamworanifa iaka.
         17 A mataina igia na Jiu nami girara woi o God ke fagaotogami suria igami kami faku
         fainia ko Kraes, makami rogoia woi igami makami aera manga na inuni ne marefa nai
         rao suria na Lo. Mi tana Jiu ka woi, Kraes ke tanugia ka aera. Hoi maka agua ngai
         ke ke marefa ni mwora.
         18 E rao kau katofi rao suria ana aporo ka Lo nikao, ke fafagaqao rainia woi inau kau
         tanua ka agua marefa ni oto iga na fagausuringa kaa.
         19 -
         20 Mataina nau rao suria na Lo, kau kafu girara ne qara woi qai tanua makau kasia imuriku
         ka Lo ia. Mina agua mwora ka mataina o Kraes ne mae iga na taotao woro ke manga woi
         inau kau mae afainia, ke marefa qai arao suria mwa ka Lo ina mataina kaa, qai tafitafi
         tangaa ko God. Inau mereaku kau mae, mo Kraes ke tafi afainiau. Kina mataina kaa kau
         tafi iga ka tangamworanifa rainia i karena o God, ne komaniau make wateau na tafinga
         iana.
         21 Marefa qai riri pania ka oqa korofa iana God ne wateau purua. E rao ki igia ka oto
         i maana o God suri igia ka arao suria na Lo, ke qao manga na maefa iana o Kraes ke
         mae purua.”

1 Igamu na inuni i Galesia, mu qeka! Otai ke fagaqekaqekagamu kena? E tanu fea? Suria
         inau kau qani woisia wau menamenai wau tangagamu ki takena nga o Jisas Kraes na rapusia
         ina taotao woro.
         2 Hoi agua ne etagai mwa kau fafagategamu rainia. E manga ifai, ka Figona Apuna iana
         o God na wategamu suria na taua ana na Lo, kee na rongoa ana na agua rainia ko Kraes
         mina tangamworani ana rainia?
         3 Igamu kamu faganega ka ogafa faoru afainia ka Figona Apuna minga kamu qeka rai katofi
         rai rao pania ana, kamu arao suria na Lo kena.
         4 Rako wau ka mwarao ne wora tangagamu iga na ogafa namiu. E fea namu kato woi na mwarao
         purua mwa? E qara qai tangamworani rainia ka agua kena.
         5 Manga ifai ki na mataina kaa, ko God ke wategamu na Figona iana, make tanui na agua
         ne qao riariaga tangagamu? Ke manga ifai, suria igamu kamu rao suria ka Lo, kee suria
         namu tangamworani rainia ka tarofa koro kaa namu rongoa rainia ko Kraes kena?
         6 Takosia ko Ebraham. Na Segesegefa Apuna ke woisia, “Woi ngaia ke tangamworani rainia
         ko God. Hoi, o God ke ono girara, woi na mwane ne oto i maana.”
         7 Hoi, igamu ke araria namui girara, woi na inuni na tangamworani rainia ko God manga
         o Ebraham, ngaira ki karena mwora.
         8 Iga na mataina inago, a Segesegefa Apuna ke qani tamasia fato, woi o God ke pagai
         fafagaotora ka inuni ne marefa na Jiu, ka akau mai menamenai iga ka tangamworanifa
         iata. Hoi iga na agua kena Ebraham ke rongoa ka tarofa koro inago ne woi, “God ke
         pagai tatagara i apemu ina mataina kaa rai fagakorofira ana ka arani inuni ina ano
         kaa.”
         9 Ka agua kaa ke manga kaa, o God ke fagaapunarira ka arani inuni na tangamworani suria
         ne fagaapunaria o Ebraham ne tangamworani inago.
         10 Arani inuni na taua nganganiaga rai rao suria ana na Lo gaa, o God ke pagai fafagaetangira,
         manga na Segesegefa Apuna ne woisia, “Otai na inuni ne marefa ni arao suri na arani
         mwarao na segera iga na puka iga na Lo, mo God ke fafagaetangia.”
         11 E mwora wau, o God ke marefa ni tawoa ka inuni woi ne oto rai rao suria ana ka Lo.
         Au wowoisia ka agua kaa, suria na Segesegefa Apuna ne woi, “Ainuni ne fagauguria o
         God, ngaia ke oto i maana make tawoa ka tafinga.”
         12 Mina agua tangai rao suria ana na Lo ke marefa ni tao nganganiaga iga ka tangamworanifa
         mwa. Marefa wau! A Segesegefa Apuna ka woi, ainuni ne tanui nga na arani mwarao, na
         Lo ne woisi, ngaia ne pagai tafitafi tarai.
         13 Hoi, ka rao suria ana na agua kaa ne qara wau, mako Kraes mwa ke tawogia pania ka
         agua ne asa iga na Lo. Kraes, ke mai mae manga na inuni aera ia tangagia, ina mataina
         ne mae iga na taotao woro. Manga na Segesegefa Apuna ne woi, ‘A mwane na nafuia funuia
         iga na mata, ke mae suria ne tawoa ka fagaetangifa iana o God.’
         14 Kraes Jisas ke worigia fura manga kaa, woi ni tataraganisigia panigi ka aerafa, hoi
         ko otai na inuni ne marefa na Jiu, ngaira ki mwataku nikao tangara rai tawoa ana ka
         ataa o God ne surua tangaa o Ebraham woi ne wawatea. Ki iga na agua kaa, igia na inuni
         na tangamworani, igia ka gira tawoa ana ka Figona Apuna God ne qani surua, woi ne
         wawategia.
         15 A goaku, qai fagaregamu wau rainia ki takena nga na agua ngai kena tangagamu. Mataina
         na inuni ne erua naru tawatawaria faku tana mwarao, makaru suru faitangai rainia,
         e apu wau tangaa ki tana inuni ni fagaerisia.
         16 Hoi, o God ke suru tangaa ko Ebraham mi tangaa ka mwane ne etagai iga na aorisina
         kena. A Segesegefa Apuna ke marefa ni woi, ‘tangara ka aorisina gena’ woi na inuni
         ni rako aera, minga ke woi mwa, ‘tangaa ka mwane ne etagai iga na aorisina kena,’
         e woi, ainuni ne etagai togo mwa, ngaia ko Kraes.
         17 Agua nau takosia ke kaa, inago o God ke surua ka agua tangaa ko Ebraham. A tangarau
         i farasi ne efai mina tangafuru ne eoru pupu (430) imurina mai, God ke mafata rainia
         ka Lo tangaa ko Mosis, maka Lo ia ke marefa ni fagaerisia kee ni orisia ka surufa
         iana o God tangaa ko Ebraham.
         18 God ke mafata rainia ka mafata iana purua mwa tangaa ko Ebraham manga ne qani surua
         tanga. Make marefa ka agua ni rao suria ana na Lo.
         19 Nga ne fea ko God ke watea na Lo o Mosis? A Lo kena ke fagaqao rainia ka aerafa iata
         na inuni. A Lo ia ka toraia mai ka enjel tangaa ko Mosis rai mafata rainia ana tangara
         ka inuni. A Lo ke tao raorao make taua ka mataina na Aorisina o Ebraham ne wora mai,
         manga o God ne qani woisia rainia.
         20 Mo Mosis ke toraia mai ka tamasinga kena pania ko God tangara ka inuni. Hoi mo God
         ke suru mereana tangaa ko Ebraham.
         21 Ke manga ifai, a Lo kena ke tamasia ka agua rai fagaerisia ana ka agua ne surua o
         God ia? Marefa wau! Make rao ko God ke mafata rainia mai ka faifataninga ne etagai
         ne girara mafata rainia ana na tafinga mwora, ke ararigia nai otooto rai rao suria
         ana ka faifataninga kena,
         22 maka agua kena ke asa wau, suria na Segesegefa Apuna ke fagaqao rainia ka ano kaa
         fato ke rakua ka aerafa. Hoi agua ne surua o God ia ke taotao tangara ka fitangimiu
         ne tangamworani iga o Jisas Kraes.
         23 A mataina ne mamaunga ni arao mai na tangamworanifa kena, a Lo kaa ke taugia nganganiaga
         wau. Igia ke marefa ni taraganisigia ke taua ka mataina o God ne fagaqao rainia na
         tara tangagia ni tangamworani ana ne rao mai.
         24 Hoi ka Lo ke arafa tangagia ke taua na mataina o Kraes ne arao mai. Ki imurina o
         Kraes ne rao mai, ki igia ke araria na fafagaotoa ka ogafanaka iga ka tangamworanifa
         iaka.
         25 Mi ngaeka, ka mataina na tangamworanifa iga o Kraes ne qani rao mai fato noga, a
         Lo ke fato rai arafa ana tangagia.
         26 Igamu fato kena ki karena o God, suria mu tangamworani rainia ko Kraes Jisas.
         27 Hoi, ki igamu mu qanu afainia noga ko Kraes ina fagamaanu apuna ana, maka mu manga
         na ogafanana ia.
         28 Hoi ke marefa ki tana mwarao nikao ni qao getea rainira na ani ngai ge na inuni na
         qanu afainia noga o Kraes Jisas gaa, manga woi ngaira ka Jiu kee ne marefa na Jiu,
         kee na ainuni tagara purua, kee ainuni ne taraganisira, a mwane, kee na fefene.
         29 Hoi ki igamu na ani iana o Kraes, igamu kamu tao rai karena Ebraham ina mataina kaa,
         maka mu tawoa ka mwarao o God ne surua tangagamu, woi ne wawategamu.

1 Ua a tamasinga iaku wau tangagamu ke manga kaa, a mataina na kare ne araria woi ne
         nanafunia na nafuninga iana emana ke marefa nai wawatea na mataina ne sisitai maunga,
         maka oqania ne tautau woita iata mwa, maka mataina ne rafarafa minga ka kafu wawatea.
         2 A mataina ne sisitai maunga, ngaia ke araria ni tautau woita iata ka inuni na onoono
         i suria, maka mataina ne taua na farisina ne naka emana ia, minga ke kafu arararia
         ne nanafuni.
         3 Ki takena nikao, a mataina mamaunga nai tangamworani rainia ko Kraes, igia ke manga
         na kere kare ia, maka tau woita iata nga ka ataro ina ano kaa.
         4 Maka iga mataina ne oto nga tangaa, o God ke kasia mai ki Karena, ne apara ka fefene
         na Jiu, mina kare kena ke tau woita iana ka Lo.
         5 God ke tanua ka agua kaa, rai fagataraganisira ana ka inuni ne arafa tangara na Lo,
         suria ne oqanigia woi nai tao rai karena.
         6 Ki igamu ki karena o God. Nga ngai ke ne kasia na Figona iana i Karena ke qanu i
         mangataka kaa, a Figona ne oni ke wowoi, “Mama, Mama iaku.”
         7 Kina mataina kaa, ki igo ke marefa nui tatagara purua, igo ki karena o God, mo God
         ke wawatego ka agua ne qani surua, suria igo ki karena.
         8 Inago, ina mataina ne mamaunga mu gigirara o God, igamu kamu tautau woita iata nga
         ka ataro, ne marefa woi ngaira ka god,
         9 maaka mataina kaa, ki igamu kamu girara ko God, make koro wari qai woi, God ke giraragamu
         menamenai wau nga. Hoi manga ifai kamu oqani qau aporo ana tangara nikao na ataro
         iga ano kaa na mwarumwarusiga gena? Nga ne fea, igamu kamu oqani rakugamu ana nikao
         iga na ogafa purua?
         10 Raorao mwa kigamu kamu ofongi aerisia rai rao suri ana ka arani agua iga ka tangiana
         rafa, mina fagaifa, mina tana tangini rafa iga na farisi,
         11 mi inau kau tako rafaera wau rainigamu, make marefa ni koro woi na mwakomwoaga ana
         iaku ki arao purua rainigamu.
         12 A goaku igamu, iga na mataina nau oga afainigamu inago wau, au rao suri ka taufa
         iamiu. Hoi mina mataina kaa, au nongigamu wau mu arao suri ka taufa iaku. Ki tangagamu
         igamu ke marefa mui tanua ka mwarao ni aera tangau inago,
         13 maki igamu kamu qani girarau woi inau kau matoro rafaera wau, nga ngai ke inau nau
         rao mai tangagamu iga na nagonagona rai tamasia ana tangagamu na tarofa koro kaa.
         14 Fenaka na matoroa iaku ke tanua ka agua marefa ni koro tangagamu, mi igamu ke marefa
         mui ono aerisiau maka mui susuraiau. Marefa wau! Igamu kamu ono suriau menamenai aera
         wau manga na mwane ni tora tamasinga iana o God ia, maka mu ono suriau manga inau
         ko Kraes Jisas ia.
         15 Igamu kamu wagewage tefa wau ina mataina kaa! Maki fai ngaia na wagefa igi? Au woi
         mwora wau tangagamu, igamu kena kamu oqani aerisia wau woi namui tanua ka atani wau
         mwa na mwarao koro ina mataina ia, make manga woi namui girara tanua ana, ka ki igamu
         kamui marumu mwa rai tawoa fura ana ka maamiu, maka mui wateau mai rai tamaniau ana.
         16 Manga ifai, kamu mai tao rai maerongaku ina mataina kaa, suria inau nau woisia wau
         tangagamu na agua mwora tangagamu kaa?
         17 Ainuni gena ka oqanigamu mwa woi mui arao surira, maka agua ngai kena ke marefa ni
         koro tangagamu. A oqani girugamu ana mwa woi nai ririgamu panigami kamui rao surira
         mwa.
         18 E koro tefa woi nai tanura ka inuni kai marumusira, make manga na takofa iata ke
         koro. Ka agua ngai ke ke mwora ina mataina nau ogaoga afainigamu mina mataina nau
         arao panigamu.
         19 Kareku igamu, au fatamia nikao ka faranga tangagamu manga na fefene ne fara rai apara
         kare ana ia. A faranga iaku kaa ke taotao ke taua ka mataina namu mangara na inuni
         rafa kamui tawoa ka ogafa manga o Kraes.
         20 Au oqania woi inau ki afainigamu ina mataina kaa, ke araria wari qai orisia sisitai
         ka tamasinga iaku tangagamu. Suria nau takou rainigamu rafaera wau.
         21 E fea, igamu namu oqani rao suria ana na Lo, kamu girara wau ka agua ne woisia na
         Lo?
         22 -
         23 Iga na Segesegefa Apuna ka rongoa woi o Ebraham ke apara ka kare mwane ne erua. Enana
         tana mwane ka fefene ni tagarafa purua ana mwa, make wora mwa manga na arani inuni.
         Me enana tana mwane ia ka inuni iana o Ebraham na fefene ne taraganisia. A kere mwane
         kena ke apara ka Sera suria na agua ne surua o God tangaa Ebraham.
         24 A tamasinga kaa ke tamasi nununa ka fakunga ne erua iana o God, iga karua gaa. A
         Lo o God ne mafata rainia ina fungana i Saenae mina aorisina ka Heka ke manga ne inuni
         ke tau woita nga ina Lo kena.
         25 Ka Heka kena ke manga na fungana i Saenae ia i Arabia ke tamasi nununa ka finua iata
         na Jiu i Jerusalem ina ano kaa. Ainuni i finua gena ka tagara purua ina rugufanana
         na Lo.
         26 Mina finua i Jerusalem i Heven i afaafa, ke manga na fefene ne taragani ia. Ngaia
         enaka ngai kena.
         27 Manga na Segesegefa Apuna ne woisia ia, “Igo na fefene, no gamara, marefa nui apara
         kare, ui wagewage mwa. Igo na fefene ne marefa nui fatamia na faranga ni kare, ui
         wawagewage makui ngengerengere! Suria igo ke tonga i karemu ne rako aera wau, tefaria
         ki karena na fefene ne qani auragi ia.”
         28 A goaku, o God ke suru tangaa ko Ebraham rainia ki karena, mi nga igia kaa ki karena,
         manga o Aesak ia.
         29 Ani na kare mwane ne wora manga na arani kare ia, ke fagamamasiaga apena ki tana
         kare mwane ne wora iga na Figona Apuna, ke manga ngai kena nikao ngaeka.
         30 A Segesegefa Apuna ke woi, “Ui maengia ka fefene ne tatagara purua pania ki karemu!
         Ke marefa nai wawatea ki tana mwarao. I karena na fefene ne taraganisia ke tawoa ka
         arani mwarao.”
         31 A goaku igamu, igia kaa ki karena na fefene ne taraganisia, marefa ka fefene ne tagara
         purua ia.

1 Kraes ke fagataraganisigia woi igia ki tataraganisigia raorao mwa! Hoi ki igamu mui
         uraura nganganiaga, maki siana kamu nanaka ki tana inuni ki tanugamu kamu mai taotao
         rai ainuni ni tagara purua ana nikao.
         2 Mui rongo mai! Inau o Pol, kau wowoi tangagamu wau kaa, rao kamu fafagamarumungainigamu
         mereamiu rai fara fagagiraragamu rai oto ana i maana o God, o Kraes ke marefa ni pagai
         fafagatafigamu.
         3 Au wowoisia aporo wau nikao tangagamu, ani mwa na mwane ne fafagamarumungainia mereana
         ka fafara fagagirara, e ararira nga ngaira ka rao suria ka arani Lo gena.
         4 Hoi ki igamu na inuni namu ofongia woi namui oto i maana o God, rainia woi namu arao
         suri ka arani Lo iata na Jiu, igamu kamu rao pania fato noga ko Kraes Jisas. Igamu
         kamu fura pania noga ka korofa iana.
         5 Maki igami kami nanaua woi o God ke fafagaotogami, suria ka Figona Apuna iana o God
         ke tamanigami rainia na tangamworanifa iamami.
         6 Suria na mataina na inuni ne qanu fato noga afainia ko Kraes Jisas, marefa ni tanua
         ka agua ni rao fea getea, manga woi igamu ka fafara fagagiraragamu ke marefa, mwarao
         kena ka mwarao purua mwa. Minga na apena mwarao rafa ka tangamworani ana rainia ko
         Kraes mina komaniana tana inuni.
         7 Mu rao suria ka agua ne oto wau inago ia, motai ke mai ririgamu pania na agua mwora
         kena?
         8 God ke marefa ni tanua ka agua kena tangagamu, suria ngaia ke onigamu ia.
         9 Mui onoono menamenai aera suria na kere fagausuringa ne aera ke manga na, “a kere
         agua na iist ne gira tanua ana ka flaoa ke fungafunga.”
         10 Suria iga ka faku afainia noga ko Kraes iga ka fagauguringa iaka, inau kau tako nganganiaga
         woi igamu ke marefa mu tatangamworani rainia ka fagausuringa ne aera. O God ke pagai
         fafagaetangia ka inuni ne fafagaerisi na takofa iamiu, manga woi otai ki ngaia.
         11 A goaku, ma qai fagausurigamu woi nai fara fagagiraragamu. Maakau tarofainia mwa
         tangagamu ka tara iga na maefa iana o Jisas iga na taotao woro. Nga ngai ke ngaira
         na Jiu na maerongani na woita iaku maka ono aerisiau kaa.
         12 Au oqania woi na arani inuni na girugamu kai farasira mereata.
         13 A goaku igamu, a ono sikifigamu rai oga taragani ana. Make marefa mu taragani rai
         rao suria ana ka arani taufa aera, maka mu taragani mwa rai komanira ana mina tamanigamu
         ana faitangai.
         14 Arani agua iga na Lo ke woisia mwa iga ka tamasinga rai komanira ana ki tana inuni
         manga namu kokomanigamu mereamiu.
         15 Mui onoono menamenai aera wau, manga namu rao kamu fafainafunafu mereamiu, mangara
         na qoo wasi ira, mu fagaresigamu mereamiu ngaia!
         16 Hoi, a takofa iaku ke manga kaa, a Figona Apuna ke araria ni fagaotora ka maurifamiu,
         maki siana kamu arao suri na agua aera i mangatamiu.
         17 Rainia na agua aera i mangatana na inuni ke uraura pusi ka mwarao na Figona Apuna
         ne oqani, mina a mwarao na Figona Apuna ne oqani, ke uraura pusi na agua aera i mangatana
         na inuni. Ngairaurua gena karu faimaerongai, marefa naru girara tagara faku ana. Hoi
         ngai ke marefa nui giri tanua ka taa na mangatamu ne oqani tanua ana,
         18 maka Lo ke marefa woi ni girara tefarigamu ana, suria mu arao suria ka Figona Apuna.
         19 Arani inuni na qani girara na mwarao gaa, ne worawora mai panigi ka agua aera i mangatata
         na inuni, suria na takofa aera ngai ge i mangatata na inuni ke tanua ka agua ni oraoraga
         ana, maka paronga aera, make tanu manga na aoo ia,
         20 maka wowogasira ka nunuta na mwarao, maka tatanui ka agua ni farikua ana. Ngaia ke
         tanura ka inuni ka fafaimaerongai, maka fafaimangari, maka fafairafai, maka mangaringari,
         maka tatakosira mereata mwa. Ngaia ke tanura ka fafainafunafu maka fafariwoa,
         21 mina wanasi ana na mwarao iata tana inuni, maka tono ka qekaqeka, maka tanui ka farunga
         rai tanui ana ka mwarao aera, mina tanui ana tana mwarao aera manga ngai ge. Inau
         kau woi tangagamu wau, manga nau qani woi tangagamu inago ia, ainuni na tatanui na
         agua ngai ge, marefa nai nanafunia ka arafanga iana o God.
         22 Mina Figona Apuna ke tamanira ka inuni rai komanira ana ki tana inuni, maka wawagewage
         rainia ko God, maka marape tangara ka inuni, maka fagagatagata, maka tatakoira ka
         inuni, maka korokoro tangara ka inuni, maka tautau woita,
         23 maka oga marumuaga maka tautau surira mereata. Hoi mina lo ke marefa ni woi pusia
         ka fitangita na agua gaa.
         24 Mina arani inuni na nafunia o Kraes Jisas ka fagafatongia ka agua ni mamaongoaga
         na i mangatata gena.
         25 A Figona Apuna ke wategia ka tafinga kigia ke araria woi nai arao suria ka Figona
         Apuna.
         26 Siana rai tako afagaakaufigia ana mereaka, siana kamu woiwoi woi igamu gena kamu
         koro tefarira ki tana inuni suria tana inuni gena ka pagai rarafai igamu.

1 A goaku, manga na inuni ne tanua na agua marefa ni oto iga na maurifana, hoi ki igamu
         na inuni mu tanui na mwarao na Figona Apuna ne oqani, nga igamu kamu fafagaotoa maka
         mu totoraia aporo mai menamenai, maka mui onoono menamenai aera, kigamu, maka mu tanui
         mwa ka agua marefa ni oto gena nikao.
         2 Mataina igamu tatamanigamu fairifui, igamu ke mwora woi mu rao suria ka lo iana o
         Kraes.
         3 Manga tana inuni ke takosia mereana woi ngaia ka inuni rafa, ngaia kena kai inuni
         purua mwa, hoi mi ngaia kena ke fagaqekaqeka mereana mwa.
         4 Arani inuni ke araria woi ne qoqoretainia mereana menamenai wau iga ka tagarafa ne
         tanua, manga woi na tagarafa iana ke koro, ke marefa. Manga ne koro, ua ne araria
         ne wawagewage rainia ka tagarafa iana. Maki siana ke tatakosia mereana woi ne koro
         tefarira ki tana inuni.
         5 Suria na arani inuni ke araria ne onoono suria ka tagarafa iana mereana.
         6 Mui mamafata rai ka mwarao koro mu nafuni tangaa ka inuni ne fafagausurigamu rainia
         na agua ne woisia o God.
         7 Igamu ki siana kai fafagaqekaqekagamu, qara wau tangaa kai inuni ni fagaqekaqeka
         ana ko God. Igia ka pagai opaoparia ka taa igia na fasia i mwou iaka.
         8 God ke fafagaetangia ka inuni na arao suria na agua aera i mangatata. Mako otai na
         arao suria na Figona Apuna ke tawoa ka tafinga fuu.
         9 Siana rai maemaegana ana rai tanui ana ka agua koro, e rao ke marefa nai mwamwarao
         ni tangainigi, igia pagai arao mai mataina rai oparia ana ka taa ne koro.
         10 E araria nai tatamanira ka inuni ina arani mataina manga ne mwataku tangagia, maki
         tefa wau nga tangara ka ani na tangamworani rainia na Arafa.
         11 Mui qoretainigi ka apena segesege rafa gaa. Inau kau sege mereaku wau tangagamu kaa!
         12 Ainuni na aofongigamu maka girugamu, woi nai fara fagagiraragamu, ngaira gena ka
         inuni na kasikasira akau mereata wau. Ngaira gena, nga na mangatata ngai ke, suria
         ngaira ke marefa nai oqania woi nai fafatamia ka fafara ana i suria o Kraes iga ka
         taotao woro.
         13 Mina ainuni na oqania woi nai fara fagagiraragamu, ke marefa nai rao suria nikao
         ka Lo. Suria ngaira ka oqania mwa, woi nai fara fagagiraragamu, ki tanura ki ngaira
         kai qaqaqaeaga rainia, woi igamu kamu fagamaarumungainigamu ka fara fagagiraragamu.
         14 Tangau inau mereaku, kau qaqaeaga mwa rainia ka taotao woro iana na Arafa iaka o
         Jisas Kraes. Rainia na agua ne tanua o Kraes ina mataina ne mae iga na taotao woro,
         marefa qai tako rafa noga rainigi ka agua iga na ano kaa, mina ainuni ina ano kaa
         ke ma nai tako rafa rainiau.
         15 Fenaka, na inuni manga na fara fagagirara, kee ne marefa nai fara fagagirara, a mwarao
         ngai ke ka mwarao purua mwa. Ka agua ne etagai mwa ne tefa, ngaia o God ke fafagafaorugia.
         16 Makau fagarafe woi na marapefa mina faitakoifa ki afainira ka arani inuni na rao
         suria na takofa kaa. Ainuni ngai ge ka kare iana mwora o God.
         17 Iga na fagafatongina, ki siana ka inuni ni tanua na fagafafara apeku ana, suria inau
         ke tonga aorena maara noga i apeku na tanui tangau, rainia nau tagara tangaa ko Jisas.
         18 A goaku koro igamu, au fagarafe woi na korofa iana Arafa iaka o Jisas Kraes ki afainigamu.
         Amen.EfesasEfesasEfesasEfesasEfesas

1 Pania ko Pol, ne qani usuia o God rai aposol iana o Kraes Jisas. Tangara ka inuni
         na apuna tangaa o God na inuni na ogaoga i Efesas, ani ainuni namu raronimwora rai
         rao isuria ana o Kraes Jisas.
         2 Au fagarafe woi o God emaka mina Arafa o Jisas Kraes ki koro tangagamu, mwarao maka
         mui ogaoga iga ka marapefa.
         3 Ai fagaakausia ko God emana na Arafa iaka o Jisas Kraes rainigi ka arani mafatanifa
         o Kraes ne toraia mai pania i Heven tangagia suria igia ka faku iga ko Kraes.
         4 Inago wau mamaunga nai tatagarafia na ano kaa, mo God ke qani usuigia rai oga faku
         afainia ana o Kraes makai apuna mina ogafa kaa ki tataragani nikao.
         5 O God ke komanigia tefa make takosia woi igia kai faku afainia ko Kraes, rai tao
         manga karena o God mereana ne taugia. Mo God ke oqania ka agua kaa.
         6 O God kaa ke koro tefa wau tangagia suria na tagaranifa iana karena ne oqania aerisia
         kaa, nga ngai ke igia kai fafagaakausia ko God.
         7 -
         8 Kraes ke mafata rainia mereana ke mae rai fagataraganisigia ana, ne fagaararia woi
         na aerafa iaka ke tawo kasi. O Kraes ke tanua ka agua kaa suria o God ne koro tangagia.
         O God ke nafunia ka apena takofa rafa mina tako matafa ana,
         9 mo God ke fagaqao tangagia ka takofa punufi iana rainia tagaranifa iana o Kraes.
         10 Hoi iga na mataina nga iana o God ne takosia, o God ke pagai tatanui ka arani mwarao
         ne takosi, mo Kraes ke pagai taura faku ka arani mwarao i Heven mina ano kaa. Mo Kraes
         ke mai tao rai qauta na arani mwarao.
         11 O God kaa ke tatanui raorao mwa ka arani taa ne oqania, hoi ngaia ngai ke o Kraes
         ne usuigia rai kare iana kaa.
         12 Hoi ke rao ke tanu manga ngai ke, maka igami na Jiu kami tako gatagata inago rainia
         ko Kraes rai fagatafigami ana, ke araria nami fafagaakausia ko God suria ngaia kena
         ke tefa getea nga.
         13 Kraes ke toraia mai ka mworafa tangagamu nikao, na tarofa koro isuria God ne fagatafigamu.
         Igamu kamu naka ka fagauguringa iamiu iga ko Kraes ki wategamu ka Figona Apuna ne
         qani woisia ne fafagaqao rainigamu woi ne nafunigamu ko God.
         14 Nga na Figona Apuna kena ke tanugia ka tako gatagata woi igia kai taawora ka taa
         o God ne nakai tangara na kare iana. Hoi, igia ke kafu tataraganisigia wau, maka kafu
         fafagaakausia ko God suria ngaia ke tefa getea nga.
         15 Inau kau qani rongoa ka tangamworanifa iamiu iga na Arafa o Jisas mina oqa korofa
         iamiu tangara na inuni na apuna tangaa o God.
         16 Ua ke marefa noga qai marape rai wagewagesigamu ana makau tatakosigamu raorao mwa
         iga na fagarafenga iaku.
         17 Au nongia ko God iana Arafa iaka o Jisas Kraes, me Emaka ne tefa getea nga ki wawategamu
         ka Figona iana. Nga na Figona ne tanugamu kamu takotako matafa maka mu gigirara menamenai
         ko God.
         18 Au fagarafe woi o God ki tafangi ka mangatamiu nai rea ana ka mawetana iana maka
         mu gigirara ka tako gatagatanifa o God ne oqani wategamu ana mataina ne usuigamu.
         Hoi maka mu kafu rorogoi ka mafatanifa koro tangagamu, afainira ka inuni na apuna
         tangaa o God.
         19 Au oqanigamu mu gigirara ka apena ramwofa rafa o God ne wategia, igia na ani na rao
         isuria kaa, nga na ramwofa kaa ke tagara rainia
         20 na mataina ne ragaia o Kraes pania na maefa make fagaogasia ke oga ina apanana i
         otona i Heven.
         21 Nga ngai ke, o Kraes ke uraura ke arafa tangara ka ramwofa iata na arani enjel mina
         ataro, mina arani mwarao na nafunia na ramwofa ina arani agua i afaafa, mina arafanga
         ina ano kaa ina mataina kaa, mina mataina ne pagai arao mai nikao.
         22 O God ke naka ka arani mwarao irugufanana ramwofa iana o Kraes, make tanua ko Kraes
         ke tao rai qauna na siosi, manga ngaia ne tao rai qauta na arani mwarao nikao.
         23 Nga na siosi ka apena o Kraes, nga na apena kena ke fafagaofua, mo Kraes ke fafagaofura
         ka arani mwarao igi.

1 Igamu kena kamu qani oga mai iga ka maefa suria ka aerafa iamiu make marefa mu tautau
         woita.
         2 Iga na mataina ngai kana, kamu rao suri ka taufa aera iga na ano kaa maka mu rao
         suria ka Ataro. Ngaia ke arafa tangaa ka qaiawoa mina figona iana ke nafunia ka ramwofa
         tangara ka arani inuni na marefa nai tau woita iana o God.
         3 Inago mai migia maka oga mangara inuni gena nikao. A rao suri mwa ka oqanifa iaka
         mereaka. Agua ne oqani wau na apeka mina mangataka. Igia ka fagamangariaga ko God
         maka nanau mwa tangaa ka fagaetangifa.
         4 -
         5 Igia ka mae suria ka aerafa iaka. Hoi mako God ke faitakoi wau, make oqa koro wau
         tangagia, ke fagatafigia afainia ko Kraes, mina korofa iana God kana ke fagatafigia
         kaa.
         6 O God ke ragaigia afaraga pania ka maefa tangaa ka tafinga afainia ko Kraes, make
         wategia ka agua rai oga afainia ana o Kraes Jisas i afaafa i Heven.
         7 O God ke tanua ka agua kaa suria ne oqani fagaqao ana rainia ka mataina ne mamaunga
         rao kana, ka korofa mina ramwofa iana tangagia suria na taa o Kraes Jisas ne qani
         tanua.
         8 A korofa mwa iana o God ke fagatafigamu rainia fagauguringa iamiu. Nga na mafatanifa
         iana God tangagamu ngai ke, marefa ka taa mu tanua mereamiu.
         9 Marefa ka mwarao namu tagarafia rai fagatafigamu ana, kamu kasikasigamu akau rainia.
         10 O God ke qani fagananaura ka tagaranifa koro tangagia rai tanui ana. Hoi ngaia ngai
         ke, o God ke tagarafigia mataina ne fagaworaigia, rai fakugia ana fainia ko Kraes
         Jisas.
         11 Siana rai qono rainia ana woi igamu kena ka ani na inuni marefa na Jiu. E mwora wau
         ngaira na qani woisigamu woi marefa mu nafunia ka fara fagagiraranifa o God ne watera
         na Jiu na qaqaeaga rainia kana.
         12 Iga na mataina ngai kena, ki igamu ke marefa mu girara ko Kraes. Igamu kena ka mafuara
         tangara na inuni Israel, make marefa mu nafunia nikao ka mwarao o God ne woisi ne
         watera. Igamu kena kamu oga ina ano kaa ke marefa mu nafunia ka takofa gatagata make
         marefa mu girara ko God,
         13 maka mu fagatauria wau ko God. Hoi minga o Kraes Jisas kena ke mafata rainia na gapu
         mauri iana manga na nafuia make toraigamu fagarangia ko God.
         14 Ngaia o Kraes kena ke fagamarapera ka Jiu mina ani na inuni marefa na Jiu, make fagafakugia
         rainia ne fogea wato ka para ni faimaerongai ana ne woegia. Kraes ke mafata rainia
         ka apena mereana,
         15 rai fagaerisi ana ka Lo iana o Mosis afainigi ka faifataninga mina tamasinga iana
         igi. Ngaia o Kraes ke toraira faku ka Jiu mina ainuni marefa na Jiu mangara na inuni
         ne etagai ia, ina mataina ne fagafakugia iga na marapefa.
         16 Iga na taotao woro o Kraes ke fagafatongia ka faimaerongai ana iaka. Ngaia ke fagamarapegia
         afainia ko God rai fagafakura ana na Jiu mina ainuni marefa na Jiu rai ape ne etagai
         mwa.
         17 Kraes ke rao mai ke tarofainia ka marapefa tangagamu na inuni marefa na Jiu namu
         fagatauria o God, mina marapefa tangagami na Jiu nami fagarangia o God.
         18 Hoi maki suria o Kraes, igia fato ka gira rao mai ana tangaa ke Emaka iga ka Figona
         ne etagai.
         19 Igamu na inuni marefa na Jiu ke marefa mu taotao rai mafuara mina ainuni fagatau.
         Igamu kena ka inuni i finua faku afainira ka arani inuni rao nikao iga na aunaoqa
         iana o God.
         20 Igamu kena ke manga na ruma para na akea ia, afainira na aposol mina maurukari na
         manga na auu ni funoto, afainia ko Kraes Jisas na romana fau wau nga.
         21 Ngaia o Kraes ke taua faku na mwarao na akea kena, make tagarafia ka ruma apuna ni
         wogasifa iana Arafa.
         22 Hoi ngaigamu kamu tao rai tana apanana na ruma na akea kena, mo Kraes ke akegamu
         tangai agua ne taotao iga na Figona iana o God.

1 Hoi ki ngaia ngai ke inau o Pol nau fagarafe tangagamu tangaa ko God. O Kraes Jisas
         ke tanuau rai peresin iana, rai tamanigamu ana, kigamu na ani na inuni marefa na Jiu.
         2 Igamu kamu qani rongoa ka korofa iana o God ne ono sikifiau rai tamanigamu ana.
         3 Hoi iga na leta kaa, ke tamasia sisitai suria ngatakena o God ne fagaqao rai tangau
         na takofa pupunufi iana.
         4 Manga mu totomania ka leta kaa, mu gira rogoia ana nikao ngatakena nau tako matafa
         wau rainigi na pupunufinga rainia ko Kraes.
         5 Inago wau ke marefa ko otai ni girara tako matafa ana rai ka pupunufinga gaa, hoi
         kina mataina kaa na Figona iana o God ke woisia tangara ka aposol na apuna mina maurukari
         iana.
         6 Hoi nga na pupunufinga kaa ka tarofa koro ne tanua na inuni ne marefa na Jiu ka mai
         tao rai waro ni inuni ne etagai mina ape ne etagai afainira na Jiu. Ngaira gena maka
         tawoa ka tafinga o God ne qani surua tangara na Jiu, suria ngaira ka faku afainia
         ko Kraes Jisas.
         7 God ke oqa koro tangau mina ramwofa iana ke tanuau rai kare iana rai tarofainia ana
         ka tarofa koro.
         8 Inau kau sisitai wau nga panira ka arani kare iana o God. Hoi ko God ke koro make
         tanuau rai tarofainia ana ka korofa iana o Kraes gena ke ma nai girara fagatakera
         ana, tangara ka inuni marefa na Jiu.
         9 Ngaia o God ne qani fagaworai na arani mwarao ke oqaniau rai tamania ana ka arani
         inuni rai tako matafa ana rai ka arani takofa pupunufinga ne qani taotao i mangatana.
         10 Ua o God ke tagarafia ka siosi rai fagaqao ana rai ka arani takofa koro iana tangara
         ka arani enjel afainira ki tana ramwofa nikao i afaafa.
         11 God kaa ke tanua ka agua kaa suria ka qani takotakofa iana mai inago. Hoi make girara
         rai tanui ana ka taa ne takosi gena rainigi ka arani mwarao o Kraes Jisas na Arafa
         iaka ne qani tanui.
         12 Hoi ko Kraes ke wategia ka tako nganganiaganifa mina gatagatanifa rai rao mai ana
         tangaa ko God iga ka fagauguringa.
         13 Ngaia ngai ke siana kamui anumwanumwa iga ka mataina nau apeape mamasiaga kaa, suria
         na ape mamasiaganifa iaku kaa rai tamanigamu ana.
         14 Hoi suria na agua ngai ke, au qogurai uwa iga ka fagarafenga tangaa ke Emaka.
         15 Arani inuni i Heven mi ano kaa ka nafunia ka tafinga mwa rainia ki ngaia.
         16 God ke girara wategamu ana ka arani mwarao koro, makau fagarafe woi na Figona iana
         ki fafagagatanigamu rai rao isuria ana,
         17 mo Kraes ki mai oga i maurifamiu rainia ka fagauguringa iamiu. Au fagarafe woi mu
         uraura nganganiaga maki wagawagaraga iga ka faikomanifa,
         18 migamu mina arani inuni na apuna tangaa o God kai takotako matafa rainia ka faikomanifa
         iana o Kraes ne aqaoqao wau, qorafu wau, akau wau make wato rafaera wau.
         19 Au oqanigamu namu girara nga ka faikomanifa iana o Kraes, manga ne koro tefa wau
         suria ne marefa nai girara fagatake ana. Hoi mina maurifamiu ke wowonusi ka taa rainigi
         ko God.
         20 -
         21 Au fagarafe woi o Kraes Jisas mina siosi kai mamafata rainia tarai mwa ka fagaakaufia
         ana o God. Nga na ramwofa iana ke tatamanigia rai tanui ana tefa wau nga rainia ka
         taa nai nongia kee na tatakosia. Amen.

1 Inau kau oga ina ruma ni fagaetangifa suria nau rao suria ka Arafa, hoi o God ke
         onigamu nikao makau nongigamu rafaera wau rai oga otooto ana iga ka agua ne arari
         tangara na kare iana.
         2 Mui fafagamwarufigamu maka mui fafaga_marapegamu mwa. Mui nanafunia ka gatagatanifa.
         Mui fafagaqaonga rainia ka faikomanifa iga ka tagara faku ana iamiu fairifui.
         3 Mui rarapasigamu nga kamu nanaka ka Figona iana o God ki fafagafakugamu. Mu tanua
         ka agua kena, iga ka oga marapefa.
         4 Igamu fato kena ki iga ka ape ne etagai mwa. Nga na Figona iana God mwa ne etagai,
         ke wategamu na tako gatagata ne etagai mwa rainia ka fagatafinga, a mataina ngaia
         God ne qani ono sikifigamu rai kare iana ia.
         5 Igia ka nafunia ka Arafa ne etagai, a tangamworanifa ne etagai mina fagamaanu apunanifa
         ne etagai.
         6 O God mwa ne etagai ke emaka igia fato na arani inuni. Ngaia togo ke arafa tangagia
         fato, make tatagara afainigia, make e oga afainigia fato nikao.
         7 Kraes ke qani woto rainigi ka mafatanifa iana tangagia suria ka takofa iana mereana.
         8 Manga na Segesegefa Apuna ne woi, “A mataina ne akau tangaa na agua ne akau aera,
         ngaia ke toraira fura ka ani na rakura make mafata rai ka mafatanifa tangara ka inuni.”
         9 A mataina ne woi, “ne akau aera,” nga ne fagaararia ngai kena woi o Kraes ke qani
         wato fato mai noga irarona na ano kaa.
         10 E kaa ke fagaararia woi ngaia ne wato mai irarona na ano kaa, ki ngaia mwa nikao
         ne akau irarona i Heven, maki fafagawonusia ka arani agua fato gena.
         11 Kraes ke ono sikifira ki tana inuni rai aposol, maurukari, ani rai tarofaini ana
         mwa na tarofa koro, ani rai onoono suria ana mwa na kare iana mina fagausuri.
         12 Kraes ke ono sikifira rai fagananaura ana ka kare iana tangai tagaranifa mina fagagatani
         ana na apena.
         13 Raorao maki igia kai fakufaku fato iga ka tangamworanifa mina giraranifa iaka rainia
         ki Karena o God. Hoi maki igia ka kafu ainuni rafaga manga o Kraes ia, maka kafu qaqao
         manga ngaia fato nga.
         14 Igia ki siana rai tanu ana mangara na kere kare ira. Siana kai nanakara ka inuni
         kai fafagaqekaqekagia rainigi ka fagausuringa ni qaqanganifa iata, ki manga na afe
         mina roga ne atani tawogia raorao mwa ia.
         15 Koro mwa igia kai oqaoqa koro, ka kai tamasi mwora raorao mwa. Hoi maki igia kai
         rafa kai akau iga ka arani tara makai manga o Kraes na qauna na siosi.
         16 Nga o Kraes ke taura faku make tanua ka arani ape faitigi gena ka tatagara menamenai
         wau nga, manga ne rafarafa akau make gatagata suria iga ka faikomanifa.
         17 Hoi, inau nani nau arao suria na Arafa, kau naka ka tamasinga gatagata wau tangagamu,
         siana rai oga ana mangara na afuroto ira, a takofa iata ke atani wau mwa.
         18 -
         19 A mangatata ke taotao iga ka rotorotoaganifa, minga ira ka qaufau, maka marefa nai
         nafunia ka takofa, make marefa nai nafunia ka tafinga ne rao mai pania ko God. Ngaira
         gena ke marefa nai nafunia ka fataminga rainia ka taa ne koro, maka nafunia mwa ka
         mamaongoga ana rai tanui ana ka atani wau mwa na mwarao ne marefa ni koro.
         20 -
         21 Iga na giraranifa rainia ko Kraes agua manga ngai gana ke marefa nai fagausuringainia
         tangagamu. I ngaia ka mworanifa rai fagarongogamu ana mina fagausurigamu ana.
         22 A qani woi tangagamu woi na takofa ni qekafa iamiu gena ke fafagaerisigamu, make
         ararigamu mui nakai wau ka arani taufa aera iamiu gena.
         23 Naka ka Figona Apuna ki orisi ka takofa iamiu,
         24 maka mu tawoa ka tafinga faoru, ne rao suria na takofa iana o God. A tafinga kena
         ke oto wau make apuna mwora wau. Maki mwarao maka mui orisi rai ainuni faoru. Igamu
         kena ka tagarafigamu manga o God ia, nga ngai ke namui ogaoga otooto maka mui apuna
         iga ka taufa iamiu.
         25 Igia kaa ki gaa ka ape faku mwa. Mui fato rai fagafagaparu ana maka mui tamasi mwora
         mwa faitangai.
         26 Manga mu mangariaga, siana kamu naka ka mangariaga iamiu ki tanugamu kamu tatanui
         ka aerafa. Siana kamu mangariaga suria ka tangiana fagaenani.
         27 Siana rai mafata rainia ana ka mataina tangaa ka Ataro.
         28 Manga na fanagoa kigamu, mui fatofato rai fafanago ana, maka mui tatagara rafa, maka
         mui nanafuni ka mwarao rako rai mafata ana tangara ka inuni ne marefa ni tonga nafuninga
         iata.
         29 Siana kamu tamasi aera, maaka mui tatamasi mwa ka mwarao ne koro rai tamanira ana
         ka inuni. Tamasi ka woita ne araria ne tatamanira na inuni ne rongogamu.
         30 Siana rai tanua ana ka Figona Apuna iana o God ki fafaitakoi, suria na Figona kena
         ke fagaqao woi o God ke nafunigamu make fafagataraganisigamu iga ka qotona tangiana.
         31 Mui fato rai oqa aera ana, mina mangariaga ana rai tanui ana ka agua ma ni oto. Siana
         rai fainafunafu ana mina tamasi aerisira ana ki tana inuni. Mui fato rai faikekesi
         ana
         32 maaka mui korokoro maka mui fafaitakoi, maka mui tako kasi ka aerafa iata na inuni,
         manga o God ne tako kasi na aerafa iamiu suria mwa iga o Kraes.

1 Ua ngaia ngai kena igamu ki karena o God ne oqanigamu, mui tanua manga ngaia ne tanui
         gaa.
         2 Mui naka ka oqa korofa tangara ka inuni, manga o Kraes ne oqa koro tangagamu, make
         mafata rainia mereana ana. Ngaia ke manga na mwarao ni wogasifa ne sigini koro o God
         ne oqania.
         3 Igamu kena ka inuni i apena o God, hoi nga ngai ke siana kai wowoisigamu woi namu
         tanua ka agua ni oraoraga ana kamu qaoqao aera, maka mu mamamaongoga.
         4 Siana rai tamasi ana rai ka woita ne rongo aera, kamu qekaqeka rai tamasia ana, kamu
         tatanui nai fagamamana ana rainigi. Hoi maka mu tatamasi mwa ka woita ni tangasifa.
         5 Iga na mamaongoga ana, mina tanui ana na mwarao ne qao aera kee na tanui ana na aerafa,
         ki tana tara rai wogasira ana na mwarao purua mwa, igamu ke ararigamu namu girara
         woi na inuni na tatanui na mwarao manga ngai ge, ke marefa wau nai girara nafunia
         ana ka arafanga iana o Kraes mo God.
         6 Siana kamu rongora ka inuni na foroforogamu rai na tamasinga iata ne topatopa. O
         God ke fafagaetangira ka arani inuni ne ma nai tautau woita iana maka wowoisia na
         woita ni qekafa gena.
         7 Ua nga ngai ke, siana rai tanui ana ka mwarao afainira ka inuni manga ngai gena.
         8 Igamu kamu qani oga mai inago mangara na inuni na oga iga na rotorotoaganifa ia,
         hoi mina mataina kaa igamu ka inuni tangaa na mawetana, suria na Arafa ke nafunigamu.
         Ua nga ngai ke, mui ogaoga mangara na inuni iga na mawetana,
         9 maka mui fagaqao rainia ka mawetana iamiu. Mui korokoro, maka mui otooto maka mui
         wowoi mwora,
         10 manga mu oqani oga koro ana i maana na Arafa.
         11 Siana rai tanui ana ka mwarao aera na tatanui iga na rotorotoaganifa. Hoi maka mui
         fafagaqao rai tangara ngatakena ne aera rainira.
         12 E qao mamaakiga nikao rai tamasi ana ka taa na tatanui punufi iga na rotorotoaganifa.
         13 Hoi nga mwa na mawetana ke fafagaqao rainigi ka arani mwarao gaa ka onoono girara.
         14 A mawetana ke fafagaqao rainigi ka arani mwarao, nga ngai ke ne woi kaa, “Mui rite,
         kamui afaraga panigi ka maurufa iamiu, maka mui afaraga pania ka maefa. Hoi mo Kraes
         ke mamawe ke totogarigamu.”
         15 A ogafa namiu ki mangara na inuni na nafunia na takofa koro ira maki siana kamu mangara
         na qeka ira.
         16 Nga na mataina ne aera wau nga ke e gaa, ke arararia mui nanafuni ka arani kere mataina
         gena rai tanui ana ka korofa.
         17 Siana rai qeka ana, maka mui garia mwa ka taa ka Arafa ne oqanigamu namu tanua.
         18 Siana rai tono ka qeka ana suria ne fafagaerisigamu, hoi maka mui fafagawonusia ka
         maurifamiu mwa rainia ka Figona Apuna.
         19 A mataina mu fakufaku, mui kikiuri ka Sam, akiu apuna, mina tana kiu rai kasia akau
         ana na Arafa, afainia ka maurifamiu fato.
         20 Iga ka atana o Jisas Kraes na Arafa iaka, mui tangasia raorao mwa ko God Emaka rainigi
         ka arani mwarao.
         21 Suria namu takotako fagafigaia ko Kraes, maka mui tautau woita fairifui.
         22 A fefene namu auragi mui tautau woita iata ko wani iamiu manga no tanua tangaa na
         Arafa ia.
         23 Igamu na mwane namu auragi ka qauna na fefene iamiu, manga o Kraes na qauna na siosi
         na apena mereana. Ngaia nikao ke fagatafia ka siosi.
         24 Fefene namu auragi ke araria namui tautau woita iata ko wani iamiu raorao mwa, manga
         na siosi ne tautau woita iana o Kraes.
         25 A mwane namu auragi kamui kokomanira ka fefene iamiu manga o Kraes ne komania na
         siosi, ke mafata rainia mereana.
         26 Ngaia o Kraes ke fagaapunaria ka siosi rainia ka ramwofa iga na woita iana, make
         usuusua rainia ka wai.
         27 O Kraes ke tanua ka agua kaa rai nafunia ana ka siosi apuna ne qao koro, ke marefa
         ki tana mwarao ni qaoqao aera, kee ni togotogo, kee ni rururunguaga, ke tana agua
         aera.
         28 Iga na agua ngai ke ki ngatakena ka mwane ne auragi ne araria ne kokomania ka fefene
         iana manga ngaia ne komania mereana. A mwane ne komania na fefene iana ke fagaqao
         rainia woi ne komania mereana.
         29 Marefa noga ko otai ni maerongania sio mwa na apena mereana. Igia ka garia ka faioqanifa
         tangaa, mina ono suria ana, manga o Kraes ne taanua tangaa na siosi,
         30 suria igia fato ki iga apena o Kraes.
         31 A Segesegefa Apuna ke woi, “a mwane ke arao pania ke emana me enana, make auragi,
         ke taotao rai ainuni ne etagai afainia ka fefene iana.”
         32 Nga na apena pupunifinga rafa ngai ke, hoi makau tako matafa rainia woi ne tatamasi
         rainiraurua ko Kraes mina siosi.
         33 Ua nga ngai ke, na mwane ne auragi ki kokomania ka fefene iana, manga ne komania
         mereana, mina fefene ne auragi ki takotako fagaakaufia ko wani iana.

1 Kere kare igamu kena ka Arafa ke nafunigamu mina mataina namu tautau woita iata enamiu
         me emamiu mu tatanui na mwarao ne otooto. Iga na nagonagona na faifataninga afainia
         na fagataupusinga,
         2 ke woi, “Mui takotako fagafigaira ke emamiu me enamiu,
         3 maka mu nafunia ka tafinga mina wagefa ne qorafu ina ano kaa.”
         4 Igamu emata, siana rai fagamangariagara ana ki karemiu, mui taura akau menamenai.
         Mui fagausurira maka mui fafagaotora rainia ka Arafa.
         5 Igamu na inuni namu tagara purua, mui tautau woita iata ka mwane rafa iamiu. Mui
         fagaqao rainia ka tako fagaakaufira ana mina mwora ana tangara, manga mu tanua tangaa
         o Kraes.
         6 Siana rai fagakoro maamiu ana, maaka mui tautau woita raorao mwa ina arani mataina,
         siana woi nga nai reregamu nga. Igamu kena ka inuni ni tagaranifa iana o Kraes, nga
         ngai ke mu tatanui nga ka mwarao afainia ka maurifamiu fato nga tangaa ko God, takena
         nga ne oqanigamu namu tatanui.
         7 Mui tatagara afainia ka wagefa tangara ka mwane rafa iamiu, manga ngaira gena ka
         Arafa ia, marefa ka inuni purua mwa.
         8 Mui gigirara na Arafa ke wawatera ka worita ka arani inuni ne tatanui ka agua ne
         koro, manga ngaira gena ka inuni tagaranifa purua ana mwa, kee ainuni ne taraganisira.
         9 Ani namu nafunira na inuni ni tagaranifa purua, mui nafunia ka takofa fagafigaigamu
         ana fairifui afainira ka kare iamiu. Siana rai fagamaagusira ana, suria nga igamu
         afainira na kare iamiu gena, kamu nafunia faku ka Arafa i Heven, marefa ko otai ni
         ono qao aerisia.
         10 Hoi rai fagafatongi ana, mui naka ka apena gatagatanifa rafa iana na Arafa ki fagagatanigamu.
         11 Mui nakai ka arani mwarao rai roqofigamu ana o God ne wategamu, maka mui girara rai
         ura pusigamu ana panigi ka arani fagafiunga iana na Ataro.
         12 Igia ke ma nai fafainafunafu afainia ka inuni. Igia ka fafainafunafu afainia ka ataro
         aera mina arafanga iga na rotorotoaganifa i ano kaa mina ramwofa aera ina qaiawoa
         kana.
         13 Ua ngaia ngai ke, mui nakai ka arani mwarao rai roqofigamu ana o God ne wategamu,
         maka mui gira ura pusigamu mereamiu ana iga tangi ne aera kana. A mataina ni fainafunafu
         ana kena ke fatofato, maka mu gira ura nganganiaga ana.
         14 Mui nanau! Mui naka ka mworafa ki manga na fogofogosimiu ia rifuia ka kaomiu maka
         mui naka ka otofa iana o God ki pusi ka aparagaimatamiu.
         15 Hoi mui nanau rai tarofainia ana ka tarofa koro rainia na marapefa, ki manga na puti
         tangai na uwamiu.
         16 Mui nakai nikao ka tangamworanifa iamiu ki manga na qauata pusigamu ia pania ka magee
         ne wawatawata iana na Ataro.
         17 Mui naka ka fagatafinga ki manga na roqo rai qofia ana ka qaumiu, maka mui taua ka
         aora iana Figona nikao, ngaia kena ka woita iana o God.
         18 Mui fafagarafe maka mui nongia o God rai tamanigamu, maka mui fafagarafe ina arani
         mataina iga ka ramwofa iana na Figona. Hoi, mui onoono menamenai aera maka mui fafagarafe
         tatarau tangara ka arani inuni na apuna tangaa o God.
         19 Mui fafagarafe tangau nikao ki mwarao mako God ki wawateau ka woita rai tamasi ana,
         mi siana qai mamaagu mataina nau tatamasia na agua pupunufi iga na tarofa koro.
         20 Inau ka kasiau mai rai tanua ana ka tagarafa kaa, nga na mwarao na kasiau rainia
         iga na peresin kaa ngai ke. Ua nga ngai ke mui fafagarafe tangau qai nganganganiaga
         qai tamasi manga ngatakena ne arariau qai tamasi.
         21 -
         22 Au oqanigamu namu girara ka agua rainiau. Ngaia ngai ke nau kasia wau o Tikikas tangagamu
         kena. Ngaia kena ka goaka koro mina mwane ni tagaranifa ne tagara mwora tangaa na
         Arafa. Ngaia ke wowoisia wau ngatakena inau nau tatagara make fafagagatagata ka mangatamiu
         akau nikao.
         23 Au fagarafe woi o God emaka mina Arafa o Jisas Kraes ki mafata rainia ka marapefa,
         oqa korofa, mina tangamworanifa tangara ka arani inuni na arao suria.
         24 Hoi naka ko God ki koro tangara ka ani na inuni na kokomania tarai mwa na Arafa iaka
         o Jisas Kraes.FilipaeFilipaeFilipaeFilipaeFilipae

1 Inau o Pol afainia o Timoti, na kare iana o Kraes Jisas. Igamirua kamuru sege wau
         tangara ka arani inuni na apuna tangaa o God na faku afainia ko Kraes Jisas i Filipae,
         maka muru sege wau tangara ka mwane rafa mina ani na fafaitamani ina siosi kena.
         2 Au fagarafe woi o God emaka mina Arafa o Jisas Kraes ki koro tangagamu, mwarao maka
         mui ogaoga iga ka marapefa.
         3 Au tangasia ko God iaku ina arani mataina nau tatakosigamu.
         4 Mina mataina mwa nau tatamasigamu fato ina fagarafenga iaku, e tanuau kau wagewage
         wau,
         5 suria igamu kamu tamaniau rai tarofainia ana ka tarofa koro ina faganegana na mataina
         inago raorao make taua na mataina kaa.
         6 Au girara nga o God ke faganega na tagarafa koro i maurifamiu, make tatagarafia raorao
         make fafagaofua iga ka tangiana ne aporo mai o Kraes Jisas.
         7 Inau kau tatakosigamu raorao mwa, hoi make arariau rai takosigamu ana manga ke, suria
         igamu fato kena kamu tamaniau iga ka tagarafa ne wateau o God. Manga na kasiau ina
         peresin, kee i metara makau fafakania ka tarofa koro mina ura pusia ana.
         8 Aa o God mereana ke girara woi inau kau komanigamu wau, manga o Kraes Jisas ne oqa
         koro tangagamu ia.
         9 Au fagarafe woi na oqa korofa iamiu ki rafarafa wau nga rai tanui ana ka giraranifa
         iamiu ke rafarafa maka mu onoono girara ana ka tarani koro.
         10 Ngatakena namu gira ono girara ana ka tarana ne oto wau nga. Hoi ina mataina o Kraes
         ne aporo mai, maka mu tataragani make marefa ka mwarao afainigamu.
         11 Hoi o Jisas Kraes ke tatamanigamu kamu arao suri ka taufa iana ne oto, rai tako fagaakaufia
         ana ko God mina fagaakausia ana ka atana.
         12 A goaku koro igamu, au oqanigamu mu gigirara ka agua ne wora tangau gaa, nga ngai
         gi ke tatamania ka tarofa koro ke qau mwa ke arao kaa.
         13 Arani mwane i Rom na onoono suria na peresin kaa mi tana mwane rao gaa ka girara
         woi inau kaa, ka kasiau ina peresin suria nau tatagara tangaa ko Kraes.
         14 Hoi ki suria na ogafanaku ina peresin kaa, ke tanura ka arani goaka iga na Arafa
         gaa ke susu wau ka mangatata make marefa nai maagu rai tarofainia ana ka woita iana
         o God.
         15 Ua tana mwane gaa ka tarofainia ko Kraes suria na kikisiau maka maeronganiau. Hoi
         mi tana mwane gaa ka tarofainia suria na nafunia ka takofa ne oto rai tagara ana.
         16 Ngaira ka oqa koro tangau maka girara woi o God ke kasiau mai kaa tangai fagaqao
         ana rainia ka tarofa koro ne mwora.
         17 Hoi nga mwa na mwane na kikisiau gaa ke marefa nai mwora. Ngaira ka tarofainia ka
         taufanana o Kraes maaka oqani tanua ana mwa ka agua ni asa tangau ina peresin kaa.
         18 Tana inuni gaa ka mwora mi tana ani ke marefa. Hoi make manga na manga ngai ge, mi
         inau kau wagewage mwa na mataina na tatarofainia na taufa iana o Kraes. Nga na mwarao
         nau takosia kaa ngai ke. Au wawagewage raorao mwa,
         19 suria nau girara woi na fagarafenga iamiu mina faitamaninga ne rao mai pania na Figona
         iana o Jisas Kraes, ke gira tanua ana kau tataragani.
         20 Au oqania wau makau tako nganganiaga woi inau ke marefa qai oqani tanu ana ka agua
         qai mamaaki rainia i maana o Kraes. Hoi ina mataina kaa ki inau kau oqania woi qai
         gatagata rai fagaakaufia ana ko Kraes iga ka arani mwarao nau tatanui, manga nau tafitafi
         kee nau maemae.
         21 Rao ki inau kau tafitafi makau tafitafi tangaa ko Kraes, hoi make manga nau maemae
         makau nanafuni tefa wau nga.
         22 Inau ke marefa qai girara ka agua nau oqania. Hoi ke manga nau tafitafi mwa makau
         tatagara tangaa ko Kraes.
         23 Au tako fairuagai ngai ke. Au oqania qai mae rai rao tangaa ana ko Kraes, suria nga
         na mwarao ne koro tefa wau nga ngai ke.
         24 Hoi makau oqania mwa qai tafi rai tamanigamu ana.
         25 Au girara menamenai, au ogaoga rai tamanigamu ana kamu arao suria mwa ko Kraes, ki
         mwarao maka mu wawagewage iga ka tangamworanifa iamiu.
         26 Ua suria nau aporo wau tangagamu, igamu kamu qaqaqaeaga wau rainia ko Kraes Jisas.
         27 Tefa wau nikao, mui arao suria nga ka tarana ne oto suria na tarofa koro rainia o
         Kraes. Hoi ke manga nau arao wau, kee nau rongogamu mwa rainigi ka taufa iamiu, makau
         gigiraragamu woi igamu kamu ura gatagata mwa iga ka ramwofa iana Figona Apuna maka
         mu tagara faku rai tangamworani ana rainia ka tarofa koro.
         28 I sususu ka mangatamiu tangara ka inuni na totogirigamu. Nga na nganganiaganifa iamiu
         ke fafagaqao tangara woi o God ke tatamanigamu make pagai fafagaerisira.
         29 O God ke usuigamu, make marefa mwa woi namu tatangamworani mwa rainia ko Kraes, maka
         mu apeape mamasiaga tangaa nikao.
         30 Igamu kamu reau nau ape mamasiaga maka mu rongoau nau apeape mamasiaga kaa. Hoi ki
         igamu maaka mu apeape mamasiaga iga ka tarana mwa ngai ke.

1 Igamu kamu faku afainia ko Kraes make fagagatagata mangatamiu, mina oqa korofa iana
         ke fagakoro mangatamiu. A Figona Apuna ke faku afainigamu, maka mu nafunia ka korofa
         tangai takosira ana rao ka inuni.
         2 Mui oga iga ka fakunga rai fagaqao ana rainia ka oqa korofa tangagamu faitangai maka
         mui faku iga ka taa mu tatakosi manga na inuni ne etagai mwa ki igamu. E kena kamu
         tanuau kau wagewage wau nga!
         3 Siana rai tako faikekesi ana mina qaqaeaga ana wau, maaka mui fagamwarufigamu mina
         takosira rafa ana ki tana inuni tefarigamu mereamiu.
         4 Siana rai takosi ana ka apanana iamiu mereamiu mwa maaka mui tatakosira ka apanana
         iata rao na inuni nikao.
         5 A takofa iamiu ki manga na takofa iana o Kraes Jisas ia,
         6 Inago mai, ko Kraes ke manga wau nga o God ia. Ngaia ke faiaworagi afainia ko God
         maake marefa woi ni rapasia rai nafunia ana.
         7 Ngaia ke fagawatofia mereana, make mai wora mwa manga na inuni ni fagatagarafa, na
         mataina ne mai oga maraigia.
         8 Ngaia o Kraes ke fagamwarufia mereana, make tau woita iana ko God, raorao make mae
         nikao ina taotao woro.
         9 Iga na agua ngai ke, o God ke toraia akau ko Kraes rai oga ana iga ka agua ne akau
         tefa nga, make mafata rainia tangaa ka aata ne rafa tefarira ka arani ata.
         10 Hoi ka arani inuni i Heven kee ina ano kaa mina arani inuni na ogaoga iga na agua
         iata na inuni na qani mae, ka qoqogurai uwa rai wogasia ana ko Jisas.
         11 Hoi rai kasia akau ko God emaka, ngaira fato ka wowoi, “Ngaia o Jisas Kraes ka Arafa!”
         12 A goaku koro igamu, igamu kamu tautau woita raorao mwa ina mataina inau afainigamu,
         hoi ki na mataina kaa nau ogaoga fagatau panigamu maka mui tautau woita. Ua mui tatagara
         afainia ka maagufa mina gisigisi ana rai fagaofua ana menamenai ka tagarafa iana o
         God, namu nafunia na tafinga kena,
         13 suria o God ke tagarafigamu woi igamu kamu oqani rai tanui ana na takofa koro iana.
         14 Siana rai taniu ana ka tagaranifa afainia ka fafarau ana mina faimangari ana,
         15 ki mwarao maka mu tataragani make marefa ka taa nai rorogoi afainigamu, woi i karena
         o God ki igamu. Ua kamu oga afainira ka inuni ne marefa ni oto na ogafanata make aera.
         Igamu kamu mangara na feegu na togatoga ina wawaiaro kana ia rainia namu fagaqao rainigamu
         woi igamu kamu qao getegamu panira ka inuni iga na ano kaa,
         16 maka mu tamasi tangara na woita ne mafata rainia na tafinga. Hoi ki gaa na mataina
         ne aporo mai o Kraes, au qaqaeaga wau rainigamu, suria nau girara woi na tagaranifa
         iaku ke marefa qai maromwoaga purua. E manga na taritari ana nau tefa iga ia.
         17 A fagauguringa iga na Arafa mina tagaranifa iamiu ke mangai na mafatanifa na susungi
         tangaa igi. Manga na nafuia funuiau, mina gapuku ka meria afainia ka fagauguringa
         iamiu afuria ka raperape ia. Rao ki manga ngai kana, inau kau wawagewage wau afainigamu.
         18 Iga na tarana nikao ngai kana maka mu wawagewage afainiau nikao.
         19 Hoi manga ne koro iga na Arafa Jisas, inau kau oqani kasia wau ana ko Timoti tangagamu,
         suria nau oqani girara ana menamenai ki ngatakena nga na maurifamiu, maki inau qai
         wawagewage nikao.
         20 Nga ngaia mwa kaa ke takotako rafa rainigamu, make marefa ki tana inuni iga ni manga
         ngaia kaa.
         21 Tana mwane gaa ka tatakosi mwa ka apanana iata mereata, marefa ka taa ne oqani o
         Jisas Kraes.
         22 Hoi igamu kamu qani girara ka taufa iana o Timoti. Ngaia kaa ke tagara afainiau rai
         tarofainia ana ka tarofa koro manga na kare ne tatagara afainia emana ia.
         23 Manga nau gigirara ka taa ka tanuau rainia, au tako gatagata rai kasia ana wau tangagamu.
         24 Manga ne koro tangaa mwa ka Arafa, inau mereaku kau pagai arao mafarufaru wau tangagamu.
         25 Au takosi kasia ana wau ko Epafrotaetas na goaku koro wau tangagamu. Ngaia kaa ka
         mwane ne tatagara afainiau make qanu afainiau iga na mae kaa, na mwane namu kasia
         ke mai onoono suriau ia.
         26 Hoi ki na mataina kaa ke oqani wau regamu ana. Ngaia ke tako rafa wau suria namu
         rongoa woi ne matoro wau ia.
         27 Hoi make mwora wau ngaia, e matoro rafa wau make fagani mae. Nga mwa o God ke takoia,
         make fagakorofia. Mo God ke takoiau nikao, suria manga ni mae ka qai mae wau rai faitakoi
         ana.
         28 Hoi kina mataina kaa, kau oqania wau rai kasia aporo ana nikao, woi igamu kamu wawagewage
         namu wau rerea, mi inau ki siana qai takotako rafa raini_gamu.
         29 Mui wawagewage rai kanakanasia ana manga namu kanakanasira na arani goaka iga na
         Arafa, maka mui takotako fagafigaira ka ani na manga o Epafrotaetas.
         30 Suria ngaia ke fagani mae iga ka tagarafa tangaa o Kraes, make kasi manawana mereana
         tangai tamaniau ana rainia ka faitamaninga ne marefa mu gira tanua ana tangau.

1 Hoi goaku igamu, a fagafatongina, mui wagewage suria namu faku afainia na Arafa.
         Marefa ka mwarao ni aera tangau rai segera ana nikao ka mwarao nau qani segera wau
         igi, suria na woita iaku gaa ke gira tamanigamu ana ke marefa ko otai ni gira fagaerisia
         ana na tangamworanifa iamiu.
         2 Mui fifinarura ka aoo ira! Ngaira gena ka inuni na tanui ka mwarao ne aera wau maka
         fagausuri rai retera ana ka apeta rai fagaqao ana woi ngaira ka kare iana na Arafa
         .
         3 Hoi nga igia ka kare iana mwora na Arafa, suria na wogasi iga ka ramwofa iana na
         Figona iana o God maka qaqaeaga suria na faku afainia ko Kraes Jisas. Marefa nai fafagauguri
         ka mwarao na tanui rai na apeka.
         4 Fenaka nau fagaararari, maake ma qai fagauguria woi ni fafagatafiau. Hoi ke rao ko
         otai ne qaqaeaga rai na mwarao na tanui rai na apeta, nga inau qai qaqaeaga nga tefarira.
         5 Inau kaa ka mwane Israel nau wora iga na waro ni inuni iana o Benjamin, mina arani
         inuni iga na waro ni inuni iaku gaa ka ai Hibru. Ina mataina na tangiana ne ewaru
         ne tefa nau wora ka wateau ka fara fagagirara kena. Makau rao suri menamenai ka Lo
         iata na Jiu suria inau ka Farasi.
         6 Inago ki inau kau gatagata nga rai tagara ana tangaa ko God, makau fafagaqao maata
         ka inuni ina siosi. Rai oga otooto ana isuri ka mwarao na Lo ne woisi, inau ke marefa
         ka aerafa qai tanua.
         7 Hoi ki inago ka mwarao gaa kau woi ne koro tangau, hoi mina mataina kaa, ka mwarao
         gaa ka mwarao purua mwa tangau, suria nau tangamworani mwa iga ko Kraes.
         8 Mina arani mwarao ne koro tangau gaa ka mwarao purua, make ma qai tako rafa rainigi.
         Nga na mwarao ne tefa nga, ki inau qai gigirara nga menamenai ko Kraes Jisas na Arafa
         iaku. Au kasi wau ka arani mwarao rai rao suri ana, qai taua ko Kraes
         9 mina faku mwora ana afainia. Marefa woi qai oto iga ka apanana iana na Lo. Inau kau
         oto mwa suria nau tangamworani iga ko Kraes. Au tangamworani make nga o God ke fagaotoau
         kau oto iga ka faioqanifa iana.
         10 Nga mwa na arani mwarao nau oqania, kau oqani girara ana ko Kraes mina ramwofa ne
         ragaia ke tafi, makau oqani ape mamasiaga ana mina mae ana manga ngaia ia.
         11 Hoi ki inau nikao minga qai afafaraga pania ka maefa, manga ngaia ia.
         12 Inau ke marefa qai woi nau qani taua fato noga ka taufa ne oto iana o Kraes Jisas.
         Marefa ngaia. Hoi makau rapasia rai tawo ana ka woriku ne qani fagananaua tangau kana.
         13 A goaku igamu, marefa qai woi inau qai tawoa noga. Hoi maka mwarao mwa nau tanua,
         kau qono rai ka agua imuriku makau fagaeramwo mwa tangaa ka woriku inagoku kana.
         14 Au rapasia mwa qai taua rao mwa ka woriku. Suria rainia o Kraes Jisas, God ke oniau
         rai rao ana tangaa i Heven rai oga tarai ana afainia. Nga ngaia na woriku ngai kana.
         15 Igia fato na akau mai koro noga, ke araria nai takotako manga ngai ke. Make rao ki
         igamu kamu takotako getegamu rainia, ua nga o God ke fafagaotoa ka agua kaa tangagamu.
         16 Hoi make manga ne manga ifai, igia kai arao suria nga ka mworafa na qani girara kaa.
         17 A goaku igamu au oqanigamu namu arao suri ka fagaqaonga iaku maka mu qaoqaofagagara
         rai ka taufa iata na inuni na rao isuri na fagaqaonga nami wategamu gena.
         18 Au qani megamu tamasi rainia noga ia makau faitakoi wau nau woiwoisia wau nikao kaa,
         na arani inuni ka maerongania wau ka taotao woro iana o Kraes.
         19 Ina mataina na inuni ngai ge na maemae, o God ke fafagaerisira wau nga, suria ngaira
         ka tatakosi mwa ka mwarao tangai mwa na apeta mereata maka qaqaqaeaga mwa rainigi
         ka mwarao na tatanui ne aera. Arani mwarao na tatakosi gena ka mwarao mwa tangaa na
         ano kaa.
         20 Hoi mi igia ka inuni mwora tangaa i Heven, ka marumu mwa rai nasia ana ka fagatafi
         iaka ko Jisas Kraes na Arafa ne arao mai kana.
         21 Ngaia ke nafunia ka ramwofa rai ono suri ana ka arani mwarao, make pagai orisi ka
         apeka i ano kaa ka qaoqao manga na apena mereana i afaafa.

1 A goaku koro igamu, au oqanigamu namu mworamwora tangaa ka Arafa. Au oqa koro tangagamu
         makau oqania wau rai regamu ana. Igamu kena ka wagefa rafa tangau, maka mu fagaqao
         rainia ka tagarafa iaku ne koro.
         2 Euodia mika Sindiki, au nongigamurua rai oga menamenai ana faitangai, mangara na
         kare iana na Arafa ira.
         3 Hoi mi igo no qani tagara faku mai afainiau ia, kau nongigo rai tamaniraurua ana.
         Nga na fefene na tamaku na qani tagara afainiau rai tarofainia ana na tarofa koro
         afainia ko Klemen mi tana inuni rao nikao gena. Na atata na inuni gena na segera noga
         ina puka ni tafinga.
         4 Mui wawagewage raorao mwa rainia ka Arafa. Hoi kau woi tangagamu nikao, mui wagewage.
         5 Mui ogaoga mamarapeaga afainira ki tana inuni suria na Arafa ke suguia mwa ni rao
         mai.
         6 Siana rai tako rafa ana rai ki tana mwarao, hoi maka mui fagarafe mwa tangaa ko God.
         Afainia ka tangasifa i maurifamiu mui nongia rai ka faioqanifa iamiu.
         7 Hoi o God ki ono fagakorofigamu afainia ka marapefa ne marefa ko otai ni gira tako
         matafa ana rainia. Nga na marapefa ne taotao i maurifamiu mina mangatamiu ke tanugamu
         ke ma mu gira tako rafaera ana, rainia igamu namu faku afainia ko Kraes Jisas.
         8 Hoi na fagafatongina woita iaku, na goaku igamu, mui nakai ka mangatamiu mwa iga
         ka taa mwa ne mwora mina mwarao rafa. Mui tatakosi ka mwarao ne oto mina mwarao ne
         taragani. Mui tatakosi ka farigoatanifa mina agua ne qao koro. Siana rai marape ana
         rai takosi ana ka taa ne koro wau mina agua na rongora na inuni ne koro na oqani.
         9 Ua mui arao isuri ka taa nau qani fagausurigamu rai, mina mwarao namu rongora paniau,
         maka mu regi nau tanui. Hoi mo God ne mamafata rainia na marapefa, ki ogaoga afainigamu.
         10 Inau kau wagewage wau makau tangasia ka Arafa suria namu takosiau nikao kena. E mwora
         wau ngaia, igamu kamu tatakosiau raorao mwa, hoi make marefa mu nafunia ka mataina
         rai tamaniau ana.
         11 Inau ke marefa qai farau rainia woi nau nafuni sisitai mwa. Inau ke koro mwa tangau,
         manga na taa mwa ne akau mai tangau.
         12 Inau kau girara ka taa manga ne mamarefa ka mwarao qai nanafunia kee nau nanafuni
         mwarao rako. Hoi make koro mwa tangau ka ani mwa na mataina. Au girara ngatakena nau
         ogaoga marape mwa manga nau masumasu kee nau magau. Ngatakena mwa nikao manga na ogafa
         koro tangau, kee ne mamarefa.
         13 Ngaia o Kraes ke wateau ka ramwofa rai qanufi ana ka agua ne takeau.
         14 Hoi ke koro wau namu tamaniau iga na mataina nau nafuni ne qara tangau gaa.
         15 A goaku igamu i Filipae, mu takosia ka mataina nau tarofainia na tarofa koro tangagamu
         ia. Ina mataina nau rao pania i Masedonia ia, ke marefa wau ki tana siosi gena nai
         tamaniau, nga igamu mwa ka siosi ne etagai namu tamaniau rainigi na mafatanifa iamiu.
         16 Iga na mataina nau ogaoga i Tesalonaeka maka mu tatamaniau raorao mwa, iga na mataina
         ne marefasiau na mwarao.
         17 Inau ke marefa qai rarapasia rai tawora ana ka mwarao panigamu, makau oqanigamu namu
         tawora ka korofa rainigi ka mafatanifa iamiu gaa.
         18 Arani mwarao nau oqani kau tawora fato noga afainigi ka matarani nikao, rainia ka
         mafatanifa iamiu ne torai mai o Epafrotaetas ia. A mafatanifa ngai ge ke manga na
         mafatanifa ne sigini mamaki igi ne qao koro i maana o God.
         19 Hoi o God ke gira wategamu ana ka arani mwarao namu oqani, iga na arani mwarao koro
         ne tefa iana, tangagia na ani na faku afainia ko Kraes Jisas.
         20 Ai tagarainia akau ka atana o God emaka tarai tarai mwa. Amen.
         21 Mui mafata rainia ka tamasinga koro tangara ka inuni na apuna tangaa o God na faku
         afainia ko Kraes Jisas. A kare iana na Arafa afainiau gaa maka kasigi wau nikao ka
         tamasinga koro iata.
         22 Arani inuni na apuna tangaa o God ka kasigi wau ka tamasinga koro iata, tefa wau
         nikao panira ka ani na tatagara ina ruma iana na Mwane Rafa i Rom.
         23 Au fagarafe woi na korofa iana na Arafa o Jisas Kraes ki afainigamu.KolosiKolosiKolosiKolosiKolosi

1 Inau o Pol na aposol iana o Kraes Jisas ne usuiau o God. Inau mo Timoti na goaka
         kamuru sege wau kaa
         2 tangagamu na goamirua na apuna namu ogaoga i Kolosi, na mwora wau rai rao suria ana
         o Kraes. Au fagarafe woi o God emaka ki koro tangagamu, mwarao maka mui ogaoga iga
         ka marapefa.
         3 Iga na mataina nami fafagarafe tangagamu, mi tatangasia raorao mwa ko God Emana na
         Arafa iaka o Jisas Kraes,
         4 suria igami kami rongoa ka fagauguringa iamiu iga o Kraes mina faikomanifa iamiu
         tangara na inuni na apuna tangaa o God.
         5 Igamu kamu tanua ka agua kaa ngai ke suria na mwarao namu tako nganganiaga iga kena
         ke taotao mwa tangagamu i Heven. Migamu kamu qani rongoa na mataina na mworana tamasinga
         na tarofa koro
         6 ne taugamu. Nga na tarofa koro kaa ke rao ofu ana ka ano kaa, ne kasi guana nga nikao
         ngai ke, make rao mai tangagamu iga na nagonagona na tangiana namu rongoa na tamasinga
         mwora maka mu girara rainia na korofa iana o God kena,
         7 namu rongoa pania ko Epafras. Nga ngaia kaa ka goamami ne tagara faku afainigami
         tangaa ko Kraes, mi ngaia kaa ka mwane ne tagara mwora nga tangagia.
         8 Ngaia kaa nikao make woisigamu tangagami rainia na faikomanifa na Figona Apuna ne
         qani wategamu ia.
         9 Hoi ngaia ngai ke, iga na nagonago na tangiana nami rongogamu, make marefa mi marape
         rai fagarafe ana tangagamu. E mwora, igami kami fafagarafe raorao mwa tangagamu rai
         nongia ana ko God ki fafagaregamu rai ka arani mwarao ne oqani maki wawategamu ka
         tako matafa ana mina giraranifa na Figona iana ne wawategamu.
         10 Ua maka mui ogaoga iga ka ogafa ne oto i maana na Arafa, ki korokoro tangaa, ki mwarao
         maka mu fafagaqao rai ka arani agua koro maka mu gigirara menamenai wau nga ko God.
         11 Maka mi fafagarafe woi na apena ramwofa iana ki fafagagataganigamu kamu nganganiaga.
         Ki igamu kamu wawagewage rai ura nganganiagana nga.
         12 Maka mi fagarafe woi igamu kamu tatangasia ko God ne nakagamu kamu nafuni na wotowoto
         ne qani woisi tangara na inuni na apuna tangaa iga na arafanga ni mawetana .
         13 Nga o God ke toraigia fura pania ka agua ne rotorotoaga make tawogia qanu iga ka
         arafanga iana na Kare manimani iana,
         14 ne qono rainia ka aerafa iaka make fagataraganisigia.
         15 Ngaia o Kraes kaa ke manga na God ne marefa nai gira rea ana kaa. Nga ngaia ke tefa
         nga tangai ka arani mwarao na fagaworai.
         16 Arani mwarao na fagaworai ina afaafana kana mina ano kaa ka faiworafi mwa iga ki
         ngaia. E fagaworai ka arani mwarao na gira regi ana, mina arani mwarao ne ma nai gira
         regi ana, mangara na enjel mina arani mwarao na nafuni ramwofa. Arani mwarao ka fagaworai
         mwa iga ko Kraes, mina arani mwarao ka tagarafi tangaa ki ngaia.
         17 Ngaia o Kraes ki inago nga tangai ka arani mwarao, mi ngaia ke taura faku ka arani
         mwarao.
         18 Nga ngaia ka qauna na siosi, na apena mereana. Ngaia maka faganegana nga na afaraganifa
         pania na maefa, hoi ka arani mwarao gaa ke arafa tangai fato.
         19 Ua o God ke oqania ka ramwofa iana mina maurifana mereana ni tao nga afainia ko Kraes.
         20 Mo God ke oqania ko Kraes rai fagamarape ana iga ki ngaia na nafuia ke afe na gapuna
         iga na taotao woro, rai nakura aporo ana ka arani mwarao ina afaafana kana mina ano
         kaa tangaa ko God.
         21 Igamu kena kamu fagatauria wau nga ko God inago. A takofa iamiu ke tanugamu ke maeronganigamu
         maka mu taniu ka mwarao ne aera.
         22 Hoi mi ngaia o Kraes ke tao rai inuni make mae, nga ngai ke o God ke toraigamu aporo
         mai rai oga menamenai ana afainia kena. Ngaia o God ke tanugamu kamu gira ura ana
         i matona kena mangara na inuni na apuna make marefa ka mwarao ni aera namu taniu i
         maana.
         23 Ua kamui uraura nganganiaga maki wagawagaraga ka fagauguringa iamiu. Siana kamui
         arao pania ka tako nganganiaganifa namu qani tawoa iga na tarofa koro namu rongoa
         ia. Nga na tarofa koro namu rongoa ia ka qani tarofainia tangara ka arani inuni ina
         ano kaa, mi inau kau tagara wau rai tarofainia ana kaa.
         24 Iga na ape mamasiaganifa iana o Kraes inago ke tamanigia. Hoi ina mataina kaa inau
         kau apeape mamasiaga rai tamania ana ka siosi nikao, na apena o Kraes, makau wagewage
         mwa rai ape mamasiaga ana tangagamu.
         25 Nga na takofa iana o God ngai ke rai tanuau ana qai tao rai kare iana tangaa ka siosi
         iana make kasiau rai tamasi ana ka woita iana fato nga tangagamu.
         26 Inago wau, ka woita iana o God kaa ke punufi wau nga panira ka arani qaunga ni inuni,
         hoi kina mataina kaa ka tatamasia fura tangara ka inuni na apuna tangaa o God.
         27 God ke tanua ka agua kaa suria ne oqanigamu na inuni marefa na Jiu rai girara ana
         ka komana mwarao ne punufi kaa. Hoi nga na mwarao ne punufi kaa, ko Kraes ne ogaoga
         iga ki igamu, maka mu tako nganganiaga woi ngaia ke totoraigamu i afaafa tangaa ko
         God.
         28 Igami kami tarofainia ka tamasinga rainia ko Kraes, maka mi fafagausuri iga ka tako
         matafa ana, mina fagafinarura ka arani inuni, ki mwarao makai rafarafa iga ka tangamworanifa
         iata iga o Kraes, makami gira tanura ana ka uraura i matona o God.
         29 Nga ngai ke inau kau tagara rafa wau kaa iga na apena ramwofa rafa ne wateau kaa.

1 Au oqanigamu woi namu girara ka mwakomwoaganifa iaku tangagamu rai tamanigamu ana,
         mina tamanira ana na inuni i Leodisia afainira ka inuni ne mamaungara nai rereau.
         2 Inau kau tanua ka tagaranifa kaa, rai fagagatania ana ka takofa iamiu fato gena,
         mina fakugamu ana iga ka faikomanifa. Hoi ki iga na agua ngai ke, ka takofa iamiu
         kamu gigirara menamenai wau ka giraranifa rainia ko Kraes, o God ne tanua ke tao punufi
         inago ia.
         3 Nga iga o Kraes ka arani mwarao koro rainia na giraranifa iana o God ne tao punufi
         mai inago igi.
         4 Au tamasi wau tangagamu ka agua kaa, rainia ne marefa qai oqania ki tana inuni ni
         mai fafagaqekagamu rainigi ka woita mamaki iana.
         5 Hoi ki na mataina kaa, ki inau ke marefa qai ogaoga afainigamu, mina takotakofa iaku
         mwa ki afainigamu ngai ke, makau wagewage wau woi igamu kamu ogaoga menamenai mina
         tangamworanifa iamiu ki gatagata nga iga ko Kraes.
         6 Igamu kamu qani tawoa noga ko Kraes Jisas manga na Arafa iamiu ia. Nga ngai ke mui
         fakufaku afainia.
         7 Igamu kamui fakufaku menamenai afainia ko Kraes manga na apenagai ne wagawagaraga
         ia, kee na ruma na akea iga na mwako nganganiaga ia. Mui nganganiaga iga ka tangamworanifa
         iamiu, manga na qani fagausurigamu ia, maka mui tamasi tangasi tangaa ko God raorao
         mwa.
         8 Mi igamu kamu onoono menamenai wau, siana ki tana inuni ni mai fafagaqekagamu rai
         na tamasinga purua iana, na takofa mwa iana na inuni. A tamasinga ngai ge ke marefa
         ni rao mai pania ko Kraes, make rao mai panira mwa ka inuni mina arani ataro iga na
         ano kaa.
         9 Hoi mu girara ko Kraes ne tonga apena manga igia na inuni, mi ngaia ke manga o God
         ia.
         10 Nga o Kraes ke akau tefarira ka arani enjel mina arani ataro rao, mi ngaia ke qani
         wategamu na tafinga mwora tangagamu na inuni namu faku afainia.
         11 Hoi, ngaia ke qani fara fagagiraragamu, maake marefa ka fara fagagirara ana rainia
         na apemiu. Nga ngaia o Kraes ke tawora panigamu na taufa aera iamiu rai fara fagagiraragamu
         ana.
         12 Ua igamu namu maanu apuna, ke manga na qani afunigamu ia afainia ko Kraes. Hoi maka
         mu afaraga afainia iga ka tafinga suria na fagauguringa iamiu iga na ramwofa iana
         o God ne ragaia o Kraes pania na maefa.
         13 Inago wau ki igamu kamu manga na inuni na qani mae ira, suria na aerafa iamiu mina
         taufa aera iamiu ne mangara na afuroto. Hoi nga o God ke fagatafigamu afainia ko Kraes,
         make qono rai ka aerafa iaka.
         14 O God ke fagafatongi wau nga ka arani mwarao iga na Lo iana o Mosis ne fagaqao woi
         igia ka aera. Ngaia ke tawora nga panigia, iga na mataina o Kraes ne mae iga na taotao
         woro.
         15 Nga ngai kana ko Kraes ke puu qau wato rainigi ka arani ataro mina mwane rafa iga
         na apanana iana o Satan, make tawora panira ka ramwofa iata rai fagamaakira ana i
         matota na arani inuni.
         16 Siana kamu rongora ka ani mwa na inuni na totogirigamu rai na mwarao mu ngaura, kee
         mu totono. Siana rai rongora ana woi mu tautau suri ka tangina rafa, na farunga ni
         fagaifa faoru, kee na Sabbat.
         17 Arani mwarao ngai ge ka nununi mwa na mwarao. Hoi mi ngaia o Kraes ka mworana.
         18 Siana ka fafagaqekaqekagamu ka inuni na wowoi na fagamwarufira maka wowoi na wogasira
         ka enjel. Ngaira gena ka qeka. Ngaira gena ka qaqaqaeaga rainigi ka takofa purua iata,
         maka tatamasi mwa ka maurutanga na regi.
         19 Ngaira gena ka afoka pania ko Kraes. Nga o Kraes ka qauna fato nga na siosi, na apena.
         Ngaia ke mafata rainia na nganganiaganifa tangaa na apena, make taura faku fato ka
         ratoni na apena mina warogini. Iga na agua ngai ke ka apena o Kraes ke rafa ke akau
         menamenai manga o God ne oqania.
         20 Suria igamu kamu manga mu qani mae afainia ko Kraes, a ramwofa iata na ataro ke ma
         ni nafuni ramwofa tefarigamu. Hoi ki siana kamu arao surira ka ataro mina rao suri
         ana ka agua manga gaa,
         21 “Siana kamu fafatatagia ka mwarao kaa! Siana kamu ngaura! Siana kamu taura!”
         22 A mwarao ngai ge ka lo rainigi na ngaufa na ngaura rao mwa make fatofato. Mina lo
         gaa ka fagausuringa iata na inuni mwa.
         23 E mwora ngaia. Tana inuni ka takosi ka agua gaa ke koro mwa, mina inuni ngai ge ka
         wowogasi mwa iga ka taufa iata mereata. Maka wowoi na fagamwarufira mereata maka mamarumu
         rai ape mamasiaga ana, hoi maka agua ngai ge ke ma ni gira tamanira ana. Ngaira ka
         arao suri mwa ka taufa aera ne oqani na apeta.

1 Igamu kamu qani tafi aporo afainia ko Kraes. Hoi, mui nakai ka maurifamiu tangai
         ka mwarao i afaafa i Heven, na agua ne oga iga o Kraes i rimana i otona o God.
         2 Mui nakai ka takotakofa iamiu tangai ka mwarao i afaafa, siana rai takosi ana ka
         mwarao ina ano kaa,
         3 suria igamu kena ke manga namu mae ia, ka tafingamiu ke tanu manga ne tao punufi
         afainia ko Kraes, iga ko God.
         4 A tafinga mwora iamiu ke rao mai pania ko Kraes, hoi ka mataina ne totoranga mai,
         igamu maka mu uraura mawe afainia iga ka rarafana ramwofa iana.
         5 Hoi mui kasigi wau ka qani taufa aera iamiu, na taufa iata na inuni ina ano kaa.
         Ngaira ka tatanui ka agua ni oraoraga ana, mina arani agua ne qao aera, mina wanasira
         ana na inuni. Maka tatakosi raorao mwa ka aerafa, maka mamaongoga, nga ne manga na
         wowogasira na nunuta na mwarao ira ngai gena.
         6 Hoi ka agua manga ngai ge ko God ke tanua ke mangariaga tangara ka inuni ne marefa
         nai tautau woita iana.
         7 Nga ngai gi na mwarao namu tataniu inago ngai ge, mina taufananamiu make manga ngai
         ge.
         8 Ua ki na mataina kaa, igamu kamui kasikasi wau nga ka agua gaa panigamu. Siana rai
         mangariaga ana, faimaerongai ana, mina mamaramwanega ana. Siana rai tamasi aerisira
         ana ka inuni, kee na fagamiamira ana.
         9 Siana rai qaqangagamu ana faitangai, suria na qani taufa gena kamu fato noga panigi.
         Hoi ki siana rai tatanui ana ka agua aera gena.
         10 Igamu kamu nafunia noga ka taufa faoru, mo God ne tanua ka taufa faoru gena ne akau
         mai, ke tanugamu kamu gigirara menamenai wau nga ki ngaia maka mu akau mai manga ngaia
         ia.
         11 O Kraes ki maurifata fato na arani inuni na tangamworani, fenakara woi ngaira gena
         ka Jiu kee na inuni marefa na Jiu, kee manga ngaira gena ka fara fagagirara kee ne
         marefa. Manga ngaira gena ke ma nai sukuru menamenai kee na maramara ai toro, kee
         na inuni ne tatagara purua mwa, kee na inuni ne taraganisira, ngaia o Kraes ke tefa
         wau nga rainira.
         12 God ke oqa koro tangagamu fato make qani usuigamu mangara na kare iana mereana, namu
         apuna tangaa. Ua kamui fafaitakoi, mui korokoro, mui fafagamwarufigamu, mui maramarapeaga
         maka mui fagamaeape mwa.
         13 Mui korokoro tangara ka inuni faitangai maake rao ka ani ne tanua na aerafa tangara
         ka inuni ke araria mu qono rai rao mwa. Arafa ke qani qono rai ka aerafa iamiu hoi
         ki igamu maka mui qoqono rai ka aerafa iamiu faitangai.
         14 Nga na faikomanifa ke araria namu taua afainigi ka taufa koro gaa, suria nga na faikomanifa
         ke taura faku ka arani mwarao koro menamenai wau nga.
         15 Mui toraia nga ko Kraes ki tefa i maurifamiu, rai tanugamu ana kamu ogaoga iga ka
         marapefa, suria o God ke usuigamu rai oga faku ana manga na ape ne etagai ia, maka
         mui tatangasia raorao mwa.
         16 Mui nakai ka tamasinga rainia ko Kraes gaa ki fagawonusi ka maurifamiu fato nga,
         maka mui gira fagausurigamu ana mina fagaotogamu ana faitangai afainia ka tako matafa
         ana. Mui kikiuri ka Sam, mina kiu ni fagarafenga, mina kiu na Figona Apuna ne wategamu
         maka mui tatangasia ko God iga ka maurifamiu.
         17 Mui takotako fagafigaia ka atana na Arafa o Jisas iga ka arani woita namu tatamasi,
         mina arani mwarao namu tatanui, hoi maka mui tatangasia ko God Emaka rainia ki ngaia
         nikao.
         18 Igamu na fefene namu auragi, ke ararigamu namu arao surira ka inuni iamiu na mwane,
         suria namu faku afainia ka Arafa.
         19 Igamu na mwane namu auragi, ke ararigamu namu oqaoqa koro tangara ka inuni iamiu
         na fefene, maki siana kamui tamasi aerisira.
         20 Igamu na kere kare, kamui tautau woita iata ke emamiu me enamiu, suria na Arafa ke
         koro tangaa ka agua ngai ke.
         21 Igamu emata na kere kare, siana kamui fafagamangarira ki karemiu, maka mu fafagaera
         mangatata.
         22 Igamu na inuni namu tatagara purua mwa, mui tautau woita iata ka mwane rafa iamiu
         ina ano kaa. Hoi ina mataina na qoqoretainigamu, mi tana fitangimiu kamu fafagakoro
         maata rai tagara ana, make ma ni araria namu tau tanu manga kana. Mui tatagara afainia
         ka maurifamiu fagaenani tangara ka mwane rafa iamiu suria namu takotako fagafigaia
         ka Arafa.
         23 Mui tatagarafi ka tagaranifa iamiu iga ka marumufa, manga mu tatagara tangaa na Arafa
         mereana ia, marefa woi na mwane rafa iamu ina ano kaa mwa.
         24 E mwora wau, nga na Arafa o Kraes kamu tatagara tangaa kena, maka mu girara woi igamu
         kamu pagai tawora ka roguni na tagarafa iamiu, woi ne qani woisia ne wawatera na kare
         iana.
         25 Hoi ko otai ne tanua na agua aera, ka Arafa ke oriorisia aporo ka aerafa ne tanua
         kena. Ngaia ke ma ni gira ono tagapasi ana rainia ka inuni.

1 Igamu na mwane rafa namu fafagatagara, mui onoono suria menamenai ka kare iamu iga
         na tarana ne oto, suria namu girara igamu kena maka mu nafunia ka mwane rafa nikao
         i Heven.
         2 Siana nga kamui marape rai fagarafe ana. A mataina namu fafagarafe, mui onoono menamenai
         maka mui tatangasia ko God.
         3 Mui fafagarafe rai tamanigami ana nikao, ko God ki fafagamwatakugami rai tarofainia
         ana ka woita iana, mina fakania ana ka taufa rainia ko Kraes ne qani tao punufi mai.
         Inau kau qani fagaqao mai noga rainigi ka taufa gana, nga ngai ke inau kau ogaoga
         ina peresin kaa.
         4 Mui fafagarafe mai tangau qai tatamasia ka tamasinga kaa taragani tangara ka inuni,
         suria nga na mwarao ne araria nau tanua ngai ke.
         5 A mataina igamu afainira na inuni ma nai tangamworani, mui takotakosia nga na mataina
         koro nga rai mera tamasi ana ngai kana.
         6 Mui tamasi tangara nga iga ka korofa, ki mwarao makai oqani rongora ana ka woita
         iamiu, maka mui gigirara menamenai nga rai aramira ana ka fagatenga iata.
         7 Nga o Tikikas ka goaka koro ne tagara mwora nga ne tagara tangaa na Arafa afainigami,
         mi ngaia ke tatamasiau tangagamu.
         8 Au kasia wau rai tamasigami ana ki fagagatanigamu.
         9 Ngaia o Onesimas na goamiu ne wora kena ia ke takua mai. Ngaia ka goamami koro na
         fagauguri koro rainia. Ngairaurua karu wau tatamasi ka arani mwarao nami tatanui gaa.
         10 O Aristakas ka kasia ina peresin afainiau kaa, ngaia ke kasia wau na tamasinga koro
         iana tangagamu kaa, mo Mak nikao na goana rao o Banabas. Rao ko Mak ke arao wau tangagamu,
         maka mu kakanasia, manga nau qani woisia tangagamu ia.
         11 O Josua na onia rainia ko Jastas, make kasia mai ka tamasinga koro iana. Ngaira na
         mwane gaa ka Jiu mwa ne eoru na tatagara afainiau tangaa na arafanga iana o God. Nga
         ngaira gaa ka fafagakoro mangataku wau nga.
         12 O Epafras na goamiu ne wora kena ia, na kare iana o Kraes Jisas make kasi tamasinga
         wau tangagamu kaa. Ngaia kaa make fafagarafe raorao mwa tangagamu wau kena, kamu nganganiaga
         ana iga ka tangamworanifa iamiu, kamu gigirara menamenai ka faioqanifa iana o God
         gena.
         13 Inau kau woi tangagamu woi o Epafras ke tagara rafa wau rai tamanigamu ana mina tamanira
         ana ka inuni i Laodisia mi Helapolis.
         14 A goaka koro o Luk na dokta make kasia ka tamasinga koro iana tangagamu, mo Dimas
         nikao.
         15 Mui mamafata rainia ka tamasinga koro iaku gaa tangara ka inuni na arao suria na
         Arafa i Laodisia, mi tangaa wau ka Nimfa mina inuni na arao suria na Arafa na fakufaku
         rai fagarafe ana ina ruma iana.
         16 Imurina namu totomania na leta kaa fato, maka mui kasia tangaa ka siosi i Laodisia
         rai tomania ana, maka mui totomania nikao ka leta nau kasia rao tangara.
         17 Mui fafagatakosia ko Akipas ki tanua ka tagaranifa na Arafa ne qani watea ke tatagarafia
         kena.
         18 Nga inau o Pol mereaku kau segera na tamasinga koro gaa. Siana rai qono rainiau ana,
         inau kaa ki na peresin ngai ke. A korofa iana o God ki afainigamu.1 Tesalonaeka1 Tesalonaeka1 Tesalonaeka1 Tesalonaeka1 Tesalonaeka

1 Igami, o Saelas, mo Timoti mi inau o Pol, kami sege wau tangagamu kaa na siosi i
         Tesalonaeka. Igamu naru nafunigamu o God Emaka mo Jisas Kraes na Arafa iaka. Igami
         kami fagarafe woi na korofa mina marapefa iana o God ki taotao afainigamu.
         2 Igami kami tatangasia raorao mwa ko God rainigamu fato, makami tatakosigamu raorao
         mwa mataina nami fafagarafe.
         3 Mi fagarafe tangaa ko God Emaka, rainia ka tagaranifa koro iamiu iga na tangamworanifa
         iamiu, mina mwakomwoaganifa iamiu iga na oqa korofa tangaa ko God, mina nganganiaganifa
         iamiu rai nasi ana mwa ka Arafa iaka o Jisas Kraes.
         4 A goaku igamu, igami kami girara woi o God ke komanigamu, make qani ono sikifigamu
         kamu mangara na kare iana ira.
         5 Rainia na mataina nami tatamasia na tarofa koro kaa ia, ke marefa nami tamasi mwa
         purua. Makami fafagaqao rainia ka ramwofa iana Figona Apuna, makami fagaqao tangagamu
         woi igami kami raronimwora nganganiaga nga rainia ka tarofa koro kaa. Igami kami ogaoga
         afainigamu inago ia tangai tamanigamu ana, kamu girara menamenai wau ka taufa iamami.
         6 Mataina namu raronimwora rainia na tarofa koro kaa, kamu arao suri ka taufa iamami
         gaa mina Arafa. Fenaka namu fafafara rainia, minga kamu raronimwora nga rainia ka
         tarofa koro kaa mina Figona Apuna ke tanugamu kamu wawagewage.
         7 Ki mwarao maka inuni na tangamworani ina provins i Masedonia mi Akaea ira nikao makai
         arao suri ka taufa iamiu.
         8 Suria na tarofa koro rainia na Arafa ke rao mai panigamu tangara ka inuni i Masedonia
         mi Akaea, mina mataina kaa nikao ka agua rainia na raronimworanifa iamiu rainia ko
         God ke rao ofu ana ka arani finua fato. Make manga ngai kena, ke marefa ni ararigami
         woi igami kami wowoisia nikao ki tana mwarao tangara woi igamu kamu tangamworani fato
         noga.
         9 Arani inuni ka tamasia ki ngatakena nga namu kanakanasigami mataina nami mataro wau,
         maka tamasia ki ngatakena nga igamu namu kasi panigamu na nunuta na mwarao namu wowogasira,
         maka mu rao suria o God mwora ne mauri kaa.
         10 Ngaira ka tamasia nikao ki ngatakena nga igamu namu nanasia i karena ne pagai aporo
         mai pania ki Heven. Ngaia o God ne ragaia afaraga aporo ko Jisas pania na maefa ia,
         ke fafagatafigia pania ka fagaetangifa iana o God ne pagai arao mai.

1 A goaku, igamu mereamiu kamu qani girara woi na raofa iamami wau kaa ke marefa nami
         arao wau purua.
         2 Igamu kamu girara nikao woi igami ka qani fagafafara apemami i Filipae, maka rorotaigami.
         Fenaka na inuni na rako ke marefa nai oqanigami, mo God ke fagaramworigami woi nami
         rao kami tarofainia ka tarofa koro iana tangagamu.
         3 Mataina nami tatawatawa tangagamu ia, ke marefa nami fafagaparugamu, suria na mangatamami
         ke taragani wau nga, make marefa nami katofi fagaqekaqekagamu ana.
         4 Marefa. Ngaia o God ke qani usuigami fato noga rai inuni na araria na tarofa koro
         tangai tarofainia ana. Igami ke marefa woi nami ofongia rai rao suri ana ka faioqanifa
         iata na inuni, makami arao suria mwa ka taa o God ne oqania, mi ngaia o God make ofofongia
         ka mangatamami nikao.
         5 Igamu kamu qani girara menamenai aera wau woi igami ke marefa nami rao mai rai ososogamu
         ana, kami fagaparugamu rai tawora ana ka mwarao koro iamiu. Marefa nga. O God make
         girara ka agua kaa.
         6 Igami ke marefa nami kakatofigamu mi tana inuni woi nai fafagaakausigami. Fenaka
         ne ararigami woi nami nongira ki tana mwarao panigamu suria igami ka aposol iana o
         Kraes, make marefa.
         7 Mataina nami oga afainigamu, igami kami koro tangagamu makami komanigamu manga na
         fefene ne ono surira karena ira.
         8 Igami kaa, kami takoigamu wau, ngaia ngai ke nami oqani tarofaini ana na tarofa koro
         kaa tangagamu ia, makami fafagaqao rainia nikao ka ogafa iaka faku faitangai suria
         nami nafunia ka faikomanifa tangagamu.
         9 A goaku, igamu namu qani girara menamenai aera wau, woi manga ifai ki igami kami
         fatamia na tagaranifa! Mataina mi tatawatawa tangagamu rainia na tarofa koro ne arao
         mai pania ko God, igami kami tagara suri ka tangiani mina qongiani, rainia igami ke
         marefa nami oqania woi igamu kamui tatakou rainigami.
         10 Igamu kamu qani girara mo God mereana ke qani girara nikao, woi na taufa iamami tangagamu
         na inuni namu raronimwora, ke koro, make oto, make marefa ko otai ni gira togirigami
         ana.
         11 Igamu kamu qani girara, woi igami kami tamanigamu menamenai aera wau ki igamu fato,
         manga na mwane ne tatamanira karena ira.
         12 Igami kami fagagatani ka takofa iamiu ni akau mai nganganiaga nikao, makami fagaramworigamu,
         makami fagakakanugamu, woi igamu kamui arao suri ka agua ne koro ne oto i maana o
         God. Ki ngaia God ne onigamu, kamu qau qanu iga ka arafanga iana rai oga afainia ana.
         13 Igami kami tatangasia raorao mwa ko God rainigamu rainigi ka woita namu rongora nami
         tamasi fato noga ia, maka mu girara woi ngai gi gaa ka tamasinga iana o God, marefa
         woi na tamasinga iata na inuni mwa. Hoi mina tamasinga iana God gaa ke oriorisi ka
         mangatamiu, igamu na inuni namu raronimwora.
         14 A goaku, igamu kamu tanui ki ngatakeni nga na agua na tanui na inuni iga na siosi
         iana God i Jiudia na faku afainia ko Kraes Jisas. Hoi ki igamu nikao maka fagamamasiaga
         apemiu ka inuni i apemiu mereamiu mwa, mangara na Jiu na fagamamasiaga apeta sio mwa
         na inuni ina siosi ira.
         15 Ngaira na Jiu ka nafuia funuia ka Arafa o Jisas maka nafuira funuira na maurukari
         ira, maka gogofigami gaa, maka mimira faimangari ki tana inuni, maka tatanui ka mwarao
         o God marefa ni oqani.
         16 Ngaira ka ofongia, woi nai fagaqarasigami ki siana kami tarofainia tangara ka inuni
         ne marefa na Jiu rai fagatafira ana, mi ngaira ka rao rafaera wau nikao rainigi ka
         aerafa iata. Hoi mina mangariaganifa iana o God ke rao mai afurira.
         17 Ua a goaku igamu, a kere mataina rao ke na maengigami panigamu, migami ke marefa
         mi qono rainigamu wau, mi oqani wau regamu ana raorao mwa makami rapa wau rai taugamu
         ana.
         18 Mi oqania wau nami rao mai. Inau mereaku o Pol, makau rarapasigamu raorao mwa, mo
         Satan ke uraura pusigami raorao mwa.
         19 Hoi mina mataina na Arafa iaka o Jisas ne arao aporo mai, igia ka pagai uraura i
         maana. Ua mi tangamworani woi igami kami wawagewage wau afainigamu. Iga na mataina
         ngai kana, igamu kamu fafagaqao woi na tagaranifa iamami ke koro wau nga.
         20 E mwora wau, igami kami wagewage rainigamu suria mu fagaqao rai ka tagaranifa iamami
         woi ne koro wau.

1 Imurina mai na mataina kaa, kigami kami tako rafaera wau rainigamu, suria igami ke
         marefa noga nami gira regamu ana. Hoi ki igami kami takosia woi igamirua kamuru ogaoga
         aporo i Atene,
         2 ki igamirua kamuru kasia wau mwa ko Timoti rai rao wau ana tangagamu, rai fagagatanigamu
         ana mina fagakoro mangatamiu ana iga ka fagauguringa iamiu. Ngaia o Timoti nikao minga
         ka goaka ne tatagara afainigami tangaa ko God rai tarofainia ana ka tarofa koro rainia
         ko Kraes.
         3 Ma ni koro nga ki tana fitangimiu ni kasia na tangamworanifa iana iga ka mataina
         ne asaasa ne taugamu. Igamu kamu girara fato noga, woi God ke qani nakai fato noga
         ka mataini ne asaasa tangagia.
         4 Iga na mataina nami ogaoga fainigamu maunga, igami kami qani tamasia fato noga tangagamu
         woi na inuni ka pagai fafagamamasiaga apeka. Mi igami kami ape mamasiaga fato noga,
         manga mu girara kena.
         5 Hoi ngaia ngai ke nau tako rafaera wau rainia ka tangamworanifa iamiu, makau kasia
         wau o Timoti kaa ke rea wau mako Satan ke ofongigamu, ke tanua woi na tagaranifa iamami
         ke tao rai mwarao purua mwa.
         6 Hoi, o Timoti ke aporo mai pania ka raofa iana wau tangagamu ia, make mai fagarongogami
         rainia ka tangamworanifa mina faikomanifa iamiu. Make mai woisia nikao tangagami,
         woi igamu kamu takotako koro rainigami, maka mu oqani aerisia wau nikao woi namu regami.
         Manga igami nikao makami oqania wau rai wau regamu ana.
         7 Hoi ka goaku igamu, arani mataina ne qaraqara raorao mwa tangagami, maka fafagamamasiaga
         apemami, maka mu fafagagatanigami rainia ka fagauguringa iamiu.
         8 Hoi ngai ke igami kami nafunia ka tafinga ne mauri koro aera wau suria igamu, kami
         girara woi igamu kamu oga nganganiaga iga ka Arafa.
         9 Rainia na tangamworanifa iamiu, igami kami tangasia wau ko God iaka raorao mwa suria
         igamu kamu tanugami kami fatami koro wau ina mataina nami fafagarafe tangaa ko God.
         10 Iga na arani mataina, manga woi na qongiana, mi igami kami fagarafe wau, woi mi rao
         wau noga kami regamu nikao, rainia igami kami oqania woi nami fagausurigamu rainigi
         ki tana agua mamaungai namu gigirara iga na raronimworanifa iamiu.
         11 Igami kami fagarafe, woi God Emaka mina Arafa o Jisas karu fafagamwatakugami kami
         pagai wau reregamu.
         12 Naka ka Arafa ki tanugamu kamu fafaikomani wau nga faitangai, maka mu kokomanira
         ka arani inuni getera, manga na faikomanifa iamami ne tefa wau nikao tangagamu kaa.
         13 Iga na agua ngai ke, ki ngaia mwa o God ke tatamanigamu kamu tataragani, ke marefa
         ko God ni pagai usuusui maamiu. Hoi ina mataina Arafa iaka o Jisas ne aporo mai afainira
         na arani kare iana na apuna ira, ki igamu nikao maka mu pagai uraura afainira i maana
         o God Emaka.

1 Hoi a goaku, igami kami qani fagausurigamu fato noga, rainia ki ngatakena nga na
         ani taa na ogafa kamu arao suria, kamu tanua na Arafa ke wawagewage rainigamu, nga
         ngai ke namu ogaoga noga iga kaa. Makami nongigamu, makami fagakanukanugamu iga ka
         atana Arafa iaka o Jisas, woi igamu kamu rarapasia kamu arao suria nga ka ani kaa
         na ogafa ne koro.
         2 Rainia igamu kamu qani girara fato noga ka fagausuringa iga na ramwofa iana na Arafa
         iaka o Jisas, nami qani fagausuringai tangagamu ia.
         3 Arafa ne oqania tefa wau, woi na ogafanamiu ni apuna raorao mwa, migamu ki siana
         kamu tatanui ka agua ni oraoraga ana.
         4 Arani mwane mui takotako fagafigaira menamenai ka fefene iamiu, iga ka agua ne oto
         i maana na Arafa,
         5 maki siana mwa pania na apena, mangara na inuni afuroto ne marefa nai girara na Arafa
         ia.
         6 Siana kamu fafagaerisia ka goamiu rai rangafa fainia ka inuni iana. Igami kami qani
         fagarongogamu rainia ka agua ngai ke, ngaia na Arafa ke pagai mafata rainia ka apena
         fagaetangifa rafa tangara ka inuni na tatanui na agua manga ngai gena,
         7 suria na Arafa ke marefa ni onigia tangai oga qao aera ana, maake oqania nai apuna
         raorao mwa.
         8 Hoi ke manga kaa, otai wau mwa ne ngangaroitainia na fagausuringa kaa ke marefa ni
         ngangaroitania ka fagausuringa iana inuni. Marefa. Ngaia o God nga ne ngangaroitania
         ia, ngaia o God ne mamafata rainia na Figona Apuna iana tangagamu ia.
         9 Marefa ni arari mi segesege wau tangagamu rainia nikao ki tana mwarao rainia na faikomanifa,
         suria na Arafa ke qani fagausurigamu fato noga rai faikomani ana faitangai,
         10 maka mu fafagaqao rainia ka faikomanifa iamiu tangara ka goaka ina provins i Masedonia.
         Igami na goaku igamu, kami fagakanukanugamu woi mui fafagaqao wau nga nikao rainia
         ka faikomanifa iamiu.
         11 Mui ofongia nga kamui marape, maka mui tatagara tangagamu mereamiu, maka mui tagara
         rai ka rimamiu mereamiu, manga nami woisia wau noga ia.
         12 Iga na agua ngai ke ka inuni ne marefa nai girara na Arafa ka pagai takotako fagaakausigamu
         rainigi, make marefa mui gira oga fagauguria ana ki tana inuni.
         13 A goaku igamu, igami kami oqanigamu woi igamu kamu girara ka mwarao ne tarafura na
         inuni na maemae. Hoi ki igamu ki siana ki rogurogu ka oqamiu mangara na inuni marefa
         nai tangamworani rainia na tafinga fuu.
         14 Igia kaa ka tangamworani woi o Jisas ke mae make tafi aporo pania ka maefa. Hoi igia
         ka tangamworani nikao woi ina mataina o God ne pagai totoraia aporo mai nikao ko Jisas,
         ngaia ke totoraira nikao ka inuni na tangamworani maka mae.
         15 Hoi a tamasinga nami wowoisia fura wau tangagamu ke rao suria mwa ka fagausuringa
         iana na Arafa iaka. Igia na inuni na tafitafi maungagia, iga na mataina na Arafa ne
         aporo mai nikao, marefa nai gira akau ana woi nai qaqainagota ka inuni na mae fato.
         16 Suria na mataina o God ne watowato mai pania i Heven, ke tamasi rafa tangara, mina
         a mwane rafa iata na enjel ke ngerengere, mina afuri iana Arafa ke angiangi. Hoi mina
         inuni na tangamworani rainia Kraes na mae fato noga, ngaira gena ka tafitafi aporo
         inago.
         17 Mina murina mai, kigia na ani na tafitafi maungagia ina mataina ngai kena, Arafa
         ke pagai totoraigia akau faku afainira nikao. Hoi maka arao worosia ka Arafa ka tatarafua
         ina qaiawoa, hoi maki muri igia ka gira oga fainia ana tarai ka Arafa.
         18 Hoi mui fafagakanukanugamu mereamiu fairifu rainigi ka woita gaa.

1 A goaku igamu, arani mwarao ne akau mai iga na mataina kana mina tangiani gana, ke
         marefa ni araria mwa nai segera wau tangagamu.
         2 Rainia igamu mereamiu kamu girara menamenai wau, woi na Tangiana iana Arafa ne pagai
         arao mai iga kana, ke manga na mwane ne fafanago ne arao mai iga na qongiana ia.
         3 A mataina ngai kana ka arani inuni ka wowoi, woi na arani mwarao ke tao koro wau
         mi ngaira ka koa menamenai wau. Imurina mai maka gagaparira mwa mina fagaetangifa
         ke pagai taura mai, manga na fefene ne apara ne gaparia mwa ne riki na gairina ia.
         Ki ngaira gena ke marefa nai pagai gawagawa pania.
         4 Hoi mi igamu na goaku, ke marefa namu ogaoga iga ka rotorotoaganifa, siana kamu papanga
         rainia ka Tangiana kena, manga na fanagoa namu papanga rainia ia.
         5 Igamu fato kaa, ka inuni iga na mawetana, namu ogaoga iga na tangiana. Igia kaa ke
         marefa ka inuni iga na qongiana mina rotorotoaganifa.
         6 Hoi igia kaa ki siana kai mauru mwa mangara tana inuni ira, make ararigia nai rite
         makai tautau surigia.
         7 Nga na qongiana ka mataina na mauru iga na inuni, minga na qongiana nikao ka tono
         ka qekaqeka iga na inuni ira.
         8 Hoi mi igia kaa, ka inuni iga na tangiana, ke araria nai tautau surigia. Igia kaa
         kai nanafunia nga ka fagauguringa rainia ko God, mina faikomanifa ne manga na qauata
         tangai ura pusia ana na mangataka ia. Makai koa mwa kai nanasia ka Arafa tangai fagatafigia
         ana. Nga ngai ke ke manga na qofina qau ia.
         9 Rainia ko God ke marefa ni usuigia rai fafafara ana rainia ka fagaetangifa iana,
         minga kai tawoa ka tafinga iga na Arafa iaka o Jisas Kraes.
         10 Ngaia ke mai mae tangagia woi nai ogaoga faku mwa afainia, manga na tafitafi maungia,
         kee na maemae fato noga ina mataina ne aporo mai iga.
         11 Rainigi na agua gaa, mui fafagakanukanugamu fairifui, maka mui fafagagatanigamu,
         manga namu tanua noga ina mataina kaa kee.
         12 A goaku igamu, igami kami nongigamu nganganiaga nga woi igamu kamui takotako fagafigaira
         ka inuni na totoraigamu ina siosi, suria na Arafa ke qani usuira woi ngaira ka fafagaotogamu,
         maka fafagausurigamu.
         13 Rainigi na tagaranifa na tatanui gena, igamu kamui takotako fagafigaira menamenai
         wau, maka mui kokomanira nikao, maka mui ogaoga menamenai fairifui.
         14 A goaku, igami kami nongigamu wau nga, woi mui tamasi rafa tangara ka inuni na maemaega
         rai tanui ana na tagaranifa, maka mui fagagatanira ka inuni na maagu wau, maka mui
         tatamanira ka inuni na mwarumwarusiga, maka mui fagamaeape mwa afainira ka arani inuni.
         15 Siana kamui qarua aporo na aerafa tangaa na inuni ne tanua na aerafa tangagamu, minga
         kamui rapasia ka korofa tangagamu fato fairifui mi tangara na arani inuni nikao.
         16 Mui wawagewage raorao mwa,
         17 maka mui fafagarafe raorao mwa.
         18 Manga na agua taa ne worawora tangagamu, maka mui tatangasia raorao mwa ko God. Nga
         na agua o God ne oqanigamu namu tanua ngai ke, igamu na inuni namu faku afainia ko
         Kraes Jisas.
         19 Siana kamu sisirifia funuia ka tagaranifa iana Figona Apuna,
         20 siana kamu ngangaroitainia na woita pania ko God nai inuni na tatamasia.
         21 Mui ofofongia ka arani mwarao gaa menamenai, kamui taura gatagata ka ani koro,
         22 maka mui kasigi wau ka arani mwarao ne aera.
         23 Igami kami nongia ko God ne mamafata rainia na marapefa, ngaia ki fafagaapunarigamu
         wau nga, make onoonosuri ka maurifamiu mina apemiu, ki siana ko otai ni gira sufigamu
         ana, raorao make taua ka mataina ne aporo mai iga na Arafa iaka o Jisas Kraes.
         24 Igamu ke araria namu fafagauguria ko God ne onigamu ia, suria ne tatanui manga ne
         qani woisigi.
         25 A goaku igamu, mui fafagarafe tangagami nikao.
         26 Mui kanakanasigamu fairifui manga iga na kastom iaka, namu sisiginigamu mangara mwa
         na afarigoata ira.
         27 Iga na atana na Arafa, au naka wau nga tangagamu, kamu totomania ka leta kaa tangara
         ka arani kare iana fato na Arafa.
         28 Au fagarafe woi na Arafa iaka o Jisas Kraes ki korokoro tangagamu.2 Tesalonaeka2 Tesalonaeka2 Tesalonaeka2 Tesalonaeka2 Tesalonaeka

1 O Saelasi, mo Timoti mi inau o Pol, kami sege wau tangagamu kaa, na inuni ina siosi
         i Tesalonaeka. Igamu na inuni ne nafunigamu o God Emaka, mo Jisas Kraes na Arafa iaka,
         2 igami kami fagarafe woi o God emaka mina Arafa o Jisas Kraes ki koro tangagamu, mwarao
         maka mui ogaoga iga ka marapefa.
         3 A goaku, arani mataina raorao mwa igami kami nafunia ka mwarao koro rai tangasia
         ana ko God rainigamu, suria na raronimworanifa iamiu iga God, mina faikomanifa iamiu
         tangagamu faitangai ki guru mwa ki qau ki akau mai.
         4 Ngaia ngai ke, igami nami tamasi ageage aera wau rainigamu tangara na siosi iana
         o God gena, woi igamu kamu maramarapeaga aera wau nga, maka mu tatangamworani nganganiaga
         nga. Fenaka manga woi igamu ka fafagamamasiaga apemiu, mi igamu kamu uraura nganganiaga
         iga ka tangamworanifa iamiu.
         5 A mwarao fato ngai ge ke fagaqao rainia woi God ke fafagageta menamenai aera wau
         ka inuni. Igamu kamu oqania ko God rai arafa ana tangagamu, ngaia ngai ke namu ape
         mamasiaga ina mataina kaa. Hoi ke fagaqao rainia ka ogafanamiu namu arari rai oga
         afainia ana ina arafanga iana.
         6 O God ke pagai tanua ka agua ne oto, ngaia ke pagai fafagaetangira ka inuni na fafagamamasiaga
         apemiu.
         7 -
         8 Ngaia ke pagai fafagafatongi ka fafaranifa gena panigamu, migami nikao. Ngaia ke
         pagai tanua nikao ka agua ngai ke, ina mataina na Arafa o Jisas Kraes ne arao mai
         pania i Heven iga ka watawatana na giu, afainira ka enjel na ramwo tefa wau. Make
         pagai arao mai, ke fafagaetangira ka inuni ne marefa nai girara o God, make marefa
         nai taua na tarofa koro rainia na Arafa o Jisas Kraes.
         9 God ke kakamarira wau nga iga ka fagaetangifa, make kasira fura fagaetagai nga pania
         ki ngaia mina ramwofanana.
         10 Mwarao fato ngai ge ke pagai worawora mai iga ka tangiana ngai kana, iga ka mataina
         na Arafa ne aporo mai, mina kare iana fato ka fafagaakausia, rai tako fagafigaia ana.
         Igamu nikao, suria namu qani tangamworani rainigi ka mwarao mi qani tarofainigi tangagamu
         igi.
         11 O God iaka ke ono sikifiagamu, hoi mi igami kami fafagarafe woi o God ki fafagakorogamu,
         woi igamu kamu araria rai tagara ana tangaa. Igami kami fafagarafe nikao woi o God
         ki tatamanigamu rainia ka ramwofa iana, kamui tatanui ka arani mwarao koro namu oqani,
         suria igamu kamu tangamworani rainia.
         12 Hoi, maki suria o God mina Arafa iaka o Jisas Kraes naru koro tefa wau tangagamu,
         igamu kamu pagai fagaakausia ka atana na Arafa iaka o Jisas, mi ngaia nikao ke pagai
         fagaakausia ka atamiu.

1 Hoi, inau kau oqani tamasia ana wau ka Arafa iaka o Jisas Kraes ne pagai aporo mai,
         make fakugia woi igia kai ogaoga faku afainia. Hoi a goaku, inau kau nongigamu wau
         nga,
         2 siana kamu fafagatata rai qagatatako ana, kee namu anumwanumwa rainia ki tana inuni
         na wowoi, woi ne qani rao mai noga ka tangiana ne aporo mai iga na Arafa. Wari tana
         inuni ka woisia ka agua ngai ke, woi na rongoa nga pania ka Figona Apuna, kee tana
         inuni wari ka woi, woi igami kami woisia ka agua ngai ke iga ki tana leta nami segea.
         3 Siana nga kamu arao suria ki tana inuni ne fafagaqekaqekagamu! Inago mai, ka inuni
         rako wau ka totora getera pania ko God, make kafu arao mai ka “Mwane ne Tofea na Lo.”
         Hoi mi muri mai nikao make mataro mai ka tangiana ne aporo mai igaa na Arafa. Mo God
         ke pagai kasia rao ina Hel nga ka mwane ngai ke.
         4 Hoi o wani ngai ke ke pagai kasikasia akau mereana, make tamasi aerisira ka arani
         ataro, kee na mwarao na inuni na wowogasira. Ngaia ke pagai qauqanu i ruma apuna iana
         o God, make wowoi, woi ngaia ko God!
         5 Hoi, mu fea, marefa namui takosia ka agua nau tamasia fato noga tangagamu kaa, ina
         mataina nau ogaoga fainigamu ia?
         6 Hoi ki igamu kamu girara fato noga ka mwarao ne ura pusia o wani ne aera wau kena,
         ne ma ni rao mai. Ua ki murina mo wani ngai ke ke pagai fafagaqao mereana rainia iga
         ka mataina tangaa ne pagai arao mai.
         7 Aerafa iana na mwane kena ke tagara noga ina mataina kaa, maake aqaqa maunga, raorao
         make taua ka mataina o God ne tawoa fura na mwane ne ura pusia na Mwane ne Tofea na
         Lo gena.
         8 Hoi, ki na mataina kaa, ka Mwane ne Tofea na Lo igi, ke ranga mawe noga. Hoi ngaia
         ngai ke ka mwane o Jisas na Arafa iaka ke nafuia funuia rainia mwa ka rogaroga ne
         furafura mai pania na farana. Aa, mataina o Jisas ne aporo mai nikao, ke kakamaria
         fato wau nga rainia ka ramwofa iana.
         9 Hoi inago, ka Mwane ne Tofea na Lo igi, ke arao mai afainia ka ramwofa iana o Satan,
         make mai tatanui ka atani wau mwa na mwarao ne qao riariaga mina apeni na agua rafaera
         wau mina fagaqaonga ni qaqanganifa nikao, woi na inuni kai papanga rai.
         10 Make tatagara nikao rainigi ka aeratagani na agua ne fagafagaparura ka inuni na maemae.
         Ngaira ka maemae suria ngaira ke marefa wau nai marumu rai rao suria ana ka tamasinga
         mwora iana o God, na Arafa ne gira fagatafira ana.
         11 Ngaia ngai ke, o God ke fafagaqonoqonora, woi nai tatangamworani rainigi ka tamasinga
         ni qaqanganifa.
         12 Ngaira fato gena ke pagai fafagaetangira ko God, suria ne marefa nai rao suria ka
         tamasinga mwora iana o God, maaka oqania wau nga rai tanui ana ka aerafa.
         13 Ua a goaku, Arafa iaka ke oqanigamu tefa wau, make e araria woi nami tatangasia ko
         God raorao mwa rainigamu. Suria o God ke qani ono sikifigamu, woi igamu ke fafagatafigamu,
         rainia na Figona Apuna ngaia ke fafagaapunarigamu, maka mu tatangamworani rainia ka
         tamasinga mwora iana na Arafa.
         14 Rainia ka tarofa koro nami tarofainia, God ke qani onigamu rai oga ana afainia ka
         Arafa iaka o Jisas Kraes i Heven.
         15 Hoi, a goaku, mui uraura nganganiaga, maka mui taura nganganiaga ka tamasinga mwora
         nami fafagausurigamu rainigi gaa, manga nami tatamasi wau tangagamu, kee mi segera
         wau tangagamu iga na leta gaa.
         16 God emaka ke oqanigia tefa wau. Ngaia ke koro tefa wau tangagia, make fafagaramworigia
         raorao mwa, make tatanui ka takofa iaka ka fafatami koro rainia. Igami kami nongia,
         woi na Arafa iaka o Jisas Kraes mo God emaka,
         17 woi naru faganganganiaga mangatamiu, makaru tatamanigamu raorao mwa rai tanui ana
         ka mwarao koro mina tamasi ana ka tamasinga ne koro.

1 Hoi na goaku, mui fafagarafe tangagami, manga woi ni tatamania ka tamasinga rainia
         na Arafa ki taura ofu ana mafarufaru ka finua, mina inuni kai takotako fagafigaia
         manga ne wora fato noga tangagamu kena.
         2 Mui fafagarafe nikao, ki tanua ko God ki fafagatafigami panira ka inuni aera ne ma
         nai tangamworani rainia na tarofa koro kaa.
         3 Arafa ke mworamwora raorao mwa, mi ngaia ke fafagaramworigamu, make onoono surigamu
         pania ka ramwofa iana na ataro.
         4 Mina Arafa iaka ke tanugami kami takotako nganganiaga rainigamu, woi igamu kamu rao
         suria mwa ka agua nami tamasia fato noga tangagamu, maka mu tatanui raorao mwa.
         5 Naka ka Arafa woi ni fafagaotora ka takofa iamiu, kamu onoono girara ka faikomanifa
         iana God, maka mu maramarapeaga manga o Kraes ia.
         6 A goaku, iga na atana na Arafa iaka o Jisas Kraes, igami kami tamasi raramwofaga
         aera wau tangagamu, woi igamu ki siana kamu fakufaku afainira ki tana inuni na tangamworani
         na maemaega aera wau rai tanui ana na tagaranifa, make marefa nai gira rao suri ana
         na tamasinga nami qani tamasi fato wau noga tangagamu gena.
         7 Igamu mereamiu kamu girara menamenai aera wau, woi igamu ke araria namu arao surigami
         rai ka agua gaa, rainia na mataina nami ogaoga fainigamu ia, igami ke marefa wau nami
         maemaega rai tanui ana ka tagaranifa.
         8 Make marefa nami ngaura purua ka ngaufa panira ka inuni. Igami mereamami kami worira
         na arani mwarao fato gena. Arani mataina raorao mwa, manga woi na qongiana mi igami
         kami tatagara rafaera wau iga, rainia ne marefa nami oqania woi tana inuni igamu kami
         fafagatakougania.
         9 E ararigami mwa woi igami kami oga fagaugurigamu, make marefa. Igami kami tagara
         mereamami rai fagaqao ana rainia ka agua ngai ke tangagamu, woi igamu kamu arao suria.
         10 Mataina mi ogaoga fainigamu maunga, igami kami qani woisia fato noga tangagamu manga
         ngai ke, “Manga tana inuni ne maemaega rai tanui ana na tagaranifa, siana kamu wawatea
         na ngaufa ke ngaua.”
         11 Suria igami kami rongoa woi tana inuni igamu gena ka maemaega aera wau rai tanui
         ana ka tagaranifa. A ogaoga purua mwa, maka rifurifu raorao mwa rai tamasira ana ka
         inuni.
         12 Hoi, ki iga na atana na Arafa iaka o Jisas Kraes, igami kami tamasi raramwofaga wau
         tangara ka inuni ngai gena, woi ngaira kai ogaoga menamenai, makai tatagara rafa ki
         totogoata ka ngaufa iata mereata.
         13 Hoi, ki igamu na goaku, igamu ki siana ki maemae na apemiu rai tanui ana ka mwarao
         koro.
         14 Wari tana inuni i finua iamiu gena, ke marefa nai tautau woita iamami iga ka tamasinga
         iga na leta kaa. Hoi, make manga ngai kena, mui onoono girara woi otai ke e kena,
         maki siana kamu fakufaku afainia ki igamu, ki mwarao maki maaki rainigi ka agua iana
         mereana.
         15 Siana kamu mamaerongania, minga kamui fafagausuria mwa ki tagara, suria ngaia kena
         ka goamiu.
         16 Arafa ke tatamanira ka inuni na ogaoga iga na marapefa. Hoi kami fagarafe woi ngaia
         ki tatamanigamu kamu ogaoga iga ka marapefa raorao mwa, maki ogaoga afainigamu.
         17 Inau mwora O POL, kau segea wau ka tamasinga koro kaa rainia ka rimaku mereaku. E
         kaa ki takena nga nau segea na ataku iga na arani leta iaku.
         18 Au fagarafe woi na korofa iana na Arafa iaka o Jisas Kraes ki afainigamu fato.1 Timoti1 Timoti1 Timoti1 Timoti1 Timoti

1 Inau o Pol. God na fagatafi iaka mo Kraes Jisas karu tamasi gatagata tangau rai aposol
         iana o Kraes Jisas na fagauguria.
         2 Au sege wau tangago o Timoti, i kareku mwora ina fagauguringa iamami. Au fagarafe
         woi o God emaka mina Arafa iaka Kraes Jisas ki koro tangago, maki faitakoi tangago,
         mwarao makui ogaoga iga ka marapefa.
         3 A mataina nau rao i Masedonia ia, au nongigo woi nui ogaoga mwa i Efesas rai mera
         tamasi ana ki tana mwane gena woi siana kai fafagausuringai ka fagausuringa ni qaqanganifa
         nikao.
         4 Ki siana kai parisuri tamasi aigunua ana mina woraworanifa iata mai ne qorafu rafa
         aera, suria na mwarao gena ke nakanaka tara rai faitogiri ana. A mwarao ngai gena
         ke marefa ni gira tamanira ana ka inuni kai tatagara kai fafagauguria ko God.
         5 Rao ka arao suri ka tamasinga iaku, ngaira ka kokomanira ki tana inuni. Nga na faikomanifa
         ngai ke ke rao mai pania ka mangata koro, a takotakofa koro mina fagauguringa mwora.
         6 Tana inuni ka riri taragani panigi ka agua gaa maka riri tangai ka tamasinga ne marefa
         ni tonga takotakofa tangai.
         7 Ngaira ka oqani tao rai mwane ni fagausuringa ana tangaa na Lo iana o Mosis, hoi
         make marefa nai gigirara ka mwarao na tatamasi, kee na mwarao na tako gatagata rai
         woisi ana.
         8 Igia ka girara woi na Lo iana o Mosis ke koro rao, ke manga na inuni ke taua menamenai.
         9 A girara nikao woi na Lo kena ke marefa nai tagarafia rai fagaotora ana ka inuni
         na koro, hoi minga rai fagaotora ka inuni na tofera na Lo mina inuni na tora getera,
         mina inuni na aera wau nga, mina inuni ma nai tako rafa rainia ko God, make marefa
         nai tako rafa rainia na wogasifa, mi fagaotora ana ka inuni na nafuira funuira ke
         enata ke emata, maka nafuira funuira ka inuni.
         10 A Lo kena ka segea rai fagaotora ana ka inuni na tanui na agua aera qaiawogana na
         mwane mina fefene, kee na agua aera qaiawogana mwane mina mwane, kee na inuni na fafanagora
         tana inuni, kee na fafagaparu, kee na fafagaparu ina kot. Mi tana mwarao rao nikao
         ne uraura pusia na fagausuringa ne oto.
         11 A fagausuringa kena ke oto afainia ka tarofa koro ne mafata rainia mai tangau pania
         ka romana God i afaafa.
         12 Au tangasia ko Kraes Jisas na Arafa iaka ne wateau ka nganganiaganifa. Ngaia ke usuiau
         rai tanu ana ka tagaranifa iana suria ngaia ke fagauguriau rainia.
         13 Ina mataina inago ia kau tamasi aerisia ko God, makau mamaramwanega, makau raramwosira
         ka inuni na rao suria o God, hoi mo God ke takoiau suria inau ke ma qai girara ka
         arani mwarao nau tanui gena, make marefa qai tangamworani rainia ki ngaia.
         14 Ngaia ke koro wau tangau, make faganafuniau rainia ka tangamworanifa mina oqa korofa
         suria nau faku afainia ko Kraes Jisas.
         15 ‘Kraes Jisas ke rao mai ina ano kaa rai fagatafia ana ka inuni ne aera.’ A tamasinga
         kaa ke mwora ne araria nai tatangamworani rainia. Nga inau kau aera wau nga tefarira
         ka arani inuni.
         16 Hoi fenaka manga nau aera wau nga tefaria ko otai nikao, mo God ke takoiau make nakau
         kau tao rai fagaqao ana rainia ka marapefa iana o Kraes Jisas. Ngaia ke tanua ka agua
         kena, suria ne oqanira ki tana inuni kai nanakai ka fagauguringa iga ko Kraes mina
         nafunia ana ka tafinga tarai.
         17 Ngaia o God ke Arafa tarai, Ne ma ni gira mae ana. Marefa ko otai ni gira rea ana.
         Ngaia etagai na togo ko God, Rai wogasia ana tarai tarai. Amen.
         18 Timoti, i kareku, a fagausuringa nau watego gaa ke tao iga ka woita iata tana maurukari
         na qani woisi rainigo igi. Rao ko tautausuri ka fagausuringa gaa, igo nga no fafaisuasua
         menamenai ngai kena rai tamania ana ka taufa koro,
         19 rai taua nganganiaga ana ka fagauguringa mina takofa ne taragani. Tana inuni ka ngaroitai
         ka mwarao gaa maka fagaerisi ka tangamworanifa iata.
         20 I qaiawoagata na inuni gena ko Haemeneas mo Aleksanda. Au mafata rainiraurua ko warua
         gena noga tangaa ko Satan, woi naru onoono girara ki siana karu pagai tamasi aerisia
         ko God.

1 Ua iga na nagonagona, au fagakakanugo rai fagarafe ana tangara ka arani inuni, mina
         nongia ana ko God ki tatamanira, maki ono korofira ki ngaira fato, makui tatangasia
         ko God rainira ka inuni gena.
         2 Fagarafe tangara ka arafa ni finua mi tana mwane rafa rao nikao, kami ogaoga marape
         makami ogaoga menamenai afainira ka inuni rai rao suria ana ko God mina oga otooto
         ana.
         3 Nga na fagarafenga manga ngai ke ke koro, make qao koro i maana o God na fagatafi
         iaka.
         4 God ke oqani fagatafira ana ka arani inuni mina fagagirara ana rainia ka mworafa.
         5 Ngaia etagai na togo ka God mwa, mo Kraes Jisas ki ngaia mwa etagai ke gira toraigia
         ana tangaa ko God. Jisas kana ka inuni mwora, ne mafata rainia mereana rai fagatafigia
         ana ki igia fato.
         6 God ke fagaqao nga rainia tangagia ka agua kaa iga ka mataina nga ne oto.
         7 Ngaia ngai ke, o God ne usuiau tangai mwane rai tamasi ana mina aposol tangai tarofainia
         ana ka tarofa koro. Au wowoisia wau ka mworafa ngai ke. Marefa qai fafagaparu. O God
         ke kasiau rai fagausurira ana ka inuni ne marefa na Jiu rainia ka tangamworanifa mwora.
         8 Au oqania ka arani mwane iga na arani agua, kai tagarai ka rimata ne marefa nai tanui
         ka mwarao ne aera, makai fagarafe suria ne marefa nai mangariaga kee nai faitogiri
         afainira ki tana inuni.
         9 Au oqanira ka fefene nai fafagaotora mereata, siana kai tatanui na agua ni qaqaeaga
         ana. Au oqanira nai gafugafu menamenai, siana kai qaqaeaga rai fifirigi ana ka qauta,
         kee nai qaqaeaga rai faagara ana ka fafaaga na tanui rai na gol mina guni na fafaaga
         ne mwaromwarora. Ngaira ke marefa ni araria nai gafugafu rai ka gafu ne akau rafa
         wau na maeni.
         10 A fefene na woi na arao suria o God ke ararira nai tatanui ka agua koro.
         11 Make ararira nai marape kai rongorongo.
         12 E ararira nai manapu mwa, siana kai fafagausurira ka inuni iata, kee nai kasira mereata
         akau tefarira.
         13 Hoi ngaia o Adam ke tagarafia ko God inagona ka Ivi.
         14 Hoi o Satan ke marefa ni fagaqekaqeka ko Adam, minga ka fefene ia ke fagaqekaqeka
         rai tanua ana na aerafa ia.
         15 Hoi ke mangara na fefene na fafagauguria ko God, maka kokomanira ka tana inuni, maka
         fafagaotora ka ogafa iata, mo God ke fafagatafira ka fefene na tatagarafira kareta.

1 A tamasinga kaa ke mwora ngaia, “Manga otai ne oqania rai tao ana rainia na mwane
         rafa ina siosi, nga na tagaranifa koro ne oqani tanu ana ngai ke.”
         2 Ngaia ngai ke na mwane rafa ina siosi ke ma nai gira arangainia ana, make auragia
         mwa ka fefene ne etagai. Ngaia ke maramarapeaga, make gira tau suri ana mereana, maka
         takotako fagaakaufia. Hoi make gira ono suri ana ka inuni na arao mai i ruma iana,
         make gira fagausuri ana nikao.
         3 Ngaia ke marefa ka mwane tangai tonofa rafa, kee ni nafunafu. Maaka mwane ne korokoro
         tangara na inuni, make marefa ni gira faitogiri ana, make marefa ni oqaoqania rafa
         ka sirani.
         4 A mwane rafa ina siosi ka mwane na gira ono surira ana mereata ki kareta makai fafagausurira
         ki kareta kai tautau woita mina rao suri ana.
         5 Rao ke marefa nai girara ono isurira ana ki kareta mereata, make tautanu fea ka onoono
         suria na kare iana o God?
         6 Ngaira gena ke marefa ka mwane nai kafu arao isuria na Arafa. Rao ke manga ngaia
         kena ke qaqaqaeaga wari, mo God ke pagai fafagaetangia manga ne pagai tanua nikao
         tangaa o Satan.
         7 Hoi nikao, ka mwane ngai kana ka mwane na takotako fagaakaufia na inuni ne marefa
         ina siosi. Ua make marefa nai gira tamasi aerisia ana, make naka tara tangaa ka rikisi
         tou iana Ataro.
         8 Ngatakena nikao, a mwane ne fafaitamani ina siosi ka mwane ne fafagaqao nga rainia
         ka ogafa koro na ogaoga isuri. Ngaia ka mwane ne mworamwora, marefa nai totono rafa,
         kee na mwane ni parapara na faaga i mangatata.
         9 Mi ngaia ke nanafunia ka takotakofa ne taragani make taura nganganiaga ka fagausuringa
         ne mafata rai tangara o God.
         10 Ui onoono menamenai rainia noga ka ogafanana, hoi ke rao ke marefa ni nafunia ka
         mwarao ni togoria mereana ni aera, mako kafu nanaka ke tatagara ina siosi.
         11 Ngatakena nikao, a fefene maka fafagaqao rainia nikao ka ogafa koro ne ogaoga isuri.
         Ngaia ke marefa ka fefene nai tamatamasia na inuni. Maaka fefene ne maramarapeaga,
         maka mworamwora iga ka arani mwarao na tatanui.
         12 A mwane ne fafaitamani ina siosi ke auragia mwa ka fefene ne etagai, make onoono
         surira nga ki kareta mereata mi tana inuni rao nikao i pasita.
         13 Otai ne tatagara menamenai ina siosi ka inuni ka takotako fagafigaia, make gigirara
         nga ka mangatana mereana woi ngaia ke tangamworani iga ko Kraes Jisas.
         14 Fenaka ki inau kau takosi wau rego ana tana mataina mwa kaa, makau segera wau mwa
         ka fagausuringa gaa,
         15 rao kau ariro marefa qai arao wau mafarufaru, mako gira girara ana mwa ki ngatakena
         na ogafanata na kare iana o God. Suria ngaira gena ka siosi iana o God ne tafitafi
         ka fafagaqao rainia na mworafa.
         16 Igia ka girara woi na tara ne fagaqao rainia ko God tangagia ke tefa wau nga, Kraes
         ke rao mai manga na inuni ia, Mina Figona Apuna ke woisia ngaia ke mwora, Mina enjel
         maka rea. Kraes ka tarofainia tangara ka inuni gena, Mina inuni ina ano kaa ka fagauguria,
         Mo God ke toraia akau i Heven.

1 A Figona Apuna ke tamasia menamenai wau woi i tana mataina ne arao mai ke rakorako
         aera ka inuni na pagai riri panigi ka fagauguringa iata. Ngaira ka arao surira ka
         figona aera na fafagaqekara maka arao isuri ka fagausuringa iata na ataro.
         2 Ngaira gena ka fafagaqekaqekara nikao rainigi ka qaqanganifa iata na inuni marefa
         nai girara woi ngaira gena kai aera.
         3 Nga na qaqanganifa gaa ka wowoi pusia ka inuni rai auragifa, kee nai ngaura ki tana
         ngaufa. Hoi ka inuni na tangamworani iga ko God, ka girara ka mworafa, woi o God ke
         fagaworai ka arani ngaufa gaa. Hoi ke araria mwa na tatangasia ko God rai ka ngaufa
         gena maka ngaura.
         4 Arani mwarao o God ne fagaworai ke koro fato. Hoi ke rao ko mamafata rainia na tangasifa
         iamiu tangaa, maka mu kafu tawora.
         5 Ua ngaufa gena ke fagaapunari fato noga rai ka woita iana o God mina fagarafenga
         iamiu.
         6 Rao ko fafagausuringai ka fagausuringa gaa tangara ki tana inuni na arao isuria na
         Arafa, nga igo ka mwane ni tagaranifa koro iana o Kraes Jisas. Igo ko fafagaqao rainigi
         ka fagausuringa rainigi na fagauguringa iaka no mia rafa mina fagausuringa koro no
         tautau suri gena.
         7 Siana rai rongora ana ki tana tamatamasinga ne ma ni oto i maana o God, mina qaqanganifa
         iata na inuni na qeka. Hoi makui fafagaqao rai rao suri ana ka taufa iana o God.
         8 E koro nai fagagatani ana ka apeta, Hoi minga na rao suri ana o God ke koro wau nga
         iga ka arani tarani. E tamasia ka tafinga ina mataina kaa mina mataina rao maunga
         kana tarai mwa.
         9 Nga na woita gaa ke mwora wau ke marefa ni araria nai qoqono rai.
         10 Nga na mwarao na tatagara ka mwakomwoaga wau rainia ke ngai ke. Igia kai tako fagaetagai
         rainia ki ngaia o God ne tafitafi kena suria ngaia kena nikao ke fafagatafira ka arani
         inuni fato, tefa nga tangagia ki igia na inuni na tangamworani kaa.
         11 Ui fafagausuringai ka mwarao gaa makui woi tangara ka arani inuni tangai tanui ana
         ka arani mwarao no tamasi gena.
         12 Siana ko tanura ka inuni kai onoono qau wato rainigo suria igo kena ka mwane faoru
         maunga. Hoi makui fafagaqao tangara rainia ka taufa koro iga ngatakena no tamasi mina
         ogafanamu, mi ngatakena na oqa korofa, iga na fagauguringa mina ogafa koro iamu, ki
         ngaira nikao makai arao suri ka taufa iamu.
         13 Ui totomania rao noga ka Segesegefa Apuna gena tangara ka inuni gena, makui tatarofainia
         tangara mina fagausurira ana, makau kafu mataro wau.
         14 Ui tatagara rai ka mafatanifa na watego na mataina na maurukari na tamasi na woita
         pania ko God mina mwane rafa ina siosi na tau qofigo ira.
         15 Arani mwarao gaa kui tatakosi mako tatanui raorao mwa, ka arani inuni nikao makai
         reregi no tatanui koro raorao mwa.
         16 Ui onoono menamenai wau nga ngatakena na ogafanamu mako fafagatogoa ka fagausuringa
         iamu. Manga no fagagatagata rai tanui ana ka mwarao gaa, ko fafagatafigo mereamu mina
         inuni na rongogo nikao.

1 Siana kamu tamasi rafaera tangara ka mwane na wora inagomiu, maakui mia tamasi menamenai
         mwa manga no mimia tamasi emamu mereamu ia. Makui tatanui tangara ka kere mwane manga
         no tatanui tangaa na goamu mereamu aira.
         2 Hoi makui fafarigoata tangara ka fefene rafa mangara enamu aira nikao. Ui takotako
         fagafigaira ka fefene faoru, kui fafarigoata tangara manga na goamu na fefene ira.
         3 Ui onoono surira ka fefene ne nao ne marefa nai nafuni nafuninga.
         4 Hoi ke rao ke manga na fefene ne nao kena ke nafuni kare, ki sinamapu nikao, make
         araria nai onoono i suria ka nao ia rai tagaranifa iata tangaa o God. Ngaira i karena
         ira mi sinamapu aira ka onoono suria ka nao ia manga ngaia nikao ne ono surira inago
         ira. Nga na mwarao o God ne oqanira nai tatanui ngai ge.
         5 Nga na fefene ne nao ne marefa nai nafuni nafuninga ira make marefa ni tonga goata
         ira, ka fafagauguria raorao mwa ko God aira, maka fafagarafe nikao tatarau iga ka
         qongiana mina tangiana rai nongi ana ka faitamaninga pania ko God.
         6 Fenaka na fefene ne nao na ogaoga mamaongoga gena ka tafitafi maungara, mi ngaira
         ka tao rai mwarao purua mwa i maana o God.
         7 Ui tamasia tangara ka arani inuni ina siosi gena, woi siana ka inuni metara nai tangatangaerata.
         8 Manga na inuni ne marefa nai gira ono surira ana na goata, mi kareta, ki nga ne riri
         noga pania ka tangamworanifa iana. Ngaia kena nga ne aerataga wau nga tefarira rao
         ka inuni na afuroto.
         9 A fefene ne nao na segea na atana iga na puka tangara na fefene na nao, ki ngaia
         kena ka farisina ke tangafuru ne eono make matara (60+), make auragia ka mwane ne
         etagai mwa.
         10 Ingaia kana kai gigirara menamenai wau nga ne gira tanui ana ka mwarao ne koro, manga
         rai ono suri kare ana, mina wagewagesira ka inuni na arao mai i ruma iana, mina manufi
         ana ka uwata na inuni na apuna tangaa o God, mina faitamani ana ka inuni na oqania
         na faitamaninga, make oqania raorao mwa rai tanui ana ka arani mwarao koro.
         11 Siana rai segera ana ka atata na fefene na nao na faofaoruga maungara. Ngaira gena
         ka nafunia maunga ka takofa rai auragira ana ka mwane. Hoi make riri pania ka fagamworamwora
         tangaa ko Kraes.
         12 Agua ngai ke, ki ngaia ke tanua ka agua ma ni oto suria ne fagaerisia ka fagamworamwora
         ana iana rai tagara ana iga ka siosi.
         13 Tana mwarao rao nikao, ki ngaira gena ka maemaega maka kafu qanuqanufi ruma mwa.
         Nikao ngaira ka oga mwa rai tamatamasi inuni ana, mina rifurifu raorao mwa, mina tamasia
         ana ka mwarao ne ma ni araria nai tatamasi.
         14 Hoi ki inau kau fafatanira ka fefene na nao na faofaoruga gaa nai auragi ana, kai
         nafuni kare, kai onoono surira ka ruma iata. Ua make marefa ki tana maerongaka ni
         nafuni mwarao rai tamasi aerisigia ana.
         15 Hoi ki tana fefene na nao na faofaoruga ira ka riri noga ka rao suria ko Satan.
         16 Rao ka fefene ne arao suria na Arafa ke nafunia na fefene ne nao i ruma iana, ngaia
         kena ke araria mwa ne tatamania. Nga ne tanua na agua manga ngai ke ka siosi ke marefa
         ni totoramatogoa rai takosira ana, hoi mina siosi mwa ke gira tamanira ana ka fefene
         na nao na oqania wau na faitamani ana.
         17 A mwane rafa na tatagarafi koro na tagaranifa ina siosi ke ararira na nanafuni ka
         worita ni afafaritama, tangara mwa ki ngaira nikao na tatarofainia mina fagausuri
         ana.
         18 Ke manga na Segesegefa Apuna ne woi, “Siana kamu rakua ka farana puruka na mataina
         namu fafagatagarafia nai puri qatori ana na guuni na ngaufa panigi ka gawoni.” Hoi
         ko girara nikao ka woita ne woi “A mwane na tatagara ke ararira nai nanafuni ka worita.”
         19 Siana rai rongora ana ka tamasinga rai tangatangaerata ana na mwane rafa ina siosi,
         nga mwa na inuni ne erua kee ne eoru na akau afainia na agua kena faku mwa mako kafu
         tatakosia.
         20 Hoi ke rao ki tana mwane rafa gena ka tatanui mwa ka aerafa, ke ararira nai tamasi
         rafaera nga tangaa kai rongoa ka arani inuni, kai fafagamakukura.
         21 I maana o God mo Kraes Jisas mina arani enjel iana ne usuira, ki inau kau naka woita
         wau tangago rai rao suri ana ka fagausuringa iaku! Ui onoono korosira fato ka arani
         inuni, mi siana rai nafunia ana ka faitamaninga tagapasi.
         22 Siana rai fagatata ana rai tau qofira ana ka inuni rai mwane rafa ina siosi. Siana
         rai tanui ana ka aerafa suria tana inuni ka tanui, hoi makui oga panegai panigi ka
         aerafa gena.
         23 Siana rai tonomi ana mwa ka wai. Ui tawoa ka kere nongana na waen mwa rai tamania
         ana ka oqamu, maki tatamanigo siana kui matoro tatarau.
         24 Aerafa iata tana inuni ke mwataku mwa rai regi ana, mina fagaetangifa ke mamaunga
         wau. Hoi mi tana inuni ka aerafa iata ka kafu fafagaqao rai tana mataina.
         25 Hoi ke manga na mwarao koro na tatanui ka gira regi ana, mi tana ani ne marefa nai
         girara ne taotao punufi maungai ka pagai reregi.

1 Ua, ainuni na tagara purua, ke araria nai takotako fagafigaira ka mwane rafa iata.
         Hoi ki manga ngai ke, ke marefa ka inuni nai gira tamasi aerisia ana ka atana o God,
         mina fagausuringa iaka.
         2 Ainuni na tagara purua tangaa na mwane rafa ne girara na Arafa ke marefa ni araria
         ni wowoi, “Marefa qai oqani mwakomwoaga ana tangaa ka mwane rafa iaku suria ne girara
         na Arafa.” Ainuni na tagara purua na girara na Arafa ke araria nai tatagara rafa wau
         nga tangai tamani ana ka mwane rafa iata ne girara na Arafa ia, suria ngaira ka kokomania
         maka tagai tangamworani faku mwa. Nga ke gaa ka mwarao no fafagausuringai nga mako
         tatamasi tangara nga ka inuni rai tanui ana.
         3 A fagausuringa mwora iana na Arafa iaka o Jisas Kraes ke rao suria ka takofa iana
         o God. Hoi mina tana inuni ke marefa nai oqania maka fafagausuringai mwa ka fagausuringa
         ni qaqanganifa.
         4 Nga na inuni ngai gena ne marefa ni faku na takofa iata gena, maka kasikasira akau
         mereata. Marefa nai girara mina mangatata gena ke matoro, nga ngai kana na oqani rai
         faitogiri ana rai na woita gena. Ngaira ka tatanui ka faikekesi ana, faikinakina ana,
         a tamasia ana ka woita marefa ni koro mina faifinaru ana,
         5 mina faitogiri ana. Ngaira gena ka mangatata gena ke aera wau, make ma nai gira ono
         girara ana ka mworafa. Ainuni gaa ka tako woi nga na tangamworani ana rainia ko God
         ka tara tangai nafuni mwarao ana.
         6 Hoi minga ke rao ke manga na inuni ke arao suria ka taufa iana o God, make marefa
         ni wawanasi ki tana mwarao, ngaia nga ne nafunia fato noga na ogafa koro ngaia.
         7 Igia ke marefa nai torai mai ka mwarao tangaa ka ano kaa, make marefa wau nga nai
         gira torai ana ka mwarao afainigia ina mataina na arao.
         8 Hoi, manga na nafuni ngaufa mina gafu noga kaa, ke araria nai wawagewage rainigi.
         9 Ainuni na oqani woi nai nafuni mwarao rako, ka gira apuri ana iga ka arani faiofongifa
         mina rikiriki tou ka toutou iga. Ngaira gena ka wanasi ka mwarao ni qekafa ni fafagaerisira
         maki okera tangaa ka ogafaera, mo God ke fafagaetangira nikao.
         10 Ainuni na oqani na faaga rafa wau ana ke gira tanui ana ka arani aerafa. Tana inuni
         ka oqani rafa wau ka faaga maka kasi wau mwa ka tangamworanifa mwora maka tanura ka
         ape rorofiaga mwa.
         11 Timoti, igo kena ko God ke nafunigo. Ua ui gawa panigi ka arani mwarao ne aera wau
         gena. Ui ofongia rai oga otooto ana, kui arao suri ka taufa iana o God, makui fafagauguria.
         Ui fafaikomani, makui nganganganiaga iga ka ogafa iamu, kui ogaoga iga ka marapefa.
         12 God ne onigo woi nui nafunia ka tafinga mwora. Migo ko tamasia noga ka raronimworanifa
         iamu iga na matonga ni inuni. Hoi ui rapasia nga kui arao suria ka raronimworanifa
         iamu rainia na Arafa. Mako kafu tawoa ka tafinga fuu.
         13 Hoi iga na maana o God, ne mafata rainia tangagia na tafinga fato, mi maana o Jisas
         Kraes ne tamasia mereana na fagauguringa iana tangaa o Pontias Paelat, inau kau naka
         wau tangago,
         14 ui tautau woita rai tanui ana ka arani mwarao na woisi tangago gaa, raorao make aporo
         mai ka Arafa iaka o Jisas Kraes.
         15 Ngaia o God kena ke koro wau nga, mi ngaia kena ke Arafa, make arafa tangara ka arani
         arafa ni finua mina arani mwane rafa. Iga na mataina o God ne qani takosia, ke pagai
         kasia aporo mai ko Jisas Kraes.
         16 Nga mwa o God ke oga tarai mwa! Ngaia ke oga iga ka mawetana ne marefa ko otai ni
         gira rao mai ana fagarangia. Make marefa ka inuni ni rea noga o God kee ni gira rea
         ana ki ngaia. O God kai fafagaakaufia, mina ramwofa iana ke taotao tarai mwa. Amen.
         17 Ui mira tamasi ka inuni na nafuni mwarao ina ano kaa, ki siana kai qaqaeaga, kee
         nai fafagauguri ka nafuninga ne pagai fatofato rao gena. Woi tangara kai fafagauguria
         ko God, ne onoono fagakorofigia afainigi ka arani mwarao na oqani tangai wagewage
         ana.
         18 Ui mira tamasi rai tanui ana ka arani mwarao koro na gira tanui ana tangai tamanira
         ana ka arani inuni. Ui fafagatakosira nga kai mamarumu rai mafata ana tangara ka inuni.
         19 Hoi ki ngai ke ngaira ka nakanaka gatagata ka worita mereata, tangaa ki tana mataina
         ne arao mai, hoi maka kafu gira tawoa ana ka tafinga fuu ne mwora wau.
         20 Timoti, ui onoono suri menamenai ka fagausuringa na naka wau tangago gaa. Siana rai
         fufukaringa ana tangai ka tamasinga ne marefa ni koro, mina tamasinga qekaqekaga ne
         rongo koro make marefa wau ni mwora.
         21 Tana inuni gena na raronimwora rainigi na tamasinga gena, ka qani fagamarefagara
         noga ka fagauguringa iata. Inau kau fagarafe woi na korofa iana Arafa ki afainigamu
         fato.2 Timoti2 Timoti2 Timoti2 Timoti2 Timoti

1 Inau o Pol ke kasiau mai ko God tangai tagara ana tangaa ko Kraes Jisas rai rao suri
         ana ka takofa iana. Mo God ke woisia tangagia ka mworanifa woi na arani inuni na fakufaku
         afainia ko Kraes Jisas ka pagai tafitafi tarai nga.
         2 Timoti, igo kena ke manga i kareku koro ia. Au fagarafe woi o God emaka mina Arafa
         iaka Kraes Jisas ki koro tangago, maki faitakoi tangago, mwarao makui ogaoga iga ka
         marapefa.
         3 Au wawagewage tangaa ko God nau tatagara tangaa afainia ka takofa ne taragani, mangara
         na iuraku na tanua inago ira. Iga na qongiana mina tangiana kau tatakosigo raorao
         mwa iga ka fagarafenga iaku.
         4 Au takosia ka ainangita iamu, makau oqani wau rego ana suria ne tanuau kau wagewage
         mwora wau nga.
         5 Au tatakosia raorao mwa ka romana na fagauguringa iana iuramu ka Lois inago ia, mina
         fagauguringa iana enamu ka Iunis, hoi inau kau girara woi igo nikao mako nafunia.
         6 Ina mataina nau tau qofigo, o God ke watego ka mafatanifa. Hoi ki nga ngai ke nau
         nongigo rai rapasia ana kui tatagara nga rainia kaa.
         7 A figona iana o God ke marefa ni tanugia kai mamaagu. Nga na Figona kana ke wategia
         ka ramwofa, make tatamanigia ka fafaikomani, make tatamanigia ka tautau surigia otooto
         mereaka.
         8 Ui tatamasia nga ka Arafa iaka make siana rai maaki ana. Inau ka kasiau ina peresin,
         suria nau tagara tangaa ka Arafa, maaki siana ko maakitainiau. Nakagaurua karu ape
         mamasiaga suria naru tatarofainia ka tarofa koro iga ka ramwofa iana o God.
         9 God ke fagatafigia make usuigia rai kare iana rai apuna ana. Fagaenagona ki igia
         ke marefa wau ka agua koro nai tanua tangaa, Nga mwa o God ke takosi rai fagatafigia
         ana, Suria ngaia ke koro wau tangagia. Hoi ki inago wau nga mo God ke qani takosia
         tangaa ko Kraes Jisas rai fagaqao ana rainia ka korofa tangagia.
         10 Hoi mina mataina kaa, ke fagaqao tangagia ka korofa iana, rainia ne kasi mai ko Kraes
         Jisas na fagatafi iaka. Mo Jisas ke fagafatongia noga ka ramwofa iana na maefa, make
         fagaqao tangagia iga na tarofa koro ki ngatakena nai tawoa ka tafinga fuu.
         11 A tagaranifa iaku tangai mwane ni tamasia ana ka tarofa koro kaa, mina aposol mina
         fagausuri tangara na inuni.
         12 Nga ngai ke nau apeape mamasiaga kaa. Hoi make marefa qai mamaaki! Au girara ko otai
         nau tangamworani rainia makau fafagauguria nikao rainia ka maurifaku. Au girara woi
         ngaia ke onoono suriau raorao make taua ka tangiana ni fagaetangifa.
         13 Hoi kui fafagausuri suriau takena nga nau fafagausuri, maku nakai ka fagauguringa
         mina oqa korofa iana o Kraes Jisas rai fagaararinga tangago.
         14 Ui onoono suria menamenai ka fagausuringa iga na tarofa koro ne watego o God, onoono
         suria iga ka faitamaninga iana na Figona Apuna ne ogaoga afainigia kaa.
         15 O girara ko Faegelus mo Hemogenes mi tana fitangita na inuni ina provins i Esia ka
         mwarao ni tangainiau wau ngaira.
         16 -
         17 Au fagarafe woi na Arafa ki koro tangaa ko Onesiforus mina arani inuni i ruma iana.
         Ngaia ke arao mai i Rom, make gari tangau raorao make kafu rogoiau. Make fafagakoro
         mangataku raorao mwa make marefa ni mamaakitainiau ina peresin.
         18 Igo ko girara ngatakena ne tatamaniau raorao mwa i Efesas ia. Hoi kau fagarafe woi
         na Arafa ki fagaqao rainia ka faitakoifa tangaa ki ngaia iga ka tangiana ni fagagetangifa
         kana.

1 Timoti, kareku, ui nakaa ka korofa iana o Kraes Jisas ki fafagagatanigo.
         2 Igo ko rongoau raorao mwa nau fafagausuri i matonga ni ainuni ne rako, ua ki na mataina
         kaa kau oqanigo no wowoi tangara rai ka mwarao gaa tangara ka inuni no fagaugurira
         na gira tamasi ana tangara ki tana inuni.
         3 Rai tao ana rai mwane koro ni fainafunafu ana iana o Kraes Jisas, ki igo kui fifinasugo
         rai gatagata ana afainigami iga ka ape mamasiaga ana nikao.
         4 A mwane ni fainafunafu ana ke marefa ni atani wau mwa ina tagaranifa. Ngaira ka oqani
         fagakoro mangatata ana ka mwane rafa iata.
         5 Ngatakena nikao e asa mwa ko otai ni gira tari ka tefa ana iga na taritari ana manga
         ne marefa ni tautau suri ka tamasinga rai rao suri ana.
         6 A mwane ne tatagara iga na mwou ki ngaia ka mwane ne ngaua inago na mwarao ne fasia
         iga na mwou kena.
         7 Rao ko tatakosi ka agua nau tamasi tangago gaa, Arafa ke tatamanigo rai tako matafa
         ana menamenai nga.
         8 Naka mwa ka takofa iamu iga ko Jisas Kraes! Ngaia kana ki iga ka woraworanifa iana
         o Deved, make afaraga pania ka maefa. A tamasinga kena ka tarofa koro nau gira tamasi
         ana,
         9 hoi ki ngaia ngai ke inau ka purupusiau ina peresin maka mamaragasiau mangara na
         aoraora ira. Ua nga mwa na tarofa koro iana o God ke marefa nai purupusia ina peresin.
         10 Mi inau kau marumu mwa rai taua ana ka taa mwa ne worawora tangau rai tamanira ana
         ka kare iana o God ne usuira kai tafitafi iga ko Kraes Jisas makai ogaoga tarai i
         Heven.
         11 Ua ka mworana na tamasinga ke kaa, Rao ki igia ka mae afainia ko Kraes, migia ka
         pagai tafitafi afainia.
         12 Rao ki igia ka ferefere nganganiaga rainia ka tangamworanifa iaka, igia maka onoono
         suri afainia iga ka arafanga iana. Rao ki igia ka fafagarigia, ki ngaia nikao make
         fafagarigigia.
         13 Rao ki igia ke marefa nai mworamwora tangaa, mi ngaia ke mworamwora maunga tangagia,
         suria o Kraes ke marefa ni gira fagarigia ana mereana.
         14 Ui fafagatakosira rai ka agua gaa. Ui tamasi rafaera wau nga tangara kui wowoi, woi
         o God ke rerera mai ki siana kai fafaitogiri rai ka woita mwa. Nga na faitogiri ana
         gena ke marefa ni gira tamanira ana, make kafu fafagaerisira wau nga ka inuni na rongora
         gena.
         15 Ui ofongia kui tatagara menamenai, ki oqaoqanigo ko God. Ui fafagausuri nga menamenai
         ka woita iana mwora o God gaa, siana kui mamaaki rai.
         16 Ui rao panigi ka tamasinga ne marefa ni koro maki oto, ne totoraira mwa ka inuni
         ka fafagatauria o God gaa.
         17 Nga na tamasinga gena ke manga na agaru ia. Nga o Haemenaesas mo Filetus karu tamasi
         manga ngai ke raorao mwa,
         18 makaru fagatau wau pania ka mworafa. Ka fagaerisi ka tangamworanifa iata tana inuni
         iga ka fagausuringa woi na inuni ka afaraga aporo fato noga pania ka maefa.
         19 Hoi ka fau ogaoga o God ne qani nakaa ke nganganiaga wau. Iga ka segesegefa manga
         kaa, “Arafa ke girara ko otai na kare iana. Hoi ka inuni ne wowogasia na Arafa ka
         ririri nga panigi ka aerafa.”
         20 Iga na arani ruma rafa gena, ki tana apira ka tagarafi rainigi ka gol kee na mwarao
         ne oraora na woisi rai na silfa, mina mwarao gaa ki tani ka manimanira wau. Iga na
         ruma gena nikao ka garao mina penapena ne marefa ni oqani manimanira ana ke taotao
         iga gena.
         21 Hoi ki ngatakena nga na inuni ngai ge. Ainuni ne marefa nai tatanui na aerafa ka
         gira fagaapunarira ana mereata maka manimanira mereata tangai mwa ka agua koro. A
         maurifata ke qaqao koro i maana na Arafa iata, maka gira tanui ana tangaa ka arani
         agua koro.
         22 Ui gawa panigi ka faiofongifa ne taura raorao mwa na inuni faoru. Ui fakufaku afainira
         ka inuni ne taragani na mangatata na wowogasia na Arafa ira, makui tatanui raorao
         mwa ka agua ni otooto, makui fafagauguria raorao mwa ko God. Ui kokomanira ki tana
         inuni makui nanafunia ka marapefa.
         23 Ui rao panigi ka atani wau mwa na faitogiri mara qeka ana suria ne gira toraigo ana
         tangaa ka aerafa.
         24 Ainuni na tatagara tangaa na Arafa ke marefa nai gira faitogiri ana. Ngaira gena
         kai korokoro tangara ka arani inuni, maki gira fagausuri ana, maki marape mwa.
         25 Ui fafagamwarufigo ina mataina no fafagaotora na inuni na togirigo. Nga mwa wari
         o God ke gira ririra ana ka inuni gena nai girara ana ka mworanifa,
         26 makai takotako matafa kai gawagawa pania ka tou iana o Satan. Hoi mina mataina kaa
         ko Satan ke taura nganganiaga wau nga ka tatanui mwa ka faioqanifa iana.

1 Ui gigirara, inagona na tangiana ni fagaetangifa ke qaraqara wau nga ka ogafanata
         na inuni.
         2 Ainuni ka tatakosira mwa mereata maka takosi rurugua mwa. Ngaira gena ka qaqaqaeaga
         wau maka kasikasira akau mereata, tamasi aerisira ka inuni, marefa nai tautau woita
         iata ke enata me emata, marefa nai tatangasia ko God, make marefa nai gira rao suri
         ana ka taufa iana na Arafa.
         3 Marefa nai fafaikomani, faimaerongai mwa. A woita iata ke marefa ni koro, marefa
         nai gira tau surira ana mereata, kee nai fafaitakoi. Ainuni gaa ke ma nai oqania ka
         arani agua ne koro.
         4 Ngaira ka fafagakoro maani inuni, marefa nai girara ono suri mwarao ana, maka kasikasira
         akau mereata. Marefa nai girara oqa koro ana tangaa ko God maka oqaoqa koro tangai
         ka mwarao tangai na apeta mereata.
         5 Ngaira gena maka fafagaqao woi na inuni na arao suria na Arafa, maake marefa nai
         marumu tangaa ka ramwofa iana o God ki orisi ka ogafanata gena. Siana rai tanui ana
         ka mwarao afainira ka inuni manga ngai ge.
         6 Tana mwane ka fafagaqekaqekara ka inuni rai qanu ana i ruma iata tangai ura tefarira
         ana ka fefene ne mwarumwarusiga na takofa iata gena. Ngaira na fefene ne rakosira
         ka aerafa iata make tanui ka takofa iata rai ka atani wau mwa na takotakofa,
         7 maka oqani nai gigirara ka mwarao faoru maake marefa nai gira rogoi ana ka mwarao
         ni mwora.
         8 Hoi ka mwane gaa ka mangara o Janis mo Jampris naru ngaroitainia ko Mosis ia, maka
         maerongania ka mworafa. A takofa iata ke matoro, mina fagauguringa iata ke marefa
         ni mwora.
         9 Hoi make marefa nai gira guru fagatau ana rainia ka qekafa iata. Suguia mwa ka arani
         inuni nai gigirara ka taa rainira, mangara o Janis mo Jampris na rogoira ira.
         10 Timoti, o girara ka taa nau fagausurigo rai mi ngatakena nau ogaoga ia. O girara
         ka mwarao nau oqani tanui ana mina fagauguringa iaku iga na Arafa. Igo ko regi ngatakena
         nau nafunia na marapefa mina faikomanifa mi ngatakena nau nganganiaga mwa rainigi
         ina mataina ne fato igi.
         11 Arani fafara ana mina arani mwarao na tanuau rai kau ape mamasiaga iga na finua rafa
         i Antiok, Aekoniam mi Listra mina Arafa ke fagatafiau panigi ka arani mwarao gana.
         12 Aa ka inuni na oqani rao suria ana na taufa iana o God mina faku afainia ko Kraes
         Jisas ka tautau fagaqao maata.
         13 Hoi mina inuni na aera mina mwane na fafagausuri qaqanga ana, ka aera ka aerataga
         wau nga, na fafagaqekaqekara ki tana inuni mi ngaira ke fafagaqekara ko Satan.
         14 Ui mworamwora tangai ka fagausuringa na tamasi tangago mi tangai ka mwarao no raronimwora
         rainigi, suria no girara ko otai ne fagausurigo rai.
         15 A mataina no sisitai, ka fagausurigo rai girara ana ka Segesegefa Apuna ne gira mafata
         rainia ana ka tako matafa ana rai fagauguria ana ko Kraes Jisas ne fagatafigo.
         16 Arani mwarao iga na Segesegefa Apuna ka woita iana o God, ngai gi gaa ke koro fato
         tangai fagausuri ana ka mworafa, mina tamanigia ana rai ono girara ana ka aerafa iaka,
         mina fagausurigia ana rai tanui ana ka mwarao ne oto.
         17 Nga na Segesegefa Apuna ke fafagananaura menamenai ka kare iana o God rai tanui ana
         ka arani tagaranifa koro.

1 A mataina o Kraes Jisas ne arao mai manga na arafa ni finua, ngaia ke fafagagetara
         ka arani inuni, ani na tafitafi mina ani na mae fato noga. Hoi ko God mo Kraes karu
         girarau, nga ngai ke inau nau mimigo tamasi kaa,
         2 ui tatamasia nga ka woita iana o God, manga na inuni ka oqania, kee ne marefa. Ui
         fafagaotora ka inuni maku usui ka aerafa iata. Hoi makui fafagagatagata mangatata
         ina mataina no fafagausurira, makui marape mwa.
         3 E pagai arao mai ka mataina na inuni ke marefa nai oqani rongora ana ka fagausuringa
         koro. Nga mwa na onoono tangara ka mwane ni fagausuringa na koro tangara rai tamasi
         ana ka mwarao na oqani wau nai rongora ana.
         4 Ngaira ka riri panigi ka mworafa maka oqania mwa rai rongora ana ka tamatamasinga
         ne ma ni mwora.
         5 Hoi kui marape mwa maku mamarumu rai ape mamasiaga ana. Ui tatagara ramworamwoga
         rai tamasia ana ka tarofa koro makui tatanui ka tagarafa iamu menamenai.
         6 E kaa ka mataina noga tangau rai maefa ke arao mai kana. A maurifaku ke manga na
         tonofa na mafata rainia rai riringia ana ina raperape.
         7 Inau kau rapasia rai tari ana nga menamenai makau fagafatongia noga ka tarifa kena.
         Au fafagauguria raorao mwa ka Arafa.
         8 Ua ka mwarao rai roqofia ana na qauna, a worina na inuni ne oto, ke taotao noga tangau.
         Iga na tangiana ni fagagetanifa kana, ki ngaia na Arafa ne fafagagarara menamenai,
         ke wawateau ka mwarao ngai ke. Mi ngaia ke marefa ni tanua tangau mwa, maaki tangara
         ka arani inuni nikao na oqania ki ngaia ni aporo mai.
         9 Ui rarapasia kui arao mai mafarufaru,
         10 suria o Dimas ke tongai suri wau ka mwarao ina ano kaa ngai gi make rao paniau tangaa
         ki Tesalonaeka. Mo Kresens make rao tangaa ki Galesia, mo Taetas ke rao noga tangaa
         ki Dalmesia.
         11 Nga mwa o Luk ke ogaoga afainiau kaa. O Mak make faitamani rafa wau ina tagaranifa
         iaku, hoi kui rorogoia makui totoraia mai afainigo.
         12 O Titikas kau kasia noga ke rao i Efesas.
         13 Ua a mataina no arao mai, mako totoraia mai ka gafu nau naka wau afainia ko Kapas
         i Troas, mina puka iaku, tefa nga ka puka na tagarafi rainia na gawona na sip ia.
         14 Aleksanda ne tatagarafi na apapagani na aeani ia ke tanui wau ka arani agua ne marefa
         ni koro tangau. Hoi nga mwa na Arafa ke oriorisi aporo tangaa rainigi ka taa ne tanui
         gena.
         15 Nga o wani kaa, ke ura pusi na mwarao mi tamasi igi, hoi kui rerea ko wani ngai kena.
         16 Ina mataina na fagakotiau inago ia, ke marefa wau ko otai ni tamaniau. E mwora na
         arani inuni ka mwaraoni tangainiau. Hoi kau tako gatagata marefa ka taa nai tanura
         rainira.
         17 Nga mwa na Arafa ke ura afainiau. Ngaia ke wateau ka nganganiaganifa rai tamasia
         ana fato nga ka tamasinga iana, ka inuni ne marefa na Jiu kai gira rongoa ana. Make
         tamaniau ke marefa nai gira rigoiau ana.
         18 Arafa ke fafagatafiau panigi ka arani aerafa, make totoriau menamenai irarona na
         arafanga iana i Heven. Ai fafagaakausia ki ngaia taraitarai mwa! Amen.
         19 Ui mafata rainia ka tamasinga koro iaku kaa tangaa ka Prisila mo Akuila mo Onesiforus
         mina arani inuni i ruma iana.
         20 Erastus ke oga wau i Korint. Mo Trofimus ke matoro, makau rao mai pania i Maelitas.
         21 Ui rarapasia kui arao mai nga maki kafu taua ka mataina iga na tangi aera kana. O
         Iubiulas, mo Piudens, mo Laenas mika Klodia ka kasigi wau na tamasinga iata gaa, afainira
         fato ka arani kare iana na Arafa gaa.
         22 Inau kau fagarafe woi na Arafa ki kokoa afainigo, maki korokoro tangago.TaetasTaetasTaetasTaetasTaetas

1 Inau o Pol, na kare iana God mina aposol iana Jisas Kraes. Au fagafaufaura ka kare
         iana o God kai nanafunia ka fagauguringa makai takotako girara ka fagausuringa mwora
         rai rao suria ana ka taufa iana o God.
         2 God ke marefa ni gira qaqanga ana. Inago mai noga, o God ke qani surua woi na kare
         iana ira ka tafitafi tarai, maka fafagauguria raorao mwa.
         3 E taua ka mataina ne usuia, o God ke fagatafigia make wateau ka woita iana make woi
         qai tatarofainia.
         4 Au segesege tangago o Taetas. Igo kena ko manga i kareku ia, iga na fagauguringa
         ia ka kaa. Au fagarafe woi o God Emaka mo Kraes Jisas na fagatafi ia ka fato ki korokoro
         tangago kui ogaoga marape.
         5 A takotakofa nau nakago wau aporo rainia i Kriti ia ke manga kaa, woi nui fafagaotoa
         ka tagaranifa marefa ni ofu kena makui atera ka mwane rafa ina arani siosi irarona
         finua gena, manga nau woi tangago ia.
         6 A mwane rafa no atea ka mwane ne marefa nai susufia rainia na agua, a mwane ne auragi
         fagaetagai mwa, mi kareta ka tatangamworani rainia ka Arafa make marefa nai rongorongo
         kee nai tofetofe.
         7 E araria na inuni na onoono isuria na tagaranifa iana na Arafa, ka inuni na otooto,
         marefa nai fafagaakaufira mereata, marefa nai mangaringari mafarufaru, marefa nai
         totono kai qekaqeka, marefa nai gira fainafunafu ana, me marefa ni parapara na rurugua
         i mangatana.
         8 Hoi maka gira wagewagesira ana ka inuni na arao mai i ruma ia ta, mina inuni na mangata
         koro, mina inuni na gira tau suri ana mereata, a otooto, a arao suria ka faioqanifa
         iana o God, maka gira fagatogora ana mereata.
         9 Make tautausuria menamenai wau nga ka mworani na fagausuringa kaa, ki ngaia ki tatamanira
         ki tana inuni, maki fafagaotoa tangara ka inuni na uraura pusia na fagausuringa kaa.
         10 Hoi inau kau oqanigo nui usuusuira ki tana mwane rai tao ana rai mwane rafa ina siosi
         suria tana inuni afainigamu gena ka inuni na totofeqao maka tamasi purua mwa ka qaqaqangara
         wau. Tana inuni ngaira gena ka oqaoqanira nai arao suri ka taufa ia ta na Jiu.
         11 Ainuni gena kui uraura pusira ki siana kai fafagausuri, suria na fagaerisira ka afaikarena
         gena rainigi ka mwarao ne marefa ni araria nai fafagausuringai, maka fafagausuri mwa
         rai tawo rurugua ana.
         12 Nga ngai ke tana maurukari ia ta ne woisia ia, “Igia na ai Kriti gaa ka inuni na
         qaqaqangagia, ne wonusigia na aerafa mina ngau aera ana mina maemaega ana.”
         13 A woita ngai kana ka woita mwora. Make araria mui tamasi rafaera nga tangara ka inuni
         manga ngai gana, rai tamanira ana kai akau mai kai otooto iga ka tangamworanifa ia
         ta.
         14 Makai marape mwa kai fufufukaringa tangai ka tamatamasinga iga na qaqanganifa ia
         ta na Jiu gena mina lo ia ta na inuni na ngaroitainia na mworanifa kaa.
         15 Ainuni ne taragani na mangatata ka gira ono girara ana ka arani mwarao ne korokoro.
         Hoi mina inuni aera ne ma ni tangamworani rainia na Arafa, ki ngaia kena ke takosi
         mwa ka arani mwarao ke aera. A takofa iana ke fagaerisia, ke ma ni gira ono girara
         ana ka korofa mina aerafa.
         16 Ki ngaira ka woi, woi ngaira ka girara ka Arafa o God, mina fagaqaonga i apeta ke
         fagarigira. Ainuni gana ka aerataga wau, maka tofeqao wau, make marefa wau ka korofa
         i apeta.

1 Taetas, ui fafagausuringainia nga ka mwora na fagausuringa.
         2 Fagausurira ka mwane rafa gena kai maramarapeaga, makai kokoa menamenai. Kai tau
         surira mereata, tangai taua nganganiaga ana ka raronimworanifa mina oqa koro ana tangara
         tana inuni ki siana kai fafagakaka rao mwa.
         3 Manga ngai ke nikao, ui fafagausurira ka fefene rafa gena kai mangata koro kai kokoa
         menamenai. Siana ka tamatamasira ki tana inuni, siana ka totono waen rafaera. Makai
         fafagausurira mwa rainia ka korofa.
         4 Ki ngaira nikao makai fafagausurira ka fefene faoru kai kokomanira ko wani ia ta
         mi kareta.
         5 Ka fefene faoru gena kai tautau surira mereata makai ogaoga menamenai, makai tataraga
         tangara mereata kai onoono suri ka ruma ia ta, makai korokoro, makai tautau woita
         ia ta ko wani ia ta, manga ngai kana ka inuni ke marefa ni gira tamasi fagaerisi ana
         ka tarofa koro iana o God.
         6 Manga ngai ke nikao, ko fafagagatanira ka mwane faoru ka tautau surira otooto mereata.
         7 Iga na arani agua no tatanui, kui fafagaqao rainia ka fagaqaonga koro rai tanua ana
         ka korofa. Rainia ka fagausuringa ia mu, fafagaqao rainia ka korofa mina takofa koro.
         8 Tatamasia ka tawatawanifa koro, ka inuni na mamaeronganigo gaa makai mamaaki suria
         marefa ka mwarao nai gira woisia ana rainigia.
         9 Ui fafagausurira ka mwane ni tagara purua ana gena kai tautau woita ia ta ka mwane
         rafa ia ta gaa, ka arani agua na tatanui kai wagewagesi ka mwane rafa ira, make marefa
         nai gira togirira ana aporo ka mwane rafa ia ta ira.
         10 Siana kai fafanago panira ka mwane rafa ia ta. Makai tatagara menamenai tangara ka
         mwane rafa ia ta ira maaki fafagaugurira nikao. Ngatakena nikao na inuni na rerea
         na tatanui na tagaranifa koro maka oqani ka fagausuringa mwora rainia ko God ne fafagatafigia
         nikao.
         11 O God ke fagaregia rainia ka korofa iana tangai mai fagatafira ana ka arani inuni.
         12 A korofa iana o God ke fagausurigia rai rao panigi ana ka agua marefa ni koro i maana
         o God make marefa nikao nai arao suri ka faioqanifa iga na ano kaa. Iga na mataina
         kaa igia ke araria nai tautau surigia otooto maka ogaoga otooto, maka arao suri ka
         taufa iana o God.
         13 Suria igia kaa ka nanasia rao maunga ka tangiana ni wagefa iga na raofa iana mai
         Jisas Kraes afainia na arafanga iana. Ngaia kena ka romana God ne fafagatafigia.
         14 E mafata rainia mereana rai toraigia ana panigi ka arani mwarao aera make fafagaapunari
         ka maurifaka. E oqanigia nai tao rai kare iana makai aganaria raorao mwa tangai tanu
         ana ka korofa.
         15 Nga ngai gana ka mwarao ne araria no fafagausuri ngai. Ui tamasi fagagatanira makui
         tamasi rafaera tangara suria na mwane rafa ki igo. Siana ko pagai nanaka na fitangita
         ke onoono qau wato rainigo.

1 Ui fafagakanukanura ka arani inuni kai takotako fagaakaufira ka mwane rafa ina kafamanu
         mi tana mwane rafa rao gana nikao. Kai tautau woita ia ta makai nanau raorao mwa tangai
         tagarafi ana ka korofa.
         2 Siana ka tamasi aerisira ki tana inuni, siana ka fafaitogiri. Make marefa nai qaqaqaeaga,
         maaka maramarapeaga mwa afainira ka arani inuni.
         3 Inago wau noga ki igia nikao ka qeka maka tofe wau, maka fafagaqekaqekagia wau. Igia
         ka wawanasi ka mwarao na oqani maka wawagewage rainigi ka agua marefa ni koro na tatanui
         igi. Igia ke ataroga ka mangataka maka fairafai wau. Arani inuni ka maeronganigia,
         mi igia nikao maka maeronganira ka arani inuni.
         4 Hoi mo God na fagatafi ia ka ke fagaregia rainia ki ngatakena ngaia ne koro make
         kokomanigia.
         5 Ngaia ke fagatafigia suria mwa ka faikomanifa iana, mina tagaranifa koro na tatanui
         gaa ke marefa, Make manufi ka mangataka, tangai mafata raini ana tangagia ka worafa
         faoru make fagafaorugia iga ka ramwofa iana na Figona Apuna.
         6 God ke kasia wato mai ko Jisas Kraes na fagatafi ia ka, rai wategia ana ka Figona
         Apuna iana.
         7 Hoi igia ka oto i maana o God, suria ingaia ke oqaoqa koro raorao mwa tangagia. Igia
         kaa ki karena mwora o God, ka nanasia rao maunga na tafinga fuu na wawategia.
         8 Ka tamasinga gaa ke mwora wau. Au oqania nui wowoisi nga ka tamasinga gaa, ka inuni
         na fagauguria o God aira kai rarapasia kai tatanui ka agua koro. Arani mwarao gaa
         ke korokoro wau make gira tamanira ana ka arani inuni.
         9 Siana kui tatamanira kui tamasi mara qeka afainira, makui tatamasia ka woraworanifa
         gena, mina faitogiri ana, mina faitewotewo ana rainia na taufanata na Jiu gena. Afaitogiri
         ana manga ngai gana ke marefa ni koro make ma ni gira faitamani ana.
         10 Ainuni ne tataka rainira na inuni na tangamworani, ke araria nui mimia tamasi fagaetagai,
         rao ke tanua mwa makui fafagaruatania kui mimia tamasi rao nikao, rao ke tanua mwa
         maunga mako kafu nanaka wau.
         11 Igia ka girara ka inuni manga ngai kena ke marefa ni taua ka fagausuringa mwora,
         ka aerafa ia ta ke fagaqao rainia ka aerafanata.
         12 Au takotako rai kasia ana wau ko Atemasi kee Tikikas tangago. A mataina ne mataro
         wau na tana fitangitaurua, makui rarapasia kui arao mai tangau i Nikopolis, suria
         nau takosia woi nau wau ogaoga iga ka mataina iga na tangi aera kana.
         13 Ui wau tatamaniraurua ko warua naru rao wau noga gena karu taura ka mwarao naru oqani
         taura ana, tangai uruia ana nikao na raofa ia taurua gena, o Senasi na mwane ne girara
         na lo mo Apolos.
         14 Ui fafagausurira ka inuni na tangamworani ira kai tatanui ka tagaranifa koro, makai
         tatamanira ka inuni na oqani na mwarao, marefa ni araria nai ogaoga purua.
         15 Tamasi koro ana tangagamu panira ka arani inuni fato i finua gaa. Tamasi koro ana
         tangara ka arani tamamami koro na girara na Arafa. Inau kau fagarafe woi na korofa
         iana Arafa ki afainigamu fato.FilimonFilimonFilimonFilimonFilimon

1 Inau o Pol nau kokoa irarona peresin suria nau tagara tangaa ko Jisas Kraes. Inau
         afainia ka goaka o Timoti. Igamirua kamuru sege wau tangago Filimon, na goamirua koro
         na tagai tatagara faku tangaa o God.
         2 Migamirua kamuru sege wau nikao tangaa ka siosi na fakufaku i ruma ia mu ia, afainia
         ka Apia na goaka, mi afainia ko Akipas ne tatagara tangaa na Arafa manga igamirua
         kaa ia.
         3 Inau kau fagarafe woi o God Emaka mina Arafa ia ka o Jisas Kraes karu oqa koro tangagamu
         makaru mafata rainia ka marapefa afainigamu.
         4 O Filimon, arani mataina kau fafagarafe tangago inau kau tatangasia ko God rainigo,
         5 suria nau rongoa ka tangamworanifa ia mu tangaa na Arafa ia ka o Jisas, mina faikomanifa
         ia mu tangara ka arani inuni na apuna tangaa o God.
         6 Au fagarafe woi igo kui mamafata tangara tana inuni suria na tangamworanifa ia mu,
         mako gigirara menamenai nga ka mwarao ne tatamanigamu rai o Kraes kamu tatanui.
         7 A goaku koro, taufa ia mu tangai komani ana ka inuni na apuna tangaa o God ira ke
         tanua ka takofa ia ta ke korokoro. Ngaia ngai ke igo no tanua tangau kau wawagewage
         wau, no fafagagataniau kaa.
         8 Suria igaurua fato karu tangamworani rainia ko Kraes, make araria mwa qai girugo
         ngai ke,
         9 maaki suria inau kau faikomani wau tangago, inau kau oqania qai nongigo mwa ngai
         ke. Inau ko Pol na mwane rafa nau tatamasia fura na tamasinga iana o Jisas Kraes,
         mina mataina kaa inau kau kokoa irarona na peresin suria inau kau tangamworani rainia
         ko Jisas Kraes,
         10 inau kau nongigo ki igo makui korokoro tangaa ko Onesimas. Suria ina mataina nau
         ogaoga irarona na peresin, kau fagagirara rainia ko Kraes, hoi ngaia ke manga i kareku
         ia ina mataina kaa.
         11 Inago ia ke marefa ni gira tamanigo ana, mina mataina kaa ke gira tamanigaurua ana
         fato.
         12 Fenaka nau komania wau, makau kasia aporo wau tangago kaa.
         13 Mwora wau inau nikao makau oqania ni oga afainiau ki tawoa ka nanamu rai tamaniau
         ana iga ka mataina nau kokoa irarona peresin kaa suria nau tatarofainia ka tarofa
         koro.
         14 Mi inau ke marefa qai ruruia sio manga ne marefa nui marumusia. Mi inau kau oqanigo
         nui rao suria ka takofa ia mu mereamu rainia ka korofa ia mu, ke marefa qai girugo
         rainia.
         15 Wari o Onesimas ne rao panigo suria ka kere mataina aqouqou mwa kaa, ki mwarao maki
         aporo mai ke mai ogaoga afainigo mwa,
         16 maake marefa ni taotao rai mwane ni tagara ana purua mwa. Onesimus ke tefarira rao
         nikao ka mwane ni tagaranifa purua ira. Ngaia kaa ka tamaku mi inau kau oqania rafaera
         wau, migo wari ko oqania tefa wau, suria ngaia ka mwane ni tagara ana purua ia mu
         mina goamu koro nikao ne rao suria na Arafa.
         17 Hoi, ke manga no tatakosiau manga woi inau ka goamu koro, makui kanakanasia ko Onesimas
         manga no kanakanasiau ia.
         18 Mina taa mwa manga ne qani tanui ne marefa ni koro tangago, mina mwarao ne kaonimu
         panigo, ko nanakai tangau kau mai orisi ka mwarao gena.
         19 Inau o Pol, kau segea ka tamasinga kaa, rainia ka rimaku mereaku. NGA INAU O POL
         KAU ORISI APORO WAU TANGAGO. Migo ki siana ko qoqono rainia ka kaoni iamu paniau suria
         nau qani tamanigo rai tawoa ana ka tafinga faoru.
         20 A goaku koro, naru arao suria o Kraes na Arafa ia ka, au oqanigo no kanakanasia ko
         Onesimas ke tanua ka takofa ia ku ki korokoro.
         21 Inau kau segea ka tamasinga ke rao wau tangago suria nau tako nganganiaga no tanua
         ka agua nau nongigo rainia, makau girara nikao no gira tanui ana ka mwarao koro tefaria
         ka tamasinga ia ku gaa.
         22 Tana mwarao nikao. Inau kau oqanigo nui fagananaua ka agua tangau qai kokoa iga,
         suria nau tangamworani o God ke rongoa ka fagarafenga ia miu, ke tanua kau taugamu
         aporo nikao.
         23 O Epafras ke ogaoga irarona peresin afainiau kaa suria ngaia ke tagara tangaa ko
         Jisas Kraes, mi ngaia ke woisia ka tamasinga koro tangago.
         24 O Mak mo Aristakas mo Demas mo Luk, ngaira nikao maka tanua ka tagaranifa faku afainiau,
         maka woisia ka tamasinga koro tangago nikao.
         25 Inau kau fagarafe woi na Arafa ia ka o Jisas Kraes ki korokoro tangagamu fato.HibruHibruHibruHibruHibru

1 E qorafu aera wau inago iga na arani tarani mina arani mataina a maurukari iana na
         Arafa ke tamasia ka woita iana tangara ki iuraka ira.
         2 Iga na mataina ia ka gaa o God ke qani kasia mai ki Karena ni toraia mai ka woita
         iana tangagia. O God ke fagaworaia ka afaafana kana mina ano kaa rainia ki Karena.
         Mo God ke usuia rai nafuni ana mwa ka arani mwarao gena i tana mataina mai.
         3 I Karena o God ia ke manga mwa ngaia ia, make nafunia ka arani rarafana ne totogatoga
         wau iga ko God. Iga na woita iana mereana ke taua faku na afaafana kana mina ano kaa.
         Imurina Karena ia ne manufi na aerafa ia ka panigia, ngaia ke oga iotona na Arafa
         i Heven ne totogatoga wau.
         4 God ke naka ki ngaia ke akau nga tefarira ka enjel, mina atana na watea kena ke rafa
         wau nikao tefarira ka atata ngaira.
         5 God ke marefa noga ni woi tangara ki tana enjel, “Igo nga ki kareku, suria ngaeka
         inau kau taotao rai emamu.” Marefa wau ko God ni woisia ka woita rainira manga ngai
         kena, “Inau kau taotao rai emana, mi ngaia ki kareku.”
         6 A mataina o God ne kasia mai i Karena ne wora inago irarona na ano kaa, ngaia ke
         woi tangara ka arani enjel iana ka wogasia ki ngaia.
         7 Hoi o God ne tamasi, suria ka enjel, make woi, “Inau kau oriorisia ka enjel iaku
         iga ka roga mina kare iaku iga ka watawatana na giu.”
         8 Hoi make woi mwa ko God rainia ki Karena, “Nga igo kaa ko God no pagai arafa manga
         na Arafa ni finua tarai mwa. Mina arafanga no onosurira rainia gena ke oto wau nga.
         9 Inau o God iamu, nau qani ono sikifigo, suria no oqania ka mworanifa mako ngaroitainia
         ka aerafa. Au usuigo makau tanugo ko wagewage raorao mwa tefarira ki tana tamamu gena.”
         10 A Segesegefa Apuna ke woi nikao, “Arafa ina faganegana mai nga igo ko fagaworaia
         na ano kaa mako tagarafia na afaafana kana rainia ka rimamu.
         11 Ngai gi gena ka pagai mamarefa maka taratara rao manga na gafu igi, mi igo ko taotao
         tarai.
         12 Igo ko pagai rumirumira manga na soti ia mako oriorisira manga na gafu igi. Hoi minga
         mwa igo ko fafaiaworagi raorao mwa, mako taotao tarai.”
         13 God ke marefa noga ni woi tangaa ki tana enjel, “Ui mai oga iga iotoku kaa raorao
         makau tanura ka maerongamu ka taotao rai mwarao ni puu ana iamu.”
         14 Nga na enjel gena ka mwarao o God ne kasira mai mwa rai tamanira ana ka inuni ne
         fafagatafira o God.

1 Igia kai nakagia nga kai rongoa ka taa na qani rongora na woisi tangagia igi, maki
         mwarao maki siana kai arao taragani.
         2 Hoi ka tamasinga na tamasi na enjel ke mwora, mina arani inuni ne ma nai tautau woita
         rai maka ngaroitai, ko God ke pagai fafagaetangira manga ne ararira.
         3 Ua make manga igia ka ngangaroitainia ka romana tara rai tafi ana iga, ke manga ifai
         ka gira gawa ana pania ka fagaetangifa? Nga na Arafa mereana ke woisia nga inago rainia,
         hoi igia na inuni na rongora na tamasinga gena ka woisia woi ne mwora tangagia.
         4 O God mereana ke fagaqao rainia woi na tamasinga iana ke mwora rainigi ka fagaqaonga,
         agua ni takouganifa, mina mwarao ne qao riariaga. Ngaia nikao ke mafata rainia ka
         mafatanifa pania na Figona Apuna tangaa ka inuni mwa ne usuira.
         5 Igia ka girara woi o God ke marefa ni naka ka mataina maunga rao tangaa na ano kaa
         irurugufanana na ramwofa iata na enjel, rainia ka agua mi tatamasia kaa.
         6 Tana agua irarona na Segesegefa Apuna ki tana mwane ke woi tangaa ko God, “Ataa ki
         igami na inuni ko tako rafaera wau rainigami kaa? Nga ne fea ko takosigami na inuni
         purua mwa kaa?
         7 O tagarafigami kami wato wau tefarira ka enjel ina kere mataina mwa. Hoi mako kafu
         nakagami akau mako mafata rainia ka rarafanamu kena.
         8 Mako nakai ka arani mwarao irugufanani na ramwofa iamami!” God ke nakai ka arani
         mwarao irugufanani na ramwofa ia ka make marefa ni nakai fura rao ki tana mwarao panigi
         ka ramwofa ia ka. Hoi make mamaunga nai onoono girara woi na arani mwarao ki rugufanani
         na ramwofa ia ka.
         9 A mwarao mwa na rea ko Jisas ki iga na kere mataina mwa kaa ka wato tefarira ka enjel.
         Hoi ki nga mwa na korofa iana o God, ko Jisas ke mae tangara na arani inuni. Ua God
         ke naka akau make mafata rainia ka rarafanana ina mataina kaa suria o Jisas ke ape
         mamasiaga make qani mae.
         10 Hoi ka arani mwarao gaa ke nafuni ko God, mina arani mwarao ke tagarafi iga ka ramwofa
         iana. Ua ko God ke tanua ka mwarao ne oto na mataina ne tanua o Jisas ke oto wau ne
         ape mamasiaga, suria o Jisas ke toraira ka arani inuni i karena o God tangai tafinga
         mina nafuni ana afainia ko Jisas ka rarafana iana.
         11 O Jisas mina arani inuni ne fagaapunarira ka tao rai auna oqa ne etagai mwa. Ngaia
         ngai ke ne marefa ni mamaaki rai woisira ana woi na goana ka mwane mina fefene.
         12 Ngaia ke woi nikao tangaa o God, “Au tatamasigo tangara ka goaku, makau kiukiu fagaakausigo
         na mataina na fakufaku mai rai wogasigo ana.”
         13 Ngaia ke woi nikao, “Inau kau fafagauguria o God.” Hoi make woi, “Inau ke kaa afainira
         ki karena o God ne mafata rainira tangau.”
         14 Igia kaa ka inuni na nafuni ape mina gapu. Nga ngai ke o Jisas kaa ne tao rai inuni
         manga igia kaa. Ngaia ke mae rai fagaerisia ana ka Ataro ne nafunia na ramwofa ni
         maefa.
         15 Hoi make mae rai fagatafigia ana ki igia na arani inuni na oga mwa iga na maagutai
         maefa ana inago.
         16 O Jisas ke marefa wau ni rao mai rai tamanira ana ka enjel, make rao mai tangai tamanira
         ana mwa ka woraworanifa iana o Ebraham.
         17 Ngaia ke mai manga igia nga iga ka arani agua, rai mai tagara tangaa ana ko God manga
         na qauta na mwane ni raperapega. Ngaia ke faitakoi make fagafatongia ka aerafa iata
         na inuni.
         18 Hoi suria o Jisas ke qani ape mamasiaga make qanu iga na faiofongifa, ki ngaia make
         gira tamania ana ko otai ne qauqanu iga na faiofongifa.

1 A goaku igamu, o God ke qani usuigamu tangai inuni apuna iana. Ua ngaia ngai ke nai
         takosia ko Jisas, na mwane na woisia na aposol ia ka mina qauta na mwane ni raperapega
         tangagia!
         2 O God ke usuia tangaa ka tagaranifa kena, ingaia ke rao suri wau nga ka tamasinga
         iana o God, manga nikao o Mosis ne rao suria wau na woita iana o God, ne onoono isurira
         na kare iana o God.
         3 Hoi nga o Jisas mwa ke araria na takotako fagaakaufia tefaria ko Mosis, manga ne
         araria na takotako fagaakaufia na mwane ne gira ake ruma ana, tefaria ka ruma ne akea
         kena.
         4 Arani ruma ka gira akea ana ka inuni, hoi minga ia togo o God ke tagarafia na arani
         mwarao gaa.
         5 O Mosis ka mwane ne tagara koro wau tangaa na Arafa make woisi tangara ka kare iana
         o God ka woita ne pagai wowoisi i tana mataina mai.
         6 Hoi nga o Kraes i Karena o God ke onoono isurira menamenai na kare iana o God. Minga
         igia kaa ka inuni ge, manga igia ka fafagasusu oqaka mina takofa ia ka ka fafagagatagata
         nga.
         7 E manga na Figona Apuna ne woi, “Rao kamu rongoa ka ringina o God ngaeka,
         8 siana rai qekaqekaga ana! Siana rai tora getegamu ana mangara na inuni na ofongia
         noga ko God ina finua tatara ira.
         9 Ina tangafuru i farisi ne efai (40) ka iuramiu ka ofongia ko God make tanui ka mwarao
         tangara ka regi.
         10 Nga ngai ke o God ke osi ka apena make woi, ‘Igamu kena ka inuni na takofa iamiu
         ne rao getea paniau maka mu ngaroi rai tanui ana ka taa nau woisi tangagamu namu tatanui.’
         11 Hoi o God ke mangariaga make fagatapusi tangara, ‘Igamu ke marefa mu qauqanu iga
         ka agua ni mamarofa iaku.’ ”
         12 A goaku igamu, mu fifinarugamu! Siana rai nafuni ana ka takofa aera ana kee na tako
         fairuagai ana ki tanugamu kamu ririri pania ko God ne tafitafi.
         13 Mui fafagagatanigamu faitangai iga ka tangiani gena, maka mu tanua ke qau ke arao
         mwa mataina ne tangitangi maunga kaa. Rao ke marefa, aerafa ke fafagaqekaqekagamu
         kamu qekaqekaga.
         14 Igia ka gira faku ana mwa afainia ko Kraes manga igia na fafatata nganganiaga tatarau
         iga na tangamworanifa ia ka inago ia.
         15 Iga na Segesegefa Apuna ke woi, “Manga namu rongoa ka ringina o God ngaeka, siana
         rai qekaqekaga ana mangara iuramiu na toratora getera ira.”
         16 Ngaira otai ka inuni na rongoa na ringina o God maka toratora getera gena? Ngaira
         gena ka inuni ne toraira fura o Mosis pania Ijip.
         17 Ngaira na inuni na tanua o God ke mangariaga tangara i suria na tangafuru i farisi
         ne efai ira (40) ngai gena. Ngaira gena ka inuni na tanui na aerafa maka mae ina finua
         tatara ia ngai gena.
         18 Mi ngaia o God ke woi tangara woi marefa nai qauqanu iga ka agua ni mamarofa iana.
         Ngaia kena ke tamasi surira ka ani na inuni ma nai tautau woita iana na Arafa.
         19 Igia ka rea woi na inuni gena ke marefa nai qanu iga ka agua ni mamarofa iana suria
         ne marefa nai nafunia ka fagauguringa.

1 Ina mataina kaa, suria o God ke qani suru rainia ka mamarofa afainia ana, hoi igia
         ke araria nai onoono menamenai, fagaraia maka tana fitangika ke marefa nai qanu iga
         ka agua ni mamarofa kana.
         2 Igia ka qani rongoa ka tamasinga, manga ngaira na rongora gana. Hoi make ma nai tangamworani
         rainia ka mwarao na rongora, mina tamasinga gena ke marefa ka taa ni koro ni tanua
         tangara.
         3 Igia mwa na inuni na nafunia na fagauguringa ka pagai qauqanu iga na agua ni mamarofa
         kana. E manga na Segesegefa Apuna ne woi, “O God ke mangariaga make fagatapusi tangara
         ka inuni gena, Igamu kena ke marefa mu pagai qauqanu iga ka agua ni mamarofa iaku.”
         O God ke qani woisia ka agua kaa, fenaka na arani mwarao na qani tagarafi nanau iga
         na mataina ne fagaworai igi.
         4 E mwora aera, iga tana agua ina Segesegefa Apuna ke woi, o God ke mamaro iga ka piuta
         na tangiana panigi ka arani tagaranifa iana.
         5 Igia ka qani tomania nikao, woi ngaia ke woi, “Igamu na inuni ke marefa mu qauqanu
         iga ka agua ni mamarofa iaku!”
         6 Arani inuni na rongo fato noga na tarofa koro inago ira, ke marefa noga nai gira
         qanu ana iga ka agua ni mamarofa kena, suria ne marefa noga nai tau woita, maka mataina
         kaa ka agua ngaia ke taotao maunga tangara ka inuni getera rao tangai qanufa iga.
         7 Mo God ke naka nikao ki tana mataina tangara ni mamaro ana afainia. Ngaia ki ngaeka
         kaa. Hoi ngaia ngai ke o Deved ne tamasia fura na agua kaa make woi, “Manga namu rongoa
         ka ringina o God ngaeka, siana kamu qekaqeka!”
         8 I manga o Josua ki qani mafata rainia nga ka mamarofa tangara ka inuni, ka ko God
         ke ma ni oqania ni tatamasia ki tana tangiana ni mamarofa.
         9 Hoi mo God ke qani tamasia tangagia ka tangina apuna woi na pagai mamaro iga, manga
         ne mamaunga ni arao mai kana.
         10 Nga na inuni na qanu ina agua ni mamarofa iana o God, ka pagai mamaro panigi ka tagaranifa
         iata manga o God nikao ne mamaro pania ka tagaranifa iana igi.
         11 E araria nai rarapasia nga rai qanu ana iga ka agua ni mamarofa kana, maki siana
         ki tana fitangika ni tofetofe maki mamarefa iga, manga iuraka ira.
         12 Awoita iana o God ne woisi igi ke tafitafi make raramwofaga! Make maasi wau tefaria
         ka naefe ne maasi ruarua. Awoita gaa ke gira rete qanu ana nga irarona ratofani mina
         surika. Make gira qanu ana ina figona ia ka mina maurifaka make kafu onoono girara
         ka taufa mina takotakofa i mangataka.
         13 Marefa wau ka taa ni punufi pania ko God! Ngaia ke ono girara fato ka arani mwarao.
         Hoi nga mwa igia kai tatamasigia mereaka tangaa.
         14 Igia ka nafunia ka romana qauta na mwane ni raperapega, ne qani qanu i Heven, i ngaia
         ko Jisas i Karena o God. Nga ngai ke igia kai nganganiaga rainia ka tangamworanifa
         na woisia na nafunia ia.
         15 Hoi ko Jisas kaa ke qani girara fato ka arani tako mwarumwarusiganifa ia ka, suria
         ngaia nikao make qanu iga ka arani faiofongifa manga igia nikao. Ua make marefa ni
         tanua ka aerafa.
         16 Hoi ka mataina mwa na nafuni na faioqanifa, ki igia kai takotako nganganiaga kai
         arao mai tangaa ki ngaia na Arafa ni faitakoifa ne ogaoga ina arafanga iana. Nga ngai
         kana make korokoro tangagia make tatamanigia.

1 Arani qauta na mwane ni raperapega ka usuira qaiawogata na inuni rai faitamani ana
         tangai mafata rai ana ka mafatanifa maka suusuungi ka suu wogasifa na nanafui tangaa
         o God rai ka aerafa iata na inuni.
         2 A qauta na mwane ni raperapega ke faitakoi tangara ka inuni rai ka qekafa mina aerafa
         iata, suria ngaia mereana make nafuni ka aerafa iana.
         3 Ngaia ngai ke ne mamafata rai ka mafatanifa rai sungi ana tangaa ka aerafa iana mina
         aerafa iata tana inuni.
         4 Hoi make marefa ko otai ni gira usuia ana mereana rai qauta na mwane ni raperapega.
         Nga mwa o God ke ono sikifira ka qauta na mwane ni raperapega, manga o God ne qani
         ono sikifia o Eron ia.
         5 Ngaia ngai ke ki ngatakena o Kraes. Ngaia ke ma ni usuia mereana ki tao rai qauta
         na mwane ni raperapega kai takotako fagaakaufia. Ngaia o God ke woi tangaa, “Ngaia
         igo ki kareku mereaku, suria ngaeka ki inau ke emamu.”
         6 I tana agua nikao ko God ke woi, “Ngaia igo ka mwane ni raperapega tarai manga o
         Melkisedek.”
         7 O God ke nafunia ka ramwofa rai ura pusia ana ko Jisas pania ka maefa. Ua ka mataina
         o Jisas ne oga ina ano kaa, ngaia ke nongia ko God iga ka ainangita mina tawona maana
         ne afe rai fagatafia ana. Ngaia o Jisas ke marumu rai tau woita ana iana o God, mo
         God ke rongora nga ka fagarafenga iana.
         8 O Jisas kena ki karena mereana o God, mi ngaia ke ape mamasiaga nga rai fagausuria
         ana ki tautau woita iana ko God.
         9 Nga na mamasiaga ana iana ke fagafatongia na tagaranifa iana o Jisas, make gira fagatafigia
         ana tarai na inuni na tau woita iana.
         10 Ngaia ngai ke suria o God ke ono sikifia ke tao rai qauta na mwane ni raperapega
         manga o Melkisedek.
         11 Igami ke rako wau ka mwarao mi gira tamasia ana suria na mwarao kaa. Hoi make qaraera
         nai fakania, mi igamu kena ke marefa mu tako matafa rainia.
         12 Hoi maki na mataina kaa ke araria noga namu gira fagausuri ana, migamu ke araria
         ki tana inuni kai fafagausurigamu nikao rainia ka kere fagausuringa ne mwataku iga
         na Segesegefa Apuna iana o God. Igamu kamu oqania mwa ka nongana na susu, marefa namu
         oqani ka ngaufa gatagata.
         13 Ainuni na totono mwa na nongana na susu ke mangara mwa na kere kare ira na ma nai
         girara ka taa ne oto.
         14 Nga na ngaufa ne nganganiaga ki tangara mwa ka inuni rafa na qani girara ka mwarao
         ne aera mina mwarao koro.

1 Ngaia ngai ke igia kai tako marai inuni rafa, kai tako qau rao panigi na kere fagausuringa
         ne mwataku rainia ko Kraes. E ma ni araria nai tatamasia nikao ka mwarao rainia nga
         ne fea ka gira riri panigi ana na taufa ne totoraigia iga na maefa, minga ne tanu
         fea ki igia woi nai nanafunia ka fagauguringa iga o God.
         2 Make marefa ni araria nai fafagausuringai mwa nikao ka fagausuringa rainia na maanu
         apuna ana, kee na tagarai rima ana afuria ana ka inuni, kee na inuni ne afaraga aporo
         pania na maefa mina fagaetangifa i tana mataina mai.
         3 Nakagia kai qau rao inagoka, manga o God ke fagamarumugainia.
         4 -
         6 Hoi ka taa ke worawora tangara na inuni na ririri taragani manga na qani rea na mawetana
         maka tawoa ka mafatanifa pania i Heven maka qani nafunia iga na Figona Apuna? E manga
         ifai ka inuni ne ririri taragani imurina ne qani tawoa na tarofa koro iana o God mina
         ramwofa tangaa na mataina maunga rao kana? E asa wau tangara rai toraira ana aporo
         mai. Atana tanua kena ke manga na rapusia aporo ia ki karena o God iga ka taotao woro
         maka tamasi aerisia i matonga ni inuni.
         7 A mwou manga ne rarangisia ke koro wau tangara ka mwane na fasia iga na ngaufa ne
         wakawaka koro. E mwora wau o God ke onoono korosia ka mwou kena.
         8 Hoi nga mwa na mwako ne wakawaka iga na mwani waro kakaru, ne marefa na apenagai
         ni ngaufa iga, ke marefa ni koro. Hoi ke ma ni qorafu wau mo God ke fafagaerisia ka
         mwako kena make fafanua rainia ka giu.
         9 Ua goaku igamu, mi tamasi manga kaa mwa ngai ke. Hoi migami kaa kami girara woi igamu
         kena kamu tatanui mwa ka arani mwarao koro na tatanui na inuni na qani nafunia na
         tafinga.
         10 Hoi ko God kaa ke marefa ni gira faitamani tagapasi ana ngai ke, ngaia ke tatakosia
         raorao mwa ka faitamaninga iamiu tangara na inuni ina mataina ne fato wau noga ia,
         maka mu fafaitamani maunga kena. Igamu kena ko God ke nafunigamu, make marefa ni gira
         qono rainia ana ka oqa korofa iamiu namu fafagaqao tangara na kare iana ira.
         11 Hoi ki igamu, kami oqania woi igamu kamu fafagaqao raorao mwa rainia ngatakena na
         tako nganganiaganifa iamiu ne gatagata make tao tarai.
         12 Ua maki siana kamu maemaega. Maaka mui arao isurira mwa ka inuni na nafunia na fagauguringa
         maka marape isuria mwa ko God ne fagamworaia na tamasinga iana tangara gena.
         13 Marefa ko otai ni rafa tefaria ko God. Hoi ke tanua ka tamasinga iana iga ka atana
         mereana na mataina ne woi tangaa o Ebraham,
         14 “Nga inau kau onoono korosigo makau wawatego ka arani woraworanifa!”
         15 Ua ka mataina o Ebraham ne qani nanasi isuria o God, ngaia ke watea ko God ka mwarao
         ne qani tamasia tangaa.
         16 A mataina na inuni ne oqani fagaotoa ana na faimangari ana, ngaira ka tatanui ka
         tamasinga nai fagamworai ana ka mwarao na tatanui, nai woisi ana ka atana na inuni
         ne rafa tefarira ki ngaira.
         17 Ua ko God nikao make fafagatapusi rai fagamworaira ana ka tamasinga iana tangara
         na inuni ne tamasi tangara.
         18 O God kena ke marefa ni gira fagafagaparu ana! Hoi mina tamasinga mina fagatapusinga
         iana ke ma ni gira orisi ana. Igia ka gawasia rao mwa ko God rai aqa ana mwa iga.
         Ua ka tamasinga iana igi ke wategia ka nganganiaganifa rai tangamworani ana rai ka
         mwarao ne qani woisi tangagia igi.
         19 Nga na woita mwora gena ke manga na funa ne taua nganganiaga na maurifaka igi. Suria
         nami tangamworani rai ka woita iana, mi gira qanu ana wau imurina na gafu ne kuku
         pusia na agua iana o God ne apuna tefa wau kena.
         20 Hoi ko Jisas ke qani qainago rao kana, ngaia nikao ka qauta na mwane ni raperapega
         ia ka tarai mwa, manga o Melkisedek.

1 O Melkisedek kena ka mwane rafa ni finua i Salem mina mwane ni raperapega iana o
         God ia faafa. Iga na mataina o Ebraham ne nafuira na arafa ni finua ira make aporo,
         mo Melkisedek ke tarafua make fagaapunaria ko Ebraham.
         2 Hoi ko Ebraham ke watea ka tangafuruta na arani mwarao ne nafuni tangaa. Ua ka woita
         ‘Melkisedek’ ka rarona woita kena ka ‘Arafa ni finua ne Oto.’ Hoi ki ‘Salem’ ka rarona
         woita kena ka ‘Marapefa,’ hoi ko Melkisedek kaa ka Arafa ni finua ne totoraia mai
         na marapefa.
         3 Igami ke marefa mi woisia ni tonga emana, kee enana, kee iurana, kee na faganegana
         mina qotona. Ngaia ke manga i karena o God ia make taotao rai mwane ni raperapega
         tarai nga.
         4 Hoi kamu rea ngatakena o Melkisedek ne rafa kana! A mwane rafa ia ka o Ebraham ke
         wawatea mwa ka tangafuruta na mwarao ne tawora panira na maerongana.
         5 Iga na Lo iana o Moses ke fagausuri woi na woraworanifa iana o Ebraham maka gira
         mafata rainia ana ka tangafuruta na mwarao na nafuni. Ngaira ka mamafata rai ka mwarao
         gaa tangara ka goata mereata, na ani iga na woraworanifa iga o Livae, na mwane ni
         raperapega.
         6 Nga mwa o Melkisedek ke marefa iga ka woraworanifa iana o Livae, mo Ebraham ke mafata
         rainia tangaa ka tangafuruta na mwarao ne nafunia. Hoi mo Melkisedek ke fagaapunaria
         ko Ebraham, na mwane ne qani suru tangaa o God.
         7 Arani inuni ka girara woi ne araria na mwane rafa gena ke fafagaapunarira ka mwane
         irugufanata ira.
         8 A mwane ni raperapega gena ka tawoa ka tangafuruta na mwarao na nafuni na inuni gena,
         maka maemae. Hoi mina Segesegefa Apuna ke fagausuri ke woi o Melkisedek ke tawoa ka
         wotowoto iana make tafi mwa.
         9 Ua nga na woraworanifa iana o Livae ka tawora na tangafuruta na nafuninga iata na
         inuni. Hoi ke araria nai woi, na mataina Ebraham ne mamafata rainia na tangafuruta
         na mwarao tangaa o Melkisedek, hoi mo Livae make wawatea nikao ka tangafuruta na nafuninga
         iana.
         10 E kaa ke manga ngai ke suria o Livae kena ke wora mai nikao iga ka woraworanifa iana
         o Ebraham, ne mamafata rai na tangafuruta na mwarao tangaa o Melkisedek.
         11 I manga na Lo iana o Mosis ki woi na mwane ni raperapega ka woraworanifa iana o Livae,
         mina mwane ni raperapega gena ke marefa nai gira tanura ana ka inuni ka otooto wau
         nga. Hoi a mwane ni raperapega manga o Melkisedek ia ke araria ni rao mai, marefa
         ka mwane ni raperapega manga o Eron ia.
         12 Ua ka mataina na tara rai ono sikifia ana na mwane ni raperapega ke orisi mina Lo
         ke orisi nikao.
         13 Nga na inuni mi tamasi suria kaa ka Arafa ia ka o Jisas ne rao mai pania ka waro
         ni inuni ne marefa ni tagara manga na mwane ni raperapega ira iga ka raperape.
         14 Ainuni ka girara woi na Arafa ia ka o Jisas ke arao mai pania ka waro ni inuni iga
         o Jiuda, mo Mosis ke marefa ni woisia woi tana fitangita na mwane ni raperapega gena
         ni arao mai pania ka waro ni inuni kena.
         15 Hoi igia ka girara ka arani mwarao gaa ke taragani mwa, ka mataina tana inuni ne
         manga o Melkisedek na onoono sikifira tangai mwane ni raperapega ana.
         16 A mwane ngai kana ke marefa na usuia suria ka Lo ni woisia na waro ni inuni iga,
         maaka usuia mwa suria ka maurifana ne marefa ni gira fato ana.
         17 A Segesegefa Apuna ke woisia, “Nga ngaigo ka mwane ni raperapega tarai nga, manga
         o Melkisedek ia.”
         18 Hoi nga ngai ke na tana faifataninga igi na naka rao mwa suria ne marefa ni nafuni
         ramwofa make ma ni gira faitamani ana,
         19 suria na Lo iana o Mosis ke marefa ni gira tanua ana ka inuni ki otooto wau nga.
         Hoi ki na mataina kaa, igia ka tawoa ka romana tako nganganiaganifa ne gurugia fagarangia
         o God.
         20 -
         21 Hoi mataina na mwane ni raperapega kena na ono sikifia, o God mereana ke surua tangaa
         ia, make woi, “Nga inau na Arafa kau wowoi tangago no taotao rai mwane ni raperapega
         ana tarai mwa. Hoi make marefa qai gira orisia ana ka mangataku!” Ua make marefa ni
         surua manga ngai kena tangara ki tana mwane ni raperapega na onoono sikifira.
         22 E ka ko Jisas ke fagagatania tangagia ka romana fakunga ia ka afainia ko God.
         23 E kena ke rako aera ki tana mwane ni raperapega, na qani mae noga panigi ka tagaranifa
         iata.
         24 Nga mwa o Jisas ke marefa ni gira maefa, make taotao rai mwane ni raperapega nga
         tarai.
         25 Ngaia ke gira fagatafira ana mwa tatarau ka inuni ne totoraira tangaa o God, suria
         ngaia ke tafitafi tarai, make uraura inagona o God rai tamasi ana pusira.
         26 Nga na qauta na mwane ni raperapega nami oqania, ko Jisas. Ngaia ke apuna make marefa
         ki tana mwarao ni fagaerisia ne taragani wau nga, make marefa ni manga igia na inuni
         na aera. Jisas kena ka fagaakaufia tefarira ka arani mwarao ia faafa.
         27 Hoi mi ngaia ke tefarira nikao ki tana qauta na mwane ni raperapega gana. Jisas ke
         marefa ni gira sungi ana ka mafatanifa iga ka arani tangiana tangai ka aerafa iana
         mereana mina aerafa iata na inuni. Ngaia ke mafata rainia ka mafatanifa fagaetagai
         mwa tangagia fato na mataina ne mafata rainia mereana tangagia.
         28 A Lo ke usuira ka qaunga na mwane ni raperapega na gira wota ana mwa. Imurina na
         Lo ne rao mai, o God ke surua tangara ki tana tara make ono sikifia ki Karena. Hoi
         ki ngaia kena ka qauta na mwane ni raperapega rafa tarai nga ne marefa ka taa ni aera
         rainia.

1 Ua a mwarao nau wowoisa kaa kigia ka nafunia ka qauta na mwane ni raperapega ne kokoa
         irawona i otona na papa ne ogaoga iga o God ne Arafa i Heven.
         2 Ngaia kaa make tatagara nikao mangara na mwane ni raperapega ira irarona na agua
         ne apuna wau irarona na rofu na tagarafia kana i Heven. Nga na rofu kaa ke ka rofu
         ne tagarafia na Arafa, marefa ka inuni.
         3 Suria na arani qauta na mwane ni raperapega ka mamafata rai ka mafatanifa mina mwarao
         na nafuira tangai suungi ana, o Kraes make araria ne nafunia nikao ka mwarao rai mafata
         rai ana.
         4 Rao ki ngaia ki na ano kaa ka ki siana ki tao rai mwane ni raperapega, suria na Lo
         ke usuusuira mwa ki tana mwane ni raperapega rai suungi ana ka mwarao na mafata rai.
         5 Hoi ka rofu na tatagara iga kena ke tora nununa mwa ka rofu mwora i Heven. E kafu
         tatagarafia ka rofu ko Mosis, ngaia ka woi tangaa, “Ui gigirara nga kui tatagarafia
         manga na fagaararia tangago ina fungana i Saenae ia!”
         6 Ua ko Kraes ka usuia rai mwane ni raperapega rai tagara ana iga ka tarana ne koro
         wau nga, make fagagatagatanigia rainia na komana tamasinga faku ana ia ka kaa.
         7 Rao ka tamasinga faku afainia ko God inago ke koro kaa ke marefa nai takosia ki tana
         ani nikao.
         8 Hoi mina Arafa ke rogoia ka aerafa afainira ka inuni make woi, “Au wowoi tangagamu,
         tana mataina ke pagai arao mai, kau pagai tanua ka tamasinga faku faoru afainira ka
         inuni i Israel mi Jiuda.
         9 Marefa ni manga na tamasinga faku nau tanua afainira ki iurata ira, ina mataina nau
         toraira fura pania i Ijip. Ngaira ka fagaerisia ka tamasinga faku iata afainiau, make
         marefa qai onoono isurira!
         10 Hoi kau wowoi tangagamu na inuni Israel, nga na tamasinga faku faoru iaku ke kaa.
         ‘A mataina ne arao mai kana, ki inau na Arafa, kau segera ka woita iaku i mangatata
         mi maurifata. Nga inau ka God iata, mi ngaira ka kare iaku.’
         11 Marefa ni araria ko otai na fitangita ni fafagausuria rao ki tana inuni rai girarau
         ana woi na Arafa iata ki inau, suria ngaira gena ka girarau noga, manga na inuni taa
         ki ngaira gena.
         12 Manga na aera wau, mi inau kau korokoro mwa tangara, Makau qoqono rai wau nga ka
         aerafa iata.”
         13 A mataina na Arafa ne tamasia na tamasinga faku faoru kena, ngaia ke woisia woi na
         qani ani ia ke fato wau noga. Hoi mi tana qani mwarao igi ke pagai mamarefa.

1 Anagona na tamasi ana faku ia ke tamasi rainigi ka wogasifa mina rofu na tagarafia
         tangai wogasifa iga na ano kaa.
         2 Tana apanana na rofu kena ka woisia woi na agua ne apuna, hoi ka uraurasina laet,
         a qea mina purete ne apuna ka nakai ngai gana.
         3 Ina apanana wau na gafu rafa na kufa rainia kena ka agua ne apuna tefa wau nga.
         4 Araperape na tagarafia rainia na gol tangai suungi ana na mangate ki rarona na agua
         ne apuna tefa wau kena. A bokisi ne apuna na supurua rainia na gol ke taotao kena,
         irarona kena, ka mwarao ne eoru ki gaa. A koki na tagarafia rainia na gol na fagawonusia
         rainia na manna, airiwatona o Aron ne papasu ia mina fau afetafeta na segera iga na
         tangafuru i faifataninga igi.
         5 I gairina na bokisi kena ka mwarao na tagarafi manga na nunuta na enjel ne tonga
         gaparata ira ka gagasi akau ka gaparata tangaa ka agua o God ne ogaoga iga kena. Ua
         ina mataina kaa, ke marefa nai araria nai tamasi suri ka arani mwarao gaa.
         6 Hoi ngatakena na arani mwarao ngai ge, mina arani tangiani gaa ka mwane ni raperapega
         ka gira tagara ana mwa iga ka kaoqono na fafaganega rai qanu ana mwa iga na rofu ia.
         7 Ua manga ne manga ngai ke, nga mwa na qauta na mwane ni raparapega ke qauqanu ina
         ruata na agua ne apuna ia ina rofu kena, maka qauqanu mwa fagaetagai ina farisi ne
         etagai. Iga na mataina ngai gena ke totora ka gaputa na mwarao rai mafata rai ana
         tangai ka aerafa iana mina aerafa iata na inuni na tanui na aerafa make marefa nai
         takosi rai tanui ana.
         8 Arani mwarao gaa ka taa na Figona Apuna ne woisi woi ne marefa ko otai ni gira qanu
         ana ina agua ne apuna tefa wau ia, mataina iga na rofu na wogasi iga ia.
         9 Hoi ka mwarao kaa ke fagaqao tangagia ngaeka. Ua ke fagaqao woi ngaira na inuni ke
         marefa nai gira taragani ana ka takofa iata rainigi ka taa na totora mai rai mafata
         rai ana.
         10 A rao suri ka tamasinga iga na ngaufa na ngaura igi mina tonofa na totonomi, maka
         arao suri nikao ka tamasinga iga na maanufi ana na apeta, maaka marefa wau ni gira
         faitamasia ana, maka arao suri mangai ka agua inago igi ke taua ka mataina God ne
         naka mai na tara faoru.
         11 Kraes ke rao mai manga na qauta na mwane ni raperapega tangai ka mwarao ne koro ne
         taotao fato noga gaa. Ngaia ke qanu nikao ina rofu ne koro tefaria na rofu ina ano
         kaa ia. Marefa wau ka inuni ina ano kaa ni tagarafia na rofu kena.
         12 Hoi mo Kraes ke qanu fagaetagai mwa tangagia fato irarona na agua ne apuna tefa wau
         kena, make fagataraganisigia panigi ka aerafa tarai mwa. Ngaia ke tanua ka agua kaa
         ke mafata rainia ka gapuna mereana, marefa ka gaputa na puruka mina kouti.
         13 A mwane ni raperapega inago ira ka totora ka gaputa na kouti mina puruka mwane, maka
         totora ka rafugata na puruka fefene rai tafusira ana ka inuni. E kaa ka tanua ke araria
         na wowogasia ko God manga iga na Lo iana o Mosis.
         14 Hoi o Kraes ke marefa ka aerafa ni tanua, make mafata rainia mereana tangaa ko God,
         iga na ramwofa iana na Figona Apuna ne tafitafi tarai. Ngaia ngai ke na gapuna ke
         nafunia ka ramwofa ne tefa wau ne gira tanui ana ka takofa ia ka ke tataragani. Hoi
         ki igia ka tatagara tangaa o God ne tafitafi, ke marefa ni araria nai tatanui ka mwarao
         ne totoraigia tangaa na maefa.
         15 O Kraes ke mae rai fagatafira ana ka inuni na aera mina qani fakunga afainia ko God
         ia ka fagaerisia. Hoi ke toraira ka inuni ne usuira tangaa ka fakunga faoru afainia
         ka korofa ne qani woisi na nanafuni pania ko God ne marefa ni pagai fatofato!
         16 I manga tana mwane ne etagai ke segea ka pepa rai otai ki tawora ka nafuninga iana
         na mataina ne maemae. A mwane ia ke maemae noga maka kafu tawora.
         17 Marefa nai gira tawora ana ka nafuninga iana mataina ne tafitafi maunga.
         18 Hoi ka gapu nikao make tanua ka qani fakunga afainia ko God ia ke gatagata.
         19 Ua ko Mosis ke woi tangara ka arani inuni woi na taa na Lo ne woisi ka tatanui nga.
         Ngaia ke tawora ki tana qauni na panii igi make arigai iga ka furufurugani na sip
         ne memera make tanani wato iga ka gaputa na puruka mina kouti na aroa fainia na wai
         ia make tafusia rao rainia ka Puka iga ka Lo ia mina arani inuni ira.
         20 Ngaia ke woi tangara ka inuni gena, “Afainia na gapu kaa ko God ke tanua ka tamasinga
         faku afainigamu ke gatagata, namu tautau suri.”
         21 Ua o Mosis ke tafusia nikao ka rofu kena mina arani mwarao tangai wogasifa gena rainia
         ka gapu.
         22 Aa na Lo ke woi na arani mwarao gena ka tafusi rainigi ka gapu, mina aerafa ke marefa
         ni girara fato ana, nga mwa na gapu na mamafata rainia.
         23 Arani mwarao gaa ka fafagaapunari iga ka tagaranifa kaa, maka fagaqaonga mwa rainigi
         ka mwarao i Heven. Ua nga na mwarao i Heven ka fafagaapunari rainia ka mwarao koro
         wau nga.
         24 Nga ngai ke o Kraes ke marefa ni qanu iga ka rofu nai akea rainia na rimata na inuni.
         A rofu kena ka nununa na rofu mwora. Hoi make qanu mwa i Heven make ogaoga afainia
         ko God rai tamasi ana rainigia.
         25 Kraes ke marefa ni mamafata rainia raorao mwa mereana ina arani mataina. Ngaia ke
         marefa ni mangara na qauta na mwane ni raperapega iana qauqanu ina agua ne apuna wau
         ia iga na farisi rai mafata rainia ana nga na gapuna na mwarao igi.
         26 Rao ki manga ngaia ki mafata rainia mereana ina arani farisi, ngaia ki apeape mamasiaga
         ina arani mataina na fagaworaia mai na ano kaa ia. Hoi make mafata rainia mereana
         ki ngaia ina qotona na mataina kaa fagaetagai mwa tangagia fato, nga ngai ke ngaia
         ne manga na mafatanifa na nafuia tangai fagafatongi ana na aerafa.
         27 Igia ka maemae fagaetagai mwa, maka kafu fafagagetagia.
         28 Hoi ko Jisas ke mae fagaetagai mwa rai tawora ana panira ka aerafa iata na arani
         inuni. Ua ka mataina ne aporo mai, marefa ni mai tatagarafi ka aerafa iata. Ngaia
         ke arao mai mwa rai fagatafira ana ka ani na inuni na nanasia.

1 A Lo iana o Mosis gaa ke marefa ka mwarao mwora, e tora nununa mwa ka mwarao koro
         ne pagai arao mai. Hoi ka Lo ne tora nununi gaa, make marefa ni gira fagafatongi ana
         ka aerafa iata na inuni rainia ka suu wogasi rainigi iga ka arani farisi tarai mwa.
         2 Rao ke manga na inuni na wogasi gena kai qani fagafatongi ka aerafa iata, mina takofa
         iata ke taragani mwa, marefa nai oqani rao ana tangai mafata rai ana ka suu wogasifa
         iata.
         3 -
         4 Hoi a gaputa na puruka mina kouti gena ke marefa ni gira fagafatongi ana ka aerafa
         iata. Nga mwa ne fafagatakosira rainigi ka aerafa iata na inuni gena iga ka arani
         farisi.
         5 A mataina o Kraes ne rao mai ina ano kaa, ngaia ke woi tangaa ko God, “Asuu wogasifa
         mina mafatanifa ke marefa nu oqania, mako qani wateau ka apeku.
         6 Marefa nu wagewagesi ka suu wogasifa mina mafatanifa tangai na aerafa.”
         7 Hoi mo Kraes ke woi, “Ua o God iaku, Au rao mai rai tanua ana ka faioqanifa iamu
         manga na Segesegefa Apuna ne woisi rainiau.”
         8 A Lo ke fagausuri ke woi na mafatanifa mina suu wogasifa ka tanui suria na aerafa.
         Hoi make fea ko Kraes ke tamasi na agua gaa ke woi o God ke marefa ni oqanira gana?
         9 Aa ne oqani fagamarefagara ana ka mafatanifa mina suu wogasifa rai orisira ana. Na
         mwarao ne fagaarari suria ne woi manga kaa tangaa o God kana ngai ke, “Au rao mai
         rai tanua ana ka faioqanifa iamu.”
         10 Ua o God ke fagaapunarigia, suria o Kraes ke tau woita iana ko God make mafata rainia
         mereana fagaetagai mwa tangagia fato.
         11 A mwane ni raperapega ka tatanui ka tagarafa iata iga ka arani tangiani, maka gira
         mafata rai ana ka suu wogasifa ne marefa ni gira fagafatongi ana ka aerafa.
         12 Hoi mo Kraes ke mafata rainia mereana ke mae, ke ngaia kaa ke fafagafatongi ka aerafa
         tarai nga. Hoi mi ngaia ke kokoa noga irawona iotona o God.
         13 Ke ogaoga raorao make taua ka mataina o God ne tautauaerisira ka arani maerongana.
         14 Rainia na mafatanifa mwa ne etagai kaa, ke fagataraganisira wau nga ka arani inuni
         na apuna iana o God, maka ogaoga otooto manga ngai ke tarai mwa.
         15 Hoi mina Figona Apuna ke tamasia ka agua kaa nikao, make tamasia woi na Arafa ke
         woi,
         16 “Tana mataina ne arao mai, inau kau naka ka tamasinga faku afainira. Au segera ka
         Lo iaku i mangatata mi takofa iata.
         17 Ua makau qoqono rai ka aerafa iata make marefa qai pagai tatakosi ka aerafa na tanui.”
         18 A mataina na Arafa ne qono rai na aerafa ia ka, igia ke marefa ni araria nikao nai
         mafata rai ka suu wogasifa rainigi.
         19 A goaku igamu, a gapuna o Jisas ke wategia ka nganganiganifa rai qanu ana ina agua
         ne apuna tefa wau,
         20 rainia na tara faoru na fafagaotogia tangaa ka tafinga! Ngaia ke tafangia ka tara
         tangagia mataina ne mafata rainia mereana na apena, ke tafangia ka gafu ne kuku pusia
         na agua ne apuna tefa.
         21 Igia ka nafunia ka romana qauta na mwane ni raperapega rafa ne onoono isuria na ruma
         iana o God.
         22 Hoi ki igia, kai rao mai fagarangia ko God afainia ka maurifaka ne taragani mina
         takofa ne nganganiaga ne rao mai pania na fagauguringa. Nakagia kai nakai ka maurifaka
         ki taragani, mina fiusurigia ana ki fato, mina apeka ka qani manufi rai ka wai ne
         qao koro.
         23 Igia kai ferefere nganganiaga rainia ka takofa gatagata na woi na nafunia, suria
         igia ka fafagauguria ko God ne tanua na tamasinga faku afainigia.
         24 Igia ke araria nai fafagaramworigia fairifui rai komanigia ana mina tanui ana ka
         mwarao ni faitamaninga.
         25 Ua tana inuni ka kasi wau ka takofa rai faku ana tangai wogasifa, make marefa nai
         girara tanu ana manga ngai kana. Igia ke araria nai fafagakoro mangatata ki tana inuni,
         suria mu girara ka tangiana ni aporofa iana na Arafa ke fagarangi mai noga.
         26 Marefa ki tana suu wogasifa tangara na inuni ne takosi rai tanua ana ka aerafa imurina
         na girara noga na mworanifa.
         27 Ngaira gena ka maerongana o God, na oga mwa tangai rao ana tangaa ka apena fagaetangifa
         rafa mina giu ne wawatawata kana.
         28 Rao ka inuni ne erua kee na rako wau ka sufira ki tana inuni rainia ka Lo iana o
         Mosis na fagaerisia, ainuni kena ke araria nai nafuia funuia.
         29 Hoi make aera wau nga rai tako purua ana rainia ki Karena o God, mina fagamaakia
         ana ka gapuna ne qani fagaapunarigia. E aera wau nga manga na tamasi aerisia ana na
         Figona Apuna, ne fagaqao rainia na faitakoifa ia.
         30 Igia ka girara woi o God ke woi, “Nga inau kau orisia aporo makau ngatora aporo ka
         taa na tanui.” Make woi nikao, “Nga inau na Arafa, kau fafagagetara na kare iaku.”
         31 Apena agua rafa wau ngai kena na Arafa ne tafitafi kaa ne rao mai tangai fagaetangira
         ana gaa.
         32 Siana rai qono rai ana ka ogafanamiu inago igi, a mataina ngai ke ko Kraes ke mafata
         rainia ka mawetana tangagamu, ki manga namu fafafara, maaka mu uraura nganganiaga
         mwa.
         33 Tana mataina ka tamasi aerisigamu maka fafagaqao maamiu i maata na inuni, mi tana
         mataina ka tanugamu kamu apeape mamasiaga afainira ki tana inuni.
         34 Igamu kamu apeape mamasiaga afainira ka inuni ina peresin. Fenaka na mwarao iamiu
         kai tawora panigamu maka mu wagewage mwa, suria mu girara woi mu nafuni mwarao ne
         koro tefa wau ne taotao tarai pania ko God.
         35 Nga ngai ke mui nganganiaga nga iga ka mangatamiu maka mu pagai nanafunia ka worimiu
         rainia.
         36 E araria namu fagagatagata mwa rai tanui ana ka mwarao ne qao koro i maana o God,
         make kafu wawategamu ka agua ne qani tamasia tangagamu.
         37 Manga na Segesegefa Apuna ne woisia, “Arafa ke suguia mwa ni rao mai! Marefa ni ariro.
         38 Ainuni na tangamworani mwora iga na ogafanata, ngaira ke oto wau i maaku. Hoi mina
         inuni na riri aporo ke marefa nai qao koro i maaku.”
         39 Hoi igia kaa ke marefa ka inuni tangai riri aporo ana tangaa na maefa, maka ani na
         tangamworani make fagatafigia.

1 Nga na fagauguringa ke tanugia ka tako gatagata rainia ka mwarao na takosia rao,
         make wategia ka takofa nganganiaga tangaa ka mwarao ne marefa nai rerea rao.
         2 Nga na fagauguringa iata iuraka gaa ke qao koro i maana o God.
         3 Inago wau noga ke marefa wau nga ka mwarao. Hoi ki suria na fagauguringa ia ka, igia
         maka girara woi o God ke fagaworai ka arani mwarao. Iga mwa na tamasinga iana make
         woworaga ka mwarao na gira regi ana gaa.
         4 Suria Ebol ke nafunia ka fagauguringa, ngaia ke mafata rainia ka mafatanifa tangaa
         ko God tefaria ko Kein. God ke wagewagesia afainia ka mafatanifa iana, make woi o
         Ebol ke oto wau i maana. Fenaka o Ebol ke mae mina fagauguringa iana ke fagaqao tangagia
         woi ngaia ke oto.
         5 Hoi Enok ke nafunia ka fagauguringa make marefa ni mae. Ngaia ke oga koro tangaa
         ko God, mo God ke tawo maumaurina ke akau i Heven. Nga ngai kana na apena ke marefa
         nai rogoia.
         6 Ua make rao ke marefa nai nafunia ka fagauguringa marefa ko otai ni gira oga koro
         ana tangaa ko God. Igia kai tangamworani woi o God ke mwora mi ngaia ke wawatera ka
         worita na arani inuni na garia ngaia.
         7 Suria o Noa ke nafunia ka fagauguringa, o God ke qani tamasia tangaa ka agua ne mamaunga
         ni worawora. Ngaia ke tau woita make tagarafia ka qauta ne fagatafira ngaia, kani
         iana, karena fato mi kafungaona. Hoi ki iga na tarana kena, ainuni iga na ano ina
         mataina kena ka fagaetangira, mo Noa ke watea ka korofa ne araria na arani inuni nai
         oga koro rai fagauguria ana ko God.
         8 Ebraham ke nafunia ka fagauguringa make tau woita iana ko God. Ngaia ke woi tangaa
         ni rao tangaa ka finua woi o God ne woisia tangaa woi ne nanafunia, make rao tangaa
         ka finua ne marefa wau ni rea rao noga.
         9 Suria o Ebraham ke nafunia ka fagauguringa, ngaia ke oga iga ka mwako ina finua manga
         na mafuara ne qani woisia tangaa. Ngaia ke oga kana iga ka rofu, Aesak make tanua
         mo Jekob, maka kafu wateraurua ka woita rainia na mwako kena.
         10 Ebraham ke tanua ka agua kaa, suria ngaia kena ke nanasia rao mwa ka finua ne taotao
         tarai, o God ne qani takosia make tagarafia.
         11 Hoi ki na mataina ka Sera ne gagaimauaga wau rai nafunia ana ka kare, make nafunia
         ka fagauguringa woi o God ke gira tanua ana ka agua ne qani woisia, make kafu nafunia
         ka kere kare mwane.
         12 Wani kena, Ebraham ke mwamwaerafaga fato noga, make apara ke akau mai ka waro ni
         inuni ne nafunia. E mwora ngaira ka rako aera wau manga na feegu ina wawaiaro kana
         maka mangara na guni na one i one gana.
         13 Arani inuni gaa ka mae fato noga maka nafunia ka fagauguringa iata maungara, mangara
         ne marefa nai tawora ka taa ne woisi tangara. Ngaira gaa ka wagewage mwa, na regi
         rao fagatau mwa ka mwarao gaa, maka woi ngaira ka mafuara mwa, ki ngaira ina ano kaa.
         14 A mataina na inuni na tamasi manga ngai ke, nga ne fagaqao woi ngaira ka garia ka
         finua iata mereata.
         15 I manga nai tatakosia ka finua na qani oga mai noga iga ira, ngaira ke mwataku mwa
         na gira aporo rao ana.
         16 Hoi maka onoono rao mwa tangaa ka finua koro i Heven kana. Nga ngai ke o God ke marefa
         ni maaki na wowoisia woi na God iata. Ngaia make tagarafia ka finua tangara.

         18 Ebraham ka qani woi tangaa woi Aesak, i karena mereana ke ratoa mwa ka woraworanifa
         kana. Hoi maka mataina o Ebraham na ofongia, ngaia ke nafunia ka fagauguringa make
         marumu mwa rai nafuia ana ki karena rai mafatanifa ko Aesak,
         19 suria ngaia ke girara woi o God ke gira ragaira akau ana ka inuni tangaa ka tafinga.
         E manga na Aesak ne toraia aporo pania na maefa.
         20 Aesak ke nafunia ka fagauguringa, make tamasia ka mafatanifa koro tangaa ko Jekob
         mo Iso.
         21 Hoi imuri mai, a mataina Jekob ne suguia mwa ni mae, make matarengia ka airiwatona
         make wogasi. Suria nikao na fagauguringa iana, ngaia ke fagaapunariraurua ki karena
         o Josep.
         22 Hoi ki na mataina o Josep ne kafu maemae, make qani nafunia ka fagauguringa woi o
         God ke totoraira ka inuni Israel fura pania ki Ijip, make woi tangara woi nai totora
         ka surina apena afainira.
         23 Suria enana me emana o Mosis karu nafunia ka fagauguringa, ngairaurua karu punufia
         ki ngaia raorao make taua ka fagaifana ne oru. Ngairaurua gena karu rea ka kare kena
         ne qao koro aera, make marefa naru maagutainia rai tofea ana ka tamasinga ne naka
         na arafa ni finua ngai kena.
         24 Hoi imurina o Mosis ne rafa akau, mina fagauguringa iana ke tanua ke ngaroi rai onia
         ana woi sinamapu o Fero.
         25 Ngaia ke marefa ni oqania ni ogaoga koro iga ka taufa iata na inuni aera, suria o
         God ke suguia mwa ni fagatamasira. Ngaia ke oqania mwa rai fagaqao maana ana afainira
         ka kare iana God.
         26 Mosis ke girara woi na arani mwarao koro i Ijip gena ke marefa ni koro manga na mwarao
         ne pagai tawoa rainia na ape mamasiaga ana tangaa na Mesaea kena, make ono rao inago
         tangaa ka worina.
         27 Suria na fagauguringa iana, Mosis ngaia ke rao pania ki Ijip make marefa ni maagutainia
         ka mangariaga iana na arafa ni finua. Mosis ke fagagatagata suria ne rea ko God ne
         marefa nai gira rea ana kena.
         28 Nga na fagauguringa iana make fagananaua ka farunga na woisia na Tefa Afarau. Ngaira
         na inuni i Israel ka tafusi rai ka maana ruma iata igi rainia ka gaputa na sip, ki
         mwarao maka enjel iga na maefa ki siana ki nanafuira ka kare mwane inago iata gena.
         29 Suria na fagauguringa iata, ainuni ka taworagofa iga ka Asi Mera manga na mwako mamata.
         Hoi na mataina na inuni Ijip na oqania rai taworagofa surira ana, ngaira ka tono ka
         mae.
         30 Akare iana o God ka nafunia ka fagauguringa na mataina na taworagofa rifuia na Finua
         rafa i Jeriko suria ka tangiana ne epiu, mina qono na para rifuia rainia ke afogefoge
         wato.
         31 Ua ka Rehap ka fefene ne aera na parongana ia, make nafunia ka fagauguringa make
         oniraurua qanu ka mwane ne erua naru gagafia rai rea ana i Jeriko. Hoi ki ngaia ke
         marefa nai nafuia funuia afainira ka inuni na tofea o God gena.
         32 Hoi ataa kau tatamasia nikao? Marefa qai nafunia ka mataina rai tamasia ana ko Gidion,
         Barak, Samson, Jafta, Deved, Samuel mi tana maurukari rao gena.
         33 Nga na fagauguringa iata, ngaira ka fainafunafu ka tefarira ki tana arafanga igi,
         maka tanui ka mwarao ne oto, maka tawoa ka mwarao o God ne tamasi tangara. Ngaira
         ka fatatapusi ka farata na mwarao wasi,
         34 maka nafui ka apena giu ne ngarungaru, maka gawa panigi ka naefe ne maasi ruarua
         iata na maerongata. Manga ngaira gena ke marefa nai ramwo, maka watera ka nganganiaganifa
         mina ramwofa rai gogofira ana ka mafuara ni faiarifatana.
         35 Tana fefene na nafunia na fagauguringa, maka tafi aporo tangara ka goata na qani
         mae fato noga ira. Ngaira na ani na tangamworani inago ira ka ramwosira rafa wau marefa
         nai oqani gawafa pania ka fafaranifa suria ngaira ka oqani afaraga akau ana pania
         ka maefa tangaa tafinga mwora.
         36 Tana inuni gaa ka fafagamamana rainira maka rararamwosira, mi tana ani ka rakurakura
         rai seni ka kasira ina peresin.
         37 Hoi mi tana inuni ka ariarifara rai guana fau ka maemae, maka farafaraworoworo rainira,
         kee na nanafuira funuira rainira ka naefe ne maasi ruarua. Tana inuni gaa ka nafuni
         mwa ka gawoni na sip mina kouti rai gafu ana rai. Ngaira ke marefa ni tonga mwarao
         iata, maka mamamaramwanegasira maka tatanui ka atani wau mwa na mwarao tangara.
         38 Ainuni koro gaa ke ma ni araria nai oga afainira ka inuni ina ano kaa, maka tanura
         ka atani araorao mwa suri finua tatara mina fungani, maka tanura rai oga ana iga ka
         waqa mina kirukiru irarona na mwako gana.
         39 Ngaira fato gaa ko God ke wagewagesira suria na fagauguringa iata! Hoi maka mae,
         make marefa nai tawora ka mwarao na qani woisi tangara igi.
         40 Ngai ke ko God ke qani takosia ka mwarao ne koro ne naka tangagia. Make oqani rai
         fakugia ana afainira, ki mwarao maka ogafanaka igia fato ki taotao fagainani wau nga.

1 Ua suria na mataina kaa, ka apena rurufa rafa na inuni ka rifuigia rai qoqoretainigia
         ana, hoi ki igia kai kasikasi rao ka arani mwarao ne fafagamakukugia wato, ne mangai
         na aerafa ne gira rakurakugia ana. Ua makai fagagatagata nga rai taria ana ka tarifa
         ne naka o God tangagia.
         2 Igia kai onoono tangaa mwa ko Jisas, ngaia kena ke fafaganega ka tangamworanifa ia
         ka raorao make pagai fafagaofua. Ngaia ke nganganiaga mwa ke qanufia ka maakifa rai
         rapusia ana iga ka taotao woro, suria ne girara woi tana mataina mai ke wawagewage.
         Nga ngaia ke ogaoga irawona i otona na papa ne ogaoga iga o God!
         3 Ua, nga ngai ke mui nakanaka ka takofa iamiu iga ko Jisas ne marape mwa rainia na
         rotafa iata na inuni na aera, ki mwarao maki siana kamu anumwanumwa kamu kasikasi
         wau mwa.
         4 Mu fafainafunafu kamu tetefaria ka aerafa, manga namu fafainafunafu maake marefa
         wau noga namu mae.
         5 Hoi maka mu qono rainia ka woita ne woisi tangara i karena o God, “A mataina o God
         ne fafagaqaogamu siana rai tako mamafasia ana, mi siana ke watowato na takofa iamiu
         mataina ne fafagaotogamu.
         6 Arafa ke fafagaotora mwa ka inuni ne oqa koro tangara, make susuraira ka ani ne woisira
         rai karena.”
         7 Mui nafunia ka marumufa mwa na mataina na fafagaotogamu! Ngatakena na Arafa ne tanura
         i karena ngai ke. Arani inuni na apara kare maka gira fagaotora ana ki kareta.
         8 Nga ngai ke o God make fafagaotora ki karena fato, hoi make rao ke marefa ni fafagaotogamu
         igamu kena marefa ki karena ngaia.
         9 Emaka ina ano kaa maka fafagaotogia, maka takotako fagaakaufira. E koro aera ki igia
         kai ogaoga irugufanana Emaka i Heven ki mwarao kigia ka ogaoga iga ka tafinga afainia.
         10 Emaka ina ano kaa ka fafagaotogia iga ka mataina qouqou mwa, maka fagaotogia suria
         mwa ka takotakofa iata ira. Hoi mo God ke fafagaotogia tangai ka korofa ia ka mereaka,
         suria ngaia ke oqanigia nai apuna manga i ngaia.
         11 Iga na mataina o God ne fafagaotogia, igia ka gira ape mamasiaga ana iga ka agua
         kaa, marefa nai gira wawagewage ana. Maki murina mai igia na ani o God ne fagaotogia
         ka pagai nanafunia ka marapefa rainia igia ka oga otooto.
         12 Ua, mui rogurogu ka rimamiu ne mamaeaga, maka mui faganganganiagara ka qorona uwamiu
         ki siana rai gisigisi ana,
         13 maka mui fafagaotoa ka tara namu taworagofa iga kena. Hoi maka apeape koro ka inuni
         na risurisuga, marefa nai aerataga wau nga.
         14 Mui ofongia kamu oga marape afainira ka arani inuni! Mui oga iga ka ogafa ne qao
         koro. Rao ke marefa, e asa mwa namu girara rea ana ka Arafa.
         15 Mui reregamu, siana ki tana fitangagimiu ni mamarefa pania na korofa iana o God.
         Siana kamu naka na apenagai mafai ia ki akau mai afainigamu, ki fafagaerisira nikao
         ka meosigai inuni gena.
         16 Mui reregamu, rea wau ka fitangimiu ke tanui ka agua atani wau mwa, make manga o
         Iso ne marefa ni tako fagaakausia o God. Iso ka kare inago ne pagai nanafuni ka arani
         nafuniga iana emana. Hoi make fagaorisingai ka mafatanifa iana emana tangaa mwa na
         ngaufa ne etagai ia.
         17 Mu girara, tana mataina make oqania aporo, make nongi angiangiga tangaa ke emana
         ia ni fagakoroa, maake marefa.
         18 Igamu ke marefa noga mu rao iga ka fungana i Saenae kamu rea maka mu fatatagia. Marefa
         ka watawata na giu, kee na roto masusuri, kee na tangi aera,
         19 kee na afuri na ufia. Ainuni Israel ka rongoa ka ringiringi ne tamasi tangara. Hoi
         maka nongia woi ni manapu
         20 suria ne marefa nai oqani rongo ana ka woita iana. E woi manga kaa, “Otai mwa na
         inuni kee na puruka ne arao ina fungana kana, maka mui arifarifa nga funuia rai fau.”
         21 Agua kena ke qao mamaagutaga make woi ko Mosis ngaia ke maagu ke gisigisi.
         22 Igamu kamu rao mai tangaa noga ka fungana i Saeon, i Jerusalem ia faafa. Nga ngaia
         na finua rafa iana o God ne tafitafi, agua na qera mina qera ni enjel na arao mai
         fakufaku rai wagewage ana iga.
         23 Nga ngai ke namu rorogoira ka arani karena koro o God, na atata ne qani segera i
         Heven, maka mu rorogoia ko God mereana, ne fafagagetara ka arani inuni. Ngai kana
         nikao ka nunuta na inuni koro, God ne fagaotora fato noga.
         24 Mo Jisas nikao ke e kana! Nga ngaia ko wani ne tanua na fakunga faoru afainia ko
         God ia, mina gapuna ne tafusigia rainia ia, ke woisi ka romani na mwarao tangagia
         tefaria rao ka gapuna Ebol.
         25 Nga ngai ke mui tautau woita iana ko God ne tamasi tangagamu. Ngaira na inuni Israel
         ke marefa nai gira rao pania ana ka fagaetangifa iana o God na mataina na ngaroi rai
         rongoa ana ko God ne tamasi tangara ina fungana i Saenae. Igamu nikao make asa namu
         rao pania ka fagaetangifa, manga namu ngangaroi rai rongoa ana ko God ne tatawatawa
         mai tangagamu pania i Heven.
         26 A mataina o God ne tamasi i Saenae, a ringina ke ngiua ka ano kaa, mina mataina kaa
         ke woisia woi ne pagai ngiungiua nikao ka ano kaa mina afaafana kana nikao.
         27 A tawatawanifa ke woi manga ka ‘nikao’, woi na arani mwarao ne fagaworai gana ka
         pagai mwangiungiu ke tataka rai faitigi, hoi nga mwa na mwarao marefa ni gira mwangiungiu
         ana ke pagai taotao tarai tarai mwa.
         28 -
         29 Hoi ki igia ke araria nai tangasia ko God suria na wategia ka arafanga ne marefa
         ni gira mwangiungiu ana. Migia kai wowogasia afainia ka maagufa rai wawagewagesia
         ana, suria na God ia ka nami tako fagafigaia kena ke manga na giu ne ratarata ia.

1 Mui kokomanigamu fairifui raorao mwa manga na kare iana na Arafa na arao isuria.
         2 Mui kanakanasira ka mafuara na arao mai i ruma iamiu, rainia tana inuni inago ira
         ka kanakanasira ka qanu mwa ka enjel i ruma iata make marefa nai girara.
         3 Mui tatakosira aerisira nga ka inuni na kasira irarona na peresin. Siana rai qono
         rainira ana ka inuni na ono aerisira, maka mui takosia manga igamu ia nikao maki afainira.
         4 Arani inuni kamui takotako fagafigaia ka ogafa iga na auragifa. Mui mworamwora faitangai
         tangara ka inuni iamiu, igamu na mwane mina fefene, suria o God ke pagai fafagaitangira
         ka inuni na rangaranga mina inuni na tatanui na aerafa.
         5 Siana rai takosia ana rafa ka rurugua, maka mui nafunia mwa ka wagefa rainia ka mwarao
         namu nafuni gena, suria o God ke qani woisia manga kaa, “Marefa qai gira kasigo ana
         make marefa qai gira mwarao ni tangainigo ana.”
         6 Nga ngai ke ne taugia ka wowoi kaa, “Arafa ke tatamaniau! Ataa kau pagai mamaagutainia
         rainia na taa na inuni ne tanua tangau?”
         7 Siana rai qono rainira ana ka mwane rafa iamiu inago ira na qani tamasia tangagamu
         na woita iana o God. Mui tatakosia ka ogafanata ira, maka mui fafagauguria ka Arafa
         mangara ngaira ira.
         8 Mataina inago wau noga mina mataina kaa o Jisas Kraes ke marefa ni orisi noga, ngaia
         ke faiaworagi mwa tatarau.
         9 Siana ka fafagaqekaqekagamu rainigi ki tana fagausuringa getigi. Hoi o God ke gira
         fagagatani ana ka takofa ia ka ke nganganiaga rainia ka korofa iana, mi tana ngaufa
         ka ngaura make asa ni fagagatani ka takofa ia ka.
         10 Hoi igia ka nafunia ka raperape, mina mwane na tatagara iga na raperape ina rofu
         ke marefa nai gira ngaura ana ka ngaufa gena.
         11 A qauta na mwane ni raperapega kena ke totoraia qanu ka gaputa na mwarao tangai na
         mafatanifa iata igi iga ka agua ne apuna tefa wau tangai na aerafa, mina apeni gena
         ka fafanunu i metara taragani na finua kena.
         12 Hoi ko Jisas mereana ke ape mamasiaga ne mae i metara taragani ina maana finua rafa
         kena, ka gapuna mereana ki tanura kai inuni kai apuna.
         13 Ngaia ngai ke igia makai furafura taragani na finua kena tangaa ko Jisas rai mea
         maaki ana.
         14 Iga na ano kaa ke marefa nai nafunia ka finua rafa ni gira tao tarai ana, maka nanasia
         mwa ka finua rafa ne mamaunga mai kana.
         15 Nga na mafatanifa ia ka tangaa ke kaa, tangai kasia ana akau ko God raorao mwa iga
         ka atana o Jisas.
         16 Hoi nga ngai ke siana rai qono rainia ana kamu korokoro maka mu mafata rai faitangai
         ka nafuninga iamiu, suria nga na mafatanifa manga ngai ge ke wagewagesi ko God.
         17 Mui tautau woita iata ka mwane rafa iamiu maka mui tatanui ka taa na woisi, nga ngaira
         gena ka onoono surigamu maka uraura inagona o God tangai mea tamasi ana rainigi ka
         mwarao na tanui iga na ano kaa. Hoi nga ngai ke mui tautau woita iata kai wawagewage
         rainia ka tagaranifa iata. Manga marefa namu tautau woita, ka tagaranifa iata ke asaasa
         tangara make marefa nai gira tamanigamu ana.
         18 Mui fafagarafe tangagami. Atakotakofa iamami ke taragani mwa, makami ofofongia kami
         ogaoga koro raorao mwa.
         19 Inau kau oqanigamu namu fafagarafe woi inau qai aporo wau tangagamu mafarufaru.
         20 O God ne gira mafata rainia ana na marapefa, ke ragaia akau ka Arafa ia ka o Jisas
         Kraes pania ka maefa. Ke kaa ko Jisas ke manga na romana mwane rafa ni ono suri sip
         ana ia, mina gapuna ke tanua ka tamasinga faku ne taotao tarai nga.
         21 Inau kau fagarafe woi o God ki tanugamu kamu nanau kamu tautau woita iana, maka mu
         oqani raorao mwa rai tanui ana ka mwarao ne oto. Makau fagarafe nikao woi o Jisas
         ki tatamanigamu rai tanui ana ka mwarao ne wagewagesi o God. Kai fagaakausia ko Jisas
         Kraes tarai tarai! Amen.
         22 A goaku igamu, au segea mwa ka kere aqouqou gana leta rai fagagatanigamu ana, makau
         nongigamu woi mui rongorongo menamenai tangai ka mwarao nau qani segera igi.
         23 Mu girara? O Timoti ke fura noga pania ka peresin. Manga ne mataro mai mafarufaru,
         ngaia ke takuau wau ina mataina nau arao wau tangagamu kena.
         24 Inau kau oqanigamu namu mamafata rainia ka tamasinga iga na wagefa iaku tangara ka
         mwane rafa iamiu mina arani kare iana na Arafa. Ainuni ina provins i Itali na rao
         suria na Arafa, ka mafata rai wau na tamasinga iga na wagefa iata gaa.
         25 Au fagarafe woi na korofa iana o God tangagamu ki igamu fato!JemasJemasJemasJemasJemas

1 Inau o Jemas, na kare iana o God mina Arafa iaka Jisas Kraes. A tamasinga koro tangara
         na arani kare iana o God na faitaka rai isuria na ano kaa.
         2 A goaku igamu, mataina na arani mwarao ne arao mai tangagamu rai ofongiana na tangamworanifa
         iamiu, maka mui wawagewage,
         3 suria namu girara imurina namu tetefaria na ofongifa namu tatarafu igi, ke fafagagatani
         ka tangamworanifa iamiu ngai gi, minga kamu fagagatagata mwa.
         4 Hoi maka mu fagagatagata, ki mwarao makamu rafarafa wau nga, ki arari.
         5 Rao ki tana fitangimiu ke oqania na tako matafa ana, maka mu nongia ko God make gira
         wategamu ana. God kaa ke wagewage wau rai mafata rainia ana ka tako matafa kena tangagamu,
         make ma ni gira tangatangaeramiu namu nongia rainia.
         6 Hoi ka mataina namu nonginongi tangaa rainia na tako matafa ana kena, mui nanafunia
         ka fagauguringa maki siana rai tako ruaruaga ana. Otai mwa ne takotako ruaruaga ke
         manga na aruqo ne akiukiu iga na roga ia.

         8 Rao kigamu ka inuni manga ngai gena, marefa namu girara tako nganganiaga ana, make
         marefa nai gira tako fagaugurigamu ana. Hoi ki siana kamu tatakosia woi na Arafa ke
         wawategamu ki tana mwarao.
         9 A goaka na tao rai mwarao purua, kai wagewage woi God ke tako rafa wau rainira.
         10 Hoi mo otai na nafuni rurugua kai wagewage ina mataina o God ne nanakara wato. Ainuni
         na nafuni rurugua gaa ka pagai mamarefa rao mwa mangara na takani na taritari igi
         11 ne raesi ke maugu na arito. A mafe ke mamarefa ka takani mina qao korofanani ke aera.
         Ngatakena na inuni na nafuni rurugua na pagai fatofato ngai gana, minga na arao suri
         na nafuninga iata.
         12 God ke onoono korofigamu, rao ki igamu ke fagagatagata ina mataina namu qauqanu iga
         na faiofongifa. Ngaia ke pagai woria aporo ka tafinga fuu tangaa ka inuni, manga ne
         watera na ani ne oqa koro tangaa o God.
         13 Rao ka inuni gaa ka ofongira, siana ka wowoi, ‘Ngaia o God ke ofongiau kaa.’ Aerafa
         ke ma ni gira ofongia ana ko God, mo God ke marefa ni girura ka inuni kai tanui ka
         aerafa rai ofongira ana.
         14 Nga na faioqanifa iaka mereaka ke ofoofongigia mwa make okeokegia fura make totoraigia
         rai tanu ana ka aerafa.
         15 Nga na faioqanifa iaka ke tanugia ka oqani taniu ana na aerafa gaa, maka takosi rai
         taniu ana ka aerafa, maka tatanui ka aerafa gena, hoi imuri mai mina aerafa gena ke
         nanafuigia.
         16 Siana nga ka fafagaqekaqekagamu, na goaku.
         17 Arani mafatanifa ne koro fato wau nga, ke rao mai pania ke Emaka ne fagaworaia na
         arito, fagaifa mina feegu ina qaiawoa i afaafa kana. A mamarufa iata na mwarao gaa
         ke gira orisi ana. Hoi mina taufa iana God ke marefa wau ni gira orisi ana.
         18 God ke kasia mai ka Woita mwora iana rai wategia ana ka worafa faoru, suria nga igia
         ke usuigia nga rai faganegana na komana kare iana ira.
         19 A goaku koro igamu, e araria namu mafarufaru rai rongofa maka mu arigurigu rai tamasia
         ana, ki siana rai mangariaga ana mafarufaru.
         20 Rao ko mangariaga, marefa mu girara tanua ana ka mwarao koro o God ne oqania nui
         tatanui.
         21 Siana rai atani wau ana mwa, siana rai tanui ana ka arani agua aera. Hoi maka mu
         fagamwarufigamu maka mu taua ka tamasinga na fasira i maurifamiu rai fagatafigamu
         ana.
         22 Mui tautau woita iana ko God! Siana rai fagaqekaqekagamu mereamiu ana rai rongofa
         mwa.
         23 Rao ko rongoa ka tamasinga make marefa mu tautau woita iana, mu mangara na inuni
         na qoqoretainira mereata iga na klas,
         24 maka qono rainia ngatakena na qaofanata ira mataina na rao gana.
         25 Hoi maka mui onoono raorao mwa iga ka tarofa koro ne fagataraganisigamu kena. God
         ke onoono korosigamu iga ka arani mwarao namu tatanui, rao ke manga mu rongorongo
         maka mu tautau woita, make ma mu qoqono rainia mwa.
         26 Rao kamu woi igamu kamu oto wau, hoi make marefa namu gira fagaotoa ana ka meamiu,
         mu fagaqekaqekagamu mereamiu mina arani mwarao namu tatanui ka mwarao purua mwa.
         27 Nga mwa na otofa ne qao koro i maana o God Emaka, kamu tatamanira nga ka kare na
         mae panira, mina nao na mae panira, maki siana kamu nanaka ka ano kaa ki tanugamu
         kamu tataniu ka aerafa.

1 A goaku igamu, rao kamu nafunia ka fagauguringa iga ka Arafa iaka o Jisas Kraes,
         siana kamu onoono korosira ki tana inuni tefarira ki tana inuni nikao.
         2 Rao ki tana inuni ne nafuni rurugua ke gafu rai ka gafu ne totogatoga mina gol ringi
         ke rao mai iga ka tana fakunga iamiu, mina ainuni ne marefa ni nafuni rurugua ni gafu
         rai ka qani gafu ki rao mai nikao,
         3 siana rai fagaogasia ana koro ka inuni ne gafu faoru ia maka mu woi tangaa ka inuni
         ne marefa ni nafuni rurugua ia ke ura mwa i rawona, kee ni oga wato mwa ina qea fatara.
         4 Hoi mataina namu tanua na agua kaa na qaiawogata na inuni rai woawoanira ana igamu
         kamu usui maata ka inuni purua, mina faioqanifa iamiu rai tanu ana kena ke aera wau
         nga.
         5 A goaku igamu, mui rongorongo. O God ke usuira ka inuni purua mwa ina ano kaa make
         mafata rainia ka apena tangamworanifa tangara. Hoi make qani surua tangara ka arafanga
         iana ne mamafata rai tangara ka arani inuni na kokomania.
         6 Hoi, igamu kena kamu fafagaaerisira wau ka inuni ne marefa ni tonga rurugua iata
         gena. E fea, nga na inuni na nafuni rurugua gena ka girara fagaaerisigamu ana maka
         okeokegamu tangaa na kot, naa?
         7 Nga ngaira gena ka fafagamamana rainia na atana na Arafa iamiu ia.
         8 Mu tatanui ka mwarao ne oto, rao kamu tautau suri ka tamasinga iana o God ina Segesegefa
         Apuna, nga na tamasinga ne woisi tangagia rai oqa koro ana tangara ka inuni manga
         na oqa koro tangagia mereaka.
         9 Hoi make rao kamu tako fagaakaufira ki tana inuni tefarira ki tana inuni, nga namu
         tanua na aerafa ngai kena, mina Segesegefa Apuna ke fagausuri woi igamu kamu tanua
         ka aerafa.
         10 Rao kamu tautau suri ka arani Lo me tagai ke marefa, maka mu fagaerisira fato wau
         nga ngai gana.
         11 Nga na God ne etagai togo ke woi tangagia woi nai mworamwora iga na auragifa iaka
         ia make woi tangagia nikao siana kai nanafuira funuira ka inuni. Hoi manga namu mworamwora
         iga ka auragifa iamiu, maka mu nanafuira funuira ka inuni, igamu kamu fagaerisia nikao
         ka faifataninga iana o God.
         12 Mui tamasi maka mu mangara na inuni na pagai fafagetara rainia na faifataninga ne
         fagataraganisigia pania ka aerafa.
         13 Mui tanua ka agua kaa, suria iga na tangiana tangaa na fagaetangifa kana, God ke
         marefa ka faitakoifa tangara ka inuni ne marefa nai girara faitakoi ana tangara tana
         inuni. Agua ni faitakoifa tangara ka inuni ke tefaria ka agua ni ararangainira ana
         tana inuni.
         14 A goaku igamu, ataa ka gira woisi ana rainia tana inuni manga ni woi, “Inau kaa kau
         nafunia ka tangamworanifa,” i manga woi na taufa iana ki marefa ni fafagaqao rainia?
         E fea na tangamworanifa manga ngai kena ke girara fagatafia ana?
         15 Rao ke girara ka goana ke marefa ni tonga gafu kee na ngaufa,
         16 make wowoi mwa tangaa, “Koro mwa na goaku. Naka ka Arafa ki fagakorofigo rainigi
         ka gafu mina ngaufa.” E fea, ataa ke koro tangai woisia ana na tamasinga kena, i manga
         woi ngaia ne marefa ni gira mafatana rai na mwarao tangai na ogafanana?
         17 E rao kigamu kamu woi, woi namu tangamworani, maake marefa namu gira tamanira ana
         ka inuni, ka tangamworanifa ngaia ke marefa ni mwora.
         18 Rao ke manga tana inuni ke ngaroi make woi, “Inau kau nafunia ka tangamworanifa,
         migo ko gira tagarafi ana ka mwarao koro.” Ua au araramia, “Mu fagareau rainigi ka
         tangamworanifa iamiu manga ne marefa ka mwarao koro mu tanui, mi inau kau fafagarego
         rainia woi inau kau nafunia ka tangamworanifa rai tanui ana ka mwarao.”
         19 Koro mwa namu tangamworani woi na God ne etagai mwa. Ataro nikao maka tangamworani
         rainia ka agua kena, make tanura ka maagu wau nikao.
         20 A qeka igamu! E rao ko woi igo ko tangamworani, make marefa nga na mwarao mui tanua
         rai fagaqaoana rainia na tangamworanifa iamiu, ka tangamworanifa ngaia ke tanu mwa
         manga na mwarao purua ia. Naka qai fagarego rainia ki ngatakena nga.
         21 Aa, Ebraham na mwane rafa iaka ia make tanua ka mwarao ne koro i maana o God, ne
         naka o Aesak, i karena ina raperape rai suu wogasi ana.
         22 Hoi mu rea ki ngatakena na tangamworanifa mina tagaranifa iana o Ebraham ne tagara
         faku. Ngaia ke fagaqao woi na tangamworanifa iana ke mwora rainia ka mwarao ne tanua.
         23 Ngaia na mwarao na Segesegefa Apuna ne wowoisia woi, “O Ebraham ke nafunia ka tangamworanifa,
         mo God ke ono korosia rai ainuni ne oto.” Ngaia ngai ke o Ebraham ne fafarigoata afainia
         ko God kaa.
         24 Hoi ngaia ngai ke. God ke fafagaotora ka inuni na gira tagarafi ana na mwarao koro,
         mina ainuni na tangamworani mwa ke marefa.
         25 Au fafagatakea iga ka Rahab na aoraora ia. Kani kaa ke tanua ka mwarao ne koro i
         maana o God rainia ne onira qanu ka mwane na gagafi ira make kasira ka aporo i finua
         iata iga ki tana tara getea rao nikao.
         26 Hoi ainuni ne marefa ni manawa ke mae fato noga, mina tangamworanifa ne marefa ni
         gira tagara ana nikao minga ke mae fato noga!

1 A goaku, marefa ni ararigia kigia fato nai taotao fato rai fagausuri. E mwora wau
         nga na fagausuri gana ka pagai fafagagetara wau nga tefarira ki tana inuni.
         2 Igia fato ka tanui ka arani mwarao ne aera. Hoi make manga mu gira fagaotoa ana ka
         meamiu, igamu kamu nganganiaga maka mu gira fagaotogamu ana mereamiu.
         3 Rai naka ana ka kere maworo gana na aeani i farana na hos, ka gira riria ana ka hos
         kana ina agua getegi rao.
         4 Nga mwa na apena na roga rafa ke gira gurua ana ka faka rafa, hoi mina mwane rafa
         iga na faka rafa kena ke taua mwa ka kere mwarao tangaa rai fagaotoa ana rai raofa
         iga ka agua ne arao iga.
         5 Hoi ka meaka nikao ke sisitai wau, make gira kasikasigia akau ana rainigi ka mwarao
         rafa. Ua a kere watawata na giu ke gira rata ana fato rainia ka mwou fagaenani.
         6 A meaka kaa minga ke manga na giu ia. A meaku ka mwarao ne aera wau ne nafunia ka
         ramwofa tangai fagaqao aerisiau ana ka apeku fato minga ke fafagatetefia ka ogafanaku
         rainia ka giu ne wawatawata ne rao mai pania na Hel ia.
         7 Arani mwarao na tafitafi na tataworagofa, a manu, a mwarao na angoango, mina arani
         mwarao i asi gana, ka gira fagamanatara ana minga ka manata.
         8 Hoi mina meaka, ke marefa nai gira fagamanata ana, make tamasi atani wau mwa, e aera
         wau make tataka rainia raorao ka mwarao ni maefa.
         9 -
         10 A goaku koro igamu, ameaka gaa ka tamasi faku rainiraurua ngai ge ka fagaakausinga
         mina tamasi aera ana. A fafagaakaufia ka Arafa me Emaka maka tamasi qaroqaro rainira
         ka inuni ne fagaworaira God ka mai tao manga ingaia mereana ia. Hoi ka agua kena ke
         marefa ni oto.
         11 A wai ne marawa mina wai ne ameraga ke asa mwa naru fura mai pania ka qaurungana
         ne etagai mwa!
         12 A wai ne marasiga ke ma ni gira orisi ana ki manga na wai ia. E asa mwa ka apenagai
         na woisia na parao ni kasia na guana na fara, kee na warona na pumkini ki kasia ka
         guana na bini.
         13 Manga mu nafuni takofa koro, maka mu fagaqao rainia iga ka ogafanamiu ne oto maka
         mu fagamwarufigamu. Fagamwarufinga ke arao mai pania ka takofa koro.
         14 Hoi make rao ka ogafanamiu ke wonusi ka fairafai ana maka mu tatakosigamu mereamiu
         mwa, siana qaqaeaga ana rainia, make siana fafagaparu rai fagafuni ana.
         15 A takofa ngai kana ke marefa ni rao mai pania ka Figona Apuna i afaafa. E rao mai
         mwa panira ka inuni ina ano kaa mina Ataro.
         16 Mataina na fairafai ana mina takosira ana mereata mwa, ngaira ka gira tanua ana ka
         fariwoana maka tatanui ka atani wau mwa na agua aera.
         17 Hoi nga mwa na takofa ne rao mai pania na Figona Apuna i afaafa ke totoraigia tangaa
         ka taraganisifa, farigoata ana, marapefa, takofa koro, korofa, faitamani ana, mworafa,
         mina fagaguri koro ana nikao.
         18 A mataina na inuni na ogaoga iga ka marapefa, ngaira ka gira tamanira ana ka inuni
         ka ogaoga iga ka otofa.

1 Siana rai fainafunafu ana mina faitogiri ana faitangai. Mu tataniu ka mwarao gena,
         surigamu ne wonusi na tako mamaongoga ana ne fafaifiofio rai tefaria ana ka mangatamu.
         2 Mu oqani ka mwarao ne marefa mu nafuni, maka mu tataniu rai ki tana mwarao rai tawora
         ana. Mu nanafuira ka maemae wari, make asa mu tawora ka taa mu oqani gena, make marefa
         mu gira tawora ana rai fainafunafu ana mina faitogiri ana. E araria mui fafagarafe
         tangai.
         3 Hoi mina mataina mu fafagarafe, mina fagarafenga iamiu igi ke marefa nai araramia,
         suria mu fafagarafe mwa iga ka takotakofa ni mamaongoga ana.
         4 Igamu ke marefa mu mworamwora tangaa o God! Mu girara woi na inuni na oqani na arani
         mwarao aera ina ano kaa, ka maeronga ana o God, maka ura pusia wau nga ko God.
         5 E fea, mu tako fagaerua rainia ka Segesegefa Apuna ne woi, ‘Nga o God ke kekesigia
         rainia ka tafinga ne wategia ia?’
         6 E mwora, o God ke tatakosigia afainia ka apena korofa rafa, manga na Segesegefa Apuna
         ne woisia ia “God ke ngaroitainira ka arani inuni na takotako fagaakaufira mereata,
         hoi make korokoro tangara ka arani inuni na fafagamwarufira.”
         7 Mui mafata rainigamu mereamiu tangaa ko God kamu arao suria. Mui ura nganganiaga
         pusia ka Ataro, make gawagawa panigamu.
         8 Manga igamu mu arao mai fagarangia ko God, mingaia ke arao mai fagarangigamu. Igamu
         na inuni aera, mui fagataraganisi ka maurifamiu. Igamu na inuni namu mangata fagaerua
         kena, mui fagaqao korofi ka mangatamiu.
         9 Mui faitakoi maka mu angiangi. Mui faganega rai angi ana, siana rai mamana ana.
         10 Mui fafagamwarufigamu i maana na Arafa make gira tako fagaakaufigamu ana.
         11 A goaku, siana rai tamasi aerisi ana ki tana inuni. Rao kamu tanua, kee ne rao kamu
         tamasi qaroqaro tangara ki tana inuni, nga namu tamasi qaroqaro rainia na Lo iana
         o God ngaia. Hoi make rao kamu tamasi qaroqaro rainia ka Lo, nga namu nakagamu mereamiu
         i afaafa akau tefaria na Lo ngaia, maka mu ngaroi rai rao suri ana,
         12 make marefa nikao namu arao suria ko God ne mafata rainigi gena. Nga o God mwa ke
         fafagaetangigia, make gira fagatafi ana, kee ne fafagaerisigia wau nga. Hoi mina taa
         kigamu rai tamasi qaroqaro ana rainira tana inuni gena?
         13 Hoi igamu kamu rongo mai, igamu na inuni namu wowoi manga kaa ia, “I ngaeka kee i
         gomafa kigia ka arao tangaa ka finua rafa kana, ka ogaoga suria ka farisi ne etagai,
         ka tataniu ka mwarao rai fagaworingai ana kai nanafuni rurugua rako!”
         14 E fea, ata kamu girara rainia i gomafa? E fea mu girara menamenai nga ka taa rainigi
         na tafingamiu? E manga mwa na siwo ne taotao suria mwa na kere mataina sisitai aera
         wau minga ke mamarefa rao ia.
         15 E ararigamu namu woi mwa, “Rao ka Arafa ke oqanigia na tafitafi mwa, igia ka tataniu
         ka mwarao gena.”
         16 Hoi igamu kamu qaqaeaga wau rai tamasi qaqaeaga ana, maka agua manga ngai gena ke
         marefa ni koro.
         17 Rao ke marefa mu tataniu ka taa namu girara ne oto, nga namu tanua na aerafa ngai
         kana.

1 Ua igamu na inuni namu nafuni rurugua, ke araria namu angi wau nga! Apena mwarao
         rafa ke pagai worawora tangagamu.
         2 Arani nafuninga iamiu ka qani kakaga, mina fasikoko ke ngaura ka gafu iamiu.
         3 A rurugua iamiu ke fegafegaraga, mina fegafegaraga ana kana ke fagaqao woi igamu
         kena kamu aera wau nga. Hoi maka mu gira kirura ana mwa ka rurugua iamiu iga ka fagafatongini
         na tangiana gaa.
         4 Igamu ke marefa namui watera ka maeta na inuni na mwaaru i mwou iamiu mina ani na
         inuni na fakura na guani na mwarao iamiu. Ngaira ka oqania ka faitamanifa, hoi mina
         Arafa faufugana ke rongoa ka awarawaranifa iata. Agua kaa ke fagaqao woi igamu kena
         kamu aera wau nga.
         5 Iga na ano kaa, igamu kamu nafuni rurugua wau rainigi ka arani mwarao koro maka mu
         tanui tangai korofa iamiu mwa mereamiu. Hoi kina mataina iga na fagafatongina na tangi
         gaa, kamu manga na qoo ne rafa koro iana wau ne tao tangai nafuia ana ia.
         6 Mu qani tamasi qaroqaro rainira ka inuni ne marefa nai tanui na agua aera maka mu
         nafuira funuira ka inuni na marefa nai migamu faitogiri noga inago ira.
         7 A goaku igamu, mui nanasi mwa raorao make aporo mai ka Arafa. Mui takosira ka mwane
         na fasira na mwou iata, na nanasi mwa tangaa ka mataina ni ragai rai taniu ana ka
         mwarao na fasira kai wakawaka menamenai.
         8 Igamu nikao minga kamui fagamarape mwa, kamui ura gatagata mwa suria na Arafa ke
         suguia mwa ni mataro mai.
         9 Siana rai faikinakina ana afainira ki tana goamiu make fagagetagamu ko God. A mwane
         ne fafagagetagamu ke uraura noga ina maana ruma kena.
         10 A goaku igamu, mui arao isuri mwa ka taufa iata na maurukari ne tamasi tangara na
         Arafa. Ngaira ka fagamarape mwa manga ngaira na apeape mamasiaga tana mataina ira.
         11 E mwora mi kasira akau ka inuni na maramarapeaga nga. Mui takosia ka maramarapeaganifa
         iana o Job, mina Arafa ke kafu tamania imuri. Nga na Arafa ke faitakoi wau make koro
         wau.
         12 A goaku igamu, nga na apena takofa rafa rainia ke, ke kaa, e rao ke manga igo ko
         wowoi mwora, make siana kamu fafagatapusi, maka mu woi mwa, ‘Aa’ manga namu wowoi
         mwora, make rao ke marefa namu wowoi ‘Marefa’. Rao kamu woisia ki tana mwarao nikao,
         nga mu fagaetangaifa ngaia.
         13 Rao kamu nafuni ka taa ne aera tangagamu, e araria mwa mu fafagarafe tangai. Make
         rao kamu fatami koro, maka mui kiu fagaakausia ka Arafa.
         14 Rao kamu matoro, maka mui nongira ka mwane rafa iga na siosi kai fagarafe tangagamu,
         maka mui nongira kai tarofigamu rainigi ka nongana na olif iga ka atana na Arafa.
         15 Rao kamu nafunia ka fagauguringa ina mataina namu fafagarafe tangara na inuni na
         matoro, ngaira ka girara koro ana. Nga na Arafa ke fafagakorofira, make rao ka tonga
         aerafa iata ki ngaia make tawora panira.
         16 Rao kamu nafuni ka aerafa, mui woisi tangagamu faitangai rainigi ka taa namu tanui.
         Hoi maka mu gira fagarafe ana tangagamu, maka mu gira koro aporo ana. Nga na fagarafenga
         iana na inuni ne taragani ke nafuni ka apena ramwofa rafa, make gira faitamani ana
         rafa wau.
         17 Hoi Elaeja ka inuni mwa manga igia kaa, make fagarafe woi siana ki rangirangi suria
         ka farisi ne eoru mina maworo gana, make marefa ni rangi.
         18 Ua ka mataina ne fagarafe nikao tangaa na rangi, make e rangi mai ke fagamauri ka
         mwarao na fasira ke waka koro.
         19 A goaku igamu, rao ki tana rongoisuri ka rao fagatau pania ka mworafa, e araria namu
         toraira aporo mai.
         20 Rao kamu ririra ka inuni pania ka tara ne aera, nga namu fagatafira pania na maefa
         ngaira, mina arani aerafa iata ka tawora panira.1 Pita1 Pita1 Pita1 Pita1 Pita

1 Inau o Pita na aposol iana o Jisas Kraes. Inau kau sege tangagamu kigamu na inuni
         o God ne ono sikifigamu rai kare iana, namu taka rainigamu mangara na mafuara iga
         na provins i Pontas, Galesia, Kapodosia, Esia mi Bitinia.
         2 Inago mai o God o Mama ke usuigamu fato rai kare iana mina Figona iana ke fafagaapunarigamu
         maka mu tau woita iana Jisas Kraes tangai tamusigamu rainia ka gapuna kamu qaqao koro
         panigi ka aerafa iamiu. Au fagarafe woi o God ki koro tangagamu, mwarao maka mui ogaoga
         iga ka marapefa wau nga.
         3 Ai fagaakausia ko God, Emana na Arafa iaka Jisas Kraes. Ngaia ke faitakoi rafa wau
         tangagia, make wategia ka tafinga faoru rainia ne ragaia ko Jisas Kraes pania ka maefa.
         Ua ki igia ka tako gatagata nga rainia ka tafinga ngai ke.
         4 O God ke fagananaura ka mwarao tangagamu i Heven ne marefa ni pagai kakaga, maki
         aera kee ni fatofato rao mwa.
         5 Igamu kamu tangamworani fato rainia ko God. Mi ngaia ke onoono surigamu menamenai
         rainia ka ramwofa iana, raorao make taua ka tangiana ni fagaetangifa, mo God ke fafagatafigamu
         manga ne qani oqania.
         6 Mu wagewage mwa rainigi ka agua gaa, manga namu rorogoi ne qaraqara tangagamu ka
         arani mwarao, maaki iga mwa ka kere mataina mwa ngai kena.
         7 A tangamworanifa iamiu ka pagai ofongi manga na gol na ofofongia iga na giu ia. Ka
         faiofongifa gena ka kafu fafagaqao rainia ka tangamworanifa iamiu woi ne koro tefaria
         ka gol ne pagai aera. Arani mwarao gaa ke fagaqao rai woi igamu ka fafagaakausigamu
         maka takotako fagafigaigamu maka onoono akau rainigamu, a mataina ne aporo mai o Jisas
         Kraes.
         8 Igamu ke marefa mu rea ko Kraes maka mu komania tefa wau, ke mai taua na mataina
         kaa. Igamu ke marefa mu rea maka mu mamarumu kamu tangamworani rainia. Kigamu kamu
         wagewage rafa wau. A wagefa iamiu ka apena wagefa rafa
         9 suria o God ke fafagatafigamu manga taa kena nga namu tangamworani rainia kena.
         10 Mina maurukari inago ka tamasia fura fato woi o God ke koro tangagamu, maka ngaira
         ka rapasia rai rogoia ana menamenai rainia ka tara o God ne fafagatafigamu.
         11 Figona Apuna iana o Kraes ke oga irarona apeta mi ngaira ka tamasia fura tangara
         ka inuni woi o Kraes ke fafara tefa wau inago mi murina mai ngaia ke arafa tefa nga,
         mina maurukari gaa ka rapasia nai rogoia ana ngatakena mina mataina taa ka mwarao
         gaa ke worawora.
         12 Hoi o God ke fagaqao tangara rainia ka mworana tamasinga ngaira na tamasia fura,
         marefa woi rai tamanira mereata ana mwa maaka tamanigamu nikao ina mataina kaa. Mina
         Figona Apuna o God ne kasia mai, ngaia ke watera ka ramwofa tangara ka inuni ina mataina
         kaa. Ki ngaira, ka tatamasia ka tarofa koro kaa tangagamu, mina enjel nikao maka oqania
         rai girara menamenai ana ka agua rainia na tamasinga kena.
         13 Hoi, igamu kamui ogaoga nanau nga maka mui fafagaotora ka takofa iamiu, maka mui
         takotako gatagata iga ka mwarao koro o God ne mamafata rainia tangagamu ina mataina
         o Jisas ne aporo mai.
         14 Iga na mataina inago igamu ne mamaunga mu nafunia ka takofa koro, igamu kamu rao
         suria ka taufa ne aera iga ka takofa iamiu mereamiu. Ki siana kamui tatanui nikao
         ka mwarao gena maka mui arao suria ko God iga ka mataina kaa.
         15 O God ne usuigamu kaa, ke apuna. Hoi igamu nikao maka mui apuna iga ka ogafanamiu.
         16 Iga na Segesegefa Apuna o God ke qani woisia fato mai noga, ke woi “Suria inau kau
         apuna, ogafanamiu ki apuna nga nikao.”
         17 Igamu kamu gira fagarafe ana tangaa ko God maka mu gira onia ana rai emamiu nikao.
         Maaki ngaia ke fafagagetara mwora ka arani inuni suria ka mwarao ngaira mereata na
         tanui. Ua kigamu kamu oga manga namu mafuara ia iga ka ano kaa, maka mu takotako rafa
         rainia ko God.
         18 Igamu kamu girara fato ngatakena o God ne worigamu pania ka taufa ne aera namu tawoa
         panira na mwane rafa iamiu inago. Ngaia ke marefa ni worigamu rainia ka mwarao ne
         girara mwa ne aera, manga na faaga ne girara kakaga ana.
         19 Marefa, i ngaia ke worigamu rainia ka gapuna koro iana o Kraes. Kraes ke manga na
         karena sip ne mafata rainia ka nafuia make qao koro wau, make marefa ni nafunia ka
         mwarao aera afainia.
         20 Mataina o God ne mamaunga ni fafagaworaia na ano kaa, ngaia ke qani usuia fato noga
         ko Kraes, rai fagatafigamu ana make rao fato mai noga ina mataina kaa, suguia mwa
         ni taua ka tangina ni fagaetangifa.
         21 Hoi ki ngaia o Kraes ke tamanigamu kamu tangamworani rainia ko God ne fagatafia aporo
         o Kraes pania na maefa, make fagaarafa nikao. Ngaia ngai ke igamu kamu girara ka tangamworanifa
         rainia ko God, maka mu tako gatagata rainia.
         22 Igamu kamu fagakorogamu mereamiu rainia namu qani rao suria ka mworana tamasinga.
         Migamu kamu girara komanira ana ka goamiu, mina mataina kaa kamui kokomanigamu faitangai
         nga iga ka mangatamiu fato.
         23 Tamasinga iana o God ia ke nafunia ka tafinga make taotao tarai, make tatamanigamu
         kamu worawora nikao iga ka tafinga faoru suria o God ke Emamiu mi ngaia ke marefa
         ni girara mae ana suria ngaia ke kokoa tarai tarai.
         24 Segesegefa Apuna ke tamasia manga kaa, “Arani inuni ke mangara na mafe ira. Mina
         qao korofanata ke manga na takana mafe. A mafe ke girara maefa, mina takana ia ke
         girara wotafa rao mwa.
         25 Hoi mina woita iana na Arafa ke taotao tarai.” Minga na woita iana kaa, ka tarofa
         koro na qani tamasia fato wau noga tangagamu fato.

1 Hoi igamu, siana kamui arao suria ka taufa ne aera. Siana kamui fafagaqekaqekara
         ka inuni, kee na fagafuni, kee mui rarafaira, maka mui tamasi fagaaerisira ki tana
         inuni nikao.
         2 Hoi ke araria igamu kamu rongoa raorao mwa ka woita mwora iana o God, mangara na
         kare meramera na oqani susufa ira. Ua migamu kamu tatangamworani nga, mo God ke fafagatafigamu.
         3 Igamu kamu rogoia fato noga ka Arafa ne koro tefa wau.
         4 Mu rao mai tangaa ko Jisas Kraes. Nga ngaia ke manga na fau manimani ne nafunia na
         tafinga ia mina ainuni ke marefa nai oqania. Mo God ke usuia fato noga, make tako
         fagafigaia.
         5 Migamu nikao maka mu akau mai manga na fau ne nafunia na tafinga. O God ke tanugamu
         kamu manga na ruma apuna ia. Migamu gena ka inuni ni raperapega namu apuna, miga ka
         atana o Jisas Kraes kamu mafata rainia ka wogasifa tangaa ko God ki wawagewage rainigi.
         6 Arani mwarao gaa ke mwora wau suria na Segesegefa Apuna ke woisia manga kaa, “Inau
         kau qani usuia fato ka fau ne etagai ne koro wau. Inau kau fagaogasia ka fau koro
         tangaa na ruma i Saeon. Mi tana inuni ka tangamworani rainia mi ngaira ke marefa nai
         maaki rainia.”
         7 Ua igamu na rongoisuri iana na Arafa, ka fau kena ka mwarao manimani tangagamu. Mina
         ani ma nai tangamworani make marefa nai tako woi na fau kena ka mwarao manimani. Make
         ma nai oqania ka fau ia na tagarafia rainia na ruma kena. Mina fau ngaia ke tao rai
         apena fau manimani rafa tangaa ka ruma ia.
         8 E rako wau ka inuni na tapasu iga na fau kena maka apuri mereata. Ngaira ke marefa
         nai oqani tau woita ana iana ko God, ngaia ngai kena o God ne fagaapurisira gena.
         9 Igamu kena ko God ke ono sikifigamu fato tangai waro ni inuni iana mereana, migamu
         ka inuni raperape iana na arafa ni finua, migamu ka inuni apuna. Ngaia ke usuigamu
         rai tamasi ana fura ka tagarafa koro ngaia ne tanui. God ke onigamu fato, migamu kamu
         fura mai pania ka finua ne rotorotoaga, kamu qanu mai irarona mawetana ne qao riariaga.
         10 “Inago, igamu ke marefa ka inuni i apena o God, make mamaunga mu onoono girara ka
         faitakoifa iana. Hoi ina mataina kaa, igamu ka inuni mwora iana o God, make mwora
         wau ngaia ke koro tefa wau tangagamu.”
         11 Ua na goaku, igamu kamu oga ina ano kaa manga na mafuara ira suria igamu ke marefa
         mu nafunia ka finua kaa manga na finua iamiu mwora ia. Inau kau tamasi fagagatanigamu,
         siana kamui arao suria ka taufa ne aera iga ka takofa iamiu, suria na takofa ne aera
         gena ke faisuara fainia ka tafinga faoru iamiu.
         12 Tana inuni ne marefa nai tangamworani iga o God, ngaira ka tamasi fagaerisigamu.
         Hoi igamu kamui rapasia ka taufa iamiu ki otooto koro i maata na inuni gena, mi ngaira
         kai rea ka taufa koro iamiu ia makai kasia akau rainia ko God ina tangina ni fagaetangifa.
         13 Hoi suria igamu kamu tangamworani rainia ka Arafa Jisas maka mui arao suria ka arani
         faifataninga iga ka finua namu ogaoga iga. Migamu kamui otooto isuria ka apena arafa
         ni finua i Rom otai ne akau tefaria na arani inuni.
         14 Migamu kamui otooto isurira nikao ka Primia ne usuira na arafa ni finua na usuira
         gena, suria ngaira ke watera ka fagaetangifa tangara ka inuni na fagaerisia na faifataninga,
         mi ngaira ka tangasira wau ka inuni na arao suria na taufa koro.
         15 O God ke oqanigamu rai fagamarapera ana ka tawatawanifa ni qeka iata nai inuni ne
         ma nai tako matafa, iga ka agua koro namu tatanui.
         16 Ua igamu kamui ogaoga mangara na inuni ne taraganisira. Siana kamui takotako woi
         ne taraganisigamu mwa rai tanui ana ka mwarao ne aera gaa, maaka mui oga nga mangara
         na kare iana o God.
         17 Migamu kamui takotako fagaakaufira ka arani inuni, maka mui kokomanira ki tana goamiu
         na tatangamworani. Kamui wowogasia ko God, maka mui tako fagafigaia nikao ka arafa
         ni finua rafa i Rom.
         18 Igamu na inuni ni tagaranifa, kamui tautau woita iata ka inuni na onoono surigamu,
         maka mui takotako fagaakaufira. Mui tatanui ka agua gaa tangara ka ani na koro maka
         tatakoigamu, mi tangara na ani na mamaramwanega nikao.
         19 Manga ngaira gena ka fagaetangigamu purua maka mui ura akau gatagata suria igamu
         kamu takosia o God, ngaia ke koro tangagamu.
         20 Manga igamu kamu ura akau gatagata mataina ngaira na fagaetangigamu rainia ka mwarao
         aera mu tanui, make koro mwa ngai kena. Maake manga igamu maka mu ura akau gatagata
         mataina ngaira na fagaetangigamu maka mu tanui ka mwarao koro, o God ke fagakorofigamu
         rainigi ka mwarao ngai gena.
         21 God ke usuigamu fato rai tanua ana ka ani ngai kena suria inago noga o Kraes ke fafara
         wau rai tamanigamu ana. Ke fagaregamu rainia ka taufa iana kamu arao suria.
         22 Kraes ke marefa ni tanui ka mwarao aera, make marefa ka qaqanganifa iga ka tamasinga
         ni fura i farana.
         23 Mina mataina kena ainuni ka tamasi aerisia mi ngaia ke marefa ni tamasi aporo tangara.
         Mataina ngaira na taufaga qaomaana iga, marefa ka woita aera woi ni woisia aporo tangara.
         Ngaia ke raronimwora iga o God, otai ne fagagetara na inuni rainia ka taufa ne oto.
         24 Mataina o Kraes ne mae iga ka taotao woro, Ngaia ke torai ka aerafa iaka i apena
         mereana. Migia kai maemae iga ka taufa iga na aerafa, makai tafitafi nikao iga ka
         taufa ne oto. Suria ngaia ke taua ka mwamwariaganifa i apena, ngaia ke fagakorofigamu
         aporo.
         25 Inago noga ki igamu ke mangara na sip na tarupe fato. Mataina kaa, ki igamu kamu
         aporo mai nikao kamu arao suria ka mwane ne ono surira na sip. Ani na Mwane ne onoono
         suri na maurifamiu.

1 Iga na tarana ngai ke, igamu na fefene mu auragi ke araria namu fagamwarufigamu tangara
         ko wani iamiu, suria ka manga tana wani iamiu ke marefa nai tangamworani rainia ka
         tamasinga iana o God, make koro tefa wau manga nui totoraira mai kai tatangamworani
         rainia ka taufa iamiu, marefa ki iga ka tamasinga iamiu.
         2 Mataina na rerea na taufa iamiu ne qaqao koro mina tako fagafigaia ana o God, makai
         tatangamworani.
         3 Siana rai takosi rafa ana rai tanu ana ka apemiu ki qaqao koro i metara, manga no
         rakua ka furufuru i qaumu, mina naka ana ka ani mwa na mwarao na tagarafia rainia
         na rurugua mina gafu ana rainia ka gafu koro.
         4 Mina qao korofa mwora iamiu ke rao mai pania ka mangatamiu. Ani ngai ke ke qara wau
         ni fatofato suria ne faganega mai iga ka tafinga ni fagamwarufinga mina marapefa ne
         qao koro wau i maana o God.
         5 Mataina inago ka fefene na apuna ngaira na raronimwora rainia ko God, ngaira ka fagaqao
         korora mereata rai fagamwarufira ana tangara ko waniata.
         6 Mi ka Sera nikao make tanua manga ngai kena. Ngaia ke tau woita iana ko Ebraham,
         ke tanua rai arafa iana. Make manga igamu kamu tanui ka mwarao koro, maki siana kamu
         mamaagu, suria igamu kamu manga i karena na fefene ka Sera.
         7 Hoi ki igamu na mwane namu auragi, ke araria namu takotako rafa rainira ka fefene
         iamiu suria ne marefa nai nafunia ka ramwofa manga igamu na mwane namu ramwo wau gena.
         Hoi igamu kamui tako fagaakaufira, suria o God make suru tangara nikao. Make mafata
         rainia ka tafinga tangagamu fato suria na apena faikomanifa iana. Hoi ke koro wau
         tangagamu mu tanui manga ngai kena, ki siana ka ani mwa na mwarao nikao ni fafagaerisia
         ka fagarafenga iamiu.
         8 Hoi, migamu fato ke araria namu nafunia ka mangata ne etagai kamui tatakoira ka arani
         inuni, maka mu kokomanigamu fato nga mangara na afaigoata mwora. Make koro tangagamu
         rai fagamwarufigamu ana fato.
         9 Mataina tana inuni ne tanua na mwarao aera tangagamu migamu, ki siana nga kamui oriorisia
         aporo tangaa. Mina mataina tana inuni ne tamasi aera tangagamu siana nga kamui tamasi
         aera nikao tangaa, maaka mui tanua ka korofa tangaa suria o God ke qani ono sikifigamu,
         make qani suru rai fagakorofigamu ana.
         10 Hoi, a Segesegefa Apuna ke woisia manga kaa, “Fea no oqania ka tafinga koro mina
         oga ana iga ka wagefa iga ka arani tangiana? Siana ko tamasi aera mako qaqangago.
         11 Ui kasigi ka taufa aera iamu panigo nga, makui tanui ka taufa ne koro. Makui rarapasia
         rai nafunia ana ka marapefa afainira ki tana inuni
         12 suria na Arafa iaka ke onoono surira ka inuni koro make rongora ka fagarafenga iata.
         Mina Arafa ke ura pusira ka ani na inuni na tanui na mwarao aera.”
         13 Manga igamu kamu tanui ka mwarao koro, marefa ko otai ni girara fagaerisigamu ana.
         14 Make manga tana inuni ke fafagagiraragamu rainia ka taufa iamiu ne oto, ua o God
         ke ono korofigamu. Siana rai maagutainira ana ka inuni gena, migamu ki siana kamui
         takotako rafa rainira.
         15 Make koro tangagamu namu naka ko Kraes na Arafa iamiu, ki manga na romana mwarao
         i mangatamiu. Igamu kamui ogaoga nanau mwa rai aramira koro ana ka inuni na fafagategamu
         rainia ngatakena nga na takofa iamiu ne gatagata iga o Kraes.
         16 Mui aramira iga ka taufa ne marape make koro, maka mui otooto raorao mwa kai fafatami
         koro rainigi ka mangatamiu. Manga na inuni ka tamasi aerisigamu rainigi ka korofa
         namu tatanui suria namu arao suria o Kraes, makai mamaaki rainigi ka woita iata.
         17 Manga o God ke oqanigia tangai fafara ana rainigi ka mwarao ne oto na tatanui, e
         koro mwa, maake aera wau manga igia ka tatanui ka taa ma ni otooto maka fafafara rainigi.
         18 “Kraes ke qani mae fato rainigi ka arani aerafa iaka. Ngaia ka mwane ne oto wau make
         mae tangara ka inuni na aera. Make toraigamu tangaa ko God ina mataina na nafuia ka
         apena ke mae, mo God ke fagatafia aporo nikao iga ka Figona iana.”
         19 Hoi mo Kraes ke rao ke tamasia ka woita iana o God tangara ka ataro na ogaoga ina
         peresin.
         20 Ngaira ngai ge ka atarota na inuni ne ma nai tautau woita iana o God iga na mataina
         iana o Noa. O God ke ma ni girara mafarufaru rai fagaetangira ana. Noa ke tagarafia
         ka apena faka rafa wau mo God ke fagatafira ka inuni ne ewaru mwa iga ka wai.
         21 Mina wai kaa, ke manga na fagamaanu apuna ana ne fagatafigamu nikao ina mataina kaa.
         Mina fagamaanu apuna ana kaa, ke marefa rai manufi ana na puniga i apemiu nga. A fagamaanu
         apuna kaa ka mwarao rainia na ririfa aporo ana tangaa o God mina fatami koro ana i
         mangatamiu, suria o Jisas Kraes ne tafi aporo pania ka maefa.
         22 Jisas ke akau i Heven ke oga iotona o God, make rafa tefarira ka arani enjel mina
         tana ramwofa nikao.

1 Mataina o Kraes ne ogaoga maunga ina ano kaa, ngaia ke fafara ka apena, hoi igamu
         nikao maka mui nafunia ka takofa ne etagai nga manga ngaia ne nafunia. Ka ani mwa
         na inuni ka fafara ka apena, make marefa ni arao suria ka taufa ne aera.
         2 Otai mu ogaoga maunga ina ano kaa siana kamui arao suria ka mwarao aera iga ka takofa
         iamiu ne oqania tefa wau. Siana. Maaka mui arao suria ka ata o God ne oqania mwa.
         3 Inago noga igamu kamu rao suria ka taufa iata na inuni afuroto. Inago kamu tanui
         ka aerafa afainira ka ani mwa nai inuni, maka mu oqania tefa wau ka mwarao aera, mi
         igamu kamu qeka rai tonofa maka mu tono rafa wau kamu tanui ka mwarao ne aera wau
         nga, maka mu tanui nikao na mwarao aera manga na wogasira ana na nunuta na mwarao
         mwa.
         4 Mina mataina kaa ke marefa mu tatanui ka mwarao aera afainira ka afuroto gena mi
         ngaira ka panga rainigamu maka tamasi aerisigamu.
         5 Mi murina, ngaira ka tatamasia fura ka tafinga iata mereata i maana o God ne oga
         nasira ke fagagetara ka inuni na tafitafi maunga, mo otai na qani mae fato.
         6 Hoi ngaia ngai ke ka inuni na qani mae fato maka rongoa nikao ka tarofa koro kaa.
         Mataina ngaira na tafitafi maungara make taura ka maefa mangara na arani inuni ne
         taura, mina mataina kaa ngaira ka nafunia ka tafinga i Heven manga o God.
         7 Arani mwarao ina ano kaa ke suguia mwa ni fato. Hoi, ke koro tangagamu namu takotako
         menamenai maka mui fagagatagata tangai fagarafenga.
         8 Nga na mwarao rafa wau nga, igamu kamui kokomanigamu mwora faitangai, suria nga na
         faikomanifa ke fafagafatongia ka aerafa ne rako.
         9 Igamu kamui wagewagesira ka fitangimiu na arao mai i ruma iamiu maki siana rai osiosiga
         ana rainira.
         10 God ke mafata rainia tangagamu fato ka romana ramwofa rai tanui ana ka tagarafa koro
         iana. Hoi igamu kamui tatagara nga rainia ka romana ramwofa kaa rai tamanira ana ka
         arani inuni.
         11 Manga o God ke watego ka mafatanifa rai tamasi ana, makui tamasi fura ka tamasinga
         iana. Manga ne watego ka mafatanifa iga na faitamanifa, makui tanua iga ka ramwofa
         ne watego kena. Ua, panigi na tagaranifa koro manga gaa, arani inuni kai kasia akau
         ko God iga ka atana o Jisas Kraes, mi ngaira kai fafagaakausia suria ka apena ramwofa
         iana mina rarafana ma ni tonga qotona, amen.
         12 Ua a goaku, ina mataina mu fafara wau rainia ka mwarao ne arao mai ke ofongigamu,
         siana kamui pangapanga ne mai taugamu, siana kamui wowoi ma ni girara taugamu ana.
         13 Mu wawagewage suria igamu kamu faku afainia ka fafaranifa iana o Kraes, suria na
         mataina ne aporo mai maka mu wagewage wau rainia ka rarafana iana.
         14 Manga na inuni ka tamasi aerisigamu suria igamu ka kare iana o Kraes, igamu kamui
         wagewage nga rainia mwa, suria na Figona Apuna iana o God ne nafunia ka apena ramwofa
         ke qani oga afainigamu.
         15 Maake aera wau manga tana fitangimiu ki nafuia ka inuni ki mae, kee ni fanago, kee
         ni fagaerisia ki tana faifataninga, kee ni arao rifuia ka inuni ki fagaerisia ka tagarafa
         iata, maka inuni ke fagaetangigamu rai tanu ana ka mwarao aera manga ngai kena.
         16 Make manga tana inuni ke fafara suria ngaira ka kare iana o Kraes, ngaira ki siana
         kai mamaaki rainia ka fafarana kena. Suria ne araria nai wagewage nai onigamu ana
         manga na Kristin ira, makai fafagaakausia mwa ko God.
         17 Ina mataina kaa o God ke faganega rai fagagetara ana kai ainuni. Ainuni na tangamworani
         rainia ko God, ke fafagagetara inago. Make manga igia ko God ke fagagetagia inago,
         e qara wau tangara ka inuni marefa nai tangamworani rainia na tarofa koro iana.
         18 Iga na Segesegefa Apuna ke woisia manga kaa, “Ainuni na oto ngaira ka rao noga iga
         ka ogafa ne qara nga, mi murina o God ke kafu fafagatafira. Hoi manga na inuni marefa
         nai tau woita iana o God mo otai na oga iga ka taufa iana na aerafa, ke qara wau nga
         tangara.”
         19 Hoi ngaira na ani na fafara suria ka faioqanifa iana o God tangara, kai naka ka tafinga
         iata i rimana o God, suria ngaia ke tagarafira make mworamwora tangara. Ngaira kai
         tatanui mwa ka agua koro.

1 Inau nikao maki tana mwane rafa iga na siosi, nau rea na fafaranifa iana o Kraes.
         Mi inau nikao makau kafu tawoa ka rarafa iana o God mataina o Kraes ne aporo mai.
         Hoi kau oqania qai fagagatanigamu ka mwane rafa iga ka siosi manga kaa,
         2 igamu kamui onoono surira menamenai nga ka inuni o God ne nakara i rimamiu. Ngaira
         ka mangara na sip tangagamu namu onoono surira ira. Hoi, igamu kamui mamarumu rai
         ono surira ana menamenai, manga o God ne oqania. Marefa ni koro tangagamu rai tanu
         ana ka tagarafa kaa rai nafuni ana ka rurugua mwa. Marefa. Igamu kamui tanua ka tagarafa
         kena, suria igamu kamu marumu kamu tamani ira.
         3 Siana kamu rafa ira ka inuni na oga i rimamiu. Make koro tangagamu rai fagaqao ana
         rainia ka taufa koro. Mi ngaira kai arao surigamu manga na sip na arao suria na mwane
         ne onoono surira ira.
         4 Mina mataina na mwane rafa iata na mwane na onoono surira na sip ira ne aporo mai,
         ngaia ke girara mafata raini ana ka mwarao ne qao koro wau tangagamu, ne marefa ni
         fatofato.
         5 Iga na tarana ngai ke, igamu na mwane faoru, mui tautau woita iata ka inuni rafa.
         Migamu na arani inuni fato kamui fagamwarufigamu faitangai, suria na Segesegefa Apuna
         ke woisia manga ngai ke, “O God ke ura pusia ka ani na inuni na qaqaeaga, maake oqa
         koro tangara ka inuni na fagamwarufira.”
         6 Hoi ki igamu kamui fagamwarufigamu mereamiu irugufanana rimana o God ne nafunia na
         ramwofa ne tefa. Ki iga ka mataina koro iana ki fafagaakausigamu.
         7 Hoi, arani aoqasuanifa iamiu kamui fafagauguria rainia, suria ngaia ke onoono surigamu.
         8 Igamu kamui oga nanau nga maka mui onoono menamenai rainia ka maeronga iamiu ia o
         Satan. Ngaia ke ririfuigamu iga ka arani mataina rai fagaerisigamu ana. Ke manga tana
         laeon ne magau wau ke arao rifurifu make ngerengere rafa wau.
         9 Hoi, igamu kamui ura pusia maka mu ura akau gatagata iga ka tangamworanifa iamiu,
         suria igamu kamu girara ka goamiu iga ka arani finua ina ano kaa, ka fafara wau iga
         ka mwarao mwa ne etagai ne taugamu kena.
         10 Migamu namu fafara wau suria ka kere mataina mwa, mo God ke fafagakoroa ka tangamworanifa
         iamiu, make wategamu ka ramwofa rai ura akau gatagata ana. O God ke tatamanigamu rainia
         ka faikomanifa rafa iana. Mi igamu kamu faku afainia ko Kraes, ngaia ke ono sikifigamu
         kamu nafunia ka fagaqaonga rainia ka apena ramwofa iana marefa ni fatofato iga ka
         ani mwa na mataina.
         11 Migia kai kasia akau rainia ka apena ramwofa iana raorao mwa ne marefa ni fatofato.
         Amen.
         12 Saelas ke tamaniau kau segea ka qouqou gana leta kaa tangagamu. Mi inau kau girara
         ngaia ki tana goaku nau raronimwora wau nga rainia. Iga na leta kaa ia inau kau oqania
         rai fagagatania ana ka takofa iamiu, makau woi tangagamu nikao rainia ka tara ia o
         God ne fagaregia rainia ka apena faikomanifa iana. Ngaia ka mwora na tara ia migamu
         kamui ura akau gatagata iga ki ngaia.
         13 Arani inuni iga na sios i Babilon ka woisia ka tamasinga ni fagaakausinga tangagamu.
         God ke ono sikifigira manga igamu ia nikao. Mo Mak ne manga i kareku ke kasia ka tamasinga
         iana tangagamu.
         14 Mui kanakanasigamu fairifui manga iga na kastom iaka, namu sisiginigamu mangara mwa
         na afarigoata ira, suria mui komanigamu fairifui. Marapefa afainigamu fato na kare
         iana o Kraes. Amen.2 Pita2 Pita2 Pita2 Pita2 Pita

1 Inau ko Saemon Pita na kare iana mina aposol iana o Jisas Kraes. Au sege wau tangagamu
         ki igamu ne wategamu o God na romana tangamworanifa, manga igami nikao nami nafunia.
         Igia fato ka nafunia ka tangamworanifa suria o God mo Jisas Kraes na Fagatafi ne oto
         wau.
         2 Igamu kamu girara koro wau ko God mo Jisas na Arafa iaka fato. Ua inau kau fagarafe
         woi o God ki korokoro tefa wau tangagamu maki wategamu ka marapefa wau nga.
         3 Iga na ramwofa iana o God, o Kraes ke wategia ka arani mwarao na oqani igi tangai
         oga suri ana ka faioqanifa iana o God. Hoi arani mwarao gaa ka nafunia rainia igia
         ka girara koro ko Jisas Kraes ne onigia tangaa ka rarafa iana mina ogafa iana koro.
         4 Iga na taufa ngai ke, ngaia ke wategia ka romana mwarao koro wau ne qani surua fato
         tangagia, ki mwarao maki igia kai nanafunia ka taufa iana o God, migia kai gira taragani
         ana panigi ka ani mwa na agua aera iata na inuni ina ano kaa na wawanasi raorao mwa.
         5 Rainia ka agua kaa, mu nafunia ka tangamworanifa iamiu, maka mui rarapasia kamui
         ogaoga menamenai, kamui nafunia ka takofa koro.
         6 Migamu kamui tautau surigamu otooto mereamiu, kamui maramarapeaga mwa, maka mui arao
         suria ka taufa koro iana o God.
         7 Mui korokoro tangara ka arani goaka maka mui kokomanira nikao ka arani inuni.
         8 Hoi ke rao ke manga na agua ngai ge ka tefatefa iga ka ogafanamiu, ke marefa namu
         ogaoga purua mwa, make kasikasi guani iga ka ogafanamiu namu gigirara ka Arafa iaka
         o Jisas Kraes.
         9 Hoi mina ani mwa na inuni ne marefa ni nafunia ka agua manga ngai ge iga ka ogafanana,
         ke manga na inuni ne aera na maana, ne guru, make qono rainia wau woi na fagataraganisi
         fato noga pania ka aerafa iana inago igi.
         10 A goaku igamu, o God ke qani onigamu make usuigamu tangaa mereana. Hoi mui rarapasia
         rai fafagaqao ana iga ka ogafanamiu. Manga namu tanua manga ngai ke, ke marefa mu
         gira tapasu ana maka mu apuri,
         11 mo God ke wagewagesigamu wau nga rai qanu ana irarona arafanga iana na Arafa iaka,
         na Fagatafi o Jisas Kraes, ne taotao tarai.
         12 Ua, manga namu girara fato noga kena maka mu uraura gatagata iga na fagausuringa
         mwora namu rongora fato noga igi, maakau oqani fagatakosigamu ana rai ka agua gaa.
         13 A takofa iaku ke manga kaa, mataina nau tafitafi maunga kaa ke koro wau qai ngiura
         ka takofa iamiu rainira ka agua gaa tangagamu.
         14 Au girara inau ke marefa qai ogaoga qorafu ina ano kaa, manga na Arafa iaka o Jisas
         Kraes ne qani fagarongoau ia.
         15 Ua nga ngai ke, inau ke araria nga nau rarapasia, ka mataina qai maemae migamu ki
         siana kamui qoqono rai ka agua gaa.
         16 Mataina igami nami tamasia fura tangagamu o Jisas Kraes na Arafa iaka ngaia ke aporo
         mai nikao afainia ka apena ramwofa rafa, igami ke marefa mi atani arao suri ka fagausuringa
         ni qaqanganifa. Marefa. Igami kami rea mereamami rainia ka maamami ka apena ramwofa
         rafa iana o Kraes.
         17 Iga na mataina kena o God emaka ia ke fagaakausia ka atana o Kraes make watea ka
         rarafana, make tamasi mai pania ki Heven ke woi, “Ngaia kaa ki kareku nau komania
         tefa, mi inau kau wagewage wau afainia.”
         18 Igami mereamami kami rongoa ka tamasinga kaa ne wato mai i Heven mataina igami afainia
         ko Jisas iga ka fungana apuna ia.
         19 Panigi ka arani mwarao gaa igami kami tangamworani gatagata wau iga ka woita iata
         na maurukari ira. Hoi koro wau manga igamu nikao kamui tau akau gatagata ka woita
         gaa, suria ne manga na mawetana ne sina iga na agua ne rotorotoaga. A mawetana kena
         ke sinasina raorao make taua ka maworoarotagana na tangiana, mina feegu ni tangi ke
         akau mai ke sinasina irarona mangatamiu.
         20 Migamu kamui takotako qao koro rainia ka mwarao gaa suria marefa ka maurukari ni
         arao suria ka takofa iana mereana rai segera ana ka woita rainia na agua ne pagai
         arao mai iga na Segesegefa Apuna.
         21 A tamasinga iata na maurukari ira, ke marefa nai gira tamasia ana iga ka faioqanifa
         iata, hoi minga na Figona Apuna ke fagaotora rai tamasi fura ka tamasinga pania ko
         God.

1 Mataina inago ke rako wau ka maurukari na akau mai qaiawogata na inuni Israel, miga
         na tarana ngai ke nikao, ngaira na fagausuri na qaqangara ka akau mai qaiawogamiu,
         ka tamasia fura ka fagausuringa ni qaqanganifa ne fafagaerisia ka tangamworanifa iamiu.
         Make manga ngai kena na Arafa ke fagatafira pania ka aerafa iata, mi ngaira ka riria
         ka murita tangaa nikao, mi panigi na mwarao gaa ke fagaerisira mereata mafarufaru
         wau.
         2 Make rako wau ka inuni na arao suria na taufa aera iata, ke tanura ka inuni ka tamasi
         aerisia ka tarofa koro ne mwora kaa.
         3 Suria na fagausuri na qaqangara ira ka oqania ka rurugua tefa wau maka tanui ka ani
         mwa na fagausuringa ni qaqanganifa rai tawora ana ka rurugua iamiu. Mo God ke qani
         takosia rai fagaetangira ana make pagai kakamarira wau nga.
         4 Migia ka girara, inago na mataina na enjel na tanua na agua ne aera, o God ke maengira
         ka rao ina Hel rai fagamamasiaga apeta ana. Mi iga na agua rotorotoaga kena ka taotao
         raorao ke taua ka tangina ni fagaetangifa iana o God.
         5 Mi inago nikao, ko Noa ke tarofainia ka taufa ne oto, mina mataina na inuni ira na
         tofea, mo God ke fagaetangira ke kasia mai ka wai ne mwaganu ke nafuira fato wau nga.
         Mo Noa mwa afainira ka inuni ne epiu ki ngaira noga ka tafi.
         6 Mina finua ne erua iraurua i Sodom mi Gomora, ko God ke fagaetangiraurua rainia ka
         giu ne fanuraurua karu aera wau nga. Iga na taufa ngai ke, ke fagaqao tangagia ka
         mwarao ne pagai worawora mai tangara na inuni na tofea ko God.
         7 Hoi o God ke fagatafia ko Lot panira ka inuni na aera i finua rafa i Sodom. Ngaia
         kena ka mwane ne oto, make marefa ni fatami koro rainia ka taufa aera iata na inuni
         na aera wau gena.
         8 O Lot ka mwane ne oto, mi iga na arani tangaiana ke fatami aera wau nga rainia ka
         agua aera ne reregi make rongora panira na inuni ne ogaoga afainira gena.
         9 Arani mwarao gaa ke fagaqao rainia ka inuni na tangamworani rainia ka Arafa, hoi
         ngaia ke gira fagatafira ana pania ka mataina ne qaraqara ne arao mai, mina ainuni
         marefa nai oto, ngaia ke gira fagaetangira ana raorao make taua ka tangina ngaia ne
         fafagagetara ka arani inuni fato.
         10 Arani inuni ne taura nga na fagaetangifa kaa ka inuni na oqania wau nai tanui ka
         agua aera, mo otai na onoono qau wato rainia na ramwofa iana o God. Ngaira ka mamaramwanega
         wau, ka oqania mwa nai arao suria ka takofa iata mereata. Ngaira ke marefa nai tako
         fagafigaira ka enjel i Heven, rai tamasi fagaerisira ana.
         11 E mangara na enjel na ogaoga i afaafa, ka nafunia ka ramwofa ne tefa, maake marefa
         nai gira tamasi fagaerisira ana ka inuni manga ngai gana i matona na Arafa.
         12 Ngaira ke marefa nai takotako menamenai, maka tamasi aerisi ka mwarao ne ma nai girara.
         Hoi, ko God ke fafagaetangira mangara na inuni na nanafuira na qoo ira. Maaka mu girara
         na qoo ka mwarao tangai roira ka nafuira ana.
         13 Ngaira ka tanura ka fafara wau suria ngaira gaa ka qani tanura tana inuni ka fafara
         wau inago. Ngaira gaa ka oqania wau nai farufaru iga ka gupuna tangiana, mina mataina
         na arao mai ka ngaungau afainigamu maka fafagamaakigamu rai ka taufa aera iata gena,
         rainia na wagewage wau rainia ka qaqanganifa iata.
         14 Arani mataina nikao ngaira ka onoono tangaa raorao mwa ka fefene ne qaqagararanga,
         ke asa wau nai fato pania ka aerafa iata gena, mi ngaira ka fafagaqekaqekara ka inuni
         ne marefa nai gatagata iga ka tangamworanifa iata. Mi ngaira ka girara wau ka agua
         ni mamaongoga ana. Ngaia ngai ke o God ne qani tamasi woi ne fafagaetangira na inuni
         gaa.
         15 Mi ngaira ka qani fura pania ka otofana tara, ka rao suria ka taufa iana na maurukari
         o Belam i karena o Beo. O Belam ke tanui ka agua ne marefa ni oto suria ne oqani rurugua
         wau.
         16 Mina donki iana ke woi pusia siana rai rao suria ana ka taufa aera iana. Manga na
         donki kena ke ma ni gira tamasi ana, maake mea tamasi ko Belam manga na inuni ia make
         tamasi maana ko Belam rai ura pusia ana pania ka agua ni qekafa ne tatanui.
         17 Ngaira na inuni gaa ke manga na wai ne mamata na qaurungana ia maka manga na roto
         ne atani rogasira raorao mwa na roga ia. God ke qani fagananaua fato ka agua ne rorotoaga
         wau tangara.
         18 Ngaira ka tamasi qaqaeaga wau iga ka tamasinga ni qekafa iata, maka gira fagaqekaqekara
         ana ka inuni rai ka agua aera na oqani tanui ana rainigi na apeta. Panigi na agua
         gaa, ngaira ka okeokera aporo ka inuni na oqani gawa panigi ana na agua aera gena.
         19 Ngaira ka woi tangara ka inuni woi ne taragani mwa tangara rai tanui ana ka mwarao
         na oqani, mi ngaira gena ke marefa nai taragani. Ngaira gena ke rafasira noga ka taufa
         aera na arao suri gena.
         20 Manga na inuni kai girara menamenai ko Jisas Kraes na Arafa ne fagatafira, ka ki
         ngaira kai gawa panigi ka taufa aera ina ano kaa, maake manga ne rakurakura igi ka
         taufa aera gena, ki nga na taufa aera gena ke rafasira ka tafingata, ke aera ke tetefaria
         wau nga ki inago.
         21 Make koro wau tangara ne marefa nai ono girara ka ani kaa na taufa ne oto, suria
         ne aera wau tangara nai ono girara ka ani kaa na taufa mi ngaira ka rongoa ka faifataninga
         ne apuna, maaka kafu riri ka murisigaia ka tara ne oto kaa.
         22 Ainuni na riri aporo tangai na taufa aera iata gaa, ke manga na woita ne woi ia “A
         aoo ne momoa fato make aporo ke ngaura nikao ka moana igi.” “A qoo na mamaanufia ke
         qao koro, maake aporo mwa ke furifuri ina mwani piapia.”

1 A goaku, nga na ruata na leta nau segea tangagamu ngai ke. A leta ne erua kaa, kau
         segea rai ngiura ana ka takofa iamiu, kamu takotako menamenai.
         2 Au oqanigamu mui tatakosia nikao ka tamasinga iata na maurukari na apuna ira na woisia
         inago wau, migamu kamui tatakosia nikao ka tamasinga iana na Arafa ne fagatafigia.
         Igami na aposol nami qani tamasia fura na tamasinga kaa tangagamu fato ia.
         3 Mataina kaa igamu kamui girara menamenai ka mwarao kaa, mina mataina ne fafagarangi
         na aporofa iana na Arafa ne pagai arao mai, mi tana inuni ka tatanui ka agua aera
         na oqani tanui ana maka fafagamamana wau rainigamu.
         4 Mi ngaira ka tamasi manga kaa tangagamu, “Ifai ngaia o Jisas? Ngaia ke suru tangai
         aporo mai ana, ma ki ifai ke kokoa iga na mataina kaa? Emaka ira ka qani mae fato
         wau mina arani mwarao gaa ke marefa ni orisi ne tagaenani mwa na mataina na ano kaa
         na fagaworaia ia.”
         5 Mi ngaira gena ka tako mara mwarao purua rainigi ka mwarao gaa. Iga na mataina inago,
         mo God ke tamasi rao mwa mina wawaiaro kana mina ano kaa karu wora mai. Ngaia ke fagaworaia
         ka ano kaa pania ka rarona wai, mi pania na wai ngaia ke fagaworaia ka arani mwarao
         ina ano kaa.
         6 Miga na agua ngai ke, ano kaa ke fagaerisia wau nga rainia ka apena mwaganu rafa.
         7 Mi pania na tamasinga iana o God, ka wawaiaro mina ano kaa naru taotao maunga rai
         nasia ana ka giu ne fafanuraurua. A wawaiaro mina ano kaa karu nanasia raorao make
         taua ka mataina o God ne fafagagetara ka arani inuni make fafagaerisira ko otai ne
         ma nai arao suria.
         8 Arani goaku, a mwarao ne etagai mwa igamu namu takotako fagafigaia. Iga na takofa
         iana na Arafa iaka, ka tangiana ne etagai ke tagaenani mwa manga na qera ni farisi
         ne etagai ia (1,000), mina qera na farisi ne etagai ke tangaenani mwa manga na tangiana
         ne etagai iga ka takofa iana.
         9 Nga ngai ke na Arafa ke marumu maunga rai nasigamu ana kaa. Tana inuni ka tako woi
         na Arafa ke arigurigu wau rai fagamworai ana ka surufa iana. Hoi maake marefa ni manga
         ngai kana, suria na Arafa ke ma ni oqania ki tana inuni ni maemae, maake oqania ka
         arani inuni kai ririri aporo tangaa.
         10 Hoi mina tangiana ni aporofa mai iana na Arafa ke arao mai manga na mwane ne arao
         mai rai fanago ana ia mi igia ke marefa nai girara ka mataina tangaa na raofa mai
         iana kena. Mi iga na tangiana kena ka apena rongo rafa ana ke rorongo rafa mina wawaiaro
         kana ke mamarefa rao, mina apena giu rafa ke fafanunu rao ka arani mwarao iga na wawaiaro
         kana, mina ano kaa afainigi ka arani mwarao iga ke mamarefa rao mwa nikao.
         11 Hoi nga ngai ke, na arani mwarao ina ano kaa ke pagai fafagaerisi maka mamarefa rao.
         Hoi kamui fafagaapunarigamu kamui arao suria ka agua manga o God ne oqania.
         12 Manga namu nanasia ka tangiana rafa iana o God kana, kamui tatagara rafa rai tanu
         ana ka tangiana kana ki mafarufaru mai. Iga na tangiana kana ka giu ke fafagaerisia
         wau nga ka wawaiaro kana mina arani mwarao iga ke makaka rao mwa manga na wai ia.
         13 Mo God ke qani suru rai fagaworaia ana ka wawaiaro faoru mina ano faoru, mina arani
         inuni ka otooto ngai kana. Hoi, ki igia ka nanasi nga rai regi ana ka mwarao faoru
         gaa.
         14 Ua na goaku, mataina namu nanasia na tangiana kena, mui ofongia ki otooto wau nga
         ka mangatamiu maki tataragani ki mwarao maka mu ogaoga iga ka marapefa afainia ko
         God.
         15 Arafa iaka ke ariro iga ka aporofa mai iana suria ne oqani mafata rainia ana ka mataina
         kai ririri ka inuni ki mwarao maki fafagatafira. Nga o God ke mafata rainia ka takofa
         koro tangaa na goaka o Pol ke segera tangagamu na tamasinga gaa nikao.
         16 O Pol ke segea ka agua kaa iga ka arani leta iana. Iga na leta iana ki tana woita
         iga igi ke asa aera wau nga, mi tana inuni ke marefa nai nafuni ka giraranifa rainigi,
         suria na tangamworanifa iata ke ma ni gatagata. Ngaia ngai ke na aoriorisi raorao
         mwa na woita iana maaka arao iga na tara getea, mi ngaira ka atani wau mwa rai fakani
         ana ki tana Segesegefa Apuna nikao. Mi iga na taufa ngai ke ngaira ka fagaerisira
         wau nga mereata.
         17 Hoi ki nga ngai ke na goaku igamu, igamu kamu qani girara fato noga ka woita gaa.
         Mui reregamu nga mereamiu, fagaraia maka taufa aera iata na inuni na tofega ke toraigamu
         pania ka mworafa, ke tanugamu kamu wotawota pania ka tangamworanifa iamiu.
         18 Ina arani tangiana, kigamu kamui ogaoga iga ka korofa iana na Arafa iaka o Jisas
         Kraes, kamui gigirara nga ki ngaia menamenai, ne fagatafigia fato. Hoi ki igia ina
         mataina kaa, kai fagaakausia ko Jisas, tarai tarai. Amen.1 Jon1 Jon1 Jon1 Jon1 Jon

1 Igami kami sege tangagamu wau ka rainia ka Woita ni Tafinga, ne qani tao mai iga
         na faganega ana. Igami kami qani rongoa, makami qani rea mereamami rai maamami. Aa,
         ne mwora, igami kami rea, mina rimamami ke fatatagia.
         2 Mataina ne wora mai na tafinga ngai ke ina ano kaa, mi igami kami qani rea mwora.
         Hoi, kina mataina kaa, igami kami tatamasia wau rai fagarongogamu ana rainia ka tafinga
         fuu, ne qani tao mai afainia ko God emaka, kina mataina kaa ne fagaqao mereana tangagami.
         3 Hoi, ka taa nami rea mwora, makami rongoa mwora, igami kami tatamasia tangagamu.
         Ki iga na agua ngai ke, igamu kamu fakufaku afainigami nami qani faku fato noga afainia
         ko God emaka mi afainia Karena, o Jisas Kraes.
         4 Hoi, kigami kami segea wau ka leta kaa tangagamu ki tanugia kai wawagewage wau nga.
         5 Hoi, e kaa ka tamasinga nami rongoa pania Karena o God, makami fafagarongogamu wau
         rainia woi ngaia o God ka mawetana, ne marefa ka rotorotoaganifa ni gira tao afainia
         ana.
         6 Make manga na wowoi, woi igia ka oga koro wau afainia ko God, maka tatanui raorao
         mwa ka aerafa manga na inuni ne ogaoga maunga iga na rotoroaganifa maunga ia qao manga
         igia ka qaqaqangagia ngaia, mi igia ke marefa nai rao suria ka tamasinga mwora iana
         o God.
         7 Hoi make manga igia ka ogaoga iga ka maweta, manga God ne oga iga na mawetana kaa,
         igia ka gira oga faku fairifui ana raorao mwa, mina agapuna o Jisas, i Karena o God,
         ne mamaanufi ka aerafa iaka, ke tataraganisigia.
         8 Make manga na wowoi igia ke marefa nai nafunia ka aerafa, igia ka fafagaqekaqekagia
         mereaka mina mworafa ke ma ni taotao afainigia.
         9 God ke oto wau make mwora wau, maka rao ka rarangari fura ka aerafa iaka tangaa ki
         ngaia, ngaia ke tawora panigia ka aerafa iaka, make fafagataraganisigia panigi ka
         arani agua aera iaka.
         10 Hoi, make manga na wowoi, woi igia ke marefa nai nafunia ka aerafa, igia ka woi o
         God ke qaqanga, migia ke marefa nai tangamworani rainia ka tamasinga iana.

1 Hoi kareku igamu, inau kau segea wau ka agua kaa tangagamu, woi igamu ki siana kamu
         pagai tatanui ki tana mwarao ne aera. Make manga tana inuni ke tatanui ki tana mwarao
         ne aera gaa, Jisas Kraes gira tamania ana. Suria nga ngaia ke oto wau, make gira tamasi
         rao ana tangaa ke emaka rai tamanira ana.
         2 Mo Jisas mereana ke mai mae manga na mwarao na suu wogasi rainia ia rai fagafatongi
         ana ka aerafa iaka. Make marefa woi ni mae rai fagafatongi ana mwa ka aerafa iaka,
         make mae rai fagafatongi ana ka aerafa iata na arani inuni fato.
         3 Manga igia ka arao suri ka faifataninga iana God, hoi igia ka girara mwa woi igia
         ka girara ki ngaia.
         4 Hoi manga tana inuni ke wowoi, woi ngaia ke girara menemenai wau ko God, maake marefa
         wau nai rao suri ka faifataninga iana, ainuni kena ke qaqaqanga mwa ngaia. Marefa
         wau ka woita mwora manga ngai kena ni taotao afainia.
         5 Manga tana inuni ne tautau woita iana God, nga ngaia ke wowonusia ka faikomanifa
         iana tangaa o God. Nga na agua ngai ke, ka fafagagiraragia rainia woi igia ka oga
         faku afainia ko God fato noga,
         6 otai na inuni ne wowoi, woi ngaia ke oga afainia noga ko God, ataufa iana ne qaoqao
         manga na taufa iana o Jisas Kraes ia.
         7 A goaku koro igamu, inau kau sege wau tangagamu rainia ka qani faifataninga ia namu
         qani girara mai inago wau. Marefa ka faifataninga faoru ina mataina mwa kaa ngai ke.
         Nga na qani faifataninga kaa ka tamasinga namu qani rongora fato noga igi.
         8 Fenaka na faifataninga nau sege wau tangagamu kaa, ke manga na faifataninga faoru
         ia suria na taufanana o Kraes inago, mina taufanamiu ina mataina kaa ke fagaqao rainia
         ka agua ngai ke. Na mawetana mwora ke mawe mai noga, mina rotorotoaganifa ke fatofato
         rao noga kaa.
         9 Manga tana inuni ne wowoi, woi ngaia ke oga iga na mawetana, make maerongania tana
         goana, ngaia ke ogaoga maunga iga ka rotorotoaganifa ngai kena.
         10 Mina ainuni ne komania na goana, ngaia ke ogaoga iga ka mawetana. Make marefa wau
         ka mwarao iga na taufa iana, ni gira tanua ana ki tana inuni rai tanu ana ka mwarao
         ni aera.
         11 Hoi mina ainuni ne maerongania na goana, ngaia ke marefa ni ogaoga iga ka mawetana.
         Ngaia kena ke arao maunga iga ka rotorotoaganifa, make marefa ni gigirara woi ifai
         ke arao iga kena, suria na rotorotoaganifa kena ke tanua manga na inuni ne guru ia.
         12 Kere kare igamu, au sege tangagamu kaa suria o God ke tawo panigamu fato noga ka
         aerafa iamiu rainia ka tagaranifa iana o Kraes.
         13 Igamu na mwane rafa, au sege tangagamu suria igamu kamu qani girara ka mwane ngai
         kena ne qani oga mai inago iga ka faganegana. Igamu na inuni faoru, au sege tangagamu
         suria igamu kamu tefaria ka ramwofa iana Ataro fato noga.
         14 Kere kare igamu, au sege tangagamu kaa suria igamu kamu girara menamenai wau ke Emaka.
         Igamu na mwane rafa, au sege tangagamu suria igamu kamu qani girara ka mwane ngai
         kena ne qani oga mai inago iga ka faganegana. Igamu na inuni faoru, au sege wau tangagamu
         suria igamu kamu nganganiaga, mina woita iana God ke tao gatagata afainigamu, maka
         mu tefaria ka ramwofa iana Ataro fato noga.
         15 Siana kamu oqaoqania na taufa iga na ano kaa, mina tana mwarao ne taotao irarona.
         Rao kamu oqaoqania ka taufa iga na ano kaa, marefa mu oqania ke Emaka.
         16 Suria na taufa iata na inuni ina ano kaa, marefa ni rao mai pania ke Emaka. Marefa
         wau. Arani mwarao aera ne oqani na mangatata na inuni, mina taa na inuni na oqani
         na regi ne qao koro wau i maata, mina ataa na inuni na nafuni ka qaqaeagaera wau rainigi,
         arani mwarao manga ngai gena ka mwarao ne rao mai pania na ano kaa.
         17 A ano kaa mi afainigi na arani mwarao fato irarona, na inuni na oqani tefa wau, ne
         suguia mwa ni taura mai ka qotoni. Hoi mo otai na inuni ne arao suria na faioqanifa
         iana o God, ke tafitafi tarai.
         18 Kareku, ina mataina kaa igia ke suguia mwa nai taua mai ka qotona na ano kaa. Manga
         namu rongoa inago ia woi na Maerongana o Kraes ngaia ke pagai arao mai. Kina mataina
         kaa, ke rako wau ka maerongana o Kraes, na ura mai mamawega noga. Hoi, ngaia ngai
         ke, igia ka girara woi na aqotona na ano kaa ke suguia mwa ni rao mai noga kaa.
         19 Ainuni ngai ge, ke marefa woi na goaka mwora. Ngaia ngai ke, ngaira gena ka qani
         rao panigia, hoi make manga woi ngaira ka goaka, ka kai oga afainigia, maka rao panigia
         manga ngai kena, nga ne mwora ngaia woi ngaira ke marefa ka goaka.
         20 Mo Kraes ke qani kasia mai tangagamu ka Figona Apuna, woi igamu fato kamu gigirara
         ka tamasinga mwora.
         21 Hoi, ka mataina inau nau segea na leta kaa tangagamu, marefa woi suria igamu ke marefa
         woi namu girara ka mworanifa, marefa! Inau kau sege wau tangagamu, suria igamu kamu
         girara fato noga ka mworana tamasinga kaa, maka mu girara nikao, woi marefa ki tana
         qaqanganifa ni gira fura mai ana pania na tamasinga mwora kaa.
         22 Hoi, ko otai ne fagafagaparu? Ngaira na inuni na woisia, woi o Jisas ke marefa ka
         Mesaea. Ngaira ka inuni tangai qaqanga ana. Nga na inuni manga ngai kena ka maerongana
         o Kraes. Make ngaroitainiraura fato ke Emaka mi Karena.
         23 Suria na inuni ne marefa ni arao suria Karena o God, ngaia ke marefa ni arao suria
         nikao ke Emana, maka ainuni ne tangamworani rainia i Karena o God, ngaia ke tatangamworani
         nikao rainia ke Emana.
         24 Mui tatakosi raorao mwa ka tamasinga namu qani rongoa mai iga na anegana ia. Ke manga
         ne taotao nganganiaga i oqamiu ka tamasinga kaa, igamu kamu ogaoga faku raorao mwa
         afainia ki Karena me Emana.
         25 Kraes mereana ke qani surua ka agua kaa, woi ngaia ke wawategia ka mwarao ngai ke,
         na tafinga fuu.
         26 Inau kau sege tangagamu wau rainia ka agua ngai ke, suria na inuni na raparapa rai
         fagaparugamu ana.
         27 Maki tangagamu igamu, Kraes ke qani mafata rainia tangagamu ka Figona Apuna. Mi pania
         na Figona Apuna ngaia raorao mwa ke ogaoga afainigamu, ke marefa mui oqania nikao
         ko otai ni fafagausurigamu, suria nga na Figona Apuna ke fagausurigamu rainia ka arani
         mwarao ne mwora, marefa ka qaqanganifa. Hoi, ki igamu kamui kokoa afainia raorao mwa
         ko Kraes, manga na Figona Apuna ne fagausurigamu fato noga ia.
         28 Hoi, kareku igamu, mui ogaoga afainia raorao mwa ko Kraes, ka mataina ne aporo mai
         maki siana kai mamaagutainia, kee nai mamaaki iga ka mataina ngaia ne arao mai.
         29 Igamu kamu girara, woi o Kraes ke oto wau, mi igamu kamu girara nikao woi na inuni
         ne tatanui na taufa ne oto, ngaira ki karena o God.

1 Mui rea, God ke takoigia tefa wau! Ngaia ngai ke ne wowoi kaa, woi igia ki karena.
         Make mwora wau igia ki karena mwora. Mina ainuni na rao suri na taufa iga na ano kaa,
         ngaira ke marefa nai girara ko God, make marefa nai giraragia kaa.
         2 A goaku igamu, ina mataina kaa, igia ki karena o God, mi igia ke mamaunga nai gigirara
         ka ogafa iaka imuri ne manga ifai, maka mwarao mwa ne etagai kai gigirara, mataina
         o Kraes ne aporo mai, igia ka pagai manga ngaia, suria igia ka pagai rerea ki ngaia
         mwora nga.
         3 Hoi, ka arani inuni na oqaqania na agua kaa rainia ko Kraes, ngaira ka fafagataraganisira
         wau nga pania ka aerafa, manga ngaia o Kraes ne taragani wau ngaia.
         4 Otai na inuni ne tanua na agua aera, ngaia ke fagaerisia fato noga ka faifataninga
         iana o God, suria na aerafa ka mwarao ne fafagaerisia na faifataninga kena.
         5 Igamu kamu girara woi o Kraes ke rao mai rai fagamaera ana ka aerafa iata na inuni,
         mi ngaia mereana ke marefa ni aera.
         6 Hoi, ka arani inuni na oga afainia ko Kraes, ngaira ke marefa nai tatanui raorao
         mwa ka aerafa. Mo otai na inuni ne tatanui raorao mwa na aerafa, ngaia ke marefa ni
         rerea ko Kraes, maki gigirara.
         7 Kareku igamu, mui reregamu, siana ke fafagaqekaqekagamu ka inuni rainia ka tangamworanifa
         iamiu! Hoi ka inuni na tanua na mwarao ne oto ke otooto i maana o God, ngaira ka manga
         o Kraes ne oto wau nga nikao ia.
         8 Mo otai na inuni ne tatanui raorao mwa na aerafa, ngaira ka kare iana o Satan, suria
         nga o Satan ke tatanui raorao mwa na aerafa ne faganega mai inago ia. Hoi nga i Karena
         o God ke rao mai tangai fagaerisia ana ka tagaranifa iana o Satan.
         9 Ainuni ne mai taotao rai karena God, ngaia ke marefa ni gira tanui ana ka aerafa
         raorao mwa, suria o God ke Emana, mo God mereana ke oga afainia kena. Ngatakena ngai
         ke, ngaira ke marefa nai gira uruia ana mwa ka aerafa ki qau ki arao.
         10 Hoi, ki nga na agua iana mereana na inuni, ke fafagaqao rainia woi ngaia ki karena
         o God, kee i karena o Satan. Ainuni ne marefa ni tatanui na agua ne oto, make marefa
         ni kokomanira na inuni, ngaira ke marefa ki karena o God.
         11 Ngaia ke kaa ka tamasinga namu qani rongoa fato noga inago ia ne woi ia igia fato
         kai kokomanigia fairifui nga.
         12 Hoi, igia ki siana kai tautanu manga o Kein ia ne rao suria na Ataro ia ke nafuia
         funuia o Ebol na goana mereana ia. Nga ne efea, ko Kein ke nafuia funuia o goana kaa?
         Suria na taufa iana ke marefa ni koro, mina agua iana na goana kena ke oto.
         13 Hoi a goaku, siana kamu pangapanga manga na inuni na rao suria na taufa iga na ano
         kaa na mamaeronganigamu.
         14 Igia kaa ka girara woi igia kaa, ka rao pania noga ka maefa, ka taua fato noga ka
         tafinga mwora. Igia ka girara ka agua kaa, suria igia ka kokomanira ka inuni ira.
         Mina ainuni ne marefa nai fafaikomani ka ogaoga maungara iga ka agua ni maefa ia.
         15 Ainuni ne maerongania tana goana nikao, ngaia kena ke manga mwa na mwane ne nafuia
         funuia tana goana ia. Mi igamu kamu girara fato noga ka ani na mwane ne nafuia funuia
         tana goana ia ngaia ke marefa ni gira nafunia ana ka tafinga fuu.
         16 Ngaia ke kaa ki ngatakena na gigirara manga ifai ngai ke na faikomanifa kaa, rainia
         ko Kraes ngaia ne mafata rainia ka maurifana tangagia. Hoi, ki igia nikao, minga ke
         ararigia na mafata rai ka maurifaka tangara ki tana inuni.
         17 Manga na inuni ke togoani rurugua, minga ka rera tana inuni ne marefasia ki tana
         mwarao, minga ke marefa ni takoia ki mamafata tangaa, hoi ke tautanu fea ke wowoi
         ne kokomania ko God?
         18 Kareku igamu, siana woi igia ka fafaikomani mwa iga ka woita mina tawatawanifa. Igia
         kai fafaikomani mwora nga, rai fagaqao ana iga ka taufa iaka.
         19 -
         20 Manga igia ka arao suria ka agua kaa, igia ka giraragia woi igia ka nafunia ka tamasinga
         mwora kaa. Hoi, ke manga woi na takofa iaka ke usui maaka, igia ke marefa nai gira
         maagu ana i maana o God, suria ngaia God ke tefaria ka takofa iaka, mingaia ke girara
         fato ka arani mwarao.
         21 Hoi, a goaku koro igamu, manga woi na takofa iaka ke marefa ni usui maaka, igia ka
         gira ura nganganiaga ana mwa i maana God ngaia.
         22 Ngaia ke gira wategia ana mwa ka mwarao na nongia pania, suria igia ka taura ka woita
         iana, maka tatanui ka agua ne wawagewage rainigi.
         23 Hoi, afaifataninga iana ke woi, igia kai tatangamworani rainia ki Karena o Jisas
         Kraes, makai kokomanigia faitangai, manga o Kraes ne qani woisia fato noga ia.
         24 Hoi, ko otai na inuni ne taura raorao mwa na faifataninga iana o God, ki ngaia o
         God ke ogaoga faku afainia, mingaia ke ogaoga faku afainia ko God. God ke mamafata
         rainia mai ka Figona Apuna tangagia, woi igia kai gigirara woi God ke ogaoga faku
         afainigia.

1 A goaku koro igamu, siana kamu arao surira na arani inuni fato na wowoi ngaira ka
         nafunia na Figona Apuna, mui ofofongia kamu rorogoia panira, ngaira gena ka nafunia
         mwora ka Figona ne rao mai pania ko God ngai kena, kee marefa. Rainia ne rako wau
         ka maurukari na qaqaqangara ina ano kaa.
         2 Mu gira rongo girara ana mwa ka tawatawanifa iana na inuni manga ngaia ke nafunia
         na Figona iana o God. Ainuni na tangamworani woi o Jisas Kraes ke wora manga na inuni
         ia ngaira na inuni ngai gena ka nafunia ka Figona iana o God.
         3 Mina ainuni ne fafagarigia na agua kaa rainia ko Jisas Kraes, ngaira gena ke marefa
         nai nafunia ka Figona iana God. Marefa wau nga. Ainuni manga ngai gena ka nafunia
         na agua pania na Maerongana o Kraes, migamu kamu qani rongoa fato noga, woi ngaia
         ke pagai arao mai, hoi ki ngaia fato noga ki ina ano kaa.
         4 Kareku, igamu na kare iana o God, mu qani tefarira noga ka maurukari na qaqaqangara,
         suria na Figona Apuna ne taotao afainigamu ia ke ramwo tefaria wau ka agua ne taotao
         afainira na inuni na rao suria na taufa iga na ano kaa.
         5 A maurukari na qaqaqangara, ngaira ka tamasi rainigi ka agua iga na ano kaa, mina
         ainuni na rao suria na taufa iga na ano kaa ira ka tautau woita iata, suria ngaira
         gena ka nafunia ka ano kaa.
         6 Migia kaa, ka kare iana o God fato noga. Mo otai na inuni ne gigirara menamenai wau
         o God, ngaia ke rongogia. Mo otai ne marefa na kare iana o God, ngaia ke marefa ni
         gira rongogia ana. Hoi, iga na agua ngai kena, igia ka gira ono girara ana ko otai
         na inuni ne nafunia na Figona Apuna mwora, mina ani ne nafunia na agua ni qaqanganifa.
         7 A goaku koro igamu, igia kai kokomanigia faitangai, suria na agua iga na faikomanifa
         ne arao mai pania ko God. Ainuni wau mwa na fafaikomani, ngaia ki karena o God, mingaia
         ke gigirara wau ko God.
         8 Mo otai na inuni ne marefa ni fafaikomani, ngaia ke marefa ni girara ko God, suria
         nga o God ka faikomanifa.
         9 Ngaia God ke nafunia ki Karena ne etagai togo kaa, ke kasia wato mai ina ano kaa
         woi igia kai nanafunia ka tafinga mwora pania. Ki iga na agua ngai kana o God ke fagaqao
         rainia ka faikomanifa iana tangagia.
         10 Mina agua mwora iga na faikomanifa, ke manga ifai? Agua, woi igia ka qani komania
         ko God? Marefa nga! Nga na agua mwora iga na faikomanifa, ka agua ne tanua o God ke
         komanigia, make kasia wato mai ki Karena ke mai mae manga na suu wogasi ana ia rai
         tawo panigia ana ka aerafa iaka.
         11 Hoi, na goaku igamu, rainia ngaia o God ne komanigia tefa wau manga kaa, ki igia
         nikao minga kai kokomanigia faitangai faku.
         12 Marefa wau ka inuni ni rea o God. Make rao ke manga na kokomanigia faitangai, God
         ke kokoa faku afainigia mina faikomanifa iana ia ke wonusia fato wau nga ka maurifaka.
         13 Igia ka girara woi igia ka faku fagaetagai noga afainia ko God, mi ngaia ke faku
         nikao afainigia, suria ngaia ke kasia wato fato mai noga ka Figona Apuna iana tangagia.
         14 Me Emaka God ke kasia mai fato noga ki Karena rai fagatafia ana ka ano kaa, migami
         kami rea fato noga, makami tatarofainia tangara ki tana inuni.
         15 Hoi ke manga na inuni ka wowoisia fura woi o Jisas Kraes ki Karena mwora o God, o
         God ke ogaoga afainira, mingaira ka ogaoga afainia ko God.
         16 Hoi, migami mereamami kami girara mwora woi o God ke komanigia, migami kami tangamworani
         wau rainia ka faikomanifa iana ia. O God ke fafaikomani mwora, mo otai na inuni ne
         fafaikomani mwora, ngaia na inuni kena ke fakufaku afainia ko God, mo God ke fakufaku
         afainia nikao.
         17 Faikomanifa ia ke wonusia mwora wau nga ka maurifaka. Ki igia kai mai taotao manga
         ngaia ia ina mataina na ogaoga maungagia ina ano kaa. Hoi kigia ki siana kai mamaagu
         iga ka tangiana ni fagaetangifa kana.
         18 Ko otai na inuni ne gigirara na faikomanifa, ngaia ke marefa ni gira maagu ana. Hoi
         tana inuni ka maagutainia wau ko God suria ne fafagaetangira, ke marefa nai girara
         ka faikomanifa mwora.
         19 Igia kai fafaikomani, suria God ke komanigia inago.
         20 Ke manga na inuni ke wowoi, ngaia ke kokomania ko God, make mamaerongania ki tana
         goana, ainuni kena ke qaqaqanga mwa ngaia. Manga ne rao ke marefa ni kokomania ka
         goana ne oga ke rerea rao ia ke manga ifai ki ngaia ke gira komani ana God ne marefa
         ni gira rea ana kena?
         21 Ka faifataninga ne tamasia o Kraes tangagia, ke manga kaa, “O otai wau mwa na inuni
         ne kokomania ko God, ngaia ki kokomanira nga ka arani inuni fato.”

1 Otai wau mwa na inuni na tangamworani woi o Jisas ka Mesaea, ngaira ki karena o God.
         Mo otai na inuni ne kokomania mama, ngaira gena nikao minga ka kokomania ki karena
         ia.
         2 Hoi, manga woi igia ka kokomania ko God maka taura ka fagausuringa iana, ua igia
         ka girara woi igia ka kokomanira mwora ki karena.
         3 Igia ka fafagaqao rainia ka faikomanifa iaka tangaa ko God rai rao suri ana ka faifataninga
         iana. Mina faifataninga gena ke marefa ni asa tangagia.
         4 Igia fato kaa ki karena o God, ka gira ura tefaria ana ka taufa aera iga na ano kaa.
         Igia ka gira ura tefaria ana ka taufa aera iga na ano kaa suria na tangamworanifa
         iaka rainia ko God.
         5 Hoi, ko otai ka inuni ne gira ura tefaria ana na taufa aera iga na ano kaa? Nga mwa
         na inuni ne tatangamworani woi o Jisas ki Karena mwora o God, ke gira tanu ana.
         6 Jisas Kraes ke fagaqao mereana tangagia rainia ka wai ne maanu apuna iga, mina gapuna
         ne afe ina mataina na nafuia ke mae ia. Hoi, make marefa woi ni fagaqao mereana mai
         mwa iga ka wai ne maanu apuna iga ia mina gapuna iga na maefa iana. Minga ka Figona
         Apuna ne mwora wau nga ke fafagagiragia rainia ko Jisas na Mesaea.
         7 Hoi, ka mwarao ne eoru ka fafagagiragia rainia ko Jisas,
         8 a Figona Apuna, mina wai, mina a gapuna. Hoi ka mwarao ne eoru gena ka fagagiraragia
         rainia ko Jisas na Mesaea.
         9 Ki igia ka gira tangamworani ana mwa rainia ka woita iata na inuni, mina ataa ne
         tatamasia o God, ka apena mwarao rafaera wau nikao. Mo God ke tamasia fato noga tangagia
         ka tamasinga rainia Karena ia.
         10 Hoi, ka inuni na tangamworani rainia Karena o God, ka nafunia ka tamasinga kaa i
         mangatata mereata. Hoi mo otai na inuni ne marefa ni tangamworani rainia ko God, ngaia
         ke woi o God ke qaqanga, suria ne marefa nai tangamworani rainigi ka tamasinga iana
         God rainia Karena ia.
         11 Ka ataa o God ne qani tamasia fura fato noga ke manga kaa, God ngaia ke qani mafata
         rainia tangagia fato noga ka tafinga fuu, nga na tafinga fuu ke rao mai pania ki ngaia
         Karena ia.
         12 Hoi otai wau mwa ne fakufaku afainia Karena ia ngaia ke nanafunia ka tafinga fuu,
         mo otai na inuni ne marefa ni fakufaku afainia i Karena ia ke marefa ni nanafunia
         ka tafinga kena.
         13 Igamu na inuni namu tangamworani rainia i Karena o God, inau kau segea ka agua ngai
         ke tangagamu, woi igamu kamu gigirara wau woi namu nafunia ka tafinga fuu.
         14 Mataina na nongia na mwarao pania ko God, manga ne arao suria na takofa iana, igia
         ka girara woi ngaia ke rongogia fato noga. Manga ngai kena, igia ki siana ka mamaagu
         rai rao mai ana tangaa ko God rai tamasi ana afainia.
         15 God ke rongogia raorao mwa ina mataina na nongia igi, hoi igia ka girara ne mwora
         wau, maka girara nikao woi ne wategia ka mwarao na nongia pania ia.
         16 Manga igo ko rerea ki tana goamu ne tanua ka mwarao aera, ne marefa ni gira maefa
         rainigi na aerafa gena, ui fafagarafe tangaa ko God ki mamafata rainia tangaa ka tafinga.
         Tana inuni ka maemae rainigi ka aerafa iata, make marefa qai woisia wau tangagamu
         woi namui fafagarafe tangaa ko God rainigi ka aerafa gena.
         17 Arani mwarao ne marefa ni koro, nga na aerafa ngaia, mi tana aerafa nikao ke marefa
         ni gira toraira ana ka inuni tangaa ka maefa.
         18 Igia ka girara fato noga, woi i karena o God ke marefa nai ururuia mwa ka aerafa,
         suria i Karena o God ke onoono surira, ke marefa ka Ataro ni fafagaerisira.
         19 Ki igia ka girara fato noga, woi igia kaa ka kare iana o God, fenaka ne manga ngai
         kena mina ano kaa ke tao iga ka mamarugana na ramwofa iana na ataro.
         20 Igia ka girara nikao, woi i Karena o God ne qani wato mai rai mafata rainia ana giraranifa
         koro tangagia, ki tanugia kai gigirara ko God mwora. Migia kai fakufaku afainia ko
         God mwora, ina mataina igia na fakufaku afainia Karena ia o Jisas Kraes. Ngaia God
         mwora ke kaa, mina tafinga fuu ngai ke.
         21 Igamu kareku, mu onoono surigamu menamenai, siana kamu wowogasira ka mwarao ni aerafa.2 Jon2 Jon2 Jon2 Jon2 Jon
         
            

         
      
   
      
         2 Jon
1
   
      
         1
1 Inau na mwane rafa ina siosi kau sege wau tangago na fefene ne ono sikifia na Arafa
         afainira ki karemu. Inau kau komanigamu suria igia ka arao suria ka fagausuringa mwora.
         Marefa ki inau mwa make tana inuni nikao na girara na mworanifa ia.
         2 Mi komanigamu suria na mworanifa ki rarona na tafinga iaka kaa make taotao tarai
         afainigia.
         3 Suria igia ka girara ka mworanifa maka komanira ka inuni, hoi au fafagarafe woi God
         emaka mo Jisas Kraes i karena, karu koro tangagia, makaru takoigia kai ogaoga iga
         ka marapefa.
         4 Au wagewage wau nau girara woi tana karemiu ka tau woita iga ka mworanifa, manga
         Emaka ne woi tangagia nai tanua.
         5 A fefene koro igo, inau kaa ke marefa qai sege rai woi tangago ana ki karemu mi igo
         rai tanui ana ka mwarao marefa mu tanui inago. Au sege rai woi tangagamu ana kamu
         kokomanigamu faitangai, nga na mwarao na qani woisia tangagamu namu tanua ngai ke.
         6 Faikomanifa ka mwarao na tanua rai tau woita iana ana o God ne woisia tangagia. Iga
         na faganegana kamu rongoa woi o God ke woi tangagamu mu kokomania ki ngaia.
         7 E rako wau ka inuni na fafagaparu ne qani fura ina ano kaa. Ainuni gaa ka fagaparu
         wau ka wowoi woi o Jisas Kraes ke marefa ni nafunia ka apena na inuni mwora. Hoi ki
         ngaira gaa ka fafagaparu mina maerongana o Kraes.
         8 Hoi mui rerea maka mu kasia ka mwarao namu tatagara tangaa kena, rao kamu tanua igamu
         ke marefa nai gira wategamu ana fato rafa ka worimiu.
         9 Siana rai oriorisi ana ka fagausuringa suria o Kraes, rea wau make ma ni oga afainigamu
         ko God. Hoi e rao kamu taura nganganiaga ka fagausuringa iana o Kraes, o God Emaka
         mi Karena ki afainigamu.
         10 Rao ka inuni ke ma nai oqania ka fagausuringa kaa, siana kamu onira qanu i ruma iamiu,
         maka mu tatawatawa afainira.
         11 Hoi ainuni ne tatawatawa afainira ke fagaqao woi ne tautau afainira iga ka aerafa
         iata gena.
         12 E rako wau ka mwarao nau oqani woisi wau ana tangagamu, maake marefa qai oqani segera
         ana iga ka leta kaa. Au oqani rao mai ana rai mai megamu tamasi ana qai reregamu mereaku,
         suria nga na agua ngai ke ke tanugia ka wawagewage wau.
         13 I karena na goamiu na fefene ne ono sikifia na Arafa, ka kasi tamasinga koro tangagamu.3 Jon3 Jon3 Jon3 Jon3 Jon

1 Inau na mwane rafa ina siosi, kau sege wau tangago kaa o Gaius na goaku koro. Igo
         kena kau komanigo suria naru arao suria ka fagausuringa mwora.
         2 A goaku koro, inau kau fafagarafe woi na arani mwarao fato ki rao koro wau tangago,
         maki ape koro mwa ka apemu, manga nau girara nikao woi na maurifamu ke rao koro afainia
         ka Arafa.
         3 Inau kau wagewage tefa wau, ina mataina na goaku na rao mai, maka tamasigo wau tangau
         woi igo ko rao suria ka mworanifa.
         4 Mataina inau nau rongora woi na kare iaku ka arao suria na mworanifa, inau ke koro
         wau ka apeku.
         5 A goaku koro, igo ko koro aera wau iga ka tagaranifa no tanui raorao mwa tangara
         tana inuni na rao suria na Arafa, manga tana ani ne ma mu qani girara mai.
         6 Hoi, ka mataina mwa na mai taugo, igo ko tatamanira, ke araria ngaira ka girara fagafatongia
         ana ka tagaranifa iata. Hoi ngaira gena ka qani fagarongora ka arani inuni iga na
         siosi kaa ki ngatakena nga no komanira. Iga na agua ngai ke o God ke wawagewage wau
         rainia.
         7 Suria ngaira gaa ka rao ka tanua ka tagaranifa ina o Kraes, make marefa woi nai tawora
         ki tana mwarao panira ka inuni ne marefa nai rao suria na Arafa.
         8 Hoi, ke araria woi igia kai tatamanira ka inuni manga ngai ge, mwarao makai tatagara
         faku rai tarofainia ana ka mworanifa.
         9 Inau kau qani segea fato noga ka kere leta tangara ka siosi, mo Daeotrefis ke ngaroi
         rai tau woita iaku ana, suria ngaia ke oqani tao rai mwane rafa ana tangara.
         10 Hoi, ka mataina nau arao mai rai rego ana, inau kau fagarongora ka inuni fato rainigi
         ka arani agua ne tanui, mina agua aera ne woisi rainigami. Mi tana agua nikao ne tanua,
         ke ngaroi wau rai ono surira ana ka inuni na rao suria na Arafa ina mataina na arao
         mai. Hoi, mo Daeotrefis ke maengira ka fura pania ka siosi ka inuni na oqani tamanira
         ana na inuni gena.
         11 A goaku koro igo, siana ko arao suri na agua aera. Ui arao suri mwa ka agua koro.
         Otai na inuni na tatanui na agua ne koro, ngaira ki karena o God. Mo otai na inuni
         na tatanui na agua ne aera, ngaira ke ma nai girara ko God.
         12 Arani inuni fato ka woisia ko Demitrias woi na mwane koro, mina tamasinga mwora ne
         fagausuri ke fagaqao rainia ki ngaia. Inau nikao kau woisia woi ngaia kena ka mwane
         koro, migamu kamu girara woi na tamasinga iaku make mwora nga.
         13 Inau kau nafuni maungai ka mwarao ne rako wau nau oqani woisi wau ana tangagamu,
         make marefa qai oqania woi qai segera iga ka leta kaa.
         14 Make koro mwa, marefa woi ni qorafu wau mi inau kau rao wau kau rerego, makau tamasi
         afainigo mereaku.
         15 Marapefa ki afainigo! Hoi arani tamamu fato gaa ka kasi tamasinga koro tangago. Kui
         tatamasi wau ka tamasinga koro tangara ka arani tamaka gena.JiudJiudJiudJiudJiud

1 Inau o Jiud na kare iana o Jisas Kraes, me esina o Jemas. Au sege tangagamu, kigamu
         na inuni ne usuigamu o God. O God Emaka ke komanigamu wau, mo Jisas Kraes ke ono surigamu
         koro wau.
         2 Au fagarafe woi na faitakoifa, marapefa mina faikomanifa ki afainigamu wau nga.
         3 A goaku koro, au oqania wau qai sege tangagamu rainia ka tafinga ne mafata rainia
         tangagia, maaki na mataina kaa kau oqania qai sege wau tangagamu qai nongigamu kamu
         uraura nganganiaga iga ka tangamworanifa o God ne qani wategamu inago, ke mai taua
         na mataina kaa, tangagamu na inuni namu apuna tangaa.
         4 Suria tana inuni ne ma nai rao isuria o God ka qanufigia fato noga ka topai wau ka
         tamatamasinga rainigi na arani korofa iana o God woi ne koro mwa tangara nai tanui
         ana ka agua ni oraoraganifa iata. Suria i ngaira gaa ka fagarigia ko Jisas Kraes na
         mwane rafa mina Arafa iaka. Maki inago mai noga ke wosia ka Segesegefa Apuna woi na
         inuni ma nai rao suria o God ira ke fafagaetangira.
         5 Igia fato ka girara ka mwarao ne wora tangara na inuni mataina ne toraira na Arafa
         pania Ijip ira. Tana fitangita ke ma nai rarononimwora, make kamarira imurina mai.
         6 Mu girara nikao woi na enjel ne ma nai tanui na tagaranifa iata, maka rao fato panigi
         ka agua iata. O God ke rakura rainia ka seni ne ma ni pagai mwoumwou, make kasira
         iga ka rarona na kokoro ne rotorotoaga wau, ka rerea ka tangiana rafa wau ni fagaetangifa.
         7 Ka apena mwarao rafa ke wora nikao tangara na inuni i Sodom mi Gomora mina arani
         finua na tao i aworona igi. Ainuni i finua gena maka tanui nikao ka agua ni oraoraga
         ana maka tanui ka agua afainira ki tana inuni rao. Hoi mo God ke fagaetangira rainia
         ka giu ne ma ni pagai arofu rai fagaqaonga tangagia.
         8 Ainuni na fafagaparu nau tatamasira gaa ke rao faku mwa ka taufanata mangara nai
         inuni na fafagafunu ka fafagaerisi rao mwa na apeta mereata igi. Ngaira na inuni gena
         ka ngaroitaingi wau ka arani fagausuringa ne watera, maka tamasi aerisira ka arani
         enjel fato.
         9 Hoi mo Maekol na qauta na enjel, make ma wau ka woita woi ni woisia aerisia rainia
         ka ataro iga ka mataina naru faitogiri rainia na apena o Mosis ia. Ngaia noga na mwarao
         ne woisia tangaa ke woi, ‘Arafa ke pagai fafagaetangigo ngaia.’
         10 Mina ainuni gaa ka tewo qau wato wau rainigi ka arani mwarao ne ma nai girara mereata.
         Ngaira gaa ke mamangara na wasi ne marefa na takofa i qauta ira na atani wau mwa mina
         takofa aera iata gena tangai funuira ana sio mwa.
         11 E aera wau nga tangara ngaia. Ngaira gaa ka rao suria mwa ka agua iana o Kein, maka
         manga o Belam ne tako rafa mwa rai ka rurugua ia. Hoi ngaira gaa nikao maka tofega
         wau manga o Kora ia make pagai fafagaetangira ka maemae manga ngaia ia.
         12 Mataina namu tanua na ngaufa rai fagaqao ana ka faikomanifa iamiu, ainuni na fagafagaparu
         gena ki afainigamu mwa, ne ma nai maaki rai ngau aera ana, maka qao mangai na roto
         ne mai rorogasi rao mwa na roga ne ma nai gira rangi ana igi. A mangara na apenagai
         ne ma ni kasi guana iga na mataina ne araria ne gugua. Apenagai kena ke maria make
         afaraga akau fato ka wagana.
         13 Ainuni gena ka mangara na nawo rafa ne aropi i asi ke magofu rai ka mwani tokotoko
         aera igi, maka mangara na feegu na afasu panigi na nanata ira, hoi mo God ke qani
         naka mai tangara ka agua ne rotorotoaga nai taotao tarai iga.
         14 Inok ka piuta na mwane ne wora ina woraworanifa iana o Adam make tamasia ka woita
         iana o God rainira ka inuni gena ke woi, “Na Arafa ke pagai arao mai afainira ka qera
         mina qera na enjel apuna iana
         15 nai fagagetara ana ka arani inuni, make fafagaetangira ka inuni na ma nai girara
         o God rainigi ka agua aera na tanui mina arani woita na tamasia aerisia rainia.”
         16 Ainuni gaa ka fafarau wau, maka tangatangaerata ka inuni, maka oqani rao suri ana
         mwa ka agua aera na wawanasi gena, maka tamasi fagaakausira mereata wau, maka fafagakoro
         maata mwa ka inuni rai tamanira ana mwa mereata.
         17 A goaku koro igamu, mui tatakosi rafaera wau ka mwarao na qani woisi tangagamu na
         aposol iana na Arafa iaka o Jisas Kraes igi.
         18 Ngaira ka woi ina mataina ne fafagarangi na aporofa iana na Arafa ka pagai arao mai
         ka inuni na mamaongoga make ma nai oqani rongo ana ko God, maka fafagamamana rainia
         ko God.
         19 Ngaira na inuni gaa ka tatakara rainigamu, ngaira gaa ka tatakosi sio mwa ka ogafa
         na oqani, make ma nai nafunia ka Figona Apuna.
         20 A goaku koro, siana kamu tanua ka agua manga ngai kana. A tangamworanifa ke apuna
         wau, hoi mui fagagatanigamu iga ka tangamworanifa iamiu. Mui fafagarafe iga ka ramwofa
         iana na Figona Apuna,
         21 maka mui uraura nganganiaga afainia ka faikomanifa iana o God manga namu nanaua na
         Arafa iaka o Jisas Kraes nai fagaregamu ana rainigi ka korofa iana rainia ne wategamu
         na tafinga fuu.
         22 Mui tatamanira ka inuni na mwarumwarusiga iga na tangamworanifa iata.
         23 Mui okera aporo ka ani pania ka giu, rai fagatafira ana. Mui tatakoira ki tana ani
         maaka mui mamaagu. Mui maerongani ka gafu iata na fagaapunigara rainigi na aerafa
         na tanui.
         24 O God ke gira ono surigamu ana menamenai pania ka apuri ana iga na aerafa, make gira
         fagaurasigamu ana afainia. Iga na mataina kena marefa ka aerafa afainigamu, maka mu
         wawagewage wau.
         25 Hoi kai fagaakaufia ko God na faufugana nanama. Ngaia ke kasia ko Jisas Kraes na
         Arafa iaka rai fagatafigia ana. Nga mwa o God tagaina ke nafunia ka ramwofa tefarira
         ka arani mwarao mai inago, ina mataina kaa, mi taraitarai. Amen.RangarifaRangarifaRangarifaRangarifaRangarifa

1 Ingaia na puka kaa ke taotao iga ka mwarao o God ne fagarea ko Jisas Kraes rainigi.
         Hoi mo Jisas Kraes ke gira rangari fura ana tangara ka kare iana ka mwarao ne mai
         worawora. Hoi make ke kasia mai ka enjel iana ke rao mai afainia ka tamasinga tangau
         ki inau o Jon na kare iana.
         2 Hoi ki inau kau segera ka arani mwarao nau regi, makau segera nikao ka woita mwora
         iana o God. Ingaia o Jisas Kraes ne woisia mai.
         3 A wagefa tangara ka inuni ne totomania na puka kaa, mina wagefa tangara ka inuni
         na rongoa maka arao isuri na tamasinga gaa, suria na mataina tangai na mwarao gaa
         ne pagai mai worawora ke fagarangi aera mai noga.
         4 Inau o Jon kau segesege wau tangagamu fato kigamu na inuni ina siosi ne epiu ia ina
         provins i Esia. “Inau kau fagarafe woi o God ki mafata rainia ka faikomanifa mina
         marapefa afainigamu. O God ke tao mai noga ia ki mai taotao ina mataina kaa, mina
         mataina ne pagai arao mai. Hoi naka ka faikomanifa mina marapefa ki arao mai tangagamu
         pania ka Figona ne epiu ia na uraura inagona na papa iana o God.
         5 Naka ka faikomanifa mina marapefa ki arao mai tangagamu pania ko Jisas Kraes ne tatamasia
         mwora o God. O Jisas kena ka mwane nga inago ne tafi aporo mai pania na maefa, ke
         arafa tangara ka arani arafa i finua i ano kaa. Ingaia o Kraes kaa ke komanigia wau
         tefa, mi ngaia ke mae, ke afe ka gapuna, ke worigia aporo panigi ka arani aerafa iaka.
         6 Ingaia ke ono sikifigia rai kare iana, make tanugia ki igia ka mai tao rai mwane
         ni raperapega tangai tagara tangaa ana ko God Emana. Igia kai kasia akau ko God makai
         fafagaakausia ka apena ramwofa rafa iana taraitarai. Amen.
         7 Mui gigirara! O Jisas ke pagai aporo mai iga ka parauru gana, mina arani inuni fato
         ka rerea mi afainira nikao ka inuni na rupugia rainia na aora inago ira. Arani inuni
         fato i finua i ano kaa ka fafaitakoi maka angiangi, ina mataina na rerea iga ngaia.
         Aa, agua kaa ke pagai worawora. Amen.”
         8 Arafa o God ke woi manga kaa, “Inau kaa kau fagainagota na arani mwarao mi inau ki
         murita na arani mwarao nikao, nau qani oga mai inago ia makau ogaoga ina mataina kaa,
         makau pagai aporo mai. Inau na God na faufugana.”
         9 Inau kaa ka goamiu o Jon, nau rao suria na Arafa afainigamu, migia fato kai uraura
         nganganiaga, ke manga na fafagafafara apeka suria o Jisas ke Arafa tangagia. Inau
         kaa, ka kasiau iga ka kere marau i Patmos, suria nau tatamasia ka woita iana o God
         mina woita mwora rainia ko Jisas.
         10 Hoi iga na tangiana iana na Arafa ia mina Figona Apuna ke rao mai tangau, makau rongoa
         aporo rao ka ringiringi imuriku, ne rongo rafaera wau manga na afuri ia
         11 ne tamasi manga kaa, “Arani mwarao no rera kui segera iga ka puka ne etagai, makui
         kasikasi rao tangara ka siosi ina finua rafa ne epiu igi, i Efesas, Smina, Pegamam,
         Taeataera, Sadis, Filadelfia mi Leodisia.”
         12 Hoi, makau apariri rai rea ana otai ngai ke ne tamasi mai tangau kana, makau rea
         wau mwa ka laet ne epiu ne uraura, na tangarafi rainigi na gol.
         13 Hoi mi qaiawogata na laet gana kau rea ka inuni ne etagai ne qao manga na Kare ni
         Inuni ia make gafu rainia ka gafu ne qorafu wau ke wato ke sisinosino, make fogotainia
         ina aparagaimatona ka fogofogosina na tagarafia rainia na gol.
         14 Afurufuru i qauna gana make siki wau manga na wul kee na auna niu ia mina maana kana
         ke totogatoga manga na giu ne wawatawata ia.
         15 Auwana gana ke oraora manga na metere ne makaka ina apena giu rafa ia mina ringina
         kana ke rongo rafa wau manga na apeta na nawo rafa ira.
         16 Make taura ka feegu ne epiu i rimana i otona, mina naefe ne maasi ruarua wau ke furafura
         mai pania ka farana, mina maana kana ke totogatoga manga na arito iga na gupuna rito
         wangana ia.
         17 A mataina ngai ke nau rea rao kana makau apuri wato inagona na uwana manga na inuni
         ne mae ia make fatatagiau mai rainia ka rimana i otona make woi, “Siana rai maagufa!
         Inau kaa kau fagainagota na arani mwarao mi inau ki murita na arani mwarao nikao.
         18 Inau kaa kau tafitafi! Inago kau mae, mina mataina kaa kau tafi aporo taraitarai.
         Hoi ki inau kau nafunia ka ramwofa tefaria na maefa, makau gira toraiara ana furu
         ka inuni pania ka agua ni maefa.
         19 Ui segera nga ka arani mwarao no regi gaa, afainigi ka ani ne wora noga ina mataina
         kaa, mina ani ne pagai akau mai imurini na mwarao gaa.
         20 Igo ko regi ka feegu ne epiu nau taura i rimaku i otoku ia mina laet ne epiu na tagarafi
         rainigi na gol igi. Igo ke marefa nu tako matafa rai ka mwarao no regi gaa. Hoi nga
         na fagaararinga tangai ke gaa. A feegu ne epiu ira ka enjel ne epiu na onoono suri
         na inuni ina siosi ne epiu ira, mina laet ne epiu ira ka siosi ne epiu ira.”

1 Hoi mina mwane ia ke tamasi mai manga kaa nikao, “Ui segesege rao tangaa ka enjel
         ne onoono surira na inuni ina siosi i Efesas, kui wowoi tangaa manga kaa, ‘Eka ka
         tamasinga pania na ani na taua i rimana i otona na feegu ne epiu ira make tataworagofa
         ina guputa na laet ne epiu na tagarafi rai na gol igi,
         2 Inau kau girara ka arani agua namu tanui afainia ka mwakomwoaganifa iamiu, mina maramarapeaganifa
         iamiu, makau giraragamu nikao woi igamu kena ke marefa namu oqanira ka inuni na arao
         suri na agua ne aera iata, makau giraragamu nikao woi namu ofongira ka inuni na woisira
         rai aposol maka mu rogoira woi na qaqangara mwa.
         3 Inau kau girara nikao, nga igamu kena kamu ura nganganiaga wau nga, ne manga namu
         fafara suria namu tangamworani rainiau make marefa namu gira fere kasikasi ana.
         4 Hoi mina mwarao mwa ne etagai ke marefa qai oqania afainigamu, inago kamu oqaniau
         wau mina mataina kaa ka faioqanifa iamiu ke sisitai wau nga.
         5 Mui tatakosia aporo ka ogafa koro iamiu inago ia kamu riri aporo nga rai rao suri
         ana ka ogafa koro iamiu inago ia. Rao ke mamarefa namu riri aporo, hoi inau kau arao
         mai kau tawoa rao ka laet iamiu ia.
         6 Hoi mina mwarao ne etagai namu tanua ne koro tefa wau nga ke manga kaa, igamu ke
         marefa namu oqanira ka agua na tatanui na ani na inuni na arao suria na fagausuringa
         iana na rurufa iana o Nikolaus, inau make marefa qai oqania nikao.
         7 Otai mwa ne tonga karingana, maki rongora menamenai wau tangai ka mwarao ne wowoisi
         na Figona Apuna tangara na inuni ina siosi gaa. Tangara na inuni na tatangamworani
         raorao mwa tangaa na qotona na ogafa, inau kau fafagamarumungainia ka ngaua ka guana
         apenagai ne mafata rainia ka tafinga, ne uraura irarona romana mwou iana o God ia.’
         ”
         8 Hoi mina mwane ia ke tamasi manga ka nikao, “Ui segesege rao tangaa ka enjel ne onoono
         surira na inuni ina siosi i Smina, kui wowoi tangaa manga kaa, ‘Nga na tamasinga iaku
         ke e gaa, inau kaa kau fagainagota na arani mwarao mi inau ki murita na arani mwarao
         nikao. Inau kau mae mina mataina kaa kau tafi aporo fato noga.
         9 Au girara woi na ogafa ma ni oto ke taugamu, hoi igamu ke ma ni tonga na nafuninga
         iamu, maake tonga nafuninga iamu wau i maana o God. Inau kau girara nikao ki tana
         inuni na woisira woi ngaira ka Jiu, ani inuni na wowogasia o God, make ngaira gena
         ka qaqangara mwa. Ngaira gena ka tamasi aerisigamu mwa make wowogasia mwa ko Satan.
         10 Siana kamu mamaagutai ka arani mwarao ne arao mai tangagamu ke tanugamu kamu fafafara.
         Mu girara! Ataro ke pagai kasira ka tana inuni iga na fakunga iamiu mwa kena irarona
         peresin, make pagai ofofongigamu mina arani agua ni fagafafara apemiu ana gena ke
         arao suria ka tangafuru i tangiana ne etagai. Manga namu mworamwora tangau ke rao
         ke taua ka mataina namu maemae, inau kau mamafata rainia ka romana tafinga tangagamu.
         11 Otai mwa ne tonga karingana, maki rongora menamenai wau tangai ka mwarao ne wowoisi
         na Figona Apuna tangara na inuni ina siosi gaa. Tangara na inuni na tatangamworani
         raorao mwa tangaa na qotona na ogafa, ke marefa nai pagai maemae iga ka ruata na maefa.’
         ”
         12 Hoi mina mwane ia ke tamasi manga kaa nikao, “Ui segesege rao tangaa ka enjel ne
         onoono surira na inuni ina siosi i Pegamam, kui wowoi tangaa manga kaa, ‘Nga na tamasinga
         iaku ke e gaa, inau kau nafunia na naefe ne masi ruarua ne masi wau.
         13 Inau kau girara fato noga ka finua namu ogaoga iga kena. Nga o Satan ke nafunia ka
         ramwofa tangara na inuni gena mi ngaira ka nafuia funuia ko Antipas ne qani fagarongora
         rainiau raorao mwa. Manga namu ogaoga irarona i finua ne ogaoga iga o Satan migamu
         ke marefa namu fere kasi rai ka raronimworanifa iamiu rainiau.
         14 Tana mwarao ne marefa qai oqania tangagamu ke gaa, tana inuni ka faganega noga rai
         rao suri ana ka fagausuringa iana o Belam. Ingaia kena ke woi tangaa inago mai ko
         Belak rai katokatora ana ka inuni i Israel tangai wotafa iga ka aerafa. Ngaia ke tanura
         ka ngaura ka ngaufa na qani suu wogasi tangara na nunuta na mwarao na wowogasira make
         fagaparura ka tatanui na agua ni oraoraga ana.
         15 Nga natakena na mwarao na tatanui na tana inuni igamu kena ngai ke rai rao suri ana
         ka fagausuringa iana rurufa iana o Nikolaus.
         16 Hoi mui ririri nga panigi ka aerafa iamiu fagaraia makau arao mai tangagamu kau mera
         fainafunafu ka inuni gaa rainia ka naefe ne masi ruarua ne furafura mai pania na faraku.
         17 Otai mwa ne tonga karingana, maki rongora menamenai wau tangai ka mwarao ne wowoisi
         na Figona Apuna tangara na inuni ina siosi gaa. Tangara na inuni na tatangamworani
         raorao mwa tangaa na qotona na ogafa, inau kau wawatea ka tana manna ne tao punufi
         wau ke ngaua makau mamafata rainia nikao tangara faitigi ka guana fau siki ne etagai.
         Ingaia na fau kena ka segea iga ka ata faoru ne marefa wau na inuni ni girara rao.
         Ingaia mwa na inuni ne tawoa kena ke gigirara.’ ”
         18 Hoi mina mwane ia ke tamasi manga kaa nikao, “Ui segesege rao tangaa ka enjel ne
         onoono surira na inuni ina siosi i Taeataera, kui wowoi tangaa manga kaa, ‘Nga na
         tamasinga iaku ke e gaa, inau i Karena o God ke kaa. Inau ne totogatoga na maaku manga
         na giu ne wawatawata ia mina uwaku ne oraora manga na metere ia.
         19 Inau kau giraragamu fato noga. Igamu kamu komanira ka inuni maka mu tangamworani
         rainiau, maka mu tatamanira ka inuni maka mu maramarapeaga wau. Hoi ka tagaranifa
         iamiu ina mataina kaa ke tefaria nga ki inago ia.
         20 Hoi mina mwarao ne etagai ne marefa qai oqanigamu rainia, e kena namu tautau ringina
         ka Jesebel kena. Ingaia kena ke fafagaparu ke wowoi woi ingaia kena ki tana maurukari
         iana o God make mai fagaapurua ka kare iaku ka tatanui na agua ni oraoraga ana, maka
         ngaura ka ngaufa na suu wogasi rai na nununa na mwarao na wowogasira.
         21 Inau kau watea ka mataina rai riri aporo ana panigi ka aerafa iana gena, maake marefa
         wau ni oqani riri aporo ana.
         22 Hoi inau kau pagai wawatea ka apena matoroa rafa nga. Hoi rao ke marefa nai orisi
         ka takofa iata kai ririri panigi ka rangaranganifa afainia, au fafagaetangira ka inuni
         gena ka fafafara tefa wau.
         23 Ingaira na rao isuria na fefene kaa makau nanafuira funuira ka maemae. Hoi ki na
         mataina ngai ke na mina arani siosi ka onoono girara woi inau kau ono girara ka mangatata
         fato mina takofa iata na arani inuni, makau orisia aporo tangagamu faitigi ka arani
         agua namu tanui.
         24 Hoi mi tangagamu fato igamu i Taeataera ne marefa namui rao isuria na fagausuringa
         aera ia make marefa namu girara na agua na fauatana rainia na ‘A takofa pupunufi iana
         o Satan’, hoi marefa qai wawategamu ka mwarao ni pagai asaasa kamui arao suria.
         25 Igamu kamui tautau nganganiaga mwa iga ka tangamworanifa namu nafuni fato noga gena,
         raorao mwa ki taua ka mataina nau aporo mai.
         26 Tangara na inuni na tatangamworani raorao mwa, maka tautau woita iaku raorao mwa
         ke taua na qotona na ogafanata, inau kau wawatera ka ramwofa rai ono surira ana ka
         inuni ina arani finua i ano kaa.
         27 ‘Hoi mi ngaira ka rararamwofaga wau mataina na ono surira na finua gena, ka fafagaerisi
         wau ka ramwofa iata manga na ratana kaokao na gira pangia ana rao ia.’ Suria na ramwofa
         nau mafata rainia tangara gaa, ke faiaworagi mwa afainia ka ramwofa ne mafata rainia
         tangau emaku ia
         28 makau pagai wawatera nikao ka Feegu ni Tangi.
         29 Otai mwa ne tonga na karingana maki rongora menamenai wau nga ka mwarao ne wowoisi
         na Figona Apuna tangara na inuni ina siosi gaa.’ ”

1 Hoi mina mwane ia ke tamasi manga kaa, “Ui segesege rao tangaa ka enjel ne onoono
         surira na inuni ina siosi i Sadis, kui wowoi tangaa manga kaa, ‘Nga na tamasinga iaku
         ke e gaa, inau na ani nau nafunia na Figona ne epiu iana o God mina feegu ne epiu
         ia. Inau kau girara ka tagaranifa iamiu, mina arani inuni ka woi namu tafitafi maungagamu,
         maaka mu mae fato noga.
         2 E arari noga ka maurufa! Mui fafagagatani ka kere mwarao namu nafuni maungai gena
         makai kafu maemae funu wau nga. Inau kau rogoia ka tagaranifa iamiu ne marefa ni ofu
         i maana God iaku.
         3 Tatakosi mwa ka mwarao na fagausurigamu rainigi ira maka mu rongora. Mui arao suria
         maka mui ririri aporo panigi ka aerafa iamiu. E rao kamu mauru maunga, inau kau arao
         mai tangagamu manga na fanagoa ia make marefa nikao mu gigirara ka mataina nau arao
         mai.
         4 Hoi mina guata mwa na inuni i Sadis na ono suri na gafu iata ke siki mwa. Ingaira
         gena ka gafugafu siki ka tataworagofa faku afainiau suria ngaira gena ka arari wau
         nga.
         5 Ingaira na inuni na tatangamworani ke taua ka qotona na ogafanata, ka gafugafu siki
         manga gaa, make marefa nikao qai pagai fufunuira rao ka atata pania ka puka ni tafinga
         ia. Hoi, mi i maana Emaku mi maana enjel iana, inau kau wowoisira fura woi ngaira
         gena ka kare iaku nga.
         6 Otai mwa ne tonga na karingana maki rongora menamenai wau nga ka mwarao ne wowoisi
         na Figona Apuna tangara na inuni ina siosi gaa.’ ”
         7 Hoi mina mwane ia ke tamasi manga kaa, “Ui segesege rao tangaa ka enjel ne onoono
         surira na inuni ina siosi i Filadelfia, kui wowoi tangaa manga kaa, ‘Nga na tamasinga
         iaku ke e gaa, inau na ani nau apuna makau mworamwora raorao mwa ia makau nafunia
         ka kii manga na kii iana o Deved ia. Hoi ka mataina nau tatafangia na purupuru kena
         ke marefa ko otai ni gira puruia aporo ana, mina mataina nau pupuruia ke marefa ko
         otai ni gira tafangia aporo ana nikao.
         8 Inau kau girara ka tagarafa iamiu, makau giraragamu igamu kena kamu nafunia ka kere
         ramwofa sisitai wau, maka mu arao suri mwa ka fagausuringa iaku maka mu mworamwora
         raorao mwa tangau. Hoi inau kau tafangia noga taramiu, ne marefa wau ko otai ni gira
         purui aporo ana.
         9 Mui girara! A kare iana o Satan ka fafagaparu ka wowoi ingaira gena ka Jiu ira, make
         marefa. Inau kau tanura ka arao mai ka totopigai qau tangagamu, mi ngaira ka kafu
         gigirara woi inau kau komanigamu.
         10 Hoi suria igamu kena kamu arao suri mwa ka tamasinga iaku maka mu ura gatagata, inau
         kau onoono surigamu panigi ka arani fafaranifa ne arao mai tangaa na finua fato ina
         ano kaa, rai ofongira ana ka arani inuni gena.
         11 Marefa ni qorafu wau makau arao mai. Mui tautau nganganiaga rai ka tangamworanifa
         iamiu, make marefa ke tana inuni ni mai tawoa panigamu ka romana worimiu kena.
         12 Otai mwa ne tatangamworani ke taua na qotona na ogafanana, inau kau tanua ke manga
         na auu ne ura nganganiaga ina Ruma ni Wogasifa iana God iaku, maka ogaoga tarai gena.
         Inau kau segera iga ka atana o God iaku mi ‘Jerusalem Faoru’ na atana na finua rafa
         iana o God iaku ne pagai kasia wato mai o God iaku pania i Heven, makau pagai segea
         nikao ka ataku faoru iga ki ngaira.
         13 Otai mwa ne tonga na karingana maki rongora menamenai wau nga ka mwarao ne wowoisi
         na Figona Apuna tangara na inuni ina siosi gaa.’”
         14 Hoi mina mwane kaa ke tamasi manga kaa, “Ui segesege rao tangaa ka enjel ne onoono
         surira na inuni ina siosi i Leodisia, kui wowoi tangaa manga kaa, ‘Nga na tamasinga
         iaku ke e gaa, inau kau mwora wau nga, nga inau kau tatamasia mwora rai fafagaqao
         ana rai ka taufa iana o God. Arani mwarao ne fagaworai o God ke faganega mai paniau.
         15 Inau kau girara ka tagaranifa iamiu, igamu kena ke marefa namu mafana make marefa
         namu magamagarisi. Hoi maki koro mwa woi namu mafana kee namu magamagarisi wau ka
         mwa ki koro wau tangau.
         16 Hoi suria igamu kena kamu tau ruarua ke marefa namu mafana maaka mu magamagarisi
         wau kena, inau kau mimisu rainigamu fura pania ka faraku.
         17 Igamu kamu woi namu tongani rurugua wau, maka mu nafuni fato noga ka arani mwarao
         namu oqani. Hoi make marefa namu girara woi na ogafanamiu ki aera. Igamu kena ke marefa
         wau mu togoani rurugua mina maamiu ke guru tapuru maka mu rupa tori.
         18 Au wowoi tangagamu wau, mui mai woria paniau ka romana gol kamu kafu totogoani rurugua,
         maka mui woria ka gafu siki paniau kamu gafugafu rainia ki siana kamu mamaaki rai
         ka apemiu ne rupa tori gena, maka mui woria nikao ka marasini paniau tangai naka ana
         i maamiu kamu onoono koro.
         19 Ingaira na inuni nau komanira kau gira tamasi rafa ana tangara makau gira fagaetangira
         ana nikao. Hoi mui rarapasigamu maka mui riri aporo panigi ka aerafa iamiu.
         20 Mui rongorongo! Inau kau uraura ina maana ruma makau kokorekore. Otai mwa ne rongoa
         na ringiku make tafatafa taraku kau qau qanu tangaa i ruma iana kami ngaungau faku.
         21 Ainuni ne tatangamworani ke taua ka qotona na ogafanana, inau kau pagai fafagaogasia
         ke onoono i suri afainiau, suria nga inau kau tangamworani ke taua ka qotona na ogafanaku,
         makau oga noga kau onoono i suri afainia Emaku kaa.
         22 Otai mwa ne tonga na karingana maki rongora menamenai wau nga ka mwarao ne wowoisi
         na Figona Apuna tangara na inuni ina siosi gaa.’ ”

1 Imurina mai na arani mwarao gaa, makau rea ka purupuru i Heven ne tafatafa. Hoi mina
         ringiringi ne tamasi mai tangau inago ia ne rongo rafa wau manga na afuri ia ke tamasi
         mai manga ka tangau nikao, “Ui akau mai gaa, qai fagarego rainigi ka mwarao marefa
         ni qorafu wau make mai worawora.”
         2 Hoi nga na mataina mwa ngai ke na mina Figona Apuna ke qanufiau, makau rea ka papa
         iana na Mwane Rafa ne etagai ne taotao i Heven, mina ainuni ne etagai ke kokoa iga.
         3 Hoi na ainuni ne etagai ne kokoa iga na papa iana na Mwane Rafa ia kau regi rao ka
         maana ne mawe manga na togatoga ana na arito ia. Hoi mi rifuia na papa kena, kau rea
         nikao ka rorowagaro ne qao manga na asi puru ia.
         4 Hoi rifuia na papa iana na Mwane Rafa ia ka tana papa nikao na tangafurua ne erua
         matara efai (24) ke taotao gena, mina mwane rafa na tangafurua ne erua matara efai
         kau rera na kokoa iga ka papa igi, ngaira ka gafu siki maka nafuni roqoroqo ni qau
         na tagarafi rainigi na gol.
         5 Hoi iga na papa iana na Mwane Rafa ia ke mamarangaia make gugugurufia. Hoi mina laet
         ne epiu manga na mangate ia ke tarau inagona na papa iana na Mwane Rafa ia ingai gi
         gena ka Figona ne epiu iana o God.
         6 Hoi mi inagona nikao na papa iana na Mwane Rafa kaa, ka mwarao manga na asi ia ne
         togatoga wau manga na potere ia. Hoi a mwarao ne efai ne tonga manawata ira, ka ura
         rifuia ka papa iana na Mwane Rafa ia. Ingaira gena ke rako wau ka maata inagota mi
         murita.
         7 Ingaira na mwarao ne efai ne tonga manawata gaa, ka ani ne qainago mai kana ke qao
         manga na laeon ia mina ruata ke qao manga na puruka ia mina aoruta ka maana gana ke
         qao manga na inuni ia mina faita ke qao manga na kaakaa ne gagafa ia.
         8 Ingaira na mwarao ne efai ne tonga manawata ira ka nafuni ka gaparata ne eono faitigi
         mina maata ke wonusi wau ka apeta mina rugufanana na gaparata gena. Hoi iga na arani
         tangiana mina qongiana marefa nai pagai mamaro rai woi ana, “Apuna, Apuna, Apuna,
         Arafa God na faufugana. Ingaia ne qani oga mai inago, mina mataina kaa, make pagai
         arao mai nikao.”
         9 A mwarao ne tonga manawata ira ka fafagaakausia, maka wowogasia, maka tatangasia
         ingaia ne ogaoga iga na papa ia ne tafitafi tarai ia.
         10 Hoi mina mataina kena mwa a mwane rafa na tangafuru ne erua matara efai ira (24)
         ka qogurai uwa inagona na Mwane Rafa ne tafitafi tarai ne kokoa ina papa iana ia mina
         mataina na wowogasia kena mi ngaira ka nakai wato ka roqoroqo ni qau na tagarafi rai
         na gol iata ira inagona na papa iana na Mwane Rafa ia maka wowoi,
         11 “Arafa God iaka, A ramwofa iamu ke tefa. Arani inuni kai fafagaakausigo makai wowogasigo.
         Nga igo ko fagaworai fato na arani mwarao gaa. Hoi iga na mataina kaa arani mwarao
         ke wora mai suri ka faioqanifa iamu.”

1 Hoi makau rea rao ka pepa ne qorafu na aria ne taua i rimana i otona na Mwane ne
         kokoa ina papa iana na Mwane Rafa ia maka sege irarona mi murisigana, maka puruia
         rainia nga ka puru ne epiu.
         2 Hoi makau rea nikao ka enjel ne ramwo wau ne tamasi ngerengere tangara na inuni manga
         kaa, “Otai ke araria rai iria ana na pepa ne qorafu na aria kaa, make gira sikifi
         ana rao na puru iga gana pania?”
         3 Make marefa wau ka fitangita na inuni i Heven, kee ina ano kaa, kee irugufanana na
         mwako ni gira iria ana na pepa kena, kee ni gira qore ana irarona.
         4 Hoi makau angi wau nga, suria ne marefa nai rogoia ka inuni ni arari rai iria ana
         ka pepa na aria ia kee ni qoreqore irarona.
         5 Hoi mi tana fitangita na mwane rafa ira ke woi tangau mai, “Siana rai angifa, o girara!
         Nga na Laeon na Mwane Rafa ne raramwofaga wau pania na waro ni inuni iana o Jiuda,
         mi ngaia kena ke worawora iga o Deved kaa, ingaia kena ke tangamworani ke taua ka
         qotona na ogafanana. Hoi ngaia ngai ke ne gira sikifi rao ana na puru ne epiu ia make
         gira iria ana na pepa na aria kaa.”
         6 Hoi makau rea rao ka Karena Sip ne uraura ina gupuna papa iana na Mwane Rafa ia.
         Mina mwarao ne efai ne tonga manawata ira mina mwane rafa ira ka ura rifuia. A Karena
         Sip kana ke qao manga ne mae fato noga ia make tonga aisipa iana ne epiu mina maana
         ne epiu. Ingai gi gaa ka Figona ne epiu iana o God ne kasira fura suria na finua fato
         ina ano kaa.
         7 A Karena Sip ia ke rao make tawoa ka pepa na aria ia pania ka rimana i otona na Mwane
         Rafa ne kokoa ina papa iana ia.
         8 Hoi a mataina ne tawoa rao na pepa na aria ia mina mwarao ne efai ne tonga manawata
         ira mina mwane rafa na tangafuru ne erua matara efai ira (24) ka qogurai uwa wato
         inagona na Karena Sip ia. Ingaira fato gena ka taura ka kita mina apira na tagarafi
         rainigi na gol na fagawonusu rainigi ka mangate. Ingai gi gaa ka fagarafenga iata
         na inuni na apuna tangaa o God,
         9 maka kiuria ka kiu faoru ne rao manga kaa, “Igo ko araria rai tawoa ana ka pepa na
         aria ia mako sisikifi rao ka puru iga igi ke tatafatafa, Suria igo ka nafuigo funuigo,
         Ki iga na gapumu igo ko worira fura tangaa ko God ka inuni pania na arani waro ni
         inuni, mi pania na arani tamasinga fiufiutaga, arani finua rafa mina arani inuni faifaitigi.
         10 Igo ko tanura ki ngaira ka mai tao rai mwane ni raperapega rai tagara ana tangaa
         ko God, mi ngaira ka pagai onoono surira ka inuni ina ano kaa.”
         11 Hoi au rao kau ono wau, makau rongoa nikao ka ringita na arani enjel, ingaira gena
         ka tangafuru i qera mina qera (10,000+), maka rako miru wau nikao (1,000,000+), na
         mai faku rifuia ka papa iana na Mwane Rafa ia afainira nikao ka mwarao ne efai ne
         tonga manawata ira mina mwane rafa ira,
         12 maka kiukiu rafa wau manga kaa, “Igo na Karena Sip, na nafuigo funuigo kena, E arari
         nui Arafa, Mina ogafa koro tangago, O tako matafa, mako raramwofaga wau nga. E arari
         nai takotako fagaakaufigo, ai kasigo akau, makai fagaakausigo.”
         13 Hoi makau rongora ka arani mwarao fato i Heven mina ano kaa, mi rugufanana na mwako,
         mi irarona fato na asi kana, na kiukiu manga kaa, “Ani ne ogaoga ina papa kena, mina
         Karena Sip kena, Kami fafagaakausigamurua nga, Maka mi takotako fagaakaufigamurua,
         Makami kasigamurua akau. Igamurua ka Arafa iamami tarai tarai.”
         14 Ingaira na mwarao ne efai ne tonga manawata ira ka arami ka wowoi, “Amen.” Mina mwane
         rafa na tangafuru ne erua matara efai ira (24) ka qogorai uwa wato maka wowogasia.

1 Hoi makau rea ka Karena Sip ne qotagia ka ani inago na puru ne epiu igi ke tafangia,
         makau rongoa ki tana fitangita na mwarao ne efai ne tonga manawata ira ne tamasi mai
         ke rongo manga na gugurufia ia ke woi manga kaa, “Ui fura mai!”
         2 Inau kau ono wau, makau rea ka hos ne siki, mina mwane ne tage i gairina kana ke
         taua ka aipage, mo God ke watea ka roqoroqo ni qau na tagarafia rainia na gol rai
         naka ana i qauna. Ingaia ne tage i gairina na hos ia ke manga na ramwo, ne arao rai
         kamarira ana na maerongana ira.
         3 Hoi mina Karena Sip ia ke qotagia nikao ka ruata na puru igi ke tafangia, makau rongoa
         ka ruata na mwarao ne tonga manawata ira ne woi manga kaa, “Ui fura mai!”
         4 Makau rea ka hos ne memeraga ne fura mai, mina mwane ne tage i gairina kana ka watea
         ka ramwofa rai tanura na inuni ina ano kaa kai fafainafunafu mereata mwa ka maemae.
         Ingaia ka watea ka apena naefe rafa rai fainafunafu ana.
         5 Hoi mina Karena Sip ke tafangia ka aoruta na puru igi, makau rongoa ka aoruta na
         mwarao ne tonga manawata ira ne woi manga kaa, “Ui rao mai!” Au rao kau ono wau, makau
         rea ka hos ne masusuri ne fura mai, mina mwane ne tage i gairina kana ke taua ka sikele.
         6 Hoi makau rongoa ka ringiringi manga ne tamasi mai mwa panira ka mwarao ne efai ne
         tonga manawata ira, ne woi manga kaa, “A woria ana na ngaufa ke akau wau ka maena.
         A maena na tangiana fagaenani ne etagai ke pagai arararia mwa ka sosa ne etagai na
         flaoa, kee ne rao ke manga na bali, e pagai arararia mwa ka sosa ne oru. Siana rai
         fagaerisi ana ka oel mina waen.”
         7 Hoi mina Karena Sip ia ke tafangia nikao ka faita na puru igi, makau rongoa ka faita
         na mwarao ne tonga manawata ira ne woi manga kaa, “Ui rao mai!”
         8 Au rao kau ono wau makau rea ka hos ne qao aera wau ka apena ne manga ne qani mae
         ia mina mwane ne tage i gairina kana ka fauata na rainia ko ‘Maefa’, mina tana ani
         ne arao mai mwa suria kena ka fauatana rainia ki ‘Hades’, na agua iata na inuni na
         mae fato noga. Hoi ingairaurua gena ke mafata rainia tangaraurua ko God ka ramwofa
         rai mia fainafunafu ana ki tana apanana na inuni ina ano kaa, ka nanafu ira rainia
         ka naefe ne masi ruarua, mina magaua ke arao mai, mina riunga aera ke arao mai mina
         mwarao na wasiwasiga.
         9 Hoi mina Karena Sip ia ke tafangia nikao ka rimata na puru igi, makau rea ka meona
         maurifata na inuni na kokoa irugufanana raperape. Ingaira gana ka nafuira funuira
         suria na tarofainia ka woita iana o God maka tatamasia ka raronimworanifa iata rainia
         ko God.
         10 Ingaira ka ngerengere rafa wau ka wowoi, “Faufugana Arafa no apuna mako mwora wau!
         Nakaita ko kafu fafagagetara na inuni ina ano kaa, mako fafagaetangira suria na nafuigami
         funuigami ira?”
         11 Ingaira gena ka mafata rai ka gafu siki faitigi tangara, maka woi tangara nai mamaro
         noga sisitai. Tana inuni na goata na tagara nikao tangaa o God, ka rao ka nanafuira
         funuira fato wau nga manga na qani nafuira inago ira. Hoi ka mataina ne fafagaararia
         ke taua ke efita na inuni na mae gena ne fatofato, hoi mo God ke fafagaetangira ka
         inuni ina ano kaa.
         12 Hoi makau rea ka Karena Sip ia ne tafangia nikao ka aonota na puru igi, mina nunu
         ke rao mai ke mwangiungiu wau, mina arito ke marefa ni gira sinafa ke rotorotoaga
         wau manga na gafu masusuri ia mina fagaifa ke orisi ke memera wau manga na gapu magafuru
         ia
         13 mina feegu ina wawaiaro gana ka afasu wato mai ina ano kaa manga na guani na gatoga
         ne rogasi na roga rafa ke wowota igi.
         14 A wawaiaro kana ke marefa rao mwa manga na pepa na aria ia. Mina arani fungani mina
         arani marau fato ka guru panigi ka nanata.
         15 Arani arafa ni finua i ano kaa mina arani arafa na onoono isuri afainira ka mwane
         na qaqainagoni na faisutasuta ana mina ainuni ne tonga na anga ni faaga afainira ka
         inuni na ramwo wau mina arani inuni wau mwa nikao afainira ka inuni na tatagara purua
         mwa ira mina inuni ne taraganisira ka aqaaqa iga ka waqa mina rugufanani na fau rafa
         ina fungani.
         16 Ingaira ka ngerengere tangai ka fungani mina fau rafa gana ka wowoi, “Mui apuri mai
         afurigami kamu punufigami pania ka maana o wani ne kokoa iga na papa iana kana mina
         mangariaganifa iana na Karena Sip kana!
         17 A tangiana ni maagutainia ana na fagaetangifa ke mataro mai noga kaa, ko otai ke
         mimia faisuuara?”

1 Imurini mai na arani mwarao gaa makau rera ka enjel ne efai na ura tongani ka qotona
         ano kaa ne efai igi. Ingaira gena ka ura pusia wau nga ka roga ne efai ina ano kaa
         ira ke marefa wau nga ni girara rogasia ana ka ano kaa mina arani apenagai mina asi
         kana.
         2 Hoi makau rea ki tana enjel ne faganega ke akau mai pania ka agua ne akau iga na
         arito ia afainia ka mwarao ni fagaararira ana rainia na kare iana o God ne tafitafi
         ia. Ingaia na enjel ia ke ngere rafa wau tangara ka enjel ne efai ne watera fato noga
         o God na ramwofa rai fagaerisia ana na ano kaa mina asi kana ia.
         3 Ingaia na enjel ia ke woi, “Siana noga kamu fafagaerisia ka mwako kaa mina apenagai
         mina ka asi kana, maka mui nanasi noga ke rao ke taua ka mataina nau fafagaararira
         fato na kare iana o God iaka rainia na segesegefa i raeta.”
         4 Hoi makau rongoa fato noga ke efita nai inuni na fafagaararira rai kare iana ne segera
         fato noga na raeta, ke akau nga ke taua ka tangarau ne etagai mina tangafuru ne efai
         matara efai na qera (144,000) ni inuni. Ingaira gana fato ka rao mai pania ka tangafuru
         ne etagai matara erua na waro ni inuni i Israel ira.
         5 A tangafuru i qera matara erua (12,000) ki na waro ni inuni iana o Jiuda, A tangafuru
         i qera matara erua ki na waro ni inuni iana o Ruben, A tangafuru i qera matara erua
         ki na waro ni inuni iana o Gad,
         6 A tangafuru i qera matara erua ki na waro ni inuni iana o Asa, A tangafuru i qera
         matara erua ki na waro ni inuni iana o Naftali, A tangafuru i qera matara erua ki
         na waro ni inuni iana o Manase,
         7 A tangafuru i qera matara erua ki na waro ni inuni iana o Simion, A tangafuru i qera
         matara erua ki na waro ni inuni iana o Livae, A tangafuru i qera matara erua ki na
         waro ni inuni iana o Aesak,
         8 A tangafuru i qera matara erua ki na waro ni inuni iana o Sebiulan, A tangafuru i
         qera matara erua ki na waro ni inuni iana o Josep, Mina tangafuru i qera matara erua
         ki na waro ni inuni iana o Benjamin.
         9 Imurini mai na mwarao gaa, kau ono wau makau rea ka apena rurufa rafa ni inuni ne
         marefa wau ka inuni ni girara tomanira fato ana! Ingaira ka rao mai panigi ka arani
         finua rafa, arani waro ni inuni, arani inuni faifaitigi mina arani tamasinga fiufiutaga,
         maka mai ura fato inagona na papa iana na Mwane Rafa mina Karena Sipi ia. Ingaira
         ka gafu siki qorafu maka taura i rimata ka afani na niu.
         10 Ngaira ka ngerengere rafa wau ka woi manga kaa, “O God iaka ne ogaoga iga na papa
         iana ia afainia na Karena Sip karu fafagatafigia!”
         11 Ingaira fato na arani enjel ka ura rifuia ka papa iana na Mwane Rafa ia afainira
         ka mwane rafa mina mwarao ne efai ne tonga manawata ira. Ingaira fato nga maka qoqogu
         rai uwa ka aqaa wato inagona na papa ia maka wowogasia ko God,
         12 ka wowoi, “Aa ne mwora ngai ke! Mi fagaakausigo, mi wogasigo o God iamami, Mi tangasigo
         suria no girara wau, mi igo God ka faufugana na ramwofa tarai tarai! Amen!”
         13 Hoi mina tana fitangita na mwane rafa ira ke fagateau, “Otai ngai ge na inuni na
         gafu siki qorafu gana mi fai ngai gana na rao mai pania gana?”
         14 Inau kau aramia kau woi, “Marefa qai girara na mwane rafa. Nga igo ko girara.” Hoi
         make woi tangau mai manga kaa, “Ngaira na ainuni gena ka raofi mai ka agua ni fafaranifa
         rafa. Ingaira gena ka wasira ka gafu iata ke siki wau nga rainia ka gapuna Karena
         Sip ia.
         15 Nga ngai ke ngaira gena na uraura inagona na papa iana o God rai wogasia ana irarona
         Ruma ni Wogasifa iana iga ka tangiana mina qongiana. Mi ngaia na Mwane Rafa ne kokoa
         iga na papa ia ke onoono surira menamenai wau.
         16 Ingaira ke marefa nai pagai magau kee ni pagai mamata ka riota, minga ke marefa ka
         arito kee tana mwarao wau mwa ni pagai mafanasira nikao.
         17 Suria ingaia na Karena Sip ne kokoa ina gupuna na papa iana na Mwane Rafa ia ke onoono
         surira manga na mwane ne ono surira na sipi iana ira, make totoraira tangai ka wai
         afeafe ne mafata rainia na tafinga. Hoi mo God ke pagai tatarofi rao ka tawoni na
         maata panira.”

1 A mataina na Karena Sip ia ne tafangia rao na piuta na puru igi mi Heven ke aromuniaga
         suria ka mataina sisitai mwa.
         2 Hoi makau rera ka enjel ne epiu na ura inagona o God, maka watera rai afuri ne epiu
         maka taura.
         3 Mi tana enjel ne taua na sosa na tagarafia rainia gol na fafanunu iga na mangate
         igi, ke rao mai make mai ura ina raperape ia. Ingaia ka watea ka arani mangate na
         fanunu ke sigini koro wau rai fagafakura ana afainigi ka fagarafenga iata na arani
         inuni na apuna tangaa o God make sungi iga ka raperape na tagarafia rainia na gol
         ne uraura inagona na papa iana na Mwane Rafa ia.
         4 Hoi asuasuni na mangate ne sigini koro wau igi ke akau afainigi ka fagarafenga iata
         na inuni na apuna tangaa o God ira pania ka rimana na enjel ia ke akau ka taua ko
         God.
         5 Imuri mai mina enjel ia ke tawoa ka sosa na fafanunu iga na mangate igi make fagawonusia
         rainia ka giu ina raperape ia make arifatainia wato mai ina ano kaa. Hoi mina rongo
         rafa ana ke rao mai, a marangia, a gugurufia mina nunu ke ngiungiua ka ano kaa nikao.
         6 Hoi ina mataina kaa, ka enjel ne epiu na taura na afuri ira, ka nanau noga rai ufira
         ana.
         7 Ua mina enjel ne qainago ia ke ufia ka ani iana na afuri, mina aesi mina giu ne faitora
         afainia na gapu ka meria wato mai i ano kaa. Hoi apanana fagaenani na finua i ano
         kaa ke rata wau nga, mina apanana fagaenani ne rata ia ke tete wau ka apenagai iga
         mina afani na raaua marawarawa iga gena ke tete wau nikao.
         8 Hoi mina ruata na enjel ke ufia nikao ka ani iana na afuri, mina mwarao manga na
         apena fungana rafa ne rata rainia na giu ka arifatainia wato i asi kana. Mina asi
         kana ki tana apanana fagaenani ke orisi rai gapu.
         9 Mina meona na mwarao i asi gana iga na agua ia ka mae fato mina faka nikao gena maka
         aera wau nga.
         10 Imuri mai nikao mina aoruta na enjel ke ufia ka ani iana na afuri, mina apena feegu
         rafa ne sinasina manga na mangate ne wawata ia ke afasu mai pania ka wawaiaro kana,
         make wota furi ki tana apanani na wai mina qaurungani na wai afeafe.
         11 Atana feegu kana ka woisia rainia ka “Mafai wau.” Arani wai ne wota furi na feegu
         igi ke orisi ke mafai, mina inuni na tonomi na wai igi ka maesi suria ne mafai wau.
         12 Hoi mina faita na enjel ke ufia nikao ka ani iana na afuri, mi tana apanana na arito
         kana ke gasuga mwa minga ke mae, mina fagaifa nikao mina arani feegu fato ke mae ki
         tana apanani. Ngatakeni nga na mawefanani igi ke fagafatongi ki tana apanani ne rotorotoaga
         ka togafanani. Hoi iga na tangiana ki tana apanani ke marefa ni sinasina mi tana apanani
         ki iga na qongiana.
         13 Au ono wau makau rongo akau ka kaakaa ne gagafa noga ina qaiawoa kana ne ngere rafa
         wau ke wowoi, “E aera wau! E aera wau! E pagai aera wau ngaia tangara ka arani inuni
         na ogaoga i finua ina ano kaa, ka mataina na rongoa iga na afuri na pagai ufira na
         enjel ne eoru ira.”

1 Ua, mina rimata na enjel ke ufia nikao ka ani iana na afuri, makau rea ka feegu ne
         wota mai pania na wawaiaro kana ke wato mai ina ano kaa. Ingaia na feegu kaa, ke watea
         ka kii tangaa na Kokoro Rafa ne kokone wau ia.
         2 A feegu ia ke tafangia ka Kokoro Rafa ia mina asuasu ke fura mai iga manga na asuasuna
         apena giu rafa ia. Asuasu kena ke roqo wau pusia ka arito ne sinasina ia mina qaiawoa
         kana make rotorotoaga mwa rainia ka asuasu ne fura mai pania na Kokoro Rafa ia.
         3 Hoi mina site ora ka wato mai ina ano kaa pania ka asuasu ia maka watera ka ramwofa
         manga na ramwofa iata na kerekere matanga igi.
         4 Ingaira na site ora ira ka woi tangara ke marefa nai fafagaerisi ka raua mina apenagai
         kee tana mwarao wau mwa, maka gira fagaerisira ana mwa ka inuni ne marefa nai nafunia
         na segesegefa iana o God i raeta.
         5 Ingaira na site ora gaa ke marefa nai fagamarumungainira kai nanafuira funuira ka
         inuni gaa maaka fafagamamasiaga apeta mwa suria ka fagaifa ne rima. A faranga rainia
         na site ora gaa ke faraera wau manga mwa na faranga rainia na kerekere matanga ia.
         6 Irarona na fagaifa ne erima kana ki ngaira na inuni gaa ka garigari tangaa ka mwarao
         woi nai maesi make marefa nai gira rogoi ana. A oqania wau nai maemae mina maefa ke
         gawagawa mwa panira.
         7 Mi ngaira na site ora gena kau rera na qao manga mwa na hos na nanau rai fainafunafu
         ana ira. A qauta gana ke tao iga ka mwarao manga na roqoroqo ni qau na tagarafi rai
         na gol igi, mina maata gana ke qao manga na maata na inuni igi.
         8 A furufuru gani na qauta gana ke suru wau manga na fefene ira mina riwota ke qao
         manga na riwota na laeon igi.
         9 Ingaira ka naka ina aparagaimatota ka mwarao manga na aeani igi, mina awaawaana gaparata
         ke rongo rafa wau manga na meona na hos ne okera na qea ina mataina ne taritari mafarufaru
         tangaa na fainafunafu ana ia.
         10 Ingaira nikao make tonga kereta mangara na kerekere matanga ne tao i kereta na agua
         ne taketake rainia ia nga iga na kereta gana ke tao iga ka ramwofa rai fagamamasiaga
         apeta ana ka inuni gaa suria ka fagaifa ne rima.
         11 Ingaira gana ka nafunia ka mwane rafa iata ne onoono surira. Ingaia ne onoono suria
         na Kokoro Rafa ia ka mwane rafa iata. Iga na tamasinga iata na Hibru ka fauatana rainia
         ka ‘Abadon’, mi iga na tamasinga iata na Grik ka fauatana rainia ‘E Fagaerisira’.
         12 Nga na faganegana na fafaranifa ngai ke ne tefa noga rao kaa, mina ani ne erua ke
         mamaunga naru arao mai gana.
         13 Hoi mina aonota na enjel ke ufia nikao ka ani iana na afuri, makau rongoa ka ringiringi
         ne tamasi mai ina qotona ne efai na raperape na tagarafia rainia na gol ne ura inagona
         o God ia.
         14 A tamasinga ia ke tamasi tangaa ka aonota na enjel ia “Ui rupasira ka enjel ne efai
         na rakura ina wai afeafe Iufretis ia!”
         15 Mina aonota na enjel ia ke rupasira ka enjel ne efai ira ka nanau mwa rai nafuira
         ana ka apanana fagaenani na inuni ina ano kaa. Ingaira na enjel ne efai gaa ka qani
         nanau mai maka nanasia rao mwa ka mataina mwa iga na tangiana kena ni arao mai.
         16 Hoi maka fagarongoau rainia ki ngaira fato na mwane ni fainafunafu ana ina gairita
         na hos gena, maki ngaira fato ke akau nga ke taua ka tangarau ne erua na miru (200,000,000).
         17 A hos mina mwane na tage i gairita nau rera ka qao manga gaa, ingaira ka naka pusi
         ina aparagaimatota ka mwarao na tagarafia rainia na metere na memeraga manga ne karekarega
         ni siwi, ramaramaga, make rararani torakaga. A qauta na hos gana ke qao manga na qauta
         na laeon igi. Mi farata gana ke furafura mai iga ka giu, asuasu mina guana fau na
         salfa.
         18 I tana apena apanana fagaenani rafa na inuni ina ano kaa ka maesi ka giu, mina asuasu
         mina guana fau na salfa na fura mai i farata na hos igi.
         19 A ramwofa iata na hos gena ke tao i farata mi kereta. A kereta gana ka qao mangara
         na mwaa ira mina qauta na mwaa gana ka gira fagaerisira ana rainira ka inuni.
         20 Hoi ingaira na inuni ne marefa nai mae iga na mamasiaganifa gena, ke marefa nai oqani
         riri ana panigi ka mwarao na tagarafi mereata igi. E marefa nai fato rai wogasira
         ana ka ataro kee na nununi na mwarao na wowogasi na tagarafi rai na gol, silva, bras,
         aguani na fau kee na apenagai. A mwarao ne marefa wau nai gira onofa kee nai rongorongo
         kee nai tataworagofa ira.
         21 E marefa nikao nai tako orisi panigi ka nafu ira ana na inuni kai maemae maka fafaikuasi,
         maka tatanui ka agua ni oraoraga ana, maka fafanago.

1 Hoi makau rea ka faufugana na enjel ne wato mai pania ki Heven. Ingaia ke roqofia
         rainia ka roto, mina rorowagaro ke rifuia ka qauna. A maana gana ke qao manga na arito
         ne sinasina ia mina uwana ne erua gana ke qao manga na auu ne tarau watawata iga na
         giu ia.
         2 Ingaia ke taua i rimana ka kere pepa na aria make tafatafa. Ngaia ke ura taqanga,
         ka uwana i otona ke puu rao i asi mina uwana i mafana ke puu ina mwako mamata.
         3 Ingaia ke ngere rafa wau ke rongo mangara na laeon ira, mina gugurufia ne epiu ka
         rongo rafa wau.
         4 Iga ina mataina na tamasi gena minga inau kau katofi segera ana ka mwarao na woisi
         gena. Maakau rongoa ka ringiringi ne tamasi mai pania i Heven ke woi, “Siana ko wowoisi
         na mwarao gaa, siana rai segera ana ka mwarao na woisi na gugurufia ne epiu gaa.”
         5 Hoi mina enjel nau rea ne ura taqanga i asi mina mwako mamata ia ke tagarainia akau
         i afaafa ka rimana i otona,
         6 rai fagatapusi nga rainia ka atana o God, ne tafi tarai, ne tagarafia i Heven, ano
         kaa mina asi, mina arani mwarao fato na taotao iga gena. Ingaia na enjel ia ke woi
         manga kaa, “O God ke ma ni gira ariro ana!
         7 Hoi a mataina na piuta na enjel ia ne ufia na afuri iana, hoi mo God ke fafagamworai
         ka arani mwarao ne qani tao punufi igi. E manga ne qani woi tangara na kare iana na
         maurukari ira.”
         8 Hoi makau rongoa nikao ka ringiringi nau rongoa noga inago ne tamasi mai tangau pania
         i Heven ia ke woi manga kaa, “Ui rao kui tawoa ka pepa na aria ne tafatafa fato noga
         i rimana na enjel ne ura taqanga rao i asi mina mwako mamata kana.”
         9 Hoi, inau kau rao tangaa ka enjel ia kau nongia pania ka kere pepa na aria ia woi
         ni wateau. Ingaia ke woi tangau aporo mai, “Ui tawoa makui ngaua. E pagai mafai wau
         i oqamu ngaia, mina mataina ne taotao i faramu maunga kena ke mamaki wau nga manga
         na hani ia.”
         10 Hoi inau kau tawoa rao ka kere pepa na aria ia pania ka rimana, makau ngaua, make
         mamaki wau i faraku manga na hani ia. Imuri mai nau onomia wato i oqaku make orisi
         ke mafai wau.
         11 Ua make tamasi mai ke woi, “Ui rao kui tarofainia rao nikao ka woita iana o God rainira
         ka arani inuni faifaitigi, arani finua rafa, arani tamasinga fiufiutaga mina arani
         arafa ni finua.”

1 Hoi maka wateau ka mata rai tafanga ana rai ka mwarao, make woi tangau manga kaa,
         “Ui rao kui tafanga ka Ruma ni Wogasifa iana o God kana mina raperape irarona mako
         tatafanga nikao, mako totomanira nikao ka inuni na wogasi irarona ruma ni wogasifa
         kena.
         2 Hoi mina agua na ogaoga iga i metara gena ki siana ko tatafanga, suria na afuroto
         ka pagai tawoa tangara mereata. Ingaira gena ka puu afaafa rainia ka finua rafa ne
         apuna kena suria ka farisi ne eoru matara ka fagaifa ne ono.
         3 Inau kau pagai kasiraurua ka mwane ni tamasinga iaku ne erua, makaru gafugafu faitakoi
         mwa. Ingairaurua karu mai tatamasia ka woita iana o God suria ka farisi ne eoru matara
         ka fagaifa ne ono.”
         4 Ingairaurua na mwane ne erua gaa karu manga na apenagai na olif ne erua ia mina laet
         ne erua ne ura i matona na Arafa tangaa na ano kaa.
         5 E manga tana inuni ke oqani fagaerisiraurua ana mina giu ke furafura mai pania ka
         farataurua ke kakamarira ka maerongataurua. Hoi e rao ke tanu manga ngai ke na, ko
         otai wau mwa ne oqani fagaerisiraurua ana ke pagai maemae nikao.
         6 Ingairaurua karu nafunia ka ramwofa rai fatata ana pusia ka wawaiaro kana, ke marefa
         ni gira rangi ana iga ka mataina naru tatamasia na woita iana o God. Ingairaurua karu
         nafunia nikao ka ramwofa tangaa na qaurungana na wai gana rai tanui ana ki orisi rai
         gapu, makaru nafunia nikao ka ramwofa rai fagamamasiaga ana ka ano kaa rai ka atani
         wau mwa manga naru oqaoqania.
         7 Iga na mataina naru tatamasia fato na tawatawanifa iataurua, mina Wasi ne akau mai
         pania na Kokoro Rafa ia ke mai pagai memeraurua fainafunafu, make nanafuiraurua funuiraurua
         ke tetefari iraurua.
         8 Hoi mina guruna apetaurua gena ke taotao sio mwa taragani irarona finua rafa kena.
         Ina agua mwa nikao na rapusia na Arafa iataurua iga na taotao woro ia. Ainuni i finua
         rafa ngai ke ka tatanui nikao ka agua aera manga na inuni i finua rafa i Sodom mi
         Ijip.
         9 Ingaira na arani inuni faifaitigi, arani waro ni inuni, ainuni na tamasi fiufiutaga
         mina ainuni panira na arani finua rafa na qao getera faifaitigi ka mai rerea ka apetaurua
         suria ka tangiana ne eoru mina maworo gana tana tangiana, na woi pusiraurua rai afuniraurua
         ana.
         10 Ingaira fato na inuni ina ano kaa ka wawagewage wau rainia ka maefa iataurua na mwane
         ne erua gaa. Ingaira ka tautau farunga maka mamafata rai mafatanifa tangara fairifui,
         suria na maurukari ne erua gaa karu tanua ka apena fafaranifa rafa tangara ka arani
         inuni.
         11 Imurina mai na tangiana ne eoru mina maworo gana tana tangiana ia mina rogaroga ni
         tafinga ne rao mai pania ko God ke qanu i apetaurua, karu afafaraga akau mi ngaira
         fato na inuni na reraurua gena ka mamaagu wau.
         12 Hoi mina maurukari ne erua iraurua karu rongoa ka ringiringi pania i Heven ne tamasi
         rafa wau ke woi manga kaa, “Muru akau mai gaa!” Ina mataina na maerongataurua na qoreqore
         wau, makaru rao iga ka roto karu akau i Heven.
         13 Hoi iga mwa na mataina ngai ke mina apena nunu rafa ke mwangiungiu. A tangafuruta
         fagaenani na apanana na finua rafa ia ke fagaerisia wau nga, mina qera na inuni ne
         epiu (7,000) ka mae. Hoi mi ngaira na inuni ne marefa nai mae ira ka maagu wau maka
         fagaakausia ko God i Heven.
         14 Nga na ruata na fafaranifa ngai ke ne tefa noga rao kaa, mina oruta ke suguia mwa
         kaa.
         15 Hoi mina piuta na enjel ke ufia nikao ka afuri iana, makau rongoa ka tamasinga i
         Heven na tamasi rafa wau ka woi manga gaa, “Arani mwarao fato ina ano kaa ke tao fato
         rugufanana na arafanga iana na Arafa iaka afainia ka Mesaea iana. Ingaia ke pagai
         arafa tarai tarai.”
         16 Mina mwane rafa na tangafurua ne erua matara efai ira (24) na ogaoga iga na papa
         iata i matona o God ia ka qoqogurai uwa wato maka wogasia ko God,
         17 ka wowoi manga gaa, “Arafa o God na Faufugana igo no qani oga mai inago, mako ogaoga
         ina mataina kaa, mina mataina mai nikao! Igami kami tangasigo no nafunia ka apena
         ramwofa rafa rai faganegana rai ono isurira ana ka finua rafa!
         18 Ingaira na inuni na afuroto ka mangariaga wau tangago, hoi make taua noga ka mataina
         no fafagaqao rainia na mangariaganifa iamu tangara. A mataina noga tangai fagagetara
         ana ka inuni na mae noga. A mataina rai mafata rainia ana na rogufanani na tagaranifa
         iata na kare iamu na maurukari, mina arani inuni fato na apuna tangago na wowogasigo
         ira, manga na inuni rafa kee na kere kare mwa. A mataina noga tangai fagaerisira ana
         ka inuni na fagaerisia na ano kaa.”
         19 A Ruma ni Wogasifa iana o God i Heven ke tafatafa maka rea irarona ruma ia ka bokisi
         apuna mina woita iana na Arafa ne segera ke taotao iga. Hoi mina na gugurufia ke raqoa
         ke rongo rafa wau, mina marangaia ke tari wata furu mina nunu nikao ke ngiungiua ka
         ano kaa, mina apeni na mamaworogani rafa na aesi ke wotawota mai manga na rangi igi.

1 Hoi mina apena mwarao rafa ke wora mai ina wawaiaro kana. Aguana na fefene ne etagai,
         ke gafuia ka arito manga ne gafu rainia ia mina fagaifa ke tao irugufanana na uwana,
         mina feegu na tangafurua ne etagai matara erua ka tao i qauna manga na roqoroqo ni
         qau ia.
         2 Ingaia ke suguia ni apara, make riki ka gairina ke angi ke ngengerengere rafa wau
         suria ne fara rainia ka kare kena.
         3 Hoi mina apena mwarao rafa ke wora mai nikao ina wawaiaro. Apena Fuua rafa ne memera
         make tonga qauna ne epiu, mina aisipana na tangafuru ne etagai. A qauna ne epiu igi
         ke tongani ka roqoroqo ni qau na tagarafi rai na gol.
         4 Ingaia na Fuua rafa ia ke tafurungainia ka kerena, make tararora fato ka apena apanana
         rafa na feegu ina wawaiaro kana ka wotawota ina ano kaa. Ingaia ke mai ura inagona
         fefene ia ke nasia mwa woi ni worawora mai ki karena ia ki ngaua.
         5 Hoi a fefene ia ke apara ka kere kare mwane. Ingaia ke wora mai rai arafa ana tangara
         ka arani finua fato rainia ka maworogana na aeani. Nga na mataina na kare ia ne wora,
         maka ragaia wau ka toraia tangaa ko God ke oga iga ka papa iana.
         6 A fefene ia ke gawa, ke rao tangaa ka finua tatara ne fagananaua tangaa o God, ka
         gofugofua suria ka farisi ne eoru mina fagaifa ne ono.
         7 Hoi a fainafunafu ana ke akau mai i Heven. Maekol mina enjel iana maka fainafunafu
         afainia ka Fuua rafa ia mina enjel iana.
         8 Hoi, a Fuua rafa ia mina enjel iana ke marefa nai i ramwo iga ka fainafunafu ana
         iata, maka maengira ka fura pania ki Heven.
         9 Ingaia ka maengia afainia ka enjel iana, maka kasira wato ina ano kaa. Ingaia na
         Fuua rafa kaa ke, ka qani mwaa mai inago na woisia rainia na ataro ia kee na Satan,
         ne mai fafagaqekaqekara ka inuni ina ano kaa fato.
         10 Hoi makau rongoa ka ringiringi pania i Heven ne rongo rafa wau ke woi manga kaa,
         “A mataina kaa ko God ke fafagatafigia! Ina mataina kaa ko God ke fafagaqao rainia
         ka ramwofa iana rai Mwane Rafa! Ina mataina kaa, ka Mesaea iana ke fagaqao rainia
         ka apena ramwofa rafa iana tangara ka arani inuni! Suria na Satan ne memera faitogiri
         na goaka i matona o God ia iga na tangiana mina qongiana, ka kasia fura noga.
         11 Ingaira na goaka ira ka tefaria fato noga suria ka gapuna na Karena Sip ne wasira
         maka tamasia ka mwarao o God ne tanua tangara ira, make marefa nai tako rafa rainia
         ka manawata maka marumu rai mae ana mwa.
         12 Hoi mui wagewage, ki igo i Heven migamu fato na arani inuni namu ogaoga iga kena!
         Hoi mina ano kaa mina asi kana ke aera wau nga tangagamurua! Muru onoono menamenai
         wau nga rainia ka ataro ia na kasia wato fato mai noga ia. Ngaia ke mangariaga wau
         suria ne girara woi na kere mataina aqouqou mwa ke taotao rao maunga tangaa.”
         13 A mataina na Fuua rafa ia ne girara na kasia wato ina ano kaa, make faganega rai
         gogofia ana ka fefene ne apara na kere kare mwane ia.
         14 Hoi mina fefene kena ka watea ka gaparana ne erua na apena kaka rafa, make gafa ke
         rao ina finua tatara, tangaa ka agua iana o God ne fagananaua tangaa. Ki mwarao maka
         ainuni iga na agua kena makai onoono suria, ke arao ke taua ka farisi ne eoru mina
         fagaifa ne ono, rai oga panegai ana wau pania ka Fuua kena.
         15 Hoi iga na farana Fuua rafa ia ka wai ke qeaa afura mai ka wai rafa woi ni afeafesia
         ka fefene ia ki totoraia.
         16 Hoi mina ano kaa ke tamania ka fefene ia ke onomia ka wai ne fura mai i farana na
         Fuua rafa ia ke wato rao mwa iga ka kokoro ia.
         17 Ingaia na Fuua rafa ia ke mangariaga wau tangaa ka fefene ia make rao tangai mera
         fainafunafu ana ki tana i karena na fefene ia ki ingaira fato na inuni na tau woita
         iana o God, na arao suri na faifataninga iana maka tau suri na fagausuringa iana o
         Jisas.
         18 Hoi mina Fuua rafa ia ke rao ke ura mwa ina karingana na one kena.

1 Hoi makau rea ka Wasi ne akau mai pania ka asi kana. Ingaia ke tonga qauna nga ne
         epiu make tonga aisipa iana na tangafuru ne etagai. Arani aisipa iana igi ke tonga
         roqoroqo ni qau fato iga mina qauni igi ke tao fato iga ka ata rai tamasi fagaerisia
         ana ko God.
         2 Ingaia na Wasi nau rea ia ke qao manga na leopad ia mina mwisina uwana ke qorafu
         wau, mina farana ke manga na farana na laeon ia. A Fuua rafa ia ke mafata rainia ka
         ramwofa iana mereana tangaa ka Wasi ia mina papa iana ke nafunia rai arafa ana tangara
         ka inuni.
         3 Tana ani na qauna na Wasi igi ke qao manga ne mwamwariaga ni maefa ia maake kafu
         mawo fato rao mwa. Ingaira fato na arani inuni ina ano kaa ka panga rainia wau maka
         rao suria ka Wasi ia.
         4 Arani inuni ka wowogasia wau ka a Fuua rafa ia suria ne mafata rainia ka ramwofa
         iana tangaa ka Wasi ia. A wowogasia nikao ka Wasi ia maka wowoi manga kaa, “Otai ke
         gira ratoa ana na Wasi kaa? Otai ke gira mea fainafunafu ana? Marefa ngaia.”
         5 Ingaia na Wasi ia ka tanua ke tamasi qaqaeaga wau rai tamasi fagaerisia ana ko God,
         maki ngaia kena ka fagamarumungainia ke nanafunia ka ramwofa suria mwa ka farisi ne
         eoru mina fagaifa ne ono.
         6 Ingaia na Wasi ia ke tamasi fagaerisia ko God mina atana make tamasi fagaerisia ka
         agua ne ogaoga iga mina arani inuni fato i Heven na ogaoga afainia ko God.
         7 Ingaia na Wasi ia ka fagaramworia ke memera fainafunafu ka inuni na apuna tangaa
         o God, make tetefarira, maka watea nikao ka ramwofa rai ono surira ana ka arani waro
         ni inuni, arani inuni faifaitigi, arani tamasinga fiufiutaga mina arani finua rafa.
         8 Ingaira na arani inuni na ogaoga ina ano kaa ira ka pagai wowogasia ka Wasi ia. Arani
         inuni ne marefa nai qani segera na atata iga na puka ni tafinga inagona na ano kaa
         na fagaworaia ia iga na puka ni tafinga ne nafunia na Karena Sip na nafuia funuia
         ia.
         9 Hoi mui rongorongo menamenai wau manga ne tonga karingamiu!
         10 E rao ko God ke qani takosia ki tana inuni rai rakua ana, hoi nga na kafu rakua ngaia,
         E rao ko God ke qani takosia ki tana inuni rai nafuia ana rainia ka naefe ne masi
         ruarua, hoi nga na kafu nanafuia rainia ka naefe ne masi ruarua ngaia. Hoi ka inuni
         na apuna tangaa o God ke araria nai maramarapeaga makai tatangamworani iga ko God.
         11 Hoi makau rea nikao ki tana Wasi ne akau mai pania ka ano kaa, maki ngaia na Wasi
         kena ke tonga aisipa iana manga na aisipa iana ne erua na karena sip ia maake tamasi
         mwa manga na fuua rafa ia.
         12 Ingaia na Wasi ne qainago mai ia ke mafata rainia ka ramwofa iana tangaa ka ruata
         na Wasi kena rai arafa ana tangara ka inuni. Mi ngaia na ruata na Wasi kena ke girura
         ka arani inuni na ogaoga ina ano kaa woi nai wowogasia ka Wasi ne qainago mai ia ne
         mwamwariaga ni maefa ia make kafu mawo rao igi.
         13 A ruata na Wasi ia ke fagaworai ka apeni na fagaqaonga rafa i maata fato na arani
         inuni ngai gena, make tanua ka giu ke wato mai pania ka wawaiaro kana, ke wato mai
         ina ano kaa.
         14 Ingaia kena ke nafunia ka ramwofa rai tanui ana ka fagaqaonga mwa i matona na Wasi
         inago ia rai fagaqekaqekara ana mwa ka arani inuni na ogaoga ina ano kaa, make woi
         tangara ka arani inuni gena, woi nai fagaurasia ka nununa rai wogosi ana ka Wasi na
         fagamwamwariaga rainia na naefe ne masi ruarua ia make tafi mwa ia.
         15 Hoi mo God ke fagamarumungainia woi na Wasi ia ki mafata rainia ka manawana iga na
         nununa na Wasi inago ia ki gira tamasi ana, maki tanura ka inuni ne ma ni wowogasia
         kai nanafuira funuira.
         16 Ingaia na Wasi ia ke girura ka arani inuni, na arafa mina inuni purua mwa, ani na
         togoani rurugua mina ani ne marefa wau, ainuni na tatagara purua mina ani ne taraganisira,
         woi nai nafunia ka segesegefa ia i rimata i otota, kee ni tao i raeta.
         17 E marefa ko otai ni gira worifa kee ni gira fagaworingai mwarao ana, manga ne marefa
         ni nanafunia na segesegefa kaa. Ingaia na atana na Wasi ia ngai ke, kee na namba ne
         fagaararia na atana.
         18 Mui takotako menamenai, otai wau mwa ne gira tako matafa ana ke gira tagarafia ana
         ke rorogoia ka agua ne ura tangaa na namba iana na Wasi ia suria na namba kena ke
         ura tangaa ka atana na mwane. Ingaia na namba ke, ka tangarau ne eono mina tangafuru
         ne eono matara eono (666).

1 Imuri mai nau ono wau makau rea ka Karena Sip ne uraura ina fungana i Saeon, make
         ura afainira ka fakunga rafa na inuni. Ingaira na inuni na segera i raeta na atana
         na Karena Sip ia me Emana. Ingaira gena nga fato ka tangarau ne etagai mina tangafuru
         ne efai matara efai na qera (144,000) na inuni.
         2 Hoi mi inau kau rongoa ka tamasinga ne rao mai pania i Heven, ne rongo manga na nawo
         ne aropi igi, make rongo rafa wau manga na gugurufia ia make rongo wau nga manga na
         gita na kokoringi igi.
         3 Ingaira na inuni na tangarau ne etagai mina tangafuru ne efai matara efai na qera
         ira (144,000), ka ura inagona na papa iana na Mwane Rafa ia mina mwarao ne efai ne
         tonga manawata ira mina mwane rafa ira. Ingaira na inuni gena ko God ke qani fagataraganisira
         pania ka ano kaa, maka kiukiuria ka kiu faoru. Ingaira noga gena ka ani na girara
         na kiu kena, marefa nikao ki tana inuni.
         4 Ingaira gena ka mwane na fagaapunarira mereata wau nga, mangara na mwane ne marefa
         nai qaqagaranga fainira ka fefene. Raorao mwa ki ngaira ka arao suria mwa ka Karena
         Sip ia ifai mwa ne arao iga. Ingaira gena ka worira fura panira ka arani inuni, hoi
         ki ngaira gena ka mamafata rainira nga inago tangaa ko God mina Karena Sip ia.
         5 Ingaira gena ke marefa nai gira fagafagaparu ana, make marefa ka mwarao nai fagaerisi.
         6 Hoi makau rea ki tana enjel ne gagafa i afaafa noga ina qaiawoa kana, afainia ka
         tamasinga ne marefa ni gira fatonga, a tarofa koro tangai tamasi ana tangara ka arani
         finua rafa, arani waro ni inuni faifaitigi, arani tamasinga fiufiutaga mina arani
         inuni faifaitigi.
         7 Ingaia na enjel ia ke tamasi rafa wau ke woi manga kaa, “Mui takotako rafa rainia
         ko God maka mui wagewagesia, suria na mataina ke rao mai noga tangaa rai fagagetara
         ana ka arani inuni. Mui wowogasia ki ngaia, rainia ne tagarafia na afaafana kana mina
         ano kaa, asi mina arani qaurungani fato na wai.”
         8 Hoi aruata na enjel ke rao suria mai ka enjel ne qainago mai ia make woi, “A finua
         rafa ia ke sugui mwa ni fagaerisia! A finua i Babilon ia ke suguia mwa ni fagaerisia!
         Ai Babilon ka tanura ki tana inuni ina arani finua rafa rai tanui ana ka aerafa, mangara
         mwa ainuni na tanura na inuni ka tono ka qekaqeka ira.”
         9 Hoi makau rea nikao ka aoruta na enjel ne qai imuritaurua mai na enjel naru qainago
         mai iraurua ne tamasi rafa wau ke woi, “Otai wau mwa ne wowogasia na Wasi ia mina
         nununa na tafea ia make tawoa na segesegefa ia i raena kee i rimana,
         10 ko God ke mangariaga wau nga tangara. A mangariaganifa iana o God ke manga na waen
         purua mwa ne ramwo wau iga ka kaokao ni fagaetangifa ne nanau tangara ia. Arani inuni
         manga ngai ge ka pagai fafagamamasiagara rainia ka giu mina guana na fau na salfa
         inagota na enjel apuna mina Karena Sip iana o God.
         11 A roqoroqona na giu ne fafagamamasiagara rainia gena ke akau tarai tarai mwa. Ingaira
         na inuni na wowogasia na Wasi mina nununa ia mina arani inuni wau mwa na nafunia na
         segesegefa ia iga na atana ia ke marefa nai pagai mamaro iga ka tangiana kee na qongiana
         rai mamasiaga ana ka apeta.”
         12 Hoi ngaira na inuni na apuna tangaa o God kai nganganiaga iga ka marapefa. Ngaira
         ke araria nai ferefere gatagata iga ka woita iana o God makai rararonimwora nga rainia
         ko Jisas.
         13 Hoi makau rongoa ka ringiringi i Heven ne woi manga kaa, “Ui segera ka tamasinga
         gaa, ‘Faganega ina mataina kaa, ka apena wagefa rafa ki tangara ka inuni na mae, manga
         na tangamworani rainia na Arafa.’ ” Mina Figona Apuna ke aramia aporo mai, “Aa ne
         mwora wau! Ingaira ka mamaro panigi ka arani mwakomwoaganifa iata, maka wagewage wau
         suria na pagai tawora ka rogufanani na tagaranifa iata.”
         14 Hoi makau rea ka roto ne siki, make koa iga ka inuni ne qao ‘manga na Kare ni Inuni
         ia’, make nafunia ka roqoroqo ni qau na tagarafia rainia na gol make taua i rimana
         ka naefe ne masi wau.
         15 Hoi makau rea nikao ki tana enjel ne fura mai pania ka Ruma ni Wogasifa ia make mai
         ngere rafa wau tangaa ka mwane ne kokoa iga na roto ia make woi, “Ui tagara rainia
         ka naefe ne masi wau iamu ia kui retera ka guani na ngaufa ne maua noga igi, suria
         nga ne taua mai noga na mataina iana ngai ke!”
         16 Hoi mina a mwane ne kokoa iga na roto ia ke karigainia ka naefe ne masi iana ia ina
         ano kaa, make retera fato ka arani ngaufa igi.
         17 Imuri mai nikao makau rea ki tana enjel ne fura mai pania na Ruma ni Wogasifa i Heven,
         make taua nikao ka naefe ne maasi wau.
         18 Hoi mina tana enjel nikao ne onoono suria na giu ia ke rao mai pania ka raperape
         ia make ngere rafa wau tangaa ka enjel ne taua na naefe ne maasi wau ia make woi,
         “Ui tagara rainia ka naefe ne maasi iamu ia makui retera ka guani na grep igi panigi
         ka waroni iraroni na mwou ina ano kaa, suria na grep igi ke mata noga!”
         19 Hoi ingaia na enjel ia ke karigainia ka naefe ne maasi iana ia ina ano kaa, ke retera
         ka guani na grep igi panigi ka waroni make kasi ka guani iga ka kokoro tangai tagarafia
         ana na waen. Agua kana ke fagaarari suria ka mangariaganifa iana o God.
         20 A kokoro kena ke tao i metara fura pania ka finua rafa kena, make pipiringi rai ka
         uwana ka guani igi, mina nongani ne fura mai gena ke manga na wai ne mwaganu ia. Hoi
         nga na gaputa na inuni aera ngai gana. Mina gapu gena ke akau mai nga ke take i riona
         na inuni, make rao fagatau wau.

1 Hoi makau rea nikao ina wawaiaro kana ki tana apena fagaqaonga rafa, nau panga rainia
         wau. Inau kau rera ka enjel ne epiu na torai mai ka apeni na mamasiaganifa rafa wau
         nga, na fagafatongina ngai ge. A fagafatongina ngai ge suria nga ne rao ke fatofato
         rao mina mangariaganifa iana o God nikao ke fatofato.
         2 Hoi makau rea ka mwarao manga na asi ia ne togatoga wau manga na potere ia ne faku
         afainia na giu, makau rera nikao ka inuni na tefaria fato noga na mea fainafunafu
         na Wasi mina nununa ia maka tefaria ka numba ne fagaarari suria na atana na Wasi kena.
         Ingaira ka ura irawona na asi ne togatoga wau manga na potere ia maka taura ka kita
         ne watera o God,
         3 maka kiukiuria ka kiu ne segea o Mosis na kare iana o God tangaa ka Karena Sip ia
         maka wowoi, “Arafa o God Faufugana nanama, A tagaranifa iamu ke tefa wau make qao
         koro wau! Mwane Rafa iata na arani finua rafa, igo ke mwora wau ka taufa iamu make
         oto wau!
         4 Arafa, arani inuni ka tako rafa wau rainigo, Maka wagewagesia ka atamu, Suria nga
         igo tagai mu ko apuna. Arani finua rafa ka arao mai rai wogasigo ana, Suria na taufa
         iamu ko fagaqao rai ne oto wau.”
         5 Imurini mai na arani mwarao gaa, makau rea ka rofu ne tao rai Ruma ni Wogasifa i
         Heven ne tafatafa fato noga.
         6 Ingaira na enjel ne epiu na taura na fagamamasiaganifa ne epiu ira ka fura mai pania
         ka Ruma ni Wogasifa ia. Ingaira gena ka gafu rai ka gafu ne siki ne qorafu maka togatoga,
         maka fogotai ka gafu na tagarafi rai na gol tangai na aparagaimatota.
         7 Hoi mi tana fitangita na mwarao ne efai ne tonga manawata ira ke mafata rainia tangara
         ka enjel ne epiu ira ka apira ne epiu na tagarafi rai na gol, na wonu rainigi ka mangariaganifa
         iana o God ne tafitafi tarai tarai ia.
         8 A Ruma ni Wogasifa ia ke wonu wau rai roqoroqo pania na rarafana mina ramwofa iana
         o God, ke marefa wau ka inuni ni gira qanufa irarona na Ruma ni Wogasifa ia ke rao
         nga ke taua ka mataina na fagamamasiaganifa ne epiu na tora mai na enjel ne epiu ira
         na fafagafatongi wau nga.

1 Hoi makau rongoa ka ringiringi ne tamasi rafa mai pania na Ruma ni Wogasifa ia tangara
         ka enjel ne epiu ira, make woi, “Mui rao kamui meri fura ka apira ne epiu igi iga
         na mangariaganifa iana o God ia afuria ka ano kana.”
         2 Nagonagona enjel ke rao make meria wato ka apira iana tangaa ka ano kaa, mina arani
         inuni na nafunia na segsegefa iana na Wasi ia maka wowogasia na nununa na tafea ia
         ke wora i apeta ka garoa ne qao aera ne farafara wau.
         3 Hoi mina ruata na enjel ke meria wato ka apira iana tangaa ka asi kana. Hoi mina
         asi ia ke tanu manga na gapuna na inuni ne mae ia mina arani mwarao ne tonga manawata
         irarona na asi gana ka mae fato wau nga.
         4 Hoi mina aoruta na enjel ke meria wato ka apira iana tangai ka arani wai afeafe mina
         arani qaurungani na wai igi mina wai igi ke orisi rai gapu mwa.
         5 Hoi, makau rongoa ka enjel ne onoono suri na wai igi ne woi manga kaa, “God nga igo
         ko apuna tefa, igo no qani oga mai inago ia mina mataina kaa. A fagaetangifa no tanua
         ke oto wau!
         6 Ingaira ka nafuira funuira ka inuni na apuna tangago mina maurukari. Hoi igo ko watera
         nikao rai gapu nai totonomi rainigi ka mwarao na tanui!”
         7 Hoi makau rongoa ka ringiringi ne tamasi mai pania na raperape ia ne woi manga kaa,
         “Arafa o God Faufugana nanama! E mwora nga make oto nga ka fagaetangifa no tanui!”
         8 Hoi mina faita na enjel ke meria wato ka apira iana tangaa ka arito, mina arito ke
         raesira qangira wau ka inuni.
         9 Ingaira na inuni gaa ka nonoroaga rainia ka qaqafanana na arito ia minga ka tamasi
         qaroqaro rainia ko God. Ingaia ne nafunia na ramwofa tangai na fagamamasiaganifa igi,
         maake marefa wau nai oqani riri panigi ana ka aerafa iata kai kasia akau ko God.
         10 Hoi mina rimata na enjel ke meria wato ka apira iana tangaa ka papa iana na Wasi
         ia mina agua ne arafa iga na Wasi ia ke rotorotoaga wau, mina inuni iga gena ka garamumu
         wau rai ka riwota suria ne fara ka apeta,
         11 maka tamasi qaroqaro wau rainia ko God i Heven suria na fafara wau rainigi ka garoa
         i apeta, maaka ngaroi wau rai riri panigi ana ka agua aera na tatanui.
         12 Hoi mina aonota na enjel ke meria wato ka apira iana tangaa ka wai afeafe rafa i
         Iufretis. Hoi mina a wai ia ke mamata, tangai mafata rainia ana ka tara tangara ka
         arafa i finua na arao mai pania na finua ne akau mai iga na arito.
         13 Hoi makau rera ka ataro aera ne eoru na qao mangara na teniteni ira, maka furafura
         mai pania ka farana na Fuua rafa ia mina afarana Wasi ia mina farana na maurukari
         ne fafagaparu ia.
         14 Ingaira gena ka nunuta na ataro na fafagaworai na fagaqaonga ni qaqanganifa igi ngai
         gana, maka furafura surira ka arani arafa ni finua ina ano kaa rai fagafakura ana
         mai tangai fainafunafu ana iga ka tangiana o God na Faufugana ne fafagaqao rainia
         ka ramwofa iana.
         15 Hoi mina Arafa ke woi ia “Mui onoono menamenai! Inau kau arao mai manga na fanagoa
         ia ngaia! A wagefa tangara ka inuni na onoono raorao mwa, make tautausuri na gafu
         iana menamenai, ke marefa ni rurupa tori ki mamaaki mataina ne arao mai i matonga
         ni inuni!”
         16 Hoi mina arani arafa ni finua ira ka toraira faku mai iga ka agua na woisia rainia
         na tamasinga iata na Hibru, i Amagedon.
         17 Hoi mina piuta na enjel ke meria wato ka apira iana iga ka afaafana kana, makau rongoa
         ka ringiringi ne tamasi mai pania ka papa iana na Mwane Rafa irarona na Ruma ni Wogasifa
         ia ne tamasi rafa wau ke wowoi manga kaa, “E ofu noga ngaia!”
         18 Hoi mina rongo rafa ana ke rao mai, a marangaia ke mamarangaia mina gugurufia ke
         raqoa mina nunu nikao ke ngiungiua ka ano kaa, ani ngai ke na nunu ke ramwo tefa wau
         nga. E faganega mai inago o God ne fagaworaira na inuni ka oga ina ano kaa, ke marefa
         wau nga nai fatamia ka nunu ni ramwo manga na ani ngai ke.
         19 O God ke takosia mwa ka finua rafa i Babilon, make watea ka waen iga ka kaokao iana
         ke tonomia, a waen iga na mangariaganifa rafa iana. A finua rafa kena ke qaro afasita
         ke wora ka agua ne oru, mina arani ruma iga na arani finua rafa ina ano kaa ke fagaerisi
         wau nga.
         20 Arani marau fato ke atani marefa rao mwa mina arani fungani igi ke marefa nai girara
         regi ana noga.
         21 Hoi, mina apeni na maworogani rafa na aesi manga na guani na fau igi ke wotawota
         mai pania ka wawaiaro kana afurira ka inuni ira. Ingai gi na maworogani na aesi gaa
         ke figa manga na kilo ne tangafuru ne efai igi (40). Mi ngaira na inuni ira ka tamasi
         qaroqaro mwa rainia ko God suria na fagamamasiaganifa ngai ke ke qao mamaagutaga wau.
         
            

         
      
   
      
         17
1 Hoi mi tana fitangita ne etagai na enjel ne epiu na taura na apira ke rao mai tangau
         make mai woi manga kaa, “Ui rao mai, qai fagarego rainia ka finua rafa ne manga na
         fefene ne aoraoraga ne rongo rafa na atana ia ki takena nga na fafagaetangia. Ngaia
         na finua rafa kaa ka tao iga ka arani wai afeafe.
         2 Ingaira na arani arafa ni finua ina ano kaa ka tanui ka aoraoraga ana afainira ka
         inuni i finua kena, mangara ainuni na rangaranga ira, mina inuni ina ano kaa nikao
         ka qekaqekaga rainia ka agua ni oraoraganifa na tanui afainia kena.”
         3 A ramwofa iana na Figona Apuna ke qanufiau, mina enjel ia ke toraiau kau rao iga
         ka finua tatara makau rea ka fefene ne oga i gairina na Wasi ne memeraga na apena
         ia maka segesegera fato ka apena gana rainia ka ata na tamasi fagaerisia wau rainia
         ko God. Ingaia na Wasi kana ke tonga qauna ne epiu mina aisipa iana na tangafurua
         nga.
         4 Ingaia na fefene ia ke gafu rainia ka gafu ne memeraga make roto memeraga, make rauni
         rainigi ka mwarao na tanui rainigi na gol, mina romani na guani na fau, mina guni
         na fafaaga ne mwaromwarora. Mi rimana ke taua iga ka kaokao na tagarafia rainia na
         gol ne akau ke wonu rainigi ka taufa aera iana, ne qaqagararanga kena.
         5 Hoi mina araena kani ia ka segea iga, ka segesegefa ni fagafiu nga ne woi, “Inau
         na finua rafa i Babilon, Enata fato na arani fefene na aoraoraga, Enata na arani agua
         fato ne qao mwamwakiaga iga na ano kaa.”
         6 Hoi makau rea ka fefene ia ne tanu manga ne qeka ia rainia ne tonomi ka gaputa na
         inuni na apuna tangaa o God, na inuni na nafuira funuira suria na rao suria ka fagausuringa
         iana o Jisas. A mataina nau rea rao kani ia makau panga rainia wau.
         7 Mina enjel ne totoraiau ia ke fagateau, “Nga no fea ko panga rainia kena? Ui rao
         mai tangau qai woisia wau tangago ka agua ne tao punufi wau maunga rainia na fefene
         kana mina na Wasi ne oga i gairina ia. A Wasi ne tonga qauna ne epiu mina aisipa iana
         na tangafuru ia.
         8 Ani ngai kana na Wasi ke qani tafi mai make maemae rao mwa. Nga ne suguia mwa ni
         akau mai pania na Kokoro Rafa ne kokone wau ia ngai kana, make mai rao ka fafagaerisia
         rao mwa. Ani na inuni na ogaoga ina ano kaa ne marefa nai qani segera na atata iga
         na puka ni tafinga inagona na ano kaa na tagarafia ia ka pagai papanga rainia wau
         manga na rerea na Wasi ia. Ingaia kena ke qani tafi mai make maemae rao mwa, make
         rao ke wora aporo mai mwa nikao kena.
         9 Rainigi na mwarao gaa, ui takotako matafa. Ingai gi na qauna ne epiu igi ka kere
         fungani ne epiu ne oga iga na fefene ia make fagaarari suria nikao ka arafa ni finua
         ne epiu.
         10 Arafa ni finua ne erima ira ka mae fato noga, mi tana ani ne etagai ke onoono isuri
         maunga ina mataina kaa, mi tana ani ne etagai nikao ke mamaunga wau ni arao mai. Hoi
         ka mataina ne arao mai make mai arafa rao mwa suria ka kere mataina aqouqou mwa.
         11 Mi ngaia na Wasi ne qani tafi mai make maemae rao mwa ka waruta na arafa ni finua
         ne epiu ira ne arafa rao maka mai fagaerisia rao mwa ia.
         12 Ingai gi na aisipa iana na tangafurua no rea igi ka arafa ni finua na tangafurua
         ne mamaungara nai fafaganega rai ono isuri ana, maki ngaira gana ka watera ka ramwofa
         rai ono isuri ana manga na arafa ni finua ia suria mwa ka aoa ne etagai afainia ka
         Wasi ia.
         13 Ingaira na arafa ni finua na tangafurua gaa ka nafunia ka takofa mwa ne etagai maka
         watea ka Wasi ia ka ramwofa iata rai arafanga tangara ka finua rafa iata.
         14 Ingaira ka pagai memea fainafunafu ka Karena Sip ia. Hoi mina Karena Sip ia afainira
         ka inuni ne onira make usuira mina ani na raronimwora rainia ka arao isuria ka tetefarira
         ka arafa ni finua ira, suria ingaia kena ka Arafa iata na arani arafa mina Mwane Rafa
         iata fato na arani mwane rafa.
         15 Ingai gi na wai no rea ne ogaoga iga na aoraora ia ka arani inuni faitigi, rurufa
         na inuni, arani finua rafa mina arani tamasinga fiufiutaga.
         16 Ingaia na Wasi ia mina aisipa iana na tangafurua igi ka pagai maemaerongania ka fefene
         na aoraora ia. A pagai tawora fato pania ka arani mwarao ne nafuni ki mwarao make
         mamaaki suria ne rupatori. Hoi maka pagai ngaura ka fisigona, maka kasia ka apena
         ke tetete wau nga iga ka giu.
         17 Rainia nga o God ke naka i mangatata na faioqanifa kaa, rai toraia ana faku ka takofa
         rai mamafata rai ana ka ramwofa iata tangaa ka Wasi ki arafa tangara na finua raorao
         mwa make mai taua ka mataina ne mai mworamwora na woita iana o God.
         18 Ingaia na fefene no rea ia ka finua rafa ne arafa fato nga tangara ka arani arafa
         ni finua iga na ano kaa.”

1 Imurini mai na arani mwarao igi makau rea ki tana enjel ne wato mai pania i Heven.
         Ingaia ke nafunia ka apena ramwofa rafa mina rarafanana ke togaria fato ka ano kaa.
         2 Enjel ia ke ngere rafa wau ke woi manga kaa, “A finua rafa i Babilon ia ke afogefoge
         wau nga! A qani rao wau nga pania ngaia. Ngaia ke tao noga rai agua iata na ataro
         mina figona aera make tao rai agua iata na arani manu na qao mwamwakiaga.
         3 Ainuni iga na arani finua rafa ka qekaqekaga rainigi ka agua ni oraoraganifa na tanui
         afainira ka ai Babilon. Arani arafa i finua na ano kaa ka tanui ka aerafa i gaa, mangara
         na inuni na rangaranga ira, mina arani mwane ni rurugua ina ano kaa ka nafuni faaga
         wau suria kani kena ke oqani wau ka arani mwarao.”
         4 Hoi makau ronga ki tana ringiringi ne tamasi mai pania i Heven ke woi manga kaa,
         “Mui ura mai, na kare iaku! Mui fura kamui rao mai pania! Siana kamui qauqanu afainira
         iga ka aerafa iata, make marefa nai nanafuigamu afainira iga ka fagaetangifa iata
         kena!
         5 Rainigi na aerafa iata gena ke akau rafaera wau nga, ke taua ki Heven, mo God ke
         tatakosi raorao mwa ka agua ni oraoragana iata gena.
         6 Mui orisira aporo ka aerafa iata rainigi ka arani mwarao na tanui igi, mui taura
         faku fagaerua wau tangara, mui fagawonusia ka kaokao iata igi rainia ka mwarao ni
         tonofa, ki ramworamwo wau tefaria ka ani na tatagarafi tangagamu igi.
         7 Mui fagamamasiaga apeta maka mu fagafafara apeta, rainia na qaqaeaga wau rainigi
         ka arani mwarao na nafuni, mi ngaira ka oqani mwa ka mwarao koro woi nai nafuni, Rainia
         ingaira gena ka qaqaeaga mwa mereata i mangatata, maka wowoi, ‘Igami kaa kami oga
         manga kani iata na arafa ni finua ira, marefa ka nao. Inau kaa ke marefa qai gira
         faitakoi ana!’
         8 Suria rainigi na mwarao gaa, iga na tangiana ne etagai ke pagai takera ka mamasiaganifa
         ngaia, a riunga, a faitakoifa mina magaua. Minga ka fafanua ke tetete nikao rainia
         ka giu, suria nga na Arafa o God ne faufuga ke fafagaetangira gena.”
         9 Arani arafa ni finua fato ina ano kaa ka qani tanui ka oraoraganifa afainira ka ai
         Babilon maka nafuni afainira ka arani mwarao koro iata, ka pagai angiangi maka tatakoira
         ka inuni i finua rafa ia ina mataina na rerea na asuasuna na giu ne tetete rainia
         kena.
         10 Ingaira ka uraura fagatau wau suria na maagu wau rainia ka fafaranifa iata kena,
         maka wowoi, “Aigii! Aigii! Ai Babilon na finua rafa ne tefa, iga mwa na aoa ne etagai
         mwa mo God ke fagaetangigamu rao iga!”
         11 Arani mwane ni rurugua iga ano kaa ka angiangi ka fafaitakoi tangaa Babilon, suria
         ne marefa ki tana inuni ni pagai worira na mwarao ni fagaworinga iata nikao.
         12 E marefa ka inuni ni worira na gol, silva, fau manimani, guni na fafaaga ne mwaromwarora,
         gafu koro wau, gafu ne rotorotoaga memera, gafu ne wawasiaga mina ani memeraga, apenagai
         ne sigini koro, mina atani wau mwa na mwarao na gira tanui ana rainigi na riwota na
         elefant, apenagai ne akau wau na maeni, bras, aeani mina fau ne siki wau.
         13 E marefa ka inuni ni worira nikao na arani kesi na ngaufa mamaki, atani wau mwa na
         mwarao ne sigini koro, mangate, frangginsens mina maa. E marefa ka inuni ni worira
         nikao na waen, oel na tagarafia rainia olif, flaoa, wit, puruka mina sip, make marefa
         ka inuni ni worira na hos, a qea ne okera na hos, inuni tangai fagatagarafira ana
         purua mi tana inuni na qani roira nikao.
         14 Ingaira na mwane ni rurugua ira ka wowoi tangaa, “Arani mwarao no nafuni no qani
         oqanira, ke marefa fato noga. Arani rurugua iamu igi mina qao korofanamu igi ke rao
         noga. Marefa nui gira rogoia ana aporo nikao!”
         15 Ingaira na mwane ni fagaworinga na nafunia rurugua wau pania na finua rafa ia ka
         uraura fagatau wau nga suria na maagutainia ka mamasiaganifa iana kena, maka fafaitakoi
         maka angiangi,
         16 maka ngerengere, “Aigii! Aigii! Ainuni i finua rafa ne tefa, Arani mataina mu gafugafu
         siki, maka mu gafu rotorotoaga memera, maka mu gafugafu memeraga, maka mu kafu rauni
         wau rai ka mwarao na tagarafi rai na gol, a guani na fau manimani mina guni na fafaaga
         ne mwaromwarora!
         17 Ki iga mwa na aoa ne etagai maka mu fagatarupera wau nga ka arani rurugua igi!” Arani
         kapten iga na arani faka mina arani mwane na tatagara ina faka afainira na arani inuni
         na tagetage raorao iga na faka gena mina arani inuni na tatagara tangai na ogafanata
         i asi gena nikao maka uraura fagatau wau mwa,
         18 maka tamasi ka wowoi ina mataina na rea rao na asuasu iga na watawata ne tetete iga
         kena, “E marefa ngaia ki tana finua rafa ni girara ratoa ana na finua koro kaa!”
         19 Ingaira ka rafurafui rai rafu i qauta, minga ka angiangi maka fafaitakoi, ka ngerengere,
         “Aigii! Aigii! Ainuni i finua rafa ne tefa, Ina finua rafa na arani faka na araorao
         i asi gana maka togoani rurugua wau rainia ngai ke! Ki iga na aoa ne etagai mwa maka
         mu fafagatarupera wau rao mwa!”
         20 “Mui wagewage na inuni namu kokoa i Heven, afainira na arani inuni na apuna tangaa
         o God, mina aposol, mina arani maurukari, suria o God ke fagaetangira rainigi ka mwarao
         na tanui tangagamu igi!”
         21 Hoi mina enjel ne ramwo wau ke ragaia akau ka apena guana fau rafa make kasia ke
         wato i asi kena, make woi manga kaa, “A finua rafa i Babilon, nga ngatakena nga na
         pagai tanugo ke kaa. A pagai kasigo wato make marefa nai pagai rerego aporo nikao.
         22 A rongofanana na kita mina ringita na inuni mina aiafa mina afuri na ufira igi make
         marefa nai pagai rongora irarona na finua rafa ia aporo nikao! Ainuni na tatagara
         ira make marefa nai pagai rerera ki pasimu nikao, mina rongofanana na guana na fau
         na kamakama rainia ia ke marefa nai pagai rongoa nikao.
         23 E marefa nikao ka laet ni pagai mamawesigo. E marefa nai pagai rongora ka ringita
         na mwane mina fefene na auragi i pasimu. Ingaira fato na arani mwane ni rurugua iamu
         ira ka mwane rafa ina ano kaa, mina farikua ana iamu ne fafagaqekaqekara na inuni
         ina arani finua rafa ira!
         24 Igo i Babilon ka fafagaetangigo, suria na gaputa na maurukari, mina ainuni na apuna
         tangaa o God ka rogoi irarona finua rafa kena, mina gaputa na arani inuni na nafuira
         funuira ina ano kaa ira.”

1 Imurini mai na arani mwarao igi makau rongoa ka rongo rafa ana, ne rongo manga na
         meota na inuni ira na tamasi i Heven ka wowoi, “Ai fagaakausia ko God iaka! E fagatafira
         ka inuni, make fagaqao rainia ka rarafa iana, make nafunia ka ramwofa.
         2 E mwora make oto wau ka fagaetangifa ne tanui! Ingaia ke suu maana fato noga ka aoraora
         ne oga ke fafagaerisia na ano kaa ia rainia na qaqagaranganifa iana. O God ke orisi
         aporo tangaa kani kena suria ne nafuira funuira ka kare iana.”
         3 Mina inuni ira ka ngere nikao ka woi, “Ai fagaakausia ko God! Asuasuna finua rafa
         ne tetete ia ke akau mwa tatarau marefa ni girara fatonga!”
         4 A mwane rafa na tangafurua ne erua matara efai ira (24) mina mwarao ne efai ne tonga
         manawata ira ka qoqogu rai uwa wato maka wowogasia ko God, ne kokoa iga na papa iana
         ia maka wowoi, “Amen! Ai fagaakausia ko God!”
         5 Hoi, mina ringiringi ke tamasi mai pania ka papa iana ia make woi manga kaa, “Igamu
         fato na arani kare iana, igamu fato na inuni rafa mina ainuni purua namu tako fagaakaufia
         ia ai fagaakausia ko God iaka.”
         6 Hoi makau rongoa ka mwarao manga na fakunga rafa nai inuni ira make rongorongo manga
         na nawo ne aropi igi make rongorongo manga na gugurufia ne raqoraqoa rafa wau ia maka
         wowoi, “Ai fagaakausia ko God. Arafa iaka o God ka faufugana na Arafa ni Finua ia!
         7 Ai wagewage makai koro iaka, ai wogasia, Rainia na Karena Sip ia ke auragi ina mataina
         kaa, A fefene ne auragia ke rauni fato noga.
         8 Ingaia kani ia ka watea fato noga rai gafu siki ne oraora ke gafugafu rai.” Nga na
         gafu siki gana ke fagaarari suria ka taufa ne oto iata na arani inuni na apuna tangaa
         o God.
         9 Imuri mai mina enjel ia ke woi tangau mai, “Ui segera ka mwarao gaa, ‘A wagefa tangara
         ka inuni na onira tangaa na auragifa iga na farunga iana na Karena Sip ia.’ ” Mina
         enjel ia ke uruia wau nikao, “A woita gaa ka woita iana mwora o God ngai ge.”
         10 Hoi makau aqa wato i i uwana kau wogasia, maake woi tangau mai, “Siana kui wowogasiau!
         Ui wogasia mwa ko God! Inau kaa, kau tatagara tangaa mwa ka Arafa, manga igo kena
         mina goamu na rao suria na fagausuringa iana o Jisas. A fagausuringa iana o Jisas
         gaa ke fagaqao fato rainigi ka arani woita iana o God.”
         11 Hoi makau rea ki Heven ne tafatafa, makau rea ka hos ne siki. A mwane ne tage i gairina
         kana ka fauatana rainia ka ‘Fagauguri Koro’ mina ‘Mworafa’. Ngaia ke oto wau iga ka
         fagagetara ana ka finua rafa, make oto wau iga ka fainafunafu ana.
         12 A maana gana ke manga na watawatana giu ia make nakai ka meona roqoroqo ni qau na
         tagarafi rai na gol i qauna, mina atana ka segea i apena make marefa wau ka inuni
         ni girara rao. Nga ngaia mwa ke girara ka atana kana.
         13 A gafu qorafu ne gafu rainia kana ke gapugapuaga wau. Nga na atana ke kaa, ‘A woita
         iana o God.’
         14 Hoi mina arani enjel ni fainafunafu ana i Heven ka arao suria, maka tage i gairita
         na hos na siki, maka gafu rai ka gafu ne qao koro ne siki wau.
         15 A naefe ne maasi wau ke fura mai pania ka farana, ne nafunafu rainia ke tetefarira
         fato na arani finua rafa. Ingaia ne arafa ke raramwofaga wau, make fafagaqao tangara
         rainia ka mangariaganifa iana o God na faufugana, manga na inuni na gira puu afaafa
         rainigi na grep ina agua na pipiringi iga na waen.
         16 Iga na gafu iana ne roqofia na rawona na apeapeni na uwana gana ke segea iga ka ata,
         “Arafa iata na arani arafa ni finua mina Mwane Rafa iata na arani mwane rafa.”
         17 Hoi makau rea ka enjel ne ura iga na arito make ngere rafa wau ke woi manga kaa tangara
         ka arani manu fato na gagafa raorao ina qaiawoa gana, “Mui rao mai kamui mai fakuria
         ka farunga rafa iana o God kaa!
         18 Mui rao mai kamui ngaura ka fisigoni na apeta na arafa ni finua, mwane rafa, aramwo
         ira, mina fisigoni na apeta na hos mina mwane na tatagerira ira. Mui ngaura ka fisigota
         na arani inuni, ani na inuni na tatagara purua, ani ne taraganisira, ainuni rafa mina
         ainuni purua mwa.”
         19 Hoi makau rea ka Wasi ia mina arani arafa ni finua fato ina ano kaa ira, mina arani
         mwane ni fainafunafu ana iata na faku mai tangai mea fainafunafu ana ka mwane ne tage
         iga na hos ia afainia ka enjel ni fainafunafu ana iana ira.
         20 Hoi mina Wasi ia ka roia ka rakua afainia ka maurukari ne qaqaqanga ne fagaworai
         na fagaqaonga i maana igi. Iga na fagaqaonga iana na Wasi ia ke fafagaparura rai ka
         inuni na nafunia na segesegefa iana na Wasi ia mina inuni na wowogasia na nununa na
         tafea ia. Ingaia na Wasi ia mina maurukari ne qaqaqanga ia ka kasi maumauritaurua
         irarona na maratana agua ne tarau afainia na guana fau na salfa ia.
         21 A mwane ni fainafunafu ana iata ira ka nafuira ka mae rainia ka naefe ne maasi wau
         ne fura mai pania na farana na mwane ne tage i gairina na hos ia mina arani maanu
         ka gafa wato mai ka ngaura ka fisigoni na apeta ira ka masu wau nga.

1 Hoi makau rea ka enjel ne wato mai pania i Heven, make taua i rimana ka kii tangaa
         na Kokoro Rafa ne kokone wau ia mina apena seni rafa ke taua nikao.
         2 Enjel ia ke roia ka Fuua rafa ia. A woisia rainia na qani mwaa ia ingaia kena ka
         Ataro mina Satan, make rakua ke tao suria ka qera ni farisi ne etagai (1,000).
         3 Ngaia na enjel ia ke kasia ka Fuua rafa ia iga ka Kokoro Rafa ia make purupusia wau
         make tawoa ka purupuru ke puruia wau rainia, woi siana ki pagai fafagaparura ka arani
         finua rafa ina ano kaa nikao, ke rao ke taua nga ka qera ni farisi ne etagai kena
         ne tefatefa minga ka kafu rurufaia ke kokoa suria ka kere mataina aqouqou mwa.
         4 Hoi makau rera ka papa, mina inuni na koa iga gana na watera na ramwofa tangai fagageta
         ana, makau regi nikao ka maurifata na inuni na retera na qauta rainia na tatamasia
         ko Jisas, maka tatarofainia ka woita iana o God. Ingaira gaa ke marefa nai wowogasia
         ka Wasi ia mina nununa na tafea ia make marefa nikao nai nafunia ka segesegefa iana
         na Wasi ia i rimata kee i raeta. Ingaira ka tafitafi aporo, maka arafa afainia ko
         Kraes suria ka qera ni farisi ne etagai (1000).
         5 Nga na fagainagona na afaraga aporo ana pania na maefa ngai ke. Tana inuni na qani
         mae ira ke marefa nai tafitafi aporo raorao make taua ka qera ni farisi ne etagai
         ne fatofato nga.
         6 Hoi mina nagonagona na inuni na tafitafi aporo pania na maefa gena ka wawagewage
         wau. Ngaira gena ka inuni na apuna, maka taotao rai mwane ni raperape iana o God mo
         Kraes, maka arafa afainia ko Kraes suria ka qera ni farasi ne etagai. Aruata na maefa
         ke marefa ni nafunia ka ramwofa rai taura ana.
         7 Imurina mai na qera ni farisi ne etagai ia ne tefatefa mo Satan ka kasia fura pania
         ka peresin ia.
         8 Ingaia ke pagai arao ke fafagaparura ka inuni i finua rafa iga i Gog mina Magog.
         Nga ngai gi na arani finua rafa fato iga na ano kaa ngai ge. O Satan ke pagai fafagafakura
         mai tangai faiarifatana, na rakorako wau manga na guni na one igi.
         9 Ingaira ka mamas taraufia nga ka ano kaa, maka rao ka ririfuira ka kare iana o God
         iga na finua rafa ne komania. Hoi mina giu ke watowato mai pania ki Heven ke mai kakamarira
         fato rao ka maemae.
         10 Hoi mina ataro ne fafagaparura ira ka kasia iga ka maratana agua ne tarau afainia
         na guana fau na salfa ia na agua na qani kasia noga iga na Wasi ia mina maurukari
         ne qaqaqanga ia. Ingaira ka pagai fafafara iga ka qongiana mina tangiana tarai tarai.
         11 Hoi makau rea ka apena papa rafa ne siki, mina inuni ne etagai ke kokoa iga. Ano
         kaa mi wawaiaro karu gawa pania, make marefa ka agua tangaraurua naru arao iga.
         12 Makau rea nikao ka inuni na qani mae fato noga, inuni rafa ne tonga atata mina atani
         wau mwa na inuni. Ngaira ka uraura inagona na papa ia. Arani puka ka gaasi mina tana
         puka nikao ka gaasia, na puka ni tafinga. Hoi mina ainuni na qani mae ira ka fafagagetara
         suri ka mwarao na tanui, manga na qani segera irarona puka gena.
         13 Asi ke kasira mai ka inuni na mae iga, mina maefa mi ‘Hades’ na agua iata na inuni
         na mae fato noga, karu mafata rainira mai nikao ka inuni na mae naru taura, maka mai
         fafagagetara suri ka mwarao na qani tanui.
         14 Hoi imuri mai mina maefa mi Hades ka kasiraurua iga ka maratana agua iga na giu.
         Nga na maratana agua iga na giu kaa ka ruata na maefa.
         15 Otai wau mwa marefa nai qani segea na atana iga na puka ni tafinga maka kasia iga
         ka maratana agua iga na giu.

1 Hoi makau rea ka wawaiaro faoru mina ano faoru. A wawaiaro inago mina ano inago karu
         atani marefa rao mwa, mina asi nikao make marefa rao mwa.
         2 Makau rea ka finua apuna i Jerusalem faoru ne wato mai i Heven pania ko God. E gafu
         make nanau manga na fefene ne gafu ke nanasia o wani iana ia.
         3 Makau rongoa ka ringiringi ne rongo rafa wau ne tamasi mai pania na papa iana na
         Arafa ia ke woi manga kaa, “Ina mataina kaa, ko God ke ogaoga afainira noga ka inuni!
         Ingaia ke pagai ogaoga afainira, mi ngaira ka mai taotao rai kare iana. Ingaia o God
         mereana ke pagai ogaoga afainira mi ngaia ke pagai taotao rai God iata.
         4 Ingaia ke pagai tatarofi ka tawoni na maata panira. Ngai kana ka inuni ke marefa
         nai pagai maemae, ai fafaitakoi, kai angiangi makai fafafara. Arani mwarao inago igi
         ke marefa noga.”
         5 Hoi mina mwane ne kokoa iga na papa ia ke woi, “Ina mataina kaa kau fagafaorura fato
         ka arani mwarao! Ui segera ka mwarao gaa, suria na woita gaa ke mwora mako gira fagaugurira
         ana.
         6 Arani mwarao ke ofu ngai gi! Inau kaa kau fagainagota na arani mwarao mi inau ki
         murita na arani mwarao nikao, anegana mina qotona. Tangaa otai mwa ne oqani tonofa
         inau kau pagai wawatea ke totono iga ka qaurungana wai ni tafinga, make marefa ni
         gira tataraga ana rainia.
         7 Otai wau mwa na inuni na tatangamworani raorao mwa tangaa na qotona na ogafa ke pagai
         tawora paniau ka arani mwarao gaa. Ingaia ke pagai taotao rai kareku, mi inau kau
         pagai taotao rai God iana.
         8 Hoi, maake marefa tangara ki tana inuni, mangara na inuni na konekone, mina ani ne
         marefa nai tangamworani, kee na ani na mangataera, kee na ani na nafunafu piri, kee
         na ani na tatanui na agua ni oraoraga ana, kee na ani na fafaikuasi, kee na ani na
         wowogasira na nunuta na mwarao purua, kee na ani na inuni na qaqaqangara. Nga na agua
         iata ka maratana na agua ne tarau afainia na guana fau na sulfa kana. Ingaia na ruata
         na maefa ngai ke.”
         9 Hoi tana fitangita ne etagai na enjel ne epiu na taura na apira ne wonu rai fagafatongina
         na fagamamasiaganifa ne epiu igi ke rao mai tangau make mai woi, “Ui rao mai qai fagarego
         rainia ka fefene ne auragi ke, ingaia na fefene ne auragia na Karena Sip ia.”
         10 A Figona Apuna ke mai qanufiau, mina enjel ia ke toraiau akau nga ina ngengetena
         na fungana ne akau wau nga, make fagareau rainia ki Jerusalem, a finua rafa ne apuna,
         ne wato mai i Heven pania ko God,
         11 make totogatoga rainia ka rarafana o God. A finua rafa ia ke totogatoga manga na
         guana fau manimani na guana fau na woisia na jaspa ia ne taragani wau manga na potere
         ia.
         12 Afinua rafa kena ka apainaria rainia ka romana na para ne akau wau, maka kasi ka
         maani na tangafurua ne etagai matara erua. Mina enjel na tangafuru matara erua ka
         onoono suri na maani gena. A maani na para gena ka segera fato iga ka atata na tangafurua
         matara erua na waro ni inuni i Israel ira.
         13 Arani para gana ka kasi ka maani ne eoru iga ka rawona ne etagai. Ani ne eoru kina
         apanana ne akau iga na arito kana, mina ani ne eoru iga ka apanana iga na maratafa
         kana, mina ani ne eoru nikao kina apanana iga na maraworosi, mina ani ne eoru kina
         apanana ne susu iga na arito.
         14 A para iga na finua rafa ia ka parara iga ka guani na fau ogaoga nga na tangafuru
         ne etagai matara erua, na segera iga na atata na tangafuru ne etagai matara erua na
         aposol iana na Karena Sip ia.
         15 Ingaia na enjel ne tamasi tangau kaa, ke taua ka ate ne qorafu na tagarafia rainia
         na gol tangai fagaarari ana rainia ka finua rafa, a para iana mina maani gena.
         16 A finua rafa ia ke faiaworagi nga ka aqaoqaofanana mina qorafufanana nikao. Ingaia
         na enjel ia ke fagaararia ka finua rafa ia rainia ka ate iana ne fafagaararia rainia
         ia make akau nga ke taua ka tangarau ne etagai matara ka tangafuru ne erua na qera
         (120,000) na wairina ka qorafufanana mina aqaoqaofanana mina akaufanana ke manga mwa
         na qorafufanana ia nikao.
         17 Ingaia na enjel ia ke fagaararia ka para nikao make akau ke taua ka tangafuru ne
         eoru matara eono na tafangana (36) ka akaufanana isuria ki ngatakena na ate ne tagara
         rainia kena.
         18 A para igi ka tagarafia rai ka guani na fau na woisia rainia na jaspa, mina finua
         rafa ia ka tagarafia rainia ka gol magafuru mwa, ne taragani wau manga na potere ia.
         19 Aguana fau ogaoga na parara iga na para iga na finua rafa ia ka fagamafera rai ka
         arani fau manimani faifaitigi. A faganegana a fau ogaogoa ka woisia rainia ka jaspa
         ne totogatoga, aruata ka fau na safaea ne ramaramaga, aoruta ka fau na agit ne toretorega,
         afaita ka fau na emaral ne maramarawa,
         20 arimata ka fau na onikis ne toretorega, aonota ka kanilian na fau ne memeraga wau
         nga, apiuta ka kouts na fau ne raranitorakaga, awaruta ka beril na fau ne marawaguagua,
         asiwata ka topas na fau ne raranitorakaga, atangafuruta ka kalsedon na fau ne raramarawa,
         atangafuruta matara etagai ka tokois na fau ne ramaramaga, mina tangafuruta matara
         erua ka amitis na fau ne memera rotorotoaga.
         21 A maani na tangafuru ne etagai matara erua igi ka tangafuru ne etagai matara erua
         nikao na mwarao manga na guni na fafaaga ne mwaromwarora igi. Arani maani gena ka
         tagarafi fato rainigi ka mwarao manga na guni na fafaaga ne mwaromwarora igi faitigi.
         Arani tara iga na rarona finua rafa mwa kana ka tagarafi rai ka gol magafuru, ne taragani
         wau manga na potere ia.
         22 Inau ke marefa qai rea ka Ruma ni Wogasifa irarona finua rafa kena, suria nga na
         Arafa o God na faufugana mina Karena Sip ia karu ogaoga i finua kena.
         23 A finua rafa kena ke marefa ni oqania ka arito mina fagaifa naru sisinaia suria nga
         na rarafana o God ke sinasina i finua kena mina Karena Sip ia ke mamawe manga na laet
         tangaa.
         24 Arani finua rafa fato ka tataworagofa iga ka mawetana iga finua rafa kena mina arani
         arafa ni finua ka pagai totora mai ka rurugua iata iga.
         25 A maani na finua rafa gena ke marefa nai pagai pupurui, nga ne tatafatafa tatarau
         iga ka tangiana, suria marefa ni gira qongiana.
         26 Arani mwarao koro mina rurugua iata na arani finua rafa ka pagai totora mai irarona
         finua rafa kena.
         27 Hoi mina mwarao mwa na aera ke marefa ni pagai qauqanu irarona finua rafa ia. Ainuni
         na aera na mangatata mina inuni na tamasi qaqangara ke marefa nai qauqanu iga. Ingaira
         mwa na inuni na segera na atata iga na puka ni tafinga iana na Karena Sip ia ka pagai
         qauqanu irarona finua rafa kena.
         
            

         
      
   
      
         22
1 Hoi enjel ia ke fagareau nikao rainia ka wai ni tafinga, ne taragani wau ke manga
         ne totogatoga ia ne afe mai pania ka papa ne kokoa iga o God mina Karena Sip ia
         2 make afe wato ina gupuna tara rafa iga na finua rafa ia. A rauna ne erua na wai afeafe
         ia ke ura fato iga ka apenagai ni tafinga, make gugua raorao mwa iga ka tangafuru
         matara erua na fagaifa iga na farisi, mina afani ka tatanui rai fagakorofira ana ka
         arani inuni ina arani finua rafa.
         3 E marefa wau ka mwarao ni ngangaroitai o God ni taotao irarona na finua rafa kena.
         O God mina Karena Sip ia karu kokoa ina papa iataurua irarona finua rafa kena, mina
         kare iana o God ka pagai wowogasia ko God.
         4 Ingaira ka pagai rerea ka maana, mina atana ka pagai segera i raeta.
         5 A finua kana ke marefa ni pagai qongiqongi, ke marefa nai toria ka laet, kee na arito
         ni mamawesira, suria nga na Arafa o God ke pagai mamawesira, mi ngaira gena ka pagai
         arafa mangara na Mwane Rafa ira tarai tarai.
         6 Hoi mina enjel ia ke woi tangau, “A woita gaa ke mwora wau ngai ge, mako gira fagauguri
         ana. Arafa, o God ne fagaotora na figona iata na maurukari ira ke kasia nikao ka enjel
         iana ia tangai fagarera ana rainia ka kare iana ka mwarao ne marefa ni qorafu wau
         make mai worawora.”
         7 Hoi mo Jisas ke woi, “Mui rongorongo! Inau ke marefa ni qorafu wau makau arao mai!
         A wagefa tangara ka inuni na rongora na tamasinga iata na maurukari na segera irarona
         puka kaa!”
         8 Inau o Jon, kau rongora makau regi ka arani mwarao gaa. Hoi ka mataina nau rongora
         makau regi fato, inau kau aqa wato i uwana na enjel ne fafagareau rainigi na mwarao
         gaa igi, makau katofi wogasia ana.
         9 Maake woi tangau mai, “Siana kui wowogasiau! Inau kaa, ka mwane ni tagaranifa manga
         igo kena mina goamu ira na maurukari, mina arani inuni na arao suri na tamasinga irarona
         na puka kaa. Ui wogasia mwa ko God!
         10 Siana ko pupunufi ka tamasinga ne fura mai pania ko God na segera irarona na puka
         kaa, suria na mataina tangai na mwarao gaa ne pagai worawora ke fagarangi noga.
         11 Otai wau mwa ne aera ke nga ne tatanui mwa ka agua ne aera, mo otai wau mwa ne aera
         na mangatana ke nga ne aera ka mangatana. Otai mwa ne korokoro ke nga ne tatanui mwa
         ka agua koro, mo otai wau mwa ne apuna ke nga ne apuna mwa.”
         12 O Jisas ke woi, “Mui rongorongo mai! Inau ke marefa ni qorafu wau makau arao mai!
         Inau kau pagai totora mai ka rogufanani na tagaranifa iata na inuni na nafuni afainiau,
         tangai orisi aporo ana tangara faitigi isuri ka mwarao ne tanui.
         13 Inau kaa kau fagainagota na arani mwarao mi inau ki murita na arani mwarao nikao,
         anagona mina murina, anegana mina qotona.
         14 A wagefa tangara ka inuni na wasira na gafu iata ke siki. O God ke mafata rainira
         ka ramwofa rai ngaua ana na guana na apenagai ni tafinga maka qauqanu iga na maani
         tangai na finua rafa kena.
         15 Hoi mi metara fura na finua rafa kena, ka ogaoga iga ka inuni na tautanu mara aoo,
         maka fafaikuasi, mina ani na qaqaga tatanu afainira tana inuni, mina ani na nafunafu
         piri, mina ani na wowogasira na nununa na mwarao purua, mina ani na oqani tamasi qaqangara
         ana maka tamasi qaqanga raorao mwa.
         16 Inau o Jisas, kau kasia na enjel iaku kaa, tangai tamasi ana ka mwarao gaa tangagamu
         ina siosi. Nga inau ke manga na wagana apenagai ne akau mai, nau wora mai pania ka
         woraworanifa iana o Deved na arafa ni finua. Inau kaa ke manga na feegu ni tangi ne
         togatoga wau.”
         17 A Figona Apuna mi kani iana na Karena Sip ia karu wowoi, “Ui rao mai.” Arani inuni
         na rongora na agua gaa makai woi nikao, “Ui rao mai.” Otai wau mwa ne mamata na riona,
         maki rao mai. Otai wau mwa ne oqani tafinga, maki rao mai ki tawoa ka wai ni tafinga
         ne ma ni gira tataraga ana rainia.
         18 Inau o Jon kau tamasi raramwofaga nga tangara ka arani inuni na rongora na tamasinga
         ne fura mai pania ko God irarona na puka kaa. “E rao ke manga tana inuni ke ururuia
         wau nikao ka tana mwarao rainigi ka mwarao iga na puka kaa, o God make pagai watea
         wau nikao tangara ka fagamamasiaganifa manga ne woisia na puka kaa igi.
         19 Kee manga tana inuni ke tawora fura rao ki tana tamasinga ne fura mai pania ko God
         ne taotao ina puka kaa, o God ke pagai tawoa pania nikao kina wotowoto iga na guana
         na apenagai ni tafinga ia mina finua rafa ne apuna ia na woisia ina puka kaa ia.”
         20 A mwane ne mafata rai na tawatawanifa rai na arani mwarao gaa, ke wowoi, “Aa. Inau
         ke marefa ni qorafu wau makau arao mai!” Ngaia ngai ke na, ui rao mai na Arafa o Jisas!
         21 Naka ka korofa iana Arafa o Jisas ki afainigamu na kare iana o God. Amen.
         
            

         
      
   